
金刚般若波罗蜜经注解

　　　　　　　　　　姚秦　三藏法师　鸠摩罗什　奉诏　　译
　　　　　　　　　　大明　天界善世禅寺住持臣僧　宗泐
　　　　　　　　　　演福讲寺住持臣僧　如玘　奉诏　　同注

　　此经以喻法为名，实相为体，无住为宗，断疑为用，大乘为教相。
　　初、释喻法名者，金刚喻也，般若法也。金中精刚，至坚至利，能碎万物；此经能断众生疑执，取以为喻。故大品般若十六分中，以此经名能断分。波罗蜜是梵语，华言到彼岸。众生在生死海中无有穷极，修此般若到涅槃彼岸。盖大乘菩萨达生死即涅槃，则非度而度，非到而到也。经者，训法训常，梵语修多罗，此翻契经，谓契理契机故也。
　　二、辩实相体者，即一实相理也。经云：若人得闻是经，即生实相。
　　三、明无住为宗者，宗者要也。经云：应无所住。经中多以无住破著，故以无住为宗也。
　　四、论断疑为用者，由经力用能断妄执，故以断疑为用也。
　　五、判大乘为教相者。经云：为发最上乘者说，故以大乘为教相也。
　　此经乃姚秦三藏法师鸠摩罗什所译，分三十二分者，相传为梁昭明太子所立，元译本无，又与本论科节不同，破碎经意，今不取焉。今注一本天亲等论，取其意而不尽用其语，以其语深难，便初学故也。

【如是我闻，一时，佛在舍卫国祇树结孤独园，与大比丘众千二百五十人俱。】

　　「如是」者，指一经所闻法体也。「我闻」者，阿难谓如是之法，我从佛而闻也。「一时」者，即如来说法机应和合时也。「佛」，者觉也，佛是教主，尊极名佛。「舍卫」者，国名也，华言丰德。「祇树结孤独园」者，祇陀太子施树，给孤长者买园，共立精舍，请佛而住，此说法处也。「与大比丘众」者，闻法之侣也。「比丘」者，梵语也，华言乞士。上乞法以资慧命，下乞食以资色身。「千二百五十人俱」者，此诸弟子，凡佛说法之处，常随侍也。已上如是等六事，冠于诸经之首，谓之通序。如来临灭度时，阿难问佛，一切经前，当安何语？佛言：当安如是我闻等语，非但我法如是，三世诸佛法皆如是。

【尔时，世尊食时，著衣持钵，入舍卫大城乞食。于其城中，次第乞已，还至本处。饭食讫，收衣钵，洗足已，敷座而坐。】

　　此别序也，亦名发起序。以乞食为发起者，盖佛欲说无住相施故，先乞食以表发之。然佛以禅悦法喜为食，而行乞者示同凡僧，欲令折己慢幢，生彼福德耳。「尔时」者，当是时也。「世尊」者，世间所尊十号之一也。「食时」者，辰时也。「著衣」者，服僧伽黎衣也。「持钵」者，持应量器也。「次第乞」者，佛心平等，不择贫富也。「本处」者，给孤园也。「洗足」者，食讫而洗足也。「敷座而坐」者，敷坐具而加趺也。

【时长老须菩提在大众中，即从座起，偏袒右肩，右膝著地，合掌恭敬而白佛言：「希有世尊！如来善护念诸菩萨，善付嘱诸菩萨。】

　　长老须菩提乃此经发起之人。称长老者，以其德长年老也。梵语须菩提！华言空生，亦名善现。从座起至恭敬，乃请法之敬仪。「希有」者，赞佛之辞也。「善护念」者，为护念现在根熟菩萨，与智慧力，令其成就自行；与教化力，令其摄受众生也。「善付嘱」者，为付嘱未来根未熟菩萨，已得大乘者，令其不舍，未得大乘者，令其胜进也。护念、付瞩即希有事也。佛德之大，无过度生，然虽注意于般若度生，必待请问。故善现睹相知意，即首称叹希有，而后请问也。

【「世尊！善男子、善女人，发阿耨多罗三藐三菩提心，应云何住？云何降伏其心？」】

　　此发问之端也。「阿耨多罗三藐三菩提」者，华言无上正等正觉也。问意以如来护念、付嘱现在未来菩萨，令成佛果，是菩萨虽发道心，誓度众生，求成佛道，未知其心云何安住大乘？云何降伏妄心？使至佛果不退失耶？

【佛言：「善哉，善哉。须菩提！如汝所说，如来善护念诸菩萨，善付嘱诸菩萨。汝今谛听，当为汝说。善男子、善女人，发阿耨多罗三藐三菩提心，应如是住，如是降伏其心。」「唯然，世尊！愿乐欲闻。」】

　　善现既赞叹请问，妙称佛心，故印可云：善哉，善哉，当为汝说也。而又诫约云：应如是住，如是降伏其心。善现即会佛意，故唯然应之，愿闻是法。然一经之大要，不过善现所问安住大乘，降伏妄心；如来所答修行之法，亦不出乎理事二行，破执、断疑而已。具见下文。

【佛告须菩提：「诸菩萨摩诃萨应如是降伏其心。】

　　善现双问安住、降伏，如来但答降伏其心者，盖降伏妄心，必安住大乘，举降伏则摄安住矣。

【「所有一切众生之类：若卵生，若胎生，若湿生，若化生；】

　　人与旁生具有四生，诸天、地狱、中阴惟是化生，鬼通胎化二生，皆属欲界。

【「若有色，】

　　色界天。

【「若无色，】

　　无色界天。

【「若有想，】

　　识处天。

【「若无想，】

　　无所有处天。

【「若非有想非无想，】

　　非想非非想处天。

【「我皆令入无余涅槃而灭度之。如是灭度无量无数无边众生，实无众生得灭度者。何以故？须菩提！若菩萨有我相、人相、众生相、寿者相，即非菩萨。】

　　此一段是菩萨所修理观，具乎四心：谓广大心、胜心、常心、不颠倒心。慈氏颂云：「广大第一常，其心不颠倒。」第一即胜心也。经云：所有一切众生之类者，所怀之境广，此大心也。云我皆令入无余涅槃者，此胜心也，无余涅槃即如来究竟彼岸也。云实无众生得灭度者，了生佛一如，此常心也。无我人众生寿者，此不颠倒心也。若有四相，谓之四倒。若一众生不令灭度，及见众生实灭度者，则未能了达本源，遂有我人众生寿者四相，不名菩萨。我者，于五蕴中妄计有我我所；人者，妄计我生人中异于余趣；众生者，妄计五蕴和合而生；寿者，妄计我受一期果报，一期果报即若长若短寿命也。此皆颠倒妄想，亦名四见。菩萨能用般若妙智，照了性空，本无四相，名降伏其心，否则非菩萨也。

【「复次，须菩提！菩萨于法，应无所住行于布施，所谓不住色布施，不住声香味触法布施。须菩提！菩萨应如是布施，不住于相。】

　　此一段理观兼事行也。不住是理观，布施是事行。「于法」者，六尘诸法也。「布」者，普也；「施」者，舍也。菩萨所修六度万行，以布施为初度，摄后五度。盖施有三种：资生施，无畏施，法施也。资生施者，施以财物资他生也；无畏施者，持戒不恼无冤，忍辱不报有冤；法施者，精进不倦说法，禅定不差机说法，智慧不颠倒说法。然一切布施不过六尘，所谓六尘，如床敷卧具饮食汤药之类是也。世人行施，心希果报，是为著相；菩萨行施，了达三轮体空，故能不住于相。三轮者，谓施者，受者，及所施物也。佛告善现，应如是不住于相而行施者，盖欲菩萨降伏妄心也。

【「何以故？若菩萨不住相布施，其福德不可思量，须菩提！于意云何？东方虚空可思量不？」「不也，世尊！」「须菩提！南西北方四维上下虚空可思量不？」「不也！世尊！」「须菩提！菩萨无住相布施，福德亦复如是不可思量。须菩提！菩萨但应如所教住。】

　　此段恐人疑云：既离相施，则无福报。故佛告离相之施其福转多，良由不住相施，施契性空，性空无边，施福无边，故举十方虚空以为喻也。论云：其义有三：一、遍一切处。二、宽广高大。三、究竟不穷。已上答降伏安住问竟。

　　　　一、断求佛行施住相疑

　　此疑从前文不住相布施而来。

【「须菩提！于意云何？可以身相见如来不？」「不也，世尊！不可以身相得见如来。何以故？如来所说身相，即非身相。」佛告须菩提：「凡所有相，皆是虚妄。若见诸相非相，即见如来。」】

　　前段说无住相施降伏其心，是成佛之因，恐善现疑佛果是有为身相，故佛问云：可以身相见如来不？善现悟佛问意，乃答不可以身相见。然有相者应身也；无相者法身也。法身是体，应身是用。若知用从体起，应即是法，所以无相。故论云：如来所说相即非相。若能了达此意，则一切世间之相，无非真如无为佛体。故佛印可善现云：若见诸相非相，即见如来。

　　　　二、断因果俱深无信疑

　　此疑从前无住行施、非相见佛两段经文而来。

【须菩提白佛言：「世尊！颇有众生，得闻如是言说章句，生实信不？」】

　　论云：无住行施因深也，无相见佛果深也。因果之法既深，疑末世在迷钝根众生，不如是能生信心。

【佛告须菩提：「莫作是说。如来灭后，后五百岁，有持戒修福者，于此章句能生信心，以此为实。】

　　佛答末世自有具福慧人，闻此般若能生实信。言后五百岁者，大集经中云：有五个五百岁，今乃最后五百岁时也。持戒，戒也；修福，定也；生信，慧也。三学俱备，能生实信矣。

【「当知是人不于一佛二佛三四五佛而种善根，已于无量千万佛所种诸善根，闻是章句，乃至一念生净信者。】

　　若论实信之由，从多佛所以种善根，闻此大乘之法，则能生信。至于一念少时生信，亦从佛所种诸善根而然也。

【「须菩提！如来悉知悉见，是诸众生得如是无量福德。】

　　信心生一念，诸佛尽皆知。凡有众生闻是章句，乃至一念净信，佛智佛眼无不知见，所以得福无量。

【「何以故？是诸众生，无复我相、人相、众生相、寿者相，无法相，亦无非法相。】

　　此顺释生信得福之故，该乎生、法二空。论云：有智慧者，了知生法二无我故。又云：生法各有四种想，想即相也。言无复我人众生寿者四相，此生空也。言无法相亦无非法相者，他译更有无相亦非无相，此法空也。疏云：初列生空有四相，次列法空但有两句，法、非法也。盖译人略之耳。

【「何以故？是诸众生，若心取相，则为著我人众生寿者；若取法相，则著我人众生寿者。何以故？若取非法相，则著我人众生寿者。】

　　此返显违经非福，言若心取相等，此生执也；并取法相等，此法执也。

【「是故不应取法，不应取非法。以是义故，如来常说：汝等比丘，知我说法，如筏喻者，法尚应舍，何况非法。】

　　此结上文而证劝也。不应取法者，空能观之智也。不应取非法者，空所观之境也。论云：法有性相尚不应取，何况非法，本无性相。又云：善如法尚不取，况不善非法。疏云：今言法者，说五阴空为法，五阴相为非法，即以阴空为药名法，阴有为病名非法。阴病既除，空药亦遣，非法既谢，在法亦亡，与论意正相[(汁-十)+曶]合。言筏喻者，论云：如欲济川，先应取筏，至彼岸已，舍之而去。又智论引筏喻经云：汝等若解我筏喻法，是时善法宜应弃舍，况不善法。斯乃无所得之要术，俾不凝滞于物矣。

　　　　三、断无相云何得说疑

　　此疑从前第一疑中不可以身相得见如来而来。

【「须菩提！于意云何？如来得阿耨多罗三藐三菩提耶？如来有所说法耶？」】

　　向说不可以相见佛，佛非有为，恐有疑云：何故释迦树下得道，诸会说法耶？

【须菩提言「：如我解佛所说义，无有定法名阿耨多罗三藐三菩提，亦无有定法如来可说。何以故？如来所说法，皆不可取、不可说，非法、非非法。所以者何？一切贤圣，皆以无为法而有差别。」】

　　真如法体离有无相，离言说相，岂可以耳闻心得耶？当知树下得道，诸会说法，但应身耳，其报身、法身，无得无说，然应即法、报，说即无说，是故不可以有取，不可以无取也。善现解佛问意，即答以无道可证，无法可说。「何以故」下，又自征释，由不可取，不可说，非法、非非法，言非法者，不可以有取；言非非法者，不可以无取。由不可取，故不可说。然如来垂应有证有说者，盖得非有非无之体也。一切贤圣者，三世十方，佛菩萨也。以，用也。无为，乃自证之理，真谛也。差别，乃化他之用，俗谛也。诸佛说法，不离二谛，吾佛亦然。

【「须菩提！于意云何？若人满三千大千世界七宝以用布施，是人所得福德宁为多不？」须菩提言：「甚多，世尊！何以故？是福德即非福德性，是故如来说福德多。」「若复有人，于此经中受持，乃至四句偈等，为他人说，其福胜彼。何以故？须菩提！一切诸佛，及诸佛阿耨多罗三藐三菩提法，皆从此经出。须菩提！所谓佛、法者，即非佛、法。】

　　此乃较量持说功德。佛问：假如人以大千世界七宝为施，其福多不？善现会意，答云甚多。盖此福德，离福德自性，故言多也。佛又言：离性布施，福报虽多，而受持此经，为人演说，能趣菩提，其福胜彼。言乃至四句偈者，举少以况多耳。然持经福胜者，盖诸佛之身及所证之法，无不从是般若而生。般若称为佛母者，良有以也。然犹恐其于此取著，故复告云：所谓佛、法者，即非佛、法。

　　　　四、断声闻得果是取疑

　　此疑从上无为法不可取说而来。

【「须菩提！于意云何？须陀洹能作是念：我得须陀洹果不？」须菩提言：「不也，世尊！何以故？须陀洹名为入流，而无所入，不入色声香味触法，是名须陀洹。」】

　　梵语须陀洹，华言入流，此声闻所证初果也。已断见惑，离四趣生，预入圣人之流，故云入流。言无所入者，是不著于所入之流，又不著于六尘境界，故言不入也。

【「须菩提！于意云何？斯陀含能作是念：我得斯陀含果不？」须菩提言：「不也，世尊！何以故？斯陀含名一往来，而实无往来，是名斯陀含。」】

　　梵语斯陀含，华言一来，此声闻第二果也。盖欲界有九品思惑，前六品巳断，后三品未断，更须欲界一度受生，故云一来。言实无往来者，谓不著于往来之相也。

【「须菩提！于意云何？阿那含能作是念：我得阿那含果不？」须菩提言：「不也，世尊！何以故？阿那含名为不来，而实无不来，是故名阿那含。」】

　　梵语阿那含，华言不来，此声闻第三果也。断欲界思惑尽，不来欲界受生，故曰不来。言实无不来者，谓不著于不来之相也。

【「须菩提！于意云何？阿罗汉能作是念：我得阿罗汉道不？」须菩提言：「不也，世尊！何以故？实无有法名阿罗汉。世尊！若阿罗汉作是念：我得阿罗汉道，即为著我人众生寿者。】

　　梵语阿罗汉，华言无学，此声闻第四果也。此位断三界烦恼俱尽，究竟真理无法可学，故名无学。言「实无有法名阿罗汉」者，谓无无学所证之相也。若言有证，即著四相也。此一段名四果离著，论云：向说无佛果可成，无佛法可说，云何四果各取所证而说？恐起此疑，故佛约此而问，善现皆答以离著，深会佛之意也。

【「世尊！佛说我得无诤三昧，人中最为第一，是第一离欲阿罗汉。我不作是念：我是离欲阿罗汉。世尊！我若作是念：我得阿罗汉道，世尊则不说须菩提是乐阿兰那行者。以须菩提实无所行，而名须菩提是乐阿兰那行。」】

　　此乃善现引自己所证离著，令人生信也。然善现所证之果不过无学，而世尊特称其为第一者，以无诤故也。梵语阿兰那，华言无诤。无诤者，谓离二障，一者惑障，二者智障。离惑则不著有相，离智则不著无相，故无诤也。无所所行者，谓不著于所行之行也。

　　　　五、断释迦然灯取说疑

　　此疑亦从第三疑中不可取不可说而来。

【佛告须菩提：「于意云何？如来昔在然灯佛所，于法有所得不？」「不也，世尊！如来在然灯佛所，于法实无所得。」】

　　此断释迦然灯授受之疑。谓善现迷己所证离著固已得矣。而如来又恐善现疑佛昔受然灯之记，于法实有所得，故兴此问。善现答以实无所得，是无疑矣。然灯者，大论云：然灯生时，身光如灯，以至成佛，亦名然灯。

　　　　六、断严土违于不取疑

　　此疑亦从第三疑中不可取而来。

【「须菩提！于意云何？菩萨庄严佛土不？」「不也，世尊！何以故？庄严佛土者，即非庄严，是名庄严。」「是故须菩提！诸菩萨摩诃萨应如是生清净心。不应住色生心，不应住声香味触法生心。应无所住而生其心。】

　　问意以菩萨修六度万行，庄严净土，现身说法，是有所取，云何不取？答意以菩萨虽修行严土，行乃无作，土亦非严，非严而严，故曰：即非庄严，是名庄严。既而如来又告善现云：为菩萨者，应如是生清净心，乃非取而取。如维摩经云：随其心净，则佛土净，斯之谓也。若于六尘生著，不名清净。故又云：应无所住而生其心。

　　　　七、断受得报身有取疑

　　此疑亦从第三疑中不可取而来。

【「须菩提！譬如有人，身如须弥山王，于意云何？是身为大不？」须菩提言：「甚大，世尊！何以故？佛说非身，是名大身。」】

　　须弥山者，梵语须弥卢，华言妙高。此山四宝所成，高出众山之上，故称山王。佛之报身，远离诸漏，名之为非。尊崇奇特名之为大。佛之问意，以圣人之法，既无为无取，所得报身，岂非有取？恐有此疑，故设喻为问。而善现即知须弥自无分别我是山王，故得为大。报身离著，亦复如是。故曰：佛说非身，是名大身。

【「须菩提！如恒河中所有沙数，如是沙等恒河，于意云何？是诸恒河沙宁为多不？」须菩提言：「甚多，世尊！但诸恒河尚多无数，何况其沙！」「须菩提！我今实言告汝：若有善男子、善女人，以七宝满尔所恒河沙数三千大千世界，以用布施，得福多不？」须菩提言：「甚多，世尊！」佛告须菩提：「若善男子、善女人，于此经中，乃至受持四句偈等，为他人说，而此福德，胜前福德。】

　　恒河，天竺之河，周四十里，佛多近此说法，故取为喻。前说一大千世界七宝布施，以喻持说福胜。今以无量大千世界七宝布施，不如持说此经四句，其福转胜于彼。此则增胜而论，格量持说之功。

【「复次，须菩提！随说是经，乃至四句偈等，当知此处，一切世间天人阿修罗，皆应供养，如佛塔庙，何况有人尽能受持读诵。须菩提！当知是人，成就最上第一希有之法，若是经典所在之处，则为有佛，若尊重弟子。」】

　　藏佛舍利之处谓之塔，奉佛形像之处谓之庙。随说此经四句偈处，天人固当敬之如佛塔庙，况能具足持诵者耶？「成就最上第一希有之法」者，成无上佛果菩提也。若是经典等者，经典所在即佛之所在，持说之人即佛弟子，可不崇敬乎哉！

【尔时，须菩提白佛言：「世尊！当何名此经？我等云何奉持？」佛告须菩提：「是经名为金刚般若波罗蜜。以是名字，汝当奉持。所以者何？须菩提！佛说般若波罗蜜，即非般若波罗蜜。须菩提！于意云何？如来有所说法不？」须菩提白佛言：「世尊！如来无所说。」】

　　善现既闻持经成就希有之法，故问此经何名？云何受持？佛答此经名金刚般若，能断一切疑执故，当奉持也。断执虽用般若之智，然法性本空，不可取著，故云即非般若波罗蜜也。如来又虑善现未达般若性空，谓有言说，故又诰云：如来有所说法不？而善现了知说即无说，乃答云：如来无所说也。

【「须菩提！于意云何？三千大千世界所有微尘，是为多不？」须菩提言：「甚多，世尊！」「须菩提！诸微尘，如来说非微尘，是名微尘；如来说，世界非世界，是名世界。】

　　此即文意由前施宝得福而来，前以无量大千世界七宝布施，得福虽多，然非离性，则是贪等烦恼染因，有为福报故。此遂以世界微尘为喻，尘界乃无情之物，不生贪等。烦恼染因，是则有为，福报不及尘界之无情，况持说此经，是远离烦恼之因，能取菩提而不胜耶？非微尘、非世界者，非烦恼染因微尘世界也，是名微尘、是名世界者，乃是无记微尘世界也。无记犹无情，谓不起善恶也。

【「须菩提！于意云何？可以三十二相见如来不？」「不也，世尊！不可以三十二相得见如来。何以故？如来说：三十二相即是非相，是名三十二相。】

　　三十二相者，应身相也。非相者，法身相也。是名三十二相者，应既即法，法全是应，不妨说三十二相也。言施宝本福，纵能成佛身相，但是应身；不及持说功德，能成法身也。

【「须菩提！若有善男子、善女人，以恒河沙等身命布施；若复有人，于此经中，乃至受持四句偈等为他人说，其福甚多。」】

　　七宝布施外财也，身命布施内财也。身施者，如尸毗王代鸽是也。命施者，如萨埵饲虎是也。以轻重较之，则外财轻而易，内财重而难。然此二施，皆有为有漏因果，总不如持说四句，能取菩提之妙果也。

【尔时，须菩提闻说是经，深解义趣，涕泪悲泣，而白佛言：「希有世尊！佛说如是甚深经典，我从昔来所得慧眼，未曾得闻如是之经。世尊！若复有人得闻是经，信心清净，则生实相，当知是人，成就第一希有功德。世尊！是实相者，则是非相，是故如来说名实相。世尊！我今得闻如是经典，信解受持不足为难。若当来世，后五百岁，其有众生，得闻是经，信解受持，是人则为第一希有。何以故？此人无我相、人相、众生相、寿者相。所以者何？我相即是非相，人相众生相寿者相即是非相。何以故？离一切诸相，即名诸佛。」】

　　善现知舍身命所感之福，不如持说之胜。得闻此法，感佛恩深，遂悲泣流涕，赞言希有。自谓从昔已来，未曾闻是经典。若人闻经信心清净，则能生乎实相。又谓我今直佛，获闻是经，不以为难；而未来众生，得闻是法，始为希有。所以希有者，以依此经修行，不起我人众生寿者四相，即是非相，非相即实相也。离此诸相，即成正觉，故曰：即名诸佛也。

【佛告须菩提：「如是，如是！若复有人得闻是经，不惊不怖不畏，当知是人甚为希有。何以故？须菩提！如来说：第一波罗蜜，非第一波罗蜜，是名第一波罗蜜。】

　　如是，如是者，然之之辞也。大乘之法，本是难信难解，然非大乘根器，卒闻是法，未免惊愕疑怖畏惧。能闻是法而不惊畏者，实为希有。此希有法，无与等者，故名第一。然法本无说，虑其于法取著，故云非第一波罗蜜；有因缘故，亦可得说，故云是名第一波罗蜜也。

　　　　八、断持说未脱苦果疑

　　此疑从上舍身布施而来。

【「须菩提！忍辱波罗蜜，如来说非忍辱波罗蜜。何以故？须菩提！如我昔为歌利王割截身体。我于尔时，无我相、无人相、无众生相、无寿者相。何以故？我于往昔节节支解时，若有我相、人相、众生相、寿者相，应生嗔恨，须菩提！又念过去于五百世作忍辱仙人，于尔所世，无我相、无人相、无众生相、无寿者相。】

　　忍辱者，六度之一也。安受曰忍，毁害曰辱。前云舍身命之福报，是生死苦因，不及持说之福。此之行忍，亦舍身命，不成苦因者何耶？盖能达法无我，到于彼岸也。说非忍辱波罗蜜者，即遣著也。如是忍行，佛昔曾行，故引歌利王之事以证之。梵语歌利，华言极恶。佛于宿世，曾作仙人山中修道。王因畋猎，见而不喜，遂割其耳鼻，截其手足。时仙人略无嗔恨，以慈忍力，身复如故。盖能了达我人众生寿者四相皆空，非惟无苦，亦乃有乐也。又引过去五百世中，作忍辱仙以证之者，明行忍行，非止一世也。

【「是故须菩提！菩萨应离一切相，发阿耨多罗三藐三菩提心，不应住色生心，不应住声香味触法生心，应生无所住心。若心有住，则为非住。是故佛说：菩萨心不应住色布施。须菩提！菩萨为利益一切众生，应如是布施。如来说：一切诸相，即是非相。又说：一切众生，即非众生。】

　　佛累世行忍，以无我故得成菩提。故发菩提之心，应须离一切相，离相即不住色等六尘也。应生无所住心，心无所住即能住菩提；若心有住，则非住佛道矣。菩萨所行六度皆应离相。色为六尘之首，施为六度之初，故云不应住色布施。如是行施，为利群生。若存施受之心，则非无住。下复遣著，故曰：非相、众生也。

　　　　九、断能证无体非因疑

　　此疑从上为利生行施而来。

【「须菩提！如来是真语者、实语者、如语者、不诳语者、不异语者。须菩提！如来所得法，此法无实无虚。】

　　如来所得菩提妙果，如理而证，离于言说，何故累称持说功德，胜余布施等福耶？然佛无所证而证，无所说而说，所证所说，无不当理，恐善现未达此意，故又告云：是真实等语。真语者，说佛菩提也。实语者，说小乘法也。如语者，说大乘法也。不异语者，说授记事也。不诳语者，不诳众生也。解译无此一句。「无实无虚」者，如来所证之法。本离言说，故曰无实；对机有说，故曰无虚也。

　　　　十、断真如有得无得疑

　　此疑从前不住相而来。

【「须菩提！若菩萨心住于法而行布施，如人入暗则无所见；若菩萨心不住法而行布施，如人有目，日光明照，见种种色。】

　　圣人以无为真如得名，然真如之体，遍一切时，遍一切处，何故众生有得者，有不得者？盖心有住法、不住法之异耳。住者，住著也。如行布施，不达三轮体空，名为住法。心既住法，不成檀波罗蜜，如入暗中则无所见；若达三轮体空，则心无所住，即成檀波罗蜜，如人有目，在日光中，见诸色相也。

【「须菩提！当来之世，若有善男子、善女人，能于此经受持读诵，则为如来以佛智慧悉知是人，悉见是人，皆得成就无量无边功德。】

　　言未来世中，若有受持读诵者，佛眼佛智悉能知见。既行胜因，必成妙果，故曰成就无量无边功德也。

【「须菩提！若有善男子、善女人，初日分以恒河沙等身布施，中日分复以恒河沙等身布施，后日分亦以恒河沙等身布施，如是无量百千万亿劫以身布施；若复有人，闻此经典，信心不逆，其福胜彼，何况书写受持读诵，为人解说。】

　　初日分者，寅卯辰时也。中日分者，巳午未时也。后日分者，申酉戌时也。如是一日三时舍无量身，历无量劫而行布施。世间固无此事，然佛设此喻者，以况闻经生信福德之胜，何况书持诵说者耶？信力曰受，念力曰持，对文曰读，背文曰诵。所谓书写受持读诵者，自行也；为人解说者，化他也。

【「须菩提！以要言之，是经有不可思议、不可称量、无边功德，如来为发大乘者说，为发最上乘者说，若有人能受持读诵，广为人说，如来悉知是人，悉见是人，皆得成就不可量、不可称、无有边、不可思议功德。如是人等，则为荷担如来阿耨多罗三藐三菩提。何以故？须菩提！若乐小法者，著我见人见众生见寿者见，则于此经不能听受读诵，为人解说。】

　　此般若之体本绝言思，其功德广大，不可得而称量，非乐小乘者所可得闻，故曰：为发大乘者说，为发最上乘者说。发大乘者，通指衍门三教之人也；发最上乘者，的指圆顿之人，能生信解者也。如是之人，修行此法，则成就不可思议功德，故能荷担如来无上菩提；彼小乘不能听受读诵，为人解说，为著四见故也。

【「须菩提！在在处处，若有此经，一切世间天人阿修罗，所应供养。当知此处，则为是塔，皆应恭敬，作礼围绕，以诸华香而散其处。】

　　塔为藏舍利之处，若天人修罗固当敬事；此般若经卷所在之处，是真法身舍利宝塔，可不敬乎？

【「复次，须菩提！善男子、善女人，受持读诵此经，若为人轻贱，是人先世罪业，应堕恶道。以今世人轻贱故，先世罪业则为消灭，当得阿耨多罗三藐三菩提。】

　　持诵此经者人当恭敬，而反被人轻贱者，以宿罪业合招恶报。由经力故，但被轻贱，被轻贱故，其罪消灭，当得无上佛果。持经功德可谓大矣！

【「须菩提！我念过去无量阿僧祇劫，于然灯佛前，得值八百四千万亿那由他诸佛，悉皆供养承事，无空过者；若复有人，于后末世，能受持读诵此经，所得功德，于我所供养诸佛功德，百分不及一，千万亿分、乃至算数譬喻所不能及。】

　　阿僧祇，翻无数时。那由他者，十亿为洛叉，十洛叉为俱胝，十俱胝为那由他。如来于过去然灯佛前，供养无数诸佛，其功德可谓深且大矣！乃言不及末世持经功德者，盖持经能生理解，得证菩提。供佛虽感福报，但是事相故，持经功德百千万亿分中不及一分也。又言算数譬喻所不能及者，盖事相之福，是可思议之法，而般若妙智，忘能所，绝待对，不可得而思议者也。

【「须菩提！若善男子、善女人，于后末世，有受持读诵此经，所得功德，我若具说者，或有人闻，心则狂乱，狐疑不信。须菩提！当知是经义不可思议，果报亦不可思议。」】

　　此经非大乘根器不能持诵，而持诵所感功德，岂常人可闻？闻必狐疑不信，故不具说。盖此经之义趣，与其果报，不可思议故也。

　　　　十一、断安住降伏存我疑

　　此疑从前诸文无我人等相而来。

【尔时，须菩提白佛言：「世尊！善男子、善女人，发阿耨多罗三藐三菩提心，云何应住？云何降伏其心？」】

　　善现初问此义，至是复问者，何耶？问辞虽同，其意则别，盖所问不过住大乘、降妄心而已。初之问意，但问能住、能降之法；此之问意，若谓我能住、我能降。存此分别，障于真证无住之道，故又兴此问也。

【佛告须菩提：「若善男子、善女人，发阿耨多罗三藐三菩提心者，当生如是心：我应灭度一切众生，灭度一切众生已，而无有一众生实灭度者。何以故？须菩提！若菩萨有我相人相众生相寿者相，则非菩萨。所以者何？须菩提！实无有法，发阿耨多罗三藐三菩提心者。】

　　此一节文意亦与前同，但前是破情显智。所破之情即我人等四相粗执，所显之智即般若真智。自此而下。忘智显理，破我人等四相细执，由此贤位渐入圣阶矣。

　　　　十二、断佛因是有菩萨疑

　　此疑从上实无有法发菩提心者而来。

【「须菩提！于意云何？如来于然灯佛所，有法得阿耨多罗三藐三菩提不？」】

　　由前云：实无有法发菩提心者。意谓无发心者，则无菩萨。若无菩萨，云何释迦于然灯佛所，名曰善慧，布发掩泥，行菩萨行，得受记耶？佛恐善现潜有此疑，故举以问。

【「不也，世尊！如我解佛所说义，佛于然灯佛所，无有法得阿耨多罗三藐三菩提。」】

　　善现答意云：善慧彼时都无所得，离诸分别，由悟无法，故得受记。

【佛言：「如是，如是。须菩提！实无有法如来得阿耨多罗三藐三菩提。须菩提！若有法如来得阿耨多罗三藐三菩提者，然灯佛则不与我受记：『汝于来世，当得作佛，号释迦牟尼。』以实无有法得阿耨多罗三藐三菩提，是故然灯佛与我受记，作是言：『汝于来世，当得作佛，号释迦牟尼。』】

　　善现既会法无所得，佛然其说，乃言如是，如是。既而又反覆告之者，要令善现知法无所得，深契至理，故得受记。盖如来所证妙果，乃心地本具法门，离诸名相，无授受中而论授受也。

　　　　十三、断无因则无佛法疑

　　此疑从上释迦于然灯行因实无有得而来。

【「何以故？如来者，即诸法如义。若有人言：如来得阿耨多罗三藐三菩提，须菩提！实无有法，佛得阿耨多罗三藐三菩提。】

　　何以故者，征起之辞也。由前云：实无有法得菩提果，故受然灯之记。遂疑：既无佛果，岂有佛法耶？释云：如来者即诸法如义，如者真如也。不伪曰真，不异曰如。此真如体贯彻三世，绵恒十方，非空非有，不变不迁，名如来性。若有所得，即非佛菩提也。

【「须菩提！如来所得阿耨多罗三藐三菩提，于是中无实无虚。是故如来说一切法皆是佛法。须菩提！所言一切法者，即非一切法，是故名一切法。】

　　「所得」者，忘情而证也；无实者，非有为相也；无虚者，是真如体也。然此真如非别有法，即一切色等诸法，离性、离相，名真如体，唯佛与佛乃能证此，故一切法皆是佛法。真如之体，虽不离于诸法，然亦不可取著，故云：即非一切法，是名一切法。

【「须菩提！譬如人身长大。须菩提言：「世尊！如来说人身长大，则为非大身，是名大身。」】

　　上说如来所证真如之体遍一切处，可谓长大矣，又恐善现起长大之见，故佛又设喻征之曰：譬如人身长大。善现因喻有悟，即曰：非大身，是名大身。论云：大身有二义：一者，遍一切处，即法身；二者，功德大，即报身。此之二身，皆离诸相，故名为非。

　　　　十四、断无人度生严土疑

　　此疑同十二疑，皆从第十一疑中实无有法发心者而来。

【「须菩提！菩萨亦如是。若作是言：我当灭度无量众生，则不名菩萨。何以故？须菩提！实无有法名为菩萨。是故佛说：一切法无我、无人、无众生、无寿者。须菩提！若菩萨作是言：我当庄严佛土，是不名菩萨。何以故？如来说：庄严佛土者，即非庄严，是名庄严。须菩提！若菩萨通达无我、法者，如来说名真是菩萨。】

　　法界混然，身土平等，尚无佛道可成，安有众生可度。是则起度生之心，修行严土，即凡夫见，不名菩萨者。毕竟起何等心，名为菩萨？故云：能通达无我、法者，真菩萨也。

　　　　十五、断诸佛不见诸法疑

　　此疑从上菩萨不见众生可度、佛士可净而来。

【「须菩提！于意云何？如来有肉眼不？」「如是，世尊！如来有肉眼。」「须菩提！于意云何？如来有天眼不？」「如是，世尊！如来有天眼。」「须菩提！于意云何？如来有慧眼不？」「如是，世尊！如来有慧眼。」「须菩提！于意云何？如来有法眼不？」「如是，世尊！如来有法眼。」「须菩提！于意云何？如来有佛眼不？」「如是，世尊！如来有佛眼。」「须菩提！于意云何？如恒河中所有沙，佛说是沙不？」「如是，世尊！如来说是沙。」「须菩提！于意云何？如一恒河中所有沙，有如是沙等恒河，是诸恒河所有沙数，佛世界如是宁为多不？」「甚多，世尊！」佛告须菩提：「尔所国土中，所有众生，若干种心，如来悉知。何以故？如来说：诸心皆为非心，是名为心。所以者何？须菩提！过去心不可得，现在心不可得，未来心不可得。】

　　前说不见彼是众生，不见我为菩萨，不见净佛国土，如是则不见诸法，名为诸佛如来。然而如来具足五眼，岂都无所见耶？五眼者，肉眼、天眼、慧眼、法眼、佛眼也。古德偈云：天眼通非碍，肉眼碍非通，法眼惟观俗，慧眼了知空，佛眼如千日，照异体还同。此之五眼，通该十界，而优劣有殊。如经所说，五眼皆如来所具者，无非佛眼也。恒沙世界一切众生之心，如来无不知见。然众生之心，种种颠倒，而言非心者，妄识本空也。是名为心者，真如不灭也。「所以者何」下，征释非心之所以也。盖三世之心，过去巳灭，未来未至，现在不住，皆是虚妄生灭故，求之不可得也。

　　　　十六、断福德例心颠倒疑

　　此疑从上心住颠倒而来。

【「须菩提！于意云何？若有人满三千大千世界七宝以用布施，是人以是因缘，得福多不？」「如是，世尊！此人以是因缘，得福甚多。」「须菩提！若福德有实，如来不说得福德多，以福德无故，如来说得福德多。】

　　前说众生心有住著，是为颠倒。然福由心造，岂亦是颠倒？若是，何名善法耶？恐潜此疑，故佛断之。福德有实者，住相布施成有漏因，其福则寡；福德无者，离相布施成无漏因，其福乃多。是则不住于相，心离颠倒，所作之福，无非善法也。

　　　　十七、断无为何有相好疑

　　此疑从前如来者即诸法如义而来。

【「须菩提！于意云何？佛可以具足色身见不？」「不也，世尊！如来不应以具足色身见。何以故？如来说具足色身，即非具足色身，是名具足色身。」「须菩提！于意云何？如来可以具足诸相见不？」「不也，世尊！如来不应以具足诸相见。何以故？如来说诸相具足，即非具足，是名诸相具足。」】

　　上说诸佛所证乃无为之法，云何佛身有八十种好、三十二相而可见耶？为断此疑，故有此问。善现乃会：如来法身固非色相可见，而未尝离于色相，而不可见，故云：即非具足色身，是名具足色身；即非具足诸相，是名具足诸相。良由全法身无为之体，起应身相好之用，是故应身即是法身，乃无相而相，相而无相，无见而见，见而无见者也。

　　　　十八、断无身何以说法疑

　　此疑从上身相不可得见而来。

【「须菩提！汝勿谓如来作是念：我当有所说法。莫作是念：何以故？若人言如来有所说法，则为谤佛，不能解我所说故。须菩提！说法者，无法可说，是名说法。」】

　　既云如来色身相好不可得见，如何为人演说法耶？然如来悲愿深重，随感而应，无说而说，说即无说，不达此意，是为谤佛。言无法可说，是名说法者，离性执已，不妨称性而说也。

【尔时，慧命须菩提白佛言：「世尊！颇有众生，于未来世闻说是法，生信心不？」】

　　善现解空第一，与般若空慧相应，以慧为命，故称慧命。前云身乃非身之身，法乃非说而说，身、说俱妙，难信难解，所以有此疑问。

【佛言：「须菩提！彼非众生，非不众生。】

　　众生有圣有凡，而凡夫众生于此般若不能生信，圣体众生乃能信解。言彼非众生者，非凡夫众生也。非不众生者，非不是圣体众生也。圣体众生即大乘根器人也，岂可视为凡夫众生，不能生信。尚恐善现未悟，下文又征释之。

【「何以故？须菩提！众生、众生者，如来说非众生，是名众生。」】

　　众生、众生者，牒上文非众生、非不众生也。如来说非众生，是名众生者，言非是凡夫众生，是圣体众生，能生信解者也。

　　　　十九、断无法如何修证疑

　　此疑从前十二、十三疑中无法得阿耨菩提而来。

【须菩提白佛言：「世尊！佛得阿耨多罗三藐三菩提，为无所得耶？」佛言：「如是，如是。须菩提！我于阿耨多罗三藐三菩提，乃至无有少法可得，是名阿耨多罗三藐三菩提。】

　　前既云实无有法得无上正觉，如何却有修证？故疑而问之。佛答有三：一答无法可得为正觉，二答平等为正觉，三答正助修善成正觉。初答如文可见。

【「复次，须菩提！是法平等，无有高下，是名阿耨多罗三藐三菩提。】

　　二答平等为正觉也。

【「以无我、无人、无众生、无寿者，修一切善法，则得阿耨多罗三藐三菩提。须菩提！所言善法者，如来说即非善法。是名善法。】

　　三答正助修善，成正觉也。正助者，「正」谓正观，空四相也。「助」谓缘助，修一切善法也。初答以无法可得为正觉者，达妄即真也。二以平等为正觉者，法无高下也。三以正助成正觉者，离相修善也。由离相故，名为善法。

　　　　二十、断所说无记非因疑

　　此疑从上修善法而来。

【「须菩提！若三千大千世界中所有诸须弥山王，如是等七宝聚，有人持用布施；若人以此般若波罗蜜经乃至四句偈等，受持读诵，为他人说，于前福德百分不及一，百千万亿分，乃至算数譬喻所不能及。】

　　前既云从修善法得菩提，则佛所说法是无记法，不能得菩提耶？恐有此疑，故佛举大千世界中施七宝聚如须弥山之多且大，较之持说四句功德，百千万亿分中乃不及其一。所说法，盖佛离言说相，以离相，故能作菩提之因。故慈氏偈云：虽言无记法，而说是彼因。彼即菩提也。

　　　　二十一、断平等云何度生疑

　　此疑从第十九疑中是法平等而来。

【「须菩提！于意云何？汝等勿谓如来作是念：我当度众生。须菩提！莫作是念。何以故？实无有众生如来度者。若有众生如来度者，如来则有我人众生寿者。须菩提！如来说：有我者，则非有我，而凡夫之人以为有我。须菩提！凡夫者，如来说则非凡夫。】

　　既云是法平等无有高下，云何如来却度众生？故偈云：平等真法界，佛不度众生，以名共彼阴，不离于法界。「名」即众生假名也。「阴」即五阴实法也。此假名、实法、皆即法界，故云不离于法界。既即法界，凡圣一如，岂有众生可度！故云佛不度众生。如来若谓我为能度，众生为所度，此则著于四相；由离四相，则非度而度，度而非度，则是「如来说有我者」，真我也；「则非有我」者，非妄我也。而凡夫之我，是我执也。「非凡夫」者，论云非生，谓不生圣人法，即毛道凡夫也。

　　　　二十二、断以相比知真佛疑

　　此疑从第十七疑中如来不应以色身诸相见而来。

【「须菩提！于意云何？可以三十二相观如来不？」须菩提言：「如是，如是。以三十二相观如来。」佛言：「须菩提！若以三十二相观如来者，转轮圣王则是如来。」须菩提白佛言：「世尊！如我解佛所说义，不应以三十二相观如来。」尔时，世尊而说偈言：
　　「若以色见我　　以音声求我
　　　是人行邪道　　不能见如来。】

　　「三十二相」者，应身相也。「观如来」者，观法身如来也。问意谓可于应身相好中观见法身不？善现乃知应身相好，从法身流出，若见相好，即见法身，故答云：如是如是。佛又恐善现于应身取著，不达法体，故又以轮王即如来为难。而善现解佛难意，故云不可以三十二相观如来也。既而佛乃说偈以证之，法身之体固不离于声色，但凡夫堕于闻见，是行邪道，不能见于如来也。

　　　　二十三、断佛果非关福相疑

　　此疑从上不应以相观佛而来。

【「须菩提！汝若作是念：如来不以具足相故，得阿耨多罗三藐三菩提。须菩提！莫作是念：如来不以具足相故，得阿耨多罗三藐三菩提。须菩提！汝若作是念：发阿耨多罗三藐三菩提心者，说诸法断灭。莫作是念，何以故？发阿耨多罗三藐三菩提心者，于法不说断灭相。】

　　上明如来所证菩提不从福德而致，是则菩萨所修福德，不成菩提之因，亦不克果报耶？为断此疑，故告之曰：莫作是念，如来不以具足相而得菩提。具足相，即福德相也。盖大乘所修福德之因，所得福德之果，但离取著之相，不同小乘断灭之见。故曰：于法不说断灭相也。下又设喻以告。

【「须菩提！若菩萨以满恒河沙等世界七宝持用布施；若复有人知一切法无我，得成于忍，此菩萨胜前菩萨所得福德。须菩提！以诸菩萨不受福德故。」须菩提白佛言：「世尊！云何菩萨不受福德？」「须菩提！菩萨所作福德，不应贪著，是故说不受福德。】

　　假使有人，以无量世界七宝行施，心有所著，所感之福，则成有漏；心若离著，即成无漏。故云：若有人知一切法无我，得成于忍。无我者，无人、法二执也。忍即无生法忍，初住菩萨所证也。既得无生法忍，则与彼住相行施者不同，故云胜前菩萨所得福德。言不受福德者，不受有漏福报也。善现又疑，既不受福报，云何能获无生法忍？须知有漏果报则不应受，无漏果报则受而不取。取谓取著，故云：菩萨所作福德，不应贪著也。

　　　　二十四、断化身出现受福疑

　　此疑从上不受福德而来。

【「须菩提！若有人言：如来若来若去若坐若卧，是人不解我所说义，何以故？如来者无所从来，亦无所去，故名如来。】

　　有来去坐卧者，乃如来应身也。无来无去者，法身也。然如来昔行菩萨道时，不受福报，云何至果，有去来坐卧之相，使诸众生供养获福？恐有此疑，故告以释之，谓如来应用，示有动作，而法身之体，如如不动也。

　　　　二十五、断法身化身一异疑

　　此疑从上应有去来，法无去来而来。

【「须菩提！若善男子、善女人，以三千大千世界碎为微尘，于意云何？是微尘众宁为多不？」须菩提言：「甚多，世尊！】

　　上明应身去来是异，法身无去来是一。佛恐善现有一异之见，故设喻以释之。释中初举世界微尘一异断疑，次举言说我法离见。初释中，文有三科：一、标界尘一异以显无性。言世界者，喻法身也；微尘者，喻应身也。世界一也，微尘异也。碎界作尘，尘无异性；合尘为界，界无一性。喻全法起应，应无异性；全应即法，法无一性。故偈云：「去来化身佛，法身常不动，于是法界处，非一亦非异。」然如来体用互融，所以能一能异，非一非异，自在无碍者矣。

【「何以故？若是微尘众实有者，佛则不说是微尘众。所以者何？佛说：微尘众，则非微尘众，是名微尘众。】

　　此释微尘。喻应身无异性，若知碎世界作微尘，微尘全是世界，则尘无实性，故曰则非微尘。以离性计而说微尘，故曰：是名微尘也。此喻全法起应，应即是法，何异性之有哉！

【「世尊！如来所说三千大千世界，则非世界，是名世界。何以故？若世界实有者，则是一合相。如来说：一合相则非一合相，是名一合相。」「须菩提！一合相者，则是不可说，但凡夫之人贪著其事。】

　　此释世界，喻法身无一性。若知合微尘为世界，世界全是微尘，则世界无实性，故曰则非世界；以离性计而说世界，故曰是名世界也。一合相者，言众尘和合为一世界。非一合相者，非性执之一合，是名一合相者，乃离性之一合也。此一合相不可思说，而凡夫不了自生贪著耳，此喻全应是法，法不离应，何一性之有哉。

【「须菩提！若人言：佛说我见人见众生见寿者见，须菩提！于意云何？是人解我所说义不？」「不也，世尊！是人不解如来所说义。何以故？世尊说我见人见众生见寿者见，则非我见人见众生见寿者见，是名我见人见众生见寿者见。」】

　　此下明离我、法二见。初离我见。夫我见者，有真我之见，有妄我之见。妄我见者，虚妄分别，众生见也；真我见者，远离执著，如来见也。既离执著，示有我见人见众生见寿者见，此不见而见也。在迷众生，以为如来实有四见，故云不解如来所说义也。善现既解如来所说之义，即知四见，皆非虚妄分别，是真我之见，故云是名我见人见众生见寿者见也。

【「须菩提！发阿耨多罗三藐三菩提心者，于一切法，应如是知，如是见，如是信解，不生法相。须菩提！所言法相者，如来说即非法相，是名法相。】

　　次离法见。夫如来说法，要令众生发菩提心，修行契理故。闻如来所说，当如是知见信解，不生法相。言不生法相者，不于法取著也。法本离相，如来称性而说，故云：即非法相，是名法相。此一段文，虽证释离于法执，亦是总结降住正行。由经初善现请问，若人发无上菩提心者，应云何住？云何降伏其心？如来答云：应如是住，如是降伏其心。故今结云：发菩提心者，于一切法如是知见信解，此结如是住也；不生法相，此结降伏妄心也。

　　　　二十六、断化身说法无福疑

　　此疑从上尘喻化身是异而来。

【「须菩提！若有人以满无量阿僧祇世界七宝，持用布施；若有善男子、善女人，发菩萨心者，持于此经乃至四句偈等，受持读诵，为人演说，其福胜彼。云何为人演说，不取于相，如如不动。】

　　此段文有三节，初以无量阿僧祇世界七宝布施，是假喻格量也。自「若有善男子」下，明持说福胜。自「云何为人演说」下，是释福胜所以。据经文但明持说功德，而论乃谓化佛说法有无量功德者。盖化佛是说经教主，持说是弘经之人，所弘之经是佛所说，佛之所说离言说相，故功德无量。弘经之人若能离著，则其福能胜彼也。「如如」者，法身之理也。化身既即法身，则无去无来故不动也。

　　　　二十七、断入寂如何说法疑

　　此疑从上演说与不动而来。

【「何以故？】

　　上言如如不动，则佛常住世间，为众生说法，何故言如来入涅槃耶？恐有此疑，故说偈以释云：

【「一切有为法　　如梦幻泡影
　　如露亦如电　　应作如是观。」】

　　「一切有为法」者，一切世间生灭之法也。佛生人中，示同生灭，亦属有为无常之法，无常之法，虚假不实，故以梦幻泡影露电六种为喻。「应作如是观」者，观即般若妙智。以此妙智观有为法，如梦幻等。能观既是妙智，所观无非妙境。妙境者，一境三谛也；妙智者，一心三观也。三观者，空假中也；三谛者，真俗中也。即观有为之法，离性离相之谓空，无法不具之谓假，非空非假之谓中。谛者审实不虚之谓，全谛发观，以观照谛，谛既即一而三，观岂前后而照，故云如是观也。能如是观，乃了化身即法身，无常即常也；虽即法身，不碍涅槃，常即无常也。良以如来究竟非常非无常之法故，所以能常，能无常也。是则终日涅槃，终日说法，不住有为，不住无为，不可得而思议者也。一经始末皆称如是：始云如是住，如是降心；中间节节云如是；至此又云如是观。论乃释云：妙智正观，故知妙智实一经之宗也。正宗竟。

【佛说是经已，长老须菩提及诸比丘、比丘尼、优婆塞、优婆夷，一切世间天人阿修罗，闻佛所说，皆大欢喜，信受奉行。】


　　洪武十年十一月二十有二日皇帝有诏，令天下僧徒习通心经、金刚、楞伽三经，昼则讲说，夜则禅定。复诏，取诸郡禅教僧，会于天界善世禅寺，校讎三经古注，一定其说，颁行天下，以广传持，洪惟皇上以金轮统御，乘夙愿力，亲受灵山付嘱，流通教法，以寿慧命，不胜幸甚。于是臣僧宗泐等，才虽愚钝，敢竭丹衷，述平昔所闻，辄为注释。注成，以十一年正月二十有八日，诣阙进呈上御华盖殿览毕，乃可其说，敕刊板行世。然此三经，皆是究心之要，其功在乎破情显性；而流通之功，良亦不细，上以阴翊王度，下以资益群生，非惟吾徒一时之幸，实天下万世之至幸也。臣僧宗泐谨识。
3




