上一页 下一页

灵峰蕅益大师宗论卷第五之一
古歙门人成时编辑

【寄母】
【寄剃度雪岭师】
【上阇梨古德师】
【答茂林律主】
【答志隆】
【答博山无异师伯】
【答水林二书】
【寄了因】
【与曹源三书】
【答曹源二书】
【寄壁如兄】
【寄归一兄】
【与莹然】
【寄不忘】
【与摄三】
【与如是兄】
【寄陈旻昭二书】
【与韩莲洲】
【寄修雅法主】
【答程季清】
【复圆闻】
【寄万韫玉】
【寄王简在】
【寄潘戒如】
【与胡远志】
【寄金台师】
【与戒明】
【复灵隐兄】
【复钱元冲】
【嘱彻因比丘】
【复胡善住】
【复卓左车】
【复陈旻昭二书】
【复智龙】
【寄徐雨海】
【寄灵隐兄】
【复项净性】
【寄徐雨海】【二】
【寄彻因大德】
【寄恒如】
【与非幻】
【复净禅】
【寄王东里】
【寄雪航法主】
【复邓靖起】
【寄程用九】
【与行恕】
【与绪竺】
【复王思鼓】
【与永觉禅师】
【与周洗心】

【书一】

【寄母】

甲子正月三日。方外男智旭。敬然臂香剌舌血。白母亲大人膝下。男幼蒙庭训。少长便道学自任。寕不知父宜葬。母宜养。但生死一事。人人有之。静夜深思。真可怖畏。如大母舅宦正浓而忽殒。虞表侄年未。壮而早亡。身命无常如朝露。大限至老少莫逃。苦海茫茫。谁能免者。念及自身。已觉酸鼻。更念亡父老母。倍觉伤神。亲身旣然。众生寕异。傥不早图出世。正恐追悔无及。男忆二十一。至星家问母寿。言六十二三。必有节限。遂于佛前立深誓。唯愿减我算。薄我功名。必冀母臻上寿。今旣切思离俗。傥萌一待心。岂是求益母寿之念。男又安能保无中夭邪。生育一事。世闲苦本。况与功名。皆有定数。且青云得志。难敌生死。大母舅卽是殷鉴。何如地藏大士。目连尊者。累劫亲恩。皆蒙度脱之为孝也。男少年诟大士。赖母痛下钳锤。今得改过从善。志在出世。恐母爱情难割。不得不硬却心肠。潜行方便。又恐母日夜悬念。故于三宝前然香剌血。寄书远达。伏祈勿事劳心。惟努力念佛。求出轮回。亲属可化者。皆以此意示之。

【寄剃度雪岭师】

别忽三载。反躬无似。莫报师恩。方今像季。有三可痛哭。三可哀愍。毗尼法。三学初基。出世根本。僧宝所由得名。正法赖以住世。而罕有师承。多诸譌谬。遂令正法坠地。僧伦断绝。一可痛也。三藏教。修行之径。出苦之要。而依文解义。罔知观心。废先哲旧章。涂一时口耳。遂令禅门诃为葛藤糟粕。二痛也。宗门一著。本为上上根点铁成金。今但作门庭施设。道理商量。不堕狂罔无知。便堕襍毒知见。更有去施设埽道理者。多落闇证窠臼。盲修瞎炼。实是险涂。无上妙法。流弊至此。三痛也。第一可哀愍者。借佛法图名利。无实为人之心。二者。但知己长。不知人长。但见人短。不见己短。株守一得。向无佛处称尊。不能放下面皮。打破局量。从千万人脚跟下穿过。三者。但为大以欺佛。不思三界无安。言净土不必生。弥陀不必念。中郎判为唯心堕。圆实堕。确论也。时丁末运。非具大忍力。大愿大智大巧便力。欢虞小补。何当至治。博山老师。虽见处未彻源底。实有苦功操履。不肖与互感得益。然不服其药。大忍愿智。便竢当请益也。

【上阇梨古德师】

五夏以前。专精戒律。专精者。岂徒著衣持鉢而已。律中第一要务。在常一其心。念无错乱。谓依四念处行道也。四念处慧。佛法总关。无念处慧。著袈裟如木头幡。礼拜如碓上下。六度万行。皆同外道苦行。无与真修。若依念处行道。则持戒功德。现能获四沙门果。乃至圆十地。尅获无难。第二要务。在洞明二百五十戒开遮持犯之致。否则二六时。旣挂比丘名。当结无量罪。言之骇闻。思之丧胆。此二不明。与邪戒何异。末世流弊。非有力大人。不能挽回。吾师德盛名显。僧俗同钦。吾知诸佛所付托矣。

【答茂林律主】

经论二藏。说通五人。戒经如来自说。等觉犹非所堪。譬礼乐征伐自天子出。迦叶白椎云。是佛所制者。不应却。非佛所制者。不应制。千古不易之典也。承问逐人受戒。大难方许三人。过四便不得戒。不惟僧祇根本四分等皆有文。且得戒不得戒关系非小。敢惮繁邪。三衣止长三肘。阔五肘。过是步步结等流罪。若与佛衣等量。便结第三篇罪。今竖三横六。致左臂叠作三重。又与迦絺那衣自不相干。功德衣五条十隔。受舍各有定时。岂可但持此衣。永当三衣。非时食戒。本无开听。今称七不过午。全无出处。律中八种十种开听。谓展转食。别众食。及不作余食法而食。皆上午。岂非时也。时怀非想。犹结吉罗。服吐下药。止许煮麦。不令头破。漉汁饮之。不闻权开也。又离衣宿。结罪有文。不持鉢。结罪五部不载。又皮革氊毳。他经充类至尽之言。非为破戒。可不称为大端。而过午之中受食。咽咽结第三篇。未便称为小节。渡海浮囊。芥子不舍。况第三篇喻如手掌。可以为小邪。又五百问一书。与五百余卷律藏全反。用五百问。必废五百卷。遵五百卷。五百问不得不阙。若谓佛说。无容致议。则受生血盆高王等。不亦称佛说邪。律学之譌。已非一日。宣公亚圣。为怀素所嫌。义净大贤。受飜译名义弹驳。故知如来以降。等觉犹未称一切智也。俗不合闻比丘轨式。一出根本萨婆多部。一出戒因缘经。序根本部因缘。乃迦叶佛时外道子。欲破法。假就比丘学。比丘告以俗得闻经论。毗柰邪教俗不合闻。外子权出家学习。然后破之。若俗不合闻。谓半月诵戒。则三藏具在。自可展阅。何待出家而学之。若谓出萨婆多。不出僧祇。则五百问。又岂出僧祇部也。

【答志隆】

不讳疾忌医。诚末法优昙。旣自知病。又知流俗之病。惟勇于自疗。而卽以疗人。便是真实修行。否则知病不疗。病源正在此耳。人必有超群拔俗手段。方有出离生死机括。人世爱见。稍或未忘。无上白法。如何希冀。紫柏大师云。情之所有者理必无。理之所有者情必无。古人云。识得一尺。不如行得一寸。夫闭户看尊宿语以自警。难敌现境熟识。傥安守故辙。可坐进此道。岂五十三参之计拙。而三登九上亦唐劳邪。

【答博山无异师伯】

梵网戒本。是界外别圆二教。独菩萨法。其界内藏通二教出家菩萨。无别戒法。同秉比丘律仪。但发心自度卽名二乘。发心度人。斯名菩萨耳。然界内之机。不得舍本位而空希界外。界外大士。必须秉权法而游于界中。故菩萨比丘。迥与菩萨士女不同。近世咸谓小乘所制。大乘悉开。比丘所执。菩萨悉融。皆属流言。竝非实义。

【答水林二书】

旣值事缘。又生厌苦。不免添一重公案。不涉本头。加以幽愤。又是第三重公案。欲舍此刻念弥陀。四重公案。旣云直往无算。又欲拂散疑云。五重公案。公案愈多。相去益远矣。识论云。一切唯有识。有种种相转。彼依识所变。若识所变。不应自识逼苦自识。经云。阿弥陀佛。是法界身。则事缘非弥陀身中事邪。卽此弥陀。卽此念弥陀。胡弥陀身中抱一舍一。舍决不可舍。抱决不可抱。向不可舍抱处会取。则皎日当空。疑雾消散矣［其一］。　全身放下。荡荡空空。似则固似。是则未是。离生喜乐。初禅之全身放下也。定生喜乐。二禅之全身放下也。舍念清净。四禅之全身放下也。不恒行心心所灭。无想外道之全身放下也。恒行心心所灭。灭尽定圣人之全身放下也。视那伽大定。尚不啻萤火日光。足下希心。当在何境。傥亦幸而妄想乱思遮障。使不堕坑落壍。如果蓦直去。恐诸佛亦救不得矣。此事非一言可尽。能虚心意。不妨有相商分。

【寄了因】

年未壮。世态恶。不可轻为去就。往往好心行脚。高者退道心。卑与俗俱化。非大智慧。大力量。罕能出类拔萃也。圆觉经云。一切众生。身心皆是无明。欲求智慧。须亲善友。然求善友于末世。亦甚难言。有少多行门者。智眼昏昧。有少多学识者。行业荒芜。于中弃短取长。须自眼正。否则无不愦愦耳。

【与曹源三书】

所谓直下承当者。须置身千古圣贤之列。不屑为随波逐浪之人。言行相顾。心迹相符。方终始不二。幽明无闲。憨翁云。学道第一要骨气刚。次识量大。次生死心切。夫刚则不为情欲所靡。大则不被目前所转。切则不顺习气所趋。卽灵源禅师易世俗所难。而缓时流之急。此第一良药。幸时服之。勿惧苦口。使积劫沉疴终不疗也。新师识论。独有苦心。幸潜玩领其长处。能劖妄习。便是深妙。傥决定收功心。未若农夫望秋。虽析义如茧丝牛毛。秖粗浅耳。人不解此意。多堕数宝之诮。惟自勖［其一］。　不虞之誉。君子不喜。求全之毁。达人不辞。自反有愧。无怨于他人。自反无愆。更何嫌众口。以此持心。不论时古时今也［其二］。　人不难有志。难有忍。事不难有察。难有容。故曰。有容德乃大。有忍乃有济。

【答曹源二书】

忏悔殷勤。感佛光现。虽仅二寸。亦得戒前茅也。嗣婴贵恙。是夙习交加。及向来口腹犯戒所致。然法华一部。悲忏二时。尚终不替。猛丈夫矣［其一］。　圆教从名字初心。便用佛知佛见修行。豪杰丈夫。具一切无明烦恼。偏向冰凌劔锋上行。非冰凌劔锋。不能铸无明烦恼成菩提般若故也。天降大任。必先苦劳拂乱。令动心忍性。顽铁不炼不成钢。美玉不治不精莹。松柏不歴岁寒不挺秀。孤臣孽子不厉熏不达。岂有粥饭习气。暖輭形态。可坐进此道者。夫小小境缘。便成事障。因平日无分毫契心恰意处耳。果达妙理。则现前极恶逆事。第一玄妙。为第一明师良友。若舍此等境界。何法可修。可悟可顿邪。兄平日学问。大率向语言文字上著眼。不向义理上体会。躬行处较勘。转得此关棙子。方是大乘净土因也。

【寄壁如兄】

知参究无缘。便向有缘处入。归元无二。方便多门。入手不同。到家则一。均佛祖法门。有何进退胜负。可爱憎取舍。必区区博一丈夫名邪。兄云栖法系。曾事幽溪。云栖教律兼修。幽溪教观并举。斯并津梁。寕非直指。特人心不了。愿不大耳。生西方者。贵大菩提心宝。心宝若在。带惑亦可往生。心宝若迷。参禅早已两橛。若飜转此关棙。真实不欺。正好真实参悟。若飜不转。为旧习所汨。必须就教律大开慧眼。炼就钢骨。方始相应。请急著眼。又末世禅人病胆大。老兄病胆小。胆大肆无忌惮。直向泥犁。胆小顾后瞻前。不得自在。善恶虽殊。不能打彻一也。欲彻体清凉。将定散净秽情见。全体放下。始得。

【寄归一兄】

鸟必学飞也。而后毛羽成。舟必学操也。而后江河济。松柏必歴岁寒也。而后贞干坚。行人必以佛祖自期也。而后成佛祖。若以狐疑鼠窜之因。希狮行象顾之果。恐不可得。发大菩提心。使悲智调停可也。

【与莹然】

豪杰立身。决以破我法二执为准的。我执不破。定不能作千古至人。法执不破。定不能弘如来正法。才魄横一世者。须开千古眼界。成千古学识。方不负己灵。否则仅同春草之荣。终非松柏之干。

【寄不忘】

学人第一要务。在克除习气。诚以圆顿法净治夙习。猛风吹沙。实无艰险。傥习染不除。则谈玄说妙。有名无义。天台荆溪之道。恐不如斯。苦口良药。同病皆堪服之。勿使如来慧命夭丧也。

【与摄三】

每见多人于胜事种种障难。俗累病苦。亲长眷属。无量缠绕。阻断良缘。空具信慕。莫遂雅怀。而得无障难者。反信慕浮浅。衣衫不整。触手捉经。如措大对举业相似。又复惟记名言。专喜贴句。依文解义。其为三世佛冤。钓利沽名永背一乘出要。不惟宝山空回。正恐袈裟难复。好因缘是恶因缘。此之谓也。如来说教。诸祖弘经。并开众生眼目。作劫浊津梁。不向此中著眼。便是盲修瞎炼。今欲不犯末世恶习。不负往因现缘。一要信诸佛境界。吾人各具。本无差别。不生退怯。二要仰企诸佛。慙愧己灵。句句会归自己。不可说食数宝。三要虚心乐善。稍有长者。皆师友之。四要悲愍一切。凡堪以此意相警者。不惜苦口。五要恕人厚已。凡不如法。生哀愍心。勿见其过。近时学者。见他放逸。不与随流。则生憍慢。皆增长生死。可惧也。

【与如是兄】

兄断欲去爱。固有辣手。调身护物。尚乏方便。望内则放开怀抱以养神。外则体察世情而惜福。此一病。未必非二利之缘也。

【寄陈旻昭二书】

八月惺谷师西归。九月壁如师辞世。一月夺二硕交。皆法门梁栋也。痛哉。每思大事因缘。非定慧庄严。悲智双运。诚难一生了当。惺师慧力有余。定力不足。壁师定慧调适。悲愿未深。俱未免遗下公案。目下同袍。鲜有生死心者。况菩提心。天人减少。三恶充满。将何底极邪。大厦将倾。一木难支。惟人定可胜天。誓当易世俗所难。缓时流之急。弃名利。绝嚣喧。持以深心。要以弘愿。操以恒久不变之力。庶无忝于婴杵。愿居士断泛涉之心。省不急之务。笃志近思。深造自得。以图共报佛恩。无以宝劔切泥。隋珠弹雀。是鄙衷所惓惓耳［其一］。　一芥翳天。一尘覆地。字经三写。乌鸢成马。佛法之蚀。由来渐矣。非外道天魔能破。坏周室者齐桓晋文也。治世严王霸之辨。操心分义利之关。视听言动之复礼不真。克伐怨欲之不行何得。隐居求志。人定胜天。此实字字血泪。

【与韩莲洲】

韦提以逆子起净业正因。庆喜以染缘为棱严弄引。恶因缘是好因缘。转祸为福。在人著眼。傥随徧计分别。雪上加霜。冤结有何了期。若达旷劫因果。则现在冤亲。总非天降地出。以慈忍心调停解释。以梦幻观消遣情怀。未必非炼磨心性。透露真常之一助也。语云。跌法从他得。灯不剔不明。钟不击不鸣。他山之石。可以攻玉。污泥生莲华。神奇出臭腐。夫吾人本地风光。埋藏蕴宅。潜伏根门。无时不煞煞欲现。稍藉外缘一击。便当迸裂腾辉。傥不肎向此际荐取。佛界便为魔界。如霜雪寒冰。松柏增妍。凡卉失色。咎在己不在境也。又仁者。虽舍比丘沙弥律仪。而大士木叉。自宜固守。仗此菩提戒光。方可御侮消难。其说似迂。其事实迩。幸精思力行之。

【寄修雅法主】

云栖大师云。古人著述。多在晚年。良以道旷无涯。逢人不尽。上代疏论家。殚一生精神。博综内外学问。得一二帙垂世。尚不免后贤弹驳。况一时口耳草料。欲流布人闲邪。须见到养到。从居安资深流出。则辉天烛地。照古腾今。非分外耳。毗尼尤不容片言只字有作。譬礼乐征伐自天子出。稍或僭窃。厥罪不小。传佛心印记注。附呈清览。此翁学识俱富。解行两优。堪为近日作家。虚心玩味。知未易及耳。

【答程季清】

法门不衰于无外护。衰于无内守。主持法门。先盘星立正。然后随时随力。兴隆幻事。皆属普贤行门。稍涉世闲名利心。佛法止成世法。深可悲也。

【复圆闻】

如来最后以扶律谈常为宗。苟废事谈理。理成乌有。智者荆溪诸老。无不戒行冰霜。方堪垂范千古。岂可以毒器令贮醍醐。不肖始虽染指宗门。亦旣游心教苑。今不得不以持戒为第一急务。又见律学之譌。较禅教更多。爰为集要。以便训蒙。舍举世共趋之辙。遵时豪耻问之涂。知我苦心者。惟如来耳。仁者乘戒并急。当是如来所使。法运可回。喜不寐也。

【寄万韫玉】

贵地久乏闻熏。囿闻见。傥宋儒陈腐见识。一毫未净。未可深谈佛法。况坐陈腐障中。欲商真正宗教。诚难诚难。寕以百千刃刀剌其耳根。终不忍闻佛是方便说诳语人。寕百千刃刀断其舌。终不肎言佛肎方便说诳语法。寕百千刃刀割裂心胸。终不可作佛经同寓言解。此言傥一字不从真心中出。不但死堕拔舌。现世舌当烂坏。当知宣尼大圣。若比于佛。的如小星比满月。爝火比燎原。川渎比大海。中尊比朝廷。若不能信此语。是谤佛人。不可谓信佛也。

【寄王简在】

古之君子。为立六合内事。尚一家非之不顾。乃至天下非之不顾。况图出世大法。尘劫远猷。可近囿一时耳口。曲狥流俗人情邪。居士非无志愿。直欠。识力。欲开千古识力。决须视归戒如泰山。视世故如鸿毛。庶作中流砥柱。不然。未可称豪杰也。

【寄潘戒如】

财色嗔慢。清浊稍殊。同为十习因。同感六交报。若别配因果。慢属修罗。嗔属地狱。尤可畏。躬自厚而薄责于人。有诸己而后求诸人。无诸己而后非诸人。雪浪大师云。不可以圣贤律人。不可以率性自任。此皆居士对症良药。幸时时服之。作莲邦左券。

【与胡远志】

为禅林求主人者。弘护之愿为一身商出处者。自知之明。窃以鲍老当场。不若举贤相副。有季贤老师。云栖嫡子。年德俱隆。慈愿并广。以礼敦迎。或当俞允。贫纳与归师。拈阄洞庭。旣许安居。律不容改。又己躬下事。静动无妨。著书立言。必须静境。纳长于著述。短于应酬。傥从舍失措。则长短互乖。况律学之譌。已将千载。革非矫弊。与俗相违。仅可僻处深山。鸠真同志。作传火计。卽欲行之天下。以触时讳。祸且不测。夫大乘弘誓。以宽成大。住持僧宝。以局表尊。旣痛有名无实之弊。必守贵精不贵多之箴。设居胜刹。求戒必多。严择则招怨之端。滥许则坏法之始。进退维谷。其何以堪。呜呼。今天下称圆称顿称大乘者。徧满域中。独声闻一脉。不惟置诸高阁。亦且藐若草芥。抑思世尊拈花时。破颜微笑者。果谁人邪。灵源清禅师云。易世俗所难。缓时流之急。纳铭心此语久矣。愁人莫向愁人说。说与愁人愁杀人。居士具金刚眼。探法海源。当亦为斯言肎首也。

【寄金台师】

呪坛火浴。缁素之口。其致非一。盖清净呪坛。不容女人得履。亦不宜缁素辄入。入者斋戒沐浴。方得合制。又呪心之说。起于长水。然疏中亦不敢确然自是。旣经文无据。必宜绕坛行一百八遍为长。夫无上坛场。震旦仅有其二。天龙共持。诸佛共念。再造之后。幸录此言。

【与戒明】

汝今六时精进。欣慰。须知此世闲第一福。第一受用。天魔鬼神所忌刻也。必折意降情。带三分不如意境以自炼。方为法器。方可挽回定业。勉之。

【复灵隐兄】

生则隐居求志。死则下下品生。是弟之定局。兄道眼明白。志力勇锐。此生必办。但粥饭习气。輭暖粗浮戏论习气。思前算后习气。一一直下斩截。方可立造圣贤阃域。此尤不肖惓惓于知我者。渠师万望于净土一门硬作主宰。如韩信背水阵相似。勿生一念恐不能生之心。至嘱至嘱。

【复钱元冲】

均一法门。内外护其用各异。内护持邪正之辨。不得不严。外护膺金汤之任。不得不宽。一如良工之分玉石。一如投鼠之须忌器。总以弘护正法为怀。易地皆然耳。业障一事。不出因果。因果之理。统于十界。棱严以不生不灭为本修因。然后圆成果地修证。法华以一乘因果为宗。观经明深信因果。不谤大乘。卽上品中生。乃教家浪以因果资谈柄。禅门谬谓因果非向上。事理俱迷。长夜莫晓。不惟昧佛旨。亦背儒宗。易称积善余庆。书称作善百祥。岂皆为愚人说法哉。正谊不谋利。明道不计功之仁人。恰是修身俟命实学。断不可谓立岩墙为知命也。今以勇猛善心。回往昔决定业障。如离弦之箭。通臂猿能接之。菩萨智猿亦复如是。以方便臂。接定业箭。令不堕地。亦不著身。此卽真实忏悔。不但世法中所求如愿。且增长正信。开发菩提。因病得仙方。非但却疾。兼可飞升矣。

【嘱彻因比丘】

吾望公甚高。勿自卑。甚远。勿自近。甚广。勿自狭。甚大。勿自小。甚尊。勿自亵。甚重。勿自轻。甚稳。勿自浮。甚密。勿自疎。甚微。勿自陋。甚妙。勿自粗。圣贤自期谓之高。无数尘劫谓之远。徧周刹海谓之广。超权越小谓之大。不染名利谓之尊。不轻去就谓之重。始终一致谓之稳。精察力行谓之密。穷理尽性谓之微。开佛知见谓之妙。呜呼。律门衰败。大法并危。不具前之十德。鲜克砥其颓波。勉之哉。第一须依念处行道。随文入观。触事会心。心观为主。看教为助。第二须专求己过。勿责人非。第三须作出生死学问。莫作趋时学问。第四须和光同尘。幸勿矜异。欲看教典。且完玄签。次十不二门详解。次律藏五百卷。并大乘律五十卷。次止观辅行。次阿含经等诸小乘经。然后及余经论。或急于修证。唯律藏不可不阅。余皆随意。万勿妄想出头。惟真操实履。了当生死。不得为人改法名。剃度师与受戒教授传法师。皆有父子之谊。改法名是蔑剃度师也。伤理背情。无道之甚。古来知识。不闻有法派之说。柰何末世以此为亲。吾闻先受戒者在前坐。后受戒者在后坐。不闻先取名者为师兄。后取名者为师弟。旣以法派为重。必以戒法为轻。叔伯弟侄。俨然与俗无异。可羞可耻。所宜痛戒。不得曲媚权贵。须如达大师家风。若不能。寕死不出头。不得多收徒众。多畜沙弥。多受依止。教训不周。必有坏法之咎。切忌馈送白衣等事。切忌无耻丧心。到人家念经拜忏。渐成应赴。卽檀越到山门作福。须示以佛法尊重。莫如近时丛林套子。亡比丘物。依律分与现前僧。切不可学估唱陋习。其余诸事。不能枚举。总以律为指归。则无过矣。不听吾言。非吾弟也。

【复胡善住】

自利利他。须知彼知己。知时知势。纳每自反。世谓我持律第一。实增慙惧。无论三聚十支。八万微细。卽二百五十。未行万一。又无论遮罪除饮酒过午二条。余皆未净。卽性罪七支。能免故杀。不能防误。能不错因果。不敢三宝物私取。而不能砖钱不买瓦如古人。执身不犯。不能梦寐清净。不妄语两舌。不能无恶口绮语。良由多劫乘急戒缓。习以性成。耻躬不逮。退居沙弥。更无弘戒之理也。宗乘中事。未出家已畱心。苦参十载。颇辨真伪。不敢以教律为夹襍。教观一涂。叨仗夙因。颇窥堂奥不敢以真实而自疑畏。然此二者。皆背时宜。惟有山中苦行。代一切众生求消夙业去障而已。非敢固也。路资本不宜领。寒威将逼。赎典冬衣。亦见因果不甚分明。戒律疏缓之一端矣。

【复卓左车】

入山非石隐计。痛念大法倾颓。绵力难救。姑竢人定胜天耳。承谬举于叶宗伯。谓宗说俱通。解行双到。实增慙愧。以今时俱通双到见称。固未免［弗*见］然【注：这个字在p10220写作艴然】。傥拟古之俱通双到。能勿蹵然哉。数年被道友所牵。虚名盛而实行微。多方作入山计。今始半遂。正欲深之又深。能为居士顿改节邪。叶公处以原柬缴。

【复陈旻昭二书】

大厦非一木所支。年来惟道友为命。而众生习气各有偏重。不能如水乳合。兴言及此。血泪横流而已。居常谓坏法门者。皆撑法门人。齐桓晋文。尊周适所以坏周。方痛惩不暇。奚忍蹈其覆辙。嗟乎。出家初志。急尅圣果。十五六年。竟成虚度。慙天愧地。夫复何言。卽此十五六年行脚。打破面皮。放舍身命。仅于佛菩提。了知归家道路。而形枯气索。前进为难。欲传得一人。勿令最后佛种从我而断。亦竟未遇其人。呜呼。痛心梦寐永泣而已。公所处颇艰。道念益固。深以为慰。每观种种邪外。其智短。其说陋。犹簧鼓天下后世有述者。大底别有一段彻底精神持之耳。况将此持正法乎。但自反自励。不必他求也。船子身葬水中。夹山大弘其道。荆溪以居士身参学多载。后方出家。一世不登法座。书传万世。不可磨灭。宣圣木铎。孟轲好辩。皆此类也。此意愿与居士共之。未获一第奚足忧。当勤心道业。誓续佛祖慧命为急务耳。［其一］　大法垂秋。乱臣贼子遍天下。迩虽稍衰。而正法受其剥蚀。元气殊觉难复。未可欲速也。纳以孤孽之身。独抱婴杵之任。虽感伤切髓。不得不附虞仲夷逸之科。遣兹余喘。居士竭力弘护。卽大学问。大精进。贵自著眼而已。圣力智巧。虽筈筈相拄。非巧力所及。终亦不离巧力。何如。榔梅吴公。不敢浪通名字。

【复智龙】

逃名万死之后。已悔其迟。传法一隙之天。倍见其拙。然生平受用。惟多虚不如少实一语。庶不致身谤三宝耳。退戒一事。亦以为今比丘则有余。为古沙弥则不足。寕舍有余企不足也。

【寄徐雨海】

居士生长富贵。不知世闲些小苦事。况此大苦。然雄才大略胆识高旷之人。负葢世资。具千古学。怀聪明慢。眼空天下。世出世法。粗心浮气。未入甚微细智法门。非此恶辣钳锤。何由入圣贤阃域。佛祖堂奥。天降大任。必行拂乱。动心忍性四字。不妨十思百思。乃圜中第一法药也。干之上九。亢龙有悔。而不食之硕果。转为不远之复。复之象辞曰。至日闭关。商旅不行。后不省方。卽潜龙勿用之意。盈虚消息。通于至道。于通起塞。卽塞成通。台观所以贵善识也。日为居士持大悲呪七徧。脱难为期。万自爱勉。

【寄灵隐兄】

兄眼目志识。俱足千古。而不能千古者。欠刚骨也。挺出刚骨。以俯就幻缘。方可了办大事。蒙许华严大钞。意欲细阅一徧。求与台宗真出入处。悠悠门外之谈。未足据也。闻于台宗教观已有信入。尤愿潜心讨彻源底。流光如驶。衰老日侵。自反痛心。乃敢饶舌。

【复项净性】

和偈落在口头三昧。大似初生牛犊不畏虎。居士本正信笃实。亦弄此虚头邪。古人错下一语。堕五百世野狐身。柰何妄谈般若。作拔舌犁耕种子。万祈戒之。勿视作等闲。夫诗偈可作也。儱侗套语不可袭也。帝乡可游也。归戒之心不可忘也。红尘堆里学山居。风尘何能染人。人染风尘耳。

【寄徐雨海】【二】

到泉州一轩。卽索居士歴年手札观之。知苦缘中进益如此。贫纳向叹台宗。居士未深入。今果然否。柬中为如是师语。字字金錍。恰与纳为渠所发之愿同。但不知为居士所发愿。有当尊意否。夫知人者明。自知者强。自知者明。自胜者强。居士能知人矣。真自知乎。设自知。能自胜乎。台宗玄妙无暇论。大学修身正心。中庸居易俟命。请三思之。五欲八风。三教圣人同诃。一尘之粪。彻体是秽。一毫砒霜。彻体是毒。勿以小善而不为。勿以小恶而不去。方不负再三禀受菩萨大戒也。台宗云。以前四戒为所观境。后六观之。事理相卽。世人蔑事而欲尚深理者。验知此观孤虚无本。旣亏事境。观亦何从。此荆溪尊者语。幸加详焉。

【寄彻因大德】

真实比丘。寥寥无几。不知何日五比丘如法同住。一展吾外护初心。兴言至此。肝肠寸裂。所有不绝如线一脉。仅寄足下。万万珍重爱护。养德充学。以克荷之。勿为最后断佛种人。使我抱憾千秋。至嘱至嘱。远隔三千里。未审作何用心。苟不能念念与妙观相应。则失闻熏琢磨之益多矣。

【寄恒如】

语有之。胡越人之相仇也。当同舟共济。风水险厄。其相救也。如左右手。每念分段生死。不啻恶风巨浪。而出家诸人。所以互相忌刻。智不如胡越同舟者。无他。不曾痛念生死故耳。今旣知痛念生死。岂复以世闲名相为活计哉。

【与非幻】

此事日亲日近。日远日疏。若无良友明师夹持。恐渐退其初心。今世如此。来世可知。静言思之。能无惧乎。佛顶文句。须潜心玩阅。看不透也。须苦看。老鼠咬棺材。定有穿日。卽此是话头。是参禅工夫。是摩诃止观。须信得及。守得定。方有真实受用。勉之。

【复净禅】

净土法门。本该一切宗教。普收一切群机。故从上佛祖圣贤。著述亦最富博。欲摘其精要。利益群品。须僃采众长。证以心悟。方可流传。若此门未遵堂奥。宜事力修。无急急以著述为事也。度人要务。以智慧方便为本。有智慧则能究权实理。称理而说。义无不周。有方便则能庄严文章。文如于义。观者咸悦。今周集理致仅七八分。文章仅五六分。似宜邃养。更加锤炼为妙。意周所熟玩者。但弥陀疏钞。龙舒净土等文。恐妙宗钞一书。尚未穷研。乞劝细细寻绎。参以十疑或问。净土指归。宝王三昧。西方合论等书。毕竟更有大豁眼处。然后以慈悲心。观此方此时机宜。采集一言半句。以利益之。功德更殊胜矣。

【寄王东里】

此事虽直捷。亦甚委曲。虽简夷。亦甚精细。吴公于简夷直捷。已信得及矣。委曲精细处。须竿头进步。此必居士陶铸之力。方可升堂入室也。

【寄雪航法主】

调护他人。正调护自己处。调伏得自己一分习气。方调伏得他人一分习气。视人犹己。舍己从人。血脉诚在此。朕躬有罪。无以万方。万方有罪。罪在朕躬。爱人不亲。反其仁。治人不治。反其智。礼人不答。反其敬。三岁儿童读得。八十老翁行不得。无怪乎受菩萨戒者多。行菩萨道者尠也。

【复邓靖起】

参禅念佛。善用无非是药。不善用。无不添病。又或执药是病。或借病为药。事非一槩。未可片言尽也。生死事大。佛道玄妙。纵一知半见。小小工夫。尚不济事。况一味死在句下者乎。禅本无参。佛本无念二语。亦是醍醐。亦是毒药。今之呼苍天呵佛祖者。正堕无参无念坑中。若真参真念。决不作此狂态矣。

【寄程用九】

日为居士持大悲七徧。五六年未尝一日缺也。命持准提。当助百万。但愿笃信呪力。不可思议。杜绝夤缘妄想。设一念妄想未尽。是信呪不及。虽大悲准提二大菩萨。亦未如之何矣。不肖十二三。便知有圣贤道脉。今知与佛法到家虽别。入门实同。若世法稍违圣贤轨辙。则出世决不成真实佛祖。方今贿赂公行。丈夫寕终身寥落。誓勿蹈其鄙迹。庶砥狂澜于万一。若未免逐流。以图一得。枉寻直尺之诮。其谁与归。大非所望于高明也。梦天神授签。乃大梵天王。非韦驮也。现有神策九十九首。在大灌顶神呪经中。南北藏皆恭字函。急取流通。勿以易林。苟且塞责。

【与行恕】

忆自十二三时。以千古道脉为任。便嚣嚣自得。天子不得臣。诸侯不得友。况今厕僧宝。岂世闲宰官书帖可招致哉。何病深山。已无人世闲想。卽今幻缘所牵。流浪漳泉。并不曾谒一宰官居士。若苕中不必用此世套。可容方外散人。专用佛法教化群品。则遣一确人。持足下一柬来。卽相赴。若不可为。毋强。

【与绪竺】

三颂附览。语言文字。标月之指。神而明之。存乎其人。际明生平傀儡。全露笔端。断不在笔端上安身立命。看得仙人手中扇。鹞子过新罗久矣。

【复王思鼓】

老子为学日益。为道日损。易传云。损德之修。益德之裕。居士精力虽减。而信心慙愧有加。卽苦海津梁。不求进而无所退。岂在学问修持闲邪。凡夫无不好胜好进。不知以退为进也。迦叶愿居人后。不为物先。乃成千古鼻祖。病是吾辈良药。消尽尘寰妄想。覰破此身虚幻。深明苦空无常无我观门。皆赖有病境耳。愿宽心耐意。安忍无厌。作随缘消旧业想。转重令轻受想。代众生受苦想。正不以不如人为愧也。

【与永觉禅师】

法运日譌。老成凋谢。兽蹄鸟迹。交于中国。乳臭小儿。竞称宗主。拈花微旨埽地。至此不惟可悲。亦可耻矣。惟老师耆年硕德。坚握寿昌不肎二字心印。不必频呻哮吼。狐犴已为丧气。兹者泉南隙地。膻风虽已时来。毒气幸未深入。老师正应久住此方。防护外邪。养育善种。但令二三志士。得接老师法脉。将来魔党败后。泉南佛国。一灯可徧布天下也。不肖幻缘所牵。未能执巾瓶。犹冀法驾蚤临。庶获一晤慈颜。兼欲委陈生平苦心。故敢冒昧。辄助劝请。

【与周洗心】

不可说破。恐塞悟门。是参究一涂别方便耳。宗门亦有不妨直直说破者。况教观。况净土邪。净土的旨。全在妙宗一书。纵持名不修观。可不达四土横竖之致乎。西方合论。亦净土有功之书。不肖圆通文句一则。收尽念佛三昧纲宗。但言简义富。乃提纲挈领之学。非徧探一代时教。不足尽数千言中所包摄也。傥专办己事。未暇利人。只昼夜弥陀十万。且求往生。一切宗教眼目。不必作意求通。但得见弥陀。何愁不开悟。自是一论。若大悲为人。思垂言句。必令十分精莹。庶可普利三根。不然。一法才立。一弊旋生。况末世禅教净土种种语录。充楹积栋。安事更以襍而未纯之作。与流俗鬬富哉。法号漫作一文。其中理路。颇为入道之要。当依义不依文可也。

灵峰蕅益大师宗论卷第五之一

上一页 下一页

.