
　　　　大智度论卷第五十三
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释无生三观品第二十六（经作无生品）

　　﹝经﹞尔时，慧命舍利弗语须菩提：「菩萨摩诃萨行般若波罗蜜观诸法，何等是菩萨？何等是般若波罗蜜？何等是观？」须菩提语舍利弗：「汝所问何等是菩萨，为阿耨多罗三藐三菩提，是人发大心，以是故名为菩萨。亦知一切法，一切种相，是中亦不著；知色相不著，乃至知十八不共法亦不著。」舍利弗问须菩提：「何等为一切法相？」须菩提言：「若以名字因缘和合等知诸法，是色、是声、香、味、触、法，是内、是外，是有为法、是无为法，以是名字相语言知诸法，是名知诸法相。如舍利弗所问，何等是般若波罗蜜，远离故名般若波罗蜜。何等法远离？远离众、界、入，远离檀波罗蜜乃至禅波罗蜜，远离内空乃至无法有法空，以是故，远离名般若波罗蜜。
　　复次，远离四念处，乃至远离十八不共法，远离一切智，以是因缘故，远离名般若波罗蜜。如舍利弗所问何等是观，舍利弗！菩萨摩诃萨行般若波罗蜜时，观色非常非无常，非乐非苦，非我非无我，非空非不空，非相非无相，非作非无作，非寂灭非不寂灭，非离非不离，受、想、行、识亦如是。檀波罗蜜乃至般若波罗蜜，内空乃至无法有法空，四念处乃至十八不共法，一切三昧门，一切陀罗尼门，乃至一切种智，观非常非无常，非乐非苦，非我非无我，非空非不空，非相非无相，非作非无作，非寂灭非不寂灭，非离非不离。舍利弗！是名菩萨摩诃萨行般若波罗蜜时观诸法。」

　　﹝论﹞问曰：所谓菩萨义，般若波罗蜜义，诸观义，上已问，今何以更问？答曰：先已答大树喻，非一斫可断，是事难故更问。
　　复次，是般若波罗蜜，有无量义，如昙无竭品中说：般若波罗蜜，如大海水无量，如须弥山种种严饰。是故问。又此问虽同，答义种种异。
　　复次，诸佛断法爱，不立经书，亦不庄严言语，但为拯济众生，随应度者说。如大清凉美池，无量众生前后来饮，各饱而去，听者亦如是。佛先说菩萨、般若及观，前来者得解悟而去，后来者未闻，是故重问。菩提者，菩提有三种：有阿罗汉菩提，有辟支佛菩提，有佛菩提。无学智慧清净无垢故，名为菩提。菩萨虽有大智慧，诸烦恼习未尽故，不名菩提。此中但说一种，所谓佛菩提也。萨埵，秦言众生；是众生为无上道故，发心修行。
　　复次，萨埵名大心，是人发大心求无上菩提而未得，以是故名为菩提萨埵。佛已得是菩提，不名为菩提萨埵，大心满足故。菩萨余义，如先广说。
　　复次，佛此中自说因缘，是人为佛道故修行，知一切诸法相亦不著。诸法相者，可以知诸法门，是色、是声等。略说菩萨义：先知诸法各各相，如地坚相，然后知毕竟空相，于是二种智慧中亦不著，但欲度众生故。菩萨得如是智慧，一切别相法中皆得远离。如色中离色，离色即是自相空；远离者是空之别名。菩萨得般若波罗蜜，于一切法心皆远离。所以者何？见一切诸法罪过故。阿罗蜜，秦言远离。波罗蜜，秦言度彼岸。此二音相近，义相会，故以阿罗蜜释波罗蜜。远离何等法？所谓众、界、入，乃至一切智。以远离是诸法故，名般若波罗蜜。如禅波罗蜜能调伏人心，般若波罗蜜能令人远离诸法。观者，不观诸法常无常等，如先说。

　　﹝经﹞舍利弗问须菩提：「何因缘故，色不生，是非色？受、想、行、识不生，是非识。乃至一切种智不生，是非一切种智？」须菩提言：「色、色相空，色空中无色无生，以是因缘故，色不生，是非色；受、想、行、识、识相空，识空中无识无生；以是因缘故，受、想、行、识不生，是非受、想、行、识。舍利弗！檀波罗蜜、檀波罗蜜相空，檀波罗蜜空中无檀波罗蜜无生；尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜、般若波罗蜜相空，般若波罗蜜空中无般若波罗蜜无生。以是因缘故，舍利弗！般若波罗蜜不生，是非般若波罗蜜。内空乃至无法有法空，四念处乃至十八不共法，一切种智，亦如是。以是因缘故，内空不生是非内空，乃至一切种智不生是非一切种智。」舍利弗问须菩提：「汝何因缘故，言色不二是非色？受、想、行、识不二是非识？乃至一切种智不二是非一切种智？」须菩提答言：「所有色，所有不二，所有受、想、行、识，所有不二，是一切法皆不合、不散，无色、无形、无对，一相、所谓无相。眼乃至一切种智，亦如是。以是因缘故，舍利弗！色不二是非色，受、想、行、识不二是非识，乃至一切种智不二是非一切种智。」舍利弗问须菩提：「何因缘故，言是色入无二法数？受、想、行、识入无二法数？乃至一切种智入无二法数？」须菩提答言：「色不异无生，无生不异色，色即是无生，无生即是色；受、想、行、识不异无生，无生不异识，识即是无生，无生即是识。以是因缘故，舍利弗！色入无二法数，受、想、行、识入无二法数；乃至一切种智，亦如是。」

　　﹝论﹞问曰：上品竟，便应问不生，何以此中方问？答曰：三种大法易解，利益多众生故先问。何因缘故，色不生为非色，乃至一切种智不生为非一切种智？须菩提答：色是空，色中无色相。行者以是无生智慧，令色无生。若能得是无生，心作是念，今即得色实相；是故说色无生为非色，色性常自无生，非今智慧力故使无生。如有人破色令空，犹存本色想。譬如除厕作舍，今虽无厕，犹有不净想；若能知厕本无，幻化所作，则无厕想。行者如是，若能知色从本已来初自无生者，则不复存色想；是故言色无生为非色，乃至一切种智亦如是。
　　问曰：汝先自说无生即是无二，今何以更问？答曰：义虽一，所入观门异。上言破因中先有果，若无果，是生法一异等。是生若初生，若后生，破如是等生，名无生。今破眼色、有无等诸二故，是名不二。行者或先入无生观门，后入不二；或先入不二，后入无生观。义虽一，行者分别。破色二故言不二，破色生故言无生。上说无生因缘，谓自相空；今说不二因缘，所谓不合、不散，一相、所谓无相等。义虽同一空，上自相空，此是散空。色入无二法数者，行者观色不生不灭相，是时分别色，今变为无生，是故说色无生即是不二。何以故？色破散即是无生。如先分别诸法时，离色不得更有生，今色破散即是无生，不得更有无生。以是故，色即是入无二法数。是二阿罗汉于佛前共论竟，须菩提白佛而更说是义，欲使佛证知故。

　　﹝经﹞尔时，须菩提白佛言：「世尊！若菩萨摩诃萨行般若波罗蜜，如是观诸法，是时见色无生，毕竟净故；见受、想、行、识无生，毕竟净故。见我无生，乃至知者、见者无生，毕竟净故。见檀波罗蜜无生，乃至般若波罗蜜无生，毕竟净故。见内空无生，乃至无法有法空无生，毕竟净故。见四念处无生，乃至十八不共法无生，毕竟净故。见一切三昧，一切陀罗尼无生，毕竟净故；乃至见一切种智无生，毕竟净故。见凡人、凡人法无生，毕竟净故。见须陀洹、须陀洹法，斯陀含、斯陀含法，阿那含、阿那含法，阿罗汉、阿罗汉法，辟支佛、辟支佛法，菩萨、菩萨法，佛、佛法无生，毕竟净故。」舍利弗语须菩提：「如我闻须菩提所说义，色是不生，受、想、行、识是不生，乃至佛、佛法是不生。若尔者，今不应得须陀洹、须陀洹果，斯陀含、斯陀含果，阿那含、阿那含果，阿罗汉、阿罗汉果，辟支佛、辟支佛道；不应得菩萨摩诃萨一切种智；亦无六道别异，亦不得菩萨摩诃萨五种菩提。须菩提！若一切法不生相，何以故须陀洹为断三结故修道？斯陀含为薄淫恚痴故修道？阿那含为断五下分结故修道？阿罗汉为断五上分结故修道？辟支佛为辟支佛法故修道？何以故菩萨摩诃萨作难行，为众生受种种苦？何以故佛得阿耨多罗三藐三菩提？何以故佛转法轮？」须菩提语舍利弗：「我不欲令无生法有所得。我亦不欲令无生法中得须陀洹、须陀洹果，乃至不欲令无生法中得阿罗汉、阿罗汉果，辟支佛、辟支佛道。我亦不欲令无生法中菩萨作难行，为众生受种种苦。菩萨亦不以难行心行道，何以故？舍利弗！生难心、苦心，不能利益无量阿僧祇众生。舍利弗！今菩萨怜愍众生，于众生如父母兄弟想，如儿子及己身想；如是能利益无量阿僧祇众生，是用无所得故。所以者何？菩萨摩诃萨应生如是心：如我一切处、一切种、不可得，内外法亦如是。若生如是想，则无难心、苦心。何以故？是菩萨于一切种、一切处，一切法不受故。舍利弗！我亦不欲令无生法中佛得阿耨多罗三藐三菩提，亦不欲令无生中转法轮，亦不欲令以无生法得道。」

　　﹝论﹞论者言：无生观有二种：一者、柔顺忍观；二者、无生忍观。前说无生是柔顺忍观，不毕竟净；渐习柔顺观，得无生忍，则毕竟净。
　　问曰：菩萨未尽结，未得佛道，智慧未纯净，云何言毕竟清净？答曰：是菩萨得无生忍时，灭诸烦恼，得菩萨道，入菩萨位，虽有烦恼气，坐道场时乃尽，无所妨故毕竟净。
　　复次，毕竟清净者，于柔顺道毕竟清净，非为佛道。以众生空、法空故，从见色无生毕竟净，乃至佛及佛法无生毕竟清净。须菩提种种因缘说诸法相，决定无生，因此事舍利弗作是难：贤圣中最小者须陀洹、须陀洹法，最大者佛、佛法。若尔者，圣人无大无小，圣法亦无优劣，亦无六道别异：此略难；后问断三结修道者，为广难。
　　问曰：云何是五种菩提？答曰：一者、柔顺忍；二者、无生忍及三种菩提；于三菩提中，过二而住第三菩提。复有五菩提：一者、名发心菩提，于无量生死中发心，为阿耨多罗三藐三菩提故，名为菩提，此因中说果；二者、名伏心菩提，折诸烦恼，降伏其心，行诸波罗蜜；三者、名明心菩提，观三世诸法本末总相、别相，分别筹量，得诸法实相，毕竟清净，所谓般若波罗蜜相；四者、名出到菩提，于般若波罗蜜中得方便力故，亦不著般若波罗蜜，灭一切烦恼，见一切十方诸佛，得无生法忍，出三界，到萨婆若；五者、名无上菩提，坐道场断烦恼习，得阿耨多罗三藐三菩提。如是等五菩提义，余诸贤圣断结义，如先说。
　　问曰：声闻道广说断结义，何以不说辟支佛行？菩萨有种种行？答曰：辟支佛于声闻，无复异道，但福德利根，小深入诸法实相为异。菩萨道虽有种种众行，但难行、苦行为希有事，众生见已欢喜，言菩萨为我等作此行。余行虽深妙，人所不知，不能感物，故不说。
　　复次，如舍利弗难意，若诸法都是无生空寂者，一切众生皆著乐，菩萨何以故独受苦行？
　　复次，诸佛常乐远离寂灭，断法爱，决定知诸法不转不还，何故与众生转法轮？须菩提于佛前说无生法，佛不诃折，得快心乐说无难力故，答舍利弗：我亦都不欲令无生法中有六种圣人，除菩萨故言六，及六道别异。何以故？以得无生法证故，谓为圣法，圣人有差别，于无生法中都无所有。
　　复次，于无生法中有二种失：粗失者，杀盗等罪故，有三恶道；细失者，用著心布施、持戒等福故，有三善道。若菩萨生难心、苦心，则不能度一切众生。如世间小事，心难以为苦，犹尚不成，何况成佛道？成因缘者，所谓大慈大悲心，于众生如父母、儿子、己身想。何以故？父母、儿子、己身，自然生爱，非推而生爱也。菩萨善修大悲心故，于一切众生乃至怨仇，同意爱念。是大悲果报利益之具，都无所惜，持内外所有，尽与众生。此中说不惜因缘，所谓一切处、一切种、一切法不可得故。若行者初入佛法，用众生空，知诸法无我；今用法空，知诸法亦空。以此大悲心及诸法空二因缘故，能不惜内外所有，利益众生，不起难行想、苦行想，一心精进欢喜。如人为自身及为父母、妻子，勤身修业，不以为苦；若为他作，则无欢心。苦行、难行，如后品本生因缘，变化现受畜生形中说。一切诸法毕竟空，不可思议相故，一切法还而不转故，不名为转，但为破虚妄颠倒故，名为转法轮。

　　﹝经﹞舍利弗语须菩提：「今欲令以生法得道？以无生法得道？」须菩提语舍利弗：「我不欲令以生法得道。」舍利弗言：「今须菩提欲令以无生法得道？」须菩提言：「我亦不欲令以无生法得道。」舍利弗言：「如须菩提所说，无知无得。」须菩提言：「有知有得，不以二法。今以世间名字故，有知有得，世间名字故，有须陀洹乃至阿罗汉、辟支佛、诸佛；第一实义中，无知无得，无须陀洹乃至无诸佛。」「须菩提！若世间名字故有知有得，六道别异亦世间名字故有，非以第一实义耶？」须菩提言：「如是！如是！舍利弗！如世间名字故有知有得，六道别异亦世间名字故有，非以第一实义。何以故？舍利弗！第一实义中无业无报，无生无灭，无净无垢。」舍利弗语须菩提：「不生法生？生法生？」须菩提言：「我不欲令不生法生，亦不欲令生法生。」舍利弗言：「何等不生法不欲令生？」须菩提言：「色是不生法，自性空，不欲令生；受、想、行、识不生法，自性空，不欲令生；乃至阿耨多罗三藐三菩提不生法，自性空，不欲令生。」舍利弗语须菩提：「生生？不生生？」须菩提言：「非生生，亦非不生生，何以故？舍利弗！生、不生，是二法不合、不散，无色、无形、无对，一相、所谓无相。舍利弗！以是因缘故，非生生，亦非不生生。」尔时，舍利弗语须菩提：「须菩提乐说无生法及无生相。」须菩提语舍利弗：「我乐说无生法，亦乐说无生相，何以故？诸无生法及无生相，乐说及语言，是一切法，皆不合、不散，无色、无形、无对，一相、所谓无相。」舍利弗语须菩提：「汝乐说无生法，亦乐说无生相，是乐说语言亦不生？」须菩提言：「如是！如是！舍利弗！何以故？舍利弗！色不生，受、想、行、识不生；眼不生，乃至意不生；地种不生，乃至识种不生；身行不生，口行不生，意行不生；檀波罗蜜不生，乃至一切种智不生。以是因缘故，舍利弗！我乐说无生法，亦乐说无生相，是乐说语言亦不生。」

　　﹝论﹞论者言：尔时，舍利弗知须菩提乐说无难而问言：若一切法无生相，此无生相云何证？用是生法得证？为用不生法得证？若用生法得证，生法虚诳，汝已种种因缘破，又不可以生法得脱生法。若以无生得证，无生未有法相，不可以证，云何得证？须菩提二法皆不受，俱有过故，如先说。舍利弗作是念：佛经说二法摄一切法：若有为、若无为；生者有为，无生者无为。今须菩提离此二法，云何当说得道事？作是念已，问须菩提：无有得道事耶？须菩提是大阿罗汉，行无诤三昧第一，但为菩萨故说是无生法，汝云何当作邪见说无得道者！是故言有知有得，知得即是得道果之别名。须菩提恐违前语故，言不以二法故，但为世俗故说有须陀洹乃至佛。何以故？一切诸法实无我相，今用我分别须陀洹乃至佛，是世俗法。
　　复次，未得法空故，言是善是不善，是有为是无为等，第一义中无众生故，无须陀洹乃至佛；法空故，无须陀洹果，乃至佛道。圣人、圣法犹尚虚诳无定实，何况凡人六道业及果报？
　　问曰：须菩提已种种因缘定说不生法，今舍利弗何以故更问不生法生，生法生？答曰：须菩提上说得道因缘故，舍利弗得须菩提意，虽说不生法破一切法，为因缘故说，而心不著无生法，是故更问。又以此法甚深，欲令听者了了得解，故更问。上问得道行法，今总问一切法云何生。用慧眼知一切法皆不生，今现见诸法生，是故问云何生。须菩提答：二事皆非。若生生，生法已生，不应更生！若不生生，生法未有故，不应生。若谓生时半生半不生，是亦不生，若生分则已生竟，若未生分则无生故。是须菩提不用是肉眼见，以不通达故，二法皆不受，但说是生如幻如梦，从虚诳法生，应离、应不取相。舍利弗问：何等法二俱不受？须菩提以世谛故，说色乃至一切种智毕竟不生，自然空相，不欲令实中有生；若世谛虚诳可有生，生如幻化。此中说不生因缘，所谓不合、不散。有人言：生与法异，谓生是常，所可生法无常，是故更问。答者以生、法不异，若说生法，已说生相。生不生，如上说。舍利弗闻须菩提所说，知须菩提心爱乐无生法故，语须菩提：汝实爱乐说无生法！须菩提即受其问，心亦无愧。何以故？是论议不可破，无有过罪。何以知之？须菩提自说无法可合，无法可散，无色、无形、空，一相、所谓无相。空相尚不受，何况余相？舍利弗重赞：汝乐说无生法及语言皆无生，是实清净。若当乐说及语言非无生，但说外物无生者，则非清净。须菩提即复受其赞，答舍利弗：非但乐说语言是无生，色乃至一切种智，皆亦无所生。

　　﹝经﹞尔时，舍利弗语须菩提：「须菩提于说法人中，应最在上！何以故？须菩提随所问皆能答。」须菩提言：「诸法无所依故。」舍利弗语须菩提：「云何诸法无所依？」须菩提言：「色性常空，不依内，不依外，不依两中间；受、想、行、识性常空，不依内，不依外，不依两中间。眼、耳、鼻、舌、身、意性常空，不依内，不依外，不依两中间；色性常空，乃至法性常空，不依内，不依外，不依两中间。檀波罗蜜性常空，乃至般若波罗蜜性常空，不依内，不依外，不依两中间。内空性常空，乃至无法有法空性常空，不依内，不依外，不依两中间。舍利弗！四念处性常空，乃至一切种智性常空，不依内，不依外，不依两中间。以是因缘故，舍利弗！一切诸法无所依，性常空故。如是，舍利弗！菩萨摩诃萨行六波罗蜜时，应净色、受、想、行、识，乃至一切种智」
　　舍利弗问须菩提：「菩萨摩诃萨云何行六波罗蜜时净菩萨道？」须菩提言：「有世间檀波罗蜜，有出世间檀波罗蜜；尸罗波罗蜜，羼提波罗蜜，毗梨耶波罗蜜，禅波罗蜜，般若波罗蜜，有世间、有出世间。」舍利弗问须菩提：「云何世间檀波罗蜜？云何出世间檀波罗蜜？」须菩提言：「若菩萨摩诃萨作施主，能施沙门、婆罗门、贫穷、乞人，须食与食，须饮与饮，须衣与衣，卧具、床榻，房舍、香华，缨络、医药种种所须资生之物；若妻子、国土，头目、手足、支节，内、外之物，尽以给施。施时作是念：我与彼取，我不悭贪，我为施主，我能舍一切，我随佛教施，我行檀波罗蜜。作是施已，用得法与一切众生共之，回向阿耨多罗三藐三菩提。念言：是布施因缘，令众生得今世乐，后当令得入涅槃。是人布施有三碍：何等三？我相、他相、施相；著是三相布施，是名世间檀波罗蜜。何因缘故名世间？于世间中不动不出，是名世间檀波罗蜜。云何名出世间檀波罗蜜？所谓三分清净。何等三？菩萨摩诃萨布施时，我不可得，不见受者，施物不可得，亦不望报，是名菩萨摩诃萨三分清净檀波罗蜜。
　　复次，舍利弗！菩萨摩诃萨布施时，与一切众生，众生亦不可得；以此布施回向阿耨多罗三藐三菩提，乃至不见微细法相。舍利弗！是名出世间檀波罗蜜。何以故名为出世间？于世间中能动能出，是故名出世间檀波罗蜜。尸罗波罗蜜有所依，是为世间尸罗波罗蜜；无所依，是为出世间尸罗波罗蜜。余如檀波罗蜜说。羼提波罗蜜、毗梨耶波罗蜜、禅波罗蜜、般若波罗蜜，有所依是名世间，无所依是名出世间。余亦如檀中说。如是，舍利弗！菩萨摩诃萨行六波罗蜜时，净菩萨道。」舍利弗问须菩提：「云何菩萨摩诃萨为阿耨多罗三藐三菩提道？」须菩提言：「四念处是菩萨摩诃萨为阿耨多罗三藐三菩提道，乃至八圣道分；空解脱门，无相解脱门，无作解脱门；内空乃至无法有法空；一切三昧门，一切陀罗尼门；佛十力、四无所畏、四无碍智、十八不共法、大慈大悲。舍利弗！是名菩萨摩诃萨为阿耨多罗三藐三菩提道。」

　　﹝论﹞问曰：五百阿罗汉，佛各记其第一：如舍利弗智慧第一，目揵连神足第一，摩诃迦叶行头陀中第一，须菩提得无诤三昧第一，摩诃迦旃延分别修多罗第一，富楼那说法人中第一。今舍利弗何以故赞须菩提于说法人中应最第一？答曰：佛以佛眼观一切众生利根、钝根，筹量一切法总相、别相，随其所得法，各记第一，无错！富楼那于四众中，用十二部经、种种法门、种种因缘譬喻说，能利益众生第一。须菩提常行无诤三昧，与菩萨同事，巧便乐说一种空相法门，胜富楼那。譬如工师多有所能，所能多故，普不精悉。如有人偏能一事，则必尽其美。富楼那虽多能，不如须菩提常乐行空故，能巧说空，是故舍利弗闻须菩提巧说空义，便赞言汝于说法人中应作第一。舍利弗见须菩提随所问皆能答，如风行空中，无所挂碍。尔时，须菩提不谦不受。何以故？安立平实，好人相故。好人相者，不自赞，不自毁；于他亦不赞，不毁。若自赞身，非大人相，不为人所赞而便自美；若自毁，是妖谄人。若毁他，是谗贼人；若赞他，是谄媚人。须菩提说无生法故，舍利弗虽赞而非谄。须菩提以舍利弗实赞故不谦，又以断法爱故心不高，亦不爱著，但答无碍无障因缘：所谓一切法无所依止，无所依止故无障无碍。无所依止义，如先说。此中须菩提自说：内法空故，色不依止内；外法空故，色不依止外；中间无所有故，色不依止中间。如色乃至一切种智，亦如是。若菩萨知一切三界无常空故，不中依止，尔时烦恼断，能净菩萨道。是故须菩提说，菩萨行六波罗蜜，应净色，乃至一切种智。
　　问曰：净色乃至净一切种智，即是净菩萨道，何以故更问？答曰：菩萨能令色毕竟空，是名清净，是事深妙，不可顿得。是故舍利弗问：新学菩萨云何修是初方便道？须菩提答：若菩萨能行二种波罗蜜，六波罗蜜是初开菩萨道；能用无所得空，行三十七品，是开佛道。净者名为开，如去道中荆棘，名为开道。何等是二种波罗蜜？一者、世间；二者、出世间。世间者，须菩提自说义，所谓须食与食等。是义，如初品中说。若施时有所依止，譬如老病人依恃他力，能行能立。施者离实智慧，心力薄少故依止。依止者，己身、财物、受者，是法中取相心著，生憍慢等诸烦恼，是名世间，不动不出。动者，柔顺忍；出者，无生法忍。声闻法中，动者学人，出者无学。余者五波罗蜜亦如是。是名初开菩萨道。
　　问曰：菩萨道，即是阿耨多罗三藐三菩提道，何以更问？答曰：菩萨时有道，佛已到不须道，是道为得阿耨多罗三藐三菩提故，名菩提道。菩萨行是道故，名菩萨道。此中佛说：远道，所谓六波罗蜜菩萨道也；近道，所谓三十七品菩提道也。六波罗蜜中布施、持戒等杂，故远；三十七品但有禅定、智慧，故近。六波罗蜜有世间、出世间杂，故远；三十七品、三解脱门等乃至大慈大悲，毕竟清净，故近。
　　复次，阿耨多罗三藐三菩提道者，从初发意乃至金刚三昧，其中为菩提菩萨行，皆是菩提道。

　　﹝经﹞尔时，舍利弗赞须菩提言：「善哉！善哉！何等波罗蜜力？」须菩提言：「是般若波罗蜜力。所以者何？般若波罗蜜，能生一切诸善法：若声闻法、辟支佛法、菩萨法、佛法。舍利弗！般若波罗蜜能受一切诸善法：声闻法、辟支佛法、菩萨法、佛法。舍利弗！过去诸佛行般若波罗蜜，得阿耨多罗三藐三菩提；未来诸佛亦行般若波罗蜜，当得阿耨多罗三藐三菩提。舍利弗！今，现在十方世界中诸佛，亦行是般若波罗蜜，得阿耨多罗三藐三菩提。舍利弗！若菩萨摩诃萨，闻说般若波罗蜜时，不疑不难，当知是菩萨摩诃萨行菩萨道。菩萨道者，救一切众生故，心不舍一切众生，以无所得故。菩萨常应不离是念，所谓大悲念。」舍利弗复问：「欲使菩萨摩诃萨常不离是念，所谓大悲念。若菩萨摩诃萨不离大悲念，令一切众生皆当作菩萨。何以故？须菩提！一切众生亦不离诸念故。」须菩提言：「善哉！善哉！舍利弗！汝欲难我而成我义。何以故？众生无故念亦无，众生性无故念亦性无，众生法无故念亦法无，众生离故念亦离，众生空故念亦空，众生不可知故念亦不可知。舍利弗！色无故念亦无，色性无故念亦性无，色法无故念亦法无，色离故念亦离，色空故念亦空，色不可知故念亦不可知；受、想、行、识亦如是。眼乃至意，色乃至法，地种乃至识种，檀波罗蜜乃至般若波罗蜜，内空乃至无法有法空，四念处乃至十八不共法，一切三昧门，一切陀罗尼门，一切智，一切种智，乃至阿耨多罗三藐三菩提无故，念亦无，乃至阿耨多罗三藐三菩提不可知故，念亦不可知。舍利弗！菩萨摩诃萨行是道，我欲使不离是念，所谓大悲念。」尔时，佛赞须菩提言：「善哉！善哉！是菩萨摩诃萨般若波罗蜜，其有说者，亦当如是说。如汝所说般若波罗蜜，皆是承佛意故。菩萨摩诃萨学般若波罗蜜，应如汝所说学！」须菩提说是般若波罗蜜品时，三千大千世界六种震动：东涌西没，西涌东没，南涌北没，北涌南没，中涌边没，边涌中没。尔时，佛微笑，须菩提白佛言：「何因何缘故微笑？」佛告须菩提：「如我于此世界说般若波罗蜜，东方无量阿僧祇世界诸佛，亦为诸菩萨摩诃萨说般若波罗蜜，南、西、北方，四维上下，亦说是般若波罗蜜。」说是般若波罗蜜品时，十二那由他诸天人得无生法忍？十方诸佛说是般若波罗蜜时，无量阿僧祇众生亦发阿耨多罗三藐三菩提心。

　　﹝论﹞论者言：舍利弗作是念，须菩提所说，分别六波罗蜜世间、出世间，及菩提道，大利益众生故，欢喜赞言：善哉！善哉！再言之者，喜之至也。问是何波罗蜜力？须菩提作是思惟：一切心数法中，除智慧，无能如是分别断疑开导。诸波罗蜜中，若离般若波罗蜜，自体不能成就，何况能分别开导！如是思惟已，答舍利弗：是般若波罗蜜力。如先说，诸法中无我、无知者、无见者；今以此证知是般若波罗蜜力，非佛力，非须菩提力。何以故？须菩提说因缘，所谓般若波罗蜜，离断常、有无二边等故，能生一切善法，所谓三乘法定相，坚牢不坏相。又般若波罗蜜无量无边故，能受一切善法，如大海能受众川万流。三乘善法者，所谓六波罗蜜乃至十八不共法。十方三世诸佛行般若波罗蜜故，皆得阿耨多罗三藐三菩提；虽行余波罗蜜，般若波罗蜜最尊大，有分别通达力。譬如和合下药，巴豆最有力。般若波罗蜜亦如是，虽与余波罗蜜合，而破诸烦恼邪见舍戏论，般若波罗蜜力最胜。以是故，说皆是般若波罗蜜力。
　　问曰：种种赞此般若波罗蜜微妙甚深，谁能随顺应般若波罗蜜行？答曰：有菩萨无量世集诸福德利根，诸烦恼折薄；虽未到阿鞞跋致地，闻般若波罗蜜，即时信受深入。通达如是相者，则能行般若波罗蜜道，所谓救度一切众生，令离世间忧恼；大悲心故，不舍一切众生。菩萨常不应离大悲及毕竟空念，毕竟空破世间诸烦恼，示涅槃；而大悲引之令还入善法中，以利益众生。尔时，舍利弗难须菩提：若菩萨不离是大悲念及毕竟空念者，一切众生皆当作菩萨！何以故？是毕竟空无相无所分别，不应菩萨有而众生无！若有，一切众生应共有；若无，菩萨亦应无。须菩提答：汝欲难我而助成我义。何以故？诸法相毕竟空故，众生亦空，众生空故，毕竟空念亦空。若诸法毕竟空，何有众生实空，而难我言，众生不离是念，皆当为菩萨！是故说众生无所有故，毕竟空念亦无所有；众生无性，众生离，众生空，众生不可知，毕竟空念亦空。色乃至阿耨多罗三藐三菩提，亦如是。
　　问曰：此中念，是不离大悲念，何以说不离毕竟空念？答曰：菩萨不离是念，心不舍众生，用无所得故。无所得空，毕竟空，名异而义一。不可得空在初，毕竟空在后，以毕竟空大故，生悲亦大。大悲，如阿差末经中说，有三种悲：众生缘，法缘，无缘。无缘悲从毕竟空生，以是解舍利弗所难。佛证其说，故赞言善哉！若欲解说般若波罗蜜者，当如汝所说。尔时，众中天、人、菩萨作是念：般若波罗蜜甚深，三世诸佛皆从中生；须菩提小乘人，云何佛赞欲说般若波罗蜜，当如汝所说？是故次言：须菩提所说，皆承佛意。正使弥勒等诸菩萨、梵天王等不承佛意，尚不能得问，何况须菩提在佛前自恣乐说！诸菩萨欲学般若波罗蜜，亦当如汝所说学！
　　说是品时，三千大千世界地六种震动者，是时会中多有菩萨发阿耨多罗三藐三菩提心，皆当作佛。佛是天地大主，地神欢喜我主今生故，使地大动。
　　复次，人心信深般若波罗蜜者，难得希有故，是人以福德因缘，感大风以动水，水动故地动。
　　复次，地下大龙王欲来听般若波罗蜜，从水出故水动，水动故地动。
　　复次，佛神力故令地动，般若波罗蜜难见难知，欲引导众人令益信乐故。余地动因缘，如先说。此中佛自说因缘，所谓我说般若波罗蜜，十方诸佛亦说是般若波罗蜜。十二那由他天人得阿鞞跋致地，入法位，是故地动。又十方世界众生等，亦发无上道意，是故地动。尔时，诸天亦有散种种莲华及种种杂香，天衣天盖，千万种天妓乐，诸龙王等从四大海水中涌出，及诸夜叉、罗刹等皆生慈心，合手赞佛。又佛笑时，无量光明遍覆十方，如恒河沙等世界，有尔所等希有事。取要言之，地动皆由说诸法实相，所谓般若波罗蜜故。

