
　　　　大般若波罗蜜多经　卷第四百七十一

　　　　　　大唐三藏法师玄奘奉　　诏译

　　　　第二分众德相品第七十六之四

　　尔时，具寿善现白佛言：「世尊！若真法界、真如、实际无转无越者，色乃至识与真法界、真如、实际为有异不？眼处乃至意处与真法界、真如、实际为有异不？色处乃至法处与真法界、真如、实际为有异不？眼界乃至意界与真法界、真如、实际为有异不？色界乃至法界与真法界、真如、实际为有异不？眼识界乃至意识界与真法界、真如、实际为有异不？眼触乃至意触与真法界、真如、实际为有异不？眼触为缘所生诸受乃至意触为缘所生诸受与真法界、真如、实际为有异不？地界乃至识界与真法界、真如、实际为有异不？因缘乃至增上缘与真法界、真如、实际为有异不？从缘所生诸法与真法界、真如、实际为有异不？无明乃至老死与真法界、真如、实际为有异不？布施波罗蜜多乃至般若波罗蜜多与真法界、真如、实际为有异不？四静虑、四无量、四无色定与真法界、真如、实际为有异不？四念住乃至八圣道支与真法界、真如、实际为有异不？空、无相、无愿解脱门与真法界、真如、实际为有异不？内空乃至无性自性空与真法界、真如、实际为有异不？苦、集、灭、道圣谛与真法界、真如、实际为有异不？八解脱乃至十遍处与真法界、真如、实际为有异不？净观地乃至如来地与真法界、真如、实际为有异不？极喜地乃至法云地与真法界、真如、实际为有异不？一切陀罗尼门、三摩地门与真法界、真如、实际为有异不？五眼、六神通与真法界、真如、实际为有异不？如来十力乃至十八佛不共法与真法界、真如、实际为有异不？三十二大士相、八十随好与真法界、真如、实际为有异不？无忘失法、恒住舍性与真法界、真如、实际为有异不？一切智、道相智、一切相智与真法界、真如、实际为有异不？预流果乃至独觉菩提与真法界、真如、实际为有异不？一切菩萨摩诃萨行、诸佛无上正等菩提与真法界、真如、实际为有异不？善法、非善法与真法界、真如、实际为有异不？有记法、无记法与真法界、真如、实际为有异不？有漏法、无漏法与真法界、真如、实际为有异不？世间法、出世间法与真法界、真如、实际为有异不？有为法、无为法与真法界、真如、实际为有异不？」
　　佛告善现：「色乃至识不异真法界、真如、实际，如是乃至一切菩萨摩诃萨行、诸佛无上正等菩提不异真法界、真如、实际，善法、非善法不异真法界、真如、实际，有记法、无记法不异真法界、真如、实际，有漏法、无漏法不异真法界、真如、实际，世间法、出世间法不异真法界、真如、实际，有为法、无为法不异真法界、真如、实际。」
　　具寿善现复白佛言：「若色等法与真法界、真如、实际无有异者，云何世尊施设黑业有黑异熟，谓感地狱、傍生、鬼界？施设白业有白异熟，谓感人、天？施设黑白业有黑白异熟，谓感一分傍生、鬼界及一分人？施设非黑非白业有非黑非白异熟，谓感预流、一来、不还、阿罗汉果、独觉菩提、诸佛无上正等菩提？」
　　佛告善现：「我依世俗，施设如是因果差别，不依胜义，以胜义中不可说有因果差别。所以者何？胜义谛理诸法性相不可分别、无说、无示，如何当有因果差别？
　　「善现当知！于胜义谛，色乃至识无生无灭、无染无净，以毕竟空、无际空故；眼处乃至意处无生无灭、无染无净，以毕竟空、无际空故；色处乃至法处无生无灭、无染无净，以毕竟空、无际空故；眼界乃至意界无生无灭、无染无净，以毕竟空、无际空故；色界乃至法界无生无灭、无染无净，以毕竟空、无际空故；眼识界乃至意识界无生无灭、无染无净，以毕竟空、无际空故；眼触乃至意触无生无灭、无染无净，以毕竟空、无际空故；眼触为缘所生诸受乃至意触为缘所生诸受无生无灭、无染无净，以毕竟空、无际空故；地界乃至识界无生无灭、无染无净，以毕竟空、无际空故；因缘乃至增上缘无生无灭、无染无净，以毕竟空、无际空故；从缘所生诸法无生无灭、无染无净，以毕竟空、无际空故；无明乃至老死无生无灭、无染无净，以毕竟空、无际空故；布施波罗蜜多乃至般若波罗蜜多无生无灭、无染无净，以毕竟空、无际空故；四静虑、四无量、四无色定无生无灭、无染无净，以毕竟空、无际空故；四念住乃至八圣道支无生无灭、无染无净，以毕竟空、无际空故；空、无相、无愿解脱门无生无灭、无染无净，以毕竟空、无际空故；内空乃至无性自性空无生无灭、无染无净，以毕竟空、无际空故；真如乃至不思议界无生无灭、无染无净，以毕竟空、无际空故；苦、集、灭、道圣谛无生无灭、无染无净，以毕竟空、无际空故；八解脱乃至十遍处无生无灭、无染无净，以毕竟空、无际空故；净观地乃至如来地无生无灭、无染无净，以毕竟空、无际空故；极喜地乃至法云地无生无灭、无染无净，以毕竟空、无际空故；一切陀罗尼门、三摩地门无生无灭、无染无净，以毕竟空、无际空故；五眼、六神通无生无灭、无染无净，以毕竟空、无际空故；如来十力乃至十八佛不共法无生无灭、无染无净，以毕竟空、无际空故、三十二大士相、八十随好无生无灭、无染无净，以毕竟空、无际空故、无忘失法、恒住舍性无生无灭、无染无净，以毕竟空、无际空故；一切智、道相智、一切相智无生无灭、无染无净，以毕竟空、无际空故；预流果乃至独觉菩提无生无灭、无染无净，以毕竟空、无际空故；一切菩萨摩诃萨行、诸佛无上正等菩提无生无灭、无染无净，以毕竟空、无际空故；善法、非善法无生无灭、无染无净，以毕竟空、无际空故；有记法、无记法无生无灭、无染无净，以毕竟空、无际空故；有漏法、无漏法无生无灭、无染无净，以毕竟空、无际空故；世间法、出世间法无生无灭、无染无净，以毕竟空、无际空故；有为法、无为法无生无灭、无染无净，以毕竟空、无际空故。」
　　具寿善现复白佛言：「若依世俗，施设因果分位差别，不依胜义，则应一切愚夫异生亦有预流、一来、不还、阿罗汉果、独觉菩提及佛无上正等菩提。」
　　佛告善现：「于意云何？愚夫异生为如实觉世俗、胜义二谛理不？若如实觉二谛理者，彼亦应有预流、一来、不还、阿罗汉果、独觉菩提及佛无上正等菩提。然诸愚夫异生不如实觉世俗、胜义故，无圣道、无修圣道，不可施设有诸圣果分位差别。唯诸圣者能如实觉世俗、胜义故，有圣道、有修圣道，由斯得有圣果差别。」
　　具寿善现复白佛言：「若修圣道，得圣果不？」
　　佛言：「不也！」
　　具寿善现复白佛言：「不修圣道，得圣果不？」
　　佛言：「不也：善现当知！非修圣道能得圣果，亦非不修圣道能得圣果，非离圣道能得圣果，亦非住圣道中能得圣果。所以者何？于胜义谛，道及道果、修与不修不可得故。如是，善现！诸菩萨摩诃萨行深般若波罗蜜多时，虽为有情施设圣果种种差别，而不分别在有为界或无为界施设圣果分位差别。」
　　具寿善现复白佛言：「若不分别在有为界或无为界施设圣果分位差别，云何如来、应、正等觉说断三结名预流果，薄欲贪、嗔名一来果，断顺下分五结永尽名不还果，断顺上分五结永尽名阿罗汉果，知所有集法皆是灭法名独觉菩提，永断烦恼习气相续名佛无上正等菩提？世尊！我当云何知佛所说甚深义趣，谓不分别在有为界或无为界施设圣果分位差别？」
　　佛告善现：「于意云何？所说预流、一来、不还、阿罗汉果、独觉菩提及佛无上正等菩提，如是圣果为是有为、为是无为？」
　　善现对曰：「如是圣果唯是无为。」
　　佛告善现：「无为法中有分别不？」
　　善现对曰：「不也！世尊！」
　　佛告善现：「于意云何？若善男子、善女人等，通达一切有为、无为皆同一相，所谓无相。当于尔时，颇于诸法有所分别此是有为或无为不？」
　　善现对曰：「不也！世尊！」
　　佛告善现：「诸菩萨摩诃萨亦复如是，行深般若波罗蜜多时，虽为有情宣说诸法，而不分别所说法相，谓内空故乃至无性自性空故。
　　「是菩萨摩诃萨自于诸法无所执著，亦能教他于诸法中无所执著，谓于布施波罗蜜多乃至般若波罗蜜多无所执著，亦于四静虑、四无量、四无色定无所执著，亦于四念住乃至八圣道支无所执著，亦于空、无相、无愿解脱门无所执著，亦于内空乃至无性自性空无所执著，亦于真如乃至不思议界无所执著，亦于苦、集、灭、道圣谛无所执著，亦于八解脱乃至十遍处无所执著，亦于极喜地乃至法云地无所执著，亦于一切陀罗尼门、三摩地门无所执著，亦于五眼、六神通无所执著，亦于如来十力乃至十八佛不共法无所执著，亦于无忘失法、恒住舍性无所执著，亦于一切智、道相智、一切相智无所执著，亦于一切菩萨摩诃萨行无所执著，亦于诸佛无上正等菩提无所执著，亦于一切智智无所执著。是菩萨摩诃萨无执著故，于一切处皆得无碍。
　　「如诸如来、应、正等觉所变化者，虽行布施波罗蜜多乃至般若波罗蜜多，而于彼果不受不住，唯为有情般涅槃故，如是乃至虽行一切智智，而于彼果不受不住，唯为有情般涅槃故。诸菩萨摩诃萨亦复如是，行深般若波罗蜜多时，于一切法若善若非善、若有记若无记、若有漏若无漏、若世间若出世间、若有为若无为，皆无执著亦无所碍。所以者何？善达诸法如实相故。」

　　　　第二分善达品第七十七之一

　　尔时，具寿善现白佛言：「世尊！诸菩萨摩诃萨行深般若波罗蜜多时，如何善达诸法实相？」
　　佛告善现：「诸菩萨摩诃萨行深般若波罗蜜多时，如所变化，不行一切贪、嗔、痴结，不行色蕴乃至识蕴，不行眼处乃至意处，不行色处乃至法处，不行眼界乃至意界，不行色界乃至法界，不行眼识界乃至意识界，不行眼触乃至意触，不行眼触为缘所生诸受乃至意触为缘所生诸受，不行地界乃至识界，不行因缘乃至增上缘，不行从缘所生诸法，不行无明乃至老死，不行布施波罗蜜多乃至般若波罗蜜多，不行四静虑、四无量、四无色定，不行四念住乃至八圣道支，不行空、无相、无愿解脱门，不行内空乃至无性自性空，不行真如乃至不思议界，不行苦、集、灭、道圣谛，不行八解脱乃至十遍处，不行净观地乃至如来地，不行极喜地乃至法云地，不行一切陀罗尼门、三摩地门，不行五眼、六神通，不行如来十力乃至十八佛不共法，不行三十二大士相、八十随好，不行无忘失法、恒住舍性，不行一切智、道相智、一切相智，不行预流果乃至独觉菩提，不行一切菩萨摩诃萨行，不行诸佛无上正等菩提，不行一切智智，不行内法、外法，不行随眠、诸缠，不行善法、非善法，不行有记法、无记法，不行有漏法、无漏法，不行世间法、出世间法，不行有为法、无为法，不行圣道及圣道果。诸菩萨摩诃萨行深般若波罗蜜多时亦复如是，于一切法都无所行，是为善达诸法实相。」
　　具寿善现复白佛言：「云何所变化而能修圣道？」
　　佛告善现：「所变化者，依修圣道无染无净，亦不轮转诸趣生死。」
　　具寿善现复白佛言：「诸菩萨摩诃萨行深般若波罗蜜多时，于一切法云何善达皆无实事？」
　　佛告善现：「于意云何？一切如来、应、正等觉所变化者为有实事，依斯实事有染有净，及有轮转诸趣事不。」
　　善现对曰：「不也！世尊！非诸如来、应、正等觉所变化者有少实事，非依彼事有染有净，亦无轮转诸趣生死。」
　　佛告善现：「诸菩萨摩诃萨行深般若波罗蜜多时，于一切法善达实相亦复如是，通达诸法都无实事。」
　　具寿善现复白佛言：「为一切色、受、想、行、识皆如化不？为一切眼处乃至意处皆如化不？为一切色处乃至法处皆如化不？为一切眼界乃至意界皆如化不？为一切色界乃至法界皆如化不？为一切眼识界乃至意识界皆如化不？为一切眼触乃至意触皆如化不？为一切眼触为缘所生诸受乃至意触为缘所生诸受皆如化不？为一切地界乃至识界皆如化不？为一切因缘乃至增上缘皆如化不？为一切从缘所生诸法皆如化不？为一切无明乃至老死皆如化不？为一切布施波罗蜜多乃至般若波罗蜜多皆如化不？为一切四静虑、四无量、四无色定皆如化不？为一切四念住乃至八圣道支皆如化不？为一切空、无相、无愿解脱门皆如化不？为一切内空乃至无性自性空皆如化不？为一切真如乃至不思议界皆如化不？为一切苦、集、灭、道圣谛皆如化不？为一切八解脱乃至十遍处皆如化不？为一切净观地乃至如来地皆如化不？为一切极喜地乃至法云地皆如化不？为一切陀罗尼门、三摩地门皆如化不？为一切五眼、六神通皆如化不？为一切如来十力乃至十八佛不共法皆如化不？为一切三十二大士相、八十随好皆如化不？为一切无忘失法、恒住舍性皆如化不？为一切一切智、道相智、一切相智皆如化不？为一切预流果乃至独觉菩提皆如化不？为一切菩萨摩诃萨行、诸佛无上正等菩提皆如化不？为一切若善法非善法、若有记法无记法、若有漏法无漏法、若世间法出世间法、若有为法无为法皆如化不？」
　　佛告善现：「如是！如是！色等诸法无不如化。」
　　具寿善现复白佛言：「若一切法皆如化者，诸所变化皆无实色、受、想！行、识，乃至无实有为、无为，由此亦无杂染、清净，亦无轮转诸趣生死，亦无从彼得解脱义，云何菩萨摩诃萨于诸有情有胜士用？」
　　佛告善现：「于意云何？诸菩萨摩诃萨本行菩萨道时，颇见有情可脱地狱、傍生、鬼界、人、天趣不？」
　　善现对曰：「不也！世尊！」
　　佛告善现：「如是！如是！诸菩萨摩诃萨本行菩萨道时，不见有情可脱三界。所以者何？诸菩萨摩诃萨行深般若波罗蜜多时，于一切法通达知见皆如幻化、都非实有。」
　　具寿善现复白佛言：「若菩萨摩诃萨于一切法通达知见皆如幻化、都非实有，诸菩萨摩诃萨为何事故修行六波罗蜜多？为何事故修行四静虑、四无量、四无色定？为何事故修行四念住乃至八圣道支？为何事故修行空、无相、无愿解脱门？为何事故安住内空乃至无性自性空？为何事故安住真如乃至不思议界？为何事故安住苦、集、灭、道圣谛？为何事故修行八解脱乃至十遍处？为何事故修行极喜地乃至法云地？为何事故修行一切陀罗尼门、三摩地门？为何事故修行五眼、六神通？为何事故修行如来十力乃至十八佛不共法？为何事故修行无忘失法、恒住舍性？为何事故修行一切智、道相智、一切相智？为何事故修行一切菩萨摩诃萨行？为何事故修行诸佛无上正等菩提？为何事故成熟有情？为何事故严净佛土？」
　　佛告善现：「若诸有情于一切法能自通达皆如幻化、都非实有，诸菩萨摩诃萨不应经于三无数劫为诸有情修行菩萨难行苦行。以诸有情于一切法不能通达皆如幻化、都非实有，是故菩萨三无数劫为诸有情修行菩萨难行苦行。
　　「复次，善现！若菩萨摩诃萨于一切法不能通达皆如幻化、都非实有，不应经于三无数劫为诸有情修菩萨行严净佛土、成熟有情。以菩萨摩诃萨于一切法如实通达皆如幻化、都非实有，是故经于三无数劫为诸有情修行六种波罗蜜多，广说乃至成熟有情、严净佛土、证得无上正等菩提。」
　　尔时，具寿善现白佛言：「世尊！若一切法如幻、如梦、如响、如像、如光影、如阳焰、如寻香城、如变化事，所化有情住在何处，诸菩萨摩诃萨行深般若波罗蜜多救拔令出？」
　　佛告善现：「所化有情住在名、相虚妄分别，诸菩萨摩诃萨行深般若波罗蜜多，从彼名、相虚妄分别救拔令出。」
　　具寿善现复白佛言：「何等为名？何等为相？」
　　佛告善现：「名唯是客，唯假施设，表所显义，谓此名色、受、想、行、识，此名眼处乃至意处，此名色处乃至法处，此名眼界乃至意界，此名色界乃至法界，此名眼识界乃至意识界，此名为男，此名为女；此名为小，此名为大；此名地狱，此名傍生，此名鬼界，此名为人，此名为天；此名善法，此名非善法；此名有记法，此名无记法；此名有漏法，此名无漏法；此名世间法，此名出世间法；此名有为法，此名无为法；此名预流果，此名一来果，此名不还果，此名阿罗汉果，此名独觉菩提；此名一切菩萨摩诃萨行，此名诸佛无上正等菩提；此名异生，此名声闻，此名独觉，此名菩萨，此名如来。
　　「善现！如是等一切名，为表诸义唯假施设故，一切名皆非实有。诸有为法亦但有名，由此无为亦非实有，愚夫异生于中妄执。诸菩萨摩诃萨行深般若波罗蜜多，悲愿薰心，方便善巧教令远离，作如是言：『名是分别妄想所起，亦是众缘和合假立，汝等于中不应执著，名无实事自性皆空，谁有智者执著空法？』如是，善现！诸菩萨摩诃萨行深般若波罗蜜多，方便善巧为诸有情说遣名法。
　　「善现！是谓为名。相有二种，愚夫异生于中执著。何等为二？所谓色相及无色相。云何（别本有一「名」字）色相？谓所有色，若过去若未来若现在、若内若外、若粗若细、若劣若胜、若远若近，如是一切自性皆空，愚夫异生分别执著谓之为色，是名色相。无色相者，谓诸所有无色法中，愚夫异生取相分别生诸烦恼，名无色相。诸菩萨摩诃萨行深般若波罗蜜多，方便善巧教诸有情远离二相，复教安住无相界中，虽教安住无相界中，而不令其堕二边执，谓此是相、此是无相。如是，善现！诸菩萨摩诃萨行深般若波罗蜜多，方便善巧令诸有情远离诸相，行无相界而无执著。」
　　具寿善现复白佛言：「若一切法但有名、相，一切名、相皆是假立，虚妄分别之所集起，于中都无少实可得，云何菩萨摩诃萨行深般若波罗蜜多时，于诸善法自能增进，亦能令他增进善法，由自善法渐增进故，能令诸地渐得圆满，亦能安立诸有情类，令随所应住三乘果？」
　　佛告善现：「若诸法中少有实事，非但假立有名、相者，则诸菩萨摩诃萨行深般若波罗蜜多时，应于善法自不增进，亦不令他增进善法。以诸法中无少实事，但有假立诸名、诸相，是故菩萨摩诃萨行深般若波罗蜜多时，于诸善法能自增进，亦能令他增进善法，能以无相而为方便，圆满般若波罗蜜多乃至布施波罗蜜多；能以无相而为方便，圆满四静虑、四无量、四无色定；能以无相而为方便，圆满四念住乃至八圣道支；能以无相而为方便，圆满空、无相、无愿解脱门；能以无相而为方便，圆满内空乃至无性自性空；能以无相而为方便，圆满真如乃至不思议界；能以无相而为方便，圆满苦、集、灭、道圣谛；能以无相而为方便，圆满八解脱乃至十遍处；能以无相而为方便，圆满极喜地乃至法云地；能以无相而为方便，圆满一切陀罗尼门、三摩地门；能以无相而为方便，圆满五眼、六神通；能以无相而为方便，圆满如来十力乃至十八佛不共法；能以无相而为方便，圆满无忘失法、恒住舍性；能以无相而为方便，圆满一切智、道相智、一切相智；能以无相而为方便，圆满一切菩萨摩诃萨行；能以无相而为方便，圆满诸佛无上正等菩提；能以无相而为方便，圆满一切智智；能以无相而为方便，成熟有情、严净佛土。
　　「如是，善现！以一切法无少实事，但有假立诸名、诸相，诸菩萨摩诃萨于中不起颠倒执著，能以无相而为方便，于诸善法自增进已，亦能令他善法增进。
　　「复次，善现！若诸法中有毛端量实法相者，则诸菩萨摩诃萨行深般若波罗蜜多时，于一切法不应觉知无相、无念，亦无作意无漏相已，证得无上正等菩提，安立有情于无漏法，以诸无漏法皆无相、无念、无作意故。
　　「如是，善现！诸菩萨摩诃萨行深般若波罗蜜多，方便善巧安立有情于无漏法，乃名真实饶益他事。」
　　具寿善现复白佛言：「若一切法真无漏性无相、无念、无作意者，何缘世尊于诸经中数作是说：此是有漏法，此是无漏法；此是世间法，此是出世间法；此是有为法，此是无为法；此是有诤法，此是无诤法；此是流转法，此是还灭法；此是声闻法，此是独觉法；此是菩萨法，此是佛法耶？」
　　佛告善现：「于意云何？有漏等法与无相等无漏法性为有异不？」
　　善现对曰：「不也！世尊！」
　　佛告善现：「于意云何？声闻等法与无相等无漏法性为有异不？」
　　善现对曰：「不也！世尊！」
　　佛告善现：「有漏等法岂不即是无相、念等无漏法性？」
　　善现对曰：「如是！世尊！」
　　佛告善现：「诸预流果乃至无上正等菩提岂不即是无相、念等无漏法性？」
　　善现对曰：「如是！世尊！」
　　佛告善现：「由此因缘，当知一切法，皆是无相等无二无别。
　　「善现当知！若菩萨摩诃萨学一切法无相、无念、无作意时，常能增长所行善法，所谓布施波罗蜜多乃至般若波罗蜜多，若四静虑、四无量、四无色定，若四念住乃至八圣道支，若空、无相、无愿解脱门，若内空乃至无性自性空，若真如乃至不思议界，若苦、集、灭、道圣谛，若八解脱乃至十遍处，若极喜地乃至法云地，若一切陀罗尼门、三摩地门，若五眼、六神通，若如来十力乃至十八佛不共法，若无忘失法、恒住舍性，若一切智、道相智、一切相智，若成熟有情、严净佛土，诸如是等一切佛法，皆由学无相、无念、无作意而得增长。所以者何？诸菩萨摩诃萨除空、无相、无愿解脱门，更无有余要所学法。何以故？善现！三解脱门总摄一切妙善法故。所以者何？空解脱门观一切法自相皆空，无相解脱门观一切法远离众相，无愿解脱门观一切法远离所愿，诸菩萨摩诃萨依此三门，能摄一切殊胜善法，离此三门，所应修学殊胜善法不得生长。
　　「复次，善现！若菩萨摩诃萨能学如是三解脱门，则能学色蕴乃至识蕴，亦能学眼处乃至意处，亦能学色处乃至法处，亦能学眼界乃至意界，亦能学色界乃至法界，亦能学眼识界乃至意识界，亦能学眼触乃至意触，亦能学眼触为缘所生诸受乃至意触为缘所生诸受，亦能学地界乃至识界，亦能学因缘乃至增上缘，亦能学从缘所生诸法，亦能学无明乃至老死，亦能学内空乃至无性自性空，亦能学真如乃至不思议界，亦能学苦、集、灭、道圣谛，亦能学布施波罗蜜多乃至般若波罗蜜多，亦能学四静虑、四无量、四无色定，亦能学四念住乃至八圣道支，亦能学八解脱乃至十遍处，亦能学极喜地乃至法云地，亦能学一切陀罗尼门、三摩地门，亦能学五眼、六神通，亦能学如来十力乃至十八佛不共法，亦能学无忘失法、恒住舍性，亦能学一切智、道相智、一切相智，亦能学成熟有情、严净佛土，亦能学诸余无量无边佛法。」
　　具寿善现白言：「世尊！云何菩萨摩诃萨能学如是三解脱门，则能学色蕴乃至识蕴？」
　　佛告善现：「若菩萨摩诃萨行深般若波罗蜜多时，能如实知色乃至识若相、若生灭、若真如，是名能学色乃至识。
　　「善现！云何菩萨摩诃萨行深般若波罗蜜多时，如实知色相？谓菩萨摩诃萨行深般若波罗蜜多时，如实知色毕竟有孔、毕竟有隙，譬如聚沫性不坚固。是名菩萨摩诃萨行深般若波罗蜜多时，如实知色相。
　　「善现！云何菩萨摩诃萨行深般若波罗蜜多时，如实知色生灭？谓菩萨摩诃萨行深般若波罗蜜多时，如实知色生时无所从来、灭时无所至去，虽无来无去而生灭相应。是名菩萨摩诃萨行深般若波罗蜜多时，如实知色生灭。
　　「善现！云何菩萨摩诃萨行深般若波罗蜜多时，如实知色真如？谓菩萨摩诃萨行深般若波罗蜜多时，如实知色真如无生无灭、无来无去、无染无净、无增无减，常如其性不虚妄、不变易故名真如。是名菩萨摩诃萨行深般若波罗蜜多时，如实知色真如。
　　「善现！云何菩萨摩诃萨行深般若波罗蜜多时，如实知受相？谓菩萨摩诃萨行深般若波罗蜜多时，如实知受毕竟如痈，毕竟如箭，速起速灭，犹若浮泡，虚伪不住，三和合起，是名菩萨摩诃萨如实知受相。
　　「善现！云何菩萨摩诃萨行深般若波罗蜜多时，如实知受生灭？谓菩萨摩诃萨行深般若波罗蜜多时，如实知受生时无所从来、灭时无所至去，虽无来无去而生灭相应。是名菩萨摩诃萨行深般若波罗蜜多时，如实知受生灭。
　　「善现！云何菩萨摩诃萨行深般若波罗蜜多时，如实知受真如？谓菩萨摩诃萨行深般若波罗蜜多时，如实知受真如无生无灭、无来无去、无染无净、无增无减，常如其性不虚妄、不变易故名真如。是名菩萨摩诃萨行深般若波罗蜜多时，如实知受真如。
　　「善现！云何菩萨摩诃萨行深般若波罗蜜多时，如实知想相？谓菩萨摩诃萨行深般若波罗蜜多时，如实知想犹如阳焰水不可得，渴爱因缘妄起此想，发假言说。是名菩萨摩诃萨行深般若波罗蜜多时，如实知想相。
　　「善现！云何菩萨摩诃萨行深般若波罗蜜多时，如实知想生灭？谓菩萨摩诃萨行深般若波罗蜜多时，如实知想生时无所从来、灭时无所至去，虽无来无去而生灭相应。是名菩萨摩诃萨行深般若波罗蜜多时，如实知想生灭。
　　「善现！云何菩萨摩诃萨行深般若波罗蜜多时，如实知想真如？谓菩萨摩诃萨行深般若波罗蜜多时，如实知想真如无生无灭、无来无去、无染无净、无增无减，常如其性不虚妄、不变易故名真如。是名菩萨摩诃萨行深般若波罗蜜多时，如实知想真如。

　　大般若波罗蜜多经卷第四百七十一

