上一页 下一页

灵峰蕅益大师宗论卷第八之一
古歙门人成时编辑

【瑞光了一源禅师传（幷赞）】
【武林万安云禅师往生传】
【吴兴智福优婆夷往生传（幷赞）】
【松陵鉴空寕禅师传】
【璧如惺谷二友合传（幷赞）】
【诵帚师往生传】
【自观印阇梨传】
【妙圆尊者往生传（幷赞）】
【莲居庵新法师往生传】
【新安程季清传（幷赞）】
【影渠道山二师合传】

【传】

【瑞光了一源禅师传（幷赞）】

了一禅师。长洲县。周氏子。少以侠闻里族。年二十三。忽思出世。礼瑞光寺蓝园远公。命名定源。因见踏著称锤硬似铁语。甚疑之。昼夜无闲。有省。又疑如何是鬼神搜不破之机。畱心多载。更有悟入。云门湛然禅师。游吴。师呈所见。湛印可。嗣后惟诵圆觉经为夜课。昼则阅大般若。应事接物。依然如故。略不表异也。万歴丙辰。腊月十六日。谓竺瑶净公等曰。吾将长逝。因取歴选二十六日。且曰。人止一死。不足奇。吾先作死法。汝等随喜。乃结跏趺坐。从足至顶。渐皆如冰。约一时。复苏曰。人怕死无别况。如温水中浴。暖被中睡。只懒得起耳。至期合寺各有付嘱。命合罂三载。后开视之。又谓其学人无云曰。吾平日教汝法华。且道纸是法华耶。字是法华耶。诵是法华耶。若会。无边宝藏一时领去。不会则更读三十年。仍喝一喝云。且道此一喝。与全部法华。是同是别。又喝一喝。大笑趺坐而逝。众奉全身塔于本寺土山。世寿四十有六。僧腊二十有四。以依四安乐行。不畜徒众。衣鉢无嫡传。今净公配入祖祠。春秋不忒云。赞曰。宗门中事。妙在潜修默证。肳合教乘。彼解一机一境。便满盘卖弄。蔑视经典者。适培生死根苗耳。源公去来自在。岂仅蒲团参悟之力。良由般若圆觉以印心。和光同尘以应世。故虽无出世机缘。而末后光明。已照天地也。增上慢人。闻师之风。愧矣。

【武林万安云禅师往生传】

吉祥寺万安禅师。讳大云。杭仁和郭氏子。弟妇吴氏完节苦修。师因感发。往永庆寺出家。受具于云栖。居北郊。笃志净业。相依者众。湛然源静主。钦其素履。舍庵为十方院。师按此地。古有吉祥寺。率诸善友。力复旧观。不数年。佛宇僧寮。灿然毕备。共住规约。一秉云栖之制。往来禅侣。接待殷勤。不营田产。不置柴山。百一所需。悉任外缘。弗涉邪命。痛革时弊。力追古风。丛席稍成。示微疾。卽绝饮食。减语言。专修净业。凡阅一月。妇幷女曹省视之。诃曰。弥陀不念。念我何为。临终语上足智经曰。为我洒埽。佛来迎矣。扶身趺坐。念佛而逝。世寿五十九。僧腊十一夏。妇大法。弟妇大海。男智首。女智音。甥女智真。并出家修道云。

【吴兴智福优婆夷往生传（幷赞）】

优婆夷智福。姑苏卢氏子。适新安程季清。季清笃信佛法。流寓吴兴。力营福业。卢尽内政以助之。弗倦。好惠施。无私积。心言皆直。谨身节用。不喜御珍饰奇服。不恚詈给侍人。茹素。持珠日课佛名二三万。视世闲法。如嚼蜡。壬申年。三十九。婴笃疾。急请古德法师受归戒。咨净土法要。乃一意西驰。遇痛苦。惟勤称佛号。季清为读华严大经。至徧参知识处。一一解说。亦一一领会。复策之日。百劫千生。在此一时。努力直往。勿犹豫也。于是励声呼佛者半月。见二高僧。次第来。转加精勤。彻夜猛念。厥母欲泣。厥女慰。俱遣之云。无乱我心。次日辰时。亲见化佛莲华。遂觉精神恬适。目色鲜明。急索香水沐浴。西向叉手。连声念佛。吉祥而逝。则十一月初八日。正午时也。日暮。徧身冷。顶门犹热。赞曰。哀哉三界。爱欲为根。根株不拔。奚望西生。莲华国土。永离尘情。此缘能断。彼质斯成。勇矣智福。女中之英快逢胜友。皆由夙因。一日一夜。净念功殷。华台接引。眼识分明。子母恩爱。枯木寒冰。吉祥善逝。长辞苦轮。我悲含识。缠使所婴。恋此幻世。旷劫迷真。谬图出要。罔知胜津。计取空果。违妙净因。谁能正信。阔步高登。我今随喜。愿共群灵。顿除疑网。证入［糸-/\］门。

【松陵鉴空寕禅师传】

方外史曰。世有大才小用者。举世共称之。其人终不传。如松陵沈氏。鉴空如寕禅师。貌古骨劲。志超夷等。以万歴丁亥年。礼怀林茂公。出家方尖观音禅院。茂弃世。师年十七。形影吊。日受侵扰。不去。对峰宏禅师。见师年少而志坚。力扶之。语长者敬庵陆公。捐资修葺。申文定公闻之。游其地。手为题额。方获安处。师唯诛茅力耕。绝无夤缘。延至天启丙寅。囊有余赀。捐之。像貌堂宇。焕然改观。戊辰游普陀。归憩圣寿寺之藏殿。时南关接待寺乏人。征师理库事。越一载主之。整废坠。肃清规。作事先劳。享用平等。别开学人信宿之单。按律制。无尽藏田畂日增。积弊悉杜。经四载。空囊稍实。复捐修大殿。不数月工成。遂示微疾。绝汤药。点常住事。纤悉分明。与众永诀。上首堕泪。诃曰。老老大大。作儿女态耶。命送骨归普同。上首请镇方尖。默许之。次日寂然无声。吉祥而逝。众捡其囊。无分文。世寿五十有九。僧腊九夏。旣往而芳名益著。议者谁不曰。师于接待第一功臣。于方尖中兴烈祖哉。呜呼。此皆非知公者也。方公之力耕方尖也。喟然叹曰。不意为兹地埋没半生。天启乙丑。予偶同二三法友。结夏庵中。商大佛顶要义。师旣闻出世法门。猛省昔愿。顿以庵事。付实上足。从茂林律主受戒。偕予结夏承天。究律学。予以先慈捐世。将隐。师招掩关。以身护。其海上之游。亦待予也。欲检律。严净毗尼。故归憩圣寿。斯时也。舌不味非时之肴。手不释圆明之珠。送想西方。不复知有人世闲事。将谓初志遂矣。不意接待之缘。渐渐逼身。两翻皆再三力辞。檀护再四坚劝。万不获已。荷之。而志实大拂。临终命送骨入六和僧海。盖矢学于来生矣。至许方尖之请。不以语以默。是默也。与昔力耕时倚锄长喟何异也。师不遂深入法门之志。故两地之勋。人虽啧啧。而自视愈欿然焉。非大才小用。何能功成不满哉。予知师。传之以为幼而有志者告。

【璧如惺谷二友合传（幷赞）】

璧如禅师。讳广镐。台州王氏子。俗名敬毂。号伯无。父士琦。为大同开府。以廉名。师弱冠。卽有出世志。礼云栖莲大师。受五戒。有今名。万歴丙午。举孝廉。时二十七岁。越两大试。慨然就选。为急完仰事俯育之累。图出世也。令新淦。爱民如子。因居官。戒德稍疎。戊午入觐。舟次荻港。梦鬼使摄见冥王。责以破戒事。驱入狱。傍有冥官代请。取破戒后诸事省之。善多恶少。释不入狱。凿蒲萄朶。钉柱上。及寤。双目乃矐矣。医进药。复梦为冥王所诃。更以二錇入两眶。大痛。失声而醒。遂不服药。告归。筑室台山高明寺傍。日课金刚般若。幷大悲心呪行法。不一年。渐复明。诸亲友劝令再仕。叹曰。人生几何。猛求出世不暇。犹作蜗角蝇头活计乎。惟太夫人在。未忍去。然思旣欲离俗。复以母在为碍。岂可不愿母臻上寿耶。时有人。因数出家悲泣。太夫人故笑之曰。第一好事。应庆幸。何泣为。设在吾。吾决不作此态也。师由是安心远遁。松染楚中。单身行脚。备尝诸苦。登戒品。掩关阅律。幷书华严大法。次歴匡庐诸处。到博山随众参禅。人无知者。予适同归一师。送惺谷至博山剃发。师在高明。曾与归师交。归一日众中执其手曰。公是回生王伯无否。不容讳。始实之。日见予。与无异禅师论受戒事最悉。因叹近来律学大肴。本以破戒亲受冥谴。久欲畱心此道。而歴叩名德律主。罕不瞆瞆者。予出毗尼集要示之。亟读亟赏。叹未曾有。遂与盟千古交。又知予方事阅藏。以启嘱曰。三藏义类。宜总为一书。三藏酌要。诸宗集要。佛事稽古正伪。宜各别为一书。发菩提心集。六度集。宜为二书。毗尼中衣事鉢事。及授戒说戒羯磨诸事。日用闲宜行者。当辑附集要后。梵网经。虽有二大士发明。宜补以弥勒戒本。及诸经有相发者。集附本条之下。然后自出手眼。以补前人之缺。亦不失为二大士忠臣。勿以避嫌。失此胜事。沙弥戒优婆塞戒。俱要少有发明。附于集要。已上八则。弟往读契经。薄有微愿。恨齿逼迟暮。精已销亡。近又作蒲团活计。不能填也。幸逢郢匠。敬附当机。傥三昧酒消。尚冀奉襄半臂。不尔者。当结缟带于来生矣。予唯唯谢曰。弟亦夙有此志。不谋而合。第六第八两事。业已为之矣。未几。掩关东峰静室。次年太夫人以其故二讣。乃归省。太夫人语曰。予谓子出家。吾不悲泣。今果然否。勉矣。吾自善养余年。汝子亦善学。勿以此妨出世大事也。师奉慈命。游武林。与新伊法师莫逆。时予入孝丰。取道武林。师曰。集要虽预参订。实未淹浃。拟从师授讲服习之。不令付诸空言。今遇华严法席。不能随。余生若在。明岁入山结夏耳。不旬日。婴微疾。预知时至。命侍者写嘱言。贻二子。摄心念佛而去。呜呼。以师之敏而好学。解而能行。具出世正因。怀菩提大愿。谦光厚德。饮人以和。无愧莲师法脉。天竟不假以年。非法门大不幸乎。师生于万歴庚辰。卒于崇祯辛未。世寿五十有二。法腊五年。示居学地。故衣鉢无传。唯回生纪一卷行世。佛日金台法师。塔其全身于臯亭山麓。
惺谷禅师。讳道寿。温陵何氏子。俗名启图。为文学时。阅憨山大师棱伽记。且读且泣。发出世心。捐举业。专究宗乘。因父在。不得出家。以居士身。与道友如是雨海等。日相砥砺。泉南久乏闻熏。缁林无人知参方行脚事。师鼓一二英杰。破格远游。闽中缁素。始稍稍有发心北学于江浙者。初至匡山。谒憨大师。见其规模阔大。于商究生死一事不甚切。舍之之博山。博山居以别室。勉以参究。年余。每与异师论甚厉。异师不以为怪。知其别有长也。然异师法门。必先定后慧。师自揣种性。应先慧后定。药病不投。莫能相疗。东游武林。访无尽法师于天台。见故友归一师。德业俱进。疑法师必有出格钳锤。依之。得阅妙宗钞等极则教理。回视昔时慧解。倍觉精细。刘大参延至吴门。从吴门游杭。抵龙居。时予在龙居阅藏。一见卽问有著作否。以白牛十颂示之。大悦。遂欲盟千古交。予未以为然。相聚旣久。每与予破格大诤。予谓此居士也。未必细察余言。后因归一师。同结冬。偶商及耳根圆通法门。归师持公论。是师非予。予因虚心再研。旧诤负堕处大半矣。乃共缔千古盟。激令早现僧相。师以旧礼博山。不忍背。归师与予欣然送之到博山。异师手为剃发。而未受沙弥及比丘戒。盖受戒事。曾与季贤师约。必复古制故也。庚午春。予病滞龙居。然臂香刺舌血作书与之。师同如是师来。礼季贤师为和尚。觉源师为教授阇黎。新伊师为羯磨阇黎。力复如来旧规。如法受沙弥及比丘戒。唯菩萨戒不重受。以为居士时。曾受之博山也。结夏安居。听毗尼集要。师久习宗乘。得其大益。亦未免染其流弊。不能畱心律学。但恐负予苦心。知佛日金台师。虚怀好善。以集要力请流通。辛未秋。疾终佛日。呜呼。师亦最奇人也。为法门每触时忌。为道友每忘自身。慧眼超群。机辩峭拔。往往以短兵取胜。虽名禅宿德。欲与之战。大似撼岳家军。驯致之。兜率觉范岂多让焉。予方谓博山有子。青出于蓝。何入灭之速耶。师生于万歴癸未。世寿四十有九。法腊二年。金台法师茶毗之。塔其骨与璧师邻。如是师以受师益最多。辑师平日手札。名为笔语而流通之。述行纪。执弟子礼于身后。为天下后世重名相而轻法恩者愧云。
方外史曰。二师皆予最善交也。璧慈而温。惺悲而厉。璧聪俊而详明。惺沉毅而精锐。璧日读数卷。过目了了。惺涵泳一偈一句。经旬月不置。是故惺服璧之博畅。璧服惺之莹彻。璧所届。人皆爱之。惺所届。人皆畏之。璧惟欲受人益。未敢益人。故以能问于不能。以多问于寡。乃至临终。犹合掌问法。令侍者泥首。惺惟欲益人。卽名自益。故从闽至江右。从吴至武林。无不以好辩贻讥丛席。乃至临终。忆念故友。如是劝宜自顾。犹厉声大叱。谓千古安有自私自利圣贤。噫。孔子谓不得中行。必也狂狷。孟子称伯夷柳下。同为圣人。二师春兰秋菊。各擅其美。奚必两融。始名全德也。其与予交也。璧师欲受予益。不得不稍以微辞益我。惺师欲益于我。亦不得不稍受予益。皆生平破格处也。可痛者。璧师欲学毗尼。有志未遂。惺师旣学不能力。如来正法。谁共仔肩欤。嗟乎。一月闲。二师相继而殁。予虽有一二同志。但能受益。不能益我。或可相益。而喜顺恶逆。不能结眉于红炉烈焰中。撒手于冰凌劔刃上。如二师者。大事因缘。尚不免畱下公案。矧不及二师哉。予是以浩然永叹。甘没齿于深山也。

【诵帚师往生传】

师讳宏思。一字如是。晋江澑澚人。族姓陈。髫年入郡之开元寺。礼湛然精舍肖满全公为师。剃发后。喜诗文。不理钱榖。气节昂然。缁素咸敬惮之。年二十七。忽发出世心。盟月台心默师。及惺谷何居士。为生死交。朝夕参究大事。忘形破格。风雨寒暑。弗替也。时温陵佛法久荒。闻熏乏种。师独与惺谷。鼓舞数人。谒博山无异禅师。受具戒。苦参无字。胁不著席者三年。异师愍其勤。恐致病。说调琴喻劝之。稍稍晏息。终不解衣。师志远大。纵有省悟。不自足。亦不轻举似人。同辈视师若木讷。师固是非了了。洞如秦镜矣。离博山。游浙直。习教观于幽溪。鉴末世暗证之失。遵永明角虎之训。遂神栖安养。期以万善同归。迨惺谷剃草。师以受惺谷教益最深。欲推为先腊。且博山受戒不如法。遂舍前所授。礼季贤师为和尚。觉源新伊二法师为阿阇梨。次惺谷进比丘戒。兼进菩萨大戒。结夏听予律要。次年惺谷师西逝。师以全公年迈。归侍。创八关社。接引居士。从此温陵缁素。始知有如来正戒。师自视欿然。惟明师良友是念。越五载。复逃江外。踏冰雪寻予九子峰顶。未几。全公变。厥孙泣挽回泉。乃订予续至紫云。作掩关计。逮予践约。未及一载。师遂示疾。召予助其念佛。命侍者除发浴身。浴毕端坐。举手而逝。正念分明。神清气定。越二时。顶［寕*页］尚暖。托质莲蕊无疑也。师生平自奉甚约。破衫补履。数十年如一日。予尝笑谓之曰。舜视弃天下犹弃敝屣。师弃敝屣犹天下也。师愀然曰。某非故作悭态。愧薄德不堪消受檀信耳。甘淡薄。忍疲劳。精勤禅诵。夜寐夙兴。虽剧病临危。亦不懈废。诚有古人风。至于亲信师友。受恶辣钳锤。如饮甘露。于古人中。亦不多得。假以数年。近可匹休异岩。远可追踪断崖。惜乎生年仅五十。戒腊甫十夏。自度固已有余。利他功未及半。痛哉。与士夫往复。必随其病渴。饮以苦口。师侍者。录成帙。予戏题为老婆禅。便有偈颂诗咏数十首。未示疾前一月。忽焚之。尝取律中一偈。铭诸座右。偈曰。名誉及利养。愚人所爱乐。能损害善法。如劔斩人头。师未尝不与乡绅贤达交。而心固觑破如此也。犹忆其咏菊绝句云。篱菊数茎随上下。无心整理任他黄。后先不与时花竞。自吐霜中一段香。此可窥其槪矣。师自谓神根稍钝。晚称诵帚道人。志在掩关。专修净业。又号藏六比丘。其道昉一讳。则异师所命也。按紫云开士传。已得八十人。今当续称第八十一云。

【自观印阇梨传】

方外史曰。法道之盛也。一人败之有余。逮其衰。多人扶而不足。岂 所难。缓时流所急。虽大志未遂。厥用未光。亦足为中流砥柱。屹然称杰。自观法友。殆庶几乎。法友名照印。应天江浦人。俗姓姚。年十二断酒肉。出家大报恩寺之竹浪庵。曾祖云台公久习禅思。知为法器。与祖西轮公。玉成之。解字义。卽喜习诗文。祠部刘田诸公。并加矜重。为童子师。董训严正。事耆宿尽礼。阖寺先腊。咸器重之。年二十三。忽发出世心。弃铅椠。参云谷老人。请问法要。顾多病疮痂久蚀其肤。未遑远游。丁卯栖霞除夕偶琢句云。此际欲何言。灯花凡几个。吟未罢。灯光忽掩。少顷烬。乃复明。不觉汗流浃骨。猛省无常。从此视世闲事。益如枯木死灰矣。己巳秋。予游栖霞。始与法友晤。赠以偈云。举世不知真。吾独不爱假。羡君坦夷性。堪入毗尼社。法友领之。壬申春。遂入灵峰结夏。予为秉羯磨授具戒。专精听律。随解随行。不肎付诸空言。学侣竞设问难。唯法友默讷如愚。真操实履。无外饰余习。丙子。予病隐九华。法友居武水。徧阅律藏全书。丁丑寻予九子别峰。商证梵网佛顶要旨。予见其躬行有余。慧解不足。设坛中十问拶之。废寝忘餐。深思力索。经秋及冬。有省。乃知此事。甚大且远。更自励。韬光慎持。戊寅予往温陵。法友归。遵遗教依律藏住。依四念处行道不以世法干怀。时同参者。以通方自负。每嗤之。夷然弗顾也。逮壬午。予从温陵返。正拟与法友共建法幢乃先一年辛巳。法友逝。嗟乎。三宗角立。法道陵迟。各骛名高。咸无下基。茍告以三学源委。佛世芳规。未有不掩鼻笑。返唇讥者。法友信我于举世非毁之际。从我于九死一生之时。及戊寅一别。咻者众楚。傅无一齐。而能孑尔自淑至死弗移。凝神观佛。正念以归。直至身殁。缁素方追思而忆之。岂不卓哉。大报恩寺。神庙闲。杰出二人。一为憨山大师。一为雪浪大师。印子初度。卽志前徽。乃生年仅满四十。法腊十夏。犹亏一时。知向服者。郑中丞。钱京兆。乡达凌官球。陈旻昭居士。陈非白。张兴公。数人之外。无余焉。予谓为二老不易。为印子更危。设无深虑远识。谁肎舍举世共趋之好径。偏履草深一丈之甚夷耶。昔孟轲尚论古人。首阳殍。与商阿衡。鲁士师。同圣。诚不用世谛为品题也。予以憨雪两大士。与印子。并称为报恩三杰。夫畴曰不宜也欤。

【妙圆尊者往生传（幷赞）】

尊者妙圆。讳如会。燕都谭氏子。世袭万户侯。幼茹素。三十九岁出家。誓行头陀。胁不著席。前后共然六指。烧顶炼臂无算。初至南方。唯事苦行。牛头住持。激以究理。大为感发。一心念佛。遂得豁忘身世。而不自称悟。见一切缁素。不作寒温语。单已独行。不畜余长。夏弃冬衣。冬尽舍夏。天下名山。歴览殆徧。心慈而色厉。凡开示人。必猛厉恳切。不顺庸情。丙戌。晤尊者于石城之隈。次同住济生庵。盘桓数日。公喜予朴实。予敬公戒德禅定。每行坐必推让之。戊子秋。过淮安清江浦众见其仪容不凡。畱供养。未几。以一衲赠万德庵主人。且嘱之曰。吾不久将去。特一事相托。主人曰和尚方来。何遽言去。答日西方去耳。可以遗身付江流中普与鱼虫结净土缘。主人辞不敢。尊者曰。若然。荼毗后。以骨和麫粉。为我结缘何如。主人曰可。因命办大烛好香。众莫测其意。至十月十九夜。四鼓。忽呼主人曰。为我大开各门。烧香点烛。主人点烛竟寂然坐逝。四方皆闻异香。争来礼拜供养。遵命茶毗。作饵乐与江中。世寿七十有一。僧腊三十二年。尊者曩在水草庵。谓刘道澄曰。一心念佛专求上品上生。便是向上第一义谛。汝辈若不肎信。试看我将来。得生净土。便当信也。噫。今果然矣。赞曰。净土横超。圆顿稀有。佛祖赞扬。异音同口。生盲罔知。犹将别扣。妄拟融通。终成尘垢。唯我妙公。作师子吼。一句弥陀。博施约守。末后光明。机缘非偶。稽首同归。誓弗敢后。

【莲居庵新法师往生传】

法师讳大真。号新伊。武林东城周氏子也。父某。母刘氏。师在繦褓。卽能合掌称南无佛陀。逮就外傅。不伍群儿。聚沙画地为佛塔。或趺坐观鼻。九岁。父母议聘叶氏女。师泣辞。诣莲居绍师受归戒。遂依座下。绍师督课甚严。师根性稍钝。屡受恶辣钳锤。坚无懈退。年十五。剃发为沙弥。二十入云栖受具戒。是夕梦著僧伽梨。登高座演般若。征其实得无作戒也。是故与师同时宏戒演法者虽多。而童真入道。必推师为第一。服习绍师所演教法。人一己百。人十己千。夜以继日。慈恩台岳宗旨。每多游刃。而心益虚。志益勇。无论先贤著述。卽生在师后。如惺谷寿之禅。归一筹及管正见之教。不肖旭之律。璧如镐之儒。师皆取诸人以为善。如大海不拒众流也。师父母春秋高。先后礼绍师出家。异庐而居。父名方舟沙门。母名顺修庵主。师就养无方。数十年如一日。与绍师同称至孝。有古陈尊宿风。故护法者。额其室曰睦堂焉。绍师去世。师治后事毕。感违缘。飘然远举。桐庐觉源法师延之。往依焉。与木石居。与鹿豕游。无复人世闲想。旣易寒暑。檀护书币迎归。重主莲居。力宏绍师之道。著唯识合响。兼授金刚宝戒。复建大悲坛。严课事理二忏。而教观始并举矣。年七十一。徧嘱及门士。传持教观。自择窣堵波地。新秋示微疾。自恣后三日。趺坐凭几。再申遗教。幷集居士弟子。嘱以护持正法。越七日。沐浴更衣。就寝复起。命取座置榻前。跏趺其上。手持数珠。与众同称弥陀佛号。顷之。声息俱寂。鼻垂玉筋过尺许。逾时顶相犹热。是为庚寅年。七月二十五日午时。法腊五十有三。先是优婆塞周氏。梦天乐迎师西逝。急偕戚属数人。来受归戒。庵主道声。预以元日。梦师坐莲台上。师之往生净土。夫何疑哉。赞曰。昔佛以正法眼藏。付大迦叶。迦叶于佛灭后。首集千阿罗汉。结集三藏。故知传佛心印者。必须三学并宏。性相兼彻。卽如达磨以棱伽印心。六祖必登坛受具。余可知也。至于华严大集宝积法华诸大乘经。无不弘赞净土。马鸣龙树诸大祖师。无不神栖极乐。岂止莲宗十祖而已。师祖云栖。父绍觉。教以澡神。律以涤爱。勤修五悔。徧学三宗。无怪乎印坏文成。如入三昧也。彼鼠唧鸟空。惯为大言以欺佛者。闻师之风。亦可以少愧矣。

【新安程季清传（幷赞）】

季清居士。新安程小溪。第三子也。名文济。法名通慧。读书西天目。偶谒高峰大师塔。不觉痛哭。翦臂肉寸许奉供。遂矢志参究。礼雪峤禅宿为师。逼拶旣久。渐有入处。旣游太学。因长兄嗜堪舆术习之。徧为丛席经营。自比司马头陀。至博山。无异禅师甚敬爱之。临别步送五里。居士谓末世禅流。不达教理。建六年讲社于莲居。请十法主轮次登座。又以修行要门。须达法相。延自平法主至丈室。为菰城善信。再演成唯识论。拨冗谛听。晓夜究心。深得慈恩纲要。每读华严大典。及发菩提心论等。辄声泪俱下。自号十愿居士。凡放生济狱。礼忏弘法。无不以身先倡。鼓舞成之。京兆钱元冲丧子。居士相与大兴福业。几至三十万金。京兆卒。居士亦丧子。猛感无常。乃闭户谢客。专修丈六佛观。始懵懵。旣隐隐渐现佛身。明对心目。唯色黎黯。重加苦切。凝想不已。忽空中有声教曰。若欲见金色身者。须于佛身。先作红想。依教想之。果获闭目开目。咸得了了。佛身光明。映室四壁。室中什物。皆成金色。出定视世闲人。如死灰矣。一日正趺坐。佛观现前。家人排户作声。忽惊出定。乃不复见佛。因悟佛从想生。本无来去。而亦不舍观门。但涉事旣繁。功遂渐减。每以为恨。庚寅春。谓予曰。迩来始悟生西要诀。须是放得娑婆下耳。予甚然之。盖居士虽修佛身观。犹思后身作帝王弘法。或作天神护世。每遭予痛斥也。辛卯秋。婴腹疾。卽嘱后事。屏襍缘。绘接引圣像以助观力。至九月初二日。吉祥而逝。居士生于万歴戊子。阅世六十四年。先后举十一子。仅存二。谓予日。生平每梦行军征伐。执旗挥众。当是夙世杀业太重。故所举多不育耳。元配卢氏。法名智福。先登乐土云。居士捐世。长女哀慕不已。至一七梦居士曰。吾已向吴门四十里外。作大丛席护伽蓝神矣。方外史曰。季清蚤岁参禅。复精唯识。归心净业。如此。而以风水名家。卒为护伽蓝神。未登地菩萨。不能尽伏现行烦恼。世故有不足季清者。乃其大菩提心种。岂可得而掩哉。

【影渠道山二师合传】

影渠师。槜李孙氏子。出家本府之施庵。法名清沼。道山师。一字灵隐。武林孙氏子。出家普。陀之静室。法名永阒。天启初年。有抱璞莲法师。兼受龙池禅学。建期武康净名庵。二师同堂相聚。盟世外金兰。从是形影相随者。二十余年。影沉静。寡言笑。灵爽朗。多恢谐。似不相侔。而谨身节用。孤峻少合。则出一辙。故始自丛席。终迄住静。不啻如水乳也。旣参抱师之禅。复听古德法师之教。古师为予授戒阇梨。而予生平不入讲席。与二师虽同门。初不相识。至乙亥春。阻雨祥符。始相倾信。是年冬。二师获阅法华玄义。及摩诃止观。大悔见此二书之晚。知台宗圆顿法门。直指人心。见性成佛。诚不异单传正印。而六卽简滥。尤足救末世狂禅之失也。盖影师久习禅坐。颇通教典。灵师曾在净名堂中。得个省处。每叹诸方禅学。展转讹伪。无可并谭。仅寄情诗句之闲。与雪峤秋潭诸名宿酬倡。视斯世同流合汗辈。若将浼焉。甘淡薄。守枯寂。凛乎若冰雪之寒。矫矫乎若云外之鹤。今读其诗。犹可想见其眉宇也。辛巳九月初八日。影师示寂。享年五十有五。次年壬午九月二十五日。灵师示寂。享年四十有七。遗骨共归西溪普同塔中。影师从行脚后。遵头陀行。每事任灵师为之。唯拱默静修而已。灵师仅剃度两人。一名福具。字戒心。久从予游。一名福定。字止林。长师一岁。而出家在福具后。卽今督梓诗稿者。亦能勤修礼诵。不坠家风。二师生平最落落寡合。而一与之交。则道谊最切。每令人念之不忘。从来不事干谒。不营世务。槜李缁素。每追慕其高风。诚末世优昙华也。何俟登坛竖拂。方名人天师范哉。

灵峰蕅益大师宗论卷第八之一

上一页 下一页