
　　　　大智度论卷第七十九
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释度空品第六十五之下

　　﹝经﹞「须菩提！菩萨摩诃萨成就二法，魔不能坏。何等二？观一切法空；不舍一切众生。须菩提！菩萨成就此二法，魔不能坏。
　　复次，须菩提！菩萨摩诃萨复有二法成就，魔不能坏。何等二？所作如所言；亦为诸佛所念。菩萨成就此二法，魔不能坏。须菩提！菩萨如是行，是诸天皆来到菩萨所，亲近咨问，劝喻安慰，作是言：善男子！汝疾得阿耨多罗三藐三菩提不久。善男子！汝常当行是空、无相、无作行。何以故？善男子！汝行是行，无护众生汝为作护，无依众生为作依，无救众生为作救，无究竟道众生为作究竟道，无归众生为作归，无洲众生为作洲；冥者为作明，盲者为作眼。何以故？是菩萨摩诃萨行般若波罗蜜，十方现在无量阿僧祇诸佛在大众中说法时，自赞叹称扬是菩萨摩诃萨名姓言：某甲菩萨成就般若波罗蜜功德。须菩提！如我今说法时，自称扬宝相菩萨、尸弃菩萨。复有诸菩萨摩诃萨在阿閦佛世界中行般若波罗蜜，净修梵行，我亦称扬是菩萨名姓。须菩提！亦如东方现在诸佛说法时，是中有菩萨摩诃萨净修梵行，佛亦欢喜，自称扬赞叹是菩萨；南、西、北方，四维、上下，亦如是。复有菩萨从初发意欲具足佛道，乃至得一切种智，诸佛说法时，亦欢喜自称扬赞叹是菩萨。何以故？是诸菩萨摩诃萨所行甚难，不断佛种行。」须菩提白佛言：「世尊！何等菩萨摩诃萨，诸佛说法时，自赞叹称扬。」佛告须菩提：「阿鞞跋致菩萨，诸佛说法时，自赞叹称扬。」须菩提言：「何等阿鞞跋致菩萨为佛所赞？」佛言：「如阿閦佛为菩萨时所行所学，诸菩萨亦如是学；是诸阿鞞跋致菩萨，诸佛说法时，欢喜赞叹。
　　复次，须菩提！有菩萨行般若波罗蜜，信解一切法无生，未得无生忍法；信解一切法空，未得无生忍法；信解一切法虚诳，不实不坚固，未得无生忍法。须菩提！如是等诸菩萨摩诃萨，佛说法时，欢喜自赞叹称扬名姓。须菩提！若诸菩萨摩诃萨，诸佛说法，欢喜自赞叹者，是菩萨灭声闻、辟支佛地，当得阿耨多罗三藐三菩提记。须菩提！若菩萨摩诃萨，诸佛说法时，欢喜自赞叹者，是菩萨当住阿鞞跋致地；住是地已，当得萨婆若。
　　复次，须菩提！菩萨摩诃萨闻是深般若波罗蜜，其心明利，不疑不悔。作是念：是事如佛所说。是菩萨亦当于阿閦佛及诸菩萨所广闻是般若波罗蜜，亦信解；信解已，如佛所说，当住阿鞞跋致地。如是，须菩提！但闻般若波罗蜜，得大利益，何况信解！信解已，如说住，如说行；如说住、行已，住一切种智中。」须菩提白佛言：「世尊！若佛说菩萨摩诃萨如所说住，如所说行，住萨婆若；菩萨摩诃萨无所得法，云何住萨婆若？」佛告须菩提：「菩萨摩诃萨住诸法如中，住萨婆若。」须菩提言：「世尊！除如更无法可得，谁住如中？住如中已，当得阿耨多罗三藐三菩提？谁住如中当说法？如尚不可得，何况住如得阿耨多罗三藐三菩提！谁住如中而说法？无有是处！」佛告须菩提：「如汝所说，除如更无法，谁住如中？住如中已，当得阿耨多罗三藐三菩提？谁住如中当说法？如尚不可得，何况住如得阿耨多罗三藐三菩提！谁住如中而说法？无有是处！」佛言：「如是！如是！须菩提！除如更无有法可得，谁住如中？住如中已，当得阿耨多罗三藐三菩提？谁住如中当说法？如尚不可得，何况住如中得阿耨多罗三藐三菩提！谁住如中而说法？何以故？是如生不可得，灭不可得，住异不可得；若法生、灭、住异不可得，是中谁当住如？谁当住如已，得阿耨多罗三藐三菩提？谁当住如而说法？无有是处！」释提桓因白佛言：「世尊！诸菩萨摩诃萨所为甚难，深般若波罗蜜中欲得阿耨多罗三藐三菩提。何以故？世尊！无有如中住者，亦无当得阿耨多罗三藐三菩提者，亦无说法者。菩萨摩诃萨于是处心不惊、不没、不怖、不畏，不疑、不悔。」尔时，须菩提语释提桓因：「汝憍尸迦说菩萨摩诃萨所为甚难，是甚深法中心不惊、不没，不怖、不畏，不疑、不悔。憍尸迦！诸法空中谁惊、谁没？谁怖、谁畏？谁疑、谁悔？」是时，释提桓因语须菩提：「须菩提所说，但为空事，无所挂碍。譬如仰射空中，箭去无碍；须菩提说法无碍亦如是。」

　　﹝论﹞释曰：众会疑菩萨何因缘故得如是力，魔不能坏。佛答：有二因缘故，魔不能坏。一者、观诸法空；二者、不舍一切众生。以日月因缘故，万物润生：但有月而无日，则万物湿坏；但有日而无月，则万物焦烂。日、月和合故，万物成熟。菩萨亦如是，有二道：一者、悲；二者、空。悲心怜愍众生，誓愿欲度；空心来则灭怜愍心。若但有怜愍心，无智慧，则心没在无众生而有众生颠倒中；若但有空心，舍怜愍度众生心，则堕断灭中。是故佛说二事兼用，虽观一切空而不舍众生，虽怜愍众生不舍一切空。观一切法空，空亦空故不著空，是故不妨怜愍众生；观怜愍众生，亦不著众生，不取众生相。但怜愍众生，引导入空，是故虽行怜愍而不妨空；虽行空亦不取空相故，不妨怜愍心；如日、月相须。诸神天轻贱妄语人，若菩萨不如所说行，则五种执金刚神舍离不复守护，恶鬼得便。是人喜生恶心，恶心故则生恶业，生恶业故则堕恶道！菩萨不为诸佛所念者，则善根朽坏；如鱼子不为母念，则烂坏不生。是故言，所作如所言，亦为诸佛所念。得此二法故，不可破坏。若菩萨能如是，真行般若波罗蜜，魔不能坏，功德智慧增益，诸天则来亲近咨问、安慰劝喻，作是言：善男子！汝疾得阿耨多罗三藐三菩提不久。以是因缘故，常行空行。
　　问曰：诸天未得一切智，云何能与菩萨授记？答曰：诸天长寿，从过去诸佛闻如是行得记，今见菩萨有如是行故说，见因知有果故。诸天见是菩萨行三解脱门印，亦兼行慈悲心于众生，是故说言不久作佛。无守护众生汝为作守护，无归与作归等义，如先说。若菩萨能如是行甚深般若波罗蜜，十方现在无量诸佛说法时，称扬赞叹是名字者，如我今称扬宝相菩萨、尸弃菩萨，及阿閦佛世界中菩萨。又如十方佛说法时，称扬诸妙行菩萨。菩萨能如所说应诸法实相者，十方诸佛说法时，亦以是菩萨为譬喻；作是言：某方某世界菩萨虽未作佛，能如是行甚深般若波罗蜜，功德希有故。如大国王有大将，不惜身命，有方便能破怨敌，常为国王所称誉；菩萨亦如是，观毕竟空，不惜我身，破烦恼贼，有方便而不作证，教化众生，诸佛所称誉。诸佛虽无著心，无分别善不善法，视诸阿罗汉、外道，亦无憎、无爱；为利益众生故，赞叹善人，称扬善法，毁訾不善。所以者何？欲使众生依附好人，心随善法，令出世间故。
　　问曰：何经中说二菩萨佛所赞叹？答曰：佛经无量，佛涅槃后，诸恶邪见王出，焚烧经法，破坏塔寺，害诸沙门！五百岁后，像法不净，诸阿罗汉、神通菩萨难可得见故，诸深经不尽在阎浮提，行者、受者少故，诸天、龙神持去。
　　问曰：如遍吉菩萨、观世音菩萨、大力势菩萨、文殊师利、弥勒菩萨等，何以不赞叹而但称誉二菩萨？答曰：是二菩萨未得无生忍法，而能似无生忍法行。必有此事，一切魔民所不能坏，是故佛叹希有。
　　复次，是二菩萨清净大愿行，深大慈悲心，不期疾作佛，为度众生故；有如是等功德，故佛称赞。
　　复次，遍吉、观世音菩萨等，功德极大，人皆知；是二菩萨人未知，故称扬。阿閦佛世界菩萨皆效阿閦佛，从初发心来，行清净不杂行；生彼菩萨皆效其行，是故说阿閦佛世界菩萨，称誉其德。又如十方诸佛亦称扬诸世界上妙菩萨；亦如释迦文尼佛称扬二菩萨。何等是菩萨从初发意乃至十地，佛说是菩萨所为甚难，能不断佛种？此中须菩提问：何等菩萨，佛说法时，称扬赞叹说其名字？
　　问曰：佛已先说，须菩提何以更问？答曰：佛初说大菩萨，后称说一切菩萨，从初发意乃至十地，是故须菩提疑问佛：佛赞叹何等菩萨，称其名字？佛答：佛虽皆爱念一切菩萨，其中有德行胜者，称叹其名字。何等菩萨佛所赞叹？如阿閦佛初发心时，行清净行，不休不息，乃至阿耨多罗三藐三菩提，如是等菩萨，佛所赞叹。
　　复次，有菩萨未得无生忍法，未入菩萨位，行般若波罗蜜力故，常思惟筹量，求诸法实相，能信解、忍，通一切法无生相空，虚诳、不坚固。有如是等相诸菩萨摩诃萨，佛称名赞叹。虚诳不实，不坚固者，皆是无常、苦、无我门；一切法空者，即是空门；一切法无生者，即是诸法实相，灭诸观。
　　复次，虚诳不实，不坚固，即是无作解脱门；一切法空，即是空解脱门；一切法无生，即是无相解脱门。如是等三种差别。是人出柔顺法忍，未得无生法忍；出凡夫法，未入圣法，而能信受圣法，似得圣法人，是故希有。如佛所称誉阿鞞跋致菩萨，能断二地，得受记；是人为佛所称誉，亦如是。如是相人，虽未得无生法忍，智慧力故，为诸佛称名赞叹。今以信根力胜故，佛亦称名赞叹，何者是？所谓：复次，须菩提！若菩萨摩诃萨闻是深般若，其心明利，不疑、不悔，作是念：是事如佛所说。
　　问曰：是菩萨已信解般若波罗蜜，何以更从阿閦佛及诸菩萨边闻？答曰：是人闻阿閦佛作菩萨时所行清净；是人闻已，欲效阿閦佛所行。是故佛说此人，于是得信力，于彼得智慧力故，当住阿鞞跋致地。是人未得无生忍法，以智慧力故，得如是阿鞞跋致，为诸佛所赞。有以信力故，得如阿鞞跋致，为诸佛所赞。若但闻般若，得如是利益，何况信受，如所说行，渐住一切种智中！须菩提问佛：一切法空相无所得，云何菩萨住萨婆若？佛言：如中住。如者即是空，菩萨住是毕竟空中，名为住萨婆若。此中须菩提问佛：除如更无法可得，谁住如中，乃至无有是处，如经广说。佛可须菩提所语，说如亦空因缘，所谓是如，生、灭、住异不可得，若法无三相，即是毕竟空，云何可住？若住此中得阿耨多罗三藐三菩提而说法，无有是处！释提洹因欲取般若一定相，闻佛共须菩提说无相亦不可得，是故白佛言：希有！世尊！是般若甚深，是菩萨所为甚难，欲得阿耨多罗三藐三菩提。何以故？是如毕竟空，除如更无菩萨住是如中得阿耨多罗三藐三菩提，亦无定法名为佛，说法者所度众生亦不离如，亦无拔出安处涅槃，诸法常住如相故。菩萨闻是事，心不疑悔，是事为难！虽信一切法毕竟空，而求阿耨多罗三藐三菩提，精进不休不息，是为难。须菩提语帝释：若诸法毕竟空无所有，疑何从生？何有难事？帝释心欢喜，作是念：须菩提实是乐说空法；须菩提有所解说，皆说空事。虽说色等余事，其义皆趣向空；若有难问，不能作碍，空亦空故。若人难空，须菩提先已破空，于有无中都无所碍，譬如仰射空中：虚空即是毕竟空，箭是须菩提智慧，所说如箭于空无碍，势尽自堕，非为空尽；须菩提说法因缘事办故便止，非为法尽。若有人虽有利箭，射壁不能过；人虽有利智慧，邪见著有，则碍而不通。是故须菩提说无障无碍法。

　　　　释嘱累品第六十六

　　﹝经﹞尔时，释提桓因白佛言：「世尊！我如是说，如是答，为随顺法不？为正答不？」佛告释提桓因言：「憍尸迦！汝所说、所答，实皆随顺。」释提桓因言：「希有！世尊！须菩提所乐说，皆是为空、为无相、无作，为四念处，乃至为阿耨多罗三藐三菩提。」佛告释提桓因：「须菩提比丘行空时，檀波罗蜜不可得，何况行檀波罗蜜者！乃至般若波罗蜜不可得，何况行般若波罗蜜者！四念处不可得，何况修四念处者！乃至八圣道分不可得，何况修八圣道分者！禅、解脱、三昧、定不可得，何况修禅、解脱、三昧、定者！佛十力不可得，何况修佛十力者！四无所畏不可得，何况能生四无所畏者！四无碍智不可得，何况生四无碍智者！大慈、大悲不可得，何况行大慈、大悲者！十八不共法不可得，何况生十八不共法者！阿耨多罗三藐三菩提不可得，何况得阿耨多罗三藐三菩提者！一切智不可得，何况得一切智者！如来不可得，何况当作如来者！无生法不可得，何况无生法作证者！三十二相不可得，何况得三十二相者！八十随形好不可得，何况得八十随形好者！何以故？憍尸迦！须菩提比丘，一切法离行，一切法无所得行，一切法空行，一切法无相行，一切法无作行。憍尸迦！是为须菩提比丘所行，欲比菩萨摩诃萨般若波罗蜜行，百分不及一，千分、千万亿分，乃至算数譬喻所不能及。何以故？除佛行，是菩萨摩诃萨行般若波罗蜜，于声闻、辟支佛诸行中，最尊、最妙、最上。以是故，菩萨摩诃萨欲得于一切众生中最上，当行是般若波罗蜜行。何以故？憍尸迦！诸菩萨摩诃萨行般若波罗蜜时，过声闻、辟支佛地，入菩萨位，能具足佛法，得一切种智，断一切烦恼习，作佛。」是会中诸三十三天，以天曼陀罗华散佛及僧。是时，八百比丘从座起，以华散佛，偏袒右肩，合掌，右膝著地，白佛言：「世尊！我等当行是无上行，声闻、辟支佛所不能行！」尔时，佛知诸比丘心行，便微笑。如诸佛法，种种色光：青、黄、赤、白、红、缥，从佛口中出，遍照三千大千世界，绕佛三匝，还从顶入。尔时，阿难偏袒右肩，右膝著地，白佛言：「世尊！何因缘故微笑？诸佛不以无因缘而笑！」佛告阿难：「是八百比丘于星宿劫中当得阿耨多罗三藐三菩提，佛名散华，皆同一字，比丘僧、世界、寿命皆等。各各过十万岁，出家作佛。是时，诸世界常雨五色天华。以是故，阿难！菩萨摩诃萨欲行最上行，应当行般若波罗蜜！」佛告阿难：「若有善男子、善女人能行是深般若波罗蜜，当知是菩萨人中死。此间生；若兜率天上死，来生此间；若人中，若兜率天上，广闻是深般若波罗蜜。阿难！我见是诸菩萨摩诃萨能行是深般若波罗蜜。阿难！若有善男子、善女人闻是深般若波罗蜜，受持、读诵，亲近、正忆念，转复以般若波罗蜜教行菩萨道者，当知是菩萨面从佛闻深般若波罗蜜，乃至亲近，亦从诸佛所种善根。善男子、善女人当作是念：我等非声闻所种善根，亦不从声闻所闻是深般若波罗蜜。阿难！若有善男子、善女人受持是深般若波罗蜜，读诵、亲近，随义随法行，当知是善男子、善女人则为面见佛。阿难！若有善男子、善女人闻是深般若波罗蜜，信心清净，不可沮坏，当知是善男子、善女人曾供养佛，种善根，与善知识相得。阿难！于诸佛福田种善根，虽不虚诳，要得声闻、辟支佛、佛而得解脱，应当深了了行六波罗蜜，乃至一切种智！阿难！若菩萨深了了行六波罗蜜，乃至一切种智，是人若住声闻、辟支佛道，不得阿耨多罗三藐三菩提，无有是处！」「是故，阿难！我以般若波罗蜜嘱累汝！阿难！汝若受持一切法，除般若波罗蜜，若忘若失，其过小小，无有大罪。阿难！汝受持深般若波罗蜜，若忘失一句，其过甚大！阿难！汝若受持深般若波罗蜜，后还忘失，其罪甚多！以是故，阿难！嘱累汝！是深般若波罗蜜，汝当善受持，读诵令利！阿难！若有善男子、善女人受持深般若波罗蜜，则为受持过去、未来、现在诸佛阿耨多罗三藐三菩提。阿难！若善男子、善女人现在供养我，恭敬、尊重、赞叹，华香、缨络，捣香、泽香，衣服、幡盖；应当受持般若波罗蜜，读诵、说，亲近、供养，恭敬、尊重、赞叹，华香乃至幡幢。阿难！供养般若波罗蜜，则为供养我，亦供养过去、未来、现在佛已。若有善男子、善女人闻说深般若波罗蜜，信心清净，恭敬爱乐，则为信心清净，恭敬爱乐过去、未来、现在诸佛已。阿难！汝爱乐佛，不舍离，当爱乐般若波罗蜜莫舍离！阿难！深般若波罗蜜，乃至一句，不应令失！阿难！我说嘱累因缘甚多，今但略说。如我为世尊，般若波罗蜜亦是世尊。以是故，阿难！种种因缘嘱累汝般若波罗蜜。阿难！今我于一切世间天、人、阿修罗中嘱累汝！诸欲不舍佛、不舍法、不舍僧，不舍过去、未来、现在诸佛阿耨多罗三藐三菩提者，慎莫舍般若波罗蜜！阿难！是我所教化弟子法。阿难！若善男子、善女人受持深般若波罗蜜，读诵、说，正忆念，复为他人种种广说其义，开示、演畅，分别令易解，是善男子、善女人疾得阿耨多罗三藐三菩提，疾近萨婆若。何以故？般若波罗蜜中生诸佛阿耨多罗三藐三菩提。阿难！过去、未来诸佛阿耨多罗三藐三菩提，皆从般若波罗蜜中生；今现在东方、南方、西方、北方，四维、上下，诸佛阿耨多罗三藐三菩提，亦从般若波罗蜜生。以是故，阿难！诸菩萨摩诃萨欲得阿耨多罗三藐三菩提，应当学六波罗蜜！何以故？阿难！六波罗蜜是菩萨摩诃萨母，生诸菩萨故。阿难！若有菩萨摩诃萨学是六波罗蜜，皆当得阿耨多罗三藐三菩提。以是故，我以六波罗蜜倍复嘱累汝！阿难！是六波罗蜜是诸佛无尽法藏。阿难！十方诸佛现在说法，皆从六波罗蜜法藏中出；过去诸佛亦从六波罗蜜中学，得阿耨多罗三藐三菩提；未来诸佛亦从六波罗蜜中学，得阿耨多罗三藐三菩提。过去、未来、现在诸佛弟子皆从六波罗蜜中学，得灭度，已得、今得、当得灭度。阿难！汝为声闻人说法，令三千大千世界中众生皆得阿罗汉果证，犹未为我弟子事；汝若以般若波罗蜜相应一句教菩萨摩诃萨，则为我弟子事我亦欢喜，胜教三千大千世界中众生令得阿罗汉果。
　　复次，阿难！是三千大千世界中众生，不前不后，一时皆得阿罗汉果证。是诸阿罗汉，行布施功德，持戒、禅定功德，是功德多不？」阿难言：「甚多！世尊！」佛言：「阿难！不如弟子以般若波罗蜜相应法为菩萨摩诃萨说，乃至一日，其福多！置一日，但半日；置半日，但一食顷；置一食顷，但须臾间说，其福多！何以故？菩萨摩诃萨善根，胜一切声闻、辟支佛故。菩萨摩诃萨自欲得阿耨多罗三藐三菩提，亦示教利喜他人令得阿耨多罗三藐三菩提。阿难！如是菩萨行六波罗蜜，行四念处，乃至行一切种智，增益善根，若不得阿耨多罗三藐三菩提，无有是处！」
　　说是般若波罗蜜品时，佛在四众中，天、人、龙、鬼神、紧那罗、摩睺罗伽等，于大众前而现神足变化：一切大众皆见阿閦佛，比丘僧围绕说法，大众譬如大海，皆是阿罗汉；漏尽无烦恼，皆得自在；得好解脱，心解脱，慧解脱；其心调柔，譬如大象；所作已办，逮得己利，尽诸有结，正智得解脱；一切心、心数法中得自在。及诸菩萨摩诃萨无量功德成就。尔时，佛摄神足，一切大众不复见阿閦佛、声闻人，菩萨摩诃萨及其世界，不与眼作对。何以故？佛摄神足故。尔时，佛告阿难：「如是，阿难！一切法不与眼作对，法法不相见，法法不相知。如是，阿难！如阿閦佛、弟子、菩萨、世界，不与眼作对。如是，阿难！一切法不与眼作对，法法不相知，法法不相见。何以故？一切法无知、无见，无作、无动，不可捉，不可思议；如幻人无受、无觉、无真实。菩萨摩诃萨如是行，为行般若波罗蜜，亦不著诸法。阿难！菩萨摩诃萨如是学，名为学般若波罗蜜。欲得诸波罗蜜，当学般若波罗蜜。何以故？如是学名为第一学，最上学，微妙学。如是学，安乐利益一切世间，无护者为作护。是诸佛所学，诸佛住是学中能以右手举三千大千世界，还著本处，是中众生无觉知者。何以故？阿难！诸佛学是般若波罗蜜，过去、未来、现在法中得无碍智见。阿难！般若波罗蜜于诸学中最尊第一、微妙无上。阿难！若有人欲得般若波罗蜜边际，为欲得虚空边际。何以故？阿难！般若波罗蜜无有量，我初不说般若波罗蜜量，名众、句众、字众是有量，般若波罗蜜无有量。」阿难白佛言：「世尊！般若波罗蜜何以故无有量？」佛告阿难：「般若波罗蜜无尽故无有量，般若波罗蜜离故无有量。阿难！过去诸佛皆学是般若波罗蜜得度，般若波罗蜜故不尽；未来世诸佛亦学是般若波罗蜜得度，是般若波罗蜜故不尽；现在十方诸佛皆学是般若波罗蜜得度，般若波罗蜜故不尽：已不尽，今不尽，当不尽。阿难！欲尽般若波罗蜜，为欲尽虚空。般若波罗蜜不可尽，已不尽，今不尽，当不尽。禅波罗蜜乃至檀波罗蜜不可尽，已不尽，今不尽，当不尽。乃至一切种智亦如是。何以故？是一切法皆无生，若法无生，云何有尽？」尔时，佛出覆面舌相，告阿难：「从今日，于四众中广演、开示、分别般若波罗蜜，当令分明易解！何以故？是深般若波罗蜜中广说诸法相。是中求声闻、辟支佛，求佛者，皆当于中学！学已，各得成就。阿难！是深般若波罗蜜则是一切字门。行是深般若波罗蜜能入陀罗尼门；学是陀罗尼诸菩萨得一切乐说辩才。阿难！般若波罗蜜是三世诸佛妙法。以是故，阿难！我为汝了了说：若有人受持深般若波罗蜜，读诵、亲近，是人则能持三世诸佛阿耨多罗三藐三菩提。阿难！我说般若波罗蜜是行者足，汝持是般若波罗蜜陀罗尼故，则能持一切法。」

　　﹝论﹞问曰：释提桓因何以自疑所说，言我为随顺法，正答不？答曰：释提桓因非一切智人，虽得初道，三毒未尽，犹有错谬！而自筹量，我虽福德因缘为诸天主，虽得圣道味，而未有一切智；一切漏未尽故，所说或能错谬，不自觉知，是故问。
　　复次，众中大有阿鞞跋致菩萨，漏尽阿罗汉，及离欲诸天；是诸人见释提桓因与佛、须菩提共问难，心不怯弱。作是念：是释提桓因漏尚未尽，何能问难，尽诸法边？释提桓因以是事故，问佛。
　　复次，释提桓因自知所说诸法相无违错，求佛印可，使听者信受，故佛即可之。
　　问曰：佛何以可释提桓因说？答曰：释提桓因虽非一切智人，常从佛闻，诵读力强，是故所说有理，佛便印可。佛说有三种慧：闻慧、思慧、修慧。有人闻慧、思慧明了故，能与修慧人问难。譬如乘船随流，不自用力而疾于陆行；如阿难虽未离欲，未得甚深禅定，而能与佛、漏尽阿罗汉等论议，随法无违。释提桓因白佛言：世尊！须菩提好乐说空，善巧说空，于诸弟子中最为第一。有所言说，皆趣向空、无相、无作，所谓四念处，乃至阿耨多罗三藐三菩提，是法中皆和合毕竟空说。佛语释提桓因：须菩提是行毕竟空人，世世修集，非但今世。是人以空解脱门入道，亦以此门教化众生。是人若入深空法，尚不得法，何况行是法者！如经说檀波罗蜜不可得，何况行檀者，乃至八十随形好不可得，何况得八十种随形好者。须菩提所行空行，欲比菩萨空行，百分不及一。
　　问曰：法空、众生空，复有何不尽，而言百分不及一？答曰：佛此中自说，除佛，诸声闻、辟支佛无有及菩萨者。诸法实相有种种名字：或说空，或说毕竟空，或说般若波罗蜜，或名阿耨多罗三藐三菩提。此中说诸法实相，名为空行。如一切声闻弟子中，须菩提空行最胜。如是，除佛，诸菩萨空行胜于二乘。何以故？智慧分别利钝，入有深浅故，皆名得诸法实相，但利根者得之了了。譬如破闇故然灯，更有大灯，明则转胜，当知先灯虽照，微闇不尽，若尽后灯则无用。行空者亦如是，虽俱得道，智慧有利钝故，无明有尽不尽；唯有佛智慧，能尽诸无明。
　　复次，声闻、辟支佛无慈悲心，无度众生心，无净佛世界，无无量佛法愿，无转法轮度众生，亦无入无余涅槃乃至遗法度众生愿；无有三世度众生心：所谓菩萨时、作佛时、灭度时，非但以空行故，与菩萨等。
　　复次，二乘得空，有分有量，诸佛、菩萨无分无量。如渴者饮河，不过自足，何得言俱行空不应有异？又如毛孔之空，欲比十方空，无有是理！是故比佛、菩萨，千万亿分不及一。佛分别是空行已，告释提桓因：若欲于一切众生最上，当行般若波罗蜜。此中佛自说因缘：菩萨学是般若波罗蜜空行，不取空相故，过于二地，得无生忍法，入菩萨位；入菩萨位故，具足佛法。佛法是菩萨道，菩萨道具足故，当得一切种智，得一切种智故名为佛断一切烦恼习人。是诸事，空行为根本。
　　问曰：涅槃是无量，何以言二乘所得有量？答曰：言智慧有分有量，不说诸法法性有量；不闻说大水喻耶？器有量，非水有量。
　　复次，量、无量相待法，于凡人是无量，佛皆能量。尔所分是须陀洹，乃至尔所分是阿罗汉、辟支佛、菩萨，余残究尽法性是佛。
　　尔时，会中诸天，以天曼陀罗华散佛等，如经中说。
　　问曰：华供养佛及僧，是八百比丘何以独取供养佛？答曰：诸天所散华，诸比丘当分所得堕衣上者，见其色香甚妙，因以发心供养于佛。白言：我从今日，当行是无上行，所谓毕竟空，无相、无作等，为度一切众生故，如佛所说，二乘所不及。尔时，佛微笑，微笑义，如恒伽提婆品中说。是八百比丘是善知识，行同心等，世世共修集功德故，一时作佛，皆同一字。五色天华供养佛故，世界中常雨五色天曼陀罗华。佛因是事赞般若，作是言：阿难！欲行最上菩萨道，当行般若波罗蜜。阿难！若有善男子能行是深般若波罗蜜，当知是人人道中来，或兜率天上来。所以者何？三恶道中罪苦多故，不得行深般若；欲界天著净妙五欲，心则狂惑不能行；色界天深著禅定味，故不能行；无色界无形，故不能行；鬼神道眼等根利，诸烦恼覆心故，不能专行深般若；人道中苦差三恶道，乐不如诸天，眼等诸根浊重，身多地种故，能制苦乐意而行般若。兜率天上，常有一生补处菩萨，彼中诸天常闻说般若，五欲虽多，法力胜。是故说二处来：若从他方佛世界来，若此间有般若波罗蜜处来，复次，阿难！若有求佛道者，能问、能信、受持，乃至正忆念，当知是人，佛常以佛眼见是诸人等。应当作是念：我等便是面从佛受，从佛发心种善根，不从二乘发。阿难！若有人信心清净，不可破坏者，当知是人先世供养无量诸佛，为善知识守护故能受持。
　　问曰：佛亦名为宝，亦名为无上福田，若人从佛种善根，必以三乘法入涅槃不虚。如法华中说：有人或以一华，或以少香供养于佛，乃至一称南无佛。如是等人皆当作佛。若尔者，有人作是念：但行五波罗蜜，欲作佛时乃观空，何用常行般若波罗蜜，难知难得空行？答曰：以是事故，佛自答阿难：于佛福田中虽不虚诳，要得三乘入涅槃，应当了了行六波罗蜜，乃至一切种智了了行故，疾得佛道，不久受生死苦。般若有如是等利益功德故，应当行。阿难！般若有如是功德利益故，我嘱累汝。
　　问曰：佛无所贪，乃至一切种智，佛无碍解脱，清净微妙，诸佛法犹尚不贪，何以故以般若波罗蜜殷勤嘱累阿难，似如贪惜？答曰：诸佛为利益众生故出世，现三十二相，八十种随形好，无量光明，神足变化，皆为众生故。第一利益众生，无过般若波罗蜜，能尽诸苦故。是般若波罗蜜因语言、文字、章句可得其义，是故佛以般若经卷殷勤嘱累阿难。
　　复次，有人见佛殷勤嘱累，故言佛大事办，犹尚尊重般若，是法必尊必妙。譬如大富长者命欲终时，以众宝与儿，偏以如意宝珠殷勤嘱累：汝勿以此宝自无定色，质如虚空，微妙难识故，而不守护！若失余宝为可，此宝不可失也！大富长者是佛，以般若波罗蜜嘱累阿难，汝好受持守护，无令忘失！除般若，虽有十二部经，尽皆忘失，其过尚少；若失般若一句，其过大多！何以故？是深般若法藏，是十方三世诸佛母，能令人疾至佛道。如经中说：三世诸佛皆从般若得，乃至为声闻人说法，其中皆是赞般若事。
　　问曰：说法令三千大千世界众生尽得阿罗汉，云何不如以般若一句教菩萨？答曰：是事先虽答，今当更略说：是三千大千世界中众生虽皆得阿罗汉，自度其身，不中作佛；若说般若一句，闻者得作佛故。如人种众果树，不如一人种一如意树，能随人所愿，如意皆得。
　　复次，为声闻说法中，无大慈大悲心，大乘法中，一句虽少，有大慈悲；声闻法中皆自为身，大乘法中广为众生；声闻法中无欲广知诸法心，但欲疾离老、病、死，大乘法中欲了了知一切法故；声闻法功德有限量，大乘法中欲尽诸功德，无有遗余。如是等大、小差别；譬如金刚虽小，能胜一切宝，不得言少故不如多。三千大千世界中阿罗汉福德，比般若一句教菩萨，一日乃至须臾，其福甚多！此中佛自说因缘：是人自欲得阿耨多罗三藐三菩提，亦教人令得；自行六波罗蜜诸功德，亦为人说。菩萨集二处功德，不得佛道，无有是处。
　　尔时，佛欲明了是事故引证，亦欲证一切法空，不著是空法，但怜愍众生故嘱累。如阿閦佛大众庄严，不与眼作对，一切法不与眼作对，亦如是。肉眼、天眼所见，皆是作法，虚诳不实；慧眼、法眼、佛眼，皆是无相无为法，故不可见，若不可见，亦不可知。无作等亦如是。所见阿閦佛会，如幻、如梦；能如是观诸法，是名菩萨行般若，名无所著。佛所嘱累亦无所著，但以大慈悲故，赞是般若。一切法虽是不可思议相，而以利益众生故赞叹。作是言：阿难！如是学，为学般若；若欲得一切诸波罗蜜，当学般若波罗蜜。如是等，如经广说。佛以无量赞般若，佛智慧不可尽，般若功德亦不可尽。何以故？般若波罗蜜无量相故；名众等言语章句、卷数有量，如小品、放光、光赞等般若波罗蜜经卷章句，有限有量；般若波罗蜜义无量。阿难问：般若波罗蜜云何无量？佛答：般若波罗蜜相自离，离故、从本已来不生不集，不生不集故不尽不灭。此中佛自说因缘：过去无量阿僧祇诸佛及弟子，用是般若波罗蜜照明十方，度无量众生，皆共入无余涅槃，般若波罗蜜故不尽；未来、现在亦如是。譬如有人欲尽虚空，虚空不可尽，般若波罗蜜等诸功德，乃至一切种智亦如是。今不尽，已不尽，当不尽。有人知过去不尽，谓未来、现在有尽，是故说三世不可尽。何以故？诸法本无生，云何当尽？佛知般若是真无尽，为名字语言句众有尽故嘱累。如人以香油瓶嘱累弟子，虽不惜瓶，为受持香油故。语言能持义，亦如是，若失语言，则义不可得。
　　尔时，佛为人信受般若故，出舌相覆面，告阿难：我今于四众中嘱累汝般若，汝当为众生解说、显示、分别令易解。所以现舌相者，世间相法，舌能覆鼻，是不妄语相，何况覆面！是故佛示众生：我从父母生身，有此舌相，欲以般若波罗蜜令汝信解，以汝等未得一切智，不能遍知，欲令汝等信故，非以神通力所现。佛于甚深妙法，智慧、禅定中犹尚不著，何况世间八法，供养利故而作虚诳！于一切法中，如鸟飞虚空，无所触碍，但以本愿誓度众生，大悲心怜愍一切故，以第一利般若波罗蜜，殷勤嘱累汝。
　　复次，阿难！是行深般若波罗蜜者，能入一切文字陀罗尼，因一字即入毕竟空，是名文字陀罗尼。如先陀罗尼中说。诸文字法，皆因般若波罗蜜得；余闻持等诸陀罗尼，亦皆从学般若波罗蜜得。菩萨得诸陀罗尼已，得种种乐说辩才，无量阿僧祇劫，说一句义不可尽，是名三世诸佛真法，更无异法。又复阿难！般若是十方三世诸佛妙法，如一门城，四方来者，无异门入。阿难！我今为汝了了说：若有人受持般若，非但受持我法，是人受持三世诸佛阿耨多罗三藐三菩提。阿难！是般若波罗蜜我处处说，是行者足。所以者何？菩萨得是般若能行菩萨道。阿难！汝得是般若波罗蜜陀罗尼故，能持一切佛所说法。
　　问曰：以闻持陀罗尼力故能持，何以言得般若故，能持一切诸佛法？答曰：闻持陀罗尼，能持有数有量法，世间亦有，如须尸摩外道，亦得闻持陀罗尼，是人虽少时得，久则忘失；从般若得陀罗尼，广受持诸法，终不忘失，以是为差别。
　　问曰：般若便是波罗蜜，何以名为陀罗尼？答曰：诸法实相是般若，能种种利益众生爱念故，作种种名，如佛有十号等。文字般若波罗蜜亦如是：能到一切诸智慧边，是名为般若波罗蜜；菩萨行般若作佛已，变名为阿耨多罗三藐三菩提；若在小乘心中，但名为三十七品，三解脱门；若人欲得闻而不忘，在是人心中名为陀罗尼。是故佛说如意珠譬喻，随前物色变为名。佛如是种种说般若大功德。

