
　　　　大般若波罗蜜多经　卷第四百六十七

　　　　　　大唐三藏法师玄奘奉　　诏译

　　　　第二分无相品第七十四之二

　　「复次，善现！诸菩萨摩诃萨行深般若波罗蜜多时，能以离相无漏之心受持净戒，谓圣无漏道支所摄法尔所得善清净戒，如是净戒无缺无隙，无瑕无秽，无所取著，应受供养，智者所赞。由此净戒于一切法无所取著，谓不取著色、受、想、行、识，不取著眼处乃至意处，不取著色处乃至法处，不取著眼界乃至意界，不取著色界乃至法界，不取著眼识界乃至意识界，不取著三十二大士相、八十随好，不取著刹帝利大族、婆罗门大族、长者大族、居士大族，不取著四大王众天乃至他化自在天，不取著梵众天乃至色究竟天，不取著空无边处天乃至非想非非想处天，不取著预流果乃至独觉菩提，不取著转轮王位及余小王宰官等位。但以如是所受持戒，与诸有情平等共有回向无上正等菩提，于回向时，以无相、无所得、无二为方便，非有相、有所得、有二为方便，但由世俗不由胜义。由此因缘，一切佛法无不圆满。
　　「是菩萨摩诃萨由此净戒波罗蜜多方便善巧，起四静虑胜进分，无染著为方便故引诸神通。是菩萨摩诃萨用异熟生清净天眼，恒见十方无边世界现在诸佛安隐住持，为诸有情宣说正法，乃至证得一切智智，于所见事能不忘失。是菩萨摩诃萨用超过人清净天耳，恒闻十方无边世界诸佛说法，乃至证得一切智智，于所闻事能不忘失，随所闻法能作自他诸利乐事无空过者。是菩萨摩诃萨用他心智，能知十方佛及有情心、心所法，知已能起一切有情诸利乐事。是菩萨摩诃萨用宿住智，知诸有情先所造业，由所造业不失坏故，生彼彼处受诸苦乐，知已为说本业因缘，令其忆知作饶益事。是菩萨摩诃萨用漏尽智安立有情，或令住预流果，或令住一来果，或令住不还果，或令住阿罗汉果，或令住独觉菩提，或令住菩萨胜位，或令住一切智智。以要言之，是菩萨摩诃萨在所生处，随诸有情堪能差别，方便令住胜善品中。
　　「如是，善现！诸菩萨摩诃萨行深般若波罗蜜多时，由离诸相无漏心力，能于无相、无作法中，圆满净戒波罗蜜多，亦能圆满诸余功德。
　　「复次，善现！诸菩萨摩诃萨行深般若波罗蜜多时，能以离相无漏之心而修安忍。
　　「是菩萨摩诃萨从初发心乃至安坐妙菩提座，其中假使一切有情各持种种刀杖、瓦石竞来加害，是菩萨摩诃萨不起一念忿恨之心。尔时，菩萨应修二忍，云何为二？一者、应受一切有情骂辱加害不生忿恨伏嗔恚忍。二者、应起无生法忍。
　　「是菩萨摩诃萨若遭种种恶言骂辱，或遭种种刀杖加害，应审思察：『谁能骂辱？谁能加害？谁受骂辱？谁受加害？谁起忿恨？谁应忍受？』复应审察（别本有作「查」者）一切法性皆毕竟空，法尚不可得，况当有法性！尚无法性，况有有情！如是观时，若能骂辱、若所骂辱、若能加害、若所加害皆无所有，乃至分分割截身肢，其心安忍都无异念，于诸法性如实观察，复能证得无生法忍。云何名为无生法忍？谓令一切烦恼不生，微妙智慧常无间断，及观诸法毕竟不生，是故名为无生法忍。
　　「是菩萨摩诃萨安住如是二种忍中，速能修满布施波罗蜜多乃至般若波罗蜜多，速能修满四念住乃至八圣道支，速能修满四静虑、四无量、四无色定，速能修满八解脱乃至十遍处，速能修满空、无相、无愿解脱门，速能修满诸菩萨地，速能修满一切陀罗尼门、三摩地门，速能修满五眼、六神通，速能修满如来十力乃至十八佛不共法，速能修满无忘失法、恒住舍性，速能修满一切智、道相智、一切相智，速能修满三十二大士相、八十随好。
　　「是菩萨摩诃萨安住如是诸佛法已，于圣无漏、出世、不共一切声闻、独觉神通皆得圆满。安住如是胜神通已，以净天眼恒见十方无边世界现在诸佛安隐住持，为诸有情宣说正法，乃至证得一切智智，起佛随念常无间断；以净天耳恒闻十方诸佛说法，闻已受持常不忘失，为诸有情如实宣说；以他心智能正测量诸佛世尊心、心所法，亦能正知菩萨、独觉及诸声闻心、心所法，亦能正知余有情类心、心所法，随其所应为说正法令生胜解；以宿住智知诸有情宿种善根种种差别，知已方便示现、劝导、赞励、庆喜，令获殊胜利益安乐；以漏尽智随其所应，安立有情于三乘法，令得解脱生、老、病、死。
　　「是菩萨摩诃萨行深般若波罗蜜多，成就殊胜方便善巧，严净佛土、成熟有情，速能具足一切相智，证得无上正等菩提，转妙法轮度有情众。
　　「如是，善现！诸菩萨摩诃萨行深般若波罗蜜多时，由离诸相无漏心力，能于无相无作法中，圆满安忍波罗蜜多，亦能圆满诸余功德。
　　「复次，善现！诸菩萨摩诃萨行深般若波罗蜜多时，能以离相无漏之心而修精进。是菩萨摩诃萨成就勇猛身心精进，由此能入初静虑具足住，乃至能入第四静虑具足住，依四静虑起无量种神通变现，乃至以手摩扪日月自在回转不以为难。成就勇猛身精进故，以神通力经须臾顷，能至十方殑伽沙等诸佛世界，复以种种饮食、衣服、卧具、医药及余资具，恭敬供养、尊重赞叹现说正法诸佛世尊，由此善根果报无尽，乃至证得一切智智。由此善根增上势力得成佛已，复为无量世间天、人、阿素洛等以无量种饮食、衣服、卧具、医药及余资具恭敬供养、尊重赞叹。由此善根增上势力，般涅槃后自设利罗及诸弟子，犹为无量世间天、人、阿素洛等恭敬供养、尊重赞叹。
　　「是菩萨摩诃萨复以神力，能至十方殑伽沙等诸佛世界，于诸佛所听闻正法，闻已受持乃至无上正等菩提终不忘失。是菩萨摩诃萨复以神力，能至十方殑伽沙等诸佛世界，成熟有情、严净佛土，精勤修学一切智智，得圆满已证得无上正等菩提，转妙法轮度有情众。
　　「如是，善现！诸菩萨摩诃萨行深般若波罗蜜多，成就勇猛身精进故，能令精进波罗蜜多疾得圆满。
　　「复次，善现！诸菩萨摩诃萨行深般若波罗蜜多，成就勇猛心精进故，速能圆满诸圣无漏道及道支所摄精进波罗蜜多，由此能令一切不善身、语、意业无容得起。
　　「是菩萨摩诃萨于诸法中终不取著若常、若无常，若乐、若苦，若我、若无我，若净、若不净，若寂静、若不寂静，若远离、若不远离，若有为界、若无为界，若欲界、若色界、若无色界，若有漏界、若无漏界，若四静虑、四无量、四无色定，若四念住、四正断、四神足、五根、五力、七等觉支、八圣道支，若空、无相、无愿解脱门，若布施波罗蜜多乃至般若波罗蜜多，若内空乃至无性自性空，若真如乃至不思议界，若苦、集、灭、道圣谛，若八解脱、八胜处、九次第定、十遍处，若净观地乃至如来地，若极喜地乃至法云地，若一切陀罗尼门、一切三摩地门，若五眼、六神通，若如来十力乃至十八佛不共法，若三十二大士相、八十随好，若无忘失法、恒住舍性，若一切智、道相智、一切相智，若无常、苦、空、无我，若预流果、一来果、不还果、阿罗汉果、独觉菩提，若一切菩萨摩诃萨行、诸佛无上正等菩提。是菩萨摩诃萨亦不取著是预流、是一来、是不还、是阿罗汉、是独觉、是菩萨、是如来，亦不取著如是有情下法所显、如是有情中法所显、如是有情上法所显、如是有情上分所显、如是有情下分所显、如是有情声闻乘所显、如是有情独觉乘所显、如是有情无上乘所显，是菩萨摩诃萨于如是等法及有情皆不取著。所以者何？所取著法及诸有情皆无自性可取著故。
　　「是菩萨摩诃萨成就勇猛心精进故，虽恒造作一切有情诸利乐事，而于有情都无所得；虽常圆满所修精进波罗蜜多，而于精进波罗蜜多都无所得；虽常圆满一切佛法，而于佛法都无所得；虽常严净一切佛土，而于佛土都无所得。
　　「是菩萨摩诃萨成就如是身心精进，虽能远离一切恶法，亦能摄受一切善法而无取著。无取著故，从一佛国至一佛国，从一世界至一世界，为欲饶益诸有情故，所欲示现诸神通事，皆能自在示现无碍。谓或示现雨众妙花，散众名香，作众伎乐，现云雷音振动大地。或复示现众妙七宝庄严世界，身放光明照诸盲冥，身出妙香令臭秽者皆得香洁。或复示现设大祠祀，于中不恼诸有情类，因斯化导无量有情，令入正道离断生命乃至邪见。或以布施乃至般若摄诸有情，为欲饶益诸有情故，或舍财宝，或舍妻子，或舍王位，或舍肢节，或舍身命，随诸有情应以如是如是方便而得饶益，即以如是如是方便而饶益之。
　　「如是，善现！诸菩萨摩诃萨行深般若波罗蜜多时，由离诸相无漏心力，能于无相、无作法中，圆满精进波罗蜜多，亦能圆满诸余功德。
　　「复次，善现！诸菩萨摩诃萨行深般若波罗蜜多时，能以离相无漏之心而修静虑。是菩萨摩诃萨除诸佛定，于诸余定皆能圆满。是菩萨摩诃萨离欲恶不善法，有寻有伺，离生喜乐，入初静虑具足而住，如是乃至断乐断苦，先喜忧没，不苦不乐，舍念清净，入第四静虑具足而住。是菩萨摩诃萨以慈俱心，普缘一方乃至十方一切世间具足而住，如是乃至以舍俱心，普缘一方乃至十方一切世间具足而住。
　　「是菩萨摩诃萨超诸色想，灭有对想，不思惟种种想，入无边空，空无边处具足而住，如是乃至超一切种无所有处，入非想非非想处具足而住。是菩萨摩诃萨安住静虑波罗蜜多，于八解脱、八胜处、九次第定、十遍处，能顺逆入具足而住。
　　「是菩萨摩诃萨能于空、无相、无愿解脱门具足而住，能于无间三摩地、如电三摩地、圣正三摩地、金刚喻三摩地具足而住。是菩萨摩诃萨安住静虑波罗蜜多，修三十七菩提分法及道相智皆令圆满。用道相智摄受一切三摩地已，渐次修超净观地乃至独觉地，证入菩萨正性离生，既入菩萨正性离生，修诸地行圆满佛地。是菩萨摩诃萨虽于诸地渐次修超，而于中间不取果证，乃至未得一切智智。
　　「是菩萨摩诃萨安住静虑波罗蜜多，从一佛国趣一佛国，恭敬供养、尊重赞叹诸佛世尊，于诸佛所植众善本，成熟有情、严净佛土，从一世界趣一世界，饶益有情身心无倦。或以布施、或以净戒、或以安忍、或以精进、或以静虑、或以般若波罗蜜多摄诸有情，或以戒蕴、或以定蕴、或以慧蕴、或以解脱蕴、或以解脱知见蕴摄诸有情，或教有情住预流果，或住一来果，或住不还果，或住阿罗汉果，或住独觉菩提，或住菩萨摩诃萨位，或住无上正等菩提，随诸有情善根势力善法增长，种种方便令其安住。
　　「是菩萨摩诃萨安住静虑波罗蜜多，能引一切陀罗尼门、三摩地门，能得殊胜四无碍解、异熟神通。
　　「是菩萨摩诃萨成就殊胜异熟神通，决定不复入于母胎，受诸欲乐，摄受生乘生过所染。所以者何？是菩萨摩诃萨善见善知一切法性皆如幻化。虽知诸行皆如幻化，而乘悲愿饶益有情。虽乘悲愿饶益有情，而达有情及彼施设皆不可得。虽达有情及彼施设皆不可得，而能安立一切有情，令其安住不可得法，此依世俗不依胜义。
　　「是菩萨摩诃萨安住静虑波罗蜜多，修行一切静虑、解脱、等持、等至，乃至圆满所求无上正等菩提，常不舍离所修静虑波罗蜜多。
　　「是菩萨摩诃萨行道相智，方便引发一切相智，安住其中永断一切习气相续，能正自利亦正利他，能与一切世间天、人、阿素洛等作净福田，堪受世间供养恭敬。
　　「如是，善现！诸菩萨摩诃萨行深般若波罗蜜多时，由离诸相无漏心力，能于无相、无作法中，圆满静虑波罗蜜多，亦能圆满诸余功德。
　　「复次，善现！诸菩萨摩诃萨行深般若波罗蜜多时，能以离相无漏之心而修般若。
　　「是菩萨摩诃萨不见少法实有成就，谓不见色实有成就，不见受、想、行、识实有成就；不见色生，不见受、想、行、识生；不见色灭，不见受、想、行、识灭；不见色是增益门，不见受、想、行、识是增益门；不见色是损减门，不见受、想、行、识是损减门；不见色有积集，不见受、想、行、识有积集；不见色有离散，不见受、想、行、识有离散。如是乃至不见一切有漏法实有成就，不见一切无漏法实有成就；不见一切有漏法生，不见一切无漏法生；不见一切有漏法灭，不见一切无漏法灭；不见一切有漏法是增益门，不见一切无漏法是增益门；不见一切有漏法是损减门，不见一切无漏法是损减门；不见一切有漏法有积集，不见一切无漏法有积集；不见一切有漏法有离散，不见一切无漏法有离散。如实观色是虚妄、不坚实、无自在，如实观受、想、行、识是虚妄、不坚实、无自在；如是乃至如实观一切有漏法是虚妄、不坚实、无自在，如实观一切无漏法是虚妄、不坚实、无自在。
　　「是菩萨摩诃萨如是观时，不得色自性，不得受、想、行、识自性，如是乃至不得一切有漏法自性，不得一切无漏法自性。
　　「是菩萨摩诃萨行深般若波罗蜜多如是观时，于一切法深生信解，皆以无性而为自性。于如是事生信解已，能行内空，乃至能行无性自性空。如是行时，于一切法无所执著，谓不执著色，不执著受、想、行、识，不执著眼处乃至意处，不执著色处乃至法处，不执著眼界乃至意界，不执著色界乃至法界，不执著眼识界乃至意识界，不执著眼触乃至意触，不执著眼触为缘所生诸受乃至意触为缘所生诸受，不执著地界乃至识界，不执著因缘乃至增上缘，不执著无明乃至老死，不执著布施波罗蜜多乃至般若波罗蜜多，不执著内空乃至无性自性空，不执著真如乃至不思议界，不执著苦、集、灭、道圣谛，不执著四念住乃至八圣道支，不执著四静虑、四无量、四无色定，不执著八解脱乃至十遍处，不执著空、无相、无愿解脱门，不执著净观地乃至如来地，不执著极喜地乃至法云地，不执著一切陀罗尼门、三摩地门，不执著五眼、六神通，不执著如来十力乃至十八佛不共法，不执著三十二大士相、八十随好，不执著无忘失法、恒住舍性，不执著一切智、道相智、一切相智，不执著预流果乃至独觉菩提，不执著一切菩萨摩诃萨行，不执著诸佛无上正等菩提。
　　「是菩萨摩诃萨行无所有甚深般若波罗蜜多时，能圆满菩萨道，谓能圆满六波罗蜜多，亦能圆满内空乃至无性自性空，亦能圆满真如乃至不思议界，亦能圆满苦、集、灭、道圣谛，亦能圆满四念住乃至八圣道支，亦能圆满四静虑、四无量、四无色定，亦能圆满八解脱乃至十遍处，亦能圆满空、无相、无愿解脱门，亦能圆满诸菩萨地，亦能圆满一切陀罗尼门、三摩地门，亦能圆满五眼、六神通，亦能圆满如来十力乃至十八佛不共法，亦能圆满无忘失法、恒住舍性，亦能圆满一切智、道相智、一切相智，亦能圆满三十二大士相、八十随好。
　　「是菩萨摩诃萨圆满如是菩萨道已，复能圆满离闇佛道，谓能圆满六波罗蜜多及余无量无边佛法。
　　「是菩萨摩诃萨安住如是离闇佛道，引发殊胜异熟神通，随诸有情应以布施乃至般若而摄受者，即以布施乃至般若而摄受之；应以戒蕴、定蕴、慧蕴、解脱蕴、解脱知见蕴而摄受者，即以戒蕴乃至解脱知见蕴而摄受之；应令安住预流果、或一来果、或不还果、或阿罗汉果、或独觉菩提、或复无上正等菩提者，即方便令安住预流果乃至无上正等菩提。
　　「是菩萨摩诃萨能作种种神通变现欲往殑伽沙等世界，随意能往；欲现所往诸世界中种种珍宝，随意能现；欲令所往诸世界中有情受用种种珍宝，随其所乐皆令充足。
　　「是菩萨摩诃萨从一世界往一世界，利益安乐无量有情，见诸世界种种妙好庄严之相，能自摄受随意所乐庄严佛土，譬如他化自在诸天诸有所须众妙乐具随心而现，如是菩萨随意摄受种种庄严无量佛土，此所摄受诸佛土中，微妙清净离杂染法，随意所欲悉皆能现。
　　「是菩萨摩诃萨由异熟生布施波罗蜜多乃至般若波罗蜜多，由异熟生诸妙神通，由异熟生菩萨道故行道相智，由道相智得成熟故，复能证得一切相智。由得此智，于一切法无所摄受，谓不摄受色，亦不摄受受、想、行、识，如是乃至亦不摄受若善法若非善法、若有记法若无记法、若世间法若出世间法、若有漏法若无漏法、若有为法若无为法，亦不摄受所证无上正等菩提，亦不摄受一切佛土所受用物，其中有情于一切法亦无摄受。所以者何？是菩萨摩诃萨先不摄受一切法故，于一切法无所得故，为诸有情无倒宣说一切法性无摄受故。
　　「如是，善现！诸菩萨摩诃萨行深般若波罗蜜多时，由离诸相无漏心力，能于无相无作法中，圆满般若波罗蜜多，亦能圆满诸余功德。」

　　　　第二分无杂品第七十五之一

　　尔时，具寿善现白佛言：「世尊！云何于一切无杂、无相、自相空法中，能圆满六波罗蜜多？云何于一切无差别法中而施设差别？云何了知如是诸法差别之相？云何于般若波罗蜜多中能摄受一切六波罗蜜多，如是乃至摄受一切世、出世法？云何于一切异相法中施设一相，所谓无相，及于一相、无相法中施设一切差别法相？」
　　佛告善现：「诸菩萨摩诃萨行深般若波罗蜜多时，安住如梦、如响、如像、如光影、如阳焰、如幻、如化五取蕴中，为诸有情布施、持戒、安忍、精进、修定、学慧，如实了知如梦乃至如化五蕴皆同一相，所谓无相。所以者何？梦乃至化皆无自性，若法无自性是法则无相，若法无相是法一相，所谓无相。由此因缘，当知一切施者、受者、施物、施性、施果、施缘皆同无相。
　　「若如是知而行布施，则能圆满所行布施波罗蜜多，若能圆满所行布施波罗蜜多，则不远离净戒、安忍、精进、静虑、般若波罗蜜多。安住此六波罗蜜多，则能圆满四静虑、四无量、四无色定，亦能圆满四念住乃至八圣道支，亦能圆满三解脱门，亦能圆满内空乃至无性自性空，亦能圆满真如乃至不思议界，亦能圆满苦、集、灭、道圣谛，亦能圆满八解脱乃至十遍处，亦能圆满诸菩萨地，亦能圆满五百陀罗尼门、五百三摩地门，亦能圆满五眼、六神通，亦能圆满如来十力乃至十八佛不共法，亦能圆满无忘失法、恒住舍性，亦能圆满一切智、道相智、一切相智。
　　「是菩萨摩诃萨安住如是诸异熟圣无漏法中，能往十方殑伽沙等诸佛世界，以无量种上妙供具，恭敬供养、尊重赞叹诸佛世尊，作诸有情利益安乐，应以布施乃至般若波罗蜜多而摄受者，即以布施乃至般若波罗蜜多而摄受之；应以诸余种种善法而摄受者，即以诸余种种善法而摄受之。
　　「是菩萨摩诃萨成就一切殊胜善根，于一切法皆得自在，虽受生死不为生死过失所染。为欲利乐诸有情故，摄受人天富贵自在，由此富贵自在威力，能作有情诸饶益事，以四摄事而摄受之。是菩萨摩诃萨知一切法皆无相故，虽知预流果而不住预流果、乃至虽知独觉菩提而不住独觉菩提。所以者何？是菩萨摩诃萨如实了知一切法已，为欲证得一切智智，不共一切声闻、独觉。
　　「如是，善现！诸菩萨摩诃萨知一切法皆无相故，如实了知布施等六波罗蜜多及余无量无边佛法皆同无相。由此因缘，普能圆满一切佛法，便能证得一切智智。
　　「复次，善现！诸菩萨摩诃萨行深般若波罗蜜多时，安住如梦、如响、如像、如光影、如阳焰、如幻、如化五取蕴中，圆满净戒波罗蜜多。是菩萨摩诃萨如实了知如梦乃至如化五蕴，便能圆满无相净戒波罗蜜多。如是净戒，无缺无隙，无瑕无秽，无所取著，应受供养，智者所赞，妙善受持，妙善究竟，是圣无漏，是出世间道支所摄。安住此戒，能善受持受施设戒、法尔得戒、律仪戒、有表戒、无表戒、现行戒、不现行戒、威仪戒、非威仪戒。
　　「是菩萨摩诃萨虽具成就如是诸戒，而于诸法无所取著，不作是念：『我由此戒当生刹帝利大族、或婆罗门大族、或长者大族、或居士大族富贵自在。』不作是念：『我由此戒当为小王、或为大王、或为轮王、或为辅佐富贵自在。』不作是念：『我由此戒当生四大王众天乃至他化自在天富贵自在。』不作是念：『我由此戒当得预流果、或一来果、或不还果、或阿罗汉果、或独觉菩提，或入菩萨正性离生，或得菩萨无生法忍，或得无上正等菩提。』所以者何？如是诸法皆同一相，所谓无相、无住、无得。无相之法不得无相，有相之法不得有相，无相之法不得有相，有相之法不得无相，由是因缘都无所得。
　　「如是，善现！诸菩萨摩诃萨行深般若波罗蜜多时，速能圆满无相净戒波罗蜜多；既能圆满无相净戒波罗蜜多，速入菩萨正性离生；既入菩萨正性离生，复得菩萨无生法忍；既得菩萨无生法忍，修行道相智趣一切相智得异熟五神通。复得五百陀罗尼门，亦得五百三摩地门，安住此中，复能证得四无碍解，从一佛国至一佛国，亲近供养诸佛世尊，成熟有情、严净佛土。
　　「是菩萨摩诃萨为化有情，虽现流转诸趣生死，而不为彼过失所染。如幻化人虽现行住坐卧等事，而无真实往来等业；虽现种种饶益有情，而于有情及彼施设都无所得。如有如来、应、正等觉名善寂静，证得无上正等菩提，转妙法轮度无量众，令出生死证得涅槃，而无有情堪受决得无上正等菩提记者。时，彼如来化作化佛令久住世，自舍寿行入无余依般涅槃界。彼佛化身住一劫已，授一菩萨无上正等菩提记已方入涅槃。彼佛化身虽作种种饶益有情事而无所得，谓不得色、受、想、行、识，乃至不得一切有漏、无漏等法及诸有情。是菩萨摩诃萨亦复如是，虽有所作而无所得。
　　「如是，善现！诸菩萨摩诃萨行深般若波罗蜜多时，圆满净戒波罗蜜多，由此净戒波罗蜜多得圆满故，便能摄受一切佛法，因斯证得一切智智。
　　「复次，善现！诸菩萨摩诃萨行深般若波罗蜜多时，安住如梦、如响、如像、如光影、如阳焰、如幻、如化五取蕴中，圆满安忍波罗蜜多。是菩萨摩诃萨如实了知如梦乃至如化五蕴，便能圆满无相安忍波罗蜜多。
　　「善现！云何菩萨摩诃萨行深般若波罗蜜多时，如实了知如梦乃至如化五蕴，便能圆满无相安忍波罗蜜多？善现！是菩萨摩诃萨如实了知是五取蕴无实相故，修二种忍便能圆满无相安忍波罗蜜多。云何为二？谓安受忍及观察忍。
　　「安受忍者，谓诸菩萨从初发心乃至安坐妙菩提座，于其中间，假使一切有情之类竞来诃毁，以粗恶言骂詈凌辱，复以瓦石、刀杖加害。是时，菩萨为满安忍波罗蜜多，乃至不生一念忿恨，亦复不起加报之心，但作是念：『彼诸有情深可哀愍，增上烦恼扰动其心不得自在，于我发起如是恶业，我今不应嗔恨于彼。』复作是念：『由我摄受怨家诸蕴，令彼有情于我发起如是恶业，但应自责不应嗔彼。』菩萨如是审观察时，于彼有情深生慈愍，如是等类名安受忍。
　　「观察忍者，谓诸菩萨作是思惟：『诸行如幻、虚妄不实、不得自在，亦如虚空无我，有情、命者、生者、养者、士夫、补特伽罗、意生、儒童、作者、受者、知者、见者皆不可得，唯是虚妄分别所起，一切皆是自心所变。谁诃毁我？谁骂詈我？谁凌辱我？谁以种种瓦石、刀杖加害于我？谁复受彼凌辱加害？皆是自心虚妄分别，我今不应横起执著，如是诸法由自性空、胜义空故都无所有。』菩萨如是审观察时，如实了知诸行空寂，于一切法不生异想，如是等类名观察忍。
　　「是菩萨摩诃萨修习如是二种忍故，便能圆满无相安忍波罗蜜多，由能圆满无相安忍波罗蜜多，即便获得无生法忍。」
　　具寿善现白言：「世尊！云何名为无生法忍？此何所断？复是何智？」
　　佛告善现：「由此势力，乃至少分恶不善法亦不得生，是故名为无生法忍。此令一切我及我所慢等烦恼毕竟不生，如实忍受诸行如梦乃至如化。此忍名智，得此智故说名获得无生法忍。」
　　具寿善现复白佛言：「声闻、独觉及诸菩萨无生法忍有何差别？」
　　佛告善现：「诸预流者若智若断，乃至独觉若智若断，亦名菩萨摩诃萨忍。复有菩萨摩诃萨忍，谓忍诸法毕竟不生，是为差别。
　　「善现当知！诸菩萨摩诃萨成就如是殊胜忍故，超胜一切声闻、独觉。诸菩萨摩诃萨安住如是异熟忍中行菩萨道，能圆满道相智。成就如是道相智故，常不远离四念住乃至八圣道支，亦不远离三解脱门，亦不远离异熟神通。由不远离异熟神通，从一佛国趣一佛国，亲近供养诸佛世尊，成熟有情、严净佛土。作是事已，用一刹那相应般若，证得无上正等菩提。
　　「如是，善现！诸菩萨摩诃萨行深般若波罗蜜多时，疾能圆满无相安忍波罗蜜多。由此安忍波罗蜜多得圆满故，便能圆满一切佛法，因斯证得一切智智。

　　大般若波罗蜜多经卷第四百六十七

