　　　　华严经探玄记

　　　　华严经探玄记卷第一

　　　　魏国西寺沙门法藏述

　　　　归依大智海　　十身卢舍那
　　　　充满诸法界　　无上大慈尊
　　　　方广离垢法　　圆满解脱轮
　　　　普贤文殊等　　海会大菩萨
　　　　我在具缚地　　悕心大法门
　　　　唯愿见加哀　　令增念智力
　　　　开此秘奥藏　　广益于自他
　　　　愿令法久住　　传灯报佛恩
　　夫以法性虚。空廓无涯而超视听。智慧大海深。无极而抗思议眇眇玄猷。名言罕寻其际。茫茫素范。相见靡究其源。但以机感万差。奋形言而充法界。心境一味。泯能所而归寂寥体用无方。圆融叵测。于是无像现像犹阳谷之升太阳。无言示言。若沧波之倾巨壑。是故创于莲华藏界。演无尽之玄纲。牢笼上达之流。控引令阶佛境。然后化沾忍土。渐布慈云。洒微泽以润三根。滋道牙而归一揆。是知机缘感异。圣应所以殊分。圣应虽殊不思议一也。华严经者。斯乃集海会之盛谈。照山王之极说。理智宏远。尽法界而[一/旦]真源。浩汗微言。等虚空而被尘国。于是无亏大小。潜巨刹以入。毫端。未易鸿纤。融极微以周法界。故以因陀罗网参互影而重重。锭光玻黎照尘方而隐隐一即多而无碍。多即一而圆通。摄九世以入刹那舒一念而该永劫。三生究竟坚固种。而为因。十信道圆普德显。而成果。果无异因之果。派五位以分镳。因无异果之因。总十身以齐致。是故觉母就机于东城。六千疏其十眼童子询友于南国。百十圆成以一生。遂使不越树王六天斯届。讵移华藏。十刹虚融。示宝偈于尘中。齐辉八会。启王珠于性德，七处圆彰。浩浩铿鋐。隔思议而迥出。巍巍焕烂。超视听于聋盲。是故舍那创陶甄于海印。二七日旦爰兴。龙树终俯察于虬宫。六百年后方显。然即大以包含为义。方以轨范为功。广即体极用周。佛乃果圆觉满。华譬开敷万行。严喻饰兹本体。经即贯穿缝缀。能诠之教著焉。从法就人寄喻为目。故云大方广佛华严经。世间净眼品者。器等三种显曜于时。光洁照明况于净眼。法喻合举故云世间净眼。语言理一。格类相从。故称为品。此经有三十四品。此品建初故称第一。故言大方广佛华严经世间净眼品第一。余义如下说
　　将释此经略开十门一明教起所由
　　二约藏部明所摄。三显立教差别。四简教所被机。五辨能诠教体。六明所诠宗趣。七具释经题目。八明部类传译。九辨文义分齐。十随文解释
　　初教起所由者。先总辨。后别显。总者。夫大教之兴因缘无量。故智论之初。广辨般若教起因缘。如须弥山不以无事及小因缘而能令动佛。亦如是。大因缘故而有所说。所谓般若波罗蜜。流行世间广益群品故也。法华亦云。如来为一大事因缘故出现于世。所谓开示悟入佛知见等。此经下云。如来应供等正觉性起正法不可思议。所以者何。非少因缘成等正觉出兴于世。以十种无量无数百千阿僧祇因缘。成等正觉出兴于世。何等为十。一者发无量菩提之心不舍一切众生。如是等乃至广说应知。次别显者。略提十义以明无尽何者为十。谓由法尔故。愿力故。机感故。为本故。显德故。显位故。开发故。见闻故。成行故。得果故。初法尔故者。一切诸佛法尔皆于无尽世界。常转如此无尽法轮如大王路法尔常规。无停无息尽穷未来际。是故下文不思议品云。一切法界虚空等世界。悉以毛端周遍度量。一一毛端处于念念中。化不可说不可说佛。刹微尘等身。乃至尽未来际劫。一一化佛身有不可说不可说佛刹微尘等头。一一头有不可说不可说佛刹微尘等舌。一一舌出不可说不可说佛刹微尘等音声。一一音声说不可说不可说佛刹微尘等修多罗。一一修多罗说不可说不可说佛刹微尘等法。一一法中说不可说不可说佛刹微尘等句身味身。复不可说不可说佛刹微尘等劫说异句身味身。音声充满法界一切众生无不闻者。尽一切未来际劫常转法轮。如来音声无异无断不可穷尽。解云。准此经文。于一毛端处于一念中出于如上业用。余念念中皆亦如是。如一毛端处如是念念业用无尽。余一一毛端次第周遍虚空法界等一切世界。各皆如是无尽无尽。此即处以毛端该于法界。时以刹那尽于劫海。谓于此处明顿起业用。谓于此时明常起业用。此亦不待因缘。诸佛法尔。此经下文所说皆尔。问若尔何故。处唯八会时局二七耶。答遮那品云。一一微尘中佛国海安住。佛云遍护念弥纶覆一切。又云。一毛孔中无量佛刹庄严清净旷然安住。彼一切处卢遮那佛于众海中演说正法。解云。况八会处而不该摄十方法界。又发心品云。知无量劫即一念一念即是无量劫。解云。况二七日时不摄无量劫海。不思议品云。一切诸佛于一微尘中普现三世一切佛刹。于一微尘中普现三世诸佛自在神力。于一微尘中普现三世一切众生。于一微尘中普现三世一切诸佛佛事。解云。此中尘内三世通括一切前后际劫。是谓诸佛法尔常说故也。二愿力故者。谓是如来本愿力故。令此教法称机显现。是故卢遮那品云。十方国土中一切世界海。佛愿力自在普现转法轮。又云。卢遮那佛神力故一切刹中转法轮。普贤菩萨愿音声。遍满一切世界海。解云。即是此经该于十方。虚空法界等一切世界及诸尘内诸刹土中。同时说此经者。皆是本师愿力所致。是故下诸会初皆云卢遮那佛本愿力故。又云集品颂云。无量无数劫此法甚难值若有得闻者当知本愿力。解云。此即由佛愿力令众得闻。又云。如来不出世亦无有涅槃。以本大愿力显现自在法。三机感故者。如来平等无有改易。随应众生现身说法。此有三义。一以佛果色声清净功德为增上缘。应彼机感以成摄化。云集偈云。有眼有日光能见微细色。最胜神力故净心见诸佛。此现身也又法界品云。佛于过去行得一微妙音。无心于彼此而能应一切。此说法也二佛果无有色声粗相。但以平等理智增上愿力。机感相应有形言现。云集偈云。三世一切佛法身悉清净。随其所应化普现妙色身。又云。一切诸如来无有说佛法。随其所应化而为演说法。三通上二义有无无碍。以称法界无障碍故舍那品云。佛身充满诸法界。普现一切众生前。应受化器悉充满佛。故处此菩提树。一切佛刹微尘等尔所佛。坐一毛孔皆有无量菩萨众。各为具说普贤行。解云。正是此经所说分齐四为本故者。谓将欲逐机渐施末教故。宜最初先示本法。明后依此方起末故。是故最初说此经法。然后方于鹿园等处渐说枝末小乘等法。又下性起品云。犹如日出先照高山等。如下立教中引说。五显德故者。谓显佛果殊胜之德。令诸菩萨信向证得。此有二种。一依果谓莲华藏庄严世界海。二正果谓如来十身通。三世间等。并如下文说。此二无碍有四句。一依内现依。如尘内现刹海。二正内现正。如毛孔现佛等。三正内现依。如毛孔现刹等。四依内现正。如尘内现佛等。是故随举一门即摄一切。无不皆尽。并如下说为显此果德故说是经
　　六显位故者。为显菩萨修行佛因。一道至果具五位故。此亦二种。一次第行布门。谓十信十解十行十回向十地满后。方至佛地。从微至著阶位渐次。二圆融相摄门。谓一位中即摄一切前后诸位。是故一一位满皆至佛地。此二无碍广如下文诸会所说
　　七开发故者。为欲开发众生心中如来之藏性起功德。令诸菩萨依此修学破无明。[谷-禾+卵]显性德故。此亦有二种。一以言说显示。令知有故。二教其修行得显现故。如下文破微尘出经卷等。具如彼说。八见闻故者。示此无尽自在法门唯是极位大菩萨境。而令下位诸众生等于此见闻。而得成彼金刚种子不毁不尽。要当令其至究竟位故也。亦如性起品说。九成行故者。谓为示此普法令诸菩萨成普贤行。一行即一切行。初发心时便成正觉。具足慧身不由他悟。又云。菩萨受持此法。少作方便。疾得阿耨多罗三藐三菩提等。此亦二种。一顿成多行。二遍成普行。并如下说。十得果故者。令得佛地智断果故。亦有二种。一断果谓除障故。即普贤品明一障一切障小相品明一断一切断。广如下说二智果谓成德故。具足十身尽三世间。逆顺自在依正无碍。如不思议品等说。此上略由显示如是十义令此经教兴起故也
　　第二藏部明摄者。略显十义以明收摄。一明三藏。二显所摄。三辨二藏。四释相违。五开种类。六定所摄。七一部收。八三部摄。九或九部。十具十二。初明三藏者。一名修多罗或云修妒路。或云素呾[口*览]。此云契经契有二义。谓契理故。合机故。经亦二义。谓贯穿法相故。摄持所化故。贯穿者。世亲释云。谓能贯穿。依故相故法故义故名素呾[口*览]。谓于是处。由此为此而有所说。名之为依。真俗谛相名之为相。十善巧法等名之为法。随密意等以说诸法名之为义。又无性释为贯穿缝缀。解云。贯穿是契入义。缝缀是契合义。谓以圣言贯穿义理。令不散失令不隐没。缝缀连合。令成诠表令得久住。佛地论云。能贯能摄故名为经。以佛圣教贯穿摄持所应说义及所化生名为契经。契理之经依主释也。契经即藏持业释也。又杂心五义。一涌泉。二出主。三显示。四绳墨。五结鬘。正翻名线。何故称经。谓线能贯华经能持纬。义用相似。但以此方重于经名不贵线称。是故翻译逐其所重废线存经。从譬立名　　二毗柰耶。此云调伏。调者和御。伏者制灭。调和控御身语等业。制伏除灭诸恶行故。此是所诠行。谓调伏之藏也。或翻名灭。灭有三义。一灭业非。二灭烦恼。三得灭果。或云尸罗。此名清凉。三业过非犹如火燃戒能息灭故云清凉。十诵律中名为性善。或云守信。如昔所。受实能持故。或云波罗提木叉。此云随顺解脱。由持戒故顺至解脱。亦名别解脱
　　三名阿毗达摩藏达摩名法。阿毗有七义。一名对法。此有二义。一对向。谓因智趣向涅槃果故。二对观。谓果智观证涅槃灭故。虽因智亦有对观。然以仰进修故但名对向。世亲摄论云。此法对向无住涅槃能说诸谛菩提分等诸妙门故。此约因智说。此唯所诠。二名数法。梁摄论释云。诸法中随一法或以名相或以别相或以通相等。数数显此一法故名数法三名伏法者。彼论云。此法能伏诸说。立破二能。由正说依止等方便故。故名伏。四名通法。此能通释契经义故。契经称法。此法能通彼。即法之通。梁摄论名解法。由阿毗达摩修多罗义易解故也。五名无比法。六名大法。七名择法。此三唯约所诠。又顺正理云。或契经名为达摩论能决了名为对法。此即以教对教。同上通法。或云摩得勒伽。此云本母。以教与义。为本为母。亦名分别解脱。或云优波提舍。此云论义。杂集中名解释也。此契经等上三种。皆含摄所诠出生义理。俱名为藏。庄严论第四云。彼三及此二云何名藏。答由摄故。谓摄一切所应知义也。初藏通持业依主。后二藏唯依主。以从所诠为名故。余出体性及诸门分别。广如别说第二显所摄者。此经何藏摄者。或唯契经摄。以非余二故。或二摄。以有决择义理对法收故。或三摄。下文亦显诸戒行故。此约同教辨。或是下文十藏所摄。以主伴具足显无尽故。此约别教。问三藏据教。十藏约义。如何以义而云摄教。答若小乘教义俱不融。三乘义融教不融。一乘教义俱融。是故得摄。如意言无分别观入教摄等。三乘中已有况一乘耶。但标召表示即属教摄。思之可见。第三约辩二藏者。谓声闻藏菩萨藏。初者约声闻小根。立三藏教诠示声闻理行果等为声闻藏。二约菩萨大根。立三藏教诠示菩萨所行等法为菩萨藏。庄严论第四云。此三藏由上下乘差别故。复说为声闻藏及菩萨藏。第四释相违者。问经中亦云。为求缘觉者说十二因缘。何故不名缘觉藏耶。答以诸缘觉亦唯断我执唯证生空果成罗汉入灭不殊。望于菩萨俱是下乘故不别说。问等俱是下。何故独名声闻藏答以缘觉亦有出无佛世无教者故。声闻不尔故偏得名。问小乘教中亦有诠示菩萨乘法。何不亦名菩萨藏耶。答以彼宗菩萨所断所证所入涅槃亦与二乘无差别故。又以菩萨唯一不多故亦不说。问若尔何故。普超三昧经三藏品及入大乘论。说彼三乘即为三藏。一声闻藏。二缘觉藏。三菩萨藏。答彼经论中。皆云大乘之中有此三藏故。非谓小也。问即据此文缘觉有藏。与庄严论如何会释。答前据理果不异故合也。此约教行小别故分也。是故二说不相违也。第五开种类者。就声闻藏中。准诸经论曲开三种。一诤论声闻藏。谓契经四阿含。调伏五部。对法二十。互相违诤。所说不同。不妨圣果。是故总名为诤论藏。二称实声闻藏。谓如瑜伽声闻地及声。闻决择诠。示声闻行位果等。皆悉称实与理相应。不同婆娑及诸异论。以补处所说非诸异论所能诤故。是故总名称实声闻藏。问此中所说既与小乘诸部不同。岂声闻人有两种耶。答此约教中说声闻法尽理不尽故。开为二。非谓声闻亦有差别。三假立声闻藏。如大乘经中。为引声闻令回心故。所立法门亦同声闻名数而说。如无作四谛及道品等。如诸大乘经中说不能繁引。既非菩萨所学。是故名为假立声闻藏。问此中名虽同小乘义实是大。何得总说为声闻藏。答只为此义名为假立。问诸声闻人根熟回心所学即是菩萨藏收。此假立藏于彼何用。答但声闻回心有二种。一胜二劣。胜者一往入大不藉此藏。劣犹怖大。是故方便同彼名数。令易信受故立此门。第二菩萨藏中。准诸圣教亦有三类。一小乘中菩萨藏。谓诠示菩萨依三十四心等次第成佛。亦不论于十地行位。仍复不同声闻等者是也。如婆娑俱舍说。二大乘共教中菩萨藏。谓诠示菩萨次第行位。虽说有回心直进不同。俱依十地。行布渐次修至佛果。如瑜伽菩萨地及诸大乘经论中说。三不共教中菩萨藏。诠示菩萨依普贤行位五位圆融。谓一位即一切位。一行即一切行。圆极法界无碍自在。始终皆齐。一一位满即成十佛主伴具足等。故智论云。般若波罗蜜有二。一者共。谓此大品经及余方等经与诸声闻共说故。二者不共。谓不思议经不与声闻共说故。解云。此中共大之小非愚法。共小之大非别教。是故有三菩萨藏也。问菩萨声闻二藏别故。即彼二人各别得果。菩萨藏中既分三位。应三种菩萨各别成佛。答成佛唯一。但机有浅深。教说三类匪谓成佛体实有三。今就教开不约佛体。问若三说俱称理。佛体亦成三。若成佛理是一。二说即为虚。答于一成佛通有三义。一以本从末门。如小乘说。以同声闻故。二开本异末门。如共教说。以与声闻相对辨异故。三末尽唯本门。如不共教说。二乘聋盲无对异故。佛体圆融具斯三义。是故三说各异佛无若干。是故今菩萨藏中有此三类。第六定所摄者。此经何藏摄者。俱非前三声闻藏摄。于后三种菩萨藏中正唯后摄。以智论中别指此经为不共故。或三类中唯除初一后二俱摄。以此经中具普别故。或亦通彼假立声闻藏收。以经中亦辨四谛等故。或亦总通二藏所收。以声闻藏法并依一乘法界所流味无别故。第七一部摄者。于十二部中或唯约方广一部所摄。对法论说一切有情利益安乐所依处故。宣说广大甚深法故。名为方广。又瑜伽说声闻藏中无方广故。或此经题目已显现故。第八三部摄者。谓记别。自说。方广。以法华中说余九部为小乘故。此经非彼故唯三摄。第九或九部摄者。谓除因缘。譬喻。论义。以涅槃第三说护大乘者受持九部。除前三故。第十具十二者。一是契经摄。以涅槃经说始从如是终至奉行是契经故。二应颂。如下文。具有重颂故。三记别。如下文。具有记成佛等故。四讽颂。如下文有直说颂等故。五自说。如下文从定起即说本分等六缘起。如下文因请说故。七譬喻。如下文广说喻故。八本事。如下说卢舍那等及普贤本所经本事故。九本生。如下说舍那等本生相故。十方广一门可知。十一希法。如下文毛孔说法及座出众宝柱现佛等。十二论义。如瑜伽八十一说。谓诸经典循环研核。摩怛理迦。一切了义经皆名摩怛理迦。谓于是处世尊自广分别法相等。如下文明难品等说。是故此经具有十二部摄也。余义如下十二部经处说。藏部摄竟
　　第三明立教差别者。略提十类。一叙古说。二辩是非。三述西域。四会相违。五明现传。六定权实。七显开合。八教前后。九就义分教。十以理开宗
　　初中。古来诸德立教多端。难以具显略叙十家。以成龟镜。一后魏菩提留支立一音教。谓一切圣教唯是如来一圆音教。但随根异故分种种。如经一雨所润等。又经云。佛以一音演说法。众生随类各得解等。二陈朝真谛三藏等立渐顿二教。谓约渐悟机。大由小起。所设具有三乘之教。故名为渐。即涅槃等经。若约直往顿机。大不由小。所设唯是菩萨乘教。故名为顿。即华严等经。后大远法师等亦同此说。三后魏光统律师承习佛陀三藏立三种教。谓渐顿圆。光师释意一为根未熟。先说无常后乃说常。先空后不空等。如是渐次名为渐教。二为根熟之辈。于一法门具足演说一切佛法。谓常与无常空不空等。一切具说。更无由渐故名为顿。三为于上达分阶佛境之者。说于如来无碍解脱究竟果德圆极秘密自在法门故名为圆。即以此经是圆顿所摄。后光统门下遵统师等亦皆宗承同于此说。四齐朝大衍法师等立四宗教。一因缘宗。谓即小乘萨婆多等部。二假名宗。谓成实论及经部等说。三不真宗。谓诸部般若。说即空理明一切法不真实等。四真宗。谓华严涅槃。明法界真理佛性等故。五护身法师等立。五宗教。谓此于前第四宗内。开真佛性以为真宗。即涅槃等经。第五名法界宗。即华严明法界自在无碍法门。六陈朝南岳思禅师智者禅师等立四教。一三藏教。亦名小乘教。如法华云不得亲近小乘三藏学者。智论中说小乘为三藏大乘名摩诃衍藏。二名通教。亦名渐教。谓大乘经中通说三乘通被三根等。又如大品中干惠等十地通三乘者是也。三名别教。亦名顿教。谓诸大乘经中所说法门道理不通小乘等者是也。四名圆教。亦名秘密教。谓法界自在具足圆满一即一切一切即一无碍法门。亦华严等是也七唐朝海东新罗国元晓法师造此经疏。亦立四教。一三乘别教。谓如四谛教缘起经等。二三乘通教。谓如般若经深密经等。三一乘分教。如璎珞经及梵网等。四一乘满教。谓华严经普贤教。释此四别如彼疏中。八唐吉藏法师立三种教。为三法轮一根本法轮。即华严经最初所说。二枝末法轮。即小乘等于后所说。三摄末归本法轮。即法华经四十年后说回三入一之教。具释如彼。九梁朝光宅寺云法师立四乘教谓如法华中。临门三车即为三乘四衢道中所授大白牛车即为第四乘。以临门牛车亦同羊鹿俱不得故。若不尔者长者宅内引诸子时。云此三车只在门外。诸子出宅即应得车。如何出已至本所指车所住处。而不得故后更索耶。故知是权同羊鹿也。以是大乘中权教方便说故。具释如彼法华疏中。十唐江南印法师敏法师等立二教。一释迦经。名屈曲教。以逐机性随计破著故。如涅槃等。二卢舍那经。名平道教。以逐法性自在说故。如华严等。彼师释此二教略有四别。一主异。谓彼释迦化身所说。此是舍那十身所说。二处异。谓彼说在娑婆世界木树草座。此说在于莲华藏世界宝树金座。三众异。彼与声闻及菩萨说。此唯菩萨极位同说。四说异。谓彼但是一方所说。此要该于十方同说。广释如彼华严疏中。第二辨是非者。此上十家立教诸德。并是当时法将英悟绝伦。如思禅师智者禅师等。神异感通迹参登位。灵山听法忆在于今。云法师依此开宗讲法华感天雨华等。并如僧传等所显。又此诸德岂夫好异。故分圣教。但以解该群典异轸呈根。言不得已。开宗别释。务令圣说各契其宜。问此上十说谁是谁非。答依成实论。佛说内外中间之言遂即入定时。有五百罗汉各释此言。佛出定后同问世尊。谁当佛意。佛言并非我意。诸人问佛。既不当佛意将无得罪。佛言虽非我意各顺正理。堪为圣教。有福无罪。况此诸说各有少多圣教为证。是故不可全非弃耳。第三述西域说者。真谛三轮。笈多四教。波颇五说。并如别说。又法藏于文明元年中。幸遇中天竺三藏法师地婆诃罗。唐言日照。于京西太原寺翻译经论。余亲于时乃问。西域诸德于一代圣教颇有分判权实以不。三藏说云。近代天竺那烂陀寺同时有二大德论师。一名戒贤。二称智光。并神解超伦。声高五印。群邪稽颡。异部归诚。大乘学人仰之如日月。独步天竺各一人而已。以所承宗别。立教不同。谓戒贤即远承弥勒无著。近踵护法难陀。依深密等经瑜伽等论立三种教。谓佛初鹿园说小乘法。虽说生空然犹未说法空真理。故非了义。即四阿含等经。第二时中虽依遍计所执自性说诸法空。然犹未说依他圆成唯识道理。故亦非了义。即诸部般若等教。第三时中方就大乘正理具说三性三无性等唯识二谛。方为了义。即解深密等经。又此三位各以三义释。一摄机。二说教。三显理。且初唯摄声闻。唯说小乘。唯显生空。二唯摄菩萨。唯说大乘。唯显二空。三普摄诸机。通说诸乘。具显空有。是故前二摄机教理各互有阙故。非了义后一机无不摄教无不具理无不圆故。为了义
　　第二智光论师远承文殊龙树。近禀提婆清辩。依般若等经中观等论亦立三教。谓佛初鹿园为诸小根说小乘法。明心境俱有。第二时中为彼中根说法相大乘。明境空心有唯识道理。以根犹劣未能令入平等真空故作是说。于第三时为上根说无相大乘。辩心境俱空平等一味。为真了义。又此三位亦三义释。先摄机者。初时唯摄二乘人机。第二通摄大小二机。以此宗计一分二乘不向佛果。三唯摄菩萨。通于渐顿以诸二乘悉向佛果无异路故。二约教者。初唯说小乘。次通三乘后唯一乘。三约显理者。初破外道自性等故。说缘生法定是实有。次即渐破二乘缘生实有之执。说此缘生以为似有。以彼怖畏此真空故。犹存假有而接引之。后时方就究竟大乘说此缘生即是性空平等一味不碍二谛。是故法相大乘有所得等属第二教。非真了义。此三教次第如智光论师般若灯论释中。具引苏若那摩诃衍经说。此云大乘妙智经。此昔所未闻也。第四会相违者。问此二说既各圣教互为矛楯。未知为可和会为不可会耶。答无会无不会。初无会者。既并圣教。随缘益物何俟须会。即是智论四种悉檀中各各为人悉檀。亦是摄论四意趣中众生乐欲意趣。于一法中或赞或毁。是故二说不须强会。二无不会者。有二门。一约教应机。二约机领教。前中但佛教门了与不了有其四位。一约摄机宽狭。二约言教具阙三约益物大小。四约显理浅深。初者若唯摄二乘不兼菩萨。或唯菩萨不兼二乘。各摄机狭故非了义。若宽摄三机周尽方了义。二者若唯说小不兼说大。或唯说大乘不兼小乘教。言各有阙故非了义。若言包大小具足三乘方为了义。深密经等据上二门。戒贤所判亦有道理。三约益物大小者。若令一切众生得小乘益。或令一切有情得大乘益。有得小益不能全令得究竟益。俱非了义。若能令彼一切众生及入寂二乘。悉皆当得大菩提益。方为了义。四显理浅深者。若于缘起随说实有。或虽破实犹存假有。既会相未尽显理未极故。非了义。若说缘生即是性空不碍缘起融通无二。会缘既尽理性圆现。方为了义。彼妙智经据上二门。智光所判甚有道理。是故二说各据别门互不相至。岂有相违。二约机领教者。问二说三教各初说小。华严初说如何会释。答诸德三释。一云此三法轮约渐悟机说。华严最初约顿悟机说。若尔密迹力士经初时具说三乘法。此为属渐为属顿耶。若是渐教应唯说小。若是顿教应唯说大。彼既具三极成违害。是故此释亦难用也。一云若依显了门。则有如前三法次第。若约秘密门即诸说同时。若尔者即初时小显而大密。何不以大显而小密耶。又判此显密出何圣教。理既不齐。复无圣教。故难依用。此上二释此三法轮摄法不尽。初即渐而非顿。后即显而非密。一云但是如来圆音一演。异类等解。就小结集唯说小乘。就大结集唯说。大乘就通结集具说三乘。若尔随一结集俱无前后。何有如此三教次第。今解此难便会二说。泛论如来圆音说法大例有二。一为此世根定者说。二为此世根不定说。初中三节。一或有众生此世小乘根性定者。见佛始终唯说小乘。如小乘诸部。结集三藏总无大乘。二或有众生此世三乘根性熟者。见佛始终但说三乘。如密迹力士经。佛初鹿园说法之时。无量众生得阿罗汉果。无量众生成辟支佛道。无量众生发菩提心。住初地等。乃至广说。大品大般若亦同此说。以此义准后时所说。皆通具此三乘。如诸大乘经中所说。三或有众生此世一乘根性熟者。即初见佛于树王下华藏界中依海印定。唯为菩萨演说无尽圆满自在无碍法门具足主伴。乃至终极亦同此说。以此法中通括九世摄前后故也。二为不定根者。有二位。一此世小乘根不定故堪可进入三乘位者。即初闻唯小以为不了。次闻唯大亦非是了。后闻具三方为了义。解深密经就此根辩。二此世小乘根不定故堪可进入一乘位者。即初唯说小为不了教。次通大小亦非了教。后会三归一唯说一乘方为了教。妙智经当此意也。由根不定有此二门。是故二师各述一门故不相违。由有如是此世根定及不定故。是故令彼教门或有前后。或无前后。准释可知。第五明现传者。当今诸德于大乘中自有二说。一立三乘大乘。以此宗许入寂二乘定不成佛。是故约彼五性差别具说三乘。二立一乘大乘。以此宗许入寂二乘亦并成佛。是故约此佛性遍有唯说一乘。前师引教成立云。如大般若经第五百九十云。若有情类于声闻乘性决定者。闻此法已速能证得自无漏地。于独觉乘性决定者。闻此法已速依自乘而得出离。于无上乘性决定者。闻此法已速证无上正等菩提。若有情类虽未证入正性离生。而于三乘性不定者。闻此法已皆发无上正等觉心。又解深密经第二云。乃至更说法要。谓相无自性性。胜义无自性性。乃至诸声闻乘种性有情亦由此道此行迹故正得无上安稳涅槃。一切声闻独觉菩萨皆共此一妙清净道。皆同此一究竟清净更无第二。我依此故密意说言唯有一乘。非于一切有情界中无有种种有情种性。或钝根性或中根性或利根性有情差别。解云。此约三乘同一所观无性道故。密意说此名为一乘。理实三乘各证涅槃非是一也。又瑜伽论第三十七云。补特伽罗成就者。略说四种。有声闻种性。以声闻乘而成就之。有独觉种性。以独觉乘而成就之。有佛种性以无上乘而成就之。无种性者。即以善趣而成就之。善戒地持皆同此说。又解深密经云。一向趣寂声闻种性补特伽罗虽蒙诸佛施设种种勇猛加行方便化导。终不能令当坐道场证阿耨多罗三藐三菩提。深密解脱亦同此说。十轮经第九卷亦说三乘各定差别。如是等文并非小乘。是大乘中许三差别。是故各为三乘大乘教也。二后师引彼一乘大乘教者。涅槃经三十三云。一切众生同有佛性。皆同一乘同一解脱。一因一果。同一甘露一切当得常乐我净是名一味。又法华第一云。十方佛土中唯有一乘法。无二亦无三。除佛方便说。又云。初以三乘引导众生。然后但以大乘而度脱之。又第三云。我灭度后复有弟子不闻是经。不知不觉菩萨所行。自于所得功德生灭度想入于涅槃。我于余国作佛更有异名。是人虽生灭度之想入于涅槃。而于彼土求佛智慧。大智度论第九十五亦同此说。又法华论中四声闻内退菩提心及应化。此二声闻佛与授记。决定及增上慢此二根未熟故。菩萨与授记。方便令发心。解云。既但云未熟不言无根。故知定当得佛菩提。又复云方便令发心。即是发菩提心也。又入楞伽第二第四第七皆同说二乘无实涅槃但是三昧力住。后必当得无上菩提。法华论云。第四人者方便令入涅槃城故。涅槃城者。诸禅三昧城。过彼城已令入大般涅槃城。此同楞伽住三昧乐。离分段故假说涅槃。而实有彼变易身。故于净土中行菩萨道。胜鬘经云。言诸二乘得涅槃者。是佛方便。唯有如来得般涅槃。又此经及无上依经宝性论佛性论皆说入灭二乘于三界外受变易身。又密严经中二乘必无灰断永灭。如是等文亦是大乘。不许三乘决定差别。是故名为一乘教。第六定权实者。或有说者。一乘是权三乘是实。以深密经第一时教唯为发趣声闻乘者。说即总无成佛。第二时教唯为发趣修大乘者。说即总无不成佛。此二若过若不及。故俱非了义。莫若第三时教。有种性者成。无种性者不成。方为了义。法华既当第二时教。即是密意权说。是故胜鬘经以一乘为方便说。是故理实但约不定种性说为一乘。摄论庄严论显扬论等皆同此释。又法华第三生灭度想入涅槃等。依瑜伽八十一并是变化声闻示现入灭。楞伽密严皆同此会释。无上依经宝性等论并是不定二乘向菩提者增寿变易。非谓入灭更起受身。瑜伽说本转二识成就不成就四句中第四俱不成就者。为声闻独觉入无余依涅槃界时。又八十云。无余依涅槃界中唯有清净真如法界。依此等文。入涅槃已。身智俱灭。根识永无。岂有变易修行成佛。是故唯有一乘非极了义。深密经中第三时普为发趣一切乘者说名为了义。故知三乘是尽理实教。又深密第二第四皆云。一乘是密意说故知是权也。或有说者。一乘是实三乘是权。谓法华经唯一佛乘是深密经三乘后说定性二乘灭亦不存故。方便说三。实唯一故。若言法华是第二时教。为引不定二乘故说一切悉皆成佛。而犹未说定性不成故非了者。若尔法华之时犹未说有定性二乘。何因彼论立四声闻。彼定性言从何处得。若有定性岂得总成。若许总成何名定性。故知定性之言牒前深密所说。后至法华明悉全成佛。是故彼论顺此经文。会前权说。归后实教。故知法华定在深密后说。妙智三教一乘在。三乘后。梁论成立正法三中亦一乘在后。并同此说。法华中生灭度想入涅槃等。释为变化示现灭者。极违教理。违教者。若是变化声闻即实是诸佛菩萨。岂可迷自所示涅槃乃生灭度之想。若作此释元未读经。违理者。若入涅槃是永断灭。诸佛菩萨于所化前示现涅槃。若彼所化不定种性是勇猛者。不怖生死能修胜行。若有一类性怯弱者。怖畏生死学佛菩萨。先入涅槃拟欲于后行菩萨道。汝宗入灭既无有起。岂不误彼一类众生。此乃误众生何成引导。况复此文无不相干。又亦未见胜鬘经意。乃辄断一乘以为方便。彼经云。若如来随彼所欲而方便说。谓二乘即是一乘无有二乘。二乘入于一乘。一乘者即第一义乘。又彼经中广破二乘云无涅槃。又云。此经断一切疑。决定了义入一乘道。岂说一乘以为方便。解深密经一乘是密意者。是未说法华之前故作是说。及后说法华时会前三乘皆是方便。瑜伽转本俱灭。显扬六义说一乘。摄论十义说一乘。皆同深密会释。以此等论随彼经造故。法华论说决定二乘亦受记等。是随此本经造故。若不信一乘守权乖实甚为可愍故。百喻经第二卷云。昔有一聚落。去王城五由旬。村中有好美水。王敕村人常使日日送其美水。村人疲苦悉欲移远此村去。时彼村主语诸人言。汝等莫去。我当为汝白王改五由旬作三由旬使汝得近去来不疲则往白王。王为改之作三由旬。众人闻已便大欢喜。有人语言此故是本五由旬。更无有异。虽闻此言信王语故终不肯舍。世间之人亦复如是。修行正法度于五道向涅槃城。心生疲倦。便欲舍离顿驾生死不能复进。如来法王有大方便。于一乘法分别说三。小乘之人闻之欢喜以为易行。修善进德求度生死。后闻人说无三乘故是一乘。以信佛语终不肯舍。如彼村人亦复如是。解云。此经即是金口良断。权实显然。可息诸说耳。第七显开合者。然此三乘一乘各有二种。三乘二者。一异时三乘。如深密经初时唯小乘第二唯大乘。二同时三乘。如第三时普为发趣一切乘等。于此教中一乘相隐三乘相显。是故就显总名三乘。一乘二者。一破异明一。如法华经。破二实灭。及涅槃经破无佛性。俱是对权会破方说一乘。二直体显一。如华严经不对二乘无所破故。为大菩萨直示法界成佛仪故。是故初说华严无权可会。终说涅槃会前诸权。是即非尽权无。以显实是俱名一乘。又复更开各有三种。初三乘三者。一始别终同三。谓始约因修四谛缘生六度等别。终就得果三乘之人身智同灭。如俱舍等说。比约初时小乘教说。二始同终别三。谓同闻般若同观无性。三乘之人各得自果。如前所引说。若据圣谛缘生六度行异亦得名为始终各别。此是第二第三时教说也。三近异远同三。谓法华等初以三乘方便诱引。后同以大乘令得度等。一乘三者。一存三之一。如深密等说。二遮三之一。如法华等。三表体之一。如华严等。是故通说有其四句。一或唯三无一。如俱舍等。二或唯一无三。如华严等。三或亦一亦三。此有二位。初三实一权。如深密等。后一实三权。如法华等。四或非一非三。约理绝言故。大般若中舍利子问善现云。如来授诸天子记。于三乘中何乘得记。善现答言。于法相中无一无三。云何问言于何乘得记。是故一乘三乘有存有泯。诸说不同。或闻唯破二乘即谓唯约不定种性。或闻无二亦无三即谓大乘实教亦破。或闻不破大乘即谓大乘权教亦存。今释有二位。一约事破二乘实灭。二约教亦会大乘权教。大乘权教许入寂二乘不成佛故。但深破二乘即是破三。是故破二破三皆不相违。第八教前后者。今辩如来一代所说。约时显教。大例有四。一本末差别门。二依本起末门。三摄末归本门。四本末无碍门。初中本末同时始终一类各无异说。然有三位。一若小乘中即最初度彼憍陈那等。最后度于须跋陀罗。中间亦复唯说小乘唯益小机。如四阿含经及五部律遗教等说。二若约三乘即从始至终皆说三乘通益三机。如前所引力士经大般若等诸大乘经。于中虽有权实不同皆具三乘。三若约一乘即从初至极为大菩萨唯说一乘。如最初时说华严等。其中不通二乘。复摄九世该于前后。是故至极更无异说。然此三类既依此世根定者说。此即诸教相望各通始终。竟无前后，二依本起末门者。有四类。一谓初时为大菩萨说大乘。次说中乘。次说小乘。后说人天。如此经下性起品云譬如日出先照一切诸大山王次照一切大山次照金刚宝山。然后普照一切大地。如来应供等正觉亦复如是。成就无量无边法界智慧日轮常放无量无碍智慧光明。先照菩萨摩诃萨等诸大山王。次照缘觉。次照声闻。次照决定善根众生随应受化。然后悉照一切众生乃至邪定。为作未来饶益因缘。又此品中如三千界初始成时。先成色界诸天宫殿。次成欲界诸天宫殿。次成人处及余众生诸所住处。如来应供等正觉亦复如是。先起菩萨诸行智慧。次起缘觉声闻及余众生一切善根。依此等文明佛初时说大后渐说小。约法以明依本起末。非约根器。以无先学大后学小故。问法岂不别耶。答小乘之法定从大乘所流出故。文殊问经云。十八及本二皆从大乘出。普超三昧及入大乘论意并同此。三摄末归本门者。依无量义经。初时说小乘。次说中乘。后时说大乘。依解深密经。初时唯小乘。第二时唯大乘。第三时具三乘。依妙智经。初时唯小乘。次具三乘。后唯一乘。此即无量义经合大开小。深密等合小开大。谓于大乘开于权实。然深密妙智既各圣教。不可取一舍一。是故合此二经总有四门。一初时小乘。二经同说。第二时唯大乘。唯深密说。第三时具三乘。此是深密第三妙智第二。第四时唯一乘。唯妙智第三时说。是故当知妙智经在深密后说。若谓妙智经此土未翻而不信者。彼深密经既当第三时教。然许定性二乘及无性有情并不成佛。具足三乘名一切乘者。是即法华涅槃既在深密后说。然定性二乘及无性阐提悉皆成佛。当知即是第四时名一乘教。是故与妙智经悬会无疑。又初小乘教。依法华等佛成道后三七日等说。依真谛三藏记云。佛成道七年后说诸部般若。是第二时教。又云。三十八年后说解节经。当第三时教。今依法华经及无量义经。并云四十年后说法华等。故知是深密后说。真谛此说必有圣教。若无圣教岂可自作年数。若不信此者。即涅槃经最居末后是即无疑。然此四时皆前权后实以后会前。法华涅槃会深密之三乘归究竟一乘其义决定。是故此四从浅至深明摄末归本之渐次也。四本末无碍门者。谓初举照山王之本教。明非本无以起末。后显归大海之异流。明非尽末无以归本。是即本末交映。与夺相资。方为摄生之善巧也。是故通论总有五位。一根本一乘教。此如华严说。二密意小乘教。三密意大乘教。四显了三乘教。上三如深密经说。五破异一乘教。如法华涅槃等说。此上四门既圆通无碍。是即前后即无前后。无前后即前后。皆无障碍思准之耳
　　第九以义分教。教类有五。此就义分。非约时事。一小乘教。二大乘始教。三终教。四顿教。五圆教。初小乘可知。二始教者。以深密经中第二第三时。教同许定性二乘俱不成佛故。今合之总为一教。此既未尽大乘法理。是故立为大乘始教。三终教者。定性二乘无性阐提悉当成佛。方尽大乘至极之说。立为终教。然上二教并依地位渐次修成。俱名渐教。四顿教者。但一念不生即名为佛。不依位地渐次而说。故立为顿。如思益云。得诸法正性者。不从一地至于一地。楞伽云。初地即八地乃至无所有何次等。又下地品中十地犹如空中鸟。迹岂有差别可得。具如诸法无行经等说。五圆教者。明一位即一切位一切位即一位。是故十信满心即摄五位成正觉等。依普贤法界帝网重重主伴具足故。名圆教。如此经等说。若约所说法相等者。初小乘法相有七十五法。识唯有六。所说不尽法原。多起异诤。如小乘诸部经论说。二始教中广说法相小说真性。所立百法决择分明故无违诤。所说八识唯是生灭法相名数多同小乘。固非究竟玄妙之说。如瑜伽杂集等说。三终教中少说法相广说真性。以会事从理故。所立八识通如来藏随缘成立具生灭不生灭。亦不论百法名数不广。又不同小亦无多门。如楞伽等经宝性等论说。四顿教中总不说法相唯辩真性。亦无八识差别之相。一切所有唯是妄想。一切法实唯是绝言。呵教劝离毁相泯心。生心即妄。不生即佛。亦无佛无不佛无生无不生如净名默住显不二等是其意也。五圆教中所说唯是无尽法界。性海圆融缘起无碍。相即相入如因陀罗网重重无际微细相容主伴无尽。十十法门各称法界。具如下说然此五教有开有合亦有五重。一或总为一。谓唯是如来一大善巧摄生方便也。二或开为二。谓一乘三乘教前诸教中虽有存三泯二不同。然皆通三乘趣入故名三乘教。后一直显本法不通二乘故唯是一。即智论中名共教不共教。此亦同上印师等所立二教也。三或分为三。谓小乘三乘一乘教。智论既将此经为不与二乘共故名为不共即是一乘。大品等为通三乘同观得益故名为共。即是三乘。义准四阿含经既不共菩萨亦名不共即是小乘。依此三位梁摄论第八云如来成立正法有三种。一立小乘二立大乘有本作三乘字三立一乘。第三最胜故名善成立。此亦同上妙智经说。又真谛三藏部异执疏第二卷中亦同此说。四或分为四。此有二义。一于上共教中约存三泯二开两教故为四。一别教小乘。二同教三乘。如深密等。三同教一乘。如法华等。四别教一乘。如华严等。二约历位无位开渐顿二教故为四。一小乘教。二渐教。三顿教。四圆教。五或散分为五。于上渐教复分始终二教。此上五教非局判经。但多分而论。如上所指通诸经论。并可知第十以理开宗。宗乃有十。一法我俱有宗。谓人天位及小乘中犊子部等。彼立三聚法。一有为法。二无为法。三非二聚。即初二是法。后一是我。又立五法藏。一过去。二未来。三现在。四无。为五不可说。此即是我以不可说是有为无为故。二法有我无宗。谓萨婆多等。彼说诸法二种所摄。一名。二色。或四所摄。谓三世及无为。或立五法。一心。二心所。三色。四不相应。五无为。此即但有此法无别有我。三法无去来宗。谓大众部等说。有现在及无为。以过未法体用俱无故也。四现通假实宗。谓说假部等。彼说无有去来二世。于现在法中在蕴可实在界处为假。随应诸法假实不定。成实论及经部别师亦同此类。五俗妄真实宗。谓说出世部等。彼说世俗法假以虚妄故。出世法实以非虚妄故。六诸法但名宗。谓一说部等。一切我法唯有假名都无实体。此又通于初教之始。七一切皆空宗。谓大乘初教。说一切法悉皆性。空超于情表无分别故。如般若等皆辩。八真德不空宗。谓终教诸经所说。一切法唯是真如如来藏中实德摄故。真体不空具性德故。九相想俱绝宗。谓顿教中绝言所显离言之理。理事俱泯平等离念。十圆明具德宗。谓如别教一乘主伴具足无尽自在所显法门。上来分教开宗粗陈挭概广引教理。具明义相如别记说
　　第四教所被机者。通有十位。于中前五简其非器。后五正显所为前中五者。一违真非器。谓不发菩提心不求出离。依傍此经求名求利庄饰我人。经非彼缘故非其器。下云。为名利说法是为魔业。又如不净说法堕恶道等。二背正非器。谓诈现大心伪修邪善。近感人天终成佛。恐堕阿鼻地狱多劫受苦。如提婆达多为阐提顶。又如八大善人当成不善。前据初时即可知。此就终时方显。下云。忘失菩提心修诸善根是为魔业。经非此缘故亦非器。三乖实非器。谓虽不巧伪。然随自执见以取经文。遂令超情至教回不入心故成非器。地论云。闻作闻解不得不闻。又如随声取义五种过失等。此上三位俱是凡愚众生境界。下云。此经不入一切众生之手。唯除菩萨。良以此经非是众生流转之缘。故不入手。四狭劣非器。谓一切二乘无广大心。亦非此器。下文云。一切声闻缘觉不闻此经。何况受持。又舍利弗等五百声闻皆如聋盲不闻不见。五守权非器。谓三乘共教诸菩萨等。随自宗中修行未满初阿僧祇亦非此器故。下文云。菩萨摩诃萨。虽无量亿那由他劫行六波罗蜜修习道品善根未闻此经。虽闻不信受持随顺。是等犹为假名菩萨。问璎珞经等十千劫修十信行满。何故此中无量亿等不信此经。答以彼但于行布位中修行信等。于此圆融普贤十信一摄一切犹未闻信。由此故知二宗差别。若不尔者修行既经尔许时劫不信此经。何名菩萨摩诃萨也。简非器竟。第二显所为中五者。一正为者。谓是一乘不共教中普机菩萨。正是此经所为之器。下文云。如是经典。但为乘不思议乘菩萨摩诃萨说不为余人。解云。乘者运转为义。若依别门初运至十信。次转至十住乃至佛果。次第相乘以阶彼岸。名可思议。若依普门一位即一切位故。亦一运即一切运。名不思议乘。乘此乘者十信满心即得六位。如贤首品等说。又十住等位皆亦如是。如下文诸会处说。又如善财一生具五位等。皆是普法相收故也。又舍那品云。非余境界之所知。普贤方便皆得入。又普贤诫众云。普眼境界清净身我今演说。仁谛听如是可知。问何故此法非余境界。答以卢舍那周遍尘方普应法界一切群机。若彼别机称自根器。但各见己所见闻自所闻。皆不见他所见不闻他所闻。此普贤机乃见一切所见闻一切所闻。皆尽卢舍那能化分齐故云普眼境也。是故当知。普别二机感普别二法各不同也。二兼为者。谓遗法中见闻信向此无尽法。成金刚种当必得此圆融普法。如下文吞服金刚喻又小火广烧喻等。又如兜率天子从地狱出得十地无生忍。展转利益不穷尽等。皆由宿闻此法为本因故。又下文云。虽在于大海及劫尽火中。决定信无疑必得闻此经。三引为者。谓彼如前共教菩萨。于彼教中多时长养深解穷彻行布教源。即当得此普贤法界。既云无量亿那由他劫不信此经。即知过此劫数必当信受。以离此普法更无余路得成佛故。经不说彼过此劫数犹不信故。问若彼地前过彼劫数必信受者。即知地上二宗不别。岂彼所信无十地耶。答于彼教中具有行布十地渐次乃至佛果。长养彼根器务令成熟。极迟之者至此劫数定当信入。如其疾者是即不定可准知耳。四转为者。谓诸二乘以根钝故。要先回入共教大乘舍二乘名得菩萨称。然后方入此普贤法。故说此经唯为菩萨不摄二乘。若不尔者余大乘经有声闻众为所被机亦引二乘令其入大。唯独此经众无声闻之机文无回小之说。何成了义深广之典。设第八会有声闻者。为寄对显法表如聋盲非是所被。其六千比丘非是罗汉故不相违。是故当知。一切二乘总无顿入普贤法界。依究竟说无有二乘而不回入共教菩萨无彼菩萨而不入此普贤之法。是故展转无不皆是此法之器。五远为者。谓诸凡愚外道阐提悉有佛性。以障重故久远亦当得入此法。如佛性论及宝性论皆说。以一阐提谤大乘因。依无量时说无佛性。非谓究竟无清净性。又如此经性起大树于二乘阐提二处不生牙亦不舍生性等。又如日照生盲喻等。是故当知。一切众生究竟无不皆入此法。以此普法众生具有故。下文云。菩萨知一切众生身中有如来菩提等。问若尔何故瑜伽等论。定性二乘及无性有情定不成佛。答此由教门有了不了故有诸说。若依小乘一切众生总皆无有大菩提性如小论说。若大乘初教即五性差别。一分有性一分无性。如瑜伽等。若依终教一切众生悉有佛性。如涅槃等。经佛性等论。若依顿教众生佛性一味一相。不可言有不可说无离言绝虑。如诸法无行经等说。若依圆教众生佛性。具因具果。有性有相。圆明备德。如性起品如来菩提处说
　　第五能诠教体者。通论教体。从浅至深。略有十门。一言诠辩体门。二通摄所诠门。三遍该诸法门。四缘起唯心门。五会缘入实门。六理事无碍门。七事融相摄门。八帝网重重门。九海印炳现门。十主伴圆备门。初中有二。先辨小乘。后显大乘。前中依萨婆多宗诸德三说。一云但名句文身以为教体。故发智论云。十二部经以何为性。答名身句身文身次第住等。一云以声善故是佛教体。名等无记是教作用。婆娑论第一百二十六云。佛教云何。答谓佛语言词唱评论语音语路语表是佛教。乃至说者语业为体。佛语何法。答谓名身句身文身。次第行列。次第安布。次第连合。此即总显佛教作用。解云。评家正义音声为体。经部宗亦以音声为性。故顺正理论第十四破经部云。汝不应立名句文身即声为体。又无性摄论破彼云。诸契经句语为自性不应理故。初是法处后是声处。亦又因前二说诸德合取以为教体。余如彼说。就大乘宗有四句。初摄假从实。唯声为体以名等依声屈曲假立无别体故。无性摄论云。依弘誓愿立菩萨声。杂集论云。成所引声谓诸圣说。二分假异实。以名等为性故。唯识论第二云。若名句等不异声者。法词无碍境应无别。三假实合辩。亦声亦名等。维摩经云。有以音声语言文字而作佛事。十地论中说者以二事说。听者以二事闻。谓音声名字。问依此宗声表善恶声是无记。又名句文是自性无记。何得无记为圣教体。答若有漏心变可是无记。若佛菩萨后得智说俱是善摄。十地论云。依止何事者谓音声及善字。四假实双泯。非声非名。以即空故。言即无言故。维摩云。文字性离是即解脱。十地论中风喻音声。画喻名字。若动树叶风及壁上画是即可取。若空中风及空中画皆不可取。大乘声名当知亦尔。皆不可取以相尽故。此上四句为一教体。是故空有无碍名大乘法。谓空不异有有是幻有。幻有宛然举体是空。有不异空空是真空。真空湛然举体是有。是故空有无毫分别。故佛藏经云。诸法如毫牦许。不空者即诸佛不出世。又下云。诸法毕竟空无有毫末相。如是非一也。第二通摄所诠门者。非但如前取能诠教。亦渐通取所诠之义。以并是所知所解法故。瑜伽八十一云。诸契经体略有二种。一文。二义。文是所依义是能依。如是二种总名一切所知境界。解云。以义依文而得显故。第三遍该诸法门者。谓一切诸法悉为教体。此亦二种。一有为法。二无为法。以无不能令生开觉故。如下文华鬘宝地香树云阁法界法门无非佛事。如胜音菩萨及所。坐莲华即通人法教。义行。位因果理事总能发生胜解行。故并为教体。准思可知。第四缘起唯心门者。此上一切差别教法无不皆是唯心所现。是故俱以唯识为体。然有二义。一本影相对。二说听全摄。初中通辨诸教。总有四句。一唯本无影。如小乘教。以无唯识变现等故达摩多罗等诸论师多立此义。二亦本亦影。如大乘始教。众生心外佛有微妙色声等法。由闻者善根增上缘力击佛利他等子为因。于佛智上文义相生为本性相教。由佛此教增上缘力击闻法者有漏无漏善根种子闻者识上文义相生为影像相教也。二十唯识论云。展转增上力二识成决定。护法论师等悉立此义。三唯影无本。如大乘终教。离众生心佛果无有色身言声事相功德。唯有如如及如如智。大悲大愿为增上缘令彼所化根熟众生心中现佛色声说法。是故圣教唯是众生心影像。故下文云。一切诸如来无有说佛法。随其所应化而为演说法。又云。如来法身不思议无色无相。无伦匹示现色像。为众生十方受化靡不见。如是非一。龙军坚慧诸论师等并立此义。四非本非影。如顿教中。非直心外无佛色等。众生心内所现之佛亦当相空。以唯是识无别影故。色等性离无所有故。一切无言无言亦无故。是故圣教即是无教之教。如经云如来不出世亦无有涅槃。又密严经明佛常在法界无不出世等。龙树等宗多立此义。此前四说总为一教。圆融无碍皆不相妨。以各圣教从浅至深摄众生故。思之可见。第二说听全收者。亦四句。一离佛心外无所化众生。况所说教。是故唯是佛心所现。此义云何。谓诸众生无别自体揽如来藏以成众生。然此如来藏即是佛智证为自体。是故众生举体总在佛智心中。下文云。诸佛悉了知一切从心转。又云。如来菩提身中。悉见一切众生发菩提心修菩萨行成等正觉。乃至见一切众生寂灭涅槃亦复如是。皆悉一性以无性故。又云。三世一切劫佛刹及诸法诸根心心法一切虚妄法。于一佛身中此法皆悉现。又佛性论第二如来藏品云。一切众生悉在如来智内故名为藏。以如如智称如如境故。一切众生决定无有出如如境者。并为如来之所摄持故名所藏众生为如来藏。是故离佛心智无一法可得。二总在众生心中。以离众生心无别佛德故。此义云何。佛证众生心中真如成佛。亦以始觉同本觉故。是故总在众生心中。从体起用。应化身时即是众生心中真如用大更无别佛。起信论中盛明此义。又下文云。若人欲求知三世一切佛应当如是观。心造诸如来。三随一圣教全唯二心。以前二说不相离故。谓众生心内佛为佛心中众生说法。佛心中众生听。众生心佛说法。如是全收说听无碍。是谓甚深唯识道理四或彼圣教俱非二心。以两俱形夺不并现故。双融二位无不泯故。谓佛心众生无听者故。众生心佛无说者故。两俱双泯二相尽故。经云。夫说法者无说无示。亦其听法者无闻无得。又此下文云。众生所生非是生。亦无流转生死中。又经云。如来不说法亦不度众生如是等。是故此四于一圣教圆融无碍方为究竟。第五会缘入实门者亦有二义。一以本收末。二会相显性。初中以诸圣教皆从真流是故与真性常不异。如海起潮不失咸味。论中名为真如所流十二分教。又云。从最清净法界等。流教法等。是故以本收末唯是真如也。二会相显性者。谓彼一切差别教法皆悉从缘起。从缘起故必无自性。无自性故即是真如。是故空相本尽真性本现唯是真如故。经云。一切法即如也。又下文云。彼生灭法如如相也。第六理事无碍门者。亦有二义。一谓一切教法举体真如不碍事相历然差别。二真如举体为一切法。不碍一味湛然平等。前即如波即水不碍动相。后即如水即波不失湿体。当知此中道理亦尔。是故理事混融无碍唯一无住不二法门。维摩经中盛显斯义。又此经云。知非有是有．有是非有．非相是相．相是非相。良由本以非有为有。是故此有即是非有。圣教。准此理事无碍思之可见。第七事融相摄门者。亦有二义。一相在。二相是。初中先一在一切中。谓如一教法不碍在事全是真理。真理遍余一切事中同理。教事亦如理遍。是故一切法中常有此一。依是义故无一微细尘毛等处无佛说教。故此经云。一切佛刹微尘中卢舍那现自在力。弘誓愿海振音声调伏一切众生类。二一切在一中。谓无分齐理既不改性而全是事。是故一事摄理无不皆尽。余事如理在一事中。以理无际限不可分故。随一事处皆全摄也。是故一中常有一切依是义。故此经云。于此莲华藏庄严世界海之内一一微尘中见一切法界。又云。于一法中解众多法众多法中解了一法。若具通说有其四句。初一在一中。谓别说一切差别事中一一各有彼一法故。二一在一切中。谓通说一切悉有一故。三一切在一中。谓别说一中摄一切故。四一切在一切中。谓通说一切悉有一切故。又此常含一切之一即复恒在彼一切中。同时自在无障无碍。不动一方遍十方等。皆是此义思之可见。既一切法悉为教体。皆互相收圆融无碍方是此经教之体性。二相是者。先一即是一切。谓如一教事既全是真理。真理即为一切事故。是故此一即是一切。一切即一反上应知。此经云。若一即多多即一义味寂灭悉平等。通亦四句准前思之。良以全理之事与全事之理非一非异。由非一门故得相在也。由非异门故得相是也。深思可见。依是义故一句即是一切句而无穷尽。一切亦尔。下文云。欲具演说一句法阿僧祇劫无穷尽。如是自在是此教体。第八帝网重重门者。亦二义。先辨一门后类显一切。前中如一句内即具一切。此一中一切复一即一切。如是重重具即不可穷尽。总是一句。二类显者。如此一句余一切句一一皆尔。是即无尽无尽具唯普眼所知非是心识思量境界。下文云。于彼一一修多罗分别诸法不可说。于彼一一诸法中又说诸法不可说。又云若于一小微尘中有诸佛刹不可说。于彼一一佛刹中复有佛刹不可说。解云。如是重重如因陀罗网。是谓此经圆宗教体
　　第九海印炳现门者。亦有二义。一约果位。如前差别无尽教法皆是如来海印定中同时炳然圆明显现。设所化机亦同缘起在此中现。是故唯以此三昧海为斯教体如下文云。一切示现无有余海印三昧势力故。二约因位。要普贤等诸大菩萨方得此定同前业用亦无差别。是故十信满处普贤位中亦得此定。如贤首品说。第十主伴圆备门者。谓此普法教不孤起必主伴随生。如下文普庄严童子闻佛说一切法界无垢庄严经。有世界微尘数修多罗以为眷属。如是等文处处皆有。此眷属经有其二义。一同类。二异类。初同类者。如说十住十方各有十刹尘数菩萨来证。同名法慧。我等佛所亦说十住。大众眷属名味句身等无有异。是故当知一十住经十方各有十刹尘数修多罗等以为眷属。如一十住余一切处所说十住皆摄尔许尘数眷属。十住既尔余十行等一一品会皆有证法。数量准释可知。二异类者。谓随一方一界为一类机说一会法。既无结通十方等说。故非主经。然亦与主为胜方便故为眷属。是故主经必十方尘道同时同说。伴经不尔随方各别。是故一一主经各有尘数眷属。是谓本末相资主伴圆备。教体门竟。第六宗趣者。语之所表曰宗。宗之所归曰趣。然此大经宗趣难辨。略叙十说以显一宗。一江南印师敏师等多以因果为宗。谓此经中广明菩萨行位之因及显所成佛果胜德。下文所说不离此二故以为宗。二大远法师以华严三昧为宗。谓因行之华能严佛果。此上二说但得所成行德遗其所依法界。三依衍法师以无碍法界为宗四依裕法师。以甚深法界心境为宗谓法界门中义分为境。诸佛证之以成净土。法界即是一心。诸佛证之以成法身。是故初品之内。初天王偈赞无尽平等妙法界悉皆充满如来身。末后复明入法界品。故知唯以法界为宗。此上二说但得所依法界遗所成行德。五依光统师以因果理实为宗。即因果是所成行德。理实是所依法界。此虽义具然犹未显六今总寻名案义以因果缘起理实法界以为其宗。即大方广为理实法界。佛华严为因果缘起。因果缘起必无自性。无自性故即理实法界。法界理实必无定性。无定性故即成因果缘起。是故此二无二。唯一无碍自在法门故以为宗。七别开摄法界以成因果。谓普贤法界为因。舍那法界为果。是故唯以法界因果而为宗趣。于中分别有十事五对。一所信因果。如初会中舍那品内先明莲华藏世界果后显普庄严因。二差别因果。如第二会至小相品说。于中初二十五品说五位差别因。后三品说三德差别果。三平等因果。如普贤品说平等圆因性起品说平等满果。上二门是生解因果。四成行因果。如离世间品中二千行法内先明因行后显果行。五证入因果。如入法界品先祇洹林中现自在果后善财童子辨证入因。因果五周一部斯毕。是故唯辨因果不失所依。但以因果为宗理亦无咎。八会因果以同法界。法界法门略显十事五对。一教义相对。举此所说教法为宗。意显所诠义理为趣。或反此。以辨义深教胜故。二理事相对。举事法为宗。意取理性为趣。或反此。以依理性方成事故。三境智相对。举所观境意欲令成观智行故。或反此。以令修起智证同真境故。四行位相对。举所依之五位。意令依之修成胜行。或反此。以积行成位故。五因果相对。劝彼修因。意在证果。或反此。以举果劝乐令修因故。此上五对通于一部处处皆有故不别属。是故唯辨法界不失所成。但以法界为宗理亦无违。九法界因果分相显示中。亦有十义五门。一无等境即理实法界。此有二位。一是出缠最净法界。二是在缠性净法界。此二为所信所证故。二无等心。此亦二义。一大菩提心为普贤行所依本故二信悲智等随行起故。三无等行。此亦二义。一差别行各别修故。二普贤行一即一切故。四无等位。此亦二义。一行布差别位比证不同故。二圆融相摄位一位即具一切位故五无等果。此亦二义。一修生果。二修显果。此五门十义通收此经一部略尽。是故具以为宗。义亦备矣。十法界因果双融俱离。谓性相混融无碍自在亦有十义。一由离相故。因果不异法界。即因果非因果也。二由离性故。法界不异因果。即法界非法界也。三由离性不泯性故。法界即因果。以非法界为法界也。四由离相不坏相故。因果即法界。以非因果为因果也。五由离相不异离性故。因果法界双泯俱融。回超言虑也。六由不坏不异不泯故。因果法界俱存现前。烂然可见也。七由上存泯复不异故。超视听之法恒通见闻。绝思议之义不碍言念也。八由法界性融不可分故。即法界之果统摄法界无不皆尽。因随所依亦在果中。是故佛中有菩萨也。九即法界之因摄义亦尔。故普贤中有佛也。十因果二位各随差别。一一法一一行一一德一一位皆各总摄无尽无尽诸法门海者。良由无不该摄法界圆融故也。是谓华严无尽宗趣。余义如指归等说
　　第七释经题目者。略释十名。一数名。二法名。三喻名。四义名。五德名。六事名。七开名。八具名。九合名。十品名。初数名者。依梁摄论第十胜相云百千经者。是华严经有十万颂名百千经。此即从本数以立其名二法名者。依智度论属累品云名不思议解脱经有十万偈。又彼中自指是华严故。良为此经所说之法皆一摄一切无不悉是不思议解脱故以为名。三喻名者。依涅槃经及观佛三昧经名此经为杂华经。以万行交饰缘起集成从喻标名。犹杂华耳。四义名者。如下离世间品出生菩萨深妙义华等十义立名。至彼当辩。五德名者如性起品末就十胜德以立其名。亦至彼当释　　六事名者华严之称梵。语名为健拏骠诃。健拏名杂华。骠诃名严饰。日照三藏说云。西国别有一供养具。名为骠诃。其状六重下阔上狭饰以华宝。一一重内皆安佛像。良以此经六位重叠位位成佛正类彼事故立此名。人天八会亦似彼应知。七开名者此一名开为十事五对。一通别一对。谓大方广等一部通名。世间净眼是当品别目。二就通中教义一对。谓大等是所诠义。经之一字是能诠之教。三就义中法喻一对。谓大等是法。华严为喻。四就法中境智一对。谓大等是所证所觉。佛是能证能觉。亦是人法一对。五就境中简持一对。谓大字是能简。方广为所简。即简大异小简实异权简果异因故也。八具名者。大有十义。一境大。谓十莲华藏及十佛三业无边依正为所信境。如初会等说。二心大。谓依前大境起大心故。如贤首品及发心品说。三行大。谓依大心起大行故。如离世间品等说。四位大。谓积大行成大位故。即五位圆通等。如第二会至第六会来说。五因大。谓行位普圆生了究竟。如普贤品等说。六果大。谓随缘自体果德圆明。如不思议品等说。七体大。谓大用平等皆同真性。如性起品等说。八用大。谓念念益生顿成行位。如小相品等说。九教大谓一一名句皆遍一切。如下结通等说。十义大。谓所诠皆尽无边法界。如一尘含十方一念包九世八会等说。此上十义一一统收一切法尽莫不称大。又有七义。如瑜伽等七种大性相应等。以释大义。又依涅槃经更有三义释大。经云。所言大者名之为常。又言。大者其性广博。又云。能建大义名大涅槃。又起信论亦以三义释大。谓体相用等。次释方广亦有十义。一周遍义。谓言教广遍诸尘方故。二普说义谓普宣说一切法故。三深说义。谓说甚深法界海故。四备摄义。谓普摄无尽众生界故。五广益义。谓要令众生得佛菩提大利乐故。六荡除义。谓遍除二障及习气故。七具德义。谓具摄无边诸胜德故。八超胜义。谓独绝超余无比类故。九含摄义。谓通摄众多异类法故。十广出义。谓能出生佛大果故。然此十义如二论说。入大乘论。一为众生说对治法故。二有众多乘故。三多庄严具故。四能出生无量大果故。五除断一切诸邪见故。名毗佛略。又杂集论释方广者。谓菩萨藏相应言说名为方广。一切有情利益安乐所依处故。宣说广大甚深法故。亦名广破。以能广破一切障故。亦名无比法。无有诸法能比类故。次释佛义亦有十种。如无著佛等。寻文具辩。次释华严。问华有几义。复何所表以华为严。答华有十义。所表亦尔。一微妙义是华义。表佛行德离于粗相故说华为严。下并准此。二开敷义。表行敷荣性开觉故。三端正义。表行圆满德相具故。四芬馥义表德香普熏益自他故五适悦义。表胜德乐欢喜无厌故。六巧成义。表所修德相善巧成故。七光净义。表断障永尽极清净故。八庄饰义。表为了因严本性故。九引果义。表为生因起佛果故。十不染义。表处世不染如莲华故。次释经字亦有十义。如宝云经说。余义同上。九合名者。大即当体为目包含为义。方即就用为名。轨范为义是方法故。性离邪僻是方正故。能治重障是医方故。遍虚空界尽方隅故。广即体用合明。周遍为义。谓一切处一切时一切法一切人无不周遍。皆重重如帝网。此中且就一摄一切名大一遍一切称广。前广后大。理亦不违。方即是广大即方广皆持业释。此是所得之法佛是能得之人。觉照为名果满为义。此中人法境智有相依相即。相依者。智依境故方广之佛。简下乘佛。境依智故佛之方广。简因位法。此二相依各有有力无力缘起四句。思之可见。皆依主释。相即者。谓佛即方广方广即佛。人法无碍全体相即。空有四句亦准思之。此唯持业释。既佛非下乘法超因位。果德难彰寄喻方显。谓万德究竟瑰丽犹华。互相交饬显性称严。此有二门。一诸德互严。亦有相依相即。各有四句存亡俱泯。皆持业释思之可见。二理行互严。亦有相依相即。初相依四句者。一理由修显故即行华严性也。二行从理起故即理华严行也。梁摄论云。无不从此法身流。无不还证此法身。三理行俱融不二而二。非真流之行无以契真。非饬真之行不从真起。良以体融行而因圆。行该真而果满。是故标为佛华严也。四理行俱泯二而不二。以理之行故非行。行之理故非理。是即能所两亡。超情离相。非严非不严是谓华严。相即四句。理行全收。准思可见。是知法喻交映昭然有在。余如前释。十品名者。世间是法。净眼为喻。世者是时。间者是中。时中显现故云世间。世间不同有其三种。一器世间。为所依处。二智正觉世间。为能化主。三众生世间。为所化机。此品之内不越此三。故立斯名。器有二种。一场地别处。二华藏通处。智正觉亦二。谓三身十身。众生亦二。谓同生异生。净眼三义。一洞彻义。况器世间。内彻理故。下文云。法界不可坏莲华世界海。二现像义。况智正觉。下文云。清净法身无像而不现。三照瞩义。况众生世间。下文云。犹如净眼观明珠。又若通论此三世间各有净眼三义思准可知。又释佛未出世无善导故如盲。如来创出世间净眼现名世间净眼。是故佛涅槃时言世间眼灭。品者类也别也。余义可知
　　第八部类传译者。亦有十义。一恒本。二大本。三上本。四中本。五下本。六略本。七论释。八翻译。九支流。十感应。初恒本者。下不思议品云。一切法界虚空界等世界悉以。一毛周遍度量。一一毛端处于念念中不可说微尘等身尽未来际劫常转法轮。解云。此通树形等异类世界各毛端处念念常说。无有休息。此非可结集。不可限其品颂多少。亦非下位所能受持。二大本者。如下海云比丘所受持普眼经。以须弥山聚笔四大海水墨书一品修多罗不可穷尽。如是等品复过尘数。此是诸大菩萨陀罗尼力之所受持。亦非贝叶所能书记。三上本者。此是结集文中之上本也。故西域相传。龙树菩萨往龙宫见大不思议解脱经有三本。上本有十三千大千世界。微尘数颂四天下微尘数品四中本者。有四十九万八千八百偈一千二百品。此上二本并秘在龙宫。非阎浮提人力所受持故此不传。五下本者。有十万颂三十八品。龙树将此本出现传天竺。即摄论百千为十万也。西域记说。在于阗国南遮俱槃国山中具有此本。六略本者。即此土所传六十卷本。是彼十万颂中前分三万六千颂要略所出也。近于大慈恩寺塔上见梵本华严有三部。略勘并与此汉本大同。颂数亦相似。七论释者。龙树既将下本出因造大不思议论。亦十万颂以释此经。今时十住毗婆沙论是彼一分。秦朝耶舍三藏颂出译之。十六卷文才至第二地。余皆不足。又世亲菩萨造十地论。偏释十地一品。魏朝勒那三藏及。菩提留支于洛阳各翻一本。光统律师自解梵文令二三藏对御和会合成一本。见传者是。金刚军菩萨及坚慧菩萨各造十地释。并未传此土。又魏朝此土高僧灵辩法师。于五台山顶戴华严膝步殷勤足破血流遂经三载冥加解悟。于悬瓮山中造此经论一百余卷现传于世。后敕请法师入内于式干殿讲此大经
　　八翻译者。有东晋沙门支法领。从于阗国得此三万六千偈经。并请得北天竺大乘三果菩萨禅师名佛驮跋陀罗此云觉贤。俗姓释迦氏。即甘露饭王之苗裔。曾往兜率天就弥勒。问疑。以晋义熙十四年岁次鹑火三月十日。于扬州谢司空寺别造护净法堂于中译出此经。时堂前有一莲华池。每日有二青衣童子。自池之出堂洒扫供养。暮还归池。相传释云。以此经久在龙宫龙王庆此传通躬自给侍。后因改此寺名为兴严寺。沙门法业及慧严慧观等亲从笔受。时有吴郡内史孟顗右卫将军褚叔度等为檀越主至元熙二年六月十日出讫。至大宋永初二年十二月二十日。与梵本再校勘毕于法界品内从摩耶夫人后至弥勒。菩萨前所阙八九纸经文。今大唐永隆元年三月内有天竺三藏地婆诃罗。唐言日照。有此一品梵本。法藏亲共校勘至此阙文。奉敕与沙门道成复礼等译出补之。九支流者。谓此大经随力受持分成多部。兜沙经一卷是第二会初。菩萨本业经一卷是净行一品。小十住经一卷是十住品。大十住经四卷。渐备一切智德经四卷。并是十地品。如来性起微密藏经两卷是性起品。显无边佛土经一卷是寿命品。度世经六卷是离世间品。罗摩伽经三卷是入法界品。近于神都共于阗三藏翻华严修慈分一卷不思议境界分一卷。金刚鬘分十卷。此分翻未成三藏亡殁。今现于神都更得于阗国所进华严五万颂本并三藏至神都现翻译。其慈恩寺梵本与旧汉本并同无异。新来梵本品会及文句有少不同。明此大经数本故也。此并大经支流随器分流
　　第十感应者。宋主请西来三藏令讲此经。其人恨以方音未通恐。说不尽旨。乃入道场祈请才盈七日。遂梦以汉首易己梵头。因即洞解宋言讲授无滞。又九陇山尼敬重此经。专精转读二十余载。遂感目睹毛端刹海。又五台山尼常诵此经。从昏至晓一部斯毕。口中光辉遍耀山谷。又北齐炬法师崇重此经阙于师受。专读祈解。十五余年遂梦善财授聪明药。因即开悟造疏十卷。讲五十余遍。又定州中山修德禅师翘诚护净钞写此经。后开函放光照一百二十里。又阉人刘谦之因于五台山专读此经。遂复丈夫形。诸如此例事极繁广。具如五卷华严传中说
　　第九显义理分齐者。然义海宏深微。言浩汗。略举十门撮其纲要。一同时具足相应门。二广狭自在无碍门。三一多相容不同门。四诸法相即自在门。五隐密显了俱成门。六微细相容安立门。七因陀罗网法界门。八托事显法生解门。九十世隔法异成门。十主伴圆明具德门。然此十门同一缘起无碍圆融。随有一门即具一切。应可思之。就初门中有十义具足。一教义具足。二理事。三境智。四行位。五因果。六依正。七体用。八人法。九逆顺。十应感具足。谓众生机感如来应赴。下云。一切众生所乐示现云。然此十对同时相应为一缘起。随一各具余一切义。如初门既尔余广狭等九门皆各具前十对。但随门异耳。是故一一门中各有十百千等。思之可见。今且于一事法之上辨此十对。余可准知。如下文中。一莲华叶表令生解为教。即是所诠为义。如下胜音菩萨莲华处说。二华相为事。华体是理。下云。法界不可坏莲华世界海。三华是所观亦即能观。以此经中可以内行为外事故。四行事之华结成位故。五因事之华揽成果故。六华台所依亦入正故。如国土身等。七华体同真用应机故。八全揽为人恒是法故。九逆同五热顺十度故。十应赴群机亦能感故。如一华事既尔余一切事皆准知之。事法既尔余教义等一切皆然。准思可见。如具自十对既尔彼一华叶具前十门亦然。何者此莲华叶具前十义同时相应具足圆满故。是初门也。二即彼华叶普周法界而不坏本位。以分即无分无分即分广狭自在无障无碍。下云。此大莲华其叶遍覆一切法界。是故或唯广无际。或分限历然。或即广即狭。或广狭俱泯。或具前四。以是解境故。或绝前五。以是行境故。下皆准此。三即此华叶舒己遍入一切法界中。即摄一切令入己内。舒摄同时既无障碍。是故镕融。或有四句六句。准前思之。下云。以一佛土满十方十方入一亦无余。四此一华叶废己同他举体全是彼一切法。而恒摄他同己全彼一切即是己体。一多相即混无障碍。解行境别六句同前。下云。知一即多多即一等。五华能摄彼即一显多隐。一切摄华即一隐多显。显显不俱隐隐不并。隐显显隐同时无碍。全摄俱泯存亡俱成。句数同前。下云。东方见入正受西方见三昧起等。六此华叶中微细刹等一切诸法炳然齐现。下云于一尘中微细国土旷然安住。七华叶一一微尘之中各皆并现无边刹海。刹海之中复有微尘。彼诸尘内复有刹海。如是重重不可穷尽。非是心识思量所及。如帝释网天珠明彻互相影现影复现影而无穷尽。下文如因陀罗网世界等。八见此华叶即是见于无尽法界。非是托此别有所表。下云。此华盖等从无生法忍所起等
　　九即此一华既具遍一切处。亦复该一切时。谓三世各三。摄为一念。故为十世也。以时无别体依华以立。华既无碍时亦如之。是故下云。过去一切劫安。置未来今。未来一切劫回置过去世。又云。无量劫即一念一念即无量劫等。十此圆教法理无孤起。必眷属随生。下云。此华有世界海尘数莲华以为眷属。又如一方为主十方为伴余方亦尔。是故主主伴伴各不相见。主伴伴主圆明具德。如一事华带自十义。具此十门即为一百门。余教义等亦各准之故成千门。如教义等望自类十义。及同时等十门有此千门。彼同时等亦望自类十门及教义等。亦成千门。准思可见。问有何因缘令此诸法得有如是混融无碍。答因缘无量难可具陈。略提十类释此无碍。一缘起相由故。二法性融通故。三各唯心现故。四如幻不实故。五大小无定故。六无限因生故。七果德圆极故。八胜通自在故。九三昧大用故。十难思解脱故。初缘起相由故者。谓大法界中缘起法海。义门无量。约就圆宗略举十门以释前义。谓诸缘起法要具此十义方缘起故。阙即不成。一诸缘各异义。谓大缘起中诸缘相望要须体用各别。不相和杂方成缘起。若不尔者诸缘杂乱失本缘法缘起不成。此即诸缘各各守自一也。二互遍相资义。谓此诸缘要互相遍应方成缘起。且如一缘遍应多缘各与彼多全为一故。此一即具多个一也。若此一缘不具多一即资应不遍不成缘起。此即一一各具一切一也。三俱存无碍义。谓凡是一缘要具前二方成缘起以要住自一方能遍应遍应多缘方是一故。是故唯一多一自在无碍。由此镕融有六句。或举体全住是唯一也。或举体遍应是多一。或俱存。或双泯。或总合。或全离。皆思之可见。此上三门总明缘起本法竟四异门相入义。谓诸缘力用互相依持互形夺故。各有全力无全力义缘起方成。如论云。因不生缘生故。缘不生自因生故。若各唯有力无无力即有多果过。一一各生故。若各唯无力无有力即有无果过。以同非缘俱不生故。是故缘起要互相依具力无力。如阙一缘一切不成余亦如是。是故一能持多一是有力能摄多。多依于一多是无力潜入一。由一有力必不得与多有力俱。是故无有一而不摄多也。由多无力必不得与一无力俱。是故无有多而不入一也。如一持多依既尔多持一依亦然。反上思之。是即亦无多不摄一一无不入多者也。如一望多有依有持。全力无力常全多在己中。潜已在多中。同时无碍。多望于一当知亦尔。俱存双泯二句无碍思准之。五异体相即义。谓诸缘相望。全体形夺有有体无体义。缘起方成。以若阙一缘余不成起。起不成故缘义即坏。得此一缘令一切成起。所起成故缘义方立。是故一缘是能起。多缘及果俱是所起。是即多为一成多是无体。一能作多一是有体。由一有体必不得与多有体俱。多无体必不得与一无体俱。是故无有不多之一无有不一之多。一多既尔多一亦然。反上思之。如一望多有有体无体故能摄他同己废己同他同时无碍。多望于一当知亦尔。准前思之。俱存双泯二句无碍亦思之可见。六体用双融义。谓诸缘起法要力用交涉全体融合方成缘起。是故圆通亦有六句。一以体无不用故举体全用。即唯有相入无相即义。二以用无不体故。即唯有相即无相入也。三归体之用不碍用。全用之体不失体。是即无碍双存。亦入亦即自在俱现。四全用之体体泯。全体之用用亡。非即非入圆融一味。五合前四句同一缘起无碍俱存。六泯前五句绝待离言冥同性海。此上三门于初异体门显义理竟。七同体相入义。谓前一缘。所具多一与彼一缘体无别故名为同体。又由此一缘应多缘故有此多一。所应多缘既相即相入令此多一亦有即入也。先明相入。谓一缘有力能持多一。多一无力依彼一缘。是故一能摄多多便入一。一入多摄反上应知。余义余句准前思之
　　　　八同体相即义。谓前一缘所具多一。亦有有体无体义故亦相即。以多一无体由本一成多即一也。由本一有体能作多令一摄多。如一有多空既尔多有一空亦然。余义余。句并准前思之。九俱融无碍义。谓亦同前体用双融即入自在亦有六句。准前应知。此上三门于前第二同体门中辨义理竟。十同异圆备义。谓以前九门总合为一大缘起故。致令多种义门同时具足也。由住一遍应故有广狭自在也。由就体就用故有相即相入也。由一摄多时为显。令一入多为隐。多摄一入亦尔。又就用相入为显。令就体相即为隐。显入隐亦然。又异门即入为显。令同体为隐。同显异隐亦尔。又由以异门摄同体中相入义故现微细门也。由异体相入带同体相入故有重重无尽帝网门也。由此大缘起法即无碍法界法门故有托事显法门也。由此融通自在。今依此法上所辨时法亦随此无碍自在故有十世门也。由此法门同一缘起相带起故。随一门必具一切故有主伴门也。此之一门于前第三门中以辨义理。上来十义总是缘起相由门竟。余门如指归中说

　　　　华严经探玄记卷第一

　　　　华严经探玄记卷第二

　　　　魏国西寺沙门法藏述

　　　　尽世间净眼品

　　第十随文解释者。今此三万六千偈经有七处八会谓人中三处天上四处为七。重会普光为八会。于中有三十四品。初一品是序分。卢舍那品下明正宗。流通有无以四义释。一以众生心微尘下二颂为流通。以结叹劝信故。二为经来不尽。阙无流通三为此经是称法界法门说故总无流通。问若尔何得便有序分。答以有见闻通趣入故有始为序。以所入无极故无终流通。如修生佛果有始无终。若不尔者何故八会一一会末皆无流通。大般若经十六会中彼会会后皆别有流通。大集经中诸会末皆亦有。之此经不尔。故知别意有所表也。四以余三乘等法逐机差别利益众生为流通益相。又大远法师分此经为四分。初品名缘起净机分。二舍那品名标宗策志分。三名号品下至第八会来名显道策修分。四末后普贤所说偈名属累流通分。今更寻下文总长分为五。初品是教起因缘分。二舍那品中一周问答名举果劝乐生信分。三从第二会至第六会来一周问答名修因契果生解分。四第七会中一周问答名托法进修成行分。五第八会中一周问答名依人入证成德分。流通有无以如上辩。此五分皆依前起后文次相生义理周足。是故不增减也。就初序分之中分为二。初明此土中序分。二明十方无尽世界中序分。初中有三。初有四字唯是证信。二一时下通二序。三动地下唯是发起。若通后说得有四句。或唯证信是初。或唯发起是后。或俱是中间。或俱非是下正宗。又初四字义通而文局。以文在初首义通八会故。一时下文通而义局。以下诸会皆有尔时等故文通也。今此局初故义局也。又依佛地论分为五。一总显已闻。二教起时。三显教主。四教起处。五教所被机。依法华论等有六成就。一信。二闻。三时。四主。五处。六众
　　今释此义略作四门。一明此六义安立所由。二辨闻之亲传。三定传法之人。四释文。初中立此六句。所由有六。一佛教安立。依智论佛临涅槃告阿难。十二部经汝当流通。复告优婆离。一切戒律汝当受持。告阿那律。汝得天眼常守护舍利劝人供养。告大众。我若住一劫若减一劫会亦当灭。语已双林北首而卧欲入涅槃。阿难亲属之爱未除。心没忧海。阿泥卢豆语阿难。世尊今日虽在明日即无。汝宜问彼未来要事何因同彼愚人如是闷绝。阿难即起问言。我今不知请问何事。卢豆教云。要事有四。一问如来在世亲自说法人皆信受。如来灭后一切经首当置何言。二问如来在世诸比丘等以佛为师。如来灭后以何为师。三问佛在世时诸比丘依佛而住。如来灭后依谁而住。四问如来在世恶性车匿佛自治之。佛灭度后云何共住。阿难如教请问。世尊答云。经首当置如是等六句。二云比丘皆以波罗提木叉为师。三云皆依四念处住。四恶性比丘以梵檀治之。此云默摈。若心耎伏为说迦旃延经。此云离有无经。破我慢心也。又如大悲经中阿难请佛。云何结集法眼。佛告阿难。我灭度后大德比丘应如是问。世尊何处说大阿波陀那等经。汝应如是答。如是我闻一时在摩伽陀国菩提树下初成正觉说法。乃至云娑罗双树间说法。如是等二十余处所说之经。佛自重教阿难结集。是故此六句佛教立也。二为断疑故安此六句。如真谛三藏云。依微细律阿难当升高座结集法藏之时。其身如佛具。相好若下座时还复本形。众见此瑞还生。三疑。一疑佛大师慈悲从涅槃起更为众说法。二疑佛仙从他方来。三疑阿难转身成佛。今为除此三疑故安六句。是故阿难自称如是之法我从佛闻。明知非是佛重起说。亦非他方佛来。又非阿难自身成佛。但以法力令我似佛故也。三为未来生信故。智论云。一切经初置时方人等者。欲令生信心故。四离增减过故。佛地论云。应知说此如是我闻意避增减异分过失。谓如是法我从佛闻。非他展转显示闻者。有所堪能诸有所闻皆离增减异分过失。非如愚夫无所堪能诸有所闻或不能离增减异分。结集法时传佛教者依如来教初说此言。为令众生恭敬信受。言如是法我从佛闻。文义决定无所增减。是故闻者应正闻已如理思惟。当劝修学。五为息诸诤论故。若自制作则诤论斯起。故不然也。此依智论辨。六异外道故。彼外道经论或云石崖崩得。或云青雀衔来。故不可信也。是故今具显委曲明法非谬令人信受
　　第二明阿难等亲闻传闻不同者。若依小乘有二说。一云阿难既是佛得道夜。生年二十方为佛弟子。其二十年已后经是亲闻。已前是传闻故转法轮经云。阿难结集。时自说偈云。佛初说法时尔时我不见。如是展转闻。佛游波罗捺为五比丘众转四谛法轮故知已前非亲闻也。二云皆是亲闻故。萨婆多论云。阿难为佛作侍者时请愿言。愿佛二十年中所说之经尽为我说比尼母论亦同此说。故知总是亲闻。若依大乘一切皆亲闻有二义。一佛重为说。如胜鬘经等佛还本处重为阿难说。又如上大悲经中佛总重说。故是亲闻。二阿难常闻故。涅槃经云。阿难多闻士。若在若不在自然能解了常与无常义。又云。阿难得觉意三昧佛所说经近远常闻。三定传法人者。问说此经时二乘人等并)如聋盲。岂得阿难而称我闻。答有二义。一设是阿难此亦无过。何者依阿阇世王忏悔经有三种阿难。一阿难陀。此云庆喜。持声闻法藏。于上二乘随力随分。二名阿难陀跋陀罗。此云庆喜贤。持中乘法藏。于上大乘随力随分。于下小乘容预兼持。三名阿难陀娑伽罗。此云庆喜海。菩萨持大乘法藏。于下二乘容预兼持。准此经文阿难海是大菩萨能持大法。理亦无违。若依圆教并是卢遮那佛海印三昧内现此传法人等故。即是佛也。二云非是阿难所传。理亦无违。何者智论云。一显示教。二秘密教。此大品经是显示教故付嘱阿难。如法华经是秘密教故付嘱喜王等。又涅槃经云。阿难所未闻经弘广菩萨当为流通。准此是弘广菩萨称如是我闻。又准智论是文殊师利称我闻。以彼论云。文殊与阿难在余清净处结集摩诃衍藏。又文殊师利般涅槃经中。佛般涅槃后四百年时文殊师利犹在世间。故知是彼传此法也。第四释文。依智论如顺也。是信也又是印也。即印顺信受故言如是。如是总举一部文义。谓指己所闻之法。故云如是。依长耳三藏约三宝释。一约佛云谓如佛所说是我所闻。如我所闻是佛所说。二约法云如我所闻是称理之说。如称理之教是我所传。三约僧云如我所闻是诸菩萨之所同闻。如诸菩萨之所同闻是我所传故也。依佛地论云传佛教者言如是之事我昔曾闻。如是总言依四义转。一依譬喻。二依教诲。三依问答。四依许可广释如彼论。中我者谓五蕴假者。泛论我有四种。一真我。谓真如中常乐我净等。真如为性。二自在我谓八自在我等。以智为性。三假我。谓五蕴假者。以唯识所现似有主宰等以其为性。四执我。谓分别俱生所执为性。又缘我之心亦有四种。一见。谓诸凡夫等。二慢谓诸学人。三习。谓无学人。四随世流布。谓诸佛。此中我者于前四中通有初三。约教准之后四中唯一。亦可通后三。思准之。何故不说无我而说我耶。谓显亲闻故。语便故。随世间故。显无我故。并如智论说也。问传法者何故不自称名而言我耶。答有滥同名失故。问我岂不通耶。答已称我定属自故简别他故。问何不言耳闻。答以总收别故。问耳但闻声。岂能解耶。答耳闻其声意解文等。和合无二从亲说闻。萨婆多根闻。成实识闻。智论和合闻。即空无作也。涅槃云。四因缘和合故闻。一耳根不坏。二声在可闻境。三中间无障碍。四有欲闻故得闻。是故此闻则不闻闻也。又具十缘。一本识为根本依。二耳识种子为因缘依。三末那为染污依。四意识为分别依。五自类耳识为等无间依。六耳根不坏为同境根。七作意欲闻。八有境为所缘缘。九中间无障碍。十境近在可闻。亦通余法不碍等。是故此闻无自性故不闻闻也。约教准辨之。一时以下通二序。即是六句之内后四句。于中初三同辨。谓时主及处。后一别辨。谓同闻众。此亦即是三世间相应知。前中亦二。先通标三相。后始成正觉下别释三义。何故有此二门者。谓约处前则通举染净。后则别显净相。又前寄染后别辨净。又以时有始终处有染净佛有浅深故。须重料简也。前中三。初一时者依佛地论或一刹那或多相续但取说听究竟。是故总名假立一时。小乘实时。大乘假说。若别释梁摄论一时有三义。一平等时。谓无沉浮颠倒故。二和合时。谓令闻能闻正闻。三转法轮时。谓正说正受。二佛者觉义有二。谓本觉始觉。又论云。如莲华开如睡寤等。此初觉所知后觉烦恼。或三觉谓自他满即有觉之者名为觉者。或名婆伽婆。有四义如智论中。一名有德谓婆伽名德婆名有故。二巧分别。婆伽名分别婆名巧故。三名有名声。婆伽名声婆名有故。四名能破淫怒痴。婆伽名能破婆名淫怒等故。此四中初一总后三别。别中初智德次福德后断德。又佛地论有六义释。彼颂云。自在．炽盛．及端严。．名称。．吉祥与尊贵具斯六种。义差别。是故总号为薄伽。广释如彼。又真谛三藏引真实论有十义释。佛谓觉胜天鼓等。云云三处者国通场别。智论云。于摩伽陀国尼连禅河侧区楼频螺聚落中得阿耨菩提等。此名不害国。以此国中诸有犯罪唯有摈罚无有刑戮故。托此表示大法慈济之相也。或名善胜国。或云摩伽是星名。此云不恶。主十二月。陀者处也。名为不恶处国亦名星处国。寂灭有四义。一障灭谓性灭及治灭。二证灭理故。三显其灭德谓示佛十身及普贤等法。经云。大般涅槃能建大义故。四益物成灭故。可知。道场亦四。一事处。二行。如经施是道场等。三理。如维摩经一切法是道场知诸法空故等。四通一切法。谓人法等一切准之。皆得道之处名道场。依主释。亦如世谷场简去秕秽而择取真实。此中亦尔。灭惑成德。亦得道即场故持业准之。事场者如俱舍论云。于剡浮洲中央从金刚地上起金刚座彻剡浮洲地与上际平。一切菩萨皆于中修习金刚三摩地。何以故。更无余依止及能堪受此三摩地。一切菩萨者谓贤劫千菩萨也。始成正觉下第二别料简上三义。初料简时。二处。三主。时中且作五门。一定分齐。二摄前后。三显差别。四表示法。五释本文。初定分齐者。菩提流支云。华严八会中前之五会是佛成道初七日说。第六会后是第二七日说。以十地经初云第二七日故。又有人说。第八会是后时说。以彼文中有鹙子等五百声闻并后时度故。此等所判恐不顺文。以初七日定不说法。十地论云。何故不初七日说。思惟行因缘行故。既言思惟。明知非说法。设有救言只不说十地非不说余法者。则不得言思惟也。下论又释。为显己法乐是故不说。故知初七定非说耳。又第八会亦非后时。何得于一部经前已说半中说余经后方更续。岂令佛无陀罗尼力不能一念说一切法。祇园鹙子并是九世相入。下文云过去一切劫安置未来今。未来一切劫回置过去世。又云。于一念中建立三世一切佛事。乃至广说如是等文处处皆有。岂可所用鹙子祇园而非此类。是知此经定是第二七日所说。二摄前后者。有三重。一于此二七之时即摄八会同时而说。若尔何故会有前后。答如印文读时前后印纸同时。问若尔云何重会得成。答重亦同时以无碍故。如灯光相入等。余不动升天等准释可知。二即于此时摄彼前后。各无量劫无不皆尽。以是不思解脱时故。三摄于重重无量念劫。如因陀罗网重收摄故。三显差别者。依普曜经第二七日于鹿野园为彼五人三转四谛。此是小乘。依密迹力士经第二七日鹿园为于无量大众转法轮时有得罗汉辟支菩萨道等。此是三乘。依此经第二七日于树王下为海会菩萨转无尽法轮。明是一乘。上三同时者约法表本末同时约人显机感各异。依法华三七日。四分律六七日兴起行经七七日依五分律八七日。智论五十七日。十二游经一年方说。此并末教机异。宜闻各别故致不同。本教机定故唯二七。四表示法者。十地论云。时处等校量显示胜故。此法胜故。在于初时及胜处说。此有三义。一此经约初时表本法胜故。二末教亦同表末不离本故。三显本非末故。末时不定本时定故。时定二七更无异说。第五释文者。始成正觉者意显初始之义。然有二相。一初七日是现世之始。二第二七日是说法之始。此中是成正觉来经今七日故云始成正觉也。通有五义。一约小乘。以生身佛于此树下三十四心初成正觉同诸罗汉实成非化。二约大乘。八相化身示现于此初成正觉。三约报身。十地行满无间道后果现圆明名初成正觉四约法身。谓创得了因最初圆现。故曰初成。此上大乘并无初之初。五约十佛。谓遍一切因陀罗网无边世界。念念之中皆初初成佛。具足主伴。尽三世间。是故此即具摄前后无量劫初也。此中正唯第五兼摄前四准可知。以此五重不相离故。摄方便故
　　其地金刚下第二别料简处。于中亦作五门一定其处。二辨摄入。三显差别。四表示法。五释本文。初定处者。问说此经处为是净土。为是染界。设尔何失。二俱有过。何者若是净土何故上文云摩竭提国。下文复云如此四天下阎浮提等。由此当知。非是净土。若染土者。何故下文此莲华藏世界海六种十八相震动等。明知此经非染土说。如此相违云何指定。答但依此经染净二土镕融相摄有其四句。或唯娑婆。以本从末故。或唯华藏。以末从本故。此二如上辨。或双现。以依华藏而有娑婆染净相分。末依本故。如下文云华藏界中娑婆世界。此之谓也。或染净双绝。以就果海不可说故。此上四门合为一土。镕融无碍随说皆得。第二辨摄入中。初明融摄者亦有三重。一此觉树下即摄八会人中天上。是故皆云不离此也。二摄十方。无余刹土皆悉不离此树王下。三摄毛端微尘内等重重之刹。犹如帝网无有穷尽。以皆是此莲华藏界之所摄故。二融入亦三。谓融此觉树入前三重所摄处故。第三显差别者。然佛说经处有三种。一唯界内十六大国化身说处。此通小乘及三乘教。二唯界外诸妙净土十八圆满受用土中报佛说处。如佛地经等。此妙净土非三界摄而亦不离。以遍一切处故。此通三乘及一乘说。三染净圆融帝网无尽莲华藏界十佛说处。依正浑融具三世间。此唯别教一乘说处。今此所辨正唯后一。兼摄前二。以彼本末不相离故。第四表示法者。托此胜处表示法胜。地论云。此法胜故在胜处说。然有三重。一此树下得菩提故。不起此说。明表所说如所得故。非逐异机有改动故如鹿园说等。二托圆融莲华藏界表示所说圆满殊胜性开敷故。三托此重重帝网之处表示所说亦重重无尽。如不思议解脱等。余义如下世界章说。第五释本文者。文中有三。初明道场地。二地上有菩提树。。三树下有师子座。此则地为行所依本。树为行德建立。座为行用摄益。如缘起性各全融摄法无不尽。然此三位文中各以十门分别。初释场地中有标释结。标中其地金刚标其地体。谓体无不坚。下文言金刚厚地不可破坏。此之谓也。具足严净标其地德。谓相无不严。即下文中莲华藏界地下具摄风轮香海莲华王等。以为严净。地上具有妙宝光明香河树网。如是上下净德圆备故云具足。此则垢无不尽曰净。德无不满曰严。二别释中十句。显十种严净。一宝华严净。二宝轮严净。三妙色严净。四幢等严净。五香鬘严净。六宝网严净。七雨宝严净。八华树严净。九佛力严净。十奇特严净。具此十种故云具足严净。初宝华严净者。谓众宝杂华具四义故。一微妙义。二开敷义。三出
　　　　果义四严净义。下文言。宝华遍覆一切地悉能长养佛功德。二宝轮严净者。谓此宝轮具足五义故。一圆满义。离缺减故。二摄德义。辐辋等具故。三转动义。从此向彼故。四摧惑义。如碾碎等故。五降伏义。如圣王轮宝故。又宝是可贵义。下文言。宝华成妙色庄严光明轮。充满诸法界。十方靡不遍。三色相严净。谓此妙色具四义故。一炳著义。具形显故。二即空义。含虚而立故。三具德义。一摄一切故。四有用义。众生见闻获胜益故。此类多端。故云无量无不交饰。故云庄严。谓此器海深而且广。蕴德包含润益无边故云如海。大海十相于此应辨。下文世界海名从此而立。四幢等严净。谓幢[方*番]盖光四义别故。幢有二义。一高出。二降伏。如帝释幢。幡有二义。一[巾*票]帜。二随缘盖。亦二义。一显胜。二荫覆光。亦二义。一除闇。二照现。下文云。于宝幢中有光明。垂宝旗幡而庄严。五香鬘严净。谓妙香是芬馥义。妙华是开敷义。妙鬘是贯穿义。以此三事遍布周围以成供养。又亦以妙香之华穿以成鬘。垂幢四面以成庄严。下文云。悬杂华鬘为庄严。六宝网严净。网是隐[日*英]庄严。下文云。宝轮罗网弥覆其上。依称赞净土经七宝者。一金二银。三吠琉璃。四颇胝迦。五赤真珠。六阿湿摩揭拉婆。七牟娑陀揭拉波。七雨宝严净。谓所雨广多无不皆成法门之用。故云自在。即现身说法此之谓也。八宝树严净。谓众德建立义也。下文云。清净宝树云庄严。普能照明一切身。故光茂也。九佛力严净。谓佛神力故者举其所因。令此等者辨其所成。一令体广。二相严。三用照。下文云。一切世界海有无量庄严宝轮无边色。如来神力起。十奇特严净。依智论宝有三种。一人宝。如轮王珠宝能雨物之用。二天宝。谓诸天所有并堪使唤。三菩萨宝。堪令说法度人。今此菩萨宝望前人天已为奇特之宝。况如来所有。无尽善根。所生之宝并甚奇特。以即是法门复是事宝故也。下一句总结。以善根无限量故。出生严具。亦无限量故。云无量善根庄严道场。又亦以此善根即用庄严。如下文云百万亿波罗蜜云及善根云等以严宝座。今亦同彼故也。无量者。下文云。卢遮那佛过去行令佛刹海甚清净。无量无数无边际彼一切处自在转。余义至后品中广明。此中亦有总别同异成坏六相。可准通之。场地竟。第二觉树中亦十句。初一总句。菩提树有三释。谓邻近依主及持业。以圆教中依正无碍人法相是故。得菩提即树也。高出六天显曜十方。故云殊特。此是总句也。下以九句别显殊特。一　　　　干殊特。谓是树身明净坚固义故。云净琉璃等。二枝殊特。谓树枝　　[条-(仁-二)+彳]是方便随机差别义故。云宝枝等。三叶殊特。谓枝　　[条-(仁-二)+彳]头叶是荫机成益义故。云宝叶等重平声云是龂腭义。又重上声云是叆叇义。四华殊特。是众行绮饰义。即益所成行故。云杂色等五果殊特。是行成感果义。如意者。一如能化意平等救故。二如所化意求皆得故。摩尼是珠宝通名。简通取别故。云如意摩尼。又此上五句成一树体。谓净法界如地。显现佛身如地生树。随机见异如树枝分。见无不益如叶成荫。由益成行如树花敷。行满得果如树生果。此约起化摄生现于佛树。又释。本识如地。识中菩萨种姓如树子。发菩提心如生树芽增修正行如长养树身。随位造修如树分枝。此约自行。荫覆利他如树叶荫。自他二行交饰如华。因圆果现如树成。果此约修行次第。以成佛树。此上五句明树体摄众德。下有四句。明此觉树妙用自在。谓第六句显光殊特。谓光用遍至。七化现殊特。谓随所至处现作佛事。以无际故不可极。即一切处也。无休故不可尽。即一切时也。八法殊特。谓于诸处作何佛事。普现大乘菩萨道教。以是阿含光明故能现法。又此上三句如其次第是身意语三业所摄。九佛力殊特。谓佛力加持出音赞德。若不树中自出音赞世人无有能知如来胜功德者。此十句中六相总别可准知之。觉树竟也。第三宝座殊胜。于中亦有十句。初一是总。依智论佛为人中师子。佛所坐处若床若地皆名师子座。王坐处亦尔。又坐此座说于无畏师子吼法。是故亦名师子座。下离世间品明十种座。中师子座。分别演说甚深义。此上皆依主释。或亦持业释。以依正浑融故。又以此座苞含法界。人法教义一切法及彼十方诸佛世界深广殊特故。云不可思议谓如大海。下以九句别显不思议。一严饰不思议。谓体摄众德故云众妙宝华等。二流光不思议。谓妙用无方如云普遍故云流光等。三含摄不思议。谓内含无数菩萨大海故云藏也。四语业不思议。谓大音远振成益难量故云不思议。又此上三句随其所应。是身意语三业用也。五加持不思议。谓虽此座流光普照。然佛光明重更弥覆。显殊胜故。以摩尼珠光可有照及四十由旬覆轮王宫。今佛光明遍照法界。弥覆此座。超过彼量故。云逾摩尼等。六变化不思议。谓化用开觉故。云作佛事。七应机不思议。谓十方根熟一切悉。睹一座普应无所挂碍。八迅速不思议。谓一念者时极促也。一切化者所现多也。充法界者极深广也。于此一念能现一化。已为希有。况现一切。能于一念化现一切已甚希有。况诸所现一一深广充满法界。于一念顷迅速起此无边大用。余念念中皆亦准此。九真性不思议。谓如来藏体普遍故。令前妙用速成无碍。又此上四句明此座用。次第相由。初有何相。二云何应。三如何速。四由何成。如次四句答此四问应知也。下一句总结。以别说难周故。结云无量众宝等。以座高显故亦称台。问此师子座有何义理名不思议。答既名不思议。义实无尽。略论十种。谓不可有分思。以同法界故。不可无分思。为机现故。不可以理思。宝华事严故。不可即事思如来藏性故。不可依报思。以菩萨等所成故。不可正报思。是佛依果故。不可以人思。所依法摄故。不可以法思。具有三业为人用故。不可以果思。具有因位诸菩萨故。不可以因思。佛果所有故。此上十义无碍相即。谓一座是总相。十义是别相。齐是座义是同相。十义不杂是异相。由此十义令座法起是成相。各住自法是坏相。问既云为机现故。非无分量。未知其量分齐若为。答然亦难知。但可比况辨之。如地品说。十地菩萨座量周围如十阿僧祇百千三千大千世界之量。以此座量比如来座。其犹以豆许土比大千世界。是如来座量极难量也。上来三段总明器世间圆满竟。自下第三明智正觉世间圆满。于中略作五门料简。一定佛身。二明融摄。三显差别。四表示法。五释本文　　初定佛身者。问此八会佛是何等身。答有人释云。是化身佛。以菩提树下八相成道是化身故。不离升天是重化故。以释迦异名名卢舍那非别报身故。又有释云。说此经佛是实报身。以是卢舍那法界身故。居莲华藏净土中故。下第七会初叹佛具彼二十一种殊胜功德。是实报也。但以不离化故该此树下非是化身。今释。此佛准下文中是十佛之身通三世间。以说十信及三贤等地前所见非实报故。然居华藏非局化故。国土身等非前二故。具摄前二。性融通故具足主伴。如帝网故。是故唯是周遍法界十佛之身。第二融摄者有二。一直摄一切三世间尽。以具此三事方为佛故。三身二身但是三中智正觉摄。妙净土及同生之身无不皆是此中所摄。二亦正报毛孔。依报尘中。各重重具摄三世间等一切诸法如帝网现。准思可见。第三显差别者。此一释迦身随应群机差别多种。或同凡而非圣。如见三尺黑象脚身及树神身等。此在人天位。或是圣而非凡。以同罗汉圣人身故。或亦凡亦圣。以是父母所生实报身故。四大成故。同凡身也。具五分法身诸流尽故。是圣也。或非凡非圣。以是大乘三身摄故。非同小乘罗汉圣故。或是化非法报。以具八相在阎浮故。色顶别立彼实报故。如梵网经等说。此约初教。或是报非法化。即此身具二十一种殊胜功德。受用身故。如佛地经初说。此约终教。或是法非报化。以色即如故。经云。吾今此身即是法身。此约顿教。或亦法亦报化。如前三说故。或非法非报化。以是十佛故。通三世间故。具足主伴故。如此经下文说。此约圆教。是故此释迦身圆融无碍极难思也。第四表示法者。然说法之佛总有四位。一同罗汉身。以表说小乘法故。二化身佛。表说三乘。广说地前略说地上。三报身佛。表说三乘。广说地上略说地前。四十身佛。表一乘法。六位齐说。以此所说具足主伴无尽法故。佛亦同此十身无尽　　　　第五释文者。文中释此智正觉义还以十门。初一总余九别。总中先身安宝座。故云如来处此等。后智契真原。故云于一切法成最正觉。又如来者。地持论云。言语所说不乖于如故名如来。又转法轮论云。第一义谛名如。正觉名来。正觉第一义谛故名如来。又经云。乘六波罗蜜来成正觉故名如来。又论云。乘如实道来成正觉。问此既出障得名如来。何不在缠名为如去。答亦有是义。故经云。法身流转五道名曰众生。既云流转。当知有去。或亦无去。以虽在缠而不动故。问若尔出障不动应无有来。答净法顺真从真所起故得有来。染法违理是妄法故不得有去。或亦无来。以始觉同本觉故。既无始觉之异。是故无来。故经云。如来者无所从来亦无所去。故曰如来。又一切法者所觉二谛之法。最正觉者能觉之妙智。以菩萨亦有随分正觉。然位未极。不得称最。今就至极名最正觉。下以九门别显如来成正觉之义。谓于如来一法界身随缘显现有三重三业。初有三门。明平等三业自在摄生。二其身遍坐下明摄生三业成益非虚。三悉能普现下明成益三业即用归如。就初中先明身业。于中有二。初句明平等身业。次普入下辨摄生身业。又上句显深下句明广。又上明不即三世。故云平等。下辨不离三世。故云普入。又初不变义。后随缘义。又初体。后用。又了谓照了。三世法者显前一切法也。平等者一了知过未等于现在。故云平等。此约俗境。二了知三世迁流之法泯归一实无三之异。故云平等。此约真境。文意在此。斯则不住事而入理也。普入等者是不住理而随事也。又前则不坏事而显理。理而非事。后则不乖理而随事。事而非理。理事镕融二而不二无障无碍。二句显示与余功德作依止义是身义次明平等语业妙音遍至者明如来圆音如缘起性遍一切处而亦不坏别别诠表。若由等遍失其音曲。则圆非音。若由音曲乖其普遍则音非圆。今则不坏曲而等遍不动遍而差韵。是谓如来圆音。非是心识思量境界。如虚空有五种义。似佛圆音故以为喻。一周遍义。譬佛圆音周遍法界无处不至。犹如目连远寻佛声不得涯畔。二平等义。谓空虽普遍体恒无二。况佛圆音平等一味。三无碍义。谓此虚空无所障碍。譬佛圆音随根生熟闻与不闻俱无障碍。四对现义。谓一切众生皆谓虚空对其前而空无现前。圆音亦尔。随种种机别别独闻而音无彼此。五含受义。谓此虚空苞含容受诸色法故。圆音亦尔。含摄所诠诸法义故。余义如下性起品说。下意业中二。先明平等意业。等心下明摄生意业。又初理后量。又先智后悲。又二利无住缘。相融无二相故。又平等法相犹是佛智游履之所故云行处。如空者喻此行平等之法。又以境智相如能所俱泯如空无碍故。一味故普遍故含摄故有用故。又或唯境如空。或唯智。或俱。或不俱。思以准之。又释。佛果戒等功德称同真性。故云平等。唯佛智所知故云智行处。然无分限故如虚空。佛地论第四云。如契经言。乃至所有施设譬喻喻诸如来所有功德。一切皆是谤诸如来。唯除一喻。谓虚空喻。如来戒等无量功德同虚空故。乃至广说。下句等心随顺众生者有四义。一无思益物故云等心。二等被圆教。三等授极果。四等达其性不碍摄化。此则是前如空之德堪以摄生。故云随顺。上来平等三业竟。第二摄生三业成益不虚。于中初一句总标就机。谓其身遍坐具三业故。一切道场者有三类。一遍一切须弥山界。二遍一切树形等界。三遍一切尘道。重重如帝网界。故下文云。是虚遮那佛常转法轮处。又下结通皆依此文。别中初二句先明意业。一摄生意业。谓了知根器故云悉知一切等也。二明成益不虚。谓以慧日破众生痴闇故云智慧日等。次有三句明身业。一依土现身故云悉能等。二依身放光。一光体通三际故云三世光。二光照三世境亦云三世光。皆从智慧大海中出故云智海光明。所照机境熟故名净。无量光明者。光摄眷属。又亦多故无量。又照净显深。无量明广。次二句明语业。初明实教无改动故云不坏。二明教所依因故云以力无畏等。以者由也。此即望前为因义。又以犹用也。用此力等开方便门。教化众生成此权教。是故望后权教亦是所依。又自在力光者通用无碍该于权实。成益三业竟。第三用归如中先明身业。谓虽普现多处即用同体。故云如空。而无来去以普遍故。不动故。起信论云。虽起大用而亦无有用相可得。此则用而常寂也。次二句明意业。一遣妄。二顺真。又初会性永无。二实相不灭。又前了其不有。后证其不无。中边论云。无二有。此无是二名空相。斯之谓也。又此亦是释成前义。谓何因普现而无来去。释云。以了达无性何以去来而是无性。以彼去来顺平等故。顺平等之大用无明闇尽名一切光明。不失大用故云普现诸佛所行。下一句明语业。诸佛世界者诸所遍处也。不思议音者所顺多繁故云不思。此上三三业。各一总二别。又初总余二别。又三三九为别。最正觉为总。同异成坏准思可见。智正觉竟
　　大段第二明众生世间圆满。于中先总料简。后释本文。初中略作十门分别。一明众数。二新旧。三定器。四世出世。五界趣。六诸乘。七权实。八位地。九表法。十因果。初众数者。谓此初会有五十五众。始从普贤至摩醯众为三十四类。后从善海还至普贤为十八众。牒前总为五十二众。海慧内众并新集十方及胜音众。牒前总为五十五众
　　第二会中有新旧二众。牒前总为五十七众。三四二会各有天王菩萨二众。牒前总为六十一众。第五会中升天品内有五十二众及云集一众。第六会有同生异生二众。及第七会一众。牒前总为一百一十七众。第八会中菩萨声闻及天王三众牒前则为一百二十众。于中一一或以十佛世界尘数为量。如是等皆无分齐。然此等八会既并同时互相融成一法界大会。即知一一会中各有一百二十众无分齐相。此且约此一世界八会中说。若通十方虚空法界一切世界皆各有此无边众会。相入重重如帝网无尽。即不可说不可说也。是谓华严海会之众数
　　二诸会新旧者。或唯旧无新如六七。二会或唯新无旧如三四五三会。或亦新亦旧如初二八三会。余意各如下文集众中说。三定器者泛论列众有三义。一是当机。二是影响。三是寄法。今此通三也。四世出世者有四义。或俱是世间以时中显现故。又三世间中是一故。或俱出世。如其行德非世摄故。或亦世亦出世。由具前二义故。又随相论初普贤等是出世。余是世故。或非世非出世。以是出出世摄故。是故此众通其三位具斯四句也。五界趣者。于三界中除无色天。以随相寄法非殊胜故。若仁王经亦有无色天等。五趣中除地狱众。以彼极苦寄相显法亦非胜故。若方等陀罗尼经亦有此众。又无人王众。以相显非奇故。或菩萨即人众也。或唯列王众。如后十八众说。以表法自在故。或通王臣。如此三十四众中说。以具主伴故。六诸乘者。大智论云。若小乘经初唯列声闻众。若大乘经初具列菩萨声闻二众。义准若一乘经初唯列菩萨。所以知者彼论以大品等为共教。别指华严为不共教。以不与声闻共说故。又此上三门各有二说。初中二者。一若为成小教得小果等唯列声闻。此是愚法小乘。如阿含等经说。二为回小乘显所被机。唯列声闻。是大乘回心教。如金刚般若经初辨。二具二众中亦二。一或先列声闻后列菩萨。此通始终顿三教。如净名等经办。二或先列菩萨后列声闻。此通顿教及同教。如罗摩伽经惟楼王经和休经等辨。三唯列菩萨中亦二。一虽唯列菩萨主伴不具。是同教一乘。如十一面经等辨。二若主伴具足即别教一乘。如此经说
　　七权实者。若约三乘佛居此娑婆界。杂众是实。以实报生故。菩萨是权。方便现故。如经云。彼诸菩萨隐其无量自在力等。或菩萨是实以地前菩萨犹生此土故。杂众是权依大集经并是他方大菩萨等权形所作故。若佛居净土菩萨唯实。实报生故。杂众是化非实有故。摄论云。受用土中实无此等众生。欲令净土不空故。化作如是杂类众生。若一乘中佛在此华藏界菩萨杂众或并是实。以是海印定现实德摄故。或俱是权以随缘而现故。余义思准。八明其位者。若约三乘此普贤等皆是十地已上菩萨。彼神王等多分并是随类生摄。即是八地已上。若一乘中如缘起际诸位皆齐。是故一人具五位位位皆遍收。准之。九表法者。若三乘中但寄人显法。仍人非是法。若一乘中此等诸人并是法界缘起法门。又此一众即通三世间。以或作河池井泉水等国土身故。余可知。十因果者。若三乘但是因位。若一乘中或皆是因。以未是佛故。或俱是果。以并是佛海印中现故。又乘解脱力入佛海故。或通因果。由前二义故。或俱非。以离性平等故。并如下叹德中说。次释文者。一一众中皆有四种圆满。一数圆满。谓先举数等。二行圆满。谓列名等。以名依行立故。三德圆满。谓叹德等。四供养圆满。如下三业供养等。于此众圆满中有二。先明外众。后海慧下明其内众。就外众中亦二。先列三十四众具前三种圆满。后摄为十八众显第四供养圆满。问前列中以普贤为首摩醯为终后兴供中何故反此。答古德释云。初从下向上。表进行增微。后从上向下。表尊位次第。此释难用。岂令普贤最为卑劣。今释前则从近向远。表依本起末。后从远向近。明寻末归本。良以本末无二远近不殊。二文互举无障碍也。就前中二。先辨同生。后明异生。或以声闻为同菩萨神等并为异生。此约小乘。以约相明同故。如同坐等。或以出家菩萨及声闻等为同。余并为异。此约始教。或以菩萨为同。声闻等为异。此约终教。或唯地上菩萨为同。以同证法性故。余悉为异。或八地以上为同。以俱纯熟纯无流故。此二通始终二教。或唯菩萨为同。以通诸位故。神天等为异。是法界别德故。或菩萨神等俱是同。以法界无二故。或俱异。以法界差别故。此约一乘辨。就同生内。初数圆满中。大者有八义。一数大谓十刹尘等也。二德大谓位具一乘法界德故。三作业大谓救众生极重苦故。四敬大谓天王等大人所敬故。五胜大谓一切众中最殊胜故。六行大谓修二利六位行故。七愿大谓十种大愿十尽句故。八时大谓三无数劫或无量僧祇而修行故。菩萨者依佛地论及无性摄论等总有三释。一云菩提此云觉。是所求也。萨埵此云有情。是所度也。从境为名。义言若从心称应言悲智。二菩提如前。萨埵是能求。谓求菩提之有情也。此约人法为名。亦是心境为目。三菩提如前。萨埵此云勇猛。谓有志能。于大菩提勇猛求故。又智论云。萨埵或云众生。或云大心。即是上二义也。俱者谓传法菩萨与之俱闻故。如来与之俱说故。又智论云。一处一时一心一戒一见道解脱是名为共。共犹俱也。第二行圆满中。菩萨名杂者有二意。一为显下粗细等杂世界故。二以此众通八会序故。德周法界曰普。至顺调善曰贤。智论名遍吉也。此中同名普者以圆遍故。次名月者德清凉故。次名王者德自在故。次名光者了闇用故。次坚固德故。次德独出故。次演清凉教故。次德明尊故。智论云。问菩萨甚多何以列少。答菩萨无量说不可尽。若都列者文字难载。复次菩萨不过二种。所谓在家出家。此方他方。在家谓[台-台+(犮-乂+又)]陀罗等。出家谓妙德等。此方谓慈氏等他方谓观音等。若说此二当知一切都以摄尽。解云。此约娑婆世界说。就华藏众如文可知。第三叹德圆满中二。先约人。后约法。初中友者德齐也。即显因果无二也。此文有二意。一举佛显德。如云欲观其人先观其友等。二何故集此。以是友故。相成故。俗书云。同志曰友也。此中善友有三义。一过己义如善财进友。二德齐义以是朋友故。三少劣义以普贤等名第二尊导故。二约法中初一句总。此一切菩萨皆悉成就无边功德。深广如海。十相准之。下别辨中二。先成就自分功德。后无上智愿下成就胜进功德。然此二分通说有七重。一约一行生熟分。二约二行如施行已成后修戒等。三约二利以分。四就行位。以得位为胜进。五约比证以分。六约二位。谓前位已成为自分。趣向后位为胜进。七就因果。因成自分。入果胜进。今此文中正就末后兼通可知。就自分中成就九种功德。一成行满功德谓无处无时而不见。行施等七度故云诸度普照。二成慧眼功德。以何义令此度行而得圆遍。以净慧眼如彼三际而等观故。云慧眼等也。三成深定功德。谓依何得此慧眼。以依深定发故。此中有三义。一于定不味故云净。定发胜慧故云明。二处于定纯熟入出无碍故云明净。如下文东方入正受西方三昧起等。三顿入多定令一摄一切故云具足明净。下文云。如入微尘数诸三昧一三昧生尘等定也。上来三句明自利行。四成妙辩功德。谓巧能说彼难说之法故称辩才。即下四十无碍等。以一言说一切名广。所说皆玄曰深。此深及广悉无崖无底故云无尽。五成普曜功德。以佛功德身光普现照曜。群机故。六成调化功德。谓善巧了知众生心器。即心行稠林也。称根授法。调令离障伏使入法故云如应调伏。上三句即三业化他行也。七成就真智功德。以金刚智。普照一切差别境界。悉同一味平等法性。八成量智功德。以广大之慧明达深智所知之境。无不周尽故云靡不明达也。上二句明智照二谛德。此上八句约行显德。九成摄位功德。此有二义。一摄前诸行入信等五位之中。二随在一位即摄前后一切诸位。此二亦有二。一约相入明摄。二约相即明摄。如前十门处准之。此从十信满心已去诸位见此相摄。是故下贤首品中。信满之处即具一切位乃至佛果等。是此义也。上来自分竟。第二胜进入果中二。初十句明体德圆满。二遍游下六句显妙用自在
　　前中成于佛果十种功德。一得佛智愿德无上者。佛果无加故。智谓大智。即四智十智等。愿谓大愿。即自体无障碍愿。大智已成。大愿已满。并皆现今成满已讫。非是当成故云皆已成满。二具佛密教德。此有二义。一言不尽理名秘密教。以非了义故。二微妙难解非下位能测故。名密教。以是深广故。此中据后说。何者深。谓言即不言故。何者广。谓不言之言周法界故。下文鹙子如聋等是也。此深广教唯佛所有。今此菩萨具足同佛故名也。三得佛果法德。谓十八不共等果位功德。望下皆名不共。佛佛相望名为共法。非是与菩萨共故云佛共法也。四同果位德。此有四义。一同佛行者谓大悲行故。二同佛地者得佛十地。谓毗卢遮那智藏大海地等。三同佛德者得佛无边福智德故。四同佛力者得十力故。又得十种大力等如不思品说。五三昧自在德。此有二义。一出入自在故。二相摄自在故。上五句得佛自利德。六机感现形德。谓机感繁多故云生海。圆身普应故云应现。如经云应以佛身得度者即现佛身等。七随行摄生德。谓随其根行授与法门令增正行故云建立。前句现身。此句说法。此二句得佛化生德。八巧证法海德。谓缘起法深广繁奥苞含如海巧达其际故云善入。九入海回转德。谓善入缘起陀罗尼门。令一摄一切故云回转总持也。十果海充身德。谓由于缘起法海巧回转故。令佛无边功德法海皆悉摄取充满己身。是故皆得佛果功德意由此也。下文云。菩萨于因缘和合中自在。乃至能随意示现于佛身。此之谓也。第二妙用自在中有六。一遍游诸刹用。此穷世界海。二出生愿海用。谓由此愿力入国土海。又前句游他佛刹。此句愿严自土。三三达圆明用。以未来难知是故偏。举。理实通三。可知。四历事供养用。五愿海深广用。故云普贤愿也。六化物智圆用。故云于众生智满也。同生众竟。第二异生众中先辨金刚力士众。以卫佛近故先列也。表佛德缘起不坏相故。众行所依如金刚际故。即行眷属余众亦然。叹德中八句。初一句总明。本愿侍佛。后七句别显其德。前中若三乘教中。八地已上方乃现形显卫。已前密卫。一乘中。信满已去并显卫。如下贤首明法二品说。又随心求义为愿。要契至诚为誓。下别中二。先内德圆满。后无量神力下外用普周。前中三句。初愿行具。二福智净。三大定深。外用中四句。一力同果遍。二大小重入。三身出众表无大众畏也。四随类巧现。皆如缘起际准之。第三道场神者。在树下近故次列之耳。叹德中略举往因。如下善财第十回向知识处说。又守护道场。如宝髻等。又道场之神此依主释。或道场即神持业释。一乘通二释。以并法门故。三乘唯依主。人法别故。下诸神名二释准之。第四龙居上荫覆义故。云严法堂。如下普光堂龙所造等。第五地神居下。运载义多现女身。如坚牢等。第六树神居中。建立义德树高情故喜也。第七药神是对治义。法药遣惑是悲门也。第八谷神是资持义。育养黎元令喜故也。如后稷等社公
　　云云第九河神是流润义。德中勤是流义。益是润义。第十海神是具德义。如下十相等。德中以法同事可知。第十一火神是成熟义。照明义。焚烧义。除闇义。初二成二严。后二灭二障准之。第十二风神是聚散义。如风灾为散风轮持聚等。散惑聚德可知。又即令众生身不分散。皆是法界缘起舍那风神力也。又内风有五种。一息风。出入息从脐轮起。二消风。向下消食。三持风。令人行健。四灾风。令人成病。五力风。人将死解人支节临死人面有五色风。入地狱者黑色。生畜者青色。饿鬼黄色。兼以舌出。生人面如常色。生天鲜华色。精光可爱。第十三空神有七义。一无边。二无碍。三一味。四含摄。五显示。六离染。七坚固。前五名中准后二德中彰。第十四主方神是显示义。谓显示方隅令达迷向正故云善照。照犹示也。第十五主夜神是助成义。非正时故。或闇夜中导引众生。如下夜天等准之。第十六主昼神是正修义。是正时故。故云信乐正法。又是明饰义故云庄严。第十七阿修罗新为阿素洛。依婆沙名非天。佛地论说天趣摄多作谄诈无天实行故名非天。如世恶行名曰非人。或名非端正。或名不酒。于大海中作酒不成等。云云或云毗摩之母本从天生故云劣天。阿含经云。劫初成时光音天来海中洗浴。水触其身失精在水。遂成肉卵。经八千岁乃生一女。身若须弥。有九百九十九头。头有千眼。有九百九十九口。口有四牙。牙上出火。犹如霹雳。二十四手。九百九十九脚。在海浮戏水精入身生一肉卵。经八千岁生毗摩质多。身有九头。头有千眼。口中出水。有九百九十九手。有其八脚。其形四倍大须弥山。纯食淤泥及以藕根。又多与天诤。广如正法念经说也。然修罗有五住处。一地上众相山中。如下文说。二须弥山北下入大海二万一千由旬。修罗王名罗。睺此云障碍。能以手障日月等领无量众。三从此下更过二万一千由旬王名勇健。亦领多众。四复过二万一千由旬王名华鬘。亦领诸众。五复过是数王名毗摩质多。此云响高。是舍脂父身如五须弥山。与天帝战时。发自海底扬声大叫云。我是毗摩质多。我是毗摩质多。时阎浮山岳一时震动。亦名穴居。谓彼中有光明城。于中住故。或天趣摄。如上佛地论。或依毗昙鬼趣摄以谄曲所覆故。或依正法念经鬼畜摄。以罗睺是师子儿等故。或依伽陀经天鬼畜摄。由上说故。故唯有五道。若分六道善中上中下配天人修罗。恶中三品配下三涂可知。依智论其罗睺阿修罗王是大菩萨。第十八迦留罗新名揭路茶。此云妙翅鸟。鸟翅有种种宝色庄严。非但金色。依海龙王经其鸟两翅相去三百三十六万里。阎浮提止容一足。依涅槃经此鸟能食消龙鱼七宝等。唯除金刚。以不能令消故。又食应命终龙。又过去受三归者不食。袈裟缕系者亦不食。又依增一经四生金翅中如卵生鸟。从铁叉树下入海取卵生龙。水犹未合还至本树上食之。若向胎生龙鸟身即死。若胎生鸟得取胎卵龙不得余二。若湿生鸟得取三生龙。不得取化生龙。若化生鸟得取四生龙。又日别食一大龙王五百小龙。绕四天下周而复始次第食之。命欲终时诸龙吐毒不复能食。饥火所烧耸翅直下至风轮际。为风所吹还复上来。往还七返。无处停足。遂至金刚轮山顶上命终。以食诸龙身肉毒气发火自焚。难陀龙王恐烧宝山降雨灭火。渧如车轴身肉消散。唯有心在。大如人髀。纯青琉璃色。轮王得之用为珠宝。帝释得之为髻中珠。又下文云。菩萨金翅王生死大海中。搏撮天人龙安置涅槃岸。此之谓也。第十九紧那罗新云紧捺洛。此云歌神。能唱歌咏。作乐。杂心入畜生道摄。亦名疑神。谓是畜生道摄。形貌似人。面极端正。顶上有一角人见生疑。不知为人为鬼为畜。故云疑也。第二十摩睺罗伽新名莫呼洛迦。此云大腹。亦云大蟒。又名腹行神。能护法故。能除疑也。第二十一鸠槃荼。依正法华经名厌媚鬼。啖人精气等。亦名冬瓜鬼。王名毗楼勒。此云增长。主是南方。天王领二部鬼。一名鸠槃荼。二名薜荔多。从所领为名。第二十二鬼神王是北方毗沙门。此云多闻。亦是所领为名。以摄诸恶鬼不令损恼众生故云勤护也。第二十三月是清凉义。如下文菩萨清凉月等。二敷发义。如敷发莲华等。如文发宝心等是也。又依俱舍论月去地四万由旬。广五十由旬。以水精白银合为两面。回转相影故有亏盈。依长阿含经其城正方一千九百六十里。高亦尔。二分。一分天金作。一分琉璃作。王座二十里以遥看似圆。天寿五百岁。子孙相袭一劫。第二十四日广五十一由旬。其城正方二千四十里。高亦尔。宫城纯金七宝莹饰。王座二十里。寿命子孙同月天。以风持故绕须弥山四面。上日月天子俱是四天王左右初天所摄。并是道力随缘殊形异现。德中初句自利。后句利他。如日有成就义饶益义。又依宝性论说曰有四义。一破闇如慧。二照现如智。三轮净如解脱。四上三不相离如同法界也。第二十五忉利此云三十三天。三十三天者。佛地论第五云。妙高山四面各有八大天王。帝释居中故有三十三也。若具应云释迦提婆因陀罗。此云能天主。依三法度经此中天子身长一由旬。衣长二由旬。广一由旬。重六铢寿一千岁。德中具二利可知。第二十六夜摩此云时天。以时华开合辩昼夜故名也。佛地论云。谓此中随时受乐故名时分。此天身长二由旬。衣长四由旬。广二由旬。重三铢。寿二千岁。德中自分胜进可知。第二十七新名睹史多。此云喜足。佛地论云。后身菩萨于彼教化。多修喜足行故云喜足。依长阿含经身长四由旬。衣长八由旬。广四由旬。衣重一铢。半食甘露。寿四千岁。德中慧定可知。第二十八化乐者。佛地论名乐变化天。乐自变化作诸乐具。以自娱乐也。又自化乐具还自受用不犯他。故名善化。亦名化乐。依三法度经身长八由旬。衣长十六由旬。广八由旬。衣重一铢。食甘露。寿八千岁。德中二利。第二十九他化自在者。佛地论令他化作诸乐具。显己自在故名也。依三法度经身衣寿命过前一倍。准之。德中入法自在也。第三十梵者。新名离欲染故。净中之极名离欲也。佛地论离欲寂静故名梵。身者众也。依长阿含于梵众中以梵音语故名也。天者自在义。光明义。净义。依智论天有三。一人天。谓帝王。二生天。谓欲色天。三净天。谓佛菩萨等第一义天也。尸弃此云火色。或云火顶。以火灾至此故。若修上禅即生此天。于梵众中发大梵音诸天各自谓。唯共我语。于大千界最得自在。颜如童子。身白银色。长半由旬。衣金色衣。非男非女。禅悦为食。寿一劫。此依长阿含辨。德中四句。一以何度。二何所度。三何所除。四成何德。如文可知。初禅大小等于欲界一千四天下。一千初禅始等二禅。二禅为火灾顶。一千二禅殆等三禅。三禅为水灾顶一千三禅殆等四禅。四禅为风灾顶。又梵摩此云寂静清净洁。皆得亦云梵洁。又尸弃者火灾顶初禅主。又云持髻。云云第三十一光音者。依智论第二禅通名光音。彼天语时口出净光无边。身长二由旬。寿二劫。又为初禅火光发音。引摄令生此天故名也。德中慧定可知。第三十二遍净者。以三禅中离喜故。身心遍净。依长阿含以上方便生此天王。名净智。四臂持风轮御金翅鸟。德中以此是乐位故。令得真性广乐也。第三十三果实者。以第四禅是世间善果中最胜故。亦名广果也。德中以是不动位故入性寂也。第三十四摩醯首罗者。依智论此云大自在天。有八臂三眼骑大白牛。知大千界雨渧数。以于大千界中最极自在更无过故立名也。又依智论第一云。第四禅有八种。五种是阿那含住处。是净居。三种是凡圣共居。过八处有十住菩萨住处。亦名净居。号大自在天王。由此当知。净居之名有四种。一约报纯净。此通凡圣。二约德过凡。此唯那含等。三约因。如云有十住菩萨。十住菩萨即是十地。十地中是第十地摄报果也。四约果。谓此中有三乘中报身净土等。故立此名也。又准智论八天外更有别十住菩萨天也。第三叹德。此文有二释。一但显此众德。二通辨上来异生众德。便即释疑。疑云前普贤同生同在果海。此异生众既杂类卑末。如何亦在果海中摄。释如文中。初二句总标。谓内修离相外预胜流故。在缘起果海中也。下别辨中二。初举其德。后所以下释同果海。前中二。初一句外化普周。次内德盈满。盈满中四。初三业殊胜。二同佛所乘。三断德离染。四照烛真源。初中先身成妙色。二意善安住。三语辩不倾。此中初离不勘说。故在众不倾。后离不能答。故难无能坏。所以具此胜三业者由佛所乘常现前故。所以佛乘得现前者由离二障故。所以得离此二障者由睹胜缘故。是故入佛海也。此即以后释前。又义以前释后。谓由具此胜三业故佛乘现前。佛乘现前故得离二障。离二障故得见佛法界身。是故得在众数。以若具障者视日尚失眼光。况得见佛。如下如盲等。又断德中二句。初习种全灭。后句正使久除。文可见。释同中二。初果能摄因。二因能入果。初中二。先征。次释。征意所以此众同在佛海中耶。释意以佛成彼故不别也。于中有三。一举佛为行缘。二种种因缘下明依缘成行。三各随下结行属缘。前中三句。一往时。二往行。三为物集善根。二成行中有五句。初一句令得三贤位。二一句证地位。三逮得下明八地已上位。四皆悉下成法云位。五具足者结总也。三结行属缘中。初各随得出结行也。悉由等者属缘也。是故在果海中也。二因能入果者。谓乘解脱等即乘因入果故。乘别入总故。乘门入海故。如下文中十种解脱九世相即。乘此力故得因果圆满同一际也。是故于佛果海中法门悉得自在。下文叹法门即是其事。若三乘则不得如此。以事异故。师弟别故。自下大段第二。供养圆满。从远向近辨十八众中。前三十四内于四天中略举南北。具列诸神。今此兴供之中从道场神至摩睺罗伽。略此十八具显四王。何故尔耶。释云。以前龙等属西方摄。余类多分东方所收。由此二类所领多故。分王从众。略彼二王具显十八。今此欲明上首赞佛摄众从王。东西收尽。是故略彼十八加列二王。以南北所领文中不广不类东西故无开合。是故三十四中略却十八唯有十六。复加二王故成十八。于中前则先同后异。今乃先异后同。何故尔者。谓前表依本起末。今明摄末归本。又异生中前则先劣后胜。今乃先胜后劣。何故尔者。谓前表法增微。今显尊位次第。又释。此等并显法界缘起逆顺自在无障无碍总合为一大法界众。故作是说。既云兴供。何故不列诸事供耶。释事供非奇不足显胜。经云诸供养中法供养最。是故唯显法供养耳。若尔何故下文海慧及新集众皆列事供。释海慧等众从座中出复持事供。为显奇故他方客众各从本土。持彼事供。不类此等常随之众。如释迦身以舍利弗等为常随之众。但以修行化人作法供养。亦更不辨余事供等。此舍那身眷属亦尔。于中各入法门洞达自在为意业供。说偈赞佛为语业供。在会虔敬为身业供。又夫论法供有其二种。一顺教修行。得法自在。二赞扬显发法化传通。今此三业具斯二行。文中有二。初有一句总标。故云各于佛法门而得自在。下别辨中二。初十七众各一法门自在者。分总成别名为异生。后普贤一人一切法门自在者。摄别成总揽异归普名为同生。是故二众同一缘起思之。文中十八众即为十八段。一一各二。先长行得法。是经家序列。后偈颂赞叹。是当时文也。就初首罗众内十天得法中。初明体用。体中法界空境也。寂静证也。用中方便者善巧应机。光明者觉照成益。法门者法有三义。谓自性轨则及对智也。门有四义。一标别义如此门非彼等。二通智游入义。三收入义一切入一以一为门。四通出义于一门中能出一切不穷尽故。此法即门持业释也。法界虚空等即法门亦持业。下诸门并准此知之。此等并是法界缘起佛境界中差别法门。然此诸众各洞一门入佛海内。属佛别德。故称自在。又于此一门摄一切门。作用无尽故名自在。下并准之。二一切法者境也。普游者智也。又初教后义。颂存后释也。三不生灭是法身。方便是色身。又初证道。后教道。又不生灭者有十义。一真理离有为相。故不生不灭。二非有为故不生。是无为故不灭。三不守性故不生。不改性故不灭。四不变故不生。随缘故不灭此上约圆成五缘起无性故不生。缘起不失故不灭。六缘起不失故不生。以理性不现也。缘起无性故不灭。以理性显故。七由缘起故不可生灭取也。此上约依他八由情执无理故无可生灭也。九所执故不生。是无相观境故不灭。此上约所执上来约境。方便者上诸道理巧现于机也。十不住世间故不生。不同凡夫。不住涅槃故不灭。不同二乘。以不生有方便故。不住涅槃也。以不灭有方便故。不住世间也。若不尔者异凡应同小。异小应同凡。由方便故得双异也。此上十义总别无二。以六相镕融思准之。四巧智深广难测故。光者除闇故。游者升入故。五依普门禅故云一切也。见法界理佛故。灭惑故。生起无量乐也。六染分可怖转灭故。净分寂静转现故。游是证也。七境界者分齐也。化用遍故。不起者不作也。用而恒寂故。八妙绝三际故。又佛德应机而无往返。九真理寂静是佛所缘境也。十佛多方便是众生所缘故也。此十法门中初门为总。余九为别。同异成坏准可知之。颂中先生起。以佛力者显非自力。观自众者示普摄故。显同说故。何故偈赞者。地论云。少字摄多义故。诸赞叹者多以偈颂故。又颂有四种。一数字颂。谓依梵本三十二字为一颂。不问长行及偈。二伽陀颂。此云讽颂。或云直颂。谓不颂长行也。三祇夜颂。此云应颂。谓应重颂长行法也。四愠陀南颂。此云集施。谓以少言含摄多义云集。用以施人令易受持故。云集施。此上三种颂。或七言或五言四言三言。如处世界如虚空为三言也。皆以四句为一颂。此中当第三重颂之偈也。下文诸颂准之。偈中二十行四句成偈。总有十偈。一偈颂前一法门。问此欲叹佛何故颂己法门。答此众既是佛海印中现属佛别德故。颂己法即是叹佛。以佛德玄妙非余所知。若非佛德无以显佛故。智论第十二云。唯佛应供养佛。余人不知佛德。如说智人能敬智。智论则智喜。智人能知智。如蛇知蛇足。颂中初颂颂初法门。初三句颂体后一句颂用。前中初一句颂境。次二句颂证。或身满法界。或法界满身融故也。心寂故无取。境寂故无起。又初句颂上法界。次句颂虚空。次句颂寂静。下句颂方便。二颂中初二句颂上一切法。次一句颂上普游。下句结天名也。三中初一句颂上不生灭。证道。次二句颂上方便。教道。初句身方便。后句口方便。下句约天。明得法自在立名也。四中初二句颂上方便智海次一句颂上光。下句颂游及结人得法。五中初三句颂上禅无量乐事。下一句颂普起及乐名。六中初句颂上痴畏。次句颂游静。次句颂转。谓照除也。下句结人得法。七中初二句颂无量境界。次一句颂不起。下句结法属人。八中初二句颂上一切法。次一句颂不来去。下句结法属人。九中初三句颂佛境寂静。下句结法属人。十中初三句颂无量境界。无量境界有三。一时无量。上句显之。二境界无量。谓菩提及众生次句显之。三善巧无量。下句显之。下句结人得法二第四禅果实天有八。一观物根兴法云注法雨以逗前根也。二妙色者现身故。方便者说法故。此二是能应也。念者念持法故。观者观色身故。此是所应机也。由此念灭痴成净。三见如因陀罗网土。由缘起无性故。四入缘起陀罗尼。一门中即摄圆融法界。故云普门也。五不转爱者自留惑故。转他众生受生之爱令永灭也。又令他灭惑不于三界处生。六一切世间境者器及众生也。佛入中说法而恒住寂故云不思议也。七会二空。显二谛。众生及法者举人法也。出要者会真空也。八令机证真源入果海故也。颂中有十九偈。有二。初十七颂前法门。后二举因总叹。前中初二偈颂初法门中。初偈叹佛德深颂上能观。后偈颂上法云开润根欲。二中亦二偈。初偈颂妙色方便。后偈颂念观。三亦二偈。初偈巧现真理。后依理现事。因陀罗网通理事故。四亦二偈。初颂普门现法界身。后显法界法。五有三偈。初偈断德摄生转灭惑业苦也。次偈转显福智等也。然各通因陀罗。后偈结法属人。方便即是不转爱也。前长行中但有初偈中事应知。六二偈。初颂上入一切世间境界。后偈中三句颂不思议。下句结法属人。七二偈。初偈颂上众生出要令知无我以显俗谛。后偈颂一切法出要令知无我以显真谛。八二偈。颂上受化者入佛境界法门。初一以果就机。后一摄机入果。后二偈中。初一举因成德。后一对机显用。又释。此偈逆次颂前法门。初二颂末后。次二颂第七。次二超颂第二。次二超颂第四。次三颂第三。次二却颂第六。次二却颂第五。后四颂第一。并可知。以是任放辩才说不待次故也。三第三禅遍净天有七。一观诸众生三品善根令增长故。又释。如观城门首所闻佛名善根鹙子不见等。二一切有者一切世界也。佛于中出觉悟众生照现诸法故云觉照也。三总持于心具文义故。宣之于说具四辩故。四佛出希逢故生乐。出已除难故云解脱。五众生即如。顺缘起际显德无穷故生欢喜。六初化菩萨胜用也。次德相备。后入无尽顺极体。并是一乘别教法耳。七苦众生是所救。慈悲是能救。智者不取相故。满者化德具故。成彼益故。颂中十一。初一颂初法门。前长行举所观。今显能观之德故也。又释。初二句能观谓佛智无碍普遍也。次一句明善根难知是佛境界。下句结人得法。二有四偈。初二颂上处有及照。于中初一明依体起用。后一明用归体。后二颂上觉义。于中初一开迷显觉。后一明觉超情。三一颂。初二句颂持。次一句颂辩下句结法属人。四一颂。初二句颂乐佛出。后二句颂解脱。五一颂。初二句颂众生甚深法。后二句颂生欢喜。以见理功德故。六一颂。初二句颂上化菩萨。后二句颂上功德周备入无尽也。七二颂初二句颂所救。后二句颂能救及智。谓见净是智也。下一颂明满。谓初二句化身满。后二句化业满。四第二禅光音天众有十。初寂静处者。一理静。二事静。三田静灭苦亦三。一性灭。二智灭。三福灭。下颂中但有田及福也。二中初断德。心净性净故。离垢治净故。宝性论云。一自性净。二无垢净。次智德。谓广修等也。又心净是器离垢是缘。德海是依缘所修也。颂中存后释。三有二释。一长短相即。以时劫如如故。二自在位与不自在位德优劣故。四有三释。一云世间生住灭种种者是染缘起。清净者即染性净。性净之德故云功德。一云是净法缘起但简真如。故云世间生等。简染过患。故云净功德。一云世间是处也。生住灭是佛出及住灭等多门益物灭染成净故也。下颂中存后释。但以义通故兼余释也。五一生菩萨能供中极是故。就彼显广说也。如下百万亿等准之。六得自在陀罗尼力。一念能多受。一念能多说。七场处佛出名庄严。八神足即功德。又神足是能益。功德是所益成相九福智深广与机为境。十愿力功德力。是因位愿行即能持也。喜藏是果即所持也。喜是大智。智体含摄故名藏。颂中十偈各颂一法。初偈颂依静田生福灭苦。二中初句颂离垢行缘。次句颂心净行器。次句颂所成德海。下句结法属人。庄严即是妙杂光也。三中初句显方便广故次句显多劫修故。次句性无碍故。由此方便一念出生多劫功德名方便门。法主音即是自在音故结人得法也。四中初三句颂世间生住灭。即佛兴世等故。下句灭痴颂净功德。胜念结天名也。五中初句田广。次句能供广。次句供益广。总颂上菩萨在兜率广说供也。下句结法属人。六中初三句颂于一劫说地义。下句颂能一念受说。以得心自在故。七中初句能严。次二句现庄严相。下句结名。八中初二句颂无尽神足。上句体。下句用。下二句颂益成功德海。上句令得地前六根净。下句令至地上甚深法。亦是结人名。九中初二句颂功德海。上句慧。下句福。次句颂境界。下句结法属人。十中初二句颂过去佛功德力。次一句颂愿力。下句颂所持喜藏。即所成果也。第五初禅梵天众有十。初从真起应名照现法。应不异真名入不思。以即寂为照不可寂思。即照为寂不可照思。二一切禅等观者是法身理。以此是禅中平等观境故。寂静善住者妙智证契也。三初本智照法。后后智巧化。又刹尘法海名诸法不思。一音演说尘劫不尽名入方便。偈中有后释。四佛音圆应名妙音海。齐均普契名平等度入。五柔根者摄取。刚强者伏取。然此方便佛身中现故名最胜。六佛身普应。诸刹中现名能起住语业普周。净音说法名分别法。七无边三业巧化众生。八法离情计名净相。妙智善证名住寂行。九过未无来去。现世无所依。又生无从来。灭无所去。住无依止。于此观心名为勇猛。十随有一行。即皆普照无尽法海。颂中八偈。前七各颂一。初中初半颂照现诸法。后半颂入不思议。二中初半颂禅等观。后半颂寂静善住。复即下句结法属人。三中初句颂照诸法不思。次二句颂入方便。下一句结法属人。四中初三句颂妙音声海。下句颂平等度入。亦是结也。五中初半颂摄伏。后半颂最胜。六中初三句颂一切刹能起安住。谓现身也。下句颂分别诸法。谓净音说法故也。七中初半颂无量方便。即三业轮也。后半颂化众生。谓自在照机故。八中初半颂住寂行。后半颂诸法净相。后二法门略无颂。又释总在第八颂中。谓初句颂第八法门。次句颂第十。次句颂第九。下句结名。乐是第九名。音是第十名。第六他化天众有十。初中众生有二藏。一烦恼藏化令转尽。二如来藏化令转现。此二不二。和合融通故得化益也。二令众生得大涅槃乐。三知机巧益。四分别众生有三性义。又佛为众生一音显析广大法海。偈中存后释。五慈念覆机。慧眼观察。六大慈十力碎慢高山。七应念摄化。八普念诸佛妙尽佛境。九佛功德自在者显能化之德。觉悟满念者普应群机。随顺者一根缘相顺。二令机入法。十佛国土海。唯佛慧境故离世间也。颂中有十。各颂一法。初中初半颂藏。后半颂化众生。亦可通颂。二中三句颂前法。下句结人。三中初句颂解众生也。疑地枯林颂性欲也。余颂方便。及结人得法。四中初句颂分别。次句颂义。次句释疑。疑云何故一音能演多法。释云遍故。下句结。胜勇是精进也。五中初半颂观察。谓智观纳法名入佛毛等。下半颂慈念。及结名。六中初句颂魔事。次二句颂超出。下句结。七初半颂由念佛故得智。灭痴离染因也。后半离染果。及结名。八中初句颂十方诸佛。次句颂念充满。以满其念故。后半明满念益。及结名。幢犹轮也。九中初句颂佛功德自在。次句颂觉悟及念随顺。下半颂充满及结。十中初句颂离世间。以是土海故。次句颂境界。次句明离世因。以世间相尽。土海无可超故云无高心。谓无分别。下结名。第七化乐天众有十。初以缘起无作分别诸法。二有三释。一云观三有二我之实性故。一云一切有者理有也。我者情计也。情理不二故云真实。佛性论云。真谛无人法故不有。显二空故不无。又人法无不无。二空有不有。于俗谛分别性故不有。依他性故不无。又分别不定无。依他不定有。是故二谛俱离有无也。又辨中边论。云云又云佛虽现有。然于有求佛不得。以有即真实是无有故。云观一切有真实。佛虽现我。然我求佛不得。以我即真而是无我故。云观我真实。偈中存后释。三能灭众生愚痴之慧。圆满在于佛果故。四圆音普悦起彼勇修。五十莲华藏微尘数相海故云具足无尽。如相海品说。好功德者是小相。如小相功德品说。六三世劫事在佛智中照不杂乱。故云次第此偏约过去。偈中具也。七福智无涯利益众生。又长众生无边福智。下偈顺初释。八缘起事身同法性普遍。无碍者有七。一质不碍身。二身不碍质。三遍不碍隐。谓机不感处。虽遍而隐。四满不碍分。谓应机现长短。而不碍满虚空。五坐不碍行等。六一不碍多。谓诸方现多而恒即一。七理不碍事。谓空界者界犹性也。即性空理跏坐是事。缘起融通故无碍。余诸根等准之。九业行缘起巧为机现名方便。无尽是机所缘故。复云境。十一切众生善恶因果。同在法界而无来去故。云等观。颂中十各颂一。初中化有三义。一化起所依。二显化无体。三化现似有。初半偈颂初义。谓上句颂一切法即所依也。下句颂分别化即所起也。次句颂无体。下句颂现有。谓佛与众生互为缘起故也。二中初半颂观一切有及我。谓俱无所有。后半颂真实。及结人也。三中初半颂离痴。后半颂慧满。及结名。力是天名。四初半颂佛音。下半颂发起喜勇。及结。五初半颂佛相好。后半颂无尽。及结。六初半颂过去无量劫等。后半颂智慧忆念。七初半颂种种功德智慧体。后半正颂福智及结。余略不颂。结中净知见既是净。光胜天何故名如来者以此天等即是佛故。如上辨。八颂空界坐无碍中。前长行明果用。此中颂彼因行。谓初句时多。次德满。次勇修。下结名。九初半颂方便境。后半颂无尽力及结。谓能现法之力周普故云无尽。十初半颂众生业行苦乐。次句颂等观。下句结照是华光也。又亦可此颂第九门前颂第十。思之可见。第八兜率天众有八。初为机现世名为成就。随欲说法名转法轮。二慧光照真空。又空体也。净德也。光用也。三无碍愿海与物同体故云入。自性离相故云寂静。四约遮十相俱无名无量无相。约表恒沙性德名无量无相。令诸众生观察修行灭惑业障名为观行。五佛境有二。一分齐。二所证超踊有二。一过凡小。二越思议。觉力有二。一证理。二照机。六以佛功德熏习众生。名喜修习。令发心不退故。云不坏菩提心也。七量智调机。八中初无尽缘起。次速归真性。亦是回法拟机后入机正现。又无边心海根器也。念念回向无间欲乐也。随器普现佛能应现也。颂中顺后释。颂中少非次。初中初句法轮体。次句所为。次句正轮。下句结胜。又初半颂成就。后半颂转法轮。二超颂第三法门。初半颂广愿海。后半颂入众生寂静。诸法方便是也。胜是天名。三却颂第二法门。初半颂虚空界。后半颂净光。四中初半观所为也。次句颂无量无相。即观境也。下句颂观行成也。五超颂第七诸佛调伏众生方便法门。六却颂第五法门。初半颂佛境超踊。后半颂觉力。又释亦可前颂五此颂七。如文可知。七中初半颂喜修集。次句颂菩提心。下句颂不可坏。八中初半颂无边心海。谓佛子是念念。回向有三义。一云集义。二向佛兴供。三向佛听法。如经悉来集故供养故听法故。下句颂随器普现
　　　　第九夜摩天有十。初令众生离世忧恼向出世顺体之善。又法身断德名离忧。教众生净道名向善根。二所缘分齐各非一故。三中初大智离过不住生死。次大悲摄生不住涅槃。又由具大悲救生。令离苦患。颂中顺后释。四了信等善根差别无边。即根行稠林也。又知一根中有一切根。相即入等重重无尽。又知诸根即同真性而诸根历然故云分别也。五陀罗尼门穷尽法界故云无量。总持诸法瞩同水镜。故云照明。依首楞严经娑婆世界边畔有须弥山上天王。名持须弥。得首楞严三昧。遍在百亿须弥顶上帝释宫中住。余夫不见。今此乃在夜摩众中以。菩萨自在处处现化未足怪也。六中有四义。一造业缘。即身等为缘。二所造业。即善恶不动。三缘起无作。业性即真。四业虽即真而不失生果。如经境界故业行故真实故不思议故。又缘佛为境。所造善业决定不虚故云真实。虽种少善定能当得大菩提果。故云不思议。如尼拘陀子等。颂中顺后释。七初转一乘三乘等无尽法轮。次扣机成益故云调伏。又初轮体。次轮益。谓调令入法伏除过恶故也。八中生界所见。胜眼能见。普观正见。谓见众生界极广故。即真性故。一中一切故。具因果胜义等故。如帝网故。名为普也。三乘无此眼故云胜也。又胜眼观机普雨法雨。颂中顺此。九以普智照法令现。又以法实。普现群机。十中天众是机。次应机施化。令除心惑故云心净。此化益也。又虽化不见能所。亦名心净属自也。颂中八偈。各颂一法门。初中初半颂离忧。后半颂回向善根。二中初半约正理明境界。次句约大智。下句约大定。又初半所证。次句能证。下句证亦是结天名。三中初半颂所离诸患。次句颂具大慈悲下句结天名。四中初半明了达无碍。即颂上分别。次句颂诸根。谓行即根行也。下句明知根之意。为化故也。五中兼颂第七转法门以同故。初句颂无量总持。次二句颂照明及转法轮也。下句结天名。又准地论初句体。次句因。次句果。下结。六中超颂第八法门。于中初半妙身胜眼。次句观已现身。下句结。光是天名。胜是眼名。境是所观也。七中一见如来身颂境界也。次二句颂业行真实。一灭染因。二离染缘。下句颂不思议。以证得净妙境故。八中通颂第九第十二门。初半颂普现。次句颂施作。下句结第十天名。第十忉利天有十。初中三世佛出等者。是九世中三现在故。就机兴废。通依正故。即所观境。下辨能观。谓于上兴废妙达胜用名决定智。顺理善证名念喜。又用虽起尽照理湛然。故云大智念喜。二中二色同如功德本净。又佛现同众生之色故云众生色。而众生色即如故亦名如来色。从体起用名功德力。结初句也。用不异体名为清净。结后句也。三平等者同体故。智导故。不简怨亲故。云者覆空故。润益故。含法水故。洒雨沾机故。四念佛光等过于尘算故名为众。一一皆备摄法界功德故名具足。别别作用皆遍法界。互不相妨名为普势。五了业果差别。又达彼即如故云观等。又佛以净业为缘。令机见佛为报。又众生依佛种得善根为业。缘佛得见为报。六佛土具净者净宝所庄严故。受用灭惑故。净者所居故。即本性净故。七世间缘起名生。无作即真名灭。由无二故生即灭。灭即生故。经云初生即有灭不为愚者说。一切法不生我说刹那义等。佛智照此名观。八缘起毛孔现众行法名起诸行。令菩萨修名化众生因。以是因人修故。修成入理名为起念。九乐有四。一欲界散乐。二定地乐。三小涅槃乐。四大涅槃大菩提大悲等乐。一乘三乘等乐。皆由佛得成。今据初故云天乐。以是欲天故。理实通。又名佛为第一义净天。是彼乐也。十化诸天子一念念佛。近离恶趣远灭痴惑故名流通善根。颂中初内初半颂三世佛出兴并大智。次句颂住灭。谓约佛国土身。下句颂念喜。二初半颂众生色如来色。下半颂功德力清净。并结人得法。又初句显清净。次句显二色。谓所应是众生色。次句显功德力。三中初句颂大慈。次句颂平等。次句颂荫覆。下句结人见法。四中初半颂念佛普势。下半颂众光色具足并结。五中初句总颂业报。次句颂观。下半别颂善业报并观。六中初半颂诸佛国土。以智正觉即器世间故。下半颂具净。谓受用净故及结。以念是天名故。七中初句颂观。次句颂世间。下二句颂生灭。谓应机是生灭义。又令智生惑灭故。妙音是天名。八中初句颂起诸行。次句颂化众生。佛子犹因也。下半颂起念及结天名也。九中二句颂一切天娱乐。次二句颂乐所因。下句结人得法。十中初半颂天处教化。下半颂流通善根。慧日是天名。第十一日天子有十。初慧日舒光。照众生海。性穷三际。以未来难知故偏举耳。称本缘起安固摄德故云正住庄严。又佛慧光照机。令众生尽未来际正住修行庄严故也。二照色即同萨婆若海。又以智海照现诸色。又照众生色而知其心。又照见心孔中水色。亦知心念。令其开悟发生大智故云也。颂中顺此。三佛为增上缘。发起众生舍劣从胜离染功德故云转胜。又佛身出世名起众生。以佛是大身众生故。说法益生名转胜净德。四苦行是因。度有二义。一是到义到此因门苦行际故。二是过义超因得果故。五无碍是智体。普照是智用。又照一法即现一切故云无碍。无碍即照名普照。又无尽辩才名无碍。演法周备名普照。颂中顺此。六佛光照机令发道意故云也。七由佛光照令众生增长善根名积集等。又由佛多劫积德故。得光照世间。是故能照。八性海具德可贵名宝。应机印现依正教义故云也。九巧除痴[目*壹]名开净眼。令见真理名观法界藏。法界藏者如佛性论云五藏等。云云十多根所感五乘终竟归于一揆。以诸乘皆净故名净乘。又亦分一为五。更无余杂故亦云净。颂有十一初内初句颂尽未来际。次句颂照十方众生。众生世间即器故。二文互举。次句颂正住。以机缘契合故。下句颂庄严。二中初半颂照诸色。下半颂无上智海。三中初半颂起众生。下半颂转胜清净功德。又亦可所起众生。此中略无颂。四中初半颂苦行。谓难行故。是难行有四种。一时难如经无数劫故。二处难如经诸有中故。三所行难如经难行苦行故。四所向难如经为众生故。下半颂乐度。谓果也。五中初句颂无障碍。余三颂普照。六中初半颂净日光照。下半颂所照众生身并益相。七中初句颂所照世间。下并颂能照之光及积集功德。八中初句颂众宝海。下并颂现种种色境界。谓性海印机。法尔显现依正教义故云法如是。九中初半颂一切趣开净眼。下半颂观法界藏。十有二偈。初偈颂诸众生乘。谓五乘方便也。下偈颂净。谓会末归本等。又初同教。后别教。无二故净也。第十二月天子有十。初中先以加行调伏其心。次令正证名照法界。又普照有三种。一光照众生令见佛故。二照除痴惑。此二名调众生。三照现法界令入真理。二中普观是能观智也。一切等是所观境也。摄者以此普智会摄诸法。同彼普门无不皆是普智境界。三中心及境界。或有心转境不转。如十一切入等。或境转心不转。云云或俱。云云又心念繁多云海。是佛地心智之所缘。故云境界。称根授法令舍妄喜真名转。颂中顺此。四无分别智正趣真理名为爱乐。此爱超情名不思议。又正智爱证彼不思境故名也。此智因佛净法而生。故云能生也。又世间猗等诸乐皆因佛生悉名不思议。五佛令众生见二谛道理故云实见。又见即实故。又见之实故。又二谛三性及三无性皆有实义。一一辨之。六中大慈悲者。佛性论云。于已得苦救令脱故。于将得苦护令免故。苦在五识。恼在意地。俱救故。又救苦护乐不令失故。各通因果。七法喻双举。月四奇特。如下准辨。八中三性观诸法。先观依他如幻化。化不托物故异幻也。以依他中具有力无力二义故。又无体如幻。有用若化。真如有空不空二义。今且举一故云空也。遍计亦二义。谓情有理无。今约理显故云无也。九中所起有二义。一由善恶业熏起本识。二生起果报。以从缘故即不起。然妙达此际故云善解。又有经本作趣者。谓因趣果故。及离邪趣正故。十照理断疑超度惑染。颂中有八偈。初一颂初法门。于中初三句颂调伏众生。后一句颂所照法界。二中初半颂普观摄。次句颂一切诸法。下句颂境界。谓以所化为境也。三中初半颂众生心海境界。后半颂皆悉令转。四中初半显所为。后半正明能生不思议爱乐。五中初句颂令众生。次二句颂实。下句颂见。亦是结人得法。实中初分别者推求也。谓推求世间即无性故见真也。次句业果不亡见俗也。六中超颂后二法门。于中初半颂前第九法门可知。后半颂前第七法门。上句颂无痴。下句颂净月。谓巧慧清凉故。七却颂第六法门可知。八中初句颂第八法门。后三句颂第十。谓初二句颂照度。下句颂灭疑。以离疑浊故云清净见也。第十三东方天王众有十梵名提头赖吒。此云持国主。从所领为名。此天身长半由旬。衣长一由旬。广半由旬。衣重二分。食甘露。以人间五十年为一日夜。亦以三十日为一月。十二月为一岁。如是寿命五百岁。此王领二部鬼。一名乾闼婆。二名毗舍阇。乾闼婆此云寻香。谓诸乐儿寻于他家饮食。之香即便往彼为他作乐而得彼食故以为名。亦名食香。唯食细香居十宝山中。常为诸天作乐时。身有异相即飞上天。法门中初者以法音乐巧摄众生。又令见正道法乐自娱。二福智绮缋。又具十种庄严。如明法品说。三中约凡顺流生喜。乖失生忧。二乘于灭生喜。于流生忧。今俱令离思准。四说甚深法灭除九结十使等垢。五中有二。谓悕生天者为说净土调其希望。希二乘者以一切智调其希望。六由见佛得无尽乐故云一切乐。依此修因能摄果故名藏。果称因起名正住。有用惬情故云喜光。七于十方界普洒净法。八圆回身普应无尽故名也。广智者横[一/旦]十谛竖该五乘故也。九中树者菩提树也。佛以方便增长众生菩提心。名长养树。得果名喜。胜用名光。十回动劫海。是佛境所作故云行。令众生见此息苦永安为受乐。又亦有本作爱乐。谓令睹此起正悕望故名也。颂有十偈。各颂一法门。初中初三句颂方便。谓初句多次句深。后句广。下句颂摄众生娱乐。二中初句显佛功德海庄严体。次句明德相。后二句辨德用。三中初句颂众生忧喜。次句颂离字。下二句明离所由。四中初半明能灭之缘。次句正颂灭结使。下句明灭惑因。五中初半以净土调伏。后半以种智调。六中初半颂一切乐。下半颂喜光正住。七中初半明所被机。即雨宝处。颂一切方也。下半明所雨宝。幢是天王名也。八中初半颂现妙身。下半颂广智。九中初三句颂长养诸树。下句颂喜光。十中初半颂佛境界行。下半颂悉令众生受乐。第十四南方天王。从所领为名。余如上辨。有十。初者以忍智力除慢灭诤。二自他行海名一切行。慈门起此故云现前。又行能得果亦名现前。三邪执五趣从自性等生。今专明诸趣自心变起故云正也。又调诸众生正其意趣故名也。颂中顺此。四善恶平等。平等者是无记也。以此三性即如故云清净。又善是涅槃净法。恶是生死染法。由二俱无性融摄无碍故云平等。然具性德故云清净。又由善恶二法并堪作法轮故云平等。法轮利物故云清净。颂中顺此。五除痴见正名无畏。令永离苦名安稳。得佛净智名庄严。六爱润生死深广如海。爱心猛盛如火炽然。如烧天祠等。佛以身智照令永尽故云除灭。娑罗是涅槃灭爱处也。七佛身普应一切诸趣。依身出电光名照明。音雷雨法名云也。八普者光体遍周。照者光用除惑。九拔苦与乐通名大慈。遇违不改名不退转。慈门摄德多故名藏。积劫修此令现名起。十现身遍十方名起。在一切趣而无去来名所作。又于彼摄生亦名所作。颂中十偈。各颂一法门。初中初三句颂能灭斗诤。下句明益相。二初半颂一切行。上句自行。下句利他。后半颂现前。上句慈能现行。下句行能现果。三正其意趣故令欢喜。四初半颂善恶法。谓佛力现恶故难思议。次句颂平等。下句颂清净。五中初半颂众生无畏。次句颂安稳。下句颂庄严。谓净智也。六初句颂爱海。次句颂除灭。下半辨益相。宝树是天名也。七初句应一切趣。次句方便化物名照明。次句颂云。下结人得法。八初句颂普。次句颂照。下半颂所显现。九初句颂起大慈。前慈此悲。文绮互耳。次二句颂不退转。与乐灭苦事不虚故名不退也。下句颂藏。谓出生净德如华开敷。十初半颂起一切趣。无去来亦是所作。次句亦是所作。下句结。无量门是天王。即是入佛海故名佛能见也。第十五西方毗楼波叉。此云杂语主。新名丑目。领二部。一富多那此云热病鬼。二一切龙。依须弥藏经龙报有五种形。一善住龙王为一切象形龙王。二难陀龙王此云欢喜。为一切蛇形龙王三阿那婆达多龙王此云无热恼。亦名清凉为一切马形龙王依谤佛经此龙王远离诸龙三种过患。一热沙不堕其头。二不以蛇形行欲。三无伽楼罗畏。又举阎浮提龙皆有四苦。谓三种如上。更加风吹宝衣露身生苦。唯此龙王独免斯恼故曰清凉。依智论此龙王是七住菩萨。四婆楼那龙王此云水。为一切鱼形龙王。五摩那苏婆帝龙王亦名摩那斯。此云慈心。亦名高意正云摩那。云意。斯云高。谓有威德意高余龙。为一切虾蟆形龙王。又如律中说诸龙初生及死时。睡眠行欲此四时。不能变形。余时皆能变也。十中初内二释。一约相灭炽然救龙热沙苦也。济恐怖救金翅苦也。二约实灭恶炽燃救恶趣因。下句济恶趣果也。二中四释。一能转龙身现应机色。及佛净德名不思议。二能于一念成上事故亦名不思。三一毛孔现亦名不思。四龙身即佛身。是故佛毛孔现即名转龙身。亦是不思也。三声演深法诸趣齐闻。四中一示众生德海于佛毛孔。二摄众生入大功德海。五德叉伽此云多舌。舌有多故。或由嗜语故名多舌。又云名能损害者。谓此龙王若起嗔时。于世间人目视气歔皆令舍命故以为名。佛智净光救恐怖苦。六于佛身现十方佛像。含雨润机名无量云。多劫严土名超度等。七毛孔现土名安立等。于中说法名分别等。八法称物机故令欢喜。由离染故。知足故。巧证故也。九中一约性满等观。二约为机齐等。十众生为嗔盖痴覆。以悲度脱名离苦。又此龙王于鳞甲中。流出诸水。日夜不竭。济阎浮众生故名悲也。颂中非次。初二颂前初二法门可知。三中初半颂净法轮。后颂闻声。四超颂第十法可知。五六颂二法可知。七中初半颂现云。下半颂住寿等。八中初半颂安立界。下半颂分别等。九中初半举往因。下半颂善恶音声。皆为度生故名平等。十颂前第八法门可知　　第十六北方多闻主领二部。一夜叉此名轻捷鬼。二罗刹此名可畏鬼。如罗刹女夺人精气。众生心孔中有七渧甘水。取一渧令人头痛。二渧令人心闷三渧令人身病。四谛已上令人死。此八部中唯紧那罗龙。毗舍阇是畜生。余五皆鬼。以夜叉罗刹力大故独与鬼名。是故上文名此为鬼王也。此有八王。一等观理智也。方便量智也。此是能救下成救事。初离恶次益善。二中一普应机现胜身。二普济生成胜益。三中精气有二。一恶气谓烦恼业苦。以此中是法门夜叉故能除彼也。二善气依大集经说国内帝王敬奉三宝。令此国中三种精气增。一地气谓五谷熟成等。二人气谓烦恼轻薄颜貌悦泽等。三善根气谓常转法轮三宝炽盛等。此文中据生菩提分善根名生气也。四智观佛德。言叹显法。五理智观众生即佛法身。量智照十方众生业果故名也。六中与乐有二。初则斥邪示正乐。终则堪化令调乐。七中一任持自体力用救生。二持用智力救生也。三谓佛福智。是地持论三持中毕竟持也。然此福智超过众生。是故有力能救彼也。颂中顺此。八多劫修因。因能顺果故云佛具十力。颂中次第各颂一法。初二可知。三中初半颂夺精气。后半颂生精气。四中初半明往昔观叹诸圣德。后半明今成已德令他观叹。五中初理智。后量智。六中二乐可知。七中初由有力救故令福胜。后慧深。八中初半明起随顺。后半明佛力也。第十七力士众有十。一示佛色身出世。二一一毛孔重现光色。三中法身无涯名离垢。起用普应名自在等。四中净音有四义。谓深故广故妙故益故皆不可量也。下颂中四句如次应知。五中二初处中现身。后众中说法。皆有多门故云种种。下颂中各以二句如次应知。六中二一摄相归真故无不入真之余相。二从真起用故无真不入真之余用故名也。颂中如次各二句显可知。七中移情住法名举也。实通一切就净名天。八中初功德体。此具因果。颂中初二句因。次一句果。广照是用。颂中后一句显也。九中现佛身土令机灭恶住善。颂中初现土。后现身。十光云遍世洒法宝雨故名也。颂中十偈各颂一法。如前应知。第十八普贤众中何故前中人人各得一法。此中一人具多法耶。以前是总中别故。异生故。此是别中总故同生故。又何故前列多人此唯一耶。以此人是形居道位德标普门。彰一即一切一切即一。以普收别故也。文中有二。谓直说重颂也。前中二初总后别。总中初自分后胜进。别中十门。一严土调生。此二相即融成四句。可知。二称佛遍尘沙起佛德。三中五位十愿。二行可知。四中一门有一切门名普门。于中现一身即一切身名法界身。身皆洒法雨故名云也。五身作诸刹名护持土。于中复以三轮调化故名也。六遍诸佛国大会现身名众中现。说此一乘菩萨本行名菩萨境界。七中生灭是极促也。三世劫是极长也。一念如是知极速也。此中知有三义。一穷彼长短际。二知彼相即入。三达彼平等性。此三无二故也。八菩萨根欲是能观。境界海是所观。辨此二别名分别显。此中或举境明根。或举根取境。或俱显可知。九中身有二。一性二用。法界亦二。一理二事。如次二身遍二法界。二界两身自互相即。四句无碍思之。十中初广明因法。后入一切下明其契果。又初以一言说一切门名广等也。后一一门中复显一切法名入等也。颂中顺后释。颂中二十偈两偈次第颂一法门。由因果无二法体全收。故直说显因。重颂明果。文绮互耳。初二偈中初一严土。后一调生。二中初一诣诸佛。谓见犹诣也。后一起功德三中初一依位起行。后一依行入证。四中初二句颂普门。次四句颂法界身。下二句颂云。以下法雨故名教导等也。五中初一颂持佛土。后一方便轮。六中初一颂众中显现。后一菩萨境界。七中二偈内各上半所知谓长短也。各下半能知谓达真也。八中初一颂菩萨根欲。此与长行文绮互也。后明境界海。九中初一体遍。后一用充。十中初一颂广辨菩萨法。后一明入一切智。又亦可通颂。此中释普贤分齐以八门明因陀罗网。可以知之。一理。二土。三身。四教。五法。六行。七时。八事。事即尘等也。泛论大意约文有二。一但有使习烦恼染业及报并入凡境。自外入圣境。圣中有二。谓理量。此二各有二法。因陀罗网境界是理中量及量中之一分耳。可思准之
　　第二。明海慧等内众者。显因果同体故。依正无碍故。境智无二故。缘起楼观内因外果。内即外故出菩萨也。文中有三。初明出处。二所出人。三兴供养。初中一座在楼观内。此是如来别住处故。二楼观即座。如上云宝台是也。二所出中有三。谓标数列名结数也。三供养中三。谓身意口。初一财。后二法。前中二初正供。后随所下归静。初中三大。一供大。二心大。三田大。前中二。初有五事。谓散华烧香放光作乐雨宝如文。此等皆并是缘起法门之状。所谓行华戒香智光语音及所说法宝。然亦不坏华等事相也。下明供分量。分量中初明供多。后明供广。下皆大喜下明心田二大。田中先佛。后大众。并可知。问何故外众不辨财供。此中说耶。答外众财供非显胜故。内众财供显奇特故。此别显也。下文雨供具等是通论故。二意业法供中二。先法。后供法中二。先明所得。后具足下结成满。前中二。初句约境标门。下二句释显二利。二约智标门。下二句释显因果。后结成满于中先结因圆。经云。爱有二种。一饿鬼爱。二法爱。如来无饿鬼爱。怜愍众生故有法爱。此中妙智巧取真理故名法爱。爱即无相名大力也。后结果满。于中初句智德。后句断德。又初句修成。后句入理。又初无常德。后常德。又初有为。后无为也。下正以供佛。问何故财供中通供佛及众。此中唯供佛耶。答显法供深细唯佛穷故。第三语业供中先标人后偈。赞以一一严具中各出海慧等众。今总标举诸众之中各一上首俱名海慧。同说此偈。故云一切海慧等也。颂中十九偈。义分有九。一初一明体净。谓境智无碍。二三偈明相满谓三世间故。三二偈明用胜。谓初速后益也。四二偈明往因深固。五一偈叹众观无厌。六四偈叹严座。一主二香三鬘四光也。七二偈叹说法。八二偈叹处圆满。九二偈叹佛普遍。如结通等。第二大段。发起序于中有二。初动地。二兴供。初中三。先佛力动因也。华藏动处。六种等动相也。此中四句分别。一动处。二动相。三所为。四泛明动时。初中问。何故此摩竭国即云是华藏界耶。答准下文中通有四句。一或云此界唯是娑婆。此约三乘说。或云即是华藏。约别教一乘辨。或云华藏中娑婆界。此约同教一乘说。或非华藏非娑婆。此约国土海平等性说。是故随所说法令处差别。今此文约别教说耳。第二明动相有二。一六相。谓中踊边没等。中边四方为六也。此约三乘及同教。二十八相约别教及同教。动是掉飏不安。如风动树。依涅槃经小动名地动。大动名大地动。有小声名地动。有大声名大地动。独地动名地动。山河树木及以大海一切动名大地动。又动名地动。动时能令众生心动名大地动。此等约三乘说。今此中动有三品。一动谓一方。二遍动谓四方。三等遍动谓八方又四方八方十方。又初独一方动。二十方次第动。三十方同时动。又大般若中名动等动等极动。下五相皆准此。各有下中上亦名小中大。故有十八也。起是摇起如面起。同性经中名作摇。大般若中名击。谓加打也。觉是大声惊悟。同性中名声。大般若名爆。地论释名上去。振是下声隐隐。地论名下去。吼是平声哮吼。涌是涌出峰桶。如泉涌等。又六方踊没。谓东踊西没等。又动起涌三是色。余三是声。此六皆名动者初一就胜通名。余五从别为目。如十色处同名色处初色处亦名色处。三明动所为者。依胜思惟梵天经论说。一令诸魔生惊怖故。二令说法时大众不起散心故。三令放逸者生觉知故。四令众生念法相故。五令众生观说法处故。六令成就者得解脱故。七令随顺问正义故。八智论云欲令众生知一切法空无常故。九古德云动其所执故。十表说大法现征祥事故。又依地论依四种众生。一依不善众生。二依信种种天众生。三依我慢众生。四依咒术众生等故也。第四泛明动时。如智论说有八时。如长阿含说。一大水动时。二尊神试神力时。三如来入胎时。四出胎时。五成道时。六转法轮时。七息教时。八入涅槃时。九若依增一经第二十八中。更加大神足比丘心得自在乃至观地无相故动也。十若依智论第十。授诸菩萨记当得作佛为天地人主。是时地神大喜。我今得主。是故地动。如王初位臣民庆喜称万岁歌舞等也。又依涅槃经。菩萨下生阎浮提时名大地动。菩萨出家成道转法轮般涅槃是以大地六种振动。何以故菩萨下生。欲色诸天及诸菩萨等悉来侍送。发大音声赞叹菩萨。以口风气吹故令大地振动。又菩萨是人中象王龙王。龙王初入胎时有诸龙王。在地下或怖或怯。是故大地六种振动。第二兴供文中二。初此土。后结通。前中世界诸王有二义。一是前所列王众。二是余十方世界中王。通是二也。于中初总。次别。三结可知。上来唯明一世界三世间自在相竟。第二大段明结通十方。以一会即一切会显教圆满。摄主伴故。于中有二。初牒此土三世间相。后正结通。前中佛坐道场者牒智正觉及器。此二果德融遍十方义相显。故不别释也。众生世间同果普遍义相隐故。是故别释。何故此众能同佛果而普遍耶。释中有二。初辨其所因。后正同果遍。前中三。初定慧力故。二法门力故。三如来力故。初中各随已得法门分齐故名境界。依三昧门不味定故。不废用故。巧摄法门令普遍故名方便也。欣厌是慧也。二法力中圆法法尔速遍诸方。速令至果名勇猛法。菩萨证此随法普周故云通达。此同上文乘解脱力入如来海等。三佛力中佛力令入佛境界中故能遍也。下句结同果海。度是到也。彻也。此等并是上文一一所得一法门。但前为显德据别广陈。此为牒结就通略举。下类通可知也

　　　　华严经探玄记卷第二

　　　　华严经探玄记卷第三

　　　　魏国西寺沙门法藏述

　　　　卢舍那佛品第二

　　自下明正宗。将释此文四门分别。一释名。二来意。三宗趣　　四释文。初释名中。卢舍那者古来译或云三业满。或云净满。或云广博严净。今更勘梵本具言毗卢遮那。卢舍那者此翻名光明照。毗者此云遍。是谓光明遍照也。此中光明有二种。一智光。二身光。智光亦二义。一照法谓真俗双鉴。二照机谓普应群品。身光亦二种。一是常光谓圆明无碍。二放光谓以光警悟。此中遍者亦二种。一平漫遍无碍普周故。二重重遍如帝网重现故。此二圆融。各全体遍非是分遍。是故下文云。佛身充满诸法界。普现一切众生前。如是等无量如文说。此中身智无碍故身光即智光。二遍无碍故平遍即重重。光遍无碍故光明即遍照。遍照性开觉。是故名为佛。此明下文世界海等诸事一一皆是称性缘起无碍离闇觉照称光。无不普周法界名遍。此舍那佛非局报身。以通器等三种世间具十身故。问如下文中略明五海。广辨世界。何故不云世界品乃题佛名耶。答古德释云。以从主为名故以主胜故。举土主以说之。今释以佛通三世间故。下文土等即是舍那佛。如十身中国土身等。又以依正无碍故是故标释。互举文绮耳。又以五海中佛海即具余四海余亦尔。以佛胜故。独标为轨故以为名。余不说也　　二来意者。前既序已。次显正宗义次第故。是故次来。三宗趣者有二。一约人二约法。人亦二。一化主。二助化。各有体相用。主中内证法智为体。七日思惟解脱为相。加说为用。此三不二唯是一果。助化中入定为体。蒙加为相。起说为用。此三不二唯是一因。此上因果融摄不二唯是一人。法中亦二。一约义理。二约教事。亦各有体相用义。理中性海为体。别德为相。应教为用。此三不二唯一义理。教事中本分内五海十智为体。十世界及华藏界为相。益机为用。此三不二为一教事。此上教义融摄不二为一法也。又上人法复圆融不二为一宗趣。此四义各三为一缘起相即无碍。是故或唯果以俱是佛故。或唯因俱是普贤故。或教或义或人或法。或体或用或主体。乃至或教用。并皆摄尽准思可见。下诸会宗皆有此相。但随法异耳　　第四释文中有二。一通辨经论解释分齐生解方便。二别释本文
　　初中略有十种方便。一解释决择。二释文方轨。三四种悉檀。四四意趣。五四秘密。六四道理。七五力。八六相。九六释十八声
　　第一解释决择者。依杂集论第十五云。释决择者谓能解释诸经宗要。开发彼义故。案云彼中略开六种。广有十四具如彼说。今略举一门。论云。摄释门者。谓若于是处宣说诸经缘起所以句义。次第意趣释难。案云缘起所以者显教起所因也。句义次第者品会文义相生次第也。意趣者显经宗趣也。释难者释外妨难也。余如彼论恐烦不述
　　。第二释文方轨者。摄论第五云。若有欲造大乘法释略由。三相应造其释。一由说缘起。二由说从缘所生法相。三由说语义。无性释云。为欲开晓诸造释者解释道理故说略由三相等言。世亲释云。由此三相随其所应应造一切大乘法释。案云初由广说自性缘起为所依本。即阿赖耶识与诸法互为缘起。二依此所生转识诸法于上分别三性道理。谓于依他所执无圆成有得不得见不见同时等。如论具释。此二门观道理解释。三由说语义。谓显佛言下义意此有二种。一德处谓显佛果二十一种殊胜功德。无性释云。已得在已圆满饶益。故名为德。二义处谓显菩萨三十二行相。无性释云。未得在已随顺趣求。故名为义。此二所说皆以初句标。余句释。此是观说者意解释。第三四悉檀者。智论第一云。有四悉檀。总摄一切十二部经八万四千法藏。皆悉是实无有相违。一世界悉檀者。有法从因缘和合故有。无别性。譬如车辕轴辐辋等和合故有无别车。人亦如是。五众和合故有无别人。若无世界悉檀者佛是实语人。云何言我以天眼见诸众生随善恶业死此生彼。当知是人以世界悉檀故非第一义悉檀。二者各各为人悉檀。观人心行而为说法。于一法中或听或不听。如为断见人说杂业故杂生世间得杂触得杂受。如为常见人说无人得触无人得受如是等。三对治悉檀者。对治则有。实性则无。如酸碱等于风病名药余病非药。不净等于贪等亦尔准之。四第一义悉檀者。一切法性一切言论差别皆悉平等一味。解云。或约世界说有胜义为无。如第一说。或胜义为有世界为无。如第四说。或对异机说有对余机说无。如第二说。或治此病为要于余病为非。如第三说。皆须得其本意法悉有用。随言混取失意成谤。第四四意趣者。杂集论第十二云。由此四意趣故。方广分中。一切如来所有意趣。应随决了。又庄严论第十三云。诸佛说法不离四意。摄论第五云。以此决了一切诸佛言教。一平等意趣。谓如说言我昔曾于彼时彼分。即名胜观正等觉者。无性释云。谓一切佛由资粮等互相似故说彼即我。非昔毗婆尸佛即今释迦。楞伽中约四义释。一字等二语等三身等四法等故说即彼。而实非彼。二别时意趣。谓如说言若诵多宝如来名者便于无上正等菩提已得决定。又由唯发愿便得往生极乐世界。无性释云。谓劝懈怠不能于法精勤学者故作是言。此意长养先时善根。如世间说但由一钱而得于千。庄严论释。此由别时得生故。解云以后别时得彼千也。三别义意趣者。谓如说言若已逢事尔所殑伽沙等佛。于大乘法方能解义。无性释意约证相大乘。不就教相大乘故作是说。庄严论云如佛说一切无有自性故无生故。解云此约证无生说。四补特伽罗意乐意趣。谓如为一先赞布施后还毁呰。尸罗及一分修当知亦尔。无性释云。先为悭贪赞叹布施。后为乐施毁訾布施。余戒修亦尔。庄严论云。由得少善便为足故赞毁也。第五四秘密者。杂集论云。如是四种于大乘中略摄如来一切所说秘密道理。梁摄论第六云。如来所说不出四意四依。依即密也。无性摄论第五云。四种意趣四种秘密。一切佛言应随决了。一令入秘密。为化怖断有情。依世俗道理于声闻乘中说有化生等诸有情。于大乘中说心常等。此则于大小乘说有人法。并是秘密。庄严论云。应知教诸声闻入于法义令得不怖。说色等是有故。二相秘密。谓于是处说诸法相显三自性。无性释云。为令悟入所知相故。解云此虽说法相意显三无性故为密也。又庄严论云。应知于分别等三种自性无体无起自性清净说一切法故。解云此虽说三性意显三无性。如次可知。三对治秘密。谓于是处说对治行八万四千。解云谓于无说有于同说异等皆是密意。对治所化有情障故。说此八万四千等也。四转变秘密。谓如颂曰。觉不坚为坚善住于颠倒。极烦恼所恼得最上菩提。无性释云。刚强流散说名为坚。非此坚故说名不坚。即是调柔无散乱。定即于此中起坚固慧觉彼为坚。解云散心流动显名不坚。散心刚强就密名坚。定心守境显名为坚。定心调柔密名不坚。若取显了于散乱起坚固慧。则远菩提。今取秘密于定心起坚固慧。则得菩提也。无性云。谓于四颠倒善能安住知是颠倒。决定无动。解云若取显了则住于无常等计常等四倒之中。岂得菩提。今取秘密知此常等于无常等横计而起。决定知此名为善巧住于颠倒故能得菩提也。又世亲释云。是于能颠倒中善安住义。于无常等谓常等名颠倒。于无常等谓无常等是能颠倒。此义则倒彼所计义名颠倒。于此安住故得菩提。言极烦恼所恼者无性释云。为所化有情精进劬劳所疲倦故。解云若取显为贪嗔等恼乱行者名为烦恼。此则远菩提今取秘密精进勤苦劬劳行者亦名烦恼。此则得菩提如颂处生死久恼但由于大悲。梁魏摄论及世亲庄严对法等论并准可知。第六四种道理者。杂集第十一。因辨观察契经等法应当解释诸法道理。道理有四。一观待道理。二作用道理。三证成道理。四法尔道理。案云观待有二。一俗谛缘起要相待生。因此通染净。二真谛之理待了因显。此唯约净。二作用亦二。一缘起诸法各有业用。二真如法界依持等用。三证成亦二。一比量成立。二现量成立。四法尔亦二。一诸缘起法有佛无佛性从缘起。二真如法界性自平等。第七五力者。思益经第二。若人能于如来所说文字语言章句通达随顺不违不逆。和合为一随其义理不随章句言辞。而善知言辞所应之相。知如来以何语言说法以何随宜说法以何方便说法以何法门说法以何大悲说法。梵天若菩萨能知如来以是五力说法。是菩萨能作佛事。案云下经次第广释。初言说者。如来说三世法垢净法世出世流无流等法。是言说如幻人说无决定故。乃至云说如虚空无生灭故。当知是言说为无所说。乃至云是名如来言说。二随宜者如来或垢法说净。不得垢法性。故或净法说垢。贪著净法故。乃至云生死是涅槃无退无生故。涅槃是生死以贪著故。实语是虚妄以生语见故。虚妄是实语为增上慢人故。如来随宜故或自说我是说常边者。乃至广说。三方便者如来实不得我人众生寿者。亦不得施亦不得悭等。乃至方便为诸众生赞说布施得大富等。乃至广说。四法门者谓六根等诸法皆是解脱门。以空无我所性自尔故。乃至文字亦尔。五大悲者佛以三十二种大悲谓一切诸法无我。而众生不信不解。如来于此而起大悲。乃至广说。案云。此上五种初一约能说。以不言之言而说故。二约所说谓法随迷悟辨是非故。三约所为机。以巧方便于无说有故。四约法自体。本来自空为解脱门故。五约能说之心。为愍物迷而起说故
　　第八六相者。十地论第一云。一切所说十句皆有六种相门。一总相。二别相。三同相。四异相。五成相。六坏相。具释如下十地品中　　第九六释者。亦名六合释。一依主释者亦名依士。谓两法相望假依彼主而立此名。如说眼识非眼即识以依眼之识名为眼识。若离言眼是能见义。识是了别义。今此合辨故名合释。若单法为名者非六释所收也。二持业释者亦名同依释。谓举其业用以显自体。如说藏识。藏是业用。识是其体。藏即识故。持用释体非是别体相依。既非二法何名合释。以体用不离故名合也。三有财释者亦名多财释。谓从所有物以立其名。如说佛土。土是佛之所有名为佛土也。四相违释者谓如一句中有多名言。各别诠义。如偈说于佛及法僧等。非如依主持业等虽有多言同目一义也。五邻近释者谓从所近以立其名。如四念处观。实以慧为体。以与念相近名为念处也。六带数释者谓以数显义。如说十地等。皆从数以显义别也。问此六释摄法尽不。答凡诸法得名略有五例。一离合得名。如此六释。二单法当体立名。如信等。此约直诠。三无他受称。如无明等。此约遮诠。四譬类得名。如华严等。从喻彰名。五相形立号。如大乘形小以立其名等。是故六释但据初门。若于前六帖后四释。总为十释。略摄诸法得名差别
　　第十八声者依西国法。若欲寻读内外典藉。要解声论八转声法。若不明知必不能知文义分齐。一补卢沙此是直指陈声。如人斫树指说其人。二补卢私是所作业声。如所作斫树。三补卢崽拏是能作具声。如由斧斫。四补卢沙耶是所为声。如为人斫。五补卢沙[多*页]是所因声。如因人造舍等。六补卢杀娑是所属声。如奴属主。七补卢铩是所依声。如客依主。瑜伽第二。名上七种为七例句。以是起解大例故。声论八转更加[彳*契]补卢沙。是呼召之声。然此八声有其三种。一男声。二女声。三非男非女声。此上且约男声说之。以梵语名丈夫为补卢沙故。又此八声复各三。谓一声。二声身。三多声身。则为二十四声。如唤丈夫有二十四女及非男女声亦名有二十四。总有七十二种声。以目诸法可以准知。然此方多无此例。第二释文者。此品有二分。初大众疑请分。二尔时世尊下如来现答分。前中分二。先明诸会请问。后释此文。前中作四门。一明有无者于八会中初二后二有。余会皆无。何以尔者谓初会标果起因故。问第二会初为寻因至果故问。但为因位升沉寄于五会以答果位无差。故当会答。然五会中间诸品之内更有余问者。并是为显当会所说法中差别随说问答。非是别问大位之相。第七会中明因果纯熟故有问。谓行修无碍六位顿成故当会答也。第八会中明称性因果故有问。谓俱入法界无差别故亦当会答也。二所问法不同者。初会第八唯果分有因。但所信摄化为异。第二第七唯因分有果。但位行为异。三能问人不同者。初及第八各具同异二众齐问。以所问法众同依故。第二唯同生众问。以所入位同生胜故。第七唯一人问。以造修之行各别成故。四请问仪式者有二。一约言念。二约通别。初中泛论请有二。一言请。二念请。答亦二。一言说答。二示相答。此二问答如次及交络成四句可知。为成三慧有斯二例。初二会及第八唯念请。答通二。谓佛示相答。菩萨以言答。以对佛兴请不待言故。明佛智领疑身相现答自在故也。第七唯言请言答以行法约言明了显故。又对普贤兴问还普贤答故也。二通别者初会及八别问通答。第二第七别问别答皆可知
　　二释文者此中有二。初长行。后重颂。此二差别大例有十。一约利钝。谓钝根未悟更重为颂。二约前后。以后来未闻为之重颂。三约生熟。熟人直说便悟。生类曲巧方知故重颂也。四约文质。或有爱质直示长行。或有乐文示颂言美妙。五约二持。论云长行散说生正解故义持成就。偈颂总摄易受持故文持成就。六约资成。谓更以偈颂资显长行义明了故。此上通诸文重颂。七约成圆。以颂中兼显长行阙无成前所说。义圆满故。此如发心功德品偈等。八约体相。以从门约相长行直说。此约同教及三乘。以就体圆融偈颂巧显。此约别教。此如十行品偈等。九约通别。以长行别指的重颂通该摄如此品世界等颂文是也。十约心言。谓长行直显心所念法。偈颂宣示令请圆满。此唯此文也。又有义凡佛说法法尔有二相。谓直说契经必有祇夜重颂。下诸品中重颂皆约此十例准之。就此长行中有三。初标能问人。谓同生异生俱在法界故云咸也。言说事彰非显奇故。念心入法显深细故云念也。二明所请法。三唯愿下结请。所请中古说云。此有二十三句分二。初二十一句问果法。后二句问因行。前中准下答中五海。此文为五。初十二句问佛海。次三句如名问三海。后六句准下当是根欲性海。但由根欲不同致能被之缘差异。此中举缘显根。下文举根显缘有斯左右。今更释此中有三十五句分二。初三十句问果法。后一切菩萨下五句问因行。就前中分三。初十句问佛内德盈满德。二从示现菩提。下十句问佛外相显著德。三世界海下十句问化用普周德。就初中初一句总余九别。于中何等是三字贯三十五句。一切诸三字通前三十句。果问应知。何故此经最初问佛果法耶。谓标帜故宗归故为本故显德故生信故指南故。经首题佛华严者义存于此。言佛地者。佛地论第一云。清净法界及彼妙智受用和合一味事等。是佛所依所行所摄故名佛地。解云即以净法界为所依。妙智为所行。余功德等皆为所摄。即以真理妙智无碍为体。依大乘同性经佛有十地。一切菩萨二乘所不能行。何等为十。一名甚深难知藏明智德地。乃至第十毗卢遮那智海藏地如下十地章具释。二佛境界者下九皆是佛地中开出故是别句。谓开清净法界是佛所证之境。或总举所知通于真俗。下性起品云。一切众生是如来境界。乃至第十非境界境界是如来境界。又亦是分齐境界故。明难品中明十种佛境云。如来深境界其量齐虚空等。又释通有所知及分齐境。下不思议品中佛有十种不可譬喻不可思议境等。应寻下三处文于此具辩。三佛持有四义。一以净法界任持一切诸功德故。二以大圆镜智及相应净识各能任持诸功德故。三后得智中大陀罗尼门总持无量诸法海故。四是十佛中持佛随顺故。又下第十地佛力持等十持。又离世间品中亦十持。初佛持乃至第十智持。此二文中皆以初句为总。摄别入总俱名佛持。又如下不思议品佛有十种出生住持智慧等。并应具寻辨之。四者。准下颂文此中次佛无上智一句。此则是下十智等可知。五佛行者是大悲摄生之行。又是大智造作之行。此并不作之作。无思成事。性起品无障碍行如如行等。是如来行。此是异二乘功德。六佛力者有二义。一不为他所屈伏故。二能摧坏魔怨故。别说有十。。谓是处非处智力等。又有十种。如不思议品最胜力大力无量力乃至第十大力那罗延幢佛所住法等。七佛无畏者所说不怯故名无畏。是伏外道功德或四或十如离世间品说。上来明大智德。八佛三昧者谓师子奋迅等微尘数三昧海摄略为十。如不思议品说。此明大定功德。九佛自在者依。定发起无尽神通。所作无碍故云自在。不思议品佛有十种自在正法。又离世间有十自在等并可知。此明神通功德。十佛胜法者殊胜功德超过余德故云胜法。亦有十种。如不思品说。此明大福功德。上十句明内德盈满竟。第二外相显著中初示现菩提者。谓对机示现成大菩提。如性起品成菩提处说。又不思品亦说并应知。此是总句下九是别。以六根三业皆是成菩提相故。下不思品及离世品此之九门一一各以十门辨说加彼应知。佛光明是身业。余并可知。上来明外相显著竟。第三化用普周十句中初世界海者。是化用处也。通染净土。即入十佛国土身摄略说十种。如此品下文说。二众生海者是所化机也。通粗妙空有等。亦入十身摄。又如离世间品十种入众生等应知。三法界方便海者此有四义。一理性法界。是前众生及世界等所依之界。二染事法界。谓彼所化众生蕴界法等。三离垢法界。谓佛所得最净法等。四净用法界。谓佛摄生所用善巧故云方便。如不思品佛有十种法界无量无边等应知。四准下颂中此文阙调伏海。调伏海即是所调伏。是根欲性海摄。但颂与长行文家互有存略故也。五佛海者能化之佛非一如海。谓遍一切处而转法轮故。六波罗蜜海者有二义。一是佛所说行法。以授群机故。二是彼所化所行之行。即化所成益。谓十度等。七法门海亦二。一是佛所设之教法通彼游入故。二是彼所化行成证理所入之法。此亦有十。如不思品说。八化身海者异机别感现相多端。如云诸毛孔出化身云等。又卢舍那佛遍十方出一切化庄严身等。又离世间品十种变化等。九佛名号海者对根宜闻名号非一。如名号品。一一世界有百亿万等。十佛寿量海者应机修短亏盈万差略有十位。如寿命品说。上来果问竟。第二因问中五句。初一句总下四句别。一明十住初发心住等。二即十行中十度行也。三愿者即十回向大愿也。四智慧藏者即十地中以智为性。含摄蕴积故。如下地品菩萨同名藏等是也。第三结请中唯愿慈悲者。明佛有说因不疲倦故。方便者显佛巧说令易解。故由悲发心由巧得解。二颂中为显奇故。不以常口说。表依正无碍故供具中说。即是下刹说耳。九颂分二。初三叹德请。后六举法请。前中初二叹佛请。明具说因故。后一叹众请。明具说缘故。前中初一显佛自德圆。初半辨因尽过去现果无功。后半用穷来际无思普应。云者洒法雨故润机缘故自无本故。后一明外化备。谓初半令灭恶生善。后半令离苦得乐。又初令得涅槃。后令得菩提。二无量下明叹众请中。一心者心无异念故。合掌者身无慢怠故。观最胜者住念向佛故。下半总举所念愿佛开阐。第二举法请中分三。初三颂举前初十句。于中初一颂内有六句。一地。二境。三持。四智。五力。六无畏。下句结请。次一颂中有三句。一定。二行。三自在即神力是也。下句请说。后一颂颂胜法。亦是示现菩提等可知。第二一颂颂第二十句。以三业不离六根故同颂也。第三二颂颂第三十句。初颂内有五海。后颂中有二海。余三海及因问总摄故云无量无边等。下句结请
　　第二答相中古来诸德亦有将此诸问配下诸会中答之。此判恐谬。以第二会等自别有问别有答故。四番问答不交杂故。是故总于此品并通答也。以下说分具果因二说故。就此文中长分有十。一面光集众分。二毫光示法分。三法主入定分。四诸佛加持分。五大众同请分。六定中略说分。七起定成益分。八毛光赞德分。九许说令喜分十正陈法海分。初中二。先放光后集众。前中亦二。先身光遍觉。二光语呼召。此二亦即答上佛光明音声问。初中亦二。先此光照彼。二诸菩萨下寻光见此。前中有五。初知念者领疑也。以将欲答故即放光所因也。二明光出处。面门者诸德有三释。一云是口。一云是面之正容非别口也。光统师云。鼻下口上中间是也。准下施鼻文亦如所说。今释依梵语称面及口并门悉名目佉是故翻此目佉为面门也。故知此中通举其事。口者为表教道遐被也。面者正对向机也。门者开法摄生也。齿者胜用也。谓思咀法味故。治碎惑障故。以缘起具德相差别故。云一一各放尘数光也。三别显所出有十门。通论一一皆通三世间等。别明初六佛海。次二器海。次一众生海。后一法界方便海。又前八意业记说轮。次一身业神通轮。后一语业正教轮。四摄眷属。五所照处。此中放光有四意。一现相表实。二惊起信心。三照触救苦。四为集众远召。是故彼众依光睹此知所集处。颂中九偈半。有四义。初六颂半通举佛德以劝往。次一别明能说以劝诣。次一别标所说以劝观。后一通结佛德显深广。此四皆以后释前思之可见。初中二。先举德。后人尊下劝往。前中三。初二身业。一体一用。次二意业。一用一体。后一语业。劝中初半劝为法。次半劝多众。次半教兴供。虽圆音顿说九世愿海。然不坏本法故非一念也。即标下所说法门也。余文可知。第二集众中先明诸会有四义。一有无。二来处远近。三本处名等不同。四偈叹及前后。初中六七二会无。以证位及行熟俱皆离相故。余六皆有。所为可知。凡集新众有四意。一为摄机。二为证法。三为兴供。四明众圆。第二远近者初二十刹尘。三百。四千。五万。以寄位渐增故。八过不可说者显证法深故。第三者一处二佛三菩萨四供多少并随会应知。第四者初二会无偈。赞以起修始故。余四皆有。以显法位增故。又前五定前集。以从修入证故。第八定后集。以依证起用故
　　二释文中有二。长行偈颂。初中亦二。先众集。二显德。初中亦二。先集后结。初中十方即为十段。一一方皆有七。一器海名。二刹名十二佛国土等。此二是所依法相。但通别为异。三佛名。四菩萨。此二是能入智。但满分为异。五主伴俱来。明具德圆满。六兴供供佛顺益义。谓因顺果也。七依本方坐。明摄散归静。何故先辨东方。谓显开明之始故。顺彼方故。以西域方仪以东为上故。其堂殿皆面向东。如祇洹寺菩提寺皆面向东。如来说法亦多分面向东。故面门光出正即向东。问下文此华藏界无边。云何此中有东等耶。答以华藏界是边无边不二故名无边。如下说。无边边不二故名有边。如此说。是则不坏边而恒无边。不破无边而恒边。若谓无边乖于边边乖无边。是情计所及法非正缘起也。以此边无边是一事故。双超情计也。其犹锦窠白线彻编而不杂紫窠。紫等亦尔。又白窠有紫由是绵故。若白中无紫紫线不至两编即绣非绵也。白窠无紫由是绵故。若白有紫现则坏文非绵也。是故由白有紫得成。白无紫无白亦尔。当知。此中道理亦尔。思以准之。问若尔彼十方世界是华藏不。答是不。谓由即是故不是。不是亦尔。准上思之。又何以故。由是华藏东等故即不即也。问此十世界外更有余界不。答无也。何以故。以华藏为主彼十为伴。此主及伴圆融普遍一切尘道重重如帝网故。余皆即此。如虚空故。又此中诸供并是法门。随相有十。一妙宝是可贵义。二须弥胜高义。云是润益义含两义。龂腭义。三日是除闇义。轮是具德义。四阁是重成义。如正智上起悲等。五华是净义。开敷义。六香云是戒等芬芳义。七座是摄益义。八盖是荫覆义。九幢是独出义。十树是建立义。余并准之。又约法亦有十例。一或以色法为云。如宝妙色云等。二以大声为云。如妙音及叹佛德等。此约事。三以无尽佛土为云。如十种不思议佛刹云等。此约依报。四以九世理性为云。如三世佛法身光明云等。此约体。五以佛八相等为云。如十种佛变化云等。此约用。六以无碍解脱法门为云。如十种解脱盖云等。此约不思议解脱也。七以佛所证境为云。如十种佛境界云等。此约果。八以一切菩萨行为云。如十种菩萨所行示现云等。此约因。九以一切众生欲乐为云。如十种一切众生乐不可尽示现云等。此约法器。十以现佛大愿为云。如十种一切诸佛所愿示现云此约赴机。此等一一皆以十门说者为显无尽故也。此上十义皆一一中有一切法。缘起无碍。是故或人或法或理或事或境或行或依或正或因或果。此中一一供具皆云满虚空者。明称本性空集而不杂如缘起性也。是故真理妙行可即事而成。云华宝等事可即理而为法。此约别教思之。第二结中。一结土。二主。三伴。四供。五座。第二现德用。次第座者缘起无碍集而不杂也。于中二。先明德体无碍。后念念下妙用胜益。前中通用中初句总有六重无碍。并倍倍多前。一身光无碍。二光人无碍。三人法无碍。四尘刹无碍。五依正无碍。六化用无碍。如一念中于一世界化一佛刹尘数众生。即此念中于一切世界亦如是化。一念既尔。余一切念悉皆然也。如一刹中现此尽念三世诸佛。余一切刹各别所现亦如是也。如一尘中有此一切现佛之刹。余一切尘各别亦尔。如一菩萨法门遍此一切现刹尘道。余一切菩萨法别遍亦尔。如一光出此一切遍尘菩萨。余一切光别出亦尔。如一毛孔放此一切出菩萨光。余一切毛别出亦尔。上来总辨一菩萨身中事。如一菩萨一切亦尔。如主伴亦然。是则重重无尽非心言能及。此是一乘法界法尔缘起实德非变化也。此等并是普贤位德。菩萨既尔。佛果德用非此能比。可准思通。二用益中三。初标所化众二以梦下明能化法。三于一念下辨化益。能化中十句。初九别辨。后一总结。九中一梦自在者即实即空故。一念现多法故。二净故化故。三教义故。四显胜神通令归依故。怖令入法故。动相归真故。五愿力摄生故。六深音性离故染音净用故。显净音普收故。七圆音普降故。如法界头口等。八体用惊机故。九建圆因故。三蒙益中有六故。释有四重。以文含多势故。一令离重苦。二堪成出世器。三令得二乘解脱果向十位。此大乘中二乘非愚法也。又小乘中五停心观前在邪定。依成实暖顶已上悉名正定。永不退故。依毗昙忍心已上方得不退。若依地论见道已上方名正定。故彼云正位正定者见道已上方是正位。言不定者此二中间名不定也。四入大乘三贤位。五证十地。六成佛果。此约同教。又初三同前。四入初教。五入终教。六入顿教。此约病尽处说三。又初人天。次二小乘。四是渐教。五顿。六圆。此约果显圆说四。又初人天。次三三乘。后二一乘。因果分二也。此上(并是一念中益。余一切念准之。颂中十偈。初五总叹菩萨德。后五颂前法门。初中前三明自分德。一自利。二化他。三得法。后二胜进。一外益。二内圆。后五中。一现法。二动刹。三身严。四入劫。五说法。此等(并是上毛孔中事。颂文巧略故也
　　第二光示法主分中二。初此界。后结通。前亦二。初示主是教义源故。二于彼下示法是教义相故。初中四。初明光意。言无边佛境者有三意。一令知所说法故。二即是普贤故。三显佛非不能说故。二显光名相中二。先明光相。眉间表中道一乘法也。白毫表无流证道白净法也。又白为众色本故。表此一乘为诸教源也。又毫者是长毛也。又是毫毛也。依观佛三昧海经云。太子时舒长五尺。树下长一丈四尺五寸。成佛已放之长一丈五尺。圆卷如秋满月。分明皎净珂雪宝色光体也。灯明光用也。又理可贵故名宝色。智普照故名灯明。境智遍益故名云也。又如未尼同诸色故。二立光名为显因人故名菩萨也。三辨光胜用中。一事故遍故广故。二理故正故深故。三辨说因故由大愿力方有说也。四显法门故令众知法从普贤门中出故。上文既不云别照普贤。何故乃云显现示众者。以上所照即是普贤故。四摄用归本中。毫出足入者。表上法可以传下。传下不失本故还入也。眉间足下处别。何故言还者。显上下无二故。又毫光照普贤明果乘因。还从足下入者明因成果也。第二示法中二。初辨莲华是所诠义也。二显胜音是能诠教也。坐华者称义施教也。初中一句总。于彼者场地也。又是相轮也。莲华者开敷故。出三乘水故。不染故。微妙故。众圣蜂所采证故。二宝茎者可贵故。坚固故。三藏者含摄故。出生故。具德故。四叶者覆盖故。以广大甚深故遍法界也。五香须者氛氲眷属故。六阎浮檀金是宝中之上故。金是贵相显著故。台是高出故。七结也。此等(并法门也。若约三乘托此事别表法。然彼事非即法。若此一乘即彼事是此法。仍有事显现也。二显能诠中二。初标体。二偈颂明说相。前中三。先举教从佛眉间出者表依证起说故。教从佛出故。如胜流法界。又论云从最清净法界所流法也。出菩萨者为被因人故。诸法是所诠。胜音是能诠。论云。契经以文义为体也。若依一乘看此菩萨即名见教体。人法无碍故显教圆。故具主伴也。顺理故敬绕也。二明称义故坐台须也。三由称义故。令教诚实故叹德也。德中四句。一下惬群机。二上顺佛境。三穷兹义海。四令归佛果。二说相中二。初胜音明教体殊胜。二炎光明教威胜用。初中三颂。一明一佛遍法界而在道树。二多各遍法界之佛同坐一毛孔。三如一毛一切亦尔各具主伴。此三如是渐次增广也。又释。初一明舍那身满法界。后二明毛孔中现无量三世间重重无尽也。二教威中师子者有三种。一不畏义理深故光照也。二不畏不益故炎烧惑也。三不畏异学不降故奋迅也。同是教故亦名音也。颂中初明法轮义。后释文。前中转法轮义略作十门。一释名。二辩体。三种类。四转相。五分齐。六转处。七转时。八转人。九转机。十诸门。一释名者。法是轨持义通有四种。谓教理行果。轮是所成义。亦有四。一圆满义以离缺减故。二是具德义以毂辐辋等悉皆具故。三有用义谓摧辗惑障故。四转动义谓从此向彼即从佛至众生故。亦从彼向此即从众生至佛果故。法即是轮。持业释。又轮是喻。况如圣王轮宝即法之轮故。依主释。二体性者。通论教等四法为性。克性唯八正道为性。以戒为毂。谓正语正业正命。以慧为辐。谓正见正思惟。以定为辋。谓正定。余正念正精进为庄饰成轮。此约小乘。初教亦同。又唯以无分别智为法轮体。又唯真理为性。此约终教。或理智俱泯。教果亦亡。离言绝虑。为法轮体。此约顿教。或通摄无尽法界。谓人法教义等一切自在法门海(并为法轮体。如帝网重重具足主伴等。此约圆教。亦即摄前诸位。此中皆具约同教也三种类者有三。初小乘四谛之下各有四义。谓苦空无常无我此四苦谛。因集有缘此四集谛。灭止妙离此四灭谛。道如迹乘此四道谛。此上十六约所知谛。若约能知亦各有四。谓眼智明觉。眼谓总观苦等。智谓别观过去苦等。明谓别观未来苦等。觉谓别观现在苦等。是故四谛各四故成十六。新大毗婆娑论第七十九云。眼者谓法智忍。智者谓诸法智。明者谓类智忍。觉者谓诸类智。又眼是观见义。智是决断义。明是照了义。觉是警察义。三转十六成四十八行法轮。此约小乘。如毗婆沙论具说。二明三乘中法轮。然有三义。一同小乘三转四谛通益三机。如密迹经辨。此则说四谛而具三乘。又三转即空常净。维摩经云。三转法轮于大千。其轮本来常清净。此之谓也。此约初教。二唯说大乘亦通三根得大小果。如诸大乘经中所说。或分相开三。如转照持等三种法轮。或合为一。谓唯一实谛。上约终教。三离言法轮无转不转。非四三一。不可说故。此约顿教。三一乘法轮准下文有十谛差别。谓说诚谛等谛各十行。谓具足清净四无畏等。是故总有一百行法轮。准下文亦有十轮。谓过去愿力故等。即十转百行为千法轮。(并寻下文应广具显。何以皆言十者。为显无尽故。此则无尽法界为大法轮海。常转无休息也。四转相者小乘三转有二。一为自转。初转在见道名印相转。次转在修道名应作转。后转在无学道名已作转。二为他转。初名示相转。谓此是苦等令陈如等入于见道。次名劝知转。谓苦应知集应断灭应证道应修。令彼入修道。后名引证转。谓苦我已知乃至道我已修。令彼入无学道。若三乘法轮二。同前说。但义理差别。约菩萨人者。准大品等经既言鹿园转法轮时无量众生发菩提心等无量菩萨得初地等无量一生菩萨一时成佛。此亦应同彼三转。是通非别。不可别配。若依一乘转无尽称法界法轮。与所被机同一法界无二无别。法尔常恒无新辩益之谓也。五明法轮分齐者。若小乘中有一义。佛说四谛苦无常等语音入法轮摄。如问阿难天雨等如是世语皆非法轮。若三乘中佛一切语及身威仪皆入法轮。以无不益生故。维摩经云。诸佛威仪进止无非佛事。以此准之。若一乘中通三世间俱入法轮。一切众生语言音声亦入法轮。国土法轮如刹说等准之。六转处者。小乘唯一娑婆百亿鹿园等处。三乘或一百亿或千百亿或如恒沙为一佛化境。一乘遍通树形等界乃至华藏犹如帝网重重主伴。经云。此是卢舍那佛常转法轮处。七转时者。小乘三乘或二七日或三七日。复或六七日或七七日或八七日或五十七日或一年等。此(并以是末教随机见闻异耳。亦无前后相摄等事。一乘本教要在初时第二七日。更无异说。仍摄前后各无量劫。念念无间。一一念中亦各摄彼前后际劫。亦如帝网重重无尽。九世十世之所转也。八转人者。先主后伴。小乘主谓释迦生身及化身佛。声闻弟子为伴三乘主即三身佛。声闻菩萨为伴。谓舍利弗等。一乘主谓卢舍那十身。普贤等菩萨为伴。亦如帝网重重现准之。九转机者。初唯为小机。次通被三机。后唯一普机准之。十诸门者。一教及念处等为法轮因。由此得圣道故。二福慧万行为法轮眷属。三真俗二谛为法轮境。四二障使习是法轮所断。五菩提涅槃法轮果。诸宗准之。释文者。颂中十偈分四。初三明佛法轮清净广大。于中初句标教主。次句明法轮清净。清净者灭惑染故现净理故教轮净故如梵轮也。下明法轮广大自有六门。初一句巧说广。二一句说人广。三二句说处广。于中国土海世界海双举者此二相成故也。四二句说因广。谓由大愿力说尽来际故。亦名说时广。五二句说机广。六二句言音广。二有二颂叹普贤能遍说法。一佛力加故令语业普遍。二身业称理亦遍雨法。三有三颂叹舍那佛说法。一语业。二意业出光也。三身业。四末后二颂叹三世佛亦同说法。一令见说法。二令闻说法。下结通有二义。一结上集众通十方界。二既在示法后结则知示法亦通十方。示法主分竟也
　　第三法主入定分。于中二。先料简诸会中有四。一有无者唯第二会无者以所表法未成位故。余会所表法位成故。二出不出者唯第八不出。以表一证法界无退失故。余表起化故。三因果者初及七八为果定。以初说果故。七行深故。八证玄故。余皆说因故。又释。第七中亦以通有因义。以华严是因行成严故。若如此判通有四句。或唯果谓初及八。或唯因谓三四五六。或亦因亦果谓第七。或非因非果谓第二总无也。四能入人者唯第八佛自入。表法界解脱自在唯佛穷故。初虽说果为令物信故。七行虽深然是因人行故。二释文者于中二。先此土后结通。初中于佛前坐者显因果不相离故。何故入定者显非证不说故。为受加故。除众疑故。何故入果定。为说果法故。何故因人入。为被因人故。净有四义。一自性净。二治惑净。三善根净。四益用净。藏有四义。一含摄。二蕴积。三出生。四无尽。三昧此云等持。离沉浮故。定慧均故名等也。心不散故。住一境故名持也。纳法在心名为正受。此中净之藏。净即藏。如来之净藏。如来即净藏。净藏之三昧。三昧即净藏。皆二释思之可见。下释显其义。初句释如来。后句释净藏。离垢净也。满足藏也。虚空喻上二也。结通者此经一切处说总成一部。谓一部即一切部。今且举此一方中事。恐断其本部故。数于文末。钓取一切。结成本部。以明无尽无尽也。因此略明所入三昧分齐差别有十重。一约一切定无碍。故起分中言普贤菩萨从彼三昧起从世界尘数等三昧起。解云此有二义。一此定含摄多三昧故。二此定遍入多三昧故。是故此定即是尘等三昧海也。二约一切处无碍。如此文云普贤菩萨于此世界三昧正受。尽法界虚空界等一切佛刹亦复如是。此亦二义。一定中包含十方刹故。二此定遍于诸尘道故。三约一切时无碍。如起分云普贤从一切三世三昧起等。此亦二义。谓定含三世及遍入三际。四此上三重融含为一普贤三昧无碍自在。以此三说是一定故。不相离故。五于上尘等三昧海中随一即具一切诸定。各苞十方尽三世故。六如一三昧一切亦尔。七随一尘内即见普贤圆明三昧。各摄十方亦尽三际。八如一尘内一切尘道皆亦如是。九随一念中即有普贤。入尘等定各苞尘道。尽十方刹及穷九世十世等尽。十如一念中余念念中尽前后际。一切劫海皆亦如是。如此十重为则。余一切位中及教义理事等准此思之。入定分竟也。第四诸佛加持分中二。先辨诸会有二。初有无者二七八三会无。以二位未成故无入定故。七行依法不异前故。八佛自入定不假加故。余会非此故皆有也。二佛远近多少名异。皆如文应知。二释文中三。先口加及所为。二意加。三身加。又初劝说以益辩。次冥被以增智。后摩顶而觉。然加赞互成有四句。一加而非赞如佛意身二加。二赞而非加如诸菩萨偈赞等。三亦加亦赞如佛口业。四非加非赞如余文也。口中二。初明加。赞二释所为。初中三。初明诸佛不移本刹而现身于此。以明彼即此而不坏彼故远即近而不坏远故也。如缘起性知之。二赞得深定。三明定因。初他力后自力。又果力因力缘起合成也。又佛本愿者明佛往昔曾见是事。因即发愿愿今成也。释所为中为何义故加。为说此法故。于中十句。初一总。谓一乘法轮最初转故。以是果法轮故云佛也。别中有九一所转义法轮体也。开犹现也。一巧转尽源。法轮相也。及十方者是结通处也。三妙除惑障。即法轮用也。四十方齐转法轮处也。又穷土海也。五转因入果法轮分齐也。六一门摄一切果法轮德也。七巧令乐果即法轮境也。八巧随世俗法轮方便也。九审根授法即法轮所被也。同异成坏准思知之。二意加中二。先加后释。初中一总余别。别中一得法智。谓五海智非一故云无边等。二尽边智。谓穷尽五海该三际佛。三成坏智。谓五海集散亦世界海也。四所化智。谓五海约染亦众生海也。五理智。谓五海皆深亦法界海也。六三昧智。谓五海皆定境也。七根欲智也。八语辩智。九身遍智。十圆音智此皆通五海等准之。与下十智大同也。释中先征后释。问诸佛有力有悲。何故唯加普贤不加余耶。答以长子故众首故尽佛愿底故本愿故普德具故得定法故余人不得故。又凡有此定处诸佛法尔皆聚彼。如海法尔摄彼众流故云法也。缘起法门理数尔也。是故诸佛智断亦得与人。问佛何不自说。答有二意。一所说既玄。恐因人绝分故也。若尔何不余人说耶。为说普法故。二明凡说此法必具一切诸佛共说。若佛自说则理无加授。便乖共说。是故普贤一说即一切佛说也。三身加中何故摩者。令觉故令具佛威德故。此中佛身未必来此。申手未必修延。各令触顶未必相妨。悉同时摩未必前后。皆是缘起自在无碍思之应知。加持分竟
　　　　第五大众同请分中二。初长行怪不即说以生后请。亦是具身意二业请。谓恭敬身也观察意也。二俱专住一心也。后正语业请中与上请何别。谓此别请普贤故。以知是说法主故。又此具新旧二众。故不同前也。所问之法不异前。故不别列也。十颂分三。初八叹法主请。二有一颂举所说请。后一颂叹众乐闻请。初中二。先有五颂。通叹普贤德。后三别叹说法德。亦即前叹有说因后叹有说果。前中略显普贤十种功德。一因行愿满。二果德平等。初一颂显之。三色身普遍。四福智深广。第二一颂显。五普见佛海。六能现尘刹。第三一颂显。七广遍时处。八深定常现。第四一颂显。九体充法界。十用遍生海。亦是前智后悲。第五颂显。又此十德摄为五对。一因果。二身智。三见现。四深广。五体用。下别叹说德中。初颂叹证断为因普周广说。谓初句证理。次句断障。次句普周。下句广说。二一颂叹内外为因能益妙说。谓初句叹普贤内证。一切佛德海生。次句叹外能普放说法光云。次句叹能益众生坚其净行。下句由此故能妙说佛境。三一颂叹深行为因能云雨说法。此上三中若约能说辩。一广说。二妙说。三顿说。若约所说。一佛法。二佛境。三法界。下一颂明所说法。初一句总举下文华藏界等。次句举下文佛严净事次句中能入是佛海法界海。所入是众生海及根欲海。下句结请。末后一颂叹众有二德堪闻。一乐欲。二根器。前中亦二。一身离慢怠故云恭敬。二心离异想故云观普贤。二根器中虽一心乐闻。若无智慧不能领受。此亦有二。一深智达深理故。二广智鉴广事故。下句结请愿说。同请分竟
　　第六定内略说本分中二。先观五海。后说十智。又前是所观之境。后是能观之智。又前是证本。后是教本。何故不起定而说耶。谓明定不碍用故。寄显法深故。双行故。初中二。先明境海深故观非自力。二正观审法五海略作十门。一辨义相。谓于无尽圆明性海藏中分兹五义。一是所依义通一切准之。二萌发义亦积聚义。三轨用义。四巧别义性别义。五觉圆义。此五皆一即具余四。并深广无尽具德难思故云海也。二约染净有二。一别者或唯净谓佛海。或唯染谓众生海。或俱谓世界及根欲。或不俱谓法界。二通者或俱净以众生等亦返流故。本净故。或染以佛等亦随缘故。或俱或不俱思准之。三约理事亦四句全摄可知四约人法有二先别者众生及佛是人法界是法根欲亦人亦法世界非人非法二通者亦具四句全摄可知。五约因果亦二。别中世界俱。法界不俱。余二句可知。通中亦四句思准。六约三世间七约境智。八约依正。九约三宝。此上四门皆有通别句等思准。十约融摄有二。先约海。谓世界即众生如下众生形世界。世界即法界如法界不可坏莲华世界海。世界海即根欲如心作世界。世界即佛如国土身。二约众生即世界。如前说。亦即法界如经。即此法界流转五道名为众生。亦即根欲如心心所作故。亦即佛是十身中众生身。又众生即真故。后三海一一即具余。皆思可见。二约智中亦二。先别初三智是前三海智。后七智是后二海智。二通者谓一智有五海。一海有十智。镕融思摄。五海深玄。寄半数说者令易信故。十智稍粗寄十数说者会其本故。是故境智不殊。粗妙恒别。此约一乘。又如解深密经云。如来所行如来境界此何差别。佛言如来所行谓一切种。如来共有无量功德。众所庄严。清净佛土。如来境界所谓一切种五界差别。所谓有情界世界法界调伏界调伏方便界。地持瑜伽亦名此五名五无量。此五既是如来境界故。后说智名回观智。此约三乘。问既观海。何不说海而说智耶。答以海是证境故。证欲说彼即是说智。如人至寺观塔熏在自心后归家说塔。即是说心非彼塔也。问既在定得说。后何须起耶。答为寄法故。何者谓在定观海。此在心中最细也。十智观海。虽在定中然寄在言。故次细也。说分最。粗就机故。出定表示也。是则说以智为本。智以海为本。以说依智成智依理起故。文中三。初据智。二许说。三明说意此中佛子有五义。如摄论。一愿乐大乘为种子。二般若为母。三定为胎。四大悲为乳母。五诸佛为父。又有十义。如下弥勒知识处说。十智者一由成即败故成净也。败亦尔。由此即具余九等。故名不思也。此不思句遍下九句。二中以众生空有不二故。类多故相即故相入故。具一切法故根性多故故亦不思。又界是如来藏。随缘作众生名起也。又起在智中也。三中一约有为。二无为。三俱。四不俱。各通染净思准之。根欲摄在上二智中。亦在下七。如上问中辨。下七明佛海。四无碍故。五称根欲授故。普转故。六显德故。七光音故。八三轮摄故。九深定故。相即及体用皆不坏也。十以总结别也。本分竟。第七起定成益分中二。先起主伴定。前明定不碍用故说十智。此明用不碍定故云不坏。不坏彼定故也。云何不坏。以由方便智释显也。二起益中二。先内益亦二。初益此众有四。一证法体。二依证起巧智。三依智起妙辩。四说无断绝谓由愿力故也。二结通显圆。二外益中三。初动。二益。谓动时令恐。返此故乐也。又安善因授乐果。又动时令坏。返此故宝严。三雨宝谓是法门也。以是减十故标十列七也　　第八毛光赞德分中二。初一切如来毛孔及光等。是上能加佛也。赞普贤德显具德说法。令众尊重生渴仰故也。是上光明赞叹音声智。二十四颂中分二。初八叹普贤广大三业尽佛源底。于中初三身。次半语。次二半意于中初一半定。后一慧。次二尽佛源底。后六叹体用普遍无碍应机。于中初一体遍。谓普贤身在此会坐。即于十方无边世界一一皆见常在处彼。本来当处而身不分。亦无来去。一切尘中一切众生身中皆亦如是。以众生等即如故。是普贤也。而实一乘佛国亦同普贤圆遍。即就胜易解故。简土约理寄三乘显一乘耳。思之可见。后五明用。一现身。二现法。三净愿。四众生。五现智。第九许说令喜分中亦二。先长行摽意。谓前闻本分已生欢喜。今更许说分故云重喜。二颂显喜事。于中有十颂分三。初二颂半举佛化德超情不测。于中一深智说法。二严土调生后半通结能化所化无尽难测。第二有五颂半诫众令净堪为法器。于中初半简不堪闻。言乐恶者作恶趣因也。著有者设作善业不求出离。下句结非。谓不能了等显非器也。次一颂明具三力方堪为器。一宿善根力。二近善友力。三佛护念力。下句结云是等众生能得上智。次一颂具七心方堪闻法。一直心离谄曲故。二净心离求过等故。三慈心为益物故。四悲心为救生故。五深心为修行故。六信心受深法故。七无厌足心渴心无满故。下句结云彼闻此法喜无量也。上来
　　二颂十门通辨一切堪闻法器。次二颂别举此众。初一明具四德堪知佛境。一住普贤地。二具普贤愿。三行普贤行。四证法界空。下句结知佛境。次一颂叹此大众现得二利。一现前见佛。二得普贤方便。后一颂通结但诸众生得闻佛法皆是佛力。第三有二颂举法许说劝观令乐。一举法劝观。以佛及刹在身内故。劝众令于毛孔中观。后一明具普眼方睹此法。下句许说诫听可知。下十眼中第十普眼者。平等法门见法界故。若通论总具十眼名为普也　　第十正陈法海分中。先明诸会能说人异。唯僧祇小相二品是佛说。余并菩萨说所表。如下释。又依智论有五说。一佛说。二弟子说。三神仙说。四诸天说。五变化说此据出声名句等。若望授与即通情非情。此约三乘。又有五说。如下云。佛说菩萨说刹说众生说三世一切说。此通三世间等一切法约一乘也。文中二。初广辨世界海。答前果问。二从乃往过去下答前因问。初中二。先散说世界。后偈颂总持。前中二。初通论十世界。后别辨华藏界。亦是释第十坏世界。以成即是坏故。前中二。先摽列章门。二依门别解。初中三。先总告引证。二正列十名。三结其无尽。此十中初者有四义。一以土体绝相由言方成故云说世界。如四堪智中成也。如下缘生中说缚观等。二由名言熏识现土故名说也。三土中言音如下颂中辩。四世界立名不同故云说也。初一说即世界。后三说之界。二揽缘界。三依故得久。四外状区分。五内体盈满。六德相严丽。七离垢用净。八器净佛兴。九经时多少。十缘散离作皆繁多深奥同名海也。凡一世界即具此十。今通释诸世界海略作十门
　　一种类　　二居人　　三名体　　四染净　　五漏无漏　　六共不共　　七世间涅槃　　八依正　　九人法　　十无碍。初明种类者。小乘唯有一类娑婆等界。无别净土。三乘中有二。一约佛自住处有三。一法性土。二实德土。谓妙行等。三色相土。谓胜宝等。后二为自受用土。此三非是摄化处故此中不辨也。二约佛摄化处亦有三。一化身土。此有二。一染谓此娑婆等此约释迦。二净谓余方化土此约余佛。二变染土。谓足指案地等。三他受用土。谓十八圆满等。初中二。，若依始教唯有百亿阎浮百亿释迦为摄化境。若依终教如智论中以三千大千世界为一数。数至恒沙为一世界性。数此性复至恒沙为一世界海。数此复至恒沙为一世界种。数此复至无量恒沙为一佛世界所化分齐。其受用土若始教在色界顶。为引小乘同界说故。若依终教不在三界。如涅槃云西方去此三十二恒河沙佛土有世界名无胜。是释迦佛实报净土。又于一切须弥楼山世界畔间往往数有一净佛土。此通报化为引众生。三依一乘有二。一约果分十佛自体国土海。此当不可说。寄缘说十。如第二会说。二约摄化处有三类。一从须弥山界及树形等已去乃至一切众生形世界海为第一类。二三千界外别有十世界。一世界性。二世界海。三世界轮。四世界圆满。五世界分别。六世界旋。七世界转。八世界莲华。九世界须弥。十世界相。此等当万子已云轮王境界为第二类。三十莲华藏庄严世界海具足主伴如帝网等。是佛境界为第三类。此上三类通有十事。为首成世界。一说世界海。二起具因缘世界海。三住世界海。四形世界海。五体世界海。六庄严世界海。七清净世界海。八如来出世世界海。九劫世界海。十坏方便世界海。二所居人者。若小乘唯有有余依圣及凡位居也。三乘三中初二通有凡夫二乘及地前菩萨并佛化身居也。后一初地上菩萨及佛报身居也。解深密经中三地菩萨生佛净土者彼约七地明义。即初地当彼第三也。又起信论中许地前菩萨见报身佛者彼约终教。依三昧见也。一乘三中多分论时。初见闻位。次解行位。后向果位。通即可知。三处佛身同是十佛也三名体者。世是时。界是分齐。谓于时中分齐显现。从相得名。繁多奥积深广难穷同名海也。世界即海从喻。持业释也。若小乘以子母七微及色等四尘并能造四大实色为体。若三乘中凡。小地前俱以赖耶识为体。地上二义。报土亦同赖耶识为体。若二智所现即以唯识智为体。故摄论云。。菩萨及如来唯识智乃至为净土体故。若依终教俱以如来藏真如为体。若一乘以无尽法界通三世间。人法理事等诸行相即互为其体准思可知。四染净者。若小乘唯染。三乘有二。一约位。二约法。初中有四对显其染净。一约因果。谓金刚已还菩萨所住名果报土。不名净土。以过患未尽故。唯佛一人使习都亡所居名净。是故仁王经云。三贤十圣住果报。唯佛一人居净土。二约一向非一向。谓八地已上菩萨所住得名净土。以一向出三界事故。具足四句一向义故。谓一向净一向乐一向无失一向自在。七地已还未名净土。以非一向出三界故。纵由愿力而得出者。四句一向不具足故。谓无流观智有间断故。非无失等也。此依摄论辨。三约纯杂。谓凡夫二乘杂居之处不名净土。地上菩萨生处名净故。瑜伽论说世界无量有其二种。谓净不净清净世界中。无那落伽傍生饿鬼。亦无欲界色无色界。纯菩萨众于中止住。是故说名清净世界。已入第三地菩萨由愿力故于彼受生。无有异生及非异生声闻独觉。解云。此第三地既名净意乐。即是欢喜地。以约七地辨故。四约退不退。谓入十住已去不退位。三贤菩萨生处名为净土。于中亦有四果二乘等。如阿弥陀土生彼皆住正定等。堪任已还轻毛退位。三聚众生共生之处不名净土。此四对八义中。初约果唯净。后约退唯染。中间相形皆通染净。二约法四句者。或唯净谓于上四门中形取净故。退位所居自性净故。或唯染谓四门中相形取染故。佛果随
　　缘约机说故。起信论中名随染业幻所作也。或俱由前二义不相离故。或俱非以二义互融非定一故。二相尽故。一乘亦二。初约类中初类染。后类净。中类通二。二约法中或俱净以即佛故。或俱染即众生故。或具二由前二义不相离故。或不俱以二相融二相尽故。上三类中一一皆具此四句准思知之。第五流无流者。若小乘唯有流。三乘有二门。一随相门。二融通门。初中四句一唯有流谓凡小地前所变土。二唯无流谓佛所现土。三俱谓地上菩萨二智所变及赖耶所现。此二虽为苦道二谛摄然无别二体。但随义异摄。四俱非谓皆即空故。不堕数故。此上约始教。二融通中亦四句。一或一切皆无流乃至凡位亦尔。以离诸流性故。如经云。色无流无系受想行识无流无系乃至广说。二或一切皆有流乃至佛亦尔。以不离流法故。如经言。诸佛安住三毒四倒五欲等中得阿耨菩提乃至广说。前句不异流之无流故即无流。后句不异无流之流故无流即其有流。三俱以前二义不相离故。四俱非以皆离缚脱性故。如经言色无缚无脱受想行识无缚无脱乃至广说。一乘中如缘起法界。若无一即一切不成。互融无碍亦具四句。全摄可知思之　　第六共不共者。于中有二。先明分齐。后显义相。初中随一世界皆是有情。谓异熟识由共相种成熟力故。变似色等器世间相问凡一世界有几有情异熟识变。答唯识论中有三师说。初师说云。一切有情。以契经说一切有情业增上力所共起故。次师破云。若尔诸佛菩萨应实变为此杂秽土。诸异生等应实变为他方此界诸净妙土。又圣者厌离有色生无色界必不下生变为此土复何所用。有此三种大过失故明不得通一切有情。应说现居及当生者彼异熟识变为此界。经依少分说一切言。诸同业者皆共变故。后师转破第二云。若尔器世界将坏时。既无现居及当生者。谁异熟识变为此界。又诸异生厌离有色生无色界现无色身。预变为土此复何用。设有色身与异地器粗细悬隔不相依持。此变为彼亦何所益。亦由如此三种大过。是故现居及当生者皆不成变。谓初器将坏。当生现居俱无受用。二若现受无色界身而于此土无受用义。三设有色界身与此粗细异。亦无依持受用。是故此三俱无变义。若尔谁识变耶。正义应云。凡所变土本为色身依持受用故。若于身可有持用。设令生在他方自地彼识亦得变为此土。故器世界将坏。初成虽无有情而现有土。此土并依唯识论辨。第二显共不共义相者。若小乘中既是极微所共合成故唯是共。若三乘中有四句。初或亦唯共。谓彼依报虽不离识而识是别。土相是一。由彼彼识中共相种子共所现故。如揽四尘共成一柱。一柱之相不离四尘。非随四尘而有四柱。当知此中道理亦尔。若自受用土佛与诸佛共有一土。犹如法身诸佛共依故。以是同法性土故。若他受用土亦佛与菩萨之所共有。如王与臣共有一国。诸杂染土亦是。有情共业所现故无别也。二如是依果实皆不共以各于自本识中现故。论云。俱是有情异熟识各变。同处相似不相障碍。如众灯明。如多所梦。因类是别。果相相似。处所无别。假名为共。实各有异。诸佛净土亦复如是。各别识变皆遍法界。同处相似说名为共。解云。若有一土不随识别。则心外有法不成唯识。论云。我说识所缘唯识所现故。由是当知。皆自识变故各不同。三亦共亦不共者由前二说不相离故。瑜伽云。外等诸物或由不共分别为因。或复由共分别为因。若共分别之所起者。分别虽无由他分别所任持故。而不永灭。若不尔者他之分别应无其果。彼虽不灭得清净者。于彼事中正见清净。譬如众多修观行者。于一事中由定心智种种无量异见可得。彼亦如是。解云。此说依报随共分别。其不共分别同前第二。是故随外器世界皆具如是二义而成故双存也。四非共非不共者有二义。一由前二说互形夺故。随定取一不可得故。是故俱非。二由土依识土相尽故。识从缘起无自性故。是故共与不共性相皆离不可说也。此上若约果报赖耶识所变等即是初教。若如来藏赖耶所现即属终教。若一切相尽唯一净心平等平等。离言绝虑即属顿教。若依圆教有二义。一如前诸教所说即同无尽法界帝网重重即入无碍具足主伴即属此摄。二以义求亦有四句。一或唯共以同一法界故。相即故。二或唯不共以缘起各别故。相不杂故。三或俱以上二义不相离故。以全体相即而不坏故。四或俱非以二相泯故。形夺尽故。第七世间涅槃门者有二。初随相。二融通。初中有四句。一或唯世间谓地前及凡位所居。二或唯涅槃谓诸佛果位所住涅槃。设自受用土亦得是彼大涅槃摄。三或亦世间亦涅槃。依宝性等论依无流法界中有三种意生身应知。彼因无流善根之所作故名为世间。非是有流业烦恼作亦名涅槃。依此义故。胜鬘经云。世尊有有为世间有无为世间。有有为涅槃有无为涅槃。解云有为世间是凡位。无为涅槃是佛果。有为涅槃无为世间是变易报。所望异故属俱句。四义准诸佛清净法界是非世间。非涅槃。以非是二乘涅槃故。又亦非双林涅槃故。二融通者亦四句。一或唯世间谓佛净土亦悉是器世间摄故。二或唯涅槃谓众生染土亦相尽同性故。三或俱以理事无碍故。论云。世间与涅槃无毫厘差别。以无别故。无二而二双现前也。四以无毫分别故。二而无二。形夺俱尽故俱非也。经云。如来不见生死不见涅槃。又此经云。世间与涅槃。二俱不可得。此之谓也第八依正门者。若小乘是唯依报。三乘中器世间虽是本识及镜智所现。而唯依报摄。若依圆教中通三世间。以舍那佛有国土身等是故世界悉是佛身。又有众生形世界等。是故众生即世界。此并依正混融无碍故也。相即自在故。第九人法门者。小乘非人法。三乘可有是法门义。一乘具有。是佛普贤及众生等故唯是人。或诸世界并是法门故。如文云。清净妙形入于无量正法之门。此明世界等悉是法门。第十无碍门者。小乘世界唯是事相。于上但有苦无常空无我等理。三乘中法性土唯理。余皆是事。然上二宗。理之与事非一非异名为无碍。若一乘中略有十重。一情事无碍。谓应情显现事超情外。文云喻如幻无方皆从妄想生。二理事无碍。谓全同真性而刹相宛然。文云法界不可坏莲华世界海等。三相入无碍。谓文云以一佛土满十方。十方入一亦无余等。四相即无碍。谓文云无量世界即一世界等。五重现无碍。谓于尘中见一切刹。刹内尘中见刹亦尔。如是重重如因陀罗网。六主伴无碍。凡一世界必有一切。以为眷属。七体用无碍。谓一刹海必有大用。赴机说法。八隐显无碍。谓染净隐显异类隐显等。约缘定之可知。九时处无碍。谓或于一刹现三世劫。或一念中现无量刹。如是无碍。十成坏无碍。谓成即坏坏即成等。无碍显现自在难知。超过情虑。此十无碍同时具足。应以六相方便而会融之。十世界义略辨如是。诸余义相随文当显。第二依章别释中。十内初一不释。以释余九即为说故。文中初释前八后释第十。前中初七各二。谓长行及颂初文无颂。初中长行内四。一标二成三辨四结。一切世界海者是彼三类各各非一故也。已成等者一以此诸缘通成三世一切世界。而诸世界已未等异。二成一世界即遍三世。前缘通界别。后界通缘别思之。此约一乘。八缘中。一后得通慧。二缘起法尔。三所化业力。四菩萨行满。应于彼界而得成佛。则由此力彼界得成。五普因成也。六菩萨为严净无余刹故修愿行。刹随愿行无碍容持故云解脱自在。七大觉正因。八普愿摄成。然此八中初四是权成。其粗相故。亦通染。后四约实成。其细相故。唯是净。如经我此土常安稳等。而一世界即具粗细故也。又此八中总有四对。一初及第七约佛明权实。二八及第五别约普贤明权实。以第八是为物故。三四及第六通约一切菩萨明权实。四第二及三约理事为权实。以业行缘成不实故也。何故要具如此四缘。谓佛为教主。普贤是助化。菩萨及众生所化。初二中若无权无以熟生。若无实无以应真。后二中众生业报缘虚后必有所依真性。如此八种等尘数因缘成一世界。皆互无障碍全体遍收作不作等如缘起性。即空即有即一即多融无分别思之。余一一界准之。颂中有二十分七。初四颂前佛神力。于中一刹依镜智现。二土以行修成。三化菩萨。四悟众生。次四菩萨应得道力。于中初上半明行因。下半明智果。度犹到也。二上半明土因。下半起土果。三上半依正因成。下半明证入依正果境。四上半果广。下半因久。次二颂众生业力。次二颂菩萨严净佛土愿行力。次二颂普贤善根力。次四颂普贤自在愿力。次二颂佛依果故也。此颂总通缘起异义。即为法如是故。不别颂也
　　第二住中长行内二。先具标数。谓凡一世界即具如是刹尘所依故云一一也。二略列七事。一依善净力住。二依无碍。三依如意宝或一切。四依通明。五依缘起力。六依法身持。七依法界愿。依智论中摩诃名大那名无。伽名罪。此约无失义释。又云或名大象。即陆行中力大也。或名大龙即水行中力大也。又初如善调象能破军敌约自利也。后如大龙降雨约利他也。颂中十六半分九。初一颂依庄严住。二一颂虚空住。三二颂依宝住。四一颂佛光谓威神是也。五一颂力士。六五颂上标中刹尘。依此犹略也。七二颂幻业。八一颂普贤愿力。九二颂半通显因陀罗网安住相。初偈一尘内现依正。后一半类多尘可知。第三形内长行中别列七种。初四及七当相辨形五六二种约喻显状。一方如斗。二圆若珠。三非方是四维形。四非圆是八隅形。五水洄洑形。六华形。七众生形者谓有二义。一有世界似众生形。二即种种众生皆是世界。如身中八万户虫各有九亿虫等。此即是世界准下文亦是舍那佛转法轮处也。是故文中但言众生形不言如众生形。故知即以众生为界也。此等一一形类皆遍法界。颂中十七半分二。初三正颂前文。后十四半明刹德用。前中初一颂上总数。次一颂上别形。但颂初四略无后三。依智论摩尼珠有八楞。喻此隅形也。后一上半显因异。下半明果相。二德用分二。初六半明德自在。后一毛孔下明用自在。前中初三约佛显刹明堪应机。一体成法门。二相显临机。三舍那光照。是佛所有也。后三半约机正应显成差别。一机心业异感土多形。二佛土自在能随感现异。三虽应成染净而法流不断。四下半结业多门感现难测。二明刹自在中三。初四明依正自在。次二出其所因。后二结用归主。初中初二毛孔现刹。佛于彼中为众演法。毛孔即明正报摄依佛还在自毛孔之内。后二尘内所现种种形界。佛亦在中转尊法轮。尘是依报摄正等也。二出所因中。由何得此自在容持。一由佛誓愿自在力故。二由众生心业不思议故。三结归中。初一举尘内佛。次半举尘内刹。下半正结归主。第四体长行中。别内五并约事显也。凡论土体有五重。一真如。二真智。三本识。四五尘。五诸事。诸事即法门。将为叹故。是以文中辨也。颂中十行。一宝华体。二炎空体。三光明体。四电光及愿体。五日珠体。六宝炎及化体。七佛化体。八心业起体。或业起心海成土。或心业起土。或妄念为体。九佛身光体。十普贤化愿体。此等并是任放辩才说不待次故也。第五庄严长行内别中有四。一云通相。二染业行。三净因果。四结可知。颂中十偈分五。初一颂上总数。次二偈颂云严。次一颂上众生业严。次五颂上佛严。于中初二严依。次一严正。谓佛数等众生故也。或众生数等佛也。次二杂严。后一颂上普贤严。第六清净别中有五。一行缘净。二自利净。三利他净。四行满净。五得位净。皆从前起后可知。泛论土净有七。一当体净谓以净识为相等。二事相净谓净宝等故。三受用净谓受用此土灭惑成德故。四住处众生净谓有德众生满此世界故云净也。五主净谓佛之土等。六净行因生故。如文无量行海所修集等。七净行即土故云清净。以行为依止故也。如文可知。偈中九颂分五。初一偈颂上总数。次一颂亲善友。次二颂上自利。谓一三昧行。二信忍行。次一颂上利他次二颂上二行满。次二颂上得位益第七佛出世别中三句。初约现身普遍。谓以二身遍满一切差别法界一一之处皆身全现。亦不分身亦无限分故也。寿长短者如须扇多佛旦成暮灭。迦叶七日，释迦八十等此谓短寿。弥勒八万。弥陀极算等为长寿。皆由机感故致然也。又初约一切处现。后二句约一切时现。谓长短具故为一切也。问若尔处何不然。答差别法界遍多少通有无故云遍满也。颂中十偈。初三颂前长行。初一颂总。次一颂身遍。后一颂。修。短。后有七偈明佛出现无方胜用。此中分七初一严土多少。次一说乘多少。次一救生多少。次一化现广狭。次一圆音普应。次一主伴遍充。次一慈海普现总结也。此中或短寿度多生。或长寿度少生。或长寿度多生。或短寿度少生。或短寿说小乘。或反上。或长寿说多。或反上。如是等与虚空法界等。皆是慈海力所现故也。第八劫中略无偈颂。总中尘等劫住者非是一一世界各住尘等劫。良以一一世界劫住不同长短差别如尘等也。所谓下别举二门。有如是下总结差别劫义如别说　　第九释第十坏方便世界海者。但坏有二种。一成即坏。以诸缘各无作故。性自坏故。二三灾坏即事坏也。今此文中辨初义。下重颂偈中明后义故。又释。初即坏成。后即成坏坏。故名方便坏也。又以后坏亦从缘无性故。何故须俱坏者欲令见心尽故。成坏圆通故。问若尔亦得初即不成故成成。后即不坏故成坏。此则坏成俱成何不尔耶。答理实应尔。但为此文释第十坏义。非释成故不辨也。文中有二。先举意总告。谓分别华藏开示群机。二正明所说。说中三。初举主辨因。二有须弥尘等下明因所成果。三是佛常转法轮处结果属主。初中三。先总辨谓从初发意即修此因。明因深果厚也。问瑜伽论说。一切诸佛要经三阿僧企耶劫修行成佛无增无减。何故此中乃说阿僧祇个世界。一一世界并末为尘。一尘为一劫。据此则有不可说个阿僧祇劫。何故不同耶。答彼约三乘。据一方化仪唯就此须弥楼山世界说。是故宝云经云。我为浅众生说三阿僧祇劫修行。然我实于无量阿僧祇劫所修行也此是约会三乘归一说。此文约一乘该通十方因陀罗网等及树形等诸类世界说。又为约法辨时。以法无尽故时亦无尽。文中且举十大数中初数为则。亦即通帝网喻故亦无尽也。问若尔一劫即无尽。何不但言一劫耶。答此中无尽无尽故也。又德无不备曰严。垢无不尽曰净。又初即福智交饰。后断德离染。又亦得严即是净严故也。别中泛论土因有二种。一依因谓真如净识及镜智。二生因谓诸妙行愿。今约后义略陈三种。一广福。二大愿。三妙行。初中一一劫者时广也。一一劫中供尘等佛者田广也。又是佛故田深胜也准下地品应有一切供具。即供具广也。以上心深。心即供心广。此文存略故耳。准地论恭敬供养各有三种。应寻彼文。新金刚般若论上卷亦有三种供养。一给侍左右。二严辨所须。三询承法要。二愿中一一劫时广也。一一佛所者胜缘广也。尘等愿愿广也。谓以大誓自要要成此果。即要期愿也。又所修福行悕成此果即悕须愿也。对佛发弘为修。真实离染为净。又十大愿中净佛国土愿及余诸愿应寻论之。三妙行中修时广缘深广行事广可知。亦对缘进造曰修。修成离染为净。谓十度六度等行乃至一切行准之。又三中初自利后利他中间通二利。又亦可具四多。即四修一尘数劫即时多为长时修。二尘数佛所即供佛多为恭敬修。三一一佛所发愿即愿多为无间修。谓愿心相续也。四尘数行即起行多为无余修
　　第二所成果中分二。先明此主世界。后辨结通。前中有三初显本世界为依持处二从此香水海上有世界性住下明次重显杂类世界性三从香水海名乐光明下更重辨十二佛国土七世界性。然此本师佛摄化境界。诸教所说分齐不同。若小乘中但有此一娑婆世界。若三乘有二。一化身化境。谓此娑婆等。二他受用身化境。谓十八圆满净土等。若约一乘十佛化境。莲华藏庄严世界海有三种。一莲华台藏世界虽遍法界。对地上菩萨机现有增减。寄在色顶唯说一界。二即此遍法界之华藏说十显无尽。即无尽个华藏一一皆遍法界。三树形等杂类世界。一一皆有莲华藏并似彼界。悉遍法界。各各有十。无尽无尽。此三中初一约同教一乘辨。后二约别教显耳。今此文中据须弥山世界中辨华藏故。是故风轮水轮还似彼也。以易信解故。印机而成故
　　初文中分二。初别显严相。后一一下总结。前中有六。初辨风水华地为根本所依。二明地山上海严等。三地能映现严。四地上香海严。五海间香河严。六河间宝树严。此六段中各有二。谓长行偈颂　　就初段长行中有五。一风轮无碍持。二依风有香海。三依海有莲华。四依华有世界。五依界有围山。初文有三。初总次别后结。别中前七各持宝地中此有二义。一谓一风轮上有一宝地如是次第。二其诸宝地皆远在莲华上。然此风力虽缘起门各别。主属无碍任持故是法性风也。此中风有二义。一无碍义。二有力义。故成缘起也。宝地亦二义。一可贵义。二依持义。人法解行等法门。准之。八持时者。以时依法立无自体故说持也。须弥山地是下文所持杂世界处事遥有所主故。一切有者。一是诸世界中三有等也。二亦得通是宝地上诸庄严事为一切有。又以义求前七次第从细向。粗但属持诸宝地。后三渐粗持下文所持诸世界性四时三有等。又此中最下风轮超越持于华上宝地。最上风轮邻次持于华下香海者。显上下镕融自在无碍故。为异彼染土咸烈海故。言香水海也。香有二义。一普熏义。二芬馥义。水亦二义。一清净义。二洗濯义。海亦二义。一深广。二具德。又有十义。如下说。以具主伴故云。一切也。华中二。初句辨义。大莲华者。梁摄论中四义。一如世莲华在泥不污。譬法界真如在世不为世法所污。二如莲华性自开发。譬真如自性开悟众生若证则自性开发。三如莲华为群蜂所采。譬真如为众圣所用。四如莲华有四德。一香二净三柔软四可爱。譬真如四德。谓常乐我净。如此等并为依止义故也。彼论又约一复次释。谓如来愿力所感。大宝莲华王为净土作依止也。华藏之名因此立也。下句香幢等者依义立名。名有四义。一香有二义。一约体是氛氲义。二约用是普熏义。二幢亦二义。一约体是独出义。二约用是降伏义。如帝释幢等。三光明亦二义。一是照闇义。二现法义。四庄严亦二义。一是具德义。二交饰义。此中香即幢。香幢即光明。光明即庄严。皆持业释亦通依主准之。下明所持二句。初句中华义同前。藏是含摄义出生义具德义。此中通论有二义。一由此土内含摄一切人法等诸法门故。二含摄一切诸余刹故。下句金刚亦二义。一是坚义。二利义。山亦二义。一是高义二是静义。围绕亦二义。一是内摄益义二外防敌义。谓以金刚外敌障不能侵。内德增长也。偈中二十颂分二。初七略颂前文。后十三明胜用利益。前中分五。初一颂举果体用。次一颂前因中供佛净福。次二颂前大愿。次一颂前果内风持宝地。次二颂前土因大愿。以是任放辩才故说不待次也。第二胜用中二。先六颂明依报用益。后有七颂明正报用益。前中二。先明胜用有四颂。一世界光。二菩萨光。三华色光。四净宝光。并是智等法光故能充照法界。后有二颂明益相。初一灭惑成德。二睹帝网法界。后正报用益亦二。先明胜用有二颂。一明刹外佛用。二明华内佛用。又前珠中菩萨遍十方。此则华中诸佛等众生界。依正无碍故也。下明益相于中五。一举所益机。二兴普教。三巧调机。四令住自分断德。五令闻胜进智。德问何不佛等语说法而于光云等说耶。答以此明刹用故尔也。问若尔何故辨佛光等耶。答以依正圆融故。佛亦是刹也问此中意辨华藏界。何故乃说诸杂化用耶。答有二义。一以此是刹用故辨用显体。二即此化用为依止故即是刹也。问何故与长行不同耶。答长行略标颂中广显故也。第二总明山下地海严者长行五句。初二句显地名。谓莲华台面为宝王地。二明地镇海。三地相具德。四地体坚固。五明地胜用。于中初句出法宝。后句起智照。颂中十偈分二。初六明众德严。后四明法行严。又初是体备众德。后明妙用自在。又初依后正。又初事相严后法理严。又初法后人。又初颂前文后明异义并可知。初中前一总辨严因。次二颂上山地于中初一标谓宝轮香轮为山上严。珠轮众宝为山下依。后一释谓初二句释上宝轮严。次一句显上香轮。下一句辨庄严义。楚云斫迦罗此云轮围山也。次一偈颂上体相二严。谓初体后相。次一偈颂上香水海。次一偈颂上地胜用。亦是海岸边宝地上即有宝树。树下座上有佛菩萨之身也。第二段中四偈。初一总明身语法轮。次二别辨身色依正无碍。于中初一佛现多严具之中。次多佛现一严具内。即调物为法轮也。又前华香幡盖中菩萨充法界。此则宝幢宝树庄严中众诸佛身云满十方。并以正为依也。后一偈别显上语法轮。此即刹说也。此上通三世间圆融无碍。随入一门皆具一切故致然也。又此等诸文长行所说则编其次第。令随事生解。偈中所颂则融其始终。圆通无碍顺于法性。长行以法就机。偈颂会机归法。文家绮互善巧之相应知。第三宝珠严内长行中六句。初句显宝名。谓山为外墎世界居中故云内也。非在山中为内。名不可坏有四义。一体不可坏谓金刚末尼故。二德不可坏谓藏摄众宝同在自中。众宝不相破以无相不相形夺故。自亦不坏以无二故。三用不可坏谓雨物多端互无夺故。四映不可坏谓能映现多身不可夺破。现处重现不相碍故。二辨珠胜用谓洞彻明焕故能现也。此中映是能现影为所现也。何故不现佛等及余刹耶。谓彼非所化故。若尔何不现心念耶。谓非色法无现义故。三宝华严地中以为庄严者。通上二句同严大地。四云严。五香严。六三世严者谓三世诸佛严华藏界皆与此同。又亦此严同三世故也。又所严藏体通三世故。纵于现世以一华严由同所严故即通三世。是知一华一鬘皆遍三世。三世俱现。各具过未即该九世也。又以犹用也。纵所严刹唯在一念用于三世一切严具而庄严故。即所严同能严而遍三际也。又亦得能所一念即含九世。通相即入故具十世。以显无尽也。于上四释后三为胜。颂中十偈分四。初一偈半颂上不坏摩尼。次二偈半颂宝华严。次一偈颂云严。次五偈颂三世刹严。于中初一地现三世行。次一地尘俱刹入。次一菩萨受用严。次一佛法体用严。次一得普贤愿及佛智者能入多刹。第四香海严中长行别内十四句。一香宝岸。二宝网覆。三宝水流。四众华敷。五末香其水。六出佛音。七香普熏谓教法所及也。八宝阶道谓入法阶梯也。九珠栏楯谓防外非守内德。十潮浪声。十一华阁围。十二华城周外。十三香华布水。十四香树为严。并即事即法可准思之。颂中十偈。初一颂海。二颂岸。三颂水及佛音。四颂阶及栏。五颂宝树。六颂华布。分陀利此云白莲华也。七颂宝网。八颂华城。九一颂以周其外。十举因结成　　第五香河严内长行别中三句。一华覆。二出处。三随流。以依正无碍从佛出。为表正故眉间出。谓教河流润从证智出故也。然教带真义故宝王随流不失真性。即随缘不变无二是也。颂中十偈。一总明河相。二涯岸庄严。三香水流浪。四回旋所至。五踊宝自然。六河体普周。七网演因修。八岸闻果行。九河周舒因。十河原从果　　第六宝树中长行内五句。一明树体谓无流法林树等。即众德建立义也。二宝幔覆即大慈普覆。三因力所起。四果德加成。五极尽严际。颂中二偈。初一颂果行自在。后一颂因行所起。又此二颂即是树。以人法无碍故。第二总结中分齐境多。别说难尽故。总云一一。然于一中严事犹多故。总云尘数。又严别难彰故。通云清净可知
　　第二大段明第二重。依前莲华台内诸香海上所持诸杂世界性。于长行中初总后别。别中先辨所依住有六。后显能依形有九。此中世界性者谓积世界成性。积性成海等。如上所引智论说。又此下文于世界海中有世界性。世界性中有一世界等。故知积成也。何故名性者有二义。一望前诸界摄诸流类积结成性。如久习成性等。二望后海等有为因义故亦得名性。问积界成性。界亦因义何不名性。答无融结故阙初义也。问十世界中海望于后亦积成余界。何不名性。答初积结摄已得性名。后开异义转立别号故不名性也。颂中十偈分四。初二偈颂上住形。二有三偈明刹有色声庄严。显体德圆备。三有三偈明诸刹土即入无碍。显妙用自在。四有二偈明三世间自在。即显摄化胜用依正无碍也
　　第三大段明向上广持诸刹。于中二。初牒上海及海上华。二辨持刹及性。此中十二佛土七世界性有诸德释。为华藏界外十方国土。详其文恐不然。既取华藏内香海中莲华而持。故知非外。况下文结属舍那故亦非外。但此中大意明众香海。中略举一海。一海所持十方刹中略举一方。一方既尔说不可尽。余方例准一海所持十方无尽皆遍法界。余一一海皆持十方各遍法界。无碍圆融无尽自在即不可说不可说也。大意如此思之。二所持中二。初一方后结十方。前中二。先明十二重佛土。后辨七世界性。此十二佛土。有人用配十二因缘有配菩萨十二住等。一一释之。义恐不然。岂以十二数同即便配释。但此经所明皆应十数以显无尽。纵有十二七八等数皆是增减之十。如地论释。还是十数。岂得配耶。况义理又别。又此经所说一事一土皆遍法界具足一切人法教义因果理事等一切法门。非适一相故不可以一门释耳。上下诸文皆准此知。问若尔上来诸文何故皆以一二义等释耶。答还以一切之一释故无过。是故或一不少。或多不增。为成文故布之前后。深须得意。多少无碍。又泛论佛及刹立名不同。略由五相。一或因机感。二或由佛本愿。三或依本行。四或先佛记别。五或表示法门。此中佛及刹土依正圆融可以法义而消息之。尘数香海及世界性准释可知。又有义此上总为二重。初辨此佛华藏土及所持世界性。后从十二佛土下辨他佛土。亦持世界性。总为二对须思之。结通及结属并可知。第二重颂中有七十颂。但颂次前长行中事。非是颂前十世界海及华藏等以彼各有偈。重颂讫。由前十二佛国七世界性皆通有此十海义故。是故偈中颂显其状。与彼长行绮互广略亦同前诸文。于中分二。先九颂总颂前文。二余颂别颂前中十海。初中有四。初一显根本所依华藏土海。次三总辨能依异类诸刹。次三别略显能依刹形。后二通举佛刹大用。第二颂十海中文则为十。初有十一偈。颂起具因缘世界海。于中有七因缘。初三颂神力因。此中初一就。本无坏。后二随末亏盈。二如依种种下二颂颂业种因。初一报异。后一业殊。三譬如意宝下二颂颂愿力因。初一宝珠现色喻。后一就现空云喻。四犹如工幻下一颂幻业因。五如见彩画等一颂颂心画因。六众生心不同等一颂颂妄想因。七犹如见导师等一颂颂心行因。此七何别者。初是现威神。二是种子。三是宿愿力。四是现行。五是本识现。六是转识相。七乐欲器故别也。二无量真珠下二颂颂庄严世界海。三或有佛刹地下四颂颂清净世界海。于中初一唯染次二亦染。亦净后一唯净心初一众生。次二菩萨后一诸佛故令所居土有染净。此三渐次向净故也。四一佛国土中下四颂颂坏方便世界海。亦初一唯坏次二亦成亦坏后一唯成无坏。以染可坏净常存故。五或有佛刹起下二十颂颂体世界。于中初六纯染苦体。次四杂苦乐体。后十纯净乐体。于中初五随事辨体。后五妙用自在。六或无量佛土下三颂颂住世界海。于中初一举能依之形。后二显所依住相。七或如师子座下三颂颂形世界海。八或寿命一劫下二颂颂劫世界海。九或国土无佛下五颂颂佛出世世界海。于中初一总标。次二明化身示现。次一机熟无时不现。后一非器无时有现。十或刹极浊恶下七颂颂说世界海。于中初二恶道声。次二善道声。后三法轮声。上来总相通答于前果问竟
　　自下第二大段辨得果之因。答前问中一切菩萨所修行海等问也。又释亦是于前诸世界性中开一世界性。显内所有三种世间及五海等。文中分四。一举往时处辨佛兴世。为修行缘　　二从彼炎光城下明普庄严童子能修行人。三童子见佛下辨对缘。正修成自分行。四彼佛灭后下明复更见佛成胜进行。初中四。一举往时。二明往处。三处中场。四场上佛出。第二往处中四。一海中取性。二性内山林。三林东胜城。于中初依报胜。后人众胜。四眷属城严。第三场内。初场地后华座。第四佛兴中。初佛出后放光利益。第二举能修行人中。王有顺理善慧令物爱见。问涅槃中一切轮王。皆定千子不增不减。何故此中乃不同耶。答彼是王四天下之轮王。约三乘说。此是主世界性之轮王。故宽细于彼。如白净宝网等。以一恒沙金轮王福所感。此约一乘。说不同也。又王及长子是福分。童子为慧分。是故成入道之器。德周法界曰普。普德交饰为严。普之严普即严。普严之童子。普严即童子。并通二释。离染贞洁素为道器故云童子。如文殊等　　第三修成自分行中二。初见佛得定为自分之始。后闻经得定成自分之终。前中有四。一自利得定。二偈劝化他。三王喜偈告。四俱共诣佛。初中见佛功德善根因缘故者有三释。一由见佛功德善根之因缘力。此则唯属境力也。二由见佛功德所生善根因缘力故得定。三由外见佛功德为缘内自宿有善根为因因缘具故令得定也。此十定中初五为成利他。一具果法。二入普巧。三巧成严器。四正益机。五益分齐。后五为成自利。一成加行。二入正证。三广后智。四顺涅槃。五顺菩提。又初一总余九别略释可知。二普劝中初说偈后偈声分齐。偈中初四叹佛德难遇。次三明遇成胜益。后一结劝兴供。三王喜偈告中二。初王闻欢喜。后偈敕告令于中三。初一举告宣告。次七令严辨胜供。后一令兴念诣佛。四俱共诣佛。初王及内眷属。后八部外眷属。第二闻经得益中三。初明说经名者谓行能现果。举果取因故云现等。若从此义唯据因也。又此佛集会即为显现。此则唯果。此中三世是三现在故即具九世十世也。不尔过未既无。如何说现。是一乘圆教故摄眷属耳。二童子获益中二。初得定自利益。二说偈化他益。初中四定。一普该境法。二摄入归心。三契法无畏。四慧眼圆明。二利他中二。初说偈后得益。偈中三。初一总。谓上半颂前法眼定。下半总举眼所见。次七偈别辨佛本生。由佛而得见。后二别见诸佛而为物修因。获益可知。三如来赞述九偈中分五。初一总叹童子。次二别记正报。次二别记依果。次二　　叹其苦行。后二总记依正
　　第四大段成胜进行中二。初举佛为行所依缘。于中先佛灭后佛兴者。为行异缘别故也。童子报命犹存者。为行相续故也。二依缘成行益。于中二。初见佛得四定为胜进之始。一念佛者。地论云如佛所得我亦当得为念佛也。二入于普门穷兹海藏。三智持为能转。智法轮正成所转。四深法悦神故也。二闻经得定为胜进之终。经名者谓法界自性清净故云离垢。具恒沙功德故曰庄严。前经就果相。此中约果体者为自分胜进渐深故也。二定中初约自利后约利他。又此中童子得法是何位者。义准上下经意有三种成佛。一约位以六相方便即十信终心胜进分后入十解初位即成佛。以此是三乘终教不退之位故。以一乘六相融摄即具诸位至佛果也。是故此中童子见初佛为信位自分。闻初经为信位胜进。见后佛当解位初自分。闻后经为解初胜进。以摄诸位皆具足故。二约行总不依位。但自分胜进究竟即至佛果。三约理则一切众生并已成竟。更不新成。以余相皆尽故。性德本满故。此后应有结会。谓彼童子者今某甲字等。亦应有动地雨华他方来证及结通十方并偈重颂等。但经来不尽故未有也。问此会既了。何不众中有人得益。答略由四意故无别益。一于前三义中由初二义故。说童子益相。由后一义故。众中无别获益。二光统释云。此经佛初成道说。但显一乘圆教法轮体为诸教之本。诸教益相为此益故不辨也。三但教有二种。一说逐机教。摄法随机。机有增进随分辨益。二逐法教。摄机同法。法无增损故无别益。四此经犹如日出先照高山。既无中下之机故无随分之益。下文诸会并准此知。释第一会竟

　　　　华严经探玄记卷第三

　　　　华严经探玄记卷第四（此从第二会初尽此会竟）

　　　　魏国西寺沙门法藏述

　　　　名号品第三

　　亦作四门分别　　初释名　　二来意　　三宗趣。四释文。初中三。。先分名者自下明第二修因契果生解分。谓从此至第六会来。辨说所修五位之圆因成十身之满果。令诸菩萨解此义相故以为名。二会名者名普光法堂会。然释有五义。一约事。谓佛于堂内放光普照故。名此堂为普光。于中说法又名法堂此依主释。二约法。谓真俗遐周曰普。妙智照达云光。境智玄轨为法。此普光即法。又诠普光之法。堂内说此。依主为名。法通二释。堂唯依主。三约境谓普体光用。法通教义。四唯约智。亦如境说五约实。谓无碍法界一尘一行。皆遍因陀罗网重重显现。故称为普。即普圆明焕曜。故复云光。无不正轨。故亦云法。则法应缘成阴为堂。皆持业释。如以三空为门等。例准可知。又信该六位称普。灭惑显理为光。阴机为堂。三品名者如来之名号依主释。或如来则名号。以十号中如来为一故。于中名谓释迦等别名。号谓十号诸佛通名。又召体为名。标德为号。又亦名号无别如文内说。二来意亦三。先明分来者前既举果劝生信乐。今明彼果能得之因令生正解故次来也。二会来者修因之中信最初故故次来也。又谓前会明所信之境。今辨能信之行。义次第故也。问名号等三岂属能信。答为成信故同会辨之。问前岂不成信。答凡约境生信。境有二义。一标举境法明有所在。二摄以就心令成信行。前会据初义。此中约后义。又前会果广而因略。相从俱属果。此会因广而果略。相从俱属因。问等是果法。何故前会明依。此中说正。答依报粗现易见故先辨。正报细隐难知故后说。又若约佛先须净土栖托。后辨正报。又亦可互在随举皆得。问明修因之中。何故此会与第六皆有果法。同会中间诸会无此例耶。答此会是修因之始而与果同会。而果在会初。十地等是成因之终。亦与果同会而果在会后。此等为显依果海以起圆因。因满还融归圆果。此乃文中宏致始终之[巾*票]帜者也。三品来者有二释。一云前品明依果。此明正报。正报之中不过三业。此品明身业遍应。谓名号依身而立故。四谛品明佛口业普周。光明觉品明佛意业遍觉。三轮摄伏。俱是正报。然身业最。粗故先辨耳。二释云。准下问答又此品明国土海义。前品既辨世界海。即明体随缘显其果相。今即约缘反显明其果体。辨相所依之实故次来也。各通三世间思之可见。又前会约华藏。此约忍土。有意。云云三明宗趣者亦三。先明分宗通至第六会来同是一番问答故。须同辨。谓是二周因果。初相后体。前是因果缘起。后是理实。二约会亦二。谓人法。人亦二。谓所信能信。所信中化主内证土海为体。七日思惟为相。又即如其像为相。加说为用。又现通及光照为用。助化中文殊以信中妙慧为体。吉祥胜德为相。又遍一切处为相。所说益物为用。谓说偈等。二能信中亦二。先约因证净为体。具德为相。殊胜功业为用。并如贤首品说。检出
　　云云二约果信中所显无尽法界为体。十身胜德为相。应机化益为用。亦如贤首说。法亦二。先约境谓信中平等土海为体。约机说十。及胜德为相。与行教相应为用。二约行谓信行内证为体。融摄诸位为相。成佛益生为用。问未知此舍那佛是何位中佛。答若说信法即信中佛。余位亦尔思之。三约品亦二。一约相以如来身名普应广益群生为宗。二约实以十佛国土海为宗。四释文者。于此修因契果生解分一番问答之内长分有三。初序分。二请分。三说分。此中序亦通第六会已来。请说亦尔
　　初中有三。先举佛所在明器世间。二善觉知下叹佛功德明智正觉世间。三与十佛土下叹菩萨功德辨众生世间初中相传。普光堂在菩提树东南可三里许熙连河曲内。佛初成道诸龙见佛树下露坐。遂为佛造此法堂。良以诸龙多为阴覆供养故耳。又以堂近树故与场同举。又依此经以菩提树为本。余处皆不离此也。又此中初始得者约信法辨之。莲华藏者信行开敷离染摄德。约法准之。又大集经中菩萨得莲华陀罗尼故。凡说法处皆有莲华座。余义并同前释。二善觉智下释智正觉世间殊胜。于中十句。文同摄论受用身二十一种殊胜功德中初十句。如下第七会初二十一句总具。今依摄论及佛地论释此十句。初一总余九别。总中善觉智者彼名正觉。谓具后九德名善觉。以顺理离邪名正名善。开明照察名觉名智。别中初无二念者是一向无障功德。谓离二障故。异凡小故。又于远时方等境无知不知二现行故。是故由无二念名善觉智。二了达法性者论名趣无相法。此是能入无二功德。亦名调化方便功德。谓自能入离有无相清净真如。亦令他入故。三住佛所住者是观所调化功德。谓住大悲常观世间故。又是任运无功利乐有情不休息功德故。又安住圣天及梵住故。四等如来者谓得诸佛相似事业功德。于法身中所依意乐作业无别。即理智益生三法无别。五至无碍趣者是永断所治功德。谓修二障对治道成就现前。已到解脱一切障处所依趣故。六具不退法者是伏外道功德。谓证教法彼不能转。伏彼显已正道法故。七无坏境界者是伏魔怨功德。谓违顺中境不能碍心。虽在世间八法不污。以世境娆心障善称魔。此降彼故。八住不思议者是安立教法功德。谓所说胜教超过一切寻思境故。九等达三世者是记莂三世功德。谓记莂去来皆如现在。分明无别故名等达。具此九别成初总句。同异成坏准思可见。三释众生世间中有二。先简定其人。后叹其实德。初中有四。一简多异少。谓十佛国土微尘数故。二简大异小。谓大菩萨故。三简终异始。谓一生补处故。四简新异旧。谓从他方来集。然此四位以前望后。展转奇特皆可准知。三中一生有三义。一约人中。二约天上。三约下生之身。此就化相。若约实报四种变易报中。唯有末后无有生死一位犹存。故云一生。此经意约前义辨也。二叹德之中。文有八句。义有七对。初二句药病一对。谓初句了彼机器种性。后句深证所授法界。二常善思等明染净一对。谓如摄论中依他起上遍计染分名生死。圆成净分名涅槃。二分不异名一依他。若见一分余分性不异。是故经说。如来不见生死不见涅槃。又中论云。世界与涅槃无毫厘差别。此名染净无碍。四句融摄。或以本从末唯世间。或反此唯涅槃。或相融而双现。或形夺而两亡。巧观此理名曰善思。恒观不息名曰常思。三因果一对。谓诸众生报果业因种种差别。明了此等皆依众生诸识心行而得成立。四教义一对。谓义是所诠诸法之义。味是能诠诸法之教。则名句味身。五缚解一对。谓观彼世间相。即空故名离世法。不待坏世。六理事一对。谓缘所起法名曰有为。无性真理名曰无为。会缘即真而不坏缘起。是名究竟分别无为。泯理唯事而不失理。名曰究竟分别有为。下文云。于有为界出无为界而亦不坏有为界。无为亦尔可思准之。七三世一对。谓知三现在各摄过未。及相即入。是为十世。靡犹无也。贯谓通也。于此三世无不通达。上来序分竟。第二请分此中通请下五会文。于中有三。初念请。二念问。三念现。问中裕梵等法师离为一百二十四问。谓初十问法身自体之行。中间一百问报身起修之行。后十四问方便身平等之行。又若合中间九十问为九问。即总四十三问。光统师合随喜心等为一问。即为三十四问。初十问先际佛法。次十问中际佛法。后十四问后际佛法。至下第六会来答之。今依此释总分为三。初十问因所依果。次十问果所起因。后十四问因所得果。摄论云。无不从此法身流。无不还证此法身。欲明因依果成还能克于果。果能垂于因还为因成果。因果相成缘起无性无自性故。即真法界无性即体不碍缘起故。真法界不坏因果。因果缘起理实之义案此而立。又初十问此会初三品内通答之。若别分四谛答说法一问。光觉答势力正觉二问。此品答余问。通答顺文。明难下三品别自有问。以信不成位故。无悬问十信之言。不同十住等。此初十问二释。一约依正二果为问。谓初一通问净土依报。二通问法身正报。三问土严具。四问法身所证。五问土离染。六问证后说法。七问前土体。八问正报光轮。九问应缘起土。十问现正等觉八相等事。二唯约土海为问。以准下文及璎珞经此会明国土海义故也。十中前五明土众德具足。后五明土体用圆备。又初一是总余九是别。别中土有九义。一别住义谓红莲华等如摄论说。二具德义谓理行事等各有校饰。三轨持义谓土法比证所得不同。四离染义谓自性与相及用等净。五成教义谓约言显土如说世界等。六自体义谓理智识事皆有体故。七妙用义谓威光摄伏等。八缘起义谓随众生机佛刹起故。又令随刹而起因行。又随刹佛出故亦云起。此顺兜沙经。又随因缘具而刹得起。如起具因缘世界等。九现觉义谓诸刹海现成正道以依正无碍故。余义准下答中知之。次因中十问从升须弥下至菩萨住处来答之。初九问约位自行。后随喜下问随缘化物行。初中十藏何故。问在回向后。下答在回向前者。以藏有二义。一是出生义故在回向后。出生地上证智故。二是收摄义故在回向前。收摄诸行令成回向故。由此二义二处互显故不相违。十愿初地内答。十定十忍品答。以观心纳理为忍。止心不散为定。止观无碍唯是一心故。二处各显一义。以诸菩萨缘真俗境皆有二义。一不颠倒。二不散乱。具如梁论说耳。十自在十明品答。以作用明委故立二名。以别翻菩萨本业经彼问中亦名十明故。兜沙中名十飞法。又十顶不见别答。古人有将梵网经于此计会云此脱错。恐难依用。今寻彼经十一处说法。六处同此。彼云化乐天说十禅定。初禅说十金刚心。二禅说十愿。三禅说十忍。四禅摩醯首罗宫说心地法门。不云重会普光及祇洹重阁。又此问与彼有同不同故难用耳。有云不思议品有答。但不思品等既答后果问。不可属此。又僧祇品明十大数。因位穷终数中之极。故亦得云十顶。但此品初自别有问。故亦难属。寿命品中十重佛土上至穷终。贤首佛刹最极际故称为顶。然有十重故云十顶。亦得无伤。以彼品初既无别问故得为答也。此中约望下尊高为问。下文就当处相续而答。又但此经下文别有问者即于此无问。下若无问而有说者即是答此问也。故须知之。随喜心下明问菩萨随缘起行。即菩萨住处品答之。以彼文中明菩萨随机普应诸处起胜行故。此约能依之行为问。下就行所住处为答。依此而判中际佛法中。问答相属亦极明耳。下明随缘化他中。初见他少善而心随喜。二化众生令绍佛种谓下佛种子于众生田等。此二是化他心。下明化他行。谓云何不断。以救度故。何处救。烦恼妄想中故。如何救。知根行故。以何救。解法药故。云何救度成。谓令离集垢超苦难决道疑证爱灭。如次四句应知。后际中十四问。不思议品至普贤品通答之。于中胜法者是菩提胜法。同上文。不动转者是无功用故。余义多同前会释
　　第三说分中通下五会答前所问。于中分三。初此会中答前初十问前际佛法。二从第三会下答中际佛法。三从不思议品下答后际佛法。就初中二。先集众显圆。后对缘正说。前中二。先明能集。后明所集。。初中有二意。一望前为答问。二望后为集众。前意中知心念者领所问也。又举受法心器量也。即如其像现神力者现像答也。满其器也。谓如其所念如上一百二十四问。及下至第六会来所说法门答此问者。皆于如来法界身中无不圆明顿现其像。是故展后五会而不延。一身顿现而亦不促。又六位历然而不殊。圆融即入而不坏者良由此也。令众睹此以沃虚襟则为答耳。以彼念云愿为我现故今现之也。下经云清净法身中无像而不现故也。又像者缘集所成无碍之义。以机心器量印于佛身而成此像。又以佛身应机而现此像各有空有二义及有力无力义。四句融摄无分别义思之。又以应机现像动摄功能为神通力也。二为集众者世尊举集众人。知心念者辨集众所由。如其像者明称法合机。现神通力者正明召众令集。又如所说像而现神力。使他方菩萨见此通光。知说某法而来集此。亦使此众见佛此像。知定说我所问之法欢喜而住。何以知者以如来身光有其二种。一密故难知。二显故令知。令知之中随其所应将说何法。而佛身光先现彼像令众见已知说某法。如说般若时。勘智论如说法华时。云云故云如其像现神通也。二所集中十方内一一方各有三世间可知。又各有八义。一远近。二出土名。三标佛号。四主菩萨。五摄眷属。六来此致敬。七化作座。八依本方坐。世界同名色者表信位法相粗显著故。佛同名智者表信中最初始觉从本觉起故。菩萨同名首者表信是因初故。其文殊名义略叙五义。一者名文殊师利或云尸利。或云漫殊室利。或翻为敬首。或云溥首。又云濡首。又云妙德。又云妙吉祥。此中十菩萨依梵本同名室利。兜沙经中亦同名师利。又梵语唤头为室利。吉祥德等亦为室利故致翻译不同也。二出处者若依文殊般涅槃经是此土婆罗门家生。佛灭后四百年。于香山顶已入涅槃。若依此经是东方菩萨现在清凉山。寂调音经亦云。是东方去此万佛世界。国名宝住佛名宝相。彼土菩萨也。三明师资者。依放钵经昔为释迦师。此经云是三世诸佛之母一切菩萨之师。四明位者若约因是十地菩萨。以常住首楞严三昧故。若约果依首楞严经于南方平等世界成佛号龙种。五明德用者依如幻三昧经降魔场等是调生力也。依现宝藏经迦叶摈等是胜通力。从空决定论难叵当慧力也。此约三乘。如下光觉品一切处等是一乘也。诸方菩萨皆头面礼佛者。礼佛义略作三门。一礼数。二敬仪。三明得果。初中三业礼有二意。一以有三处礼故。二显佛有天眼天耳他心故。二敬仪有七。如孔目。云云三得果者有二。一近得五果。云云二远得佛果如贤首品说。云云依方坐者依智论第十二。外道他法轻佛故坐。白衣如客故坐。一切五众身心属佛。是故立。若大阿罗汉事已辨者许坐。余三果不听坐。大事未辨故。如王有重臣坐余皆立。今此并是大菩萨故是以坐耳。第二对缘正说中分二。初三品正通答前问。后三品因论生论。别问别答。又释前三是能发行缘。后三是所发行相。又释前是所缘果境。后是能缘因行。以此信行是住之方便自无别位故。初无问也　　就前三品中有五。初叹众希有。二牒问总标。三征标显体。四征体辨相。五征相明用。初中何故问佛文殊答者。以即同佛慧故。吉祥妙慧达土海故。增诸菩萨踊悦心故。何不入定者以信无位故。前会岂有位耶。以是果德深细故。此中岂无果法耶。以为成因故。通具广因故。叹希有者略由二义。一以此一会即是一切虚空法界等处会故。二以此即是法门故并如光觉品说。二牒问内佛出是牒前七八二问。阿耨菩提牒前示成正觉。或佛出牒示成正觉。七八二问略不牒。阿耨菩提是通结。余句同前可知。总标初句不思议者贯通诸句。故结云皆不思议。不思议者此中大意于一味法界义分为二。一能随之土海。二所随之机缘。此二无二通融无碍。若以缘从体即当相圆融无别可别。言说不及也。若以体从缘即复印成差别缘起。约此殊形缘起反显土体妙极难思。是其意也。由此义故不思之义有于三种。一寄缘之诠反显土体绝缘之义。此即言在缘中意居缘外故云不思议也。二既约缘显土。以缘起尘算故。令土体从缘印成差别。此即明土无别之别别而不别故不思议也。三缘无别缘以体即缘。是故差别缘起即是甚深土海。此谓理至近而难识故不思议也。思之第三征标显体中。先征标云何以得知不思议者。后显体云以诸佛法随彼所化等法界故。二门双融故无限际故。此约体略释也。第四征体辨相中。先征体云何以得知差别无边等法界故。后辨相云未论十方尽空世界。且约此一娑婆界说略辨十种。以显无尽。余无边界应准知之。此种种身等有诸德。释为佛身等。是故下辨名号不同。则释种种名也。今细寻此文。及准兜沙经。此乃是所化众生非是能化之佛。以此句长是西国语法。应云教化一切种种身等乃至不同之众生为一句。所见亦异别为一句。义即可解。但为佛土平等无别可别故。寄于所化众生差别以辨土海差别之相。于十句中。初一总举五蕴身差别。二依身立名不同。三身在一切处。四随种种处有种种形。色谓白黑等。五随有身命有修短。六识能取得诸境。或修行证得分齐。七境体入根。或智能入法。或悟入门异。八略唯六根。广二十二根。或信等五根。或利钝生熟等。如下第九回向诸根海处说。九诸趣差别。或四生五趣如生行稠林等。十业异报殊如业行稠林等。依梵本及兜沙经此一一句皆有种种言。存略故尔。是故结云种种不同众生也。所见亦异者非直业报依正差别无边。心中怀见悕望各异。兜沙中名各各有闻佛声。又亦前九句辨报差别。第十明业差别。此显见差别。又说此众生差别分齐为土海相者有三义释。如上标中不思议处辨。可于此思之用耳。第五征相辨用中。先征相云所随根器差别可尔能随差别云何可见。释用云异机印现佛法多门难可具说。就异论三。初身名普应用。二言教遍周用。三光轮穷照用。并与下为则。又可分二。一佛二法。佛中亦二。一身二名。法亦二。一实二权。于中佛身及实教差别难明。光觉品同说。佛名权教易辨差别。此二品别论。又释此初二品文殊举义答酬前所问。后一品如来举事答释成前义故。就前二品中辨名教二法。既此差别如上所问佛刹等义差别难思。与法界等意存于此。即为通答也。就初释名别中二。先显名别。后是皆下释别所由。前中二。初征后释。释中三。初辨此界。二十方界。三尽穷法界。问此中名号为唯是舍那佛名。为通余佛。答若约三乘。唯此界内百亿万是释迦名。余十方界是别佛名。若约一乘。尽法界总是舍那名。问若尔何故上文云十方诸佛说法知彼心行等。答皆此佛所化处。故无别佛也。又是释迦海印中现故无别佛。又释如一佛名既遍十方。余十方佛皆各如是遍于十方也。又若三乘机。于诸四天下中随各闻彼当处佛号未必知于余处佛名。若一乘机。一时顿纳一切名号以应一切机之名。一机能受者是普贤机故。一机即是一切机故。又此名号若依小乘是实名。三乘初教即假即空之名。终教此名即平等同真如。经云名字性离。是名解脱也。顿教一切皆绝名。无名俱离。圆教亦俱离不碍名故。今一名即一切名。一切名入一名而不坏不碍。摄一切法界尽。因陀罗网名也。问此大千界依余经论大围山内平满有百亿四天下。上方下方不得更有四天下。若上下皆有则一一四天下皆有上下。故应有三百亿。云何仍说唯百亿耶。答若小乘实处理无改动。若三乘虽即空真如等。而不碍事故不坏本事。若此一乘事即无碍融改自在。是故此中明处随教而圆融。应十数显无尽。此娑婆一界有二种融。一以说法之处即为当中。为成主伴融彼百亿令有上下。使得圆故无三百也。二纵于最东近围山边一四天下为说法主。即是当中融彼余四天下还有十方眷属具足。以诸四天下皆望他为伴望自为主故。是则围山亦随融移改也。余十方界等融义准之。此约一乘教。若约三乘不得如此。如余经论说之。娑婆此云堪忍。悲华经云。是中众生贪嗔痴等过梵王忍之故为名也。放钵经。云云须菩提此云善实。诃尼此或云舍义或云生灭。以本语难定也。婆伽婆有六义。云云伊那婆那此云王林。谓佛为太子时在此林中生故立此名也。第二释别所由中三。初牒机。二施化。三化意。初中二意。一云此等名号遍法界者。犹自且依于佛有缘可化众生有此差别。非谓一切。二云此机何得于佛有缘。谓佛往昔多劫修时。见闻随喜等故有缘也。更有逆顺云云如别记在二施化中五句。初句总说三轮摄化善巧。二语业方便。三身业方便。四意业方便。五施化称根。又释初句身现威仪以摄生故云种种方便。二语业梵音等。三所说法谓为人天说业报等。为二乘等说于权道即四谛是。三化意者谓随说人天二乘等法意。欲令其知如来法

　　　　四谛品第四

　　四门同前。一释名者。四是数。谛是义。谓理实故能生无倒解。故俱名谛。即带数释。此品非是解四谛义。但明四谛名字不同故名四谛品。二来意中五。一为释成前品末权道之义。二依前身业次辨语业故也。三前明能说之人名字不同。此明所说之法名字不同故来也。四答前问中佛说法问故。五为释成前机所印成差别法中权教异相故次来也。三宗趣者。以无边甚深谛海为宗。及同上土海。四谛义略作五门。一释名。二辨相。三体性。四业用。五种类。　　别时作四释文中三。初明此土谛名。二辨娑婆外十世界中谛名。三显十界外尽空世界谛名。初中四谛内一一各三。先列名。二结数。三辨意。谓为应机令调伏故立此名。调者调和。伏者制伏。谓调和控御身口意业制伏除灭诸恶行故。何故文殊说者。明妙慧善达实谛义故。又何故唯显四谛差别。谓是权教差别易知故。又为寄显法故。何者谓此小乘局处之法尚有如此遍空世界差别不同。则知一乘通方之法差别无边。理不疑故也。又为破计引机。何者谓演彼小乘局法令遍故。使失本执。便显一乘无边法界。令其趣入故。又此约一乘共教为则故。通收下位故。生苦之集故云苦集。苦尽之灭名苦灭。至苦灭之道故云苦灭道。不得单言苦道。以道非生苦不同集。又非灭苦不同灭。但能证灭应云灭之道。以灭是苦灭故云苦灭道。余文可知

　　　　如来光明觉品第五

　　四门同上　　初释名者。谓如来之光明光明之开觉。谓依体起用依用成益。皆依主释可知。二来意者有七。一前明身语今明意业故来也。二为别答前功德势力等问故。三前二品别明人法遍。此为双显二遍故。四为前但论佛名普遍。此显佛身实德亦遍。前说四谛权教普遍此辨十偈实教亦遍。谓长行及颂二处是也。五为断疑故谓前品文殊说佛名法名差别普遍。恐众疑故。佛以身光照现彼事令众目睹疑网自消故来。六非直如前但佛名谛名遍虚空法界等世界。而今如来即此说华严时亦如是遍一切尽空世界。一一皆时同处同众同说同。即自验见为下轨则故来也。七前佛名谛名则多名别别遍。以是权故。今明一法一会即圆融遍。以是约实故。又前是差别遍。此是无差别遍故须来也。三宗趣者。先宗后趣。宗有二。一开二合。开中三。一能照之光。二光所照境。三照所成觉。此三各二。一身光照事境令众觉见。事无限碍即长行所辨二智光照理境令众觉见。理无差别即颂中所明。二合者良以理事俱融唯一境故。故得一事即遍无边而不坏本相。由境无二故。身光即智光。唯一无碍光。如涅槃经云。是光无相非青见青也。又亦则事觉即理觉。平等唯一觉。又以此光不异觉境三法圆融唯一法界。虽平等绝相而具一切恒不杂乱。以无障碍故。二明意趣者显此无碍理事有多意趣。略谓五种。一近与信中菩萨为所信境故。二远与下文一部为则。以下诸会等中皆结通云一切世界亦如是说者指此文也。三为显如来出世以一乘圆教于须弥楼山等一类世界施化分齐故。四为显一会则一切会故。第一卷云其身遍坐一切道场者是也。五显理事俱无障碍。令众生舍执依法故也。四释文者此光所照随处无限。大约总数有二十五重。前九别说。后十六同辨。则为十段。此中非是二十五度放光。亦非一放光次第渐照二十五处。但一放光则并顿照。同时显现。以引机入法令渐睹见。自近及远故有次第。于初段中二。先佛以身光照事。令众得见。后文殊智光说法。令众得闻。前中二。初明能照之光。二明所照之境。前中初放光人。次光出处。后显光数。足下相轮放光者有三意。一初义表信为万行首故。二卑义表信行最微故。三本义表信为万行之本故。智论第九云。足下放光者身得住处皆由于足。此之谓也。百亿光明者以所照世界虽复无边皆是须弥楼山世界故各有百亿四天等为所照故。是故光明亦唯百亿。二所照现中二。先明照现本世界中染净等事。二如此见佛下明照现自法会普遍之相。前中四。一现人界。此海边有大树名阎浮提。因树立此洲名也。弗婆提此云胜身。以生彼者身皆殊胜故。狗伽尼此云牛货。以彼以牛为货易故。郁。单越此云胜生。以定寿千岁衣食自然故。二现佛兴。于八相中初三未是出现相故此不论。问佛初成道第二七日。放此光明如何却现菩萨生等。又佛始出世。何因乃现有般涅槃。答下文云。于一念中显现三世一切佛事。此明现在摄过未也。问若尔何不现彼无量劫事。答此中文意但为论此世界中佛兴之事故。不说余耳。三现诸天可知。四此世界等一句总结悉现。二现自法会中二。先现本会。二以佛神力下现新众来集于中佛神力者是前则如其像现神力是也。所集中有三世间等可知。又如此处光照无边界一一众会皆悉显现。彼一一会皆亦如是。光照无边以法无二与此不别也。又诸光交往不相突碍。以各见当处光照他不见他处光照自故。何以故主主及伴伴皆不并故。主伴伴主皆不违故。问此诸会云何相显。答有二相。一以此光照彼令彼现此摄成一会彼处亦尔。此同法华分身诸佛。二即此一会佛及文殊等融遍法界。是一切会。以圆教中未有一法不则一切者。是故一文殊从东来则是一切处文殊一时来。纵今西方过无边世界说华严处。亦见文殊从东十刹外来。东方亦尔。未有见彼过向西者。乃至贤首亦然。以是一乘缘起门不杂故思之。二智光觉中二。先此处后结通。此中颂意只融会前光所照诸事。于中二义。一约境有三种初一颂明法离情谓。二有八颂会事同理。三末后一颂显事无碍。皆依前起后。二约心者一恐众见前光所照事随相执取。是故初偈约佛遣之。令众舍相离乖理之失。又涅槃经云。如来非无流。何以故。如来常行有流中故。又佛地论明。佛非流非无流故也。二恐众生疑。何因此事而得普遍。故次八偈会事同理。令众见真显顺法之得。三疑云事既同理则平等无二。何因得有事事普遍。故后一偈明则理之事故。而得一事则无量事也。八颂中初一前既知佛是无流法便为过失。未知若为是无失邪。今云观佛无所有是无失也。以佛功德法从缘无性自散灭故。又释观佛及法悉离性故。此即会前放光之佛明离见也。二会前光所照处。又明前依正俱绝住著。三明依正不二也。又明佛身及无流法俱无所有故不二也。心随者是方便观也。入者是正证观。四通会三世间。我是众生我执也。佛是智正觉。此二主伴平等。彼二所住是器世间。无所住故离诸有也。又我谓妄执。佛则真智。此二平等是标也。下二句释真智。于理住无所住。妄我当体远离于有。五通会五蕴。数是缘起俗数之相。谓五蕴若有可在俗数。以蕴空故无有数。又会前所放百亿光等及所照世界诸数量等。皆依五蕴色心上立。求此五蕴实无彼数故云无数。六绝能所观。非直所见世界等空。能见之智亦无所有。又见者是人。此亦空也。七即用常寂观。谓此佛出世即无起故。又如此空理现前名为佛出。则空佛名无起。八二空观上句人空次句法空。转如是相者一约执转却二执之相。二转现二空理相。皆下一句明观益。并可知。一中解无量等者。为明此一会等中而有无量会等无量会等中而是一会。是前光所照处也。于中初二句标次一句释后一句益。标中通论此有同体异体。各有相容相即。准上释应知。此文且明相容故云一中无量等。然通同异体也。二释中略举二因以释。一由展转生故。二由非实故。初门者总揽如此尽穷法界差别之缘成一缘起。是故一一诸缘相望各有二义。一约体。具空有义故有相即。谓若无一即一切缘全失自体。何以故。以无一时多无所成无所成故不是缘也。是故有一即有一切却一即却一切。此即一切是空义故。泯自即他。以一是有义故摄他即自返上。即一是空义故亦泯自即他。多是有义故摄他即自。由二空二有各不俱故无不相即时。一空一有不相碍故恒时有相即。又由一一缘中空有不二故不坏自而即他。妙义思之。二约用。有有力无力义故有相入。谓诸缘起非各少力而共生故。即一一缘各有全作义全不作义。何以故。若无一缘余全不作。则一有力余皆无力。余缘亦尔。是即一有力故能容多。多无力故潜入一。多有力等亦尔。亦由二有力二无力不俱故。无不相入时。一有力一无力无碍故常恒相入耳。又于一一缘中各由有力无力不二故。不坏在外而恒相入思之。由缘起门中有此相作等义成一多故云展转生也。此即一多更互展转相生故得一中无量无量中一也。二非实故者亦二门。一相即义。谓一非实一故能摄多。多非实多故能即一。又多非实多故能摄一。一非实一故能即多。又即多之一非一。即一之多非多。何以故以不实故。又即多之一方名一。即一之多乃名多。何以故是不实一故。多亦尔。又是亦一亦不一。亦多亦不多。何以故。不实故具二义。又非一非不一。非多非不多。何以故。不实故绝二相也思之。二相容门者。谓一事是不实以无性故。无性真理既无分限。是故于一事上观无性时。无不圆尽法界真如。若观一少事无自性时。不得圆尽法界真者即真如有分。便同有为。是故一事无性即摄真尽。摄真尽时余一切法既不碍存。而即真故同理俱在一事中现。多中亦尔准之。又由俱不坏本事故不是相即门也。由不实之事摄真理故得相入也。又可前展转生约异体即入。此门约同体即入思之。又但此经中相即相入义释皆有二门。一约缘起相由门。二约法性融通门。故是此二文也。由展转生故不实。即二门不别。又由相即容二门各摄法尽故亦不别也。然义恒不杂思之。此下文与此同者应准此知。此文且约相容义说。故云一中无量等知之。观益者达此正理于缘不惧故云无所畏也。以境法无碍故令智无畏也。二结通中唯结此一娑婆界中百亿阎浮处。非是后文尽空界等。次第二重云一切处文殊者。但是十方十佛国土各百亿处。非是第三重处。乃至末后方为尽法界。文意如此应知。第二重照十方各十世界。长行同前。偈中分二。初六叹佛。后四叹菩萨。初中一显佛求道之因。二转正法轮。初句标。次句释不常。下二句释不断。三大誓为本。四慈力伏魔。五内智断证。六外智化益。叹菩萨中。一游刹。二念佛。三救苦。四护法。皆下句结因果。第三重照十方各百世界。偈中作二释。一初一偈叹报身德。余九叹化身德。前中初二句明大智德。次一句大定德。下一句大悲德。又释以理智照真故。觉诸法如空得心净无碍也。以量智了俗故。觉诸法如幻得调群生也。二释初一是总余九别。总中由应机现起故。如幻故。令见差别。由则不起故。如空故。平等一味。由起不起无二故。调伏众生。则常心净故。云无障碍。下九偈中各具此无二义故用常寂也。又前三句明净缘起体。下一句明缘。下九偈以体从缘正明缘起相。于中或见者有三义。一就一人异时见。谓如初时见初生乃至后时见涅槃。次第而见。二多人同时见。谓有人见正说法时则于彼上有见涅槃等。皆无障碍互不相见。三一人同时见。谓见初生时于中则见涅槃等。如下文八相微细等。良由净心无碍故得圆融普应。于中一初生。二行七步时。三顾眄十方时。四师子吼说天上天下我独尊时。五出家。六成道。七转法轮。八现神力。九入涅槃
　　第四重照千世界。偈中分三。初二明法身。次四辨解脱。后四明般若。法身中初一明理应缘起。谓初句标深。下释无所取相亦无有能取智。然不住此故应机现也。后一明现即不现故离诸尘也。二明解脱中三。初一何者解脱。谓初句明脱体。下三句明脱用。谓机感相应名和合起。次二偈半辨何处解脱。谓初一离苦缚离分段故不在世间。离变易故号人师子。次一离业缚。谓根境本空虚妄业尽故俱脱也。次一句离烦恼缚。次一句通结永尽故长流不转也。下半偈明由何解脱。谓由二利圆满故。如文。三明般若中三。初一照真。次二了俗。后一双结真俗融无碍也　　第五重照万世界。偈中劝诸菩萨修十种业。一慈悲业。二信心念佛业。三善慧业。四无间业。五长时业。六观身实相业。七观心实境业。八神通业。九分别佛土业。十了知多佛业。于此十中。初一缘众生行。次四缘佛行。一信。二慧。三观。四求。次二入观行。一自二他。又一身二心。后三起用行。初一通用。下二智用。一知土二知佛
　　第六重照十万世界。偈中依梵本各四句为一颂。总有十一偈。于中二。初七言六偈明佛体性寂灭。后五言五偈明妙用自在。前中初一明执色乖真。二妙相超情。三显超情所以。谓以非相为相故。四相即非相故无合散。五明佛无五蕴。若约小乘佛有有流五蕴。如婆沙等说。若约始教。佛有无流五蕴。如成唯识等说。若终教及顿圆等佛无无流五蕴。如佛地论云。如实义者如来身土甚深微妙乃至非蕴界等法门所摄。但随所宜种种异说。六明佛外身内心不异。以俱脱故。无二故。绝色心也。二妙用中三。初一智光照。次二身赴感无碍。初一一多无碍。后一理事无碍。后二举妄显真。初一举妄。后一显真。如是真实者是前妄想也。由迷人谓妄为实不见妄实。悟人见妄无实即见妄实。以称妄法故。又迷人有妄不识妄故无妄实。悟人无妄故识妄识妄故得妄实思之　　第七重照百万世界。颂十偈。初一独拔超世。二妙绝心境。无依者无境也。三性治离染。上句性离。次句治离。下二释成。四离妄解真。五转不转法轮。六离有无想名正意思。七约真谛法绝一多。八约俗谛。于中初二句一多无杂。后二句显了知之益。问上云一中解无量等。与此相违。如何会释。答此中缘起有四句。一一中有多以一无性故。二一中无多以一不坏故。三一中亦多亦不多。以不坏一而无性无性而不碍一故具二义也。四一中非多非不多。以二义全夺融双泯故。又由初故有二。以若非无性即坏一故。由二故有初。以若坏一无无性故。是故二义唯一事也。此约不坏。前约无性故不相违。是即由一中无多故一中有多也。返上亦尔。第三句与第四句俱不俱相顺亦尔。并无碍成立。思准之。九观三法相尽名念菩提。一诸法。二众生。三国土。十观三法如性名了佛法义。第八重照一亿世界。西国数法有三种亿。一百万。二千万。三万万。下文百千百千名一俱胝。俱胝者此云亿。是千万为亿。此中据千万为一亿。对法论。云云二十偈叹佛善巧力。二颂为一义。皆先举所作。末后一句结由巧力。于中有十。一智断圆满力。二大智乐境力。三无功成事力。于中三法。一众生。二化处。三内禅。并离著故云巧力也。四理智入实力。五示果摄生力。六智入深密力。七境智双亡力。八记时了处力。九了达群机力。十善达三际力。于中初一约俗后一约真
　　第九重照十亿世界。二十偈。叹佛利他行。亦二颂为一事。于中初二总标化意。次十六别辨化事。后二结用同体。初中师子吼者决定度故。别中八对。皆初一举所救。后一辨能救。初对中前一救痴爱众生。如人堕海由四义难脱。一水深。二波峻。三被网系。四黑闇故难脱也。众生亦尔。此中爱有二义。一已得多故如海。二求不足如流。痴亦二义。一不见过故如冥。二见有乐故结网。后一是能精进行为能救。即是佛悲境故云是佛境也。二救五欲众生。谓色等五境昏心为醉。实无谓有故云兴妄等。三度著我众生。慧者是佛。本际是我。我是生死本故佛能灭也。下三句是所救。初句前无际。下句后无穷。无我法为寂灭也。四救恶趣众生。初偈是深苦。后二句是重苦。五救外道邪见众生。六救著三有众生。七救无明众生。八救长囚众生。下结中二偈。初六句因圆。初句有缘。二行本。三行处。四行广。五二句行深。下二句果满。同一切三世间身故也。第十有十六重。以别说难尽故总论之。亦二十偈。初六举果叹德。后十四明因趣入。前中初二内智契真。于中初二句一念观多劫。次二句一念泯三际。次二句知缘起即真。次二句功毕具果。次有二偈明胜德外彰。于中初二句名遍。次二句离染。次二句身遍。次二句说遍。下二偈明依正因果。于中初福因得依果。后智因得正果。后十四中通论教修七种行。初二偈修二利行。先自利。初句福。二忍。三定。四慧。后利他。二二偈成见佛行。初见应后见真。一切有无法了达。非有无者有三门。一约三性。二约三无性。三约双融。初中复二。初别后总。别中三性各有二义。所执中一是情有二是理无。依他中一是幻有二是性空。圆成中一离相二是体实。此上三一一各融不二为一性故。总者所执是无。圆成是有。依他是俱。以真妄该摄二相尽故无二也。二约三无性者初无相观境中。所执有无皆虚故。又无有有无故俱离也。依他无生性中。无幻有有性空不二故俱离也。圆成无性中。无二性有真理亦不二故俱绝也。三约双融者。三有三无。圆融无碍二相绝故俱离也。三二偈教说法行。于中初二句是所化境。乐是信乐。信乐非一故满十方也。次一句化处。次一句正说。次二句化益。先离染后成德。下二句功成。四二偈受法行即是见正说法身。以七觉为法轮故也。五二偈明舍相见真行。六二偈佛等生界行。七二偈生灭无本行喻。上来通答前初十问竟

　　　　明难品第六

　　五门分别。初来意有二。先分来者前明所依果法。今辩依果所成因行故也。二品来者所成行中。位前方便信行最初。信中解行及德。明难辨解。居初故来　　二释名者。菩萨是人。明难是法。简异果法故依主释。明难有四义。一约心境。难谓真俗幽邃。明谓妙智朗照。二约教义。难谓十义甚深。明谓往复显畅。三约论道。谓难问。明答。以通问答故名明难。何者但举法直咨曰问。非理诘责为难。随问直陈曰答。委释显焕为明。四分宾主。约宾则长行中明设于难。约主则偈中明释于难。故曰明难　　三料简者。就此因中或分二。初比位。谓此品下至回向二证位。谓十地品下证位。或分三。初三品是位前方便。升天品下十三品明三贤正位。十地下六品明十圣真位。或分四。初从此尽第三会为十解。以信是住之方便无正位故。摄属十住中。二第四会十行。三第五会十回向。四第六会十地等。或分五。开信异住故。又光云义分或三。初三品明始起于先际。二从升天下明善修于中际三不思法品等明终显于后际。或分四。初未信者令信。二第三会下已信者令入。谓解行也。三十地品下已入者令纯熟。四不思品下已纯熟者令解脱。四宗趣有二。初通后别。通论此三品明十信行法。于中作八门辨。一释名。二出体。三发心。四定位。五行相。六除障。七进退。八德用　　三发心者谓始从具缚不识三宝名字等。创起一念信等。此约始教。如本业经。云云终教如起信论修行信心分。云云圆教如贤首品初。云云以小乘非此故不约说。顿教无位故亦不说云云亦可小乘亦有初信义。如小论。云云顿中亦有信
　　云云四定位者此十信法于始教中自是位。如梁摄论云。如须陀桓道前四位。谓燸等。菩萨地前四位亦如是。谓十信十解十行十回向。又彼论及佛性论等皆云。地前修四行。谓十信修信乐大乘行。十解般若行。十行三昧行。十回向大悲行。又为除四黑障正使故。谓初除阐提不信障。二除外道我执障。三除声闻畏苦障。四除独觉舍大悲障。又信成净德因种。解成我德因种。行成乐德因种。回向成常德因种。又仁王经寄四轮王报。谓铁铜银金。以此教义故知。十信亦是位也。若约终教此信但是十住位之方便。自无别位故。本业经云。未上住前有此十心名字。谓一信心。二念心。三精进心。四慧心。五定心。六不退心。七回向心。八护心。九戒心。十愿心。增修是心一劫二劫三劫乃得入初住中。心心有十增成百法明门名入习种性中。故知无位但是方便行也。又准六种性六忍六慧等文故亦是成证。又仁王但言三贤十圣不言四也。又此经中后四位皆有入定。出已列十名辨十义等。唯信中无此。故得知也。又本业经但有四十二贤圣不说五十二故知。问若尔何故仁王经十信为种性位仍只立三贤位耶。答此有相摄故如是。何者义准有四句。一以本位摄方便故唯有三贤。则没信名唯论住位。引文可知二以方便摄本位故即十住名十信。没十住名也。故仁王经云。十信十止十坚心。则不论十住但名十信也。三开方便异本位故。则如住前有此十心为方便等。四于方便处假说正位。如前始教。若约圆教有二义。若依普贤自法一切皆无位。若约寄法则同终教。然信满入位之际。通摄一切后诸位皆在此中。无不具足。此则约行摄位故也。问信既实无正位。何故始教说为位耶。答为始教机粗智浅行位不分。影似小乘教故说四位。终教机细智深克实分异故也。五行相者若始教行信等十心行。云云若依终教如起信论中四种信心五门修行等。云云若圆教如此三品所说。云云六除障者始教如前除阐提不信障。终教如论深伏烦恼等。云云若圆教如文总灭百障。等(云云并是满心时灭。七进退者修信未满一万劫以还一切皆退。以是不定聚故。依本业经如轻毛随风等。云云设第六有不退心者但是作此不退之心。以非是位故。未得不退也。亦有人解将此为信不退者义恐不可。以经中说如轻毛故。无位故。论说修信未经万劫皆有退故。若至万劫信便已满。非第六故。若就始教以随粗相说信为位。是故今后三贤亦随相粗说。是故至十回向以上方得不退。如佛性论第一卷说。问彼论中是叙萨婆多师说。岂是大乘耶。答虽是萨婆多说然非彼宗。以说有十回向名位故。小乘无此位也。若终教中信满入住则为不退。如起信论信成就发心不退故。及此下文深心净信不可坏等。云云以圆同终故。入位已后方说为不退信也。以因从果称故如信忍等　　八成德者始教中成净德因。及得铁轮王报亦能进入十解等。终教能成十住位已则能少分见法身佛。现八相成道等事。云云圆中通成后诸位。若约因得普贤三业遍周法界。约果遍尘世界成等正觉。如贤首说。二明品宗者以十甚深义为宗。信中成解行为趣
　　五释文者。此中三品则为三。初品明信中解。次品依解起行。后品解行具故成德耳。又释初行次愿后德位。就初中二。初正辨十义。后结通普见。前中依迁禅师释为十甚深义。于中分二。初文殊问众人答。明妙慧导众行。后众人问文殊答。明以众行成妙慧。又衍法师云。初一人问多人明。一中解无量。二多人问一人明。无量中解一。又文殊为法主故。多人同问佛境深法也。初一是缘起甚深。二教化甚深。三业果甚深。四佛说法甚深。五福田甚深。六正教甚深。七正行甚深。八助道甚深。九一乘甚深。十佛境界甚深。初缘起者。诸法依阿赖耶识自性缘生方得集起故也。何故最初辨此义者。摄论云。菩萨初学应先观诸法如实因缘以成正信解故。此之谓也。于中先问后答。亦是先明设于难。后明解于难。前中二。初总告。何故最初问觉首者。谓创发厌求非初觉不起。如善财初发于觉城故。又缘起甚深亦非觉不达故。二正难中此难何因生者。凡诸菩萨起信解行等皆依如此唯心道理。得异凡小而成正行故。起信论云。有法能起摩诃衍信根。是故应说。所言法者众生心。是心即摄一切世间出世间法。是故于此而起难问。问意云。心性是一果报种种。云何一心而生多报。又心性既一。果亦应一。果报既多。心亦应多。设尔何失。谓心若随报成多则失于唯识。报若如心为一则乖于业果。设若救言。若立唯一性心无有能熏可如所难。今明心性虽一随善恶业等能熏转故生果报异。此有何失。后遮此救。重更难云。业不知心心不知业等既不相知。何成熏习。熏习不成何得种种。难意如此。文中二。初举法设难。后五句遮救重难。前中三。初一句举法案定。次一句正显相违。后五句释成违相。初云心性一者谓心之性故。是如来藏平等一味故云一也。又心即性故。是第八识无二类故云一也。云何能生种种果报者显相违也。此是本末相违难。三或至善趣等者释成违相。于中五对。初一约依报。善趣是人天。恶趣三涂。二对约正报。于善趣中眼等诸根有具不具。恶趣中亦尔。三对重就依报。于根具中屠猎等为恶处戒施等为善处。根不具中亦尔四对重约正报就善处中有端正丑陋恶处中亦尔。五对就端正中有苦乐。丑中亦尔如是种种差别故云不同。报既如此不同。其一心之义何在。自下五句古人释云。约不相知为难。谓心以觉知为性。能生于业。心之与业并得相知。云何经言业不知心心不知业等。此释恐不顺文。何者此不相知等与上诸句为同成一难。为更成别难。若同成一难。前心性是一果报种种。正是相违。故已成难。此不相知于彼何用。若成别难。复因何义而生此难。故知文意少别。是故今释不同古也。谓此即是遮救重难。然救在文外。设若救言心性虽一。然有善恶业等熏习种子功能生果有别。所依心性一而无二故无失也。今重难中有五对。初一约能依所依不相知故不成熏。此中业是能依心是所依。离所无能能不知所故业不知心。离能无所所不知能故心不知业。既不相知何成熏习。熏习无故岂得因业心生多报。此等相知约性力说。但无性无力。故不相知。非约情知。上约本识因相说。第二约果相。谓因果不相知。果谓异熟。果报具有二义。一能受报心。是本识种子识。二所受报相。是果报识。以种是果因不自因故。受不知报。以报是因果不自果故。报不知受。既不相知因果斯泯。心生种种。其义安在。第三约新熏不相知。谓于此报上受谓采纳则诸转识。以为能熏不同受报。心谓集起则第八识。以为所熏。互无自性。各不相知。熏习既亡。一心云何能生种种。故瑜伽云。不见藏住不见熏习。是名菩萨菩萨。第四约亲疏不相知。谓种子为因。所依本识为缘。以相待无性谓不自不他不共等故。亲疏相尽。故不相知。因缘既离。心生何在。第五约境智不相知。智谓能知即诸识见分。法谓所知即诸识相分。俱依一心各无自体。自体无矣。谁共相知。心境既亡。能所斯寂。心生种种其义安在。又释境法是心变故不知心。心托境生故不知法。无有境外心能取心外境。是故俱不相知。相无不尽也。第二答中二。初一颂赞问劝听。上半叹问会机。下半劝听许说。后有十偈。举义正答。于中初五偈答后遮救难。以救义若成本难方遣故。须先答后五偈答前本法难。此中答意。明藏识缘起有其二义。一是不起义以无自性故。二是有起义有此无性缘起故。此二不二。是一无碍甚深缘起。此中由不起故成起。是故只由诸缘不相知故而成熏习。有种种法生答后难也。二由起故不起。是故只由诸法种种生故。各无自性唯一心性答前难也。又前即不碍一心即是种种。后即不碍种种即是一心。缘起正理无碍镕融是其意也。前五偈中。初一法说。后四喻况。或可长为五分。一宗二因三喻四合五结。诸法不自在者立宗也。谓诸法是有法。不自在是法。法与有法和合名宗。于中有二义。一藏性缘起能所熏起摄多法。故云诸法。以互为因缘更相系属。各各不得自有所在。二从诸缘起无自性故无自可在。二出因者何以得知不自在耶。因云求实不得故。以本识诸法互依缘起更相形夺各无自性故云求实不得。此有二义。一约本识明不自在。以依彼诸缘无自性故云求实不可得。二约能熏等法明不自在。以依本识无自体故云求实不可得。或通论有四义。一诸法依识故于诸法求实有不得。二本识为依故于本识求实无不得。三诸法起识故于诸法求实无不得。四识随缘起故于本识求实有不得。或开为八句。谓各有有无俱不俱四句。故准思可见。又释此有四句。一以不起不异起故求不起实不得。是故不起不自在。二以起不异不起故求起实不得。是故起亦不自在。三以无二故求二实不得。是故无俱自在。四不碍二义故求俱非实不得。是故无俱非自在。何以如此不自在者以缘起自在故。何故不实者以缘起理实故。三是故一切法下结也。以结随法故在宗因后。明合随喻故在喻后说。二俱不相知者如上能所熏中各有有无二义。以二有二无各不俱故不得相知。以一有一无一无一有各无二故无可相知。正由如是不知等故得有一切法。故云一切不相知也。此显非直平等一味不坏诸法。亦乃只由平等有诸法也。四喻中有四喻。此藏识四义。一相续因果依他义。二互为因果生识义。三受熏义。四相依持义。初云如驶流者唯识论中明阿赖耶识恒转如瀑流。是此义也。此中无绝是彼恒义。流流是彼转义。故彼论云。恒言遮断。转表非常。若细别分凡水流时要有四义。一有能流之水。曲有三。一水体清净喻本识。是如来藏本性清净心。二土杂成浊喻如来藏自性。清净为无明所染有其染心。三遇冷成水喻如来藏还与妄识俱成本识缘起。故楞伽云。如来藏名阿梨耶识。而与无明七识俱等。二相由故流。以喻本识自相义。谓后水推故前得流。或前水引故后得流。各有有力无力等。互不相知而得流注。此即不流之流。如云江河竞注而不流此之谓也。经中名流注生灭。唯识论第三云。如暴流水非断非常相续长时有所漂溺。此识亦尔。从无始来生灭相续非常非断漂溺有情令不出离。乃至谓此识性无始时来刹那刹那果生因灭。果生故非断因灭故非常。非断非常是缘起理。乃至应信大乘缘起正理。谓此正理深妙离言。因果等言皆假施设。观现在法有引后用假立当果对说现因。观现在法有酬前相假立曾因对说现果。假谓现识似彼相现。如是因果理数显然远离二边契会中道。诸有智者应顺修。学又依楞伽云。刹那息烦乱寂静离所作。一切法不生。我说。刹那义初生即有灭。不为愚者说。无间相续性妄想之所熏。解云前论中生灭隔念。经中生灭同念。是故则不生不灭之生灭。更思之经约终教。是不生灭与生灭和合名阿梨耶识等故。论约始教唯生灭是识。细克亦不成生灭。以生时无灭应非有为。以相不具故。若有灭应不得生。以相违故。是故终教中同念。以各虚假故不相碍也。又依真心故得同。随相故有异。更思之过去灭能成生。当来灭能坏生。生法能坏过灭能成当灭。又一灭相望前生能坏。望后生能成。一生相望前灭能坏。望后灭能成是故相续无绝。更思之又生由灭起故。是故生中具有灭。具有灭故。令生不住还复成灭。灭由生有故。是故灭中含于生。含于生故。令灭不住还复成生。是故生灭交涉。前后同时。不相障碍。流注不断。又一生相中有四种灭义。同时具足。一性不成就名灭。二由灭故起是故具灭。三能成灭故具灭。四由生灭俱是梦妄计妄中看有前后。理实照时皆无前后。是故生时还有灭也。更思之前念灭流流至于生。后念生流流至于灭。生灭二流故云流流。未得治道已前无暂停止故云无绝已。二流各无等不相知也。三依风故有二义。一依风得流。喻藏识因相义。谓依惑业风熏习种子而漂流故。此约因相辨。二依风起浪。楞伽云。藏识海常住。境界风所动。种种诸识浪。腾跃而转生。唯识第三云。又如瀑流虽风等击起诸波浪而流不断。此识亦尔。虽遇众缘起眼等识而恒相续。此中一风吹故流。二由水故流。故云流流。互依无性各不相知。或种子流及所依识流等。虽不相知而有流。上文业不知心准之。四依地高下故流。喻本识果相义。依种种受生地报故流。人天处为高。恶道处为下。此约果相。此中心与报为二。无性故不相知。上报不知受等准之。或带物而流。故唯识云。又如瀑流漂水上下鱼草等物随经不舍。此识亦尔。与内习气外触等法恒相随转也。第二灯焰喻成依者有三义一生识义。二互为因果义。三执受义。初生识者如依前焰烧炷故后焰得生。明照前境但一念故不暂停。六识亦尔。名言等依本种子识故能生后识照于境界。前灭后生间无暂停。此中以本识如炉油识中诸种子如灯炷所生现行六识如炎无体速灭故不相知。二俱不相知者古人云。炎炉为二。炷油为二。四法和合而生各不相知。此恐无理。文意似取前焰后焰为二。由速灭不住无体可以相知。六识依本无体亦尔。心不知受等准之。二同时互为因果义。如摄论第二云。论曰。譬如灯光与灯炷生及烧燃一时更互为因。释曰。由炷体依止能生光炎故。炷是光炎生因。光炎则此生刹那中由能烧燃炷。光炎则为炷烧燃因乃至云云论曰。应知本识与能熏习更互为因。其义亦尔。如识为染污法因。染污法为识因。释曰。此阿梨耶识为种子生因。若无此识三业生灭无可依处。如体谢灭功能亦尔。故由此识诸法体生。功能亦立。是故本识为彼生因。彼法亦尔。若彼法无此识。起在现在无有道理转后异前此变异是彼法果。解云。此中前念炎炷同一刹那更互生烧。各有因果亦同时谢灭。后炎亦尔故云炎炎。未至治际此法恒起。故不暂停。以二因二果不俱故不相知。一因一果无二故无可知。又亦能烧炷之炎及炷所。生之炎。故云炎炎。以生理不停故则是烧。烧理亦尔故云不暂停。不相知如上。此中互为因果义略作二重。各有三门。一护过。二显德。三示过。如问答中云云三执受义者。此中明灯有二功能。一内烧炷燋。二外发光照。喻此本识有内外执持。瑜伽云。此识执受有二。一内执受种及五根身。二外执受器世间。犹如灯炎内执膏炷外发光明。此之谓也。此内外二故云炎炎。恒执无间故云不停。内外为二。以无性故不相知也。第三风喻熏习义者。此中风有二义。一有力能动他。喻转识能熏成种子等。二无体义。谓此风不能自现动相。要吹物令动方知风相。此动乃是物动故知风无自体。诸能熏法不能自成种子。要熏本识成种子已方显能熏。此种乃是识种。故知能熏无性。二俱不相知者风物为二。依物之动则风无性。随风之物物无自性。亦二无二有不俱。一无一有无能所。故各不知也。识中亦尔准之。故云诸法亦如是。第四地喻相依持义。如地轮依水轮水轮依风轮风轮依虚空虚空无所依。心义亦尔。境界依妄心妄心依本识本识依净心净心无所依。又释现行依种子种子依本识本识依真如真如无所依。不知者空与风为依。自无体故不知风。风与水为依自依空故无力能知水。水望地亦尔。识中亦准之。上来答后遮救难竟。第二答前本难中五偈分二。初二正答前难。后三便显观门。前中难云。心性既一。云何能生种种果报。今答以随诸转识熏习故生。非是一心自作种种故云眼耳乃至因此转众苦。前或至善趣等五对皆约报辨。故通云众苦也。此中眼等五识可知。心是本识有集起义故。意是末那有思量义故。情是识则第六是了别义故。此八各有根。五根可知。意为第六根。七八互为根。皆有生识义。是故云情根。因此能所熏和合转众苦。疑云既随熏转众苦即是成多心。云何仍说唯一心耶。答云此能熏诸法若是实可使随熏失一心。众苦既虚假故得一心实不转疑云若实不转云何前言随熏转众苦。答云但示现转非是实转。疑云于法性若有此示现亦得相违。答云但随他有示现。于彼法中无此示也。何以无者以示现无所有故。此偈中上半明不染而染。下半明染而不染。下三偈便明三无性观。初一遍计无相观。谓上八识等。约执但是虚妄都无所有故云也。次一明依他无生观初句观。方便寻思等。次句观境有者是前眼耳等。无所有者以众缘无性故空也。次句正观以见无所有理故云不倒也。下句释云。以得见法之眼不杂无明故云净也。后一明真实无性性观。于中虚妄是所执性。非妄是无相性。实是无生性。不实是依他性。二观若成是出世间。二观若无是世间。约观智说。此等有无相待不实。故云但有假言说。有无俱亡方入无性性观也。此应广说三性二性等观约解约行分之
　　　　第二教化甚深何故来者。前明摄心入理。此辨后智救生。财是法财故也。于中先问后答。此中问答似少不同准答取问。问中应云。如来既十随教化。云何复说众生则非众生。答中明身命等皆空故。是十随教化则非教化。以众生非众生教化亦非教化。此有何失。又准问取答。难意云。如觉首所说。众生既空。云何教化。教化之时若如圣智称理见空。则不成化。若同凡执横计为有。即不能化。此是有无相违难。答意众生是空空是众生。大品云。非以空色故名色空但以色即是空空即是色。解云。以即色之空方是真空非断空故此非凡智境也。则为如此众生以如此十随说如此法门。方为真教化。难问中二。初一句举正义。二云何下显相违。于中古人将随身是总。今初一是总余十是别。初一是发心时得道时等。论云。难处生者待时故。二随其报命。或长时或短时应受化故。则于彼时而教化之。三随其所受身时。如待得人身方教化等。四随所作行业时。如待作恶行方得法忍。如净诸业障经说善行等准之。五随当起何欲乐而受化时。六随起何誓愿而受化时。七随起何意念何事时。八随起何方便而欲造修时。九随起何思惟照察时。十随起何筹量计度时。十一随起何等见应受化故。如来尔时则便化之。既如此随机屈曲教化。而说众生则非众生。其理安在。第二答中二。初一偈赞德劝听。上半叹文殊德以智中不杂无明故云明智。能照唯心之理故云境界。何故恒照此境者以常乐寂灭行故。后九偈中二。初七正答前问。后二遮难重答。前中随时一问无答。以总不离别故。初三偈答随身一问。次二答随命一问。次一答随行一问。后一通答余七问。初中先二明人空。初一昔来谓我在身中故。今明身无我亦无。则以界分别观观是身不可得故。则达所执身中我有即是无也。次一昔来谓身依止于我。今明我无身亦无。则寻能依身分观所依之我不可得故则于身不著也。次一以内类外明法无我。于中初二句标次一句释下句益。如此随身则非随故。不异众生则非众生。是故无失也。就答随命二偈中。初一观境后一观智。前中身谓名色则果报身。命谓正受生识则是本识。本识与身从始至终更互因果和合无二。喻说可知。此互为因果非二乘愚夫乱识境。故言不可知。此义谁能知。以智者能观察故则佛菩萨法如智也。所以得知身命更互为因缘者。以分别依他无常法更互为因故有身命。以常住法不成因故既云无常。即有非有各无自性故云空无我。及离增益损减等一切相。就答随行一偈中。由本识与意识诸熏习法更互为因故。业功能生非有人法等故云无我犹如梦。非唯业行独绝二我。业所得报我性亦寂故。其因果似前后异。无我义同曾无异也。次一偈答后七问。以随欲乐等七皆是心数。依心王不自在故。故举心王总收通答。故云唯以心为主故。又释。一切世间法唯是自心变异所作心为其本故云主也。然愚夫不了唯心义故。妄随分别起此欲乐等七种心念。以皆取相故悉是颠倒。是颠倒故则空无所有。是故随之则非随也。下释遮难。恐有难言。若众生如此则空自是法门。随亦尔者何须更化。释云。以不能解诸法则是无二故。是故化之。又更难云。则此不解真实之众生岂不则是空耶。释云。以从缘起故非无。速灭不住故非有。此二不二是众生故云无异相。是故得教化。前偈明须化。后偈明成化。第三业果甚深内先难后明。难中二。先举法正难。后然法性下遮救重难。此中难意。若四大中无我者谁作善恶。谁能受报。此中执有作用应有作者。是以用征体难。设小乘救言。虽无我人作者然有善恶因果法故得如此也。犹是法执。故重难云。然于法性无善无恶。此显法空。既于法性空无善恶。若无作者更因何法而有业果。故知有我。我既实有无我之理安在。难意如此。前中二。先一句举正义。下显相违。于中五对十句。初一约受报计有受者。二约作业计有作者。三约报中差别。内约行外约身。若无作业者何因有此别。四约多少报。如经中说。能作多业受报亦多。少亦尔。故知有我。上约生报。五约现后报。下遮救难可知。亦是覆却重征。第二答中。何故宝首答者。谓事中显理得可贵多宝。于中有二。初一偈法说。下九喻况。前中二义。一举义正答。二引佛证说。非已能知。初中上二句明业果不坏。下一句明无作者。谓随其所作诸差别业熏于本识。本识依他变似其业所起果报。故有多报等种种不同。但是诸识缘起互相集成无自性故得有业果。实非四大中别有人我能作业受果故云造者无有也。此则由无性理故法性无善恶。由无性故成因果故有业果差别。此但有无性之因果。何关有我人。故云四大中非我等也。如此正法理数决定。三世诸佛之所同说故云诸佛说也。楞伽第一云。我常说空法。远离于断常。生死犹如梦。而彼业不失。此之谓也。下九喻中皆有二义。谓业果历然而无所有故成喻也。一明依他离性喻。谓本识如镜。随熏所现业果如像。此是依他义。内外无所有者明离自性义。此有三重四句。一约像。谓无质不现故。内无所有非镜无现故外无所有。由是一像故俱无所有。由是像故俱非无所有。以凡是像义必由内外方得现故。二约质。谓面南像北故质内无所有。由如面而现故质外无所有。俱不俱可知。三约镜。谓镜铁坚密间无空处。不受物故像非内也。凡欲观像者皆临镜观之。所以非外。俱不俱等准之。如此无所有而影像历然。业如像性如镜故云亦如是也。起信论云。二者因熏习镜。谓一切世间境界悉于中现。不出不入不失不坏。常住一心。以一切法则真实性故。此之谓也。第二明无知成因喻。谓本识如田。业等如种子。多类种子同一本识故各无自体可得相知。然识功能不失坏故而能为因。如纯净土得雨生草。此多草种于彼土中求各各性皆不可得而能为因。纵深掘地所得之土得雨生草。草种同土虽多年不失。此亦尔经云。业虽经百劫而终无失坏遇众缘合时要当酬彼果。故云业性亦如是也。又水土为疏缘。种子为亲因。各全夺有无故。是故不相知。识中准此知之。第三因能现果喻。谓业性如幻师现果如幻色。虽似有而非有故也。第四果法无念喻。谓由咽喉等因缘和合出声。实无我能。但从名言熏习生似于言说。如木人出声无自念云我能出声及非我出声之二念也。又木如藏性。匠如妄想业等。木人如众生报相。故无我非我也。第五因体无杂喻。谓鸟在[谷-禾+卵]时未辨音相。出[谷-禾+卵]随类方有异音。口业种子在本识中同无记性。无若干相。至受生处报熟之时能出众声。又功能生果不同如鸟出[谷-禾+卵]。业体性空无别如鸟在[谷-禾+卵]。此乃喻是前后。约法同时。第六现果无来喻。谓如父母为缘受生识有烦恼业等种子为因。此识与赤白和合时名因缘会则此名受生。无别来者虽无来去而报渐长不妨诸根各别。业亦尔。思动身等造业。无别来处。后若熟时感报差别。第七苦报无本喻。谓以恶业熏自心故令心变作种种苦具。还自恼害。然彼苦具虽外无来处。然恼害事不坏。业亦如是。虽无自性然感报不灭故云业性亦如是也。第八胜果无根喻。谓善业熏心心幻现果亦无根本。小乘说轮王灭后七宝贮在铁围山中。后圣王出七宝还复现于王前。今此不尔。但由业熏自心变现。无别宝体使之来去。业性亦尔。论云。善恶熏于心。何故异心说。第九有无同性喻。谓有流业未得果。及治道前为本识摄持功能不灭。名为成至其得果及得治道时。业功能尽。名为败。寻其成时无所从来。求其败时亦无所趣。此并不坏世间说第一义也。第四佛说法甚深。初难中二。先举法正难。后遮救重难。前中二。初举正义。二正设难。谓十种相违。一法是一味真如也。难意云。所觉既一设教种种。义若非一可使随言并实。即乖一味应失所证。义若一味而不随言即诸教种种皆应虚妄。此是教义相违难。彼若救言。我此所证一味理中具多德故。是故诸教各显一德故不相违。为遮此救故重难云。而于法性中分别推求如此多种实不可得。不可得故教便乖义。又释此是体用相违难。谓觉一法是体。应机现多是用。若以体从用应乖失一法。若用同体种种便虚。若言一法之内有种种故不相违者。而法性中求种种不可得故不成救也。十句中。初一总余九别。一教声普遍。二教力摄生。三声声差别已上口业四身业。五意业。六身用。七依报。八严土。九分齐。若具说应一一句初皆云唯觉一法云何无量也。答中德首答者显法理德深故。于中二。初一偈叹问略答。答意云以一味法界是无分别义非是一数之一。是故随缘成多而不异一味。一味湛然而不碍种种。此二无二。是故诸教并实而一味理存。如此无碍。是故名为甚深微妙义也。又释。此不异多之一。是如来所觉。不异一之多。是如来所说。是故一为甚深。以不异多故。多亦尔。反上可知。故云甚深妙义。求功德者以知一起多堪摄生故。求此一得。又知多归一堪证理故。求此多得故名智者也。下半偈德首自显约法为名也。此中九喻并显不改一无分别而成事差别。一明法能荷载万机喻。二缘灭众惑喻。三入器无变喻。谓如法界胜流义等。四拂动诸根开觉喻。谓熏成种子动令厌求也。五应欲随润　　喻。龙如佛身雷如梵音雨如正教无分别故不异一也。六缘生众德喻。谓依净法界成修生诸行等。七无垢照机喻。八应机无往喻。九随缘不变喻。此上诸门皆不异一。无分别而现多种利益事。如梵应大千喻如说无量也。身无异喻一味常存也。余门并准。第五福田甚深难中。初正难后遮救重难。难意上既云佛德无异。则应设施得果不殊。如何今见得报差别。此是缘果相违难。恐彼救言。佛田虽一若人于佛兴上妙供。佛于此人生亲爱念。故得胜报。弊恶返之。为遮此救故后云如来平等无有怨亲。此是三念处法也。正难中初举正义后显相违。于中初句总十句别释上总中不同之言。一色相好丑。二人中四姓及五种姓等。三如贵而非富富非贵等四句是家。四眼等根具阙好恶及根机利钝等。五生财金粟等。六等一布施有得奇特财物。如树提伽白叠以钉入地七寸不穿等。七眷属善恶等。八既各卑己行施。应同得自在。今乃有。或于一人得自在余处不得等。各有分齐。阶降不同。九福德多少。十智慧浅深遮救可知。答中目首者见此法明白故。答意凡施佛由二因。一由施者用心不等故。遂令得报千差。如温室经说。皆由用心不等故。二由佛大悲不思议故。究竟皆悉令得解脱故。大悲经第二云。下至畜生能念佛者。悉得最上涅槃尽烦恼际。况于人等。又如下性起见闻之益等。是故偈中众生故有异。是初义也。能烧一切有是后义也。此二无二。同一报故不相违也。引十喻示。一缘能现果喻。二应机随解喻。三善巧随顺喻。四应感令喜喻。五物感现形喻。六善除惑障喻。七殄灭智障喻八悲情普被喻。九动令生厌喻。谓不令坚乐也。十焚烧尽灭喻。谓令得涅槃也。第六正教甚深难中三。初举教力。二为知下举行力。于中十法分三。初总知五蕴。二知三界染净报别。三知痴爱是报缘。三若知下以行难教显教无力。难意为因教法断惑。为因勤观诸法断惑。若因教能断则不须精进。若因勤行能断则教无增损。谓此教法于德不增于惑不损。又释得教不增失教不损。以无用故。此是教力相违难。答意以教是精进之缘勤观扶教方能断惑。是故速出。教有胜力懈怠乖教则无教力。是故难脱也。难者以行力夺教力。答者显行由教力故也。以应教离懈怠故。进首答之。偈中三。初一劝听总说开二章门。次一偈辨精进顺教释速出门。三有八偈明懈怠违教释难脱门。一多闻懈怠喻。是人先已小闻尚不能领悟。如小火也。今更强求广多闻诵。如湿薪也。以新旧俱失都无成益故为懈怠。又此人欲以少时顿学多法。学既不成遂成懈怠。二无力懈怠喻。是人薄福少心力。复数废习。无所成故为懈怠也。又此人虽亦多时然数间断。故业不成名懈怠也。三偏修懈怠喻。是人背善知识偏于经卷求习闻慧。无所得故懈怠也。又此人虽无间断。然阙缘故业亦不成。四倒修懈怠喻。是人闻说书持经卷便证解脱以不知别时意故。久而不得便生懈怠。又此人虽有外缘并是错学之人。妄取倒求。故颠堕也。五过求懈怠喻。是人不自知无闻慧径望总达一切佛法。既不能达便生懈怠。又此人虽外有良缘内因有阙。谓无信心手无持戒足。不挛定弓不茹智箭。云何能射烦恼大地。六少力懈怠喻。是人以刹那意识则望究尽佛法深海。既不得入。便生懈怠。又闻一念称佛灭多重罪。但称一句则休云我罪已灭等。七小治懈怠喻。是人闻佛教能灭烦恼火。则以小闻望尽灭之。久而不尽则谓佛教无用。并皆弃舍。故是懈怠。八无求出意喻。亦名执我慢高喻。是人闻说众生则真如。以不解迷悟故。则云我既是真如则是已证得法界更何所修。则生懈怠故也。第七正行甚深难中三。初引佛语举正义。二云何下设难显违。于中初句总。次随十种垢法是别。恒上心现行故不离心也。三心无所行等是结难反征。谓虽闻正法无心依行而欲断惑。故知佛说闻法能断其义何在。又释此是遮救重难。谓若救言。若依教行即能断惑。故闻法能断义还存者。今重难云。此依教行既是心有所行何能断惑。若依道理。要须心无所行方能断结故。是故闻法终不能断。答意则此心无所行名如说行。故能断结。若但唯闻实无断义。可有闻而不行。无有行而不闻。故曰一切佛法以闻法为本故也。此与前正教甚深何别者。前以行征教难。教力摄行答。谓若无教勤行不成故。此中以教征行难。行能行教答。谓若不行多闻无用故。执教成行故。法首答也。十偈初一劝听总答。非但积多闻者明多闻不是过患。但是唯也。以阙行为失故也。后九举喻显失。一不如说行喻。二随说废思喻。三计文迷行喻。四自谓非分喻。亦名耽文失行喻。五恶业障碍喻。六不解自说喻。七不见自义喻。谓前约教此约义。八废正成助喻。谓如牛王目比丘诵八万法聚永度多亿众得道。自身不免堕地狱等。九隐非现是喻。谓如调达善说法内怀朽烂等。又倚恃此说非分自高。返为所害等。问何故此中诃毁多闻。十住品中乃赞多闻。答为信中行劣恐滞文故。又是闻熏之初令成一心无倒听闻故。十住已去行胜故。不滞著故。能广利生故。第八助道甚深难中三。初举正义。二何故下设难显违。于中六度四等为十。此约行辨。若约位论则加方便等四为十。此中般若应是世间慧摄。不尔非难故。三此一一法下结难反征。难意云智慧为众行之主。何不唯赞此而叹余行。余行离慧皆不得菩提。何须赞之。此即以助征正难。答意者以正助相资答。以能会助同正故。智首答之。十偈中分三。初一叹问劝听。次二偈开二章门。谓初偈明果非一行成正要待助资。后偈明众生乐欲别。随根故别。赞三释二章。初三偈释随根别。赞又涅槃中于悭等人前不得赞施等者据根未熟。为将护故。此文约根熟故。余亦尔。后四偈约法喻。释初相须章门。施为摄他。戒为自摄。此二通为众行之本。已修善根忍防不失。未生之善进故令生。又忍护外烦。进防内慢。故云防护。禅定伏除。智慧求断。故云安稳。又禅摄外散。慧证真理。故云安稳。四等益生称悦自意。故云安乐也　　第九一乘甚深难中三。初举正义。二设难显违。三结难反征。难意一切诸佛同修一乘。因行既同。得果应一。云何今见诸佛世界种种不同。乃至法住如是十种各各不同。无有不具如是一切差别佛法。而言唯以一乘。其义安在。此是以因征果难。因同果亦同。亦是以果征因难。谓果异因亦异。答意理实因同果无差别。但随众生感见差别。非是诸佛自有优劣。以明达一乘顺相故。贤首答之。十偈分二。初二偈就实以明因果俱一。明上唯一乘得出也。于中先因一后果一。因中初半明所依法性一。下半能依行修一。果中初半所证法身一。下半修生胜德一。于中心是大定齐。次是大智齐。此二是内同。力无畏等是外化用齐。通论有三。初体同。次德齐。后用等。二有八偈。明以体从缘现有种种。明上世界等不同。是随机见异。非佛有别。则展转释疑。于中初一明佛随机现差别。二疑云何故现异。释以众生业异见差别故。三疑何以得知众生俱依自业见异。释以众生既不见诸佛法身众等故。明知是但见自心所现差别。非是佛体有若干也。此明报佛身土地前二乘俱不能见也。四疑真佛平等众生不见。谁能见耶。释本行广净等者得见故。此明地上菩萨见实报身土。五疑地前众生既不得见。何由得入真。释以佛力自在各令分见后还令入。六疑佛力既自在。何不则令众生一种见耶。释佛无憎爱。彼依自心故见差别。七疑云我今现见佛自差别。岂开我心。是故差别过在于佛。释云若不唯汝心可如所责。既实是汝自心变现故非佛咎。八疑云若佛不自有差别现。何故有常见有不见等。释云净心器者自心感见。以佛是心法如是故也。第十佛境界甚深。上来文殊问多人。今多人问文殊。首伴互彰故。上论余法余菩萨说。今辨佛境界。同请文殊者久已成佛显智深故。又文殊问皆以理反征相违结难。今但咨请不敢难者为显尊故长故众首故。又此佛境界通二种。一所证境谓真俗等。二分齐境。谓依小乘三十四心以去是佛境也。若三乘十地满后是佛境界也。若一乘十信满后是佛境也。则如此辨在信中者是也。又三乘等不通因位。一乘因果同故。亦是普贤境界。余义如性起说。文中二。先问后答。问中四。一总告。二结已说。三叹文殊。四正陈请十一句。初二问自利德体。次五问利他德用。次三问所益众生。后一结其广大。又初一是总果体也。二以因成果。问体证境因。三入处谓因圆果满乘化普入世间等。四所度谓入世间辨所度生也。五辨知度生法之智。谓知法界法门之智。六所设法药。七应机差别说。八明机入法。谓非染识所识也。九既非染识境。云何令得知。十既得知已照除何法。又释此三问令所化如次得三慧益应知。十一总结佛境广遍何处。答中十偈内第八一偈答八九二句。余偈次第答余九问。初偈答境界。上半举所入法。此通二义。一齐者等也。谓齐等虚空即是真如为所缘境也。二齐者分齐也。谓齐法性真空已去是佛境。又上句深下句广也。下半明众生证入。言无所入者。以众生则是法身故无更入。如常在虚空。岂得更言入虚空也。二答因者一他分因唯佛能分别。二自分因说不尽。以多劫修故。又多故说不尽。等佛故唯佛能分别。唯佛能分别显深也。说不尽广也。自余者除佛以外余人说不能尽也。三答入者。上半明随缘。下半明不变。谓寂而常用故普入也。用而常寂故寂然也。和而不同故云。不同世所见。正由能入故不同也。四答度者。谓入在世间作何等事。谓度众生。上半举度生。下半明度数。五答知度生法。之智。谓上半是能知。下半所知。六答法药。谓初句明法体。次句法用。下半明用不异体故唯佛知也。具分别有二。一以无异法界随机多说多故难知。若具分别唯佛知。二此多说则无异。无异则多说。此各不坏二门不碍即一。此难分折。若欲具分唯佛能知。七答知音说法智。上半所知。下半能知。谓虽了知众生言音而以说法。然常无作故无分别。八答识中二句。初句不可议故言语道断。非耳识等所识。下句不可思故心行处灭。非心思量也。又非染识亦非染心。如楞伽云取相名识不取相名智故。四依中不令依识也。九答决定知中二句。初句举法。谓自性清净如来藏法。下句示令决定知也。十答照中。上半照除烦恼障证寂灭涅槃。下半照除所知障得菩提平等行世间。又无明者无能照也。无所行者无所照也。平等行世间者绝能所而照故云平等行。行犹照也。十一答广中。上半所知广。下半能知广　　第二结通普见。明此则是一切处文殊共一切处觉首等说法。前品光照令见众会。此中佛力令众见所说法事。谓因果也。文有三。初辨此界。二显东方。三类九方。初中三。先明佛加众。二明所见十事。三如是下结。十中前五因。一行所轨法。二依法成行。三行非出世。四依身等起行。五随根欲所乐而作行业。后五果中。一总。二依。三正报中持毁。四正中说法。五总结。又释。初一是智首所说六度行法。二是宝首所说业性义。三是进首所说懈怠难脱义。亦是法首多闻过等。四是财首所说随身随行教化义。五是德首所说佛法一味随根分多。亦是目首因一随缘多等。六七八是觉首所说心性随缘果报不同等。九十是贤首一乘文殊佛境可知。类余方中。是前光觉品所辨者是也

　　　　净行品第七

　　释此品四门同上。一释名者。依梵本名圆净行品。无性摄论中名清净所行经。谓三业无过云清净。心起愿称行。行顺普法名圆。此持业释。又净是理。行是智。理智无碍为圆。依主释也。又愿是能净。行是所净。令行光洁。称性名圆。以是普贤愿行故也。又愿无垢名净。即愿是行故云净行　　二来意者。前解次行。又前行次愿。义次第故来　　三宗者以愿海为宗。但愿有四种。一誓愿谓行前要期等。二行愿此有二种。一与行俱起。二但对事发愿。则此是行以防心不散故。三行后愿谓以行回向愿得菩提等。四自体无碍愿谓大愿究竟同法性海。任运成辨一切诸事。此中唯论行愿。余者义通可知　　四释文中二。先问后答。以对缘巧愿非智不熟故。智首问也。显事近而趣远微妙难知故。文殊答也。问中相从为十一分二。初七明自分因行。后四明他分果行。前中二。初三明三业成福智。后四明福智之果。前中九种三业分三。初三离过是创修故。谓离三毒。次三成三行是次修故。谓一自得不失。二他不能动。三能摄得他故令赞也。后三显三德是修终故。谓一福德。二断德。三智德。皆以后释前可知。二果中二。初明福果中十句。一依果胜。涅槃说。常生中国有佛法处。二种姓胜。地持论说。生于上族。三富而贵。是家胜。亦是如来家生。四身有善色。亦是诸根完具。五身有福相。亦是相好具足。六念定亦是胜。念亦是总持不忘。七慧观亦是报生智。于法能解。八意趣谓向理等。九威德胜。亦是自在胜。谓情无怯惧。依智论菩萨别有四种无畏。一总持无畏。于法记持不惧忘失。二知根无畏。知根授法不惧差失。三决疑无畏。随问能答不惧不堪。四答难无畏。有难皆通不惧屈滞。十常自开觉。亦是觉他。谓觉知生死。心生厌离。二明智果中九句。初二胜凡夫。次二胜二乘。五深故不可量。六功能广故不可数。七离分别故情不能思。八体实故不可称。九离言故不可说。第二因力成行中二。初一能成之力。二善知下所成诸行。前中八力。一因力者。如梁摄论云。多闻熏习与阿梨耶识中解性和合一切圣人以此为因。则是性习二种姓备故云具足。二现行勇意。是摄论中正思惟力也。谓思量是意义故。三巧便入法。亦是依思动身口而起行故云方便。四善友助成。是摄论善知识力也。五所观现前引起观智故。六机根已熟。堪为入法之器。又具信进等根。又是资粮善根当摄论福智二力也。七防心照理止观俱行。八止观熟已得深禅定。此上八种皆能成行灭惑得果之胜用。故同名力也。于初菩萨云何而得令彼具足。故为问也。第二成行者。谓依前诸力得成解行有三。初善解法相行有十法。一蕴。二界。三入。四缘起及三界三世。各善知差别而不可得等。二摄念入理。行亦十法。谓七觉三空照真理故。三广修十度行可知。第二问胜进果行中四。一内谓具十胜德故。二外谓十王敬护故。三悲德普覆故。四智德独超故。初中十力略作三门。一释名。二出体。三建立。别作三悲德中九句。一作善友覆荫。二救其现苦。三令其离怖。四为得乐之处。五炬除惑闇。六与大智明。七灯照现理。八引至方便道。九引至究竟处。又释九句相从为四。初二句化生除障。谓覆荫众生令外恶不干名舍。在苦能拔为救。次二句化物生善。谓始为物归终为趣向。次三句教生智慧。谓令解教法为炬。见理法为明。令知行法为灯。后二句导以起福。谓生福之始为导。成福之终为无上导。更别解如下第一回向经中自释。寻之具辨。四问智德独出中七句。初第一者位过世间。二大者德体无待。三胜者行用殊胜。四上者下不能及。五无上者上无能过。六无等者余无能等。七无等等者无等大圣自相等故云无等等也。又释第一有二义。一大二胜故云第一。谓化德过人名大。自德过人名胜。大有二义。一上二无上故云大。胜有二义。一无等二无等等故云胜　　第二答中二。先叹问二通答。前中多饶益是授因行。多安隐是令得果。此二标也。慧利释初也。安乐释后也。又释初益成出世因果。后哀愍下令益人天因果。又佛地论第七云。令修善因名利益。令得乐果名安乐。又令离恶名利益。令其摄善名安乐。又拔其苦名利益。施与乐名安乐。此世他世世出世等应知亦尔。二通答中三。初标意答。二偈颂答。三结益相。初中二。先举意总标。谓成熟身口意是以愿净三业也。能得下明所得益相。二于佛下释成三业得妙功德。于中二。初明自分因行。于中三。初明意业胜德。二去来下明语业胜德。于中初总辨。二不舍众生者明法轮应机。三明达实相者法轮应理。四断恶者法轮离过。五具善者法轮具德满。三色像下明身业胜德。第二胜进果行中初具种智。二于法无碍。三辨定德。佛为第一。简异佛故云第二也　　第二举颂正答中二。初标起后正答。答中有一百四十愿通答前诸问。何以尔者以一一愿中皆有六义故。能随事转本所习防净三业巧成菩萨二利行。体契普贤法具上诸益。是故通答彼诸问也。一转舍事。二转成法。三转他令离过。四转他令入法。五转显自过。六转成自行。且约初一愿作之。余一一皆准知。谓初愿转所居事家。是转舍事也。二愿成所证空法。是转成法也。如净名经云毕竟空寂舍。斯之谓也。三愿众生离家难。是转他令离过也。四入空法中。是转他令入法也。五自虽居家由此发愿。转自见家之心不作世间家解故。令过患不入自心。是自转离也。六既不见世家则见为法。悲念众生令入此空法。是自转成悲智行也。此六中前四当成以是要期誓愿故。后二现就以是则行愿故。所以有此六义者以凡一愿上必有三义。一所依事。二所为众生。三自智缘彼。此三皆有舍世事成法门之二故有六也。如此随事防心不随世法。常游法理不失正观。是其意也。又此下诸愿中随事逆顺差别相从略辨十势。一转事入理势。如初偈转事家入空理等。二转染成净势。如若得五欲是染功德具足是净等。三相似类转势。如布施转令悉舍一切心无著等。四转因成果势。如顶礼佛塔是行因得道无见顶是果等。五转世同出世势。如在房室等为世。贤圣地为出世。六转依同正势。如见城郭是依报也金刚身等是正报也。七转伪归真势。如见仙人等。以仙非真脱故。转向正真究竟解脱。八转人同法势。如见疾病人等。身空是法以知人病身则是真空法故何苦不脱。九转境成行势。如受著袈裟等。是境离三毒心欢喜是智断二行也。十转虚同实势。如若在伎乐为虚法乐为实。余偈皆各类知之耳。就此文中长分为十。初明菩萨在家时愿。二从以信舍家下明创出家时愿。三从受持净戒下明既出家已受禁戒时愿。四从若敷床座下明既具戒已修定慧行时愿。以出家人三学。是其正所修故。五从下床安足下明既出定已于住处进止威仪时愿。六从手执锡杖下明为乞食利生故疾速进路时愿。七从见趣高路下明在路见闻诸事时愿。此中二。初见依报事。二从见严饰人下明见人物事。八从入里乞食下明行至聚落乞食时愿。九从若入水时下明食讫礼诵时愿。十从昏夜下明昼夜寝觉时愿。如是始终随事发愿无空过也。智论第十二云。智慧人有二。在家名婆罗门。谓七世清净。生满六岁皆受戒出家名沙门。此云息恶。问何故璎珞明入理愿此经多明对事愿耶。答此经顺一乘。在事益大。彼约三乘。在事不胜故入理辨也

　　　　贤首菩萨品第八

　　释此品作四门。一释名者。依梵本名跋陀罗。此云贤。室利此云吉祥。或云德或云首或云胜。是故非是初首之首亦非上首之首。此等梵语皆有别名故。此但为显吉祥胜德超绝为首。当体至顺调柔曰贤。贤约体性首约德用。是持业释。于此信满入普贤位。具有二义。若约果则下文贤首佛刹等。此中约因故云菩萨也。或唯约人贤首则是菩萨故。又以此人是说法者从人为名故。或唯是法菩萨则是贤首故。所说亦是贤首菩萨法门故。或人法合目则依主释也。二来意者。收前行愿以成普贤广大德用故来也。三宗者明普贤行位体及相用广大无边始终俱括。应在信门该摄诸位成佛妙果。是此所明也。四释文者。此中二。先问后答。问中亦二。先经家序列。何故文殊问贤首答者。以信收万行非妙德无以发起。信该六位非贤德无以宣扬。又达深显慧净德彰福。二以颂正问中二。一结前二问后。此中亦二。先问甚深行。后问广大德。何故此中问答皆以偈颂者。释有二义。一以始德深广该彻穷终散说。难周故以偈颂总摄。二显圆德胜妙故以美辞赞述。地论云。偈颂者以少字摄多义故。诸赞叹者多以偈颂故。是上二义也。就贤首答中总有三百六十三颂。前十三五言。后三百五十七言。于中总长分有八分　　一叹深难说分　　二略示行相分三略辨胜能分　　四摄诸行位分。五无方大用分　　六喻况玄旨分　　七校量劝发分。八显实证成分　　就初中有七颂。于中分三。初二明德广说略可知。次四释略说所由。后一结已略相。就第二释中。初一辨德广所依。二明依心德胜。前中有四种难故虽是初心令此功德广大无边。一处难谓于生死苦恼之处而能发心。此为难故生德广也。二时难谓久已发心一向不动未足为难。今则反此。故生德多也。三境难谓能求此无限菩提。以心从境故广大也。四心难谓若发心进退不定生德不广。今则反此故广大也。一颂四句如次应知。此是起信论三种发心中当最初信成就发心。故云初也。同下文十住初发心住及发心功德品。此约信终彼就住初故无二也。既以信满入住方为信。何不住满入行为住耶。释云信不成位故不例也二所起胜位中。初一举小犹无尽。后二显多则亡言。何得说之。而不略耳。三结说中少分者有三重。一多劫所修此难辨。故且论一念功德。二则此一念之中功德。自如来穷劫说不尽。是故且论一时中所说功德三则此一时所说功德。犹自深广唯佛能说。菩萨不知。是故复于佛所说中分取小分菩萨所知而今说之。又此少分与彼广大通融有四句。一以此少分不异多故。摄少同多则此所说亦是不说说也。如鸟所履之空不异未行之处广大空也。是故性起品云。如鸟飞虚空经游百千年行处未行处皆悉不可量。若人百千劫演说如来行已说及未说皆悉不可量。二或摄多同少义亦圆备。如地论云。如实满足摄取故。三或二俱摄故亦说亦不说。四或二俱不摄故非说非不说。并准思之。问何故此中信位菩萨得有如此广大功德。答此是普贤法界行德。但就信门。于中显现故说不尽。若分别论总有四句。一或唯约信门当相阶降以辨。则此信但是善趣位如轻毛等。如璎珞本业及仁王等经说。此约三乘。二或唯约普贤当体德辨如普贤行品说。三或俱。谓约彼信门显此普贤德。如此品所说。此约一乘因分说。四或俱非。总不可说。此约果分离言之处。是故圆教中所明信位与彼三乘中十信义别不同也。第二从非是无所因下六颂明略示行相分。于中二。先一总标因缘释成发心广大所以。此中因者谓如来种姓。缘者谓习所成性。又地持瑜伽因有四种。一种性具足。二佛菩萨善友摄。三起大悲心。四不怖大苦。缘亦四。一见佛神变等。二虽不见佛然得闻法。三虽不闻法见法欲灭。四见无佛法处众生造恶。又有四力。一自力。二他力。三因力。谓宿习大乘闻熏等。四方便力。谓闻法方能修善等。又四因四缘及自力因力发心决定。他力方便力发者不定。又起信论智印经有七因缘发心。谓三坚四退如彼应知。此上约三乘。若依此经有十种发菩提心因缘。如下文说。此约一乘。又以如来藏内熏为因所余为缘。二释所发心相。此中通论有十义。俱是心心广大功德因缘之义故云非是无所因等也。十义心者。一初二句明正直趣理心。论云直心者正念真如法故。二次一颂明深信三宝心。三有一颂远离四过心。四句各一可知。四一颂大愿度生心。五二句明大慈大悲心。谓拔苦与乐故也。六一句严净佛刹心。七一句广供诸佛心。八一句建立正法心。九一句正求胜果心。十净修果因心。此上十心并所缘境无限量故令心摄亦无限也。故下文云。菩萨不为供一佛故发心。不为供百千世界尘数诸佛故发心。悉欲供养一切佛故是故无限也。如供佛信三宝离过失度生严土。悉皆无限故广大也。略示行相分竟。第三深心净信不可坏下有九颂。明略示胜能分。于中初二明信能成发心。以是行本故。后七明信能成余德。以行所成故。前中初一约三宝境。成不坏信方能发心。二约三佛性境。初句约信自性住佛性。次句引出佛性。次句至得果佛性。又释初句信佛及教法。次句信僧及行法。次句正向信果。下因此深信成就方能发心。又此中信不可坏者信满心得不退故云不坏。依此信发心。故知此心已入住。然约能入方便故属信终。下明成德中非直成前入十住初发心之位。亦更通成已后位中所有行位。是故此中略辨所成二十功德。一能生福智。谓觉道之元福德之母。二能断疑示道。三能离垢心坚。谓除慢释离垢敬本释心坚。上三各二句如次应知。四信体具德故如宝藏。五纳法成行故如净手。六能舍染离著。七能解深玄。上四各一句应知。八转进成果。两句可知。九能令善根明利。十力用无坏。十一能灭恶业。十二能得大果。十三入法无碍。十四离八难报障。十五能越魔境。十六巧示脱因。十七为大果坚因。谓佛地一切诸功德法莫不皆以不坏之信为彼因种。十八生觉树果。十九长种智门。二十示妙觉果。上初八自分行。后十二为胜进德。此等功德并是已后诸位乃至佛地所成之德。俱在信中之所成就也。下一颂结叹显胜。是故者是前信能成彼二十胜功德故。所说次第所修行中。是故信乐最胜难得也。后半喻况。一信体希有喻。二能出众德喻　　第四若信恭敬下有五十颂。明能广摄行位分中二。先摄行。后若生无上菩提心下明摄位。前中先明信敬三宝行。后明信顺三宝行。前中初有三颂明信佛成二行。初二成持戒行。后一成供养行。二有一颂信法成二行。谓闻教无厌行。欣证难思行。三有一颂信僧成二行。谓信体无坏及信力无动。下明信顺三宝行中。初二颂顺僧成二行。谓利根舍恶友及近善友修胜行。次一顺法成二行。谓解因果行法。成解脱果法。后一颂顺佛亦二行。谓顺果佛护。起因发心。上来摄行为入十住之方便竟
　　第二摄位中摄后四位则为四段。初有二颂半明摄十住位。谓菩提心则是入初住位。勤修佛德是治地修行二住行也。生佛家是生贵住。谓生在佛家种姓尊贵故也。无著是五六二住行也。深心妙净是七八二住行也。殊胜无上心是九十二住行也。皆准释可知。二若得无上下三颂明摄十行位。于中波罗蜜总举十行。摩诃衍是异小乘行法。供是顺理行谓是初四行也。念佛定是离痴乱行。见佛常住是后五行。以后五俱是般若摄故。三若知如来下二颂半明摄十。回向位。于中行成称理故法永存。谓是如相及法界等。辨说度生。是救众生离众生相等。前七回向亦是诸门回向众生义也。大悲者是此位中所成大悲行。对治独觉舍大悲障故也。四若得大悲下有三十三颂明摄十地位。于中初半颂摄初地。谓喜乐深法是初极喜地。所证遍满真如名深法也。二半颂离有为过是离垢地。以离犯戒有为之过失故。三有一颂明第三地。以得禅离慢故不味著故能兼利众生也。四有一颂明第四地。以得道品智故处生死而无忧也。十度行中此当进行故云精进无上也。五有一颂明第五地。以此地成禅度依禅起通也又能善解世间五明处等故云解众生行。六有一颂明第六地。以此地得悲智不住般若大智现前故也。此中成就众生是悲成生智是智也。七有二颂明第七地。初一是有中殊胜行故四摄摄生。后一是空中方便智相导故令住无上道也。八有三颂明第八地。初一超四魔。谓舍分段故无阴魔。无舍命故离死魔。惑永不现行故无烦恼魔。是故天魔亦不得便也。此第八地成就超四魔之因云道也。次一得位及忍。彼释名分及净忍分。后一授记位如善慧仙人于第八地得授记等。现佛前在彼四种一向佛土中故。九有一颂半明第九地。谓彼菩萨作大法师故解佛密教顺教说法令佛护念。佛德自严为他说法。十有二十一颂半明第十地。于中有三。初十三颂半明殊胜三业。于中先有五颂半明身业胜。此中三颂正报胜。二颂半依报胜。次有四颂明语业胜。此中初二解深巧辩。次二明智身说法。后四颂明意业胜。一他心智。二断惑智。三证实智。四十地十自在等结位也。命自在等十种成就此位故。二若十地种下有四颂明十地终心受位分。此甘露水灌顶等明此信满中受职。三若身下四颂明结叹显胜。初一明入理深广天人莫知。谓此法身满空十方不动。是故于此无等界诸天世人莫能知也。次一行成果满见闻广益。于本所行无不果者。所求毕故无不果遂也。又如下明法品云。见闻供养者皆住不退地故云不空也。次一颂半威力护法常益不断。如维摩经云此经住世皆弥勒威神力也。又初体。次德。后用。下半颂结。上句结慧。下句结福。俱无尽如海。又此信门中展转钩锁该摄如此。十地等者以信为道元功德母诸位行相皆信而成。故上总云信能转胜成众行究竟毕至如来处。斯之谓也。又云在于一地普摄一切诸地功德。是此一乘圆教法也。三乘中则不得如此。第五从或有刹土下有二百颂半明无方大用分。以信满成此贤首位故。同普贤等广大三业该因及果遍一切处尽一切时常作无边法界大用。此为恒式。当相而论不依诸位。今约信门之中显现则属信摄。然大用无涯难以具述。依例辨十以显无尽。则是十三昧门之业用也。一圆明海印三昧门。二华严妙行三昧门。三因陀罗网三昧门。四手出广供三昧门。五现诸法门三昧门。六四摄摄生三昧门。七穷同世间三昧门。八毛光觉照三昧门。九主伴严丽三昧门。十寂用无涯三昧门。以业用差别所主各异。功能纯杂依门不同故以三昧门而辨差别。如水一切处定等。又以创辨大用之本故。初显海印后明用不异体。故末后辨寂用无碍　　就初文中有五颂半分二。初明业用后显所依。前中五。初一偈明现佛说法。次二一偈显无功成事。谓不作功用故云断希望也。又释以因位满故更无希求故云断。次三一偈明现八相。次四一偈明现三乘。次五一偈现杂类。后二句结用所依。海印者从喻为名。如修罗四兵列在空中于大海内印现其像。菩萨定心犹如大海。应机现异如彼兵像故。大集经第十四云。喻如阎浮提一切众生身及余外色。如是等色海中皆有印像以是故名大海印。菩萨亦复如是。得大海印三昧已能分别见一切众生心行。于一切法门皆得慧明。是为菩萨得海印三昧见一切众生心行所趣。解云。此中见字亦现字。谓由见故现也。通二应知。问此中既是十信菩萨现成佛者为是暂时化现。为实成耶。答若三乘初教中总无化现成佛。以未得不退故。若终教十信满心胜进分上入十住初。则得不退故能暂时化现成佛。如起信论说。若一乘圆教中实则不依位。寄终教位相以辨之。于信满不退之际则明得彼普贤法界行德具摄因果圆融无碍。若以因门取则常是菩萨。若果门取则恒是佛。由此镕融有其四句。或唯是菩萨。或唯是佛。或俱不俱等思准之。问此中果门成佛与终教化现何别。答彼但于一位依一世界化现一佛。此中具十地等摄一切位也。十方世界者一切处也。念念中者一切时也。问此中既言示现只应暂现同上终教。答如文无悕望之功用能一念顷游十方。若斯之德自非因位穷满孰能具此。故知定是实行满也。不同彼是劣位人也。又一切诸佛于诸世界为物成道皆是示现。以废机约自无成不成等故也。又大集经第十四云。得灌顶正位于一切诸菩萨行得次佛神力。若菩萨成就如是等法者能于无佛世界示现八相成佛。乃至广说　　第二华严三昧于中二颂半分二。初辨业用。于中有七行。一严土行。二供佛行。三光明行。四教化行。五智慧行。六说法行。七十度行。后二句结行所依三昧。以行门无碍称一切自在。华严是行法故结属之。如第七会入华严三昧说二千行法等　　第三因陀罗网三昧于中有四颂分三。初二句标定门。谓将现因陀罗网土故　　先入因陀罗定也。二明其业用。于中二。先明一尘内现。后类一切尘。三后二句结所依定。虽法界缘起理数常尔然由菩萨不乱智力而得显现故云自在力也。亦名解脱者是不思议解脱以离诸碍故。如下文不思议品末说有十种。谓一尘中现三世佛事等。又可上句是定力解脱是智力。以不乱是定作用无碍是解脱故也　　第四手出广供三昧。于中有十七颂分三。初三句标定门。二辨业用中二。初手内出供。二无量清净下明手光严供。以是法界手故求差别性了不可得。然出供具不可穷尽。三后一偈结所依定。涅槃中名佛为大仙也　　第五现诸法门三昧。于中八颂分四。初一标门及意。二明业用有二十二门。摄众生通入故云门也。三有二句结无尽。四一偈结所依定　　第六四摄摄生三昧。于中十六颂一句分三。初一颂标定门及意。二明业用。三末后一句结无尽。就业用中四。初二颂明布施摄。二以诸相好下四颂辨爱语摄。于中初示爱色令脱。二柔软下妙音说法。此八种梵音义略作三门。初种类。二名体。三业用。初中检诸圣教有四种类。一约教义辨。如十住经说。如来有八种音声。一谓见苦。二谓向苦。三谓见习。四谓向习。五谓见尽。六谓向尽。七谓见道。八谓向道。此八以音从所说辨。以约佛音用故也。二约佛音体。亦如十住经谓。梵音有八种。一不男音。二不女音。三不强音。四不软音。五不清音。六不浊音。七不雄音。八不雌音。三约佛音德亦八种。如梵摩喻经说。一最好声其声清雅如迦陵等。二易了声言辞辨了。三调和声大小得中。四柔软声言无粗犷等。五不误声言无错失。六不女声其声雄朗。七尊慧声言无惮怯如尊重人如胜慧人言无所畏。八深远声齐轮发声犹如雷震。此上三类是佛圆音体德用分三耳。四约通融有六十四种梵音声。此有二释。一别数六十四种如密迹力士经中具显。二诸德于前三类之中。以初八入后八内。一一具八。是故八八成六十四也。二名体。先名者具足五义方名梵音。如阇尼沙经说。其有音声五种清净乃名梵声。何等为五。一者其音正直。二者其音和雅。三者其音清彻。四者其音深满。五者周遍远闻具此五义乃名梵音。又梵者圆洁之谓又如梵天普应等故名也。声者是执受声。音者明彼有诠表之韵是故名也。二体者小乘唯是色蕴摄。是不可见有对色。十二处中声处摄。十八界中声界收。初教声处等则空为性。又是十一识中言说识为体。终教此声用佛净识为性。然此净识复不异真如故则以真如为彼自性。顿教梵音称同本性则不可说也。圆教以彼无尽法界无碍为性。是故通摄一切。圆融自在如下性起品如来音声处说。三明业用者有二。初约益生。小乘唯益当会等众。三乘乃益显密等众。一乘益于无尽显密。谓重重无尽也。二约分量。小乘唯同人类言音。三乘佛音遍一切界。如目连寻不知等。一乘遍因陀罗网法界处重重无尽无尽也。三众生苦乐下明同事摄。于中初同其事。二若有不识下明示法。十行是十度也。四或有众生下四颂显利行摄。于中初示生死过令舍。二如来十力下显佛德令求。三如是方便无有量一句结无尽也。第七穷同世间三昧。于中有十七颂一句分二。初三句标意。二博综下正辨大用。于中二。先明身业用。二若见世间无正见下明语业用。初中有五。一作王臣等益。二或于旷野下作非情益。三若见世界下作悲匠益。四咒术下作仙人益。五作外道益生皆令解脱。二语业用中三。初一偈总举。二别显。三知一切下二句结所依定。一心说法名三昧也。第八毛光觉照三昧。于中有八十九颂分四。初一标门及意。二所放光下正辨业用。三是名下结所依本。四所修行业下重释成分齐。第二业用中有二。初明一毛光用。二如一毛下类显多毛。前一毛中复二。初略辨四十三门。二如是等比下广结恒沙。谓此菩萨身同法界穷尽九世遍该尘道。常有如此光明大用无休息时。是故此光常定恒有恒无。于净眼者无时不见故恒有。无净眼者无时暂见故恒无。法光常定。废兴在缘故也。前中四十三门内一一皆有三义。一出光名。二显光益。三出光因。初光中因内或以言说显三宝。或约事如开佛门现塔形等。第二中灯明离染闇故得净光。或灯照现净境。三四二因内各二。一事因。二法因。第五欢喜光因内。一庄饰佛像令见者喜。二赞佛德令闻者喜故也。第六因中。一自乐三宝。二教他乐。寂静光因内离十种非法语者。以恶语恼人令他心不安静故是障也。依燃灯经十种非法语。一妄语。二痛心语。三粗语。四苦恶语。五不喜语。六不乐语。七不爱语。八不入心语。九恼他语十结怨语。又见佛光中依西国法。有欲舍命者令面向西卧。于前安一立佛像。像亦面向西。以一幡头挂像手指。令病人手捉幡脚。口称佛名。作随佛往生净土之意。兼与烧香。鸣磬助称佛名。若能作此安处非直亡者得生佛前。此人亦当得见佛光也。又乐法光因中有七。一听。二说。三书。四爱。五护。六施。七行故也。此中护法者通论有四义。一护理法不滞见故。二护行法令增长故。三护教法说不倦故。四护果法。谓敌对恶王等护住持三宝故。于此四处皆不惜身命而存护也。第二广结中。业者是光往因也。果是现光也。二俱同现者过去因行以依十世门故亦在此现也。第三结所依中不乱。故明了故结定智二门也。第四重释中。何须重释者以上云彼光觉悟一切众生何故乃有众生而不见耶。释中三。初二偈法说。于中有七种众生。得遇此光。以有缘故。一同业。二随喜。三闻修。四见行。五修多德。六供多佛。七求大果。二有三偈半喻说。于中初二偈明机眼开闭喻。二有一偈半明机业善恶喻。三有一偈明闻法胜益。第九主伴严丽三昧。于中有六颂分二。初一偈标名及意。二三千下正显业用。于中五偈。初一偈化现身座则主也。次一摄眷属。次一释眷属胜。次一显主胜。次一结通十方无边法界身也。第十寂用无涯三昧。于中有三十五颂分三。初一偈标意。于中往返约方出入约定。二或东方下正显业用。三是名下结无尽。第二业用中二。初约位总明自在。二一切鬼神入正受下明微细差别自在。前中三。初明器世间自在。二东方世界下于智正觉世间自在。三于眼根中下于众生世间自在。凡论菩萨三世间自在有二义。一菩萨身作三世间故得无碍。二菩萨于三世间处示现自在。今此文中初二世间约后义说。众生世间约前义说。文中互举。理实遍通具此二义也。就初二世间自在中。何以得成东入西出等者。通论文中有四重无碍。一处无碍。谓以东方则西故。是故不移东而常在西也。问文中不言不移而至。何必不是东没西出耶。答文中既言常见在东亦常见在西。故知非移动也。二佛无碍。谓以东佛则是西佛故。常在东佛前则是恒在西佛边也。三身无碍。谓在东之身即是在西身故。是故不动东身常现西也。问岂是不分身一身在东一身在西耶。答若多身在多处何成奇特。何得名为不思议用也。是故当知定不分身。四入出无碍。谓以入定则是出故。是故不坏入定常见出也。问何必不是先入后出耶。答既言常见入亦常见出故知是则也。理实义中具斯四重。然此文意为但显彼菩萨功力故。初之二种非此所辨。以初二则菩萨无力故。问此刹那入定何因则是出耶。答如幻巾作兔此兔则生是死。何以故。以有则是无故。入出等亦尔准思之。又此菩萨以法界为身故。是故纵于东方百千界外见。法界时以法界非是分限法故随显现处无不全现。故菩萨身常在入定中现恒在出定中现。无碍圆融难思议也。是故若向出定门中看唯见出不见入。亦不见出竟时也。余义准之。又若约境论理数法尔如此圆融。若约智说由菩萨智了达此法回动自在。今此文中具通二也。就众生世间自在中二。初约自身。后约他身。自中约十二处辨于中缘起无碍定等圆融。一一皆有十事五对无碍之相。第一对根境无碍。既观根入定还应从根出。为显此根则是境故从境出也。以一心缘起无二而二故。恒相则而根境两分。第二对二定无碍。谓理事二定也。为分别境事应入境定。反入根中为观根空寂应入根定。反入境中以分别境事智即是观根无生智。是故二定无碍唯是一心。第三对二境无碍。谓深广也。此所分别广事即是无生无性深理故。是故真俗双融唯一法界。但以不碍二义故。寄俗于境寄真于根。理实遍通。第四对入出无碍。谓以入定则出故。是虽起定而念不乱也。第五对体用无碍。谓自他也。谓虽现于境广故。人不能知。恒寂故。虽起于定深故。自心恒不散。是故此上十义同为一聚。法界缘起无碍相则故也。又此中复有三重希有。谓根入境出已为一希有。复能境中更示无边分别。非天人所知。为二希有。从境出已示此分别已甚希有。复于彼时定心不散更复希有。何以如此者欲显三昧纯熟故也。文处可知。二童子身下于他身无碍。此有二义。一菩萨化现彼身转变速疾。二菩萨既具三世间身。则以一切众生实报之身作自身故。是故现彼身入此身出也。而彼遍计众生不觉不知。除应度者。此明定用自在可知。第二微细差别自在中。亦三世间皆分折显示。于中毛孔毛端是众生世间之差别。佛光明为智正觉之差别。微尘等余并器世间之差别。悉是菩萨身现于彼等中出入定也。非是观彼入定等。以文中皆言现故。现者现身于彼中也。第三结者有二意。一近别结此第十定。二远通结前十门是略。约实则无尽。第六喻说玄旨分。亦名举劣显胜分。以上来所明正显一乘普贤行德穷乎佛境。然位次之言盖是外凡十信之位。既越三乘反于视听。滞情对教取信无由。是故举斯近事以镜玄趣令开悟耳。于中有七十七颂分二。初一偈总标。于中众生业等者。下文诸天修罗等是正报。海风等为依报。次一句是下诸龙兴雨等。下句是声闻三昧及梵天等。并于世间有少不测。故云难思。所以为喻况。二别辨中有十八大喻。一声闻现通喻。喻菩萨自在饶益众生力。于中三。初标意。谓理实声闻之通比于菩萨。如牛迹之与大海萤烛之与日光故云无可为喻也。但以今举萤德尚尔。矧乎羲阳。令聪慧者翻对悬解彼云聪慧者能解是义也。次得八下举近喻。后现作下显远趣。二水现四兵喻。喻菩萨海印三昧德。三海天妙音喻。喻菩萨总持巧说令众喜德。四女授辨才喻。喻菩萨方便智授法令喜德。五幻师化术喻。喻菩萨不思议解脱力转变悦机德。六修罗入丝喻。喻菩萨自在无碍通。七象王随变喻。喻菩萨定用隐显自在德。八修罗大身喻。喻菩萨现法界等身德。谓如上文三千大千世界中化一莲华满世界等知之。九帝释破怨喻。喻菩萨降破众魔德。十空声说法喻。喻菩萨无功用心说法利生德。十一空声安慰喻。喻菩萨慈音除恼德。十二天王普应喻。喻菩萨圆回之身应机无碍德。十三魔王自在喻。喻菩萨十力摄生令同行德。十四梵身殊现喻。喻菩萨以解脱力遍坐道场说一切法德。十五摩醯数渧喻。喻菩萨一念了知一切众生心德。十六风轮持散喻。喻菩萨大愿宿成无心无碍而辨说应机德。十七大海包含喻。喻菩萨蕴积众德印现群机德。十八龙王遍降喻。喻菩萨穷尽法界普雨法雨德　　第七校量劝发分。于中有十颂半分四。初一偈喻况难。二一偈明说者难。三有三偈半显信行者难。四若三千下五偈举易显难。各是一事向后渐难可知。第八显实证成分中有三偈。一辨益有三。一动地。二降魔。三灭苦。二诸佛摩顶。三述赞随喜。第二会竟

　　　　华严经探玄记卷第四

　　　　华严经探玄记卷第五（是第三会尽）

　　　　魏国西寺沙门法藏述

　　　　佛升须弥顶品第九

　　将释此文四门同上。一释名有二。初会名者。约法名十住会。约处名忉利天会。准释可知。二品名者。佛是化主动静无碍不去而进故云升。升至何处。谓须弥顶须弥此云妙高山。谓以四宝所成故云妙。谓东面黄金西白银南颇梨北马瑙。余山唯金故非妙。独出九山故云高。高八万四千由旬。纵广正等。亦名安明山。顶者山巅也。谓此山顶中央有帝释宫。四面各有八埵如台。去释三由旬中别有宫城。三十二天辅弼帝释。并释有三十三也。今趣释宫故云顶也。约处表法明十住成位不退胜故居山顶也。即从人用及处三义立名。问何不在人间说耶。答为显行位渐升进故。又表成位离染故居天也。问何不至四天王天。答有三意。一以彼是杂鬼神天显法非胜故超过也。二为寄法以十信是外凡退位十住是内凡不退。欲表进退悬殊故越四天王处也。三若未至山顶容有进退。到山顶上即安住不退。是故越彼山腹处天至此顶处以表法也。二来意亦二。初会来者一答前十住问故。二前已明信。今显依信起解故次来也。三前信但是位前方便。方便既满。正位显彰故次来也。二品来者前品辨信究竟。今将赴后位故来也。三宗趣亦二。初会宗亦二。先约人谓化主及助化各有体相用。约住准之。二约法谓十住教义义中以平等法界为体。十住行位为相。应教所诠为用。教中以六决定为体。十住不同为相。益机为用。相即无碍准上思之。二品宗者以严处请佛如来赴感为宗　　　　四释文者就此会中有六品分二。初二明方便发起即序分。余四品是当会正宗。前中二初品是如来应感序明果德备。后品明集众光赞序明因德圆。即显十住位中具因果宗圆备故也。前中三。初辨化缘。二尔时帝释下严根欲。三尔时世尊下明根缘契合。初中二。先体融遍周法界。后明用融。谓不动而进。前中初一句明体融所由谓佛力也。下明融遍之相。于中十方各一一阎浮等者。是上光明觉品所辨。十方各乃至不可说不可说虚空法界等世界中皆有菩提树下卢舍那佛。各与海会菩萨众并与文殊师利乃至贤首等悉各说法。以诸会众各不杂故云自谓在也。今并同时集众各升本界天上而不离本处也。若约小乘三乘等中说经施化。但论在某处等。无此一说一切说等。今欲明一乘法。即主伴圆明故法如此也。于中一三世间融。二依正二融。三于正报中有三宝相融谓说种种为法宝。菩萨为僧。对如来故。四于诸菩萨有三业融。谓显现是身。说法为语。自谓为意。问何须集此者。答欲明具主伴。凡一法起必具一切故。问何故皆以菩提树为本。答以是得法初处故。又是觉门故。第二用融中初一句用融所由。次不起等正明用相。此中不起此而升彼者。古人三释。一云本释迦身不起道树别起应化以升天上。若依此释升天之身是重化身。既非深妙。恐乖文意。一云不起是法身。升天是化用。此恐非理。岂可法身坐道树耶。一云此升天是不往而至。以往即不往故。所以不起也。不往即往故。所以升天也。如不来相而来名善来等。若依此释但是无升相而升天。非是树下有不起之身故亦难用。今解此文略有八义。一约处即入门。谓以一处中有一切处故。是故此天宫等即本来在彼树王下中。故云不起也。然先未用此天宫处。今欲于中说法用故说为升也。又相即故不起也。门别故有升也。二约佛谓此坐树王下之佛身即遍法界一切处故。是故佛身本来在彼忉利等处故不待起也。今欲用此忉利门中之佛故曰升也。是故若起即不成升也。三约时谓由此树下座上佛身即遍前后际等九世十世一切时故。是故此佛坐树下时升天。去时到天处时。一一时皆遍法界摄前后际尽。即知坐树下时永无起时法云不起也。若正去时亦如此。故唯有去无余也。皆念念不相至。各各收法界。如是缘起门无碍恒不杂。四约法界门谓此升去无自性故即摄真如法界。以彼树下坐等亦不异真故。同真如在去门显显故。不起而升也。五约缘起门谓坐由行故坐。坐在于行中。行由坐故行。行在于坐中。是故由行中坐故升天即不起也。由坐中行故不起而升天也。行坐无碍故即升常坐。即坐恒升故也。六约佛不思议德谓即不起此坐即是行即是卧即是住。即是到一切处。即是作一切事。并非下地所知。七约所表谓表前位行成究竟坚固不坏故云不起前座。而有赴机用故云升也。八约成会谓后会必具前故不舍前而成后。若舍则坏缘起。是故不起前而升后也。第二严根欲中遥见佛来者。约佛用从体起。约机境从心现故也。于中二。先严座表相。于中先总后别。别中初外报后内报。二合掌下辨欲。第三根缘契合中亦二。先升殿益。后升座益。前中二。先赴感。二成益。此二各二。谓此界及结通益中二。初寂然等示得定益。后偈赞发慧益。于中二。初忆本行。二颂德。颂中理实过去一切诸佛体同用融。法尔无二。皆于此殿说十住法。而今却次但说十佛者为显无尽故。为说十住故。迦叶是姓此云饮光。拘那含牟尼此云金仙人。拘楼孙此云所应断已断。谓生死烦恼等也。随叶亦名毗舍符。此云一切胜。亦云遍现。谓诸处皆身现故。尸弃此云有髻。毗婆尸此云种种见。新名净观。弗沙此云增盛。以无阙减故。亦是星名。提舍此云说。谓常说法也。亦名光也。波头摩此云赤莲华。锭光是燃灯佛。此佛为太子初生时一切身边如燃灯。故名燃灯太子。太子成佛亦立此名。问此中后七佛是过去庄严却中佛。何因得于此贤劫中忉利天宫而说法耶。答此天宫等有粗有细。粗者前劫烧灭。细者常存故也。如经天人见劫尽我此土常安稳等。又三乘所说者灭。一乘所辨者常存故。第二升座益中二。初此土后结通。前中二。初升座后辨益。谓广其殿者改常所见故破情也。同天处者显同理故也。前升殿益人。此升座益处者。为显依正俱胜故也

　　　　菩萨云集品第十

　　四门同上。释名者。菩萨是体。云是相。以诸菩萨含法雨故。相龂腭故。集是用。殿是集处。妙胜有三义。一佛众为妙胜。妙胜者之殿。二于中说此妙胜法故。三殿即妙胜。以称性故。说偈是语业谓法界。菩萨如云而集。各以妙辩宣扬佛德。故云菩萨云集说偈品也　　二来意者。前明如来升天将欲说法。必有所被机缘故次来也。又前明果德临机。今因力助化。先主后伴义次第故。三宗者谓集众放光。偈叹为宗。众有三类。一助化众。谓十方菩萨影向如来。二表法众。谓诸首诸慧诸林诸幢等各为寄人表示法也。三当机众。谓教所被等。此文通兹三也。四释文中三。初集众。二放光。三说偈
　　初中二。先此土后结通。前中二。初显所从来处。二佛神力下明菩萨集来。前中二。初明分量者。前十此百显行位渐增故也。此中
　　意者取百佛世界抹为微尘。如是东方过尔许尘数刹外有一世界。名因陀罗。从此间东复过如上百尘刹外有土。名莲华。如是向东十重世界。各各相过百尘界外所以说十重者。以显无尽故。如东方十界余九方亦尔。世界佛名菩萨等皆同故。云一一方各十界等。并同列名也。此唯据斯一天宫会。余十方界皆各如此。为法界无边会耳。谓一会一切会等。如结通处辨。二正显本处三世间名。其世界名杂者表所解法相非一故。佛同名月者此是住中果相有其三义。一约体是圆满义。二约用是光照义。三约德是清凉义。又初是正体。次是后得。后是大悲。用月表况。菩萨同名慧者是住中因相。谓解达真俗明了义故。各于本佛修梵行者显因依果成故。相顺故。二正集来中二。初至此致敬。二敬已安坐。皆云佛力者是来坐所由。果力加成也。充满十方者是缘起无碍义
　　第二放光序中六。一放光人。二光出处。谓如足指按地乃得住立。表此十住成位不退故名住也。三光数。四光相。谓解相炳著故云妙色。亦是名也。五光照处。谓是上光觉品所辨。又是诸文结通之处。前品佛力显现菩提树下诸身。今光照树下及天上。六如来大众等明照所显现通同为一法界圆明之会故也。又云树下须弥顶知之
　　第三偈赞中。十菩萨即为十段。初一总后九别。以是说法主故名法慧。是故总叙此会本末以显佛德。后皆于此总说上叹差别德。是故总别无碍。唯一如来法界身。于中或即理即事。即教即义。即因即果。即人即法。即心即境。圆融自在举体全摄。此等即是十住中法。下诸偈应准知此意。初偈中分二。先叙此会事。后三释疑。前中初二叙升天品事。次三叙此处集相。次二叙结通事。于中先明所由。后显其相。二释伏疑。疑云。佛果自在可得一身赴一切会无有障碍思议不逮。菩萨因人既局不足。何因亦得如此普遍。释中三。初偈初发心深。二修行深。三成德深故。得同佛遍也。二一切慧者以解一切法离相故。十偈分五。初三明佛非妄取所见。一明小菩萨取相见佛不睹真法。二明凡夫妄染总不见佛。三明二乘虽观法执不亡著假名法也。次三既妄取不见。谁能见耶。谓离妄正解佛常现前。于中一见真佛。二泯能所。以无所取无能见故。三显观益。三一偈明妄取何失而不见耶。谓痴冥故。四二偈真佛何德而超妄耶。谓法界净等故。于中初偈约佛明修生功德不生灭义。谓初二句明相好功德离三世生灭。即立宗也。下二句举二因释成。一云以此功德住于无住之本故同无住也。又显即无自性故云无住。是故即不生灭而不无功德。一言若无明未尽。障隔真如令修生德未全同真故有生灭。今即返此。始觉同本故云悉净。故不生灭也。后偈约法。以见缘起法即是佛故。以因缘生即是不生故。见理佛。与第四偈不生灭见佛同。五后一偈推功在本。三胜慧者以净慧胜眼解佛深智深智为胜也。十偈分五。初三举妄情失。一迷或佛深智。二妄取障佛相。三迷阴障法身。次二辨慧解益。于中初偈中。若约三乘观法不实即见理佛。一乘即见舍那法界身通理事。后明阴转无我是佛。次三喻显前失。于中初虽因阙缘失。二虽缘因杂失谓杂无明故心不净也。亦是无信心也。三虽缘阙因失。次一喻显前益。后一推功在本。四功德慧者以福庄慧故。十偈分四。初四辨迷失。一取相。二见取。三无明。四无法眼。又释上二起妄后二迷法。前中一执虚为实。二取劣为胜后二中一迷自心。二迷真空。次四辨解德。一求法眼。二心无著。三有净眼。四离能所见。上二句无见即见。下二句见即无见。次一叹佛顺法摄生。后一推功。五进慧者以离妄想放逸故。十偈分二。初一明痴妄之失。后九明慧悟之得。于中初一双了真伪。谓了妄伪不实真理是实。次二舍伪归真。谓初约所执无相观。后约依他无生。次三明真伪双融。则圆成无性。一俱真。二俱泯。三释不俱所以。后三伪尽真圆。一不可议。二不可思。三观益。六善慧者知佛离害心故。善说明净道故。十偈分四。初三偈举佛实德。一二利圆妙。二积德方见。三同理超情。二四偈辨佛所说法。一显法无说。二明无说之说说无尽也。又亦前偈明无说故尽言。此偈明尽言亦离。故云无尽。三释前见大名称。初偈明无见见中。众生是见者。此亦无也。后偈明见无见中。不坏者。一见不待破故。二见不坏之理故。三见体即真故。三一偈半结前知佛及说益相。四一偈半推功。七智慧者闻教生慧故。十偈分四。初一辨自顺教生慧故立其名。次六明众生违理损。于中初二横计人法故不见佛。初人后法。谓不观身实相故。后四约位明不见佛。初二约凡位。一就情过。二就正理。谓生死涅槃相待故俱不可得。又是二乘涅槃故。又染分是生死。净分是涅槃。双融故俱不可得。后二约二乘。一约迷教。二取相。如庵提遮呵舍利弗云我在静室中尊常目前现。仁称阿罗汉常随而不见。次一劝令顺理成益。次二举法释成。谓何以执有不见佛耶。释云。法实是无以佛智求不可得故。又云以明了三世一切法空故名如来。是故当知。若取相等不见佛也。八真慧者见法身真理故。又慧同理名真慧。十偈分二。初二叹佛名德。一标二释。后八明佛义德。于中二。初三会佛所知二谛境成法身观。一标谓以伪无和合故俗等真。二释约三时求合相不得。三成观益。次五会佛境智成绝能所行。于中四。一举境智。二泯能所。谓境智一亦不可。二亦不可。证如反望。无如外智故无觉。亦无智外法可取故无所觉。是佛所修故无一无二也。此有三义。一约境真俗非一二。二约智虚照非一二。三约境智非一二。准释可知。三释无一二。以境智无合故。又上半标宗。下释以一法无自所依故为众也。为一亦尔。两俱无性。何有缘合。又藏性依缘一为众也。诸法依藏众为一也。互无自性各无所依。无所依故云何有缘合。以体用俱泯故云作者及所作俱无也。四若能下明观成益。二句标四句释。谓此不可得处是佛所依。此中绝能所故云无依无觉也。九无上慧者慧离上相故。十偈分三。初一释已名。次八显佛德。于中初六辨佛内证德。谓一境离粗妙修生德是。粗由空故不作也。真理是细本有不悕望也。二离数无数。此二约境。三离照无照。此约智。四一偈半离依无依。五一偈半离一二相。此上约境智俱融。后二显佛外化德。一教令住法无所住也。二得见真身无所见也。后一推功。十坚固慧者知佛恩不可坏故。十偈分三。初六举佛恩深。次三庆已逢遇。后一结叹无尽。前中初一句标恩。余释显恩相。一为物出现。二见物深苦。三明救苦唯佛。四与乐亦佛。五佛众亦能。六见闻获益。二庆遇中三。一庆已益。二众同益。三重庆见智益。亦是结已所说。后一是总结上九人说

　　　　十住品第十一

　　初释名者。菩萨是人。十住是法。谓得位不退故云住。住法应圆依则说十。即带数释。又此住法是菩萨所有。是有财释。又菩萨之住。依主释。又菩萨即住。持业释。问前外凡贤首品唯约人名。后十地圣位唯约法名。于此内凡三贤之中人法合目者何耶。答前位未成故就人法目。三贤位劣人法合称。圣位显著故唯约法名。此亦是施设渐增之相。问等是人法合目。何故十行十回向提别人名。此中举通名耶。答于贤位中有三。谓下中上。此当下品。劣故举通名。十行是中贤次故。虽提别名然约义少改名华聚等也。回向是上贤胜故。称本别提名金刚幢回向也。二来意者序义既彰。正宗宜显故次来也。三宗趣者十住法为宗。依此得果为趣。余义如本分中说。四释文者。就正宗中有四品分二。初三品是当位行德。后一品是胜进趣后。前中三品即为三段。初品明位。次品明行。后品叹德。又初是解。次是行。后显德。同上明难等三品。问何故前会无别胜进趣后。此中有耶。答此中位成故。胜前故。又前信无位总为趣。住方便故。今此位成。是故别有进后方便也。问若尔何故回向品后无胜进耶。答以世间位满故不须也。又总摄前诸位。作证地方便故也。就此品中有七分。一三昧分。二加分。三起分。四本分。五说分。六证成分。七偈颂分。初中何故入定者有六意。一以此三昧是法体故。二显非证不说故。三显此法非思量境故。四察机审药故。五为受佛加故。六为显诸佛同说故。文中四。一辨入定人。何故法慧入者。是众首故。余入则乱众调伏故。显十住法慧能说故．二显非已力。三明所得定谓简佛果故云菩萨。观解善巧故云方便。即住法也。方便多端故云无量。即是十种也。四纳法在心故云正受。二加分中三。初总辨能加。二显加所为。三正明加相。初中六。初显能加佛处所远近。二能加佛数。论云。何故多佛加。显法及法师所增长恭敬心故。又欲显一切佛同说。是以承诸佛神力。于此法慧说即是一切佛说也此通因果二说故。三显佛名同者有四意。一明得法不异故。二彼菩萨闻诸如来同已名重增踊悦故。三显住中因果同故。四俱诸佛于此住门中为能加显显皆名法慧。以法力故法尔故。四叹得此定。乃能者是希越之辞。明希有能入此三昧者。问何故诸佛于大众中叹入此定。答以彼法慧默入斯定。为众不知所入是何无心渴仰不得为说。是故诸佛举三昧名。对众称叹起众欲乐也。五善男子下明得定所依。谓彼诸佛自说。由已作加力故令得此定。六又卢舍那下彼佛自释作加所由有三句。一由舍那本愿力故令我作加。依地论释。舍那过去曾见有一卢舍那佛。加一法慧菩萨说十住法。当时能加诸佛同名法慧。因即发愿愿我成佛亦有斯事。今如本成。是故加耳。二亦是舍那现在神力相感同加。三是法慧自善根熟。堪说法益众上感诸佛。是故同加。略无大众机感之力。后会处具有。又舍那宿愿显法根深。谓久远已来修此住法。拟于今时为机宣说。威神力者正显今时传授。此上是化主力。后一助化力。显因果俱融主伴合辨。以成化事耳。二显加所为中。初句总。次九别。后一结。同异成坏准可知。别中一增长本有佛性真慧令向佛果成不退。故此约智也。二开解在缠法界真理令得显现。此约境也。又开示解释法界理故。三剖析众生性类令辨在十住等位各差别故又知五性差别。此约后智。又众生之界即如来藏。分别者为了因故。又是解释故。又分别一众生处即有一切众生及一切诸法门等故也。四约一乘。即治灭性灭三障四障使习等故。三乘除外道我执上心黑障。此约断德。五无明障尽智冥真境故云入无碍境也。又入因陀罗境故云无碍也。此约胜进入果境。六巧入果智相摄总持。此约入果智。即入密智也。七明照真俗。此约智用。八知众生根生熟多端。又知同如。又知一根即一切根。如根欲性海等。九称根说法。任持根性使不差失。又持行不失持义不散。又持法不灭等。结者谓广说何法成此等事。所谓菩萨十住也。三加相中三业加。口加劝说以增辩。意加冥被益智。身加摩顶以增威。何故先口加。以因前语便故。次意加中二。初加后释。加中十句。初一总谓令于大众中说法无碍。即无碍解也。九句别显无碍。同异成坏可准之。一无住著故。无碍即无著辩才。二说时不断。谓不忘名义即住放辩才。说不待次言辞不断等。三说时不杂无明。以不乖正理故。四所说理决定故。又异论不能坏故。五善净无过故。谓不求名等恶故。六于一切法能随顺说故。又达一切义故。七超过下位故。又余无能越故。八说无厌倦故。又离慢故。九言无退失故。又言无退理故。又言不退屈故。下释偏加所由。诸佛有力有慈悲。何故唯加法慧不加余者。释有二因。一以得定力故。二法尔故。谓如水流法尔趣下。今此亦尔。凡有能说十住法人。理数如此诸佛神力流聚在中故云也。身加摩顶者增其威故。令从定觉故安慰令说故。又彼诸佛等不来至此。手亦不长而摩此顶。又诸佛手皆全摩其顶而互不相碍。是法界缘起不思议法也。第三起分者有四意故。一已内证法故。二已得胜力故。三说时至故。四定无言说故。是故须起也。前初会普贤为果法深细故。定中说。又显普贤自在故。此明因行故寄出也。第四本分中二。先证本后教本。亦是先体后相。初中先对前后诸位料简者。何故信中无此义者。以未成位故。此是位体故。何故此名种性乃至十地名善决定者。以此位最劣约种为名。十行次增约依种所发业行为名。十回向更增故约行后大愿为名。回前诸行向正证故。十地已得真证必然故名善决定。此等并是位中通体。随位渐增有兹阶降。是故十住十行无大善决定者是劣故也。又以三贤中下故。最劣故。未辨此大用也。又以自利增故。又以约　　　　种未现行故。种性义略作三门。一释名种是因义。性是体义。又性是族义。谓种族也。又姓是类义。谓种类也。二出体有二。一性种性。二习种姓。性种有二门。一就有为无常门。如瑜伽云。六处殊胜无始展转法尔所得。云云二约无为常住门。如宝性论云。真如性者如六根聚经中说。云云习性有无者。一约护月唯本性。二胜军唯习姓。三护法俱二。四如缘起俱离。三诸门分别作五门。一约性习前后。二约五性。三约六性。四寄位。五诸教并如别说。又性起品云。菩萨摩诃萨自知身中悉有一切诸佛菩提。何以故彼菩萨心不离一切如来菩提。如自心中一切众生心中亦复如是。无量无边。无处不有。不可破坏不可思议。文中六句。初一句总。谓五种性中简去余位故云菩萨种性。下五句别显种性义。一甚深者是幽邃义。一约有为性彻穷后际故。二约无为性真如法性离相离性故。三约用出生胜德不可尽故。四彻同佛果故。又照穷逾远曰深。毕竟无底曰深。幽玄无极故曰甚深。二广大者是苞含义普遍义无边义。前即深无底。此即广无涯此通有为无为能生所生因果等法。准别显之。三与法界等者是胜善义。谓大白法界等故。又具足人法教义因果理事等一切法故也。四与虚空等者是因善义。谓成无常爱果因故如虚空。以在地前略无常果因。又亦由上深故等法界。广故同虚空。或俱通二。或与上别可知。五是不怯弱义。以从佛种中生故。亦是释种性名义。又亦得诸佛从菩萨性中生。又是释上诸句。谓何以得知深广等法界等耶。释云。以是三世佛种性能生一切菩萨等故。二显相中三。初标数引证。谓三世佛果无不皆由十住因感。如大王路埋无岐径。故云同说。二列名。谓一周圆以明十种。三结说。此中十住义略作十门。一释名。二辨体。三明所依身。四所行行。五所观境。六所离障。七所成德。八所寄法。九所摄位。十所成果。初释名有二。一总名如前释。别中初者谓依外凡。十千劫来修信善根方便行满。于大菩提起决定心入位不退故云初发心。初发心即住。是持业释。此当起信论中信成就发心也。二精练此心使离染明净。故云治地。谓铸治心地也。三妙观空有而正行薰修故云修行。四生在佛家种性尊贵故云生贵。谓此寄当无流位故。五巧不滞真。起悲愍物。滞真随俗。此二合观离边巧备故云具足。此同五地难合真俗而能合也。六观无二法。既渐纯熟闻赞毁佛等心不倾动。故云正心。心即是正故云正心。又正是境。心是智。以心住正理故云正心。七止观双运缘不能坏故云不退。此同七地双行相。八三业光洁离染如童。童行性成物莫能沮故云真也。此同八地无功用行。九应机善说。绍嗣法王故云子也。十住位满足成就智身。诸佛法水以灌其顶故云顶也。若依圆教。此灌顶位满即成佛更无十行等。如下文海幢比丘处说。若三乘教则不如此。但是解相未证真。故得名有三。谓第四八九十从喻为名。第七约离过受称。余并约功能为目可知。二明体性者作三门。一约所依即以无量方便三昧为体。以依此定说十住故。下论云。此三昧者是法体故。二约本即以前种性甚深等为体以彼是此十住体故。但随位说十。而无别性。三克性约所缘以真俗二谛。约能缘以悲智二行。余行眷属皆此所摄。又真俗境俱融。悲智唯一。此二复圆俱融。法界无障碍具德自在是其体也。此约圆教辨
　　余门别作第五说分者十住有二分。一果分圆融不可说。二因分随说有二分。一约普贤自体行。二约普贤位相此有二分。一阿含位如此品说。二证位如十地品说。今此正说阿含位。于中有二。初明摄体之位。后辨随相之位。初中释十住即为十段。一一皆有二。谓先标后释。释中皆二。初修行是其别相。以一一住中各修一行故。二观解是其别相。以诸住皆有解悟相故。前中各二。初自分行后学十法为胜进行。胜进行各二。先正修。后何以下释修意。其中第一第十文相加者以初为行本赖多缘故。后为位满德深广故。又释一一中皆二。谓标释。释中皆三。初明入住行。二学十法为净住行。三住满得果。准地论。诸地皆有因体果相即。入住为因。净住为体。住满为果。并可知。今且依前释。初住中先标名后释义。释义中二。先别行中二。先自分后胜进。前中二。先明行本谓发菩提心为十住之本。但转此心渐增胜故成后诸住故也。二所得。前中初六句举发心所依缘。次一句明所发心体。次一句明发心所求。后一句明不退还。又释初六句释发。次句释心。次句释菩提。后句释住义。前六句中二处闻说法者。初闻余人说。后闻佛说。又初略说后广说。又初说因法后说果法。又七缘发心准辨。又一向不回者简异外凡也。二所得中分是因义。谓由初发心得成十力果法之因故。此约始教辨。二分是未圆义。谓由入住不退始生佛家得佛体分故。谓于十力随分而得。此约终教辨。三分圆无碍故得分即得圆。但以就普贤门中辨。是因而非果故云分也。此中于流尽亦分得者准教知之。又此十力小乘中至佛果始得。三乘中地上始分得。一乘入位即得故也。二胜进中二。先正辨后释成。前中有十句。一供诸佛。二叹诸菩萨能舍自乐忍苦求果。三以胜妙法化诸众生。不令彼心堕凡小位故云护。又护善根令得增长。四准下颂当第三常叹贤圣。此云亲近者此约自利。颂约利他。谓进而常叹也。五叹净妙法。魔等不坏故知不退也。六以佛功德安立菩萨故云修。此顺颂。七巧化众生令得见佛故云叹美生诸佛前。八善修三昧以教众生故云方便。九转妙法轮灭生死轮故云也。十为生死苦类作清凉归处。又释九令离无常苦。十令其得常乐。此十并准下颂文知之。二释意中。先征后释。征云发菩提心已。何故复须学此十行。释有三义。一欲使此心转增胜故。二令坚固故。三令成果故。又一令自分坚因。二胜进转增。三终成佛果故须也。二同相中明悟必赖缘故云有所闻法。解从内发故云不由他悟。然他义有三。一小教。二心外。三性外。自解亦三。翻前可知。故下云虽知一切法不由他悟。而求善知识无有厌足。下诸住中随位渐增义皆同此
　　二住中。初自分内十心者有二义。一随于一众生即起此十心以显无尽。二为辨十心别异相故明于十种众生处起。一于怨憎众生不念加报。二于受苦众生。三于乏资具众生。四为不善众生令住善行故。论云安者因处乐者果处。五于得善因乐果众生。六于有流众生度令发心。七于初发心众生。八于修菩萨道少劣于己众生摄令同己。九行与己学推之同师。十德少过己敬同于佛。此十并如第二地集果中释。二胜进十行中。初一总谓若不多闻行无所依。又以何化生故须也。余九别。一标求多闻意。又是舍离已欲。二近善友。三顺其教。四不非时请问。五不畏不得法。又不畏深法。六解深义。七达正教。八于教义中择取修行之法。九依法正修离障成德故云不动也。下释云以此十行修治慈等令更增广。故须修也。三住中初十自分是护烦恼行。谓是中令行不住故总明无常义。初一是总。无常者是无物可为常。谓自性不成实。无常等三性准之。二苦谓五蕴洞达空为苦等。三空谓三无性真理空等。四无我谓无二我。又于我无我而不二等。具如掩提遮说。五系属因缘不得自有所在。六世法妄秽恶不净相。又以速灭乐所以不逮。七成无所集坏无所散。八无实可当名。又不得须臾住。九相有体无曰虚。执虚为实称妄。又无实故虚。诈实故妄。十世法速灭。纵加心防护亦不能令住。又释缘中无力故云无精勤。由无力故无和合。无和合故无坚固也。此十无常如三地论中释。后十句胜进中是护小乘行。于中初一是总。谓分别众生假名不实等。又分别种类差别等。余九是别。一知众生惑业染净法界差别故。二知众生依处别。次四知四大成众生别。次三知三界别众生粗细别。又释第三句总知依报。次四大出器体。次三界辨器相。皆分别即空及差别等。释中征云前既但观无常空等。何故复起如此分别。释云以即空分别事方令慧明净故也。四住标中释名可知。法华云。从佛口生从法化生等。初十自分同四地中十种法知。初三摄心入理以修止行。一证心于佛。二穷法原底。三安心契彼。以此寄当出世位故。于三宝得不坏净信。后七照达事相以修观行。一分折所化聚类多端。二应机现刹差别非一。三众生依报染净类异。四业有黑白不同。五果有苦乐之异。六生死有七种差别。七涅槃二四五异。皆于此等分折显空及聚类差别。二义准之。又释七中一总举正报染净。次二依报染净。次二因果染净。次二分位染净可知。后十胜进中。初三寻思简择。次三择已正修。后三修已成满。末后一总结无二。又释初三教法。次三行法。次三果法。后一理法。征释可知。五住中初自分内。初一总余九别。前第二住发起此心此住举善根。显所为渐熟故别也。九中一令修善行。二令得乐果。三不令著乐。四令修出道。五令所生处离八难等。又令离惑业等难。六毕欲令出分段变易等苦。七示以正法令灭不信及疑故喜。八授以三学控御造修。九令得学果。又七智八定。十断果胜进学中。一由无对治故生死无边。二此约去来故为二句。三约现在苦。四约十方。又约体性。又约根欲。五约下二界。六约无色界。又约类多。七约所执性。八九约依他性。谓初句依缘后句无实。又初无性后似有。十约圆成实中空如来藏辨。又七约无相。八约无生。九约无性。十总结三无性。下释中无染著有二义。一既以善根救摄众生。以学知众生无边等故不著限分等心。即是广常二心也。二学知空等故不执著。实是不颠倒心也。由此所学令前慈等方得顺理行增故须学也。六住自分十中。初四约所敬三宝修平等观。次三约所悲众生修平等观。后三约知法界明平等。以赞毁之辞皆从缘起同无自性。无性之理是此观境。是故不动名正心住也。又佛具胜德理宜褒赞故闻叹不动。若执佛情有既非正理。故闻毁不动。又毁相令尽。赞理令显。故皆不动也。是故商主天子经云。又复问文殊师利。若复有人毁汝所说彼将何云。答言当向涅槃。又问何缘作如是说。答言一切无有不毁语言而能得至圣解脱中者。所以者何。其圣道中无有名字章句语言可说可示。若不信者彼等当不解脱。又问何缘作是说。答言不可已得解脱复得解脱。又法界随证有浅深故云量无量也。世界多故云法界成坏。故颂中云世界成坏也。空不空为有无也。由得此十种决定心故于缘逆顺皆不能动。于此位中有示现退。为引初心懈慢等故。如舍利弗法才王等。是故第七方名不退。胜进十中。初三约三无性观。四约惑业。五约果报。六约能现。七约所现。八无体。九现实。十缘集。又释此十皆展转释疑。疑者闻所执法无相即谓依他为有。释从缘无性。复执既无依他。在缠真如岂不须修显。释性净故不待修也。复云真若性净烦恼业等岂不断除。释无所有故。执云若尔何故现有依正果报。释以依真不实故。复云若世法不实真理与诸法作依。此应是有。释如虚空与色等为依然自体非有。复云所依若无能依诸法应有。释以依他无自性故。复云若尔应坏业果。释如幻故。复云若尔世人何不见是幻而见是实。释以在梦故。复云梦者见梦境。悟者则不见。世法不尔凡圣同见。释如响虽长幼俱闻然了不了别也。何以故者。问云前闻十法心定不动。已顺正理。何须更观如是等耶。释云欲更深入令得后位不退忍故。七不退住自分中。心坚不转者与前正心何别。释前正心入理。今理事不退。以念念淳至双现前故同七地也。又可前位会事入理。此俱行。后位从理向事。以渐纯熟故也。是故前位但于三宝等处闻赞不喜。闻毁不忧。犹未堪闻有之与无。以不胜故。此中闻有无利害。转深坚固不动故过前也中约理为无。约事为有。以是有即无之有故。闻有亦得无不为有所动。以无即有之无故。闻无亦得有不为无所动。以得双行故尔也。又约三性以释有无。又不出生死者以无可出故。大悲不舍故。又三世同如故。一相不坏差别故非一。胜进中十法五对。一一多相即。二教义相依。味是教也。三有无无碍。一所执理无为非有。即是情有故为有。二有此理无故非有是有。三约理法。谓非情有是理有。四依他似有故非有。有此有故以为有。五依他无生为非有。不坏似有故为有。六有此无生故准之。七真如离相故非有。有此真故为有。八空真如为非有。即是不空为有。九无性性为非有。有此为有。十随染隐故非有。性本净故为有也。有是非有者翻前十义即是应知。四相非相无碍。五性非性无碍。并具十义。逆顺同前准知。又释后三对约三性三无性。如次应知。释所学中。欲使双行无碍善巧圆满故云具足等也八住中谓从理向事而不失理故云心得安立。自分中初三业无染是童真体。以不失真理令事清净。是自利行。余是利他行。以三业净故。能受生自在。知信等心。从心起欲乐。习欲成性。依性造业。并如第九地十稠林处说。又如发心功德品说。知器世界二十劫成等。又知集故成散故坏等。神通自在总结三业胜用也。胜进中初六外器自在。后四自身自在。又释初七明广学知广大三业。后三明自在三业。初中光明意业。中一总知器。二知已能用。三虽动以愿力持令不坏。又持令常用。四观其即真等。又观染净差别。将欲往诣故。五明身业。谓观已须往处诣之。六非但次第往诣。亦能一时遍至也。佛刹定有佛也。世界通有佛无佛也。七明语业。谓若至有佛处能问佛妙法。若至无佛界能善答众难。别本中同后释。八明自在身业。谓非但一身至多世界。又能变化复作多身成法界身业。九语。十意。皆成法界自在胜用可知。下征释中明凡于一切法即得巧用自在圆满成就故。九住中同善慧地。于自分内。一解六趣即是生行稠林。二是使行稠林。三是习气行稠林。上三所化。四是能化方便智。五是智成就解法药。六知化仪示法师威仪。七解化处。谓所化众生住处。八解化时。谓所化根机生熟时等故知三际也。九不动真际建立诸法。十不坏假名示诸法实相。胜进中既为法王之子故须学知法王住处等。于中一住处者有八。一约法身无住处。二约智住真理即住无所住也三约报身住净土等。四约行德住四梵三空及慈悲殿等。五约化身住摩竭国等。六约十佛住国土海。七住华藏界等。八内住无障碍法界。二善知外化现四威仪。谓随众生须行即行等。三善知安立法王处者。谓由机感及悲愿赴故身土方现。故云安立。别本名兴立也。四巧证真理又巧就应机。五依证起说又就机剖别。六知佛以智水灌得位菩萨顶等。七知佛正法当以何持而堪受持。八知佛十无畏答难不怯等。九知佛处世不染又无著辩才等。十知叹佛之轨则。又知佛可赞之实德。释中为得九地四十无碍智故。十住自分中二。先十显所成就智。后十叹其胜德。前中初五明世界无碍智一随心回转。二晖光照觉。三愿等任持。四自在普入。五至处皆严。次三知众生心行智。一知心。二知心所行境界。三知根海。后二授法智。一应根与法。二令灭惑成德。故云调伏也。又亦初标意后释成。谓云何度。以三学调伏故也。二辨胜德十中。初四明身业不可知即是业自在义。后六心智不可知即是智自在义。前中一身色微妙。二依身起胜业。三变现奇异。四奇特无碍。又释初身体。二用。三神足体。四用。皆不可知者以事即同理而显事故。又以用遍显密故。后六中初三智穷三际。即三达妙智知一切时也。四严净刹智。即器世间自在智。知一切处也。五众生世间自在智。以染净业集起心是众生故。六智正觉世间自在智。又释心即定也。后为慧也。又释心境是俗谛。以是集起故。即是上九之本智。境是真。以照理故。即结归真也。以此真俗无碍双照悬鉴故皆不可知。下简定其位。谓岂可同位菩萨及佛亦不知耶。今释如文。后胜进十中学佛一切智一切种智。即当位满足灌顶作佛。以摄诸位皆具足故。如下入法界品海幢比丘顶佛说法处知之。一准下颂文总学三世诸佛智。二学佛教法智。三理法智。四理事多门无碍智。五大用普周智。六对缘觉照智。七世界依持智。八下穷生界智。九上尽佛果智。十果德多门智。此中灌顶有受职义。与法云等同异。云云第六显实证成分中二。先显实。后证成。此二各二。先此界后结通。显实中此界内三。先动地内。一动因。二动处。三动相。二雨供即身业。三出音即语业以法准之。二证成中此界内四。一菩萨来此于中有来因来处来人也。二发言赞美。三述已引证中。一说人同。二处同。三主同。四义同。五众同。六教同。四显其来意正结成证。第七偈颂分中以四句成一颂。即有一百一颂半。分二。初有九十二颂半颂前十住法。后九颂结叹劝修。前中颂十住即为十段。就初住有四十六颂。于中分四。初三颂前发心缘及体。二三十二颂得十力分。三从菩萨如是发心已下十一偈颂应学十法。第二中亦三。初十颂十力行。二有二颂求所知二谛法发心。三震动下二十颂为求佛三业发心。于中初十颂身业。二十方已下三颂语业。三一切十方下六颂意业。下一结叹。又此广大三业是此住中所得。谓三业随智行等。云云三颂胜进所学中。不退教者说顺正理教无改易。又说此入位不退之义教。又顺此教法得不退故。前是持业。后二依主。于前胜进十法之中。十颂次第各颂一法。后一总结并可知。第二住中六颂。初二颂自分。后四颂胜进。第三住中有五颂。初二自分。后三胜进。第四住有六颂。初三自分。后三胜进。第五住有四颂半。初三自分。后一半明胜进。第六住有五颂。初四自分。后一胜进。第七住有四颂。初二自分。后二胜进。第八住有五颂。初三自分。后二胜进。第九住有三颂。初二自分。后一胜进第十住有八颂。初五自分。次一显德。后二胜进。第二大段结叹劝修中九颂分三。初一总叹十住。二有七别叹初住。后一以初住倍类显后

　　　　梵行品第十二

　　初释名者。离妄念之染故云梵。会无我理故云行。此行即梵。二离染中极名梵即真境也。智能证此故云行。三涅槃果为梵。以寂静故。修因为行。此二梵之行。净与梵何别者有六别。一约报。欲天为净色天为梵。二约人。在家戒是净。出家戒为梵。三行位。信中修为净行。入位已去修为梵行。四约二利。三学自利为净行。四等利他为梵行。此如涅槃经说。五约二行。随事造修施戒等为净行。离念契玄为梵行。如文。六约因果。涅槃为净。道谛行为梵。经云梵行已立。是也　　二来意者有五。一前位次行。谓前明正位今辨成位之行。故文云何修习梵行具足十住。二前明正位今辨依位起行。三前别此通。谓前十住之中各修一种别行。今辨诸位中同行之行。四前通此别。谓前辨位通。今别明出家人行。五前显位相差别。今会缘入实。即前相后体故也。三宗趣者以无念正行为宗。所成十住位及速成佛等为趣。无念理观略作五门。云云四释文有二。初问后答。问中明受离染法之器故寄天子。离妄念器方能受故名正念。具下文天光女文也。文中初举事信家。非家是空法非家也。二彼诸下正问有三。初问修梵行。二成位。三得果。答中所以法慧说者以照法之慧方能示法故也。于中亦三。初答修梵行问。二又复修习下答成位问。三如是观者下答得果问。又亦可此品重更释成上十住中初住之义。于中三。谓初释上发心。二释发心所得十力。三释上自悟得果会同法界。是故即此初住具摄十住也。初中有四。一明寻思观。二又知过去下明如实观。三菩萨正念下观成益相。四是名下结观名。初中三。先举十法为所观。二应如是观下以理征破显梵行真理。三当如是下结。何故但就十法观者。以摄法略尽故。谓身口意是有为果。三业是彼因。佛法是出世果。僧戒是彼因。又出家人修出世行要依此十法方成梵行。谓三宝及戒是四不坏净境。即所信所入也。身口意是能修行具。即能信能入也。三业是对境所修所成行。今推求此梵行在何法中。既求不得。即相尽理显方为真实梵行。是故文中约此十法唯征梵行不征余法。文中二。先以理案定。二若身是下纵破显非。又初是总后别。初略后广。此中征核十法。即为十。初中若身是梵行者定其所立。下以理推征。谓梵既净法。身是杂秽故非也。以此身等六事是通染净法故。但约染净相违明非梵行。不破彼六之自体。后四是净法。顺梵行故。即别推折以显真理。身中八句。初一总余七别。一无可轨则非是出世之法。二饮食资成。三恶气[火*逢]勃。四具三十六物。五垢污尘染。六邪命自养。七诸虫唼食。依观佛三昧经佛将成道魔来恼。时佛以白毫拟之。令彼魔女自见身内脓囊涕唾九孔根本生藏熟藏回腑宛转踊生诸虫。有八万户户有九亿诸小虫等游戏走入小肠中。张口上向。大虫游戏入大肠中张口亦尔。唼食藏髓脉。生虫细于秋毫数甚多。其女见此即便呕吐等。又小乘中说。虫头向内虫尾向外。编作人皮。又此虫是观境故虽实有之作虫观。时方见。如白骨等亦观时见也。小乘即实。初教即空等准之。上来但是纵破。故云当知梵行则为虫等。若具应云虫等既非梵行。明知梵行不即是身。如身无梵余门亦尔。以依此等成梵行是故于此十法求梵不得。离此十法亦求不得故。下文云何等是梵行。梵行法为在何处等。其意如此。随文准知二身业可知。三口中心触者。是触数缘境起言助发口业。俱舍论十六种触中名增语触。四口业中语言与前何别者。前约报体。后约业用故别也。实论口体属身分摄。但取能发语边名语。所发语法名语业是故新翻为语业。古译就相名口也。作无作是语业体中表无表义也。五意中幻梦者以睡中意识行故。梦中所见能所等事皆心幻作故也。此中觉观等既是心法。犹是举数以征王也。六意业中约遍行五征之。以是根本动作故。想是想数。施设是思。寒热饥渴是触。苦等是受。略无作意也。上来但染净相反显非梵。不待细破。后四顺梵故别破。细折方显真理故不同也。第七佛中。一约五阴。二约相好。三约神通业报者示金枪等也。此上三处皆依前起后次第征之　　八法中六句。一净教。二理果。三约缘生不生。四就体实不实。五就情为虚妄。六成坏为合散。此中通有三义。一净谓初二句。二染谓虚妄。三非染非净谓所余句。以约三性随见一分余分性不异故俱非法也。又约执故。梁摄论云。计涅槃以无生寂静为体能离三苦为用等。皆成法我及我所执。是故俱非法也。九僧中。一约位求僧。谓四向四果以同证无我。和合者谁。故无僧也。二约德用求。谓三明六通。三约根求。谓钝根罗汉假托时处方得解脱名时脱。利根反此名非时脱。十戒中寻思可知。上来是四寻思方便亦名求智。一以名求。二义求。三自性求。四差别求。自下第二明如实智观。于中六。初征梵行所依时。谓三世皆空。初总观后别释。谓此现在法无体可住故。无有流至过去世中。又由无体故无可续流至未来世。又以过去灭无故无物可相续流至于现在。又以未来无体故无法可起令至于现在。刹那前后当知亦尔。二征梵行体。三征梵行所依处。谓于上十法何者是梵。梵在何处。四征梵行主。五约有无征。六约五阴征。第三观成利益中。初观成中先法说。如上约三世观十法皆空。故云分别三世诸法平等。后喻况。可知。二如是下明益相有二。初妄不碍心益。谓云何得不碍。以不取相故。何因不取。以无性故。二洞照法界益。法喻可知。又亦可前观身等六法平等如空。后观佛等四法如空。第四结名可知。答初问竟。自下答第二问。由前观行成故更增修胜行入十住位。文中有三。初深观果智。二增长大悲。三悉分别下以理导前二。即是三心三戒成三德三身等也。以彼上文于初住中得十力分故。今行成入位。最初辨也。初二文可知。第三内二。初法后喻。法中二。先以理导悲。谓不舍寂灭不舍众生。以空有不二是众生故。般若大悲是一心故。二以理导果。谓行无上业不求报者。以即空故不求。以不坏故常行。亦是止观俱行空有不滞中道行也。何因得如此。以观诸法如幻等故。无体如幻。现实如梦。有用如电。缘聚如响。成事如化。答第三问中二。初牒前二起后。起后中两重显少因得大果于中各二。先标后释。初标中以少方便是因。疾得等是果。释中何以少因而疾得大果。释以常乐观悲智空有等无二法故。是故疾得。故云斯有是处也。第二重中。标者初发心时是因。便成正觉是果。亦是转释前。谓前云疾得佛果未知何时名疾得。今释发心时即得故。下云初发心菩萨即是佛故悉与三世诸如来等。此明行满入位时即得普贤位故。一位即一切位乃至佛果无不圆备。故云正觉。下释何因得如此。以知一切真实者。显理圆也。具足慧身者智德备也。不由他悟者内自开觉也。岂是因中说果耳。此一乘普贤行位。因果圆融相即无碍故致然也。宜须思准之

　　　　初发心菩萨功德品第十三

　　初释名者本觉内薰大心创起故云发心。行成位立名为菩萨。功超远劫德广尘沙故云功德。此明菩萨初发心之功德。是此所辨为简二乘故云菩萨。简终心故云初发。此明发心所摄功德。非辨发心之相故以题名。二来意者有三。一前住及梵明行位体。今显其胜德故来也。二前品末初发心时便成正觉未知此心有何功德便能如此。为来释此义故也。三前二品以法就机说令行位有分齐。今则以机就法显德量无限。是故前二通同别二教。今则唯明别教为一乘玄妙故。下偈中以美言词赞述故次来也。三宗趣者。辨初发心摄普贤德具因果分量与法界等。是其宗也。四释文于此品中有说分为四分。初请。二说。三证。四颂。今说于中有二。初长行散说。后偈颂总摄。前中亦二。初此界后结通。前中亦二。初正说后证成。前中亦二。初问后答。答中三。初总叹甚深令生希欲。二校量显胜生其净信。三当相辨深令生正解。初问中天帝问者在天故显功德自在故。法慧说者称法之慧方穷功德之际。二说中二。初叹深令信。二虽然下正说令解。又释前起其希欲后正授法理。又释前显体甚深后明用广大。又释前显义大深后显教大广故也。前中初句总六句别。一自不能知。二他闻不信。三思惟不解。四言宣不明。五修慧不能通。六报生智不能分别。故甚深也。又释一教量难知。二义深难信。三思惟难解。四应教难说。五欲证难通。六数极故难分别也。第二校量显胜中总有十一段校量。一约益物校量喻。二约步刹校量喻。三算劫成坏喻。四善知欲乐喻。五善知诸根喻。六善知悕望喻。七善知方便喻。八善知他心意喻。九善知业相喻。十善知烦恼喻。十一供佛功德喻。论中摄以为六。初三为三。次五为一。次二为一。后一为一。故为六也。释有三门。一对前六甚深。二约菩萨菩提心相似。三约治六障。初中有二。先校量显胜。后何以故下释胜所由。前中有十重为二。初一别说后九通说。初中有四。一举广事二正征问。三答显广。四辨超过。初中亦有四广。一所供广谓僧祇众生等。二供事广谓一切乐具。三供时广谓一劫等。四利益广令修五戒等。下九中亦四。初并举九事。于中亦具四广。准初知之。但增多等为异。二问三答四超过并可知耳。二释显胜中二。初何以故正征责。征责有二意。一云如前所说功德甚多。何因比此而非类。故释云。初发心菩萨不为齐限尔所等故非比也。二云初心菩萨有何胜德而超过前位。释云悉欲不断佛种等故。是故过前也。下诸文皆准之。二佛子下释成。释成中二。先明不为齐限事故发心。显前四广非为广也。二欲不断佛种下明为无齐限事故发心。是故显此超过彼也。此中有十二句。初一位过。是总以菩提心是佛种菩萨恒起名不断。又菩萨化众生立如来种中不令取小果亦名不断。不同前五戒也。余句是别。一是心过。准下应云欲以慈悲心充满十方界。翻前十僧祇界等。二行过。谓欲度一切众生。翻前限局故云一切也。三知器相成坏过。是知所化处。谓知成坏差别。又知成即坏等。是佛一切智。是故广也。四知器中众生报类垢净皆由业异。即是业力智也。五知前器体本净是如理智也。六知所化生使习粗细是流尽智。谓知彼即空亦即成障等也。七是生死智通即天眼力也。八根力智。九他心智。十是三达智亦有宿命智。十一亦如理智。又此十一中。初二是大悲余九是大智。智中第五及十一是佛地一切智。余是一切种智。并无分齐故是故超过也。第二步刹校量喻中亦二。先明喻所不及。后何以故下释显胜相。前中喻相有一百重。初十重别说。余者总说。释中二。先征责。后释成。释成中亦二。先明不为齐限事故显前不及后。悉为下明无齐限故显此过前。此中亦十二句。初二约悲心。初总标。后别释。谓欲令度得果故云为也。次十约智。为成自在智故。于中初一总知。次八别显。后一结意。又初一平漫普遍知。次八重重即入无碍知。此中一大小相即。二多少相即。三广狭。四一多。五相入。六染净。七帝网。八相生。此八中有二义。谓相即相入。此二各有二。谓同体异体。此二复有二义。得成即入。一约缘起门。二约真性门。初中亦二义。一约体。有空有义故得相即。二约用。有有力无力义故得相入。约缘。有待不待义故有同异二门也。约性亦二义。一不坏缘故相入。二缘相尽故相即。并圆融无碍自在之义。准上思之。第三算劫校量喻。此中亦二。初明喻所不能及。后何以故下释超过之相。初中亦二。先辨喻广大。二对显超过。前中初辨东方有十重倍倍可知。后类结九方亦各十也。二释中先征后释。释中二。初不为齐限知尔所等故是故过前也。后菩萨欲悉了知下明为知无齐限事故是故不可喻也。此中有十句。初一总知。次八别知。云何分别知耶。谓如是即入重重相摄自在无碍如是知耳。亦可初是平遍而知后重重即入无碍而知显纯熟之相。此八中。一长短相即者。长是大劫短是小劫。又娑婆界是短劫安乐界等是长劫。相即故无碍也。二一多相即。三约佛有无。如庄严劫及贤劫等。是有佛劫。如过星宿劫后有六万二千劫。空过无有佛。以此二劫相即故也。四约佛多少者。如星宿劫中有八万佛出。是一劫中无量佛也。如大通智胜佛出世时。梵王赞云或千劫等空过无有佛今始得见大通一佛。亦相即故云也。五异无异者。是纯杂无碍。或过未名异现在名无异。过未入现现入过未故云也。六尽不尽者。是存灭无碍。如天人见劫尽此土常安稳等。七一念即无量劫。以积念成劫无别劫体故即念也。八有无相入者。推妄归真。劫入无劫。依真起妄。无劫入劫。又初以事从理。后以理从事。故无碍也。结中初总结所知。后结其本誓。是故功德等于佛果故不可说也。第四知众生欲乐校量中亦二。初明喻所不能及。十方各有十重。倍倍可知。后何以故下释超过。于中初责胜所由。后释胜所以。此中先不为齐限等明前不及。此后欲悉知下明过前之相。此中初一句是总。谓以如来一切众生欲乐智力。知于众生欲乐之海故云种种欲乐也。下别显中有二。初约法别知。后一一众生下约人通知。论名前为遍知后名微细知亦得。前是异相后是同相。前中有二十三句。一约众生求心。别名无量欲。同期一果名即一欲。虽同期一果。然求行恒别故云不坏一切欲性。又以悕望之念无二。同是别境中欲数所摄。心法不殊故云即一。而所乐差别故云不坏等也。此约一众生心前后欲乐多端而相即无碍耳。二乐欲繁多深广如海。三异类众生欲乐心海缘起无碍故相即也。又知一众生善恶无记。一切众生亦尔故云也。四于一众生随三际中。前后欲乐种种而知。一一众生悲皆如是故云一切等也。五于中流类同者名相似。所乐异者名不相似。六约三乘欲别名一切。同归一乘名即一欲。实即一乘名为一欲。权开三乘名一切欲。又约缘起无碍。通自他等位可知。七同佛果智。是十力中欲乐智力故也。八求三乘等名有上欲。求一乘名无上欲。九于所求处若是究竟名无余欲。反上名有余。十求理名等。求事名不等。十一托余心所是有所依。独起欲数名无所依。又依境起欲名有依。知境唯心心智无寄名无依。十二同求名共。异求名不共十三欲在因位名有边。至佛果位名无边。以惑障尽故。十四顺理名善欲。违理名不善。十五随流名世。返流名出。十六求佛智德名大智欲。十七求佛断德名净欲。十八过凡小位名胜欲。十九求成菩萨诸地证智波若之欲。又论中释。大智欲在种性位。净欲是见位胜是修位。无碍智是八地已上无功用位。二十在佛果位。大智无碍圆明解脱。二十一染而不染名清净欲。不染而染名不清净。又若离世名利名净。求世名利名不净。二十二多求名广。少求名狭。又大悲救生名广专求自脱名狭。二十三求深名细求浅为。粗下约人辨欲同相中。初举十数列名有八。此是减数十也。一因生死苦逼遂乐涅槃。谓因苦念乐。如囚求脱。二于善恶事中。因闻思惟而生欲乐故名方便欲。三于可意事求名悕望欲。四得已不舍名味著欲。五由宿因种子生名随因生。又从思想生。经云欲欲知汝本但从思想生。我今不思汝。汝还不得生。六外托境生名随缘生。又为善恶发化引生亦名随缘生。七无法不求名尽欲。又求涅槃尽灭亦名尽欲。八广求诸法名一切欲。又求无边菩提亦名一切欲。下总结中。欲网者有三义。一难脱义。如世罗网鱼鸟难脱。由种种欲网生死难出。此约染欲。二涝漉义。如世网涝漉。谓起净欲漉诸有情令出生死苦海。下文云。智慧王所说欲为诸法本。应起清净欲志求无上道。此约净欲。三隐映义。如帝网差别。染净等欲交涉无碍重重相入故云网也。此约欲体。第五知根校量准例。亦应具显为类同。故文中略辨为求如来十力中种种诸根智力。第六悕望与。前欲何别。通即是一。于中分别。欲据始故根前说之。悕望就终故根后说之。第七知方便者。造缘起行名方便。是发业方便故不同业。第八知心意者为求如来他心智故。前明心法此辨心体。第九知业者为求佛十力中业智力也。此上五门并略举。类上欲门应知。第十知烦恼校量中二。先明喻所不能及。后释显胜相。胜相中先征后释。释中先不为齐限知故显此过前。后悉欲分别下为无齐限流尽智力故明前所不及也。此中初句总。所谓下别显。有十八句。略作十门分别。初二句约轻重分别。谓率略心起名轻烦恼。殷厚心起名重烦恼。又微起易止名轻。粗起难息名重。又正使为重残习为轻。又本烦恼为重随烦恼为轻。又随中小随轻。上中重。可知。二有二句。约使缠分别。使谓十使即五见及疑贪嗔痴慢。缠谓十缠即无惭无愧睡悔悭嫉掉眠忿及覆。地持瑜伽说八缠除忿覆。何故除者。为有论师说。忿覆是使性。谓忿是嗔使性。覆是贪使性。为贪他利覆藏已过。使缠何别者。杂心云。根本名使。津液为缠垢。急缚名缠。轻缚名垢。又此中结即是九结可知。三有二句。约因果分别。一一众生无量烦恼是贪嗔痴等所起果。烦恼觉观是烦恼因由彼而生故。涅槃经说有八种觉观。故云种种。一欲觉求可意事。二嗔觉念欲嗔他。三恼觉念欲恼他。四亲里觉忆念亲缘。五国土觉念世安危。六不死觉积财资养。七族姓觉念族高下。八轻侮觉侮是慢念自恃欺人。四有二句。约本末分别。亦是痴爱分别。谓无明是无明住地。依无明起是恒沙上烦恼。爱是欲色有三爱。是有爱住地相应是与爱相应之烦恼也。谓因爱生忧等。五有四句。约三不善根分别可知。六有二句。地起分别。初句是五住起。后句是五住地也。七约利钝分别。我我所是利。慢是钝。八约相生次第分别。邪念虚妄是心想见三倒。生烦恼是从三倒生四倒。九约诸见本末分别。谓六十二见皆依身见生。以彼为本故。十有二句。约过患分别。盖谓五盖即贪嗔睡眠掉悔及疑。覆盖行人不得禅智故名盖也。障谓二障即烦恼所知。以所知障亦得名烦恼故。下结中以烦恼难脱通名惑网。由委细了知一切烦恼是一切种智。皆欲断令永尽。是大慈悲也。第十一供养佛功德校量中二。初举事校量明喻所不及。后何以故下释显超过。前中有十重。初一重别说余九总说。前中四。初举广。二对问广不。三答显极广。四校量显胜。初中先举东方后类余九。前中有五。初一念见多佛多众生。二自于多时。兴多供。三劝前众生同已供。四自起胜塔供。五劝他亦同起塔供。余文可知。就释显超过中二。先征后释。征问意云。且如东方一念即见无边诸佛。以此念力经无量劫供。明佛等甚广如东方余亦尔。即显极广。如一人既尔更复劝他一切众生亦如是。况复倍倍过前。至第十明此功德分限难知。因何比此发心功德。乃至于不可说分中不及其一故云何以故也。下释中。先明不为齐限故显前劣此。后欲悉下为无齐限故显此过前。此中过相虽复无量。太略而言有六种。一处过。谓尽欲供养十方无尽法界虚空等无尽世界处佛故。此通帝网等处故不同前。二时过。谓尽三世佛即通九世十世等无尽重重时也。三佛过。谓尽佛境界所有诸佛皆供养故非但如前。四供过。谓尽法界中有自他色心理事行等并以供养。非但如前。五心过。谓于前无尽佛境一一佛所各以无尽供事各经无尽时供心犹不尽是故过也。六行过。谓了达能所三事平等圆融无碍故过也。问只可全比非等。岂可不可说分中不同一分耶。答此发心功德即同法界。不可分折故。纵不可说分中一分亦即遍法界。无问多少皆无比也。如常住僧谷米一斛亦遍十方僧乃至一合亦遍十方僧。以是不可分故。思之可知。第三当相显深中二。先标后释。初中发是心已者。牒前诸喻所校量之心。即是标发心字。得知下标辨功德甚深。于中初摄因尽故深。二等佛果故深。此中是发彻后际之菩提。心是穷尽佛境也。前中初举所知境。谓知三世佛功德智慧。二成深行。谓信向是十信。受持是十住。修习是十行十回。得证是初地已上。身证是十地满已还。又内证为得证。相外彰故云身证。如小乘中以灭尽定为身证。此亦同也。又初是。行证后位证。又初智相应后身相应。又可得证约因圆身证约果满。二悉等诸佛功德者是等佛果故深也。二何以故下释前二标。于中三。初释因等。次释果等。后结因分齐。初中先征问。谓何以知初发心已即能证得三世诸佛大福智耶。下释中二十句。显谓同三世佛音所行路故云等也。于中初十一句外化德。后九句内自德。又前是悲德。后是智德。前中初一句是总。谓化众生使发菩提心。绍继佛种故云不断也。后十句别显。一起愍物心。二作救度意。三知所化住处。四知所化类别。谓善恶业起苦乐报故云垢净起。亦是十力中业智力也。五起广大意亦是令离业障。六知所化惑障轻重。亦是求流尽智力。亦是令断烦恼障。七知轮转相。亦是天眼智力。亦是令舍报障。八知根生熟。是起行所依即是诸根智力。九知心造修正明起行。亦是他心智力。十总结所知。亦是三达智力也。下九句求佛自利德中。初一是总余八别。于中初二因果分别。初知菩提果。二知菩提因。谓净法是也。次二理行分别。初知理法平等。二知智行清净。次四体德分别。初三佛德。一十力。二无畏。三不共。后一佛体。谓实智平等故也。二释果等中。先征起后释成。释成中。初一句总。二别三结。初中即是佛故者。有人释。或云因中说果。或云解同佛境。或云约理平等。若约三乘教亦得如上说。今寻上下文。约一乘圆教始终相摄。圆融无碍。得始即是终。穷终方原始。一由陀罗尼门缘起相摄故。二由普贤菩提心遍该六位故。即因是果也。三由法性无始终故。发心入始即正是终故也。是故上文云初发心时便成正觉具足慧身不由他悟此之谓也。二别中有十五句。初五句约佛内德盈满等。后十句约佛外化用普周等。初中一总四别。别中初二所依法等。一俗谛境。二真谛境。后二能依德等。一身。二智。二外用中初一总余九别。别中初三化令出苦。一动令生信。二照令惊觉。三正令出苦。后五化令入法。一严化处。二现成佛。三现通令喜。四正令入法。五入法已护令不失。后一结外化智。又释。此十五句中。初一总十四别。别中初五句是智正觉世间自在等。于中初二约法等。一所缘及分齐等。二理教等。下三三业等。谓所化约语业辨也。次四器世间自在等。于中。一动。二照。三除。四严。后五众生世间自在等。一为现。二令欣。三授法。四护持。五得果。若不护恐堕二乘地故也。第三结因分齐中。不离三世之中三宝众生染净等法者。此有二义。一由菩萨得通三世之身。是故常遍三际无所不在故也。二由菩萨得即法界之身。竖含染净横遍三际故云不离。余文可知。第二显实证成中二。先显实中。一动地。二雨供。三振音。四放光。二证成中二。先现身证。后举益证。前中何故佛自证者。以初发心即摄佛因果此事难信故佛自证。又表因果同性故。又表胜进之因果摄成故。二举益中。举彼一切世界之中法慧所说。既有此益明知。此法决定不虚。亦以此说难信受故致此证也。由此心藏摄德圆净故名净心如来。上来此一世界中说竟。第二结通中二。先显法普周无尽世界。后有十句。释遍所由。谓何故此法遍于十方说处说人说法及证悉皆同耶。释佛力等十句故也。一此舍那佛及一切佛各以现在威神之力同共加持故使然也。二诸佛本愿之所摄持。三为欲显示佛所得法。理数如此遍十方故。四明佛智光使普照故。五欲令解悟真理普遍故。六法界缘起相由法尔故须遍说。七为欣大法者示此称性广大之法令欢喜故。八佛德普周欲具赞故。九显示十方一切诸佛同所得法。谓平等无差故也。十为令解知十方法界无二辙故。由是十义故说普遍所以说十。亦是式则显无尽耳。上下诸文结通之义。并准此知之。上来此界他方总无尽世界一切处长行散说竟
　　第二大段偈颂总持中二。先序说意。后正重颂。初中十句。一以十方无尽世界同说此法故须观也。二欲令十方一切众海悉同闻故。三为显自心如空无偏局故。四观成就众生之法门故。五观称法性虽净如空而因果不失故也。六欲令离惑。七得一乘解脱。八了达根海。九会缘入实。十现自无尽发心功德令众见已而修学故。就正颂中总有二百四十一颂半分四。初一百六十三颂半逆颂前第三段当相之文。二　　　　有二十九颂颂前第二喻校量文。三有三十九颂颂前最初略显甚深文。四有十颂结叹显胜。就初文中长分有二十七段。初六颂颂前欲令慈悲心充满十方世界等文。二从欲悉分别知下七颂颂前欲悉知一切世界广狭即入等文。此中并显作用益生等。三从欲令诸佛种下三颂颂前欲不断佛种故等文。四从信心不可沮下二颂颂前悉得诸佛智慧光明文。五从悉能分别知下二颂颂前欲知众生种种业种种心种种根性等文。六菩提心无量下六颂颂前欲得法界等三世诸佛平等智慧文。七从清净无量心下二颂颂前供养一切佛文。八于诸甚深法下八颂颂前得佛智慧因缘文。谓智慧所因即是甚深三昧及从真如境所生也。此中并显通慧作用故也。九从具足大悲心下九颂颂前度脱一切众生等文。十从世界若成坏下三颂颂前知世界成坏等文。谓此成坏唯佛智境。今信佛无疑故亦了知。十一从尽于未来际下五颂半颂前休息一切世界众生诸恶道苦。十二从菩萨放大光。下七颂颂前悉能普照一切世界。此中兼辨所照刹中问佛说法。十三从明净利智慧下四颂颂前与三世诸佛正法等文。十四从清净妙法身下十一颂颂前悉于一切世界示现成佛等文。十五一身悉充满下八颂颂前得佛智慧等平等文。十六从一切诸世界下八颂颂前得如来一身无量身等文。十七从其心无所染下十颂颂前亦与三世佛境界等文。此是分齐境界有十种齐等。一离染等。二救生等。三智慧等。四相好等。五所知等。六证理等。七深定等。八行坚等。九心安等。十充满等。十八从欲求道师慧下二颂举德劝修。十九从菩萨摩诃萨下四颂显说分齐。上二不颂前文。二十从善分别众生下六颂颂前得三世诸佛智慧光明。谓照俗境常在真故。二十一从无量不可数下四颂颂前悉能严净一切世界文。二十二从慧眼无障碍下八颂颂前与诸佛所化众生皆悉同等。二十三悉能分别下四颂颂前知劫长短相即相入等文。二十四成就智慧力下十二颂通颂前初心所得佛十力智。二十五从一一毛孔中下九颂颂前悉能震动无量世界。谓入帝网等。二十六如是深法门下七颂颂前悉欲长养诸佛智慧文。二十七从菩萨摩诃萨下六颂颂前菩萨不离诸佛菩萨及二乘众生等文。上来至此总是逆颂第三段。当相辨文竟。自下第二。有二十九颂颂前第二约喻校量文。于中初六颂颂第一益生喻。二从无量无有边下二颂颂前第二步刹喻。三从去来现在劫下有四颂颂前第三算劫喻。四十方世界中下六偈颂前欲等五喻。谓一欲二悕望三根四方便五心法合可知。五一切众生类下四颂颂前第九第十知业烦恼二喻。六十方诸世界下七颂颂前第十一供养诸佛。上来第二大段喻校量竟。第三三世人中尊下有三十九颂。颂前第一标叹显深文。于中分七。初有七颂颂前最初总句甚深之文。谓深彻佛果故。深超群有故。深同法性故。深用普遍故。深智远知故。并如文可知。二常修妙下有七颂颂前第二难知甚深。于中初四句深广难知。次二佛以深德加持难知。后一结德难知。谓德如虚空非算能知故名难知也。三初发菩提心下五颂颂前难信甚深。谓以初发心即成佛果无边功德此难信受故也四一切辟支佛下八颂颂前难解甚深。谓令二乘三界所得安乐。乃在菩萨初发心中。此事难解。是故文中。初四颂标二位得乐。各二颂。后四释彼二位得乐所由。亦各二颂可知。五无量智慧明下五颂颂前难说甚深。谓智深德广业用数多言说难及故云称赞不可尽也。六普观一切法下四颂颂前难通甚深。谓心住平等为众说法。二位相违令极相顺。甚难通会故也。七无量妙功德下三颂颂前难分别甚深。谓此初心同佛位际限难分故也。第四大段欲得一切佛下十颂结叹劝修。初二举德劝修。次二显德深广。次四显德用胜能。后二劝学究竟

　　　　明法品第十四

　　四门同前。初释名者有四义。一后位行法垂明前位。此明即法也。二明是教法是义。三明是智法是境。此二法之明明之法。四智行离染当相名明。即明可轨是以称法。又诸行焕照称性为明。当体妙轨故亦云法。故云明法。不尔是闇即亦非法。二来意者。前明当位体德。今辨胜用趣。后义次第故是故来也。又前明自分。今显胜进。故次来也三宗趣者。明法不同有四种。一理法谓真如性。二行法谓六度等行。三教法谓十二分教。四果法谓菩提涅槃。今此正明行法兼明余三故以为宗。又此四中依理起行依行成果。教说前三故唯四耳。四释文者此文分三。初请分。二说分。三证信分。初中二。初长行后偈颂。前中二。初领前自分。后问后胜进。前中若非勤策照理之机无以堪受胜进转增之法。又若非具此洞真净行法无以能说。故进慧问法慧说也。颂中有八句。一总七别。别中一大誓自严二行乘果乘。三入于因位。离犹无也。谓至无生位道余处释为初地位也。此在地前相摄故也。四背。五向。六同佛住。七定成果。二正问后胜进中二。先正问行法之体。后问依行所成之德。前中总有十一句。初六自利行。次四利他行。后一通结俱利究竟。前中彼菩萨者牒前发心具德之人。初句问修习何行令功德转胜。问前品中云甚深诸三昧无量陀罗尼诸佛自在力无量妙功德庄严初发心。又云即是佛等。何所少故更修习耶。答此圆教普贤行中大位有二门。各摄法界。前约自分。此辨胜进。前中亦具后后中亦具前。然前恒非后。后恒非前。谓具前之后非前。具后之前非后。故位分前后。摄义恒周故也。二问修习何行令如来欢喜。是故云何修习之言贯通下诸句准之。三问位地。四依位起行。五大愿助成。六积德成藏。利他中初应物机化。二不废自行。三赴欲度生。前生此熟为异。四化令趣菩提故。使三宝不绝成兴隆耳。下一结俱利中。善根境结自利。方便结化行。二俱究竟故云不虚。善哉下乃至欲闻。此文有二意。望上则为结请劝说。望下即是希闻后问。二问所成德中。如诸菩萨所修功德者总举所依之德。灭除已下明依德所成是所问法也。于中准下答总有十八句分二。初十七句明德备。后得善根力下明胜用。前中二。先十六句内德圆。后天王下外尊敬。前中二。先九句明自利德。后具足佛刹下七句问利他德。前中二。先有七句问因德。后庄严下二句问果德。前中二。先六句明行修具足。后菩萨一切下众德圆备。前中有二。初四句是断障行。谓先离无明住地是离恶因也。二伏魔。三制外道是离起恶缘。四离尘垢是离恶习也。二修善行有三。初修成福德。二超离恶果。谓离三恶八难也。三修具净慧。此慧下文将为答也。故唯有六句。总是除二障成二严。行修具足故也。下德圆中有七。一摄十地。二具十度。三多三昧。四妙总持。五六通。六三明。七清净法总结也。下果德中二。先依正三业果。后力无畏等摄众德差别果。下利他中四。初一句应机现刹具足。二随成就众生下以正行摄生。于中初随成行缘。二及诸菩萨下正结行法有五。一胜德。二所轨。三依法造修。四行能至果。五广摄所缘及分齐。皆悉满足。是总结也。三速成等者明行有辨果功能故云速成也。四成护法行有四。初句总明护法行。云何护耶。下三句别显。一广说教开示义。二不为异道所侵。三自具文义总持常说。顿说而无穷尽。上来内德圆。下明外敬护中有二。初总举世间十王及佛法王守护。二别显中三。先一切世间等显前十王护。二常为下显法王护。三一切菩萨下明同位护。行体德圆备竟下明胜用。谓依诸德有此胜用。于中四句。初增自无流法故云白法。即自成证行也。二能开等者以证法教人。三自具教行。四次第等教人教行。二偈颂中。四句成颂有十一颂。初一总请。下别颂。别中二。初一颂颂前文。二云何下正颂问后行法。于中初颂前十一种行法。二人雄下颂前依行所成德。于中初二句颂上善哉愿说文。次一颂半颂上行修离障。次二句颂众德备。次一句略颂果德法。次随其下三句颂上利他中行缘。次一切下一颂颂上护法行。后一颂上十王敬护。于中四。初智德无畏犹师子。二福德圆备如满月。三断德离染若莲华。四净果现前如最胜。此四亦是颂上善根力增白净法等胜用文也。第二答中二。初直说。后重颂。前中二。先叹问许说。后以法正答。前中二。先叹问。后佛子下许说分齐。前中先叹所问益。后叹能问者德。前中先辩益。谓饶益增善因。安乐授乐果慧利令得出世法利。后哀愍下结意叹能问中。先叹自分德有五。一称实慧。二不。动而进故云大力。三无间修故云一心等。四位成就故云不退。五当位满故超出世也。又初句明有解。后四明有行。又此等亦是释进慧名可知。下叹胜进德。谓于问自在等如来也
　　下正答中二。先答前十一问行法之体。后答彼依行所成之德。前中依问次第答之。答初句功德转胜有二十句。初十始修。后十终成。又初是自分。后是胜进。前中已得发心之藏。牒前拟后也。应离痴等是总举也。又涅槃经云。不放逸根深固难拔。因不放逸根固一切诸善根皆得增长。不放逸有二。一约事如论释。云云二约理如法集经。云云下别中三。初标数。二列名。三结数。列中此中对治十种放逸。一破戒逸。二迷菩提逸。三失悲心逸。四懒堕逸。五乐諠杂逸。六乐世间逸。七乐劣善逸。八乐二乘逸。九染功德逸。十生绝分逸。如次十句对治应知。初者既得发心已要须持菩萨三聚净戒。然持三种。一不作三业恶。二不为名利。三不起戒见。此是标中守护也。二者不于菩提起有无等见而发心。此是标中离痴也。三依言摄物故离谄曲。四所作善根必使终成故云不退。此是标中精勤也。余皆不离此等三也。五者造业求生是凡夫行。菩萨离之常乐寂静有二种。一约身有二。一所住静。谓离家室喧扰等处。二能住静。谓持净戒离三业非。此以福舍罪离在家凡夫。二约心亦二。一所住谓真空妙境。二能住谓定慧之心。此以慧舍惑离出家凡夫。六厌背世乐。七专修出业。八虽求出舍二乘无悲救世之心。九虽修菩萨大悲功德而不见能所修故无污也。十知己身有四义。一知身从缘而有离我我所。二知己道行力若劣终不强对烦恼境界。三知力若强即须精苦作进修行。四定知已身有菩提种当得佛故。二胜进中。净法者谓练治前行使纯熟离染故云净也。十中一正念净。二舍离下离过净。三安住下正行净。四常乐下求法净。五随所下除疑净。六具足下智慧净。七心常下三昧净。八闻好下解空净。亦是向忍净。九等视下胜想净。十恭敬下报恩净。亦是敬养净。第二答令如来欢喜有二十句。亦初十自分。后十胜进。前中初结前。不舍下生后。于中初句牒下初五句。二心无倚牒下第六。修甚深法牒下七八二句。于无诤等下牒下第九第十。是故总标下十行。称可圣心故令如来欢喜。下别十中。初三修有行。初一勤勇行。次二于有中离过行。谓内身不惜外财不求。次三修空慧行。一加行修空。二正证照实。三后得分别而犹无倚。七常求菩提故名大愿。八胜相现前故云光明。九随有离过故云善知损益。云云十以无著心造履诸法故云清净也。下明胜进十法。修已成就故云安住。十中一对过不染。二证实舍相。三四慈悲摄物。五六行满离染。余四愿智具。一大愿具。二巧慧双行。三思择胜力。四达性无碍。故云无依止也。第三答菩萨所住功德亦二十句。初十自分中。一起行心。二正行行。三智顺理故超言。此上修始也。四近善友。五若不精勤虽近无益。六若不取意会法虽勤无益。又善取佛意者有三种。一约教。以二谛三性三量四理四悉檀四意四密六相六释八声五力等会取经意而受持之。二约义。谓言近意远。虽说法相诸门意在真理超言之处。三约行。谓意在灭惑成德。非但口言故也。七若不依行会意亦何益。此上修次也。八成大誓二严。九因位成满。十圆同果位。此上修终。胜进中二。先明观解。后摩诃萨作是念下明依解起行。前中初结前生后。谓善成诸地名巧方便。又于地不著亦名巧便。成地之要。故云先应修习也。十中初八是所成地法。初一总。二是诸地证智。三施戒等行。四所依净土。五所缘及分齐。六胜通及十自在等。七示现异身。八后智说法。此并诸地非一故皆云随其也。下明能成方便。谓虽分别而无著是方便也。由心造者释无著所以。谓知心外无法故无所著。心造有三重。一转识分别作。二本识随薰作。三真心依持作。皆心作故不有。心作故不无。是故无著也。菩萨若能下结能成地。下明起行于中三。先标。二释。三结。并可知。第四答清净行有二十句。初十自分中。谓十度纯熟出障故。净谓初施即无不舍。二戒即无毁犯等。皆明清净相也。前六可知。七巧成诸行故是方便也。八大愿坚誓尊重如山。此同下尊重行。九由思择力修习力说法除热。如世凉池。十智度摄生令同佛法。后胜进中。以后过前故云转胜。十中。初三宿成行。次三依缘行。后四悲智行。前中。一内有实德外感佛念。二由依护念更增胜善。三能同佛八相现粗隐细名密方便。又了达如来玄密之义。如王髻中珠等。又善解权密之教等故名安住也。次依缘中。一近善友谓身亲近心依附。二依善友起正行。三生正解。谓揽别成总故非总。分总成别故非别。全夺俱尽双融无碍。是故缘起俱非总别。后悲智行中。先一大悲。后三大智。于中。一实智。后二巧智。一成因巧。二向果巧。第五答大愿满有二十句。初自分中所求皆得名愿满。一忍恼摄生。二严土为物。三于佛兴供。四于法守护。通论护法有四重。一护理法。谓照理不杂无明等。二护行法。谓行不杂名利懈怠等。三护教法。谓如法说授广宣流布等。四护果用法。谓存护形像等。五令物身生净土。六令物智入法门。七令他愿满。八无足修行。谓行尽未来际。令如须臾不生厌倦。又愿劫随心转。九愿因究竟。十愿果圆净。后胜进十中。一大誓严心不虑不成故无忧也。二仰念胜侣转起彼愿。三悉愿往生者顿起诸行。四究竟等常起所行。上自利。五化令愿满。六常化不倦。七处苦益生。八舍乐利物。九授以果法。十得果平等。上利他。第六答得菩萨藏。初结前生后。总有十句。谓以蕴德成藏深广无尽故无胜进。一见佛。二持法。即是持藏。三说法即辩藏。四悲普。五妙定。六胜用。七入证。八依证起通。谓以天眼见地伏藏及海中众宝。并知众宝出处价直等事。九佛加增德。十智达器界。第七答随其所应而化度之。先结前生后。谓称机授法名随应化。于中三。初知根机。二教离过。三教修善。初中亦三。初知众生病患所宜。二知宿习因缘。三知现在心念。二教离过中三。先一句总次九句别。第八由观自他平等不起慢于他也。第九心谄曲者多为名利喧心不直。菩萨知其非有故心静也。三如是下结。三教修善中。初一句总下十三句别显。于中初八自分法化。后五胜进法化。前中初二于法能说。一观理等而不违事别。二折事坏而不碍理存。良以理事虽复相夺俱尽而不碍双存故也。又释。分别是说。谓于平等法上虽更以异门种种别说而皆不失本宗故云先后无违。此是本末无碍。二说缘起法无性名破坏。而亦不碍缘起法界无所散灭。此是成坏无碍。已下于人能益。三化令生信。信除疑故欢喜也。四化令生解。解实理名入。下教令起行。五福行趣果。下教慧行。六破相行。七入实行。八无著行法皆依心。二边俱离故云无染。下明胜进化。九教以此无二平等之念念敬诸佛。此近佛身。十教自学软音而无所著。十一于他异音而无差别。此二学佛语业。十二学佛法教。十三具足下修佛智慧。此二学佛意业。下结可知。第八答不舍诸波罗蜜。先结前生后。此有二义。一虽常化物。而内心恒寂故云不舍自行。二为他行此。是故不舍自行。即是利他故云也。以十度中后四是第六中开出故但标六。又以后四严前六故云一切诸度具。庄严六于十中第二内。不倚戒以自高。又不执戒为有故令净也。三中初安受苦忍。闻恶无忧等耐怨害忍。闻好无喜法思惟忍。未曾等双结违。四中初勤修佛因。究竟下勤修佛果。五禅中一入定体。舍欲等是初禅。次第入是后三禅。此是事定入而不著故云无染。下明灭惑出定。是理定。下明定用起通。二超次。谓于八九次第入。及超越入。此是上事用。三入一知多。四渐具智德。此二是理定用。六智度中。初求闻慧。次所闻等下明思慧。次入真等明修慧。上是加行智。次妙善等辨正证智。次具足等明后得智趣佛慧。七方便中有六种方便。皆以悲智相导巧无住著故。云方便。一悲示威仪。智离爱见。二悲现身。智无染。三悲外示童。智内具黠。四悲现缚脱。智巧不取。五悲智现严。六悲能入趣。智了所行。八愿中有十。一一皆愿尽彼原际。各云究竟。初化众生愿。二净佛土愿。三供养佛愿。四摄智慧愿。五修法界行。六大志愿。谓以志力修上行时尽来劫住谓若须臾。七修促愿。谓愿以长劫为促。上句但转能见之心。此回所住之劫。是故上句有住字此无也。八成坏愿。谓愿解达世界成坏。一缘集成不作坏。二劫初成劫未坏。皆愿了达。九现净土愿。十成正觉愿。九力度中有十义皆有堪能。不可屈伏故名力也。一一各初标名后释义。初中释。内离烦恼等是离过也。具净等是成德也。此二成自行故名自专正。二释中。谓以胜力正理他时无能坏者故也。此二总举利他。三拔苦心满。四与乐心齐悉能覆护一切。是力义也。此二利他心。五持力内蕴法义。六辨力外宜应机。此二利他德。七大行具严力。八弘愿不断力。九因力多出。十果力普覆。十智度中。谓识病了根称理授法故云智。亦有十句。于中初四知病轻重。次三知根欲。谓一知病者学位。二知其心中串习所行。即根行也。三知欲乐悕望。次三知法药。初知境法。二知智法。三知境智无碍无边法门。故云法界。第九答所请众生皆能度脱中三。先结前生后。二教化一切下十句正显度脱。于中初一化出恶道。谓初句修善因后出苦果。二化出众难。谓精进修出因。超难出八难果。次三教治三毒。但贪欲有二种。一贪色教不净观。二贪财教离欲观。嗔亦二种。一嗔有情教慈心观。二嗔无情教平等观。以不称意无情物与称意物无二故云平等。愚痴亦二种。一顽无知教界分别观。二邪见愚痴教因缘观。以诸法从因缘生非自在等作故也。又以不信因果故教因缘观也。次三教化令出三界。初教离欲恚等。舍欲界至初禅等。二教增上观。舍色界增上至无色处。三教细微智。以照察细想令断尽。证空超出三界。次二句化令入三乘中三。乘初教寂静行有三义。一以彼二乘修离生死喧杂行故。二令修证入人空寂静行故。三无余涅槃名寂静。修彼名行。二教以十力等。是超过凡小严显大乘。三下释所请度义。谓如初发心举其本愿。指本曰如。见生堕恶举愿所为。大师子吼举其愿辞。誓言决定名师子吼。知病法济正显愿相。此中文意显从初发心见众生苦故以决定言请取一切众生誓悉度之。具足下结意可知。第十答兴隆三宝中三。初标。次释。后结。释中初九别后一总。别中九句为三重。有释云。初约教道。次约证道。后约不住道。今更释。谓初中后分三也。且约佛宝。初教发菩提心。次已发菩提愿者赞彼大愿令不退转。三令依愿起行使佛因圆故云下佛种等。因圆果发名生正觉牙。是故始终相继令佛宝不断。二约法宝者。初示深教法。次释理法。三护持等明行法。又释。初总示深法。次以法深难解故须解释令解法流行。三法既行已即加守护不顾身命。是故令斯法宝广行不绝。又释。初契经。次是对法。后是毗尼。故须严护。三约僧宝者。初受持威仪教法。是僧行方便。次行六和敬。僧行成就成行不乖曰和。行和相导曰敬。谓三业慈为三。同戒同施亦云同舍。同见亦云同慧。故有六也。后善御大众心无恼。是僧德已成统摄绾御。是故能令僧宝常存。下总结可知。此中有三宝章。如别说。第十一答所为境界不虚。于中初结前。从菩萨如是安住下生后。于中三。初总。次别。后结。总中三。初语业不空。二彼菩萨下身业不虚。谓所作不谬是也。三如是一切下意业。智慧回向不虚。二别中三。初法。次喻。后合法中。初标。次列。后结。列中初五明自依正严。后五明法摄生严。前中初三三业即正报严。次二依报严。于中初明土离染。谓受用此土长道灭惑故也。后明土具净德。谓常有光明故也。后五。一摄胜众。二示神力令生信。三授圣教令生解。四化现成佛。谓涅槃者此非是圆寂之义。梵云泥畔此名化也。是此所用故应云化地严。谓是现化处故也。五量机授法。余结可知。喻合亦可知。上来答初问竟。第二答行所成德中有二十句。初灭愚痴是牒前问。具智慧故是答也。下诸句皆先举问后显答。二慈悲答降魔问。三慧功德力答制外道问。四入金刚定除心习垢答离尘垢问。上来离过行也。五于先佛所等答具足成一切德问。六净慧满足答能离恶道等问。上六总是行修具足。七次第方便智慧力答诸地等六种名众德圆备。一地。二度。三定。四通。五明。六无畏。上来因圆。八白净法力答佛依正三业之问。九智慧分别速解诸法等答得佛十力等问。前句明依正相好果。此句明功德差别果。此二总明果满也。上来总是自利门竟。十愿力神力智力答随其佛刹问。十一随　　应受化等答随成就众生等问。十二菩萨如是修行等答修行成佛问。十三于无量刹等答护持法藏问。十四成就四辩等答分别广说问。十五于大众中无所畏等是牒问。具足增上般若是答魔不能坏问。十六次第分别等答摄持正法无穷尽问。十七具足大悲下答于一切世界悉能演说问。十八十王敬护略无答文。又此是行果故无答。又除佛无过等亦是通答耳。问十地满后受职菩萨方云唯除如来余无能过。何故此中位是地前十住之处即有此言。答此是圆教普贤位相陀罗尼法。是故一位成满之处即摄一切诸位皆尽。如下海幢比丘顶上佛说法处十住满后即补处成佛更不言入十行等者同此说。此据初位为言。如下小相品中从地狱出即到十地无生忍后位至离垢三昧前等者。彼据终位而说。中间二答位准可知矣。十九一切世间恭敬等亦无答。同行果故。亦可同在后门内通。二十佛子下答得善根力增长白法等问。于中初总举后释成。前中初身业胜利。次以慈心下意业胜。后具足辩才下语业胜。下释中有十一句。初六成自分因德。一成证智净。二如证而巧说。三于教能念持。四如念能巧说。五于已得法能记持。六于未得法能推求。后五成胜进果德。一得佛外力用。二得佛内实智。三得佛巧说智。四正说深法。五成佛胜智。谓具理量及菩萨愿智等也。第二偈颂中有二十偈。初十三颂前初段十一种行法。后有七偈颂后十八种行所成德。前中初四偈颂初二段。谓初一偈半颂所修转胜。谓名初发心住为初地也。已得发心功德之藏故云长养也。次句颂灭放逸。次句颂离痴闇。次二句颂菩提心不忘等。下二句颂如来欢喜。次一偈重颂修胜。初三句颂不退转。下一句颂离在家出家凡夫。余略不颂。后一偈重颂佛喜可知。次有二偈。颂次三段。谓初五句超颂第四清净之行。次具足诸地一句却颂第三所住。功德下半颂第五大愿成满。次半颂第六得菩萨藏。次一偈半颂第七随其所应而化度之。次一偈颂第八不舍诸波罗蜜。次一颂第九随所请众生皆悉度脱。次一颂第十兴隆三宝。次二颂菩萨所为不虚。自下七偈颂行所成德。于中初一偈半颂十八句中初九句因圆果满文也。次二偈半颂护持正法及广说等。次三偈颂第十八三业利益文。谓颂上于大众中安谛威猛坚固甚深说法除惑故也。下明所说契理故如来随喜所说合机故大众奉行。此上第三会竟

　　　　华严经探玄记卷第五

