上一页 下一页

灵峰蕅益大师宗论卷第五之二
古歙门人成时编辑

【简韩茂贻】
【复九华常住】
【与王季延】
【与忍草】
【复吴聿修】
【复阎净土】
【与智龙】
【与体境】
【寄丁莲侣】
【复转依】
【复程用九】
【寄善超】
【寄王古学】
【与沈甫受甫敦】
【与圣可】
【与了因及一切缁素】
【与沈敬园】
【复韩朝集】
【复唐宜之】
【答莲勺】
【答韩服远】
【复张中柱】
【复陈旻昭】
【复导关】
【复达戒】
【复松溪法主】
【与唐宜之】
【答唐宜之二书】
【寄达月法主】
【与见月律主】
【与刘纯之】
【复张中柱（二）】
【寄钱牧斋】
【复钱牧斋】

【书二】

（简韩茂贻】

紫柏集点完。此老以博地凡夫。力战烦恼魔军。一生取办。真踞地狮子。透网金鳞也。今观其法语。精悍决裂。犹足令顽夫廉。懦夫立。柔情媚骨。不觉冰消瓦解。幸细细畱心。必羹墙寤寐见之。

【复九华常住】

向年托迹宝山。于一切精律行者。作地藏大士想。卽一二不拘小节者。亦作志公济颠等想。圣道场地。龙蛇混襍。凡圣交参。不敢以牛羊眼妄测。自招无闲重罪也。适闻山中。稍稍构难。虽大菩萨示现作略。然经云。寕破千佛戒。莫与外人知。又世典云。胡越人相为仇敌。及乘舟遇风。则相救如左右手。九华实地藏慈尊现化地。山中大众无非地藏真实子孙。不知歴几劫修行。到此名山福地。乃为小小一朝之忿。遂使智不若胡越同舟。非所谓一芥翳天。一尘覆地者邪。不肖智旭。少时无知。毁谤三宝。罪满虚空。仗地藏大士。深慈厚愿。拔我邪见。令厠僧流。故今日称地藏孤臣。山中大众。皆吾幼主。臣无轻君之念。而有谏君之职。惟是诚惶诚恐。稽首。顿首。遥向宝山。披陈忠告。惟愿众师。各各舍是非人我之心。念法门山门之体。同修无诤三昧。永播大士道风。古人云。官不容针。私通车马。又云。家无小人。不成君子。纵有实非大士真正眷属。亦须慈恕。令其渐种善根可也。

【与王季延】

净业障经。的是佛说。毫无可疑。请试言之。佛广度一切众生。如大医王。亦如大仙。能起必死之证。非循行数墨者可思议也。大般涅槃。为阿阇世王忏罪。与此经同。所谓实相忏。无生忏。直枯罪源。罪流自涸。如飜大地。树何所依。大佛顶经云。却来观世闲。犹如梦中事。摩登伽在梦。谁能畱汝形。又云。尚无不杀不盗不淫。何况更有杀盗淫事。皆是此旨。良由阿阇世王与今无垢光比丘。及过去勇施比丘。此三人慙愧恐怖急切。悔过之心无异。故对治妙药亦无异耳。良医于无名肿毒。初炙不痛者。炙至极痛而止。初炙卽痛者。炙至不痛乃止。不如是。病不能疗也。毗尼藏中。诃破戒为断头法。是不痛者炙令极痛。此经及大涅槃经。明罪性本空。是极痛者炙令不痛。如是妙法但为无知误犯者作救命神丹。非为谈空行有者。资牙慧口实。所云观于犯卽是不犯等者。只此观之一字。几许慧解。几许功夫。譬如钻木出火。火出则木必尽。傥犯戒心分毫未尽。岂名观于犯卽不犯哉。固知此经。真大乘圆顿无上法门。秖就路还家。不改弦易辙。与华严法华涅槃等经。同一线索。是故能令犯者闻之。罪根永拔。未犯闻之。永不复犯。譬如灵丹一粒。不论有病无病。但肎服之。可轻身遐举。何止延年益寿而已。傥读此经。不永离淫杀等事。与不读一般。如遇灵丹不服。身婴重病。岂灵丹却致病邪。设无慙人。欲援为例。请语曰。汝犯戒。亦如二比丘出不得已乎。旣犯后。如二比丘恐怖发露。急切求哀乎。纵求哀如二比丘。遇佛菩萨为说法乎。纵闻此法。如二比丘随文入观。顿悟无生。淫心永断乎。彼达法空已。淫习永除。一成佛于未来。一成佛于现在。然杀人之报。或因中卽偿。或成佛方受。如金枪头痛。理必有之。善夫古人曰如何是本来空。业障是。如何是业障。本来空是。故知大彻悟人。但可不堕地狱。决无不偿夙债之理。师子尊者。神光大师。僧肇岩头等。歴歴可据。非徧阅大藏。深明教眼宗眼。未可轻议也。至现在无垢光比丘。偶与过去无垢光佛同名。如观世音菩萨。与古观音佛同名。迦叶比丘。与古迦叶佛同名。柰何混而一之。所云开元附秦录者。唐开元重叙藏目。偶失译师之名。相传姚秦时译。仍附秦录。藏经失译名者颇多。未必皆伪。不当以此为责。呜呼。末世狂禅。罕知教典。依文解义法师。又无真正手眼。鼠唧鸟空。徧于寰宇。居士能如此畱心。可谓优昙鉢华矣。然真正经王。须阐幽旨。以示未闻。方见维摩大士作略。傥粗浮涉猎。辄云可疑。魔王闻之。踊跃欢喜。关系亦不小也。

【与忍草】

身病易治。心病难遣。古云。克己须从性偏难克处克将去。慈云大师亦云。行人各有无始恶习。速求舍离。当自观察。何习偏重。诃弃调停。取令平复。勿使行法。唐丧其功。夫恶习岂惟杀盗淫妄而已。二六时中。四威仪内。苟可动人念头者。最能折福损寿也。

【复吴聿修】

青龙钞。岂可与妙莲玄文同年而语。盖未悟时。搜索拟议。决无当大道。故德山云。穷诸玄辩。似一毫置于太虚。竭世枢机。似一滴投于巨壑。丈夫出词吐气。真实不欺如此。可谓太煞明白。何反代为瞒昧。妄拟于如虚空如大海之玄文。且疑一烧一不烧邪。末世迷人看语录。往往有此等恶习。不思比拟稍失当。金刚法华皆可烧矣。谤法之罪。亦大可畏哉。请烧却德山手中陈腐枯藤。此一言之失。不难知也。

【复阎净土】

文字性空。故淹贯三藏。元无一字。非以不识一丁为无字也。末世无闻比丘。借达磨不立文字。以掩其拙。亦可嗤矣。非知之艰。行之维艰。固然。又复应知非行之艰。知之更艰。不知而行。堕坑落壍。佛顶十卷。最勖修行。而以先开圆解为最初方便。圆觉经。文殊普贤二章。亦先开解。大乘止观。摩诃止观等书。无不皆然。参于学问思辨笃行之旨。若合符节矣。修行之法。如调琴弦。缓则不鸣。急则声绝。勿忘勿助。庶循循进道也。正修行路。必以空观为主。痛快直捷。莫若毗舍浮佛半偈。熟读默思。使沦骨浃髓。紫柏全集。幸觅观之。得此法印。可辨邪正。不被今时邪师所误矣。

【与智龙】

颠沛患难。是煆炼佛祖英灵汉一大炉鞴。能受煆炼。便如松柏歴岁寒而逾坚。不受则如夏草春花。甫遇风霜颓靡无似矣。夫松柏花草。禀质不同。不可强也。现前一念灵明心性。岂有定质。只贵当念自立。将身心世界一眼覰破。平日晏安粥饭习气一力放下。便向刀山劔树游戏出没。有何艰险。纵身心世界情见放不下。而身心世界未尝不是空花。纵晏安粥饭习气除不得。而业运临头。何处保得晏安粥饭如意。千经万论皆磨礲习气之具。习气不除。学问何益。不能亲明师良友。受恶辣钳锤。徒觅几部好佛法。静静闲坐。烧香啜茗。而披阅之。此措大学问。尚不可为世闲圣贤。况佛祖哉。佛祖可如此悠悠而得。善财常啼。真千古极拙人矣。何为华严般若之榜样也。

【与体境】

出家大丈夫事。非王侯将相所能。然不难有始。难于有终。故因果之邪正。必四句料简。应日慎一日。临深履薄。期到真实受用处。万勿大胆粗心。中涂狂惑。从袈裟下失人身也。切嘱切嘱。

【寄丁莲侣】

净土一门。有名无义久矣。居士躬行实践。为缁素标榜。此阿弥愿光所映发也。但末世往往视作曲为中下。不知其至圆至顿。普被三根。须将妙宗钞。及西方合论二书。深玩熟思。庶可破邪计耳。

【复转依】

指戒生来。具见接引。然纳是岳武穆。非淮阴侯也。用九一向粗浮。堕时文恶窠臼里。大乘性相。都作语言文字会去。待被禅宗菲薄。方思结制观心。观心之法。甚不易言。近代宗门。多发足问津。唯台衡知津发足。修证涂辙。不啻什伯相倍。只恐不是教下真种草。真种岂被禅宗菲薄。亦岂畏菲薄者。若是台宗真种。世语外籍。皆不相违。岂有轻唯识而不屑学者。可怜众生情见封迷。绝无超方手眼。才入台宗。便染台宗重病。才入禅门。便染禅门重病。未得清。先得隘。未得和。先得不恭。求不没于时流者几何人。大丈夫出家。不拌二三生埋头彻底。辄希十年二十年后弘教扬宗。修天爵以邀人爵。终必亡而已矣。

【复程用九】

圆顿行人。春夏秋冬。无非观心之期。昼夜六时。无非观心之会。行住坐卧。无非观心之事。说法听法。无非观心之缘。若必待冬期结制。而后观心。则三时讲演。仍说食数宝矣。讲听时不与心观相应。观心时亦决不与教理相应。若是。纵百春夏秋讲经。百冬观心。到底是两橛事。书生粗浮领略。无超方出格知见。出言鄙陋。从来可叹。经云。人命在呼吸闲。儒云。才说姑待明日。便不可也。唯居士一向不肎当下随文入观。妄谓一切人皆不能当下随文入观耳。当痛思力改。莫作矮子看戏文句当也。

【寄善超】

世出世法。孝慈第一。以慈心而修孝行。可顺父母。格鬼神。况出世师长乎。勉旃。无任情率意也。

【寄王古学】

丈夫不难高明。难于精细。苟精细则儒理释理。可分剖同异之致。宗眼教眼。可坐证合一之源矣。

【与沈甫受甫敦】

占察行法。蒙昆玉梓梵册。而不肖屡结坛。俱不获清净轮相。此可信天下后世邪。今誓作背水阵。掩死关礼之。十二头陀经。竢后或敢著笔。今沉船破釜时。未暇作空头话也。

【与圣可】

不肖三业罪过不少。襍乱垢心。岂致清净轮相。爰发慙愧。退作但三归人。誓不为师作范。誓不受人礼拜。誓不出山。誓得清净轮相。不论百日千日。六年九年。毕死为期。辞嘉兴事竟。嗣当辞畱都事也。

【与了因及一切缁素】

宋儒云。才过德者不祥。名过实者有殃。文过质者莫之与长。旭一人。犯此三病。无怪久滞凡地。不登圣阶也。旭十二三时。因任道学而谤三宝。此应堕无闲狱。弥陀四十八愿所不收。善根未殒。密承观音地藏二大士力。转疑得信。转邪归正。二十年来。力弘正法。冀消谤法之罪。柰烦恼深厚。于诸戒品。说不能行。癸酉中元拈阄。退作菩萨沙弥。盖以为今比丘则有余。为古沙弥则不足。寕舍有余企不足也。夙障深重。病魔相缠。从此为九华之隐。以为可终身矣。半年余。又渐流布。浸假而新安。而闽地。而苕城。槜李畱都。虚名益盛。实德益荒。今夏感两番奇疾。求死不得。平日慧解虽了了。实不曾得大受用。且如占察行法一书。细玩精思。方敢遵古式述成仔细简点。并无违背经宗。乃西湖礼四七。不得清净轮相。去年礼二七不得。今入山礼一七。又一日仍不得。礼忏时烦恼习气现起。更觉异常。故发决定心。尽舍菩萨沙弥所有净戒。作一但三归弟子。待了因进山。作千日关房。邀佛菩萨慈悲拔济。不然者。寕粉此骨于关中矣。

【与沈敬园】

闻杨乘乘与笑禅师龃龉。夫参知识。须领其所长。不责其所短。法门深远。等觉未尽。况今时知识邪。法中起过。福反成罪。幸同往释此芥蒂。法门幸甚。

【复韩朝集】

境苦生厌。此苦谛慧也。厌苦则不敢造业。此集谛慧也。因不生则果不生。此灭谛慧也。殷勤知悔。卽道谛慧也。须陀洹所见。见此而已。阿罗汉所证。证此而已。舍戒不如法。不必疑。已舍矣。但有世闲性罪。安更有犯法罪。受戒不如法。举世皆然。亦不必疑。但如法行一日。便有一日功德。瑜伽师地论。言之甚详。时当末世。不可以正法为例故也。夫犯戒造恶。固有罪矣。念佛书经。独无福乎。均是佛言。何一信一不信。甘堕忧疑坑中邪。悔得当。则名胜行。过其宜。则成悔盖。千经万论。只要人直下安心。安心无术。只知法无性而已。般若谓过现未来心。不可得。华严云。心不妄取过去法。亦不贪著未来事。不于现在有所住。了达三世悉空寂。仁者闻之熟矣。胡不时时观察乎。净土痛快直捷。广大圆融。至顿至易。无机不收。无罪不灭。仁初发心。便知归向。胡三十余年。犹半半疑。特录往生公案二则。以助信力。万勿更踌蹰也。但观察现前一念缘起无生。罪源自涸。此事甚不难。人看得难耳。

【复唐宜之】

妙宗钞一书。不可动一字。葢大小弥陀经。普被三根。注须通浅深。此经专被韦提希等圆顿大根。令现悟无生忍。傥作是一心之旨未彻。断无依事修观之理。云栖谓心粗境细。妙观难成。本诸善导等诸大祖师。信非臆说。旭谓宋时根性稍利。四明发挥犹略。若今大师复作。只可详释。何容节要。大匠不为拙工。改废绳墨。羿不为拙射。变其彀率。此系不小。傥圆解不十二分透彻。便欲作观。未有不招魔事者。唯持名一法。千稳百当。而图经及妙宗钞。姑与人结圆顿种。或众生根性不可妄测。亦自有能解者。若解决不嫌多。若未解删之于彼何益。且删浅存深。初机益不能解。若删深存浅。大违经宗。进退思之。万勿萌此念也。

【答莲勺】

翁出家。当绍莲大师法脉。往者雪公。不耐钳锤。甘心小就。杨生志大才美。因地欠真。皆作古人。良可叹悼。旭福尠障深。聊作村学究句当。赖二三童蒙。未染近时恶态。仅种金刚种子。傥先有成见者。任掉头不顾而已。自愧百炼千磨。终未断惑证果。而具缚凡夫。以肉眼作佛眼用。若教若宗。得无纤毫疑滞。故著述甚多。皆可考诸佛祖而俟百世。此真自信。非天下能瞒盰也。承示心经口义。别具见学富才华。傥欲寿梓。不妨再酌。法门至谊。无容献谀。知不见罪耳。

【答韩服远】

尊恙郁痰所致。郁又从勘境不破所致也。种种逆境。可动心忍性。增益不能。皆所以成就自己而已。世道交丧。儒门久已无人。愿足下矢志为君子儒。近世学佛人。才听讲只思做法师。才不思做法师。便不肎究心佛法。学儒人。才读书只思中进士。才不思中进士。便不读书。殊不知读书。是为圣贤正路。研究佛法。是成菩提。生西方正路也。哀哉。然佛门犹有一二知成佛者。儒门绝无一人思为圣贤。世安得不乱。乱安得复治邪。足下果发起决定为圣贤心。而释迦不暗中摩顶。孔子不昼夜拥护。无有是处。

【复张中柱】

儒释二学。到家虽别。入门大同。若云尊德性而道问学。卽全性起修之谓也。若云下学而上达。卽全修显姓之谓也。未有不圆悟心佛众生三无差别。可言修证工夫者。亦未有不深修十乘妙观。可阶究竟极果者。是故近世苟简法门。最易凑泊。最难到家。佛祖无上心印。最难入手。最易成办。沩山云。此宗难得其妙。切须仔细用心。可中顿悟正因。便是出尘阶渐。生生若能不退。佛阶决定可期。上古宗匠之言。类皆斟酌稳重若此。岂以一棒一喝。一句一偈。谬作极则者邪。承问诸书。大乘止观。性相总持。实与佛顶玄文。唯识心要二书。相为表里。苟畱心旣久。得其血脉。一代时教。思过半矣。小止观。可依行持。摩诃止观。渊深宏博。须辅行并观。禅波罗密门。所诠禅法。工夫稍得力。卽取看之可也。六妙门。维摩疏二书。久锢海东。傥仗鼎力。复照此地。乃千古奇事。日夜祝之。

【复陈旻昭】

力疾草法华会义。七旬告成。然每一念及佛道深远。未尝不涕泪交流。昔沩山三作国王。遂忘宿命。戒老一念偶误。复为坡仙。证断之难。固不待言矣。又忆经中阿难白佛。十二因缘。特易解耳。佛语阿难。莫作是说。除佛一人。余不能尽因缘性海也。遂举往事以诃之。昔有阿修罗子。语其父曰。大海特浅浅耳。父曰。我身长七千由旬。以幻术故。变为十六万八千由旬。乃穷其底。汝年幼。身仅七百由旬。又未有幻术。何藐视此海邪。子不信。投身入海。没溺洪波。几至丧命。父以幻力接出。喘息仅存。佛语阿难。往昔阿修罗王。卽我身是。阿修罗子。卽汝身是。汝昔轻视大海。而受疲苦。今复于我法中。轻视十二因缘甚深法海。当招恶报。于是阿难慙愧改悔。誓不于法起轻易想。至如来灭后。方办大事。传佛心宗。此解悟之难。又岂容藐忽哉。念此二难。方切悲痛。谬辱奖誉。以为义句兼到。解行双圆。不益令我置颜无地邪。

【复导关】

吾人本分中事。如饮水冷暖自知。然有先饮水知冷暖者。分毫瞒他不得。所以十乘观法。须知次位。傥有观无教。未有不堕增上慢者。旣四棱塌地。不同迷时法华转。便可恒转是经。随文入证。方名不襍用心。傥不看一字。则此一字仍是碍心之物。岂虚空已碎。一字尚未碎。大地已沉。一字尚未沉。看则便被他襍。不成一片邪。幸细思之。当喷饭满案也。

【复达戒】

勤心作福。不可但贪清闲。少年清闲。是不祥事。非折寿则损福。于清闲二字作毒药想。方有少分出生死路。背经虽好。非出家正务。周利不诵半偈。深证二种解脱。提婆在家。通十二韦陀。出家通八万法藏。无救阿鼻地狱。三大劫苦。牛饮水成乳。蛇饮水成毒。智学成见提。愚学成生死。不可不深思也。

【复松溪法主】

癸亥春。拜见幽溪尊者时。正堕禅病。未领片益。戊辰冬。遇归一兄。方悔向日当面错过。曾剌血书一然香供师伯文。寄至台岭。屈指二十二年矣。台宗一脉。我兄勇猛仔肩。次达月管公。亦复半壁。观彼会合玄签。一字弗敢稍易。知不坠家风也。如劣弟者。少年误中宗门恶毒。放恣之习。沦骨浃髓。今虽痛革。余习难除。故私淑台宗。不敢冒认法派。诚恐著述。偶有出入。反招山外背宗之诮。近述法华会义。因畱都久染知音大窾酸臭气味。绝不知权实本迹纲宗。况得观心悉檀四益。语以三大五小。甫展卷。无不望洋而退。不得已。窃取文句妙乐之旨。别抒平易显豁之文。聊作引诱童蒙方便耳。消文分句。不无小殊。教部时味。敢有他议哉。然置弟门外。不妨称为功臣。收弟室中。则不免为逆子。知我罪我。听之而已。

【与唐宜之】

读修行会义序。知有卓见。但曰修行须修般若。般若以实相为体。观照为宗。无住生心为因。究竟种智为果。经云。于法实无所得。不可以三十二相得见如来。无有法得菩提。故然灯授记。皆指示初下手时。以无所得为方便之观门。所谓应无所住而生其心者也。居士反判作第一义谛。一可商也。论云。不离佛世住。供给如来住。求佛教授住。皆点明菩萨位中。分得真实受用。所谓渐住究竟种智者也。居士反判作忠恕之语。二可商也。请以喻明。黄帝失珠。罔象得之。今于法实无所得等。皆罔象之求也。可竟唤作第一义谛乎。不离佛世。供给如来。求佛教授。皆玄珠之异名也。可唤作切实功夫乎。虽王文成云。唤戒慎恐惧作本体亦得。唤不睹不闻作工夫亦得。然戒慎恐惧毕竟是达本体之工夫。犹所谓于法实无所得等。不覩不闻毕竟是工夫所显之本体。犹所谓不离佛世住等。若直以实无所得等。为第一义谛。何异偏空。不离佛世等为工夫。何异著相。以著相工夫。求偏空义谛。是背般若。岂修行般若哉。此等关系。迷悟攸分。傥肎细细理会一番。不唯更有一番真实受用。卽古人鼻孔。亦决不向文字同异中卜度矣。纳近重阅大般若六百卷。见其义趣愈博愈约。无法不从此出。无法不归于此。六祖所谓法法皆通。法法皆僃。而无一法可得者。正以无一法可得。故法法皆通。法法皆僃也。无一法可得。最上乘下手工夫。法法皆通。法法皆僃。最上乘圆满本体也。设有一法可得。则被此一法所碍。不能法法皆通。法法皆僃矣。如唐太宗。设不拌丧家亡身。何得富有天下。直至富有天下。卽以天下为家。天下为身。亡身家者。为莫大身家。是故于法实无所得。则恒不离佛世。不以相见如来。则恒供给如来。无有法得菩提。则能求佛教授。如此方名修行般若。方可降伏其心。方为住所应住。不然依文解义。三世佛冤。纵行六波罗密。百千万劫。以有所得为方便。终名远离甚深般若而已。向谬述破空论。破今人之得空故也。若无所得。则不得有。亦不得空。亦不得无所得。何所可破哉。

【答唐宜之二书】

问意。请直言之。紫柏之问。为要问。切问。妙问。坐断咽喉问。立断命根问。向彼问处著眼。十个有五双悟道。居士之问。为呆问。迂问。戏问。不达理路问。佛所不答问。若向此胡思乱想。十个有五双发邪。经明不应思而思。不应问而问。反成毒智也。夫六百卷般若。心经该之。心经二三百言。照见五蕴一语该之。照见一语。色心二字该之。凡所照者。无非色摄。凡能照者。无非心摄。而能所无性。由妄念立故。瞥尔一念。则为色心本源。究此一念瞥起。起处无从。全依真性。然真非妄因。何因起妄。真非有外。妄岂外来。展转简责。毕竟此妄。从何瞥起。此银墙铁壁真疑情。真话头也。不论年月时劫。只有此个疑团。眉毛与大地厮结。会须讨个分晓。老鼠入牛角尖。定有倒断处。又如鼠咬棺材。不穿不歇。如此疑去。勿忘勿助。机缘到时。喷地悟去。方知世界身心。本是翳眼空花。本来不生。不复更灭。那得更有无始劫前。最初起念之由可问。如痴人说梦也。就此喷地悟门。复分浅深邪正。须略言之。有人得此坐断两头消息。便谓一空永空。无复修证可论。则为恶取空见。反堕大坑。有人得此了知身心世界皆如梦影。执著渐轻。修行渐进。则为干慧。有人得此知身心世界虽如幻影。唯有真心不生不灭。为一切生灭所依。由是云兴六度万行。助严真心。自他两利。则为中道正信。有人得此了妄无生。全是性起。真性不生不灭。则一切法当下亦皆不生不灭。真性具一切法。造一切法。一切法亦皆具一切法。造一切法。遂见法法互融互具。互徧互周。虽复重重融具徧周。亦无所在。虽无所在。而无尽无尽。法法宛然。是谓具缚凡夫。能知如来秘密之藏。虽是肉眼。卽名佛眼。从始至终。以此佛知佛见而为修行。直至圆满菩提。归无所得。中闲永无诸委曲相。沩山云。此宗难得其妙。切须仔细用心。可中顿悟正因。便是出尘阶渐。生生若能不退。佛阶决定可期。此之谓也。岂似后世讲士。妄计积功累行。不明平等法性。又岂似今时狂禅。妄计卽心卽佛。不知差别义门者邪。然欲发妙悟。或从思入。或从闻入。事非一槩。但先涤旧时知见。令净尽无余。方堪有新益耳。（其一）　狂言骇听。乃蒙嘉纳。且承不弃。赐以忠告。字字金錍。可铭可戴。嗟乎。惺兄逝后。久不闻直谅之言矣。今何幸得此于老居士哉。虽习气深重。当数数念此良药。渐有瘳也。生平过失多端。不止动气轻喜二种。尤望不恡直言。令我改革。但动气一事。有大不得已处。夫五百弟子。各说身因。虽皆非佛意。而各称善说者。以入门不同。到家则一。又未知佛实意。皆顺佛权门。故不妨也。傥如杨墨充塞仁义。则孟子必为之惧。遑恤好辩之讥哉。所以慈明慢骂诸方。大慧痛诃暗证。罹大祸而不敢避。是或别有一道。不可以云栖竹林之法例之也。虽然。不肖力学不怒之威。居士深谅折肱之苦。庶几允当也乎。

【寄达月法主】

尊者台宗独步。不唯近接幽溪之绪。实远继荆溪之教。非同臯亭一派。有名无实也。曾闻台门多顺子。乃卽中之门。何以有跃冶之金邪。忆甲戌春。见金若采法华百问。时一笑置之。不意歴年七周。未摧斧钺。今且梓成。何肆无忌惮至此。虽鄙陋浅恶。亦有一辈生盲。辄从其教。在尊者已不屑诲。其如害愚小何。昔世尊于提婆达多之逆。必遣舍利弗。广向王臣说其过罪。尊能独默然邪。某覩兹僭窃。悲出肺肝。自附于沐浴请讨之科。姑直批彼邪问。呈诸方丈。法道陵夷。斯时为甚。坏正教者。不止一金氏。尊者向现居士身。已作人天重望。况今俨然沙门仪表。释迦智者荆溪。实式临之。何容诿其责也。

【与见月律主】

律学之譌。将及千载。义净怀素二师旣没。能知开遮持犯轻重缓急者。绝无其人。近世愍忠大慧律主。颇纠正小半。犹未复佛世芳规。旭又薄德尠福。不足取信于人。寤寐永叹。涕泪交流。大厦将倾。决非一木所支。迩闻座下。奋金刚志。秉智慧炬。革弊遵古。喜而不寐。冀获良晤。尽献片长。以益明圣。尘归大地。水入沧溟。座下旣得尽善尽美。旭亦无遗珠刖璞之憾矣。今夏细商集要一徧。遂重治成稾。卷帙较旧不多。而删繁补要。颇为精炼。幷闻之具眼者。

【与刘纯之】

此一大事因缘。积譌已久。伶俐人往往意见凑泊。气魄承当。如余集翁辈。可为殷鉴。五灯花一书。岂不为千古具眼者笑邪。陈旻翁。深心弘护。肉身韦驮。但本分中事。有时精细巧妙。不愧古人。有时粗疎抹过。尚不堪与座主提草鞋。亦未经陶炼耳。渠于法门极为在行。绝不承当悟字。甚讨便宜。然微窥其意。远不如做秀才时之虚心矣。世闲科第。果能埋没贤豪者邪。可畏也。

【复张中柱（二）】

承谕世俗通病。唯喜热闹道场。诚当世师资。顶门一针。晨昏佛号悲呪。便是宦海慈航。自利利他。法皆具足。只恐含元殿里。更觅长安。然丈室畱心圆顿教法。决不同近日伶俐士夫。得便宜处失便宜也。

【寄钱牧斋】

今夏两番大病垂死。季秋阅藏方竟。仲冬一病。更甚。七昼夜不能坐卧。不能饮食。不可疗治。无术分解。唯痛哭称佛菩萨名字。求生净土而已。具缚凡夫。损己利人。人未必利。己之受害如此。平日实唯在心性上用力。尚不得力。况仅从文字上用力者哉。出生死成菩提。殊非易事。非丈室。谁知此实语也。

【复钱牧斋】

济云鬬诤。不啻小儿戏。阅儒释宗传窃议。可付一笑矣。续灯事。徧集明朝语录。乃可成之。非朝夕能办。未填沟壑。当以三四年为期也。著述须实从自己胸中流出。方可光前绝后。设非居安资深。左右逢源。纵博极群书。徧采众长。终是义袭而取。不可谓集大成也。大菩萨乘愿力阐正法。须如马鸣龙树。智者清凉。立极千古。若圭峰长水辈。虽各有所得。犹未免为明眼简点。况其余哉。乞丈室裁之。憨大师性相通说。久为教家嗤笑无能为害。达大师以能所八法所成释性境二字。不过承鲁庵之譌。习而不察。白璧微瑕耳。交光用根一语。毒流天下。遗祸无穷。非一言可罄。宗镜对毕。乞寄还山中。所许通翼。亦乞慨付。

灵峰蕅益大师宗论卷第五之二

上一页 下一页