
　　金刚般若波罗蜜经注

　　　　　　　　　　　　　姚秦　三藏法师　鸠摩罗什　　译
　　　　　　　　　　　　　姚秦　释　僧肇　　注

　　　　注金刚经序

　　　　　　　　　　　　　　　　金龙沙门　敬雄　　撰

　　曩昔慈觉大师之入于支那也，赍持晋肇公注金刚经而归，秘诸名山，光明不照世也，殆九百年矣！顷祖芳禅人持来告曰：是乃祖请来之本，予偶得之，请师校而梓之，使见闻者，结般若种子焉。予受而读，半乃掩卷叹曰：夫此经者，般若第九会，直承无住生心妙旨，故云为发最上乘者说。盖一切菩萨，未有不学般若，成无上菩提者。故弥勒、天亲、无著、功德施四大菩萨，造之偈论，赞扬弘通，法流乎支那。罗什初译，肇公乃注，从时厥后，奉为日课者亦多矣。且黄梅印心，曹溪悟道，灵瑞之著，注疏之多，宜莫此经若也。而其注之旧，肇公为先，注来于大东，亦此注为先，而发诸注既行之殿者，岂非时节因缘乎？天台大师曾讲此经，专依肇公，犹如说观经，专依净影也。故今每有疑误，辄以天台疏以校讎焉。嗟乎！斯注者，天台所钦用，慈觉所请来，文古义幽，深得佛意，且投好略机，实苦海津梁，迷涂司南也。梓而行之，则其利益复如何哉！故随喜以校，亦愿后之读此注者，因指得月，悟无住生心妙旨，则与黄梅曹溪，同一鼻孔出气，不必纷纷更从事于后世异说，而哆以为博也。

　　　　　　　　　　　　　　　　宝历十二年壬午之夏

（编者注：本文中凡○后之文字，即是敬雄法师以天台智顗之《金刚般若经疏》所作校勘。）

　　夫理归中道，二谛为宗。何者？万法之生，皆假因缘而有生灭流谢，浮伪不实，称之为俗也；因缘诸法，皆无自性，自性既无，因缘都忘，本自不生，今则无灭，体即无改，目之为真。真俗为二，理审为谛。圣心正观，鉴真照俗，此当中道法相之解，称为般若。
　　般若慧也。金刚者，坚利之譬也，坚则物莫能沮，利故无物不摧；以况斯慧，邪恶不能毁，坚之极也；本惑皆破，利之义也。波罗蜜者，到彼岸也。生死为此，涅槃为彼。大士乘无相慧，舍此生死，到彼涅槃矣。经由津通义也。言由理生，理经言显，学者神悟，从理教而通矣。
　　此经本体，空慧为主，略存始终，凡有三章，初讫尊重弟子，明境空也，意在语境，未言于慧；第二，正名辩慧，即明慧空，但语慧空，未及行人；第三，种问以下，明菩萨空也。三章之初，其文各现，前后相似，意不同矣。四时般若，此最为初，言约义丰，幽旨难见，敢以野陋，辄为注解，述其大略，非云曲尽详析究密，请俟明识者矣。

【如是】

　　佛临泥洹时，侍者请曰：一切经首，皆致何等？佛敕阿难，应言如是，乃至时、众也。如我所传，如佛所说，称如是也。

【我闻，】

　　若从佗传闻，不必如是，我亲承金口而闻，事非谬矣。

【一】

　　谓是自闻当理，以不自不当理，传之何为？言则当理，理亦如言，言理不差，故言一也。

【时，】

　　虽曰当理，容不得时，若不得时，何能悟人；明圣不虚说，言必会机，时哉之说也。

【佛在舍卫国】

　　法王行运，应物而游，一时降集，在舍卫大城，憍萨罗国之也。

【祇树给孤独园，】

　　须达市园，祇陀施树，共立精舍，故言祇树给孤独园也。○「市」疏作「布」字。

【与大比丘众千二百五十人俱。】

　　圣化无私，听必有俦，俱闻如林，可信明矣。应有四众，略而不载者耳。○「私」疏作「秘」。

【尔时，世尊食时，】

　　日营资膳，食熟之时，此时人家皆有，施心易生。

【著衣】

　　著僧伽梨，福田衣也。佛观良田笾乘齐整，因命侍者，出家之人，一切福田，凡制僧那，唯此为之，欲令顾惟道无空信施之也。○「笾乘」疏作「区塍」。

【持钵，】

　　执应器也。

【入舍卫大城乞食，】

　　法身无待，何须何欲？且人天妙供日盈，现行分卫，福物宜之也。○「现」疏作「自」。「福物宜之」作「福物之宜」。

【于其城中，次第乞已，还至本处。】

　　不越贫与富，不舍贱从贵，大慈平等。次第至也。

【饭食讫，收衣钵，洗足已，敷座而坐。】

　　将陈般若，遵拭自敷。

【时，长老须菩提，在大众中，即从座起，偏袒右肩，右膝著地，合掌恭敬，】

　　夫神钟虽朗，非扣而不鸣；圣不孤应，影响唯仁，师尊道重，故克敬尽恭也。○「神钟」疏作「钜钟」。「克」作「克」。

【而白佛言：「希有！世尊！】

　　慈恩之重，岂可胜言。

【「如来善护念诸菩萨，善付嘱诸菩萨。】

　　护念、付嘱，即希有事也。慈善将卫，令其行令，护念也。行立道成，委授弘通，付嘱也。

【「世尊！善男子、善女人，发阿耨多罗三藐三菩提心，】

　　菩提，一切智也；标意拟向，远期正觉，故言发心之也。○「意」疏作「心」。

【「应云何住？云何降伏其心？」】

　　菩提妙果，非行不就，万行虽旷，解有明昧，故有位降之异。始则抑心就理，渐习自调，谓之降伏；终能契解会宗，心不移去，谓之为住耳。○「位」疑「住」字。

【佛言：「善哉！善哉！须菩提！如汝所说，如来善护念诸菩萨，善付嘱诸菩萨，】

　　赞诸之仪，当理会机，尽善之甚，诚如所言。○「诸」疏作「请」。

【「汝今谛听，当为汝说。善男子、善女人，发阿耨多罗三藐三菩提心，应如是住，如是降伏其心。」】

　　若听不审，则漏言遗理；或令谛听，言理弗虚也。○「或」疏作「诫」。

【「唯然，世尊！愿乐欲闻。」】

　　慈戒许说，敬肃倾心。○「戒」疏作「诫」。

【佛告须菩提：「诸菩萨摩诃萨应如是降伏其心。】

　　虚心履道，谓之菩萨；旷济万物，摩诃萨也。应如下所说，则是降伏之方也。问降在后而答在前，何耶？住深降浅，故问者标深；于降浅易习，故答之于前。问答有指，非其谬也。

【「所有一切众生之类：若卵生、若胎生、若湿生、若化生，若有色、若无色，若有想、若无想，若非有想非无想，我皆令入无余涅槃而灭度之。】

　　正答降伏之行也。万法虽旷，略为二科：（一）众生法，（二）五阴法。法不自起，因缘故生；但是因缘，自性皆无。斯则顺理为解，乖宗成惑。惑故生死流转，解则累灭无为。身心为苦，苦尽为乐，尽苦之道，其唯大解。解极惑尽，身心俱忘，寂然永乐，谓之灭度。非我弘化，群生岂济？凡解不自生，要由渐习，假名法粗，抑心则易，故始就众生空，以明降伏也。○「皆无」作「皆空」。「惑故」作「惑即」解。「则」作「即」。

【「如是灭度无量无数无边众生，实无众生得灭度者。】

　　解会中道，不有不无；无性故不有，假名则不无。非无假名，故恒度众生；自性空故，实无灭者矣。

【「何以故？须菩提！若有我相人相众生相寿者相，即非菩萨。】

　　释何故无灭者，若有我相，可言有灭；既无我人，其谁灭乎？但是假名，而横计我，执我为非，忘我为是，是非既彰，得失明矣也。

【「复次，须菩提！菩萨于法，应无所住行于布施，所谓不住色布施，不住声香味触法布施。】

　　次答住行，即明法空。谓法弥旷，略举内则六度，外为六尘，内外诸法，斯皆因缘无性；因缘无性，则心无停处，故应无住也。舍心无吝，谓之布施，无相可存，何吝之有？施为六度之首，尘为法生之基，二法皆空，于何不尽？既得法空，解明行立，无复退失，故言住。○「基」疏作「机」。

【「须菩提！菩萨应如是布施，不住于相。】

　　结成住义也。施者、受者、财物皆不可得，不住相也。

【「何以故？若菩萨不住相布施，其福德不可思量。】

　　释何故布施应不住相耶。正以虚心而施，则福不可量。故知不住为是，住相为非。又理既无量，心不应限，称理行施，故其福弥旷者乎！

【「须菩提！于意云何？东方虚空可思量不？」「不也，世尊！」「须菩提！南西北方四维上下虚空可思量不？」「不也，世尊！」「须菩提！菩萨无住相布施，福德亦复如是不可思量。】

　　理极二空，降住已彰，理行既显，时听戢心，如说而行，其福为多，为多之况，齐乎太虚之矣！

【「须菩提？菩萨但应如所教住。】

　　圣言无谬，理不可越，但当如佛所教而安心也。

【「须菩提！于意云何？可以身相见如来不？」】

　　菩萨发心，义兼三端：一化众生，二修万行，三向菩提。降伏已明化物之仪，辨住则示修行之轨。此章明趣菩提之方。如来身相，即菩提之体；若识法身，则菩提可登。若计实菩提，乖之远矣！故问法身，明菩提空者乎。○「之体」疏作「果体」。「计实菩提」作「计性实」菩提二字无。「故问」作「故举」。

【「不也，世尊！不可以身相得见如来。」】

　　须菩提深识法身，故言不可以实身相而见也。○「实」字疏「无」。

【「何以故？如来所说身相，即非身相。」】

　　即引佛语而释也。法身者，万善之极体，含万善妙，集成身缘，构无性故，即非身。

【佛告须菩提：「凡所有相，皆是虚妄。】

　　即述成须菩提之言也。又则虚妄，理非相也。又假名故虚，实计为妄乎。

【「若见诸相非相，则见如来。」】

　　行合解通，则为见佛。

【须菩提白佛言：「世尊！颇有众生，得闻如是言说章句，生实信不？」】

　　理空无相，奇心无所，时听昧然，未即于心，示同未悟，咨问云尔。讫法尚应舍，何况非法，以信验理身。○「奇」疏作「寄」。

【佛言：「须菩提！莫作是说。】

　　圣不空言，禀悟如流，方问有是何言也。

【「如来灭后，后五百岁，有持戒修福者，于此章句，能生信心，以此为实。】

　　后五百岁，像法之中，人衰道丧，尚有信者；况今大圣感兴，英慧云集，从化如林，何谓无信乎？后世能信，要具戒德，今之未悟，无福愚闇，自为疑滞，非理不实之也。

【「当知是人，不于一佛二佛三四五佛而种善根，已于无量千万佛所，种诸善根。】

　　见佛闻法，积德已久，然后能信，明法之深妙也。

【「闻是章句，乃至一念生净信者。须菩提！如来悉知悉见，是诸众生，得如是无量福德。】

　　即以如来知见，明理非虚，一念净信，其福无量，推功测理，岂不信之乎。

【「何以故？是诸众生，无复我相人相众生相寿者相。】

　　释一念至促，而福德无量，何耶？政以无或我人，理解为弘。

【「无法相，亦无非法相。】

　　无因缘法相，亦无无因缘之非法相。

【「何以故？是诸众生，若心取相，则为著我人众生寿者；】

　　我人横计，理故宜忘。诸法是理，何故复无耶？正以心缘四大，假名诸法，而计我人，见假名空，我人息矣，故应无也。

【「若取法相，即著我人众生寿者。】

　　若取色声香等实法相者，亦起我人等见，故应无之耳。

【「何以故？若取非法相，即著我人众生寿者。】

　　释何故复无非法耶？缘空故有有，由有故空空，若无有相云起；起相计我，万惑兹生矣。

【「是故不应取法，不应取非法。】

　　并结无法相、无非法相也。空有两忘，心无所取，解会平等，结尽道成。

【「以是义故，如来常说，汝等比丘，知我说法，如筏喻者，法尚应舍，何况非法。】

　　即引昔说以证今理也。譬欲济河，构筏自运，既登彼岸，弃筏而去。将度生死，假乘万行，既到涅槃，万善俱舍；道法尚舍，而况非法之空也。○「之空」二字疏无。

【「须菩提！于意云何？如来得阿耨多罗三藐三菩提耶？如来有所说法耶？」】

　　竟尊重弟子，引众圣同解，以证理之必然。

【须菩提言：「如我解佛所说义，无有定法，名阿耨多罗三藐三菩提，亦无有定法，如来可说。】

　　如我于佛所说义中而作解，穷相尽，谓之菩提；无相故不有，假名则不无，不有不无，何实可得，何定可说也。○「穷相」之上，疑脱「解」字。

【「何以故？如来所说法，皆不可取，不可说，】

　　菩提无相可取，诸法空不可说，故无定实。

【「非法非非法。】

　　非法则不有，非非法故不无，有无并无，理之极也。○「有无」之上疏有「故不可说」四字。

【「所以者何？一切贤圣，皆以无为法而有差别。」】

　　理无生灭，谓之无为。无为之理，众圣同解，解会无为，为结尽道成，所谓一解脱义，同入法性者也。然无为虽一，解有明昧，明深昧浅，优劣差者也。

【「须菩提！于意云何？若人满三千大千世界七宝以用布施，是人所得福德，宁为多不？」须菩提言：「甚多，世尊！】

　　又格功德，即以明理，功德既多，故宜弘也。

【「何以故？是福德即非福德性，是故如来说福德多。」】

　　福德无性，可以因缘增多，多则易差，故即遣之耳。

【「若复有人，于此经中，受持乃至四句偈等，为他人说，其福胜彼，】

　　积宝多而功薄，四句约而福厚。

【「何以故？须菩提！一切诸佛，及诸佛阿耨多罗三藐三菩提法，皆从此经出。】

　　「何以故」四句约而功胜耶？金玉三千，正以养身，四句虽约，妙极资神，岂可同日而等彼者也。○「正」疏作「止」。

【「须菩提！所谓佛、法者，即非佛、法。】

　　爱佛功德，七住未忘，妙著难觉，宜应虚心也。

【「须菩提！于意云何？须陀洹能作是念；『我得须陀洹果』不？」】

　　例访众圣，求之诸心，优劣虽异，忘怀必同。

【须菩提言：「不也，世尊！何以故？须陀洹名为入流，】

　　海为众流之川，菩提神极之渊，始会无生，终必尽源。

【「而无所入，】

　　理无乖顺，何入之有？

【「不入色声香味触法，是名须陀洹。」】

　　违理故入色声，背色声则会于理。理会无入，非入色声也。自下众果类可知。

【「须菩提！于意云何？斯陀含能作是念；『我得斯陀含果』不？」须菩提言：「不也，世尊！何以故？斯陀含名一往来，而实无往来，是名斯陀含。」「须菩提！于意云何？阿那含能作是念：『我得阿那含果』不？」须菩提言：「不也，世尊！何以故？阿那含名为不来，而无不来，是故名阿那含。」「须菩提！于意云何？阿罗汉能作是念：『我得阿罗汉道』不？」须菩提言：「不也，世尊！何以故？实无有法名阿罗汉。世尊！若阿罗汉作是念：『我得阿罗汉道』，即为著我人众生寿者。】

　　阿罗汉者，无生也。相灭生尽，谓之无生。若计念，则见我人，起相受生，非谓罗汉，诸果类亦应尔，但随义异明耳。

【「世尊！佛说我得无诤三昧，人中最为第一，是第一离欲阿罗汉。】

　　以己所解，验理非虚，心宣恒静，诤从何起？○「宣」疏作「空」。

【「我不作是念，我是离欲阿罗汉。世尊！若作是念：『我得阿罗汉道』，世尊则不说须菩提是乐阿兰那行者。】

　　阿兰那行者，寂静行也。相尽于外，心息于内，内外俱寂，何时不静也。

【「以须菩提实无所行，而名须菩提是乐阿兰那行。」】

　　得名不虚，必积实也。○「积」疏「称」。

【佛告须菩提：「于意云何？如来昔于然灯佛所，于法有所得不？」「不也，世尊！如来在然灯佛所，于法实无所得。」】

　　次明菩萨，其解亦同。

【「须菩提！于意云何？菩萨庄严佛土不？」】

　　菩萨自行，严土化人，严国之义，亦在虚心。

【「不也，世尊！何以故？庄严佛土者，即非庄严，是名庄严。」】

　　相惑必土秽，虚明则国净。

【「是故须菩提，诸菩萨摩诃萨，应如是生清净心。】

　　理极于此，结劝修明。

【「不应住色生心，不应住声香味触法生心，应无所住而生其心。】

　　不封六尘，相灭解生。

【「须菩提！譬如有人，身如须弥山王，于意云何？是身为大不？」须菩提言：「甚大，世尊！何以故？佛说非身，是名大身。」】

　　解洹虚通，犹身假能大也。○「洹」疑「恒」字。

【「须菩提！如恒河中所有沙数，如是沙等恒河，于意云何？是诸恒河沙，宁为多不？」须菩提言：「甚多，世尊！但诸恒河，尚多无数，何况其沙？」「须菩提！我今实言告汝，若有善男子、善女人，以七宝满尔所恒河沙数三千大千世界，以用布施，得福多不？」须菩提言：「甚多，世尊！」佛告须菩提：「若善男子、善女人，于此经中，乃至受持四句偈等，为他人说，而此福德，胜前福德。】

　　第二广格。

【「复次，须菩提！随说是经，乃至四句偈等，当知此处，一切世间天人阿修罗，皆应供养，如佛塔庙。】

　　封宾法身，谓之为塔；树像灵堂，称之为庙。圣体神仪，全在四句，献供致敬，宜尽厥心矣。○「宾」疑「殡」字。

【「何况有人，尽能受持读诵。】

　　四句已尔，况乎始终。

【「须菩提！当知是人，成就最上第一希有之法。】

　　法妙人胜，理故宜然。

【「若是经典所在之处，即为有佛，若尊重弟子。」】

　　人能弘法，则人有法，以法成人，则法有人，人法所处，理令弘矣。初章讫之也。○「令弘」疏作「当贵」。

【尔时须菩提白佛言：「世尊！当何名此经？】

　　夫修散难究，本一易寻，会宗领旨，宜正其名也。○「修」疏作「条」。

【「我等云何奉持？」】

　　尊修为奉，任弘为持，在三成范，请闻其轨。○「尊」疏作「遵」。

【佛告须菩提：「是经名为《金刚般若波罗蜜》。】

　　名贯首题，义已备矣。然境慧相从，通名般若，取要宜归乎圣心。○「贯首题」疏作「冠题首」。

【「以是名字，汝当奉持。】

　　契经举目，苓合义从，名正理显，宜应修弘。○「经」疏作「纲」。「苓」作「诠」。「弘」作「习」。

【「所以者何？须菩提！佛说般若波罗蜜，即非般若波罗蜜。】

　　释所以此名字而奉持者何？夫名不虚设，必当其实。金刚所拟，物莫不碎；此慧所照，法无不空。则非般若即慧空也。境灭慧忘，何相不尽？弘持之旨，宜存于此乎。

【「须菩提！于意云何？如来有所说法不？」须菩提白佛言：「世尊！如来无所说。」】

　　境慧都空，复何所说？

【「须菩提！于意云何？三千大千世界所有微尘，是为多不？」须菩提言：「甚多，世尊！」「须菩提！诸微尘，如来说非微尘，是名微尘；如来说，世界，非世界，是名世界。】

　　散为微尘，合成世界，无性故非，假名则是。○「则是」疏作「即有」。

【「须菩提！于意云何？可以三十二相见如来不？」「不也，世尊！不可以三十二相得见如来。何以故？如来说，三十二相，即是非相，是名三十二相。」】

　　世界宅也，如来主也。如来出世，道王三千，主宅皆空，其谁说法乎？

【「须菩提！若有善男子、善女人，以恒河沙等身命布施。若复有人，于此经中，乃至受持四句偈等，为他人说，其福甚多。」】

　　身命布施，不免有生；弘持四句，累灭道成。

【尔时，须菩提闻说是经，深解义趣，】

　　餐名服旨，妙悟解衿。

【涕泪悲泣，】

　　嗟我晚悟，兼悲未闻。

【而白佛言：「希有！世尊！佛说如是甚深经典，我从昔来所得慧眼，未曾得闻如是之经。】

　　资神之宝，旷代难闻。深庆自幸，加叹及人。

【「世尊！若复有人，得闻是经，信心清净，则生实相，】

　　闻妙不疑，生解必真。

【「当知是人，成就第一希有功德。】

　　解生累灭，人德之高也。

【「世尊！是实相者，则是非相，是故如来说名实相。】

　　虚尽实忘，理之极也。

【「世尊！我今得闻如是经典，信解受持，不足为难。】

　　遇佛成圣，方信何难！

【「若当来世，后五百岁，其有众生，得闻是经，信解受持，是人则为第一希有。】

　　道败时信，此最可称。

【「何以故？此人无我相人相众生相寿者相。】

　　上士虚心，故为希有。

【「所以者何？我相即是非相，人相众生相寿者相，即是非相。】

　　有封为惑，无封为解；解为第一，所以希有也。

【「何以故？离一切诸相，则名为佛？」】

　　相尽解极，则是为佛？故知惑见我人，解则无矣。

【佛告须菩提：「如是，如是！若复有人，得闻是经，不惊不怖不畏，当知是人，甚为希有。何以故？须菩提！如来说，第一波罗蜜，即非第一波罗蜜，是名第一波罗蜜。】

　　述成须菩提之言。如汝所说，是而非虚也。

【「须菩提！忍辱波罗蜜，如来说非忍辱波罗蜜。】

　　即以忍辱，明无我人。安耐为忍，加毁为辱；无我人，谁加谁忍？故非忍之也。○「无」上疏有「既」字。

【「何以故？须菩提！如我昔为歌利王割截身体，我于尔时，无我相、无人相、无众生相、无寿者相。】

　　何故忍即非忍耶？即引忍事以为证也。有人受割，可名为忍；既无我人，割忍何生也？

【「何以故？我于往昔节节支解时，若有我相人相众生相寿者相，应生嗔恨。】

　　何故尔时无我人相耶？若有我人，必生忿恚；而能怡然，无我人明矣。○「怡」疏「恬」。

【「须菩提！又念过去，于五百世，作忍辱仙人。于尔所世，无我相、无人相、无众生相、无寿者相。】

　　事理非虚，重引益明。

【「是故须菩提，菩萨应离一切相，发阿耨多罗三藐三菩提心。】

　　菩提以相尽为极，故宜以忘怀而期心也。

【「不应住色生心，不应住声香味触法生心。】

　　离一切相者，不住色声等也。

【「应生无所住心。】

　　无相可缘，心何所住？

【「若心有住，则为非住。】

　　住相则心动，故非住。

【「是故佛说：菩萨心不应住色布施。】

　　还举前宗会以成义，政以理无所住，故应忘心而布施也。施不住色，无财物也。

【「须菩提！菩萨为利益一切众生，应如是布施。】

　　施不望报，利益必深。

【「如来说一切诸相，即是非相；】

　　诸相皆无，不见施者。

【「又说一切众生，则非众生。】

　　既非众生，受者亦无。

【须菩提！如来是真语者、实语者、如语者、不诳语者、不异语者。】

　　真不伪，实无虚，如必当理，不诳则非妄语，不异则始终恒一。圣言不谬，故宜修行也。

【「须菩提！如来所得法，此法无实无虚。】

　　寄实以非虚，何实之可得？

【「须菩提！若菩萨心住于法而行布施，如人入阇，则无所见；】

　　住相非晓则实若夜游。○「实」疏作「冥」。

【「若菩萨心不住法而行布施，如人有目，日光明照，见种种色。】

　　无或三事，则不住相也。慧见为目，理镜为日，万行显别，为种种色。○「镜」疏作「境」。

【「须菩提！当来之世，若有善男子、善女人，能于此经受持读诵，则为如来以佛智慧，悉知是人，悉见是人，皆得成就无量无边功德。】

　　如来所见，理周非谬，明劝将来，宜加修勤也。○「周」疏作「用」。「修勤」作「勤修」。

【「须菩提！若有善男子、善女人，初日分以恒河沙等身布施，中日分复以恒河沙等身布施，后日分亦以恒河沙等身布施，如是无量百千万亿劫，以身布施。】

　　分一日为三分，故言初中后分也。施重又多，功德弥旷矣。

【「若复有人，闻此经典，信心不逆，其福胜彼；】

　　施则有限，信心无极。

【「何况书写受持读诵，为人解说，】

　　但言已信，况复持弘者也。○「已」疏作「以」。「持弘」作「弘持」。

【「须菩提！以要言之，是经有不可思议、不可称量、无边功德，】

　　理圆道极，言不尽美，提宗表实，约言之耳。物莫能测，不思议也；算数不该，不称量也；荡然无崖，无边也。取要言之，备此三句。

【「如来为发大乘者说，为发最上乘者说。】

　　广运无崖，谓之大乘；三乘之胜，谓之最上，自非其人，不谬说也。

【「若有人能受持读诵，广为人说。如来悉知是人，悉见是人，皆得成就不可量、不可称、无有边、不可思议功德。】

　　人高道旷，唯佛见之。

【「如是人等，则为荷担如来阿耨多罗三藐三菩提。】

　　千载不坠，由于人弘；住持运行，荷担义也。○「住」疏作「任」。

【「何以故？须菩提！若乐小法者，著我见人见众生见寿者见，则于此经，不能听受读诵，为人解说。】

　　何故人能荷担耶？心虚解旷，道军必强也。

【「须菩提！在在处处，若有此经，一切世间天人阿修罗所应供养，当知此处，则为是塔，皆应恭敬，作礼围绕，以诸华香而散其处。】

　　地是无知，法处故贵。道在于人，而不尊乎。

【「复次，须菩提！善男子、善女人，受持读诵此经，若为人轻贱，是人先世罪业，应堕恶道，以今世人轻贱故，先世罪业，则为消灭，】

　　罪起由惑，福生于解，福解既积，宿殃灭矣。

【「当得阿耨多罗三藐三菩提。】

　　累灭解生，菩提可登也。

【「须菩提！我念过去无量阿僧祇劫，于然灯佛前，得值八百四千万亿那由他诸佛，悉皆供养承事，无空过者。若复有人，于后末世，能受持读诵此经，所得功德，于我所供养诸佛功德，百分不及一，千万亿分，乃至算数譬喻所不能及。】

　　心限则福，旷则功多。○「福」下疏有「少意」二字。「功」下亦有「德」字。

【「须菩提！若善男子、善女人，于后末世，有受持读诵此经，所得功德，我若具说者，或有人闻，心则狂乱，狐疑不信。】

　　解通人旷，德必无崖，狂乱不信，不足以明道。

【「须菩提！当知是经义不可思议，】

　　万行渊深，义能难测。○「难」疏作「谁」。

【「果报亦不可思议。」】

　　菩提妙果，岂有心之所议。第二章讫。

【尔时须菩提白佛言：「世尊！善男子、善女人，发阿耨多罗三藐三菩提心，云何应住？云何降伏其心？」】

　　此第三章，明菩萨空也。夫解不顿生，教亦有渐，何者？始开众生空、法空，明境空也；次辩般若，即慧空也。此下云：实无有法，发菩提者，即行人空也。又更料辩二行始终之义，始习众生空为降伏，终得法空为住。然此二空，十地未穷，唯佛乃尽。是为十地通有始终降住之义。故众生空，以自有降住，法空亦尔。是为初地之住，则是二地之降；降亦住也，住亦降也。重问之旨，义兼于此。何以知之？举二行为两问，混一空而并答，一空始终，降住备矣，事以逍遥而非重出，虽幽关难启，善拂易开，岂敢独悟，实希共晓。

【佛告须菩提：「善男子、善女人，发阿耨多罗三藐三菩提心者，当生如是心：我应灭度一切众生，灭度一切众生已，而无有一众生实灭度者。何以故？须菩提！若菩萨有我相人相众生相寿者相，则非菩萨。】

　　何故无灭者？以失明，得理可知矣。见我则非，忘我为是，既无我人，岂得有灭也。

【「所以者何？须菩提！实无有法发阿耨多罗三藐三菩提心者。】

　　所以有我相则非菩萨者何？我法则我能发心，无发心者，故知无我，计我为惑，故非菩萨也。无发心者，即行人空也。

【「须菩提！于意云何？如来于然灯佛所，有法得阿耨多罗三藐三菩提不？」】

　　即引自昔得记之解，以证今记。○「今记」作「前说」。

【「不也，世尊！如我解佛所说义，佛于然灯佛所，无有法得阿耨多罗三藐三菩提。」】

　　圣心难测，义推可图，得记由于无相，无相之中，则无所得也。

【佛言：「如是，如是！须菩提！实无有法如来得阿耨多罗三藐三菩提。须菩提！若有法如来得阿耨多罗三藐三菩提者，然灯佛则不与我授记，汝于来世，当得作佛，号释迦牟尼。】

　　若见有法，则乖菩提，何容得记？

【「以实无有法得阿耨多罗三藐三菩提，是故然灯佛与我授记，作是言，汝于来世，当得作佛，号释迦牟尼。】

　　无法则会理，会理则向极，故得记也。

【「何以故？如来者，即诸法如义。】

　　何以故无法便得记耶？诸法性空，理无乖异，谓之为如；会如解极，故名如来。有相则违，无相则顺，顺必之极，故宜得记之也。

【「若有人言，如来得阿耨多罗三藐三菩提。】

　　若说有如来得菩提者，此俗间人语，非理中言也。

【「须菩提！实无有法，佛得阿耨多罗三藐三菩提。】

　　佛人也，菩提道也，既无人法，谁得菩提乎？

【「须菩提，如来所得阿耨多罗三藐三菩提，于是中无实无虚。】

　　向来辩有得为非，无得为是。寄是以明非，非谓有是。寻言著是，故复遣之。是非既尽，则会菩提。菩提之中，不见是非。非实则无是，非虚无非也。

【「是故如来说：一切法，皆是佛法。】

　　凡夫以违一切法理为邪，圣人以顺一切法理为正。正则觉悟，故皆佛法者矣。

【「须菩提！所言一切法者，即非一切法，是故名一切法。】

　　一切法以何为理，而言皆佛法耶？诸法缘假，自性皆无，会而解者，名得一切法理，为悟佛法矣。

【「须菩提！譬如人身长大。」须菩提言：「世尊！如来说人身长大，则为非大身，是名大身。」】

　　直举人身，类上诸法，缘假故长大，无性则非身。又况下菩萨观众生，如身假名，则可度；无自性，故无灭者；若见实众生，而欲化者，则非菩萨者矣。

【「须菩提！菩萨亦如是，若作是言，我当灭度无量众生，则不名菩萨。】

　　合譬也，元无众生，而横见众生，犹无身而见身耳！见则乖道，非菩萨者也。

【「何以故？须菩提！无有法名为菩萨。】

　　菩萨自无，何有众生？

【「是故佛说：一切法无我无人无众生无寿者。】

　　收结上义也。以无菩萨，亦无众生，一切法都无我人也。

【「须菩提！若菩萨作是言，我当庄严佛土，是不名菩萨。】

　　虚矜进道，严土济物，济物之行，方便慧也，解空无相，谓之为慧，缘假不著，谓之方便，若言我能庄严国土，众生可化，见惑违道，何名菩萨之耳！○「矜」疏作「襟」。

【「何以故？如来说：庄严佛土者，即非庄严，是名庄严。】

　　无存于化而土自严。

【「须菩提！若菩萨通达无我、法者，如来说名真是菩萨。】

　　解通非伪，真菩萨也。○「解通」疏作「通达」。

【「须菩提！于意云何？如来有肉眼不？」「如是，世尊！如来有肉眼。」「须菩提！于意云何？如来有天眼不？」「如是，世尊！如来有天眼。」「须菩提，于意云何？如来有慧眼不？」「如是，世尊！如来有慧眼。」「须菩提！于意云何？如来有法眼不？」「如是，世尊！如来有法眼。」「须菩提！于意云何？如来有佛眼不？」「如是，世尊！如来有佛眼。」】

　　相尽照极，五眼净矣。道成由乎行立，净国本于化物。国净则化周，五眼必净，道极化周，本愿备矣。如来一念照达三世，何用五眼之异乎，于化境别为立耳。

【「须菩提，于意云何？如恒河中所有沙，佛说是沙不？」「如是，世尊！如来说是沙。」「须菩提！于意云何？如一恒河中所有沙，有如是沙等恒河，是诸恒河所有沙数，佛世界如是，宁为多不？」「甚多，世尊！」佛告须菩提：「尔所国土中，所有众生，若干种心，如来悉知，】

　　五眼照极，理无不周；略举色心，于境尽矣。心从缘起，识了多端，故若干种也。○「于」疏作「收」。

【「何以故？如来说：诸心皆为非心，是名为心。】

　　言必当理，故解无不周也。

【「所以者何？须菩提！过去心不可得，现在心不可得，未来心不可得。】

　　所以说非心名心者何？以三世心无性可得，故可从缘而生心。

【「须菩提！于意云何？若有人满三千大千世界七宝以用布施，是人以是因缘，得福多不？」「世尊！此人以是因缘，得福甚多。」「须菩提！若福得有实，如来不说得福德多，以福德无故，如来说得福德多。】

　　金玉无性，故可积满三千大千；福德无实，则可旷施而多。心之无性，惑灭解生矣。○「大千」二字疏无。

【「须菩提！于意云何？佛可以具足色身见不？」「不也，世尊！如来不应以具足色身见。何以故？如来说具足色身，即非具足色身，是名具足色身。」「须菩提！于意云何？如来可以具足诸相见不？」「不也，世尊！如来不应以具足诸相见。何以故？如来说诸相具足，即非具足，是名诸相具足。」】

　　慧为万善之主，施为众行之首。因备道成，理之必然。总为丈六金容，别则众相之姿，妙集非有，故身感构随现则为相，岂可一方而尽极乎！

【「须菩提！汝勿谓如来作是念：我当有所说法，莫作是念，】

　　道成应出，说法化人也。

【「何以故？若人言如来有所说法，即为谤佛，不能解我所说故。】

　　谬传毁圣，名为谤佛。

【「须菩提！说法者，无法可说，是名说法。」】

　　教传者，说法之意也。向言无说，非杜嘿而不语也，但无存而说，则说满天下，无乖法理之过矣。

【尔时，慧命须菩提白佛言：「世尊！颇有众生，于未来世，闻说是法，生信心不？」佛言须菩提：「彼非众生，非不众生，何以故？须菩提！众生众生者，如来说非众生，是名众生。」】

　　此六十二字，肇本无之；天台疏亦无科判。然诸本皆有此文，故且存之。

【须菩提白佛言：「世尊！佛得阿耨多罗三藐三菩提，为无所得耶？」】

　　佛，人也；菩提，道也。佛得道，故说示人；而言无法可说，未审佛得道不也？。○「示」上疏有「以」字。

【佛言：「如是，如是！须菩提！我于阿耨多罗三藐三菩提，乃至无有少法可得，是名阿耨多罗三藐三菩提。】

　　相尽虚通，谓之菩提，菩提无相，有何可得？寂灭无得，道之至也。

【「复次，须菩提！是法平等，无有高下，是名阿耨多罗三藐三菩提。】

　　结成菩提义也。人无贵贱，法无好丑，荡然平等，菩提义也。

【「以无我无人无众生无寿者，修一切善法，则得阿耨多罗三藐三菩提。】

　　夫形端故影直，声和则向顺，忘我人而修因，必克无相之菩提也。

【「须菩提！所言善法者，如来说即非善法，是名善法。】

　　人既不有，善何得实？

【「须菩提！若三千大千世界中所有诸须弥山王，如是等七宝聚，有人持用布施，若人以此般若波罗蜜经，乃至四句偈等，受持读诵，为他人说，于前福德，百分不及一，百千万亿分，乃至算数譬喻，所不能及。】

　　聚宝有尽，妙解无穷也！

【「须菩提！于意云何？汝等勿谓如来作是念：我当度众生。须菩提！莫作是念。】

　　菩提以无得为果，教以忘言而说。时听唯疑，理未悟心，故呵之，勿谓如来见众生作念，而欲化之耳。

【「何以故？实无有众生，如来度者。】

　　何故勿谓作念耶？以如来不见有众生可度也。

【「若有众生，如来度者，如来则有我人众生寿者。】

　　若见有众生，则为我见，何谓如来耶？

【「须菩提！如来说：有我者，则非有我。】

　　但说假名我耳，非实我也。

【「而凡夫之人，以为有我。】

　　闻说假名，不达言旨，以为实我。

【「须菩提！凡夫者，如来说则非凡夫。】

　　凡夫不实，故可化而成圣。

【「须菩提！于意云何？可以三十二相观如来不？」】

　　疑者谓众生是有，可化而成圣；法身不无，可以妙相而期，故问之云尔也。

【须菩提言：「如是，如是。以三十二相观如来。」】

　　听者实尔，用三十二相是如来，而观求也。

【佛言：「须菩提！若以三十二相观如来者，转轮圣王则是如来。」】

　　即以近事质之，令其自解。

【须菩提白佛言：「世尊！如我解佛所说义，不应以三十二相观如来。」】

　　时情谓然，我解不尔。

【尔时，世尊而说偈言：「若以色见我，以音声求我，是人行邪道，不能见如来。】

　　金容焕眼而非形，八音盈耳而非声；偏谬为邪，愚隔不见也。○「金容」疏作「五色」。

【「须菩提！汝若作是念：如来不以具足相故，得阿耨多罗三藐三菩提；须菩提！莫作是念，如来不以具足相故，得阿耨多罗三藐三菩提。】

　　不偏在色声，故向言非；非不身相，故复言是之也。

【「须菩提！汝若作是念，发阿耨多罗三藐三菩提者，说诸法断灭；莫作是念，何以故？发阿耨多罗三藐三菩提心者，于法不说断灭相。】

　　相尽寂灭故不有，道王十方非谓无，应毕而谢则不常，惑至随现故不断。体令中轨物之拭也，而限之一方，岂不谬哉！○「令中」作「合中道」三字。「拭」作「式」。

【「须菩提！若菩萨以满恒河沙等世界七宝持用布施，若复有人，知一切法无我，得成于忍，此菩萨胜前菩萨所得功德。何以故？须菩提！以诸菩萨不受福德故。」】

　　忘我则忍成，超出故胜也。

【须菩提白佛言：「世尊！云何菩萨不受福德？」「须菩提！菩萨所作福德，不应贪著，是故说不受福德。】

　　期报钟已名贪著，无存我人，取染何生？

【「须菩提！若有人言：如来若来若去若坐若卧，是人不解我所说义。】

　　一时般若，文理粗周，然上来所说，事分言散，故更略始结终，领会大宗也。如来道荫之主，世界权应之宅，众生慈育之子，举此三事，大旨彰矣。若计有实人，履行而至为来，运尽之灭故去，处现优化则坐卧，此但睹形滞迹，不及道也。

【「何以故？如来者，无所从来，亦无所去，故名如来。】

　　何故见去来坐卧不解义耶？解极会如，体无方所，缘至物见，来无所从，感毕为隐，亦何所去。而云来去，亦不乖乎！

【「须菩提！若善男子、善女人，以三千大千世界碎为微尘，于意云何？是微尘众，宁为多不？」「甚多，世尊！何以故？若是微尘众实有者，佛则不说是微尘众，所以者何？佛说微尘众，则非微尘众，是名微尘众。世尊！如来所说三千大千世界，则非世界，是名世界。】

　　微尘非实，故可碎而为多；世界非有，则可假借而成也。

【「何以故？若世界实有者，则是一合相。】

　　何故非世界名世界耶？若是实有，应一性合而不可分也。

【「如来说：一合相，则非一合相，是名一合相。」】

　　假众为一，无合可得耳。

【「须菩提！一合相者，则是不可说，】

　　假名无体，不可定说。

【「但凡夫之人，贪著其事。】

　　痴惑则凡夫，贪著故计实。○「痴」疏作「疑」。

【「须菩提！若人言：佛说我见人见众生见寿者见，须菩提！于意云何？是人解我所说义不？」「不也，世尊！是人不解如来所说义。】

　　此辩无实众生可化。如来但称诸见为邪，不言见体是实。若人报言佛说诸见是实者，谬取佛意，非谓解也。

【「何以故？世尊说我见人见众生见寿者见，即非我见人见众生见寿者见，是名我见人见众生见寿者见。」】

　　诸见非实，可改为正。众生虚假，凡至圣也。○「凡」上疏有「从」字。

【「须菩提！发阿耨多罗三藐三菩提心者，于一切法，应如是知，如是见，】

　　始终既毕，故旨宗以劝人也。凡欲发心成佛，净国土，化众生，当如上所说理而生知见之也。○「旨」疏作「指」。

【「如是信解，】

　　理深未明，政应推信为解。

【「不生法相。】

　　但是虚假，非实法也。

【「须菩提！所言法相者，如来说：即非法相，是名法相。】

　　穷理尽明，其唯如来；说言非实，故应从信矣。

【「须菩提！若有人以满无量阿僧祇世界七宝持用布施，若有善男子、善女人，发菩提心者，持于此经，乃至四句偈等，受持读诵，为人演说，其福胜彼。】

　　七宝有竭，四句无穷。

【「云何为人演说？不取于相，如如不动。】

　　末示弘宣之义也。夫道不正，不足授人，中心疑者其辞枝。说当于如，故言如如，始终不易，不可动也。

【「何以故？一切有为法，如梦幻泡影，如露亦如电，应作如是观。」】

　　浮伪不实，理之皆空，空无异易，故如如不动也。

【佛说是经已，长老须菩提，及诸比丘、比丘尼、优婆塞、优婆夷、一切世间天、人、阿修罗，闻佛所说，皆大欢喜，信受奉行。】

　　道蕴圣心，待孚则彰，宿感冥构，不谋而集，同听齐悟，法喜荡心，服玩遵式，永崇不朽也。
13




