
　　　　大般若波罗蜜多经　卷第四百六十八

　　　　　　大唐三藏法师玄奘奉　　诏译

　　　　第二分无杂品第七十五之二

　　「复次，善现！诸菩萨摩诃萨行深般若波罗蜜多时，安住如梦、如响、如像、如光影、如阳焰、如幻、如化五取蕴中，如实了知如梦乃至如化五蕴无实相已，发起勇猛身心精进。
　　「是菩萨摩诃萨发起勇猛身精进故，引发殊胜迅疾神通，能往十方殑伽沙等诸佛世界，亲近如来、应、正等觉，以无量种上妙供具供养恭敬、尊重赞叹，于诸佛所种诸善根，利益安乐诸有情类，亦能严净种种佛土。是菩萨摩诃萨由身精进成熟有情，随其所宜以三乘法方便安立各令究竟。
　　「如是，善现！诸菩萨摩诃萨行深般若波罗蜜多，由身精进能速圆满无相精进波罗蜜多。是菩萨摩诃萨发起勇猛心精进故，引发诸圣无漏道支所摄圣道圆满精进波罗蜜多，于中具能摄诸善法，谓四念住乃至八圣道支，若空、无相、无愿解脱门，若四静虑、四无量、四无色定，若八解脱乃至十遍处，若苦、集、灭、道圣谛，若布施波罗蜜多乃至般若波罗蜜多，若极喜地乃至法云地，若一切陀罗尼门、三摩地门，若内空乃至无性自性空，若真如乃至不思议界，若五眼、六神通，若如来十力乃至十八佛不共法，若无忘失法、恒住舍性，若一切智、道相智、一切相智。是菩萨摩诃萨由心精进，诸相随好皆得圆满，放大光明照无边界。由心精进极圆满故，便能永断一切烦恼习气相续，证得无上正等菩提，转妙法轮具三十二相，令三千界六种变动。其中有情蒙光照触、睹斯变动、闻正法音，随其所应，于三乘道得不退转各得究竟。
　　「如是，善现！诸菩萨摩诃萨行深般若波罗蜜多，圆满精进波罗蜜多，由此精进波罗蜜多多有所作，是菩萨摩诃萨安住精进波罗蜜多，速能圆满一切佛法，疾证无上正等菩提。
　　「复次，善现！诸菩萨摩诃萨行深般若波罗蜜多时，安住如梦、如响、如像、如光影、如阳焰、如幻、如化五取蕴中，圆满静虑波罗蜜多。善现！云何菩萨摩诃萨行深般若波罗蜜多时，安住如梦乃至如化五取蕴中，圆满静虑波罗蜜多？谓菩萨摩诃萨行深般若波罗蜜多时，如实了知如梦乃至如化五蕴无实相已，入初静虑乃至第四静虑，入慈无量乃至舍无量，入空无边处定乃至非想非非想处定，修空、无相、无愿三摩地，修如电三摩地，修金刚喻三摩地，修圣正三摩地，住金刚喻三摩地中。除如来定，于余所有若共二乘若余胜定，一切能入具足安住，然于如是静虑、无量、无色定等不生味著，亦不耽著彼所得果。所以者何？是菩萨摩诃萨如实了知静虑、无量、无色定等及一切法皆同无相、无性为性，不应无相味著无相，不应无性味著无性。无味著故，终不随顺静虑、无量、无色定等势力而生色、无色界。所以者何？是菩萨摩诃萨于一切界都无所得，于能入定及所入定、由此入定、为此入定亦无所得。
　　「是菩萨摩诃萨于一切法无所得故，速能圆满无相静虑波罗蜜多，由此静虑波罗蜜多超诸声闻及独觉地。」
　　具寿善现白言：「世尊！是菩萨摩诃萨云何圆满无相静虑波罗蜜多，超诸声闻及独觉地？」
　　佛告善现：「是菩萨摩诃萨善学内空乃至无性自性空故，便能圆满无相静虑波罗蜜多，超诸声闻及独觉地。是菩萨摩诃萨住诸空中，于一切法都无所得，不见有法离诸空者。是菩萨摩诃萨安住此中，不得预流果乃至不得独觉菩提，亦复不得诸菩萨行及佛无上正等菩提，如是诸空亦皆空故。是菩萨摩诃萨由住此空，超诸声闻、独觉等地，证入菩萨正性离生。」
　　具寿善现复白佛言：「诸菩萨摩诃萨以何为生？以何为离生？」
　　佛告善现：「诸菩萨摩诃萨以一切有所得为生，以一切无所得为离生。」
　　具寿善现白言：「世尊！诸菩萨摩诃萨以何为有所得？以何为无所得？」
　　佛告善现：「诸菩萨摩诃萨以一切法为有所得，谓菩萨摩诃萨以色、受、想、行、识为有所得，以眼处乃至意处为有所得，以色处乃至法处为有所得，以眼界乃至意界为有所得，以色界乃至法界为有所得，以眼识界乃至意识界为有所得，以眼触乃至意触为有所得，以眼触为缘所生诸受乃至意触为缘所生诸受为有所得，以地界乃至识界为有所得，以因缘乃至增上缘为有所得，以无明乃至老死为有所得，以布施波罗蜜多乃至般若波罗蜜多为有所得，以内空乃至无性自性空为有所得，以真如乃至不思议界为有所得，以苦、集、灭、道圣谛为有所得，以四念住乃至八圣道支为有所得，以空、无相、无愿解脱门为有所得，以四静虑、四无量、四无色定为有所得，以八解脱乃至十遍处为有所得，以净观地乃至如来地为有所得，以极喜地乃至法云地为有所得，以一切陀罗尼门、三摩地门为有所得，以五眼、六神通为有所得，以如来十力乃至十八佛不共法为有所得，以三十二大士相、八十随好为有所得，以无忘失法、恒住舍性为有所得，以一切智、道相智、一切相智为有所得，以预流果乃至独觉菩提为有所得，以一切菩萨摩诃萨行为有所得，以诸佛无上正等菩提为有所得，以一切智智为有所得。善现！诸菩萨摩诃萨以如是等种种法门为有所得，即有所得说名为生。
　　「复次，善现！诸菩萨摩诃萨以一切法无行、无得、无说、无示为无所得。谓诸菩萨摩诃萨以色、受、想、行、识无行、无得、无说、无示为无所得。所以者何？色自性乃至识自性皆不可行、得、说、示故。诸菩萨摩诃萨以眼处乃至意处无行、无得、无说、无示为无所得。所以者何？眼处自性乃至意处自性皆不可行、得、说、示故。诸菩萨摩诃萨以色处乃至法处无行、无得、无说、无示为无所得。所以者何？色处自性乃至法处自性皆不可行、得、说、示故。诸菩萨摩诃萨以眼界乃至意界无行、无得、无说、无示为无所得。所以者何？眼界自性乃至意界自性皆不可行、得、说、示故。诸菩萨摩诃萨以色界乃至法界无行、无得、无说、无示为无所得。所以者何？色界自性乃至法界自性皆不可行、得、说、示故。诸菩萨摩诃萨以眼识界乃至意识界无行、无得、无说、无示为无所得。所以者何？眼识界自性乃至意识界自性皆不可行、得、说、示故。诸菩萨摩诃萨以眼触乃至意触无行、无得、无说、无示为无所得。所以者何？眼触自性乃至意触自性皆不可行、得、说、示故。诸菩萨摩诃萨以眼触为缘所生诸受乃至意触为缘所生诸受无行、无得、无说、无示为无所得。所以者何？眼触为缘所生诸受自性乃至意触为缘所生诸受自性皆不可行、得、说、示故。诸菩萨摩诃萨以地界乃至识界无行、无得、无说、无示为无所得。所以者何？地界自性乃至识界自性皆不可行、得、说、示故。诸菩萨摩诃萨以因缘乃至增上缘无行、无得、无说、无示为无所得。所以者何？因缘自性乃至增上缘自性皆不可行、得、说、示故。诸菩萨摩诃萨以无明乃至老死无行、无得、无说、无示为无所得。所以者何？无明自性乃至老死自性皆不可行、得、说、示故。诸菩萨摩诃萨以布施波罗蜜多乃至般若波罗蜜多无行、无得、无说、无示为无所得。所以者何？布施波罗蜜多自性乃至般若波罗蜜多自性皆不可行、得、说、示故。诸菩萨摩诃萨以内空乃至无性自性空无行、无得、无说、无示为无所得。所以者何？内空自性乃至无性自性空自性皆不可行、得、说、示故。诸菩萨摩诃萨以真如乃至不思议界无行、无得、无说、无示为无所得。所以者何？真如自性乃至不思议界自性皆不可行、得、说、示故。诸菩萨摩诃萨以苦、集、灭、道圣谛无行、无得、无说、无示为无所得。所以者何？苦、集、灭、道圣谛自性皆不可行、得、说、示故。诸菩萨摩诃萨以四念住乃至八圣道支无行、无得、无说、无示为无所得。所以者何？四念住自性乃至八圣道支自性皆不可行、得、说、示故。诸菩萨摩诃萨以空、无相、无愿解脱门无行、无得、无说、无示为无所得。所以者何？空、无相、无愿解脱门自性皆不可行、得、说、示故。诸菩萨摩诃萨以四静虑、四无量、四无色定无行、无得、无说、无示为无所得。所以者何？四静虑、四无量、四无色定自性皆不可行、得、说、示故。诸菩萨摩诃萨以八解脱乃至十遍处无行、无得、无说、无示为无所得。所以者何？八解脱自性乃至十遍处自性皆不可行、得、说、示故。诸菩萨摩诃萨以净观地乃至如来地无行、无得、无说、无示为无所得。所以者何？净观地自性乃至如来地自性皆不可行、得、说、示故。诸菩萨摩诃萨以极喜地乃至法云地无行、无得、无说、无示为无所得。所以者何？极喜地自性乃至法云地自性皆不可行、得、说、示故。诸菩萨摩诃萨以一切陀罗尼门、三摩地门无行、无得、无说、无示为无所得。所以者何？一切陀罗尼门、三摩地门自性皆不可行、得、说、示故。诸菩萨摩诃萨以五眼、六神通无行、无得、无说、无示为无所得。所以者何？五眼、六神通自性皆不可行、得、说、示故。诸菩萨摩诃萨以如来十力乃至十八佛不共法无行、无得、无说、无示为无所得。所以者何？如来十力自性乃至十八佛不共法自性皆不可行、得、说、示故。诸菩萨摩诃萨以三十二大士相、八十随好无行、无得、无说、无示为无所得。所以者何？三十二大士相、八十随好自性皆不可行、得、说、示故。诸菩萨摩诃萨以无忘失法、恒住舍性无行、无得、无说、无示为无所得。所以者何？无忘失法、恒住舍性自性皆不可行、得、说、示故。诸菩萨摩诃萨以一切智、道相智、一切相智无行、无得、无说、无示为无所得。所以者何？一切智、道相智、一切相智自性皆不可行、得、说、示故。诸菩萨摩诃萨以预流果乃至独觉菩提无行、无得、无说、无示为无所得。所以者何？预流果自性乃至独觉菩提自性皆不可行、得、说、示故。诸菩萨摩诃萨以一切菩萨摩诃萨行无行、无得、无说、无示为无所得。所以者何？一切菩萨摩诃萨行自性皆不可行、得、说、示故。诸菩萨摩诃萨以诸佛无上正等菩提无行、无得、无说、无示为无所得。所以者何？诸佛无上正等菩提自性皆不可行、得、说、示故。诸菩萨摩诃萨以一切智智无行、无得、无说、无示为无所得。所以者何？一切智智自性皆不可行、得、说、示故。
　　「善现！诸菩萨摩诃萨以如是等种种法门无行、无得、无说、无示为无所得，即无所得说名离生。诸菩萨摩诃萨证入正性离生位已，圆满一切静虑、解脱、等持、等至，尚不随定势力而生，况随贪、嗔、痴等烦恼！若随烦恼势力而生，无有是处！是菩萨摩诃萨安住此中造作诸业，由业势力流转诸趣，亦无是处！是菩萨摩诃萨虽住如幻诸行聚中，作诸有情如实饶益，而不得幻及诸有情。是菩萨摩诃萨于如是事无所得时，成熟有情、严净佛土常无懈废。
　　「如是，善现！诸菩萨摩诃萨行深般若波罗蜜多时，速能圆满无相静虑波罗蜜多。由此静虑波罗蜜多速圆满故，疾证无上正等菩提，转妙法轮度有情众，如是法轮名无所得。
　　「复次，善现！诸菩萨摩诃萨行深般若波罗蜜多时，安住如梦、如响、如像、如光影、如阳焰、如幻、如化五取蕴中，圆满般若波罗蜜多。是菩萨摩诃萨如实了知诸法性相一切如梦乃至如化，便能圆满无相般若波罗蜜多。」
　　具寿善现白言：「世尊！云何菩萨摩诃萨行深般若波罗蜜多时，如实了知诸法性相一切如梦乃至如化？」
　　佛告善现：「诸菩萨摩诃萨行深般若波罗蜜多时，不见梦，不见见梦者；不闻响，不见闻响者；不见像，不见见像者；不见光影，不见见光影者；不见阳焰，不见见阳焰者；不见幻，不见见幻者；不见化，不见见化者。所以者何？梦乃至化皆是愚夫异生颠倒之所执著，诸阿罗汉、独觉、菩萨摩诃萨众及诸如来、应、正等觉，皆不见梦，不见见梦者；乃至不见化，不见见化者。所以者何？以一切法无性为性，非成非实，无相无为，非实有性，与涅槃等。若一切法无性为性，广说乃至与涅槃等，云何菩萨摩诃萨行深般若波罗蜜多时，于一切法起有性想、成想、实想、有相、有为、有实性想？若起此想，无有是处！所以者何？若一切法有少自性，有成有实，有相有为，有实性可得者，则所修行甚深般若波罗蜜多应非般若波罗蜜多。
　　「如是，善现！诸菩萨摩诃萨行深般若波罗蜜多时，不著色乃至识，不著眼处乃至意处，不著色处乃至法处，不著眼界乃至意界，不著色界乃至法界，不著眼识界乃至意识界，不著眼触乃至意触，不著眼触为缘所生诸受乃至意触为缘所生诸受，不著地界乃至识界，不著因缘乃至增上缘，不著从缘所生诸法，不著无明乃至老死，不著欲界、色界、无色界，不著一切静虑、解脱、等持、等至，不著四念住乃至八圣道支，不著空、无相、无愿解脱门，不著布施波罗蜜多乃至般若波罗蜜多，不著苦、集、灭、道圣谛，不著内空乃至无性自性空，不著真如乃至不思议界，不著净观地乃至如来地，不著极喜地乃至法云地，不著一切陀罗尼门、三摩地门，不著五眼、六神通，不著如来十力乃至十八佛不共法，不著三十二大士相、八十随好，不著无忘失法、恒住舍性，不著一切智、道相智、一切相智，不著预流果乃至独觉菩提，不著一切菩萨摩诃萨行，不著诸佛无上正等菩提，不著一切智智。
　　「是菩萨摩诃萨行深般若波罗蜜多时，于如是等一切法门由不著故，便能圆满菩萨初地乃至十地，而于其中不生贪著。所以者何？是菩萨摩诃萨不得初地乃至十地能、所圆满，云何于中而起贪著？是菩萨摩诃萨虽行深般若波罗蜜多，而不得深般若波罗蜜多，由不得深般若波罗蜜多故，亦不得一切法。是菩萨摩诃萨虽观般若波罗蜜多摄一切法，而于诸法都无所得。所以者何？以一切法与此般若波罗蜜多皆无二、无二处。何以故？一切法性不可分别说为真如、说为法界、说为实际，诸法无杂、无差别故。」
　　具寿善现白言：「世尊！若一切法其性无杂、无差别者，云何可说是善、是非善，是有记、是无记，是有漏、是无漏，是世间、是出世间，是有为、是无为，有如是等差别法门？」
　　佛告善现：「于意云何？一切法实性中，有法可说是善、是非善，是有记、是无记，是有漏、是无漏，是世间、是出世间，是有为、是无为，是预流果、是一来果、是不还果、是阿罗汉果、是独觉菩提、是一切菩萨摩诃萨行、是诸佛无上正等菩提不？」
　　善现对曰：「不也！世尊！」
　　佛告善现：「由是因缘，当知一切法无杂、无差别、无相、无生、无灭、无碍、无说、无示。善现当知！我本修学菩萨道时，于法自性都无所得，谓不得色、受、想、行、识，不得眼处乃至意处，不得色处乃至法处，不得眼界乃至意界，不得色界乃至法界，不得眼识界乃至意识界，不得眼触乃至意触，不得眼触为缘所生诸受乃至意触为缘所生诸受，不得地界乃至识界，不得因缘乃至增上缘，不得从缘所生诸法，不得无明乃至老死，不得欲界、色界、无色界，不得善、非善，不得有记、无记，不得有漏、无漏，不得世间、出世间，不得有为、无为，不得四念住乃至八圣道支，不得四静虑、四无量、四无色定，不得八解脱乃至十遍处，不得空、无相、无愿解脱门，不得苦、集、灭、道圣谛，不得布施波罗蜜多乃至般若波罗蜜多，不得内空乃至无性自性空，不得真如乃至不思议界，不得净观地乃至如来地，不得极喜地乃至法云地，不得一切陀罗尼门、三摩地门，不得五眼、六神通，不得如来十力乃至十八佛不共法，不得三十二大士相、八十随好，不得无忘失法、恒住舍性，不得一切智、道相智、一切相智，不得预流果乃至独觉菩提，不得一切菩萨摩诃萨行，不得诸佛无上正等菩提。
　　「如是，善现！诸菩萨摩诃萨行深般若波罗蜜多时，从初发心乃至安坐妙菩提座，常应善学诸法自性。若能善学诸法自性，则能善净大菩提道，亦能圆满诸菩萨行，成熟有情、严净佛土，速证无上正等菩提，转妙法轮，以三乘法方便调伏诸有情众，令于三有不复轮回，证得涅槃究竟安乐。
　　「如是，善现！诸菩萨摩诃萨应以无相而为方便，修学般若波罗蜜多。」

　　　　第二分众德相品第七十六之一

　　尔时，具寿善现白佛言：「世尊！若一切法无不如梦、如响、如像、如光影、如阳焰、如幻、如化都无实事，无性为性自相皆空，云何可立是善、是非善，是有记、是无记，是有漏、是无漏，是世间、是出世间，是有为、是无为，如是乃至是预流果、是能证得预流果法，是一来果、是能证得一来果法，是不还果、是能证得不还果法，是阿罗汉果、是能证得阿罗汉果法，是独觉菩提、是能证得独觉菩提法，是诸菩萨摩诃萨地、是能证得菩萨摩诃萨地法，是诸佛无上正等菩提、是能证得诸佛无上正等菩提法耶？」
　　佛告善现：「世间愚夫无闻异生，于梦得梦、得见梦者，如是乃至于化得化、得见化者。如是愚夫无闻异生，得梦乃至得化等已颠倒执著，或造不善身、语、意行，或复造善身、语、意行，或造无记身、语、意行，或造非福身、语、意行，或复造福身、语、意行，或造不动身、语、意行，由诸行故，往来生死轮转无穷。
　　「诸菩萨摩诃萨行深般若波罗蜜多时，以二种空观察诸法。何谓二空？一、毕竟空。二、无际空。是菩萨摩诃萨安住如是二种空中，为诸有情宣说正法。
　　「谓作是言：『汝等应知色是空，离我、我所；受、想、行、识是空，离我、我所。眼处是空，离我、我所；耳、鼻、舌、身、意处是空，离我、我所。色处是空，离我、我所；声、香、味、触、法处是空，离我、我所。眼界是空，离我、我所；耳、鼻、舌、身、意界是空，离我、我所。色界是空，离我、我所；声、香、味、触、法界是空，离我、我所。眼识界是空，离我、我所；耳、鼻、舌、身、意识界是空，离我、我所。眼触是空，离我、我所；耳、鼻、舌、身、意触是空，离我、我所。眼触为缘所生诸受是空，离我、我所；耳、鼻、舌、身、意触为缘所生诸受是空，离我、我所。地界是空，离我、我所；水、火、风、空、识界是空，离我、我所。因缘是空，离我、我所；等无间缘是空，离我、我所；所缘缘是空，离我、我所；增上缘是空，离我、我所。从缘所生诸法是空，离我、我所。无明是空，离我、我所；行、识、名色、六处、触、受、爱、取、有、生、老死是空，离我、我所。善法是空，离我、我所；非善法是空，离我、我所。有记法是空，离我、我所、无记法是空，离我、我所。有漏法是空，离我、我所、无漏法是空，离我、我所。世间法是空，离我、我所；出世间法是空，离我、我所。有为法是空，离我、我所、无为法是空，离我、我所。布施波罗蜜多乃至般若波罗蜜多是空，离我、我所。内空乃至无性自性空是空，离我、我所。真如乃至不思议界是空，离我、我所。苦、集、灭、道圣谛是空，离我、我所。四念住乃至八圣道支是空，离我、我所。空、无相、无愿解脱门是空，离我、我所。四静虑、四无量、四无色定是空，离我、我所。八解脱乃至十遍处是空，离我、我所。净观地乃至如来地是空，离我、我所。极喜地乃至法云地是空，离我、我所。一切陀罗尼门、三摩地门是空，离我、我所。五眼、六神通是空，离我、我所。如来十力乃至十八佛不共法是空，离我、我所。三十二大士相、八十随好是空，离我、我所。无忘失法、恒住舍性是空，离我、我所。一切智、道相智、一切相智是空，离我、我所。预流果乃至独觉菩提是空，离我、我所。一切菩萨摩诃萨行是空，离我、我所。诸佛无上正等菩提是空，离我、我所。』
　　「复作是言：『汝等应知色如梦乃至如化，都无自性；受、想、行、识如梦乃至如化，都无自性。眼处如梦乃至如化，都无自性；耳、鼻、舌、身、意处如梦乃至如化，都无自性。色处如梦乃至如化，都无自性；声、香、味、触、法处如梦乃至如化，都无自性。眼界如梦乃至如化，都无自性；耳、鼻、舌、身、意界如梦乃至如化，都无自性。色界如梦乃至如化，都无自性；声、香、味、触、法界如梦乃至如化，都无自性。眼识界如梦乃至如化，都无自性；耳、鼻、舌、身、意识界如梦乃至如化，都无自性。眼触如梦乃至如化，都无自性；耳、鼻、舌、身、意触如梦乃至如化，都无自性。眼触为缘所生诸受如梦乃至如化，都无自性；耳、鼻、舌、身、意触为缘所生诸受如梦乃至如化，都无自性。地界如梦乃至如化，都无自性；水、火、风、空、识界如梦乃至如化，都无自性。因缘如梦乃至如化，都无自性；等无间缘、所缘缘、增上缘如梦乃至如化，都无自性。从缘所生诸法如梦乃至如化，都无自性。无明如梦乃至如化，都无自性；行、识、名色、六处、触、受、爱、取、有、生、老死如梦乃至如化，都无自性。善法如梦乃至如化，都无自性；非善法如梦乃至如化，都无自性。有记法如梦乃至如化，都无自性、无记法如梦乃至如化，都无自性。有漏法如梦乃至如化，都无自性，无漏法如梦乃至如化，都无自性。世间法如梦乃至如化，都无自性；出世间法如梦乃至如化，都无自性。有为法如梦乃至如化，都无自性，无为法如梦乃至如化，都无自性。布施波罗蜜多乃至般若波罗蜜多如梦乃至如化，都无自性。内空乃至无性自性空如梦乃至如化，都无自性。真如乃至不思议界如梦乃至如化，都无自性。苦、集、灭、道圣谛如梦乃至如化，都无自性。四念住乃至八圣道支如梦乃至如化，都无自性。空、无相、无愿解脱门如梦乃至如化，都无自性。四静虑、四无量、四无色定如梦乃至如化，都无自性。八解脱、八胜处、九次第定、十遍处如梦乃至如化，都无自性。净观地乃至如来地如梦乃至如化，都无自性。极喜地乃至法云地如梦乃至如化，都无自性。一切陀罗尼门、三摩地门如梦乃至如化，都无自性。五眼、六神通如梦乃至如化，都无自性。如来十力乃至十八佛不共法如梦乃至如化，都无自性。三十二大士相、八十随好如梦乃至如化，都无自性。无忘失法、恒住舍性如梦乃至如化，都无自性。一切智、道相智、一切相智如梦乃至如化，都无自性。预流果乃至独觉菩提如梦乃至如化，都无自性。一切菩萨摩诃萨行如梦乃至如化，都无自性。诸佛无上正等菩提如梦乃至如化，都无自性。』
　　「复作是言：『汝等应知此中无色、受、想、行、识，无眼处乃至意处，无色处乃至法处，无眼界乃至意界，无色界乃至法界，无眼识界乃至意识界，无眼触乃至意触，无眼触为缘所生诸受乃至意触为缘所生诸受，无地界乃至识界，无因缘乃至增上缘，无从缘所生诸法，无无明乃至老死，无善、非善法，无有记、无记法，无有漏、无漏法，无世间、出世间法，无有为、无为法，无布施波罗蜜多乃至般若波罗蜜多，无内空乃至无性自性空，无真如乃至不思议界，无苦、集、灭、道圣谛，无四念住乃至八圣道支，无空、无相、无愿解脱门，无四静虑、四无量、四无色定，无八解脱乃至十遍处，无净观地乃至如来地，无极喜地乃至法云地，无一切陀罗尼门、三摩地门，无五眼、六神通，无如来十力乃至十八佛不共法，无三十二大士相、八十随好，无无忘失法、恒住舍性，无一切智、道相智、一切相智，无预流果乃至独觉菩提，无一切菩萨摩诃萨行，无诸佛无上正等菩提，无梦、无见梦者，无响、无闻响者，无像、无见像者，无光影、无见光影者，无阳焰、无见阳焰者，无幻、无见幻者，无化、无见化者。』
　　「复作是言：『汝等应知是一切法皆无实事，无性为性。汝等虚妄分别力故，于无蕴中起有蕴想，于无处中起有处想，于无界中起有界想，于无触中起有触想，于无受中起有受想。』
　　「复作是言：『汝等应知蕴、处、界等一切法性，皆从缘生，颠倒所起诸业异熟之所摄受，汝等何因于是虚妄无实事法起实事想？』
　　「菩萨尔时方便善巧具大神力，若诸有情有悭贪者，方便拔济令离悭贪，是诸有情离悭贪已，教修布施波罗蜜多，是诸有情由布施故，得大财位富贵自在。复从是处方便拔济教修净戒波罗蜜多，是诸有情由净戒故，得生善趣尊贵自在。复从是处方便拔济教修安忍波罗蜜多，是诸有情由安忍故，速能获得无生法忍。复从是处方便拔济教修精进波罗蜜多，是诸有情由精进故，乃至无上正等菩提，于诸善法不复退转。复从是处方便拔济教修静虑波罗蜜多，是诸有情由静虑故得生梵世，于初静虑安住自在。从初静虑方便拔济，复令安住第二静虑，如是展转方便拔济，乃至令住非想非非想处定。复从是处方便拔济，随其所宜令住三乘，或令住四念住乃至八圣道支，或令住三解脱门，或令住八解脱乃至十遍处，或令住四圣谛，或令住六波罗蜜多，或令住内空乃至无性自性空，或令住真如乃至不思议界，或令住极喜地乃至法云地，或令住陀罗尼门、三摩地门，或令住五眼、六神通，或令住如来十力乃至十八佛不共法，或令住无忘失法、恒住舍性，或令住一切智、道相智、一切相智。
　　「是菩萨摩诃萨方便善巧，若诸有情耽著有为布施、净戒、安忍、精进、静虑、般若及余善法所得果报，以诸方便安慰济拔令住无余般涅槃界。是菩萨摩诃萨行深般若波罗蜜多方便善巧，成就无色、无见、无对真无漏法安住其中，若诸有情应得预流、一来、不还、阿罗汉果、独觉菩提或复无上正等菩提，示现、劝导、赞励、庆喜、方便济拔，或令得预流果，乃至或令证得无上正等菩提。
　　「如是，善现！诸菩萨摩诃萨行深般若波罗蜜多，观察二空，虽知诸法无不如梦乃至如化，皆非实有，无性为性，自相皆空，而能安立善、非善法，广说乃至是能证得诸佛无上正等菩提，皆无杂乱。」

　　大般若波罗蜜多经卷第四百六十八

