
金刚般若波罗蜜经悬判疏钞

　　　　　　　　　　　敕建西天寺武林后学沙门　性起　　述

﹝编者按：此本收入《续藏经》第九十二册，目录题为《金刚经法眼悬判疏科》。按一般体例，此文应是作者性起为《金刚般若波罗蜜经悬判》一书所作的疏钞。故凡本文中依以疏钞的文字，我们都用［］括出，以便阅读。﹞

　　　　将释此经判义分三：一、通序大意，二、归敬请加，三、开章释文。
　　　　一、通序大意，文八：
　　　　（一）通叙大意，分六：1、标题

［金刚般若波罗蜜经者，］

　　钞云：此题法喻双彰。华梵为目，通别为名。法喻者：金刚是喻；般若等，是法。华梵者：金刚，是华言；般若波罗蜜，是梵语。若具梵语者，跋折罗般若波罗蜜，此云：金刚智慧到彼岸。通别者：经之一字，是通，以三乘十二分教，俱名为经故。金刚等七字为别，不受余称故。余义等释，后文中辩，恐烦不引。

　　　　﹝（一）通叙大意﹞2、除我法

［却众生之我见，除遍计之异情。］

　　钞云：四见中以我见为首故。我者，于五蕴中妄计我、我所故。人者，妄计我生人中，转于余趣故。众生者，妄计五蕴和合而生故。寿者，妄计我受一期果报，若长若短故。斯皆颠倒妄想，亦名四见。
　　今云却众生之我见者，下文云：若菩萨有我相、人相、众生相、寿者相，即非菩萨。又云：我当灭度无量众生，即不名菩萨。若菩萨，通达无我、法者，如来说名真是菩萨。
　　云菩萨者，梵语。华言，是大道心，亦名觉众生，故云却众生之我见也。遍计者，谓周遍计度我人众生寿者四见。异情者，异见情执，法非法相，断常二见，今云除者，谓除去我人众生寿者，法、非法相。故下文云：「是故不应取法，不应取非法。以是义故，如来常说：汝等比丘，知我说法，如筏喻者；法尚应舍，何况非法。」此除遍计之异情也。

　　　　﹝（一）通叙大意﹞3、示宗趣

［以破相显性为宗，以观照实相为趣。］

　　钞云：语之所尚曰宗；宗之所归曰趣。又宗者，主也，唯以此法而为主故。今此经大意，专以段段破相。故云：凡所有相，皆是虚妄。又云：不可以三十二相，得见如来。又云：如来所说身相，即非身相，此即破除我、法之相也。又云：若见诸相非相，即见如来。又云：离一切相，即名诸佛，此则显依他无性，即圆成故。是顿彰般若性也。故云以破相显性，而为宗故。
　　观照者，文云：一切有为法，如梦幻泡影，至应作如是观者，即观照般若也。实相者，则真实之相也。经云：不取于相，如如不动者，即实相般若也。由前因听文字般若章句，一念净信，方得破相显性，见道了明，从解起行，即入观照。念念反观真际路，断烦恼障，及所知障，而证实相般若，水天一色露圆明耳。故以观照实相，而为其趣也。又以观照为宗，实相为趣，故思之可知也。

　　　　﹝（一）通叙大意﹞4、法喻申明

［示般若源，悟金刚性。］

　　钞云：示文字般若，悟金刚性；示观照般若，修金刚性；示实相般若，证金刚性。
　　金刚有坚利明三义。谓坚喻实相，利似观照，明如文字。此三般若，义虽有三，其性无殊。此金刚性，不可破坏，妙体常恒故。又此金刚性，体大，般若相大，波罗蜜用大。此体相用，一即三，三即一者，无二法故。所谓断尽无明，朗然大觉，唯一金刚心故。

　　　　﹝（一）通叙大意﹞5、示真俗无碍

［于妙有中，全露真空；于真空中，全彰妙有。］

　　钞云：此显不二之旨也。心经云：色不异空，空不异色；色即是空，空即是色。受想行识，亦复如是。舍利子，是诸法空相，不生不灭，不垢不净，不增不减等，斯乃即五蕴而全露真空，即真空而全彰五蕴。然五蕴性虚，本自空寂，全露真常，如波即水，无二法故。真空体实，随缘应用，故有五蕴。如水成波，波因水现。
　　楞严云：性色真空，性空真色，乃至五蕴、十二处、十八界，全是妙明真性中影像耳。故云：若能转物，即同如来。此经云：若见诸相非相，即见如来。又云：如来者，即诸法如义，是以郁郁黄花，无非般若；青青翠竹，本是真如。故知事依理成，理依事显。
　　起信论云：一心中，有二门故；一心真如门，二心生灭门。以此二门，各摄一切法，不相舍离。又云：此真如体，无有可遣，以一切法，悉皆真故；亦无可立，以一切法，皆同如故。当知一切法，不可说，不可念，故名真如。此虽显真如门，而全彰妙有，不离如故。此经云：不取于相，如如不动等，此总显真俗圆融，二谛无碍，不二之旨也。

　　　　﹝（一）通叙大意﹞6、引经结叹

［故云：是法平等，无有高下，是名阿耨多罗三藐三菩提之法门也。］

　　钞云：此即证成真俗圆融，不二之旨也。是法者，即妙有而真空，即真空而妙有之法也。即真空而妙有不增，即妙有而真空不减。故云平等。无高下者，在圣而不高，在凡而不下；在涅槃而不高，在生死而不下。良由迷悟不一，故有差殊。于法体中，本来平等，无高下，故是阿耨多罗三藐三菩提之法门也。
　　阿耨等者，梵语。此云：无上正等正觉，即成佛果位之名耳。法门者，法即轨持义；门者，出入义。谓三贤十地等妙二觉，莫不由斯般若之法轨持出入门故。是以菩提萨埵，依般若波罗蜜多故，得阿耨菩提者，其斯之谓欤。
　　以上通叙大意一科已竟。

　　　　﹝一、通序大意﹞（二）诸位取三般若，得一心常住，分四：1、五位妙果因何得就；2、因修三般若故，而得妙证；3、因妙证般若故，得一心所以；4、引偈证成妙体常住。
　　　　1、五位妙果因何得就

［故三贤十圣，等妙二觉，得无上菩提者。］

　　钞云：十住十行十向为贤，十地为圣，等、妙二觉为超地之圣。又三贤为十地之因，十地为三贤之果；十地又为等、妙二觉之因，等、妙二觉又为十地之果。
　　三贤为解行菩提，十地为分证菩提，等、妙二觉，为究竟菩提。虽贤圣信解行证不同，而究竟所得者，唯一无上菩提。故经云：一切贤圣，皆以无为法而有差别。

　　　　﹝（二）诸位取三般若，得一心常住﹞2、因修三般若故，而得妙证，分三：（1）依文字般若得见道分；（2）依观照般若得修道分；（3）依实相般若得证道分。
　　　　（1）依文字般若得见道分

［必先从文字般若，一念生净信者。］

　　钞云：一念净信者，即顿开圆解佛知见故。经云：是诸众生，无复我相、人相、众生相、寿者相，无法相、亦无非法相。以顿忘人法，解真空故。皆从文字般若，而得见也。若约位次，正是十信位满，得见道分；若约六即佛中，正是理即佛后，得名字即佛也。

　　　　﹝2、因修三般若故，而得妙证﹞（2）依观照般若得修道分

［然后而修观照般若。］

　　钞云：见道分后，以般若智，圆照法界，超现量见，了达五蕴身心世界，荡然清净，惟一真如，无差别故。所谓念念照常理，心心息幻尘；遍观诸法性，无假亦无真。从此空假中三观，次第深入，方了一心不二之本。渐修离相妙行，大智大悲，不住生死，及涅槃故。以随顺无住法性，广大妙理故。若约位次，正三贤位满，得修道分。若约六即佛中，依教修行，法眼圆明，始起观行，则得观行即佛；渐次深入，空假中妙行，还未得分证中道，只得相似即佛也。

　　　　﹝2、因修三般若故，而得妙证﹞（3）依实相般若得证道分

［不取于相，如如不动，而证实相般若。］

　　钞云：由前修道分中，解行成就，方得分断无明，分证真如，不取性相，忘缘等照，任放天心，以无功用行，得入萨婆若耳。若约位次，证十地位，乃至究竟断尽生相无明，进超等、妙二觉诸地位故，是谓得证道分。若约六即佛中，得分证即佛，及究竟即佛也。

　　　　﹝（二）诸位取三般若，得一心常住﹞3、因妙证般若故，得一心所以

［故得了六度而即一心，悟万行而即一体。所以一切色无非佛色，一切相无非佛相。］

　　钞云：三施该六度，六度该万行。由前以证实相般若，穷彻圆明，大觉诸位；故能于菩提果上，见昔因位中，所修六度万行，皆摄一心常住本体。所以于妙果菩提之中，证一切色，无非佛色；证一切相，无非佛相。又佛者，觉也，觉一切色、一切相，无非妙果之色，妙果之相故。即以般若波罗蜜多之法，而为其本也。

　　　　﹝（二）诸位取三般若，得一心常住﹞4、引偈证成妙体常住

［故云：如来色无尽，智慧亦复然；一切法常住，是故本圆明。］

　　钞云：此偈证成上来一心常住所以。如来色者，即真如妙色也。随缘应用，不变不异，根根尘尘，周遍法界。故尔全体解脱，具摄无边广大智慧，遍照诸法，本自圆明，本自常住。故华严云：如来成正觉时，入一相三昧，得一切众生量等身，得一切刹量等身，得一切三世量等身，得一切法量等身，得如是无量无数清净三轮等身，皆同一相，所谓无相等。故云一切法常住，是故本圆明。
　　以上诸位修三般若，而得妙证一心已竟。

　　　　﹝一、通序大意﹞（三）释通妨难令生正见，分三：1、由遍计执故有根尘；2、若破遍计见圆成；3、依正如如本法界故。
　　　　1、由遍计执故有根尘

［应知根尘器界，全是遍计所执。］

　　钞云：由难云：既法本常住，本自圆明，众生日用何故而不觉知？何故而不见耶？故今释曰：动静理全是，行藏事尽非；冥冥随物去，杳杳不知归。真以根尘器界，全是妙明真性中所现之物，宛似空华。凡情不了，用遍计性，周遍计度，妄执以为实有，尽成虚妄者耳！如暗室之绳，踏之以为蛇者，即斯类故。

　　　　﹝（三）释通妨难令生正见﹞2、若破遍计见圆成

［故若除遍计，依他无性即圆成故。］

　　钞云：唯识论云：此性是唯识实性。略有二种：一虚妄性，谓遍计所执；二真实际，谓圆成实性。为简虚妄，说实性言，复有二性：一世俗，谓依他起；二胜义，为圆成性。为简世俗，故说为实。又遍计性，情有理无；依他性，相有性无；圆成实性，理有情无。此约法相宗义。若约法性宗义，其实依他无性，即圆成故。由却除遍计，故能转物，即同如来。

　　　　﹝（三）释通妨难令生正见﹞3、依正如如本法界故

［故说生界不减，佛界不增，山河大地，全露真常。］

　　钞云：由上依他无性，即圆成故，此圆成实性，遍流六道而未曾减，往成圣道而未曾增。唯一法界常住妙理，头头本是真如，法法无非般若。故古德云：闻声见色，盖是寻常。这边那边，应用不缺。所以山河大地，全露真常；绿水长天，彰法身故。
　　以上妨难释通已竟。

　　　　﹝一、通序大意﹞（四）依信解行证得成妙果

［固能依此信而信之，依此解而解之，依此修而修之，依此证而证之。入法界之玄门，成诸佛之妙果。］

　　钞云：依此信而信之者，大品云：一切法不信，唯信般若，名为真信，即开佛知见故。依此解而解之，依此修而修之者，依解起行，即示佛知见故。依此证而证之者，行起解绝，断十障，证十如，即悟佛知见故。入法界之玄门，成诸佛之妙果者，断尽生相无明，五住究竟，即入佛之知见故。
　　又六句中，前一句是信成就发心；次二句是解行成就发心；后三句是证成就发心。起信论云：三发心也。问：前者已明信解修证断惑之意。今者何又重明？答：前是明五位行人，因修般若，已证菩提。今所明者，的指行人，自修之法，乃成妙果。故未重也。以上释行人，得信解行证，妙果已竟。

　　　　﹝一、通序大意﹞（五）般若因种善根始得信受，分二：1、标赞法胜；2、因多善得入。
　　　　1、标赞法胜

［是知般若之法，诸法中王。］

　　钞云：是知者，承前契后之辞。诸法中王者，弥勒偈云：「实智为了因，亦为余生因」。了因者，是证菩提法身，妙果之根本也。余生因者，为诸度妙行，及报化之根本也。故经云：一切诸佛及诸佛阿耨菩提法皆从此经出故。

　　　　﹝（五）般若因种善根始得信受﹞2、因多善得入

［苟非一佛二佛三四五佛，而种善根，已于无量千万佛所种诸善根，始能信而受之，捧而读之也。］

　　钞云：夫般若之法，如摩尼宝珠，能济一切诸渴乏者。但无福人，决不得见，况能受持。故多生累劫，亲觐无量诸佛，于一一佛前，常修戒定慧等，资粮助道妙行之力，始能信而受之，捧而读之也。

　　　　﹝一、通序大意﹞（六）持法妙行福广难量，分五：1、持行福胜；2、竖横较量；3、天人供养；4、历耳成种；5、弹指顿超。
　　　　1、持行福胜

［是以受持者，功超余行；读诵者，福过恒沙。］

　　钞云：深信曰受，受而领纳曰持。阅本经文曰读，离本朗念曰诵。夫以历旷劫而修行，遍恒沙刹而行舍。若不知般若无我之法，朗彻心源，终成费行。如蒸沙作饭，必无实果。是以释迦如来，历觐八百四千万亿那由他诸佛，悉皆供养承事，无空过者。若复有人，于后末世，能受持诵读此经，于我所供养诸佛功德，乃至算数譬喻所不能及。供佛之行，尚不能超，况余行乎。是故总经恒沙大千世界七宝以用布施，皆成有漏之福，岂成无为妙果菩提，涅槃常乐我净者哉！故持般若一行，福过恒沙，未作奇也。

　　　　﹝（六）持法妙行福广难量﹞2、竖横较量

［十虚较量，难以测其边；三千施宝，无以探其际。］

　　钞云：一横较，二竖较。先横较量者，谓十方虚空，尚不能较量，况比余法之类，而能及哉！经云：一人发真归元，十方虚空悉皆销殒，斯皆般若性现之力也。次竖较量者，谓七宝布施，皆落有为，增长生死，徒益烦多。永嘉云：住相布施生天福，犹如仰箭射虚空。势力尽，箭还堕，招得来生不如意。争似无为实相门，一超直入如来地。故三千施宝，无以喻之也。

　　　　﹝（六）持法妙行福广难量﹞3、天人供养

［在在则人天供养，时时则舍利分彰。］

　　钞云：夫般若是三世诸佛之母，故一切如来，悉皆供养，最为尊重。故法华云：十方诸如来，并过现未来；亦见亦供养，亦令得欢喜。是人之功德，无边无有穷；如十方虚空，不可得边际。况世间一切天人阿修罗等，而不供养者乎！
　　舍利者，梵语。此云：身骨，乃佛灭度后，荼毗身骨，有八万四千大数。金光明云：若人得一舍利，如芥子许，能供养者，决定托生三十三天，受无量妙乐。此乃色身舍利，非法身舍利之体。经云：随说四句偈等，所在之处，即为有佛。故云，时时则舍利分彰也。若人得一四句偈等，能奉供者，得证菩提，岂可思议福德而较量哉！

　　　　﹝（六）持法妙行福广难量﹞4、历耳成种

［一历耳根，永为道种。］

　　钞云：若种余善，即成人天小果，有漏之因。若熏般若妙善，一历耳根，如人食少金刚种子，尽未来际，不可破坏，毕竟要穿一切有为烦恼身过，到于无为一切智地。所以金刚种入如来藏，瓜豆云何得错根。此之谓也。

　　　　﹝（六）持法妙行福广难量﹞5、弹指顿超

［弹指合掌，顿超劫海。］

　　钞云：夫以深信则赞，赞则归依，以顿忘人法了真空故。是以超旷劫之无明，越恒沙之生死。故我世尊，往昔一闻般若妙旨，则不随生死流布，而成十地妙果。故佛告须菩提言：当知是经义不可思议，果报亦不可思议。法华云：闻法欢喜赞，乃至发一言，则为已供养，一切三世佛者，即斯类故。以上持行难量已竟。

　　　　﹝一、通序大意﹞（七）旧疏新章闻名周广

［稽古注疏，千百余家，望今解释，循方遍满。闻名者，尽娑婆界；仰望者，普遍尘沙。］

　　钞云：疏文分二，（一）注疏繁多，（二）闻名遍远。（一）注疏繁多者，谓三十二大士，各说不二法门。五百比丘，各说身因解脱，但能令人一言之下，心地开通者，皆得以作龟镜。苟非如来冥承付嘱，何得注疏，千百余家，而流通者乎！（二）闻名遍远者，谓般若之法，非但尽娑婆界而闻名；乃至尽法界以普周，穷尘刹而宏远，莫不以斯般若之法，利济含生。故大经云：三世诸佛已说、今说、当说，我今亦如是说。佛子，我不见有一个国土如来，不说此十地法。何以故？此是三世诸佛，向菩提道，最上法故。起信论云：一切诸佛，本所乘故。一切菩萨，皆乘此法，到如来地故。此经云：涅槃三世诸佛，依般若法，而证阿耨菩提。是以经律论等，皆以般若而为其本，岂闻名者，以局一方之境，乃通方之妙道也。是以尘沙界而弘传，则尘沙界而仰望，皆是如来护念此经，威德力故。岂虚谬哉！

　　　　﹝一、通序大意﹞（八）因利他切略述疏章

［岂予肤见陋学，以管窥天，敢言测度者哉！无非利人心切，毛头许智，投入佛心。余虽凡夫，亦无弃耳！］

　　难云：旧疏新章，广多无数，何必要今重出？故今释云：因利他切，略述疏章。
　　岂者，承前之义。予者，自谓之辞。肤见者，浅见也。陋学者，学之至敝也。夫以法海无涯，岂虚空之可度，般若宏远，较尘刹而难量。况以浅见陋学之人，其犹以管窥天，用蠡测海，敢以胸谈臆见，而能度量者哉！无非利人心切，顿忘肤见之能，以毛头许智，欲测佛心。故清凉云：我今欲以一毛智，测量无边法界空。是以尘培华岳，无增万仞之高；露滴天池，喜合百川之水。予虽凡夫者，泛常之流也。经云：凡夫者，即非凡夫，是名凡夫。但能初心一念，即顿开知见；深信般若，研穷佛境耳。故大疏云：即凡心而见佛心，事理双修；依本智而求佛智，未能自度，先欲度人者，菩萨发心也。况夫如来，常以般若护念诸大菩萨。予虽凡夫，亦无弃耳！自然冥承护念，俾令行者，般若妙心，朗然悟彻，命笔所述，量投佛意耳！
　　以上通序大意初科已竟。

　　　　二、归敬请加，分三：（一）归敬；（二）请加；（三）回向。
　　　　（一）归敬

［稽首法界海，十方调御师，般若诸大士，信解比丘僧，复礼须菩提，古今宏法者。］

　　钞云：先明一体三宝，后显别相三宝，若总若别，悉皆归顺。心冥道合，无二无不二故。先总明者，谓稽首二字，能归行人。法界海者，即行者所缘境故。今初稽者，屈也，至也。首者，头也。谓欲述疏意，先通三宝，特举三业，虔恭敬仰，屈己头顶以至于地。心冥佛境，口诵辞句，剖析心诚，乞求加护。问：何故最初归敬三宝？答：别行钞云：略有七意，（一）显示三宝，俾令久远流通，自他二利，吉祥故。（二）令人发生深信，不生疑惑故。（三）令知恩德由三宝力，方成慧解故。（四）仪式应然，如世臣子，凡所作为，先禀君故。（五）表有承禀，三宝证明，显非胸臆故。（六）像季传教，障难由多，先敬三宝，请加护故。（七）西天诸菩萨僧，造论释经，皆先归故。由斯七意，故祈请加，能皈三业，深入法界，遍体三宝。是以舍三业而摄归一心，舍一心而归三宝，故稽首而归依也。
　　云法界海者，谓一切三宝，不离法界，法界不离三宝。况一真法界，一切诸佛，断无明尽而亲证；一切诸法，从法界海流；一切菩萨，分断无明，分证法界；一切僧众，依法界海而修行。故经云：一切圣贤，皆以无为法而有差别。无为者，即一真法界之妙理也。又一真法界，即具同体三宝义理，谓法界中，有大智光明遍照义故，即是佛宝。法界中能轨持恒沙性功德故，即是法宝。又性相圆融，和合义故，即是僧宝。又佛即是法，法即是僧，故云：法界海耳！所云海者，谓法界中，既具一体三宝，即法界性中之德，犹若大海，普容无量诸珍宝故。以上同体三宝义已竟。
　　次别相三宝者：（一）大乘三宝，（二）小乘三宝，（三）住持三宝。又佛不是法，法不是僧，自为差别相也。
　　初大乘有三者：法报化三身，或具十身，是为佛宝；六度妙行，八万四千无量法门，是为法宝；三贤十圣，等、妙二觉，是为僧宝。
　　次小乘有三者：五分法身，是为佛宝；四谛十二因缘，是为法宝；四果四向，是为僧宝。
　　后住持三宝亦三：金银铜铁七宝所成，或泥塑木刻，写画形像，是名佛宝；西方贝叶，此方竹帛，黄绢纸墨笔砚而成，是名法宝；剃发染衣，受诸大戒，习行定慧，弘阐正法，是为僧宝。
　　所云宝者，谓三宝恒住世间，最为殊胜，良友福田，世出世间，最尊最贵，名之为宝。今此文中十方调御师，是为大乘佛宝；般若是为大乘法宝；诸大士者，是为大乘僧宝。
　　问：为甚不举释迦师者，何也？答：以本师即诸佛之一数耳！又无量法门单举般若者，以诸中中王故。
　　次信解比丘僧，复礼须菩提者，即小乘三宝中僧宝也。问：小乘三宝中独举僧宝，而不举佛、法者，何也？答：以大乘统摄故。今归向者，以同在会上，回心向大，深信般若，故偏归也。又比丘僧中，独举须菩提，而不举余者，何也？答：以须菩提是请法之首故。
　　古今弘法者，即住持三宝中僧宝也。问：何得独举住持僧而不举余者？答：以住持中弘法僧宝，最为胜故。谓因僧弘阐，故知有法，知法即知佛有无量功德，故偏归举。

　　　　﹝二、归敬请加﹞（二）请加

［愿以同体慈，冥承善护念，句句合玄宗，言言投佛意。］

　　钞云：谓三宝有无量胜德，今略举一二：（一）者大慈，（二）者大智。云慈者，四无量心之首故，又是诸善中王故。云智者，诸佛菩萨，具恒沙妙行，以般若智母，而无其本。
　　以慈行，不住涅槃故；以智行，不住生死故。是以不住生死、不住涅槃，即斯无住妙行中同体慈、同体悲、同体智、同体神力。以天眼遥观、天耳遥闻，他心速鉴，无碍见闻，冥承护念之力；俾令行者，圆觉妙心，豁然开悟；所析妙义，句句得合玄宗之旨，言言投佛意故。

　　　　﹝二、归敬请加﹞（三）回向

［回施诸有情，共证无上果。］

　　钞云：回向有三意：（一）回向真如，以修一切妙行理观，冥同实际，无障碍故；（二）回向众生，将此所述疏意，自利利他，施与众生，了般若故；（三）回向菩提，愿令我及有情，得无上菩提，证常乐我净，无余大涅槃故。以上行者三回向心，即起信论中，三心圆发之文：（一）直心，正念真如法故；（二）深心，乐修一切诸善法故；（三）大悲心，普救一切诸众生故。以斯三心圆发之旨，即合三心回向之意。虽辞少有不同，而大意之旨，理实贯通，思之可得也。
　　以上归敬请加一科已竟。

　　　　三、开章释文，分二：（一）列名；（二）释义列科。
　　　　（一）列名

［（一）教启因缘，（二）藏教分摄，（三）会通余部，（四）乘所被机，（五）教体浅深，（六）宗趣通局，（七）处会传译，（八）诵持感应。］

　　　　﹝三、开章释文﹞（二）释义列科，为八：1、初科；2、藏教分摄；3、会通余部；4、乘所被机；5、教体；6、宗趣通局；7、处会传译；8、诵持感应。
　　　　1、初科中分二：（1）总标列；（2）转释。
　　　　（1）总标列

［（一）教启因缘者二：一总因缘，二别因缘。］

　　钞云：教者，圣人被下之辞。启者，启一经之总源。因者，众生本有佛性为因。缘者，佛出世指示为缘，谓佛因此、由此、而为缘故。者者，牒定之辞，后之下文，而释之也。

　　　　﹝1、初科﹞（2）转释又二：Ａ、总因缘；Ｂ、别因。
　　　　Ａ、总因缘，分二：（Ａ）标总题；（Ｂ）释总缘。
　　　　（Ａ）标总题

［言总因缘者。］

　　　　﹝Ａ、总因缘﹞（Ｂ）释总缘，又三：ａ、喻申自利；ｂ、证明利他；ｃ、结大事因缘。
　　　　ａ、喻申自利

［夫王道坦坦，千古同归；一乘玄门，诸佛齐证。］

　　钞云：千王大道，坦坦平平，经千古而不易也。佛佛道同，垂永劫之常恒，岂有异哉！故法华经云：十方佛土中，唯有一乘法，无二亦无三，除佛方便说。儒云：莫不由斯道也。斯之谓欤！

　　　　﹝（Ｂ）释总缘﹞ｂ、证明利他

［故一切诸佛，为一大事因缘故，出现于世。所谓开示悟入佛之知见故。佛知见者，即般若波罗蜜多智慧光明，普令一切众生，尽入无余大涅槃故。］

　　钞云：法华经中，佛告舍利弗云：诸佛世尊，唯以一大事因缘故，出现于世。舍利弗，云何唯以一大事因缘？所以，诸佛世尊，欲令众生开佛知见，示佛知见，悟佛知见，使得清净故，出现于世。由佛昔因愿力，故感果得周圆，普令众生开示悟入，尽得无余大涅槃故。涅槃者，此示圆寂，亦云灭度。所谓以般若智慧光明，断除烦恼障，及所知障，灭度而灭度之，斯为佛之本意本怀，岂有他哉！

　　　　﹝（Ｂ）释总缘﹞ｃ、结大事因缘

［良以一切众生，本具佛性，故君子以人治人，改而止；岂同执柯伐柯，犹以为远哉！］

　　钞云：由上佛智，破除一切众生迷闇，令入大灭度者，良由众生本来具有天然自性，真知真见，不假修为，而成就也。只因众生逐妄迷真，不见自性，故诸佛出世，指示悟入，而为缘也。故君子以人治人，下人皆可以为尧舜耳！

　　　　﹝（2）转释﹞Ｂ、别因，分三：（Ａ）标数；（Ｂ）转释；（Ｃ）结别因之缘。
　　　　（Ａ）标数

［别因有十。］

　　　　﹝Ｂ、别因﹞（Ｂ）转释，分十：ａ、诸佛护念；ｂ、教示降伏；ｃ、示无住法；ｄ、示般若是诸法本；ｅ、直示真如离相；ｆ、为被最上机；ｇ、为示见性必修；ｈ、示全修即性；ｉ、示销重障；ｊ、断疑生信。
　　　　ａ、诸佛护念，分三：（ａ）标；（ｂ）释；（ｃ）结。
　　　　（ａ）标

［为诸佛常以般若护念诸菩萨故。］

　　　　﹝ａ、诸佛护念﹞（ｂ）释

［夫以般若之法，佛佛道同，如王宝印，一同护念。是以诸佛证之、菩萨修之、众生仰之。仰之者，则顿超劫海。修之者，则诸佛护念，乃至付之嘱之，无非此一般若波罗蜜多之法也。］

　　钞云：般若之法，是佛心印，如千王宝印一同护念，是谓永护忆念，此般若之法也。由是诸佛证之，以为果德；菩萨修之，以为妙行。妙行者，即十波罗之妙行，而证诸佛之果德也。至于众生一念净信，圆觉妙心，豁然开悟，顿忘人法解真空故。是以弹指合掌顿超劫海。修习之者，果人护念，乃至付小菩萨，嘱大菩萨，谆谆切切，饶舌叮咛，无非皆为此般若心印之法也。

　　　　﹝ａ、诸佛护念﹞（ｃ）结

［是以世尊拈花，迦叶微笑。至于历代诸祖转展护念，转展付嘱者，无非惟此一事而已矣。］

　　钞云：是以者，承前契后之词。世尊在灵山会上，谈经三百余会，说法四十九年。至后涅槃会上，世尊拈花，百万人天大众，无不茫然。世尊告云：我以无相为相，无门为门，涅槃妙心，付嘱摩诃迦叶。是后转付阿难，以至达摩西来，而为此方初祖，转嘱神光。至于六祖会下，出于青原南岳。青原流于曹洞，南岳派于临济，及我本师天涛云老人等，共为七十三世，无非以心印心，以法印法，惟此一事实。余二则非真矣！

　　　　﹝（Ｂ）转释﹞ｂ、教示降伏，分三：（ａ）标；（ｂ）释；（ｃ）示颠倒。
　　　　（ａ）标

［为令大士降伏其心悟真空故。］

　　　　﹝ｂ、教示降伏﹞（ｂ）释

［谓佛直示真元，扫除我法二执，了一切众生，即涅槃相，无生可度。］

　　钞云：八识规矩云：我执二种，法执二种。
　　我执二者：一、俱生我执，谓于五阴等法中，强立主宰，妄立为我，与身俱生故；二、分别我执，谓于计我法中，分别我能行善，我能行恶而起执故。
　　法执二者：一、俱生法执者，谓无始时来，虚妄熏习，于一切法妄生执著，恒与身俱故；二、分别法执者，谓于邪师及熏邪教，分别计度执为实故。
　　分别二执，粗故易断，细故难断。今佛直示真知，顿令大根众生开示悟入，了达一切异生即涅槃相，无生可度。故净名诃慈氏云：弥勒如，众生亦如，何有众生而可化者？不起度生之见，即得破除俱生我执、俱生法执，顿断诸障，顿证真如，圆满菩提，归无所得，是为降伏其心故。

　　　　﹝ｂ、教示降伏﹞（ｃ）示颠倒

［若起度生之见，我人众生寿者，即非菩萨故。］

　　钞云：若有四相，非大士者，反显不能降伏其心故。

　　　　﹝（Ｂ）转释﹞ｃ、示无住法，分四：（ａ）标；（ｂ）释；（ｃ）引证；（ｄ）结归无住。
　　　　（ａ）标

［为令了无住法，是菩萨故。］

　　　　﹝ｃ、示无住法﹞（ｂ）释

［谓一切妙行，如空中鸟迹，不住此岸，不住彼岸，不住中流，运无住法而为其本。］

　　钞云：一切妙行者，即十地所修十波罗密之妙行也。谓此诸妙行，若空中鸟迹，似空中风相，难说难可示，如是十地义，心意不能了。又云：非初非终后，非言词所说；出过于三世，其相如虚空。寂灭佛所行，言说莫能及；地行亦如是，难说难可示。不住此岸下。
　　法界品中，大愿力精进救护一切众生主夜神告善财云：菩萨法者，譬如船师，不住此岸，不住彼岸，不住中流，运无住法而为其本。
　　维摩经中，文殊问净名云：菩萨以何为本？答：以无住为本。又云：菩萨以从无住本，立一切法故。

　　　　﹝ｃ、示无住法﹞（ｃ）引证，分二：甲、证无住因行；乙、证无住果行。
　　　　甲、证无住因行

［故下文云：菩萨行六度等，应无所住而生其心。又云：若心有住，则为非住。］

　　钞云：大士行施度等，不住色声香味触法心故。古德云：见色非干色，闻声不是声；山河及大地，全露法王身。由是不住有为，不住无为，亦不住非有为非无为，是故菩萨不住相想，而行施等诸度，是福德即非福德性。故又云：若心有住，则为非住佛道矣。

　　　　﹝（ｃ）引证﹞乙、证无住果行

［又云：菩萨知一切法无我，得成于忍。此菩萨胜前菩萨，所作功德，不可思议。］

　　钞云：知一切法无我者，以般若智圆照自性，破除我法二执，了真空故。得成于忍者，坐断能所现量，分断俱生无明，分证十地真如，即得顿超伏忍、信忍、顺忍，以至渐入无生法忍，寂灭忍故。此菩萨者，即超忍诸菩萨也，胜前菩萨所作功德。不可思议者，谓胜地前初心菩萨，不能忘取相有漏心而行施等诸度也。今此地上菩萨，超通达位时，乃至无有少法可得。故云凡所作功德皆无漏行，不取性相，任放天心，忘缘等照，而行施度等者。由斯妙行，故不可思议云耳。

　　　　﹝ｃ、示无住法﹞（ｄ）结归无住

［是以劝令一切大士，了无我法，得成于忍。能忍第一谛，证无住法故。］

　　　　﹝（Ｂ）转释﹞ｄ、示般若是诸法本，分三：（ａ）标；（ｂ）释；（ｃ）引证。
　　　　（ａ）标

［为令知般若是诸法本故。］

　　　　﹝ｄ、示般若是诸法本﹞（ｂ）释

［谓般若之法，乃诸法中王。是以六度四等尘沙妙行，皆以般若而为其本，若无般若朗彻心源，一切行门成有漏故。］

　　钞云：般若法即实相心印之法也。是以施等诸度，慈悲喜舍，乃至无量尘沙行门，皆以般若心印实相而为其本。此般若法，或名真如，或名法性，或名本圆觉藏，或名常住真心，或名实际本来，是知百千之名，皆不出乎实相心印之法体也。故诸大乘经皆以实相为本，三藏十二分皆以实相为源。故下文云：若众生信心清净，即生实相。生实相者，即生十地真如实相故，由得真如实相般若，方修一切妙行得成真如无漏行故。若无下反显之文，谓若无般若慧光朗彻自性，知一切法了无我者，即所修一切施等行门，成有漏也。

　　　　﹝ｄ、示般若是诸法本﹞（ｃ）引证

［下文云：一切诸佛，及诸佛阿耨多罗三藐三菩提，皆从此经出故。］

　　钞云：斯显果、人及所证之法，皆从般若心印而流出故。圆觉经云：善男子，无上法王有大陀罗尼名为圆觉，流出一切清净真如，菩提涅槃及波罗密教授菩萨，一切如来本起因地，皆依圆照清净觉相，永断无明，方成佛道。故云是诸法中王故。

　　　　﹝（Ｂ）转释﹞ｅ、直示真如离相，分三：（ａ）标；（ｂ）释；（ｃ）引证。
　　　　（ａ）标

［为直示般若心印无迂曲故。］

　　　　﹝ｅ、直示真如离相﹞（ｂ）释

［谓般若之法，直示真如无二法故，所以色空非有，妙性恒然。］

　　钞云：般若法者，即真如心印法也。夫心印法者，非色非空，虚相本尽，真性本现。是故此真如法，从本以来离言说相、离名字相、离心缘相，毕竟平等，无有变异，不可破坏，唯是一心，故名真如。

　　　　﹝ｅ、直示真如离相﹞（ｃ）引证

［下文云：离一切相即名诸佛。又云：如来者，即诸法如义。惟此一事实，余二则非真故。］

　　　　﹝（Ｂ）转释﹞ｆ、为被最上机，分三：（ａ）标；（ｂ）释；（ｃ）引证。
　　　　（ａ）标

［为被最上一乘机故。］

　　　　﹝ｆ、为被最上机﹞（ｂ）释

［谓般若之法，原非下劣根机可能承受。］

　　钞云：根有三根，机有五性。今所被者，最上乘故，非圆顿机莫能入也。
　　问：三根普润，大小兼收，方为此法之圆妙耳。云何独被大机而不被小机者耶？答：前不云乎？诸大乘经，及三乘之法，皆以实相为本。今不被小，而云被大者，有三义：一者，引未发大心者，令发大心故；二者，已发大心者，令永安住不退转故；三者，令彼二乘，生大惭愧，入佛智故。故云如来为发大乘等说，由斯巧语，令彼小乘，深信大乘二空真如，更进穷楼，回心向大，非实弃不被耳。

　　　　﹝ｆ、为被最上机﹞（ｃ）引证，分二：甲、独被上机；乙、激引小机。
　　　　甲、独被上机

［故下文云：如来为发大乘者说，为发最上乘者说。］

　　　　﹝（ｃ）引证﹞乙、激引小机

［又云：若乐小法者，著我人等，即不能听受读诵为人解说，荷担如来阿耨多罗三藐三菩提。］

　　钞云：乐小法者，只乐生空，不解二空，以不知心外无法，不达五蕴六入十二处十八界本来空寂，无我无人无众生无寿者。未脱法执见故，是以不能听闻，不能受持，不能读诵，亦不能利他，为人分别解说，荷担无上大菩提故。

　　　　﹝（Ｂ）转释﹞ｇ、为示见性必修，分三：（ａ）标；（ｂ）释；（ｃ）引证。
　　　　（ａ）标

［为令见性必修故。］

　　　　﹝ｇ、为示见性必修﹞（ｂ）释

［谓若不持戒修福，于此章句，虽复受持读诵，终无利益，如画饼充饥之类。反此，必要持戒修福，于此章句，能生信心，即生实相。］

　　钞云：夫修证即不无，染污即不得。故大事未明，如丧考妣；大事已明，还要如丧考妣。是知见性已后，必假修而证之。若不修行，旷劫无明，云何能断？
　　故楞严云：虽复受持读诵，若不断除杀盗淫妄，如蒸沙作饭，必无实果。又莲池老人云：画饼何益于饥肠，燕石难瞒于贾价。是故必要因戒生定，因定发慧，是为如来三无漏学。决定清净明诲，故曰必要持戒修福，于此章句能生信心，即生实相。持戒者，戒也。修福者，定也。生信心者，慧也，即诸位之阶基耳！生实相，即生诸地之实相也，所谓断十障证十如故。

　　　　﹝ｇ、为示见性必修﹞（ｃ）引证

［故下文云：以无我无人无众生无寿者，修一切善法，即得阿耨菩提。］

　　钞云：以无我人下，即见道分也。修一切善法者，即修道分也。即得阿耨菩提者，证道分也。

　　　　﹝（Ｂ）转释﹞ｈ、示全修即性，分三：（ａ）标；（ｂ）释；（ｃ）引证。
　　　　（ａ）标

［为令知全修即性故。］

　　　　﹝ｈ、示全修即性﹞（ｂ）释

［谓令一切菩萨，了达六度万行，无非般若妙行，以一切行门，全修即性，无二行故。］

　　钞云：全修即性者，即真如一行三昧法也。由真如一行三昧力故，得入无量诸三昧门，故得了六度而即一心，悟万行而即一体。故云无二法故。

　　　　﹝ｈ、示全修即性﹞（ｃ）引证

［下文云：若人发阿耨菩提心者，当生如是心，我应灭度一切众生。灭度一切众生已，而无有一众生实灭度者。通达无我、法行，如来说名真菩萨故。］

　　钞云：了悟自性，生佛一如，我及众生本来寂灭，奚有我能度众生，我能修行者乎！故云：通达无我行者，始知全修即性，如来说名真大士故。

　　　　﹝（Ｂ）转释﹞ｉ、示销重障，分三：（ａ）标；（ｂ）释；（ｃ）引证。
　　　　（ａ）标

［为令多障菩萨销重障故。］

　　　　﹝ｉ、示销重障﹞（ｂ）释

［谓设有菩萨，虽发大心，经多累劫，重障难除。故令持般若法，转重障而成轻障，破烦恼障，及所知障故。］

　　钞云：虽发大心下，凡情未断，般若未餐，虽经累劫修行施度等行，未超三界分段生死，未得断除现行烦恼，一切重障，故劝持诵般若大乘之力，方销分段烦恼极重报障。
　　故普贤章云：若欲忏悔者，端坐念实相；是故宜至心，忏悔六根情。即持诵大乘义，转重障而成轻障故。重障者，即贪嗔痴等，烦恼障及报障也。轻障者，所知障也。由持般若力故，先破分别二执，现行烦恼；后破所知障，所谓般若止观力强，俱生随眠，无不断也。

　　　　﹝ｉ、示销重障﹞（ｃ）引证

［下文云：是人先世罪业应堕恶道，以今世人轻贱；故先世罪业即为消灭，当得阿耨多罗三藐三菩提故。］

　　钞云：先世罪业者，业兼烦恼障也。堕恶道者，报障也。由持般若性力，消生前之罪因，灭当来之报障。故受世人轻贱，免重业而成轻受，销重报而成轻报也。故净业障经云：若有菩萨先世造一切罪，因果未熟，恐受当报；或于现生，依教修行，持诵大乘，反受重疾，难堪难忍；或招颠沛，乃至一日一夜者，能消无间地狱，一切重罪，况多日乎！当得下，正是断二障，证二果故。

　　　　﹝（Ｂ）转释﹞ｊ、断疑生信，分三：（ａ）标；（ｂ）释（ｃ）结叹。
　　　　（ａ）标

［为令断般若诸疑现行及种子故。］

　　　　﹝ｊ、断疑生信﹞（ｂ）释，分三：甲、因信得入；乙、指闻本法断疑；丙、断疑章句所以。
　　　　甲、因信得入

［谓疑，为障万善之门；不疑，为信成菩提之进步。故能从闻思修入三摩地，证般若波罗蜜等妙法门故。］

　　钞云：华严云：信为无上菩提本，信能必到如来地。故佛法大海，信为能入。故知疑为大障圣道；不疑，脱烦恼怨无施多力。由是应知从闻思修，入于妙舍摩他三摩禅那，止观二门。若一生疑永无绝分，设或修之半途退堕，故闻慧中，起步断疑，净信忍可，决择分明，至果菩提，永不退转；证入金刚心印，十地门故。由是弘法大士，总以断疑生信，绝相超宗，八个字等，为此经之大纲也。

　　　　﹝（ｂ）释﹞乙、指闻本法断疑

［故下须菩提，节节详明，细问于佛，令破诸疑种子，及现行故。若文中尊者未问于佛，佛即就遮未起之疑，名为种子。若尊者已问于佛，佛即破之，是为现行。］

　　　　﹝（ｂ）释﹞丙、断疑章句所以，分二：（甲）证古今谬；（乙）傍求未古。
　　　　（甲）证古今谬

［是以世亲大士以分二十七段疑文，足为明镜。后学析之为三十二分，非正意也。］

　　钞云：弥勒偈云：「调伏彼事中，远离取相心（远离能取所取想心见故）；及断种种疑（种种疑者，即分二十七段疑也），亦防生成心。（谓尊者已问，佛即就遮破之为现行疑；若尊者未问，佛即就遮，发挥断疑之旨，早破尊者疑，使令不起，故云亦防生成心耳！）」故世亲依斯妙偈后文两句之义，列于二十七段疑文，谓之金刚释疑论，发挥本经略意之旨。其中还有微细断疑之意，总该在内，俾令来学明如指掌，易通佛意。后之昭明太子，以将此经列成三十二分，用古正今，实为破碎断疑文意。

　　　　﹝丙、断疑章句所以﹞（乙）傍求未古

［更复傍求异解，理现虽明，未遵古意。］

　　钞云：或缁或素，或高士等，广依三十二分科文解释，时人谓之文直义明，了无迂曲。故今释之曰，不然。斯诸文释，理观虽妙，实为傍求异解，而与弥勒、世亲古释之论，似有违也。
　　问：既诸家古德依三十二分之文注释，亦能发明理观意旨，奚得局立断疑之文，以为美哉？答：夫弥勒，是补处佛，位证圆觉，深通佛意，为法王嫡子。金口所宣，八十行偈，解释斯经，授之无著。无著又将此偈转授世亲，世亲又依斯妙偈列成二十七段断疑论文，解释斯经。后之高贤，凡欲销释，总依此论，方不谬佛意，乃万古之规镜也。若依三十二分之文注释，总然玄妙，未遵古意云耳！

　　　　﹝ｊ、断疑生信﹞（ｃ）结叹

［良以古意诸疑，谓障道之首。生信，为入道之源，故知断疑生信，乃得绝相超宗，令入般若波罗蜜等诸忍果故。］

　　钞云：诸忍者，在无著文中前已释故。

　　　　﹝Ｂ、别因﹞（Ｃ）结别因之缘，分二：ａ、结别因；ｂ、总彰别缘。
　　　　ａ、结别因

［以上教启十因已竟。］

　　钞云：由上十种别因，乃宣此经之法，故下总结此经之缘，以避烦耳。

　　　　﹝（Ｃ）结别因之缘﹞ｂ、总彰别缘

［虽未若华严教启之缘，其中时方说主，入城托钵，归来趺坐，洗足收衣。众成就等，听法云集，愿乐欲闻者，即此经之缘也。］

　　钞云：华严玄谈，先明十因，次明十缘。然此经文略，未便广引十缘之语，故大概宣说之。十缘者：一依时，二依处，三依主，四依三昧，五现相，六依说者，七依听者，八依德本，九依请者，十依加者。文虽少而义周，思之可也。

　　　　﹝（二）释义列科﹞2、藏教分摄，分三：（1）总标；（2）释；（3）释十二分。
　　　　（1）总标

［藏教分摄者。］

　　　　﹝2、藏教分摄﹞（2）释，分二：Ａ、略释；Ｂ、广释。
　　　　Ａ、略释

［藏即三藏二藏。教即五教。分即十二分。］

　　　　﹝（2）释﹞Ｂ、广释，分三：（Ａ）释三藏二藏；（Ｂ）释五教；（Ｃ）释十二分。
　　　　（Ａ）释三藏二藏，分二：ａ、释三藏；ｂ、摄属所归。
　　　　ａ、释三藏，分二：（ａ）列名释义；（ｂ）摄属所归。
　　　　（ａ）列名释义，又二：甲、列名；乙、释三藏义。
　　　　甲、列名

［言三藏者：（一）修多罗藏，（二）毗奈耶藏，（三）阿毗达摩藏。］

　　　　﹝（ａ）列名释义﹞乙、释三藏义，分三：（甲）释经藏名义；（乙）释律藏名义；（丙）释论藏名义。
　　　　（甲）释经藏名义，分三：子、标名；丑、释名义；寅、引余名证。
　　　　子、标名

［今初，修多罗藏者，梵语。］

　　　　﹝（甲）释经藏名义﹞丑、释名义

［此云契经，谓上契二谛三谛四谛之理，下合异类众生之机，方名契经。即贯义、摄义、常义、法义，谓贯穿一切义理，摄持所化众生。常，即古今不易。法，即十界同归。］

　　　　﹝（甲）释经藏名义﹞寅、引余名证

［更有杂心五义：或曰涌泉，注而无竭故；或曰出生，则辗转滋多义味故；或曰显示，以佛圣教，显示事理真俗故；或曰绳墨，楷定邪正无偏曲故；或曰结蔓，能贯能摄，如结蔓故。总上五义，不出贯摄常法，四义等故。余义等名，恐烦不引。］

　　钞云：余义等名者，西域更称云席经，或曰线，或曰圣教。古德见此儒墨，皆称为经，遂借彼席经，以目圣教双含二义，俱顺两方，借义助名，更加契字，拣异席经甚为允当，故曰恐烦不引。

　　　　﹝乙、释三藏义﹞（乙）释律藏名义，分三：子、标名；丑、释名义；寅、引余名证。
　　　　子、标名

［毗奈耶藏者，梵语。］

　　　　﹝（乙）释律藏名义﹞丑、释名义

［此名调伏。调练三业，通于止作、制伏，唯明于止。止，即三业七支各各防非；作，是三业七支各各俱善。是以不但永断十恶而防非，转更勤修十善而培德，即诸恶莫作，众善奉行之义也。］

　　　　﹝（乙）释律藏名义﹞寅、引余名证

［或曰毗尼，此翻灭义，从因至果有灭义故。或云尸罗，此翻清凉，除烦恼热有清凉义故。或云波罗提木叉，此翻别解脱，离诸过恶，有解脱义故。虽梵音楚夏，而大旨无殊，悉调伏义故。］

　　钞云：从因至果有灭义故。（一）灭业非，谓不杀盗等，故律中云毗尼。（二）灭烦恼，是发业之本，故律云为调伏贪等令尽，是故世尊制增戒学。（三）得灭果，即无为果。故戒经云：戒净有智慧，便得第一道。故前二是因，后一是果。解脱者，梵语波罗木叉，此翻别解脱，此就因得名。然有二义：（一）拣定道，名之为别；（二）三业七支各各防非，故名为别，亦翻随顺解脱。此据果立，随顺有为无为，二种解脱果故；亦云性善，如十诵律；亦名守信，如昔所受实能持故。

　　　　﹝乙、释三藏义﹞（丙）释论藏名义，分三：子、标名；丑、释名义；寅、引余名证。
　　　　子、标名

［阿毗达摩藏者，梵语。］

　　　　﹝（丙）释论藏名义﹞丑、释名义

［此云对法，然法有二种：（一）胜义法，谓涅槃是善是常，故名胜义法；（二）法相法，通四圣谛。相者，性也，状也。二俱名相。法既有二，对亦有二：一者对向，谓向前涅槃故；二者对观，观前四真谛理故。其能对者，皆无漏净慧，及相应心所故。由对果对境，分二名故。故慧但是对，而非是法，非所对故。旧译为无比法，以诠胜慧故。］

　　钞云：慧者，是五别境中慧，相应心所，即五遍行心所，作意触受想思，与八识心王相应故。由对果对境下，谓涅槃为果，四谛为境。涅槃四谛二种为所对，无漏净慧为能对。故云：慧，但是能对属心，而非是果法及四谛境法为所对故。由斯净慧心，能对果境二法，而成论之义故。

　　　　﹝（丙）释论藏名义﹞寅、引余名证

［或曰优波提舍，此翻论义，宾主问答有往复故；或云磨怛理迦，此翻本母，以教与义，为本母故；或曰磨夷，此翻行母，以依教义而成行之母故。虽梵音不同，皆属对之义故。］

　　钞云：教为能诠，义为所诠。为依教义而成诸乘行故。

　　　　﹝ａ、释三藏﹞（ｂ）摄属所归

［今此经者，正属修多罗藏，兼律论。故文云，如来灭后，后五百年，有持戒修福者，于此章句能生信心，以此为实。岂非般若之法，总以持戒而为其本，兼律义故。前后上下之文，全以宾主问答，往复穷通，断疑生信，兼论义故。］

　　钞云：前五百年解脱坚固，第二五百年禅定坚固，第三五百年持戒坚固，第四五百年多闻坚固，第五五百年塔寺坚固。后五百岁者，近于斗诤坚固。
　　又前两个五百年，正是正法一千年。次两个五百年，乃像季一千年。次后两个五百年，正是末法一万年初季，尚有持戒修福者，言此经有大根机而受持者，总以多生劫来，即持戒定人为本基故，义兼律仪故。须菩提谒而问之，世尊答而断之，斯为宾主往复问答，是为论义所摄故。以上三藏列名释义竟。

　　　　﹝（Ａ）释三藏二藏﹞ｂ、释二藏，分二：（ａ）正释二藏名义；（ｂ）摄属所归。
　　　　（ａ）正释二藏名义，又二：甲、标立名；乙、释义。
　　　　甲、标立名

［言二藏者。］

　　　　﹝（ａ）正释二藏名义﹞乙、释义，又二：（甲）示名义：（乙）摄归半满。
　　　　（甲）示名义

［一声闻藏，二菩萨藏，即前三藏之教。诠示声闻理行果故，名声闻藏。诠示菩萨理行果故，名菩萨藏。］

　　钞云：声闻者，因闻苦集灭道四谛法音，而依教奉行修自利法，名为声闻。行六度万行等，修二利法，名为菩萨。即前经律论三藏教典，诠示小乘生空理，诠示小乘戒定慧行，诠示小乘偏真涅槃果德，由斯诠示小乘教行理果四法，摄属声闻藏故。又前教是能诠，理行果等为所诠。又菩萨藏中，教，即十二分。理，即二空真如理。行，即六度妙行等。果，即是无余大涅槃果德，由斯四法，摄属菩萨藏故。

　　　　﹝乙、释义﹞（乙）摄归半满

［又由缘觉之人，多不习教，出无佛世时，摄属声闻故。但分为二，即大小半满之不同耳。］

　　钞云：缘觉有二：（一）闻十二因缘悟得果者，名为缘觉；（二）出无佛世时，如释迦往昔，为忍辱仙人，独自了明，名为独觉。独觉又二：（一）不发大乘者，自真独觉；（二）已发大乘者，是假名独觉。因由不籍教故，摄归声闻藏；若已发大乘者，摄归菩萨藏。半满之不同耳者：（一）九部法为半。法华云：我此九部法，随顺众生说。（二）十二部法为满字教，如华严等故。又古德判一代时教：一有相教，二无相教，三同归教，四常住教。前有相教为半，后之三教为满。又三教中，前无相教为半，以无相者，未纯显中道义故。后之二教为满，以纯显常住中道了义故。是知半满，未局声闻，故曰不同耳。

　　　　﹝ｂ、释二藏﹞（ｂ）摄属所归

［今此经者，属菩萨藏摄。文云：此经如来为发大乘等，即菩萨藏摄故。］

　　钞云：此般若法，是诸佛母，三藏之骨髓，万行之本源，菩萨之所归，诸佛之所证，非菩萨藏摄而何？如来为大乘等，等者，等下文故。经云：如来为发大乘者说，为发最上乘者说。又云：乐小法者，不能听受读诵，为人分别解说等。故不属声闻藏，属菩萨藏摄，以示大乘，二空真如，圆顿法故。
　　以上释三藏二藏，若名若义一科已竟。

　　　　﹝Ｂ、广释﹞（Ｂ）释五教，分二：ａ、释五教名义；ｂ、摄属所归。
　　　　ａ、释五教名义，分三：（ａ）标；（ｂ）释名义；（ｃ）结五教名义。
　　　　（ａ）标

［言五教者。］

　　　　﹝ａ、释五教名义﹞（ｂ）释名义，分五：甲、释小乘；乙、释始教；丙、终教；丁、顿教；戊、圆教。
　　　　甲、释小乘，又二：（甲）立名；（乙）释。
　　　　（甲）立名

［一小乘者。］

　　钞云：贤首大师，依华严经，判一代时教，立为五教。初小乘法，即天台藏教。以天台立藏教名，故受招难，以滥三藏名义。故贤首立小教名耳。

　　　　﹝甲、释小乘﹞（乙）释

［所说唯是人空，纵少说法空，亦不明显，以依六识三毒建立染净根本，未尽法源故。］

　　钞云：初小乘中四：（一）约法数多少，（二）约二空差别，（三）约所依根本，（四）结成有余。
　　今（一）言七十五法者，五类法中，有多少故。
　　谓：一者、色法十一，俱舍颂云：色者，五根、五境、及无表色。
　　二者、心法一，即是意识。
　　三者、心所有法，共四十六。谓大地法有十，俱舍颂云：受想思触欲，慧念与作意，胜解三摩地，遍于一切心。大善地法有十。颂云：信及不放逸，轻安舍惭愧，二根及不害，勤唯遍善心。大烦恼六，痴、逸、怠、不信、昏掉、恒唯染。大不善有二，谓无惭及无愧。小烦恼法有十，颂云：忿覆悭嫉恼，害恨谄诳骄。如是类名为烦恼地法。不定有八，谓悔、眠、寻、伺、贪、嗔、并慢、疑。上之六类，有四十六。
　　四者、不相应行法十四：一得、二非得、三同分、四无想异热、五无想定、六灭尽定、七命根、八生、九住、十异、十一灭、十二名、十三句、十四句文。故颂云：得非得同分，无想二定命；及生住异灭，并名句文身。
　　五者、无为有三：一择灭，二非择灭，三虚空。
　　总上五类之法，合七十五法。
　　于此大乘欠二十五，次下当明。今文中虽不云数，义含在内，所说唯是人空下，二明二空差别，谓二乘人，以其根劣，未堪闻说二空真理故。故智论三十一云：小乘弟子，钝根故，为众说生空。起信论云：法我见者，依二乘根纯故，如来但为说人无我等，纵说二空，少未明显，以依六识三毒建立下，三明所依根本。
　　然小乘计生死根本，虽有多种，略举其三：
　　一者、计识心，如正理论第八说经部师，以现在色心等，为染净因，意云如大乘中，第八为所熏故。
　　二者、三毒为因义，如大乘中，明前七识为能熏故。今引阿含，但证三毒耳。而云等者，谓以三毒为因缘故，起于三业；三业因缘故，起于三界。是故一切法中，论十二因缘品云：众生痴所覆，为后起三行；以有此行故，识受六道身等，即其义也。
　　三者、今取上二义，同有能所熏，熏方流转故。若尔，焉异大乘？然则以参经意而不同者，但六识非第八为所熏纵说赖耶！但有名字，能熏又非七识，故全不同。
　　四者、未尽法源故者，谓由无为法只有择灭。非择灭、虚空等三种，而未有真如等无为，明二空故，所以未尽法源故耳。

　　　　﹝（ｂ）释名义﹞乙、释始教，文二：（甲）列名；（乙）释文。
　　　　（甲）列名

［二大乘始教。］

　　钞云：大者，简小为义；乘者，运载为义。由前小乘教中，只能自利，今大乘中，而普运一切，故云为大。始者，因对后已尽之说。今此教中，未尽之说，故名为始耳。

　　　　﹝乙、释始教﹞（乙）释文，分二：子、释名义；丑、释教义。
　　　　子、释名义

［由第二时，但明于空；第三时，说三乘，不许定性阐提成佛，未尽大乘至极之说，故名为始。有成佛，有不成佛，复名为分。］

　　钞云：第二时但明于空者，依智光论师判一代时教，由前第一时小乘教中，明心境俱有。第二时为中根人说法相大乘，境空心有，显唯识道理，以中根犹劣，未能全入平等真空。故今疏云：第二时，但明于空；第三时，为最上根说无相大乘，辨心境俱空，平等一味故。疏第三时说三乘不许下，非智光论师第三时义。即单取戒贤大师依深密经中意云：初小乘中说独佛一人有大觉性，余不说有，故皆不成。次一向成，是第二时中，唯说一乘，一切众生皆得成佛，为一向成。若尽成，为太过；若尽不成，为太不及，故皆为方便，并为不了，以初未堪闻大，一向抑故。第二时劝令欣佛，一向扬故。第三时中，说三乘依理正说，有性皆成佛，无性不成佛，非太过也。故称为了，以普发一切乘故。此依深密经中意，是权说也。何则？夫深密中指第二时，云许一切众生成佛，是法华最上一乘之实说，焉可依深密中云，第二时暗指法华为不了义乎！故清凉云：谁判法华为不了义耶！又深密经中云：一切趣寂声闻种性，虽蒙诸佛教化，终不能当得阿耨菩提，斯皆决定不许定性二乘，及无性阐提成佛，岂实说耶！故云未尽大乘至极之说。故今取智光论师，第二时判义：谓境空心有，法相大乘，及依深密经中第三时教义。今贤首大师，总合一教，乃大乘之初门，俱即不了，故立为始，复名为分，以有成佛，云有不成佛故，乃立分耳。

　　　　﹝（乙）释文﹞丑、释教义

［所说则广谈法相，少及法性；其所云性，亦是相数，以依八识建立生死，及涅槃因，诸义类故。］

　　钞云：所说则广谈法相下，云大乘法相，有一百数：
　　谓色法十一，心法有八，心所有五十一，心不相应行有二十四，无为有六，故成百数。
　　于前小乘七十五中，加二十五。谓心法加七，小乘唯一意识故；心所加五；不相应行加十；无为加三，并如彼说。
　　疏少及法性者，法相法有九十四数，而无为属性，只得六数，故少及法性云耳。其所云性，亦是相数，今无为法，是法性义，尚以决择分明。而有六数者，则可知虽云其性，亦在名相数耳！疏以依八识下，谓小乘法以第六意识为染净因，今始教中以依第八识而有涅槃。故云：无始时来界，一切法等依；由此有诸趣，及涅槃证得。界即因义，谓种子等。疏云：诸义类者，即总结始教中多义也，乃是疏中敝烦意耳！若欲广知，具如唯识论及华严玄谈中说。

　　　　﹝（ｂ）释名义文﹞丙、终教，文二：（甲）立名；（乙）释文。
　　　　（甲）立名

［大乘终教。］

　　钞云：前大乘始教中，未尽之说，故此教中已尽之说，故名为终。若依智光论师判义，正是第三无相大乘中义，虽后顿圆二教，亦在义中，少分摄耳。

　　　　﹝丙、终教﹞（乙）释文，分二：子、释名义；丑、释教义。
　　　　子、释名义

［由出中道妙有，定性阐提皆当作佛，方尽大乘至极之说，故名为终；称实理故，复名实教。］

　　钞云：由出中道妙有下，以实相离相，中道妙有，非色非空，故虚相本尽，真性本现，一切众生本来是佛。岂以定性二乘及无性阐提，而无成佛者乎！前始教中，有成佛有不成佛故，今此教中许一切众生悉当成佛，比前义胜。故云：方尽大乘至极之说，名为终耳！由纯显实相妙理，故复名为实教。

　　　　﹝（乙）释文﹞丑、释教义

［所说则多谈法性，少及法相，其所云相，亦会归于性，以依如来藏，随缘成立，诸义类故。］

　　钞云：所说则多谈法性下，以唯显实相第一义故。其所云相，亦会归于性者，如说五蕴，五蕴即空，空即法性。又华严云：三世五蕴法，说名为世间；彼灭非世间，如是但假名。又云：有诤说生死，无诤说涅槃；生死及涅槃，二俱不可得等。又如说心，心即离念，即如此经。虽云行施度等行，皆归离相妙行，是般若性。故云其所云相，亦会归于性耳。以依八识如来藏，随缘成立诸义类故者。如来藏随缘成立，有二义。起信论云：一者心真如门，二者心生灭门。是二种门，皆名总摄一切法。心生灭者，依如来藏，故有生灭心依，所谓依不生不灭，与生灭和合，非一非异，一切众生平等一性，俱是真如随缘成立，依他无性，即圆成故。一理齐平，故说生界不减，佛界不增，如是义类，广多无尽故。

　　　　﹝（ｂ）释名义文﹞丁、顿教，文二：（甲）立名；（乙）释文义。
　　　　（甲）立名

［四顿教者。］

　　钞云：由前小始终三教，总名为渐。今此中离言绝待，对前渐教，故名为顿。以顿者，不立渐次义故。

　　　　﹝丁、顿教﹞（乙）释文义，分二：子、释名义；丑、释教义。
　　　　子、释名义

［总不出说法相，唯辨真性，一念不生，即名为佛，无渐次故，说名为顿。］

　　钞云：一念不生，即名为佛。以触处逢真，无渐次义故，立顿字名耳！

　　　　﹝（乙）释文义﹞丑、释教义

［五法三自性俱无，八识二无我俱遣，诃教劝离，毁相泯心，诸义类故。］

　　钞云：一名、二相、三妄想、四正智、五如如。三自性者，一遍计、二依他、三圆成，即三自性也。二无我，一者人无我，二者法无我。诃教劝离者，以达摩西来不立文字，以心印心，以法印法故。五法三自性，及八识二无我理，一切俱扫，以言语道断故。如是义类，广如楞伽、金刚等经诸妙义故。

　　　　﹝（ｂ）释名义文﹞戊、圆教，文二：（甲）立名；（乙）释文。
　　　　（甲）立名

［五圆教者。］

　　钞云：由前以渐而立顿名，以顿而立渐名。以渐而立顿名者，即小始终三教，以是法不可示，言辞相寂灭故，是名为顿也。以顿而立渐名者，一切圣贤皆以无为法而有差别，故名为渐也。是以顿不碍渐，即行布次第故；渐不碍顿，即触处圆成故。由是顿渐无碍，得入圆宗，故今第五，立圆教名也。

　　　　﹝戊、圆教﹞（乙）释文，分二：子、释名义；丑、释教义。
　　　　子、释名义

［统该前四，圆满具足，得名为圆也。］

　　钞云：统该前四者，即小始终顿四义，摄归圆故，如海百川，以普同一味，名圆满具足也。是以圆信、圆解、圆修、圆行、圆证，以因该果海，果彻因圆，得名为圆义也。

　　　　﹝（乙）释文﹞丑、释教义

［所说唯是无尽法界，性海圆融，缘起无碍，相即相入，帝网重重，主伴交参，无尽无尽故。］

　　　　﹝ａ、释五教名义﹞（ｃ）结五教名义

［以上五教之义，广如华严玄谈中辨，恐烦不引。］

　　钞云：恐烦不引者，指略在广，义有所陈。

　　　　﹝（Ｂ）释五教文﹞ｂ、摄属所归，文三：（ａ）正属所归；（ｂ）引证；（ｃ）释通妨难。
　　　　（ａ）正属所归

［今此经者，正属于终，兼通于顿，义该小始。］

　　　　﹝ｂ、摄属所归﹞（ｂ）引证，分三：甲、证终教义；乙、证顿教义；丙、证始教示显性义。
　　　　甲、证终教义

［文云如来者，即诸法如义。又云：若见诸相非相、即见如来。又云：如来者，无所从来亦无所去，故名如来等。斯为事理圆融，二谛无碍，特显中道。即法华诸法实相之妙义也。又云：信心清净，即生实相，摄终教义也。］

　　　　﹝（ｂ）引证﹞乙、证顿教义

［又云：离一切相，即名诸佛，即顿教毁相泯心之旨也。又云：以无我等四相，修一切善，即得阿耨菩提等，亦顿教义也。］

　　　　﹝（ｂ）引证﹞丙、证始教示显性义

［又云：可以三十二相观如来不者，斯借小乘心外有法，以探尊者，是该小教义也。尊者领意，即转破云：不可以三十二相观如来者，破相显性，即借始教之义也。然此经者，虽借小始二门之用，断归终顿之源，直指一乘无二法故。］

　　　　﹝ｂ、摄属所归﹞（ｃ）释通妨难

［问：何得不摄归圆教？答：但属圆教少分，以不陈之，故贤首大师，判华严为圆教一乘，有二义故。一同教一乘，二别教一乘。同教一乘者，则同顿同终；别教一乘者，则不可思议。今此经者，即华严同教一乘所摄，非别教一乘摄也。］

　　　　﹝2、藏教分摄﹞Ｃ、释十二分，文三：（Ａ）列名；（Ｂ）摄属所归；（Ｃ）总结。
　　　　（Ａ）列名

［言十二分者：一契经、二应颂、三授记、四孤起、五因缘、六无问自说、七本事、八本生、九方广、十未曾有、十一譬喻、十二论议。］

　　　　﹝Ｃ、释十二分﹞（Ｂ）摄属所归

［今此经者，以属八分所摄。此经既属修多罗藏，岂非契经所摄故。尊者因请而说，即因缘所摄故。「若以色见我」及「一切有为法」等偈，即孤起所摄故。歌利王割截身体，即本事所摄故。如来为发大乘者说，即方广所摄故。「我从昔来，所得慧眼，未曾得闻如是之经」，即未曾有所摄故。「如梦幻泡影」等，即譬喻所摄故。宾主往复问答，即论议所摄故。虽文中过去然灯授记及五百世作忍辱仙人俱属本事所摄，非授记及本生所摄故。至于应颂文义全无，故非所摄。是以十二分中，惟属八分之所摄故。］

　　　　﹝Ｃ、释十二分﹞（Ｃ）总结

［以上第二藏教分摄一科已竟。］

　　　　﹝（二）释义列科﹞3、会通余部，分三：（1）标；（2）释文；（3）结。
　　　　（1）标

［会通余部者。］

　　　　﹝3、会通余部﹞（2）释文，分六：Ａ、通括大意；Ｂ、引经证成；Ｃ、释通妨难；Ｄ、示般若流入诸法；Ｅ、名别义同；Ｆ、贤圣同依。
　　　　Ａ、通括大意

　　既委此经，已属同教一乘。然同教一乘，乃诸经之纲领，三藏之本源，是以前后一贯，始终无别。应知教虽分五，率本无殊。从初华严，次说阿含，次说方等，次唱般若，玄宗而为其本。

　　　　﹝（2）释文﹞Ｂ、引经证成，文六：（Ａ）引小乘论明法空；（Ｂ）引智论明法空；（Ｃ）引净名明法空；（Ｄ）引本经明法空；（Ｅ）引般若明法空；（Ｆ）引法华明法空。
　　　　（Ａ）引小乘论明法空

［故阿含论云：无是老死，即法空也；无谁老死，即生空也。］

　　　　﹝Ｂ、引经证成﹞（Ｂ）引智论明法空

［又智论云：三藏中，明法空为大空；摩诃衍中，十方空为大空。皆显小乘，已有二空。又智论中云：从初得道乃至涅槃，常说般若。］

　　钞云：从始至终，皆以般若而为其本故。

　　　　﹝Ｂ、引经证成﹞（Ｃ）引净名明法空

［又净名云：观身实相，观佛亦然。］

　　钞云：净名云：尔时世尊问维摩诘，汝欲见如来，为以何等观如来耶？维摩诘言：「如自观身实相，观佛亦然。我观如来，前际不来，后际不去，今则不住；不观色、不观色如，不观色性；不观受想行识，不观识如，不观识性」等文（斯取文义，指观五蕴身而即实相真如般若之妙理故）。

　　　　﹝Ｂ、引经证成﹞（Ｄ）引本经明法空

［此经云：信心清净，即生实相等，是般若义故。仁王亦说佛性，名为般若。］

　　　　﹝Ｂ、引经证成﹞（Ｅ）引般若明法空

［大品云：欲得声闻乘，当学般若波罗蜜；欲得缘觉乘，当学般若波罗蜜；欲得菩萨乘，当学般若波罗蜜。是以三兽度河，各说深浅，分河饮水，自有千差。故尔如来法随机便，则教有乘殊，细推根源，惟一法耳。］

　　钞云：大品云，欲得声闻下，以般若智水而入三乘故。是故下智得声闻菩提，中智得缘觉菩提，上智得无上菩提。是以三兽度河下，一兔、二鹿、三马。以兔过河，云水太深；以鹿过河，云水却好；以马过河，云水太浅。故云各说深浅。分河饮水，自有千差者。云西竺有河名恒河，如此方秦淮河之类，谓各人门口饮水，清浊不等，味有差殊，斯则二喻，水喻般若。水性无二，机有深浅，诤恶不同。故尔如来法随机便下，合上二喻，法及机宜。云细推根源，唯一法耳者，言般若性水无二别也。

　　　　﹝Ｂ、引经证成﹞（Ｆ）引法华明法空

［经云：十方佛土中，惟有一乘法；无二亦无三，除佛方便说。一乘法者即般若法也。］

　　钞云：引法华一乘实相，而分别说二，今直示本法，无二亦无三故。若有三说，自随他意语，方便说也。

　　　　﹝（2）释文﹞Ｃ、释通妨难，分二：（Ａ）问难；（Ｂ）释通答难。
　　　　（Ａ）问难

［问，既惟般若一法，何用初说华严，终唱涅槃。］

　　　　﹝Ｃ、释通妨难﹞（Ｂ）释通答难，分二：ａ、从本起末；ｂ、摄末归本。
　　　　ａ、从本起末

［答：华严为直示最上大根众生，其奈中下未授，故于一佛乘，分别说三。］

　　　　﹝（Ｂ）释通答难﹞ｂ、摄末归本

［循循善诱，引入般若大乘空慧，先所出纳，是子所知。以至法华会上，仍将般若空慧，委付家财，三乘俱禀授记作佛，法王大宝，自然而至，摄末归本，流入萨婆若故。是知法华若无般若之法，将何付耶！］

　　钞云：「循循善诱」者，即阿含时，广说天人因果小教，以循循善诱，引迷流而得入涅槃故。
　　「引入般若大乘空慧」者，即方等会上，以谈法相大乘故。
　　「先所出纳，是子所知」者，如来将般若空慧法财，命须菩提、迦叶、富楼那等化诸菩萨故。故曰是子所知。
　　「以至法华会上，仍将般若空慧委付家财」下，虽法华授记作佛者，以般若法而付嘱之，方能流入一切智故。
　　「是知」下结叹云：是知若无般若以心印心，以法即法者，决不能授记作佛耳。

　　　　﹝（2）释文﹞Ｄ、示般若流入诸法，文五：（Ａ）指般若即法界义；（Ｂ）指般若即实相义；（Ｃ）指般若即金刚性；（Ｄ）指般若即觉藏义；（Ｅ）指般若即涅槃性。
　　　　（Ａ）指般若即法界义

［是以般若之法，在华严为一真法界，众艺修之，令入般若波罗蜜门。］

　　钞云：善财先近，遍友一言不示（表法界遍一切处故）。指归众艺童子，唱四十二字陀罗尼门，先阿后荼，表示菩萨，入四十二位贤圣真菩提路，总依般若波罗蜜法门而修之故。

　　　　﹝Ｄ、示般若流入诸法﹞（Ｂ）指般若即实相义

［在诸大乘经为实相般若。］

　　钞云：如来一代时教，皆依实相为本，离此实相外，无法可酬故。

　　　　﹝Ｄ、示般若流入诸法﹞（Ｃ）指般若即金刚性

［在此经为金刚般若。］

　　钞云：经云，尊者问佛，此经我等云何奉持？佛告须菩提，是经名为金刚般若波罗蜜，以是名字，汝当奉持。所以者何？佛说般若波罗蜜，即非般若波罗蜜等。

　　　　﹝Ｄ、示般若流入诸法﹞（Ｄ）指般若即觉藏义

［在法华为本源觉藏，觉藏者，即般若义也。］

　　钞云：本源者，即真如自性也。觉藏者，即般若智也。是故起信论云：从本以来，自性满足，一切功德，所谓自体有大智慧光明义故，遍照法界义故，真实知识义故，自性清净心义故，常乐我净义故，清凉不变自在义故。具足如是过于恒沙，不离不断不异不思议佛法乃至满足无所少义，故名为如来，亦名如来法身。
　　论又问曰：上说真如，其体平等，离一切相，云何复说体有差别，如是种种功德？答曰：虽实有此诸功德义，而无差别之相，等同一味，唯一真如。此义云何？以无分别，离分别相，是故无二。

　　　　﹝Ｄ、示般若流入诸法﹞（Ｅ）指般若即涅槃性，分二：ａ、正示名目；ｂ、引经证成。
　　　　ａ、正示名目

［在涅槃为常住妙性，亦般若义也。］

　　　　﹝（Ｅ）指般若即涅槃性﹞ｂ、引经证成

［故世尊将入潜辉云：我以摩诃般若之力，遍观三界，诸山大海大地含生，如是三界，根本离性，毕竟寂灭，同虚空相等。］

　　钞云：大觉世尊将入涅槃时，顿示三摩禅那，三摩钵底，反复三次，出定告众云：我以摩诃般若之力至同虚空相等者，以示诸佛如来成道转法轮入涅槃等，皆以般若之力，而成就故。若无般若自性，将何为本耶！

　　　　﹝（2）释文﹞Ｅ、名别义同

［是知名虽有异，而妙旨无殊。岂非般若而为诸法之本哉！］

　　　　﹝（2）释文﹞Ｆ、贤圣同依

［故三贤之所依，十地之所证，十方三世诸佛，皆依般若。故得阿耨菩提者，以一体同观无二法故。］

　　钞云：般若既为三世诸佛之母，岂以三贤十地而不依此法之所修哉！故三贤为解行般若，十地为修证般若，诸佛为究竟般若，是以从因至果，无非般若性力而已矣。

　　　　﹝3、会通余部﹞（3）结

［以上第三会通诸部文义一科已竟。］

　　　　﹝（二）释义列科﹞4、乘所被机，分三：（1）标；（2）开列章文；（3）结。
　　　　（1）标

［乘所被机者。］

　　　　﹝4、乘所被机﹞（2）开列章文，文二：Ａ、通括大意；Ｂ、正释。
　　　　Ａ、通括大意，分五：（Ａ）生佛均体；（Ｂ）迷悟有殊；（Ｃ）见闻成种；（Ｄ）征何机得入；（Ｅ）被机列数文。
　　　　（Ａ）生佛均体

［夫以物我无亏，人人本具，是以般若空慧，上至圣人，下至凡流，均本同源，照体独立。］

　　钞云：古德云：天地与我同庚，万物与吾同体，故一切圣、凡皆以般若空慧而为其本。故曰：均本同源，照体独立，以从本以来不变易故。

　　　　﹝Ａ、通括大意﹞（Ｂ）迷悟有殊

［迷之者永劫沉沦；悟之者刹那而得。］

　　钞云：迷者即是众生，悟者即是诸佛。固能达本同源，了妄即真，奚有生佛之可异哉！

　　　　﹝Ａ、通括大意﹞（Ｃ）见闻成种

［奈生迷而不觉，故闻说无生之义，或惊或疑，或信或不信者，皆成般若之缘种也。何况信受奉持，如说修行等，自然直至道场，无迂曲故。］

　　　　﹝Ａ、通括大意﹞（Ｄ）征何机得入

［然此经者，既惟一代时教，始终一味，未知被何等机而能可入？］

　　　　﹝Ａ、通括大意﹞（Ｅ）被机列数文

［然法虽一味，机分有十。前五拣非器，后五彰所为。］

　　　　﹝（2）开列章文﹞Ｂ、正释，文二：（Ａ）科拣五非器文；（Ｂ）五彰所为。
　　　　（Ａ）科拣五非器文，分五：ａ、拣无信非器；ｂ、拣违真非器；ｃ、拣乖实非器；ｄ、狭劣非器；ｅ、守权非器。
　　　　ａ、拣无信非器，分二：（ａ）正拣；（ｂ）引经证义。
　　　　（ａ）正拣

［无信非器，以闻般若空义不解，反生诽谤。］

　　钞云：佛能度一切众，不能度不信人及无缘人，是以陈东老母与佛同生，尚不受化，况余者乎！故曰：无信非器，不堪领闻般若，设或闻者不生信解，反生诽谤。法华云：破法不信故，堕于三恶道；我宁不说法，疾入于涅槃。

　　　　﹝ａ、拣无信非器﹞（ｂ）引经证义

［经云：「我若具说者，或有人闻，心即狂乱，狐疑不信。」堕恶道故。］

　　钞云：我若具说下，证成不信之义。

　　　　﹝（Ａ）科拣五非器文﹞ｂ、拣违真非器，分二：（ａ）正拣；（ｂ）引经证义。
　　　　（ａ）正拣

［违真非器，依傍此经，以求名利；不净说法，集邪善故。］

　　钞云：违真下，心地不朗，单依语言文字，而不求于真实第一义谛，唯尚希求名闻利养恭敬而说法故，所以心不净也。故尔心清净故，不为利养，乃至沙弥，以求真实。第一义谛，是佛说也。倘有丝毫为利说法，是魔说也。故云集邪善故。

　　　　﹝ｂ、拣违真非器﹞（ｂ）引经证义

［经云：若心取相，即著我人众生寿者相故。］

　　　　﹝（Ａ）科拣五非器文﹞ｃ、拣乖实非器，分二：（ａ）正拣：（ｂ）引经论证。
　　　　（ａ）正拣

［乖实非器，谓如言取文，超情至理，不入心者。］

　　钞云：乖实非器下，乖违真实第一义谛故。所以违实义者，谓此人专依语言文字，执取见解，堕落筌蹄，故不能超情量、脱见解。谓于至极玄妙理趣，未得入于心故。

　　　　﹝ｃ、拣乖实非器﹞（ｂ）引经论证，分三：甲、先引论证；乙、引经证义；丙、结上三机。
　　　　甲、先引论证

［故论云：随声取义，有五种过。］

　　钞云：随声取义者，古德云：随文生解，三世佛冤，离经一字，即是魔说。有五种过者：一不正解、二退勇猛、三诳他、四者谤佛、五者轻法。

　　　　﹝（ｂ）引经论证﹞乙、引经证义

［下文云：「若取法相，即著我人众生寿者相故。」］

　　　　﹝（ｂ）引经论证﹞丙、结上三机

［凡愚非其器故。］

　　　　﹝（Ａ）科拣五非器文﹞ｄ、狭劣非器，分二：（ａ）拣机；（ｂ）引经证义。
　　　　（ａ）拣机

［狭劣非器，谓一切二乘堕无为坑者，皆不入故。］

　　钞云：狭劣非器下，华严经云：如来智慧大药树，唯除二处，不能为作生长利益，所谓一切二乘，堕于无为广大深坑；及坏善根非器众生，溺大邪见贪爱之水。然亦于彼，曾无厌舍。

　　　　﹝ｄ、狭劣非器﹞（ｂ）引经证义

［下文云：若乐小法者，著我见人见众生见寿者见。即于此经，不能听受读诵，为人解说故。］

　　　　﹝（Ａ）科拣五非器文﹞ｅ、守权非器，分二：（ａ）正拣守权；（ｂ）非器假名。
　　　　（ａ）正拣守权

［守权非器，谓有权教大士，经无量劫，每日三时行施舍身命故，以及七宝满大千界。］

　　钞云：法华经中，智积菩萨云：我见释迦如来于三千世界，乃至无有如芥子许，非是菩萨舍身命处，斯则内施无尽；以及七宝下外施不竭，由是内外弘施无量，所谓檀度之胜无可比也。

　　　　﹝ｅ、守权非器﹞（ｂ）非器假名

［若未闻般若无我之法，或时闻已，不信不解不顺不入者，是等犹为假名诸菩萨故。］

　　钞云：虽广行施，亦在大士之数。若未有二种善根，是为假名菩萨：一者未闻般若，由未闻故，云何了知无我、法也。二者已闻般若，虽闻般若，不信，由不信故不解；由不解故，不顺不入，是为朦修狭劣之辈，岂超十地五忍之果哉！

　　　　﹝Ｂ、正释﹞（Ｂ）后五彰所为，分五：ａ、正为机；ｂ、兼为；ｃ、引为机；ｄ、权为机；ｅ、远为。
　　　　ａ、正为机，分三：（ａ）正拣；（ｂ）引经证义；（ｃ）结叹。
　　　　（ａ）正拣

［正为，谓一乘顿妙之法，原非下劣机宜可能承受。］

　　钞云：法大机小，不能契合；机大法小，亦不能契合。是以圆顿机契合圆顿法，而承受之。

　　　　﹝ａ、正为机﹞（ｂ）引经证义，分三：甲、为发大心机；乙、次证由具法器；丙、证久种善因。
　　　　甲、为发大心机

［故经云：「如来为发大乘者说，为发最上乘者说。」］

　　　　﹝（ｂ）引经证义﹞乙、次证由具法器

［又云：如来悉知是人，具大法器，成就无量不可思议功德，如是人等，荷担如来阿耨多罗三藐三菩提故。］

　　　　﹝（ｂ）引经证义﹞丙、证久种善因

［又云：若有持戒修福者，于此章句能生信心，以此为实，当知是人已于无量千万佛所种诸善根。］

　　　　﹝ａ、正为机﹞（ｃ）结叹

［良以多生入正定聚，故听文字般若，即入观照，生信了悟真常。苟非广多供佛具善根者，何能成就者乎！］

　　钞云：一十信未满，名为未入定聚，于六尘中，心不空寂，故闻般若妙旨而不解故。专信十善因果，亲觐大乘知识，种诸善根熏习之力，故未入定聚。二者已入信位，顿发大心，故闻般若之法，一言之下，心地开通，于六尘境，廓彻清净，了达自性，本来即佛，无用外求，名为入正定聚。故听文字般若，即入观照生信，了悟真常。苟非广多下，由多生佛前，勤修戒定慧等，具诸善根般若种力，未得心地开悟，今复重闻，自然于声色境，触处圆明，照体独立耳！

　　　　﹝（Ｂ）后五彰所为﹞ｂ、兼为，分三：（ａ）正拣；（ｂ）引经证义；（ｃ）结叹。
　　　　（ａ）正拣

［兼为，谓或有人敬信此法，听闻受持读诵，虽未悟入，而能信向成种，如人食少金刚等。］

　　钞云：问：经得意旨，心领神会，方能信向成种。今既单信语言文字，奚能信向成种乎？答：虽闻语言文字，般若信向成种者，即无漏妙法，熏入第八识有漏心中，或敬、或信、或受持、或读诵、或供养，皆斯亲厚般若之法力也。由今生有漏心中熏入，至于因圆果熟，即成无漏之种子也。如人食少金刚等，等者等余文，故普贤大士告如来性启菩萨云：如人食少金刚，必竟要穿于身，出在其外，何以故？金刚不与肉身而同住故。菩萨摩诃萨，亦复如是。若听闻诸佛妙法，必竟要穿一切有为身过，到于无为一切智地，故曰金刚种入如来藏等（云云）。

　　　　﹝ｂ、兼为﹞（ｂ）引经证义

［故经云：乃至一念生净信者，如来悉知悉见等，是诸众生得如是无量诸福德故。虽今未解，后必得入。］

　　钞云：净信有二，一者宿生多修施戒，少听大乘般若，今生虽听唯信大乘，未得深悟，亦名净信；二者宿生已信大乘，深解般若，今又重闻，得法眼净，名为净信。今此净信，简非久熏，即以凡夫有漏心中，新熏无漏文句之法。虽未明悟，即熏成文字般若，而渐成无漏之福德耳！故云：如来悉知悉见得如是无量诸福德故。所以然者，以无漏福德，即达摩所云净智妙圆，体自空寂，如是功德，不向外求，则为自性中，常有受用之福德。法华经云：佛子住此地，是则佛受用；常在于其中，经行及坐卧。故云：虽今未解，后必得入。

　　　　﹝ｂ、兼为﹞（ｃ）结叹

［当知是人闻熏种子，不可思议，果报亦不可思议。］

　　钞云：唯识论云：种子有三：一闻熏种子，二修习种子，三果德种子。今此三种种子义中，复有其二：一者有漏种子，二者无漏种子。夫熏有漏种子，即是人天十善因果之法；若熏无漏种子，即是文字般若无漏妙法。是知欲入道者，先得闻熏般若无漏种子，后得修习及果德种子而成就也。故云：闻熏种子不可思议，果报亦不可思议矣！又闻熏种子，即是因不可思议，以熏无漏法故。果报，即果德种子，以成菩提涅槃常乐我净诸果德故，即果德不可思议也。虽不云修习，而闻熏及果德二种种子，义含在其内，故不云耳。

　　　　﹝（Ｂ）后五彰所为﹞ｃ、引为机，分二：（ａ）正拣；（ｂ）引经证义。
　　　　（ａ）正拣

［引为，谓即前权教，取相菩萨未能入者。故借大权示现在小乘位者，启请般若妙门，重重详究，令破诸疑，深契无生，豁然顿悟，感伤悲泣。俾令权教大士，自生惭愧。小乘尚以闻悟，况大乘乎。］

　　　　﹝ｃ、引为机﹞（ｂ）引经证义

［故下文中尊者涕泪悲泣而白佛言：我从昔来所得慧眼，未曾得闻如是之经故。］

　　　　﹝（Ｂ）后五彰所为﹞ｄ、权为机，分二：（ａ）正拣；（ｂ）引经证义。
　　　　（ａ）正拣

［权为，即一乘取相凡夫，谓既不闻，况能受持，故诸菩萨权示声闻，或在法会，如聋若哑，五百之徒，彰其绝分。］

　　钞云：即一乘取相凡夫者，即人天小教及声闻机众之类。谓既不闻下，由是取相凡夫可知，总在心外有法，并不知诸法，从本以来常自寂灭相。故诸菩萨下，谓诸大士等权示声闻，影响大化，利济小乘，诸群类众，令彼声闻回心向大。故法华经中佛赞富楼那等云：诸比丘谛听，佛子所行道，善学方便故，不可得思议。知众乐小法，而畏于大智。是故诸菩萨，作声闻缘觉。以无数方便，化诸众生类。自说是声闻，去佛道甚远。度脱无量众，皆悉得成就等，其文非一。或在法会下，即华严会上有富楼那、须菩提及大迦叶等五百之众，在佛法座，如聋若哑，有眼不见，有耳不闻，故曰：五百之徒，彰其绝分，非实在法会而不闻也。

　　　　﹝ｄ、权为机﹞（ｂ）引经证义

［或示在道而启悟者，如须菩提等即斯类故。］

　　钞云：谓须菩提等，本自现住小乘位中，单明偏真生空之法，未达二空真如妙理。然斯尊者久证无生，善通佛慧，因见小乘罗汉等未达大乘妙理，故须菩提等权示声闻，未解二空，启请如来般若妙门，重重详究，自破诸疑，引令悟入。
　　奇哉！观彼须菩提等向我同类，亦是小乘，尚已闻悟，而我等辈，岂无仰攀，焉不悟入！若如斯者，入大乘位，岂不快哉！故古德云：彼既丈夫，我亦尔，何得自生而退怯？诚哉斯语也。

　　　　﹝（Ｂ）后五彰所为﹞ｅ、远为，分三：（ａ）正拣；（ｂ）引经证义；（ｃ）释通妨难。
　　　　（ａ）正拣

［远为，诸凡夫、外道、阐提，悉有佛性。邪知傍见，自称教法，或混乱佛宗，法说非法，非法说法，求其利养，虽今不解，后必得入。］

　　钞云：远为机者，现遇正法未解，反以错谬，亦作未来利益因缘，名为远为，由种般若力故。谓诸凡夫、外道、阐提下，西天有九十五种外道，永断善根，不信正法，名为外道阐提。疏云：「邪知傍见，自称教法」者，或计冥谛为宗，或想梵天为本，或谓时方微尘虚空等，而为世间及涅槃本，广如华严玄谈中说。
　　或「混乱佛宗」下，即此方攻乎异见之类也，或计无为为宗，或想天主为本，或称弥勒为因，或说无生老母，远在灵山，妄立三乘二乘大乘教法，或说圆明妙道为本，如斯等种种因缘，混乱佛宗，法说非法，非法说法。
　　所谓「非法说法」者，或立虚空断灭之性，而作常住无生之法；「法说非法」者，反以妄剥施等六度，是为有漏之因。唯以一念无生，即是涅槃本际，奚得徒劳苦行，反修无益之因！故取诸祖语录，极易解者，以作凭据，及取金刚大乘妙典之文，亦谓自云辟邪显正。又恐世人未解深语，故拈取佛典妙句，编作粗陋之言，而令世人种种易解，引入他宗。
　　又复采取玄门修身炼气之法，以为每日自修工夫。还有种种异说，难以尽举。更引儒门无极而太极等语，发明各人本来面目。并引历代祖师妙句等语，皆系参详在内，混乱佛宗，穿作一处，谓之三教同源，可以广化迷流，共成正觉。
　　广如此方外道，似佛弟子，非佛弟子等，或以无为为宗，及三乘等教，五部六册书内等说。又复彼教虽谈空理，的指目前虚空以为无生大道，故尔妄辟施戒等事，则为无益之行。贬斥小乘罗汉，实非大道，而有令人独坐，妄思修学，醍醐灌顶，脑后拔门，眼为明珠宝，乃至身为现世宝等，是为七宝。在人身中，若是识得，立地成佛，无施多力，毒哉！真魔说也。
　　夫既深信因果，求出苦轮，故尔等妄求一念无生，到归元处，永无生灭，云何而有令人醍醐灌顶，身中七宝等说？若如斯者，岂非乃犯自语相违之过！又云无生，焉得有生！尔既又念生死苦恼，痛恨贪嗔痴等，而为根本，云何执定，不用出家以修道果，乃至妻子五欲不碍菩提。既云妻子五欲不碍菩提，云何专又教人戒杀，永断荤酒？夫五欲者，是生死之毒蛇。出五欲者，离烦恼之火宅。若不出家，云何能裂断爱网？绝诸五欲？设不出家，共同妻子五欲眷属，纵然修行得证道果者，无有是处。
　　如非久证无生，即若庞公、王日休之类者，百中无一二。若我等果如庞公、日休高士之类，纵然尘境修行，亦何有碍？故文殊飞简于裴国相云：大士入俗，小士出尘，苟无此力。
　　故古德云：毫厘系念，三涂业因。故须要永断淫杀盗妄饮酒食肉之戒，方有出尘消息。如不然者，若不投礼明师，广通经论，即若蒸沙作饭，必无实果。故云：宁之千生不悟，不可一生著邪。然虽如是，亦能远作菩提，故曰虽今未解，后必得入。

　　　　﹝ｅ、远为﹞（ｂ）引经证义

［故经云：或有人闻，心即狂乱，不生正解，起断灭见。或执邪见，狐疑不解，竟谤毁者，必堕恶道。罪报若竟，一经于耳，果报缘种，亦不可思议耶！］

　　　　﹝ｅ、远为﹞（ｃ）释通妨难，分四：甲、问；乙、答难；丙、引证义；丁、结叹。
　　　　甲、问

［既闻妙旨，不解生谤，何得还成果报之不思议耶？］

　　　　﹝（ｃ）释通妨难﹞乙、答难

［先闻妙旨，不解生谤，是以罪报尽而福报生，由此而增信入者也。］

　　　　﹝（ｃ）释通妨难﹞丙、引证义

［故法华经中，四众闻常不轻语，谤堕苦处，罪报得出，还遇不轻教化，岂非般若缘种深妙也哉！］

　　　　﹝（ｃ）释通妨难﹞丁、结叹

［况一切众生，本具如来智慧德相，感应道交不可思议，无一众生而非不可被也。］

　　钞云：华严云：如来成正觉时作如是念，奇哉怪哉！一切众生皆具如来智慧德相，只因妄想执著，不能证得，若离妄想，一切智、自然智、无碍智，即得现前。故曰：无一众生而不可被也。

　　　　﹝4、乘所被机﹞（3）结

［以上（四）教所被机一科已竟。］

　　　　﹝（二）释义列科﹞5、教体文，分二：（1）标举；（2）开列章文。
　　　　（1）标举

［教体浅深者。］

　　　　﹝5、教体文﹞（2）开列章文，分五：Ａ、结前生后；Ｂ、通括大意；Ｃ、标立彰数；Ｄ、科拣优劣；Ｅ、别立名释。
　　　　Ａ、结前生后，分二：（Ａ）是结前；（Ｂ）生后义。
　　　　（Ａ）是结前

［已知此经，优劣之机，普皆摄故。］

　　　　﹝Ａ、结前生后﹞（Ｂ）生后义

［未知何法，而为教体。］

　　　　﹝（2）开列章文﹞Ｂ、通括大意，分二：（Ａ）明道非言象；（Ｂ）示法离名相。
　　　　（Ａ）明道非言象

［夫道本忘言，非言象而莫入；法本无说，非名句而奚穷。］

　　　　﹝Ｂ、通括大意﹞（Ｂ）示法离名相

［是以无言之言，以显绝言之理；无相之相，以彰离言离相之源。］

　　钞云：法华经云：是法不可示，言辞相寂灭。又云：诸法从本来，常自寂灭相；佛子行道已，来世得作佛。此总显无言之言，无相之相，以彰离言离相之源故。

　　　　﹝（2）开列章文﹞Ｃ、标列彰数

［今依遵古所判，略分有十：（一）音声语言体，（二）名句文身体，（三）通取四法体，（四）通摄所诠体，（五）诸法显义体，（六）摄境唯心体，（七）会缘入实体，（八）事理无碍体，（九）事事无碍体，（十）海印炳现体。］

　　　　﹝（2）开列章文﹞Ｄ、科拣优劣

［前四通小，后六唯大。又前七通三乘，后三唯一乘。］

　　　　﹝（2）开列章文﹞Ｅ、别列名释，分二：（Ａ）合释前三；﹝编者注：原文疑缺（Ｂ）﹞
　　　　（Ａ）合释前三，又二：ａ、双标假实；ｂ、双释诸乘。
　　　　ａ、双标假实

［就前大小乘中，通用四法：一声、二名、三句、四文，取舍不同，各有三说。］

　　　　﹝（Ａ）合释前三﹞ｂ、双释诸乘，分三：（ａ）先释小乘；（ｂ）次释大乘；（ｃ）双结定量。
　　　　（ａ）先释小乘，分三：甲、简实非假；乙、拣假非实；丙、会通四法。
　　　　甲、简实非假

［应作如是说，语言为体，其名句文者，但显佛教作用，不能开示佛教自体。］

　　钞云：名诠自性，句诠差别。文者，为名句二种所依，故名句文等，但显佛教作用。故说语言声音，为佛教体。谓若无其声，云何能知名句文身，作用差别之义？故则定声为体。

　　　　﹝（ａ）先释小乘﹞乙、拣假非实

［云名等为体，谓名句文身，次第行列，次第安布，次第连合。故声但依于展转因故。谓语起名，名能显义，定名为体，举名以摄句文。］

　　　　﹝（ａ）先释小乘﹞丙、会通四法

［然俱舍意，情无去取，若取其双存，即合四法，以为教体，以上小乘中论。］

　　钞云：「情无去取」者，谓前论师，以声为体；后论师，以名等为体，俱有偏僻。今俱舍论师，以情无去取，亦不单取其声，而去其名等，故双存两用，即合四法，以为教体。以上小乘中论者，云结四法，义在小乘。

　　　　﹝ｂ、双释诸乘﹞（ｂ）次释大乘假实，文四：甲、释双标意同；乙、摄假从实；丙、摄实从假；丁、释假实双用。
　　　　甲、释双标意同

［今大乘中三意，亦同前故。］

　　　　﹝（ｂ）次释大乘假实﹞乙、摄假从实

［摄假从实，以声为体，离声，无别名句等故。］

　　　　﹝（ｂ）次释大乘假实﹞丙、摄实从假

［以体从用，名等为体，能诠诸法。谓名诠自性，句诠差别，文即是字，二所依故。］

　　　　﹝（ｂ）次释大乘假实﹞丁、释假实双用，分二：（甲）释双用；（乙）引教义证成。
　　　　（甲）释双用

［声名句文，合为其体，由前二说，皆有理教，为定量故。］

　　钞云：声，乃名等体。名，乃声之用。离声，名等不显；离名等，声要何用？况又体不离用，用不离体，故体用双彰，以为教之定量故。

　　　　﹝丁、释假实双用﹞（乙）引教义证成

［深密第四云：不可舍于语言文字，而能宣说。净名云：以有声音语言文字，而作佛事。此经云：闻是章句，乃至一念生净信者。既云闻者，非声岂能知章句乎！］

　　　　﹝ｂ、双释诸乘﹞（ｃ）双结定量

［良以因声故有缺曲，唇喉齿舌，风息为缘，故有名句语言文字，由斯文字流传后代，方生意解，生净信故。若缺其一，何能成就？是以定量四法，皆为教体。］

　　钞云：良以因声故有缺曲下，谓佛之教体，由假因缘而得生故，由是故有语言文字，流传刊梓竹板，记存永载，令诸众生见闻意解，入佛智故。若缺其一下，谓缺其一法，不能为佛教体，奚得成就者乎！是以定量四法下，以大小三乘，局定声名句文，通用四法而为教体。
　　第二向下七科，次第列释，故名通摄所诠，仍归第四名耳。

﹝编者注：按理，此处应是「Ｅ、别列名释」项下之（Ｂ），但科分至此中断。下文上接「﹝（2）开列章文﹞Ｃ、标列彰数」之（四）通摄所诠体。﹞

　　　　﹝Ｃ、标列彰数﹞（Ｄ）摄所诠体，文三：ａ、标；ｂ、释文引证；ｃ、结前义。
　　　　ａ、标

［通摄所诠体者。］

　　钞云：由前局定声名句文四法为教体者，单属能诠，非属所诠义。所云诠者，表也。以表诠佛性妙理，故声名句文四法为能诠，以能诠出诸妙义作用，故诸佛妙义为所诠。所诠真俗二谛，令人心地开悟作用故。以斯二法，缺一不可也。故若无所诠作用，能诠文字则无用矣！故第四有通摄所诠文义说也。

　　　　﹝（Ｄ）摄所诠体﹞ｂ、释文引证

［瑜伽八十一云：谓契经体，略有二种：一文、二义。文是所依，义是能依。如是二种总名一切所知境界，此明文义相成，若不诠义，教文何用。］

　　钞云：瑜伽下，明文义二种，缺一不可，展转互相依故。大经云：一即是多多即一，文随于义义随文，如是一切展转成，此不退人应为说。此明教义相成下，释上缺一不可，所以由无所诠妙义，而斯语言文字则无用矣！

　　　　﹝（Ｄ）摄所诠体﹞ｃ、结前义

［故知通所诠，成契经体。］

　　　　﹝Ｃ、标列彰数﹞（Ｅ）诸法显义，文二：ａ、释名；ｂ、释文。
　　　　ａ、释名

［诸法显义体者。］

　　钞云：前中一文、二义，以为教体。今此诸法显义体中，谓触处成真，得意忘所，廓然无寄。假如不得得意忘所之旨，而诸文妙义，尽属知解宗徒，反成障碍。故知触处明真而成教体者，方得入法界矣！况一切众生机悟不同，或得语言文字义，而省悟者；或以击竹闻声，而省悟者；或以触身痛痒，而省悟者。是故楞严经中：二十五圆通，及古之圣贤，莫不皆然也。故第五门有诸法显义体等说。

　　　　﹝（Ｅ）诸法显义﹞ｂ、释文，分三：（ａ）释根尘为体；（ｂ）出诸法显义所以；（ｃ）总显实相心法为诠。
　　　　（ａ）释根尘为体

［谓一切诸法，遍于根尘，皆为教体。］

　　钞云：一切诸法者，即六根、六尘、六识，本是全体，大法界心。是以全体大法界心，所以根根尘尘周遍法界，触处成真，照体独立，而为教体。故清凉云：遇三毒而三德圆，入一尘而心净。又华严云：知一切法，即心自性，成就慧身，不由他悟等，其文非一。问：楞严云：此方真教主，清净在音闻。何得诸法以为教体？答：非语言文字，未为教体。此名句等者，乃局一方之境耳！若诸法显义体者，而通方大用，普摄群机，乃为妙也。

　　　　﹝ｂ、释文﹞（ｂ）出诸法显义所以，分三：甲、示正义；乙、引诸教证义；丙、结示前义。
　　　　甲、示正义

［故知见色闻声无非般若，触心了境本是真如。］

　　钞云：圭峰师云：镜心本净，像色原空，由像色本来空故，所以心本净也。故灵源禅师见桃花悟道云：「三十年来寻剑客，几回叶落又抽枝；自从一见桃花后，始信从前更不疑。」故曰：触心了境，本是真如，以为教体。

　　　　﹝（ｂ）出诸法显义所以﹞乙、引诸教证义，分四：（甲）净土经证；（乙）引大经证；（丙）引古德意证；（丁）引本经义证。
　　　　（甲）净土经证

［极乐国土，水鸟树林，皆演妙法。］

　　钞云：引弥陀经证者，有二：一有情说法，二无情说法。初有情说法者，即极乐国土，众鸟和鸣，及诸天人民，罗汉菩萨而说法也；次无情说法者，即微风吹动诸宝行树，及宝罗网出微妙音，譬如百千众乐同时具足，是诸众生闻是音者，自然皆生念佛念法念僧之心等。乃至楼台殿阁，光明遍照十方，尘劫无不皆演妙法，斯显情与无情，同圆种智。

　　　　﹝乙、引诸教证义﹞（乙）引大经证

［华严云台宝网，共转法轮。］

　　钞云：华严性海，云台宝网，同演妙音，毛孔光明，皆能说法。又云：尘说刹说，炽然说、无间说、三世说、众生说等。又偈云：刹说众生说，三世一切说。故清凉老人云：花香云树，即法界之法门；刹土众生，本十身之正体。是故动念无非法界，触目本是菩提。故净名云：或有世界以光明而作佛事，或有世界以饮食乃至语默动静而作佛事等，但能得法入心，触处逢如，无非皆法轮耳！

　　　　﹝乙、引诸教证义﹞（丙）引古德意证

［是以扑落非他，纵横非物，山河大地全露真常。目击道存，吹毛大悟，崖中端坐天帝散花。何用文义，而诠教体。］

　　钞云：古有一僧，因掮柴薪，路中忽然堕地，作声有省。偈云：扑落非他物等语云云。目击道存者，出庄子文中。因仲尼终日，久慕温伯，直至见之，夫子以目击瞬视，一言不发，拱手而归。门人问之曰：夫子终日欲见，直至今日见之，一言不语者，何也？孔子曰：彼人者，以目击而道存，何以语之也。吹毛大悟者，昔有鸟窠禅师，侍者终日久事，禅师一言不示。侍者欲辞而去。师问曰：为甚去之？侍者曰：学人立事多年，和尚一言不示，故往别处再求佛法。师曰：我这里滥贱的佛法，汝何不求？者曰：何处？愿求指示。师以身上拈取布毛，一吹，者忽然大悟。即曰：学人会也，更不别求参学矣！崖中端坐，天帝散花者，一日须菩提，岩中端坐，即有释提桓因天主而来散花。须菩提问曰：散花者谁？主曰：是我。因尊者善说般若，故来散花。者曰：我乃无说。主曰：我乃无闻。汝以无说而说，我乃无闻而闻。是故无说无闻，以谈实相，何用文义，而诠教体。

　　　　﹝乙、引诸教证义﹞（丁）引本经义证

［应知如来入城示众，托钵回归，只桓敷座，善现擎拳，无非直示家珍，何容嘱语叮咛，重宣饶舌者哉！故下文云：如来者，即诸法如义。］

　　钞云：应知如来下，即是如来行住坐卧，穿衣吃饭，语默动静四威仪中。师弟礼节等意，无非寻常日用之事，岂越人间分外之相，有奇特也？苟能触处明如，一卷离言般若宗旨，早已为诸人注破了也！何必要归来趺座，嘱示叮咛，重宣饶舌者哉！故孔子曰：吾无隐乎尔。吾无行，而不与二三子者。又中庸云：鸢飞戾天，鱼跃于渊，言其上下察也。斯则以无言为言，无示为示。古德所谓任性逍遥，随缘放旷，但尽凡心，别无圣解耳。

　　　　﹝（ｂ）出诸法显义所以﹞丙、结示前义

［是以语默动静皆说，则见闻觉知静听。苟能得法契神，何必要因言说，乃至八万四千诸尘劳门？众生以此而为疲劳，诸佛以此而作佛事。］

　　钞云：是以下，若语言、若默然、若动若静、如瞬目扬眉等，无非皆宣说耳！则见闻下，若见色、若闻声、若觉若知、通身六根，无非皆听闻耳！古德云：若将耳听终难会，眼里闻声始得如。故曰：苟能得法契神，何必要因言说耶！斯则总明法非定法，应无所住，而省其心也。乃至八万四千下，言众生本自触处无生，荡然清净，良以无始无明熏习力故。故举心即错，动念即乖。故净土忏云：毗卢遮那，遍一切处，其佛所住，名常寂光。是故当知一切诸法无非佛法，而我不了，随无明流，是则于菩提中见不清净，于解脱中而起缠缚等。故曰：八万四千诸尘劳门，众生以此而为疲劳，诸佛以此而作佛事。又净名云：诸佛菩提，在六十二见中求。

　　　　﹝ｂ、释文﹞（ｃ）总显实相心法为诠

［此之一门义通三藏，理遍诸门。祖印相传者，惟此一事而已矣！］

　　　　﹝Ｃ、标列彰数﹞（Ｆ）摄境唯心，文二：ａ、释名义；ｂ、释文。
　　　　ａ、释名义，分二：（ａ）正标释名；（ｂ）略引唯识义证。
　　　　（ａ）正标释名

［摄境唯心体者，总收前五，并不离识。］

　　钞云：谓前之五体，皆心所变，以心外无法故。如声是色，即二所现影，况声上缺曲，假立名句文身色法，是以声色二法，能诠之体及所诠之义，并诸法显义等，离心外无体可得。

　　　　﹝ａ、释名义﹞（ｂ）略引唯识义证

［一切所有，唯心现故。］

　　钞云：一切所有下，引唯识义证，以遮外境。识表内心，离识之外，更无别法。彼引多教义证，成立唯识义旨。所以证者，以不笼统真如，颟顸佛性。故起信论云：依一心法，有二种门：一心真如门，二心生灭门。然此二门，皆各总摄一切法，以此二门不相离故。梵行品云：知一切法，即心自性，故唯心现。

　　　　﹝（Ｆ）摄境唯心﹞ｂ、释文，分二：（ａ）立数；（ｂ）释义。
　　　　（ａ）立数

［然有四门。］

　　　　﹝ｂ、释文﹞（ｂ）释义，分四：甲、释唯本无影；乙、亦本亦影；丙、唯影无本；丁、非本非影。
　　　　甲、释唯本无影

［唯本无影，谓即小乘，不知惟识故。］

　　钞云：惟本无影者，谓只知有声名句文，四法本质，不知声色如像故。若知声色如影像者，以心外无法，像色原空，即了惟识故。

　　　　﹝（ｂ）释义﹞乙、亦本亦影，分三：（甲）正明本影；（乙）引证（丙）结彰本影互现。
　　　　（甲）正明本影

［亦本亦影，谓大乘初教，佛自宣说，若文若义，皆是如来，妙观察智。净识所现，名本质教。］

　　钞云：若谓如来实有说法，故名本质；因位说听，由于意识，故果位中亦惟意识。故云：妙观察智相应净识，以果位中智强识劣，故说此识与智相应。此智能于大众会中，雨大法雨，故能说法智所依王，即是第六。故云净识之所显现，而言净者，纯无漏故。唯识疏云：既云无漏心现，即真无漏，文义为体。是故世尊实有说法，言不说者，是密意说。

　　　　﹝乙、亦本亦影﹞（乙）引证，分二：子、佛地论证；丑、指本经义证。
　　　　子、佛地论证，分二：（子）机感文义自生；（丑）文义生佛自现。
　　　　（子）机感文义自生

［佛地论云：有义闻者，善根本愿，增上缘力，如来识上，文义相生。此文义相，是佛利他善根所起，名为佛说。］

　　钞云：众生今生，有义闻者，亦系众生往昔修习善根，发愿亲觐诸佛菩萨，及大善知识念，故得今世增上缘力，得觐于佛。由是如来识上，文义相生，此文义相是佛利他善根所说名为佛说者。法华经中云：舍利弗当知，我本立誓愿；欲令一切众，如我等无异。是佛利他善根，同行起也。今如来净识上，文义相生，契机而说者，是满佛果德中愿也。

　　　　﹝子、佛地论证﹞（丑）文义生佛自现

［若闻者，识上所变文义，名为影相。此文义相，虽亲依众生，自善根力起，而就强缘，名为是佛说者，展转增上缘力，生佛二识，自然顿现。］

　　钞云：若闻者下，单指众生分上，第六意识中所变文义，名为影相，非心外有法故。此文义相虽亲依下，指佛自分中力也。谓虽是众生善根熏习之力，到底而就佛强缘，自誓愿力而宣演之。名佛说者，展转增上缘力，生佛二识自然顿现者，由众生昔自善力及佛本自愿力，故感二互相应，如镜互照，焕然齐现，无前后际故。

　　　　﹝（乙）引证﹞丑、指本经义证，分二：（子）机感生；（丑）佛自愿力应。
　　　　（子）机感生

［是知善现启请，佛宣章句，皆由尊者及诸法会众善根力，始闻般若，文义影相，自识方现。］

　　　　﹝丑、指本经义证﹞（丑）佛自愿力应

［如来昔誓愿力，熏习净识，而宣演之。］

　　钞云：法华经云：如我昔所愿，今者已满足；化一切众生，皆令入佛道等。其文非一。

　　　　﹝乙、亦本亦影﹞（丙）结彰本影互现

［彼此无非增上缘力，皆系唯识现故。文义相生，是为亦本亦影耳！］

　　　　﹝（ｂ）释义﹞丙、唯影无本，分三：（甲）正释无本义；（乙）引证经义；（丙）结叹唯影无本。
　　　　（甲）正释无本义

［唯影无本，谓大乘实教，离众生心，佛果无有声色功德，唯有如如及如如智独存。大智大悲增上缘力，令彼所化根熟众生，心中见佛说法，是故圣教，唯是众生心中影相。］

　　　　﹝丙、唯影无本﹞（乙）引经证义

［大经云：诸佛无有法，佛于何有说；但随其自心，谓说法如是。此经云：若谓如来有所说法，即为谤佛。又云：若以声色见闻于我，是人行邪道，不能见如来等。］

　　钞云：初引华严证离众生心，佛果无有声色功德，唯有如如智等独存；次引本经证，非但离众生心而佛无有声色功德，然佛证自受用际中，亦本来无有声色。故诫之曰：若谓如来有所说法，即为谤佛，以是法不可示，言辞相寂灭故。下偈重又诫之曰：若以声色闻我者，是人乃堕有为坑中，落邪见故。以心外有法不能见如来法身也。无非众生机感有见，而实如来无所见也。

　　　　﹝丙、唯影无本﹞（丙）结叹唯影无本

［是以离众生心，佛本无声色可得，但随众生往昔自善根力，心中见佛声色者，俱影相耳。］

　　　　﹝（ｂ）释义﹞丁、非本非影，分三：（甲）正释；（乙）引本经义证；（丙）指略在广。
　　　　（甲）正释

［非本非影，如顿教说：一切法界本无声色影相，言亡绝虑，性本离故。］

　　钞云：疏引顿教，义明非本非影，一切法界本无声色影相等者。起信论云：以一切法，唯同如故。当知一切法不可说、不可念、不可立。是故此法从本以来，离言说相、离名字相、离心缘相，毕竟平等，无有变异，不可破坏，唯是一心。故曰：言亡绝虑，性本离故。

　　　　﹝丁、非本非影﹞（乙）引本经证义

［故下文云：应离一切相，是阿耨菩提。故云非本非影。］

　　　　﹝丁、非本非影﹞（丙）指略在广

［龙树等宗，多立此义。］

　　钞云：龙树等宗下，等宗者，等余宗故。谓龙树依智度论，总判离相以为宗要，故此经破相显性，为此经之要义。故下文云：离一切相即名诸佛等。又此四门，前是小教，以不了名等，四法声色，是影像故。二是始教，故虽知是，而未脱尽声色意解，还存法相见故。三是终教，以一声色无本唯影故。四顿教，由离言绝待，不可以智知，不可以识识。是故言语道断，心行处灭，故非本非影耳！

　　　　﹝Ｃ、标列彰数﹞（Ｇ）会缘入实，分四：ａ、释名义；ｂ、列数标名；ｃ、释文；Ｄ、结诸法如义。
　　　　ａ、释名义

［会缘入实者，前来六门，同入一实故。］

　　钞云：夫唯心顿现一切法者，缘会而生，缘谢而灭。前来六门，同契真如实际法故。法华云：唯此一事实，余二则非真。又云：无量众所尊，为说实相印等。

　　　　﹝（Ｇ）会缘入实﹞ｂ、列数标名

［亦有二义：一以本收末，二会相显性。］

　　　　﹝（Ｇ）会缘入实﹞ｃ、释文，分二：（ａ）以本收末；（ｂ）会相显性。
　　　　（ａ）以本收末，分二：甲、正释；乙、引证本经如义。
　　　　甲、正释

［前中，以圣教从真如流，故不异于真。摄论云：此真如所流教法，最为胜故。此经破相显性，惟示真如。金刚般若所流分教，最胜殊妙，超余法故。］

　　　　﹝（ａ）以本收末﹞乙、引证本经如义

［下文云：云何为人演说，不取于相，如如不动等？斯即以本收末，一一文字，摄归如故。］

　　　　﹝ｃ、释文﹞（ｂ）会相显性，分二：甲、正释；乙、引证。
　　　　甲、正释

［会相显性者，谓差别十二分教，从缘无性，即本真如，故虚相本尽，真性本现。］

　　钞云：如来言说皆顺于如，故金刚三昧经云：如我说者义语非文，众生说者文语非义。任王二谛品云：大王，法轮者，法本如，应颂如，乃至论义如等，此经明教即是如，不说如皆是教。若取诸法显义，皆为教体，一切法皆本如也，则无如非教。故云：虚相本尽，真性本现。

　　　　﹝（ｂ）会相显性﹞乙、引证

［下文云：如来所说一切法，即非一切法。解曰：既所说教从缘无性，即非一切法也。］

　　　　﹝（Ｇ）会缘入实﹞ｄ、结诸法如义

［斯乃从缘入实，会相显性，即诸法如义，而为教体。］

　　钞云：法华云：诸佛两足尊，知法常无性；佛种从缘起，是故说一乘。斯则总以诸法如如之义，而为教体。

　　　　﹝Ｃ、标列彰数﹞（Ｈ）事理无碍体，分二：ａ、列名；ｂ、释文。
　　　　ａ、列名

［事理无碍者。］

　　钞云：由前因缘生灭之法，从缘成立，各无自性，众生不了。由遍计性，执取我法，以为实有。若除遍计，依他无性即圆成故。故前有会缘入实义，所谓诸法从本来，常自寂灭相。四相同时，体性即灭，唯一真如，无二法故。今此门中，以真如妙理，不碍随缘，成立一切法故。即理不碍事义，而一切法，又不碍凝然真如，一味平等。即事不碍理义。如水成波，波即水故。由事不碍理，理不碍事，为之事理无碍法界，而为教之体故。

　　　　﹝（Ｈ）事理无碍体﹞ｂ、释文，分三：（ａ）理不碍事义；（ｂ）事不碍理义；（ｃ）双证二义无碍。
　　　　（ａ）理不碍事义

［谓一切教法举体真如，即不碍十二分教，事相灿然。故云：如来说一切法，即非一切法，是故名一切法。］

　　钞云：以真如体，虽非生灭，而随缘自性，成立一切法故。法华云：是法住法位，世间相常住；于道场知已，导师方便说。即举体真如，不碍十二分教，事相灿然，若有碍者，焉能说之！又云：于一佛乘，分别说三。一佛乘者，即真如义也。分别说三者，由真如故，成立一切法也。是故诸大乘经，总依真如实相而为根本。又云：一切贤圣皆以无为法而有差别，故云：如来说一切法下，引经证成可知。

　　　　﹝ｂ、释文﹞（ｂ）事不碍理义

［虽真如举体为一切，不碍一味平等。故云如来说一切相，即非一切相。］

　　钞云：由真如法体，虽是随缘一切法等，而一切法等相又不碍真如平等一味。故法华云：诸法从本来，常自寂灭，依他无性，即圆成故。

　　　　﹝ｂ、释文﹞（ｃ）双证二义无碍

［又云：是法平等无有高下，是名阿耨菩提。解曰：无高下者，性相融镕真俗一贯，是为一味平等，无高下故。］

　　钞云：起信论云：一心中有二门：一生灭门，二不生灭门，以此二门不相离故。又云：心真如者，即是法界大总相法门体，所谓心性不生不灭。一切诸法，惟依妄念而有差别。若离心念，则无一切境界之相，乃至云毕竟平等，无有变异，不可破坏，唯是一心，故名真如。故曰：性相圆融，真俗一贯，乃为一味平等，无二法故。

　　　　﹝Ｃ、标列彰数﹞（Ｉ）事事无碍义，分二：ａ、释名；ｂ、释文。
　　　　ａ、释名

［事事无碍体者，谓前八门俱收此经，以为教体。虽后二门，未收此经，其少分义，亦兼摄耳。］

　　钞云：释名来意可知，更不繁释。

　　　　﹝（Ｉ）事事无碍义﹞ｂ、释文，分二：（ａ）正释；（ｂ）引证。
　　　　（ａ）正释

［何则，夫谈真则违俗，举俗则违真。今既真俗圆融，事理无碍义，故亦有事事无碍体也。］

　　钞云：谈真，则真显俗隐，而违之也。谈俗，则俗显真隐，而违之也。今既真俗下，谓由真非俗外而俗不违也，俗非真外而真不违也。是故即俗而真，即真而俗；用不离体，体不离用也。故大经云：菩萨以有为界，而不灭坏无为之体；以无为体，而不灭坏有为之相。又无为体即有为故，一即一切；以有为相，即无为故，一切即一。一即一切，一切即一，故即事事无碍体也。

　　　　﹝ｂ、释文﹞（ｂ）引证，分二：甲、引大疏义证；乙、引心经义证。
　　　　甲、引大疏义证

［清凉云：理随事变，则一多缘起之无边；事得理融，则千差涉入而无碍。今夫一般若法，理贯十门，义通三藏，八万行门。百界千如，以一贯之，岂非一法即多法，多法即一法。］

　　　　﹝（ｂ）引证﹞乙、引心经义证

［是故心经，以般若空义，贯通五蕴六入十二处十八界，世出世间，声闻法、缘觉法、菩萨法、乃至涅槃三世诸佛，皆依般若法故，而证阿耨菩提。若百川归海，普同一味，虽以一滴，迥异百川，以一味义，具多味故。］

　　钞云：大疏云：一切诸法真心所现，如大海水，举体成波；以一切法，无非一心，故大小等，随心回转，即入无碍。

　　　　﹝Ｃ、标列彰数﹞（Ｊ）海印炳现体，文三：ａ、释名；ｂ、释文；ｃ、总结十义。
　　　　ａ、释名

［海印炳现体者。］

　　钞云：华严大疏云：譬如大海，普印四天下一切森罗万象无不炳现，如来海印定光三昧亦复如是，而能普印一切色身三昧。故下偈云：或现童男童女身，天龙及以阿修罗，乃至摩睺罗伽等，海印三昧威神力等，即以海印炳现，而为教体也。

　　　　﹝（Ｊ）海印炳现体﹞ｂ、释文，分三：（ａ）正释；（ｂ）释文；（ｃ）总结十义。
　　　　（ａ）正释

［如前差别无尽妙义，皆是如来海印定中同时炳现。虽此经义未曾唱明，然默契心源，海印定光亦含此义。是知舍卫托钵，洗足跏趺，一动一静，一语一默，皆如来性识浪渟，湛如巨海，月落澄潭，本非来去。］

　　　　﹝ｂ、释文﹞（ｂ）引证

［故经云：如来，若来若坐若卧，是人不解我所说义，何以故？如来者，无所从来，亦无所去，故名如来。］

　　　　﹝ｂ、释文﹞（ｃ）结叹

［是知二门，义属兼通，未若华严博唱，帝网重重，无尽无尽。故慎勿局定，以说无耳。］

　　　　﹝（Ｊ）海印炳现体﹞ｃ、总结十义

［以上第五教体浅深一科已竟。］

　　　　﹝（二）释义列科﹞6、宗趣通局，文三：（1）标列；（2）开列章文；（3）总结。
　　　　（1）标列

［宗趣通局者，夫语之所尚曰宗，宗之所归曰趣。］

　　钞云：宗者，崇也。故云所尚，亦云尊也。尊者，主也。宗归曰趣，趣者趋也，以吾人之所趋向故。清凉云：亡躯得其死所，竭思有其所归。故曰：不论是何等法门，乃我之所崇，即我之所尊，而为归向趣故。故佛一代时教，总以因缘为宗趣耳！故舍利弗习外道时，路遇马胜比丘，问曰：汝师以何为宗？答曰：以因缘为宗。又复问之，尊者即答偈曰：诸法从缘生，诸法从缘灭；我佛大沙门，常作如是说。又中论云：空假中三观，总以因缘而为宗，主趣向义故。故论云：因缘所生法，我说即是空；亦名为假名，亦名中道义。即以因缘为宗，以空假中三观为趣，所谓一空一切空，一假一切假，一中一切中故。

　　　　﹝6、宗趣通局﹞（2）开列章文，分四：Ａ、标列名教；Ｂ、转释名义；Ｃ、料拣；Ｄ、摄其所归。
　　　　Ａ、标列名教

［先明其通，后明其别。］

　　　　﹝（2）开列章文﹞Ｂ、转释名义，分十：（Ａ）我法俱有宗；（Ｃ）法有我无宗；（Ｂ）法无来去宗；（Ｄ）现通假实宗；（Ｅ）俗妄真实宗；（Ｆ）诸法但名宗；（Ｇ）三性空有宗；（Ｈ）真空绝相宗；（Ｉ）空有无碍宗；（Ｊ）圆融具德宗。
　　　　（Ａ）我法俱有宗，分二：ａ、列名；ｂ、立我法俱有宗所以。
　　　　ａ、列名

［第一我法俱有宗，谓犊子等部，或少一分。］

　　钞云：夫论一代圣教，不出十宗。大意其中前四，俱属小乘；次五六二宗，通大小乘；后四宗，惟一乘。又前六宗，通十八部，并上座部，及大众部。今初，上座部中，如来涅槃三百年后，转名说一切有部；又三百年后，从一切有部流出犊子部；次又三百年后，从犊子部，流出四部：一名法上部、二名贤胄部、三名正量部、四密林山部；后次第三百年后，还从一切有部，流出化地部；又一百年后，从化地部出二部：一名本末经部，一名法藏部；次又三百年后，出饮光部；次又四年后，出雪山部。今上座部，转名说一切有部为本，分二类各五为末。本末合成十一部，因上座部，转名一切有部，流出十部，皆从如来灭度，一千四百零四年中，而流出故。
　　二大众部中分八部：次如来二百年出第一名一说部；次又二百年出第二名说出世部；次又二百年后第三名鸡胤部；四名多闻部；五说假部；六名多山部；七名西山部；八名北山部。又大众部为本，八部为末，是为两次本末，合成名义，为二十部。
　　今我清凉祖意，将本末十八部及二部中义旨，判分六宗，属大小乘故。故文殊大士问经云：十八及本二，皆从大乘出；无是亦无非，我说未来起。故佛住世时，文殊即记当来之事，疏或少一分者，谓犊子部等五部，俱计我法而立宗故。向下第二科中详释。今云等者，等取根本经部，不等取末经部。根本经部者，原从说一切有部流出，又从化地部中，一百年后流出末经部，又将根本经部并末经部合成一部，名本末经部。故单等取本经部义，即本末经部中一半耳！故疏云或少一分。

　　　　﹝（Ａ）我法俱有宗﹞ｂ、立我法俱有宗所以，分三：（ａ）正彼计立；（ｂ）立我所以；（ｃ）出彼宗过。
　　　　（ａ）正彼计立，分二：甲、立三聚；乙、立五法藏。
　　　　甲、立三聚

［彼立三聚：一有为，二无为，三非二聚，非二即我。］

　　钞云：一有为聚，二无为聚，三非有为非无为聚。大意扫除二边，非有非无处，计立为我。

　　　　﹝（ａ）正彼计立﹞乙、立五法藏

［又立五法藏，谓三世（过去现在未来）为三，无为为四，第五不可说藏我在其中，以不可说有为及无为故，是为三聚五法藏者。］

　　钞云：初标、次释、后结，谓有、无二为遍三世故。又此有、无二为，在三世中不可得故。彼宗以不可得中，计立为我。

　　　　﹝ｂ、立我法俱有宗所以﹞（ｂ）立我所以

［大意为双遣有为及无为，故云不可说等。离二边故，立为我意。］

　　钞云：大意下立我所以，因双遣有、无，离二边故不可说也，以不可说中而有我意。

　　　　﹝ｂ、立我法俱有宗所以﹞（ｃ）出彼宗过

［然此一部，诸部论师共推不受，呼为附佛法外道。所计虽殊，皆立我故。］

　　钞云：然此一部下破也，谓西天九十五种十一师等，因计有我，故成外道。而佛法中，佛说一代圣教皆破有我，故计立我者，是生死根本，云何今佛法中而立我者？岂非是附佛法中之外道乎！疏所计虽殊，皆立我故者，正出彼过意，皆遍犊子等五部义故。

　　　　﹝Ｂ、转释名义﹞（Ｂ）法有我无宗，分二：ａ、出部名；ｂ、立法有我无宗所以。
　　　　ａ、出部名

［法有我无宗，谓萨多部等。］

　　钞云：萨多婆等者，即说一切有部。雪山部，即是上座本部宗轮出。论中义，又多同说一切有部，故亦等取上座部也。多闻部宗轮出，其中余义，多同一切有部，并不立我计法实有，故是三全部而言等者，等取化地部，末计少分耳。

　　　　﹝（Ｂ）法有我无宗﹞ｂ、立法有我无宗所以，分三：（ａ）正彼立宗；（ｂ）出无我除过；（ｃ）结破。
　　　　（ａ）正彼立宗

［彼立诸法不离色心，或立三世无为，或分五类，皆无有我，以无我故，异外道计。］

　　钞云：彼立诸法，即五蕴六入十二处十八界等，不离色心二法。于色心等法，各各推求谁为我者，谁为主者，即忽然而得生空观也。及无为自性尚不可得，何处而立我者？故云实无有法也。或立三世无为者，即化地中少分义。云过去未来，并皆实有，亦有中一切法，所知所识，各无自性，故名一切法无我。疏或分五类，即上三世及无为法不可说藏，前立有我，今不计我，了无我故。故疏云：以无我故，异外道计，所以胜前宗部，不立我也。

　　　　﹝ｂ、立法有我无宗所以﹞（ｂ）出无我除过，分三：甲、立因缘正破；乙、计邪无二因为本；丙、引疏正破。
　　　　甲、立因缘正破

［又于有为之中，立正因缘，以破外道邪因及无因故。］

　　钞云：于有为中立正因缘者，佛于大小乘教，不离因缘。言因缘者，即一切有为色心等法也。故圭峰大师云：夫因缘者有二：一内、二外。外因缘者，谓水土人时，而芽得生。泥团轮绳水火陶师，而器得成。内因缘者，外由内变，本末相收，为一缘起。故佛教从浅至深说一切法，不出因缘二字。然有四重：（一）因缘故，故生死成坏，涅槃云：我观诸行无常，云何知耶？以因缘故。（二）因缘故即空，谓不自生（若自生者，种子不因他力而成故）；不他生（若他生者，何待种子而生）；不共生（若共生者，即自他多果过之生）；不无因生（若无因云何成立一切果也）。（三）因缘故即假，如镜像水月之流，缘会不得不现。（四）因缘故即中，若言不从因缘生，即是定有定无，堕断、常见。故中论云：因缘所生法，我说即是空；亦名为假名，亦名中道义。是以立正因缘，以破外道。邪因无因，所谓自然为因，能生万物，即是邪因。谓此五榖不因他力而成就故，又人不修而自成故。所谓无因者，即谓万物自然初生，如鹤之白，如乌之黑，即是无因。故妄计虚空微尘性等，而以无因为生，无因为果，若计自然及无因生，乃成大过。岂人不教，而自善也！

　　　　﹝（ｂ）出无我除过﹞乙、计邪无二因为本

［然西域九十五种外道，或是邪因，或是无因等，而为世间即涅槃体。］

　　钞云：西域九十五种不出十一论师，所云外道者，心游道外，以不了自性妄计自然无因，而为世出世间本，故名外道。今出其名，令学者不可不知。
　　（一）数论师，计冥初生（即二十五谛法数，从冥谛而生，名数论师，如华严玄谈中说）。
　　（二）卫世师，计六句和合（六句者：一实、二德、三业、四大有、五同异、六和合，为六句义耳）。
　　（三）涂灰师，计自在天生万物。
　　（四）围陀师，计那罗延天生四姓。
　　（五）荼论师，计本际生。
　　（六）时敬师，计物从时生。
　　（七）方论师，计方生人，人生天地。
　　（八）路伽师，计色心二法皆极微作。
　　（九）目力师，计虚空为万物因。
　　（十）宿作论师，计苦乐随业生。
　　（十一）兼因师，计自在天生。

　　　　﹝（ｂ）出无我除过﹞丙、引疏正破

［清凉云：以不知三界由吾自心，从痴有爱，流转无穷，迷正因缘，故异计纷然。安知因缘，性空妙有，中百等论，亦广破之。］

　　钞云：以不知三界下，引清凉大疏，破无因及邪因故。谓不知欲界、色界及无色界，皆从自心中，流出动业（即欲界有漏善恶而成就故也）；不动业（即修有漏禅定而成就不动业）；现行熏入第八识心中，成种为因，而招当报有漏三界，欲界色界无色界异熟之果。故唯识颂云：无始时来界，一切法等依；由此有诸趣，及涅槃证得。解曰：界者因也，谓无始时来，一类相续种子，而生现行，成一切法等。由此而有三善三恶趣道，异熟果故及修戒定慧等，而证得涅槃，世出世间果也。岂同外道，或以邪因及无因等，迷正因缘异计纷然者乎！故云不知云云耳。

　　　　﹝ｂ、立法有我无宗所以﹞（ｃ）结破

［是知佛法之浅浅，已破外道之深深。］

　　钞云：小乘论中，立生灭因缘之旨，尚以破之，况终顿圆，三教之旨，而不破哉！

　　　　﹝Ｂ、转释名义﹞（Ｃ）法无来去宗，分二：ａ、出部名；ｂ、立彼宗义所以。
　　　　ａ、出部名

［法无来去宗，谓大众部等。］

　　钞云：出部名者：一大众部、（编者注：此处疑漏「二说出世部」）三鸡胤部、四制多山部、五西山部、六北山部、七法藏部、八饮光部。今云大众部等者，等下六部半义故。所云半者，又等取化地部中，一少分耳。

　　　　﹝（Ｃ）法无来去宗﹞ｂ、立彼宗义所以

［说有现在及无为耳，其过未之法，体用俱无。］

　　　　﹝Ｂ、转释名义﹞（Ｄ）现通假实宗，分二：ａ、出部名；ｂ、立彼宗意。
　　　　ａ、出部名

［现通假实宗，谓说假部等。］

　　钞云：一全分，一少分。一全即说假部，一少分即末经部。其成实论师，先是数论弟子，以所造为能造，后出家时入佛法中，即经部摄故。

　　　　﹝（Ｄ）现通假实宗﹞ｂ、立彼宗意

［谓就前现在之中法，在蕴为实，在界为假，其成实论经师，即斯类故。］

　　钞云：现在法者，即真俗二谛，不离假实，蕴门明义是实，实者积聚故；界处门者明义是假，假者体假积聚故。其成实论者，即少分末经部义。

　　　　﹝Ｂ、转释名义﹞（Ｅ）俗妄真实宗，分二：ａ、出部名；ｂ、立彼宗意。
　　　　ａ、出部名

［俗妄真实宗，即出世部等。］

　　　　﹝（Ｅ）俗妄真实宗﹞ｂ、立彼宗意

［谓世俗是假，以虚妄故；出世是真，非虚妄故。］

　　　　﹝Ｂ、转释名义﹞（Ｆ）诸法但名宗，分二：ａ、出部名；ｂ、立彼宗意。
　　　　ａ、出部名

［诸法但名宗，谓一说部等。］

　　　　﹝（Ｆ）诸法但名宗﹞ｂ、立彼宗意

［云一切我法，但有假名，无有实体故。］

　　钞云：中论云：若有世间，即有出世间，既无世间，何用出世间等，故出世间，亦假名耳，无实体故。以上六宗通大小乘故。

　　　　﹝Ｂ、转释名义﹞（Ｇ）三性空有宗

［三性空有宗，谓遍计是空；依他圆成是有。］

　　钞云：三性空有下，遍计虚妄，是空观；依他是假观；圆成是中观。又遍计情有理无，依他，相有性无；圆成，理有情无。又遍计纯相，圆成纯性，斯即法相宗义，若约法性宗义，了妄即真，以相即性故。

　　　　﹝Ｂ、转释名义﹞（Ｈ）真空绝相宗

［真空绝相宗，谓心境两忘，直显体故。］

　　钞云：法无相想，思则乱生，故不随智见，离心境故；坐断有无，超现量故；触处逢真，照体独立故。

　　　　﹝Ｂ、转释名义﹞（Ｉ）空有无碍宗

［空有无碍宗，谓互融双绝而不碍两存，真如随缘，具恒沙德故。］

　　钞云：九空有无碍宗下，立双遮双照方成德性宗义。互融者，谓有即是即空之有；空即是即有之空。语空，必摄于有；语有，必摄于空。故曰互融。言双绝者，有即空，故有绝；空即有，故空绝。言不碍两存者，不坏空有相，故有即空而不泯，空即有而不忘。真如随缘具恒沙德者，由有不碍于空，空不碍于有，空有无碍，离即离非，双照双遮，是为真俗圆融，性相如如，不二而二，二而不二，名不可思议德也。故香林大祖和尚云：一色无边际，红莲到处开。分明离取舍，那更有安排。端的无余事，香风时送来。又沩山师云：闻声见色，盖是寻常，这边那边，应用不缺。即空有无碍圆宗之旨耳。

　　　　﹝Ｂ、转释名义﹞（Ｊ）圆融具德宗

［圆融具德宗，谓事事无碍，主伴具足无尽，无尽自在故。以后后之旨深于前前故。］

　　钞云：圆融具德者，谓一为无量，无量为一。一地即摄一切诸地功德。此有四句：（一）一即一切；（二）一切即一；（三）一即一；（四）一切即一切。又则一句中，容有四句义旨，如一切诸地，如是乃至无量。依正凡圣心境法门，莫不皆然耳！故名圆融具德，自在宗义。

　　　　﹝（2）开列章文﹞Ｃ、料拣

［前四唯小乘，五六通大小，后四唯大，七即法相宗，八即无相宗，后二宗即法性宗。又七即始教，八即顿教，九即终教，十即是圆教。］

　　　　﹝（2）开列章文﹞Ｄ、摄其所归，分二：（Ａ）摄属诸宗；（Ｂ）本宗。
　　　　（Ａ）摄属诸宗，分二：ａ、有该无属；ｂ、正属所该。
　　　　ａ、有该无属

［今此经者，谓前六宗，但有所该，无其所属。即如破相显性，破相即妄，显性即真，一切法等，但有假名，即该前故。］

　　钞云：经云：佛问须菩提云：可以三十二相见如来否？不也，世尊！不可以三十二相得见如来等文，非一。斯诸文义，皆以一切法等，但有假名，破相显性，故该前六宗文旨。

　　　　﹝（Ａ）摄属诸宗﹞ｂ、正属所该，分四：（ａ）属法相宗；（ｂ）属法性宗；（ｃ）属顿教宗；（ｄ）摄属圆宗。
　　　　（ａ）属法相宗

［又此经除遍计性，我法二执，依他不有，圆成不无，即含法相宗义。］

　　钞云：经云：凡所有相，皆是虚妄，即扫遍计性也。又云：若见诸相非相，即依他性也。即见如来等，即圆成实性也。其文非一故。

　　　　﹝ｂ、正属所该﹞（ｂ）属法性宗

［又示三性（遍计、依他、圆成三性）三无性等，即色即空，即空即色。故云：是法平等，无有高下，是名阿耨菩提，即终教宗。如法华经中，平等大慧教菩萨法故。］

　　　　﹝ｂ、正属所该﹞（ｃ）属顿教宗

［又即俗非真，即真非俗，非真非俗，离性离相，言语道断，心行处灭，乃至无有少法可得，是名阿耨菩提，即顿教宗义。］

　　钞云：即俗非真者，真不可得故。即真非俗者，俗不可得故。是故真俗皆不可得，则廓然无寄，一念不生，即名为佛。是故不说法相，惟辨真性等，即顿教中义耳。

　　　　﹝ｂ、正属所该﹞（ｄ）摄属圆宗

［后十圆融具德宗者，虽未全摄，亦少分摄故。如前第五教体浅深中辨，恐烦不引。］

　　　　﹝Ｄ、摄其所归﹞（Ｂ）本宗，分四：ａ、二师所立；ｂ、和会二宗；ｃ、自评恐谬；ｄ、证后师不谬前旨。
　　　　ａ、二师所立

［若依圭峰大师所判者，以文字般若为宗，以观照实相为趣；或以无住为宗，以断疑生信为趣。］

　　钞云：前是圭峰师立，后宗泐大师立。

　　　　﹝（Ｂ）本宗﹞ｂ、和会二宗

［评曰：以无住为宗，即前圭峰义故；谓住而不住，即实相般若，妙体常寂故；不住而住，即文字观照般若，不彰而自彰故。］

　　　　﹝（Ｂ）本宗﹞ｃ、自评恐谬

［以予之意，以破相显性为宗，以观照实相为趣。文中有段段非相遮义，故云破相。又云即见如来等，是显性义。又应作如是观，不取于相，如如不动；如来者，即诸法如义，是观照实相，而为其趣也。］

　　　　﹝（Ｂ）本宗﹞ｄ、证后师不谬前旨

［今三宗评论无住之宗亦为正义。经云：以应无所住而生其心，乃诸经之纲领，三藏之本源。故六祖闻之，豁然大悟，诸佛心印，菩萨依止。是以一即三，三即一者，无二法故。］

　　　　﹝6、宗趣通局﹞（3）总结

［以上第六宗趣通局一科已竟。］

　　　　﹝（二）释义列科﹞7、处会传译，分三：（1）标；（2）释文；（3）结。
　　　　（1）标

［处会传译者。］

　　　　﹝7、处会传译﹞（2）释文，分二：Ａ、明佛说；Ｂ、结叹释论二土。
　　　　Ａ、明佛说，分二：（Ａ）；（Ｂ）明传译何时。
　　　　（Ａ）中又三：ａ、标处会；ｂ、详处会；ｃ、指本经处会。
　　　　ａ、标处会

［初总明佛说者，大部六百卷文，四处十六会。］

　　　　﹝（Ａ）﹞ｂ、详处会

［王舍城鹫峰山七会，山中三会，山顶四会；给孤独园七会；他化自在天摩尼宝藏殿一会；王舍城白鹭池边一会。］

　　　　﹝（Ａ）﹞ｃ、指本经处会

［此经则给孤独处第九会，乃第五百七十七卷之本。］

　　钞云：以上明佛说已竟。

　　　　﹝Ａ、明佛说﹞（Ｂ）明传译何时，分二：ａ、指诸佛传译；ｂ、指本经传译译主。
　　　　ａ、指诸佛传译

［后别明传译此经卷者，时主前后六译。一后秦罗什。］

　　钞云：鸠摩罗什者，梵语，此云童寿。祖印度人，文以聪敏见称，母是龟兹王妹，母孕什时，增益慧辨。七岁出家，日诵千偈义旨。通至九岁，与外道论议，辩挫邪风，咸皆愧伏。年十二岁，有罗汉奇之，谓母曰：常守护之，若年三十五岁，不破戒律，当大兴佛法，度无数人。师又习五明论，四韦驮典，阴阳星算，必穷其妙。后转习大乘，数破外道，远近诸国，咸谓神异。母生什后，亦即出家，聪拔众尼，得第三果。什既受具，母谓什曰：方等深教，应阐秦都，于汝无益，何如？什曰：菩萨之行，利物亡躯，大化必行，炉镬无恨。母即告曰：汝立誓宏，吾不与止。什自是已后，广习大乘，必洞其奥。西域诸王请什讲说，必长跪座侧，命什蹋登。苻坚建元九年，太史奏云：有德星现于外国，当有大德智人，入辅中国。坚曰：朕闻西域有罗什，襄阳有道安，将非此耶！后遣吕光统领七万雄兵，西伐龟兹，王不能舍。什曰：为我一人，伤害众多，吾不能忍。王只得含泪而送。什虽同吕光进国，吕见师幼少，生慢，因什善卜数类应，吕又用之。吕立创西凉为主，亦请什留。至姚秦宏始三年，兴灭西吕，方入长安。秦主兴加厚礼之敬，入西明阁及逍遥园，别馆安置数僧[(契-大)/石]等八百沙门，咨受什旨。又于草堂寺，共三千僧众，手执旧经本而参定之，莫不精究洞明深旨。时有僧睿觐什，故什所译经，睿并参正。

［二后魏菩提流支。］

　　钞云：此云觉希，北印度人。遍通三藏，妙入总持，志在宏法，广流视听。魏宣武帝，洛阳翻译，此经在内。

［三陈朝真谛。］

　　钞云：梵语波罗末陀，此云真谛，西印度优禅尼国人。景行澄明，器宇清宁，艺术异解，编素谙练。梁武泰清，于宝云殿，属侯景纷纪，乃适豫章，始兴南康等，虽复恓惶，谭丛无辍，即泛泊西归，业风赋命，飘还康州，住制止寺，翻译讫，陈恭建译五十部，今经亦在其数。

［四陈朝达摩笈多。］

　　钞云：隋言法密，南贤豆国人。开皇十年来届见文帝，请入京寺。义理允正，称经微旨。然而慈恕立身，恭和成性，心非道外，行在说前。戒地夷而净，定水幽而洁，经洞字原，论探声意。至炀帝定鼎东都，置翻译馆，而有金刚文义在耳。

［五唐初玄奘。］

　　钞云：师是河南洛阳人，俗姓陈氏，颖川仲弓之后。出家遍探诸藏，皆有错[忏-千+吴]，常慨教缺传匠，理翳译人，遂使如意之宝不全，雪山之偈犹半。于是裸足涉履险若平夷。既戾梵境，等咨无倦，五明四含之典，三十二之筌，尽搜其微，究其妙法。师讨经论一十七周，游览百有余国。贞观十九年回归上京，敕宏福寺翻译。已上多出静迈法师译经图记

［六大周义净。］

　　未曾详出，另阅别章

［已上六人皆三藏。］

　　钞云：三藏表德，法师举名。由德而显，故彰其名。所以庄生云：名者寔之宾，德者名之主。若无其德，苟有其名！故夫为人师者，不可以无德而虚当其名。若虚当者，则损其福耳，况未通经旨者乎！今云三藏者，即通习经律论三藏，达无相法，住于佛住，兼修自利利他，而为三乘人则，以法为师也。即前之六师耳！又六师各有其讳，而为之别。三藏等四字，而为之通，是为通别德而彰显也。

　　　　﹝（Ｂ）明传译何时﹞ｂ、指本经传译释主，分二：（ａ）传译主；（ｂ）释论主。
　　　　（ａ）传译主

［今所传者，即罗什宏始四年，于长安草堂寺所译。］

　　　　﹝ｂ、指本经传译释主﹞（ｂ）释论主，文二：甲、补主传释；乙、论主转授。
　　　　甲、补主传释

［天竺有无著大士入光定，上升兜率，亲见弥勒，禀受八十行偈。］

　　钞云：梵语弥勒，此云慈氏。以多生劫来，恒修慈行，而得慈心三昧之定，故云慈氏。佛世时，降生西天婆罗门种，辅扬大化，影彰佛会，现为释迦法王之子，处补当来之记，已入贤劫千佛中，第五尊龙华教主，度无量众，广如下生经说。
　　今现在兜率天宫内院，教化诸天及菩萨众。因无著大士欲习大乘真理，未谙深求的旨，悲叹本师涅槃，心意思惟，幸喜弥勒补处大师，而在天宫，即入日光定力，上升见弥勒大士，亲传八十行偈，金口解释，通卷要旨，可知此经乃佛心印耳。

　　　　﹝（ｂ）释论主﹞乙、论主转授

［又将此偈转授世亲，世亲又将偈作长行解，释成三卷，论约断疑执以释。无著又造两卷之论，约行位以释。］

　　钞云：世亲、无著，本系亲仲。因世亲专习小乘，无著专习大乘。无著未证果时，习学大乘，根钝未悟，欲寻短见，因有他方罗汉，而化度之。虽入小乘果证，心本大乘之种，还求大乘二空真知，因见弥勒后，方悟入。无著因见亲弟不好大乘，专习小者，毁剥大乘，故无著见弟来见。告云：吾之病也，为尔所害，尔专赞小乘，毁说大乘，必堕苦处，是吾忧也。今吾所未阅之大乘余典，吾未观者，尔代吾阅。亲即生大惭愧，速阅华严大乘等教，又观弥勒金刚偈颂毕，即向兄求忏曰：可将利剑割吾舌根，吾不欲命矣！兄即止曰：汝不可为也，如人从地跌倒，还从地起。先言毁说大乘之错，今可将舌根转赞大乘，即忏过愆，而复其功也。故世亲依斯妙偈，裂成二十七段疑文，穷幽妙旨，无不明矣。无著谓此经发挥诸地位中，真如意旨，故约十八行位而释之也。

　　　　﹝（2）释文﹞Ｂ、结叹释论二主

［是知古今解释者，若不遵无著、世亲二大士者，俱是傍求异解，未合圣意耳。］

　　钞云：决不可易古就今，纵然玄妙，无非后撰之己见耳！故云未合圣意也。

　　　　﹝7、处会传译﹞（3）结

［以上处会传译一科已竟。］

　　　　﹝（二）释义列科﹞8、诵持感应，文三：（1）总标；（2）释文；（3）结大科。
　　　　（1）总标

［诵持感应者。］

　　　　﹝8、诵持感应﹞（2）释文，分二：Ａ、列名；Ｂ、转释文。
　　　　Ａ、列名

［其利有十：（一）诸佛护念，（二）众圣弘赞，（三）功超余行，（四）内施不及，（五）外施无比，（六）销极重障，（七）开佛知见，（八）福利无边，（九）感应多端，（十）常被天人供养。］

　　　　﹝（2）释文﹞Ｂ、转释文，分十：（Ａ）诸佛护念；（Ｂ）众圣弘赞；（Ｃ）功赶余行；（Ｄ）内施不及；（Ｅ）外施无比；（Ｆ）销极重障；（Ｇ）开佛知见；（Ｈ）福利无边；（Ｉ）感应多端；（Ｊ）常被供养。
　　　　（Ａ）诸佛护念

［诸佛护念者，经云：如来善护念诸菩萨，善付嘱诸菩萨。然斯护念有二：一如来住世四十九年，虽说八万四千法藏，以一般若之法，常自护念；二如来灭度后，乃至见者闻者，广生敬信，受持读诵，分别解说，无不欢喜，普利无边，皆是如来护念此经，感德力故。］

　　　　﹝Ｂ、转释文﹞（Ｂ）众圣弘赞，分二：ａ、西竺赞传；ｂ、此土弘阐。
　　　　ａ、西竺赞传

［众圣弘赞者，谓无著大士将登地位，上升见弥勒菩萨，传授金刚般若宗旨，八十行偈，亲口解释。二十八祖，龙树马鸣，诸大士等，亦弘般若，以为修福之本。］

　　　　﹝（Ｂ）众圣弘赞﹞ｂ、此土弘阐

［此土五祖，广劝人持诵此经，即能见性成佛。故六祖闻之，豁然省悟。诸佛宗匠，尽入此门，弘阐敷扬，赞莫能尽。夫弥勒是补处之佛，尚以宏传，况余者乎！］

　　　　﹝Ｂ、转释文﹞（Ｃ）功超余行，分二：ａ、得法超胜；ｂ、供行不及。
　　　　ａ、得法超胜

［功超余行者，设有大士经无量劫，行诸度行，如舍身命布施等。若菩萨知一切法无我，得成于忍，此菩萨胜前菩萨，所得功德，不可思议。］

　　　　﹝（Ｃ）功超余行﹞ｂ、供行不及

［经云：我念过去无量阿僧祇劫，于燃灯佛前，得值八百四千万亿那由他诸佛，悉皆供养承事，无空过者。若复有人，受持般若一行，于我所供养诸佛功德，乃至算数譬喻所不能及。解曰：供佛之行尚不及，况余行乎！］

　　　　﹝Ｂ、转释文﹞（Ｄ）内施不及，分二：ａ、每日施行劣；ｂ、持般若行胜。
　　　　ａ、每日施行劣

［内施不及者，经云：若有人，初日分以恒河沙等身布施；中分后日以恒河沙等布施；如是无量百千万亿劫，以身布施。］

　　　　﹝（Ｄ）内施不及﹞ｂ、持般若行胜

［若复有人，闻此经典，信心不逆，其福胜彼，何况书写受持读诵为人解说，岂可思议福德较量者哉！］

　　　　﹝Ｂ、转释文﹞（Ｅ）外施无比，分二：ａ、外施无及；ｂ、持行福胜。
　　　　ａ、外施无及

［外施无比者，经云：如恒河中所有沙数，如是沙等恒河大千世界，七宝以用布施。］

　　　　﹝（Ｅ）外施无比﹞ｂ、持行福胜

［若复有人，于此经中，乃至受持四句偈等，为他人说，而此福德胜前福德。］

　　　　﹝Ｂ、转释文﹞（Ｆ）销极重障

［销极重障者，若人多生累劫，罪障深重。故能于现生中，他缘迫逼，障于道法，不得熏修，异熟报障，实难除灭（今持般若尽净无余），如教启十因中辨。］

　　　　﹝Ｂ、转释文﹞（Ｇ）开佛知见，分三：ａ、闻信得法；ｂ、诸堲莫测；ｃ、结归本经。
　　　　ａ、闻信得法

［开佛知见者，经云：若复有人，得闻是经，信心清净，即生实相。当知是人，成就第一希有功德。夫实相者，是诸佛心印，惟佛与佛，乃能究竟。］

　　　　﹝（Ｇ）开佛知见﹞ｂ、诸圣莫测

［法华云：不退诸菩萨，其数如恒沙，一心共思求，亦复不能知。除诸菩萨众，信力坚固者。］

　　　　﹝（Ｇ）开佛知见﹞ｃ、结归本经

［是知法华以实相，为开示悟入之本。今此经者，以一念净信，即生实相，岂非开佛知见者乎！］

　　　　﹝Ｂ、转释文﹞（Ｈ）福利无边，分二：ａ、无住行胜；ｂ、结归本旨。
　　　　ａ、无住行胜

［福利无边者，经云：由菩萨知般若，以无住相布施，其福德不可思议。十方虚空，尚不能喻，况比余法之类而能及哉！］

　　　　﹝（Ｈ）福利无边﹞ｂ、结归本旨

［解曰：若不受持此经，何能了无住相布施者乎！］

　　　　﹝Ｂ、转释文﹞（Ｉ）感应多端，分二：ａ、总赞普益；ｂ、别赞弘济。
　　　　ａ、总赞普益

［感应多端者，夫以般若之法，如摩尼宝珠，能满一切诸所求者，故利济无边，益施无尽。］

　　　　﹝（Ｉ）感应多端﹞ｂ、别赞弘济

［或以解冤而释结；（唐武德年间，长安苏仁恃富，不知罪福，过分宰杀，及余重过，忽染疾，见二使押见阎罗。汝生前修福，以至今富；汝今恣意杀生，减算绝禄。令狱卒驱至刀山，仁即惮怖，云：仁生前，曾请书金刚经一卷，送安国寺。神敬僧受持，此僧迁化，岂无报应？言未竟见神敬，手持金刚经，即作证验，愿王放赦。王即允从，回阳增寿，印施此经千卷，修水陆大斋，施田百亩，敬供三宝。）或以脱苦而超升；（隋沙门名法藏，禀性精严，于洛州县募众建寺，又写经八百卷。（编者注：此处疑有缺文）谓法藏曰：汝造寺写经，有互用之罪。我今劝汝诵金刚经，可消此罪。俄而疾愈，馨卖衣钵，书写此经，令人受持，寿至九十，端坐而化，云生西矣。）或以读诵而延命；（如琰法师，闻相师云：难过十九岁。大惊，即回诵金刚经，后寿至九十岁而终。）或以了道而无生；（宋时有王氏女，常念金刚经，怀孕二十八月，忧产之患。偶见僧劝，印施金刚经千卷。王氏遂依，即生二男，寿至六十。无疾而终。见二使引，阎罗命坐，诵经毕，王曰：何不诵补缺真言？曰：世闻无本。王即示咒曰：唵呼嚧呼嚧社曳穆契莎诃，一回向真如实际，心心契合；二回向佛果菩提，念念圆满；三回向法界一切众生，同生净土。王诵毕，即使送回，汝再寿终，即得生净土，此间不复来矣！故云了道而无生也。）或以讲念而消毒；（昔南岳思大师，深达般若，善通佛慧，所得妙旨无不穷源。是以广化者多，当时诸大论师，生忌妒，即将毒药暗藏食内供养。师饮后，乃有痛患，因念般若法力解化，未罹其患。）或以称名而退敌；（昔帝释天尊，被修罗争权，天帝即升善法堂，念般若力，而即退散。）感应万殊，止非一二。现载典章，俱有名举，良以无为妙果菩提，尚以成就，况人天小果之应者哉！］

　　　　﹝Ｂ、转释文﹞（Ｊ）常被供养，文三：ａ、指诸果同本；ｂ、指全身舍利；ｃ、问答断疑。
　　　　ａ、指诸果同本

［常被天人供养者，夫一切佛者，以法为师，若无其法，何能成就六度妙行及法报化三身者乎！故一切佛及诸佛阿耨菩提，皆从此经出故。是以有法即有佛，有佛即有僧，法身无二，一体同观。佛虽去世，法身常住，若无般若经卷，何能知法身常住乎？故信受弟子，即信受佛真法身，今持般若之行，即修诸佛之妙行。既修诸佛之妙行，必证妙行之果，应知始终一贯，因果无二者，无非般若法也。］

　　　　﹝（Ｊ）常被供养﹞ｂ、指全身舍利

［故在在则天人供养，时时则舍利分彰。经云：若有随说此经，乃至四句偈等，当知一切世间天人阿修罗等，皆应供养，如佛塔庙，何况有人尽能受持读诵，当知是人成就第一希有之法，若是经典所在之处，即有佛故。］

　　　　﹝（Ｊ）常被供养﹞ｃ、问答断疑，分二：（ａ）问答；（ｂ）结叹诸法中王。
　　　　（ａ）问答

［问：法华是诸法中王，此经亦是诸法中王，何得此经更为尊妙？答：法华为开权显实，会三归一，俾令三乘俱禀受记作佛。若无般若之法，佛道何修？妙果何证？是以法华，委付家财，皆以般若玄宗，而为其本。］

　　　　﹝ｃ、问答断疑﹞（ｂ）结叹诸法中王

［应知法华，既为诸法中王，此经亦为诸经中王。佛亲证之，菩萨修之，佛佛道同，惟此一法者耳！］

　　　　﹝8、诵持感应﹞（3）结大科

［以上第八诸持感应一科已竟。］
75




