
　　　　大方广佛华严经卷第十一

　　　　罽宾国三藏般若奉　诏译

　　　　入不思议解脱境界普贤行愿品

　　尔时善财童子。于居士所。闻此甚深解脱门已。思惟修习。决定无间游彼福德海。净彼福德田。趣彼福德津。仰彼福德山。开彼福德藏。转彼福德轮。观彼福德法。植彼福德因。生彼福德力。增彼福德势。长彼福德心。悟彼福德门。渐次行诣师子宫城。周遍推求宝髻长者。见在市中。遽即顶礼。绕无数匝。合掌前。立白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。善哉圣者。愿为我说诸菩萨道。我乘此道。趣一切智。尔时长者。执善财手。将诣其家。示其所居。告善财言。善男子。汝且观我所居舍宅。尔时善财。即遍观察。见其舍宅。广博严丽。于其四面。各开二门。阎浮檀金之所合成。白银为墙。周匝围绕。玻璃为殿。杂宝庄严。绀琉璃宝以为楼阁。砗磲妙宝而为其柱。阶墀轩槛户牖窗闼。靡不咸以众宝所成。百千种宝庄严校饰。码瑙宝池。香水盈满。四面栏楯。络以真珠。杂宝树林周遍行列。赤珠摩尼为师子座。阿僧祇宝间错庄严。毗卢遮那摩尼宝王以为其帐。于其座前左右建立。光焰炽盛摩尼宝幢。杂色光明如意珠王。而为其网。以覆其上。于其宅内。有大楼阁。高十层级。层开八门。善财入已。次第观察。见最下层。施以种种上味饮食。见第二层。施诸宝衣及众财物。见第三层。普施一切宝庄严具。见第四层施诸采女。言辞善巧随意眷属。并所受用上妙珍宝见第五层。五地菩萨云集其中。为安众生。演说妙法。诸所施为。无非利乐。成就如来最胜论者。陀罗尼门。诸三昧海。及诸世间种种明智。光明印行。见第六层。有诸菩萨。皆已成就甚深智慧。了达法性。得大总持。三明六通。皆悉具足。入普藏门。出障碍境。住不二法。现佛威仪。于不可说妙庄严海道场众中。而共集会。各以异名。分别显示般若波罗蜜门。所谓寂静藏般若波罗蜜门。善巧分别诸众生智般若波罗蜜门。不可动转般若波罗蜜门。离欲光明般若波罗蜜门。不可降伏藏般若波罗蜜门。照众生轮般若波罗蜜门。随顺教网般若波罗蜜门。功德海藏般若波罗蜜门。普眼舍得般若波罗蜜门。入无尽藏随顺修行般若波罗蜜门。入一切世间无尽方便海般若波罗蜜门。入随诸世间一切教海般若波罗蜜门。无碍辩才般若波罗蜜门。随顺众生普照无碍般若波罗蜜门。离垢光明般若波罗蜜门。常观宿缘而布法云般若波罗蜜门。说如是等百万阿僧祇般若波罗蜜门。遍不可说道场众会。显示庄严甚深智慧。见第七层。得如响忍诸菩萨等。充满其中。以方便智。分别演说诸出离门。悉能闻持一切如来所说正法。见第八层。得不退转神通智力无量菩萨。共集其中。以微细智。观诸世间。知诸佛刹道场众会。如幻如焰。如影如像。无有实性。见诸如来无分别境。现一切佛普遍色身。能以一音遍十方界。其身普诣一切道场。尽于法界。靡不周遍。普入佛境。普见佛身。普能受持一切佛法。普于一切佛众会中。而为上首。演说法要。见第九层。一生所系诸菩萨众。于中集会。见第十层。一切如来充满其中。从初发心。修菩萨行。超生死轮。成大愿海。具胜神通。得胜自在。以胜威力。净佛国土。殊胜庄严。普现十方道场众会。演说正法。乃至示灭。尽未来际。调伏利益。化度众生。如是一切。悉使明见
　　尔时善财。见如是等奇特事已。白言圣者。昔于何处。种何善根。获如是等殊胜果报。致此一切清净众会。长者告言。善男子。我念往昔过佛刹极微尘数劫。有世界。名种种色庄严轮。佛号无边光圆满法界普庄严王如来应正遍知明行足善逝世间解无上士调御丈夫天人师佛世尊。与百千亿声闻众俱。智毗卢遮那而为上首。复与百千亿菩萨众俱。智日威德光而为上首。时彼国王。名法自在。佛受王请。入摩尼幢庄严园中。我于衢路。奏妙乐音。烧一丸香。而以供养。由彼如来与诸菩萨及声闻众。受我供故。令此香烟起大香云。普遍虚空而为荫盖。于阎浮提。七日七夜。普雨种种无边众色众生身相微妙香云。又令乐音出生种种美妙音声。普遍虚空。演出如来不可思议三世无碍广大智聚。令其闻者。除灭一切烦恼垢障。增长一切真实善根。速疾圆满一切智智。普能发起种种神通。我时以此供养善根。回向三处。一愿永离贫穷困苦。二愿常见诸佛菩萨。三愿恒闻诸佛正法。由是因缘故获斯报。善男子。我唯知此菩萨无障碍愿普遍庄严福德藏解脱门。如诸菩萨摩诃萨。得不思议功德宝藏。出不思议无量功德。入无分别如来身海。荫无分别无上法云。修无分别功德助道。起无分别普贤行网。证无分别三昧境界。等无分别菩萨善根。住无分别如来所住。见无分别三世平等。于一切劫。不生疲厌。住不可坏普眼境界自在之地。而我云何能知能说彼功德行。善男子。南方有国。名曰藤根。其国有城。名普遍门。中有长者。名为普眼。汝诣彼问。菩萨云何学菩萨行。修菩萨道。时善财童子。顶礼其足。绕无数匝。殷勤瞻仰。辞退而去
　　尔时善财童子。于宝髻长者所。闻此解脱已。深入诸佛无量知见。安住菩萨无量胜行。了达菩萨无量方便。希求菩萨无量法门。清净菩萨无量信解。明利菩萨无量诸根。成就菩萨无量欲乐。通达菩萨无量行门。增长菩萨无量愿力。建立菩萨无边胜幢。发起菩萨无边智慧。证得菩萨无边法光。普入菩萨无边大会。于菩萨法。决定无疑。趣求菩萨清净解脱。住菩萨心。深信爱乐。随顺作意。渐次前行。至藤根国。处处寻访彼城所在。虽历艰难不惮劳苦。身无疲倦。心无厌退。但唯正念善知识教。愿常亲近承事供养。遍策诸根。离众放逸。于善知识。心恒爱乐。然后乃到普遍门城。百千聚落周匝围绕。其城广大。种种庄严。雉堞崇峻。衢路宽平。市列百工。货多珍异往来委输。人物可观。尔时善财。于彼城内。推求寻觅长者所居。人咸报言。住市肆中鬻香药处。闻已往诣。见其处在香台座上。即前礼足。合掌而立。白言圣者。我已先发阿耨多罗三藐三菩提心。而未知菩萨云何学菩萨行。修菩萨道。长者告言。善哉善哉。善男子。汝已能发阿耨多罗三藐三菩提心。善男子。我昔曾于文殊师利童子所。修学了知病起根本。殊妙医方。诸香要法。因此了知一切众生种种病缘悉能救疗。所谓风黄痰热。鬼魅蛊毒。乃至水火之所伤害。如是一切内外诸疾品类无边。我悉能于一念之中。以种种方药。如法疗治。咸令除差。施其安乐。如是法门。汝应修学。善财复言。圣者。我问菩萨所修妙行。云何说此世俗医方。长者告言。善男子。菩萨初学修菩提时。当知病为最大障碍。若诸众生。身有疾病。心则不安。岂能修习诸波罗蜜。是故菩萨。修菩提时。先应疗治身所有疾。菩萨复观一切世界所有众生。营辨事业。受于欲乐乃至出家。精勤修习。得圣道果皆因国王。王之理化要因无病。何以故。以诸人王。是诸众生安乐本故。菩萨起化。先疗国王。次治众生。令无患苦。然后说法。调伏其心。善男子。菩萨若欲治诸病者。先当审观诸病因起。品类增损无量无边。我今为汝说其少分。善男子。一切众生。因四大种和合为身。从四大身。能生四病。所谓身病。心病。客病。及俱有病。言身病者。风黄痰热而为其主。言心病者。颠狂心乱而为其主。言客病者。刀杖所伤。动作过劳。以为其主。俱有病者。饥渴寒热。苦乐忧喜而为其主。其余品类。展转相因。能令众生受身心苦。善男子。如是众病。贫贱人少。多劳役故。富贵人多。过优乐故。善男子。一切众生。皆以无量极微大种聚集成身。犹如大海众微水滴。如是人身。毛及毛孔。各三俱胝。三俱胝虫之所依住。以是谛观。皮肤穿漏。两眼睛内。手足掌中。脂膏集处。毛虫不生。其余身分。间无空缺。善男子。又观此身。唯五大性。何等为五。所谓坚湿暖动及虚空性。所言坚者所谓身骨三百六十。及诸坚[革*更]皆地大性。凡诸湿润。皆水大性。一切暖触。皆火大性所有动摇。皆风大性。凡诸窍隙皆空大性。然彼四大皆多极微。于空界中。互相依住。极微自性。微细难知。除佛菩萨。余无能见。善男子。如是五大和合成身。如世仓[竺二+专]。终归败散。如是身器。由业所持。非自在天之所能作。亦非自性。及时方等。譬如陶师埏埴成器。内盛臭秽。彩画严饰。诳惑愚夫。又如四蛇置之一箧。如是四大和合为身。一大不调。百一病起。是故智者应观此身如养毒蛇。如持坏器。善男子。汝复应知内身外器。皆四大成。从始至终。五时流变。云何外器五时流变。谓尽虚空十方世界众生。所感妄业所持。劫初成时。人寿无量。自然化生。无我我所。次食段食贪等现行。次由我所共立田主。以为统御。次寿渐减。乃至十年。由恶业故。起小三灾。至第五时。世界将坏。火灾既起。梵世皆空。水灾风灾。相续亦尔。善男子。是名外器五时流变。云何内身五时流变。谓婴孩位。心无分别。如劫初时人无我所。次童幼位。能辨是非。如第二时立自他别。次壮年位。纵贪嗔痴。如第三时共立田主。次衰老位。众病所侵如第四时寿等损减。次至死位。身坏命终。如第五时世界坏灭。是名内身五时流变。善财白言。圣者。如是五时。因何而起。普眼告言。善男子。时无自体。分别所成。随妄业轮。循环无际。如人睡觉则名初时。从初刹那及怛刹那。次名腊缚牟呼栗多。昼夜年劫。时多差别。或约一岁。分为六时。所谓春时。热时。雨时。秋时。寒时。雪时。是故智者。知病增损。善达方域。所有诸时。谓春雪时。痰[病丙+阴]病动。于热雨际。风病发生。于秋寒时。黄热增长。总集病者。随时增长。善男子。我今为汝已说诸病随时增长。如是身病。从宿食生。若诸众生。能于饮食。知量知足。量其老少。气力强弱。时节寒热。风雨燥湿。身之劳逸。应自审察。无失其宜。能令众病无因得起。善男子。我此住处。常有十方一切众生诸病苦者。来至我所。而求救疗。我以智力。观其因起随病所宜。授与方药。平等疗治。普令除差。复以种种香汤沐浴上服名衣。璎珞庄严施诸饮食。及诸财宝。珍玩资具。皆悉与之。咸令充足。然后各为如应说法。令其永断心病烦恼。所谓为诸一切贪欲多者教不净观。嗔恚多者教慈悲观。愚痴多者教其分别种种法相。等分行者。为其显示不净慈悲。或略中广。殊胜法门。如是随应。断诸烦恼。为欲令其发菩提心。称扬一切诸佛功德。为欲令其起大悲心。显示生死无量苦恼。为欲令其增长功德。赞叹修集无量福智。为欲令其发大誓愿。称赞调伏一切众生。为欲令其修普贤行。说诸菩萨住一切刹。于一切劫修诸行网。为欲令其具佛相好庄严色身。称扬赞叹檀波罗蜜。为欲令其得佛清净无垢法身。称扬赞叹尸波罗蜜。为欲令其得佛功德不思议身。称扬赞叹忍波罗蜜。为欲令其获于如来无能胜身。称扬赞叹勤波罗蜜。为欲令其得佛清净无与等身。称扬赞叹禅波罗蜜。为欲令其得佛究竟平等法身。称扬赞叹般若波罗蜜。为欲令其得佛普现差别色身。称扬赞叹方便波罗蜜为欲令其为诸众生。住一切劫。心无厌倦。称扬赞叹愿波罗蜜。为欲令其普现其身。严净一切诸佛刹土。称扬赞叹力波罗蜜。为欲令其现清净身。随众生心悉使欢喜。称扬赞叹智波罗蜜。为欲令其获于究竟最胜净妙无染著身。称扬赞叹永离一切诸不善法。回向诸佛一切善法。如是种种广以财法。施诸众生。悉满所愿。各令授化欢喜而去。善男子。我又善知和合一切诸香要法。所谓无等香王香。频头萨哩多香王香。此香状如水滴无能胜香王香。种种觉悟香王香。阿缕拏[革*(廿/(ㄇ@儿)/戍)]低香王香。其香色赤如初日色树汁流以为香随身所欲出生香王香。随时坚细栴檀香王香。龙胜坚固栴檀香王香。梵音乌洛迦婆啰香坚黑沉水香王香。不动诸根香王香。如是等香。悉知出处功能势力。及其贵贱调理之法。善男子。我持此香。以为供养。普见诸佛。所愿皆满。所谓救护一切众生愿。严净一切佛刹愿。供养一切如来愿。善男子。我欲供养然此香时。从一一香。出无量香。遍满十方一切法界一切如来道场海中。化为种种香宫殿。香垣墙。香楼阁。香栏楯。香却敌。香门户。香窗牖。香半月。香罗网。香形像。香圆光。香严具。香光明。香云雨。香幢。香帐。香幡。香盖。庄严十方一切法界。处处充满。以为供养。善男子。我唯知此令一切众生普见诸佛承事供养欢喜法门。如诸菩萨摩诃萨。如大药王。若见若闻。若忆。若念。若同住。若共行。若称名。若随喜。皆获利益。无空过者。若有众生。暂得值遇。必令销灭一切烦恼。入于佛法。离诸苦蕴。永息一切生死怖畏。到无所畏一切智处。摧坏一切老死大山。安住平等大涅槃城。而我云何。能知能说彼功德行。善男子。于此南方。有一大城。名多罗幢。彼城有王。名甘露火。汝诣彼问。菩萨云何学菩萨行。修菩萨道。时善财童子。礼普眼足。绕无数匝。殷勤瞻仰。一心恋慕。辞退而去
　　尔时善财童子。于普遍眼善知识所。闻说菩萨能令众生普见诸佛欢喜法门。随顺忆念。心心相续。欢喜踊跃。作是思惟。善知识者。以善方便能摄受我。以深重心能守护我。令我于阿耨多罗三藐三菩提。得不退转。如是专念。生净信心。欣庆心。怡畅心。调顺心。勇进心。寂静心。广大心。庄严心。无著心。无碍心。得心。自在心。常作心。师心善巧分别心。普生众行心随闻解法心。遍往佛刹心。见佛庄严心。恒不离佛心。专求十力心。一向无退心。渐次前行。经历国邑村营聚落。然后乃至多罗幢城。处处寻求见王方便。于时遇有多闻多解诸婆罗门。在于四衢。谈论世法。善财往问。云何得见甘露火王。时彼多智大婆罗门。问善财言。仁从何来。何所求请。欲见我王白言。我从藤根国来。普眼长者。教我获得欢喜法门。令我来此。求见大王。请问菩萨行菩萨行。婆罗门言。彼藤根国安隐。丰乐。仁之色相。德慧庄严。舍彼来此。必获利益。以仁大智。必见我王。仁且安坐。听我所说。我王恒居宝严正殿。坐胜摩尼师子之座。颁行正法。成就众生。善财复言。何故大王。名甘露火。答言。我王具足七支。行中道化。治罚恶人。销其过犯。犹如烈火。安摄善人。与其快乐。譬如甘露。以是慈悲平等教化。增其寿命。心无厌足。故我国人。美王盛德。歌赞王猷。咸称我王。为甘露火。我王复以种种方便。调御众生。决其诤讼。抚其孤弱。恤其茕独。遂其胜行。皆令永断十不善业。正修十善。如转轮王所行之法。善财复言。云何名为具足七支行中道化。答言。审听当为宣说言。七支者。一有君德。天下仰戴如人之首。二有辅臣。左右忠良如人之臂。三有国境。宽富包容如人之腹。四有险固。囊结万方如人之脐。五有仓库。财食充盈。所往无难。如人之髀。六有兵威。士马精锐。制动由己。如人之胫。七有邻境。贡赋以时。往复王命。如人之足。复有二法。能持七支。一谓威勇。二谓智谋。二德相资。如人目足。七支依住。正教施行。所向皆从。靡不流布。如山出云。如地持物。泽润卉木。德被黔黎。由是四海。皆遵圣化。支德互阙。如车只轮。如鸟一翼。决定不能翔空致远。我王咸具。名称普闻。仁复当知。我国大王。成就九法。能转王轮。何等为九。一德伏四邻。自修职贡。二贡赋不入。恩信感之三感之不从。说其君臣。令相疑阻。四彼或革心。君臣异议。说使和同。令归圣化。五善说不听。王师讨伐。六观彼主率将德有无。七审其寡德议其城守。八知彼牢城料兵强弱。九自揣国中人和兵锐。我国大王。具此九法慧眼常明。照瞩一切。是故八表咸归正化。自求臣属。永不退还。譬如众流潮宗于海。皆同一味。无有异心仁者当知。我国大王。奉事多佛。是大菩萨。具大慈悲。应现人间。覆育群品。知诸众生。应渐调伏。先宣王法。渍润其身。究竟令其心得解脱。是故我王有二圣德。何等为二。一者内德。种族真正。仁慧深远。二者外德。如上略明后当广说。善财白言。云何内德。愿为说之。答言仁者。我国大王。种族尊胜。嫡嗣承袭。历代相传。入胎处胎。诸天护念。出胎已后。乃至受位。福庆交至。万国欢娱。圣德日跻。博闻强记。仁智孝友恭慈惠和。听视聪明。具诸惭愧。有具足力。身无众患。含垢忍辱。心无卒暴。尊贤重德。愍哀庶类。于己财位。恒知止足。于他危难。常思救护。善摄五根。不纵情志。辩才无碍。能师子吼。发言诚谛。离诸爱恚。善解世间殊音异论。威仪整肃。人咸畏敬。慰谕辅臣。抚育黎庶。怜愍众生。等心无二。察人辞色。悉知其心。见象马形。亦知善恶。于有恩德。报复无疲。于怨恶人。善巧将护。行幸城邑。端坐车中。审谛自心。无内外顾。依时出入。以慰国人。有或不顺。返逆王命。酷害王民。动作非法。先以善言。如法开示。舍逆从顺。王必慈恕。依所领处。不减不夺。亦不驱摈。闻命不悛。当加讨罚。克敌制胜。务在安人。是故我王。善称遐布。仁者当知。居俗日夜。分为八时。于昼与夕。各四时。异一一时。中又分四分。通计日夜三十二分。以水漏中。定知时分。昼四时者。自鸡鸣后。乃至辰前。为第一时。辰初分后。至午分初。为第二时。午中分后。乃至申前。为第三时。申初分后。至日没前。为第四时。于第一时。日未出前。为初二分。日出已后。乃至朝毕。为后二分。如是四分。名日初时。我王精勤。不著眠睡。于夜四时。二时安静。第三时起。正定其心。受用法乐。第四时中。外思庶类。不想贪嗔。自昼初时。先嚼杨枝。乃至祠祭。凡有十位。何者为十。一嚼杨枝。二净沐浴。三御新衣。四涂妙香。五冠珠鬘。六油涂足。七擐革屣。八持伞盖。九严侍从。十修祠祭。善财问言。云何大王。每自晨朝。要嚼齿木。乃至祠祭。然后临朝。答言仁者。世界增长。要因于王。王欲理人。先自理身。以身安故。心意和平。神清体和。布化无爽。是故我王。先嚼杨枝。乃至祠祭。又此十事。一一能生十种功德。初嚼杨枝。具十德者。一销宿食。二除痰[病丙+阴]。三解众毒。四去齿垢。五发口香。六能明目。七泽润咽喉。八唇无皴裂。九增益声气。十食不爽味。晨朝食后。皆嚼杨枝。诸苦辛物。以为齿木。细心用之。具如是德
　　复次我王。香水沐浴。具十功德。一能除风。二去魑魅三精气充实。四增益寿命。五解诸劳乏。六身体柔软。七净除垢秽。八长养气力。九令人胆勇。十善去烦热
　　复次我王。御新净衣。具十功德。一增长吉祥。二行步适悦。三眷属爱敬。四处众无畏。五安乐身心。六能益寿命。七净无尘垢。八名称远闻。九贤圣护念。十一切赞叹
　　复次我王。涂诸妙香。具十功德。一增益精气。二令身芳洁。三调适温凉。四长其寿命。五颜色光盛。六心神悦乐。七耳目精明。八令人强壮。九瞻睹爱敬。十具大威德
　　复次我王。冠妙珠鬘。具十功德。一胜福日增。二殊珍自至。三颜色充悦。四辩才清畅。五具足吉祥。六身心无恼。七吉庆恒集。八益其寿命。九具大胆勇。十奉觐欢喜
　　复次我王。足涂香油。具十功德。一能除风疾。二身心轻利。三耳目聪明。四增益精气。五念无忘失。六减省昏睡。七眠梦吉祥。八延其寿命。九除诸垢秽。十不生众疾
　　复次我王。擐妙革屣。有十功德。一足趺柔软。二身触轻安。三行步有力。四益其精气。五举止安详。六增长寿命。七威仪整肃。八左右欢喜。九形相端严。十诸天敬畏
　　复次我王。侍卫持盖。具十功德。一威严尊重。二颜色鲜明。三露行去热。四不犯风尘。五能遮雨湿。六不视无福。七众人敬畏。八身得安宁。九益寿增气。十清净光华
　　复次我王。庄严侍卫。具十功德。一威仪严整。二令人敬畏。三增王胆勇。四佐王威势。五降伏恶人。六天神自卫。七禁御暴兽。八舒畅王意。九邪魅不侵。十行王教令。如是庄严眷属围绕。故我大王。如御驾驷。检察前后。调息自他。宽猛合度。刚柔称适。如大舶主。统领诸船。随有穿漏。应时补塞。奉侍王人。内宫采女。耆德耄齿。监守王宫。妍貌壮年。令其侍卫。或前行导引。烧香散华。吹贝鼓乐。歌咏赞叹。种种庄严。或侍从王行。执扇持拂。涂香衣服。众妙资具。随时受用。靡不备足。如是导从。以候王心

　　　　大方广佛华严经卷第十一

　　　　大方广佛华严经卷第十二

　　　　罽宾国三藏般若奉　诏译

　　　　入不思议解脱境界普贤行愿品

　　时婆罗门。复告善财言。我王圆满如上种种法式清净威仪。先入道场。礼敬贤圣。上祈福祐。泽润含生。或祠祭祖宗。思报恩德。教人孝敬。冥益万方。或出游巡狩。抚俗省方。御众班师。功成告谢。水旱灾祥。省躬庆祐。祀祭之时。一心专念。恭敬无怠。如对目前。想其仪形。思其教诲。感涕荐奉。罄志无私。国内辅臣。有功有德。贤良节行。在家出家硕德高年人所宗事。设命终已。图画形容。随其行业。建诸塔庙。我王如是日日之中。内尽诚心。外精供事。饮食财宝。上妙珍奇。祠敬礼拜。曾无懈废。如上十种首嚼齿木乃至祠祭。于昼初时前二分毕日初出时。先召良医。候其安否。昼夜时分。服食量宜。次召历算。占候阴阳。风雨日辰。星月运数。行度差正。隐现灾祥。福庆禳除。靡不诚告。中外款候。可以密闻。于此时中。一以言听。所为既讫。正坐临朝。十千大臣。前后围绕。共理王事。出纳王言。听事毕来。尽昼初时。为后二分。次第二时。进御王膳。奏妙音乐。种种欢娱。以悦王意。于第三时。沐浴游宴。十亿采女。内奏乐音。容止殊丽。周匝环绕。软意承旨。恒起慈心。清净园林。处处严饰。若闻若见烦恼销除。尽第四时。于王正殿。敷置众宝庄严论座。于王国内。处处请求有大智慧沙门婆罗门得道果者。演说正法。听闻其义。合掌恭敬。礼拜问讯。尽恭敬心。尽尊重心。请令安坐。然后咨问。何等善法。何等恶法。何正何邪。何损何益。可行则行。可止则止。复应数集宿旧智臣高道隐逸。咨承不逮。以达聪明。询问国政。评其德失。由斯王德渐盛渐圆。国内众生。展转安乐。能令世化为解脱因。所以者何。一切菩萨诸所施为。无非佛事。譬如白月初出渐明至十五日。光明圆满。流照十方。亦如海潮月初渐起至十五日。大起潮波。洄澓万里。法王政化亦复如是。王德增长。若无国王智臣耆旧。如船无主漩洄覆没。又如众生渴乏时。雨求天帝释。释天护念。设不降雨。经于十年。是诸众生。亦不必死。若无国王。一日之中。万姓荒乱。相残害尽。以是当知。覆护众生。王胜帝释。复次我王。由闻胜法。常自省诫。以化群生。每至临朝。力势雄猛。王德增上。威伏强邻。外设朝仪种种严卫。奏妙音乐。肃敬侍王。王与内宫眷属围绕。就师子座。身心无畏。。如日出云光显自在。犹天帝释。处众天中。置四大人于殿四角。身被金甲。如四天王。左右侍卫。执诸兵仗。显示我王巍巍威德。王志含容。心卑万姓。不听不视。恒思顺行。如海吞流。如山蕴宝。乐音静息。内外一心。尔时我王遍观辅相种种威仪珍严妙饰。知如幻化。自坚其心。以慈软音。而说偈言
　　合会须臾散　　荣贵尽无常
　　人命如电光　　强力皆归死
　　死魔亏盛满　　无常坏宝山
　　胜法恒坚牢　　应修不放逸
　　王说偈已。宣令群臣。各归常位。理王政事。利益众生。心无懈废。仁者当知。如是名为我王内德。善财白言。云何复名王德外化。答言仁者。一切众生。及器世间。安立护持。皆是众生自业果报。及诸国主德力任持。劫初成时。此器世间。人皆化生。肢体圆满。不藉衣食。形相充盈。照耀身光。无有昼夜。宿惑既胜。地味随生。乃至渐生自然香稻。后立田主。遐迩同归。覆育均平。为刹帝利。自是至今。王化不绝。有欲之人。无主则乱。国有君主。一切获安。故名王力能护众生。仁者当知。人有四姓。一婆罗门种。多修口业。二刹帝利种。多修手业。三吠舍种。多修田业。四戍达罗种。修驰逐业。其余杂类旃陀罗等。多皆修习恶律仪业。然此四姓。及余杂类业习不同。居处亦异。从少至老。所务虽殊。皆崇四事。云何为四一修持艺业。二营办资财。三共受欲乐。四各求解脱。言艺业者。并从髫龀以至壮年。各于其伦。习学其事。若婆罗门业。修智慧。图书印记。纬候阴阳。身相吉凶。围陀典籍。刹帝利种。增修射御。政在养人。功存禁暴。弦歌悦众征罚不庭。吠舍田业。播种耕耘粮聚仓储人天国本。戍达罗种。通商有无。兴贩往来。务滋货殖。言营财者。业艺既成。咸务自事。各于其党。竞构资生。言受乐者。既丰财利。卜定厥居。婚乐宴游恣娱声色。言解脱者。要言二类。一婆罗门刹利王种。发既斑白。年逾五十。力迈色衰。厌世求道。情深出要。咸谓真修。所习既殊。师承自异。九十六种。各业本宗。或求生天。或计解脱。二者释种如来弟子。三乘学人。服甘露味。修习慈悲。利益群品。如是种种邪宗正宗。在家出家。精心道检。皆依王国。而得住持。并因我王演化流布故。诸学者。如世轮绳。艺业所修。如聚泥土。王行正化。如匠埏埴。巧益自他。如成众器。若无王力。功行不成。法灭无余。况能利济。又彼所修一切功德。六分之一。常属于王。王之福山。崇固难坏。其余外境。正化不行。国内之人。恣情积恶。令修善者。无以暂安。如是障修及造不善所有罪业。六分之一。还属彼王。王之罪山。牢峻难坏。是故我王福慧殊胜。时婆罗门。复告善财。仁岂不闻地神语耶。地神常言。我负大地。一切所有。及须弥山。不以为重。亦无厌心。于三种人。我恒厌倦。不欲胜持。何等为三。一心怀叛逆。谋害人王。二念弃恩亲。不孝父母。三拨无因果。毁谤三尊。破法轮僧障修善者。如是三人。我极患重。乃至一念不欲任持。复次我王。宣流正化。诸佛护念。何况龙神。以是正心。能制诸恶。如执钩策。邪法不生。能与世间作无利者。感化调伏。正见修行。亦如牛王。王若行时。一切诸牛悉皆随从。王亦如是。正化流行。一切有情悉皆随顺。又如铁钩能制狂象。王治正化。能伏恶人。究竟令其同归解脱
　　复次我王建国体人。恒在三事。一念除五怖。二慎择三臣。三精修御膳。所以者何。树君养人。事先除怖。臣德允备足以弼谐。御膳精羞。爱身及物。教人忠孝亲长尊严。善财白言。云何五怖。此国独无。答言。仁者。一王德简俭。财赋均平。无国王贪夺怖。二王族贞贤。不贪为宝。无近臣侵抑怖。三宰官循职。惠恕充怀。无酷吏伤残怖。四人皆义让。国无欺枉。无盗贼偷劫怖。五邻境雍和。承风向化。无外境寇难怖。余国五怖。人必不安。是故我王圣化无外。善财白言。云何三臣王所慎择。答言。仁者。如日天王。高居日殿。去地四万二千由旬。四天下人。不睹形色。但蒙光照。瞻仰日轮。咸知所在。我王圣德。如彼日轮。大明御宇无幽不烛。开物成务。辩别除昏。十千大臣。一亿猛将。皆王照使。为国之光。慎择三臣。统兹百辟。何等为三。一者辅臣。二者将帅。三者使臣。言辅臣者。弼谐王化。代王理政。上佐王德。下恤王人。进贤任能。清心奉职。如日照曜。类辩群分。二将帅者。主兵大臣。必在忠淳。深仁厚义。德行兼茂。勇略无亏。为护众生。除恶务本。如日照曜。涤闇除昏。初自七月至十月终。严鼓戒兵。顺天肃励。乘便逐宜。安营相地。如是主将。受命临戎。攻守以时。战无不利。仁复应知。我国五城。云何为五。一者山城。凭高据险。断岸周围。二者水城。堑以江河。沿流四绕。三者沙城。旷碛悬远。外无水草。四者土城。坚壁高垒。内实兵储。五者人城。主圣臣贤。深谋远略。如是五城。量宜相敌。人城最胜。我国所尊。故我大王。住不思议神通妙化。三使臣者。所谓行人。受使四方。往复王命。如日照使流光原湿幽谷无私。所以者何。王德精微。王居深密。万方不睹。四海莫知。皆由使臣宣布王泽。殊方款塞。八表钦承。未安者安。已安不退。是故我王。与诸耆旧宰辅大臣。精选良能。慎择其事。要言王使十德乃堪。一资忠奉信。二爱敬君亲。三强记博闻。四识量宏达。五才辩纵横。六精闲内外。七谦卑仁让。八刚正无瑕。九仪范出群。十通王密意。具兹十德受命宣威。凡所经游。清身洁独。不惛酒色。不寝众居。醉后眠中。虑泄枢密。奉使邻国必达王言。不以利迁。不以威变。行藏进退。靡不合时。风俗土宜。任物成化。于王权变。了达无疑。务显得能。以慰殊俗。由此三臣成王德化。变恶显善。威被万方。如日流光。照物除暗。远近皆明故。我国中禀王圣化。多诸善众。动静合宜。或所游止。不狎恶人。所谓拨无因果。弃背君亲。性少慈悲。好见他过。庸贱卑猥。不畏罪违。多欲多嗔。无惭无愧。心顽性怯。忌胜嫉能。如是等人。皆不亲近。亦不乘御。[怡台+龙]悷不调。诸恶象马亦不驯养。无益禽兽亦不经游。深山大泽。空聚冢间。旷野山险。恶兽非人之所住处。亦不正视酒肆屠坊淫秽之处。若或遭遇胜吉祥事。右旋礼敬。为护福故。曾不履践佛法众僧父母师长大人之影及所行迹。于可尊崇有德人所。恭敬礼拜。心无轻慢。见诸佛塔灵庙僧坊仙圣所居胜人住处。自劝劝他。遵崇修葺。令其成就。以是天龙咸生欢喜。风雨以时。五谷丰登。兆庶安乐。王之左右。所使忠良。佞媚凶残。不能亲近。如栴檀林。栴檀围绕。不杂伊兰。如无热池。香流德水。无诸咸味。王远恶人。亦复如是。非如甘果猛兽所藏。善财复言。何等之人。堪典御膳。答言仁者。典御膳人。应具十德。何者为十。一种姓清净。二三业调柔。三忠孝备足。四信让谦和。五知王食性。六妙闲食禁。七善调体味。八知王食时。九体食甘毒。亦善解除。十知所应食昼夜月时。具此十德。可典王厨。量所使人。及治食处。清净香洁。监守无违
　　婆罗门言。仁复应知。我常思念。天上人间。若闻若见。凡诸胜类。一切功德。观我圣王。靡不咸具。是义云何
　　仁者当知。师子兽王一德最胜。谓无二心。如杀大象尽其势力。杀余小兽尽力亦然。我王亦尔。不畏大事。不轻小事。尽悲智力。究竟无遗
　　仁者当知。诸水鸟王皆具二德。一审谛其心。如取鱼时。入水翘立。一心觇视。嶷然不动。二静观水族。所欲皆从。我王亦尔。高居俯视。听政万方。寂然不动。感通无碍。言不虚发。一切自成
　　婆罗门言。仁复应知。我王三德。圣化流行。如金轮世调善马王。有三功德。何等为三。一心性和柔。力能致远。二不畏寒暑。涉险能安。三调怨易事。常无不足。我王亦尔。一言必柔实。以法利人。教化众生。毕竟成就。二克勤庶政。心无险易。能舍珍财调给一切。三大智勇健。调诸怨敌。赋税量宜。恒知止足。具此三德。扇以和风。他国畏威。自境怀惠
　　婆罗门言。仁复应知。我王四德。圣化流行。如摩伽国妙音鸡王有四功德。何等为四。一立信司晨。二守义均食。三对敌贾勇。四不随牝鸡。我王亦尔。一赏罚应时。二万方均济。三义伏强御。四内言不听。具兹四德。化洽无圻
　　婆罗门言。仁复应知。我王五德。圣化流行。如欲天上善时鹅王有五功德。何等为五。一染合有时。二呼鸣无畏。三量宜求食。四心无放逸。五不受诸鸟谄佞言辞。我王亦尔。一清心寡欲。不纵内宫。二发言审谛。外无违命。三取与不差。务充衣食。四调心道检。离过精勤。五成就正心。不亲谄佞。具兹五德。惠及八荒
　　婆罗门言。仁复应知。我王六德。圣化流行。如摩伽国胜德。犬王有六功德。何等为六。一随得而食。二少得知足。三趣安便睡。四草动易觉。五贫富一心。六勇防盗贼。我王亦尔。一万方贡献。任土无违。二俭时少奉。恒怀惭愧。三所作吉祥。易得安眠。四正见在怀。动念便觉。五重德尊亲。愍哀贫贱。六思存庶品。念护无时。威勇自在。无诸寇难。具兹六德。亿兆同心。以是思惟。触类成德。仰叹我王名称高远。善摄众生。精勤匪懈。如是增数二十一种殊胜功德。我王能行。一切怨敌自然散灭。所有外寇不能入国。仁复应知。若有阙此二十一德。但有三德。亦善治化。一能散珍财。赒给一切。二宁舍身命。无虚诳言。三具大勇猛。能制怨敌。设无此三。但有一德。亦能政化。谓有大福德。如是仁王。最为第一。譬如八万四千法门终归胜义。王亦如是。种种奇谋。终归福德。王若有福。王之国土。休泰和平。无为无事。众生富乐。化及万方。近益身心。远同解脱。由王慈福仁惠所成。广说我王妙行无尽
　　时婆罗门。为善财童子。如是称赞甘露火王内外功德。令欣敬已。欲重宣此义。以偈赞曰
　　　　众生于世界　　三毒风所吹
　　　　将坠恶趣中　　非王不能制
　　　　含生著五欲　　贪暴由是生
　　　　王依正法持　　令趣真常道
　　　　倾夺于财色　　由无王法持
　　　　譬如河池鱼　　大小相吞食
　　　　王法持自他　　现未常安乐
　　　　正化广流布　　咸为解脱因
　　　　人以王为命　　王以法为身
　　　　世道既和平　　佛法由兹始
　　　　政暴人思乱　　刑疏于不行
　　　　恩威不爽时　　万国常休泰
　　　　多生事多佛　　福德胜为王
　　　　悲深惠益深　　亿兆同康乐
　　　　我王生盛族　　威光同日轮
　　　　忘己济群生　　率土无贫乏
　　　　知身本不净　　无常之所侵
　　　　调心大丈夫　　守正非余事
　　　　蒸人如旱草　　惠化洽油云
　　　　慈心降德音　　泽润诸含识
　　　　王者顺人心　　爱恤人稣息
　　　　威行肃贪暴　　赏罚称其宜
　　　　或有妙形声　　含毒人非爱
　　　　或具大聪睿　　染欲蔽其心
　　　　我主胜端严　　惩忿诫诸欲
　　　　心如净明镜　　鉴物未尝私
　　　　明镜唯照形　　不鉴于心想
　　　　我王心镜净　　洞见于心源
　　　　左右无佞邪　　耳目唯良善
　　　　谄媚及残暴　　本所不能亲
　　　　或有肆奸意　　欲害于王人
　　　　王心鉴未形　　悉使归忠正
　　　　芳林伏猛兽　　咸海毒清流
　　　　蠹政害良人　　凶邪败君德
　　　　香河流德水　　甘果茂甘林
　　　　八表同欢康　　臣贤由主圣
　　　　王持防患戒　　济众洁其源
　　　　富寿利群生　　拔出贪嗔海
　　　　慈悲既深广　　正法亦遐宣
　　　　老幼与孤茕　　护育令安乐
　　　　尊贤贵有德　　重齿敬其亲
　　　　戚属与妃嫔　　内外咸雍穆
　　　　温言调万姓　　和色奉师尊
　　　　祠敬无惰容　　福流千万代
　　　　古先无道主　　骄侈慢宗亲
　　　　徇己不忧人　　恶称恒流布
　　　　我王知幻境　　利物以忘身
　　　　有道庇众生　　具吉祥名称
　　　　贪嗔与悭嫉　　皆为诸苦因
　　　　愚惑常不知　　感报犹影响
　　　　王以人为本　　亿兆同一身
　　　　役使如四肢　　劳逸无过分
　　　　我王镜前躅　　垂范为元龟
　　　　动作顺人心　　舍恶而从善
　　　　爱人如爱己　　率己以随人
　　　　九族既从风　　百辟遵王政
　　　　八方归圣化　　端拱以无为
　　　　推功因理心　　心静曾无事
　　　　忠臣辅我主　　顺动如股肱
　　　　万国达聪明　　四海称君德
　　　　谛承诸佛教　　以法悟众生
　　　　令其了自心　　日照莲华发
　　　　国人护我主　　犹王护国人
　　　　如林卫兽王　　兽护于林薮
　　　　余国多五怖　　王贪及宠臣
　　　　酷吏陷非辜　　盗贼公偷劫
　　　　自境有四患　　外寇必来侵
　　　　我王内外清　　国人无五怖
　　　　世间有四业　　一智二珍财
　　　　三受五欲乐　　四求于解脱
　　　　诸王多未具　　殁世人莫称
　　　　如风持[糒米+韦]囊　　风息命随绝
　　　　我王备四法　　智德莹其身
　　　　富有妙珍财　　赒济于穷乏
　　　　五欲无伦匹　　不染如莲华
　　　　但为引众生　　后令入佛智
　　　　住如幻解脱　　示现处贪嗔
　　　　变化治恶人　　皆令向佛道
　　　　不久汝当见　　种种方便门
　　　　究竟利众生　　是故声远震
　　　　妙慧以为风　　常命恒无尽
　　　　汝应速瞻诣　　勿生懈慢心
　　　　一见胜智人　　过住百千岁
　　　　有或寿千岁　　恒食人所弃
　　　　不知三世事　　亦寡法财宝
　　　　饱腹资欲心　　人形畜无别
　　　　少学或心高　　易满如牛迹
　　　　如鼠手持物　　自谓己能多
　　　　智海广难量　　不测反增谤
　　　　牛饮水成乳　　蛇饮水成毒
　　　　智学成菩提　　愚学为生死
　　　　如是不了知　　斯由少学过
　　　　是故我国人　　多闻无厌怠
　　　　我王多辅臣　　国城亦险固
　　　　丰财饶士马　　邻国皆亲好
　　　　如是具七支　　勇智恒依住
　　　　人间与天上　　种种胜功德
　　　　利益诸众生　　如上所宣说
　　　　智人闻一义　　触类广无涯
　　　　要言为法王　　调身安万姓
　　　　世荣恒不退　　出世妙难思
　　　　如海纳川流　　包容益深广
　　时婆罗门。偈赞王已。告善财言。仁者当知。诸众生身。毛及毛孔。各三俱胝。今我大王。有三俱胝内行功德。外行功德亦三俱胝。以是德化。惠育含生。我向为仁才说大王一毛功德。其余王德深广难陈。我智微浅。何能思说。况我缘务无暇久言。我王今者正殿施化。汝应往诣一心瞻见。尔时善财。闻婆罗门说是语已。殷勤礼足。辞诣王宫。遥见彼王处于正殿。坐那罗延金刚妙宝大莲华藏师子之座。阿僧祇众摩尼宝以为其台。阿僧祇日光明宝以为其足。阿僧祇妙宝形像以为庄严。金绳为网弥覆其上。阿僧祇摩尼宝聚光明照耀。阿僧祇天妙宝衣。敷置其上。种种天香而用普熏。种种宝华布散其地。无数宝幢四面行列。无数宝幡周遍垂布。孔雀尾色种种光明天摩尼宝以为其帐。而覆其上。尔时大王。壮年盛色。尊重可畏。相好具足。微妙庄严。如意摩尼以为宝冠。庄严其首。阎浮檀金以为半月。庄严其额。帝青摩尼无垢宝王以为耳珰。庄严其耳。无价摩尼如意宝王以为璎珞。庄严其颈。无垢光照天妙摩尼如意宝王以为印钏。庄严其臂。阎浮檀金以为伞盖。众宝间错以为轮辐。光味摩尼以为其脐。百千鬘网交络严饰清净藏宝以为其铃。恒出妙音。演无尽法。夜光摩尼。放大光明。周遍十方。以为照耀。具足圆满。毗琉璃宝以为其竿。人恒执持以覆其上。甘露火王王德增上。有大力势。威伏远方。邻国诸王。靡不钦奉。以离垢缯。而系其顶。十千大臣。前后围绕。十万猛卒。左右行列。形貌可畏。如阎罗使。攘臂嗔目。咬齿虬眉。执持器仗。见者惶怖。国内众人。有犯王法。或夺他命。或盗他财。或侵他妻。虚妄离间。粗恶无义。贪嗔邪见。作如是等种种恶业。身被五缚。将诣王所。随罪治之。或以火烧。或以汤煮。或投煻煨。或灌沸油。种种焚炙。令其糜烂。或驱上高山。推令堕落。或斩其首。或断其腰。或截耳鼻。或刖手足。或挑双目。或剥身皮。或解其体。肢节分离。聚骨成山。流血为池。复见血中人头手足骸骨遍满。复有无数猪狗野干乌鹫之类。竞趣池中。饮血啖肉发大恶声。人闻恐怖。池中死尸。种种形色。或有青瘀。或有脓流。臭秽纵横。[月*逢]胀烂坏肠胃藏腑。悉皆出现。爪发筋脉散布池中。或有轻罪。苦楚鞭笞。断截肢解。种种刑害。呻吟号叫。出大怖声。或呼父母。或呼眷属声如雷震。酸切人心。有如是等无量苦毒。譬如众合大地狱中。善财见已。作如是念。我为利益一切众生。发阿耨多罗三藐三菩提心。修菩萨道。求菩萨行。问善知识。云何修习菩提善根。云何远离诸不善根。今见是王。舍善根法。作大恶业。逼害众生。乃至断命。曾不畏惧未来恶道苦业。现前临欲颠坠。云何于此。而欲求问。行菩萨行。学菩萨道。能生具足广博大悲。救护众生。以如是心。种种思念。作是念时。于虚空中。有天告曰。善男子。汝不忆念普眼长者善知识教。及向所见诸婆罗门赞叹此王种种功德微妙法耶。善财仰视。而白之曰。我深忆念。曾无忘失。诸天复言。善男子。汝若常念慎莫生疑。善男子。汝莫厌离善知识语。善知识者。恒以正法引导于汝岂令汝堕险恶处乎。善男子。菩萨巧行方便智不可思议。摄受众生智不可思议。护念众生智不可思议。利乐众生智不可思议。治罚众生智不可思议。清净众生智不可思议。成熟众生智不可思议。深入众生智不可思议。度脱众生智不可思议。知众生时智不可思议。知众生根智不可思议。愍念调伏诸众生智不可思议。善男子。汝诣王所。深心请问学菩萨行修菩萨道。尔时善财。闻天语已。前诣王所。顶礼王足。绕无数匝。合掌白言。圣者我已先发阿耨多罗三藐三菩提心。而未知。菩萨云何学菩萨行。修菩萨道。我闻圣者。善能诱诲。愿为我说。时甘露火王。理王事已。执善财手。将入内宫。命之同座。而告之言。善男子。汝当观我所住宫殿。及诸资具。善财如语。即遍观察见彼宫殿。广博无比。众摩尼宝之所合成。百千众宝以为楼阁。赤真珠宝以为其柱。种种色宝间错厕钿。不思议摩尼宝。腾光普照。种种摩尼宝随处庄严。以牟萨罗孽磨妙宝。以为茵蓐。庄严其地。无数百千种种色宝。以用庄严师子之座。毗卢遮那摩尼宝王而为其帐。以覆座上。如意宝王种种色网。周匝垂覆师子王光味摩尼微妙宝幢周回建立。复有种种妙宝池沼。池水清净具八功德。码瑙宝王砌垒其岸。种种色宝以为栏楯。处处宝树行列庄严。一一宝墙周匝围绕。侍从采女具足十亿。妙色端严令人喜见。容止美丽仪范可观。凡所施为。无非巧妙。软意承旨。常起慈心。善财见已。生希有想。王时告言。善男子。于意云何。如汝所见。诸可爱果。如是色相。如是眷属。如是荣乐。如是富饶。如是自在。岂是恶业而能感耶。白言不也。善男子。我得菩萨如幻解脱。善男子。今我国土所有众生。多行恶业如旃陀罗我于如是不受善教诸恶众生。作余无量种种方便。不能令其舍离恶业回向善道。善男子。我为调伏彼诸众生令成熟故。大悲先导。化作恶人。于恶人前。示造诸恶。及变化作忍害之人。逼恼责罚。种种苦治。令其国内作恶众生。见是事已。心生惶惧。心生恐怖。于诸欲乐。心生厌离。心生怯弱。便能永断一切恶业。发菩提心。得不退转。善男子。以是当知。汝向所见造恶众生受诸苦者。及彼能治暴恶众生。皆是变化。善男子。我以如是种种方便。令诸众生断其所作十不善业。具足修习住十善道。究竟利乐。究竟安隐。究竟圆满。永断诸苦。住于如来一切智地。善男子。我身语意忆想。未曾于一众生而行恼害。善男子。如我意者。宁尽未来。受无间苦。终不发起一念嗔心。于一蚊一蚁微细众生。起恼害想。何况造作如是恶业。善男子。我自忆念。乃至梦中。未曾一念心生放逸。况于觉悟而杀人耶。所以者何。人是福田。能生一切诸善果故。譬如此中十六大国乃至一切地居众生。依于大地。安立生长。而得住故。如是一切贤圣道果。皆依于人而能修证。善男子。我唯得此如幻解脱变化法门。如诸菩萨摩诃萨得无生忍。知诸有趣悉皆如幻。知菩萨行悉皆如化。知诸世间悉皆如影。知一切法悉皆如梦。入真实相无著法门。随顺法界。修诸妙行。犹如帝网。以无著智。行于境界。无有障碍。平等普入。三昧法门。已得自在旋陀罗尼。住佛境界。如影随形。而我云何能知能说彼诸菩萨行智功德。善男子。于此南方。有城名妙光。王名大光。汝诣彼问。菩萨云何。学菩萨行。修菩萨道。时善财童子顶礼王足。绕无数匝。殷勤瞻仰。辞退而去

　　　　大方广佛华严经卷第十二

　　　　大方广佛华严经卷第十三

　　　　罽宾国三藏般若奉　诏译

　　　　入不思议解脱境界普贤行愿品

　　尔时善财童子。一心正念。随顺思惟。彼王所得幻智法门。观察彼王如幻解脱。思惟彼王如幻法性。发如幻愿。净如幻法。悟如幻业。随顺如幻成就之法。出生如幻不思议智。清净如幻三世性相。以如幻智起于种种如幻变化。如是思念。渐次前行。经历人间聚落城邑。或至旷野岩谷险难山川原隰。处处寻求无有疲懈。然后乃至妙光大城。于其门侧。问众人言。此名何城。何王统御。人咸报言。此妙光城。是大光王之所住处。时善财童子。欢喜踊跃。志乐清净。一心瞻慕。作如是念。我善知识。在此城中。我今必当亲得奉觐。闻诸菩萨所行之行。闻诸菩萨出要之门。闻诸菩萨所证之法。闻诸菩萨不思议功德。闻诸菩萨不思议自在。闻诸菩萨不思议平等。闻诸菩萨不思议勇猛。闻诸菩萨不思议境界。闻诸菩萨不思议法性。闻诸菩萨不思议三昧。闻诸菩萨不思议解脱游戏。闻诸菩萨不思议广大清净。作是念已。入妙光城。周遍观察见此大城。众宝严饰。以金银琉璃。玻璃赤珠。砗磲码瑙七宝所成。七重宝堑周匝围绕。八功德水盈满其中。底布金沙。光明照耀。优钵罗华。波头摩华。拘物头华。芬陀利华。遍布其上。其水清彻。随时温凉。白栴檀泥。澄垽其下。其水随泥。如栴檀色。宝多罗树。七重行列。枝叶繁茂。蓊郁庄严。七重金刚。以为垣墙。所谓师子光明金刚垣。无能超胜金刚垣。不可沮坏金刚垣。精进难伏金刚垣。坚固无著金刚垣。天衣网藏金刚垣。无垢妙色金刚垣。如是七重。一一围绕。悉以无数摩尼妙宝间错庄严。阎浮檀金种种众宝。而为埤堄。金银琉璃。赤珠码瑙。玻璃海藏。真珠等宝。以为严饰。其城纵广一十由旬。周回八方。面开八门。皆以七宝周遍严饰。帝青琉璃。以为其地。众色杂宝。随处庄严。种种珍奇。甚可爱乐。其城内有十亿街道。一一道边。安布妙宝。以为庄严。过天帝释所游之路。一一道间。皆有无数万亿众生。于中止住。无数百千广大宫殿。一一皆以众宝合成。复有无数不思议阎浮檀金楼阁。帝青琉璃摩尼宝网。罗覆其上。无数不思议白银楼阁。赤真珠摩尼宝网。罗覆其上。无数不思议毗琉璃楼阁。广博妙藏摩尼宝网。罗覆其上。无数不思议玻璃楼阁。日藏摩尼王网。罗覆其上。无数不思议光照世间摩尼宝楼阁。吉祥光藏摩尼王网。罗覆其上。无数不思议帝青摩尼宝王楼阁。妙光摩尼王网。罗覆其上。无数不思议众生海藏摩尼宝王楼阁。焰光明藏摩尼王网。罗覆其上。无数不思议金刚宝王楼阁无能胜幢摩尼王网。罗覆其上。无数不思议栴檀香王楼阁。天曼陀罗华摩诃曼陀罗华网。罗覆其上。无数不思议无等香王楼阁。种种华网。罗覆其上。有如是等无数不思议种种庄严妙宝楼阁。种种宝网罗覆其上。一一楼阁。众宝栏楯。周匝围绕。宝多罗树次第行列。皆以宝绳而为界道。一一宝绳。悬以金铃。一一金铃众宝鬘络。如孔雀尾。异色端严。风动成音。闻之可意。其城复有阿僧祇摩尼宝网。阿僧祇宝铃网。阿僧祇天香网。阿僧祇天华网。阿僧祇宝形像网。其城复有阿僧祇金刚帐。阿僧祇宝衣帐。阿僧祇宝盖帐。阿僧祇宝幡帐。阿僧祇宝山帐。阿僧祇宝华鬘帐。阿僧祇宝楼阁帐之所弥覆。处处罗列宝盖幢幡。城中宝池。德水盈满。底布金沙。光映内外。天诸妙华敷荣其上。天诸宝鸟浮戏其中。出和雅音。悦可人意。池岸阶砌。七宝庄严。帝释宝池无以为比。当此城中。有一楼阁。名妙法藏。阿僧祇种种色宝以为庄严。光明照耀最胜无比。众生乐见心无厌足。彼大光王常处其中
　　尔时善财童子。于彼大城。妙宝楼阁。宝池宝堑。宝树宝墙。宝盖宝幢。宝铃宝网。如是一切珍宝妙物。受用资具。乃至男女六尘境界。皆无爱著。唯于正法园苑之中。深心渴慕。但正思惟究竟之法。一心愿乐。见善知识。渐渐前行。普遍观察。见大光王。去于所住楼阁不远。四衢道中。坐如意摩尼宝莲华藏广大庄严师子宝座。绀琉璃宝以为其足。金缯为帐。众宝为网。阎浮金绳交络严饰。上妙天衣以为茵蓐。四布敷设。阿僧祇妙宝形像随处庄严。其王具有三十二种大人之相八十随好。而以严身。如真金山光色炽盛。如净空日威光赫奕。如盛满月见者清凉心无厌足。如梵天王处于梵众。威德殊胜。亦如大海聚功德宝无量无边。亦如大云遍法性空法雷震吼。如净空界显现种种法门星象。如雪山王相好树林以为严饰。如须弥山四色普现众生心海。如宝洲渚种种智宝充满其中。于王座前。复有无量金银琉璃真珠摩尼珊瑚琥珀珂贝璧玉诸珍宝聚种种宝衣华鬘璎珞。及诸饮食。皆悉充满。复见无数百千万亿驷马宝车。百千万亿天诸妓乐。百千万亿天诸妙香。百千万亿病缘汤药。无数乳牛蹄角金色。无数千亿端正女人。上妙栴檀以涂其体。天衣璎珞种种庄严。六十四能靡不该练。仪范礼则悉皆善知。随众生心而以给施。城邑聚落。四衢道侧。相次陈列。福舍义堂。满二十亿。安置一切珍宝妙物。及诸饮食。充满其中。一一道傍有二十亿诸大菩萨。以此诸物。惠施众生。令无所乏。为欲摄受诸众生故。为欲发起一切众生爱敬心故。为欲发起一切众生欢喜心故。为欲发起一切众生踊跃心故。为欲清净一切众生正信心故。为令众生心清凉故。为令众生除爱热故。为令众生息烦恼故。为令众生解真实故。为令众生入种智故。为令众生舍怨敌故。为令众生离诸恶故。为令众生拔邪见故。为令众生净诸业故
　　时善财童子。五体投地顶礼王足。绕无数匝。合掌而立。白言圣者。我已先发阿耨多罗三藐三菩提心。而未知菩萨云何。学菩萨行。修菩萨道。我闻圣者。善能诱诲。愿为我说
　　时王告言。善男子。我得净修菩萨大慈幢行解脱门。清净满足。善男子。我于无量百千万亿乃至不可说不可说佛所。亲近听闻。问难此法。随顺思惟。审谛观察。清净悟入。修习庄严。善男子。我以此法为王。以此法教敕。以此法摄受。以此法随逐世间。以此法兴行政化。以此法调伏众生。以此法引导众生。以此法怜愍众生。以此法安慰众生。以此法运载众生。以此法令众生趣入。以此法令众生修行。以此法与众生方便。以此法令众生思惟诸法究竟实性。以此法令众生安住大慈。以慈为主。具足慈力。如是令住利益心。安乐心。哀愍心。摄受心。守护众生心。常不舍离心。拔众生苦无休息心。代诸众生恒受苦心。令诸众生住安乐心。为令众生舍离一切障盖缠缚得自在故。为令众生究竟安乐于诸众生得自在故。为令众生永断如草蔓莚滋长生死心故。为令众生永断如河。相续流注结使心故。为令众生永断烦恼习气心故。为令众生住于法性寂静心故。为令众生永息一切不善法故。为令众生截生死流入法流故。为令众生入深法界。心无退转。以智慧火烧烦恼薪。永断一切五道生处。具菩萨行。向一切智。心海清净无诸浊乱。信力坚固。诸天魔梵沙门婆罗门人与非人所不能动
　　善男子。我住如是大慈幢行解脱门故。能以正法教化世间。善男子。我国土中。一切众生。皆于我所。无有恐怖。善男子。若有一切贫乏众生。裸露饥羸。来至我所。或求衣服或求饮食。乃至求索一切所须受用之物。我开库藏示令知见。而告之言。汝等昔来。为此财宝。造十不善种种恶业。由是业故。贫穷裸露衣食不充。我于今者。悉施汝等。恣意取之。既自充足。随力修行。莫造诸恶。莫害众生。莫起诸见。莫生执著。汝等贫乏。若有所须。当来我所。及四衢道二十亿处。义堂福舍。一切财宝种种具足。汝随意取。勿生疑难。善男子。此妙光城所住众生。皆是菩萨发大乘意。行大乘行。于诸众生起大悲心。普遍清净。随心所欲所见不同。或见此城其量狭小。或见此城其量广大。或见此城土沙为地。或见琉璃众摩尼宝以为其地。或见垣墙聚土成立。或无能胜金刚所成。或见其地高下不平。或见其地平坦如掌。或见屋宅土木所成。或见殿堂众宝严饰。及诸楼阁阶墀窗闼轩槛户牖。如是一切无非妙宝
　　善男子。若有众生。其心清净。曾种善根。供养诸佛。发心趣向一切智道。以一切智为归依处。及我昔时修菩萨行。以四摄事。曾所摄。受则见此城。具足众宝清净庄严。余皆见秽
　　善男子。此国土中一切众生。五浊世时。随本业习。乐造诸恶。我起怜愍。摄受彼心。而欲救护入于菩萨大慈为首随顺世间大三昧门。善男子。我当入此三昧门时。彼诸众生所有怖畏心。恼害心。怨敌心。诤论心。如是诸心悉自销灭。何以故。入于菩萨大慈为首顺世三昧。本性功能法如是故。善男子。且待须臾。自当得见。时大光王。即入此定。其城内外六种震动。宝地宝墙宝堂宝殿台观楼阁阶砌户牖。如是一切互相冲击。悉向于王。咸作曲躬敬礼之像。咸出妙音。称赞王德。其城内外所有人民靡不同时欢喜踊跃。俱来王所。投地顶礼。近王所住。鸟兽之属。互相瞻视。起慈悲心。咸向王前。恭敬礼拜。一切山原。及诸草树。莫不回转咸向于王如礼敬像。陂池泉井及以河海悉皆腾溢流注王前。十千龙王。起大香云。震雷激电。洒细香雨。复有十千六欲天王。所谓四大天王。忉利天王。夜摩天王。兜率陀天王。妙变化天王。他化自在天王如是等王。而为上首。于虚空中。作众妓乐。阿僧祇天女歌咏赞叹。阿僧祇天宝华云。阿僧祇天宝香云。阿僧祇天宝鬘云。阿僧祇天末香云。阿僧祇天宝衣云。阿僧祇天宝盖云。阿僧祇天宝幢云。阿僧祇天宝幡云。遍虚空中而为严饰。供养于王。复有[医-酉+言]罗钵那大象王。以自在力。于虚空中。布阿僧祇大宝莲华。垂阿僧祇天宝璎珞。阿僧祇宝缯带。阿僧祇宝严具。阿僧祇宝衣服。阿僧祇宝鬘。阿僧祇宝华。阿僧祇宝香。阿僧祇烧香。阿僧祇涂香。种种奇妙。以为严饰。阿僧祇天女出美妙音。歌咏赞叹。阎浮提内复有阿僧祇百千万亿诸罗刹王。诸夜叉王。鸠槃茶王。毗舍阇王。诸鬼王等。或居陆地。或处虚空。或住山间。或居大海。如是一切饮血啖肉。残害众生。皆起慈心。愿行利益。明识后世。不造诸恶。恭敬合掌。顶礼于王。恐怖不生身心寂静。皆得无量广大安乐。如阎浮提。余三天下乃至三千大千世界。并及十方百千万亿那由他世界。其中所有毒恶众生。悉亦如是。如是一切。皆以菩萨大慈为首随顺世间三昧法门力如是故
　　时大光王。从三昧起。告善财言。善男子。我唯得此菩萨大慈幢行顺世三昧解脱门。如诸菩萨摩诃萨。为高盖慈心普荫诸众生故。为圆满平等救护无分别故。为修行下中上行悉等行故。为大地能以慈心任持一切诸众生故。为盛满月福德光明于诸世间平等现故。为净日轮以智光明照了一切所知境故。为世明灯能破众生诸黑闇故。为水清珠能清众生谄诳浊故。为如意宝能满众生心所愿故。为猛疾风任持众生及三昧宫殿一切智智大法城故。而我云何能知其行。能说其德。能称量彼福德大山。能瞻仰彼功德众星。能观察彼大愿风轮。能校量彼法平等力。能发起彼大修行心。能显示彼大庄严海。能阐明彼普贤行门。能深入彼诸三昧窟。能赞叹彼大慈悲云。能降注彼甘露法雨。善男子。于此南方。有一王都。名曰安住。有优婆夷。名曰不动。汝诣彼问。菩萨云何学菩萨行。修菩萨道。时善财童子。顶礼王足。绕无数匝。殷勤瞻仰。辞退而去
　　尔时善财童子。出妙光城行于道路。正念思惟大光王教。忆念菩萨大慈幢行。思惟菩萨顺世三昧。普见彼不思议菩萨清净身。普念彼不思议妙宝师子座。增长彼不思议大愿福德自在力。坚固彼不思议成熟众生智。观察彼不思议不共受用大威德。忆念彼不思议神通差别相。思惟彼不思议清净大众会。分别彼不思议菩萨所作业。忆念明了随顺信解。生欢喜心。生澄净心。生猛利心。生欣悦心。生庆幸心。生踊跃心。生不乱心。生明照心。生坚固心。生广博心。生无尽心。如是思惟。悲泣流泪。念善知识。实为希有难见难闻。善知识者。是我宝山。出生一切诸功德宝。能遍清净诸菩萨行。圆满菩萨一切净念。清净菩萨陀罗尼轮。显发菩萨三昧光明。修治菩萨见佛境界。普雨一切诸佛法雨。显现如来不思议智。显示一切菩萨愿门。生长一切菩萨根芽。复作是念。善知识者。能救护我。令我不堕一切恶趣。善知识者。能引导我。令我得入平等佛慧。善知识者。能显照我令我了知诸夷险道。善知识者。能开示我。令我解了大乘奥义。善知识者。能劝发我。令我速入普贤诸行。善知识者。能晓悟我。令我速到一切智城。善知识者。能诲谕我。令我趣入法界大海。善知识者。能劝诱我。令我普见三世法海。善知识者。能教授我。令我得与众圣集会。善知识者。能增长我。令我出生一切白法。念善知识。能以如是利益众生。善财童子。如是思惟。涕泪盈目。彼常守护觉悟菩萨。犹影随形。如来使天。于虚空中。而告之言。善男子。其有随顺善知识教。诸佛世尊悉皆欢喜。其有随顺善知识语。则得近于一切智地。其有能于善知识行心无疑惑。则常值遇一切善友。其有发心愿常不离善知识者。则得具足一切甚深最胜义利。善男子。汝可往诣安住王都。即当得见不动优婆夷大善知识。从彼请问诸菩萨行
　　尔时善财童子。从彼三昧智光明起。渐次游行。至安住城。周遍求问。不动优婆夷。今在何所。遇彼人众。咸示之言。善男子不动优婆夷。身是童女。侍觐父母。在自宅中。
　　与其亲属及无量人。周匝围绕演说妙法。善财闻已。其心欢喜。生寂静心。生爱敬心。如见父母念。我于今所愿圆满。即诣不动优婆夷所。到彼宅门。住立观察。入其宅内。见彼堂宇。微妙清净众宝庄严。金色光明普皆照耀。如是光明触善财身。善财即时。获得五百妙三昧门。所谓入一切安乐自在幢三昧门。了一切寂静相三昧门。远离一切世间三昧门。普眼舍得三昧门。如来藏三昧门。得如是等五百三昧门。以得如是三昧门故。身心柔软。如七日胎。微妙轻安世无过者。又闻妙香。非诸天龙乾闼婆等人与非人之所能有。即前往诣。恭敬合掌。一心观察。见其形色端正殊妙。十方世界一切女人无能与比。况复过者。唯除如来及以一切灌顶菩萨。其身殊胜。口出妙香。宫殿庄严。受用资具。眷属围绕。威光炽盛。清净无染。悉无与等。况其过者。十方世界一切众生。无有于此优婆夷所起染著心。若有众生。暂得瞻见。所有烦恼悉自销灭。譬如百万大梵天王决定不生欲界烦恼。其有见此优婆夷者。不起烦恼亦复如是。十方众生。观此女人欢喜爱敬。心无厌足。唯除具足大智慧者。尔时善财童子。曲躬合掌。恭敬瞻视。正念观察。见此女人。其身自在不可思议。色相颜容世无与等。光明洞彻物无能障。普为法界一切众生。作大饶益无有穷尽。其身毛孔恒出妙香。眷属无边宫殿第一。功德深广不可思议。莫能究尽知其涯际。生欢喜心。以偈赞曰
　　　汝常护持清净戒　　普修菩萨无垢忍
　　　坚进不动如金刚　　妙果超世无能比
　　尔时善财童子。说此偈已。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。我闻圣者。善能诱诲。愿为我说。时不动优婆夷。以菩萨柔软语。可爱语。慈悲语。慰谕善财。而告之言。善哉善哉。善男子。汝已能发阿耨多罗三藐三菩提心。善男子。我得菩萨难摧伏智慧。藏解脱门。我得菩萨坚固受持愿行门。我得菩萨一切法平等地总持门。我得菩萨一切法智光照辩才门。我得菩萨求一切法心无疲厌庄严三昧门。善财童子。白言圣者。菩萨难摧伏智慧藏解脱门。乃至求法心无疲厌庄严三昧门。境界云何。答言。善男子。此处甚深难知难信。善财白言。唯愿圣者。承佛神力。为我宣说。我因圣者善知识力。能信能受。能解能知。能甚深入。能随顺行。明了观察。忆念修习。离诸分别。究竟平等

　　　　大方广佛华严经卷第十三

　　　　大方广佛华严经卷第十四

　　　　罽宾国三藏般若奉　诏译

　　　　入不思议解脱境界普贤行愿品

　　尔时不动优婆夷。告善财童子言。善男子。我忆过去无垢光劫。彼劫有佛。名为修臂。十号圆满。时有国王。名曰电授。唯有一女。即我身是。我于其夜分废音乐时。父母兄弟悉已眠寝。五百童女亦皆昏寐。我于楼上仰观星宿。于虚空中。见彼如来。如宝山王。无量无边天龙八部。及不思议诸菩萨众。所共围绕。佛身普放大光明网。遍满十方无所障碍。佛身毛孔皆出妙香。我闻是香。身体柔软。心生欢喜。便从楼下。合十指掌。顶礼于佛。谛观彼佛。不见顶相。观身左右。莫知边际。思惟彼佛诸相随好。无有厌足。善男子。我于尔时。窃自念言。此佛世尊。作何等业。获于如是胜妙之身。相好圆满。光明具足。眷属成就。宫殿庄严。福德智慧。总持三昧。神通辩才。咸不思议。善男子。时彼如来。知我心念。即告我言。汝应发难摧伏心断诸烦恼。汝应发无能胜心破诸邪执。汝应发无退怯心入深法门。汝应发不动转心拔生死苦。汝应发无迷惑心普于一切诸趣受生。汝应发无厌足心求见诸佛无有休息。汝应发无知足心悉受一切如来法雨。汝应发正思惟心普照一切佛法光明。汝应发大住持心普转一切如来法轮。汝应发广流通心随众生欲施其法宝。善男子。我于彼佛正等觉所。闻如是法。随顺趣求一切种智。心无退转。求佛十力。求佛辩才。求佛光明。求佛色身。求佛相好求佛众会求佛净刹。求佛威仪求佛寿命。发是心已。深心爱乐如渴思水其心坚固犹如金刚。一切烦恼。及以二乘。所不能坏。善男子。我忆初发是心已来。经阎浮提极微尘数劫。尚不曾起一念欲心。况行其事。尔所劫中。于自亲属有过失者。尚不生起一念嗔心。况他众生无过失者。尔所劫中。于其自身不生我见。况于众具而计我所。尔所劫中。死时生时。及于胎藏入住出时。乃至梦中。未曾迷惑。起众生想。及无记心。况于余时。尔所劫中。乃至梦寐。随见一佛。未曾忘失。何况菩萨十眼所见。尔所劫中。受持一切如来正法。未曾忘失一文一句。乃至世俗所有言辞尚不忘失。何况如来语言藏中所宣妙法。尔所劫中。受持一切如来法海。一文一句无不思惟。如理观察。乃至一切世俗之法。尚恒思惟观察觉了。何况如来真胜义法。尔所劫中。受持一切如来法海。未曾于一法中不得三昧。乃至世间一切工巧技艺之法。一一法中亦复如是。尔所劫中。住持一切如来法轮。随所住持未曾废舍。一文一句亦无错谬。乃至不曾生于世智。唯除为欲调伏众生。尔所劫中。见诸佛海。未曾于一佛所不得成就清净大愿。乃至于诸变化佛所悉亦如是。尔所劫中见诸菩萨修行妙行。无有一行我不成就。而得清净。尔所劫中。所见众生。无一众生我不劝发阿耨多罗三藐三菩提心。未曾劝一众生乃至一念发于声闻辟支佛意。尔所劫中。于一切佛所闻之法。乃至一文一句。不生疑心。不生二想。不生分别想。不生种种想。不生执著想。不生高下想。不生胜劣想。不生爱憎想。乃至无一念中生如是想。善男子。我从是来。所见诸佛。常得亲近。未曾舍离。常见菩萨未曾舍离。常见真实大善知识未曾舍离。常闻诸佛清净大愿未曾舍离。常闻菩萨所修妙行未曾舍离。常闻菩萨波罗蜜门未曾舍离。常闻菩萨地智光明门未曾舍离。常闻菩萨总持三昧无尽藏门未曾舍离。常闻菩萨普入无边世界网门未曾舍离。常闻菩萨普入无边众生界门未曾舍离。常闻菩萨。以智光明除灭一切众生烦恼未曾舍离。常闻菩萨生长一切众生善根未曾舍离。常闻菩萨能随众生遍周法界普现其身未曾舍离。常闻菩萨以妙言音开悟法界一切众生未曾舍离。善男子。我得菩萨难摧伏智慧藏解脱门。我得菩萨求一切法心无疲厌庄严三昧门。我得菩萨坚固受持愿行门。我得菩萨一切法平等地总持门。我得菩萨一切法智光照辩才门。现不思议自在神变。汝欲见不。善财言唯。我心愿见
　　尔时不动优婆夷。不起龙藏师子之座。入菩萨难摧伏智慧藏解脱门。求一切法心无疲厌庄严三昧门。不空圆满庄严三昧门。十力智轮现前三昧门。入如是等十亿三昧门。入此三昧门时。十方各有不可说不可说佛刹极微尘数世界。六种震动。一一世界。皆悉清净琉璃所成。一一世界中。有百亿四天下。一一四天下。皆有如来。或升兜率。或时降生。入胎初生。出家苦行。或居道树。或现降魔。示证菩提。受梵王请。趣波罗奈转四谛轮。或从忉利还阎浮提。三道宝阶从天而下。或时现处遍六大城。现大神通摧诸外道。或时现住毗耶离城狝猴池侧。初制律仪。或时现处王舍大城灵鹫山等。说诸般若波罗蜜门。乃至或现拘尸那城娑罗林间。示般涅槃。如是所作。一切佛事。普遍十方清净世界。一一如来放光明网。周遍法界。道场众会。清净围绕。转妙法轮开悟群品。时不动优婆夷。从三昧起。告善财言。善男子。汝见此不。汝闻此不。汝解此不。善财言唯。我皆已见。已闻已解。优婆夷言。善男子。我唯得此菩萨所修坚固受持大愿行门。求一切法心无疲厌庄严三昧智光明门。菩萨难摧伏智慧藏解脱门。一切法平等地总持门。一切法智光照辩才门。为一切众生善巧方便。以妙言音。普遍一切。说微妙法。皆令欢喜。如诸菩萨摩诃萨。如乌洒婆鸟。游行虚空无所障碍。能入一切众生大海。自在甚深。普遍观察。见有善根已成熟者。即便执取置菩提岸。又如商客。入一切智大宝洲中。采求如来十力智宝。又如渔师。有具足力。持正法网。入生死海。漉诸众生。如阿修罗王。能遍挠动三有大城。诸烦恼海。普令众生究竟寂静。又如日轮。出现虚空。照爱水泥令其干竭。犹如满月出现虚空。令可化者心华开敷。犹如大地。普皆平等。无量众生。于中止住。恒受履践。心无分别。增长一切善法根芽。犹如大风所向无碍。能拔一切诸见大树。坏散一切生死园苑。如转轮王游行世间。以四摄事摄诸众生。而我云何能知能说彼功德行。善男子。于此南方。有一大城。名都萨罗。其中有一出家外道。名曰遍行。汝诣彼问。菩萨云何。学菩萨行。修菩萨道。时善财童子。顶礼不动优婆夷足。绕无数匝。殷勤瞻仰。辞退而去
　　尔时善财童子。于不动优婆夷所。得闻法已。专心忆持。所有教诲。所有示导。所有演说。所有赞叹。所遇光照。皆悉随顺。生希有心。思惟观察。普遍修习一心正念。渐渐前行。经历国邑村营聚落。然后乃至都萨罗城。于日没时。入彼城中。廛店闾里四达交衢处处寻求遍行外道。于高显处。远望观察。其城东北。有一大山。名妙吉祥。善财童子。于中夜时。见此山顶。有大光明。峰峦峻峙。岩岫攒拱。草树华林。靡不辉映。照耀城居。如日初出。见此事已。生大欢喜。作是念言。我必于此。见善知识。便从城出。正念观察。而登彼山。住立思惟。遥望瞻仰。见此外道。于其山上平坦之处。徐步经行。色相圆满。威光照耀。吉祥福焰。过于炽火。十千梵众之所围绕。大梵天王所不能及善财即时。往诣其所。顶礼其足绕无数匝。合掌前立。白言圣者。我已先发阿耨多罗三藐三菩提心。而未知。菩萨云何。学菩萨行。云何修菩萨道。我闻圣者。善能诱诲。愿为我说。遍行答言。善哉善哉。善男子。汝乃能发阿耨多罗三藐三菩提心。复能请问诸菩萨行。善男子。我已安住至一切处随顺遍行菩萨行。已成就普观一切世间等无障碍三昧门。已成就无依无作神通力。已成就普门法界际般若波罗蜜。如是一切智慧光明。随行圆满。善男子。我能普于一切世间种种方所种种形色。种种相貌。种种殁生。种种行解。种种信乐。一切趣类。诸众生中。所谓天趣。龙趣。夜叉趣。乾闼婆。阿修罗。迦楼罗。紧那罗。摩睺罗伽。地狱。畜生。阎罗王界。人非人等。一切趣类。或住诸见。或信二乘。或有爱乐大乘之道。如是一切诸众生中。我以种种方便。种种智慧。种种教化。种种调伏。平等利益悉令圆满。所谓或为演说一切世间种种技艺利益众生。或为演说坚如金刚能破无明陀罗尼智。或为演说四摄方便摄诸众生令得亲近一切智道。或为演说诸波罗蜜。开示赞叹。令其回向一切智位。或为称叹发菩提心。令其不失无上道意。或为称赞诸菩萨行。令其满足能净佛刹度众生愿。或为演说造诸恶业受地狱等种种苦报。令于不善深生厌离。或为演说供养诸佛种诸善根。决定获得一切智果。令其发起欢喜之心。或为赞说一切如来应正等觉所有功德。令乐佛身求一切智。或为赞说诸佛威德。令其愿乐佛不坏身。或为赞说佛自在身。令求如来无能映蔽大威德体。善男子。我又于此都萨罗城。一切方所一切族类。若男若女诸人众中。以善方便。示同其形。随其所应。变化言音。种种差别。而为说法。诸众生等。悉不能知我是何人从何而至。唯令闻者。如理修行。悟真实义。善男子。如于此城利益众生。于阎浮提。城邑聚落。所有众生。止住之处。悉亦如是。而为利益。善男子。阎浮提内九十六众。各起异见而生执著。我悉于其中。方便调伏。令其舍离所有诸见。如阎浮提一切住处。余三天下。亦复如是。如四天下。小千中千大千世界。其中众生。一切住处。亦复如是。如此三千大千世界。如是十方无量世界。一切住处。一切品类。诸众生海。我悉于中。随诸众生心之所乐。以种种方便。种种法门。种种理趣。种种正行。种种事业。现种种色身。种种形相。种种言音。而为说法。令彼众生。皆得利益。善男子。我唯知此至一切处随顺遍行菩萨行。如诸菩萨摩诃萨。得与众生无差别身。得与一切众生数等三昧。以变化身普入诸趣。于一切处。皆现受生。清净光明。遍照法界。其有见者。无不蒙益。以无碍愿。住一切劫。得如帝网诸无等行。常勤利益一切众生。虽于无量烦恼垢中。恒与共居。而无染著。普于三世众生平等。以无我智。周遍照耀。以大悲藏。增长善根。而我云何能知能说彼功德行清净智慧。善男子。于此南方。有一国土。名为广博。彼有聚落。从国为名。其中有一鬻香长者。名曰具足优钵罗华。汝诣彼问。菩萨云何学菩萨行。修菩萨道。时善财童子。礼遍行足。绕无数匝。殷勤瞻仰。辞退而去
　　尔时善财童子。因善知识教。不顾身命。不著财宝。不耽五欲。不恋眷属。不重王位。自在安乐。唯愿化导一切众生。令其成熟。唯愿庄严诸佛刹土。普遍清净。唯愿供养一切如来。心无疲厌。唯愿证知诸法实性。分明显现。唯愿随顺甚深法界普遍无碍。唯愿修集一切菩萨大功德海。终无退转。唯愿恒于一切劫中。修菩萨行。唯愿普入一切如来众会道场。唯愿入于一三昧门。普现诸三昧门自在神力。唯愿于佛一法轮中。普持一切如来法轮。唯愿于佛一毛孔中见一切佛。心无厌足唯愿证得智慧光明。能持一切诸佛法藏。专求此等诸佛菩萨所有功德渐次游行。至广博国。及其聚落。普遍寻求鬻香长者。见已前诣。顶礼其足。绕无数匝。合掌而立。白言圣者。我已先发阿耨多罗三藐三菩提心。欲求一切佛平等智慧。欲满一切佛无量大愿。欲净一切佛最上色身。欲见一切佛清净法身。欲知一切佛广大智身。欲净治一切菩萨诸行。欲照明一切菩萨三昧。欲安住一切菩萨总持。欲坚牢一切菩萨功德。欲除灭一切所有障碍。欲游行一切十方世界。而未知。菩萨云何学菩萨行。云何修菩萨道。而能出生一切种智。长者告言。善哉善哉善男子。汝乃能发阿耨多罗三藐三菩提心。善男子。我善别知一切诸香。所谓一切香。一切烧香。一切涂香。一切末香。亦知调合如是香法。又知如是一切香王所出之处。又善了知天香龙香。夜叉香。乾闼婆阿修罗迦楼罗紧那罗摩睺罗伽人非人等。所有诸香。又善了知治诸病香。断诸恶香。除忧恼香。生染爱香。增烦恼香。灭烦恼香。令于有为生乐著香。令于有为生厌离香。舍诸骄逸香。闻法欢喜香。发心念佛香。证解法门香。圣所受用香。一切菩萨差别香。一切菩萨地位香。如是等香。及调和法。形相生起出现。成就清净安隐方便境界。威力业用所从根本随处随人种类差别。如是一切。我皆了知。善男子。人间有香。名曰龙藏。因龙斗生。若烧一丸大如油麻。即能兴起大香焰云。犹如帝网弥覆王都。于七日中。雨细香雨。若著身者。身即金色。若著衣服。皆悉变成拘苏摩华色。若因风吹入宫殿中。一切台殿楼阁堂宇。皆悉变为拘苏摩华色。众生嗅者七日七夜。欢喜充满。身心快乐。惑热清凉。无有诸病。及诸烦恼不相侵害。离诸忧苦。不惊不怖。不迷不乱。慈心相向。志意清净。我知是已。如应说法。令其决定发阿耨多罗三藐三菩提心。善男子。摩罗耶山。出栴檀香。名曰牛头。若以涂身。设入火坑。火不能烧。善男子。海中有香。名无能胜。若以涂鼓及诸螺贝。其声发时。一切敌军悉皆退散。善男子。阿那婆达多池边。出沉水香。名莲华藏。若烧一丸如麻子大。香气普熏阎浮提界。众生闻者。离一切罪。戒品清净。善男子。雪山有香。名具足明相。若有众生嗅此香者。其心决定。离诸染著。我为说法。莫不皆得离垢圆满清净三昧。善男子。罗刹界中有香名海藏。其香但为转轮王用。若烧一丸。香气所熏。王及四军。皆腾虚空。游止自在。善男子。善法堂中有香。名香性庄严。若烧一丸。熏彼天众。普令发起念佛之心。善男子。须夜摩天有香。名净藏性。若烧一丸。熏彼天众。莫不云集彼天王所。恭敬听闻王所说法。善男子。兜率天中有香。名信度[口*缚]啰。于一生所系菩萨座前。若烧一丸。兴大香云。遍覆法界。普雨一切诸供养具。供养一切如来道场菩萨众会。善男子。妙变化天有香。名夺意性。若烧一丸。于七日中。普雨一切不可思议诸庄严具。善男子。我唯知此调和香法。如诸菩萨摩诃萨。远离一切诸恶习气。为无垢香。永断烦恼众魔罥索。超诸有趣。得如幻智。于诸世间。皆无染著。具足圆满无所著戒。净无著智。行无著境。于一切处。悉无有著。其心平等。无著无依。而我何能知其妙行。说其功德。显其所有清净戒品。示其所作无过失业。阐其所有无过失智。辨其离染三业行门。善男子。于此南方。有一大城。名曰楼阁。彼有船师。名婆施罗。汝诣彼问。菩萨云何学菩萨行。修菩萨道。时善财童子。礼长者足。绕无数匝。殷勤瞻仰。一心恋慕。辞退而去
　　尔时善财童子。一心正念。向楼阁城。随顺思惟。观察道路。所谓观道高卑。观道夷险。观道净秽。观道安危。观道曲直。渐次而行。作如是念。我当亲近彼善知识。善知识者。是成就修行诸波罗蜜。增胜道因。善知识者。是成就修行。普入法界无碍道因。善知识者。是成就修行。摄取一切众生智道因。善知识者。是成就修行。令一切众生不堕险恶道因。善知识者。是成就修行。令一切众生离邪业道因。善知识者。是成就修行。令一切众生灭烦恼道因。善知识者。是成就修行。令一切众生除恶慧道因。善知识者。是成就修行。令一切众生离憍慢道因。善知识者。是成就修行。令一切众生拔恶刺道因。善知识者。是成就修行。令一切众生舍恶见道因。善知识者。是成就修行。令一切众生至一切智城道因。何以故。于善知识处。得一切善法故。依善知识力。得一切智道故。善知识者。难见难遇。于善知识。如是思惟。勤求作意。渐次前行。到彼城已。见彼船师。在城门外海岸上住。百千商人大众围绕。说大海法。方便开示佛功德海。即前往诣。顶礼其足。绕无数匝。一心合掌。白言圣者。我已先发阿耨多罗三藐三菩提心。而未知。菩萨云何学菩萨行。云何修菩萨道。我闻圣者。善能诱诲。愿为我说船师告言。善哉善哉。善男子。汝已能发阿耨多罗三藐三菩提心。今复能问生大智因。断除一切生死苦因。往一切智大宝洲因。成就不坏趣大乘因。远离二乘怖生死因。住诸三昧生智慧因。遍行菩萨微细行因。乘大愿车游菩萨行清净道因。以菩萨行庄严无坏智清净道因。普观一切十方诸佛皆无障碍清净道因。速能趣入一切诸佛甚深智海清净道因。善男子。我在海岸楼阁大城。净修菩萨大悲幢行
　　善男子。我普观察阎浮提内。贫穷众生为饶益故。修种种行。随其所愿。悉令满足。先以世间珍宝饮食。充足其意。复施法财。令其欢喜。令修福行。令生智道。令增善根力。令发菩提心。令净菩提愿。令坚大悲力。令修能灭生死道。令起不舍生死行。令摄众生海。令修功德海。令照诸法海。令见诸佛海。令入种智海。善男子。我住于此。如是思惟。如是作意。如是勤求。如是利益。如是安乐一切众生。善男子。我知海中一切宝洲。一切宝处。一切宝性。一切宝根。一切宝种。一切宝类。我又能知净一切宝。钻一切宝。出一切宝。作一切宝。一切宝器一切宝用。一切宝境界。一切宝光明。我又能知一切龙宫。一切夜叉宫。一切罗刹宫。一切部多宫。如是一切差别住处。皆善回避。免其诸难。亦知大海漩澓浅深波涛远近。水色好恶。种种不同。亦善别知日月星辰。列宿回转。运行度数。变异灾祥。昼夜晷漏。时分延促。亦知其船铁木坚脆机关涩滑。水之大小。风之逆顺。左右旋转。安危之相。可行则行。可止则止。我以如是种种方便。常能利益一切众生
　　善男子。我以好船运诸商众行安隐道。示其寂静。无恐怖相。复为说法。令其欢喜。随所乐欲。引至宝洲。与诸珍宝。咸使充足。然后将领还阎浮提。善男子。我将大船。如是往来。从昔至今。未曾损坏。若有众生。得见我身。闻我法者。令其永不怖生死海。必得入于一切智海。必能竭尽诸爱欲海。能以智光照三世海。能尽一切众生苦海。能净一切众生心海。速能严净一切刹海。普能往诣十方佛海。普知一切众生根海。普了一切众生行海。普顺一切众生性海。善男子。我唯得此大悲幢行。若有众生见闻忆念。与我同住。皆悉不空。如诸菩萨摩诃萨。善能游涉生死大海。能不染著诸烦恼海。能舍一切诸妄见海。能观一切诸法性海。能以四摄摄众生海。能善安住一切智海。能灭一切众生著海。能平等住一切时海。能以神通度众生海。能以其时调众生海。而我云何能知能说彼功德行。善男子。于此南方。有一城邑。名乐璎珞。中有长者。名为最胜。汝诣彼问。菩萨云何学菩萨行。修菩萨道。时善财童子。礼船师足。绕无数匝。殷勤瞻仰。悲泣流泪。求善知识。心无厌足。于善知识。增恋慕心。增爱乐心。一心观察。辞退而去

　　　　大方广佛华严经卷第十四

　　　　大方广佛华严经卷第十五

　　　　罽宾国三藏般若奉　诏译

　　　　入不思议解脱境界普贤行愿品

　　尔时善财童子。于诸众生。起大慈普遍心。起大悲润泽心。思惟相续。曾无间断。福德智慧具足庄严正见圆满。离诸尘垢。证法平等心无高下。随顺悟入一切智道。拔不善刺灭一切障。了达甚深觉法自性。坚固精进以为墙堑。不思议三昧而为园苑。以慧日光破无明闇。以方便风开智慧华。以广大愿充满法界。心常现入一切智城。如是勤求菩萨之道。渐次往诣乐璎珞城。到彼询求最胜长者。见在城东大庄严幢无忧林中。无量商人百千长者众所围绕。理断人间种种事务。因为宣扬出世之法。令离见慢及我我所。舍所积聚眷属珍财。灭除悭嫉一切疑执。心得清净。无诸秽浊。获净信力。常乐见佛。受持佛法。生菩萨力。起菩萨行。入菩萨三昧。得菩萨智慧。住菩萨正念。增菩萨乐欲。发起无上菩提之心。尔时善财。即至其所。以身投地。顶礼其足。良久乃起。以尊重心。白言圣者。我是善财。我是善财。我专寻求菩萨胜行。菩萨云何学菩萨行。菩萨云何修菩萨道。随修学时。常能化度一切众生。常能现见一切诸佛。常得听闻一切佛法。常能住持一切佛法。常能趣入一切法门。入一切刹。学菩萨行。常能久住一切大劫。修菩萨道。心无厌足。能知一切如来神力。能得一切如来护念。能入一切如来智慧。时彼长者。告善财言。善哉善哉。善男子。汝已能发阿耨多罗三藐三菩提心。善男子。我已成就至一切处净菩萨行法门。无体无依无作无住神通之力
　　善男子。云何名为至一切处净菩萨行法门。善男子。我于此三千大千世界欲界一切诸众生中。所谓一切三十三天。一切须夜摩天。一切兜率陀天。一切乐变化天。一切他化自在天。一切魔天。及余一切欲界所居部类眷属。一切天龙夜叉罗刹鸠槃茶乾闼婆阿修罗迦楼罗紧那罗摩睺罗伽人与非人。村营城邑。一切住处。诸众生中。随其所应。而为说法。令舍非法。令息诤论。令除斗战。令止忿竞。令破怨结。令解系缚。令出牢狱。令免怖畏。令断杀生。乃至邪见一切恶业不可作事。皆令禁止。令其顺行一切善法。诸可作事皆使正修。令其遍学一切技艺。于诸世间而作利益。为其分别种种诸论。随其所应。令生欢喜。令渐成熟随顺。一切诸外道众。为说胜慧。令断诸见。令入佛法。乃至色界一切梵天。我亦为其说如是法。如于此三千大千世界。乃至十方十不可说百千亿那由他佛刹极微尘数世界之中。我皆为其广说正法。所谓佛法。菩萨法。声闻法。独觉法。说地狱趣。说地狱众生受苦差别。说向地狱道。说畜生趣。说畜生众生受苦差别。说向畜生道。说阎罗王界。说阎罗王界受苦差别。说向阎罗王界道。说天世间。说天世间受乐差别。说向天世间道。说人世间。说人世间受苦受乐。说向人世间道。善男子。我说如是种种世间。若集若坏若染若净。为欲开显菩萨功德。为令舍离生死过患。为令知见诸佛功德。为令知见诸有趣生。为令知见无障碍法。为令开发智慧光明。为欲显示苦乐因起。为欲显示入无相门。为令众生舍诸想著。为令证得佛无依法。为令永灭烦恼业轮。为令能转佛净法轮。我为众生说如是法。善男子。我唯知此至一切处净菩萨行庄严法门无依无作无性无住神通之力。如诸菩萨摩诃萨。具足一切自在神通。悉能遍往一切佛刹。得普眼地。住净耳根。悉闻一切音声言说。普入诸法。智慧自在。勇健无比。离诸乖诤。以广长舌。出平等音。其身妙好。同诸菩萨。与诸如来究竟无二。智身广大。普入三世境界无际。同于虚空。而我云何能知能说彼功德行。善男子。于此南方。有一国土。名无边际河。其国有城。名羯陵迦林。有比丘尼。名师子频申。汝诣彼问。菩萨云何学菩萨行。修菩萨道。时善财童子。礼最胜足。绕无数匝。殷勤瞻仰。一心恋慕。辞退而去
　　尔时善财。童子渐渐前行。至无边际河羯陵迦林。周遍寻访师子频申比丘尼。时无量人。咸告之言。善男子。此比丘尼。在胜光王之所舍施日光园中。说法利益无量众生。善财闻已。欢喜踊跃。即诣彼园。周遍观察。见其园中。有一大树。名过满月。形如楼阁。高广严好。放大光明。照一由旬。复见叶树。名曰普覆。其形如盖。绀青光明。周遍照耀。复见华树。名曰华藏。形色高洁犹如雪山。雨众妙华如流香水。周遍普熏无有穷尽。犹忉利天欢喜园中波利质多罗树。复有果树。名为常熟。形如金山。味如甘露。柔软香美常放光明。种种众果。悉皆具足其中。复有摩尼宝树。名毗卢遮那藏。其形无比。如妙高山。心王摩尼宝。最在其上。阿僧祇色相摩尼宝周遍庄严。栴檀摩尼以为树果。众杂珠网。罗覆其上。复有鬘树。名为天宝。恒出妙宝璎珞华鬘。如意宝王敷荣光耀。摩尼宝藏蕴伏其下。以为树根。复有衣树。名能清净。常出众色诸妙宝衣。垂布树枝。以为严饰。有音乐树。名为欢喜。其音美妙。过诸天乐。复有香树。名遍庄严。恒出妙香。普熏一切园中。复有种种陂池。一切皆以七宝庄严。其池入处。众宝庄严。众色摩尼。而为栏楯。栴檀香末。凝积其中。上妙金沙弥布其底。八功德水清净盈满。优钵罗华。波头摩华。拘物头华。芬陀利华。遍覆其上。瞻博迦华。阿提目多迦华。婆利师迦华。曼陀罗华。摩诃曼陀罗华。如是等华。列植其岸。众鸟和鸣。其声清雅。种种天宝。妙庄严树。行列园中。诸宝树下。各各敷置宝师子座。以不思议种种妙宝而为庄严。布以天衣。熏以妙香。垂诸宝缯。施诸宝帐。阎浮金网。弥覆其上。宝铎徐摇。出妙音声。或有树下敷莲华藏师子之座。或有树下敷香王摩尼藏师子之座。或有树下敷龙象庄严摩尼王藏师子之座。或有树下敷宝师子聚摩尼王藏师子之座。或有树下敷毗卢遮那摩尼王藏师子之座。或有树下敷十方毗卢遮那摩尼王藏师子之座。或有树下敷因陀罗摩尼金刚王藏师子之座。或有树下敷众生形相毗卢遮那摩尼王藏师子之座。或有树下敷如意摩尼王藏师子之座。或有树下敷白色光明摩尼王藏师子之座。其一一座各有百千宝师子座周匝围绕。一一皆具无量庄严。此大园中。众宝充满。如海宝洲。宝衣布地。敷设庄严。柔软妙好。如迦邻迦衣。能生乐触。蹈之没足。举即还复。异类众鸟。凫雁鸳鸯。白鹤孔雀。拘枳罗等。飞翔自在。顾影和鸣。宝栴檀林列植门侧。密叶葱翠。耸干枎疏。布影垂阴。庄严妙好。种种华树。常雨妙华。逾天帝释杂华之园。无比香王。普熏一切。香风四布。流及天人。一切楼阁众宝庄严。上妙香华。珍奇校饰。过天帝释善法之堂。诸音乐树奏天音乐。种种乐器。悬布树枝。所谓筝笛箜篌琵琶箫瑟。如是等乐。不鼓自鸣。闻皆可意。离诸染著。宝多罗树。覆宝铃网。微风吹动。出微妙音。如自在天善口天女。诸如意树。出众宝衣。如天劫波服。垂布严饰。有无量色。犹如大海。百千楼阁众宝庄严。如忉利天帝释宫殿。宝盖弥覆。如妙高峰。如梵王宫。光明普照。尔时善财童子。见此园林。无量功德。种种庄严。皆是菩萨不思议业之所成就。出世善根之所生起。供养一切诸佛功德。广修净业。无能坏者。一切世间无能与等。如是皆从师子频申比丘尼了法如幻不舍有为积集广大善业所成。不与声闻辟支佛共。异道邪论不能倾动。一切魔军无能与敌。凡夫浅智不能思惟。三千大千世界天龙八部。无量众生。随自善根。如应度者。皆入此园。而不迫窄，何以故。此比丘尼。不可思议威神力故
　　尔时善财。见比丘尼。遍坐一切诸宝树下大师子座。身相端严。威仪寂静。住法平等。动止安详。诸根调顺。如大象王。心无垢浊。如清净池。普济所求。如如意宝。不染世法。犹如莲华。心无所畏。如师子王。护持净戒。不可倾动。如须弥山。能令见者心得清凉。如妙香山。能除众生诸烦恼热。如雪山中妙栴檀香。众生见者。诸苦销灭。如妙见药王。能令见者。所愿不空。如婆楼那天。永离欲染。如大梵王。净众生心。如水清宝。能长众善。如良沃田。三业自在。犹如如来。在一一座。众会不同。所说法门。亦各差别。或见处座。净居天众所共围绕。摩醯首罗天王而为上首。此比丘尼。为说法门。名无尽法相解脱。或见处座。诸梵天众。所共围绕。妙光明梵王而为上首。此比丘尼。为说法门。名普门差别清净言音轮。或见处座。他化自在天天子天女。所共围绕。自在转天王。而为上首。此比丘尼。为说法门。名菩萨清净心自在庄严。或见处座。妙变化天天子天女所共围绕。乐变化天王。而为上首。此比丘尼。为说法门。名妙法清净庄严门。或见处座。兜率陀天天子天女。所共围绕。兜率天王。而为上首。此比丘尼为说法门。名自心藏旋转。或见处座。须夜摩天天子天女所共围绕。须夜摩天王。而为上首。此比丘尼为说法门。名普遍庄严。或见处座。三十三天天子天女。所共围绕。释提桓因。而为上首。此比丘尼。为说法门。名厌离门。或见处座。百光明龙王。难陀龙王。优波难陀龙王。摩那斯龙王。伊罗跋陀龙王。阿那婆达多龙王等。龙子龙女。所共围绕。娑伽罗龙王。而为上首。此比丘尼。为说法门。名佛境界光明庄严。或见处座。诸夜叉众。童男童女。所共围绕。毗沙门天王。而为上首。此比丘尼。为说法门。名救护众生藏。或见处座乾闼婆众男女眷属。所共围绕。持国乾闼婆王。而为上首。此比丘尼。为说法门。名雨无尽大欢喜法雨。或见处座。阿修罗众男女眷属。所共围绕。罗睺阿修罗王。而为上首。此比丘尼。为说法门。名速疾庄严法界智门。或见处座。迦楼罗众男女眷属。所共围绕。大力勇持迦楼罗王。而为上首。此比丘尼。为说法门。名怖动诸有海。或见处座。紧那罗众男女眷属。所共围绕。大树紧那罗王。而为上首。此比丘尼。为说法门。名佛行光明门。或见处座。摩睺罗伽众男女眷属。所共围绕。庵罗林忿怒摩睺罗伽王。而为上首。此比丘尼。为说法门。名出生见佛欢喜心。或见处座。无数百千男子女人童男童女。所共围绕。此比丘尼。为说法门。名殊胜行或见处座。诸罗刹众男女眷属。所共围绕。常吸精气大树罗刹王。而为上首。此比丘尼。为说法门。名发生慈悲心。或见处座。信乐声闻乘众生。所共围绕。此比丘尼。为说法门。名胜智威力大光明。或见处座。信乐独觉乘众生。所共围绕。此比丘尼。为说法门。名佛功德广大光明。或见处座。信乐大乘众生。所共围绕。此比丘尼。为说法门。名普门三昧智光明。或见处座。初地菩萨。所共围绕。此比丘尼。为说法门。名一切诸佛大愿聚三昧。或见处座。二地菩萨。所共围绕。此比丘尼。为说法门。名无垢轮三昧。或见处座。三地菩萨。所共围绕。此比丘尼。为说法门。名大寂静庄严三昧。或见处座。四地菩萨。所共围绕。此比丘尼。为说法门。名速疾出生一切智境界三昧。或见处座。五地菩萨。所共围绕。此比丘尼。为说法门。名妙华藏三昧。或见处座。六地菩萨。所共围绕。此比丘尼。为说法门。名毗卢遮那藏三昧。或见处座。七地菩萨所共围绕。此比丘尼为说法门。名普遍庄严地三昧。或见处座。八地菩萨。所共围绕。此比丘尼。为说法门。名普遍法界境界化现身三昧。或见处座。九地菩萨。所共围绕。此比丘尼。为说法门。名无所得力智庄严三昧。或见处座。十地菩萨。所共围绕。此比丘尼。为说法门。名无障碍轮三昧。或见处座。执金刚菩萨所共围绕。此比丘尼。为说法门。名金刚智那罗延庄严三昧
　　尔时善财童子。见如是等一切大众种种出生。种种住处。种种身相。种种眷属。已成熟者。已调伏者。堪为法器。皆入此园。各于树下。围绕而坐。师子频申比丘尼。如其所应种种心性。种种欲乐。种种信解。随彼所宜胜劣差别。而为演说相应法门。令于阿耨多罗三藐三菩提得不退转。何以故。此比丘尼。得普眼舍得般若波罗蜜门。演说一切佛法般若波罗蜜门。法界差别际般若波罗蜜门。散坏一切障碍轮般若波罗蜜门。生长一切众生善心般若波罗蜜门。最胜庄严般若波罗蜜门。无碍真实藏般若波罗蜜门。法界圆满般若波罗蜜门。清净心藏般若波罗蜜门。普遍出生种种语言神通藏般若波罗蜜门。此十般若波罗蜜门。而为上首。入如是等无数百万阿僧祇般若波罗蜜门。此日光园中。一切菩萨。及诸众生。所见境界。所闻妙法。各各差别。悟解不同。皆是师子频申比丘尼。初劝发心。说法教化。令于阿耨多罗三藐三菩提得不退转。时善财童子。见师子频申比丘尼。如是园林。如是床座。如是经行。如是众会。如是威仪。如是自在。如是普身。如是无畏。如是神力。如是辩才。如是庄严。复闻如是不可思议广大法门。身心柔软。五体投地。恭敬顶礼。合掌念言。我当右绕此比丘尼。经于无数百千万匝。作是念时。此比丘尼。即放光明。遍照其园。普及众会。善财童子。即自见身。遍一切处。一一座上。比丘尼所。皆悉右绕。百千万匝。围绕毕已。合掌而立。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。我闻圣者。善能诱诲。愿为我说。比丘尼言。善男子。我得菩萨解脱。名灭除一切微细分别门
　　善财白言。圣者何故。名为灭除一切微细分别。比丘尼言。善男子。此解脱门。于一念中。普照三世一切诸法。显示本性智慧光明。善财白言。圣者此智光明境界云何。比丘尼言。善男子。我入此智光明门时。得自在出生一切法三昧王。以得如是三昧王故。现意生身。普遍十方一切世界兜率天宫一生所系诸菩萨所。于一一菩萨前。现不可说佛刹极微数身。于一一身。作不可说佛刹极微数最胜供养。所谓或现天王身。龙王身。夜叉王身。乃至人王身。各各执持种种华云。种种鬘云。烧香涂香。及以末香。衣服璎珞。幢幡缯盖。宝网宝帐。宝藏宝灯。乃至一切庄严具云。我皆执持。而以供养。如于住兜率宫一生所系菩萨所。亲近承事。种种供养。如是降神入胎。住胎出胎。在家出家。往诣道场。成等正觉。转正法轮。入于涅槃。如是中间。或住天宫。或住龙宫。乃至或住人非人宫。于彼一切诸如来所。我皆如是而为供养。若有众生。知我如是见闻亲近供养佛者。一切皆于阿耨多罗三藐三菩提。得不退转。若有众生。来诣我所。我皆诱诲。为其宣说般若波罗蜜门。善男子。我见一切众生。不分别众生相。智眼明见故。听一切语言。不分别语言相。心无所著故。见一切如来。不分别如来相智。了法身故。住持一切如来法轮。不分别法轮相。悟法自性故。一念遍知一切法。不分别诸法相。知法如幻故。善男子。我唯知此灭除一切微细分别成就一切智菩萨解脱门。如诸菩萨摩诃萨心无分别。普知诸法。一身端坐。充满法界。于自身中。示现摄持一切佛刹。悉能往诣一切佛所。于自身内。普现一切诸佛神力。一毛遍举不可说不可说诸佛世界。于其自身一毛孔中。现不可说不可说世界成坏。于一念中。与不可说不可说众生同住。于一念中。入不可说不可说一切诸劫。而我云何能知能说彼功德行。善男子。于此南方。有一聚落。名为险难。其中有城。名宝庄严。彼有女人。名伐苏蜜多。汝诣彼问。菩萨云何学菩萨行。修菩萨道。时善财童子。顶礼其足。绕无数匝。殷勤瞻仰。辞退而去
　　尔时善财童子。大慧光明照启其心。思惟观察一切智智。一心随顺诸法实性。坚固了知一切众生言音陀罗尼门。得受持一切如来法轮陀罗尼门。得与一切众生作所归依大悲力。得观察一切法义理光明门。得速疾圆满法界轮。得转彼清净大愿轮。得普照十方一切法智光明。得遍庄严一切世界自在力。得普摄取一切菩萨神通智。得普发起一切菩萨圆满愿。渐渐前行。至险难国宝庄严城。处处寻访伐苏蜜多女。城中有人。不知此女功德智慧。方便善巧。所住境界。微密甚深。作如是念。今此童子。诸根寂静。诸根调顺。智慧明了。已离放逸。心不迷乱。谛视一寻。无有疲懈。无所取著。目视不瞬。心无所动。甚深宽广。犹如大海。不应于此伐苏蜜多女。有贪爱心。有颠倒心。生于净想。生于欲想。不应为此女色所摄。此童子者。不行魔行。不入魔境。不没欲泥。不被魔缚。不应作处。已能不作。有何等意。而求此女。其中有人。先知此女有胜功德具深智慧。告善财言。善哉善哉。善男子。汝今乃能推求寻觅伐苏蜜多女。汝已获得广大善利。善男子。汝应决定求佛妙果。决定欲为一切众生作所依怙。决定欲拔一切众生贪爱毒箭。决定欲破一切众生于女色中所有净想。决定欲雨一切如来普遍法界大功德雨。善男子。伐苏蜜多女。于此城内市廛之北自宅中住。时善财童子。闻是语已。欢喜踊跃。心愿圆满。一心正念。往诣其门。见其住宅。广博严丽。宝墙宝树。及以宝堑。一一皆有十重围绕。其宝堑中。香水盈满。底布金沙。诸天宝华。优钵罗华。波头摩华。拘物头华。芬陀利华。遍覆水上。异香芬馥。悦畅众心。妙宝殊珍。庄严其岸。阶陛栏楯。众宝合成。宫殿楼阁。处处分布。门闼窗牖。相望间列。咸施网铎。悉建幢幡。无量珍奇。以为严饰。琉璃为地。众宝间错。烧诸沉水。涂以栴檀。悬众宝铃。风动成音。散诸天华。周遍其地。摩尼灯烛。光明普照。诸珍宝藏。其数百千。十大园林。以为庄严。宝树枝条。腾芳发耀。种种殊丽。不可称说。尔时善财。见此女人。颜貌端严。色相圆满。皮肤金色。目发绀青。不长不短。不粗不细。欲界人天。无能与比。音声美妙。超诸梵世。一切众生。差别言音。悉皆具足。无不解了。深达字义。善巧谈说。得如幻智。入方便门。众宝璎珞。庄严其身。一切宝网。周覆其上。首冠如意摩尼宝冠。无量眷属。恭敬围绕。皆共善根。同一行愿。福德大藏。具足无尽。时彼女人。从其身出广大光明。普照宅中。一切堂宇。及宝宫殿。遇斯光者。身得清凉。心除惑热
　　尔时善财。前诣其所。顶礼其足。合掌而立。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。我闻圣者。善能诱诲。愿为我说。彼即告言。善男子。我得菩萨解脱。名离贪欲际。我能随顺一切众生诸所乐欲。而为现身。若天见我。我为天女。形貌光明。殊胜无比。如是乃至人非人等。而见我者。我即为现人非人女。随其形相。各各殊胜。随其乐欲。皆令得见。善男子。若有众生。欲意所缠。来诣我所。而于我身。生极爱染。心如昏醉。我为说法。彼闻法已。则离贪欲。得菩萨无著境界三昧。若有众生。暂见于我。则离贪欲。得菩萨欢喜三昧。若有众生。暂与我语。则离贪欲。得菩萨无碍妙音声藏三昧。若有众生。暂执我手。则离贪欲。得菩萨随顺遍往一切佛刹三昧。若有众生。暂升我座。则离贪欲。得菩萨离一切世间光明三昧。若有众生。暂观于我。则离贪欲。得菩萨寂静庄严三昧。若有众生。见我频申。则离贪欲。得菩萨摧伏一切外道三昧。若有众生。见我目瞬。则离贪欲。得菩萨住佛境界光明三昧。若有众生。抱持于我。则离贪欲。得菩萨摄一切众生恒不舍离三昧。若有众生。[口*(一/巾)]我唇吻。则离贪欲。得菩萨增长一切众生福德藏三昧。如是一切所有众生。来诣我所。亲近于我。一切皆得住离贪际。入于菩萨一切智地最胜解脱
　　尔时善财童子。白伐苏蜜多女言。圣者云何。此解脱门。得名最胜。时女告言。善男子。一切菩萨。发阿耨多罗三藐三菩提心。由为女人。不得速成无上佛道。亦不疾得辟支佛乘。阿罗汉果。五通仙人由女色故退失神通为荷负者。天阿修罗。常兴战伐。十头罗刹。焚烧南海楞伽大城。或有诸王。丧失国土。乃至兄弟自相杀害。造恶趣因。现世贫穷。甘为奴仆。不顺师长。违背君亲。如是一切皆由女人。我观无数百千世界贪欲众生。生死旷野。轮转无穷。苦业之中。女为上首。是故菩萨。若离女色。即得亲近诸善知识。复令众生因此离欲。皆住最胜解脱法门善财童子。白言圣者。种何善根。修何福业。而得增长如是种种殊胜功德。时女答言。善男子。我念过去。有佛出世。名为高行如来应供正遍知明行足善逝世间解无上士调御丈夫天人师佛世尊。时王都城。名曰妙门。善男子。时彼如来。为欲利乐诸众生故。来入王城。蹈彼门阃。其城一切六种震动。忽然广博。众宝庄严。无量光明。递相映彻。种种宝华。散布其地。诸天音乐。同时俱奏。一切诸天充满虚空。恭敬礼拜。尊重赞叹。善男子。我于彼时。为长者妻。名曰妙智。见佛神通。心生觉悟。则与其夫。疾诣佛所。发广大心。以一宝钱。奉施于佛。是时文殊师利童子。为佛侍者。为我说法。令发阿耨多罗三藐三菩提心。善男子。我唯知此菩萨离贪欲际解脱法门。如诸菩萨摩诃萨。成就无边巧方便智。福德广大。犹如虚空。而我云何能知能说彼功德行。善男子。南方有城。名净达彼岸。中有居士。名毗瑟底罗。彼常供养栴檀座佛塔。汝诣彼问。菩萨云何学菩萨行。修菩萨道。时善财童子。顶礼其足。绕无数匝。殷勤瞻仰。辞退而去

　　　　大方广佛华严经卷第十五

