
　　　　大般若波罗蜜多经　卷第五百四十五

　　　　　　大唐三藏法师玄奘奉　　诏译

　　　　第四分清净品第八

　　尔时，具寿善现复白佛言：「世尊！诸愚痴人不勤精进，具诸恶行薄少善根，暗钝无求少闻劣慧，为恶知识之所摄受，不事善友，不乐请问于诸胜善，不勤修学，闻佛所说甚深般若波罗蜜多实难信解。」
　　佛告善现：「如是！如是！如汝所说。」
　　尔时，善现复白佛言：「如是般若波罗蜜多云何甚深难信难解？」
　　佛告善现：「色非缚非解。何以故？色以无性为自性故。受、想、行、识非缚非解。何以故？受、想、行、识以无性为自性故。
　　「复次，善现！色前际非缚非解。何以故？色前际以无性为自性故。色后际非缚非解。何以故？色后际以无性为自性故。色中际非缚非解。何以故？色中际以无性为自性故。受、想、行、识前际非缚非解。何以故？受、想、行、识前际以无性为自性故。受、想、行、识后际非缚非解。何以故？受、想、行、识后际以无性为自性故。受、想、行、识中际非缚非解。何以故？受、想、行、识中际以无性为自性故。」
　　具寿善现复白佛言：「甚深般若波罗蜜多甚难信解！甚深般若波罗蜜多极难信解！」
　　佛告善现：「如是！如是！如汝所说。所以者何？善现！色清净即果清净，果清净即色清净。何以故？是色清净与果清净无二、无二分、无别、无断故。受、想、行、识清净即果清净，果清净即受、想、行、识清净。何以故？是受、想、行、识清净与果清净无二、无二分、无别、无断故。
　　「复次，善现！色清净即一切智清净，一切智清净即色清净。何以故？是色清净与一切智清净无二、无二分、无别、无断故。受、想、行、识清净即一切智清净，一切智清净即受、想、行、识清净。何以故？是受、想、行、识清净与一切智清净无二、无二分、无别、无断故。」
　　尔时，舍利子白佛言：「世尊「如是般若波罗蜜多最为甚深。」
　　佛言：「如是！极清净故。」
　　舍利子言：「如是般若波罗蜜多甚能照了。」
　　佛言：「如是！极清净故。」
　　舍利子言：「如是般若波罗蜜多是大光明。」
　　佛言：「如是！极清净故。」
　　舍利子言：「如是般若波罗蜜多永不相续。」
　　佛言：「如是！极清净故。」
　　舍利子言：「如是般若波罗蜜多本无杂染。」
　　佛言：「如是！极清净故。」
　　舍利子言：「如是般若波罗蜜多无得、无现观。」
　　佛言：「如是！极清净故。」
　　舍利子言：「如是般若波罗蜜多无所生起。」
　　佛言：「如是！极清净故。」
　　舍利子言：「如是般若波罗蜜多毕竟不生。」
　　佛言：「如是！极清净故。」
　　舍利子言：「如是般若波罗蜜多不生欲界、不生色界、不生无色界。」
　　佛言：「如是！极清净故。」
　　舍利子言：「如是般若波罗蜜多无知无解。」
　　佛言：「如是！极清净故。」
　　舍利子言：「如是般若波罗蜜多于何等法无知无解？」
　　佛言：「于色无知无解。何以故？极清净故。于受、想、行、识无知无解。何以故？极清净故。」
　　舍利子言：「如是般若波罗蜜多于萨婆若无损无益。」
　　佛言：「如是！极清净故。」
　　舍利子言：「如是般若波罗蜜多于一切法无取无舍。」
　　佛言：「如是！极清净故。」
　　尔时，善现亦白佛言：「我清净故色清净。」
　　佛言：「如是！毕竟净故。」
　　善现复言：「我清净故受、想、行、识清净。」
　　佛言：「如是！毕竟净故。」
　　善现复言：「我清净故果清净。」
　　佛言：「如是！毕竟净故。」
　　善现复言：「我清净故一切智清净。」
　　佛言：「如是！毕竟净故。」
　　善现复言：「我清净故无得、无现观。」
　　佛言：「如是！毕竟净故。」
　　善现复言：「我无边故色无边。」
　　佛言：「如是！毕竟净故。」
　　善现复言：「我无边故受、想、行、识无边。」
　　佛言：「如是！毕竟净故。」
　　善现复言：「若菩萨摩诃萨能如是觉，是为般若波罗蜜多。」
　　佛言：「如是！毕竟净故。」
　　善现复言：「如是般若波罗蜜多非此岸、非彼岸、非住中间。」
　　佛言：「如是！毕竟净故。」
　　善现复言：「若菩萨摩诃萨起如是想，弃舍般若波罗蜜多，远离般若波罗蜜多。」
　　佛告善现：「如是！如是！所以者何？是菩萨摩诃萨著名著相。」
　　具寿善现便白佛言：「甚奇！世尊！希有！善逝！善为菩萨摩诃萨众，于深般若波罗蜜多，开示分别究竟著相。」
　　时，舍利子问善现言：「云何菩萨摩诃萨于深般若波罗蜜多所起著相？」
　　善现答言：「若菩萨摩诃萨于色谓空起空想著，于受、想、行、识谓空起空想著，于过去法谓过去法起过去法想著，于未来法谓未来法起未来法想著，于现在法谓现在法起现在法想著，谓菩萨乘善男子等，初发心时生如是福，亦名著相。」
　　时，天帝释问善现言：「何缘如是名为著相？」
　　善现答言：「若谓此是大菩提心，若执此是初菩提心，回向无上正等菩提，是名著相。憍尸迦！心本性空不可回向。住菩萨乘善男子等，若作是执：我趣大乘。诸如是等皆名著相。是故菩萨摩诃萨众欲于无上正等菩提，示现、劝导、赞励、庆喜发趣大乘诸有情者，应随实相示现、劝导、赞励、庆喜。彼诸有情若能如是示现、劝导、赞励、庆喜他有情者，于自无损亦不损他，是诸如来所应许可。憍尸迦！安住大乘善男子等，若能如是示现、劝导、赞励、庆喜趣菩萨乘诸有情者，便能远离一切执著。」
　　尔时，世尊赞善现曰：「善哉！善哉！汝今善能为诸菩萨说执著相，令诸菩萨觉知远离。复有此余微细执著当为汝说，汝应谛听！极善作意。」
　　善现白言：「唯然！愿说！我等乐闻。」
　　佛告善现：「安住大乘善男子等，欲趣无上正等菩提，于诸如来、应、正等觉，以净信心取相忆念，随所取相皆名执著。所以者何？诸取相者名执著故。若于过去未来现在一切如来、应、正等觉诸无漏法深生随喜，复持如是随喜善根，与诸有情平等共有回向无上正等菩提，亦名执著。所以者何？诸法实性非过去非未来非现在，远离三世。非离三世可能回向，离三世法不可取相、不可攀缘亦无见闻觉知事故。」
　　具寿善现便白佛言：「诸法实性最为甚深。」
　　佛言：「如是！本性离故。」
　　善现复言：「如是般若波罗蜜多本性甚深。」
　　佛言：「如是！本性净故。」
　　善现复言：「如是般若波罗蜜多本性清净。」
　　佛言：「如是！本性离故。」
　　善现复言：「如是般若波罗蜜多皆应敬礼。」
　　佛言：「如是！以一切法本性离故。善现当知！若一切法本性远离，即是般若波罗蜜多。所以者何？如来证觉诸法实性无造无作。」
　　善现复言：「是故如来、应、正等觉于一切法无所证故名现等觉。」
　　佛言：「如是！以一切法一性非二。善现当知！诸法一性即是无性，诸法无性即是一性，如是诸法一性、无性是本实性，此本实性即是一相，所谓无相。是故，善现！一切如来、应、正等觉于一切法无所证故名现等觉。所以者何？诸法本性唯一无二。善现当知！诸法本性即非本性，此非本性即是本性，能如是知即能远离一切执著。」
　　善现复言：「如是般若波罗蜜多难可觉知。」
　　佛言：「如是！无知者故。」
　　善现复言：「如是般若波罗蜜多不可思议。」
　　佛言：「如是！非一切心所了知故。」
　　善现复言：「如是般若波罗蜜多无所造作。」
　　佛言：「如是！以诸作者不可得故。」
　　尔时，具寿善现复白佛言：「世尊！云何菩萨摩诃萨应行般若波罗蜜多？」
　　佛告善现：「诸菩萨摩诃萨若不行色，是行般若波罗蜜多；若不行受、想、行、识，是行般若波罗蜜多。复次，善现！诸菩萨摩诃萨若不行色空，是行般若波罗蜜多；若不行受、想、行、识空，是行般若波罗蜜多。复次，善现！诸菩萨摩诃萨若不行色不圆满相，是行般若波罗蜜多；若不行受、想、行、识不圆满相，是行般若波罗蜜多。所以者何？色不圆满即非色，受、想、行、识不圆满即非受、想、行、识，若不如是行，是行般若波罗蜜多。」
　　尔时，善现便白佛言：「希有！世尊！甚奇！善逝！于诸著中说无著相。」
　　佛告善现：「诸菩萨摩诃萨若不行色无所著相，是行般若波罗蜜多；若不行受、想、行、识无所著相，是行般若波罗蜜多。善现当知！诸菩萨摩诃萨若能如是行深般若波罗蜜多，于色不生著，于受、想、行、识不生著；于预流果不生著，于一来、不还、阿罗汉果不生著；于独觉菩提不生著；于佛无上正等菩提不生著；于萨婆若亦不生著。所以者何？无著无缚超过一切，名萨婆若。如是，善现！诸菩萨摩诃萨超一切著行深般若波罗蜜多。」
　　具寿善现便白佛言：「希有！世尊！甚奇！善逝！如是般若波罗蜜多所证法性最为甚深，若说不说俱无增减。」
　　佛告善现：「如是！如是！如汝所说。譬如虚空，假使诸佛尽其寿量或赞或毁，而彼虚空无增无减，甚深法性亦复如是，若说、不说俱无增减。复次，善现！譬如幻士，于赞毁时无喜无忧、不增不减，甚深法性亦复如是，若说、不说如本无异。」
　　具寿善现复白佛言：「诸菩萨摩诃萨行深般若波罗蜜多甚为难事，谓深般若波罗蜜多若修不修无增无减、无进无退。诸菩萨摩诃萨修行般若波罗蜜多，如修虚空都无所有，谓于此中无法可得而勤修学，乃至无上正等菩提常无退转。
　　「世尊！诸菩萨摩诃萨我等有情皆应敬礼，能被如是大功德铠。所以者何？诸菩萨摩诃萨为度有情被功德铠，譬如欲与虚空战诤被坚固铠。世尊！诸菩萨摩诃萨为度有情被功德铠，如勇健者欲拔虚空置高胜处。世尊！诸菩萨摩诃萨甚为勇猛被功德铠，为如虚空、法界、法性诸有情故，欲趣无上正等菩提。世尊！诸菩萨摩诃萨得大精进波罗蜜多，为如虚空一切法故被功德铠。世尊！诸菩萨摩诃萨甚为希有，为如虚空诸有情类，脱如虚空生死苦故，得如虚空涅槃乐故，被功德铠。」
　　尔时，会中有一苾刍向佛合掌白言：「世尊！我应敬礼甚深般若波罗蜜多，谓此般若波罗蜜多无法可生、无法可灭。」
　　时，天帝释问善现言：「若菩萨摩诃萨欲学般若波罗蜜多，当如何学？」
　　善现答言：「若菩萨摩诃萨欲学般若波罗蜜多，当如虚空精勤修学。」
　　时，天帝释便白佛言：「若善男子、善女人等于深般若波罗蜜多，至心听闻、受持、读诵、精勤修学、如理思惟、书写、解说、广令流布，我当守护令无损恼。」
　　尔时，善现告帝释言：「汝见有法可守护不？」
　　天帝释言：　「不也！大德！我不见法是可守护。」
　　善现告言：「若菩萨摩诃萨如深般若波罗蜜多所说而住，即为守护。若离般若波罗蜜多，人非人等欲为损恼即得其便。憍尸迦！若欲守护行深般若波罗蜜多诸菩萨者，不异有人发勤精进守护虚空。若欲守护行深般若波罗蜜多诸菩萨者，唐设劬劳都无所益。憍尸迦！于意云何？有能守护谷响等不？」
　　天帝释言：「不也！大德！」
　　善现告言：「憍尸迦！若欲守护行深般若波罗蜜多诸菩萨者亦复如是，唐设劬劳都无所益。憍尸迦！诸菩萨摩诃萨行深般若波罗蜜多，虽知诸法皆如响等，而不观见亦不显示，以一切法都无所有、不可得故。若菩萨摩诃萨能如是住，是行般若波罗蜜多。」
　　尔时，世尊威神力故，令此三千大千世界四大天王及天帝释、大梵王等一切天众来诣佛所，顶礼双足，却住一面。以佛神力，于十方界各见千佛宣说般若波罗蜜多，义品名字皆同于此，请说般若波罗蜜多苾刍众首皆名善现，问难般若波罗蜜多诸天众首皆名帝释。
　　尔时，世尊告善现曰：「慈氏菩萨当证无上正等觉时即以此名，亦于此处宣说般若波罗蜜多。此贤劫中当来诸佛即以此名，亦于此处宣说般若波罗蜜多。」

　　　　第四分赞叹品第九

　　尔时，具寿善现便白佛言：「世尊！如是般若波罗蜜多但有名字，如是名字亦不可得，但依语言假施设有，是故般若波罗蜜多亦无所有、实不可得。名字、般若波罗蜜多，如是二法展转相似，同无所有、俱不可得。何缘佛说：慈氏菩萨当证无上正等觉时即以此名，亦于此处宣说般若波罗蜜多。」
　　佛告善现：「慈氏菩萨当证无上正等觉时，不证色空，不证受、想、行、识空；不证色缚，不证受、想、行、识缚；不证色脱，不证受、想、行、识脱。即以如是诸行、状、相，慈氏菩萨当证无上正等菩提即以此名，亦于此处宣说般若波罗蜜多。」
　　具寿善现复白佛言：「甚深般若波罗蜜多最为清净。」
　　佛告善现：「色清净故，甚深般若波罗蜜多最为清净；受、想、行、识清净故，甚深般若波罗蜜多最为清净；虚空清净故，甚深般若波罗蜜多最为清净；色无染故，甚深般若波罗蜜多最为清净；受、想、行、识无染故，甚深般若波罗蜜多最为清净；虚空无染故，甚深般若波罗蜜多最为清净；一切有染及无染法不可得故，甚深般若波罗蜜多最为清净。」
　　具寿善现复白佛言：「若善男子、善女人等，但闻如是甚深般若波罗蜜多功德名号，尚为获得广大善利，况能受持、读诵、修习、书写、解说、广令流布！是善男子、善女人等，终不横死亦无横病及诸殃祸，常为无量百千天神恭敬围绕随逐守护。若善男子、善女人等于黑白月各第八日、第十四日、第十五日，在在处处读诵讲说甚深般若波罗蜜多，当获无边功德胜利。」
　　佛告善现：「如是！如是！如汝所说。是善男子、善女人等，读诵、宣说甚深般若波罗蜜多，无量天神常来恭敬围绕守护。所以者何？甚深般若波罗蜜多，是诸天、人、阿素洛等无上珍宝。由此因缘，是善男子、善女人等当获无边功德胜利。
　　「复次，善现！甚深般若波罗蜜多听闻、受持、读诵、书写、供养、修学、宣说等时，多有邪魔为作留难。所以者何？甚深般若波罗蜜多是大珍宝多诸怨贼，譬如世间所贵珍宝，随所在处多诸怨贼。善现当知！甚深般若波罗蜜多是无上宝，能与世间利益安乐。
　　「复次，善现！甚深般若波罗蜜多于一切法不生不灭、不成不坏、不向不背、不引不遣、不取不舍、不垢不净、不增不减、不近不远。所以者何？以一切法都无所有皆不可得。善现当知！甚深般若波罗蜜多于一切法无所得故，非能染污、非所染污。所以者何？无法不能染污无法。善现当知！色无染污故，甚深般若波罗蜜多亦无染污；受、想、行、识无染污故，甚深般若波罗蜜多亦无染污；甚深般若波罗蜜多无染污故，色等诸法亦无染污。若于如是亦不分别，是行般若波罗蜜多。善现当知！甚深般若波罗蜜多无分别故，于一切法无取无舍、无说无示、无引无遣。」
　　时，有无量百千天子住虚空中，欢喜踊跃互相庆慰，同声唱言：「我等今者于赡部洲见佛第二转妙法轮。」
　　尔时，世尊告善现曰：「如是法轮非第一转亦非第二。所以者何？甚深般若波罗蜜多于一切法不为转故、不为还故出现世间，但以无性自性空故出现世间。若菩萨摩诃萨能如是知无所分别，是行般若波罗蜜多。」
　　具寿善现便白佛言：「甚深般若波罗蜜多是为广大波罗蜜多，达一切法自性空故。虽达诸法自性皆空，而诸菩萨摩诃萨依深般若波罗蜜多，于一切法无缚无著，证得无上正等菩提，转妙法轮度有情众；虽证菩提而无所证，证不证法不可得故；虽转法轮而无所转，转法还法不可得故；虽度有情而无所度，见不见法不可得故。世尊！此大般若波罗蜜多甚深教中，转法轮事都不可得。所以者何？以于此中无法可显、无法可示、无法可得、无法可转、无法可还。所以者何？以一切法毕竟不生亦复不灭，不生灭故无转无还。」
　　尔时，世尊告善现曰：「如是！如是！所以者何？非空、无相、无愿法中，可有能转及能还法，转还性法不可得故。若能如是宣说开示，是名善净宣说般若波罗蜜多，此中都无说者、受者、所说受法。既无说者、受者及法，诸能证者亦不可得，无证者故，亦无有能得涅槃者，亦无说法作福田者，福田无故，福性亦空。表示名言皆不可得故，名广大波罗蜜多。」
　　尔时，善现复白佛言：「甚深般若波罗蜜多是为无边波罗蜜多，如太虚空无边际故；是为无等波罗蜜多，以一切法不可得故；是为远离波罗蜜多，毕竟空故；是为难伏波罗蜜多，诸法性相不可得故；是为无迹波罗蜜多，无往无来无形体故；是为无性波罗蜜多，无往来故；是为无行波罗蜜多，以一切法无动转故；是为无夺波罗蜜多，以一切法不可取故；是为无尽波罗蜜多，与无尽法恒相应故；是为无生波罗蜜多，以一切法不可生故；是为无作波罗蜜多，以诸作者不可得故；是为无知波罗蜜多，以一切法无知者故；是为无见波罗蜜多，以一切法无见者故；是为无转波罗蜜多，以死生者不可得故；是为无坏波罗蜜多，前、后、中际不可得故；是为如幻波罗蜜多，诸法无生无表示故；是为如梦波罗蜜多，是诸意识平等性故；是无杂染波罗蜜多，以贪、嗔、痴无自性故；是无所得波罗蜜多，以所依止不可得故；是无戏论波罗蜜多，以一切法超思议故；是无思虑波罗蜜多，以一切法无动摇故；是无动转波罗蜜多，住法界故；是为离染波罗蜜多，以一切法不虚妄故；是无等起波罗蜜多，以一切法无分别故；是为寂静波罗蜜多，一切法相不可得故；是无过失波罗蜜多，修诸功德到彼岸故；是无有情波罗蜜多，证实际故；是为无断波罗蜜多，以一切法无等起故；是为如实波罗蜜多，无分别故；是无二边波罗蜜多，于一切法无执著故；是无杂坏波罗蜜多，以一切法不和合故；是无取著波罗蜜多，超诸声闻、独觉地故；是无寻伺波罗蜜多，至寻伺法平等性故；是为无量波罗蜜多，无量法故；是为无起波罗蜜多，离我法故；是无分别波罗蜜多，是诸分别平等性故；是不可得波罗蜜多，至一切法真实性故；是为无著波罗蜜多，于一切法皆无著故；是为无依波罗蜜多，无所依故；是为不生波罗蜜多，以一切法皆不生故；是为无常波罗蜜多，以一切法常无性故；是名为苦波罗蜜多，是逼恼法平等（别本有作「安」者）性故；是为无我波罗蜜多，于一切法无执著故；是名为空波罗蜜多，以一切法不可得故；是为无相波罗蜜多，以一切法离诸相故；是为无愿波罗蜜多，无所成故；是名为力波罗蜜多，以一切法不可屈故；是无量佛法波罗蜜多，过数量故；是无所畏波罗蜜多，其心毕竟无怖（别本有作「怯」者）畏故；是为真如波罗蜜多，是一切法无变性故；是为自然波罗蜜多，以一切法无自性故；是一切智智波罗蜜多，知一切法无自性故。」
　　佛言：「善现！如是！如是！如汝所说。」

　　　　第四分总持品第十之一

　　时，天帝释作是念言：「若善男子、善女人等，但闻如是甚深般若波罗蜜多功德名号，当知过去已曾供养无量如来、应、正等觉，发弘誓愿、多种善根，况能受持、读诵、书写、如理思惟、为他演说，或能随力如教修行！当知是人已于过去无量佛所亲近供养、多种善根，曾闻般若波罗蜜多，闻已受持、思惟、读诵、为他演说、如教修行，或于此经能问能答，由先福力今办是事。若善男子、善女人等，已曾供养无量如来、应、正等觉，功德纯净，闻深般若波罗蜜多，其心不惊、不恐、不怖、不忧、不悔、不退、不没。」
　　尔时，世尊知天帝释心之所念，即便告言：「如是！如是！如汝所念。」
　　时，舍利子知天帝释心之所念，便白佛言：「若善男子、善女人等，闻深般若波罗蜜多深生信解，受持、读诵、如理思惟、书写、解说、广令流布、如教修行，当知是人如不退位诸大菩萨。所以者何？如是般若波罗蜜多义趣甚深难信难解，若于前世不久修行甚深般若波罗蜜多，不于佛前请问听受，不于佛所多种善根，岂暂得闻甚深般若波罗蜜多即能信解？
　　「世尊！若善男子、善女人等，闻说般若波罗蜜多甚深义趣，心不信解、诽谤、毁訾，当知是人先世已于甚深般若波罗蜜多诽谤、毁訾。所以者何？如是愚人善根少故、无正愿故、近恶友故，闻说般若波罗蜜多甚深义趣，由宿习力不信、不乐、心不清净、不忍、不欲。何以故？如是愚人于过去世，未曾亲近诸佛、菩萨及余贤圣，未曾请问如是般若波罗蜜多甚深义故。」
　　尔时，天帝释谓舍利子言：「如是般若波罗蜜多义趣甚深极难信解，诸有未久信乐修行甚深般若波罗蜜多，闻说此中甚深义趣，不能信解或生毁谤，未为希有。」
　　时，天帝释复白佛言：「我今敬礼甚深般若波罗蜜多，我若敬礼甚深般若波罗蜜多，即为敬礼一切智智。」
　　尔时，佛告天帝释言：「如是！如是！如汝所说。若能敬礼甚深般若波罗蜜多，即为敬礼一切智智。何以故？憍尸迦！诸佛所得一切智智，皆从般若波罗蜜多而得生故，甚深般若波罗蜜多复由诸佛一切智智而得有故。憍尸迦！诸菩萨摩诃萨应如是行甚深般若波罗蜜多，应如是住甚深般若波罗蜜多，应如是学甚深般若波罗蜜多。」
　　尔时，天帝释白佛言：「世尊！诸菩萨摩诃萨云何行深般若波罗蜜多，名住深般若波罗蜜多？云何行深般若波罗蜜多，名学深般若波罗蜜多？」
　　尔时，佛告天帝释言：「善哉！善哉！乃能请问如是深义，汝承佛力，能问如来、应、正等觉如是深义。
　　「憍尸迦！诸菩萨摩诃萨行深般若波罗蜜多时、若于色不住，亦不住此是色，是为学色；若于受、想、行、识不住，亦不住此是受、想、行、识，是为学受、想、行、识。复次，憍尸迦！诸菩萨摩诃萨行深般若波罗蜜多时，若于色不学，亦不学此是色，是不住色；若于受、想、行、识不学，亦不学此是受、想、行、识，是不住受、想、行、识。憍尸迦！是名菩萨摩诃萨行深般若波罗蜜多，亦名住深般若波罗蜜多，亦名学深般若波罗蜜多。」
　　时，舍利子便白佛言：「如是般若波罗蜜多最为甚深，如是般若波罗蜜多难可测量，如是般若波罗蜜多难可执取，如是般若波罗蜜多无有限量。」
　　尔时，佛告舍利子言：「如是！如是！舍利子！诸菩萨摩诃萨行深般若波罗蜜多时，若于色甚深性不住，亦不住此是色甚深性，是名学色甚深性；若于受、想、行、识甚深性不住，亦不住此是受、想、行、识甚深性，是名学受、想、行、识甚深性。复次，舍利子！诸菩萨摩诃萨行深般若波罗蜜多时，若于色甚深性不学，亦不学此是色甚深性，是名不住色甚深性；若于受、想、行、识甚深性不学，亦不学此是受、想、行、识甚深性，是名不住受、想、行、识甚深性。」
　　时，舍利子复白佛言：「如是般若波罗蜜多既最甚深，难可测量，难可执取，无有限量，则难信解，但应为彼不退转位诸菩萨说。所以者何？彼闻如是甚深般若波罗蜜多，心不惊惶、恐怖、疑惑，不生毁谤、深心信解。」
　　时，天帝释便问具寿舍利子言：「若有为彼未得受记诸菩萨说甚深般若波罗蜜多，当有何失？」
　　时，舍利子告帝释言：「彼闻惊惶、恐怖、疑惑，不能信解或生毁谤，由斯造作增长能感堕恶趣业，没三恶趣久受大苦，难证无上正等菩提。是故，不应为彼宣说甚深般若波罗蜜多。」
　　天帝释言：「颇有菩萨未得受记闻深般若波罗蜜多，心不惊惶、恐怖、疑惑，不生毁谤、深信解不？」
　　舍利子言：「有！憍尸迦！是菩萨摩诃萨久发无上正等觉心，久修菩萨摩诃萨行，不久当受大菩提记。憍尸迦！若菩萨摩诃萨闻深般若波罗蜜多，心不惊惶、恐怖、疑惑，不生毁谤、深信解者，当知是菩萨摩诃萨已受无上大菩提记，设未受者，不过一佛或二佛所定当得受大菩提记。」
　　尔时，佛告舍利子言：「如是！如是！如汝所说。舍利子！若菩萨摩诃萨久学大乘，久发大愿，久修大行，供养多佛，事多善友，善根成熟，闻深般若波罗蜜多，心不惊惶、恐怖、疑惑，深心信解，常乐听闻、受持、读诵，恭敬供养、如理思惟，为他演说或复书写，如说修行恒无懈倦。舍利子！是菩萨摩诃萨由此因缘，随所生处常见诸佛，恒闻正法，供养恭敬、尊重赞叹；随所见佛皆为受记，无空过者。」
　　时，舍利子便白佛言：「我今乐说少分譬喻，唯愿听许！」
　　尔时，佛告舍利子言：「随汝意说。」
　　时，舍利子白言：「世尊！如住大乘善男子等梦见自坐妙菩提座，当知是人近证无上正等菩提。如是若有善男子等，得闻般若波罗蜜多深心信敬，受持、读诵、精勤修学、如理思惟、书写、解说、广令流布，当知是人久学大乘、善根成熟，或已得受大菩提记，或近当受大菩提记，疾证无上正等菩提。
　　「世尊！譬如有人游涉旷野，经过险道百逾缮那、或二、或三、或四五百，见诸城邑王都前相，谓放牧人园林田等，见是相已便作是念：『城邑王都去此非远。』作是念已身意泰然，不畏恶兽恶贼饥渴。住菩萨乘善男子等亦复如是，若闻般若波罗蜜多深心信敬，受持、读诵、精勤修学、如理思惟、书写、解说、广令流布；当知是人不久得受大菩提记，疾证无上正等菩提，无堕声闻、独觉地畏。何以故？已得见闻供养恭敬甚深般若波罗蜜多无上菩提之前相故。
　　「世尊！譬如有人欲观大海，渐次往趣经历多时，不见山林便作是念：『今睹此相，大海非远。所以者何？近大海岸，地必渐下无诸山林。』彼人尔时虽未见海而见近相欢喜踊跃。住菩萨乘善男子等亦复如是，若得闻此甚深般若波罗蜜多深生信敬，受持、读诵、精勤修学、如理思惟、书写、解说、广令流布，当知是人不久得受大菩提记，疾证无上正等菩提。何以故？已得闻此甚深般若波罗蜜多无上菩提之前相故。
　　「世尊！譬如春时花果树等，故叶已堕枝条滋润，众人见之咸作是念：『新花果叶当出非久。所以者何？此诸树等新花果叶先相现故。』住菩萨乘善男子等亦复如是，若得闻此甚深般若波罗蜜多深心信敬，受持、读诵、精勤修学、如理思惟、书写、解说、广令流布；当知是人不久得受大菩提记，疾证无上正等菩提。
　　「世尊！譬如女人怀孕渐久，其身转重动止不安，饮食、睡眠悉皆减少，不喜多语厌常所作，受苦痛故众事顿息，有异母人见是相已，即知此女不久产生。住菩萨乘善男子等亦复如是，若得闻此甚深般若波罗蜜多深心信敬，受持、读诵、精勤修学、如理思惟、书写、解说、广令流布，当知是人不久得受大菩提记，疾证无上正等菩提，转妙法轮度有情众。」
　　尔时，佛赞舍利子言：「善哉！善哉！汝能善说菩萨譬喻，当知皆是如来神力。」

　　大般若波罗蜜多经卷第五百四十五

