
　　　　大般若波罗蜜多经　卷第四百五十三

　　　　　　大唐三藏法师玄奘奉　　诏译

　　　　第二分增上慢品第六十之二

　　「复次，善现！云何菩萨摩诃萨未久修行布施、净戒、安忍、精进、静虑般若波罗蜜多，乃至远离方便善巧故，为恶魔之所诳惑，劝诸菩萨应善觉知？谓有恶魔为诳惑故，方便化作种种形像，来至菩萨摩诃萨前，作如是言：『咄哉！男子！汝自知不？过去诸佛已曾授汝大菩提记，汝于无上正等菩提决定当得不复退转。汝身父母、兄弟、姊妹、亲友、眷属乃至七世名字差别我悉善知。汝身生在某方、某国、某城、某邑、某聚落中，汝在某年、某月、某日、某时、某宿相王中生。』如是恶魔若见菩萨禀性柔软，诸根味（别本有作「昧」者）钝，便诈记言：『汝于先世所禀根性已曾如是。』若见菩萨禀性刚强，诸根明利，便诈记言：『汝于先世所禀根性亦曾如是。』若见菩萨居阿练若、或常乞食、或一受食、或一坐食、或一钵食、或居冢间、或居露地、或居树下、或粪扫衣、或但三衣、或常坐不卧、或如旧敷具、或少欲、或喜足、或乐远离、或具正念、或乐寂定、或具妙慧、或不重利养、或不贵名誉、或好廉俭不涂其足、或少睡眠、或离掉举、或乐软语、或好少言，如是恶魔见此菩萨差别行已，便诈记言：『汝于先世亦曾如是。所以者何？汝今成就如是如是差别功德，世间同见，先世定应亦有如是种种功德，应深庆慰无得自轻。』
　　「是菩萨摩诃萨闻彼恶魔说其过去当来功德，及说现在亲友自身名等差别，兼赞种种殊胜善根，欢喜踊跃生增上慢，凌懱毁骂诸余菩萨。尔时，恶魔知其闇钝起增上慢凌懱他人，复告之言：『汝定成就殊胜功德，过去如来、应、正等觉已授汝记。汝于无上正等菩提，定当证得不复退转，已有如是瑞相现前。』是时恶魔为娆彼故，或矫化作苾刍形像，或矫化作居士形像，或矫化作父母、亲友、人非人等形像，现前高声唱言：『善哉！大士乃能成就如是功德，过去诸佛久已授汝大菩提记，汝于无上正等菩提已不退转。所以者何？诸不退转地菩萨摩诃萨胜功德相，汝皆具有，应自尊重，勿生疑惑。』时此菩萨闻彼语已，增上慢心转复坚固。
　　「善现！如我所说，实得不退转菩萨摩诃萨诸行、状、相，是菩萨摩诃萨实皆非有。善现当知！是菩萨摩诃萨魔所执持，为魔所娆不得自在。所以者何？是菩萨摩诃萨于得不退转菩萨摩诃萨诸行、状、相实皆未有，但闻恶魔矫说其德及名字等，生增上慢，凌懱毁骂诸余菩萨。是故，善现！若菩萨摩诃萨欲证无上正等菩提，应善觉知诸恶魔事，勿为欺诳生憍慢心。
　　「复次，善现！有菩萨摩诃萨魔所执持，为魔所娆，但闻虚名而生憍慢。所以者何？是菩萨摩诃萨先未修学布施波罗蜜多乃至般若波罗蜜多，先未安住内空乃至无性自性空，先未安住真如乃至不思议界，先未安住苦、集、灭、道圣谛，先未修学四念住乃至八圣道支，先未修学四静虑、四无量、四无色定，先未修学八解脱乃至十遍处，先未修学空、无相、无愿解脱门，先未修学极喜地乃至法云地，先未修学陀罗尼门、三摩地门，先未修学五眼、六神通，先未修学如来十力乃至十八佛不共法，先未修学无忘失法、恒住舍性，先未修学一切智、道相智、一切相智，先未修学一切菩萨摩诃萨行、诸佛无上正等菩提，由是因缘令魔得便。是菩萨摩诃萨不能了知四魔行相，由此因缘令魔得便。
　　「是菩萨摩诃萨不了知色、受、想、行、识，不了知眼处乃至意处，不了知色处乃至法处，不了知眼界乃至意界，不了知色界乃至法界，不了知眼识界乃至意识界，不了知眼触乃至意触，不了知眼触为缘所生诸受乃至意触为缘所生诸受，不了知地界乃至识界，不了知无明乃至老死，不了知布施波罗蜜多乃至般若波罗蜜多，不了知内空乃至无性自性空，不了知真如乃至不思议界，不了知苦、集、灭、道圣谛，不了知四念住乃至八圣道支，不了知四静虑、四无量、四无色定，不了知八解脱乃至十遍处，不了知空、无相、无愿解脱门，不了知极喜地乃至法云地，不了知陀罗尼门、三摩地门，不了知五眼、六神通，不了知如来十力乃至十八佛不共法，不了知无忘失法、恒住舍性，不了知预流果乃至独觉菩提，不了知一切智、道相智、一切相智，亦不了知有情诸法名字实相，所谓无相。由此因缘令魔得便，方便化作种种形像，语此菩萨摩诃萨言：『汝所修行愿行已满，当证无上正等菩提，汝成佛时当得如是殊胜功德尊贵名号！』谓彼恶魔知此菩萨长夜思愿：『我成佛时，当得如是功德名号！』随其思愿而记说之。时此菩萨远离般若波罗蜜多，无方便善巧故，闻魔记说，作是念言：『奇哉！此人为我记说当得成佛功德名号，与我长夜思愿相应。由此故知过去诸佛必已授我大菩提记，我于无上正等菩提决定当得不复退转。我成佛时必定当得如是功德尊重名号。』是菩萨摩诃萨如是恶魔、或魔眷属、或魔所使诸沙门等记说当来成佛名号，如是如是憍慢转增？我于未来定当作佛，获得如是功德名号，诸余菩萨无与我等。」
　　「善现当知！如我所说，已得不退转菩萨摩诃萨诸行、状、相，此菩萨摩诃萨皆未成就，但闻魔说成佛虚名，便生憍慢，轻弄毁蔑诸余菩萨摩诃萨众。善现当知！是菩萨摩诃萨由起憍慢，轻弄毁蔑诸余菩萨摩诃萨故，远离无上正等菩提。善现当知！是菩萨摩诃萨远离般若波罗蜜多，无方便善巧故，弃善友故，常为恶友所摄受故，当堕声闻或独觉地。
　　「善现当知！是菩萨摩诃萨或有此身还得正念，至心悔过舍憍慢心，数数亲近真胜善友。彼虽流转生死多时，而后还依甚深般若波罗蜜多方便善巧渐次修学，当证无上正等菩提。善现当知！是菩萨摩诃萨若有此身不得正念，不能悔过，不舍慢心，不乐亲近真胜善友，彼定流转生死多时，后（别本有作「彼」者）虽精进修诸善业，而堕声闻或独觉地。譬如苾刍求声闻者，于四重罪若随犯一，便非沙门非释迦子，彼于现在定不能得四沙门果。妄执虚名菩萨亦尔，但闻魔说成佛空名，便起慢心，轻弄毁蔑诸余菩萨摩诃萨众，当知此罪过彼苾刍所起四重无量倍数，置彼苾刍所犯四重，此菩萨罪过五无间亦无量倍。所以者何？是菩萨摩诃萨实不成就殊胜功德，闻恶魔说成佛虚名，便自憍慢轻余菩萨，是故此罪过五无间。由此当知若菩萨摩诃萨欲证无上正等菩提，应善觉知如是记说虚名号等微细魔事，勤求无上正等菩提。
　　「复次，善现！有菩萨摩诃萨修远离行，谓隐山林、空泽、旷野，居阿练若宴坐思惟。时有恶魔来至其所，恭敬赞叹谓作是言：『善哉！大士！能修如是真远离行。此远离行，一切如来、应、正等觉共所称赞，天帝释等诸天神仙皆共守护供养尊重，应常住此勿往余处。』善现当知！我不赞叹诸菩萨摩诃萨居阿练若、旷野、山林，宴坐思惟修远离行。」
　　具寿善现白言：「世尊！诸菩萨摩诃萨应修何等余远离行，而佛不赞居阿练若、旷野、山林，弃胜卧具思惟宴坐远离功德？」
　　佛告善现：「诸菩萨摩诃萨若居山林、空泽、旷野阿练若处，若住城邑、聚落、王都喧杂之处，但能远离烦恼恶业及诸声闻独觉作意，勤修般若波罗蜜多，及修诸余殊胜功德，是名菩萨真远离行。此远离行一切如来、应、正等觉共所称赞，诸佛世尊共所开许，诸菩萨众常应修学，若昼若夜应正思惟，精进修行此远离法，是名菩萨修远离行。此远离行不杂声闻、独觉作意，不杂一切烦恼恶业，离诸喧杂毕竟清净，令诸菩萨速证无上正等菩提，利乐有情常无断尽。恶魔所赞隐于山林、空泽、旷野阿练若处，弃胜卧具宴坐思惟，非诸菩萨真远离行。所以者何？彼远离行犹有喧杂，谓彼或杂恶业烦恼，或杂声闻、独觉作意，于深般若波罗蜜多，不能精勤信受修学，不能圆满一切智智。
　　「善现当知！有菩萨摩诃萨虽乐修行魔所称赞远离行法，而起憍慢不清净心，轻蔑毁訾诸余菩萨摩诃萨众。谓有菩萨摩诃萨众虽居城邑、聚落、王都而心清净不杂种种烦恼恶业及诸声闻、独觉作意，精勤修学布施波罗蜜多乃至般若波罗蜜多，精勤安住内空乃至无性自性空，精勤安住真如乃至不思议界，精勤安住苦、集、灭、道圣谛，精勤修学四念住乃至八圣道支，精勤修学四静虑、四无量、四无色定、五神通等世间功德，精勤修学空、无相、无愿解脱门，精勤修学菩萨十地，精勤修学陀罗尼门、三摩地门，精勤修学五眼、六神通，精勤修学八解脱乃至十遍处，精勤修学如来十力乃至十八佛不共法，精勤修学无忘失法、恒住舍性，精勤修学一切智、道相智、一切相智，严净佛土、成熟有情。虽居愦闹而心寂静，恒勤修习真远离行。彼于如是真净菩萨摩诃萨众，心常傲慢，轻弄毁訾，诽谤凌蔑。
　　「善现当知！是菩萨摩诃萨远离般若波罗蜜多，无方便善巧故，虽居旷野百逾缮那，其中绝无诸恶禽兽、蛇蝎、盗贼，唯有鬼神、罗刹娑等游止其中。彼住如是阿练若处，设经一年、或五、或十、或复乃至百千俱胝，若过是数修远离行，而不了知真远离行。谓诸菩萨摩诃萨众虽居愦闹而心寂静，远离种种烦恼恶业及诸声闻、独觉作意，发趣无上正等菩提。善现当知！是诸菩萨虽居旷野经历多时，而杂声闻、独觉作意，于彼二地深生乐著，依二地法修远离行，复于此行深生耽染。善现当知！彼虽如是修远离行，而不称顺诸如来心。
　　「善现当知！我所称赞诸菩萨摩诃萨真远离行，是菩萨摩诃萨都不成就，彼于真胜远离行中亦不见有相似行相。所以者何？彼于菩萨真远离行不生爱乐，但乐勤修声闻、独觉空远离行。善现当知！是诸菩萨修不真胜远离行时，魔来空中，欢喜赞叹告言：『大士！善哉！善哉！汝能勤修真远离行，此远离行一切如来、应、正等觉共所称赞。汝于此行精勤修学，速能证得一切智智。』善现当知！是诸菩萨乐著如是二乘所修远离行法，轻弄毁蔑住菩萨乘虽居愦闹而心寂静诸苾刍等，言彼不能修远离行，身居愦闹心不寂静无调善法。
　　「善现当知！是诸菩萨于佛所赞住真远离行菩萨摩诃萨轻蔑毁訾，谓居愦闹心不寂静，不能勤修真远离行；于诸如来、应、正等觉所不称赞住真喧杂行菩萨摩诃萨尊重赞叹，谓不喧杂，其心寂静，能正修行真远离行。善现当知！是诸菩萨于应亲近恭敬供养如诸佛者，而不亲近恭敬供养，反生轻毁；于应远离不应亲近恭敬供养如恶友者，而反亲近恭敬供养如事诸佛。善现当知！是诸菩萨远离般若波罗蜜多，无方便善巧故，妄生种种分别执著。所以者何？彼作是念：『我所修学是真远离，故为非人称叹护念。居城邑者，身心扰乱，谁当护念恭敬赞美？』是诸菩萨由此因缘，心多憍慢，轻蔑毁訾诸余菩萨摩诃萨众，烦恼恶业昼夜增长。
　　「善现当知！是诸菩萨于余菩萨摩诃萨众为旃荼罗，染污菩萨摩诃萨众。虽如（别本有作「似」者）菩萨摩诃萨相，而是天上人中大贼，诳惑天、人、阿素洛等，其身虽服沙门法衣，而心常怀盗贼意乐。诸有发趣菩萨乘者，不应亲近恭敬供养、尊重赞叹如是恶人。何以故？当知是人怀增上慢，外似菩萨内多烦恼。是故，善现！若菩萨摩诃萨真实不舍一切智智，不舍无上正等菩提，深心欲求一切智智，欲证无上正等菩提，普为利乐诸有情者，不应亲近恭敬供养、尊重赞叹如是恶人。
　　「善现当知！诸菩萨摩诃萨应常精进修自事业，远离生死，不著三界，于彼恶贼旃荼罗人，常应发生慈、悲、喜、舍，应作是念：『我不应起如彼恶人所起过患，设当失念如彼暂起，即应觉知令速除灭。』是故菩萨摩诃萨众欲证无上正等菩提，当善觉知诸恶魔事，应勤精进远离除灭如彼菩萨所起过患，勤求无上正等菩提。
　　「复次，善现！若菩萨摩诃萨增上作意，欲证无上正等菩提，应常亲近恭敬供养、尊重赞叹真善知识。」
　　尔时，善现即白佛言：「何等名为诸菩萨摩诃萨真善知识？」
　　佛告善现：「一切如来、应、正等觉是诸菩萨真善知识，一切菩萨摩诃萨众亦是菩萨真善知识。诸有声闻及余善士，能为菩萨摩诃萨众宣说开示，分别显了布施、净戒、安忍、精进、静虑、般若波罗蜜多相应义趣令易解者，亦是菩萨真善知识。
　　「复次，善现！布施波罗蜜多乃至般若波罗蜜多是诸菩萨真善知识，四念住乃至八圣道支亦是菩萨真善知识，四静虑、四无量、四无色定亦是菩萨真善知识，八解脱乃至十遍处亦是菩萨真善知识，空、无相、无愿解脱门亦是菩萨真善知识，极喜地乃至法云地亦是菩萨真善知识，陀罗尼门、三摩地门亦是菩萨真善知识，五眼、六神通亦是菩萨真善知识，如来十力乃至十八佛不共法亦是菩萨真善知识，无忘失法、恒住舍性亦是菩萨真善知识，一切智、道相智、一切相智亦是菩萨真善知识，一切菩萨摩诃萨行亦是菩萨真善知识，诸佛无上正等菩提亦是菩萨真善知识，永断一切习气相续亦是菩萨真善知识。
　　「复次，善现！苦、集、灭、道圣谛是诸菩萨真善知识，诸法缘性亦是菩萨真善知识，诸缘起支亦是菩萨真善知识，内空乃至无性自性空亦是菩萨真善知识，真如乃至不思议界亦是菩萨真善知识。
　　「复次，善现！布施波罗蜜多乃至般若波罗蜜多，与诸菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。四念住乃至八圣道支，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。四静虑、四无量、四无色定，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。八解脱乃至十遍处，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。
　　「空、无相、无愿解脱门，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。极喜地乃至法云地，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。陀罗尼门、三摩地门，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。五眼、六神通，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。如来十力乃至十八佛不共法，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。
　　「无忘失法、恒住舍性，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。一切智、道相智、一切相智，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。一切菩萨摩诃萨行，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。诸佛无上正等菩提，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。永断一切习气相续，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。
　　「复次，善现！苦、集、灭、道圣谛，亦与诸菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。诸法缘性及缘起支，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。内空乃至无性自性空，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。真如乃至不思议界，亦与菩萨摩诃萨众为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。所以者何？一切过去、未来、现在诸佛世尊皆以布施波罗蜜多，广说乃至不思议界为师为导，为明为炬，为灯为照，为解为觉，为智为慧，为救为护，为舍为宅，为洲为渚，为归为趣，为父为母。何以故？善现！一切过去、未来、现在诸佛世尊皆从布施波罗蜜多，广说乃至不思议界而出生故。
　　「是故，善现！若菩萨摩诃萨增上作意欲证无上正等菩提，成熟有情、严净佛土，当学布施波罗蜜多乃至般若波罗蜜多，当学四念住乃至八圣道支，当学四静虑、四无量、四无色定，当学八解脱乃至十遍处，当学空、无相、无愿解脱门，当学极喜地乃至法云地，当学陀罗尼门、三摩地门，当学五眼、六神通，当学如来十力乃至十八佛不共法，当学无忘失法、恒住舍性，当学一切智、道相智、一切相智，当学一切菩萨摩诃萨行，当学诸佛无上正等菩提，当学永断一切习气相续，当学苦、集、灭、道圣谛，当学诸法缘性及缘起支，当学内空乃至无性自性空，当学真如乃至不思议界。
　　「善现！是菩萨摩诃萨既学布施波罗蜜多，广说乃至不思议界，复应以四摄事摄诸有情。何等为四？一者、布施。二者、爱语。三者、利行。四者、同事。善现！我观此义故作是说，所有布施波罗蜜多，广说乃至不思议界，与诸菩萨摩诃萨众为师为导，广说乃至为父为母。是故，善现！诸菩萨摩诃萨欲得不随他语行，欲得不依他语住，欲断一切有情疑，欲满一切有情愿，欲严净佛土，欲成熟有情，应学般若波罗蜜多。何以故？善现！于此般若波罗蜜多甚深经中，广说菩萨摩诃萨众所应学法，一切菩萨摩诃萨众，皆于其中应勤修学。」
　　尔时善现白言：「世尊！甚深般若波罗蜜多以何为相？」
　　佛告善现：「甚深般若波罗蜜多虚空为相，无著为相，无相为相。所以者何？善现！于此般若波罗蜜多甚深相中，诸法诸相皆无所有不可得故。」
　　具寿善现复白佛言：「颇有因缘可说般若波罗蜜多所有妙相，诸法亦有如是相耶？」
　　佛告善现：「如是！如是！如汝所说。有因缘故可说般若波罗蜜多所有妙相，诸法亦有如是妙相。何以故？善现！甚深般若波罗蜜多远离为相，诸法亦以远离为相；甚深般若波罗蜜多性空为相，诸法亦以性空为相。由此因缘可作是说：甚深般若波罗蜜多所有妙相，诸法亦有如是妙相。以一切法皆自性空离诸相故。」
　　具寿善现复白佛言：「若一切法皆自性空远离诸相，则一切法一切法空，亦一切法一切法离，云何有情施设染净？非性空法有染有净，亦非离法有染有净；非性空法能证无上正等菩提，亦非离法能证无上正等菩提；非性空中有法可得，亦非离中有法可得；非性空中有菩萨摩诃萨证得无上正等菩提，亦非离中有菩萨摩诃萨证得无上正等菩提。世尊！云何令我解佛所说甚深义趣？」
　　佛告善现：「于意云何？有情长夜有我、我所，心执我、我所不？」
　　善现对曰：「如是！世尊！有情长夜有我、我所，心执著我、我所。」
　　佛告善现：「于意云何？有情所执我及我所空、远离不？」
　　善现对曰：「如是！世尊！有情所执我及我所皆空、远离。」
　　佛告善现：「于意云何？岂不有情由我、我所执驰流生死？」
　　善现对曰：「如是！世尊！诸有情类由我、我所执驰流生死。」
　　佛告善现：「如是有情驰流生死，由有杂染，是故有情施设有染。若诸有情无心执著我及我所则无杂染，若无杂染，则不得有驰流生死。驰流生死既不可得，当知有情远离杂染，由无杂染施设有情。是故，善现！应知有情虽自性空，远离诸相，而可施设有染有净。」
　　尔时具寿善现复白佛言：「世尊！若菩萨摩诃萨能行如是甚深般若波罗蜜多及一切法空、远离相，是菩萨摩诃萨则不行色，亦不行受、想、行、识；不行眼处，亦不行耳、鼻、舌、身、意处；不行色处，亦不行声、香、味、触、法处；不行眼界，亦不行耳、鼻、舌、身、意界；不行色界，亦不行声、香、味、触、法界；不行眼识界，亦不行耳、鼻、舌、身、意识界；不行眼触，亦不行耳、鼻、舌、身、意触；不行眼触为缘所生诸受，亦不行耳、鼻、舌、身、意触为缘所生诸受；不行地界，亦不行水、火、风、空、识界；不行因缘，亦不行等无间缘、所缘缘、增上缘；不行无明，亦不行行、识、名色、六处、触、受、爱、取、有、生、老死；不行布施波罗蜜多，亦不行净戒、安忍、精进、静虑、般若波罗蜜多；不行内空，亦不行外空、内外空、空空、大空、胜义空、有为空、无为空、毕竟空、无际空、散无散空、本性空、自共相空、一切法空、不可得空、无性空、自性空、无性自性空；不行真如，亦不行法界、法性、不虚妄性、不变异性、平等性、离生性、法定、法住、实际、虚空界、不思议界；不行苦圣谛，亦不行集、灭、道圣谛；不行四念住，亦不行四正断、四神足、五根、五力、七等觉支、八圣道支；不行四静虑，亦不行四无量、四无色定；不行八解脱，亦不行八胜处、九次第定、十遍处；不行空解脱门，亦不行无相、无愿解脱门；不行净观地，亦不行种性地、第八地、具见地、薄地、离欲地、已办地、独觉地、菩萨地、如来地；不行极喜地，亦不行离垢地、发光地、焰慧地、极难胜地、现前地、远行地、不动地、善慧地、法云地；不行一切陀罗尼门，亦不行一切三摩地门；不行五眼，亦不行六神通；不行佛十力，亦不行四无所畏、四无碍解、大慈、大悲、大喜、大舍、十八佛不共法；不行无忘失法，亦不行恒住舍性；不行预流果，亦不行一来、不还、阿罗汉果、独觉菩提；不行一切智，亦不行道相智、一切相智。所以者何？如是诸法能行、所行及由此行、行时、行处皆不可得。
　　「世尊！若菩萨摩诃萨能如是行，不为一切世间天、人、阿素洛等之所降伏，而能伏彼。世尊！若菩萨摩诃萨能如是行，不为一切声闻、独觉之所降伏，而能伏彼。所以者何？是菩萨摩诃萨已得安住无能伏位，谓菩萨离生位。世尊！是菩萨摩诃萨恒住一切智智作意不可屈伏。世尊！是菩萨摩诃萨如是行时，则为邻近一切智智，疾证无上正等菩提。」
　　佛言：「善现！如是！如是！如汝所说。若菩萨摩诃萨能行如是甚深般若波罗蜜多及一切法空、远离相，是菩萨摩诃萨则不行色，亦不行受、想、行、识；乃至不行一切智，亦不行道相智、一切相智。如是诸法能行、所行及由此行、行时、行处皆不可得。若菩萨摩诃萨能如是行，不为一切世间天、人、阿素洛等之所降伏，亦复不为声闻、独觉之所降伏，而能伏彼。是菩萨摩诃萨已得安住无能伏位，谓菩萨离生位，恒住一切智智作意不可屈伏，则为邻近一切智智，疾证无上正等菩提。

　　大般若波罗蜜多经卷第四百五十三

