
　　　　大宝积经卷第十七

　　　　大唐三藏菩提流志奉　诏译

　　　　无量寿如来会第五之一

　　如是我闻。一时佛住王舍城耆阇崛山中。与大比丘众万二千人俱。皆是诸大声闻众所知识。其名曰尊者阿若憍陈如。马胜。大名有贤。无垢。须跋陀罗。善称圆满。憍梵钵提。优楼频蠡迦叶。那提迦叶。伽耶迦叶。摩诃迦叶。舍利弗。大目揵连。摩诃迦旃延。摩诃劫宾那。摩诃注那。满慈子。阿尼楼驮。离波多。上首王。住彼岸摩俱罗。难陀。有光善来。罗睺罗。阿难陀等。而为上首。复有菩萨摩诃萨众。所谓普贤菩萨。文殊师利菩萨。弥勒菩萨。及贤劫中诸菩萨摩诃萨众。前后围绕。又与贤护等十六丈夫众俱。所谓善思惟义菩萨。慧辩才菩萨。观无住菩萨。善化神通菩萨。光幢菩萨。智上菩萨。寂根菩萨。慧愿菩萨。香象菩萨。宝幢菩萨等。而为上首。咸共遵修普贤之道。满足菩萨一切行愿。安住一切功德法中。到诸佛法究竟彼岸。愿于一切世界之中成等正觉。又愿生彼兜率陀天。于彼寿终降生右胁见行七步。放大光明。普佛世界六种震动。而自唱言。我于一切世间。最为尊贵。释梵诸天咸来亲奉。又见习学书计历数声明伎巧医方养生符印。及余博戏擅美过人。身处王宫厌诸欲境。见老病死悟世非常。捐舍国位。逾城学道。解诸缨络及迦尸迦。被服袈裟六年苦行。能于五浊刹中作斯示见。顺世间故浴尼连河行趣道场。龙王迎赞。诸菩萨众右绕称扬。菩萨尔时。受草自敷菩提树下。结加趺坐。又见魔众合围将加危害。菩萨以定慧力降伏魔怨。成无上觉。梵王劝请转于法轮。勇猛无畏。佛音震吼击法鼓吹法螺。建大法幢然正法炬。摄受正法及诸禅定。雨大法雨泽润含生。震大法雷开悟一切。诸佛刹土普照大光。世界之中地皆震动。魔宫摧毁惊怖波旬。破烦恼城堕诸见网。远离黑法生诸白法。于佛施食能受能消。为调众生宣扬妙理。或见微笑放百千光。升灌顶阶受菩提记。或成佛道。见入涅槃。使无量有情皆得漏尽。成熟菩萨无边善根。如是诸佛刹中皆能示见。譬如幻师善知幻术而能示见男女等相。于彼相中实无可得。如是如是诸菩萨等。善学无边幻术功德故。能示见变化相应。能善了知变化之道故。示诸佛土见大慈悲。一切群生普皆饶益菩萨愿行。成就无疆无量义门。通达平等一切善法具足修成。诸佛刹中平等趣入。常为诸佛劝进加威。一切如来识知印可。为教菩萨作阿阇梨。常习相应无边诸行。通达一切法界所行。能善了知有情及土。亦常发趣供诸如来。见种种身犹如影像。善学因陀罗网能破魔网。坏诸见网入有情网。能超烦恼眷属及魔侣魔人。远出声闻辟支佛地。入空无相无愿法门。而能安住方便善巧。初不乐入二乘涅槃。得无生无灭诸三摩地。及得一切陀罗尼门。广大诸根辩才决定。于菩萨藏法善能了知。佛华三昧随时。悟入。具一切种甚深禅定。一切诸佛皆悉见前。于一念中遍游佛土。周旋往返不异其时。于难非难边能了诸边。敷演实际。差别善知。得佛辩才住普贤行。善能分别众生语言。超过世间一切之法。善知一切出世间法。得资具自在波罗蜜多。荷担有情为不请友。能持一切如来法藏。安住不断一切佛种。哀愍有情能开法眼。闭诸恶趣开善趣门。普观有情能作父母兄弟之想。又观众生如己身想。证得一切。赞叹功德波罗蜜多。能善了知赞叹如来一切功德。及余称赞诸功德法。如是菩萨摩诃萨众无量无边。皆来集会。尔时尊者阿难。从坐而起整理衣服。偏袒右肩右膝著地。合掌向佛白言。大德世尊。身色诸根悉皆清净。威光赫奕如融金聚。又如明镜凝照光晖。从昔已来初未曾见。喜得瞻仰生希有心。世尊今者。入大寂定行如来行皆悉圆满。善能建立大丈夫行。思惟去来现在诸佛。世尊何故住斯念耶。尔时佛告阿难。汝今云何能知此义。为有诸天来告汝耶。为以见我及自知耶。阿难白佛言。世尊。我见如来光瑞希有故发斯念非因天等。佛告阿难。善哉善哉汝今快问。善能观察微妙辩才。能问如来如是之义。汝为一切如来应正等觉。及安住大悲利益群生如优昙花希有大士出见世间。故问斯义。又为哀愍利乐诸众生故。能问如来如是之义。阿难如来应正等觉。善能开示无量知见。何以故。如来知见无有障碍。阿难。如来应正等觉欲乐住世。能于食顷住无量无数百千亿那由他劫。若复增过如上数量。而如来身及以诸根无有增减。何以故。如来得三昧自在到于彼岸。于一切法最胜自在。是故阿难谛听善思念之。吾当为汝分别解说。阿难白佛言。唯然世尊。愿乐欲闻
　　尔时佛告阿难。往昔过阿僧祇无数大劫。有佛出现号曰然灯。于彼佛前极过数量。有苦行佛出兴于世。苦行佛前复有如来号为月面。月面佛前过于数量。有旃檀香佛于彼佛前有苏迷卢积佛。卢积佛前复有妙高劫佛。如是展转。有离垢面佛。不染污佛。龙天佛。山声王佛。苏迷卢积佛。金藏佛。照曜光佛。光帝佛。大地种姓佛。光明炽盛琉璃金光佛。月像佛。开敷花庄严光佛。妙海胜觉游戏神通佛。金刚光佛。大阿伽陀香光佛。舍离烦恼心佛。宝增长佛。勇猛积佛。胜积佛。持大功德法施神通佛。映蔽日月光佛。照曜琉璃佛。心觉花佛。月光佛。日光佛。花璎珞色王开敷神通佛。水月光佛。破无明暗佛。真珠珊瑚盖佛。底沙佛。胜花佛。法慧吼佛。有师子吼鹅雁声佛。梵音龙吼佛。如是等佛出现于世。相去劫数皆过数量。彼龙吼佛未出世前无央数劫。有世主佛。世主佛前无边劫数有佛出世。号世间自在王如来应正等觉明行圆满善逝世间解无上丈夫调御士天人师佛世尊。阿难。彼佛法中有一比丘。名曰法处。有殊胜行愿及念慧力增上。其心坚固不动。福智殊胜人相端严。阿难。彼法处比丘。往诣世间自在王如来所。偏袒右肩顶礼佛足。向佛合掌。以颂赞曰
　　如来无量无边光　　举世无光可能喻
　　一切日月摩尼宝　　佛之光威皆映蔽
　　世尊能演一音声　　有情各各随类解
　　又能现一妙色身　　普使众生随类见
　　戒定慧进及多闻　　一切有情无与等
　　心流觉慧如大海　　善能了知甚深法
　　惑尽过亡应受供　　如是圣德惟世尊
　　佛有殊胜大威光　　普照十方无量刹
　　我今称赞诸功德　　冀希福慧等如来
　　能救一切诸世间　　生老病死众苦恼
　　愿当安住三摩地　　演说施戒诸法门
　　忍辱精勤及定慧　　庶当成佛济群生
　　为求无上大菩提　　供养十方诸妙觉
　　百千俱胝那由他　　极彼恒沙之数量
　　又愿当获大神光　　倍照恒沙亿佛刹
　　及以无边胜进力　　感得殊胜广净居
　　如是无等佛刹中　　安处群生当利益
　　十方最胜之大士　　彼皆当往生喜心
　　唯佛圣智能证知　　我今希求坚固力
　　纵沈无间诸地狱　　如是愿心终不退
　　一切世间无碍智　　应当了知如是心
　　复次阿难。法处比丘。赞佛德已白言世尊。我今发阿耨多罗三藐三菩提心。惟愿如来为我演说如是等法。令于世间得无等等成大菩提。具摄清净庄严佛土。佛告比丘。汝应自摄清净佛国。法处白佛言。世尊。我无威力堪能摄受。唯愿如来说余佛土清净庄严。我等闻已誓当圆满。尔时世尊。为其广说二十一亿清净佛土具足庄严。说是法时经于亿岁。阿难。法处比丘。于彼二十一亿诸佛土中。所有严净之事悉皆摄受。既摄受已。满足五劫思惟修习。阿难白佛言。世尊彼世间自在王如来寿量几何。世尊告曰。彼佛寿量满四十劫。阿难。彼二十一俱胝佛刹。法处比丘所摄佛国超过于彼。既摄受已往诣世间自在王如来所。顶礼双足右绕七匝。却住一面白言世尊。我已摄受具足功德严净佛土。佛言。今正是时。汝应具说令众欢喜。亦令大众皆当摄受圆满佛土。法处白言。唯愿世尊。大慈留听。我今将说殊胜之愿
　　若我证得无上菩提。国中有地狱饿鬼畜生趣者。我终不取无上正觉
　　若我成佛。国中众生有堕三恶趣者。我终不取正觉
　　若我成佛。国中有情若不皆同真金色者。不取正觉
　　若我成佛。国中有情形貌差别有好丑者。不取正觉
　　若我成佛。国中有情不得宿念。下至不知亿那由他百千劫事者。不取正觉
　　若我成佛。国中有情若无天眼。乃至不见亿那由他百千佛国土者。不取正觉
　　若我成佛。国中有情不获天耳。乃至不闻亿那由他百千逾缮那外佛说法者。不取正觉
　　若我成佛。国中有情无他心智。乃至不知亿那由他百千佛国土中有情心行者。不取正觉
　　若我成佛。国中有情不获神通自在波罗蜜多。于一念顷不能超过亿那由他百千佛刹者。不取正觉
　　若我成佛。国中有情起于少分我我所想者。不取菩提
　　若我成佛。国中有情若不决定成等正觉证大涅槃者。不取菩提
　　若我成佛。光明有限。下至不照亿那由他百千及算数佛刹者。不取菩提
　　若我成佛。寿量有限乃至俱胝那由他百千及算数劫者。不取菩提
　　若我成佛。国中声闻无有知其数者。假使三千大千世界满中有情及诸缘觉。于百千岁尽其智算亦不能知。若有知者不取正觉
　　若我成佛。国中有情寿量有限齐者。不取菩提。唯除愿力而受生者
　　若我成佛。国中众生若有不善名者。不取正觉
　　若我成佛。彼无量刹中无数诸佛。不共咨嗟称叹我国者。不取正觉
　　若我证得无上觉时。余佛刹中诸有情类。闻我名已所有善根心心回向愿生我国。乃至十念若不生者。不取菩提。唯除造无间恶业诽谤正法及诸圣人
　　若我成佛。于他刹土。有诸众生发菩提心。及于我所起清净念。复以善根回向愿生极乐。彼人临命终时。我与诸比丘众。现其人前。若不尔者。不取正觉
　　若我成佛。无量国中所有众生。闻说我名以己善根回向极乐。若不生者。不取菩提
　　若我成佛。国中菩萨皆不成就三十二相者。不取菩提
　　若我成佛。于彼国中。所有菩萨于大菩提。咸悉位阶一生补处。唯除大愿诸菩萨等。为诸众生被精进甲。勤行利益修大涅槃。遍诸佛国行菩萨行。供养一切诸佛如来。安立洹沙众生住无上觉。所修诸行复胜于前。行普贤道而得出离。若不尔者不取菩提
　　若我成佛。国中菩萨每于晨朝。供养他方乃至无量亿那由他百千诸佛。以佛威力即以食前还到本国。若不尔者不取菩提
　　若我成佛。于彼刹中诸菩萨众。所须种种供具。于诸佛所殖诸善根。如是色类不圆满者不取菩提
　　若我当成佛时。国中菩萨说诸法要。不善顺入一切智者。不取菩提
　　若我成佛。彼国所生诸菩萨等。若无那罗延坚固力者。不取正觉
　　若我成佛。周遍国中诸庄严具。无有众生能总演说。乃至有天眼者。不能了知所有杂类形色光相。若有能知及总宣说者。不取菩提
　　若我成佛。国中具有无量色树高百千由旬。诸菩萨中有善根劣者若不能了知不取正觉
　　若我成佛。国中众生读诵经典教授敷演。若不获得胜辩才者。不取菩提
　　若我成佛。国中菩萨有不成就无边辩才者。不取菩提
　　若我成佛。国土光净遍无与等。彻照无量无数不可思议诸佛世界。如明镜中现其面像。若不尔者。不取菩提
　　若我成佛。国界之内地及虚空有无量种香。复有百千亿那由他数众宝香炉。香气普熏遍虚空界。其香殊胜超过人天珍。奉如来及菩萨众。若不尔者。不取菩提
　　若我成佛。周遍十方。无量无数不可思议无等界众生之辈。蒙佛威光所照触者。身心安乐超过人天。若不尔者不取正觉
　　若我成佛。无量不可思议无等界诸佛刹中菩萨之辈闻我名已。若不证得离生获陀罗尼者。不取正觉
　　若我成佛。周遍无数不可思议无有等量。诸佛国中所有女人。闻我名已得清净信。发菩提心厌患女身。若于来世不舍女人身者。不取菩提
　　若我成佛。无量无数不可思议无等佛刹菩萨之众。闻我名已得离生法。若不修行殊胜梵行。乃至到于大菩提者。不取正觉
　　若我成佛。周遍十方无有等量诸佛刹中所有菩萨。闻我名已五体投地。以清净心修菩萨行。若诸天人不礼敬者。不取正觉
　　若我成佛。国中众生所须衣服随念即至。如佛命善来比丘法服自然在体。若不尔者。不取菩提
　　若我成佛。诸众生类才生我国中。若不皆获资具心净安乐。如得漏尽诸比丘者。不取菩提
　　若我成佛。国中群生。随心欲见诸佛净国殊胜庄严。于宝树间悉皆出现。犹如明镜见其面像若不尔者。不取菩提
　　若我成佛。余佛刹中所有众生闻我名已。乃至菩提诸根有阙德用非广者。不取菩提
　　若我成佛。余佛刹中所有菩萨。闻我名已若不皆善分别胜三摩地名字语言。菩萨住彼三摩地中。于一刹那言说之顷。不能供养无量无数不可思议无等诸佛。又不现证六三摩地者。不取正觉
　　若我成佛。余佛土中有诸菩萨。闻我名已。寿终之后。若不得生豪贵家者。不取正觉
　　若我成佛。余佛刹中所有菩萨闻我名已。若不应时修菩萨行。清净欢喜得平等住具诸善根。不取正觉
　　若我成佛。他方菩萨闻我名已。皆得平等三摩地门。住是定中常供无量无等诸佛。乃至菩提终不退转。若不尔者。不取正觉
　　若我成佛。国中菩萨随其志愿。所欲闻法自然得闻。若不尔者。不取正觉
　　若我证得无上菩提。余佛刹中所有菩萨闻我名已。于阿耨多罗三藐三菩提有退转者。不取正觉
　　若我成佛。余佛国中所有菩萨。若闻我名应时不获一二三忍。于诸佛法不能现证不退转者。不取菩提
　　尔时佛告阿难。彼法处比丘。于世间自在王如来前。发此愿已。承佛威神。而说颂曰
　今对如来发弘誓　　当证无上菩提日
　若不满足诸上愿　　不取十力无等尊
　心或不堪常行施　　广济贫穷免诸苦
　利益世间使安乐　　不成救世之法王
　我证菩提坐道场　　名闻不遍十方界
　无量无边异佛刹　　不取十力世中尊
　方趣无上大菩提　　出家为求于欲境
　于彼念慧行无有　　不作调御天人师
　愿获如来无量光　　普照十方诸佛土
　能灭一切贪恚痴　　亦断世间诸恶趣
　愿得光开净慧眼　　于诸有中破冥暗
　除灭诸难使无余　　安处天人大威者
　修习本行已清净　　获得无量胜威光
　日月诸天摩尼火　　所有光晖皆映蔽
　最胜丈夫修行已　　于彼贫穷为伏藏
　圆满善法无等伦　　于大众中师子吼
　往昔供养自然智　　多劫勤修诸苦行
　为求最胜诸慧蕴　　满足本愿天人尊
　如来知见无所碍　　一切有为皆能了
　愿我当成无与等　　最胜智者真导师
　我若当证大菩提　　如斯弘誓实圆满
　愿动三千大千界　　天众空中皆雨花
　是时大地咸震动　　天花鼓乐满虚空
　并雨栴檀细末香　　唱言未来当作佛
　　佛告阿难。彼法处比丘。于世间自在王如来。及诸天人魔梵沙门婆罗门等前。广发如是大弘誓愿。皆已成就世间希有。发是愿已。如实安住种种功德。具足庄严威德广大清净佛土。修习如是菩萨行时。经于无量无数不可思议。无有等等亿那由他百千劫内。初未曾起贪嗔及痴欲害恚想。不起色声香味触想。于诸众生常乐爱敬犹如亲属。其性温和易可同处。有来求者不逆其意。善言劝谕无不从心。资养所须趣支身命。少欲知足常乐虚闲。禀识聪明而无矫妄。其性调顺无有暴恶。于诸有情常怀慈忍。心不诈谄亦无懈怠。善言策进求诸白法。普为群生勇猛无退。利益世间大愿圆满。奉事师长敬佛法僧。于菩萨行常被甲胄。志乐寂静离诸染著。为令众生常修白法。于善法中而为上首。住空无相无愿无作无生不起不灭无有憍慢。而彼正士行菩萨道时。常护语言不以语言害他及己。常以语业利己及人。若入王城及诸村落。虽见诸色心无所染。以清净心不爱不恚。菩萨尔时。于檀波罗蜜起自行已。又能令他行于惠施。于尸波罗蜜乃至般若波罗蜜。起前二行皆悉圆满。由成如是诸善根故。所生之处有无量亿那由他百千伏藏自然涌出。复令无量无数不可思议无等无边诸众生类。安住阿耨多罗三藐三菩提。如是无边诸菩萨众起诸妙行。供养奉事于诸世尊乃至成佛。皆不可以语言分别之所能知。或作轮王。帝释。苏焰摩天。兜率陀天。善化天。他化自在天。大梵天王。皆能奉事供养诸佛。及能请佛转于法轮。若作阎浮提王及诸长者。宰官婆罗门刹帝利等。诸种姓中皆能尊重供养诸佛。又能演说无量法门。从此永弃世间成无上觉。然彼菩萨能以上妙衣服卧具饮食医药。尽形供养一切如来得安乐住。如是种种圆满善根。非以语言能尽边际。口中常出栴檀妙香。其香普熏无量无数乃至亿那由他百千世界。复从一切毛孔。出过人天优钵罗花上妙香气。随所生处相好端严殊胜圆满。又得诸资具自在波罗蜜多。一切服用周遍无乏。所谓诸宝香花幢幡缯盖。上妙衣服饮食汤药。及诸伏藏珍玩所须。皆从菩萨掌中自然流出。身诸毛孔流出。一切人天音乐。由是因缘能令无量无数不可思议诸众生等。安住阿耨多罗三藐三菩提。阿难。我今已说法处菩萨本所修行
　　尔时阿难白佛言。世尊。彼法处菩萨成菩提者。为过去耶为未来耶。为今现在他方世界耶
　　佛告阿难。西方去此十万亿佛刹。彼有世界名曰极乐。法处比丘在彼成佛。号无量寿。今现在说法。无量菩萨及声闻众恭敬围绕。阿难。彼佛光明普照佛刹。无量无数不可思议。我今略说。光照东方如恒河沙等国土。南西北方四维上下亦复如是。唯除诸佛本愿威神所加。悉皆照烛。是诸佛光。或有加一寻者。或有加一由旬乃至亿那由他百千由旬光者。或普照佛刹者。阿难。以是义故。无量寿佛复有异名。谓无量光。无边光。无著光。无碍光。光照王端严光。爱光。喜光。可观光。不思议光。无等光不可称量光。映蔽日光。映蔽月光。掩夺日月光。彼之光明清净广大。普令众生身心悦乐。复令一切余佛刹中。天龙夜叉阿修罗等皆得欢悦。阿难。我今开示彼佛光明。满足一劫说不能尽。复次阿难。彼无量寿如来。诸声闻众不可称量知其边际。假使比丘满亿那由他百千数量。皆如大目揵连神通自在。于晨朝时周历大千世界。须臾之顷还至本处。彼经亿那由他百千岁数。欲共计算无量寿佛初会之中诸声闻众。尽其神力乃至灭度。于百分中不知其一。于千分百千分乃至邬波尼杀昙分中。亦不知其一。阿难。譬如大海深八万四千由旬。以目极观不知边际。若有丈夫。析一毛端为五十分。以其一分于大海中沾取一滴。阿难。彼之水滴比于大海。何者为多。阿难白言。假使取千由旬水。犹以为少。况以毛端一分而可方之。佛告阿难。假使比丘满亿那由他百千数量。皆如大目揵连。经百千亿那由他岁。皆共算数彼无量寿如来初会声闻。所知数量如彼毛端一滴之水。余不测者犹如大海。诸菩萨摩诃萨众亦复如是。非以算计之所能知。阿难。彼佛寿命无量无边。不可知其劫数多少。声闻菩萨及诸天人寿量亦尔。阿难白佛言。世尊。彼佛出世于今几时。能得如是无量寿命。佛告阿难。彼佛受生经今十劫。复次阿难。彼极乐界无量功德具足庄严。国土丰稔天人炽盛。志意和适常得安隐。无有地狱畜生及琰魔王界。有种种香周遍芬馥。种种妙花亦皆充满。有七宝幢周布行列。其宝幢上悬诸幡盖及众宝铃。具足百千诸妙杂色。阿难。彼如来国多诸宝树。或纯黄金白银琉璃颇梨。赤珠马瑙玉树。唯一宝成不杂余宝。或以二宝乃至七宝庄严。阿难。彼金为树者。以金为根茎。白银为叶及以花果。白银之树银为根茎。黄金为叶及以花果。马瑙之树马瑙根茎。美玉为叶及以花果。美玉树者。玉为根茎七宝为叶及诸花果。或有金树。黄金为根。白银为茎。琉璃为枝。颇梨为条。赤珠为叶。马瑙为花。美玉为果。或有银树。以银为根黄金为茎。余枝果等饰同金树。琉璃树者。琉璃为根黄金为茎。白银为枝颇梨为条。赤珠为叶马瑙为花美玉为果。颇梨真珠马瑙等树。诸宝转饰皆若琉璃。复有玉树。玉为其根黄金为茎。白银为枝琉璃为条。颇梨为叶赤珠为花马瑙为果。复有无量摩尼珠等宝庄严树周遍其国。是诸宝树光辉赫奕世无能比。以七宝罗网而覆其上。其网柔软如兜罗绵。复次阿难。无量寿佛有菩提树。高十六亿由旬。枝叶垂布八亿由旬。树本隆起高五千由旬周圆亦尔。其条叶花果。常有无量百千种种妙色。及诸珍宝殊胜庄严。谓月光摩尼宝。释迦毗楞伽宝。心王摩尼宝。海乘流注摩尼宝。光辉遍照超过人天。于其树上有诸金锁垂宝璎珞周遍庄严。谓卢遮迦宝。末瑳宝。及赤白青色真珠等宝。以为璎珞。有师子云聚宝等。以为其锁饰诸宝柱。又以纯金真珠杂宝铃铎以为其网。庄严宝锁弥覆其上。以颇梨万字半月宝等互相映饰。微风吹动出种种声。令千世界诸众生等随乐差别。于甚深法证无生忍。阿难。彼千世界诸有情等。闻此音已住不退转无上菩提。及无量无数有情得无生法忍复次阿难。若有众生。见菩提树闻声嗅香。尝其果味触其光影念。树功德。由此因缘乃至涅槃。五根无患心无散乱。皆于阿耨多罗三藐三菩提得不退转。复由见彼菩提树故获三种忍。何等为三。一者随声忍。二者随顺忍。三者无生法忍。此皆无量寿佛本愿威神见所加及往修静虑。无比喻故。无缺减故。善修习故。善摄受故。善成就故

　　　　大宝积经卷第十七

　　　　大宝积经卷第十八

　　　　大唐三藏菩提流志奉　诏译

　　　　无量寿会第五之二

　　复次阿难。彼极乐界。无诸黑山。铁围山。大铁围山。妙高山等。阿难白佛言。世尊。其四天王天三十三天既无。诸山依何而住。佛告阿难。于汝意云何。妙高已上有夜摩天。乃至他化自在天及色界诸天等。依何而住。阿难白佛言。世尊。不可思议业力所致。佛语阿难。不思议业汝可知耶。答言不也。佛告阿难。诸佛及众生善根业力。汝可知耶。答言不也。世尊。我今于此法中实无所惑。为破未来疑网故发斯问。佛告阿难。彼极乐界其地无海而有诸河。河之狭者满十由旬。水之浅者十二由旬。如是诸河深广之量。或二十三十乃至百数。或有极深广者至千由旬。其水清冷具八功德。浚流恒激出微妙音。譬若诸天百千伎乐。安乐世界其声普闻。有诸名花沿流而下。和风微动出种种香。居两岸边多栴檀树。修条密叶交覆于河。结实开花芳辉可玩。群生游乐随意往来。或有涉河濯流嬉戏。感诸天水善顺物宜。深浅寒温曲从人好。阿难。大河之下地布金砂。有诸天香世无能喻随风散馥。杂水流[香*分]天曼陀罗花。优钵罗花。波头摩花。拘物头华。芬陀利花。弥覆其上。复次阿难。彼国人众。或时游览同萃河滨。有不愿闻激流之响。虽获天耳终竟不闻。或有愿闻。即时领悟百千万种喜爱之声。所谓佛法僧声。止息之声。无性声。波罗蜜声。十力四无所畏声。神通声。无作声。无生无灭声。寂静声。边寂静声。极寂静声。大慈大悲声。无生法忍声。灌顶受位声。得闻如是种种声已。获得广大爱乐欢悦。而与观察相应。厌离相应。灭坏相应。寂静相应。边寂静相应。极寂静相应。义味相应。佛法僧相应。力无畏相应。神通相应。止息相应。菩提相应。声闻相应。涅槃相应复次阿难。彼极乐世界。不闻诸恶趣名。边无障碍烦恼覆蔽名。无有地狱琰摩畜生名。边无八难名。亦无苦受不苦不乐受名。尚无假设何况实苦。是故彼国名为极乐。阿难。我今略说极乐因缘。若广说者穷劫不尽。复次阿难。彼极乐世界所有众生。或已生。或现生。或当生。皆得如是诸妙色身。形貌端正神通自在。福力具足受用种种宫殿园林。衣服饮食香华璎珞。随意所须悉皆如念。譬如他化自在诸天
　　复次阿难。彼佛国中有微细食。诸有情类尝无啖者。如第六天随所思念。如是饮食即同食已。色力增长而无便秽。复有无量如意妙香。涂香。末香。其香普熏彼佛国界。及散花幢幡亦皆遍满。其有欲闻香者随愿即闻。或不乐者终无所受。复有无量上妙衣服宝冠环钏耳珰璎珞花鬘带锁诸宝庄严。无量光明百千妙色。悉皆具足自然在身。复有金银真珠妙宝之网。悬诸宝铃周遍严饰。若诸有情所须宫殿楼阁等。随所乐欲高下长短广狭方圆。及诸床座妙衣敷上。以种种宝而严饰之。于众生前自然出现。人皆自谓各处其宫。
　　复次阿难。极乐国土。所有众生无差别相。顺余方俗有天人名。阿难。譬如下贱半挓迦人。对于轮王则无可谕。威光德望悉皆无有。又如帝释方第六天。威光等类皆所不及。园苑宫殿衣服杂饰。尊贵自在阶位神通。及以变化不可为比。唯受法乐则无差别。阿难应知。彼国有情犹如他化自在天王。阿难。彼极乐界。于晨朝时周遍四方。和风微动不逆不乱。吹诸杂花种种香气。其香普熏周遍国界。一切有情为风触身。安和调适犹如比丘得灭尽定。其风吹动七宝树林。华飘成聚高七人量。种种色光照曜佛土。譬如有人以花布地手按令平。随杂色花间错分布。彼诸花聚亦复如是。其花微妙广大柔软如兜罗绵。若诸有情足蹈彼花没深四指。随其举足还复如初。过晨朝已其花自然没入于地。旧花既没大地清净。更雨新花还复周遍。如是中时晡时。初中后夜飘花成聚亦复如是。阿难。一切广大珍奇之宝。无有不生极乐界者。阿难。彼佛国中有七宝莲花。一一莲花有无量百千亿叶。其叶有无量百千珍奇异色。以百千摩尼妙宝庄严。覆以宝网。转相映饰。阿难。彼莲花量或半由旬。或一二三四乃至百千由旬者。是一一花出三十六亿那由他百千光明。一一光中出三十六亿那由他百千诸佛。身如金色具三十二大丈夫相。八十随好殊胜庄严。放百千光普照世界。是诸佛等。现往东方为众说法。皆为安立无量有情于佛法中。南西北方四维上下亦复如是。复次阿难。极乐世界无有昏闇。亦无火光。涌泉陂湖彼皆非有。亦无住著家室林苑之名。及表示之像幼童色类。亦无日月昼夜之像。于一切处标式既无亦无名号。唯除如来所加威者。阿难。彼国众生若当生者。皆悉究竟无上菩提到涅槃处。何以故。若邪定聚及不定聚。不能了知建立彼因故。阿难。东方如恒沙界。一一界中如恒沙佛。彼诸佛等各各称叹阿弥陀佛无量功德。南西北方四维上下诸佛称赞亦复如是。何以故。他方佛国所有众生。闻无量寿如来名号。乃至能发一念净信欢喜爱乐。所有善根回向愿生无量寿国者。随愿皆生得不退转。乃至无上正等菩提。除五无间诽毁正法及谤圣者。阿难。若有众生。于他佛刹发菩提心。专念无量寿佛。及恒种殖众多善根。发心回向愿生彼国。是人临命终时。无量寿佛与比丘众。前后围绕现其人前。即随如来往生彼国得不退转。当证无上正等菩提。是故阿难。若有善男子善女人。愿生极乐世界欲见无量寿佛者。应发无上菩提心。复当专念极乐国土。积集善根应持回向。由此见佛生彼国中。得不退转乃至无上菩提。阿难。若他国众生发菩提心。虽不专念无量寿佛。亦非恒种众多善根。随己修行诸善功德。回向彼佛愿欲往生。此人临命终时。无量寿佛即遣化身。与比丘众前后围绕。其所化佛光明相好与真无异。现其人前摄受导引。即随化佛往生其国。得不退转无上菩提。阿难。若有众生住大乘者。以清净心向无量寿如来。乃至十念念无量寿佛愿生其国。闻甚深法即生信解。心无疑惑乃至获得一念净心。发一念心念无量寿佛。此人临命终时。如在梦中见无量寿佛。定生彼国得不退转无上菩提。阿难。以此义利故。无量无数不可思议无有等等无边世界诸佛如来。皆共称赞无量寿佛所有功德
　　佛告阿难。东方如恒河沙界。一一界中有如恒沙菩萨。为欲瞻礼供养无量寿佛及诸圣众来诣佛所。南西北方四维上下。亦复如是。
　　尔时世尊。而说颂曰
　东方诸佛刹　　数如恒河沙
　如是佛土中　　恒沙菩萨众
　皆现神通来　　礼无量寿佛
　三方诸圣众　　礼觐亦同归
　彼于沙界中　　道光诸辩论
　住深禅定乐　　四无所畏心
　各赍众妙花　　名香皆可悦
　并奏诸天乐　　百千和雅音
　以献天人师　　名闻十方者
　究竟威神力　　善学诸法门
　种种供养中　　勤修无懈倦
　功德智慧景　　能破诸幽冥
　咸以尊重心　　奉诸珍妙供
　彼观殊胜刹　　菩萨众无边
　愿速成菩提　　净界如安乐
　世尊知欲乐　　广大不思议
　微笑现金容　　告成如所愿
　了诸法如幻　　佛国犹梦响
　恒发誓庄严　　当成微妙土
　菩萨以愿力　　修胜菩提行
　知土如影像　　发诸弘誓心
　若求遍清净　　殊胜无边刹
　闻佛圣德名　　愿生安乐国
　若有诸菩萨　　志求清净土
　了知法无我　　愿生安乐国
　　复次阿难。极乐世界所有菩萨。于无上菩提皆悉安住一生补处。唯除大愿能师子吼擐大甲胄摩诃萨众为度群生修大涅槃者。复次阿难。彼佛刹中诸声闻众。皆有身光能照一寻。菩萨光照极百千寻。除二菩萨光明常照三千大千世界。阿难白佛言。世尊。彼二菩萨名为何等。佛告阿难。汝今谛听。彼二菩萨。一名观自在。二名大势至。阿难。此二菩萨从娑婆世界舍寿量已往生彼国。阿难。彼极乐界所生菩萨。皆具三十二相。肤体柔软诸根聪利智慧善巧。于差别法无不了知。禅定神通善能游戏。皆非薄德钝根之流。彼菩萨中有得初忍或第二忍者无量无边。或有证得无生法忍。阿难。彼国菩萨乃至菩提不堕恶趣。生生之处能了宿命。唯除五浊刹中出现于世。阿难。彼国菩萨皆于晨朝。供养他方无量百千诸佛。随所希求种种花鬘涂香末香。幢幡缯盖及诸音乐。以佛神力皆现手中供养诸佛。如是供具广大甚多。无数无边不可思议。若复乐求种种名花。花有无量百千光色。皆现手中奉散诸佛阿难。其所散花。即于空中变成花盖。盖之小者满十由旬。若不更以新花重散。前所散花终不堕落。阿难。或有花盖满二十由旬。如是三十四十乃至千由旬。或等四洲或遍小千中千。乃至三千大千世界。此诸菩萨生希有心得大喜爱。于晨朝时。奉事供养尊重赞叹无量百千亿那由他佛。及种诸善根已。即于晨朝还到本国。此皆由无量寿佛本愿加威及曾供如来。善根相续无缺减故。善修习故。善摄取故。善成就故
　　复次阿难。彼极乐界诸菩萨众。所说语言与一切智相应。于所受用皆无摄取。遍游佛刹无爱无厌亦无希求。不希求想。无自想。无烦恼想。无我想。无斗诤相违怨嗔之想。何以故。彼诸菩萨。于一切众生。有大慈悲利益心故。有柔软无障碍心。不浊心。无忿恨心。有平等调伏寂静之心。忍心忍调伏心。有等引澄净无散乱心。无覆蔽心。净心。极净心。照曜心。无尘心。大威德心。善心。广大心。无比心。甚深心。爱法心。喜法心。善意心。舍离一切执著心。断一切众生烦恼心。闭一切恶趣心故。行智慧行已成就无量功德。于禅定觉分善能演说。而常游戏无上菩提勤修敷演。肉眼发生能有简择。天眼出现鉴诸佛土。法眼清净能离诸著。慧眼通达到于彼岸。佛眼成就觉悟开示。生无碍慧为他广说。于三界中平等勤修。既自调伏亦能调伏一切有情。能令获得胜奢摩他。于一切法证无所得。善能说法言辞巧妙。勤修供养一切诸佛。摧伏有情一切烦恼。为诸如来之所悦可而能如是。如是思惟。作是思惟时。能集能见一切诸法皆无所得。以方便智修行灭法。善知取舍理非理趣。于理趣非理趣中皆得善巧。于世语言心不爱乐。出世经典诚信勤修。善巧寻求一切诸法。求一切法增长了知。知法本无实不可得。于所行处亦无取舍。解脱老病住诸功德。从本已来安住神通勤修深法。于甚深法而无退转。于难解法悉能通达。得一乘道无有疑惑。于佛教法不由他悟。其智宏深譬之巨海。菩提高广喻若须弥。自身威光超于日月。凡所思择与慧相应。犹如雪山其心洁白。光明普照无边功德烧烦恼薪。方之于火不为善恶之所动摇。心静常安犹如大地。洗涤烦惑如清净水。心无所主犹如火。不著世间犹如风。养诸有情犹如地。观诸世界如虚空。荷载众生犹如良乘。不染世法譬之莲花。远畅法音犹如雷震。雨一切法方之大雨。光蔽贤圣犹彼大仙。善能调伏如大龙象。勇猛无畏如师子王。覆护众生如尼拘陀树。他论不动如铁围山。修慈无量如彼恒河。诸善法王能为前导如大梵天。无所聚积犹如飞鸟。摧伏他论如金翅王。难遇希有如优昙花。最胜丈夫其心正直。无有懈怠能善修行。于诸见中善巧决定。柔和忍辱无嫉妒心。论法无厌求法不倦。常勤演说利益众生。戒若琉璃内外明洁。善闻诸法而为胜宝。其所说言令众悦伏。以智慧力建大法幢。吹大法螺。击大法鼓。常乐勤修建诸法表。由智慧光心无迷惑。远众过失亦无损害。以淳净心离诸秽染。常行惠施永舍悭贪。禀性温和常怀惭耻。其心寂定智慧明察。作世间灯破众生闇。堪受利养殊胜福田。为大导师周济群物。远离憎爱心净无忧。勇进无怖为大法将。了知地狱调伏自他。利益有情拔诸毒箭。为世间解为世间师。引导群生舍诸爱著。永离三垢游戏神通。因力。缘力。愿力。发起力。世俗力。出生力。善根力。三摩地力。闻力。舍力。戒力。忍力。精进力。定力。慧力。奢摩他力。毗钵舍那力。神通力。念力。觉力。摧伏一切大魔军力。并他论法力。能破一切烦恼怨力。及殊胜大力。威福具足相好端严。智慧辩才善根圆满。目净修广人所爱乐。其身清洁远离贡高。以尊重心奉事诸佛。于诸佛所植众善本。拔除憍慢离贪嗔痴。殊胜吉祥应供中最。住胜智境赫奕慧光。心生欢喜雄猛无畏。福智具足无有滞限。但说所闻开示群物。随所闻法皆能解了。于菩提分法勇猛勤修。空无相愿而常安住。及不生不灭诸三摩地。行遍道场远二乘境。阿难。我今略说彼极乐界所生菩萨摩诃萨众真实功德悉皆如是。阿难。假令我身住寿百千亿那由他劫。以无碍辩欲具称扬彼诸菩萨摩诃萨等真实功德不可穷尽。阿难。彼诸菩萨摩诃萨等。尽其寿量亦不能知
　　尔时世尊告阿难言。此是无量寿佛极乐世界。汝应从坐而起合掌恭敬五体投地为佛作礼。彼佛名称遍满十方。彼一一方恒沙诸佛。皆共称赞无碍无断。是时阿难。即从坐起偏袒右肩。西面合掌五体投地。白佛言。世尊。我今欲见极乐世界无量寿如来。并供养奉事无量百千亿那由他佛及菩萨众。种诸善根。时无量寿佛。即于掌中放大光明。遍照百千俱胝那由他刹。彼诸佛刹所有大小诸山。黑山。宝山。须弥卢山。迷卢山。大迷卢山。目真邻陀山。摩诃目真邻陀山。铁围山。大铁围山。丛薄园林及诸宫殿天人等物。以佛光明皆悉照见。譬如有人以净天眼观一寻地见诸所有。又如日光出现万物斯睹。彼诸国中比丘比丘尼优婆塞优婆夷。悉见无量寿如来如须弥山王。照诸佛刹时诸佛国。皆悉明现如处一寻。以无量寿如来殊胜光明极清净故。见彼高座及诸声闻菩萨等众。譬如大地洪水盈满。树林山河皆没不现唯有大水。如是阿难。彼佛刹中无有他论及异形类。唯除一切大声闻众一寻光明。及彼菩萨摩诃萨逾缮那等百千寻光。彼无量寿如来应正等觉光明。映蔽一切声闻及诸菩萨。令诸有情悉皆得见。彼极乐界菩萨声闻人天众等。一切皆睹娑婆世界释迦如来。及比丘众围绕说法
　　尔时佛告弥勒菩萨言。汝颇见具足清净威德庄严佛刹。及见空中树林园苑涌泉池沼不耶。汝见大地乃至色究竟天。于虚空中散花树林以为庄严。复有众鸟住虚空界。出种种音犹如佛声普闻世界。是诸众鸟皆是化作非实畜生。汝见是耶。弥勒白佛言。唯然已见。佛复告弥勒菩萨言。汝见此诸众生。入逾缮那百千宫殿已。游行虚空无著无碍。遍诸刹土供养诸佛。及见彼有情于昼夜分念佛相续不耶。弥勒白言。唯然尽见。佛复告言。汝见他化自在天与极乐诸人受用资具有差别不。弥勒白言。我不见彼有少差别。佛告弥勒。汝见极乐世界人住胎不。弥勒白言。世尊。譬如三十三天夜摩天等。入百由旬若五百由旬宫殿之内游戏欢乐。我见极乐世界人住胎者。如夜摩天处于宫殿。又见众生于莲华内结加趺坐自然化生。时弥勒菩萨复白佛言。世尊。何因缘故。彼国众生有胎生者化生者。佛告弥勒。若有众生。堕于疑悔积集善根。希求佛智。普遍智。不思议智。无等智。威德智。广大智。于自善根不能生信。以此因缘。于五百岁住宫殿中。不见佛不闻法。不见菩萨及声闻众。若有众生。断除疑悔积集善根。希求佛智乃至广大智信已善根。此人于莲华内结加趺坐忽然化生。瞬息而出。譬如他国有人来至。而此菩萨亦复如是。余国发心来生极乐。见无量寿佛奉事供养。及诸菩萨声闻之众。阿逸多。汝观殊胜智者。彼因广慧力故受彼化生。于莲花中结加趺坐。汝观下劣之辈。于五百岁中不见佛不闻法。不见菩萨及声闻众。不知菩萨威仪法则。不能修习诸功德故。无因奉事无量寿佛。是诸人等皆为昔缘疑悔所致。譬如刹帝利王其子犯法。幽之内宫处以花观。层楼绮殿妙饰奇珍。宝帐金床重敷茵褥。名花布地烧大宝香。服御所资悉皆丰备。而以阎浮金锁系其两足。佛告弥勒。于意云何。彼王子心宁乐此不。答言不也。世尊彼幽絷时常思解脱。求诸亲识居士宰官长者近臣。王之太子虽希出离终不从心。乃至刹帝利王。心生欢喜方得解脱。佛告弥勒。如是如是。若有堕于疑悔。种诸善根希求佛智乃至广大智。于自善根不能生信。由闻佛名起信心故。虽生彼国于莲花中不得出现。彼等众生处花胎中。犹如园苑宫殿之想。何以故。彼中清净无诸秽恶。一切无有不可乐者。然彼众生于五百岁。不见佛不闻法。不见菩萨。及声闻众。不得供养奉事诸佛。不得问于菩萨法藏。远离一切殊胜善根。彼等于中不生欣乐。不能出现修习善法。往昔世中过失尽已然后乃出。彼于出时。心迷上下四方之所。若五百岁无疑惑者。即当供养无量百千俱胝那由他佛。并种无量无边善根。汝阿逸多当知。疑惑与诸菩萨为大损害
　　尔时弥勒菩萨白佛言。世尊。于此国界不退菩萨当生极乐国者其数几何。佛告弥勒。此佛土中有七十二亿菩萨。彼于无量亿那由他百千佛所。种诸善根成不退转当生彼国。况余菩萨由少善根生彼国者不可称计。阿逸多。从难忍如来佛国。有十八亿不退菩萨。当生极乐世界。东北方宝藏佛国中。有九十亿不退菩萨。当生彼土。从无量声如来国中。有二十二亿不退菩萨。当生彼土。从光明如来国中。有三十二亿不退菩萨。当生彼土。从龙天如来国中。有十四亿不退菩萨。当生彼土。从胜天力如来国中。有十二千不退菩萨。当生彼土。从师子如来国中。有五百不退菩萨。当生彼土。从离尘如来国中。有八十一亿不退菩萨。当生彼土。从世天如来国中。有六十亿不退菩萨。当生彼土。从胜积如来国中。有六十亿不退菩萨。当生彼土。从人王如来国中。有十俱胝不退菩萨。当生彼土。从胜花如来国中。有五百菩萨。具大精进发趣一乘。于七日中能令众生离百千亿那由他劫生死流转。彼等亦当生极乐界。从发起精进如来国中。有六十九亿不退菩萨。当生彼土。到彼国已。供养礼拜无量寿如来及菩萨众。阿逸多。我若具说诸方菩萨生极乐界。若已到今到当到。为供养礼拜瞻仰无量寿佛等者。但说其名。穷劫不尽。阿逸多。汝观彼诸菩萨摩诃萨善获利益。若有闻彼佛名。能生一念喜爱之心。当获如上所说功德。心无下劣亦不贡高。成就善根悉皆增上。阿逸多。是故告汝及天人世间阿修罗等。今此法门付嘱于汝。应当爱乐修习。乃至经一昼夜。受持读诵生希望心。于大众中为他开示。当令书写执持经卷。于此经中生导师想。阿逸多。是故菩萨摩诃萨。欲令无量诸众生等。速疾安住不退转于阿耨多罗三藐三菩提。及欲见彼广大庄严。摄受殊胜佛刹圆满功德者。应当起精进力听此法门。假使经过大千世界满中猛火。为求法故不生退屈谄伪之心。读诵受持书写经卷。乃至于须臾顷为他开示。劝令听闻不生忧恼。设入大火不应疑悔。何以故。彼无量亿诸菩萨等。皆悉求此微妙法门。尊重听闻不生违背。是故汝等应求此法。阿逸多。彼诸众生获大善利。若于来世乃至正法灭时。当有众生殖诸善本。已曾供养无量诸佛。由彼如来加威力故。能得如是广大法门。一切如来称赞悦可。若于彼法摄取受持。当获广大一切智智。随意所乐种诸善根。若善男子善女人等。于彼法中广大胜解之者。当能听闻获大欢喜。受持读诵广为他说常乐修行。阿逸多。无量亿数诸菩萨等。求请此法不曾厌背。是故汝等诸善男子及善女人。于今来世能于是法若已求现求当求者。皆获善利。阿逸多。如来所应作者皆已作之。汝等应当安住无疑种诸善本。应常修学使无疑滞。不入一切种类珍宝成就牢狱。阿逸多。如是等类大威德者。能生广大佛法异门。由于此法不听闻故。有一亿菩萨。退转阿耨多罗三藐三菩提。阿逸多。佛出世难。离八难身亦为难得。诸佛如来无上之法。十力无畏无碍无著甚深之法。及波罗蜜等菩萨之法。能说法人亦难开示。阿逸多。善说法人非易可遇。坚固深信时亦难遭。是故我今如理宣说。汝等修习应如教住。汝阿逸多。我以此法门及诸佛法嘱累于汝。汝当修行无令灭没。如是广大微妙法门。一切诸佛之所称赞。勿违佛教而弃舍之。当令汝等获不善利。沦没长夜备众危苦。是故我今为大嘱累。当令是法久住不灭。应勤修行随顺我教。尔时世尊。而说颂曰
　若于福德初未修　　终不闻斯微妙法
　勇猛能成诸善利　　当闻如是甚深经
　彼人曾见诸世尊　　能作大光拯浊世
　多闻总持如巨海　　彼获圣贤喜爱心
　懈怠邪见下劣人　　不信如来斯正法
　若曾于佛殖众善　　救世之行彼能修
　譬如盲人恒处闇　　不能开导于他路
　声闻于佛智亦然　　况余有情而悟解
　如来功德佛自知　　唯有世尊能开示
　天龙夜叉所不及　　二乘自绝于名言
　若诸有情当作佛　　行超普贤登彼岸
　敷演一佛之功德　　时逾多劫不思议
　于是中间身灭度　　佛之胜慧莫能量
　是故具足于信闻　　及诸善友之摄受
　得闻如是深妙法　　当获爱重诸圣尊
　如来胜智遍虚空　　所说义言唯佛悟
　是故博闻诸智士　　应信我教如实言
　人趣之身得甚难　　如来出世遇亦难
　信慧多时方乃获　　是故修者应精进
　如是妙法已听闻　　常念诸佛而生喜
　彼人往昔真吾友　　善能乐欲佛菩提
　　尔时世尊说是经已。天人世间有万二千那由他亿众生。远尘离垢得法眼净。二十亿众生。得阿那含果。六千八百比丘。诸漏已尽心得解脱。四十亿菩萨。于无上菩提住不退转。被大甲胄当成正觉。有二十五亿众生得不退忍。有四万亿那由他百千众生。于无上菩提未曾发意。今始初发种诸善根。愿生极乐世界见阿弥陀佛。皆当往生彼如来土。各于异方次第成佛同名妙音。有八万亿那由他众生。得授记法忍成无上菩提。彼无量寿佛昔行菩萨道时成熟有情。悉皆当生极乐世界。忆念俦昔所发思愿皆得成满
　　尔时三千大千世界六种震动。并现种种希有神变。放大光明普照世界。无量亿那由他百千天人。同时音乐不鼓自鸣。雨天曼陀罗花没至于膝。乃至阿迦腻吒天。皆作种种殊妙供养。佛说经已。弥勒菩萨等及尊者阿难。一切大众闻佛所说。皆大欢喜

　　　　大宝积经卷第十八


