
　　　　大般若波罗蜜多经　卷第五百二十一

　　　　　　大唐三藏法师玄奘奉　　诏译

　　　　第三分见不动品第二十五之一

　　时，天帝释窃作是念：「若菩萨摩诃萨修行布施波罗蜜多广说乃至一切相智，尚超一切有情之上，况得无上正等菩提！若诸有情闻说一切智智名字深生信解，尚为获得人中善利及得世间最胜寿命，况发无上正等觉心，或能听闻甚深般若波罗蜜多！若诸有情能发无上正等觉心，听闻般若波罗蜜多甚深经典，诸余有情皆应愿乐，所获功德，世间天、人、阿素洛等皆不能及。」
　　尔时，世尊知天帝释心之所念，便告之言：「如是！如是！如汝所念。」
　　时，天帝释踊跃欢喜，即取天上微妙香（别本有作「音」者）花，奉散如来及诸菩萨。既散花已，作是愿言：「若菩萨乘善男子等求趣无上正等菩提，以我所生善根功德，令彼所愿速得圆满，疾能证得一切智智，令彼所求无上佛法速得圆满，令彼所求自然人法速得圆满，令彼所求真无漏法速得圆满，令彼一切所欲闻法皆得如意。若求声闻、独觉乘者，亦令所愿疾得满足。」
　　作是愿已，便白佛言：「若菩萨乘善男子等已发无上正等觉心，我终不生一念异意，令其退转大菩提心。我亦不生一念异意，令诸菩萨厌离无上正等菩提，退堕声闻、独觉等地。
　　「世尊！若菩萨摩诃萨已于无上正等菩提深心乐欲，我愿彼心倍复增进，速证无上正等菩提。愿彼菩萨摩诃萨众，见生死中种种苦已，为欲利乐世间天、人、阿素洛等，发起种种坚固大愿：『我既自度生死大海，亦当精勤度未度者。我既自解生死系缚，亦当精勤解未解者。我于种种生死恐怖既自安隐，亦当精勤安未安者。我既自证究竟涅槃，亦当精勤令未证者皆同证得。』
　　「世尊！若善男子、善女人等，于初发心菩萨功德深心随喜，得几许福？于久发心菩萨功德深心随喜，得几许福？于不退转地菩萨功德深心随喜，得几许福？于一生所系菩萨功德深心随喜，得几许福？」
　　尔时，佛告天帝释言：「憍尸迦！四大洲界可知两数，此善男子、善女人等，随喜俱心所生福德不可知量。憍尸迦！小千世界可知两数，此善男子、善女人等，随喜俱心所生福德不可知量。憍尸迦！中千世界可知两数，此善男子、善女人等，随喜俱心所生福德不可知量。憍尸迦！我此三千大千世界可知两数，此善男子、善女人等，随喜俱心所生福德不可知量。憍尸迦！假使三千大千世界合为一海，有取一毛析（别本有作「折」者）为百分，持一分端沾彼海水可知滴数，此善男子、善女人等，随喜俱心所生福德不可知量。所以者何？是善男子、善女人等，随喜俱心所生福德无边际故。」
　　时，天帝释复白佛言：「若诸有情于诸菩萨殊胜功德不随喜者，当知皆是魔所执持、魔所魅著、魔之朋党、魔天界没来生此间。所以者何？若菩萨摩诃萨求趣无上正等菩提，修诸菩萨摩诃萨行，若有发心于彼功德深生随喜，皆能破坏一切魔军宫殿眷属。世尊！若诸有情，深心敬爱佛、法、僧宝，随所生处常欲见佛、闻法、遇僧，于诸菩萨摩诃萨众功德善根应深随喜。既随喜已，回向无上正等菩提，而不应生二、不二想；若能如是，疾证无上正等菩提，饶益有情，破魔军众。」
　　尔时，佛告天帝释言：「如是！如是！如汝所说。憍尸迦！若诸有情于菩萨摩诃萨功德善根深心随喜，回向无上正等菩提，是诸有情速能圆满诸菩萨行，疾证无上正等菩提。若诸有情于菩萨摩诃萨功德善根深心随喜，回向无上正等菩提，是诸有情具大威力，常能奉事一切如来、应、正等觉及善知识，恒闻般若波罗蜜多甚深经典善知义趣。是诸有情成就如是随喜回向功德善根，随所生处常为一切世间天、人、阿素洛等供养恭敬、尊重赞叹，不见恶色，不闻恶声，不嗅恶香，不尝恶味，不觉恶触，不思恶法，常不远离诸佛世尊，从一佛土趣一佛土，亲近诸佛种诸善根，成熟有情、严净佛土。何以故？
　　「憍尸迦！是诸有情能于无量最初发心诸菩萨众功德善根深心随喜，回向无上正等菩提。能于无量已住初地乃至十地诸菩萨众功德善根深心随喜，回向无上正等菩提。能于无量一生所系诸菩萨众功德善根深心随喜，回向无上正等菩提。由此因缘，是诸有情善根增进，疾证无上正等菩提。既得无上正等菩提，能尽未来如实饶益无量无数无边有情，令住无余般涅槃界。
　　「以是故，憍尸迦！住菩萨乘善男子等，于初发心诸菩萨众功德善根，于久发心诸菩萨众功德善根，于不退转地诸菩萨众功德善根，于一生所系诸菩萨众功德善根，皆应随喜，回向无上正等菩提。于生随喜及回向时，不应执著即心、离心随喜回向，不应执著即心修行、离心修行。若能如是无所执著，随喜回向修诸菩萨摩诃萨行，速证无上正等菩提，度诸天、人、阿素洛等，令脱生死得般涅槃。」
　　尔时，善现便白佛言：「如世尊说诸法如幻，云何菩萨摩诃萨以如幻心能得无上正等菩提？」
　　佛告善现：「于意云何？汝见菩萨摩诃萨如幻心不？」
　　善现答言：「不也！世尊！我不见幻，亦不见有如幻之心。」
　　佛告善现：「于意云何？若处无幻、无如幻心，汝见有是心能得无上正等菩提不？」
　　善现答言：「不也！世尊！我都不见有处无幻、无如幻心，更有是心能得无上正等菩提。」
　　佛告善现：「于意云何？若处离幻、离如幻心，汝见有是法能得无上正等菩提不？」
　　善现答言：「不也！世尊！我都不见有处离幻、离如幻心，更有是法能得无上正等菩提！
　　「世尊！我都不见即、离心法，说何等法是有、是无？以一切法毕竟离故。若一切法毕竟离者，不可施设此法是有、此法是无。若法不可施设有、无，则不可说能得无上正等菩提，非无所有法能得菩提故。所以者何？以一切法皆无所有，性不可得，无染无净。何以故？以般若波罗蜜多乃至布施波罗蜜多皆毕竟离故，内空乃至无性自性空亦毕竟离故，真如乃至不思议界亦毕竟离故，苦、集、灭、道圣谛亦毕竟离故，四念住乃至八圣道支亦毕竟离故，四静虑、四无量、四无色定亦毕竟离故，空、无相、无愿解脱门亦毕竟离故，八解脱乃至十遍处亦毕竟离故，极喜地乃至法云地亦毕竟离故，陀罗尼门、三摩地门亦毕竟离故，五眼、六神通亦毕竟离故，如来十力乃至十八佛不共法亦毕竟离故，大慈、大悲、大喜、大舍亦毕竟离故，三十二大士相、八十随好亦毕竟离故，无忘失法、恒住舍性亦毕竟离故，一切智、道相智、一切相智亦毕竟离故，一切菩萨摩诃萨行、诸佛无上正等菩提亦毕竟离故，一切智智亦毕竟离故。
　　「世尊！若法毕竟离，是法不应修，亦不应遣，亦复不应有所引发，甚深般若波罗蜜多毕竟离故，于法不应有所引发。
　　「世尊！甚深般若波罗蜜多既毕竟离，云何可说诸菩萨摩诃萨依深般若波罗蜜多证得无上正等菩提？世尊！诸佛无上正等菩提亦毕竟离，云何离法能得离法？是故般若波罗蜜多应不可说证得无上正等菩提。」
　　佛告善现：「善哉！善哉！如是！如是！如汝所说。般若波罗蜜多乃至布施波罗蜜多皆毕竟离，广说乃至一切智智亦毕竟离。善现当知！以般若波罗蜜多毕竟离，广说乃至一切智智亦毕竟离，可说菩萨摩诃萨证得毕竟离诸佛无上正等菩提。善现当知！若般若波罗蜜多非毕竟离，应非般若波罗蜜多，广说乃至若一切智智非毕竟离，应非一切智智。善现当知！以般若波罗蜜多毕竟离故，得名般若波罗蜜多，广说乃至以一切智智毕竟离故，得名一切智智。是故，善现！诸菩萨摩诃萨非不依止甚深般若波罗蜜多证得无上正等菩提。善现当知！虽非离法能得离法，而得无上正等菩提非不依止甚深般若波罗蜜多。是故菩萨摩诃萨众欲得无上正等菩提，应勤修学甚深般若波罗蜜多。」
　　具寿善现便白佛言：「诸菩萨摩诃萨所行义趣极为甚深。」
　　佛告善现：「如是！如是！诸菩萨摩诃萨所行义趣极为甚深。善现当知！诸菩萨摩诃萨能为难事，虽行如是甚深义趣，而于声闻、独觉地法能不作证。」
　　尔时，善现复白佛言：「如我解佛所说义者，诸菩萨摩诃萨所作不难，不应说彼能为难事。所以者何？诸菩萨摩诃萨所证义趣都不可得，能证般若波罗蜜多亦不可得，证法、证者、证处、证时亦不可得。世尊！诸菩萨摩诃萨观一切法既不可得，有何义趣可为所证？有何般若波罗蜜多可为能证？复有何等而可施设证法、证者、证处、证时？既尔，云何可执由此证得无上正等菩提？无上正等菩提尚不可证，况证声闻、独觉地法！世尊！若如是行是名菩萨无所得行。若菩萨摩诃萨能行如是无所得行，于一切法得无暗障。世尊！若菩萨摩诃萨闻如是语，心不沉没亦不忧悔、不惊、不怖，是行般若波罗蜜多。世尊！是菩萨摩诃萨如是行时，不见众相，不见我行，不见不行，不见般若波罗蜜多是我所行，不见无上正等菩提是我所证，亦复不见证处、时等。
　　「世尊！是菩萨摩诃萨行深般若波罗蜜多不作是念：『我远声闻、独觉等地，我近无上正等菩提。』譬如虚空不作是念：『我去彼事若远若近。』所以者何？虚空无动亦无差别、无分别故。诸菩萨摩诃萨亦复如是，行深般若波罗蜜多不作是念：『我远声闻、独觉等地，我近无上正等菩提。』所以者何？甚深般若波罗蜜多于一切法无分别故。譬如幻士不作是念：『幻质幻师去我为近，幻所似法去我为远，聚集徒众亦近亦远。』所以者何？所幻之士无分别故。诸菩萨摩诃萨亦复如是，行深般若波罗蜜多。不作是念：『我远声闻、独觉等地，我近无上正等菩提。』所以者何？甚深般若波罗蜜多于一切法无分别故。譬如影像不作是念：『我因彼现去我为近，所不因法去我为远。』所以者何？所现影像无分别故。诸菩萨摩诃萨亦复如是，行深般若波罗蜜多，不作是念：『我远声闻、独觉等地，我近无上正等菩提。』所以者何？甚深般若波罗蜜多于一切法无分别故。
　　「世尊！行深般若波罗蜜多诸菩萨摩诃萨无爱无憎。所以者何？甚深般若波罗蜜多及一切法爱憎自性不可得故。如诸如来、应、正等觉于一切法无爱无憎，行深般若波罗蜜多诸菩萨摩诃萨亦复如是，于一切法无爱无憎。所以者何？诸佛菩萨甚深般若波罗蜜多爱憎断故。如诸如来、应、正等觉永断一切妄想分别，行深般若波罗蜜多诸菩萨摩诃萨亦复如是，伏断一切妄想分别。所以者何？诸佛菩萨甚深般若波罗蜜多于一切法无分别故。
　　「如诸如来、应、正等觉，不作是念：『我远声闻、独觉等地，我近无上正等菩提。』行深般若波罗蜜多诸菩萨摩诃萨亦复如是，不作是念：『我远声闻、独觉等地，我近无上正等菩提。』所以者何？诸佛菩萨甚深般若波罗蜜多于一切法无分别故。如诸如来、应、正等觉所变化者，不作是念：『我远声闻、独觉等地，我近无上正等菩提。』所以者何？诸佛所化无分别故，行深般若波罗蜜多诸菩萨摩诃萨亦复如是，不作是念：『我远声闻、独觉等地，我近无上正等菩提。』所以者何？甚深般若波罗蜜多于一切法无分别故。如诸佛等欲有所作，化作化者令作彼事，然所化者不作是念：『我能造作如是事业。』所以者何？诸所化者于所作业无分别故，行深般若波罗蜜多诸菩萨摩诃萨亦复如是，有所为故而勤修学。既修学已，虽能成办所作事业，而于所作无所分别。所以者何？甚深般若波罗蜜多法尔于法无分别故。如有巧匠或彼弟子，有所为故造诸机关，或女、或男、或象马等，此诸机关虽有所作，而于彼事都无分别。所以者何？机关法尔无分别故，行深般若波罗蜜多诸菩萨摩诃萨亦复如是，有所为故而成立之。既成立已，虽能成办种种事业，而于其中都无分别。所以者何？甚深般若波罗蜜多法尔于法无分别故。」
　　尔时，舍利子问具寿善现言：「为但般若波罗蜜多于一切法无所分别，为静虑等波罗蜜多于一切法亦无分别？」
　　善现答言：「非但般若波罗蜜多于一切法无所分别，静虑等五波罗蜜多于一切法亦无分别。」
　　时，舍利子问善现言：「为但六种波罗蜜多于一切法无所分别，为色蕴乃至识蕴于一切法亦无分别，为眼处乃至意处于一切法亦无分别，为色处乃至法处于一切法亦无分别，为眼界乃至意界于一切法亦无分别，为色界乃至法界于一切法亦无分别，为眼识界乃至意识界于一切法亦无分别，为眼触乃至意触于一切法亦无分别，为眼触为缘所生诸受乃至意触为缘所生诸受于一切法亦无分别，为地界乃至识界于一切法亦无分别，为因缘乃至增上缘于一切法亦无分别，为无明乃至老死于一切法亦无分别，为内空乃至无性自性空于一切法亦无分别，为真如乃至不思议界于一切法亦无分别，为苦、集、灭、道圣谛于一切法亦无分别，为四念住乃至八圣道支于一切法亦无分别，为四静虑、四无量、四无色定于一切法亦无分别，为空、无相、无愿解脱门于一切法亦无分别，为八解脱乃至十遍处于一切法亦无分别，为净观地乃至如来地于一切法亦无分别，为极喜地乃至法云地于一切法亦无分别，为陀罗尼门、三摩地门于一切法亦无分别，为五眼、六神通于一切法亦无分别，为如来十力乃至十八佛不共法于一切法亦无分别，为大慈、大悲、大喜、大舍于一切法亦无分别，为三十二大士相、八十随好于一切法亦无分别，为无忘失法、恒住舍性于一切法亦无分别，为一切智、道相智、一切相智于一切法亦无分别，为预流果乃至独觉菩提于一切法亦无分别，为一切菩萨摩诃萨行、诸佛无上正等菩提于一切法亦无分别，为有为界或无为界于一切法亦无分别？」
　　善现答言：「非但六种波罗蜜多于一切法无所分别，色乃至无为界于一切法亦无分别。所以者何？以一切法性相皆空、无分别故。」
　　时，舍利子问善现言：「若一切法皆无分别，云何而有流转生死五趣差别？云何复有预流、一来、不还、阿罗汉、独觉、菩萨及诸如来圣位差别？」
　　善现对曰：「有情颠倒烦恼因缘，发起种种身、语、意业，由斯感得欲为根本业异熟果，依此施设地狱、傍生、饿鬼、人、天五趣差别。
　　「又所问言云何复有预流果等圣位差别，舍利子！无分别故施设预流及预流果，无分别故施设一来及一来果，无分别故施设不还及不还果，无分别故施设阿罗汉及阿罗汉果，无分别故施设独觉及独觉菩提，无分别故施设菩萨摩诃萨及菩萨摩诃萨行，无分别故施设如来、应、正等觉及佛无上正等菩提。
　　「舍利子！过去如来、应、正等觉，由无分别、分别断故可施设有；未来如来、应、正等觉，由无分别、分别断故可施设有；现在十方诸佛世界一切如来、应、正等觉，亦无分别、分别断故可施设有。舍利子！由此因缘，当知诸法皆无分别，由无分别真如、法界广说乃至不思议界为定量故。舍利子！诸菩萨摩诃萨应行如是无所分别甚深般若波罗蜜多。
　　「舍利子！若菩萨摩诃萨能行如是无所分别甚深般若波罗蜜多，便能证得无所分别清净无上正等菩提，能尽未来利乐一切。」
　　时，舍利子问善现言：「诸菩萨摩诃萨行深般若波罗蜜多时，为行坚法、为行非坚法？」
　　善现答言：「诸菩萨摩诃萨行深般若波罗蜜多时，行非坚法、不行坚法。何以故？舍利子！般若波罗蜜多乃至布施波罗蜜多非坚法故，内空乃至无性自性空非坚法故，真如乃至不思议界非坚法故，苦圣谛乃至道圣谛非坚法故，四念住乃至八圣道支非坚法故，四静虑、四无量、四无色定非坚法故，空、无相、无愿解脱门非坚法故，八解脱乃至十遍处非坚法故，极喜地乃至法云地非坚法故，陀罗尼门、三摩地门非坚法故，五眼、六神通非坚法故，如来十力乃至十八佛不共法非坚法故，大慈、大悲、大喜、大舍非坚法故，三十二大士相、八十随好非坚法故，无忘失法、恒住舍性非坚法故，一切智、道相智、一切相智非坚法故。所以者何？诸菩萨摩诃萨行深般若波罗蜜多时，于般若波罗蜜多乃至一切相智尚不见有非坚法可得，况见有坚法可得！」
　　时，有无量欲界天子、色界天子咸作是念：「若善男子、善女人等能发无上正等觉心，如深般若波罗蜜多所说义行，不证实际，不堕声闻及独觉地，由此因缘，是善男子、善女人等甚为希有，能为难事，应当敬礼。」
　　尔时，善现知诸天子心之所念，便告之言：「是善男子、善女人等不证实际，不堕声闻及独觉地，非甚希有，亦未为难。若菩萨摩诃萨知一切法及诸有情皆不可得，而发无上正等觉心，被精进甲，誓度无量无数有情，令入无余般涅槃界，是菩萨摩诃萨乃甚希有，能为难事。
　　「天子当知！若菩萨摩诃萨虽知有情都无所有，而发无上正等觉心，被精进甲为欲调伏诸有情众，如有为欲调伏虚空。何以故？诸天子！虚空离故，当知一切有情亦离；虚空空故，当知一切有情亦空；虚空不坚实故，当知一切有情亦不坚实；虚空无所有故，当知一切有情亦无所有。由此因缘，是菩萨摩诃萨乃甚希有，能为难事。
　　「天子当知！是菩萨摩诃萨被大愿铠，为欲调伏一切有情，而诸有情都无所有，如有被铠与虚空战。
　　「天子当知！是菩萨摩诃萨被大愿铠，为欲饶益一切有情，而诸有情及大愿铠俱不可得。何以故？诸天子！有情离故，此大愿铠当知亦离；有情空故，此大愿铠当知亦空；有情不坚实故，此大愿铠当知亦不坚实；有情无所有故，此大愿铠当知亦无所有。
　　「天子当知！是菩萨摩诃萨调伏饶益诸有情事亦不可得。何以故？诸天子！有情离故，此调伏饶益事当知亦离；有情空故，此调伏饶益事当知亦空；有情不坚实故，此调伏饶益事当知亦不坚实；有情无所有故，此调伏饶益事当知亦无所有。
　　「天子当知！诸菩萨摩诃萨亦无所有。何以故？诸天子！有情离故，诸菩萨摩诃萨当知亦离；有情空故，诸菩萨摩诃萨当知亦空；有情不坚实故，诸菩萨摩诃萨当知亦不坚实；有情无所有故，诸菩萨摩诃萨当知亦无所有。
　　「天子当知！若菩萨摩诃萨闻如是语，心不沉没、不惊、不怖亦不忧悔，当知是菩萨摩诃萨行深般若波罗蜜多。何以故？诸天子！色蕴乃至识蕴离故有情亦离，眼处乃至意处离故有情亦离，色处乃至法处离故有情亦离，眼界乃至意界离故有情亦离，色界乃至法界离故有情亦离，眼识界乃至意识界离故有情亦离，眼触乃至意触离故有情亦离，眼触为缘所生诸受乃至意触为缘所生诸受离故有情亦离，地界乃至识界离故有情亦离，因缘乃至增上缘离故有情亦离，无明乃至老死离故有情亦离，布施波罗蜜多乃至般若波罗蜜多离故有情亦离，内空乃至无性自性空离故有情亦离，真如乃至不思议界离故有情亦离，苦，圣谛乃至道圣谛离故有情亦离，四念住乃至八圣道支离故有情亦离，四静虑、四无量、四无色定离故有情亦离，空：无相、无愿解脱门离故有情亦离，八解脱乃至十遍处离故有情亦离，净观地乃至如来地离故有情亦离，极喜地乃至法云地离故有情亦离，陀罗尼门、三摩地门离故有情亦离，五眼、六神通离故有情亦离，如来十力乃至十八佛不共法离故有情亦离，大慈、大悲、大喜、大舍离故有情亦离，三十二大士相、八十随好离故有情亦离，无忘失法、恒住舍性离故有情亦离，一切智、道相智、一切相智离故有情亦离，预流果乃至独觉菩提离故有情亦离，一切菩萨摩诃萨行、诸佛无上正等菩提离故有情亦离，一切智智离故有情亦离。
　　「天子当知！色蕴离故六波罗蜜多亦离，乃至识蕴离故六波罗蜜多亦离，广说乃至色蕴离故一切智智亦离，乃至识蕴离故一切智智亦离。
　　「天子当知！眼处离故六波罗蜜多亦离，乃至意处离故六波罗蜜多亦离，广说乃至眼处离故一切智智亦离，乃至意处离故一切智智亦离。
　　「天子当知！色处离故六波罗蜜多亦离，乃至法处离故六波罗蜜多亦离，广说乃至色处离故一切智智亦离，乃至法处离故一切智智亦离。
　　「天子当知！眼界离故六波罗蜜多亦离，乃至意界离故六波罗蜜多亦离，广说乃至眼界离故一切智智亦离，乃至意界离故一切智智亦离。
　　「天子当知！色界离故六波罗蜜多亦离，乃至法界离故六波罗蜜多亦离，广说乃至色界离故一切智智亦离，乃至法界离故一切智智亦离。
　　「天子当知！眼识界离故六波罗蜜多亦离，乃至意识界离故六波罗蜜多亦离，广说乃至眼识界离故一切智智亦离，乃至意识界离故一切智智亦离。
　　「天子当知！眼触离故六波罗蜜多亦离，乃至意触离故六波罗蜜多亦离，广说乃至眼触离故一切智智亦离，乃至意触离故一切智智亦离。
　　「天子当知！眼触为缘所生诸受离故六波罗蜜多亦离，乃至意触为缘所生诸受离故六波罗蜜多亦离，广说乃至眼触为缘所生诸受离故一切智智亦离，乃至意触为缘所生诸受离故一切智智亦离。
　　「天子当知！地界离故六波罗蜜多亦离，乃至识界离故六波罗蜜多亦离，广说乃至地界离故一切智智亦离，乃至识界离故一切智智亦离。
　　「天子当知！因缘离故六波罗蜜多亦离，乃至增上缘离故六波罗蜜多亦离，广说乃至因缘离故一切智智亦离，乃至增上缘离故一切智智亦离。
　　「天子当知！无明离故六波罗蜜多亦离，乃至老死离故六波罗蜜多亦离，广说乃至无明离故一切智智亦离，乃至老死离故一切智智亦离。
　　「天子当知！布施波罗蜜多离故内空乃至无性自性空亦离，乃至般若波罗蜜多离故内空乃至无性自性空亦离，广说乃至布施波罗蜜多离故一切智智亦离，乃至般若波罗蜜多离故一切智智亦离。
　　「天子当知！内空离故六波罗蜜多亦离，乃至无性自性空离故六波罗蜜多亦离，广说乃至内空离故一切智智亦离，乃至无性自性空离故一切智智亦离。
　　「天子当知！真如离故六波罗蜜多亦离，乃至不思议界离故六波罗蜜多亦离，广说乃至真如离故一切智智亦离，乃至不思议界离故一切智智亦离。」
　　「天子当知！苦圣谛离故六波罗蜜多亦离，集、灭、道圣谛离故六波罗蜜多亦离，广说乃至苦圣谛离故一切智智亦离，集、灭、道圣谛离故一切智智亦离。
　　「天子当知！四念住离故六波罗蜜多亦离，乃至八圣道支离故六波罗蜜多亦离，广说乃至四念住离故一切智智亦离，乃至八圣道支离故一切智智亦离。
　　「天子当知！四静虑离故六波罗蜜多亦离，四无量、四无色定离故六波罗蜜多亦离，广说乃至四静虑离故一切智智亦离，四无量、四无色定离故一切智智亦离。
　　「天子当知！空解脱门离故六波罗蜜多亦离，无相、无愿解脱门离故六波罗蜜多亦离，广说乃至空解脱门离故一切智智亦离，无相、无愿解脱门离故一切智智亦离。
　　「天子当知！八解脱离故六波罗蜜多亦离，乃至十遍处离故六波罗蜜多亦离，广说乃至八解脱离故一切智智亦离，乃至十遍处离故一切智智亦离。
　　「天子当知！净观地离故六波罗蜜多亦离，乃至如来地离故六波罗蜜多亦离，广说乃至净观地离故一切智智亦离，乃至如来地离故一切智智亦离。
　　「天子当知！极喜地离故六波罗蜜多亦离，乃至法云地离故六波罗蜜多亦离，广说乃至极喜地离故一切智智亦离，乃至法云地离故一切智智亦离。
　　「天子当知！陀罗尼门离故六波罗蜜多亦离，三摩地门离故六波罗蜜多亦离，广说乃至陀罗尼门离故一切智智亦离，三摩地门离故一切智智亦离。
　　「天子当知！五眼离故六波罗蜜多亦离，六神通离故六波罗蜜多亦离，广说乃至五眼离故一切智智亦离，六神通离故一切智智亦离。
　　「天子当知！如来十力离故六波罗蜜多亦离，乃至十八佛不共法离故六波罗蜜多亦离，广说乃至如来十力离故一切智智亦离，乃至十八佛不共法离故一切智智亦离。
　　「天子当知！大慈离故六波罗蜜多亦离，大悲、大喜、大舍离故六波罗蜜多亦离，广说乃至大慈离故一切智智亦离，大悲、大喜、大舍离故一切智智亦离。
　　「天子当知！三十二大士相离故六波罗蜜多亦离，八十随好离故六波罗蜜多亦离，广说乃至三十二大士相离故一切智智亦离。八十随好离故一切智智亦离。
　　「天子当知！无忘失法离故六波罗蜜多亦离，恒住舍性离故六波罗蜜多亦离，广说乃至无忘失法离故一切智智亦离，恒住舍性离故一切智智亦离。
　　「天子当知！一切智离故六波罗蜜多亦离，道相智、一切相智离故六波罗蜜多亦离，广说乃至一切智离故一切智智亦离，道相智、一切相智离故一切智智亦离。
　　「天子当知！预流果离故六波罗蜜多亦离，乃至独觉菩提离故六波罗蜜多亦离，广说乃至预流果离故一切智智亦离，乃至独觉菩提离故一切智智亦离。
　　「天子当知！一切菩萨摩诃萨行离故六波罗蜜多亦离，诸佛无上正等菩提离故六波罗蜜多亦离，广说乃至一切菩萨摩诃萨行离故一切智智亦离，诸佛无上正等菩提离故一切智智亦离。
　　「天子当知！一切智智离故六波罗蜜多亦离，广说乃至一切智智离故诸佛无上正等菩提亦离。
　　「天子当知！若菩萨摩诃萨闻说诸法无不离时，其心不惊、不恐、不怖、不忧、不悔、不沈、不没，当知是菩萨摩诃萨行深般若波罗蜜多。」
　　尔时，世尊告善现曰：「何因缘故，诸菩萨摩诃萨于深般若波罗蜜多心不沉没？」
　　具寿善现白言：「世尊！以一切法无所有故、皆远离故、皆寂静故、无所有故、无生灭故、无性相故，诸菩萨摩诃萨于深般若波罗蜜多心不沉没。世尊！由如是等种种因缘，诸菩萨摩诃萨于深般若波罗蜜多心不沉没。所以者何？诸菩萨摩诃萨于一切法若能沉没，若所沉没、若沉没处、若沉没时、若沉没者由此沉没皆不可得，以一切法不可得故。世尊！若菩萨摩诃萨闻说是事，心不沉没亦不惊怖、不忧、不悔，当知是菩萨摩诃萨行深般若波罗蜜多。所以者何？是菩萨摩诃萨观一切法皆不可得，不可施设是能沉没，是所沉没，是沉没处，是沉没时，是沉没者由此沉没。以是因缘，诸菩萨摩诃萨闻如是事，心不沉没亦不惊怖、不忧、不悔。世尊！若菩萨摩诃萨能如是行甚深般若波罗蜜多，诸天帝释、大梵天王、世界主等常共敬礼、供养恭敬、尊重赞叹。」
　　佛告善现：「若菩萨摩诃萨能如是行甚深般若波罗蜜多，非但恒为诸天帝释、大梵天王、世界主等共所敬礼、供养恭敬、尊重赞叹。是菩萨摩诃萨亦为过此极光净天、若遍净天、若广果天、若净居天及余天、龙、阿素洛等恒共敬礼、供养恭敬、尊重赞叹。是菩萨摩诃萨能如是行甚深般若波罗蜜多，亦为十方无量、无数、无边世界一切如来、应、正等觉及诸菩萨摩诃萨众常共护念。善现当知！是菩萨摩诃萨能如是行甚深般若波罗蜜多，则令布施乃至般若波罗蜜多速得圆满，广说乃至亦令一切智智速得圆满。善现当知！若菩萨摩诃萨能如是行甚深般若波罗蜜多，常为诸佛及诸菩萨并诸天、龙、阿素洛等守护忆念，速能圆满一切功德。是菩萨摩诃萨当知行佛所应行处，亦正修行佛所行行，速证无上正等菩提，与佛世尊应知无异。

　　大般若波罗蜜多经卷第五百二十一

