
金刚经石注　　　　　　　　　　　　杨州　石成金天基　　撰集

　　　　金刚经石注自序

　　西天佛经甚多，惟金刚经是如来微妙心法，乃禅宗之至宝也。予参悟多年，因著金刚经石注一部，愚注与众不同，每节分注论讲证四段，仿张居正四书直解例，先逐字破义，后以浅言直说，意在阐明佛旨，学者只须由此参悟，自得正果，而不错矣。
　　略曰：此经注解极多，大半隔靴挠痒，须要实悟真参，才得心明性朗。我今直说根源，不用狐思乱想，但能至诚受持，开卷了如指掌。书内文载读法十条，辟妄十条，以及总旨辨异，极简极明，但此书每部计一百二十页，予发愿印送一万部，奉送二年，已足如愿，自愧力薄，不能又送。倘有善信，随意买纸，予出印板听刷，分文不取，共勷胜举，凡求如愿，功德不亚于河沙宝施也。
　　但愿人人福寿长，此邵子语也。予于人情世事，无论大小雅俗，但有利益者，俱以浅言，刊书行世，正续共取，初集，二三四集，亦可听便编定孝弟忠信字号，但此书若能正续全得，庶可尽悉，善体略者，自必心赏神怡，福寿绵长矣。赐教者，可至扬州府西，升平街圈门内，便是小斋。

　　　　金刚经石注自叙

　　西天经典甚多，惟金刚经是诸经之根，经中所说，悉成佛作祖之密旨。自唐宋元明以来，注此经者，何止数百余家，各皆极意剖析，总为指引迷途，开悟后学，功甚大而慧甚普矣。诸家讲注语义，各有是否，欲求其详明折衷，竟亦寥寥，良由以语传语，大都纸上钻研，未从实地，参悟而得，又何怪其然耶！殊不知，此经乃如来心法，众生性源。佛本无经，经亦无说，因一切有情，泪于外诱，昧其本灵，颠倒昏迷，轮回苦海，极可悲痛，是以如来作此真空无相之说，不过为众生解粘释缚，还其本来面目，何啻暗室明灯，冥空杲日。若能领悟，立证菩提，幸诚万万矣！今穷乡委巷，但有善信之人，皆知读诵金刚尊经，及叩其义理云何？则懵然不解其谓，虽有学者曾听各师所讲之论，常览诸家所著之书，或属言繁，或成义杂，徒令闻者见者，是非可否？茫然不知适从，岂不以如来至妙之心法，缘此而未即明传，深可浩叹哉！愧予一介书生，自知本灵半为外诱所泪然，而身虽在家，颇有出家之行，每于儒书之暇，最喜诵读此经，是以究心于此者，已二十余年，凡讲此经之堂，无论远近，予必先到；注此经之书，不拘深浅，予必悉观。虽闻见甚多，奈异同不一，自尚未的，又何以晓示将来？独有儒士王化隆所注，尽发如来精微，又且脉络贯通，简明确当，不繁不杂，功亦大矣！惜注中间有与经文未透者，亦有与经文相左者，是犹玉中之瑕，予不揣愚昧，重加较正，删其偏背，补其遗漏，另自直解，名之曰石注，凡如来只字片言，悉由予一己之愚见，参悟评定，期岁书成，因发愿镂传，印送万部，用广如来之慈悲，大启众生之智慧。今而后得书诸善信，缘经求法，因法悟觉，令真宗了彻，密谛通明，出生死途，登菩提岸，灭无量罪过，获最胜福田，证果人天，永臻快乐，始信金刚经所说，悉是佛祖最上之密旨，而予之所言，真实不虚也。在予此注，不过为人指引途路之方向，令行者不至错入崎岖迂回之境，他日有幸，或于如来会，结一指引之因缘已耳。愿诸善信，早悟本灵，同归西天极乐，上不负如来垂示之盛心，下不负予一点指引之微念，诚大快也。

　　　　康熙四十一年岁在壬午仲阳月之吉旦良觉居士石成金天基撰并书

　　　　金刚经石注凡例十条

　　此经流布于世，传本多误，阴冥之间，惟以寿眷永庆寺南唐道颙法师石本为正，今予此著，悉照石本订正，凡有增减错误，俱逐细更改，一字无伪。
　　＃此经，分三十二分，相传自梁昭明太子，但天衣无缝，割裂为繁，且如推穷四果，渐至如来政紧关，昔在然灯，何单承庄严佛土，又色见声求四句，原与下文一气潆泂，势难以刀断水。然而品节有序，读者赖以记述，今予此著，止将各分标存细字于傍，可以不必杂于经文读。
　　＃此经，他本前列开经启请净口诸文，是皆后人所添，亦可不读，今予此著悉删。
　　＃此经，世刻甚多，大都付诸梓人，予幻习宋字，虽未精工，略堪供写，今予此著，一字一叶，俱系亲笔书写，较对明确，始付刊刻，读者只照此本，可信无误。
　　＃此经，世传非高僧口授，不可擅读，恐音韵舛误，致获罪过。予拜询多僧音韵，各有异同，今予□加考订，授是则从，授非则改，各将直音，用小字注，附每段之下，读者只依此音，无误。
　　＃此经，古今注解极多，今予此著，每段类分注论讲证四字，盖将正文中字句，逐一破解，统以﹝注﹞字领之；凡议论正文之源流，或辨论他注之是非，则以﹝论﹞字领之；其﹝讲﹞字，所云悉体顺如来须菩提口气，演发本文之妙义；若﹝证﹞字所领，则杂引古今成语，或儒书，或僧语，或偈颂，或诗歌，惟取剖明本文之精微而已，四类惟讲字，每段俱有其注论证三类，若本文已明，或讲中已有，则不重列。自刻经注以来，似未有如予之浅明分晰也。间有几注，不从予之改定立正文者，取其通俗也。
　　＃此经，他注或另以正经，先刊全本于前，次复逐纲重注。试看儒家四书朱注，世有只读正文者，竟将有注之书读之，何尝另周正文。今予此著，将经文高列一字，读者可以对读，不必另本，亦不必梵本。
　　＃此经，今予所著，言虽浅近，悉皆演发如来心义，予既分晰注解，又复亲笔书写，又复独力刊印，成书虔诚敬送，得书善信，务要时置案头，或诵读正文，或领略注解，或参悟旨趣，或为人演说，否则不妨转送普利，最不可束之高搁尘封，更不可杂于小说曲本中，非独负予苦心，亦且获罪甚大。

　　　　金刚经辨异

　　金刚经句字增减同异，从无画一如。是名般若波罗蜜，是名忍辱波罗蜜，是名凡夫三句；若非无想，若字；即非第一波罗蜜，即字；为利益一切众生之下故字；是第一离欲阿罗汉之下，世尊二字等，皆古本所无。如是故名阿那含故字，是微尘众宁为多不之不，须菩提言四字等，皆古本所有。如前文应云何住，不同后文云何应住，历辨既详，云栖伸公鎞，刻尤加嘱，盖前问功夫下手，后问无我是谁为之？经意自别。又见旧本因避高丽讳，改即为则，凡即通作则。后见海虞严公讳微，折中诸辨，谓合两之义为即，相仞之义为则，即可用之相仍，则不可用之合两叹，译者复作不易其言，而即与则，两字之从违遂定，大抵等闲应用则者，但随文义，轻折庶全旨，即非之即，更得显出玄微。既定一卷持诵，并佐同志参稽，聊引申学问中慎思明辨之意，若晓晓自诩辨真，则吾岂敢。

　　　　金刚经辟妄──一切佛经俱应作如是观

　　　　何必静室

　　世人诵经，多觅静室，殊不知坚诚全在于心，而不在于境也。本心若静，虽居闹市丛中，亦是深山僻地，试看吾儒善读书者，蓬门圭窦，挂角而读，带经而锄，竟以成功，何在书房之静乎。

　　　　何必出家

　　出家原为脱离此挂碍，每见有等出家僧人，贪恋之心仍在，名虽出家，实则与在家之人无异，如此出家，反不如在家，而有出家之行者，转为上等。试看古今在家善信，得悟菩提者甚多，如傅大士、庞居士诸公，俱有妻子尘累，于道无碍，可知全不在乎出家也。

　　　　何必清晨

　　清晨诵经，取其至诚，要知心若至诚，虽午晚十二时，无一非诵经之时。意到即持，斯为得之。

　　　　何必启请

　　经中云：在在处处，若有此经，一切世间天人阿修罗，所应供养，当知此处即为是塔，皆应恭敬作礼围绕。可见此经，或是诵读，或是解说，诸天神不召即至，何须启请。即其开经文，净口等咒，读之不多，不读不少。

　　　　何必设像

　　对佛像，意在起人敬畏。殊不知经中云凡所有相，皆是虚妄，若见诸相非相，即见如来，又云：庄严佛土者即非庄严，是名庄严，乃知庄严以及佛相俱在心之诚否？心若不诚，虽时刻与圣像不离，亦何益矣。

　　　　何必敲鱼

　　木鱼钟磬，取其音韵节奏，无亦不碍于道。

　　　　何必急诵

　　诵经至在口读其文，心思其义，只要字句明朗微旨了彻，虽低默读诵，俱为上乘。若是急急赶读，含糊图快，未免到口不到心，纵然读过万遍，经义不解，原与不读者相同；又有高声朗诵者，徒损其气，亦甚无益。

　　　　何必跪讽

　　参悟经义，不拘行住坐卧，无有不可，何必专在于□。

　　　　何必梵本

　　佛法原不系于文字，即此金刚菩提名字，亦是强立，何况拘其经之书本梵本耶！不论囊内之金珠瓦砾，只论外包之锦绣布帛，吾甚惑之。

　　　　何必全部

　　吾辈在家俗人，难免尘劳紧冗，非同出家闲人可比。假若正在诵经之际，忽有紧急事务，必俟此经诵完，岂不迟误。果有紧事，但须记著经中分数，就此止住，俟事毕，再来补完，未为不可。至于此经注解，非细加参详，则妙义不明，若人事匆忙之际，何能全读，须知尘事稍闲，随便看一段，可得一段之益，解一分即有一分之功。试看六祖，当日只闻经中应无所住而生其心一句，即证菩提，可见惟在学人心悟如何，岂计其语句多寡耶。

　　　　金刚经总论

　　夫人自二五凝成以来，赋此虚灵不昧之良，莫不各有一卷真经；及其知诱物化之后，本真旋失，名虽为人，实无以异于禽兽。抱朴子有言：人生覆帱间，自幼而趋壮，自壮而趋老，一失一口，如牵牛羊以诣屠肆，每进一步，而去死转近，可不畏哉！所以我佛不得已权误（编者注：「误」疑是「设」）方便，引提迷人，何者为性命，何者为修行，强而名之曰经。若有豪杰丈夫，自悟本体，如何不假言诠，则真经露矣。这真经，人人本有，个个不无，不因圣而会（编者注：「会」疑是「增」），不因凡而减，不用文字，不必注解，不劳刊印诵读，要知，即刻就知，一些不难，若或不知，万般费力，到底不知。只要有此真经，一切经典，都无用处，虽列锦轴牙签，只为供奉之具耳。如若真经不知，不得不请出环函，研穷蕴奥，昼夜参详，至于用力之久，一旦豁然贯通，始为绝学无为大快乐之人也。无法可说之言，言不诬矣。

　　　　金刚经读法十条

　　金刚经，语句重叠，各有义理，奥妙甚深，非同法华、楞严，详明易晓之可比，读者须细心参详，始见精微。
　　金刚经，眷索爱语四菩萨，乃慈悲喜舍四无量心，吾身中之菩萨也。读者须先有此等心，然后可入大道而悟金刚之义。
　　金刚经，善信男女诵者甚多，得证金刚者甚少，皆因恃口头语不知会悟妙法。读者须静坐观心，心无其心，然后取其注观之，庶几有进。
　　金刚经，无全部演说不开，无后半部搜括不尽，自十七分中，复说云何应住一段，收拾全旨无余，已后，先详者略之，先略者详之，节节相承，各有妙义。
　　金刚经，言语虽多，总是说真空无相妙理，以化度众生，必众生能安住降伏，不生我人众生寿者四相，才出到涅槃地位。说布施者，不过令修行人易于入门，原不甚重。一经大义，俱尽于应住之义，自第五分之后，许多说话，不过反覆辨明无相之理，恐人一著有相，便不能安住降伏也。
　　金刚经，佛说无相，但去妄念，不去天理，若并天理去了，未免行尸走肉，虚生世间，故于第十四分中，说出生实相三字，亦虑人之流于枯稿也。吾儒不去细究，反言佛氏虚无寂灭，岂不罪过。
　　金刚经中，佛言其大，则谓须弥山王；言其多，则谓如恒河沙等；言其久，则谓如无量阿僧祗劫，实因极大极多极久无尽之数也。非如来形容过当，亦非如来好为此等语，以骇世俗，读者当求其理。
　　金刚经，屡言布施，盖有相布施，固修行之不废，非可论金刚之妙义，若有善信，以身中至宝，不生不灭，乘香华云，入无边界，起光明台，供养十方，则为见性之功，胜此多矣。
　　金刚经，依法出生分中，若满三千大千世界七宝布施，不如持经之福；无为福胜分中，恒河沙世界七宝比大千又多矣，亦不如持经之福；如法受持分中，以恒河沙等身命布施，又不徒七宝矣，较之受持解说，终不能胜；持经功德分中，以恒河沙等三广身命布施，视前又甚矣，较之持经功德，自为无量；能尽业障分中，自叙供养无量诸佛之多，视七宝身命布施，大有间矣，亦不如持经解说之万一；福智无比分中，以须弥山王之七宝比喻又大矣，亦不能及持经解说之福。言虽重叠，一步紧一步者，何也？盖佛慈悲之大，先知末法劫中，多以布施当修行，不知解说（编者注：「说」疑是「脱」），所以谆谆反复言之。但此经乃见性要旨，受持即得成佛，岂布施之福，所能比类哉！勿谓佛先已说，后为续听法者重说，非理也。
　　金刚经，如来无相之义，即非即是，何去何来。如水清则月见，水浊则月隐；水有清浊，月无去来。且如人忽思念他州，则境界一时独现，这心从何处来？少时心歇，从何处去？如此见彻，便知无去无来矣。


【金刚般若波罗蜜经】（般若音钵惹，后凡又遇，同此。）

﹝注﹞金刚是金中之精坚者，刚生金中，百炼不销，质极坚利，不为物破，而无物不破。譬如智慧，能绝众生贪嗔痴，一切颠倒执著之见也。般若者，梵语，华言智慧，性体虚融，照用自在，故云般若。梵语波罗蜜，华言到彼岸，欲到彼岸，须凭般若。此岸者，众生作业受苦，生死轮回之地；彼岸者，谓诸佛菩萨，究竟超脱，清净安乐之地。经者，径也，如一超直入也。
﹝论﹞波罗蜜有六种，布施度悭贪，持戒度淫邪，忍辱度嗔恚，精进度懈退，禅定度散乱，智慧度愚痴，各占六度之一，惟一般若，能生八万四千智慧，则六度兼该，万行俱备，佛言多梵语，姚秦三藏鸠摩罗什，奉诏用中国语翻译此经，指明后学，功诚大矣。
﹝讲﹞人之真性，本是虚灵不昧，历劫常存，惜为物欲昏蔽，所以沉沦于生死苦海，未能脱离。我佛慈悲，特说此经，犹乘筏渡津，以至彼岸也。所谓金刚者，盖万物难逃乎五行，而五行之中，惟金最坚利长久。木有时而朽，水有时而涸，火有时而熄，土有时而崩。以金试之于木，则能成器用；沉之于水，则光湛常新；投之于火，则百炼愈精；埋之于土，则永劫不坏。其位在西北，能摧折一切万物。人能用之于身，可以斩一己之邪魔，诛万里之妖怪。儒有龙泉宝剑，安邦定国；道有青蛇宝剑，断绝情欲；佛有金刚宝杵，降伏魔王。大易以干为首，玄门以金丹为首，此经以金刚为首。得此般若经者，证西方无量寿果。西方，金方也。金之为义，大矣哉！故以金刚为喻。般若者，智慧也。人生日用间，图名贪利，奸伪百出，至死心尚不足，自以为乖巧伶俐，不知溺于轮回苦海，真痴愚人也。必以智慧，打破痴愚，独禀乾刚，勇猛精进，明了自性，岂不到彼岸，与诸佛同享快乐哉！总之，金刚，喻也。般若，法也。波罗蜜，证果也。

　　　　○法会因由分第一

【如是我闻。一时佛在舍卫国，只树给孤独园，与大比丘众，千二百五十人俱。】（只音奇；比音被。）

﹝注﹞如是者，此也。我者，结集经者自谓也。言如此之法，我亲从佛闻之，非臆说也。一时者，说此般若之一时。佛者，觉也。自觉觉他，觉行圆满，故名曰佛。舍卫国，波斯匿王之国；祇陀，王之太子也。树是祇陀所施，故名祇树。给孤独园者，王之宰臣，名须达拿，常在此园赈济贫人，故名给孤独园。梵语比丘，华言乞士，谓上乞法于佛，以明己之真性；下乞食于人，以为世人种福。盖佛将说真空无相妙理，必得道之深者，方能领悟，岂小比丘所能与哉！千二百五十人，即孔门三千徒众也。俱者，同处也。

【尔时世尊食时，著衣持钵，入舍卫大城乞食。于其城中，次第乞已，还至本处。饭食讫，收衣钵，洗足已，敷座而坐。】（著，俗作著；已音以；饭食音反四；敷音孚。）

﹝注﹞尔时者，彼一时也。世尊者，举世之人所共尊敬。食时，正当午时也。洗足，以佛行则跣足。敷者设也。
﹝论﹞佛是金轮王子，谁无供养之者，而犹如此乞食，欲使后世缁徒，不植资产，去此贪心，折其骄亢，以炼种性，正君子谋道不谋食也。
﹝讲﹞尔时世尊，于午可以乞食之时，于是著会伽之衣，持四天王所献之钵，因祇陀园在城外，自外而入舍卫城中，以次第而乞焉。不越贫以从富，不舍贱以从贵，大慈平等，无有选择。乞食既毕，还归给孤独园。饭食已完，将入禅定，于是收拾其衣钵，使心无系累也。洗其足，以洁其身也。乃排布高座而坐，而说法之原因起矣。

　　　　○善现起请分第二

【时长老须菩提，在大众中，即从座起，偏袒右肩，右膝著地，合掌恭敬而白佛言：「希有！世尊！】（著同著。）

﹝注﹞众弟子中，惟德尊而年高者，谓之长老。此须菩提，即善现，又名空生尊者。希，少也。希有，赞佛之辞。即自生民以来，未有孔子之义。
﹝讲﹞须菩提，在大众中，即从自己座位起身，整顿威仪。袒其右肩，以示不敢倍乎师；屈其右膝，以示不敢左乎道；合掌，以示其皈依；恭敬，以示其严肃。而启白于佛，以伸问辞，先赞而后呼之曰：举世所少有者，我世尊也。

【「如来善护念诸菩萨，善付嘱诸菩萨。】

﹝注﹞如来，佛之总称。如而不生，来而不灭，即我真性之体用。单修智慧，曰菩；单修福业曰萨；福慧双修，曰菩萨。诸菩萨，指会下学道之人。
﹝讲﹞须菩提称赞佛曰：如来起慈悲心，善能卫护眷念此会中之众菩萨，使之信受。又善能以此佛法，付委嘱托于人，使之奉行也。

【「世尊！善男子、善女人，发阿耨多罗三藐三菩提心，应云何住？云何降伏其心？」】（阿，读作倭；应音因。）

﹝注﹞阿训无，耨多罗训上，三训正，藐训等，菩提训觉，乃无上正等正觉，即我之真性也。此真性包含太虚，孰得而上之，故云无上。然上自诸佛，下至蠢动，此性正相平等，故云正等。其觉圆明普照，无偏无亏，故云正觉。应者当也。云何者，如何也。住者，止也。降伏者，制御之谓也。
﹝论﹞阿耨多罗三藐三菩提，即无上正等正觉，即是佛，即是如来，即是金刚般若波罗蜜。只此九字，若能悟明，就得成佛。
﹝讲﹞须菩提问佛曰：世间若有善淑男子，并女人，学道之初，先发此无上菩提之佛心，当如何常住而使之不退转？妄心一起，当如何降伏而使之不惑乱我真心也？

【佛言：「善哉，善哉。须菩提！如汝所说：如来善护念诸菩萨，善付嘱诸菩萨，汝今谛听！当为汝说。】（为音位。）

﹝注﹞谛听，仔细听也。
﹝讲﹞佛因须菩提启问，其言甚善，便重言善哉善哉，以叹美之。汝以如来善护念，善付嘱，只此两句，善发我未发之言，汝当详审而听，吾当为汝说此住佛心，降妄心之道。

【「善男子、善女人，发阿耨多罗三藐三菩提心，应如是住，如是降伏其心。」「唯然。世尊！愿乐欲闻。」】（唯音委；乐音要。）

﹝注﹞唯，领诺也。然，是其言也。既诺而然之，又称世尊以表深愿也。愿乐欲闻，如蜂思好蜜渴想甘露，倾心侧耳，莫可形容也。
﹝论﹞发此心者，究竟无上菩提之心也。凡人一心不昧，万法皆通。但迷则顺此心，谓之无明；悟则逆此心，谓之智慧。立大圆镜，空如来藏，建大法幢，度无量众，皆不出此。
﹝讲﹞人之一心，明从往来，攻取日众，最难发此菩提觉心。若善男善女，既发此一念，则满腔中，纯是天理，真如本性，自然显露，自然常住不灭。吾见五蕴皆空，如是一切妄心，不待驱除而自降伏矣。所谓道心为主，人心退听也。譬如日光一照，黑暗尽明。须菩提即领诺其言，称世尊曰：弟子愿闻佛之教。

　　　　○大乘正宗分第三

【佛告须菩提：「诸菩萨摩诃萨，应如是降伏其心！所有一切众生之类：若卵生、若胎生、若湿生、若化生，若有色、若无色，若有想、若无想、若非有想非无想。】（众生音中生。）

﹝注﹞摩诃者，广大之称。若者，或也。
﹝论﹞世法上说，胎卵湿化，指人与鸟兽鱼虫等物，为欲界、色界。色想无色想，指无色界非想等天，皆名曰众生。且与降伏其心句义相悖。不知众生者指人心之众生也。自性众生誓愿度，又何说之？六祖以众生指心言，极妙。
﹝讲﹞佛告须菩提，说诸大菩萨，以如是之妄心，欲其降伏，而使菩提真心顿然发现者，果何道以致之？盖人一身，悉皆五阴六识，遮隔我之真性，故种种一切众生妄心，极难降伏。何以见之？或有心易轻举，飞扬远适，谓之卵生；心常流转，习气深重，谓之胎生；心随邪见，沉沦不省，谓之湿生；心见景趣，迁变起幻，谓之化生；执相修因，顿起邪思，名为有色；内守顽空，不修福慧，名为无色；滞诸闻见，系念染著，名为有想；静沉死水，犹如木石，名为无想；起生灭见，落两头机，名非有想非无想，然此九种众生心，皆非菩提真心，一或有之，死即随类受生，堕于胎卵湿化之物，虚空等神，天魔等鬼，所以轮回六道，难入涅槃者也。

【「我皆令入无余涅槃而灭度之。】（令，平声；涅音年，入声。）

﹝注﹞我者，佛自谓也。皆者，尽也。令者，使也。入者，行至于内也。无余，无渗漏也。梵语涅槃，此云无为，无余涅槃，大涅槃也。灭，消灭也。度，化度也。
﹝论﹞人有虚灵之性，包括天地谓之真空，又名法身，恒古恒今，所不能灭，即大禹见黄龙负舟，自言生寄也，死归也。四大色身，原是假合，岂无毁坏之理，愚人不能明心见性，所以死归阴趣，随业受生，迁转不已；圣人明觉了然，如虚空杲日，常天普照。或出应世，则为报身，化身随缘；或不住世，则弃四大如弃敝屣，永证清静法身，寂然常乐。是其来也，从体起用，无所从来；其去也，摄用归体，亦无所去，岂非涅槃常住不灭哉！世人不知，误以为死，非也。
﹝讲﹞佛之意，盖说如前，所谓一切众生妄心，皆不是我菩提觉心，我皆令此受学诸大菩萨，将此妄心入于清净无为之乡，消融其滓秽，度脱其染著，如红炉点雪，必使人欲净尽，纤毫不留，深造于玄默之境，所谓心外无余道，道外无余乐也。
﹝证﹞楞伽经云：涅槃，乃清净不死不生之地，一切修行者之所依归。列子曰：生之所生者死矣，而生生者未尝终。裴相国云：寂静常乐，故曰涅槃。

【「如是灭度无量无数无边众生，实无众生得灭度者。】

﹝讲﹞佛说如是以前所言灭度之道，使般若智慧，打破种种邪见烦恼，故此无限量，无计数，无边际，一切众生之心今已灭度无余者，岂我真能使之令入涅槃而灭度之哉！盖以凡人原有此无上菩提之心，只为迷而不悟，今心地一旦豁然开朗，顿见本性空寂，是乃自性自度，本来无此众生妄心，曷得而灭度之。
﹝证﹞净名经云：一切众生，本性常灭，不复更灭。六祖坛经云：自性自度，名为真度。

【「何以故？须菩提！若菩萨有我相人相众生相寿者相，则非菩萨。】（相，去声。）

﹝注﹞相者，形迹也。执著形迹，心不虚空，滞而不化，谓之有也。
﹝论﹞此经自始至终，总以四相为张本，反覆言之。
﹝讲﹞夫无有众生得灭度者，此何以故也？盖自性本空，无有我人众生寿者之形，方是无上菩提之心；若或有此四相，则前一切众生妄心，安能灭度以至涅槃哉！决非菩萨地位中人矣。世间未有一人不自爱其身者，终日营营，争名夺利，为一身计，又为子孙计，皆是我相也。见人势利，攀援不已；见人萎弱，嗔压不已，嫉人之有，吝人之求，皆是人相也。色受想行，计其和合，贪嗔痴爱，汨没灵源，此众生相也。焚香祷祝，为求现在福田，炼药烧丹，希觊长生不老，此寿者相也。
﹝证﹞圆觉经云：未除四种相，不得成菩提。

　　　　○妙行无住分第四

【「复次须菩提！菩萨于法，应无所住，行于布施，所谓不住色布施，不住声香味触法布施。须菩提！菩萨应如是布施，不住于相。】（施音是。）

﹝注﹞复，还也。次，再也。还复再与须菩提言之。住，著也。
﹝论﹞世法上论布施，檀波罗蜜，为六度之首，是修行中一大事。但此布施，乃谈心要。如来于日用间，从自性中起用，广布设施于外，不住著于有相，决非外人舍施之说也。
﹝讲﹞佛再与须菩提说，菩萨于所行之事，当无所执著而为敷布设施，何以见之？眼之悦于色，耳之乐于声，鼻之臭于香，舌之甘于味，身之触于欲，心之校量分别于其法，皆有相之运用，与众生何异？岂是我性中本有之福德哉！菩萨于自性众生，舍其所贪，归于空寂，不于六根六尘上，有所系累拘执，但自性虚通，妙圆明净，随感而应，不住于相也。

【「何以故？若菩萨不住相布施，其福德不可思量。】

﹝讲﹞所以然者如何？若有学道的菩萨，不泥著色声香味触法之根尘以为运用，则是所有善根纯熟圆满，永得无上菩提之道，其福德量等虚空，岂人之心思可得而测度忖量哉！非享福报之谓也。

【「须菩提！于意云何？东方虚空可思量不？」「不也，世尊！」「须菩提！南西北方四维上下虚空可思量不？」「不也，世尊！须菩提！菩萨无住相布施，福德亦复如是不可思量。」「须菩提！菩萨但应如所教住。】（凡问之不字，音否；凡答之不字，音弗。）

﹝注﹞东西南北，四维上下，总谓之十方。虚空者，太虚之中，无有纤毫隔碍，荡然空朗，非心思可能度量。
﹝论﹞六根圆通，四虚无碍，东看皆西，南观皆北，上府皆下，下仰皆上，不立中边，有何四维？既无界画，何可度量？无能施彼，无所施此，如如自在，湛若十方，空以无所住，住是太虚空，福德性，应如是住矣。
﹝讲﹞佛问须菩提：于汝心中，自谓如何？如十方虚空可以心思度量不？须菩提答云：不可思量，盖大莫大于虚空，非人之所能测度。佛又明说：无住相布施之福德，亦如虚空，不可以思量也。既而佛又呼其名而以告之，汝诸菩萨之学道者，不必别处更求道之下落，但当依我所教于汝，无住相布施之理，便就此止应用之间，湛若十方空无所住而住可也。
﹝证﹞六祖曰：不住，是菩萨住处。

　　　　○如理实见分第五

【「须菩提！于意云何？可以身相见如来不？」「不也，世尊！不可以身相得见如来。何以故？如来所说身相，即非身相。」】

﹝注﹞身相者，色身也。即孟子所谓形色也。非身相者，法身也。即孟子所谓大体也。此如来，吾真佛性也。
﹝论﹞吾之真性如来，湛然常住，本无生灭，无相之可见者也。若要见之，外不见有山河大地，内不见有见闻觉知，舌头上无十字关，脚跟下无五色线，千圣唤不回头，百鸟都无寻处，忽然豁开正眼，大地浩流（浩流亦作平沈），即见本来面目。
﹝讲﹞佛问须菩提曰：于汝之意，所云维何，可以身相见如来不？须菩提解其意，乃答之曰：不也，世尊。不可以身相得见如来。何故不可以身相见之，盖如来所说身相，不过形体之末，非真空无相之道，岂可指而谓之真如来哉！即非身相也。
﹝证﹞庄子曰：不形之形。川曰：身在海中休觅水。

【佛告须菩提：「凡所有相，皆是虚妄。若见诸相非相，则见如来。」】

﹝注﹞非字莫作无字解，非字活，无字呆，下同。
﹝论﹞凡所有相，皆是虚妄，犹之吾儒不以形体求圣人，而求吾心中之圣人也。
﹝讲﹞佛之心，欲人见自性佛，故告须菩提曰：世间凡有形相之可见者，皆是假合变幻，不是汝本有真实的理，虽有所见，亦妄见也。汝若凡见诸相，便识破非我真实本相，必无执相迷真之大，自能回光返照，即见色身中有法身自性之如来，随处显现矣，而如来岂可外求乎？
﹝证﹞刊定记云：执相迷真，对面千里；虚心体物，天地一家。道川颂曰：有相有求俱是妄，无形无见随偏枯，堂堂密密何曾间，一道寒光烁太虚。

　　　　○正信希有分第六

【须菩提白佛言：「世尊！颇有众生，得闻如是言说章句，生实信不？」】

﹝讲﹞须菩提恐后之人，闻法不能信受，乃白佛曰：世尊之所说，皆大乘正宗之教，菩萨未有不信受而奉行之，苟末世凡夫名众生者，得闻如是真空无相之言，其言说中之章句，果能实信之否也。
﹝证﹞学道之人，不可无此信。孔子曰：笃信好学。玉枢经曰：道以诚而入。华严经曰：信为万物功德母，长养一切诸善根。智度论云：佛法大海，信为能入。

【佛告须菩提：「莫作是说。如来灭后后五百岁，有持戒修福者，于此章句，能生信心，以此为实，当知是人，不于一佛二佛三四五佛而种善根，已于无量千万佛所种诸善根。】（无量音无亮。）

﹝注﹞持戒者，诸恶莫作也。修福者，众善奉行也。
﹝讲﹞佛告须菩提，汝莫作生实信否之说。然此无相真空妙理，必有大根基的善人，方能信任其道，岂同小可。设或佛灭后，到五百岁之时，有人持守戒律，而诸恶莫作，广修福田，而众善奉行，又能于此经中之一章一句，信之于心，凿凿皆真实语，则此人之善根，培植甚厚，岂于一佛二佛三四五佛，种此善根哉！当于无量千万佛所中，发生得来，非止浅浅根底所得也。
﹝证﹞六祖曰：信般若波罗蜜，能除一切烦恼；信般若波罗蜜，能成就一切出世功德；信般若波罗蜜，能出生一切诸佛。刊定云：根有生长义。

【「闻是章句，乃至一念生净信者。须菩提！如来悉知悉见，是诸众生，得如是无量福德。】

﹝注﹞世间所享者，名福报；信此经者，名福德。
﹝讲﹞佛又告须菩提，若有此善根之人，闻得此经之章句，乃至一念之中，净焉而心不乱，信焉而心不疑，生此净信心者，我能尽知尽见此人，虽名为众生，而持戒修福之德，善根受用不尽，其福德岂有限量哉！

【「何以故？是诸众生，无复我相人相众生相寿者相。无法相，亦无非法相。】

﹝论﹞佛先教学者，能生信心，以此为实。又恐学者，徒泥言说，不求心得，所以云无法相。又恐学者，执著无法，不去探讨其言，以悟真理，故又云无非法相。只此两句，有多少圆活妙理，此其所以为佛也。
﹝讲﹞佛言是诸众生何故得如此之福德，其实善根纯熟，悟得真空无相之理，无复有我人众生寿者之四相，亦无有执著此经之章句，实信其言说，落于有见而为法相；亦无有一向沉空守寂，落于无见而为非法相也。不著二边，方是真空。

【「何以故？是诸众生，若心取相，则为著我人众生寿者。若取法相，即著我人众生寿者。何以故？若取非法相，即著我人众生寿者，是故不应取法，不应取非法。以是义故，如来常说：汝等比丘，知我说法，如筏喻者，法尚应舍，何况非法。】

﹝注﹞我人众生寿者，尽天地间，众生所有之情状，尽不出此四者之中。非法者，无法也。沦于顽空。
﹝讲﹞前节众生，既无有此四相，心中无纤毫染著，所以信此经，而得福德矣。佛又反言之，此何以故也。是诸众生苟或心不虚空，便落我人众生寿者之形迹，此人之所易晓也。至于我说无法相者，以吾真如本体，不在言语文字之间，汝若取法相，就是与执著四相者，其心一般。至于非法，则无法矣，我亦谓非法相者，又何故也？盖法界之内，理与事，原不相碍。汝若取非法相，谓之曰无记空，又谓之曰断灭见，此心不化，与前著四相者，又何异焉！是故当以此两头见，直须截断，不应执其有法而取以为有，亦不应执其非法而取以为无，则太虚之中，浑无偏倚，湛然形迹两忘矣。以此之义，亦有原故，佛尝谓汝学道等人，当知我与汝说此法者，因汝诸人，有此四相，不能了悟真空，超于彼岸，我不过假此法门，令汝度脱生死苦海；汝既见自本性，证涅槃乐，则我之法，当弃之无所用矣。譬如编竹成牌，渡人过水，到岸则此筏亦舍之也。夫有法既舍矣，何况非法。又可执著于无，沉空守寂哉！能不著于无，则空而不空，自无非法相也。
﹝证﹞儒书曰：得意忘言，得心忘象。道书曰：得鱼忘筌，得兔忘蹄，傅大士曰：渡河须用筏，到岸不须船。

　　　　○无得无说分第七

【「须菩提！于意云何？如来得阿耨多罗三藐三菩提耶？如来有所说法耶？」】

﹝注﹞耶者，疑辞也。菩提之心，此是如来本性，亦人之所同具，当体即是，岂自外得，待言而求哉。
﹝讲﹞前章既说法相，非法相矣，佛恐须菩提尚未透彻，故又设此问，呼其名而告之曰：汝之意何如？以我如来无上菩提之法，果有所求而得之于己耶？抑以此法，谆谆然，有所说而教之人耶？

【须菩提言：「如我解佛所说义，无有定法，名阿耨多罗三藐三菩提，亦无有定法，如来可说。】（解，去声，音械。）

﹝注﹞解者，晓也。定者，泥于一处而不通也。
﹝讲﹞须菩提云：如我心中，悟佛所说之义理，则知无上正等正觉之法，此吾本来真空，人人所具足者也。不过各自默契而已，未尝指定一处，而标其名曰：这是菩提之法也。然佛所说，不过随机设教，何尝指定一法以教人，必如是而后修哉！如来不尽废法，只无定法可名，如来不尽废言，只无定法可说。
﹝证﹞永曰：佛说一切法，为除一切心，我无一切心，何用一切法。

【「何以故？如来所说法，皆不可取、不可说、非法、非非法。】

﹝讲﹞须菩提云：如来之法无定名，亦无定说者，此其故何也？盖如来所说者，无上菩提法也。可以心悟，而不可以色相中取，一有所取，心则驰于外求；可以心传，而不可以言语中拟，一有言说，则泥于口耳，皆不可也。然是法也，若执为有法，而吾性虚灵莫测，果何言有，非有法也。若执为无法，而吾性随感即应，果何言无，又非非法也。真空不空，其以是欤。
﹝证﹞川禅师曰：恁么也不得，不恁么也不得，恁么不恁么，总不得。

【「所以者何？一切贤圣，皆以无为法而有差别。」】（差音雌。）

﹝注﹞贤者，若须陀洹，阿罗汉之类，圣者，佛也。无为法者，自然觉性，不假人为之法也。差者，参差不齐也。
﹝论﹞此无为法者，即是无上菩提，即是涅槃，即是如来，即是无相，即是无住，即是金刚般若波罗蜜也。有为法，世间法也。无为法，出世间法也。后学往往把无为两字，认作空寂，一向灰心稿形，只说我即是佛，故今时无为道人极多，此真捕风捉影，顽愚不灵之人也。盖人有做作，皆是勉强，若我真性之运用，皆自然而然，何曾有所作为哉。
﹝讲﹞须菩提云：我前所谓无可取，无可说者，何以见之，盖无上菩提之法，皆我自然觉性，无假人为，故一切圣贤，皆同此无为之法。但法本无为，悟有迟疾，贤人得道之浅者，或假言说而后自悟；圣人得道之深者，顿悟顿修，本来无说，故有差别不同等尔，及其成功，则一也。此如来之所说法无定在也。
﹝证﹞庄子曰：无为而无不为。华严经疏曰：寂寥于万化之域，动用于一虚之中。

　　　　○依法出生分第八

【「须菩提！于意云何？若人满三千大千世界七宝以用布施，是人所得福德，宁为多不？」】

﹝注﹞三千大千，形容其多也。世界者，世间之方位界限也。三千大千，统言一大世界也。这个布施，作舍施看，与前篇无相布施不同。七宝者，金银琉璃，珊瑚玛瑙，珍珠玻璃也。
﹝论﹞此段初言三千，不即恒河，自少至多也。
﹝讲﹞佛将持经功德，开示学人，故先设言呼须菩提而告之，设或有人，充满三千大千世界之七宝，用之以布施，此人所获福德，多乎不多？

【须菩提言：「甚多，世尊！何以故？是福德，即非福德性，是故如来说福德多。」】

﹝讲﹞须菩提答云：七宝布施，其福甚多，何以言之，盖是福德，乃有相之施，于我性中真空无相，妙法全不相关，必竟非福德性，故如来所言福德者，乃人天小果之因，此所以为多也。

【「若复有人，于此经中受持乃至四句偈等，为他人说，其福胜彼。】

﹝注﹞复者，再也。信力曰受，受之不忘于心也。念力曰持，持之不厌其久也。受持者，承教不逆，结念不息也。经，指金刚义也。说谓广说经义，令人普得闻知。
﹝论﹞古今以来解四句偈者纷纷不一，惟中峰谓经中凡言四句偈，必上有乃至字，下有等字，言于此经中受持一句，二句，乃至四句偈，此说最为稳当，要知经完一切有为法之四句者，竟是。
﹝讲﹞佛言如再有人于此经中，乃至四句偈等直下承受其理，又拳拳持守于心而不失，更为他人解说其义，则是自利利他，所获之福，胜于彼之七宝布施者，多矣，盖彼乃住相布施，纵得浊福，福尽随（或作堕）落，此乃因经悟性，福等太虚，历劫不坏，其福安得不胜彼哉。
﹝证﹞永嘉证道歌曰：住相布施生天福，犹如仰箭射虚空，势力尽箭还堕，招得来生不如意，争似无为实相门，一超直入如来地。

【「何以故？须菩提！一切诸佛，及诸佛阿耨多罗三藐三菩提法，皆从此经出。须菩提！所谓佛法者，即非佛法。】

﹝注﹞非佛法，即前云无为法，即后云无法可说之意。
﹝论﹞一心泯合，非佛非法，为不住相布施也。
﹝讲﹞佛言人能受持讲说此经，其福胜彼者，此何以故也？盖真空无相之理，是诸佛之本性，即无上菩提之妙法也。从上以来，一切诸佛之多，并一大藏经之法，皆自此经流出。求其直指全体，未有若此之明且尽者，此外更无余经矣。又恐人泥于阿耨等为佛法，又曰：所谓佛法者，本来无有，不过假此开悟众生，使之言下见性，乃虚名为佛法也。故曰：即非佛法。
﹝证﹞老子曰：大道无名，强名曰道。

　　　　○一相无相分第九

【「须菩提！于意云何？须陀洹能作是念：『我得须陀洹果』不？」须菩提言：「不也，世尊！何以故？须陀洹名为入流，而无所入，不入色声香味触法，是名须陀洹。」】（洹音丸。）

﹝注﹞梵语须陀洹，此云入流，入圣人之流也。我者指须陀洹而言，非佛自谓也。
﹝论﹞四果者，皆是修行菩萨得道之浅深也。三乘根性，所悟所证随异，此四果次第而修，则无上菩提可到，若萌有得之心，即著四相，自足而不复上进矣。我佛恐四果菩萨，不知以无念为宗，故设四问。
﹝讲﹞佛问须菩提曰：须陀洹，作此念头，自谓我必要造到此地位，如树之结果相似，有所得之心否？须菩提知其不然，乃曰：须陀洹不萌得果之心，何也？盖彼已造入无相之门，得与圣人之流，但不能顿悟真空无所入于精微奥妙也。仅能强制其欲，不入六尘之境界耳，是名之为初果也。

【「须菩提！于意云何？斯陀含能作是念：『我得斯陀含果』不？」须菩提言：「不也，世尊！何以故？斯陀含名一往来，而实无往来，是名斯陀含。」】

﹝注﹞梵语斯陀含，此云一往来。
﹝论﹞斯陀含，在世法上说，一往天上，一来人间。六祖曾说破云：前念起妄，后念即止；前念有著，念后即离，名曰斯陀含。据理而言，人之妄念，往来于心中者，无一时能止。往即出乎妄念，时而妄念又或一来，本性未能寂灭故也。
﹝讲﹞佛又问之曰：斯陀含动个念头，自谓我必得乎此果否？须菩提即不然云：斯陀含心已造（编者注：「造」疑是「达」）到至静之地，但目睹诸境，此心还有一生一灭，名一往来，而实无第二生灭，谓前念才著，后念即觉，故无往来，即谓斯陀含之所由名欤。

【「须菩提！于意云何？阿那含能作是念：『我得阿那含果』不？」须菩提言：「不也，世尊！何以故？阿那含名为不来，而实无不来，是故名阿那含。」】（那含，俱平声。）

﹝注﹞梵语阿那含，此云不来，亦名出欲。
﹝讲﹞佛又设问之曰：阿那含作此念头，自谓我有得果之心否？须菩提即不之云：阿那含，心空无我，已断尘识思惑，外不见有可欲之境，名为不来矣，谓之曰：为不来，即此为字，诸法尚未空寂，此心尚未融贯，其实无有不来之妙，未免强制也。此已造到佳境矣，非阿那含之谓乎。

【「须菩提！于意云何？阿罗汉能作是念：『我得阿罗汉道』不？」须菩提言：「不也，世尊！何以故？实无有法名阿罗汉。世尊！若阿罗汉作是念：『我得阿罗汉道』，即为著我人众生寿者。世尊！佛说我得无诤三昧，人中最为第一，是第一离欲阿罗汉。我不作是念：『我是离欲阿罗汉』。】

﹝注﹞梵语阿罗汉，此云无诤，盖有欲则有争，此既离欲，何诤之有；又云杀贼，杀去无明烦恼思惑；又云不来，此必已证无为之体，诸漏已尽，自无生灭，道者得无相之理，非徒果也。梵语三昧，此云正受，亦云正见。
﹝论﹞徐士英注曰：大易所谓窒欲，窒则未免费力；孟子所谓寡欲，寡则去犹未尽；今世尊所谓离欲，则于人欲，洒然离脱矣，此言真有吃紧为人处。
﹝讲﹞佛又问之曰：阿罗汉作个念头，自谓我得这个道否？须菩提知其不然，而即否之曰：阿罗汉性本自空，实无一法可得也。设若阿罗汉作得道之念，是所得心犹未除，即著人我等四相矣。须菩提又拈出平日所得佛说而印证之曰：世尊，佛当日曾说我须菩提，一念不生，诸法无诤，得此之正见，于诸弟子中，许我为第一，必定是我，脱尽人欲，断绝此念，方是许我为离欲阿罗汉也。
﹝证﹞若纳禅师曰：无诤者，涅槃经云：须菩提，住虚空地，若有众生嫌我立者，我当终日端坐不起；嫌我坐者，我当终日立不移处，即此义也。

【「世尊！我若作是念：『我得阿罗汉道』，世尊则不说须菩提是乐阿兰那行者！以须菩提实无所行，而名须菩提是乐阿兰那行。」】（乐音要；行音恨。）

﹝注﹞乐者，爱也。即孔子曰：仁者乐山之谓。梵语阿兰那，此云无诤，谓其无人我行也。萌之于心，曰念；见于修为，曰行。实无所行者，古注云：本性空寂，虽随缘赴感，而实无所行，此说得之。
﹝论﹞四果中皆有无字，乃无为之法，所谓一切圣贤，皆以无为法而有差别，于此可证。徐士英注曰：佛之有四果，犹孔子之有四教。但佛所说四果，自有等级：第一云不入色声香味触法，则是知欲境当避，此果之初生；第二云一往来，则是蹈欲境不再，此果之方硕；第三云不来，则是去欲境如遗，此果之已熟；第四云离欲，则是脱然无纤欲可除，此果之既收。伊川谓释氏有上达而无下学，以此观之，亦是下学上达处，此言最当。然渐教所以如此，若是无上菩提顿悟真空，即此金刚般若波罗蜜，超入佛地也，又何四果之足云！
﹝讲﹞须菩提恐大众不知去所得心，故又详言曰：我若是作此思念，而必欲得阿罗汉道，则又生一妄想，安得六欲顿空，佛即不于诸大弟子中，说我须菩提，是好乐寂静之人，有是无诤之行也。何以见之？以我须菩提，外虽所行，心中无一可得，无我无人，其实无此乐阿兰之行，方才名我须菩提为乐阿兰那行也。

　　　　○庄严净土分第十

【佛告须菩提：「于意云何？如来昔在然灯佛所，于法有所得不？」「不也，世尊！如来在然灯佛所，于法实无所得。」】

﹝注﹞然灯佛，即定光佛也。乃释迦授记之师。
﹝论﹞佛自谓成佛实无所得，证前四果之无所得，夫无相之理，乃我自有之真性，其成佛，皆由我心之自悟而得也，岂假师授言传而后成哉！
﹝讲﹞佛恐诸菩萨所得心未除，执著住于有法，不生清净心，故设是问。告须菩提曰：我当初于然灯佛处，得成无上菩提之道，果然得本师之法不？须菩提即解其意曰：不也。世尊，如来虽在本师处听法，不过因师开导，实乃自悟自修，本来无有，何曾有法可得，以是得之于心传也。
﹝证﹞寒山诗曰：常闻释迦佛，先受然灯记，然灯与释迦，祗论前后智，前后体非殊，异中无一异，一佛一切佛，心是如来地。

【「须菩提！于意云何？菩萨庄严佛土不？」「不也，世尊！何以故？庄严佛土者，即非庄严，是名庄严。」】

﹝讲﹞世间所谓庄严者，造寺作塔，行种种善事，是有相庄严也。佛恐人认做这样庄严，故呼须菩提而谓之曰：菩萨于佛土之中，果作善缘福业，还庄严不？须菩提据理以答之：不也，世尊！何以故也。佛所谓庄严者，即非外貌相好之庄严，必其心地明洁，如太虚中，万行俱足，此所以名为庄严也。

【「是故须菩提，诸菩萨摩诃萨应如是生清净心，不应住色生心，不应住声香味触法生心，应无所住而生其心。】

﹝注﹞应者，当也。诸菩萨，指大修行人而言也。无所住，不住著在一处，凝滞不化也。盖此心，神明莫测，变化无穷，是真净土也。不清净，则逐境迁移，放逸莫检，便著六尘，而多能所矣。
﹝论﹞心若有住，则为有物，所以佛说应无所住，正欲人不住色声香味等六尘，惟应无所住而生清净心也。心无所住，则丝毫不挂，万境澄彻，即清净也。譬若百花林里过，一叶不沾身；又若一镜当空，无所不照，何等清净！如先著一物，则空明遮蔽，焉能照物？黄梅夜授至此，六祖言下大悟。
﹝讲﹞佛告须菩提曰：菩萨庄严，既不在于外饰，则当反而求之于心，使泰宇之中，湛然常虚，无一毫染浊；灵台之内，寂然常定，无一丝扰乱，当如是生清净心。不当住在色声香味触法上生心，便为六尘所缚，妄念旋起，鲜能清净矣！尔当知此清净心，妙湛圆寂，不泥方所，本无所住也。于无所住而生其心，如明镜当前，物来悉照，物去即空，自然十分清净。是净土庄严，孰甚焉。
﹝证﹞六祖闻应无所住而生其心，即大悟曰：何期自性本自清净，何期自性本不生灭，何期自性本自具足，何期自性本无摇动，五祖曰：不识本心，学法无益，若言下，识自本心，见自本性，即名丈夫大人。

【「须菩提！譬如有人，身如须弥山王，于意云何？是身为大不？」须菩提言：「甚大，世尊！何以故？佛说非身，是名大身。」】

﹝注﹞须弥山，高广三百三十六万里，为众山之王，以此喻人身之大，不过假设其词，如七宝满三千大千之类。
﹝论﹞徐士英曰：此分凡四段，纯是释氏说心处，第一段，谓本心之善，能自觉悟，不是从他人处得来；第二段，谓涵养此心，须用持敬；第三段，谓打破敬字，全是人欲，须当清净此心，莫使一毫人欲染著；第四段，生出一件譬喻，言此心之大，包括宇宙，万化皆从此出，虽须弥山王，不足以喻其大，此说极当。
﹝讲﹞佛恐须菩提，错认色身为大，不知心为大。又为之辨论，譬如有人，身如须弥山王，可以言大否？须菩提深悟佛意，乃以甚大对之，何以见之，色身虽大如须弥山王，为有生灭，必竟不名大身；佛说非身，才是我之清净本心，乃真法身也。此心包廓太虚，周藏沙界，无相无住，顿入圆明，岂须弥山所能比量哉！是名为大身也。

　　　　○无为福胜分第十一

【「须菩提！如恒河中所有沙数，如是沙等恒河，于意云何？是诸恒河沙，宁为多不？」须菩提言：「甚多，世尊！但诸恒河，尚多无数，何况其沙！」】

﹝注﹞西土有河，名曰恒河，河从阿耨池东流出，周回四十里，沙细如面，佛多在此处说法，故取以为喻。西土只有一个恒河，焉有许多恒河，亦是假说之言，如须弥山王之说。
﹝讲﹞佛以众人之所易见者，先反诘之，恒河多沙固多矣，设或不止一恒河，数其如沙之多恒河，是诸恒河沙，多乎不多？须菩提答言：甚多，但诸恒河，且多而无数，何况河中之沙乎！言多而又多也。佛设此喻，以为较量福德多寡张本。

【「须菩提！我今实言告汝：若有善男子、善女人，以七宝满尔所恒河沙数三千大千世界，以用布施，得福多不？」须菩提言：「甚多，世尊！」佛告须菩提：「若善男子、善女人，于此经中，乃至受持四句偈等，为他人说，而此福德胜前福德。】

﹝讲﹞佛谓须菩提，我今以朴实言语告汝，若有善男善女，以七宝等物，满尔所谓恒河沙数，尽三千大千世界，布施与人，所得之福，多乎不多？须菩提即以甚多答之。佛又再呼而告之曰：若有善男善女，于此经中乃至四句偈等，信而受之于心，会其妙义，而毫无所疑；坚而持之于心，存其精蕴，而毫无所失，必见自己真如，菩提三智，朗然备矣；又能以此真空妙义，为人解说，使人听闻之下，心地开通，明了自性，可以脱离轮回，永超生死，则是人已兼成自他俱利，此其福即无为福也。所获利益之多，岂恒沙布施者可同日语哉！
﹝证﹞华严经云：譬如暗中宝，无灯不可见。此喻菩提妙道，非佛法不至，又喻佛法，非参悟不明。

　　　　○尊重正教分第十二

【「复次，须菩提！随说是经乃至四句偈等，当知此处，一切世间天人阿修罗，皆应供养，如佛塔庙。】

﹝注﹞随者，随其所在之处也。当知此处者，谓此心也。天者，四天之类；人者，世间之人；阿修罗，有三种，一属天趣，一属人趣，一属畜生趣，大概如人尔，唯嗔恨心重，故托生于此。六道中，不言地狱饿鬼畜生者，以三等之蠢昧不知其理故也。
﹝讲﹞佛再谓须菩提云：若或有人，随其所在，便能演说此经之言，乃至四句偈等之妙，令诸听者，除迷妄心，则一卷真经，当知在此处身中矣，自然感得天人阿修罗等，皆来恭敬，如佛之塔庙，殷勤瞻礼。可见此经此偈，最上希有也。

【「何况有人，尽能受持读诵。须菩提！当知是人，成就最上第一希有之法，若是经典所在之处，则为有佛，若尊重弟子。」】

﹝注﹞受持注，见前。对文曰读，背文曰诵，读诵者，口熟其文，心解其义也。
﹝讲﹞夫讲说经中之义，尚能感天龙八部供养如此，何况有人，尽能以此全经，受持而体验于心，读诵而研穷其义，则此无相无住之理，乃阿耨多罗三藐三菩提之法，真最上而无以加也，第一而无可比也，又绝无而仅有也。定知此人，以一心而成就之，得其全体矣。何以见此法能成就也？盖所在之处，常修佛行，即自心是佛，不从外得，经在是则佛在是，而弟子之所尊崇，而敬重者，亦在是，宛然佛法僧，三宝共居焉，安得而不成就之也。
﹝证﹞六祖曰：摩诃般菩波罗蜜，最尊最上最第一。

　　　　○如法受持分第十三

【尔时须菩提白佛言：「世尊！当何名此经？我等云何奉持？」佛告须菩提：「是经名为《金刚般若波罗蜜》，以是名字，汝当奉持。所以者何？须菩提！佛说般若波罗蜜，即非般若波罗蜜。】

﹝论﹞此分大意，全在人受持上，然受此法易，持此法难，所以首段未说著受，先讲一个持字。后言细而微尘，大而世界，妙而佛之色身，皆为虚妄，但有名而已。至于舍命布施，俱是不实。惟我此经，乃真空本性，获福无量也。
﹝讲﹞须菩提闻前所说，成就最上之法，深有歆慕，但未知受持之道何如，故白佛云：此经当以何义命名？我等当以何道奉持？佛答：是经名金刚般若波罗蜜，乃无上菩提妙心，无相无住，直至诸佛彼岸，此为最上希有之法，汝当奉行而持守也。其故惟何，然我所说般若波罗蜜，即非徒取其名，正以妙明本性，湛若太虚，体既尚无，何名之有，如来恐人生断灭见，不得已而强名金刚般若波罗蜜也。
﹝证﹞三昧经曰：心无心相，不取虚空，不依佛地，不住智慧，是般若波罗蜜，真妙理也。傅大士曰：恐人生断见，权且立虚名。

【「须菩提！于意云何？如来有所说法不？」须菩提白佛言：「世尊！如来无所说。」】

﹝讲﹞般若之法，心法也。如人饮水，冷暖自知，何所形其拟议，若有所说，即谤佛也。故佛问有所说法否？须菩提答云：如来无所说，自性自悟，直下何容开口处，所以无得无说矣。
﹝证﹞世尊临入涅槃，文殊请佛再转法轮，世尊咄云：吾住世四十九年，未尝说著一字，汝请再转法轮，是吾曾转法轮耶？又佛偈曰：始从成道后，终至跋提河，于是二间中，未尝说一字。

【「须菩提！于意云何？三千大千世界，所有微尘，是为多不？」须菩提言：「甚多，世尊！」「须菩提！诸微尘如来说非微尘，是名微尘。如来说世界，非世界，是名世界。】

﹝论﹞世界微尘即依报也。傅大士颂云：积尘成世界，析界作微尘。言此者，正见纤毫尘垢，世间境界，皆幻妄不实。佛与众生，同处此尘世中，但心有迷悟不同。佛之心，清净心也，即成清净世界；众生之心，污浊心也，即成污浊世界。在人之自修何如耳。
﹝讲﹞佛告须菩提云：三千大千世界，所有细微尘埃，果为名（编者注：「名」疑是「多」）否？须菩提以为世界固多，而微尘不胜其多。佛又呼而告之，如来说诸微尘者，原是幻妄之物，虽有色声香味触法之多，纷纷乱起，而虚灵之府，太空澄彻，岂有纤毫尘垢之所点污，故言不是微尘，乃假名为微尘也。如来所说世界者，盖山河大地，明暗色空，原不是我心中本有的，只因妄想安立故也。人于世界中，识得不是世界，则心地廓然，净无瑕秽，便是出世间法，非世界之所能囿，是名为世界也。
﹝证﹞圆觉经云：幻心灭故，幻尘亦灭。世尊答文殊曰：在世离世，在尘离尘，是为究竟法。正此意也。

【「须菩提！于意云何？可以三十二相见如来不？」「不也，世尊！不可以三十二相得见如来。何以故？如来说三十二相，即是非相，是名三十二相。」】

﹝论﹞三十二相，如眼耳鼻舌等类，此乃色声佛也。凡有所相，皆是虚妄者也。
﹝讲﹞佛问须菩提，可以此三十二相见如来不？须菩提言，如来之相，虽胜妙殊绝，不宜以形色求之，何以故？盖如来所说相者，非真相也。妙体如如，湛然常寂，乃诸佛本心者也。是名三十二相。

【「须菩提！若有善男子、善女人，以恒河沙等身命布施；若复有人，于此经中，乃至受持四句偈等，为他人说，其福甚多！」】

﹝论﹞前借舍财以明胜，此借舍身以辨多。
﹝讲﹞佛又曰：世间所重者，莫过于身命，若有人以恒河沙之多，比此身命布施，如摩顶放踵，利天下为之，其所获之福，视宝施之福，尤有加焉。但不明本性，特顽福而已。若以此经乃至四句偈等，受持而讲说之，自利利他，其获福无量，较彼舍身者，不甚多乎！此金刚般若波罗蜜法，汝当受持可也。

　　　　○离相寂如分第十四

【尔时须菩提，闻说是经，深解义趣，涕泪悲泣而白佛言：「希有，世尊！佛说如是甚深经典，我从昔来，所得慧眼，未曾得闻如是之经。】

﹝注﹞深解者，心中大悟也。义趣者，义理旨趣也。慧眼者，圣人之心有七窍，一闻千悟，此智慧眼也。
﹝讲﹞须菩提一闻佛言，心中便悟理趣，自伤得闻此经之晚，乃涕泪悲泣，而白佛言：世间之少有，我世尊也。说此金刚经，深奥典章，虽我昔来，有此慧眼，善能聆悟者，未曾得闻此之经之精奥。昔所未闻，而今闻之，其且悲且喜，当何如哉！

【「世尊！若复有人，得闻是经，信心清净，则生实相，当知是人，成就第一希有功德。】

﹝论﹞人能信实相者，即是非相；若有少相，即非实相，故以无相为实相。如来说此，而人能信，岂非第一希有。言生实相者，此是无生生也。信心清净者，信本来心，无法可得，不起妄念，心常空寂，湛然清净也。了悟万法，由此净心建立，是名实相。经以福兼德者屡矣，此独变福言功，谓功成果满之时，其福不足道也。
﹝讲﹞须菩提言，我既闻是经矣，已悟自性清净中，本来有此真实相矣，但恐悟之者之少也。若再有人得闻是经，一念发笃信之心，其心纯是天真，毫无欲尘所累，便得清净般若慧光，如露柱灯笼，而真实不虚之相从此生矣，即是我心之功德也。当知是人，成就诸佛第一希有功德，莫能出乎其右矣。
﹝证﹞圆觉经云：一切实相，性清净故。六祖云：从清净体中，流出般若波罗蜜多。又云功德在法身中，非在于福，即此义。

【「世尊！是实相者，则是非相，是故如来说名实相。】

﹝论﹞则是非相者，实相无相，故言为非，不是无实相；如龟毛兔角，只说龟无毛、兔无角，不是说无龟无兔。正犹达磨所谓水中盐味，色里胶青云耳。世儒不思细细根究，一味班驳佛是虚无寂灭，妄矣。
﹝讲﹞须菩提称世尊而言，我所谓实相者，谓实理也。般若实相，如太虚空，本然未有形迹。若悟实相，不可执著为实相，此如来所名实相者也。
﹝证﹞傅大士云：彼岸更求离。赵州云：佛之一字，吾不忍闻。此说得之。

【「世尊！我今得闻如是经典，信解受持，不足为难，若当来世，后五百岁，其有众生，得闻是经，信解受持，是人则为第一希有。何以故？此人无我相人相众生相寿者相。所以者何？我相即是非相，人相众生相寿者相即是非相。何以故？离一切诸相，则名诸佛。」】

﹝注﹞信解者，心无所疑，而了然悟也。受持者，心既领纳而守之坚也。
﹝讲﹞须菩提言，我今得闻此经，以我从来之慧眼，自能信其言之实，解其理之妙，听受而持守之。言下承当，不为难事。若当来世，年久之时，有众生闻是经者，信解受持，则此人明了自性，真第一等人而不易得者也。何故此人不多有也？以其顿悟真空，必无人我等四相，所以然者，因般若波罗蜜，人我两忘，生寿尽泯，原无一法可得，即非四相也。若离一切诸相，其心空寂，即到觉地，与诸佛齐驱并驾，名为佛矣。

【佛告须菩提：「如是！如是！若复有人，得闻是经，不惊不怖不畏，当知是人甚为希有。】（怖音布。）

﹝注﹞如是者，所言当乎其理也。惊者，骇其言之过也。怖者，恐其道之高也。畏者，怯其行之难也。此便是不能信解受持矣。
﹝论﹞佛恐世远，仅存言教，设人有此三心，则信解受持，不能坚固，故称是人甚为希有。
﹝讲﹞佛因须菩提之言，而即印可之曰：汝言深契佛理，如是如是，后果有人，得闻般若妙法，不惊而无疑心，不怖而无惧心，不畏而无退心，则涣然冰释，怡然理顺，其人岂不希有哉。

【「何以故？须菩提！如来说第一波罗蜜，非第一波罗蜜，是名第一波罗蜜。】

﹝讲﹞佛说此人为希有者何也。盖我所说第一波罗蜜，乃真空无相，自性自悟，何曾有波罗蜜可名，不过假是说，以开悟群迷而已，是名第一波罗蜜也。

【「须菩提！忍辱波罗蜜，如来说非忍辱波罗蜜。】

﹝论﹞人以强暴加我，此真可耻，其辱莫甚焉，于此忍之，何事不可做，此忍人所不能忍。波罗蜜有六种，这一波罗蜜，最难克化。今人一言不合，则怒气相加，起种种无明烦恼，人我干戈，四相未空，障蔽真性，佛所以独揭此一件，合人灭度。
﹝讲﹞佛告须菩提云：凡有辱境来，恬然处之，不起嗔恨，以乱我之般若，则心同太虚，即造到觉地，此忍辱波罗蜜也。俱真空本来无相，外不见其可辱，内不见其可忍，浑然两忘，此如来说非忍辱波罗蜜矣。
﹝证﹞法华经六波罗蜜云：檀波罗蜜，尸波罗蜜，羼提波罗蜜，毗梨耶波罗蜜，禅波罗蜜，般若波罗蜜，即布施，持戒，忍辱，精进，禅定，智慧也。又名六度。

【「何以故？须菩提！如我昔为歌利王割截身体，我于尔时，无我相、无人相、无众生相、无寿者相。何以故？我于往昔节节支解时，若有我相人相众生相寿者相，应生嗔恨。须菩提！又念过去于五百世，作忍辱仙人，于尔所世，无我相无人相无众生相无寿者相。】（解音皆，上声。）

﹝注﹞昔者，前生也。梵语歌利王，此云极恶之君。五百世者，即五百生也。昔如来因地修行，证初地菩萨时，修忍辱行，在山中宴住。因歌利王出游猎，王乃憩息，睡醒，不见左右彩女，遂亲入山，寻见众妃宫女，围绕礼拜仙人，王乃大怒，问曰：云何恣情观我女色？仙人曰：于诸女色，实无贪著，王曰：云何见色不贪？仙人曰：持戒。王曰：何名持戒？仙人曰：忍辱即是持戒。王乃将刀割仙人身，问曰：还可痛否？仙人曰：实不痛。王即节节支解，问曰：还嗔恨否？仙人曰：我尚非有，何有嗔恨。天怒雨石，王惧乃免。尔是王者，即憍陈如；仙人者，即释迦如来也。
﹝讲﹞此因忍辱，说此以证之。佛言我前身为歌利王割截身体时，心如虚空，不起四相。何以故也？当初节节支解，可谓辱之极矣，若有四相，则嗔心定起，恨不能忘，何以言忍。又再思念，曾于过去五百世，作忍辱仙人，曾修忍辱之行。所以于往世，亦无有四相之累，历劫顿悟真空，此我所修，诚非一朝一夕之故也。以是知忍辱波罗蜜，学道者之先务，首要破其嗔心，方离四相。

【「是故须菩提！菩萨应离一切相，发阿耨多罗三藐三菩提心，不应住色生心，不应住声香味触法生心，应生无所住心。若心有住，则为非住。】

﹝论﹞佛言，心有四相，则非清净，岂我无上菩提之真性？不免住著六尘，非菩萨也。我前所言离一切相，即名诸佛，又言应无所住而生其心，此正般若波罗蜜，为无余涅槃者也。
﹝讲﹞呼须菩提言，菩萨欲成佛道，当空其心，离去一切形迹，方可发此无上菩提道心。又不当住著于色，而萌可好之端，不当住著于声香味触法，而起一可欲之念，当于无所住者而生其心，则此心圆通无碍，真纯无欲，非一切相之所系缚。若心于六尘上有一住著，便落他窠臼，不能脱洒，则所住不是菩萨住处也。
﹝证﹞六祖云：我此法门，以无为为本。

【「是故佛说菩萨心不应住色布施。须菩提！菩萨为利益一切众生，应如是布施。】

﹝论﹞布施之义，非舍施于人也。何以言之？盖此经乃谈真空本性，顿教法门，字字当精切语，俱在心上用功，非教人外面做因果事。深造者，当自得之众生，非胎卵湿化之类，吾心中之众生也。利益者，不为色声香味触法所染，六根清净，岂不是利益。一卷中，翻复说来，俱管在受持演说二意。我能受持读诵，则为布施之体；为人演说，则为布施之用。黄檗心要云：过去心不可得，是过去舍；现在心不可得，是现在舍；未来心不可得，是未来舍，斯言尽之矣。六尘中，惟色最易染人，所以说色，而不及声香味触法者，意在中也。住者，黄檗栖泊两字，最下得妙。紫阳夫子曰：人心活物，须要栖之澹泊，然后为得。真确论也。
﹝讲﹞佛自谓我说菩萨心者，本虚而明。若住色而为运用，此心不为觉矣，所以不住色布施也。菩萨以此不住觉心，利益我一切众生妄心，使众尘不隔，真智现前，当以此广布而设施之，可也。

【「如来说一切诸相，即是非相。又说一切众生，即非众生。】

﹝讲﹞佛言，如来所说，一切诸相者，乃是外幻，于我真性中，本来何有，故非相也。又说一切众生者，以心有四相，名为众生，若能约己回光，妄心自离，即无众生可得，故非众生也。

【「须菩提！如来是真语者、实语者、如语者、不诳语者、不异语者。】

﹝讲﹞佛恐人闻此经之言，便生惊怖畏惧，不能成就，乃开导之曰：我如来所说般若波罗蜜法，皆无上菩提，了悟本性，真焉而不妄；实焉而不虚；默契真常之理，如如而不变易其词；所言者，非欺诳之言；所论者，非异常之论，不过欲人自性自悟，岂谬哉！

【「须菩提！如来所得法，此法无实无虚。】

﹝讲﹞佛言，如来所以得此般若法者，盖缘灭度众生，以悟真性，只一个空无所空之心法也。将以此法为实耶？真体空寂，本无实也。将以此法为虚耶？妙用无方，亦无虚也。无实与无虚合，则此法之体用备矣。真空之妙，非以是哉。
﹝证﹞中庸曰：君子之道，费而隐。正谓此也。

【「须菩提！若菩萨心住于法而行布施，如人入闇，则无所见；若菩萨心不住法而行布施，如人有目，日光明照，见种种色。】（闇同暗。）

﹝注﹞菩萨者，学道之通称也。心住法者，谓之法尘也。
﹝讲﹞佛言，凡此修行菩萨，当悟真空，不宜有所住著以为计用也。设或心著此法，而行其布施，则四相未除，为无明暗障，如人入于暗室之中，昏焉而一无所见矣。若菩萨，心与法俱泯，无所执泥，而布施于外，此则豁金刚眼，然般若灯，圆悟如来，洞达无碍，乃无上之知见也者。如人本有眼目，又得杲日当空，了一切境，见种种色矣。

【「须菩提！当来之世，若有善男子、善女人，能于此经受持读诵，则为如来以佛智慧，悉知是人，悉见是人，皆得成就无量无边功德。】

﹝讲﹞此经具自性中莫大之功用德行，实为希有也。若如来灭后，或有善男善女，能于此经，受持读诵，直下顿悟，则不事口耳之末，而了此真空之妙，即到菩提觉位，为自性如来，佛以智慧清净之目，尽知尽见，此人皆得成就无量无边见性之功德，周法界而无方，历万劫而常在，岂有眼（编者注：「眼」疑是「限」）量边所哉。

　　　　○持经功德分第十五

【「须菩提！若有善男子、善女人，初日分，以恒河沙等身布施，中日分，复以恒河沙等身布施，后日分，亦以恒河沙等身布施，如是无量百千万亿劫，以身布施；若复有人闻此经典，信心不逆，其福胜彼，何况书写受持读诵为人解说。】（分，去声。）

﹝注﹞初日分，谓早晨；中日分，谓日午；后日分，谓晚间。
﹝论﹞佛所谓舍身布施，要知即是儒家损己益人。后世体认一差，丑怪百出，或破肉然灯，或剌血书经，或露顶焚香，其弊一至斯极，吁佛之心，愈无以自白于天下，斯人也，其佛之罪人欤，书此以戒流俗。
﹝讲﹞佛言，设有善男善女，于一日之间，以恒河沙等身命，三度舍身，至于无量数劫，则无量福德，曷可胜言，然止能受世间顽福耳。若有人闻此经，即信于心，不违逆其说，其受用之福，尚胜彼舍身之福；何况自书写其章句，而寻绎其言，受持读诵，而解悟其理；又以是经与人解说其义，则不徒自明己性，且教人各各见性，善根纯熟，利益无穷，其福又焉有限量哉。

【「须菩提！以要言之，是经有不可思议、不可称量、无边功德。】（称量俱平声，古称秤通用。）

﹝讲﹞佛言，若能明此法门，即见性成佛。以简要言之，则此般若真经，有不可以凡心测度，亦不可以浅言拟议，又不可以如器物平秤而度量之也。则此功德之无边际，虽赞叹所不及矣。
﹝证﹞六祖曰：不离自性是功，应用无染是德，功德在法身中。

【「如来为发大乘者说，为发最上乘者说。】

﹝论﹞六祖曰：法无三乘，人心自有等差，见闻转诵是小乘；悟法解义是中乘；依法修行是大乘；万法尽通，万行俱备，一切不染，离诸法相，一无所得，名最上乘。乘是行义，不在口争是也。
﹝讲﹞佛言此经，如何有此无边功德，盖金刚般若，吾之妙用本性，必大乘菩萨，最上乘如来所印证者也，岂小乘人所能堪任，故如来为启发大乘人而阐此真空之妙，亦为启发最上乘人而演此般若之法也。

【「若有人能受持读诵，广为人说，如来悉知是人，悉见是人，皆成就不可量、不可称、无有边、不可思议功德，如是人等，则为荷担如来阿耨多罗三藐三菩提。】

﹝注﹞背负为荷，在肩为担。言无上菩提，至重难任，一旦道由人弘，毅然以身承仕（编者注：「仕」疑是「任」），所以成就大功德也。
﹝讲﹞佛言，此般若经，既为大乘最上乘人而说，乃无上正等正觉之妙道也。有人受持读诵，既以成己；广为人说，又以成人。人己兼成，功用德行，无有尽藏，如来于此一一知得此人，见得此人，可以成就之也。此人既能成就功德，即能以身挺然任此大道，将如来阿耨菩提之法，一担负而荷之无遗理矣，自觉觉他，觉行圆满，功德宁有涯哉！

【「何以故？须菩提！若乐小法者，著我见人见众生见寿者见，则于此经，不能听受读诵，为人解说。】（乐音要。）

﹝注﹞乐者，喜好也。小法者，纯根之人，志意下劣，如佛说法华经，五千人退席，是也。不曰相，而曰见者，心染此四相，堕于邪见也。
﹝讲﹞佛云：人或乐小乘法者，局于见闻之小，不免有我人等见之私，于此大乘最上乘法，便起惊怖畏惧之心，其于真性懵然不知，故不能听受读诵，为人解说也。

【「须菩提！在在处处，若有此经，一切世间天人阿修罗，所应供养；当知此处，则为是塔，皆应恭敬，作礼围绕，以诸华香而散其处。】（华古花字。）

﹝讲﹞此心中般若无相真经，乃自性佛永为万世不刊之大典，若在在处处，有此持经之人，则功德素著，如摩尼宝珠，瑞光炳耀，一切世间天人阿修罗为之供养，当知此处，便是如来真身舍利宝塔，谁肯生一慢心？必作礼而五体之投地，围绕而大众之皈依，以诸宝花妙香，布散于持经之处，则供养可谓至矣。此正谓一人办心，诸天办供也。

　　　　○能净业障分第十六

【「复次须菩提！善男子、善女人，受持读诵此经，若为人轻贱，是人先世罪业，应堕恶道，以今世人轻贱故，先世罪业，则为消灭，当得阿耨多罗三藐三菩提。】

﹝注﹞世者，三十年为一世也。恶道，犹恶境也。小而忧辱，大而死亡，皆是也。六祖云：约理而言，先世，即是前念妄心；今世，即是后念觉心。以后念觉心，轻贱前念妄心，妄不能住，故云先世罪业，即为消灭。妄念即灭，罪业不成，即得菩提。
﹝论﹞圭峰科此经，为转罪成佛；梁昭明太子科判此经，为净业障。若是依经解义，便涉到报应因果中去了。不知般若真性，乃最上一乘，必不是此等说。六祖以先世今世，作前念后念，真确论也。不可把先世后世认作前生今生。
﹝讲﹞佛言，世有男子女人，既能受持读诵此经，真可敬重也，而反为人所轻；真可尊贵也，而反为人所贱，其故何哉！盖此人，必是已前年分，未曾得闻此经之时，著于四相，住于六尘，所有罪过业缘，当堕落于恶境下流之污，以今世人所以轻贱之，而不供养恭敬故也。今既持经而真性圆明，是本来无一物，何处有尘埃，已前之罪业，即消灭矣，当得无上菩提之正果也。

【「须菩提！我念过去无量阿僧祇劫，于然灯佛前，得值八百四千万亿那由他诸佛，悉皆供养承事，无空过者；若复有人，于后末世，能受持读诵此经，所得功德，于我所供养诸佛功德，百分不及一，千万亿分，乃至算数譬喻所不能及。】（那，平声；他音陀；分，去声。）

﹝注﹞梵语阿僧祇，此云无央数；梵语那由他，此云一万万。劫者，世也。佛心有六通，无始以来事，慧眼皆知之，谓之宿命通也。末世徒知事佛，而不知佛究竟处，尽在此经，故以此言，较其功德之多寡也。
﹝讲﹞佛言，我于无量无央数劫，在然灯佛已前，得遇八百万亿那由他诸佛出世，尽皆供奉，而不敢怠，承顺而不敢违，无有空过一处而不供承之者，是我历事诸佛之多如此。后有末世持经之人，见自本性，永离轮回，以是功德，较量我供佛之功德，虽百分，百千万亿分，乃至算数之多，譬喻之广，皆不及持经功德之一分也。

【「须菩提！若善男子、善女人，于后末世，有受持读诵此经，所得功德，我若具说者，或有人闻，心则狂乱，狐疑不信。须菩提！当知是经义不可思议，果报亦不可思议。」】

﹝注﹞具者，尽也。狐是兽，名野犴，其性多疑。果者功有所成，报者理有所验，非今生后世，果报之说。
﹝讲﹞佛再呼须菩提而晓之，若善男子女人，于后末法之时，受持其理，读诵其言，得此无量功德，必无疑矣。我若再尽言其详，或有钝根之人，闻之起惊怖畏惧之心，狂焉而无定持，乱焉而无定见，展转如狐之疑惑，不能信受，盖不知此经之妙故也。当知此经之义理，乃真空无相，最上一乘，不可以心思言议，探其底蕴也。至于究竟一受持读诵之间，先世之罪业消灭，无量之功德难及，得此果实报验者，又岂可以思议之哉！真极盛而无以加也。

　　　　○究竟无我分第十七

【尔时须菩提白佛言：「世尊！善男子、善女人，发阿耨多罗三藐三菩提心，云何应住？云何降伏其心？」佛告须菩提：「善男子、善女人，发阿耨多罗三藐三菩提心者，当生如是心，我应灭度一切众生，灭度一切众生已，而无有一众生实灭度者。】

﹝讲﹞须菩提复问佛云：菩提心何所止？众生心何所伏？佛曰：菩提心者，本来具足，当体现成，只因众生蔽于尘染而戕贼者，总总也。人当先要培养此真心，然欲尽者理方还。我当以此一切众生心，如烦恼妄想，取舍人我，贪嗔嫉妒，种种四相之类，一一除灭，而度脱之，既灭度众生已了，则般若观照，常住不灭。凡前所有一切妄心，原非真性中所有。如红炉点雪，消融殆尽，无一众生实灭度也。

【「何以故？须菩提！若菩萨有我相人相众生相寿者相，则非菩萨。所以者何？须菩提！实无有法发阿耨多罗三藐三菩提心者。】

﹝注﹞此节实无有法四字当重，佛恐人错认当生如是心者为真实，故又说破，谓究其实，乃我真性中原无此也。
﹝讲﹞佛云：此何以故也。若学道之菩萨，四相未除，则菩提心无由而发，何以言菩萨。所以然者，以性本空寂，浑然天成，其发此心，不过自悟自修，实无有法，发此阿耨多罗三藐三菩提者也。

【「须菩提！于意云何？如来于然灯佛所，有法得阿耨多罗三藐三菩提不？」「不也，世尊！如我解佛所说义，佛于然灯佛所，无有法得阿耨多罗三藐三菩提。」】

﹝讲﹞佛呼须菩提反问云：我始于本师然灯佛处，有法可得，名之为无上正等正觉否？须菩提言：我晓佛所言之理，佛于本师处，乃是自性自悟，无有传受秘密之典，而得菩提之道也。

【佛言：「如是如是。须菩提！实无有法，如来得阿耨多罗三藐三菩提。须菩提！若有法，如来得阿耨多罗三藐三菩提者，然灯佛则不与我授记：『汝于来世，当得作佛号释迦牟尼』。以实无有法，得阿耨多罗三藐三菩提，是故然灯佛与我授记作是言：『汝于来世，当得作佛号释迦牟尼』。何以故？如来者，即诸法如义。】

﹝注﹞梵语释迦，此云能仁，即度脱一切也。梵语牟尼，此云寂默，即心体如如也。牟尼为体，即是如字；能仁为用，即是来字。先言释迦，后言牟尼者，摄用以归体也。如来者从体以起用也。总是真性，详言之则为阿耨多罗三藐三菩提，略言之，则为如来，又略言之则为佛。诸法如义者，盖我真实之性，本来自如，其见之于诸法事者，亦自然而然，来为应迹，去无留滞，如如不动的义理也。即上无为法也。
﹝讲﹞佛深以须菩提之言为当，故称如是如是，复谓之曰：实无有法得此菩提，若曰有法，然灯佛即谆谆然举其佛之所得者，传之于我，即不当与我止授一记云：尔来世方得作佛，号释迦牟尼也。盖本原不从外得，遍虚空世界而常自如，所谓一法不立，一尘不染也。然灯不过授记而已，何曾得法于他，皆是我如来本性也。何以故？如来者，不离诸法，即一切法中自如的义理也。
﹝证﹞维摩经云：如者不二不异，一切法亦如也，众圣贤亦如也，至于弥勒亦如也。

【「若有人言：如来得阿耨多罗三藐三菩提。须菩提！实无有法，佛得阿耨多罗三藐三菩提。须菩提！如来所得阿耨多罗三藐三菩提，于是中，无实无虚。】

﹝讲﹞佛又恐人未悟，复曰：或有人说，我得此菩提之法，不知我从实无有法上得之，然我所以得此法者，皆是我之清净心中，菩提觉性，本无形迹，此法无有实；色相空处，即是菩提，此法无有虚。正谓色即是空，空即是色，故知如来所证菩提之法，不空不有也。

【「是故如来说一切法，皆是佛法。须菩提！所言一切法者，即非一切法，是故名一切法。】

﹝讲﹞佛说诸法，皆发明真常之精奥，用为修行之径路，非外道可比，皆是般若之佛法也。然人心之大事未明，须赖此法指示迷途，除去四相。若真空既悟，我自得之，法亦非有，方名佛法也。佛所以随说而又扫去者，盖谓不可泥于法耳，岂真绝无法哉。

【「须菩提！譬如人身长大。」须菩提言：「世尊！如来说人身长大，即为非大身，是名大身。」】

﹝讲﹞此段设譬以起下文。佛问须菩提，譬如人之一身，虽长且大，果真为大？须菩提答云：如来说人身长大者，心不菩提，徒为委形，则非真实大身，是虚名为大身而已。

【「须菩提！菩萨亦如是。若作是言：『我当灭度无量众生』，则不名菩萨。何以故？须菩提！实无有法名为菩萨。是故佛说一切法，无我、无人、无众生、无寿者。】

﹝讲﹞佛告须菩提曰：菩萨之所名觉众生者，亦如大身之不为真实也。夫我真性中，廓然常虚，本无众生。因为四相未离，则众生从业缘中而现，反之太初，了无可得。若菩萨自言，我当灭度无量众生，正所谓驱除妄想重增病也，何以名为菩萨？夫修行得至于菩萨者，诚赖佛所说之法，以灭度乎众生。但真性中自有无上菩提之妙，本无众生可度，又何有法可据，此所以名菩萨也。是故佛所说一切法者，不过随时顺宜与人解粘去缚而已，岂有能所心哉！所以无我人众生寿者之妄心矣，此四者统而言之，皆谓之众生，众生本无，何灭度之有。
﹝证﹞维摩经云：法无众生，离众生垢故；法无有我，离我垢故；法无寿命，离生死故；法无有人，前后际断故。此真空无相法也。

【「须菩提！若菩萨作是言：『我当庄严佛土』，是不名菩萨。何以故？如来说庄严佛土者，即非庄严，是名庄严。】

﹝讲﹞佛言，若菩萨自说，谓我能庄饰严整其佛之刹土，是著于有相，岂足为菩萨！所以者何？我所说庄严佛土者，非为粉饰外貌之具，乃吾心佛土也。佛土无相，本来清净，云何可庄严哉！如来以非庄严为庄严，有妙庄严存焉，是则所以名庄严也。
﹝证﹞陈雄曰：以定慧之宝，庄严心佛土者，菩萨也。不言其功，而人莫见其迹。以金珠之宝，庄严世间佛土者，凡夫也。自言其功，而常急于人知。文殊般若经云：为一切众生，发大庄严，而心不见庄严之相。净土论云：备诸珍宝性，具足妙庄严。

【「须菩提！若菩萨通达无我、法者，如来说名真是菩萨。】

﹝注﹞通达者，见得十分透彻也。无我者，即吾儒之无以有己也。法者，理也。真菩萨者，造到纯然无伪，即等觉也。
﹝讲﹞佛言，由前所说阿耨菩提，究竟将来，总是个无我之法。夫法界原无尽藏，有一我心，便著于人众生寿者，未了真空，必定执其有法，有灭度，有庄严，所以不名菩萨也。兹则直下大悟，如漆桶脱底，四通八达，廓然无我，我身既无，何更有法，人法两空，此如来言说，而称名之曰：真实的菩萨也。

　　　　○一体同观分第十八

【「须菩提！于意云何？如来有肉眼不？」「如是，世尊！如来有肉眼。」「须菩提！于意云何？如来有天眼不？」「如是，世尊！如来有天眼。」「须菩提！于意云何？如来有慧眼不？」「如是，世尊！如来有慧眼。」「须菩提！于意云何？如来有法眼不？」「如是，世尊！如来有法眼。」「须菩提！于意云何？如来有佛眼不？」「如是，世尊！如来有佛眼。」】

﹝注﹞肉眼一观，天眼遍观，慧眼证法，法眼择法，佛眼度生，凡夫与如来，俱同此眼，异处在觉不觉耳。
﹝论﹞世法上论，指五眼，为佛眼睛之眼；以理论，则心窍之眼也。眼通于心，大凡众生，皆具此五眼，与佛无二，因四相六尘遮蔽，只有肉团眼一件而已。儒书云：圣人之心有七窍，即是五眼之谓也。佛有五眼，乃常住真心，非过去未来现在之妄心也。
﹝讲﹞佛欲阐世间众生之心，有若干种，先设此五眼、沙界二喻之问云：如来有此化身观见之肉眼，普照大千之天眼，般若常明之慧眼，了诸法空之法眼，自性常觉之佛眼，有此五眼否乎！须菩提皆据理答之曰：如来有此五眼矣。
﹝证﹞昔云岩问道吾，大悲菩萨，用许多手眼作么？吾云：通身是手眼。是言极妙。苟无众生，无四相，一瞬不具，而况多眼乎！要人自见耳。

【「须菩提！于意云何？如恒河中所有沙，佛说是沙不？」「如是，世尊！如来说是沙。」「须菩提！于意云何？如一恒河中所有沙，有如是等恒河，是诸恒河所有沙数，佛世界如是，宁为多不？」「甚多，世尊！」】

﹝注﹞沙等恒河者，谓一粒沙为一恒河，广譬设喻，言恒河之多也。以沙等恒河之沙数佛世界，又不胜其多矣，假设此问而言之也。佛世界者，三千大千内，必有一佛设化，谓之曰佛世界。
﹝讲﹞佛欲人明此许多众生妄心，故以许多世界为问云：举此无穷之沙数佛之世界，果多否乎？须菩提亦以甚多答之。

【佛告须菩提：「尔所国土中，所有众生，若干种心，如来悉知。何以故？如来说诸心，皆为非心，是名为心。】

﹝注﹞若，如也。干，数也。心数虽多，不出过去未来现在，环转钩连，纠结不了，无非妄心。诸心，即若干种心。
﹝讲﹞佛告须菩提云：不必远论恒沙世界，即如尔之国土中，所有许多众生，各具一心，则其心有若干种，如来以清净五眼，皆尽见知之，其故维何？如来所说一切心，皆是众生妄心，非性中常住真心。识得妄心非心，菩提本体现矣，是名为心也。

【「所以者何？须菩提！过去心不可得，现在心不可得，未来心不可得。】

﹝注﹞思念前事者，为过去心；思念今事者，为现在心；思念后事者，为未来心，不可得，言本来无有也。
﹝论﹞此三句，我佛谈到骨髓处，何必历览群藏，向外驰求哉！所以佛恩难报也。凡人一念中，即有未来现在过去，须看得活。故疏钞云：若一念有起灭，即成六十种邪见，九百种烦恼是也。
﹝讲﹞佛言如来所说非心者，何也？盖常住真心，妙湛圆寂，体用如一（一亦作如），若太虚空，离诸缘引之想，过去心已灭，何所凝滞于物；现在心不住，何所专主于有；未来心未至，何所预期于先。虚灵莫测，反观于内，三心总不可得也。此方是菩提真心，一体同观矣。
﹝证﹞论语云：子绝四，毋意毋必，毋固毋我。六祖云：前念后念及今念，三念不被邪见染。张无尽云：一念不生全体现。古云：三际俱断，三念皆妄，了不可得。

　　　　○法界通化分第十九

【「须菩提！于意云何？若有人满三千大千世界七宝，以用布施，是人以是因缘，得福多不？」「如是，世尊！此人以是因缘，得福甚多。」「须菩提！若福德有实，如来不说得福德多；以福德无故，如来说得福德多。】

﹝论﹞三千大千布施之福，俗眼为实，佛眼为无。布施既广，得福自多，所谓以是因缘也。毕竟是有碍有著，不是清净福德，以无为福才是不住相布施，故不徒言得，而言多也。
﹝讲﹞佛又反复申之，见吾心中法界，所通化无穷者，虽宝施不足以拟之也。故问须菩提，若有人以满三千大千世界之七宝，用为布施，其福德果多否？须菩提亦以甚多答之，佛又呼须菩提言曰：若福德之有真实，则徒求之于外，取诸相也。有相以为布施，其报有限，如来不说得福多。我之所谓福德者，离诸相也。即前无住相布施。在如来无能施之心，在法界无可施之迹，正是无为清净功德，其福等如虚空，岂有漏之因，所可同日语，此如来说福德多也。

　　　　○离色离相分第二十

【「须菩提！于意云何？佛可以具足色身见不？」「不也，世尊！如来不应以具足色身见。何以故？如来说具足色身，即非具足色身，是名具足色身。」】

﹝注﹞具足者，无少亏欠也。
﹝论﹞此段专主离色言，此分与第五分，第十三分，意俱同，而佛乃重言之者，盖末世修行，多执色相，如香花顶礼，外貌供奉，不悟自己真性，佛所以反复叮咛告诫之也。
﹝讲﹞佛恐须菩提错认如来色身，把作如来真身看了，故设此疑而问之曰：佛可以具足色身见否？须菩提即解其意，遂答之曰：不也，世尊。如来不应以具足色身见。何以见之？盖色身，乃血肉之躯，非法身也。若法身，则纵横无碍，自在自由，念念无非般若，岂八十种好，所能囿也。色身中有妙色身存焉，方名具足色身矣。
﹝证﹞华严经云：清净妙色身，神力故显现。

【「须菩提！于意云何？如来可以具足诸相见不？」「不也，世尊！如来不应以具足诸相见。何以故？如来说诸相具足，即非具足，是名诸相具足。」】

﹝论﹞此段专主离相言。
﹝讲﹞佛又问之曰：如来可以具足诸相见否？须菩提即解其义而以否答之。盖自受生以来，有形者，有形形者，有生者，有生生者，若无真性法身，则虽有相，亦天地之委形也。此如来不应以具足诸相见矣。所以者何？如来所说诸相具足，非徒取诸相也。以如来虽有三十二相，必具足乎三十二行，般若观照，万象悉融，凡六神通，八解脱，具于自性中者，皆无欠无余，常满足尔，此肉身如来内，有真如来在焉，是名诸相具足也。

　　　　○非说所说分第二十一

【「须菩提！汝勿谓如来作是念：『我当有所说法』。莫作是念，何以故？若人言如来有所说法，则为谤佛，不能解我所说故。须菩提！说法者，无法可说，是名说法。」】

﹝论﹞此分与第七分，无有定法，如来可说，十三分，如来无所说，意大同，亦不过反复告人，勿执文字之陈言，而寡默识之妙道也。谓之曰：勿谓，又曰：莫作，我佛叮咛之意，至深切矣。
﹝讲﹞佛告须菩提曰：尔切勿自谓，我如来有心作此念头，有此说法，以开示于人。汝切莫作是念，何以故？设或有人言，佛有法说于人，则是浅见寡识滞在文字之粗，是为谤佛，不能解会我所说之义故也。又呼须菩提曰：我之所谓说法者，不假口说之腾，默契心源之妙，唯能坐断十方，打成一片，非言语可到，本来无法可说，是名真说法也。
﹝证﹞圆觉经云：依幻说觉，亦名为幻。既名为幻，所说之法，亦皆是幻。张无尽云：非法无以谈空，非人无以说法。妙明子云：智高远水孤峰，性寂寒潭皎月，然后可以尽离不离言之道也。如如居士云：终日吃饭，不曾咬著一粒米；终日著衣，不曾挂著一茎丝。所以我佛横说直说，四十九年，未尝道著一字。

【尔时慧命须菩提白佛言：「世尊！颇有众生，于未来世，闻说是法，生信心不？」佛言：「须菩提！彼非众生，非不众生。何以故？须菩提！众生众生者，如来说非众生，是名众生。」】

﹝注﹞慧，言德；命，言寿，即长老之别名。
﹝讲﹞须菩提问佛曰：末法之后，略有众生，闻说此经般若之法，能生敬信之心否也？佛呼须菩提曰：汝勿谓五浊恶世之间，俱是不信佛法的人，盖佛与众生，原非两类，同具此般若真心，彼虽为众生，而真性原有，非可以众生目之。彼虽非众生，而业缘现在，又非可以不众生目之。何以故也？众生于众生之中，苟能闻般若法而敬信之，言下见性，是即前之所说，非众生中人也，是假名众生尔。

　　　　○无法可得分第二十二

【须菩提白佛言：「世尊！佛得阿耨多罗三藐三菩提，为无所得耶？」「如是，如是。须菩提！我于阿耨多罗三藐三菩提，乃至无有少法可得，是名阿耨多罗三藐三菩提。】

﹝讲﹞须菩提以解空之性，深悟菩提之奥，乃以无所得为问。佛深许其言之当也，言如是如是，我于无上正等正觉之法，不从外得，乃吾之真性也。真性中荡然虚空，神凝智泯，情卷思澄，迎之无首，随之无后，不可以色相取，不可以言说求，无有少法可得也。不过强名之曰阿耨菩提而已。
﹝证﹞玉枢经云：道在天地，天地不知，有情无情，唯一无二。六祖云：妙性本空，无有一法可得。颜炳曰：有法可得，是名法缚；无法可得，方名解脱。

　　　　○净心行善分第二十三

【「复次，须菩提！是法平等，无有高下，是名阿耨多罗三藐三菩提；以无我无人无众生无寿者，】

﹝注﹞阿耨菩提法者，即真性也。刊定云：在圣不增，故无高；居凡不减，故无下；此言平等性也。真心即是性，原无两样。
﹝讲﹞佛又再告须菩提云：我所说阿耨菩提之法，乃吾本然之性，居圣位而不加，处凡流而无损，人人具足，世世同然，荡然太虚，较若画一；是色身则有高下，真性则无高下，所以名为无上正等正觉也。何以见之？以我真性中，原无有我人众生寿者之妄，若有此妄，则嗜欲深者，天机必浅；攻取累者，湛一不全，吾见尘劳，种种异起，何得为平等法哉！法为平等，方名无上菩提矣。

【「修一切善法，则得阿耨多罗三藐三菩提。须菩提！所言善法者，如来说即非善法，是名善法。】

﹝论﹞夫平等之法，不从外得矣。一向认著本来现成，堕诸无事甲中，不假修进，此又愚迷不返者也。
﹝讲﹞佛又说，当修此一切善法，凡有布施，持戒，忍辱，精进，禅定，智慧，皆是明心见性之善法，依此法修，则虚己冥真，崇德履道，造至觉地矣，即得此阿耨菩提也。然又恐人泥于有法，又呼须菩提曰：我所言善法者，乃接引众生入道之门，本来原无此善法，不过假此虚名以开悟人尔。若执著善法，便有人我等相矣，又落两头机，岂是平等哉。
﹝证﹞傅大士颂云：水陆同真际，飞行体一如，法中何彼此，理上岂亲疏，自他分别遣，高下执情除，了斯平等性，咸共入无余。

　　　　○福智无比分第二十四

【「须菩提！若三千大千世界中，所有诸须弥山王，如是等七宝聚，有人持用布施；若人以此《般若波罗蜜经》乃至四句偈等，受持读诵为他人说，于前福德，百分不及一，百千万亿分，乃至算数譬喻所不能及。】

﹝论﹞此义虽重，各有妙旨，详见读法。
﹝讲﹞佛告须菩提云：须弥为众山之王，三千大千中诸须弥山，又不特一须弥也。设或以七宝之聚，等如许山之多，用此布施，福德固为多矣；然自性若迷，福何可救？若人以此般若经并四句偈，受持有得于心，演说有益于世，则不徒见佛了生死，亦且如佛度一切，是修自性上福德，是聚自身中七宝，比前七宝布施之福德，不及此经百千万亿分之一也。人可徒以布施求之外，而不求之心哉？

　　　　○化无所化分第二十五

【「须菩提！于意云何？汝等勿谓如来作是念：『我当度众生』。须菩提！莫作是念。何以故？实无有众生如来度者，若有众生如来度者，如来则有我人众生寿者。】

﹝论﹞非说所说分中，汝勿谓如来作是念：我当有所说法；如来说非众生，是名众生。此分中云：汝等勿谓如来作是念：我当度众生；如来说即非凡夫，是名凡夫。佛恐人泥著有法可说可度，而不悟自性自度，故又告诫一番。
﹝讲﹞佛呼须菩提曰：汝之意何如？凡汝学道之人，勿谓我如来实有此意，而必有化度众生之心。汝等莫作此念，可也。所以然者，如何？佛虽有此般若波罗蜜法，以开示众生；然众生之心，本来空寂，般若智慧，原自具足，苟有闻经悟道，乃众生自然化度，我何度之有哉！所谓平等真法界，佛不度众生也。若说一切众生，必是如来化度，则如来即同凡夫，便有我人等之私矣。

【「须菩提！如来说有我者，即非有我，而凡夫之人，以为有我。须菩提！凡夫者，如来说即非凡夫。】

﹝讲﹞夫人有一我心，斯有人，有众生，有寿者，己私未克故也。如曰：有众生可度，是如来执有我也。佛又呼须菩提曰：如来说有我者，即非有我心也。在如来，以是法潜孚默化于人，而不见其迹；在凡夫，假是法顿悟自修于己，而莫测其自。何尝区区作此念，曰我当度众生，而执为有我哉！至于凡夫，未能见性，所以我相未忘，而非以此论佛也。佛又恐人分别凡夫，复呼须菩提曰：凡夫，如来说即非凡夫，盖真空无相之道，自二五凝成之初，原无亏欠；悟则刹那即入觉地矣，岂可以凡夫目之乎！所以如来、凡夫本同一性，不容区别也。

　　　　○法身非相分第二十六

【「须菩提！于意云何？可以三十二相观如来不？」须菩提言：「如是！如是！以三十二相观如来。」佛言：「须菩提！若以三十二相观如来者，转轮圣王，则是如来。」须菩提白佛言：「世尊！如我解佛所说义，不应以三十二相观如来。」】

﹝注﹞观与见不同，见，视也；观，谛视也。见属目，观兼心目，所谓想见也。
﹝论﹞如法受持分中，佛有三十二相之问，须菩提曾以不也答之；此又以著相答佛者，非前悟后迷也。因世之著相求佛者，往往皆然，不反其意以答世尊，安得世尊尽出肺腑示之哉！善现加慧人，至矣！
﹝讲﹞佛告须菩提曰：汝之意，果以三十二相观如来否？须菩提若未喻其意，反答曰：如是如是，欲观如来者，不出此三十二相也。佛即晓之曰：设若如来可以三十二相见，则转轮圣王，乃管四天下如轮之转，以其福业之多，故其色身，具足三十二相，与佛相似，是转轮圣王，亦当为佛矣。须菩提随应声曰：以我解佛之义，不应以三十二相观如来也。

【尔时，世尊而说偈言：「若以色见我，以音声求我，是人行邪道，不能见如来。】

﹝注﹞偈者，发言成句也。色者，如庄严佛像之类。见者，亲睹之也。声者，如歌扬梵赞之类。求者，索也。我者，佛自谓也。邪道者，声色乃是幻妄，惟真性方为正觉也。如来者，真性法身佛也。
﹝讲﹞彼时世尊而说偈曰：法身等如虚空，灵觉含真，妙体湛寂，离彼形迹之间，超诸耳目之外。尔等若徒以颜色睹其形容，或徒执声教听其謦欬，欲以此二者，求见我之真性，此等之人泥于色身佛，皆舍正路而不由，所行者邪道也，决不能见佛本来面目矣。欲亲见如来常住之真性，当求之于精神心术之中，岂可以声音笑貌为哉。
﹝证﹞儒书云：视于无形，听于无声。太上护命经云：视不见我，听不得闻，离种种边，名为妙道。

　　　　○无断无灭分第二十七

【「须菩提！汝若作是念：『如来不以具足相故，得阿耨多罗三藐三菩提』。须菩提！莫作是念：『如来不以具足相故，得阿耨多罗三藐三菩提』。须菩提！汝若作是念，发阿耨多罗三藐三菩提心者，说诸法断灭。莫作是念！何以故？发阿耨多罗三藐三菩提心者，于法不说断灭相。】

﹝论﹞此分二段，初则反其辞而诘之，次则正其辞而晓之。因此经中俱说无，恐人执著此无，沉空弃有，反成断灭相矣。夫断灭，则无相也，亦曰相者，何哉？盖相者谓之形迹，如昼明则为明相，夜暗则为暗相，以一切法皆断灭不用，则心何由以明？性何由以见？譬如过河无筏，岂能得济。一向滞于顽空之迹，将以何者为修行，此所以为断灭相也。
﹝讲﹞佛呼须菩提曰：汝若作此念头，说如来不用具足之相，得此无上菩提，汝切莫以此念而言，云称如来原无声色可求，非三十二相，不假清净妙行圆满功德，遽然得此菩提大道也。又呼之曰：如来菩提之心，脱尘缘以备三常，起圆通而满十度，其神无方，其化无体，原非断灭者也。汝若作此念，言于一切法，皆断灭之，大非矣。何以言之？发菩提心者，必依般若之法，以为修行之具，若不用此法，则心花何由发明，而真如亦几乎熄矣，故于此不说断灭相也。
﹝证﹞永嘉歌云：弃有著空病亦然，还如避溺而投火。川禅师云：剪不齐兮理还乱，拽起头来割不断。

　　　　○不受不贪分第二十八

【「须菩提！若菩萨以满恒河沙等世界七宝，持用布施；若复有人知一切法无我，得成于忍，此菩萨胜前菩萨所得功德。】

﹝注﹞我者，私己心也。成者，成就也。
﹝论﹞前章于六波罗蜜中，揭出忍辱波罗蜜为言，可见忍之义大矣哉！人于一切万事执著一个我心，就有四相，于六尘上见其可爱而受之，见其可欲而贪之，便不能忍耐以降伏其心，而与菩提远矣。
﹝讲﹞故佛呼须菩提曰：设或有菩萨，满河沙世界之七宝，用为布施，福固胜矣，然未免有贪爱之心，非自性功德也。若复有人，深知一切万法，从我自心而生，湛若太虚，不住不著，无有我心，得成就此容忍功德，此等菩萨，胜前菩萨宝施之功德矣。

【「何以故？须菩提！以诸菩萨不受福德故。」须菩提白佛言：「世尊！云何菩萨不受福德？」「须菩提！菩萨所作福德，不应贪著，是故说不受福德。】

﹝讲﹞佛先言无我，方便成就此容忍功德者，以菩萨原无所得心也。佛恐须菩提错认世间福德，故又呼而告之曰：菩萨以此忍道胜宝施之福者，盖彼以有相之施，必为有漏之因，必不以此宝施而受用此福德也。须菩提未解其义，问云何菩萨不受福德？佛又言，菩萨所作福德，俱是阿耨菩提之理，或受持于己，或演说于人，无有我相，无能所心，何尝念念贪著今日利益几事，明日济度几人，而欲受享此因果也。所以说菩萨不受福德矣。

　　　　○威仪寂静分第二十九

【「须菩提！若有人言：如来若来若去、若坐若卧，是人不解我所说义。何以故？如来者无所从来，亦无所去，故名如来。】

﹝讲﹞佛见世人，多以四威仪中，求色身有相佛，而不知般若真性佛，乃呼须菩提曰：若有人说如来者，或来而感应，或去而入寂，或住而趺跏，或卧而偃息，以此四威仪，遂指名曰如来，则皆著于有相。徒睹其形容，未窥其精蕴，此人不解晓我所说之义理也。何故不解？盖我所谓如来者，谓真性佛也。真性佛无相，本不生灭。其来也，遍虚空，尽法界，无一物不阐遮那之形，无一事不播如来之号，要之，诸法空寂，本来无有，何所从而来也。其去也，等观自在，妙入无为，照五蕴之皆空，见六尘之非有，要之，万象全彰，一真常住，无所从而去也。如而不去，来而不来，故名如来，亦强名耳，真性不可以形容也。
﹝证﹞华严经云：上觉无来处，去亦无所从，清净妙色身，神力故显现。圆觉经云：云驶月运，舟行岸移。盖月未尝运，岸未尝移，真如体性，未尝作止任灭，皆人谬见耳。长水法师云：水清月见，月亦不来；水浊月隐，亦非月去。但是水有清浊，非谓月有升沉，法中亦耳，心净见佛，非是佛来；心垢不见，亦非佛去。以人心自有垢净，佛本无去来也。

　　　　○一合理相分第三十

【「须菩提！若善男子、善女人，以三千大千世界碎为微尘，于意云何？是微尘众宁为多不？」「甚多，世尊！何以故？若是微尘众实有者，佛则不说是微尘众，所以者何？佛说微尘众，即非微尘众，是名微尘众。】

﹝论﹞微尘、世界，皆是假立色相，原不真实。微尘在太虚之中，游气飘扬，任其起灭。世界在太虚之中，明暗色空，山河大地，任其聚散。若真性般若，穷劫不坏，岂二者所比哉。
﹝讲﹞佛告须菩提曰：如有男女等人，以三千大千世界，碎分为细微尘埃，汝意以为多否？须菩提答曰：甚多，何以见之，此微尘众等，是人心妄想安立，若曰：真个有此微尘众多，佛则不说是微尘众也。唯此妄尘，皆是外来之物，非吾心上之所本有者。若能心镜常明，微尘虽多，岂足以障蔽我哉！此非微尘众，是名微尘众也。

【「世尊！如来所说三千大千世界，即非世界，是名世界。何以故？若世界实有，则是一合相。如来说一合相，即非一合相，是名一合相。」】

﹝讲﹞须菩提又呼世尊而言，如来所说三千大千世界，皆由妄尘积聚而成劫，数尽时亦有变坏，此所以虚幻不实，即非世界，是名世界也。何以谓之非世界，若以世界为实有者，必是本来真性，自无始以来，常住不灭，以此真实之性，在于世界中，打成一片，有而不滞于迹，无而不沦于虚，即是一合相。然如来所说一合相者，原以真性等于虚空，岂假言说所能形容哉！即非一合相，乃强名一合相矣。

【「须菩提！一合相者，则是不可说，但凡夫之人，贪著其事。】

﹝讲﹞佛见须菩提已悟其实，故再呼而告之曰：是一合相之道，空而不空，妙不容言，即是不可以言说求也。但庸常之人，不知真性为实，贪恋执著于世间一切事，认微尘为实有，而妄缘超起；观世界为实有，而幻境愈增，击缚于生灭者，不少也。岂知理相合一之为妙哉。

　　　　○知见不生分第三十一

【「须菩提！若人言：佛说我见人见众生见寿者见。须菩提！于意云何？是人解我所说义不？」「不也，世尊！是人不解如来所说义。何以故？世尊说我见人见众生见寿者见，即非我见人见众生见寿者见，是名我见人见众生见寿者见。」】

﹝论﹞人无知见，即同顽石，佛岂无之，但知见有真有妄，如法华经云：开佛知见，示佛知见，悟佛知见，入佛知见，此知见之真也。楞严经云：知见立知，即无明本，此知见之妄也。黄檗云：前说四相，此说四见，相粗而见精，又云：佛以见性为见，人以见相为见。
﹝讲﹞佛恐人著于妄见，不能见性，故发此问曰：若人言佛说我人等四见，汝意何如，此人能会得义理否？须菩提答曰：佛之所说，是人多不会其理，何以见之？世尊所说，我人等四见，滞于形迹之私，流为物化之累，所见皆虚妄也。若真性中般若之妙，如大明当空，洞达无碍，即非我人众生寿者之妄见，但虚名为我人众生寿者见耳，岂真有此见哉。

【「须菩提！发阿耨多罗三藐三菩提心者，于一切法应如是知，如是见，如是信解，不生法相。须菩提！所言法相者，如来说即非法相，是名法相。】

﹝注﹞如是知如是见者，即无上菩提之真知真见也。法者，事也。相者，形迹也。不生法相者，于事之有形迹，如我人众生寿者之见，皆不萌于心也。
﹝讲﹞佛呼须菩提曰：若能兴起无上正等正觉之真心者，于一切事，不起四见，识自本心，见自本性，当有如是真知，有如是真见，又有如是信受解悟，则阿耨菩提浑然具吾天真内。凡在外有形迹底事，能障吾之真心者，皆不生于其心矣。然我之所言法相者，盖事虽在外，顺应而虚，本不在我，即非法相，有形迹之可指也。是假名为法相而已。法相既非，必无我人众生寿者之见，而菩提真心所当知见而信解者也。发菩提心者，曷审于此。

　　　　○应化非真分第三十二

【「须菩提！若有人以满无量阿僧祇世界七宝，持用布施，若有善男子、善女人，发菩萨心者，持于此经，乃至四句偈等，受持读诵，为人演说，其福胜彼。】

﹝注﹞无量阿僧祇世界者，不止于洹沙也。发菩萨心者，谓发广大济度众生之心，即菩提心也。
﹝讲﹞佛呼须菩提曰：若有人满无量无央数之世界七宝，用施于人，固为世间福矣；若有男女发菩萨普济之心，于此经偈，不徒受持，自见其性，又演说于人，教人见性，人己兼成，此则出世间之福，受用无有穷尽者也。宁不胜乎彼哉。
﹝证﹞法常满如来解云：缘此经根本，以破相为宗，了空为义。迷性布施，皆不证真，能识四句涅槃之门，演说法身，如如不动；观有为法，同于梦幻。若作此见，教化众生，胜用七宝布施之福也。

【「云何为人演说，不取于相，如如不动。】

﹝论﹞此不取于相两句，尽全经之要旨，佛之精神命脉，俱在于此，当以心悟可也。
﹝讲﹞佛自问云：以此四句偈，与人演说者何如而说之？乃自答云：不取于相，如如不动，盖我真性本无上菩提之妙心，为无余涅槃之实理，人法双泯，情智俱忘，自无形迹之可求，亦无声色之可见，不著于我人众生寿者也。不住于色声香味触法也。本来真空，何有相之可取，惟见如如焉，自然而然，一神通乎法界而定自真，万化妙于无方而体常寂。虽灭度众生而不有，虽布施庄严而无心，威仪寂静而已，知见不生而已，遍虚空世界常住而未尝动也。此真四句而可以演说矣。

【「何以故？一切有为法，如梦幻泡影，如露亦如电，应作如是观。」】

﹝注﹞梦出无心，幻成有意，梦觉入幻，幻结疑梦，皆从颠倒起也。水沤为泡，泡随水消，形照为影，影从形灭，皆虚无实也。露以日晞，电以霁散，尤是焂忽起灭。此六字中，凡人事之感应，山河之安立，天地之变化，都已说尽。此四句铲尽经旨，正如来真切灭度之处，观无所其空观假观中观之妙智也。
﹝讲﹞佛又晓之云：我所谓如如不动者，何以故也？盖真空无相，本自如如，一切贤圣，皆以无为法而亲证之。若世间有所作为之事，皆虚妄不实，如梦想之非真，如幻术之假化，如水泡之虚浮，如身影之恍惚，如朝露之易晞，如闪电之易灭，当作如是六者观看。可见世间之事，诸行无常，皆有生，还有灭，非真有也。惟我如如不动之性，湛若太虚，超万劫而常存。与人演说，其福德宁有尽哉。

【佛说是经已，长老须菩提及诸比丘、比丘尼、优婆塞、优婆夷、一切世间、天、人、阿修罗，闻佛所说，皆大欢喜，信受奉行。】（比音彼。）

﹝讲﹞佛既反复大阐般若之法，说经已毕，首焉启请之长老名须菩提者，顿悟真空，已领心印矣。其时同会听法者，有比丘而名僧焉，有比丘尼而名为师姑焉，有居士而谓之优婆塞焉，有道姑而谓之优婆夷焉，一切世界之人，及天上之天人，并阿修罗之神，闻佛所说此经，各各言下见性，不惊不怖不畏，皆大欢喜，幸正法之难遇，悦今日之躬逢，莫不信受其言而领之于心，奉行其教而演之于人，虽亿万劫来，永证金刚不坏身也。佛之慈悲至矣，睹是经者，其报佛恩哉。
﹝证﹞川禅师颂曰：饥得食，渴得浆，病得瘥，热得凉，贫人遇宝，婴儿见娘，飘舟到岸，孤客还乡，旱逢甘泽，国有忠良，四夷拱手，八表来降，头头总是，物物全彰，古今凡圣，地狱天堂，东西南北，不用思量，刹尘沙界诸群品，尽入金刚大道场。
1




