
　　　　佛说佛母出生三法藏般若波罗蜜多经卷第二十

　　　　　　　　西天译经三藏朝奉大夫试光禄
　　　　　　　　卿传法大师赐紫臣施护奉诏译

　　　　善知识品第二十二之二

　　尔时，世尊告尊者须菩提言：「如是，如是。须菩提！菩萨摩诃萨行般若波罗蜜多，若如是行者是为不行色不行受想行识。如是行者普令一切世间天人阿修罗等所共敬伏，不为彼等而能动乱。如是行者不杂声闻缘觉行，不住声闻缘觉地。如是行者是无所行而行无所住而住，能入佛性入如来性自然智性一切智性。如是行者最上无胜，与般若波罗蜜多胜行相应。若诸菩萨摩诃萨于昼夜中如是勤行，即能近阿耨多罗三藐三菩提。乃至速能成就阿耨多罗三藐三菩提。
　　「又须菩提！假使阎浮提中一切众生一一皆得人身，悉发阿耨多罗三藐三菩提心，发是心已乃至尽寿，尊重恭敬供养诸佛，又复普于一切广行布施，即以如是布施功德，回向阿耨多罗三藐三菩提。须菩提！此诸人等以是因缘得福多不？」
　　须菩提言：「甚多，世尊！甚多，善逝！」
　　佛言：「须菩提！此诸人等以是因缘得福虽多，不如菩萨摩诃萨，能一日中起般若波罗蜜多相应正念。随其菩萨所起般若波罗蜜多相应正念故，能为一切众生作大福田。何以故？菩萨能起平等慈心，余诸众生无有是心如菩萨摩诃萨者，唯除如来慈心具足。所以者何？诸佛如来应供正等正觉，已能圆满不思议法，而常不离慈悲喜舍。须菩提！云何菩萨能为众生作大福田？须菩提！所谓菩萨因般若波罗蜜多故具足正慧，得是慧已见诸众生，如在牢狱受彼系缚。菩萨尔时得大悲心所护助故，即复以净天眼普遍观察无量无数无边众生，见有众生造无间业者，当受苦报堕诸见网不得出离。菩萨如是观已，深发大慈心大悲心怜愍众生，以是大慈大悲光明普遍照耀。而彼菩萨作如是念，我当为一切众生作大依怙，广为一切众生解脱诸苦，作是念已，不住是相亦不住余相。须菩提！此名菩萨摩诃萨大慧光明，是即能为众生作大福田。若菩萨摩诃萨如是行者，即不退转于阿耨多罗三藐三菩提。堪受一切世间信心所施，谓饮食衣服卧具医药，菩萨虽复受施，以一心修习般若波罗蜜多故，于彼施者受者及其所施皆悉清净得近一切智。
　　「是故须菩提！诸菩萨摩诃萨若欲不虚受其国中信施，若欲引示众生所行正道，若欲救度众生脱三界缚，若欲拔济众生出轮回苦，若欲开导众生清净慧眼者。应当发起般若波罗蜜多相应正念，若起是念即与般若波罗蜜多言说相应。何以故？菩萨有所言说皆随顺般若波罗蜜多念，若有所念亦随顺言说，即得不离般若波罗蜜多。是故菩萨于昼夜中不应离是般若波罗蜜多相应正念。须菩提！譬如有人得未曾有大摩尼宝，得是宝已心大欢喜，后于异时或有因缘而失此宝，须菩提！彼人以是缘故心生愁恼，忧苦追悔常作是念，我今何故失此大宝？如是思念无有间断。须菩提！菩萨亦复如是，大法宝者所谓般若波罗蜜多，菩萨得是般若波罗蜜多大法宝故，常起般若波罗蜜多相应正念，常不离一切智心。」
　　须菩提白佛言：「世尊！若一切法自性空故离故，一切念亦空亦离者。云何佛说菩萨摩诃萨常不离般若波罗蜜多相应念耶？」
　　佛言：「须菩提！若菩萨摩诃萨能如是知一切法自性空故离故，一切念亦空亦离者，即是般若波罗蜜多相应正念，即是不离一切智心。何以故？般若波罗蜜多空中无增无减故。」
　　须菩提白佛言：「世尊！般若波罗蜜多空中无增无减者，菩萨摩诃萨云何能增长般若波罗蜜多，云何得阿耨多罗三藐三菩提耶？」
　　佛告须菩提言：「若菩萨摩诃萨行般若波罗蜜多时，于是中有增有减，即般若波罗蜜多空中亦增亦减。若菩萨摩诃萨空中无增无减者，即般若波罗蜜多空中亦无增无减。须菩提！菩萨摩诃萨空中无所增减故，菩萨摩诃萨以是无增减法得阿耨多罗三藐三菩提。须菩提！若菩萨摩诃萨闻是说已不惊不怖者，当知是菩萨摩诃萨名为行般若波罗蜜多。」
　　须菩提言：「般若波罗蜜多相是行般若波罗蜜多不？」
　　佛言：「不也，须菩提！」
　　须菩提言：「般若波罗蜜多空相是行般若波罗蜜多不？」
　　佛言：「不也，须菩提！」
　　须菩提言：「离般若波罗蜜多空相有法可行般若波罗蜜多不？」
　　佛言：「不也，须菩提！」
　　须菩提言：「空可行般若波罗蜜多不？」
　　佛言：「不也，须菩提！」
　　须菩提言：「离空有法可行般若波罗蜜多不？」
　　佛言：「不也，须菩提！」
　　须菩提言：「空可行空不？」
　　佛言：「不也，须菩提！」
　　须菩提言：「色可行般若波罗蜜多不？」
　　佛言：「不也，须菩提！」
　　须菩提言：「受想行识可行般若波罗蜜多不？」
　　佛言：「不也，须菩提！」
　　须菩提言：「离色有法可行般若波罗蜜多不？」
　　佛言：「不也，须菩提！」
　　须菩提言：「离受想行识有法可行般若波罗蜜多不？」
　　佛言：「不也，须菩提！」
　　须菩提言：「菩萨摩诃萨当云何行是行般若波罗蜜多？」
　　佛言：「须菩提！汝见有法可行般若波罗蜜多不？」
　　须菩提言：「不也，世尊！」
　　佛言：「须菩提！汝见般若波罗蜜多，是菩萨摩诃萨所行处不？」
　　须菩提言：「不也，世尊！」
　　佛言：「须菩提！若法无所得即法不可见，是中有生可生有灭可灭不？」
　　须菩提言：「不也，世尊！」
　　佛言：「须菩提！若菩萨摩诃萨了如是相即得无生法忍。菩萨摩诃萨具是忍者，即得授阿耨多罗三藐三菩提记。须菩提！此名如来无所畏行，菩萨摩诃萨若如是行，即得佛无上智广大智最上利智一切智智。如是行者是无处所行。」
　　须菩提白佛言：「世尊！以是无生法可得授阿耨多罗三藐三菩提记不？」
　　佛言：「不也，须菩提！」
　　须菩提言：「当以何法得授阿耨多罗三藐三菩提记？」
　　佛言：「须菩提！汝见有法可得授阿耨多罗三藐三菩提记不？」
　　须菩提言：「不也，世尊！」
　　佛言：「须菩提！汝见有阿耨多罗三藐三菩提是所记不？」
　　须菩提言：「我不见是法有所记别，亦复不见有授记法。何以故？一切法无所得故。世尊！以是义故，我知一切法无证是中无证者，一切法无得是中无所得。」

　　　　帝释天主赞叹品第二十三

　　尔时，帝释天主在大会中，即从座起前白佛言：「世尊！如佛所说般若波罗蜜多最上甚深，难可得见难可得闻，亦复于中难解难入。」
　　佛告帝释天主言：「憍尸迦！如是，如是。般若波罗蜜多最上甚深，难见难闻难解难入。憍尸迦！如虚空甚深故般若波罗蜜多亦甚深，虚空空故般若波罗蜜多亦空，虚空离故般若波罗蜜多亦离，虚空难见故般若波罗蜜多亦难见，虚空难解故般若波罗蜜多亦难解。」
　　帝释天主白佛言：「世尊！若有人得是甚深般若波罗蜜多法门，听受读诵为人演说乃至书写者，当知是人具足最上善根。」
　　佛言：「憍尸迦！如是，如是。若有人得此甚深般若波罗蜜多法门，听受读诵为人演说乃至书写者，我说是人已能具足最上善根。憍尸迦！于汝意云何，正使阎浮提一切众生皆得人身，一一众生具修十善，彼诸善男子善女人等，以是缘故得福多不？」
　　帝释天主言：「甚多，世尊！甚多，善逝！」
　　佛言：「憍尸迦！彼善男子善女人得福虽多，不如有人于此甚深般若波罗蜜多法门，听受读诵为人演说乃至书写者，百分不及一，千分不及一，百千俱胝那庾多分，算分数分及譬喻分，乃至乌波尼杀昙分皆不及一。」
　　尔时，会中有一苾刍，闻是说已谓帝释天主言：「若有善男子善女人，暂得闻此甚深般若波罗蜜多法门，而能一念生净信者，当知是善男子善女人胜过仁者。」
　　是时，帝释天主谓彼苾刍言：「若善男子善女人，一发心顷生净信者尚胜于我，何况广能听受读诵为人演说乃至书写。又复何况随听受已，如所说学如所说行修习相应。当知是善男子善女人，修菩萨行，胜过一切世间天人阿修罗等，苾刍！非但胜彼一切世间天人阿修罗等，亦复胜于须陀洹，斯陀含，阿那含，阿罗汉及其缘觉。非但胜于须陀洹乃至缘觉，亦复胜余菩萨远离般若波罗蜜多无善巧方便行布施者。非但胜彼菩萨如是布施，亦复胜余菩萨远离般若波罗蜜多无善巧方便持净戒者。非但胜彼菩萨如是持戒，亦复胜余菩萨远离般若波罗蜜多无善巧方便修忍辱者。非但胜彼菩萨如是忍辱，亦复胜余菩萨远离般若波罗蜜多无善巧方便发精进者。非但胜彼菩萨如是精进，亦复胜余菩萨远离般若波罗蜜多无善巧方便修禅定者。何以故？是菩萨摩诃萨闻此甚深般若波罗蜜多法门，能如说学能如说行，而能具足善巧方便。是故胜过一切世间天人阿修罗乃至声闻缘觉及余菩萨。当知是菩萨善行般若波罗蜜多。是菩萨能近一切智不远离诸佛。是菩萨成熟善根当坐道场。是菩萨能断众生诸烦恼苦。若菩萨摩诃萨能如是学者，是为学菩萨法不学声闻缘觉法，是学般若波罗蜜多。又菩萨摩诃萨如是学时，当有护世四大天王，来菩萨所作如是言：『善男子！汝当精勤疾学是般若波罗蜜多，疾证阿耨多罗三藐三菩提。汝当坐道场时，我等四王各持宝钵奉上于汝』。世尊！非但护世四王现菩萨前作如是说，我亦常往彼菩萨所而为护助，况复诸余天子。何以故？是菩萨能如是学般若波罗蜜多，学已能行甚为希有。世间众生有诸苦恼，菩萨已能远离诸苦，于一切处作大利乐。世尊！此为菩萨学般若波罗蜜多现世功德。」
　　尔时，尊者阿难即作是念；此帝释天主快说是语，为自辩才如是说耶？为佛威神所护念耶？
　　尔时，帝释天主承佛威神知其念，即谓言：「尊者当知，如我所说皆是世尊威神建立。」
　　尔时，世尊告尊者阿难言：「如是，如是。如帝释天主此所乐说，当知皆是佛威神力而为护念。」

　　　　增上慢品第二十四

　　尔时，世尊复告尊者阿难言：「当知菩萨摩诃萨修般若波罗蜜多时，行般若波罗蜜多时，所有三千大千世界一切恶魔皆生疑念。菩萨摩诃萨修行是般若波罗蜜多，为当中道取证声闻缘觉果耶？为当决定直至阿耨多罗三藐三菩提耶？阿难！彼诸恶魔或时若见菩萨摩诃萨修行般若波罗蜜多故，决定直至阿耨多罗三藐三菩提者，诸魔即时忧愁苦恼如箭入心。
　　「复次，阿难！菩萨摩诃萨修般若波罗蜜多时，行般若波罗蜜多时，有诸恶魔来菩萨所生娆乱心，以彼魔力化诸雷雹风雨等相，周遍方处欲令菩萨怖畏散乱，乃至欲令菩萨于一念中退失阿耨多罗三藐三菩提心。阿难当知！恶魔不必普能娆乱一切菩萨。」
　　阿难白佛言：「世尊！何等菩萨为魔所娆？」
　　佛言：「阿难！若菩萨于先世中，曾得闻是般若波罗蜜多法门，虽复闻已不生信解。阿难当知，是菩萨即有恶魔而来娆乱，为彼诸魔伺得其便。
　　「复次，阿难！若菩萨摩诃萨闻此甚深般若波罗蜜多法门时心生疑念，有是般若波罗蜜多法门耶？无是般若波罗蜜多法门耶？阿难当知，是菩萨即有恶魔而来娆乱，为彼诸魔伺得其便。
　　「复次，阿难！若菩萨摩诃萨远离善知识，亲近恶知识。以近恶知识故，闻此甚深般若波罗蜜多法门不生信解，又复不能请问其义，但作是念，我今何能修此般若波罗蜜多？阿难当知！是菩萨即有恶魔而来娆乱，为彼诸魔伺得其便。
　　「复次，阿难！若菩萨摩诃萨受彼邪法随邪法行。彼诸恶魔知是事已心生欢喜，即作是念，此人助我亦令余人同来助我，而复令我圆满所愿随顺我意。阿难当知！是菩萨即有恶魔而来娆乱，为彼诸魔伺得其便。
　　「复次，阿难！若菩萨摩诃萨闻此甚深般若波罗蜜多法门已，谓余菩萨言，此般若波罗蜜多甚深难解，我尚不能得其源底，汝今何用更修习耶？但于余经佛所说者，听受修习必当于彼而得法味。由此菩萨作是说已，诸余菩萨即起远离般若波罗蜜多心。阿难当知！作是说者即有恶魔而来娆乱，为彼诸魔伺得其便。
　　「复次，阿难！若菩萨摩诃萨作如是念，我是修真远离行者，余诸菩萨非远离行。即时恶魔知是念已，生大欢喜适悦庆快。何以故？彼菩萨随所起念，即退失阿耨多罗三藐三菩提，以如是退失故魔心生喜。
　　「又复阿难！有诸恶魔来菩萨所，称赞菩萨名字族氏，头陀功德乃至种种功德相貌。菩萨闻是称赞已随有所著，起增上慢及诸慢心，贡高自大轻余菩萨。由是因缘增长烦恼，而此菩萨为彼恶魔力所加故，诸有言说人皆信受，随信受已如所说学如所说行，若见若闻如是学者，如是行者皆不真实，以不实故起颠倒心，由是心故身语心业皆不清净。以此因缘而能增长地狱饿鬼畜生等趣，彼恶魔众见是利故，心大欢喜适悦庆快即作是念，今我宫殿诚所不空，由彼因缘能增长故。阿难当知！是菩萨不能具足功德相貌，非行般若波罗蜜多，非是住不退转者。何以故？增上慢心起诸过失。是菩萨当有恶魔而来娆乱，为彼诸魔伺得其便。
　　「复次，阿难！若菩萨乘人与声闻乘人共相斗诤，互出恶言轻易呵毁。尔时恶魔知是事已即作是念，彼菩萨乘人由此因缘虽复远离一切智，其所远离非大非久，若菩萨乘人与菩萨乘人共相斗诤，互出恶言轻易呵毁者，尔时恶魔知是事已，心大欢喜适悦庆快而作是念，此菩萨乘人由是因缘，久久远离彼一切智。
　　「复次，阿难！若有未得授记菩萨，于余已得授记菩萨起嗔恨心，随所起心有退转失，起一念退一劫而后毕是随念劫数，若不舍一切智心，或遇善知识故还复发起被精进铠。」
　　尔时，尊者阿难白佛言：「世尊！若起是罪者佛听悔不？」
　　佛言：「阿难！今我法中说有出罪法，所有声闻缘觉菩萨乘中，我各说有彼出罪法，阿难当知！若菩萨乘人与菩萨乘人共相斗诤，互出恶言轻易呵毁已，不相悔舍复怀嗔恨结缚于心者，我不说彼有出罪法。阿难！若菩萨乘人与菩萨乘人共相斗诤，乃至呵毁已即相悔舍者，我当为彼说出罪法。阿难！又菩萨应作是念，我于一切众生当行慈忍，设彼起恶来相陵辱，我尚不生一念嗔心况复加报，我或暂起嗔恨心者深为大失。何以故？我当为一切众生作大桥梁普令得度，我常于彼一切众生如善作意。设闻恶言不生恚心，于自于他皆悉平等，自有过失勿加于他，他有过失如自所作常生悔惧。何以故？我欲普令一切众生得大安乐。若有众生多嗔恼者，愿我当得阿耨多罗三藐三菩提时，度脱彼等。我于一切处见彼所有求菩提者，我于尔时欢喜瞻视，面目熙怡无颦蹙相。我心坚固不为一切嗔恼所动。阿难！若菩萨乘人能生如是心者，当知是为修菩萨行者。
　　「又复阿难！诸菩萨摩诃萨于声闻人所不应生起诸轻慢心，乃至一切众生亦复不应生轻慢想。」
　　阿难白佛言：「世尊！菩萨与菩萨云何共住？」
　　佛言：「阿难！菩萨共住当互观视犹如佛想，是我大师同载一乘同行一道。彼菩萨摩诃萨若有所学我亦随学，平等安住菩萨乘中，如菩萨法如理修学。彼若杂学非我所学，彼若清净学能与一切智如理相应者，我亦如是学。阿难！菩萨摩诃萨能如是学者，是为同学所应共住，如是学者必证阿耨多罗三藐三菩提。」

　　　　佛说佛母出生三法藏般若波罗蜜多经卷第二十

