
　金刚般若经略谈　　　　　　　　　　　　　明　观衡　　撰

　　金刚般若波罗蜜经，此八字乃一经之总题。金刚是喻，即金刚宝最坚，万物不能坏；最利，能坏一切物。般若是法，梵语般若，此云智慧。此慧之体本寂，即实相般若；此慧之用圆明，即观照般若。实相之体，生死等法不能到故，喻之金刚最坚，一切物不能坏。观照之用，能空生死等法故，喻之金刚最利，能坏一切物。此金刚般若，在大部中，名能断分。则知今喻金刚，唯重能利能空一切法也。
　　此经从须菩提启请已去，至后「不取于相，如如不动」，通是用观照般若之法，不取心佛众生之相，又照心佛众生无性，又照心佛众生本寂，成一清净菩提心。然现前心佛众生有实体用，如何得知无性、本寂而不取耶？后以金刚观察深喻，喻之心佛众生，皆是有为，如梦幻泡影，则心佛众生诸法，不待排遣而自空矣。既是本空、本寂，欲何所取？是知行般若时，只是一味不取。则世出世法一无所有也。
　　又诸法不是因不取而后无，唯其本无，因妄取成有，但不取，自还本来面目。是则金刚之名，即梦幻等喻；以梦幻等喻，喻空一切法，故称金刚喻。经中先法后喻，题中先喻后法。首楞严经云：金刚王宝觉如幻三摩提。如幻即金刚也，三摩提宝觉即般若也。
　　波罗蜜此云彼岸到，即到彼岸，以梵语多倒故。盖般若乃诸佛众生共有之佛性，众生不善用，用之见色为色粘；用之闻声为声转；不能超声色之外，逐境流转，名为此岸。诸佛善用此佛性，用之照色色空，用之照声声寂，能超声色之外，达境唯心，名为彼岸。是此岸彼岸，非有两地，同是一境，但超与不超，名为此岸彼岸，是转名不转体也。
　　般若、妄见，亦只一佛性，因觉不觉，故别其名，亦无实性也。
　　经之一字，即文句之假名，以贯摄为义，是能诠言教，即文字般若也。依相言，则有喻有法有体有用，差别名义，合之，故曰金刚般若波罗蜜经。依性言，唯一如如不动清净菩提心，了无能所、法喻、体用之分也。

　　此金刚般若经一卷，虽文义重沓，总不出须菩提所赞所请之义。所赞：「如来善护念诸菩萨，善付嘱诸菩萨」。所请：「善男子、善女人，发阿耨多罗三藐三菩提心，云何应住？云何降伏其心」是也。如来所答，先总答菩提心，以酬所请之意。然后展转发明，使其信受清净，即见所赞不虚也。
　　先总答菩提心。从「佛告须菩提，诸菩萨摩诃萨应如是降伏其心」起，至「须菩提，菩萨但应如所教住」止，是也。其中初答降伏其心，即发起大悲，能降伏我心。以大悲，能度一切众生，若无智运之，即堕生死，故以智运之，虽是灭度无量无数众生，实无众生得灭度者。何以故下，征明其义。若菩萨有我相人相众生相寿者相，即非菩萨。是悲不离智也。
　　次答云何应住，即发起大智。于一切法，应无所住。以无所住，能远离一切相。若无悲运之，即堕涅槃。故以悲运之，虽是不住于相而行布施，饶益众生，下征明其义，谓何故既行布施，又不住于相，盖菩萨不住相布施，其福德方是无漏，犹如虚空，广大不可思量故也。
　　后结答须菩提问。意谓汝问发菩提心云何应住，菩萨发菩提心，但应如我所教而住。是真实菩萨，是真实阿耨多罗三藐三菩提心。是知菩提心无别自体，唯悲智和合，故名菩提心。又大悲降伏我心，即不取心相；大智不住一切法，即不取众生、佛之相。既不取心、佛、众生三相，是三相无有差别，同一清净菩提心也。
　　上既总答菩提心行相如此，下为发明以见如来护念付嘱菩萨之善巧。因总标菩萨于法，应无所住，行于布施，所谓不住色布施，不住声香味触法布施。虽分示六尘之法，未指陈六尘之法所在何处。故下为指明六尘在处，即佛与众生也。既六尘通该佛与众生，不住六尘，即不住佛相、众生相。
　　不住，即不取也。不取佛相，即不取乐相，不取出世间法相；不取众生相，即不取苦相，不取世间法相。从「须菩提，于意云何？可以身相见如来不」起，至后「须菩提，当知是经义不可思议，果报亦不可思议」止，是也。其中先不住佛相，佛有福慧二相。从「须菩提，于意云何？可以身相见如来不」起，至「如来常说，汝等比丘，知我说法，如筏喻者，法尚应舍，何况非法」止，是不住佛福相，即不取福果也。从「须菩提，于意云何？如来得阿耨多罗三藐三菩提耶？如来有所说法耶」起，至「须菩提，一切诸佛及诸佛阿耨多罗三藐三菩提法，皆从此经出。须菩提，所谓佛法者，即非佛法，是名佛法」止，是不住佛慧相，即不取智果也。
　　上护念菩萨不取如来福慧二果，恐疑谓发菩提心为求菩提道，今于佛福慧二相都不取，即菩提道亦无，何用发菩提心耶？故下引四果及佛菩萨皆以不取而后证果，因不取福慧二相，其福慧乃能广大无漏。若取相，即属有漏，非菩提心也。初引声闻不取四果，次引如来不取菩提，后引菩萨不取庄严。然后结成以一切圣贤都是不取而后证果，是故菩萨发菩提心，亦应如是生清净心，不应住色生心，不应住声香味触法生心，即不应住如来福慧二相生心，应无所住而生其心，是真清净心也。文从「须菩提，于意云何？须陀洹能作是念，我得须陀洹果不」起，至「佛说非身，是名大身」止，是也。
　　上开示结成以不取为菩提心既明矣，即付嘱信受，使传持佛慧命相续不断。文从「须菩提，如恒河中所有沙数，如是沙等恒河，于意云何？是诸恒河沙宁为多不」起，至「若是经典所在之处，即为有佛，若尊重弟子」止，是也。
　　此经是顿教，不历修证渐次，随分一字一句，义皆圆满。故即请经名，文从「尔时须菩提白佛言：世尊，当何名此经」起，至「若复有人，于此经中，乃至受持四句偈等为他人说其福甚多」止，是也。
　　上发明证成付嘱此菩提心，了然明白，当机领解，陈自所解，如来复为印证。文从「尔时须菩提闻说是经，深解义趣，涕泪悲泣」起，至「如来说第一波罗蜜，即非第一波罗蜜，是名第一波罗蜜」止，是也。
　　已上护念、付嘱，总是护念菩提心，不住如来福慧二相；下护念菩提心，不住众生相。从「须菩提，忍辱波罗蜜，如来说非忍辱波罗蜜，是名忍辱波罗蜜」起，至「如人有目，日光明照，见种种色」止。是护念，不住众生相。又从「须菩提，当来之世，若有善男子善女人，能于此经受持读诵，即为如来以佛智慧，悉知是人、悉见是人，皆得成就无量无边功德」起，至「当知是经义不可思议，果报亦不可思议」止。是付嘱。此不住众生相。清净菩提心，使传佛慧命也。
　　上发明菩提心不取佛，不取众生，清净行相意义已周。恐疑谓菩提心要上求佛果，下利众生，乃成菩提心。何故教佛与众生皆不可取？若不取佛与众生，则菩提心云何而生耶。是教离相发菩提心，则无菩提心可发矣。故须菩提重复请问：「善男子、善女人，发阿耨多罗三藐三菩提心，云何应住？云何降伏其心？」前问云何应住，云何降伏其心，意谓发菩提心降伏何等心？故曰：云何降伏其心。住于何法？故曰：云何应住。如来答意谓发菩提心应降伏我心；应住于无相，是清净菩提心。今问云何应住。谓菩提心要借外缘而生，云何应于无相而住？又菩提心要借内因而生，云何降伏我心。若无内因外缘，则菩提心无因而生矣。是前后问辞似同，问意[迦-加+向]别。下如来所答，亦是辞同意别。经云：「佛告须菩提，善男子善女人发阿耨多罗三藐三菩提心，当生如是心。」此句是总答。谓发菩提心，当要生如是清净心。内降伏我心，外不住生佛名相。此重一当字，谓当要生如是清净心，方名菩提心也。故云我应灭度一切众生已，而无有一众生实灭度者。又释明其义，经云：「所以者何？实无有法发阿耨多罗三藐三菩提心者。」以实无有法一句，释明当如是生清净心。谓若实有法，如来何故强要汝等不取。以实无有法，众生妄见，内取心相，外取生佛之相，故成迷倒。汝若不取，即正知见，故名菩提心。是以实无有法为正理。以不取内心，内因正；不取生佛之相，外缘正。因缘既正，能生正智，故名菩提心。是则一有所取，即背正理，所生皆颠倒见，非菩提心。故发菩提心者，应如是住，如是降伏其心。
　　上答明其意，下引证。从「须菩提，于意云何？如来于燃灯佛所，有法得阿耨多罗三藐三菩提不」起，至「须菩提，若菩萨通达无我法者，如来说名真是菩萨」止。是以如来实无有法得成菩提，菩萨实无有法庄严佛土，证成菩萨应如是不住于相，应如是降伏我心，是名真发菩提心也。
　　上以实无有法一句，总答明菩提心应住降伏之义，未详明「实无有法」是「实无何等法」？故下广明实无有法之法字。从「须菩提，于意云何？如来有肉眼不」起，至「须菩提，菩萨所作福德，不应贪著，是故说不受福德」止。通是广明实无有法之义。以心佛众生诸法既都实无所有，则了无一法可取，即达清净实相，以显如来护念之善也。
　　其中初明心无我。文从「须菩提，于意云何？如来有肉眼不」起，至「须菩提，过去心不可得，现在心不可得，未来心不可得」止，是也。
　　又从「须菩提，于意云何？若有人满三千大千世界七宝以用布施」起，至后「若有人，以此般若波罗蜜经乃至四句偈等，受持读诵，为他人说，于前福德百分不及一，百千万亿分乃至算数譬喻所不能及」止。是明佛无我也。其中初从「须菩提，于意云何？若人满三千大千世界七宝以用布施」起，至「得福德多」，是明佛福因性无我。又从「须菩提，于意云何？佛可以具足色身见不」起，至「是名诸相具足」止。是明佛福果性无我。总此二章，通是明佛福性无我。
　　又从「须菩提汝勿作是念，我当有所说法」起，至「如来说非众生，是名众生」止。是明佛智，所说法无我。又从「须菩提白佛言：世尊，佛得阿耨多罗三藐三菩提，为无所得耶」起，至「如来说善法即非善法，是名善法」止。是明佛智，所证法无我，通此二章。是明佛智性无我，并前福性无我，是护念菩提心，实无有佛可取也。
　　既护念不取佛，福慧二严，其心清净；后付嘱生信受持，故云「须菩提，若三千大千世界中所有诸须弥山王」等，又从「须菩提，于意云何？汝等勿谓如来作是念，我当度众生」起，至「凡夫者，如来说即非凡夫，是名凡夫」止。是明众生无我。
　　上历明心、佛、众生三法皆实无有，是正明实无有法。
　　护念菩提心，不应取法，不应取非法，故得清净。但未知有法发心有何过？若有法发心无过，即依有法发心亦可，何故必竟要依实无有法发心耶？故下以有相见佛为非，反成上实无有法发心为决定义。经从「须菩提，于意云何？可以三十二相观如来不」起，至「是人行邪道，不能见如来」止，是也。上来证明反成，总明心、佛、众生三法实无所有，以破执实有我法之常见；又恐执实无有法，不作福德，成断灭见。故下又破拨无因果之断见。并上破常见，通是于心、佛、众生三法上，远离断常二见，成就无上正等正觉之心。此破断见之文，从「须菩提，汝若作是念，如来不以具足相故，得阿耨多罗三藐三菩提，若作是念」起，至「是故说不受福德」止，是也。
　　前从「须菩提，于意云何？可以身相见如来不」起，至「是经义不可思议，果报亦不可思议」通是破遍计性，遣人法二执，以不取心佛众生等法，护念菩提心，清净离相。
　　从须菩提重请「善男子善女人发阿耨多罗三藐三菩提心，云何应住？云何降伏其心」起，至「是故说不受福德」，通是破因缘性，明人法无我，以明心、佛、众生三法无性，是菩提理趣。以理趣本无一法，成上菩提心行相应不住不取也。既实无心佛众生，了无一法可得，即真清净。事事法法，同一如如不动，故示圆成性，以明人法一如。
　　从「须菩提，若有人言，如来若来若去、若坐若卧，是人不解我所说义」起，至「但凡夫之人，贪著其事」止。是显圆成性如如之理。其中初以如来若来若去，明法性身如。次以世界微尘无成坏相，明法性土如。身土一如，即如如体。
　　从「须菩提，若人言佛说我见人见众生见寿者见」起，至「一切有为法，如梦幻泡影，如露亦如电，应作如是观」止，是明圆成性正智之照。
　　其中初明现量智，从「须菩提，若人言佛说我见人见」起，至「于一切法，应如是知，如是见，如是信解，不生法相」止，是也。如是知，如是见，如是信解，即如来现量正知正见，是究竟菩提心。
　　次明比量智，从「须菩提，若有人以满无量阿僧祇世界」起，至后「应作如是观」止。此用金刚观察十种深喻。比心佛众生有为诸法，如梦幻泡影，了无实性。以喻比观，故名比量。观察入理，故名正观。以正观之比智，合上正智之现智，通是如如全体大用。
　　是前破遍计性，远离人、法二执，成就正智之大用；又破因缘性，通达人、法无我，显说如如之本体，是合如如正智，为圆成性。分圆成性。为实相、观照二种般若。是圆成性，远离遍计，成就正智；远离因缘，成就如如，即如如正智，合为一阿耨多罗三藐三菩提心也。此经大旨，尽于此矣。是知此经始终只是一阿耨多罗三藐三菩提心。如来善护念，善付嘱，只是成就得一发字。已发者，护念发起清净心；未发者，付嘱发起信受。此就多分言。已发方堪付嘱，未发更要护念。总之要成就一发字，是佛善巧也。
5




