
　　　　大唐新翻护国仁王般若经序

　　　　　　　　代宗皇帝制

　　皇矣至觉。子于元元。截有海。以般若之舟。剪稠林。以智慧之剑。绵络六合。罗罩十方。弘宣也深。志应也大。自权舆天竺。泳沫汉庭。行无缘之慈。纳常乐之域。信其博施。倾芥城而逾远。仰夫湛寂。超言象之又玄。五始不究其初。一得罔根其本。以彼取此。何其辽哉。朕忝嗣鸿休。丕承大宝。轸推沟以夕惕。方彻枕而假寐。夫其镇乾坤遏寇虐。和风雨著星辰。与物无为乂人艰止。不有般若其能已乎。朕尝澡身定泉。宅心道秘。缅寻龙宫之藏。稽合鹫峰之旨。懿夫护国实在兹经。窃景行于波斯。庶阐扬于调御。至若高张五忍。足明侧隐之深。永袪众难。寔惟化清之本。名假法假心空色空。推之于无。则境智都寂。引之于有。乃津梁不穷。思与黎蒸共臻实相。而缇油贝叶文字参差。东夏西天言音讹谬。致使古今翻译。清浊不同。前后参详。轻重匪一。其犹大辂。终继事而增华。譬彼坚冰。始积水而非厉。先之所译语质未融。披读之流临文三覆。凡诸释氏。良用慨然先圣翘诚玉毫。澹虑真境。发挥满教搜缀缺文。诏大德三藏沙门不空。推校详译未周部卷。三藏学究二谛。教传三密。义了宗极伊成字圆。褰裳西指泛杯南海。影与形对勤将岁深。妙印度之声明。洞中华之韵曲。甘露沃朕香风袭予。既而梵夹远赍。洪钟待扣。伫延吹万之籁。率训开三之典。朕哀缠栾棘。悲感霜露。捧戴遗诏。不敢怠遑。延振锡之群英。终为山之九仞。开府朝恩许国以身归佛以命。弼我真教申夫妙门。爰令集京城义学大德良贲等。翰林学士常衮等。于大明宫南桃园。详译护国般若毕。并更写定密严等经。握椠含毫研精赜邃。曩者讹略刊定较然。昔之沉隐钩索焕矣。足可悬诸日月。大烛昏衢。润之云雨。横流动植。伏愿上资仙驾。飞慧云于四天。迥出尘劳。蹑金莲于十地。朕理昧幽关。文惭丽则。见推序述。惋抚空怀。聊纪之于首篇。庶克开于厥后。将发皇永永。可推而行之。时旃蒙岁木槿荣月也。

