
　　释金刚经　　　　　　　　　　　　　　明　真可　　撰

　　心外无法，如来实语；水外无波，圣人切喻。但众生从无始以来，名言习气染深难化。故闻凡著凡，闻圣著圣，闻有著有，闻无著无，闻生死著生死，闻涅槃著涅槃，闻世界著世界，闻微尘众著微尘众。本心即隐没，被名言所转，执而忘返，埋没自性。所以如来于般若会上说金刚经。即世界而破微尘众，即微尘众而破世界坚习；坚习既破，微尘习除，亏一丧两，一两既丧，本心顿露。
　　故六祖曰：不思善、不思恶，阿那个是明上座本来面目？此老即善恶情上指渠，晓得个无善恶的，这个无善恶的，名有多种：曰本性，曰真心，曰佛性，曰本觉等。故天机深者，不受名言所染，能即名言而悟名言；不及者，如此经以世界微尘众情上，如来宛转方便，借微尘众破世界有名无实；借世界破微尘众有名无实。究竟两者名实无，当情消性，复即与六祖因善恶之情，悟无善恶本来面目，初无差别。即此而观，若不能即名言了悟得名言染不得的，不惟世界即一合相，微尘众亦一合相也。何以故？情未破故。吾故曰：亏一丧两。
　　兹众位偶聚泖上，结金刚般若缘。此非就地抽苗，皆是多生曾亲近诸佛菩萨来，所以不期邂逅，道人与世泊然，初无他慕，今更深夜静，白烛光中，不惜口业，世出世法，将高就低，种种譬喻，委曲剖析，此一分经。虽众位根器生熟不同，或闻道人拈提，或有所入，或无所入。解者自今日后，由粗而精，既精则必入神，既能入神，则一切名言，世界、微尘、圣凡、善恶、把柄在自手里，彼名言安能转我。未解者，自今日后，必须要解，始不负尧风中此翻邂逅。且老病不与人期，流芳不可把玩，世出世法，各须努力。
　　众生情计，不此即彼，不圣即凡。故曰圣凡情尽，体露真常。今世界可碎，微尘可合，则世界与微尘，未始有常也。而众生于未始有常之间，计世界为一，计微尘为多。不一即多，不多即一。酣计而不醒，从无始以来，至于今日，死此生彼，死彼生此，究其所以，不过我见未空，随处计著。
　　故如来曰：一合相即不可说，凡夫贪著其事。利根众生，苟知合微尘而有世界，世界果有乎？碎世界而为微尘，微尘果有乎？呜呼！此贵在自悟。不贵说破。所以如来于此经提无生之纲，于缘生之中，真深慈大悲也。
　　夫碎世界而为微尘众，微尘果有乎？合微尘众而为世界，世界果有乎？此两者互为主客，迭相荡洗，而一多之情，岂烦天风海涛鼓漱，然后涤除者哉？故善用其心者，终日处乎一多之中，而一多不能累也。反是者，则不胜累矣。故此经曰：一合相者，即非一合相，是名一合相。而凡夫贪著其事者，是不达一多无常，主客无定故也。如能达之，则一合相未始非天人师焉！
　　苏长公有言曰：溪声便是广长舌。吾则曰：一合相便是广长舌也。或者以长公为是，以我为非；以我为是，以长公为非。此所谓痴人前不可说梦也。世界与微尘众，往复研之，但有名言，俱无自体。谓世界合微尘众而有，谓微尘众碎世界而有，皆众生横计也。然此横计，不无其因，始因于事不精，理不彻而生。事精，则能了知事外无理；理彻，则能了知理外无事。事外无理，事果有乎？理外无事，理果有乎？是以性宗不成相宗始精，相宗不成性宗始圆。精即圆故精而无思，圆即精故圆而历然。无思故，即事而契同；历然故，即理而弥照。此等受用，自他满足。但因中易知而难证，果中易证而难忘。噫！因中即受用，果中受用忘，此非披毛戴角者不能也。
　　夫我人众生寿者四见，初本一我见耳，以展转横计，遂成四见。若以智眼观之，则一心不生，我尚不有，谁为我见；我见既拔，则余者不待遣而自空矣。
　　又我见者，无主宰中强作主宰之谓；人见，则待我而生；众生见，即循情分别不能返照之谓；寿者见，不过贪生畏死之念也。用是观之，则金刚经所说四见，实不在经，即在吾人周旋日用逆顺之间，与佛何干？虽然，若不是这瞿昙老汉曲折点破，则茫茫大块终古不旦矣！
　　佛问须菩提曰：若人碎三千大千世界而为微尘众，是微尘众可谓多乎？须菩提曰：甚多！予以是知须菩提之意，以为不但多耳，谛观而察之，诚乃有名无实；故曰：即非微尘众，是名微尘众。复次，世界之意，亦有名无实耳；故曰即非世界，是名世界。
　　盖微尘自无其体，必碎世界而有；世界亦无其体，必合微尘而成。故以世界观尘，世现而尘不现；以微尘观世，尘形而世不形。或计多碎相，则多碎相现；计一合相，则一合相现。多碎相即微尘之别名，一合相即世界之异称耳。若当机顿了，多碎相与一合相，皆有名而无实，则一多之情，不待扫而自尽矣。一多之情既尽，则我固有之心光昭然现前矣！故曰，凡圣情尽，体露真常。又此情缘一而起，谓之一情；缘多而起，谓之多情；缘凡而起，谓之凡情；缘圣而起，谓之圣情。故一一多多凡凡圣圣，不过一情之横计耳；又曰遍计，又曰前尘相想，又曰六尘缘影，皆此情之别名也。圭峰科此段义，谓证法界，有味乎哉！
　　夫有卷则有舒，有聚则有散，有合则有碎，此自然之理也。故如来呼须菩提而告之曰：若三千大千世界可碎而为微尘，是微尘众果多耶少耶？须菩提承佛而言，曰甚多。夫碎大千世界而为微尘，以凡夫心量较之，则不胜其多矣；若如来所知，则不胜其少也。岂微尘多少之数如来不知，乃待须菩提定耶？盖如来逆知一切众生，虽根有钝利之不同，而执世界为一合相，未始有不同者也。但利根众生，一闻世界可碎而为微尘，则不待须菩提言多，微尘即非微尘众，是名微尘众，然后悟世界必非一合相。奈钝根众生，须待须菩提密破其微尘多众之执，然后知一合相，初本非世界，假众微尘合而始成世界。世界既合微尘众而始有者，则世界当一合相住时，住本无住，合本无合，岂待碎世界而为微尘众，然后一合相始破哉！
　　又须菩提以为我与如来，碎世界而为微尘，合微尘而为世界，合合碎碎重叠翻腾，上根与中根，固已皆悟世界本无，合微尘而有，微尘亦无，碎世界而有，至此，则一多之执情，不待观空然后破也。奈下根之难悟，所以须菩提复拈三千大千世界即非世界，是名世界，显告而晓之曰：若世界实有者，即是一合相。世界若是一合相，则如来往尝又说一合相即非一合相，是名一合相，此又何耶？如来与须菩提悯众生执情之难破，味著此身，计为实有，委曲翻腾，而下根众生执解未尽，故如来呼须菩提而再告之曰：一合相者，即是不可说，但凡夫之人贪著其事。岂须菩提不知一合相即非一合相，待如来再告之而后晓耶？盖如来借须菩提，而深责下根执现前之身，横谓实有而味著也。
　　呜呼！初碎世界而为微尘，征微尘而非有，微尘非有，则世界无体。故须菩提不先破一合相之执，而先破多微尘之执，盖多微尘既破，则一合相之执不待破而破矣。何者？多为一体，多破，则一无体矣；一多情尽，则世界与微尘，皆清净法界也，指何物为世界微尘耶？学者知此，则我如来父子翻腾剖析之苦心，方始知也。如果知之，则三千大千世界之坚初碎而为微尘，再合微尘而为世界，何异一纸卷舒，浮云之聚散者哉！


3


