上一页 下一页

灵峰蕅益大师宗论卷第一之二
【龙居礼大悲忏文（壬申）】 【结坛持大悲呪偈】 【结坛持往生呪偈】 【结坛念佛回向文】 【结坛礼大悲忏文】
【补总持疏】
【为父母普求拯拔启】
【再礼金光明忏文】
【结坛礼忏幷回向补持呪文】
【礼大悲忏愿文】
【礼净土忏文（癸酉）】
【西湖寺安居疏】
【前安居日供阄文】
【自恣日拈阄文】
【礼净土忏文】
【礼金光明忏文（甲戌）】
【讲金光明忏告文（乙亥）】

愿文二

【龙居礼大悲忏文（壬申）】

归命胜威德。勇猛人师子。不共力无畏。大悲救世者。归命照世灯。真实出要法。显密不思议。破爱见网者。归命众生父。慈愿无比尊。带果示行因。住不思议者。归命降魔外。忿怒大明王。真实胜慈悲。调伏难调者。我今发宏愿。誓断恶修善。然顶香四炷。陈白自深心。弟子智旭。自惟障缘深重。过罪多端。惑染旣殷。业累斯积。未归信前。已造无边邪谤。虽学道后。尚缠无量愆尤。四誓秉怀。固欲并乎往哲。七支身口。每负堕于前贤。内因力微。外感复乱。野犴争鸣于大地。羺羊徧处于域中。不唯乳襍水而饮者增疴。方且毒为食而尝者丧命。是以痛心疾首。哀告慈尊。一期方便。三七熏修。愿钖群盲。速圆福慧。勿坏如来正教。勿摧出世宝幢。愿我同行。以及檀那。外护诸贤。见闻大众。各秉深志。共策玄猷。清性遮而毕净。严篇聚以无亏。悟无诤之真源。除微细之法执。作师子吼。灭戏论愚。又愿现前众等。徧及含灵。资生众具。学道因缘。罔不随心。悉能满愿。化三毒为三脱。转六道为六通。觐净土于目前。证菩提于当念。性修不二。具种种行门。事理交融。兴重重法化。印弥陀之愿玺。满自在之悲心。

【结坛持大悲呪偈】

归命施无畏。大悲救世尊。神妙秘密轮。及一切三宝。我业深如海。努力勤禅定。半身感楚酸。实由三毒根。今惭愧尅责。然臂香三炷。结一七净坛。持大悲一万。誓当勤精进。护佛法正轮。不惜身命财。唯宣一乘教。我今以身心。奉上三宝尊。唯愿平等悲。究竟垂加护。

【结坛持往生呪偈】

稽首无量寿。拔业障根本。观世音势至。海众菩萨僧。我迷本智光。妄堕轮回苦。旷劫不暂停。无救无归趣。劣得此人身。仍遭劫浊乱。虽获预僧伦。未入法流水。目击法轮坏。欲挽力未能。良由无始世。不植胜善根。今以决定心。求生极乐土。乘我本誓船。广度沉沦众。我若不往生。不能满所愿。是故于娑婆。毕定应舍离。犹如被溺人。先求疾到岸。乃以方便力。悉拯瀑流人。我以至诚心。深心回向心。然臂香三炷。结一七净坛。专持往生呪。唯除食睡时。以此功德力。求决生安养。我若退初心。不向西方者。寕卽堕泥犁。令疾生改悔。誓不恋人天。及以无为处。仰愿大威神。力无畏不共。三宝无边德。加被智旭等。折伏使不退。摄受令增长。

【结坛念佛回向文】

稽首阿弥陀。诸佛护念法。净土诸圣贤。唯垂哀护持。智旭无始。来迷常住理。失智慧明。背自性而枉受轮回。取妄心而永违真境。善根虽发。投正教以舍家。宿习偏浓。熏三昧而罔就。矢心净域。誓出苦轮。机感不专。圣应莫显。悠悠岁月。罔罔襟期。可痛可悲。无洲无渚。今依释迦诚训。七日持名。用投无量慈光。一生求度。栖身净坛。专称洪号。若定若散。有记无记。仗佛悲轮。功无唐弃。愿以功德。及诸善根。悉共众生。回向安养。所冀现生魔障消除。舍报正念决定。一刹那顷。生如来前。受菩提记。满本愿轮。

【结坛礼大悲忏文】

智旭。与众生自迷觉性。恒处昏蒙。眼隔圆常。耳违微妙。未知出要时。枉役听闻之用。旣思求道后。反亏聪利之功。聆法语则乍忆还忘。展经典则遗前失后。遂使无上醍醐。莫由染识。圆明珠体。弗克映心。观行难于奏功。岂能自利。辩才短于章句。安望利他。是以扪躬知过。稽颡求哀。谛信大士悲心。归命总持神力。然顶香三炷。供大悲三宝。愿以智慧光。灌我顶门。以闻持水。洗我心垢。使速离暗钝。蚤获开明。遥闻诸佛转妙法轮。永无遗失。常读三乘甚深法藏。过目不忘。等与众生。同开佛慧。性修交彻。顿证圆常。

【补总持疏】

敬礼慈尊地藏王。神呪善能灭定业。普救无边五浊苦。绍隆三宝种不断。智旭与法界众生。迷本净心。已造定业。无明所覆。不自觉知。故于今日。同婴苦报。远隔正法。遭遇魔邪。倒说大乘。诬毁了义。逐后世微绩。忘教主典型。设宣实道。反被讥诃。虽解真乘。仍亏智断。叹同修之落落。嗟外护之冥冥。果岂他尤。因原自造。惟扪心内悔。悲仰求哀。恭念地藏大士。无上医王。灭业真言。无边神力。定能拔三障苦。施三德乐是以专心持诵。速望冥加。向持三百二十万。一百万。四十八万竟。今复为某等。（广列比丘沙弥居士等不录）各各有差。至心共持一百四十万。伏愿一切比丘。增长福慧。成就圣根。断世爱网。摧我见山。一切沙弥。志慕大僧。克臻净行。增修戒慧。弃舍幻缘。期许誓同先哲。举止不类时流。一切檀护。明识是非。了达邪正。以愿作众生之眼。将身为佛法之城。又愿各信净土玄猷。共勖乐邦妙行。具诸戒品。读诵大乘。深信因果。解第一义。常为人说法藏远因。弥陀现果。令诸有情。咸脱苦轮。毕获安乐。又愿智旭。与诸知识。互为主伴。恒转法轮。誓灭三涂定业。妙畅安养真诠。恭干三宝圣尊。同体摄受。

【为父母普求拯拔启】

不肖智旭。生于万历己亥。是时严慈。并年四十。止一子。抚育倍殷。旭年二十。先严捐馆。未展一日孝养。徒切终天痛憾。嗣闻佛法。稔知世孝非真。廿四舍母逃逝。本期尅时取果。总报四恩。讵谓业重障深。久滞凡地。至廿八慈母复弃。而旭于出世大孝。反躬无似。倍婴罔极之悲。终坠忧虞之网。出家十夏。白业无成。扼腕扪心。可惭可惧。明岁六月一日。为先慈金大莲七周。十一月五日。为先严钟之凤十五周之期。自力旣微。应乞恩于师友。法施为最。岂秘吝于庸愚。藉同体大悲。作无缘与拔。智旭。傥此生解脱。誓处处同为影响。或今身沉沦。愿永永代受众苦。又自持灭定业真言二千万。金光明空品二千。梵网上卷一千。为我父母。专恳同仁。互为增上胜因。并入弥陀愿海。

【再礼金光明忏文】

归命能仁福慧尊。最胜金光明性海。信相功德大吉祥。同赐慈悲垂摄护。智旭等。（列六人不录）普为众生。求灭罪障。转正法轮。如法建金光明经吉祥妙忏。至诚咨请。十方三宝。功德大天。普愿圆慈。速垂妙应。伏念自迷金光明性。僃起贪嗔痴业。著我我所。横生是非。障智慧之真源。妄求世智。丧圣财之法乐。妄爱俗财。致使瞒因昧果。藐法欺心。感报堕三涂剧苦。余殃使百务无赀。今始觉悟。痛改前非。翘五体以投诚。沥一心而悔罪。愿我等无始至今。三业六根。所作重障。烦恼恶业。花果报殃。以金光明海三宝功德。及吉祥大天本愿威神。于一念闲。悉皆消灭。显发自性慧轮。成就本来福聚。绍隆三宝。普利尘沙。又愿智旭身无众病。心悟总持。自证法门。清净演说。某痛念娑婆。深求大法。身心一致。福慧并修。某明了正法。剖断狐疑。惩流俗心。希先哲行。某猛省无常。力除嗔慢。反躬自励。不念人非。某广发大愿。善学古人。某永离掉举。成就深因。某开发蒙愦。增长信根。又愿执劳运力。随喜见闻。同植胜因。等沾殊利。乃至法界含识。均藉经威。仰资忏力。顿空二死。并证三身。恭惟金海圣天。见知证摄。

【结坛礼忏幷回向补持呪文】

智旭及众生。于同体法。幻成十界之殊。向真常境。谬作三世之异。旣隔遮那妙体。罔知正法要津。正转像。像转末。谁思砥柱中流。轻成重。重成定。谁达缘生无性。我今仰藉观音大圣。地藏慈尊。真实圆悲。始蒙觉悟。信三无差别之理。十界不离一心。解佛性常住之宗。三世不移当念。由是发广大心。修真言行。誓灭自他定业。重兴正法毗尼。曾持大悲呪十万八千。加被毗尼集要。流通益世。今复六时行道。一七熏修。然香三炷。回向佛乘。唯愿千手千眼。真实胜慈。专悯刚强。速垂折摄。使如来正法。再显支那。末运迷津。重归至化。污道生惭愧之心。不沦空见。羺羊获闻思之慧。不囿凡愚。又为缁素等。补持灭定业真言一百四十万已竟。幷然香三炷。总申回向。伏愿三涂息苦。八难除灾。竭业海之波涛。摧惑林之根蒂。五住圆消。三轮同净。悟戒体而果极法身。达性遮而行同净满。泯大小偏圆之执。普会一乘。深浮囊草系之思。范围法界。证宗说二通。禅教不二。修事理一致。因果同符。觐弥陀于安养。辅弥勒于龙华。情与无情。咸臻常乐。

【礼大悲忏愿文】

顶礼无边际。三宝威德尊。观世音地藏。同垂哀护持。智旭与众生。自迷性德。恒造业缘。障于觉体。不了法因。能所炽然。自他横隔。沉沦六道。困顿三涂。乃至劣得人身。仍遭诸障。投躬正教。未识妙津。良由业重。致此坎坷。复念生死根株。爱染第一。潜伏藏识。难断难除。我虽密承大士三宝加持。有生不习无惭秽行。而无始恶习。时与念俱。身贪诸触。口喜恶言。三业六根。罪实无量。己躬未净。何以导人。扼腕论心。诚堪愧耻。今于大悲净坛之次。日课梵网戒经一卷。修行四十八愿。念阿弥陀佛千声。持金光明经空品一卷。复总持大悲呪万徧。佛顶呪千徧。以为断惑方便。及为过现某等各持经呪。专申回向。建坛日然顶香五炷。今完满日。复然臂香二十一炷。供卢舍那佛。释迦牟尼。阿弥陀佛。千光王静住佛。九十九亿殑伽沙佛。正法明佛。十方三世诸佛。供梵网经菩萨心地品。大般涅槃经。大悲心陀罗尼。悉怛多般怛啰神呪。灭定业真言。显密一切法藏。供观世音。地藏菩萨。大势至。总持王。日光。月光。宝王。药王。药上菩萨。华严。大庄严。宝藏。德藏。金刚藏。虚空藏菩萨。弥勒。普贤。文殊师利。十方三世一切菩萨。供摩诃迦叶。优婆离。阿难。一切声闻缘觉贤圣僧。供初来震旦摩腾竺法兰。初往西干法显尊者。净土教主远公尊者。求见舍利。康僧会尊者。禅宗初祖达摩尊者。天台智者大师。相宗玄奘法师。清凉澄观国师。会归宗镜永明大师。重振僧风达观大师。及私淑戒法云栖宏和尚。现梦接引憨山清师祖等。如是一切三宝师僧。我供养已。投地披肝。作如是白。愿我三业。究竟清净。身不犯纤尘。口无诸掉失。意永离爱见。愿父母及无始父母众等。同生净土。愿同行比丘。（九人）发深悲愿。披坚忍铠。愿外护比丘某等。（列名者八人）深爱正法。曲体众僧。愿随喜比丘某。成就忍力。密荷法门。愿某等。（列名者三人）痛惩时弊。力追古风。愿同盟比丘某。平等大悲。愍念刚恶。愿某深开教眼。精晓毗尼。愿某成就开智。广达真宗。愿某等。（列名者七人）克除习气。深入法门。愿某痛念无常。深思出要。永除谄诳。成就真因。愿外护沙弥及行人某等。（列名者十人）成就深因。希求实果。愿某等。（列名者九人）精求出要。矢志莲邦。愿某等（列名者八人）三学兼修。二严等僃。愿破戒阐提某等。（出四名）从缘警悟。顿革邪心。深信因果。早求灭罪。愿檀护某。以圆通慧。修称性福。愿某等（列名者十六人）成出世法。脱爱使缠。愿亡故比丘（十一人）沙弥某等（列名者六人）处士某。俱脱幽涂。径归乐土。愿亡故往生净土优婆夷卢智福。莲开上品。果记一生。以如意通。广度含识。以上然香发愿功德。上报佛恩。下挽劫浊。愿一切持律者。实洞开遮持犯之源。深悟定共道共之法。不以积讹自私。不以习陋灭法。常补佛处。不类羺羊。一切演教者。解行双修。教观并举。精严律检。通达禅思。不同说食数宝。善能随文获证。一切禅思者。明识是非。了别邪正。不堕暗证坑。不起增上慢。真参实悟。信戒信闻。一切修净业者。信卽事之理。悟卽佛之心。不拨相而高谭自性。不轻视而认作退休。披菩提誓铠。合法藏愿轮。一切习瑜伽者。深达显密圆宗。清净三轮施化。革除戏习。守护禁仪。不妄教授。不轻举行。蒙诸佛矜怜。免鬼神嗔罚。一切营福业者。深信罪福。严持因果。远离世法。兴扬正化。回有为业。趣无漏乘。又愿以前诸愿。悉严净土。总向西方。临命终时。更无他念。亲覩慈尊。圣众接引。应时化生。旋闻妙法。随证无生。成就十种身轮。广度法界含识。唯观音大士。地藏慈尊。哀愍覆护。令我愿不退不没。不失不忘。满菩提行。

【礼净土忏文（癸酉）】

比丘智旭等。旷大劫来。至于今日。旣迷本性。恒在轮回。三业六根。无恶不造。五趣八难。无苦不尝。暗识相传。曾弗觉悟。死生浩漫。解脱何期。兹值大乘。得生微信。快闻净土。宜速知归。勤精进而已憾其迟。更怠缓而拟将何及。爰发恳心。共期三时。修往生之愿仪。矢七日以无襍。六时行道。四威摄心。仰叩圆悲。必垂妙应。愿深求正法。不染情尘。行与志齐。道追古圣。尽舍缘务。痛念无常。八风不动。四誓莫移。乃至外护行人。并植深因。同归净土。师僧父母。歴劫亲缘。法界灵蠢。过现有情。蒙法藏之愿光。承阿弥之慈力。三障顿除。四土等净。以此发愿功德。总报三有四恩。同圆种智。

【西湖寺安居疏】

一心归命。梵网教主。卢舍那佛。极乐世界。阿弥陀佛。菩萨心地品。毗柰邪藏。三乘十二分教。一切尊法。观音势至。文殊普贤。地藏弥勒等。一切菩萨。优波离。迦叶阿难。西天东土。一切圣师。愿展慈光。同垂悲济。伏念诸佛灭后。以戒为师。三无漏学。以戒为首。秉羯磨而如说修行。名为正法住世。依律藏而和合共学。斯令僧宝不澌。深嗟末运。罔识良模。持犯总自不知。源委何尝略讨。或恣行非法。或痴若哑羊。或离事谈空。或执相迷旨。致使觉皇巧便。埋没湮沈。邪见稠林。蔓延滋茂。旣忝如来之［胤-丿］。寕无离忝之悲。爰发胜心。纠我同志。结期兰若。讨论毗尼。（叙外护缁素回向皆不录）伏愿外魔不扰。内障不侵。绍隆僧种。圆证佛乘。悟开权显实之旨。合扶律谈常之印。以净戒真因。登净土极果。津梁劫浊。摧伏魔邪。报释迦之深恩。满阿弥之大愿。

【前安居日供阄文】

崇祯癸酉前安居日。菩萨戒比丘智旭。然香十炷。奉供徧一切处净满大觉。示灭双林。真实常住。本师慈父。一体三宝。极乐世界。阿弥陀佛。十方三世一切诸佛。梵网尊经。毗柰邪藏。十方三世一切尊法。地藏弥勒。两土二侍。金刚藏。虚空藏。药王。药上。玄通华光主。华光王大智明等。十方三世一切菩萨。优波离。迦叶。阿难。马鸣。龙树。一切僧宝。愿以大慈悲力。折伏刚强力。摄受善根力。现前证明。智旭。本谤法人。幸闻地藏尊经。发心救苦。书慈悲忏法。复断酒辛。听大佛顶经。决志出家。阅憨山方便语。矢心参究。舍母逃逝。誓明大事。旣多障缘。仍悲法乱。因思诚训。以戒为师。俯仰斯时。谁堪作范。乃弃衣单。千里陈情。云栖塔前。顶受四分戒本。一载后。求菩萨律仪。遂检全藏。辑录要略。但图自利。未暇化他。不意事成。渐至流布。然旣再三飜读。深知时弊多端。不忍随俗誵讹。共蚀如来正法。而自受具。心虽殷重。佛制未周。爰作八阄。虔问三宝。若智旭比丘戒。从心感得。十夏行持。当得作和尚阄。若得戒前。轻犯未净。当得礼忏作和尚阄。先行忏法。若未得不成遮难。或已得未堪作范。当得见相好作和尚阄。礼忏求相。若不成难而未得。当得重受阄。如法秉受。更满十夏。若成盗难而通忏。当得礼忏重受阄。若已成难。当得菩萨沙弥阄。若不许沙弥法。当得菩萨优婆塞阄。若一切戒法悉遮。当得但三归阄。呜呼。不敢师心者。此生之出处。不可忘废者。旷劫之弘誓。但进退语默。弱识岂能自知。逆顺与夺。正觉自然随器。仰对三宝。刳沥一心。若得作和尚等三阄。誓忘身命。护持正法。寕受剧苦。作真声闻。不为利名。作假大乘。若得重受等二阄。敦弟子职。誓不藐法。若得菩萨沙弥阄。誓尊养比丘。护持僧宝。若得菩萨优婆塞阄。誓以身命护正法。终不迷失菩提心。若得但三归阄。誓服役佛法僧闲。种种方便。摧邪显正。我以质直心。殷重心。护正法心。度众生心。伏魔外心。除巧伪心。向一体三宝。供如是阄。发如是愿。从今日迄自恣日。现前大众。日持大悲呪一徧。自修梵网忏法日一时。以求加被。愿三宝大众。护法天龙。同垂哀鉴。重复说偈曰。三宝护一切。同体无差别。我悲劫浊苦。法乱邪风炽。愿续正法灯。照世开迷惑。内护及外护。未卜当安从。救世大悲者。知我夙世根。应以何等位。自利及利他。愿扶律谈常。从境而发谛。彻悟声闻法。同归无上印。终不作对待。隔别诸邪见。我哀迷惑者。触事生执著。律昧持犯源。唯事衣与鉢。教失观行旨。但著名句味。禅道迷纲宗。流入一机境。或但尚工夫。或专求向上。或强凿悟门。或幷弃正解。执药反成疴。戏论妨实诣。净土圆顿法。多视作权机。不发菩提心。但作偷闲法。不修净戒因。空希净妙果。密部大威神。飜成世流布。秽襍不堪闻。几同儿竖戏。如来无量劫。修习最殷勤。得此难思法。度我诸含识。云何至今日。衰替不忍观。我本具缚人。自哀哀一切。以何方便力。重显正法轮。仰学至诚心。深心回向心。然香表无尽。待命无他向。

【自恣日拈阄文】

稽首法界净满觉。正法毗尼净性海。权实圣贤常住忏。一体证知垂摄受。智旭无始至今。迷三宝之本性。沦六道以往还。僻禀邪宗。恒违出要。妄希捷径。不了真乘。尚幸夙因微善。获闻正法毗尼。于前安居日。供阄陈志。今三月告终。僧将自恣。复供顶香六炷。三炷求鉴根机。授我明决。唯听圣命。心无适莫。三炷随阄皆发三誓。若得三归阄。尽未来际。誓不离佛。誓不离法。誓不离僧。得优婆塞沙弥阄。誓不妄菩提心。誓作外护。助兴正法。誓供养如法比丘。得二重受阄。誓不违奉师之则。誓五夏依止。誓十夏未满不为师。得相好阄。誓忘身修忏。誓不违愿先畜弟子。誓未见相不讲演。除结伴清净法施。得余二阄。誓不滥度人。贻羞法道。誓不改人法名。誓与同志如说行。不逐名利涉世事。但秉正法。以俟后贤。三宝龙天。必垂哀摄。

【礼净土忏文】

敬礼能仁无量寿。二土法宝教行理。观音势至海众僧。无边三宝咸加护。菩萨沙弥智旭。与法界众生。迷真起妄。背觉合尘。惑业无穷。苦果不息。无始至今。从未觉悟。虽逢出要。罔识进趣。由是往还六道。没溺三涂。广造恶因。僃婴剧苦。今以夙时微善。获遇真乘。无柰染习偏强。净功莫尅。违出家初志。负佛祖深慈。扼腕论心。惭天愧地。爰立胜志。七日为期。修行净土忏仪。愿成念佛三昧。六时行道。一意持名。叩佛圆悲。必垂妙应。然香三炷。供二土三宝。愿三心圆发。三障顿除。又十四炷。拈十四种阄。一决行藏有四事。二定占察行法之时有三种。三至十定占察行仪有八事。十一决金光明忏有三种。十二定诵灭定业之时有七种。十三决般舟三昧有五种。十四定注经前后缓急有十八种。是中详悉。佛自见知。愿赐洪慈。除我疑惑。伏愿分毫之善。等施含生。称法性以无穷。乘愿轮而自在。见闻随喜。恶灭善生。契会寂光。同归常乐。尽法界有情。无一不生极乐。而极乐不增。尽法界微尘。无一不现极乐。而极乐不减。彻悟无生。而炽然往生。了知不去。而确尔求去。大阐弥陀法化。广破儱侗邪宗。深符释迦愿轮。力挽支离浅学。度五浊于九品。净四土于一心。虚空可陨。我愿不灰。愿佛法僧。证明摄受。

【礼金光明忏文（甲戌）】

智旭。自念生逢法乱。不遇真乘。内因旣微。外缘亦薄。魔障数侵。净业罔就。观人省己。愧虑惊心。幸值最胜经王。吉祥妙忏。更幸清净僧众。如法行持。爰发虔心。然香供养。一奉供释迦文佛。阿閦佛等。一切世尊。愿与一切众生。速发菩提心。绍隆佛种。二奉供大乘金光明海十二部经。愿与一切众生。速得深广慧。悟入法海。三奉供信相菩萨。金光明等一切三乘圣众。愿与一切众生。速证入解脱。同登法流。四为梵释八部圣众供三宝。愿增长威神。护持梵行。五为第一威德吉祥大天供三宝。愿不违本誓。示我吉祥。六至十一。奉供某师。（列六师幷愿语不录）十二至十四。奉为恩师某供三宝。忏假称悟道妄评公案之罪。妄造忏法谤毁先圣之罪。损尅大众错因昧果之罪。诸如此罪。愿悉消除。或不可除。愿皆代受。令现前病苦。速得痊安。若大限莫逃。竟登安养。十五至十七。奉为外护沙弥（列名者六人）檀越（列名者三人）行人众等供三宝。十八至二十。奉为比丘某知友（列五居士）亡友（列名者三人）供三宝。（上愿语俱不录）二十一普为见闻若不见闻。及十方三世无穷无尽。一切众生。供三宝。愿皆顿悟金光明海。永断惑业苦轮。唯愿三宝。证明摄受。重复至诚。五体投地。然香三炷。一奉为比丘某供三宝。愿坚固忍力。不弛弘愿。二奉为震旦国主兆民供三宝。愿常享太平丰乐。不遭离乱饥荒。魔外潜踪。正法昌炽。三为自身供三宝。愿悯凡愚。必加哀护。从今以后。净业日增。夙习烦恼。心心伏断。脱爱见轮。证寂光境。念念不违慈父。时时得覩乐邦。普与含生。齐成正觉。

【讲金光明忏告文（乙亥）】

智旭与法界众生。自迷法性。幻作尘劳。贪嗔痴慢。日夜炽然。淫盗杀妄。长时不息。致使三涂鼎沸。八苦交煎。灾异频仍。饥荒洊至。干戈搔扰。魔外纵横。悲同分妄见。长夜难开。痛循业自招。出离无助。兹遇邀请功德大天。发心专求拯拔。讲补助忏仪一卷。日随喜行法一坛。于圆满日。然香二十一炷。一二三。奉供本师宝华璢璃四方四佛等。尽金光明经中一切诸佛。大乘金光明海十二部经。信相菩萨尽经内一切圣众。四五。奉为大梵帝释护世四王等。第一威德成就众事大功德天供三宝。伏愿增长威神。令此国中风祥雨顺。物阜时雍。干戈永息。疾疫消除。圣主播仁慈之化。群臣竭忠荩之良。六七八。自忏身口意业供三宝。伏愿慈威。折伏摄受。九至十二。奉为四师。（列四师名不录）十三至十五。奉为忏师外护随喜供三宝。（上愿语俱不录）十六。奉为结伴同修诸友供三宝。愿各秉远志。共集真猷。十七。奉为护正法轮发弘誓愿某等（列五居士）供三宝。伏愿各增福慧。自离障缘。十八。奉为缁门实德有志贤人道震照渠等供三宝。伏愿解行齐修。二严克僃。十九。代为恶魔眷属外道流裔某某某某某某等供三宝。深求忏悔。伏愿三宝威神。愍彼见浊。或默示感通。令反邪归正。还度群迷。或速彰黜罚。令消除退散。莫惑凡愚。若罪恶障力。决不能悔悟消融。智旭愿皆代受。若善根断尽。终不可速救者。智旭愿以无始至今。所有一毫之善。皆施与之。令其速悟。二十二十一。奉为十戒阇黎出家阇黎及某等觉灵亡父母及一切亲缘眷属供三宝。（愿语俱不录）以此然香发愿功德。悉施法界众生。愿皆悟入金光明海。以清净业。感吉祥天。拥众常护。皆能以财以法。摄化一切。各各改恶从善。反邪归正。皆能修身修戒。修心修慧。皆知鼠卽鸟空之解为非。皆知佛法自有真脉。非可僭传。皆知聪明穿凿鬼家活计。徒增谤法之愆。不疗生死之苦。皆能妄身舍命。专求正法。自利利他。由能应念修行一切供养。奉供三宝故。心常清净无染著。由能了达一切法空故。不舍庄严佛土。成就众生。由能了达净秽平等故。炽然求生极乐世界。由能深信心佛众生三无差别故。精修念佛三昧。不作无佛无众生想。由能彻证持犯性空故。以三聚净戒。摄化一切。由能远离声闻辟支佛意故。受持比丘清净戒律。常能演说戒卽摩诃衍。由能了知法性无增减进退故。方便增进一切善根。由能深入大定故。恒普现威仪。由能究竟无相智慧故。不舍一切诸相。由能悟入离文字法故。不离文字谈解脱相。由能证彻无依无住大般涅槃故。数示生灭。于三界中广作利益。由能念念徧知一切法界众生界事故。不舍方便。示学一切法门。由能游戏生死故。而无染污。由能深观涅槃故。而不取证。由能了知烦恼生死卽菩提涅槃故。不作一想。不作二想。由能念念沐浴法流故。不舍作法取相之事。常能演说一一法。一一相。皆卽法界当体无生。已发如是大愿竟。广大如法界。究竟如虚空。恭唯金光明海。同体三宝。成就众事。大功德天。速如所愿。满菩提愿。

灵峰蕅益大师宗论卷第一之二

上一页 下一页