
　　　　大智度论卷第十三
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释初品中尸罗波罗蜜

　　﹝经﹞「罪不罪不可得故，应具足尸罗波罗蜜。」

　　﹝论﹞尸罗，（此言性善）好行善道，不自放逸，是名尸罗。或受戒行善，或不受戒行善，皆名尸罗。尸罗者，略说身、口律仪有八种：不恼害，不劫盗，不邪淫，不妄语，不两舌，不恶口，不绮语，不饮酒及净命，是名戒。若不护、放舍，是名破戒。破此戒者，堕三恶道中。若下持戒生人中，中持戒生六欲天中，上持戒又行四禅、四空定，生色、无色界清净天中。上持戒有三种：下清净持戒得阿罗汉，中清净持戒得辟支佛，上清净持戒得佛道。不著、不猗，不破、不缺，圣所赞爱，如是名为上清净持戒。若慈愍众生故，为度众生故，亦知戒实相故，心不猗著；如此持戒，将来至佛道。如是名为得无上佛道戒。若人求大善利，当坚持戒，如惜重宝，如护身命。何以故？譬如大地，一切万物有形之类，皆依地而住；戒亦如是，戒为一切善法住处。
　　复次，譬如无足欲行，无翅欲飞，无船欲度，是不可得；若无戒欲求好果，亦复如是。若人弃舍此戒，虽山居苦行，食果服药，与禽兽无异。或有人但服水为戒，或服乳，或服气；或剃发，或长发，或顶上留少许发；或著袈裟，或著白衣，或著草衣，或木皮衣；或冬入水，或夏火炙；若自坠高岩，若于恒河中洗；若日三浴，再供养火，种种祠祀，种种咒愿，受行苦行；以无此戒，空无所得。若有人虽处高堂大殿，好衣美食，而能行此戒者，得生好处及得道果。若贵若贱，若小若大，能行此净戒，皆得大利。若破此戒，无贵无贱，无大无小，皆不得随意生善处。
　　复次，破戒之人，譬如清凉池而有毒蛇，不中澡浴；亦如好华果树，而多逆刺。若人虽在贵家生，身体端正，广学多闻，而不乐持戒，无慈愍心，亦复如是。如偈说：
　　贵而无智则为衰，智而憍慢亦为衰，持戒之人而毁戒，今世后世一切衰！
　　人虽贫贱而能持戒，胜于富贵而破戒者。华香、木香不能远闻；持戒之香，周遍十方。持戒之人，具足安乐，名声远闻，天、人敬爱，现世常得种种快乐。若欲天上、人中、富贵、长寿，取之不难；持戒清净，所愿皆得。
　　复次，持戒之人，见破戒人刑狱拷掠，种种苦恼，自知永离此事，以为欣庆。若持戒之人，见善人得誉，名闻快乐，心自念言：如彼得誉，我亦有分。持戒之人，寿终之时，刀风解身，筋脉断绝，自知持戒清净，心不怖畏。如偈说：
　　大恶病中，戒为良药；大恐怖中，戒为守护；
　　死暗冥中，戒为明灯；于恶道中，戒为桥梁；
　　死海水中，戒为大船。
　　复次，持戒之人，常得今世人所敬养，心乐不悔，衣食无乏，死得生天，后得佛道。持戒之人，无事不得；破戒之人，一切皆失。譬如有人常供养天，其人贫穷，一心供养，满十二岁，求索富贵。天愍此人，自现其身而问之曰：汝求何等？答言：我求富贵，欲令心之所愿，一切皆得！天与一器，名曰德瓶，而语之言：所须之物，从此瓶出。其人得已，应意所欲，无所不得。得如意已，具作好舍，象马、车乘，七宝具足，供给宾客，事事无乏。客问之言：汝先贫穷，今日何由得如此富？答言：我得天瓶，瓶能出此种种众物，故富如是。客言：出瓶见示，并所出物！即为出瓶，瓶中引出种种众物。其人憍泆，立瓶上舞，瓶即破坏，一切众物亦一时灭。持戒之人，亦复如是，种种妙乐，无愿不得；若人破戒，憍泆自恣，亦如彼人破瓶失利。
　　复次，持戒之人，名称之香，今世、后世，周满天上及在人中。
　　复次，持戒之人，人所乐施，不惜财物，不修世利而无所乏；得生天上，十方佛前，入三乘道而得解脱。唯种种邪见持戒，后无所得。
　　复次，若人虽不出家，但能修行戒法，亦得生天。若人持戒清净，禅定、智慧，欲求度脱老、病、死苦，此愿必得。持戒之人，虽无兵仗，众恶不加。持戒之财，无能夺者。持戒亲亲，虽死不离。持戒庄严，胜于七宝。以是之故，当护于戒，如护身命，如爱宝物。破戒之人，受苦万端，如向贫人破瓶失物。
　　复次，持戒之人，观破戒人罪，应自勉励，一心持戒。云何名为破戒人罪？破戒之人，人所不敬，其家如冢，人所不到。破戒之人，失诸功德，譬如枯树，人不爱乐。破戒之人，如霜莲华，人不喜见。破戒之人，恶心可畏，譬如罗刹。破戒之人，人不归向，譬如渴人，不向枯井。破戒之人，心常疑悔，譬如犯事之人，常畏罪至。破戒之人，如田被雹，不可依仰。破戒之人，譬如苦瓜，虽形似甘种而不可食。破戒之人，如贼聚落，不可依止。破戒之人，譬如大病，人不欲近。破戒之人，不得免苦，譬如恶道难可得过。破戒之人，不可共止，譬如恶贼难可亲近。破戒之人，譬如火坑，行者避之。破戒之人，难可共住，譬如毒蛇。破戒之人，不可近触，譬如大火。破戒之人，譬如破船，不可乘度。破戒之人，譬如吐食，不可更啖。破戒之人，在好众中，譬如恶马在善马群中。破戒之人，与善人异，如驴在牛群。破戒之人，在精进众，譬如儜儿在健人中。破戒之人，虽似比丘，譬如死尸在眠人中。破戒之人，譬如伪珠在真珠中。破戒之人，譬如伊兰在栴檀林中。破戒之人，虽形似善人，内无善法；虽复剃头、染衣，次第捉筹，名为比丘，实非比丘。破戒之人，若著法衣，则是热铜铁鍱以缠其身；若持钵盂，则是盛洋铜器；若所啖食，则是吞烧铁丸，饮热洋铜；若受人供养供给，则是地狱狱卒守人；若入精舍，则是入大地狱；若坐众僧床榻，是为坐热铁床上。
　　复次，破戒之人，常怀怖懅，如重病人，常畏死至。亦如五逆罪人，心常自念：我为佛贼，藏覆避隈；如贼畏人，岁月日过，常不安隐。破戒之人，虽得供养利乐，是乐不净；譬如愚人，供养庄严死尸，智者闻之，恶不欲见。如是种种无量破戒之罪，不可称说，行者应当一心持戒。

　　　　释初品中戒相义

　　问曰：已知如是种种功德果报，云何名为戒相？答曰：恶止不更作，是名为戒。若心生，若口言，若从他受，息身、口恶，是为戒相。云何名为恶？若实是众生，知是众生，发心欲杀而夺其命，生身业，有作色，是名杀生罪。其余系闭、鞭打等，是助杀法。
　　复次，杀他得杀罪，非自杀身。心知众生而杀是杀罪，不如夜中见人，谓为杌树而杀者，故杀生得杀罪，非不故也。快心杀生得杀罪，非狂痴。命根断，是杀罪，非作疮。身业是杀罪，非但口教敕。口教是杀罪，非但心生恶。如是等名杀罪相；不作是罪，名为戒。若人受戒，心生、口言：我从今日不复杀生！若身不动，口不言，而独心生自誓：我从今日不复杀生！是名不杀生戒。有人言：是不杀生戒，或善或无记。
　　问曰：如阿毗昙中说：一切戒律仪皆善，今何以言无记？答曰：如迦旃延子阿毗昙中，言一切善；如余阿毗昙中，言不杀戒，或善或无记。何以故？若不杀戒常善者，持此戒人，应如得道人，常不堕恶道。以是故，或时应无记；无记无报故，不生天上人中。
　　问曰：不以戒无记故堕地狱，更有恶心生故堕地狱？答曰：不杀生，得无量善法，作、无作福常日夜生故；若作少罪，有限、有量。何以故随有量而不随无量？以是故，知不杀戒中，或有无记。
　　复次，有人不从师受戒，而但心生自誓：我从今日不复杀生，如是不杀，或时无记。
　　问曰：是不杀戒何界系？答曰：如迦旃延子阿毗昙中言：一切受戒律仪，皆欲界系。余阿毗昙中言：或欲界系，或不系。以实言之，应有三种：或欲界系，或色界系，或不系。杀生法虽欲界，不杀戒，应随杀在欲界；但色界不杀，无漏不杀，远遮故，是真不杀戒。
　　复次，有人不受戒，而从生已来，不好杀生，或善或无记，是名无记。是不杀生法，非心、非心数法，亦非心相应；或共心生，或不共心生。迦旃延子阿毗昙中言：不杀生是身、口业，或作色，或无作色，或随心行，或不随心行，非先世业报。二种修应修，二种证应证。思惟断，一切欲界最后得；见断、时断，凡夫圣人所得。是色法，或可见，或不可见法；或有对法，或无对法；有报法，有果法，有漏法，有为法，有上法，非相应因。如是等分别，是名不杀戒。
　　问曰：八直道中戒，亦不杀生，何以独言不杀生戒有报、有漏？答曰：此中但说受戒律仪法，不说无漏戒律仪。
　　复次，余阿毗昙中言：不杀法常不逐心行，非身口业；不随心业行，或有报，或无报；或有漏，或无漏；是为异法，余者皆同。复有言：诸佛贤圣不戏论诸法，现前众生各各惜命，是故佛言莫夺他命；夺他命，世世受诸苦痛。众生有、无后当说。
　　问曰：人能以力胜人，并国、杀怨，或田猎皮肉，所济处大；今不杀生，得何等利？答曰：得无所畏，安乐无怖。我以无害于彼故，彼亦无害于我，以是故，无怖、无畏。好杀之人，虽复位极人王，亦不自安；如持戒之人，单独游行，无所畏难。
　　复次，好杀之人，有命之属皆不喜见；若不好杀，一切众生皆乐依附。
　　复次，持戒之人，命欲终时，其心安乐，无疑、无悔；若生天上，若在人中，常得长寿；是为得道因缘，乃至得佛，住寿无量。
　　复次，杀生之人，今世、后世受种种身、心苦痛。不杀之人，无此众难，是为大利。
　　复次，行者思惟：我自惜命、爱身，彼亦如是，与我何异？以是之故，不应杀生。
　　复次，若杀生者，为善人所诃，怨家所嫉；负他命故，常有怖畏，为彼所憎；死时心悔，当堕地狱，若畜生中；若出为人，常当短命。
　　复次，假令后世无罪，不为善人所诃，怨家所嫉，尚不应故夺他命。何以故？善相之人所不应行；何况两世有罪，弊恶果报？
　　复次，杀为罪中之重。何以故？人有死急，不惜重宝，但以活命为先。譬如贾客入海采宝，垂出大海，其船卒坏，珍宝失尽，而自喜庆，举手而言：几失大宝！众人怪言：汝失财物，裸形得脱，云何喜言几失大宝？答言：一切宝中，人命第一；人为命故求财，不为财故求命。以是故，佛说十不善道中，杀最在初；五戒中亦最在初。若人种种修诸福德，而无不杀生戒，则无所益。何以故？虽在富贵处生，势力豪强而无寿命，谁受此乐？以是故，知诸余罪中，杀罪最重；诸功德中，不杀第一。世间中惜命为第一，何以知之？一切世人，甘受刑罚，刑残拷掠以护寿命。
　　复次，若有人受戒，心生、口言：从今日不杀一切众生。是于无量众生中，以所爱重物施与，所得功德亦复无量。如佛说：有五大施，何等五？一者、不杀生，是为最大施；不盗、不邪淫、不妄语、不饮酒，亦复如是。
　　复次，行慈三昧，其福无量，水、火不害，刀、兵不伤，一切恶毒所不能中；以五大施故，所得如是。
　　复次，三世十方中尊，佛为第一。如佛语难提迦优婆塞：杀生有十罪，何等为十？一者、心常怀毒，世世不绝；二者、众生憎恶，眼不喜见；三者、常怀恶念，思惟恶事；四者、众生畏之，如见蛇虎；五者、睡时心怖，觉亦不安；六者、常有恶梦；七者、命终之时，狂怖恶死；八者、种短命业因缘；九者、身坏命终，堕泥犁中；十者、若出为人，常当短命。
　　复次，行者心念：一切有命，乃至[虫+昆]虫，皆自惜身；云何以衣服、饮食自为身故而杀众生？
　　复次，行者当学大人法，一切大人中，佛为最大。何以故？一切智慧成就，十力具足，能度众生，常行慈愍，持不杀戒，自致得佛，亦教弟子行此慈愍。行者欲学大人行故，亦当不杀。
　　问曰：不侵我者，杀心可息；若为侵害、强夺、逼迫，是当云何？答曰：应当量其轻重。若人杀己，先自思惟：全戒利重？全身为重？破戒为失？丧身为失？如是思惟已，知持戒为重，全身为轻。若苟免全身，身何所得？是身名为老、病、死薮，必当坏败！若为持戒失身，其利甚重，又复思惟：我前后失身，世世无数，或作恶贼、禽兽之身，但为财利诸不善事；今乃得为持净戒故，不惜此身，舍命持戒，胜于毁禁全身百千万倍，不可为喻。如是定心，应当舍身以护净戒，如一须陀洹人，生屠杀家；年向成人，应当修其家业而不肯杀生。父母与刀，并一口羊，闭著屋中而语之言：若不杀羊，不令汝出，得见日月，生活饮食！儿自思惟言：我若杀此一羊，便当终为此业，岂以身故为此大罪？便以刀自杀。父母开户，见羊在一面立，儿已命绝。当自杀时，即生天上。若如此者，是为不惜寿命，全护净戒。如是等义，是名不杀生戒。
　　不与取者，知他物，生盗心，取物去离本处，物属我，是名盗。若不作，是名不盗。其余方便校计，乃至手捉未离地者，是名助盗法。财物有二种：有属他，有不属他。取属他物，是盗罪。属他物亦有二种：一者、聚落中，二者、空地。此二处物，盗心取，得盗罪。若物在空地，当检校知是物近谁国？是物应当有属，不应取。如毗尼中说种种不盗，是名不盗相。
　　问曰：不盗有何等利？答曰：人命有二种：一者、内，二者、外。若夺财物，是为夺外命。何以故？命依饮食、衣被等故活，若劫若夺，是名夺外命。如偈说：
　　一切诸众生，衣食以自活；若夺若劫取，是名劫夺命。
　　以是事故，有智之人不应劫夺。
　　复次，当自思惟：劫夺得物，以自供养，虽身充足，会亦当死；死入地狱，家室亲属，虽共受乐，独自受罪，亦不能救。已得此观，应当不盗。
　　复次，是不与取有二种：一者、偷，二者、劫，此二共名不与取。于不与取中，盗为最重。何以故？一切人以财自活，而或穿窬盗取，是最不净。何以故？无力胜人，畏死盗取故。劫夺之中，盗为重罪，如偈说：
　　饥饿身羸瘦，受罪大苦处；他物不可触，譬如大火聚。
　　若盗取他物，其主泣懊恼，假使天王等，犹亦以为苦。
　　杀生人罪虽重，然于所杀者是贼，偷盗人于一切有物人中贼。若犯余戒，于异国中有不以为罪者；偷盗人，一切诸国无不治罪。
　　问曰：劫夺之人，今世有人赞美其健，于此劫夺，何以放舍？答曰：不与而偷盗，是不善相；劫盗之中，虽有差降，俱为不善。譬如美食杂毒，恶食杂毒，美恶虽殊，杂毒不异。亦如明闇蹈火，昼夜虽异，烧足一也。今世愚人，不识罪、福二世果报，无仁慈心；见人能以力相侵，强夺他财，赞以为强。诸佛贤圣，慈愍一切，了达三世殃祸不朽，所不称誉。以是故，知劫盗之罪，俱为不善，善人行者之所不为。如佛说：不与取有十罪，何等为十？一者、物主常嗔；二者、重疑；（重罪人疑）三者、非时行，不筹量；四者、朋党恶人，远离贤善；五者、破善相；六者、得罪于官；七者、财物没入；八者、种贫穷业因缘；九者、死入地狱；十者、若出为人，勤苦求财，五家所共；若王、若贼、若火、若水、若不爱子用，乃至藏埋亦失。
　　邪淫者，若女人为父母、兄弟、姊妹、夫主、儿子，世间法、王法守护，若犯者是名邪淫。若有虽不守护，以法为守；云何法守？一切出家女人，在家受一日戒，是名法守。若以力，若以财，若诱诳；若自有妻受戒，有娠，乳儿，非道；乃至以华鬘与淫女为要；如是犯者，名为邪淫。如是种种不作，名为不邪淫。
　　问曰：人守人嗔，法守破法，应名邪淫；人自有妻，何以为邪？答曰：既听受一日戒，堕于法中；本虽是妇，今不自在；过受戒时，则非法守。有娠妇人，以其身重，厌本所习，又为伤娠。乳儿时淫其母，乳则竭；又以心著淫欲，不复护儿。非道之处，则非女根，女心不乐，强以非理，故名邪淫。是事不作，名为不邪淫。
　　问曰：若夫主不知，不见不恼，他有何罪？答曰：以其邪故；既名为邪，是为不正，是故有罪。
　　复次，此有种种罪过，夫妻之情，异身同体，夺他所爱，破其本心，是名为贼。复有重罪，恶名丑声，为人所憎；少乐多畏，或畏刑戮，又畏夫主傍人所知；多怀妄语，圣人所诃，罪中之罪。
　　复次，淫泆之人，当自思惟：我妇他妻，同为女人，骨肉情态，彼此无异，而我何为横生惑心，随逐邪意？邪淫之人，破失今世、后世之乐。（好名善誉身心安乐今世得也生天得道涅槃之利后世得也）
　　复次，回己易处，以自制心。若彼侵我妻，我则忿毒；若我侵彼，彼亦何异？恕己自制，故应不作。
　　复次，如佛说：邪淫之人，后堕剑树地狱，众苦备受；得出为人，家道不穆，常值淫妇，邪僻残贼，邪淫为患。譬如蝮蛇，亦如大火，不急避之，祸害将及！如佛所说邪淫有十罪：一者、常为所淫夫主欲危害之；二者、夫妇不穆，常共斗诤；三者、诸不善法日日增长，于诸善法日日损减；四者、不守护身，妻子孤寡；五者、财产日耗；六者、有诸恶事，常为人所疑；七者、亲属、知识所不喜爱；八者、种怨家业因缘；九者、身坏命终，死入地狱；十者、若出为女人，多人共夫；若为男子，妇不贞洁。如是等种种因缘不作，是名不邪淫。
　　妄语者，不净心，欲诳他，覆隐实，出异语，生口业，是名妄语。妄语之罪，从言声相解生；若不相解，虽不实语，无妄语罪。是妄语，知言不知，不知言知；见言不见，不见言见；闻言不闻，不闻言闻；是名妄语。若不作，是名不妄语。
　　问曰：妄语有何等罪？答曰：妄语之人，先自诳身，然后诳人；以实为虚，以虚为实，虚实颠倒，不受善法。譬如覆瓶，水不得入。妄语之人，心无惭愧，闭塞天道、涅槃之门。观知此罪，是故不作。
　　复次，观知实语，其利甚广，实语之利，自从己出，甚为易得，是为一切出家人力。如是功德，居家、出家人，共有此利，善人之相。
　　复次，实语之人，其心端直，其心端直，易得免苦；譬如稠林曳木，直者易出。
　　问曰：若妄语有如是罪，人何以故妄语？答曰：有人愚痴少智，遭事苦厄，妄语求脱；不知事发今世得罪，不知后世有大罪报。复有人虽知妄语罪，悭贪、嗔恚、愚痴多故，而作妄语。复有人虽不贪恚，而妄证人罪，心谓实尔，死堕地狱。如提婆达多弟子俱伽离，常求舍利弗、目揵连过失。是时，二人夏安居竟，游行诸国，值天大雨，到陶作家，宿盛陶器舍。此舍中先有一女人在暗中宿，二人不知。此女人其夜梦失不净，晨朝趣水澡洗。是时，俱伽离偶行见之。俱伽离能相，知人交会情状，而不知梦与不梦。是时，俱伽离顾语弟子：此女人昨夜与人情通。即问女人：汝在何处卧？答言：我在陶师屋中寄宿。又问：共谁？答言：二比丘。是时，二人从屋中出，俱伽离见已，又以相验之，意谓二人必为不净。先怀嫉妒，既见此事，遍诸城邑聚落告之；次到祇洹，唱此恶声。于是中间，梵天王来欲见佛。佛入静室，寂然三昧；诸比丘众，亦各闭房三昧，皆不可觉。即自思惟：我故来见佛，佛入三昧，且欲还去。即复念言：佛从定起，亦将不久，于是小住。到俱伽离房前，扣其户而言：俱伽离！俱伽离！舍利弗、目揵连心净柔软，汝莫谤之而长夜受苦！俱伽离问言：汝是何人？答言：我是梵天王。问言：佛说汝得阿那含道，汝何以故来？梵王心念而说偈言：
　　无量法欲量，不应以相取；无量法欲量，是野人覆没！
　　说是偈已，到佛所，具说其意。佛言：善哉！善哉！快说此偈！尔时，世尊复说此偈：
　　无量法欲量，不应以相取；无量法欲量，是野人覆没！
　　梵天王听佛说已，忽然不现，即还天上。尔时，俱伽离到佛所，头面礼佛足，却住一面。佛告俱伽离：舍利弗、目揵连，心净柔软，汝莫谤之而长夜受苦！俱伽离白佛言：我于佛语不敢不信，但自目见了了，定知二人实行不净。佛如是三诃，俱伽离亦三不受，即从座起而去。还其房中，举身生疮，始如芥子，渐大如豆，如枣、如柰，转大如瓜，翕然烂坏；如大火烧，叫唤号啕，其夜即死，入大莲华地狱。有一梵天夜来白佛：俱伽离已死。复有一梵天言：堕大莲华地狱。其夜过已，佛命僧集而告之言：汝等欲知俱伽离所堕地狱寿命长短不？诸比丘言：愿乐欲闻！佛言：有六十斛胡麻，有人过百岁取一胡麻，如是至尽，阿浮陀地狱中寿故未尽。二十阿浮陀地狱中寿，为一尼罗浮陀地狱中寿。如二十尼罗浮陀地狱中寿，为一呵罗逻地狱中寿。二十呵罗逻地狱中寿，为一呵婆婆地狱中寿。二十呵婆婆地狱中寿，为一休休地狱中寿。二十休休地狱中寿，为一沤波罗地狱中寿。二十沤波罗地狱中寿，为一分陀黎迦地狱中寿。二十分陀黎迦地狱中寿，为一摩呵波头摩地狱中寿。俱伽离堕是摩呵波头摩地狱中，出其大舌，以五百钉钉之，五百具犁耕之。尔时，世尊说此偈言：
　　夫士之生，斧在口中；所以斩身，由其恶言。
　　应呵而赞，应赞而呵；口集诸恶，终不见乐！
　　心口业生恶，堕尼罗浮狱；具满百千世，受诸苦毒痛。
　　若生阿浮陀，具满三十六；别更有五世，皆受诸苦毒。
　　心依邪见，破贤圣语；如竹生实，自毁其形。
　　如是等心生疑谤，遂至决定，亦是妄语。妄语人，乃至佛语而不信受，受罪如是！以是故，不应妄语。
　　复次，如佛子罗睺罗，其年幼稚，未知慎口。人来问之：世尊在不？诡言不在。若不在时，人问罗睺罗：世尊在不？诡言佛在。有人语佛，佛语罗睺罗：澡盘取水，与吾洗足！洗足已，语罗睺罗：覆此澡盘！如敕即覆。佛言：以水注之！注已，问言：水入中不？答言：不入！佛告罗睺罗：无惭愧人，妄语覆心，道法不入，亦复如是！如佛说：妄语有十罪，何等为十？一者、口气臭；二者、善神远之，非人得便；三者、虽有实语，人不信受；四者、智人谋议，常不参预；五者、常被诽谤，丑恶之声，周闻天下；六者、人所不敬，虽有教敕，人不承用；七者、常多忧愁；八者、种诽谤业因缘；九者、身坏命终，当堕地狱；十者、若出为人，常被诽谤。如是种种不作，是为不妄语，名口善律仪。
　　不饮酒者，酒有三种：一者、榖酒；二者、果酒；三者、药草酒。果酒者，葡萄、阿梨吒树果，如是等种种，名为果酒。药草酒者，种种药草，合和米曲、甘蔗汁中，能变成酒，同蹄畜乳酒，一切乳热者可中作酒。略说若干、若湿，若清、若浊，如是等能令人心动放逸，是名为酒。一切不应饮，是名不饮酒。
　　问曰：酒能破冷益身，令心欢喜，何以故不饮？答曰：益身甚少，所损甚多，是故不应饮。譬如美饮，其中杂毒，是何等毒？如佛语难提迦优婆塞：酒有三十五失，何等三十五？一者、现在世财物虚竭，何以故？人饮酒醉，心无节限，用费无度故；二者、众疾之门；三者、斗诤之本；四者、裸露无耻；五者、丑名恶声，人所不敬；六者、覆没智慧；七者、应所得物而不得，已所得物而散失；八者、伏匿之事，尽向人说；九者、种种事业，废不成办；十者、醉为愁本，何以故？醉中多失，醒已惭愧、忧愁；十一者、身力转少；十二者、身色坏；十三者、不知敬父；十四者、不知敬母；十五者、不敬沙门；十六者、不敬婆罗门；十七者、不敬伯、叔及尊长，何以故？醉闷恍惚，无所别故；十八者、不尊敬佛；十九者、不敬法；二十者、不敬僧；二十一者、朋党恶人；二十二者、疏远贤善；二十三者、作破戒人；二十四者、无惭、无愧；二十五者、不守六情；二十六者、纵己放逸；二十七者、人所憎恶，不喜见之；二十八者、贵重亲属，及诸知识所共摈弃；二十九者、行不善法；三十者、弃舍善法；三十一者、明人、智士所不信用，何以故？酒放逸故；三十二者、远离涅槃；三十三者、种狂痴因缘；三十四者、身坏命终，堕恶道泥犁中；三十五者、若得为人，所生之处，常当狂騃。如是等种种过失，是故不饮。如偈说：
　　酒失觉知相，身色浊而恶，智心动而乱，惭愧已被劫。
　　失念增嗔心，失欢毁宗族；如是虽名饮，实为饮死毒。
　　不应嗔而嗔，不应笑而笑，不应哭而哭，不应打而打，
　　不应语而语，与狂人无异；夺诸善功德，知愧者不饮。
　　如是四罪不作，是身善律仪；妄言不作，是口善律仪；名为优婆塞五戒律仪。
　　问曰：若八种律仪及净命，是名为戒，何以故优婆塞于口律仪中无三律仪，及净命？答曰：白衣居家，受世间乐，兼修福德，不能尽行戒法，是故佛令持五戒。
　　复次，四种口业中，妄语最重。
　　复次，妄语心生故作；余者或故作，或不故作。
　　复次，但说妄语，已摄三事。
　　复次，诸善法中，实为最大；若说实语，四种正语皆已摄得。
　　复次，白衣处世，当官理务，家业作使，是故难持不恶口法。妄语故作，重事故不应作。是五戒有五种受，名五种优婆塞：一者、一分行优婆塞；二者、少分行优婆塞；三者、多分行优婆塞；四者、满行优婆塞；五者、断淫优婆塞。一分行者，于五戒中受一戒，不能受持四戒；少分行者，若受二戒，若受三戒；多分行者，受四戒；满行者，尽持五戒；断淫者，受五戒已，师前更作誓言：我于自妇不复行淫。是名五戒。
　　如佛偈说：
　　不杀亦不盗，亦不有邪淫，实语不饮酒，正命以净心。
　　若能行此者，二世忧畏除，戒福恒随身，常与天人俱。
　　世间六时华，荣耀色相发，以此一岁华，天上一日具。
　　天树自然生，华鬘及缨络，丹葩如灯照，众色相间错。
　　天衣无央数，其色若干种，鲜白映天日，轻密无间垄。
　　金色照文绣，斐亹如云气，如是上妙服，悉从天树出。
　　明珠天耳珰，宝磲耀手足，随心所好服，亦从天树出。
　　金华琉璃茎，金刚为华须，柔软香芬熏，悉从宝池出。
　　琴瑟筝箜篌，七宝为校饰，器妙故音清，皆亦从树出。
　　波[颖-页+(人/米)]质妒树，天上树中王，在彼欢喜园，一切无有比。
　　持戒为耕田，天树从中出，天厨甘露味，饮食除饥渴。
　　天女无监碍，亦无妊身难，熙怡纵逸乐，食无便利患。
　　持戒常摄心，得生自恣地，无事亦无难，常得肆乐志。
　　诸天得自在，忧苦不复生，所欲应念至，身光照幽冥。
　　如是种种乐，皆由施与戒，若欲得此报，当勤自勉励！
　　问曰：今说尸罗波罗蜜，当以成佛，何以乃赞天福？答曰：佛言三事必得报果不虚；布施得大福，持戒生好处，修定得解脱。若单行尸罗，得生好处；若修定、智慧、慈悲、和合，得三乘道。今但赞持戒现世功德，名闻、安乐后世得报，如偈所赞。譬如小儿，蜜涂苦药，然后能服；今先赞戒福，然后人能持戒。持戒已，立大誓愿，得至佛道；是为尸罗生尸罗波罗蜜。又以一切人皆著乐，世间之乐天上为最。若闻天上种种快乐，便能受行尸罗；后闻天上无常，厌患心生，能求解脱；更闻佛无量功德，若慈悲心生，依尸罗波罗蜜得至佛道。以是故，虽说尸罗报无咎。
　　问曰：白衣居家，唯此五戒，更有余法耶？答曰：有一日戒，六斋日持，功德无量；若十二月一日至十五日，受持此戒，其福最多。
　　问曰：云何受一日戒？答曰：受一日戒法，长跪合掌，应如是言：我某甲今一日一夜，归依佛、归依法、归依僧！如是二、如是三归依。我某甲归依佛竟、归依法竟、归依僧竟。如是二、如是三归依竟。我某甲若身业不善，若口业不善，若意业不善，贪欲、嗔恚、愚痴故。若今世，若先世，有如是罪，今日诚心忏悔。身清净，口清净，心清净，受行八戒。是则布萨，此言善宿。如诸佛尽寿不杀生，我某甲一日一夜不杀生亦如是；如诸佛尽寿不盗，我某甲一日一夜不盗亦如是；如诸佛尽寿不淫，我某甲一日一夜不淫亦如是；如诸佛尽寿不妄语，我某甲一日一夜不妄语亦如是；如诸佛尽寿不饮酒，我某甲一日一夜不饮酒亦如是；如诸佛尽寿不坐高大床上，我某甲一日一夜不坐高大床上亦如是；如诸佛尽寿不著华缨络、不香涂身、不著香熏衣，我某甲一日一夜不著华缨络、不香涂身、不著香熏衣亦如是；如诸佛尽寿不自歌舞作乐、不往观听，我某甲一日一夜不自歌舞作乐、不往观听亦如是。已受八戒，如诸佛尽寿不过中食，我某甲一日一夜不过中食亦如是。我某甲受行八戒，随学诸佛法，名为布萨。愿持是布萨福报，生生不堕三恶八难。我亦不求转轮圣王、梵释天王世界之乐；愿诸烦恼尽，逮萨婆若，成就佛道。
　　问曰：云何受五戒？答曰：受五戒法，长跪合掌言：我某甲，归依佛、归依法、归依僧！如是二、如是三。我某甲归依佛竟、归依法竟、归依僧竟。如是二、如是三。我是释迦牟尼佛优婆塞，证知我某甲，从今日尽寿归依。戒师应言：汝优婆塞听！是多陀阿伽度、阿罗诃、三藐三佛陀，知人见人，为优婆塞说五戒如是，汝尽寿持！何等五？尽寿不杀生，是优婆塞戒，是中尽寿不应故杀生；是事若能，当言诺。尽寿不盗，是优婆塞戒，是中尽寿不应盗；是事若能，当言诺。尽寿不邪淫，是优婆塞戒，是中尽寿不应邪淫；是事若能，当言诺。尽寿不妄语，是优婆塞戒，是中尽寿不应妄语；是事若能，当言诺。尽寿不饮酒，是优婆塞戒，是中尽寿不应饮酒；是事若能，当言诺。是优婆塞五戒尽寿受持。当供养三宝：佛宝、法宝、比丘僧宝；勤修福德，以求佛道！
　　问曰：何以故六斋日受八戒、修福德？答曰：是日恶鬼逐人，欲夺人命，疾病、凶衰，令人不吉。是故劫初圣人教人持斋，修善、作福，以避凶衰。是时斋法不受八戒，直以一日不食为斋，后佛出世，教语之言：汝当一日一夜，如诸佛持八戒，过中不食，是功德将人至涅槃。如四天王经中佛说：月六斋日，使者太子及四天王，自下观察众生。布施、持戒、孝顺父母少者，便上忉利，以启帝释。帝释诸天心皆不悦，说言：阿修罗种多，诸天种少。若布施、持戒、孝顺父母多者，诸天帝释心皆欢喜，说言：增益诸天众，减损阿修罗。是时释提婆那民见诸天欢喜，说此偈言：
　　六日神足月，受持清净戒；是人寿终后，功德必如我！
　　佛告诸比丘：释提桓因，不应说如是偈。所以者何？释提桓因，五衰、三毒未除，云何妄言持一日戒，功德福报必得如我？若受持此戒，必应如佛，是则实说。诸大尊天欢喜因缘故，得福增多。
　　复次，此六斋日，恶鬼害人，恼乱一切，若所在丘聚、郡县、国邑，有持斋受戒善人者，以此因缘，恶鬼远去，住处安隐。以是故，六日持斋受戒，得福增多。
　　问曰：何以故诸恶鬼辈，以此六日恼害于人？答曰：天地本起经说：劫初成时，有异梵天王子诸鬼神父，修梵志苦行，满天上十二岁，于此六日，割肉、出血以著火中。以是故，诸恶鬼神于此六日辄有势力。
　　问曰：诸鬼神父，何以于此六日割身肉、血以著火中？答曰：诸神中摩醯首罗神最大第一，诸神皆有日分。摩醯首罗一月有四日分：八日、二十三日、十四日、二十九日。余神一月有二日分：月一日、十六日，月二日、十七日。其十五日、三十日，属一切神。摩醯首罗为诸神主，又得日多故，数其四日为斋；二日是一切诸神日，亦数以为斋。是故诸鬼神于此六日，辄有力势。
　　复次，诸鬼神父，于此六日割肉、出血，以著火中；过十二岁已，天王来下，语其子言：汝求何愿？答言：我求有子！天王言：仙人供养法，以烧香、甘果诸清净事；汝云何以血、肉著火中，如罪恶法？汝破善法，乐为恶事，令汝生恶子，啖肉、饮血。当说是时，火中有八大鬼出，身黑如墨，发黄、眼赤，有大光明。一切鬼神，皆从此八鬼生。以是故，于此六日，割身肉、血以著火中而得势力。如佛法中，日无好、恶，随世恶日因缘故，教持斋受戒。
　　问曰：五戒、一日戒，何者为胜？答曰：有因缘故，二戒俱等。但，五戒终身持；八戒一日持；又，五戒常持，时多而戒少；一日戒时少而戒多。
　　复次，若无大心，虽复终身持戒，不如有大心人一日持戒也。譬如软夫为将，虽复持兵终身，智勇不足，卒无功名；若如英雄奋发，祸乱立定，一日之勋，功盖天下。是二种戒，名居家优婆塞法。居家持戒，凡有四种：有下、中、上，有上上。下人持戒，为今世乐故。或为怖畏，称誉名闻故；或为家法，曲随他意故；或避苦役，求离厄难故。如是种种，是下人持戒。中人持戒，为人中富贵，欢娱适意。或期后世福乐，克己自勉，为苦日少，所得甚多，如是思惟坚固持戒。譬如商人，远出深入，得利必多；持戒之福，令人受后世福乐，亦复如是。上人持戒，为涅槃故。知诸法一切无常故，欲求离苦，常乐无为故。
　　复次，持戒之人，其心不悔，心不悔故得喜乐，得喜乐故得一心，得一心故得实智，得实智故得厌心，得厌心故得离欲，得离欲故得解脱，得解脱故得涅槃。如是持戒，为诸善法根本。
　　复次，持戒为八正道初门，入道初门，必至涅槃。

　　　　释初品中赞尸波罗蜜义

　　问曰：如八正道，正语、正业在中。正见、正行在初，今何以言戒为八正道初门？答曰：以数言之，大者为始，正见最大，是故在初。
　　复次，行道故，以见为先；诸法次第，故戒在前。譬如作屋，栋梁虽大，以地为先。上上人持戒，怜愍众生，为佛道故；以知诸法，求实相故，不畏恶道，不求乐故。如是种种，是上上人持戒。是四，总名优婆塞戒。
　　出家戒亦有四种：一者、沙弥、沙弥尼戒；二者、式叉摩那戒；三者、比丘尼戒；四者、比丘僧戒。
　　问曰：若居家戒得生天上，得菩萨道，亦得至涅槃，复何用出家戒？答曰：虽俱得度，然有难易。居家生业种种事务，若欲专心道法，家业则废；若欲专修家业，道事则废；不取不舍，乃应行法，是名为难。若出家离俗，绝诸忿乱，一向专心，行道为易。
　　复次，居家愦闹，多事多务，结使之根，众恶之府，是为甚难。若出家者，譬如有人，出在空野无人之处而一其心，无思、无虑，内想既除，外事亦去。如偈说：
　　闲坐林树间，寂然灭众恶；恬澹得一心，斯乐非天乐。
　　人求富贵利，名衣好床褥；斯乐非安隐，求利无厌足。
　　纳衣行乞食，动止心常一；自以智慧眼，观知诸法实。
　　种种法门中，皆以等观入；解慧心寂然，三界无能及！
　　以是故，知出家修戒，行道为易。
　　复次，出家修戒，得无量善律仪，一切具足满。以是故，白衣等应出家受戒。
　　复次，佛法中，出家法第一难修。如阎浮呿提梵志问舍利弗：于佛法中何者最难？舍利弗答曰：出家为难！又问：出家何等难？答曰：出家乐法为难。既得乐法，复何者为难？修诸善法难。以是故，应出家。
　　复次，若人出家时，魔王惊疑言：此人诸结使欲薄，必得涅槃，堕僧宝数中。
　　复次，佛法中出家人，虽破形堕罪，罪毕得解脱。如郁钵罗华比丘尼本生经中说：佛在世时，此比丘尼得六神通阿罗汉。入贵人舍，常赞出家法，语诸贵人妇女言：姊妹可出家！诸贵妇女言：我等少壮，容色盛美，持戒为难，或当破戒！比丘尼言：但出家，破戒便破。问言：破戒当堕地狱，云何可破？答言：堕地狱便堕！诸贵妇女皆笑之言：地狱受罪，云何可堕？比丘尼言：我自忆念本宿命时作戏女，著种种衣服而说旧语，或时著比丘尼衣以为戏笑。以是因缘故，迦叶佛时作比丘尼。自恃贵姓端正，心生憍慢而破禁戒；破戒罪故，堕地狱受种种罪。受罪毕竟，值释迦牟尼佛出家，得六神通阿罗汉道。以是故，知出家受戒，虽复破戒，以戒因缘故得阿罗汉道；若但作恶，无戒因缘，不得道也。我乃昔时世世堕地狱，地狱出为恶人，恶人死还入地狱，都无所得。今以此证知出家受戒，虽复破戒，以是因缘可得道果。
　　复次，如佛在祇洹，有一醉婆罗门来到佛所，求作比丘。佛敕阿难与剃头，著法衣。醉酒既醒，惊怪己身忽为比丘，即便走去。诸比丘问佛：何以听此醉婆罗门作比丘？佛言：此婆罗门，无量劫中初无出家心，今因醉故暂发微心，以是因缘故当出家得道。如是种种因缘，出家之利，功德无量。以是故，白衣虽有五戒，不如出家。是出家律仪有四种：沙弥、沙弥尼，式叉摩那，比丘尼，比丘。云何沙弥、沙弥尼出家受戒法？白衣来欲求出家，应求二师：一、和尚，一、阿阇黎。和尚如父，阿阇黎如母；以弃本生父母，当求出家父母。著袈裟衣，剃除须发，应两手捉和尚两足。何以捉足？天竺法以捉足为第一恭敬供养。阿阇黎应教十戒，如受戒法。沙弥尼亦如是，唯以比丘尼为和尚。式叉摩那受六法二岁。
　　问曰：沙弥十戒，便受具足戒；比丘尼法中，何以有式叉摩那，然后得受具足戒？答曰：佛在世时，有一长者妇，不觉怀妊，出家受具足戒。其后身大转现，诸长者讥嫌比丘；因此制有二年学戒，受六法，然后受具足戒。
　　问曰：若为讥嫌，式叉摩那岂不致讥？答曰：式叉摩那未受具足，譬如小儿，亦如给使；虽有罪秽，人不讥嫌。是式叉摩那有二种：一者、十八岁童女受六法；二者、夫家十岁得受六法。若受具足戒，应二部僧中用五衣钵盂；比丘尼为和尚及教师，比丘为戒师，余如受戒法。略说则五百戒，广说则八万戒。第三羯磨讫，即得无量律仪，成就比丘尼。比丘则有三衣钵盂，三师十僧，如受戒法。略说二百五十，广说则八万。第三羯磨讫，即得无量律仪法。是总名为戒，是为尸罗。

