
　　　　佛说佛母出生三法藏般若波罗蜜多经卷第二十二

　　　　　　　　西天译经三藏朝奉大夫试光禄
　　　　　　　　卿传法大师赐紫臣施护奉诏译

　　　　坚固义品第二十七

　　尔时，尊者舍利子谓尊者须菩提言：「若菩萨摩诃萨，行此甚深般若波罗蜜多者是行坚固义。」
　　须菩提言：「如是，如是。舍利子！菩萨摩诃萨行此甚深般若波罗蜜多者是行坚固义。」
　　尔时，有欲界千天子众作如是念，菩萨摩诃萨为阿耨多罗三藐三菩提故，行此甚深般若波罗蜜多。虽复了诸法相入诸法性，而不安住声闻缘觉所证实际，以是缘故所应敬礼。
　　尔时尊者须菩提知其念即谓言：「诸天子！菩萨摩诃萨行此甚深般若波罗蜜多，而不证彼声闻缘觉实际者亦未足为难。何以故？若菩萨摩诃萨，被精进铠欲度无量无数无边众生，普令安住大般涅槃斯为难事。所以者何？众生毕竟离故无所有，以无所有故不可得众生相，是故众生不可得度。诸天子！若菩萨欲度众生者为欲度虚空。何以故？虚空离故众生亦离，虚空无所有故众生亦无所有，毕竟无有众生可得。诸菩萨摩诃萨，为欲度者是为难事。诸天子！如人与彼虚空共斗，佛说众生相不可得亦复如是。何以故？众生离故色亦离，众生离故受想行识亦离，众生离故乃至一切法亦离。诸天子！若菩萨摩诃萨闻作是说，不惊不怖不退不没者，当知是为行般若波罗蜜多。」
　　尔时，世尊告尊者须菩提言：「何因缘故，菩萨摩诃萨闻作是说，不惊不怖不退不没耶？」
　　须菩提言：「一切法离故不没。何以故？世尊！没者不可得，没法不可得。而所没处亦不可得。以是因缘菩萨摩诃萨闻作是说，不惊不怖不退不没。」
　　佛言：「须菩提！如是，如是。若菩萨摩诃萨闻作是说，不惊不怖不退不没者，是行般若波罗蜜多。」须菩提白佛言：「世尊，若菩萨摩诃萨，修行是般若波罗蜜多者，常得大梵天王，帝释天主，大自在天，并余欲界诸天子众，尊重恭敬顶礼称赞。」佛言：「须菩提！非但大梵天王，帝释天主，大自在天，并余欲界诸天子众，尊重恭敬顶礼称赞。所有梵众天，梵辅天，大梵天，少光天，无量光天，光音天，少净天，无量净天，遍净天，无云天，福生天，广果天，无烦天，无热天，善见天，善现天，色究竟天，如是等天上诸天子众，亦常尊重恭敬顶礼称赞，是修行般若波罗蜜多菩萨摩诃萨。又十方无量阿僧祇世界，诸佛如来应供正等正觉现住说法者，常以佛眼观察是修行般若波罗蜜多菩萨摩诃萨，又复以佛威神常所护念。须菩提！是菩萨摩诃萨，以修行般若波罗蜜多故，即得不退转于阿耨多罗三藐三菩提，诸恶魔众伺不得便。须菩提！假使三千大千世界所有众生，一一皆化作诸恶魔，是诸魔众亦复不能于彼修行般若波罗蜜多菩萨摩诃萨所伺得其便。又须菩提！且置是三千大千世界。如前所说，假使如兢伽沙数世界一切众生，一一皆化作诸恶魔，是诸魔众亦复不能于彼修行般若波罗蜜多菩萨摩诃萨所伺得其便。须菩提当知！修行般若波罗蜜多菩萨摩诃萨，成就二法不为诸魔伺得其便。何等为二？所谓观一切法空，不舍一切众生，是为二法。须菩提！复有二法，菩萨摩诃萨能成就故，不为诸魔伺得其便。何等为二？所谓如说能行，诸佛称赞，是为二法。又须菩提！若菩萨摩诃萨，如是行般若波罗蜜多者，有诸天子常来其所，瞻礼恭敬作如是言：『善男子，汝速修行是般若波罗蜜多，速证阿耨多罗三藐三菩提。何以故？善男子，汝修行是般若波罗蜜多故，能与无依众生而作依怙，无救众生而为救度，无归众生为作所归，无舍众生为作住舍，无趣众生而为作趣，无洲众生而为作洲，不识毕竟道者为示毕竟道，不识正道者为示正道，在黑闇者为作光明。菩萨摩诃萨行般若波罗蜜多者，成就如是功德。』须菩提！又菩萨摩诃萨行是般若波罗蜜多者，现在十方无量阿僧祇世界诸佛世尊，与彼菩萨声闻大众围绕演说法时，常所称赞是菩萨所有功德，及其名字族氏色相威力。须菩提！如我今时集会说法，常所称赞阿閦佛刹中，宝幢菩萨及彼刹中余诸菩萨修梵行者，所有功德名字族氏色相威力，须菩提！诸佛刹中亦复如是，彼彼佛会演说法时，亦常称赞我刹土中修行般若波罗蜜多者，及余菩萨修梵行者所有功德名字族氏色相威力。」
　　须菩提白佛言：「世尊！诸佛世尊演说法时，普皆称赞诸菩萨摩诃萨所有功德名字族氏色相威力耶？」
　　佛言：「不也，须菩提！诸佛世尊演说法时，于诸菩萨摩诃萨，有称赞者有不称赞者。」
　　须菩提言：「何等菩萨是称赞者？」
　　佛言：「须菩提！所有住不退转菩萨摩诃萨，诸佛世尊常所称赞。」
　　须菩提言：「若未住不退转者，诸佛世尊所称赞不？」
　　佛言：「须菩提！有菩萨摩诃萨，虽未安住不退转地，诸佛世尊亦常称赞。彼复云何？所谓菩萨摩诃萨，若学阿閦如来本为菩萨时所行道法者，是菩萨虽未安住不退转地，亦为诸佛常所称赞。又须菩提！若菩萨摩诃萨，学宝幢菩萨所行道法者，是菩萨虽未安住不退转地，亦为诸佛常所称赞。又须菩提！若菩萨摩诃萨行般若波罗蜜多故，信解一切法无生，而未能证得无生法忍，又信解一切法寂静，而于不退转地中，未能自在得一切法寂静。是菩萨亦为诸佛常所称赞。又须菩提！若菩萨摩诃萨得诸佛世尊共所称赞者，必当安住不退转地，远离声闻缘觉之心，决定得授阿耨多罗三藐三菩提记。何故菩萨摩诃萨，得彼诸佛共称赞耶？为菩萨摩诃萨能行是般若波罗蜜多故。
　　「复次，须菩提！若菩萨摩诃萨闻此甚深般若波罗蜜多，不疑不悔不难不没者，是菩萨摩诃萨，当于阿閦如来应供正等正觉所，及彼刹中诸菩萨所，亦得闻是般若波罗蜜多法门，闻已信解随信解已得不退转。须菩提！若有闻是法门生信解者尚获如是功德，何况若能随所信解，如理安住如理而行，如如所住住一切智。」
　　须菩提白佛言：「世尊！离如无法可得，当以何法于如中住，当以何法得阿耨多罗三藐三菩提，当以何法可说？」
　　佛言：「须菩提！如汝所说离如无法可得，当以何法于如中住，当以何法得阿耨多罗三藐三菩提，当以何法可说者？如是，如是。须菩提！离如无法可得，于如中住如尚不可得，何况有住如者。如中尚无阿耨多罗三藐三菩提，何况有证者。是故无所证无证者无所用证法，如中尚无法可得，何况有说法者。」
　　尔时，帝释天主白佛言：「世尊！般若波罗蜜多最上甚深。若菩萨摩诃萨，为欲成就阿耨多罗三藐三菩提故，若闻是说无法可住无法可证无法可说，于是中不疑不悔不难不没者。当知是菩萨摩诃萨所为甚难。」
　　时尊者须菩提，即谓帝释天主言：「憍尸迦！如汝所言，菩萨摩诃萨若闻此甚深法，不疑不悔不难不没是为甚难者。憍尸迦！于一切法空中有何法可得疑悔难没耶？」
　　帝释天主白尊者须菩提言：「尊者有所乐说皆因于空，而于是中亦无所碍，譬如仰射虚空箭去无碍，尊者所说无碍亦然。」
　　帝释天主作是说已即白佛言：「世尊！如我所说是随如来说，是随法语答不？」
　　佛告帝释天主言：「憍尸迦！如是，如是。如汝所说，是随如来说名为正说，是随法语答名为正答。憍尸迦！彼须菩提有所乐说皆因于空，而般若波罗蜜多尚不可得，何况有行般若波罗蜜多者。阿耨多罗三藐三菩提尚不可得，何况有证阿耨多罗三藐三菩提者。一切智尚不可得，何况有证一切智者。真如尚不可得，何况有住如者。无生法尚不可得，何况有证无生者。菩萨尚不可得，何况有求菩提者。十力尚不可得，何况有具是力者。四无所畏尚不可得，何况有成就无所畏者。法尚不可得，何况有说法者。憍尸迦！彼须菩提如是乐行一切法远离，行一切法无所得行。须菩提！行如是行，比诸菩萨摩诃萨行般若波罗蜜多行，百分不及一，千分不及一，百千分不及一，俱胝分不及一，百千俱胝分不及一，百千俱胝那庾多分不及一，算分数分及譬喻分，乃至乌波尼杀昙分皆不及一。憍尸迦！唯除如来所行，余诸菩萨摩诃萨，行是般若波罗蜜多行者，于一切行中最上最大最胜最妙，无上中无上、无等、无等等，非一切声闻缘觉而能等比。是故憍尸迦！若善男子善女人，欲于一切众生中，最上最大最胜最妙，无上中无上、无等、无等等者，当学菩萨摩诃萨行是般若波罗蜜多。」

　　　　散华缘品第二十八之一

　　尔时，复有三十三天诸天子众，各各持以曼陀罗华、摩诃曼陀罗华、来诣佛所而散是华。即时会中有六万苾刍俱从座起，偏袒右肩右膝著地，合掌恭敬住立佛前。时诸苾刍以佛威神力故，各各掌中自然盈满曼陀罗华、摩诃曼陀罗华，即以此华散于佛上。华散佛已咸作是言：「世尊！我等皆修是般若波罗蜜多，皆行如是无上胜行。」
　　尔时，世尊即从口门放大光明，所谓青黄赤白等种种色光，遍照无量无边佛刹乃至梵界，普遍照耀已其光旋还，绕佛三匝却从世尊顶门而入。
　　尔时，尊者阿难即从座起，偏袒右肩右膝著地，合掌向佛作如是言：「何因何缘放斯光明？若无因缘如来应供正等正觉不放光明。」
　　佛告尊者阿难言：「汝今当知此六万苾刍，于未来世星宿劫中皆得成佛，同名散华如来应供正等正觉出现世间。是诸如来所有寿量二万劫数皆悉同等，正法住世亦二万劫。是诸佛会有声闻众，彼彼数量亦复相等。阿难当知！此六万苾刍从是已后在在所生，于佛法中出家修道，所向方处王城聚落，悉以正法为人演说，随说法处彼彼世界，常雨五色种种妙华而为供养，是诸苾刍在在处处作大利益，乃至最后得成正觉。是故阿难！若菩萨摩诃萨，乐欲行彼最上行者，应当行是般若波罗蜜多。又复阿难！若能行是般若波罗蜜多者，当知皆从人间命终，或知足天命终已后而来生此。何以故？人间及知足天，于般若波罗蜜多易所修行故。又复阿难！若菩萨摩诃萨，行此般若波罗蜜多者，当知是菩萨摩萨，常得诸佛共所观察。又复阿难！若菩萨摩诃萨，于此般若波罗蜜多法门，受持读诵记念思惟乃至书写已，复为他人如理表示如实教授，如所利益如理生喜。如是行者，当知是菩萨摩诃萨，于如来应供正等正觉所深种善根，非于声闻缘觉所而种善根。何以故？般若波罗蜜多善根胜故。又复阿难！若菩萨摩诃萨，于此般若波罗蜜多法门，受持读诵记念思惟，为人演说乃至书写者，是菩萨摩诃萨，常得亲近现在诸佛听受正法。又复阿难！若菩萨摩诃萨，闻此般若波罗蜜多法门，而于是中不违不逆不毁不谤者，当知是菩萨摩诃萨，于先佛所已种善根。何以故？菩萨摩诃萨行是般若波罗蜜多故，而能成就阿耨多罗三藐三菩提。是故阿难！我今于一切世间天人阿修罗众中，以是般若波罗蜜多正法嘱累于汝，汝当于此般若波罗蜜多正法，忆念受持宣通流布，令得久住而不断灭。阿难！于我所说一切法中，唯除般若波罗蜜多不可忘失。若有人受持此法门时，乃至一字一句错误忘失者其罪甚重，是人不令我心生喜，若于余法有所忘失其罪乃轻。何以故？般若波罗蜜多微妙甚深，若人于此法门，不生尊重恭敬，不能瞻礼供养者，当知是人于过去未来现在诸佛世尊，不生尊重恭敬，不能瞻礼供养，是人不令我心生喜。何以故？般若波罗蜜多，即是过去未来现在佛母，出生诸佛及一切智。是故阿难！我今以是般若波罗蜜多正法嘱累于汝。若此正法欲断灭时，汝当受持宣通流布使不断灭。又复汝于此法所有文字章句，分明记忆无令忘失。如理作意思惟修习，广为他人解释其义，劝令受持读诵书写。何以故？此般若波罗蜜多，即是过去未来现在诸佛法身故。又复阿难！若人于我生欢喜心尊重恭敬瞻礼供养者，是人即以此心，当于般若波罗蜜多法门尊重恭敬瞻礼供养，即同供养于我，亦同供养过去未来现在诸佛。又复阿难！若人于我爱乐不舍者，当于般若波罗蜜多爱乐不舍，忆念受持宣通流布使不断灭。阿难！我今以是嘱累因缘付嘱于汝但且略说，欲广说者若一劫若过一劫，乃至百千俱胝劫数说不能尽。又复阿难！所有过去未来现在诸佛世尊，于一切世间天人阿修罗众中而为大师。般若波罗蜜多亦复如是，于一切世间天人阿修罗众中而为大师。何以故？此般若波罗蜜多，有大因缘能为一切世间天人阿修罗等作大利益。又复阿难！若人不离此般若波罗蜜多法门，能于其中受持读诵记念思惟，为人演说乃至书写者，此即是我所行教化。是人即为不离佛不离法不离僧，而能护助过去未来现在诸佛世尊阿耨多罗三藐三菩提。何以故？所有诸佛阿耨多罗三藐三菩提，皆从般若波罗蜜多所出生故。阿难！若过去诸佛如来应供正等正觉。阿耨多罗三藐三菩提，皆从是般若波罗蜜多生。若未来诸佛如来应供正等正觉。阿耨多罗三藐三菩提，亦从是般若波罗蜜多生。于今现在十方无量阿僧祇世界现住说法者如来应供正等正觉。阿耨多罗三藐三菩提，亦从是般若波罗蜜多生。是故阿难！若菩萨摩诃萨，欲得阿耨多罗三藐三菩提者，当善学诸波罗蜜多，学是诸波罗蜜多者，即学般若波罗蜜多。何以故？般若波罗蜜多而能出生诸波罗蜜多故。又此般若波罗蜜多，是诸菩萨母，而能出生诸菩萨故。而诸波罗蜜多亦能出生阿耨多罗三藐三菩提。何以故？诸波罗蜜多，皆从般若波罗蜜多中来，由是般若波罗蜜多所生诸波罗蜜多，亦能助阿耨多罗三藐三菩提。是故诸菩萨摩诃萨，欲得阿耨多罗三藐三菩提者，应当善学诸波罗蜜多。「复次，阿难！汝当谛听，我今以是般若波罗蜜多正法第二第三重复嘱累于汝。汝当忆念受持慎勿忘失。此法若欲灭时，汝可护助宣通流布无令断灭。阿难！此般若波罗蜜多，是诸如来应供正等正觉无尽法藏。何以故？所有过去诸佛如来应供正等正觉，广为一切众生说此般若波罗蜜多无尽法藏，令诸众生普得阿耨多罗三藐三菩提。未来诸佛如来应供正等正觉，亦为一切众生说此般若波罗蜜多无尽法藏，令诸众生普得阿耨多罗三藐三菩提。于今现在十方无量阿僧祇世界现住说法者，诸佛如来应供正等正觉，亦为一切众生，说此般若波罗蜜多无尽法藏，令诸众生普得阿耨多罗三藐三菩提。又复阿难！若声闻乘人以声闻法，普为三千大千世界一切众生，如应宣说悉令证得阿罗汉果是利不虚。阿难！彼诸阿罗汉所有布施持戒修定功德，于汝意云何，是为多不？」
　　阿难白佛言：「甚多，世尊！甚多，善逝！」
　　佛言：「阿难！彼福虽多，不如菩萨以此般若波罗蜜多中相应一法，普为众生如理宣说，是菩萨摩诃萨得福甚多。又菩萨摩诃萨，于此般若波罗蜜多法门，能一日中为余菩萨摩诃萨如理宣说者得福倍多。阿难！且置一日，若能从旦至于食时，复置从旦至于食时，若能一漏刻间，置是一漏刻间，若能一须臾，置一须臾，若能一罗[口+缚]，置一罗[口+缚]，若能一刹那，如是一刹那间。以此般若波罗蜜多法门，为余菩萨摩诃萨如理宣说者，当知是菩萨摩诃萨，其所得福亦复倍多。阿难！若菩萨摩诃萨，能如是法施众生者，不可以声闻缘觉善根福德而相等比。何以故？是菩萨摩诃萨，不退转于阿耨多罗三藐三菩提。」

　　　　佛说佛母出生三法藏般若波罗蜜多经卷第二十二

