
　　　　大方广佛华严经疏卷第三十六

　　　　唐清凉山大华严寺沙门澄观撰

　　第三发光地所以来者。前戒此定义次第故。又前三地寄同世间施戒修法前二施戒竟。今此显修故。深密云。前位能持微细戒品。未得圆满世间等持等至。及圆满闻法总持。为令得此因说此地。令勤修学。此则具前二意。言发光者。智论四十九名为光地。本论及金光明十住婆沙等。皆名明地。光之与明眼目殊称。皆略无发字。仁王名明慧。慧亦是明义旨皆同。今统收下经及诸经论。总有三义。立发光名。一以初住地十种净心为能发。胜定闻持为所发光。以安住地竟。方始闻法修得定故。故瑜伽四十八云。由闻行正法光明等持。光明之所显示故名发光地。由内心净能发光明。是故说名增上心住。既言由内心净能发明知以十净心为能发也。摄论金光明经意皆同此二以闻持为能发。胜定为所发。以闻法竟。静处修行方发定故。瑜伽亦说等持为光明故。此约地中释之。三以胜定总持。并为能发。彼四地证光明相。以为所发。故下论云。彼无生慧此名光明。依此光明故名明地。此约地满释。唯识亦云。成就胜定大法总持。能发无边妙慧光故。谓由得胜定发修慧光。由得总持教法发闻思光。彼无边慧即是三慧。故上本分论云。随闻思修照法显现。谓就此慧中。四地证法为所照。三慧光明为能照。三慧是彼证智光明之相。余诸经论言虽少异。并不出此故。十净心唯是能发。证光明相唯是所发。胜定一种通能所发。是以此地偏得增上心名。若所离障通约三慧故。本分论云。闇相于闻思修诸法忘障。唯识名闇钝障。谓所知障中俱生一分。令闻思修法忘失彼障三地胜定总持。及彼所发殊胜三慧。入三地时便能永断。由斯三地说断二愚及彼粗重。一欲贪愚。此障胜定及彼修慧。二圆满陀罗尼愚。此障闻思慧。及障彼圆满陀罗尼故。若约所证。唯就总持名证胜流真如。唯识云。谓此真如所流教法。于余教法极为胜故。梁摄论云。从真如流出正体智。正体智流出后得智。后得智流出大悲。大悲流出十二部经。名为胜流法界故。下经中。能舍身命求此善说。其所成行。亦唯禅及求法。其所得果。亦法及禅。梁摄论云。通达胜流法界。得无边法音果。金光明云。三地发心得难动三昧果。下文四无量五神通等。皆定所摄。次正释文总分三分。初赞请分。二正说分。三重颂分。今初六偈分二。前三庆前后三请后。前中初偈集经者序。后二偈发言赞能所说。于中善哉是总。第八句是结。别明能说有二前偈有慈后偈有悲。故云利益。所说亦二。前偈教相故云律仪。后偈证相故云微妙。真实者契理故。无异者千圣同辙故。无差别者理贯事故。后三请。后中二。初二偈大众请。前偈总请三地之法。谓如彼教法相应三智之业。后偈别请十度行法。以地地通有故。慈悲是愿道谓道力。佛清净行即无漏智。末后一偈上首请。第二正说分中。先明地行。后辨地果。前中四分。一起厌行分。二厌行分。三厌分。四厌果分。此地修禅厌伏烦恼。亦厌于禅故名厌地。设忻大法亦为厌故。正住地心住于八禅。故但名厌。初入地心观修彼行。名厌行分。趣地方便起彼厌行。地满心中得无量等。是厌之果。亦可初一是入心。余三是住心。今初分中有三。初结前起后。二何等下征列十心。三菩萨以是下。结行入位。初中标起云十种深心。论经云深念心。则异前二地。单云深心。谓更以十心念前十深心故。瑜伽云。若菩萨先于增上戒住已。得十种清净意乐。复由余十净心意乐作意思惟。成上品故。入增上心住。二征列中十心义分四对。初二一对根本建立。次三一对方便发修。次三一对修已成就。后二一对德用自在。此四对中皆前离过。后明成善。初言净心者离过也。论云依彼净深念心。谓依二地净心。起此趣地净心故。瑜伽云。一者作意思惟。我于十种净心意乐已得清净故。二安住心者。依不舍自乘及前十故。此二依前。故云根本建立。后八依前起后。次第二对方便发修者。论云志求胜法起善方便。三地胜定总持。名为胜法。于中前二句离过。一悬厌当欲。二离于现贪。后一造行进善。若不胜进则名为退。故异第二。若准瑜伽。所修对治不复退失。故下颂云不害。若失对治则有害故。第三对中。初一离过。谓自地烦恼不能坏。故名坚固心。自地即第二。以初十心未增。未入三地故。后二成善。初句体成。依等至八禅出入自在。故云明盛。后句用成。即依前句禅定自在力。虽生下地而不退失。故云勇猛。故下经云。于禅能出能入者。即明盛也。又云不随禅解脱力生者。是勇猛也。地满方成。今此作是思惟。即得入地故。瑜伽。十心。皆有作意思惟之言。第四对中。初句自行离过。依欲界生烦恼不能染故。论名快心。晋经名胜心。皆以有智故不染烦恼。今言广者。兼不乐陕小故。后句利他自在。依利众生不断诸有。故云大心。此广大二心。与前后有异。三结行入地。谓于前十心作意思惟。便入增上心住。第二佛子菩萨摩诃萨住第三下。厌行分中有三。一修行护烦恼行。以观有为可厌患故。二见如是下修行护小乘行。求一切智。深念众生舍陕劣心故。三菩萨如是厌离下。。修行方便摄行。欲摄众生。不离无障碍智究竟方便等故。又此三段摄前三位。初及第二一半摄修行住。次护小乘陕心。下摄无恚恨行。以慈悲故。后段摄等一切佛回向。思惟佛智度众生故。今初二十句分二。初十观无常即知有为体性。后十观无救者即人彰过。今初分三。初显观时。谓住地已拣前趣入。次观一切下。总辨所观。言如实相者此有二义。一事实。谓无常等。二理实谓即不生等。今文具二。后所谓下别示其相。文有十句。初总余别。总云无常者。论云是中命行不住故。谓命行二字是所无常法。不住二字是无常义。相续名命迁流名行。命举于内行通内外。故下别中分出依正。别中九句。初五句。云何此无常。即前命行。后四句何者是无常。即前不住。初中有二义。一随事前三内报以显无常。后二外报以显无常。二据义。五句以苦等四观共显无常。初句即苦。论云依身转时力生三种苦故。谓三苦依三受。三受依触生故。依身转方能生苦。即是无常。二即不依饮食力。形色增损故。三不安隐者依不护诸恶力横夭寿等。四败坏者。依世界成。力成必灭故。五不久住者。此句依无我。谓资生依主无有定力。属于五家。非一处住不定。我所反显我无。后四何者是无常。然无常有二种。一者少时无常即刹那生灭。二自性不成实无常。谓三世缘生俱无自性故。不成实体。即下三句。一非从前际生者。过去已灭故。二非向后际去者。现在即灭。无容从现转至未来故。三非于现在住者。念念迁谢求其住相不可得故。约三世迁灭。求生等相皆不可得。即入不生不灭是无常义。此中三世约相续门。如因前身有今身等。若依生灭门。则应从未来藏流入现在。迁至过去。二门不同也。第二又观下明其无救。初句总显。言此法者即前无常。今又观之。不出生老病死。如四方山来无逃避处。无能救者。别有九句约生老病死。初四约死以显无救。此相显故所以先明。一无依者。于无常未至中无所依告救令不至。二与忧者无常既至无能救者。意地惧死所以怀忧。三与悲者。生阴转坏死相现前。于此中间弥增涕泗。四苦恼同住者。正舍寿时四大分散。在于五根苦恼事中。其力虚弱。更以忧悲随逐则忧苦转增。心生热恼。次二约资生事不知是苦。妄生乐想。对治不入故无救也。谓五追求资生境有顺违。故爱憎所系。六于受用时苦多乐少。云愁戚转多。谓受而不散众祸皆集。用而毁损如损身命。故曰苦多。七于身老时。盛年壮色不可救令停积。后二约病。初一病因。谓八于少壮时具乐等三受。故贪等常烧不容法水。炽然难救。九于年衰时众患所缠。如树将朽。日夜增长无能令免。然病通始终。老时多故论偏说老。老即病缘故。论云后三句皆明身患事也。何故不在初说。示身数数患事可卒加故。如幻不实总结前九。第二护小乘行有三十句。前十句护小心。后二十句护陕心。今初先总。后见佛下别。总中初结前。谓先观无常已厌有为。次观无救故倍增厌离。趣佛智慧明其生后正护小心求佛大智故。别中十句分二。前五摄功德大。即求佛菩提。后五清净大。即求涅槃果。菩提是德修成名摄。涅槃本有离障称净。此二无碍。菩提菩提断。俱名菩提。智相智性皆名佛智。今初。一神力摄功德大。智用不测故。二无比德学地无等故。上二妙用自在。三大义德。利他无量故。四无讥嫌德。自行难得故。五不同德外道无杂故。显上二利不同外道。无利勤苦。上三德行圆满。后五中义摄有三。谓离惑苦得涅槃故。一无恼者。即离惑习无明不杂故。二无忧者离苦。苦依根本亡故。忧悲随尽。三得涅槃有二义。一得体。谓无忧畏城。亦是无余涅槃。二得用。谓能建大事。亦无住涅槃。即后二句。不住生死故云不复退还。不住涅槃故能救无量苦难。由俱不住。方是世间涅槃胜事。以斯为业。则翻有为之业矣。第二菩萨如是见如来智下。护陕劣心有二十句。前十悲其沦溺。后十决志慈济。前中二。先牒前标后。谓见佛智胜利。伤物不得有为过患。愍物处之。此是牒前则起悲心是为生后。二何等下正显悲行。文有十句。初总余别。总由孤独无依故生哀愍。少而无父曰孤。老而无子曰独。今众生上远慈尊。又无方便下不利物。又阙善心。故云孤独。既孤且独何所依救。别有九种孤独无依。初二依欲求众生。一已得心无厌足。故贫穷无依。经云知足之人虽贫而富。不知足者虽富而贫。未必无财方曰贫也。二未得他财求无休息故。三毒火然此即多欲。多欲之人多求利故烦恼亦多。初求生贪不遂生嗔。非理为痴。次三依有求众生。一闭苦果狱。二集因覆障。三无观察道。由生八难不闻法故。由上三故安能得灭。后四依梵行求众生行。前三小乘。一行小因不求大因胜善之法。二保执小果不求菩提。为失佛法。当知此辈皆是增上慢人。三不得大般涅槃。长随变易生死。后一外道虽求解脱。以行邪故失于方便。又上总别十句。亦可通为五对。一无亲无财。二有惑有苦。三有障无治。四阙因失缘。五顺流背灭。第二菩萨如是下决志救度中。初结前生后。作是念不正显救心。文有十句。初总余别。别分为三。初三何处救度。谓三道中一脱业结。二净惑染。三度苦果。次五以何行度。谓授三学。初二正授。一著戒善处。二劝住定慧三昧地故。定慧合说。为四地已去方是慧地。此地定增故。慧是定中之慧耳。后三明授法利益。初二戒益。一将受戒者。令除疑生信。众生受佛戒便同大觉。固应欢喜。二已受者令知持犯。见其胜益安固不动。后一定慧益。灭除沉掉故云调伏。后一度果。云何救度成。令得有余无余涅槃故。上皆论意。更有一理授行五句中。初三是戒。初著戒处。次由持戒得心不悔。故云安住。后由不悔得心欢喜。次一授慧故云知见。后一授定故云调伏。然三学对于三道。有通有别。别则戒无业结。慧能断惑定度苦果为别。对前次故先说慧。然犹附论。若直就经文。对前十类生此十心。一救孤独故。二脱贫穷故。三净三毒故。四度有狱故。五著无覆障处露地坐故。六住善观察故。七得善法欲生欢喜故。八知见性相同佛法故。九调伏诸根不随流故。十应令涅槃得解脱方便故。论非无理。未若此顺经文。第三修行方便摄行。谓修摄生方便之行。故下经云。以何方便而能拔济。即知不离佛智等故。佛智等即是摄生之方便也。文分为四。一发起摄行之因。二作是思惟下。思求方便摄行。三便作是念下。思得摄生方便。四菩萨如是下依思修行。今初分二。先牒前二行以为三因。后欲依下。依前三因以明发起。今初。一如是厌离一切有为。是牒护烦恼行为离妄想因。二如是愍念一切众生。是牒护陕心为不舍一切世间因。三知一切智智有胜利益。是牒护小心为发精进因。谓既知佛智胜益。则修行彼道以趣入故。然三因之中初后是智。中一是悲。悲智为因能求方便。后发起者既思三因。欲将有益之智救可愍之众生。故说经者为此发起故。论云此言示现发起方便摄行故。第二思求方便者。亦只思前众生。堕有为惑业苦中。欲令永灭得大涅槃。未知方便故思求之。今经阙一业字。论经具有。问前决志救中。知授三学灭业惑苦。今何故言以何方便。答今但思其能授智慧耳。若尔前护小中。已知如来智慧有大势力。及上因中。云知一切智有胜利益。今何更思。答前知智胜欲令物得。今亦思其令得摄生方便。下乃知之。要自得佛智方令他得。第三思得摄生方便中。方便有五。自古皆将配位。论虽无文于理无失。言有五者。一佛无碍智。二八地如实觉。三四地无行慧。四三地禅定。五亦三地多闻。然此五中从微至著。则后后起于前前。故今观求逆寻其本展转相因。并云不离。此五之中多闻唯能起佛智。唯所起中间三种通能所起。论依此义摄五为三。一佛智穷尽果海。名证毕竟尽。二以中三皆有。下从他起上能起。他渐增至佛。故摄为一。名起上上证毕竟尽。三以闻慧为彼中间起行所依。名彼起依止行。以其闻慧未是证行。不得名起。而忘躯求闻亦得称行。已知大旨。次略释文。一佛智名无障碍解脱者。无二障故是离障解脱。具十智力权实无碍故。是作用解脱。此是究竟摄生方便。二此智要依如实觉者。八地得无生忍。觉一切法如实性故。若觉实性方能尽惑。于事理无碍故。佛智由起。论释一切法云。如来所说一切法者。因音声忍方得无生。寻于能诠悟所诠故。释如实觉云。随顺如实觉者。因于顺忍得无生故。三此觉不离无生慧者。欲觉一切法。一切法不出二种。一者自相。谓色心等殊。是有为法体故名为行。二者同相。色心虽殊同皆生住异灭所迁。举初摄后故。但名生。今四地菩萨了自及同。皆缘生无性成无分别慧。故云无行。无生下一行字是慧行相。以无行无生为慧行相。若如是行。则得八地觉法自性也。四此慧不离禅等者。谓此无生慧非定不发。言禅善巧者。得三地满胜进分禅故。出入自在亦不染禅。故名善巧。决定者。于他四地决能发也。观察智者。论云自智慧观故。谓即三地禅中之智。非前所发四地无生之慧。彼四地之慧。此中名光明。依此光明故名明地。故四地证慧。由三地禅中修慧而发。五此禅不离善巧多闻者。此中修慧由后闻慧方得起故。三节皆慧而慧不同。言善巧多闻者。不取闻相故。然佛智之因乃通十地。而偏举三者。此地闻修近所行故。四地是慧增之首故。八地无功用之初故。第四依思修行。上既逆推本由多闻。今则顺行。先求闻慧而起闻行。文中二。初结前标后。后日夜下正起求行。于中分二。先明求法行。后菩萨如是下明求行因。今初文有十句。闻法者无慢心故。二喜法者无妒心故。三乐法者。无折伏他心问义故。此三约听闻时。四依大乘教自见正取不忘失故。此拣求小不名善故。自见正取者不由他悟故。五随自读诵故。六为他解说故。七顺所闻法静处思义故。此三约已得法自他利时。八到法者。依定修行到究竟故。九住出世间智故。十顺佛解脱行故。上之后三皆约修行。然后二拣不同世间之行。若望后厌分正修此十。皆是闻慧。若望依思而行此十。皆名为行。于中初日夜常闻。以显勤行喜法等九。显正修行。又此十句。若约所受唯教与义。闻约教成修依于义。思通教义第二求行因中二。初常勤求因。二菩萨如是下正修行因。以前十句有此二故。今初论云彼常勤行以何为因。示现恭敬重法毕竟尽故。于中分六。一总明轻财重法。二是故菩萨下双舍内外。三无有恭敬下内财敬事。谓心则恭敬舍慢。身则承事忘苦。四若闻一句下。况舍外财。五若闻一偈下轻位重法。人天王位终是无常。句偈教义法王为果。一句一偈。约闻教法净菩萨行。约闻义法。六若有人言下甘苦重法。以一句之法能尽苦源。地狱多劫诚可甘也。二正修行因中。初结前。后如其下正显因相。谓静处思惟正观。为修行之因也。然论经但云正观无修行字。故是思慧为修行因。若顺今经。此一段文乃是后文标举耳。大文第三此菩萨得闻法下。明厌分者。前明闻思今显修慧。即五种方便中。第四禅善巧决定观察智也。论云云何厌分。是菩萨闻诸法已。知如说行乃得佛法入禅。无色无量神通彼非乐处。于中不染必定应作故。谓不乐不染即是厌义。其无量神通是厌之果。皆修行力乘便举来。经文七相。一依何修。二云何修。三何处修。四何故修。五何时修。六何所修。七何为修。束此七相大为三段。初四修行。次二证入后一入意。今初。此菩萨得闻法已。即依何修。以依正法故。即了相作意。次摄心安住。即云何修。摄散住法是修相故。即摄乐作意。次于空闲处。即何处修。空闲通于事理。则无处非修即远离作意。次作是思下即何故修。要必修行方证得故。即胜解作意。然口言者通于说听故。瑜伽云。非但听闻文字音声而得清净也。瑜伽三十三明修行八定皆有七种作意。一了相作意。谓了欣厌相故。二胜解作意。谓正是修行。三远离作意。谓与断道俱。四摄乐作意。谓少分触证喜乐。五观察作意。谓重观试练。六加行究竟作意。谓心得离系。七加行究竟果作意。谓无间证入。上修行中已摄其四。前修行因中有观察作意。后二作意在证入中。七中前五通贯八定。下八定中各有后二故。此总修下亦总发。然皆即妄即真圆融自在。又任运而发不同欣厌故。下论云三昧地故。得不退禅。不退即无漏定也。又释内净云。修无漏不断三昧故。故知一一皆同鸟迹。第二佛子是菩萨下。证入中分二。初结前。即何时修证。谓在三昧地时是修行时。正修行竟是证入时。论经云。住此明地因如说行故。今经阙如说行言。若但云住地。岂初安住即得此禅。但前已有修行之言故今略耳。后即离下即何所修。修何所证谓证八定。八定之义广如别章。略以四门分别。一入意。二释名。三体性。四释文。即当辨相。今初下。经云但随顺法故。行而无所染著。论云。以何义故入禅。无色无量神通为五种众生故。一为禅乐憍慢众生故入诸禅。谓得世禅恃以生慢。二为无色解脱憍慢众生故入无色定。谓外道证此以为涅槃。恃以生慢。菩萨示入八禅。一一过彼故摄伏之。三为苦恼众生入慈悲无量。令安善处永与乐故入慈无量。应解彼苦令不受故入悲无量。四为得解脱众住。故入喜舍无量。谓喜其所得自离动乱故。五为邪归依众生故入胜神通力。令正信故又示入禅定示定寂静。超欲等过令物仿故。善自调练知纯熟故。寄位次第法应尔故。尚不同二乘自为。岂与凡外而同年。然无量神通即是厌果。论主并举者。欲显皆为顺法故。云何顺法。为顺菩萨大悲化生法故。二释名者。先通后别。通中先释四禅。禅那西音此云静虑。静谓寂静虑谓审虑。故瑜伽三十三云。于一所缘系念寂静。而审思虑故名静虑。是以静能断结虑能正观。诸无色定有静无虑。虽能断结不能正观。欲界等持有虑无静。虽能正观不能断结。故唯色界独受斯称。次无色定者。婆沙百四十一云。此四地中。超过一切有色法故。违害一切有色法故。色法于彼无容生故。俱舍云。无色谓无色。若大众部及化地部。亦许有色细故名无。俱舍论中广破有色。次释别名者。初四禅者。一有寻有伺静虑。二无寻无伺静虑。三离喜静虑。四离乐静虑。俱舍定品云。初具伺喜乐。后渐离前支即斯义也。无色别名至文当释。三体性者。婆沙云。四静虑有二种。一修得。俱舍论云是善性摄心一境性。以善等持为自性故。若兼助伴五蕴为性。二生得随地所系。五蕴为性。皆有色者定共戒故。无色体性。但除于色余义同前。故俱舍云无色亦如是。四蕴离下地。大乘宗中亦无异辙。若会相归性。则八定支林一切皆空。若事尽理现皆如来藏。泯绝无寄则定乱两亡。若事理圆融一即一切。第四释文。初明四禅后说四空。四禅之中虽支有多少。论主并勒为四。一离障二对治。三利益四彼二依止三昧。四中后三是支初一非支。虽后后所离是前前支。望于当地并皆非支。然四禅通说有十八支。谓初三各五。二四皆四。为欲恶难除。第二禅喜深难拔故。初三各五。初三不然故二四唯四。其间除重则唯有十。谓一觉二观。此唯初禅。三舍四念。此通后二。五喜局于前两。六乐该于前三。七者一心遍于诸地。八内净唯二。九正知唯三。十舍受唯四。若分二乐则有十一。若内净无别体。则唯有九。此等皆为顺益于禅故。立支名故。瑜伽十一云。诸静虑中。虽有余法然此胜故。于修定者为恩重故。偏立为支。今初初禅一即离欲恶不善法者。此明离障。以一即离贯于下三。然诸论说大同小异。若毗昙离五欲故名为离欲。断十恶故名为离恶。除五盖故名离不善法。若智论八十八云。离欲者。谓离五欲恶不善法。谓离五盖。五盖将人入恶道故名恶。障善法故名不善法。若辨盖欲之相。广如智论十九。及瑜伽十一。杂集第八。断欲恚害恚即是恶害即不善法。瑜伽三十三亦合恶不善法。彼论云。离欲者欲有二种。一烦恼欲。二事欲。离亦有二。一相应离二境界离。言离恶不善法者。烦恼欲因所生种种恶不善法。即身口恶行。此意则总弃欲界诸恶不善。已明离障。二有觉有观者。此有二支。是修行对治。新译名寻伺。皆初粗后细。俱舍云。寻伺心粗细。智论云譬如振铃。粗声喻觉细声喻观。瑜伽十一。以寻求伺察不净慈悲。治欲界欲恚害障。又五盖中。有欲恚害不死亲里国土等觉。今对恶觉起善觉察。又智论四十四云。小乘以欲恚恼觉为粗。亲里国土等觉为细。又唯善觉为细。于摩诃衍准皆粗则觉空为细。三离生喜乐者。是修行利益。庆离欲恶等是故生喜。身心猗息及得解脱之乐。故名为乐。由此名利益支。瑜伽三十三云。离者已得加行究竟作意故。所言生者。由此为因为缘无间生故。已获加行究竟果作意故。喜乐者。谓已获得所希义。故得大轻安。身心调畅有堪能故。四住初禅者。是彼二依止三昧。谓于所缘审正观察。心一境性。为彼对治及利益支之所依止。依止定力寻等转故。其所离障以无行体。非是支故不为彼依。而言初者。欲界上进此最初故。而言住者即安住义。瑜伽云。安住者。谓于后时由所修习多成办故。得随所乐得无艰难。乃至七日七夜能正安住四禅。此句大旨不殊。第二禅中。一灭觉观是所离障。觉观粗动发生三识。乱于二禅。如净水波动则无所见故。初禅能治为此所治。则病尽药亡。二内净一心无觉无观者。是修行对治。言内净者。小乘是信能净心相离外散动定等内流。大乘即揽三禅三支以成故。显扬十九瑜伽六十三。皆云内净。以舍念正知为体。以此三法尚为喜覆。力用未胜但能离外寻伺。故合名内净。言一心者释于内义。唯缘法尘不同初禅有三识故。故身子阿毗昙云。欲界地中心行六处。初禅地中心行四处。谓无鼻舌识。二禅已上心行一处。唯意识身缘法尘故。无觉无观释于净义。不同初禅有觉观故。前灭觉观显于所治。此复言无显能治无故非重也。本论释一心云。修无漏不断三昧行一境故。欲异世间是如实修故。不断者相续一心。行一境者对缘一心。由此即名三昧无漏。三定生喜乐。此二支是修行利益。初禅庆背欲恶故名离生。今庆觉观心息故名定生。如净鉴止水故身心适悦。若智论意。即从初禅定生。欲界无定故。初但云离二禅。虽离初禅烦恼。初禅有定故。又初禅离欲大障故。四住第二禅。即彼二依止三昧。第三禅中。一离喜者是所离障。谓二禅利益支。喜心分别想生动乱。三禅转寂故须除遣。如贫人得宝生喜失则深忧。莫若双绝喜忧。方为快乐。二住舍有念正知三支。是修行对治。一住舍者。即是舍数拣非舍受故。诸经论皆名行舍。行心调停舍彼喜过。故显扬云住舍者。于己生喜不忍可故。平等正直无动安住。二有念者。于喜不行中不忘明记故。三正知者。或时失念喜行。于此分别正知而住。谓住于舍。瑜伽三十三大同于此。上三即前内净渐修转胜。至此别开深细寂静故。能治下地喜踊浮动。三身受乐下是利益支。于中初身受乐。正显支体。正对二禅喜心浮动。是故但言身受于乐。设心受乐亦名身受。故瑜伽云。由舍念正知数修习故。令心踊跃。俱行喜受便得除灭。离喜寂静最极寂静。与喜相违心受生起。彼于尔时色身意身领纳受乐及轻安乐。是故说言有身受乐。又初禅喜乐。如土石山顶而有池水。二禅喜乐如纯土山顶而有池水。三禅之乐。如纯土山在大池。内乐遍身外身在乐中。是故心乐亦名身受。次诸圣所说能舍有念受乐者。释成胜义。谓下诸地。无如是乐及无间舍。上地有舍而复无乐故。诸佛及佛弟子说第三禅。具有能舍及念正知。而复受乐故。诸乐中三禅乐胜。此瑜伽意。不应别解。文中略牒尚阙正知。但有舍念已殊上下。四住第三禅。即彼二依止三昧。第四禅中。一断乐先除苦喜忧灭者。即是离障。三禅胜乐于此为害。如重病人。观妙音乐为障四禅故。须除遣故云断乐。得此定者。即于尔时所有苦乐。皆得超越故。总集说先除苦等。先之一字总贯下三。二禅先除苦受。三禅先灭喜受。初禅先灭忧受。并今断乐则已灭四受。依禅次第应先明忧。为对前乐先言除苦。瑜伽十一云。何故苦根初禅未断。答彼品粗重犹未断故。若尔何不现行。答由其助伴相对忧根所摄诸苦彼已断故。若初静虑已断苦根。是则行者。入初静虑及第二时。受所作住差别应无。由二俱有喜及乐故。此意明不断粗重故。异二禅而无现行。故立乐支。若依小乘。初二禅之乐。但是轻安而非乐受。三是乐受故不同也。二不苦不乐者。是利益支。余禅皆先明治。今此先明益者。乘前总无四受。便举不苦不乐明五受。内唯有于舍。是不动故。若尔前来亦灭忧喜。此何不言不忧不喜。答五受明义无别不忧不喜。三受明义。苦乐摄于忧喜故但对之。又此正断于乐故宜对之。三舍念清净。此二是对治支。三禅舍念与乐受俱。此断乐受故云清净。然其能治大同三禅。但所治喜乐故分二别。喜心浮动常须正知。乐受深细但须舍念。若远显清净者。瑜伽云。从初静虑一切下地灾患已断。谓寻伺喜乐入息出息。是故此中舍念清净鲜白。由是此禅心住无动。此论略举六事。应兼无苦及忧故。俱舍等。明此禅中离八灾患。然四禅虽曰不动。而犹有舍受。未名无受。瑜伽十一云。又无相者。经中说为无相心定。于此定中舍根永灭。若非无相乃至有顶。皆有舍受。四住第四禅。即彼二依止三昧。然入上色定。其身相状如处室中。入下四空如处虚空。第二四空空处等。名同心一境性。有何差别。俱舍定品显此差别。由离下地染故立四名。谓离第四禅。立空无边处。离空无边处立识无边处等。差别既尔。从何得名。彼次颂云。空无边等三名从加行。立非想非非想昧劣故立名。谓修定前起加行位厌坏色故。作胜解想思无边空。加行成时名空无边处。厌空想识厌识想无所有。准此可知。其第四空由想昧劣。谓无下地明慧胜想得非想名。有昧劣想名非非想。故前三无色加行受名。第四无色当体受称。以前三近分加行位中。唯缘空等。入根本位。亦缘余蕴故。从加行受名。第四非想加行根本。同一所缘故。当体受称。瑜伽论中亦同于此。加行等想空识等殊。至文当辨。然此四空亦各有四。谓离障等。而经文中。但各三句义含于四。谓初段离障具对治义。问若有治等为有支不。答准杂集等论。诸无色奢摩他一味相故无有皮分建立。若依璎珞本业。四无色定各有五支。谓想护止观一心。经论相违云何会通。论依相似不同四禅觉观等异。又慧用劣名无支分。经就相似同皆有五。如初空定厌下色相。起于空想。即今对治护彼色相。令不现前。若超色想即名为止。是今离障空无边行。照了分明即是观义。是今利益一心。即是彼二所依故。五支显然。岂得判无违经依论。今初空处。谓观虚空作无边行相。能灭色想。心安空定。名空无边处。文中三句。初句含二义。一明离障。二明对治。言离障者。曲有三句。谓离三有对等色。论云。超一切色想者。过眼识相。此明超可见有对。二灭有对想者。耳鼻舌身识和合想灭故。此灭不可见有对。三不念种种想者。不念意识和合想故。意识分别一切法故说名种种。此灭不可见无对。意识虽缘非色之境。今但取缘色自有种种。皆云想者。小乘以在色欲修起此定。未舍色形故不言灭色。但言灭想想取色相。故偏灭之。大乘之中决唯灭想。若超色相说无色者。后灭空识应无识空。问香味之想初禅已离。色声触想二禅已除。今云何言空定灭耶。远公答云。香味二想虽尽初禅。今云灭者治有四种。一坏对治。谓方便道观下有漏无常等故。二断对治。谓无碍道正断下过。三持对治。谓解脱道为首。及后一切无间解脱持彼无为。不令失坏。四远分对治。谓解脱为首。及后一切无碍解脱。远令前障毕竟不起今此空定据第四治色声触三。云二禅虽灭者。二禅已上乃至四禅。当地虽无得借。初禅三识之心见闻觉触。是故乃至第四犹有此想空定灭之。此上所释约次第修。若于色界顿修空定。则六识行境并皆得灭。故论上言意缘一切法亦无拣故。已明离障云何对治。前三句中不念之言。含于对治。谓不分别色等境故。何以不念见无我故。约菩萨实治故云无我。若依有漏但厌苦粗。以为加行。顺正理云。谓若有法虽与色俱。而其自体不依属色。诸有于色求出离者。必应最初思惟彼法。谓虚空体虽与色俱。而待色无方得显了。外法所摄其相无边。思惟彼时而能离色。此即加行之相也。二入无边虚空者。是修行利益。谓三色想绝。则入空理廓尔无边故。三住虚空无边处者。是彼二依止三昧。瑜伽云。由已超过近分加行究竟作意。入上根本加行究竟果作意定。是故说言空无边处具足安住。准瑜伽意。四义之中离障是超下地对治。是加行究竟作意利益。是胜解作意。彼二依止。是加行究竟果作意。前三为近分后一是根本。后之三定一同于此。又此四义初何所超。次云何能超。三超前何缘。四超何所证。二识无边处。心缘内识作无边行相。故以为名初超虚空无边处。是明离障。彼何所障外念为粗故。云何对治。见彼外念粗分别过患故。二入无边识。是修行利益。前明舍外今辨缘内。正理云。谓于纯净六识身能了知中。善取相已安住胜解。由假想力。思惟观察无边识想。由此加行。为先得入根本。后依止可知。三无所有处者。即内外皆无也。初超无边识是明离障。何过须超。事念粗故。云何对治。见粗念事分别过患。次入无少所有者。修行利益。前以舍外缘内故为粗。念既无所取能取亦无。故内外俱无。斯为利益。正理云。见前无边行相粗动起此加行。是故此处名最胜舍。以于此中不复乐作无边行相。心于所缘舍诸所有。寂然而住。瑜伽云。从识处上进时离其识。外更求余境都无所得。此意明识既为粗。识外复无故无所有后住无所有处。是彼二依止。四非想中。无下七地明了之想。有昧劣想故以为名。超一切无所有处。是所离障。云何对治。无彼无所有以见粗念分别过患。故为能治。既寂无所有云何名粗。犹有无所有想故经阙一句论经则具。彼云知非有想非无想安隐即修行利益。即入非有想非无想处行。是二依止。瑜伽云。先入无所有处定。超过一切有所有想。今复超过无所有想。故言非想。又言非无想者。非如无想及灭尽定。一切诸想皆悉灭尽。唯有微细想。缘无想境转故。即于此处起胜解。则超近分而入根本。此中所以不出三界者。由缘无相境。即是细想。外道不了谓为涅槃。未能无缘岂离心境。况计此为我复生爱味故。法华喻头上火然。若知此患更求上进。求上进时求上所缘。竟无所得。无所得故灭而不转。则得灭受想定也。若未得此定厌想为先。后想不行即入无想定。然婆沙百四十一。显扬第三及诸论皆明。而文言浩博。上引二论文略义显。今更约第一义修略示四空。谓观色即空心安于空。是空处定。次知空色不出于心。是识处定。次心境两亡为无所有。次亦亡无所有想。缘无想住名非想非非想。若不缘此无想。则诸漏永寂。第三入意但顺化众生法不同凡小有爱味等。如前已释。大文第四佛子此菩萨心随下。明其厌果。即前八定之所等引。故名为果。文分为三。初四无量即行方便果。次五神通即行功用果。三此菩萨于诸禅下总结自在。今初所以先明者。凡夫味定三界轮回。二乘上升多皆趣灭。菩萨因定发生慈悲。广利有情成菩萨性。然入之所以前论已辨。为对生死涅槃分四为二。准瑜伽等。四种无量为四有情。谓缘求乐众生兴慈。有苦兴悲有喜随喜。有惑不染。复应此四通缘一切。以智导之则无所著。此四皆缘无量境。故名四无量。若总相说。皆以定慧而为其体。若别明之。慈即与乐无嗔为体。拔苦不害庆他不嫉。自他舍惑即是善舍。文中二。初别显慈行。后住悲下类显余三。初中有十二句。心随于慈。此句为总。随有二义。一心不趣寂动皆合慈。二以此慈心随逐于物如犊逐母。次十句别。慈之种类总有其三。初有七句八义。众生缘慈。次一法缘后二无缘。缘谓缘念。初缘假者欲与其乐。次缘人空。但有蕴等善恶行法。以用教化。后缘众生体空。欲令悟入。初一通凡次一通小。后一唯大。今初八义曲复有四。初四与乐正显行相。广者与欲界乐。欲境广多故。大者与同喜乐。谓初二禅喜受俱。故高出名大。无量者与不同喜乐。三禅已上离苦离喜故。深故名无量。不二者三乐平等与故。上皆论意更有一理。广则无乐不与。大谓菩提涅槃。无量谓穷来际。不二者无一不与故。次二治障。不爱之冤亦与其乐。故无怨障。是爱之亲亦与其乐。非是偏情故无对碍。中人无爱不爱故非障也。次一清净。谓无身心不调五盖等障。是行清净慈。后一摄界慈定。起于色界正果。慈之余势起欲界习果。皆无苦恼之事。故修慈经说修慈。有十五利。谓卧安觉安。天护人护。眠无恶梦寤常欢喜。水不能漂火不能烧。刀不能伤毒不能害。常生善处镇受快乐。正报梵世残报人王。远果作佛皆慈之果。然此中有多种果。初现报果。常生下后报果正报梵世望上。生报望下正报。残报人王即是习果。又初七用果。水不漂等是增上果。常生下异熟果。残报等流果。作佛是离系果。修一慈心。三报不断五果俱圆。无费一毫而功报无极。幸诸后学思而修之。次遍至一切处即法缘慈。横遍十方竖通三界。彼中所有一切诸法。皆能缘念。然法有二种。一缘圣凡五蕴之法。二者众生所有分别。作业之法。此即所化差别故。涅槃云。缘利众生法名为法缘。后二句无缘者。无缘有二。一自体无缘。竖穷法空云尽法界。二遍至无缘。显空无分齐。横尽虚空。末句。云遍一切世间者。总结上慈成无量义也。类三可知

　　　　大方广佛华严经疏卷第三十六

　　　　大方广佛华严经疏卷第三十七

　　　　唐清凉山大华严寺沙门澄观撰

　　第二佛子下得五神通。明行功用果。前内怀慈济之心。此外现救生之用。从多分说但为邪归。妙用难测曰神自在无拥曰通。文中有五。一神境。二天耳。三他心。四宿住。五天眼。寄同世间故但得五。外色内身皆神之境。转变多种偏受神名。亦名神足。依欲勤心观之所成。故亦名如意。随意成故余名易了。若语其体。通是慧数别则前四是智。后一是见见亦是智。照了分明顺眼义。故偏立见名。余处天眼居神境。次者显自修者。先成自根胜用。次知他心。后知往业故。今约利他三业故。天眼居末。初一身业到化机所。次二口业。天耳闻佛说法闻众方言。以他心智随种种言音。皆尽知已。将前所闻之法。随其方言之异。复宜用何言之异而授与之后。二意业。宿住知其过去是何界种。天眼见其未来远近成益。随应化之。余如十通品辨。今初身通文二。初总明。后能动下别显。总中云得者总修总得。若准瑜伽三十三。得四静虑竟。各各别修皆有假想。则别修别得。既寄位次第别亦无违。然通依四禅多依第四。后别中得三种自在。一世间自在动大地故。二以一身下身自在。三石壁下作业自在。第二天耳通。初总标其体。谓天耳清净。清净有二义。一离欲界法。得静虑。引生清净大种所造故。二离于障碍审谛闻故。由此故云过于人耳。悉闻下显用释过人义。远细皆知故。第三他心通中三。初总知他心者。通于王所。次所谓下别。后菩萨如是下结。别中二十六心行相各异。然除小等四心。余皆障治间明。善恶对显。总摄为九。一以初六心明随烦恼。谓随缘现起烦恼相应。故名为随。非约小惑名随。言有贪者。于可爱所缘贪缠所缠故离贪者远离如是贪缠故。下四例知。即三不善根及三善根。以为能治。论今但以能治亦因烦恼而来。故皆名随烦恼。下使亦然。二有烦恼等二心。明使即是随眠。三小等四心名生约无记。报心人心。小欲天广色天。大无色二解脱无量。以作空识无边行相故。上二不尔故非无量。而论不明上二空处。意明无所有及昧劣故。或是略非略摄之。四有四心学三昧行。略者谓由止行。于内所缘系缚其心故。非略者。太沉昧故。或不一所缘故。散者太举。于五妙欲境随顺流散故。非散者。于妙所缘明了显现故。前二约定。后二约慧。定等均者则名等持。论经合之为二。名摄不摄。故论以散不散释之。五有二心明得三昧定者。正入根本定故。不定者。未入及起时故。六有二心明得解脱。有缚无缚故。七有二心。余凡夫增上慢即前类之。余以得四禅谓为四果。即粗习行名上无。此即细习行名无上。八有二心妄行正行。论经名求不求。心希求名闻即是杂染。反此非染。九有二心。大乘得失悲智兼济为广。随阙非广。论阙此二。上之九类不出三种。初二烦恼。次一是苦。余皆是业。业有善恶耳。亦即四谛开解脱为灭。善业为道故。皆如实知者。审于事实见理实故。亦非心外见法。亦非无境可知。若自他相绝。则与众生心同一体。故无心外也。不坏能所故能知也。又他心是总余皆是别。六相圆融一乘之实知也。第四宿住智通。初总标谁能念即宿住之智。次所谓下别显。后如是过去下总结。别中初念何等事。谓一生乃至多劫中事。此显念时分。次我曾下云何念。即念相差别也。念彼因中名字不同姓。谓父母家姓如迦叶等种族即刹利等贵贱余可知。第五天眼通。论名生死智通。约根约境异故。初总显能见。谁能见天眼故。清净者审见故。过人者远见故。次见诸下别显所见。初见生死本有之果随业之因。若彼众生下云何见别。见因果不同。如二地摄善戒中辨。菩萨下结。第三此菩萨下总结自在。近结厌果远结前厌。于何自在即前禅等。禅谓四禅。三昧者。四无量慈等三昧故。三摩钵底者。论云五神通。此应译者之误。合云三摩呬多。以此云等引。五通即所引故。三摩钵底此云等至。非神通故。云何自在智能入出。则散动不能缚。即生心时。随心用现在前故。大悲方便不随受生。则定不能缚。若不随禅生当何所生。不拣净秽但能满菩提分。处即生其中。论主从胜及自利说。谓诸佛菩萨共生一处。是能满处。以愿力者非业系生故。第二位果。三果即为三别。初调柔果中三。初调柔行体。二此菩萨于四摄下。别地行相。三佛子是名下结说地相。前中有法喻合。法中三。初练行缘。二悉以下明能练行。三见缚下明所练净。二中先福行。次回向行。后修智行。言观一切法不生不灭者。即法性观。于清净法中不见增故。不生烦恼妄想中不见减故不灭。因缘而有。此有二义。一者。成上由净法从缘生。故无可增。妄法从缘灭故无可减。二约不坏相故虽体不生灭不碍生灭依对治因缘。离烦恼妄想故灭。转胜清净般若现前故生。以一切法不生般若生。故知一切法不灭。妄想灭故。以此该后则见缚等灭。是不灭之灭也。又以此三地世间满故。于禅定中为此实观。生起后地无生行慧。亦即善巧决定观察智也。三所练净中先明断惑。后拣细异粗。前中五缚即五住烦恼。若合色有即是四缚。缚众生故。亦名四流。见缚先灭者。初地见道已断分别惑故。一切欲等者。论云。一切修道中三缚及彼因。同无明习气皆悉微薄。谓烦恼障三缚现行及种。故云彼因。与当地所知障种同灭。故云同无明习气。习气即种义。瑜伽四十八云。舍欲贪故无欲缚。弃舍静虑等持故断有缚。后于无量下拣细异粗。谓是断细。以多劫不积三不善根故。细种渐断善根转净。言多劫者。仁王经说初地经四阿僧祇劫。二地五三地六。细障难断经劫转多。多劫不积故邪贪等断。然但断细习非是断粗。粗障见道初地已断粗障。修者。二地已断故。善根转净即前信等。喻言秤两不减者。厌离世间胜于前地信等。入于厌火故自在不失减也。三合中二。先正合前行净。后此菩萨下别显忍净。此地忍增故偏明之。有十三心。初二句为总。一他加恶辱能忍受故。二善护他心。谓他人陵我以刚强我则骋之。以柔和故。下诸句别释此二。初有二心分别。善护他心。一谐顺心者。以他于菩萨作恶疑菩萨。嗔恨菩萨现同伴侣与之谐和。二悦美者爱语诲诱。次以三心分别。加恶忍受谓身加恶而不嗔。口毁辱而不动心。嫉害而忧恼不能浊。以万顷之陂方其量故。次有三心出上二因。无高下者。过去久离憍慢故。不自高举轻下于彼。由此能柔和护他。后二即加恶不改之因。一不望报恩故。益他被辱而忍受。二受恩常念小恩大报故。众生于我有恩法尔应忍。后三心显上二心。离障虽柔顺护他而非谄。实为利益故。不诳心无隐覆谄佞故无譣诐。譣诐者谄佞也。余皆可知。二菩萨住此下摄报果。此下诸地摄报。文皆分二。初上胜身。后能以下上胜果果中。一自分行。二复作是念下胜进行。第三重颂。十八颂分五。初一颂起厌行分。二有十二颂颂厌行分。于中初二护烦恼行。次三护小乘行。后七方便摄行。三一颂厌分及果四三颂颂位果。五一颂结说三地竟（从此已下入第三十六经）第四焰慧地。所以来者瑜伽七十八引解深密。明四种清净能摄诸地。前三即意乐戒定增上三清净讫。此下第四讫于佛地。明慧增上故次来也。又慧有多种。四地正明觉分相应增上慧住。故次来也。又前地虽得世定总持。而未能得菩提分法。舍于定爱及与法爱。今修证彼行故次来也。若依本论。前三寄世间今此出世。次第故来。若近望前地。因前定闻发此证智。故次来也。故论云。依彼净三昧。闻持如实智净。显示故。言焰慧者。法喻双举。亦有三义。一约初入地释。初入证智。能烧前地解法慢薪故。本分云。不忘烦恼薪智火能烧故。二约地中释。成唯识云。安住最胜菩提分法。烧烦恼薪慧焰增故。由住第四地竟方修菩提分法。明是地中若唯取此而为慧者。未修道品应非焰地。以此地正明菩提分法。中该初后诸论多依此释。摄论云。由诸菩提分法。焚烧一切障故。障即二障。庄严论云。以菩提分慧为焰自性。以惑智二障为薪自性。此地菩萨。能起焰慧烧二障薪。名焰慧地。瑜伽七十八。引深密经大同此说。彼云。所得菩提分法。能烧烦恼智火如焰。金光明经显扬论不殊此意。三约地满。从证智摩尼放阿含光。故名为焰。下论具之。然所烧烦恼即所离微细烦恼现行障。谓所知障中俱生一分。亦摄定爱法爱。菩提分法特违于彼。故能烧之。由斯四地说断二愚及彼粗重。一等至爱愚味八定故。二法爱愚即解法慢。今得无漏定及无漏教。故违于彼。由此证得无摄受真如。谓此真如无所系属。非我执等所依取故。得此真如宁有定法之爱。便能成菩提分行及不住道行精进不退。由达无摄受真如。便得摄生之果。次正释文。文亦三分。一赞请。二正说。三重颂。今初六偈分二。初二偈半集经者序述。地海动者表无明厚地。大爱海水可倾竭故。后三偈半正明赞请。于中初二偈半天王请。后一众首请。第二正说分中二。初明地相。后明地果。前中论为四分。一清净对治修行增长因分。谓清净等。是次二分今趣地方便为彼之因。二佛子菩萨住此焰慧下清净分。是初入地出障行故。三佛子菩萨住此第四下。对治修行增长分。即正住地行道品等行。能有所除故云对治。进习上上名修行增长。四佛子至所有身见下彼果分。此即地满。是中二分之果。又此四分即加行无间解脱胜进四道。又四中初一入心。后三住心。出心在调柔果。住心中三分摄前三位。初清净分即摄生贵住。次摄至一切处回向。后摄无尽行。至文当知。今初因分文三。初结前标后。次何等下征列别名。三菩萨以此下结行入位。今初十法明门者。门即通入之义。故论经名入。明为能入之门。法为所入之处。故论云得证地智光明依彼智明。入如来所说法中。言证地智者。即四地证智也。光明者即三地慧光。谓三地中得此四地证智前相。故并举二处之智。以释于明。亦犹地前明得定也。故前地论云。彼慧此中名光明。即其义也。言所说法者。前求多闻从佛闻说众生法界等。十种之法。便以智光游入数数游入。游入即是修行。修行即下观察。观察增上极圆满故。方得证入四地。二征列中有十种差别。观察此十。略以三重释之。一初句为总。本为众生故。余九为别皆众生事故。二前八为染后二为净。三前五推能依至所依。后五依所依立能依。前中一观众生假名差别。假有三种。一因成假。二相续假。三相待假。假为空诠故先观之因成有二。一五蕴和合假名某甲。则入众生空。二阴亦因缘而有。则入法空。二空所显即是真如。不坏假名空有不二。即是中道。言相续者。由前阴灭后阴续生。念念相续假而非实。亦入二空真实。言相待者。待非众生以说众生。入实亦然。此一推假入实余九例知。故论但显差别之相。二法界者。论当第三是依正之因。即染法界。此从别义。若净法界通为十依。则十与法界究竟无别。三世界者。彼假名众生所住依报。四依正所依虚空。瑜伽名为平等胜义。即是理空皆无尽故。五染净所依是本识界后五依此所依。立后能依故。此识界前后两向。向前为依正依。向后为染净依初三句。由烦恼使染成染分依他。有三界差别著欲著受及著想故。三界唯心故。后二广大信解成净分依他。论经前是胜心信解依。烦恼不染与声闻同。后大心信解依。不舍众生不同声闻。今经即前云广。则明护陕兼济之心。后是大心。即是护小求大菩提。则二心俱异二乘。前观众生同体大悲。后观众生具佛知见。誓令同得。又皆言界者通事理也。事即曲尽差别。理则一一入实。即净法界故皆为明门。三结行入位。观察圆满与十理冥。则入四地。故瑜伽四十八云。先于增上心住。以求多闻增上力故。已得十法明入。由此十法明入成上品故。极圆满故。入初增上慧住。大文第二清净分。即摄生贵住故前文云。于诸佛圣教中生。云何清净。于如来家转有势力故。文中三。初总明。次何等下征释。三是为十者总结。初中文有三句。末句生家是总相。初句十智为能生因。次句内法为所生家。由以十智观察下。诸行等十法得成熟故。成熟则除灭三地解法智障。摄四地出世胜智。契于法体故云得彼内法。内法者显非外相。此法即如来所说教化之法。名如来家。此地寄出世之首。故名为生。然如来家略有三种。一菩提心家。初住即生。二大教家四住即生。三法界家。初地证故生。今此摄四住。故以智契教法合于法界。具下十义故名为生。若瑜伽但云长如来家。论经亦但云于如来家转有势力。意明初地已生家。二三地起修方便。早有势力。今依三地多闻成出世智。故云转有。此中智契。即无行无生行慧光。二征列中列有十句。论摄为四。初句自住处毕竟智。谓大乘是菩萨自所住处。深心相应为住。毕竟即是不退。二同敬三宝毕竟智。谓证三宝同体成不坏信故。上二约行德差别初自分后胜进故。下有二智约智解差别。初证后教。谓三有二句明真如智。谓见第一义证二无我故。一但有蕴等诸行。而生灭流转故无人我。二即此蕴等诸法本来不生。故无法我。四余六句明分别说智。谓是教智故名为说。知世谛故名为分别。分别染净故。谓初二句是染。后三句是净。第三句具染净。各有因果即是四谛故。谓初二句名随烦恼。染即是苦谛依正二报。随烦恼集因所生故。谓初句依报。次句正报故云有生。同因于业业与烦恼二俱集因。故论与经影略而说。第三句中初观生死。论经名世间即烦恼染。上句以因显果。云因业有生。此句以果显因。故云生死。生死以烦恼为体故。即是集谛。此顺论意。次观涅槃是所有净即是灭谛若直就经文。亦可因业有生是集谛。生死涅槃复双观苦灭耳。后三句随所净即是道谛。随顺前灭故。三中初一利他行。论云。诸佛世界中教化众生。自业成熟故。准此论意译。此初句应言观诸国土化众生业。则不滥前因业有生。后二句自利行。谓观烦恼染及涅槃净。为顺灭之道。初句约事观烦恼无始故为前际。涅槃无终故为后际。后句顺理观烦恼本空无有损减。故无可尽。涅槃性净非新增益。自性尽故皆名无所有尽。烦恼影取生死。涅槃影取菩提。菩提之智亦符理故。然是世谛中观故。与前如智。又后二句即本有今无偈意。亦是观缘起法。无明行为前际。生老死为后际。无明灭行灭。自性灭故名无所有尽。如六地中。自下大文第三对治修行增长分中二。初护烦恼行。后菩萨修行。如是下明护小乘行。前是大智自利异凡。后是大悲利他异小。此二相导成不住道。无所不至。故摄至一切处回向也。今初即修菩提分法。论主别有道品论故此不释。今略为四门。一释名。菩提是觉分是因义。此三十七为诸乘觉因故。亦云道品。品即是类。因为果类故。别名至文自显。二显同异。瑜伽四十四。大乘菩提分乃有多种。三十七品。乃是其中别义。通于大小。涅槃亦说三十七品。为涅槃因。非大涅槃因。无量阿僧祇道品为大涅槃因故。下五地中说无量道品。及离世间品说道及助道。皆名无量。今约寄位故但三十七耳。若准智论。但三十七无所不摄。即无量道品亦在其中。如分别四谛有无量相。但心行大小不同。净名云。道品是道场。是法。身因。大集名菩萨宝炬陀罗尼。涅槃云。若人能观八正道。即见佛性名得醍醐。皆约大说。三明体性。虽三十七品。但以十法而为根本。谓信戒念精进定慧除喜舍思惟。由信二戒三。念开为四。精进定慧此三各八。余四各一。故成三十七品。复束此十以三蕴为体。谓戒是无表色。喜支是受余皆行蕴。五类法中但二为体。谓色及心所。若取助伴则通五蕴。若取所缘通一切法。广显差别如智论二十一二。及五十三。瑜伽二十八九。及四十五。杂集第十。下所解释依此诸论。四正释文。即是行相三十七品。总有七类。一对治颠倒道即四念处。二断诸懈怠道。谓四正勤。三引发神通道。谓四神足。四现观方便道。所谓五根。五亲近现观道即是五力。六现观自体道。谓七觉分。七现观后起道。谓八正道。此七次者。若闻法已先当念持。次即勤修。勤故摄心调柔。调柔故信等成根。根增为力。次七觉分别。八正正行。有时八正在前。则未办名道已办名觉。然上犹寄位。若约行者初心通修。况入地菩萨。今初对治颠倒道。名四念处。四谓身受心法。念谓念慧。身等为其念慧所安住处。故亦名念住。瑜伽云。若于此住即是身等。若由此住即是念慧。体实是慧。以慧观守境由念。得住与念相近邻近名念。杂集云。一切菩提分法。皆由五门而得建立。一所缘。二自体。三助伴。四修习。五修果。文或略无义必须具。今初念处身等是所缘。念慧为自体。循身观等为修习。破四颠倒趣入四谛。身等离系以为其果。此身等四前三即三蕴。而合想行为法念者。为明我所依事我受用事。我自体事我染净事故。要此四者治四倒故。谓观身不净治于净倒。观受是苦观心无常。观法无我治三可知。此次第者。从粗至细教对治故。智论云。此身既尔。不净众生贪者。以其情尘生诸受故。计之为乐。谁受此乐。故次观心念念生灭。后观二蕴皆不自在。破此四倒行四正行。开实相门。若尔说四倒中。何以常乐我净而为其次。此约先重后轻为次第故。然此四处。皆容各起四倒从多计说。各语其一。然观不净等通于大小。瑜伽四十五云。菩萨于声闻道品。如实了知。如声闻地。云何大乘如实了知。谓胜义修及世俗修。世俗修者。即观不净等。然不计实。胜义修者谓离相性。大集般若等。皆性相双观。智论亦尔。乃至不念身受心法。无行经云。观身毕竟空。观受内外空。观心无所有。观法但有名。此约如实。然有二意。一则法性湛然常乐我净。即遣无常等倒。二此入法空俱遣八倒。胜鬘亦说四念能除八倒。既除八倒则成八行。涅槃双树四双八只。四枯四荣正表于此。大品明以一切种修四念处。云何一切种修。应观此身之色法性缘生故。一色一切色缘生即空故。一切色一色。法性中故。非一非一切。双照一一切亦非色非不色。双照色不色身念既尔。余三亦然。云何枯荣表此念处。谓法性之色。实非是净。凡夫计净是名颠倒。实非不净。二乘计不净。是名颠倒。今观色种即空。一切即空。空中无净云何染著。则凡净倒破枯念处成。色种不坏假名。则一切皆假分别名相。不可尽极。假智常净。云何滞空而取灰断。言色不净。是名二乘不净倒。破荣念处成。是以八倒俱破枯荣双立。观色本际非空非假。则一切非空非假。非空故非不净倒。非假故非净倒。既非二边乃名中道。佛会此理。故于中间而般涅槃。余三类此。是则对治法药其数有四。法性观智名之为念。一谛三谛名之为处。一切即空诸倒枯荣。无不空寂。一切即假二边双树。无不成立。一切即中无非法界。只一念心广远若此。故深观念处即坐道场。更不须余。机宜不同故说余品。一科既尔深奥。余六仿此可知。下文之中但略释相。说者有力一一开示。今经但云观身。不言净不净等。从通相说显包含故。文中二。初别观身念。后如是下类显余三。今初观身自有内等三观。此三智论瑜伽广显其相。今略举一两。瑜伽云。内自有情色为内身。外非情色为外身。他有情数为内外身。初即自身我爱爱故。次即资具等我所爱故。后即眷属妻子。彼我我爱我所爱故。智论二十八亦广明此。五十三又云。自身名内他身名外。而不明内外。取下释意但合前二。故云内外。所以有此三者。破三种邪行故。有人著内情多舍妻财。以全身。有著外情多贪财丧驱为妻舍命。有二俱著。破此三邪成三正行。此约三人对治各别。若约一人起观始终。谓先观自身求净等不可得。或当外有。次便观外复不可得。便生疑云。我观内时于外或错。观外之时于内或错。次内外俱观亦不可得。初二是别后一是总。以斯二释明知。但合前二为内外身。今初观内身。初标别所缘。次循身观者总显修相。智论云。寻随观察知其不净等。然循有二义。一寻义。五种不净遍寻求故。二随义。谓虽冥目了见身之影像。随顺本质相似性故。前标内身即是本质。今云循身即是影像。此杂集意。次勤勇念知显修之仪。以贪等世事无始恶习。离之甚难。过于世间慈父离于孝子。故须精进方能除遣。勤即欲勤策励。勇谓勇猛不息。念则明记不忘。知则决断无悔。又心若驰散当念老病死苦。三恶道苦。身命无常佛法欲灭。名为念知。则能鞭心令复本观。便生勤勇。具上诸义则不放逸。次言除世间贪忧者。即观之果有所离故。观身不净本为治贪行者。既离五欲世乐未得定乐。或时生忧。如鱼乐水常求乐事。还念本欲多生此二。故偏遣之。又贪为五盖之首。贪除则五盖尽去。如破竹初节忧。于五受之中。偏能障定。如灭恶贼先除巨害。故偏说之。其不净等广如二论。如实观相已如上说。次观外身及内外身。所观小异观相大同。后例余三念处者。准瑜伽意。依前内等三身生受心法。故受心法随所依生。亦有内等。智论之意大同于此。论问云。于四念中心唯是内。受法唯外。身通内外。云何于四皆有内等。答受有二种。一身二心。心受名内身受名外。又意识相应受名内。五识相应受名外等。心虽是内缘外法故名外。五识一向是外。又定心为内散心为外。法虽是外。缘内法心数法名内。缘外法心数法。及无为心不相应行是外。后三念处。亦合前二以为内外。余如二论。其循历观相如先总说。第二正勤者。四念智火若得勤风。则无所不烧。故次辨之。精进为其自体。故总名勤。拣非九十五种相违之勤。故名为正。虽是一勤随义分四。前二勤断。二恶。是止恶行。后二勤修二善。是作善行。二善二恶皆所缘境。前中未生之恶遏令不生。已生之恶断令不续。后二未生善令生。已生令广。亦名四正断。后二是修而言断者。善是断处。正修断者断懈怠故。故瑜伽云。一律仪断二者断断。三修习断。四防护断。然其善恶有通有别。别正取前念处观中懈怠。五盖等。以为不善。其能对治为所生善。约大乘说。勤观法性。除实相之外皆名为恶。就一一勤中文皆有四。今初一未生不善法此举所缘。二为不生故明修观意。三欲生者起希愿心。是修习依止。即增上意乐圆满。四勤精进下正显修习。即加行圆满勤精进者。常自策励发心。正断者。谓策心持心。余三处文例此可知。若二恶不生弃舍二善得生增广。是正勤果。第三四神足者。以勤过散乱智火微弱故。须定制则所欲自在。神即神通足即是定。瑜伽云。如有足者能往能还。腾跃勇健能得能证世间胜法。世殊胜法。说名为神。彼能到此故名神足。此举喻也。由出世法最胜自在。是最胜神。欲等四定能证此。故名为神足。亦名如意足。所欲如心故。神足所缘即种种变事。神足自体即三摩地。欲勤心观皆是助伴。欲谓猛利乐欲。勤谓精进无间。心即是定。谓专心守境观即是慧。由闻教法内自拣择。由欲增上力证心一境性。名为欲定。余三亦然。勤观心性名为上定。皆从加行受名。此四加行。即前正勤中。欲生勤精进发心正断等。以发心中持心能生心定。持太举故。策心能生观定策太沉故。是以随一念处有四正勤。随一正勤有四神足。文中先别明欲定。后修行精进下通显余三。今初言修行欲定者。标举所修助伴自体。断行二字总显修相。亦修之果。云何修相此复二种。一修习欲定。能断现行诸惑缠故。二为欲永害所有随眠。修八断行。谓欲勤信安念正知思及舍。云何亦果。若将断行属下成就。则断行成就。亦神足果。次成就神足。唯是彼果。后依止厌下复显修相。兼辨所缘。准杂集论。五根已下方缘四谛为境。七觉已下方有依止厌等。以为修相。今经神足。即缘四谛而修。谓缘苦修必依厌苦。若缘集修必依离欲。若缘灭修必求证灭。若缘道修必趣灭苦之行。能舍于苦。缘此境时必求修习。故云回向。亦是加行等四道。下文依止厌等并同此释。第四五根现观方便道。增上名根。五根自体即信等五。此五通于生起出世间法。而为增上。前四复能起后得增上名。而信为上首。能起余四。文中先别明信根。后通显余四。二段中各先标举所修。后依止等别显修相。下之三科例此可知。今此所修。即于谛实深忍乐欲。余四即于前所信策勤而行。明记不忘系缘一境。拣择是非。余如前说。然始入佛法即有信心。未有定慧不得名根。今由前三科。则信不可拔。此中念即念处中念。进即正勤定则神足。慧即缘四谛慧。前三至此总得名根。若依位者。在于见道之前。则以速发现观而为其果。今在四地。即应以发后地为果。第五五力。即前五根增长。魔梵惑等不能屈伏故名为力。又能损减不信等障。故复名力。智论云。能破烦恼得无生忍故名为力。第六七觉。觉谓觉了。若依位说。即现观自性如实觉慧。觉法自性。觉支自体即念等。七文中亦二。先别明念觉。后通显余六。然七觉分七皆自体。而差别者觉为自体。余六皆觉之分。谓念是所依支。由系念故。令诸善法皆不忘失。择法是自体支觉自相故。精进是出离支。由此势力能到所到故。喜是利益支。由心勇悦身调适故。猗定舍三是不染污支。猗即轻安。由此不染污故。谓由安故能除粗重。定者依此不染污故。谓依止定得转依故。舍者体是不染污故。谓行舍平等永除贪忧。不染污位为自性故。总收七觉不出三品。念通定慧。次三是慧。后三定摄。虽是前三至此增故。依位所明能断见惑。以为其果。又虽一刹那七法俱起。而随行相各说功能。念除妄念。择除不正知。余除懈怠惛沈粗重散乱掉举。上约通说。大乘七觉不念诸法故。决择不可得故。离进怠相故。绝忧喜故。除安心缘皆叵得故。性定之中无定乱故。亦不见于能所舍故。第七八正。若依位说。即现观后起道。为断修道诸烦恼故。离八邪故名为八正。开通涅槃故名为道。亦云八圣道。圣者道故。八正自体即正见等。文中亦先别明正见。后通显余七。言正见者。是分别支。依前所证真实拣择故。正思惟者。是诲示他支。如其所证方便安立。思惟名义发语言故。次三是令他信支。谓正语者。善依所证问答决择令他信。有见清净故。正业者。身业进止正行具足令他信。有戒清净故。正命者。如法乞求依圣种住。离五邪命令他信。有命清净故。正精进者。是净烦恼障支。由此永断一切结故。正念者。是净随烦恼支。由不忘失正止举相。永不容受沉掉等故。正定者。是能净最胜功德障支。由此引发神通等无量胜功德故。若能如上分别诲示等。即是道支之果。然其八中。语业命三是戒蕴摄。念定是定余三是慧。定慧大同诸品。但增胜耳。戒则前来未有觉支。虽有定共律仪无表相微。此中正行故新建立。此寄位说。若依此经离世间品。八正是菩萨道。一者正见远离邪见。乃至第八正定善巧方便。于一三昧。出生菩萨不可思议法。一切三昧则与前说旨趣悬殊。上之七类总以喻显。法性如大地。念处如种子。正勤为种植。神足如抽芽。五根如生根。五力如茎叶增长。开七觉华结八正果。第二护小乘行中十句。初总余别。总中如是功德指前道品。为不舍众生。正明护义。不同二乘之独善故。别中具有悲智已出于小。况以此导。前九句为四。一始。二益。三希。四行。前三护小心。后一护小行。一始者大愿为起行之本故。二慈悲益物。上二护陕心。三思念种智为希。此护小也。四行中有五句。前四自利。初二求果。一修净土行求佛依报。二修起佛法行。求佛十力等正报之法。后二求因。三求彼地方便无厌足行。谓五六七地故云上上胜道。四修入不退转地行。即八地已上觉法自性顺佛解脱也。后一利他即教化众生行。必须善巧

　　　　大方广佛华严经疏卷第三十七

　　　　大方广佛华严经疏卷第三十八

　　　　唐清凉山大华严寺沙门澄观撰

　　大文第四彼果分中。即摄无尽行。离障成德穷尽生界。为利乐故。果有二种。一离障果从护烦恼生。二成德果从护小乘生。前中又二。一烦恼染生远离果。此离惑障。二业染生远离果。此离业障。皆言生者。烦恼染等犹如生食。今是寄位出世之首。能离彼生。今初离惑先举所离。后于如是下结成能离。就所离中所起执著出没。是此总相。余皆是别。总中执著是前地中解法慢也。论云。我知大知者。我知谓执我能知。大知谓执所知。大法。出没者。是前地中正受慢也。出者三昧起义故。谓修起彼定。没者三昧灭义故。谓定所除。今计我能修此定。此定即我所修故。论云。我修我所修。已释总句别有五种。一本。二起。三行。四护。五过。本即所有身见至蕴界处。于中身见为总。我等为别。别中我人等四为人我慢。蕴界处三是法我慢。而云本者有二义故。一以此我。为解法正受二慢之本。二者身见复为二我。及六十二见之本。有此差别。此中身见。若约实位。准唯识论。此地断第六识中。俱生身见及所起过。由得出世道品治故。以分别起者初地断故。是以瑜伽名为微细萨迦耶见。若约寄位。准仁王经四地名须陀洹位。以寄出世之首故。则亦得断分别身见。二思惟者明起。谓不正思惟而起慢故。三观察者明行。谓心行缘中多观所得。若法若定求觅胜相。令他知故。四治故下三句明护治者。数数观察修治所见我所者。起于我想取彼胜相。属我己故。财物者。如畜财者受用护持故。以上三事防护自己所得。五著处者明过谓心坚安处法定二事故。五中前三起慢方便后二随助慢心。上总及显相正是所起。后结离中。由得道品正助方便无不离也。第二此菩萨下明离业染。上修道品正离烦恼。烦恼既去业亦随亡。亡不善业而修善业。文中先亡恶后进善。恶有二义故不应作。一佛所不赞者。尊敬佛故不为。二烦恼染者。畏恶名故不作。恶名则违利生道故。进善有二义反此可知。又不作烦恼所染。异凡夫业作。顺菩萨道业则异二乘。第二成德果中有四。一于胜功德生增上心欲果。二彼说法尊中起报恩果。三彼方便行中发勤精进果。四彼增上欲本心界满足果。此之四果。前三从前生后一复从此三果生。前中初二护小心果。后一护小行果。前中初果者。由本欲上求下救。今更为物转转上求。故云增上。文中二初牒前修因。后如是而得下显所得果。今初即牒前护小乘中总句也。随所起方便慧者。牒前不舍一切众生故。不舍众生而修道品。是有方便则道品慧解。修习于道及助道者。即前修习如是功德也。道即四地证智。助道即菩提分法。二显所得果有十句。初总余别。总云润泽者。深欲爱敬故。谓由修二道自有所润。深欲敬上。由为物修润及含生深欲爱。下别中九句释彼润泽。有三种胜。一柔软心者。明乐行胜。谓证法适神故。二调顺者。调和善顺缘中无碍。是三昧自在胜。上二是行体。三利益下七句。明离过对治胜。此是行用。于中初句总利他无过故。利益自利无过故。安乐下六句随过别显。若不寄对难显性净之德。六句即离六过。经中皆是能治。一无杂染心。治为利于食过。及为名妒心过。二治少欲功德过。三治不求胜智过。上三皆自利。四治懈怠不摄众生过。上四皆离于行生过。后二离于教生过。谓五治自见取不遵胜教过。六治舍为首不随说行过。如说修行。于闻思中最为其首。今舍彼首所以为过。又上救生即前悲果。求殊胜智即上求果。第二此菩萨下说法尊中起报恩心果。谓前地中从佛闻法。是说法尊。今起传法修行之心。则为以报诸佛恩也。上希求种智由知佛有恩故。今思报亦上求果。文中先别明。后总结。今初十句。初总余别。总云知恩者。谓若随顺师教行报恩行。方是知恩故。别中彼行有九种。类摄为七。一知报恩者。依尊起报恩心。尊即是佛。此为恩主故偏名报恩。二有二句。依同法起报恩心。此名顺同行善友意。三质直柔软二句。依法起行。谓随顺受教不违师命。故云质直。发修行事逢苦能忍。故云柔软。四无稠林行者。依受用衣食。于施主所自过不覆故。五虽实有德而不高慢。六善受教诲得师言诠。七于教不倒得师意旨。上七品中。初二依人。次三依行。后二依教。所依虽异皆同报恩。二此菩萨如是下总结。谓十句不出此三忍。即心极和善。同住安乐。调柔即质直。柔软寂灭即通结余句。第三如是忍调柔下。发勤精进果。谓行二利行勤无怠故。于前不舍众生护小行中。修勤故名方便行。中正是无尽行相。文中二。先牒其得时。后得不休下正显。于中十句初总余别别有九种不休息义。一不杂染者。彼精进行平等流注故。杂染者。共懈怠共染故。染则著而太过。懈则堕而不及。若琴弦之急缓若不进不怠为平等流。二不退自乘。上二自利三起广念利他之心。四为无边众生作利益愿。起摄取行。上二利他上皆自分。下四胜进。谓五炽然者常志顺行。犹如炽火上进叵灭。论经名光明兼照他地。六修习过余。七魔惑莫坏。上三自利。八摄取众生即是利他上八皆行。后一是解。谓九自断疑惑决是非故。能伏他言如无畏故。若能具此为正修习。第四是菩萨下。彼增上欲本心界满足果。菩提分心是本心界。正念真如修上道品。故云满足由精进故。故瑜伽四十八蹑前精进。后即云由此因缘。所有意乐增上意乐。胜解界性。皆得圆满。故知此果从前二果生。谓意乐即第一果。增上意乐即第二果。胜解界性即此心界。谓由第三精进令前二果增长。故云满足。文中十句初总余别。别有九种。一深心不失者。彼道品心修行增益故。此一自分下皆胜进。二于五地已上胜上证中。明鉴决断故。三即彼上证因。谓对治善根治行过前。故云增长。四除灭所治烦恼障垢。五断除此地中秘密疑事。即是智障。微细法慢为秘密疑事。由无摄受则能除之。上二除内障。六触境明断。七依胜乐行三昧适神。八上依佛力化众生故。九论云。依现无量。三昧心智障清净。故此除定中智障。若直就经文。总显本愿皆得成就。第二位果中亦三。初调柔中四。一调柔行。二如摩尼下明教智净。三此菩萨下别地行相。四佛子下总结地相。初中三。一练行缘。二皆恭敬下明能练行。三又更下明所练净。二中一供佛福行。二以此下回向大行。三于彼下听法慧行。于中先在家。后复于下出家。然登地已上具十法界身。若出若在何啻不可。然随义隐显有无前却。以前三地寄同世间。还依世法。初二人王故有。三地天王故无。四地已上寄出世之首。故重明有。表心出家。故于调柔行中明之。欲顺天无。出家不于摄报中辩。六地已上表证法平等。无出无在故皆无出家。三所练净中有法喻合。金庄严具者。以三地阿含金。现作此四地证智严具故。余所有金者。即未作严具之金。二教智净者。以此地成就证净。从体起用故偏有此文。前以教成证故。喻金为严具。今从证起教故喻摩尼放光。摩尼宝珠即证智体。无垢名净寂照名光。圆满名轮。具上三义故称证智。言能放光明者。即放阿含光也。谓以此际智。证入无量教法门义故。故能照光明即是证智。所照教法以为智处。证能普照示现于教。得教光明。依证起焰故地名焰慧。非余宝下对前显胜。风等不坏对他彰坚。余并如前第三重颂有十七颂分三。初十二颂颂位行。次四颂位果。后一显名结说。前中四。初一颂增长因分。次二颂清净分。三有四颂颂修行增长分。于中初初颂护烦恼。后二颂护小乘。四有五颂颂修行增长果。余并可知。第五难胜地。所以来者。略有四义。一约寄位。四五六地寄出世间。前寄初果。此寄罗汉义次第故。虽有四果。举于始终以摄中间。此依本论约所观行相。以后六地既观缘起。寄同缘觉故。但二地寄于声闻。仁王下卷。璎珞上卷。约人配位。以七地未离分段故。四五六七寄同声闻。二前明觉分相应慧。今辨诸谛相应慧故。三前得出世未能顺世。今能五明摄化。故次明之。四前得三十七菩提分。今辨方便所摄菩提。故此后三意出于瑜伽。言难胜者。解深密云。即由于彼菩提分法。方便修习最极艰难。名极难胜。此从初说故。初分经云。善修菩提分法故等。摄大乘云。由真谛智与世间智。更互相违。合此难合令相应故。唯识同此。世亲释云。由此地中知真谛智是无分别。知世间工巧等智是有分别此二相违应修令合。能合难合令相应。故名极难胜。此通初中后。瑜伽云。今此地中。显示菩萨于诸圣谛。决定妙智极难可胜。名难胜地。唯约地中。庄严论云。于此五地有二种难。一劝化无恼难。二生不从心无恼难。此地菩萨。能退二难于难得胜。此多约地满。显扬论云。证得极净缘谛所知。诸微妙慧成极难成。不住流转。寂静圣道名极难胜。此大同本分。上诸经论多举难胜之法。未知何等无能胜耶。十住论云。功德力成。一切诸魔不能坏故。此对人显胜。亦兼于惑烦恼魔故。然诸经论言异意同。皆辨真俗无碍。若据实位。约仁王经。初地菩萨四天王即双照二谛平等道。今约寄位。前寄出世此方却入。故云无碍。故此地中断于下乘般涅槃障者。即前四地出世。厌生死苦乐趣涅槃。此障五地。今入真俗无差别道。便能断之。此断欣厌即是二愚。由此证得类无差别真如一约生死涅槃皆平等故。其所成行亦成二种。谓诸谛增上慧行。五明处教化行。此二无碍故得无差别。法身之果皆义旨相顺。次正释文文亦三分。初赞请分中九颂半分二。初八颂半供赞。后一颂请说。前中三。初一菩萨供赞。次一天王众。余皆天女。于中三。初一偈标。次四偈半赞。于中初二偈美感应。皆言久者。佛应由机机难有故。大海动者。动佛智海竭苦海故。后二偈半赞具德。初偈具智断。次半具恩。后一具此三德是故应供。三一偈结赞及请并可知。第二正说分中。先明位行。后辨位果。前中论分为三。初胜慢对治。二佛子菩萨摩诃萨如实知下。不住道行胜。三佛子菩萨摩诃萨住此下明彼果胜。初即加行道。及初住地无间道。次即正住地解脱道。后即地满胜进道。初言胜慢者。慢有二种。一他地慢。谓四地中得出世智。取其胜相名为胜慢。今以十种净心为治。二自地慢。谓于此十心希求胜相。从以为慢。以随顺如道为洎此二通名胜慢故。此一分有其二道。论云。胜慢对治者。谓十平等深净心者。前段能治也。又云。同念不退转心者。后段能治也。言同念者。即后总句。顺如与如同一念故。不退转者。即后段末句略举初后。以该中间前地治解法慢。此治身净分别慢。所治有殊不滥前地。言身净者。得出世智不染身故。文中二。先治他地慢。后佛子菩萨摩诃萨住此下。治自地慢。前中三。初结前举后。二征起正显三结能入地。今初平等有二义。一是如理。二是因果净法。千圣同规名深净心。是此地观解故。论云。于平等中心得清净故。此复何异后地观察十平等法。此有三异。一此地治前于净起慢故。偏明净法平等。后地对此依真入俗。通观染净诸法皆悉平等。二此约举等理以显心净。后地举观察以入等理。三此通理事二等。后地一向约理融二谛故。此皆地地背相舍后渐胜故。二正显中十心分二。初三明诸佛法。论云。谓三世力等者。即果位十力等也。后七明随顺诸佛法二利因行顺成果故。于中前六自利。后一利他。前中合为三学。初戒次定余四慧故。离为七净。一戒净。二定净。三见净。四度疑净。见疑相显。经合一句为成十故。五道非道净。此前五净大小名同小乘。六名行净。七行断净。以彼宗中趣尽灭故。今大乘六名行断。经云修行知见。略无断字。七名思量菩提分法上上净。以依行断起胜求故。若约位者。初二在见道前。以创背凡。过宜以戒防。欲生真慧理须习定。然未合理判属世间。次三在见道。以见道中断身见故。断疑故断戒取故。戒取是非道。知无漏慧是正道。入见道时十使俱断。偏言三者。涅槃经说此三重故。又十使中五见及疑。但障见道。余四通于见修故略不言。就其六中三本三随。偏语其本。边见随身见。邪见随疑。见取随戒取故。断三结三随亦断但立三净。上五大小并同。小乘行净在修道。起断行故。行断在无学道。依行证断故。大乘后二皆在修道。断障成德故有二也。行实同时。若约位分。七地已还为行断。修道断结故。八地已上入法流中顺菩提故名。思量上上余文易了。第二明如道行。又顺经意前明入心。从此已下皆明住心。应分为三。此摄方便具足住。修行十心是方便义。不退转者即是住义。二不住道行胜摄离痴乱行。智清净等无痴乱故。三彼果胜摄无尽功德藏回向摄德无尽故。今且顺论此明如道行。于中三。初标分位为显随如。已入五地。次以善下总显。后愿力下别明。总中四句。皆是正修诸行故总名顺如。谓前二句为所治。即四地修菩提分。以前十心。能善清净得入五地。于此净心希求胜相。即复是慢慢在文外故。以后二句而为能治初句转求不住道行胜为能治。谓不住净心而起诸行。即治住净慢故。后句虽起诸行。不退失前平等深净之心。则能随顺真如平等。即如故。后别明中显上随如之行。有其八种经有九句。前七各一。后二为一。八中前二是起行心。一自利愿即修菩提心。二利他慈即不疲倦心。后六是行谓三得善根力。四不舍众行。五善巧修行。六无厌足故照明上上。七得他胜力。八自得胜力。此有二句。初句具三慧念。是闻思智即修慧。后句胜进究竟。上六行中前三自分。后三胜进。各有初中后思之。第二不住道行胜有二种观。一所知法中智清净胜。二佛子至得如是诸谛下。利益众生勤方便胜。初即自利护烦恼行故。不住世间。后即利他护小乘行。不住涅槃同时相导。名不住道。今初智胜分二。先明四谛实法分别。后善知俗下。复就此四明十观门化生差别。此乃十种观于四谛。非谓观十四谛也。故瑜伽住品云。此地于四圣谛由十行相。如实了知。今初言实法者。有佛无佛苦集二谛体是妄想杂染因果。灭道二谛体是出世清净因果。此约谛实义释。若约审谛释者。前二无佛不能知此是苦是集。宁有后二灭道因果。余如本品。后十观中略启四门。一制立谓四谛义含法界。菩萨穷照无遗。随智异说难穷。略举十明无尽。然十皆菩萨自智。智相难明故。论约化生以明其异。以此通名所知法中智清净也。二明开合。此十总唯是一化生分别。若随所化大小分二。前九化小后一化大故。若随化所起则分为三。前五生解次四起行。后一令证故。约人不同离以为七。初为根未熟。乃至七为大乘可化故。至文当知。三对实法以明通别。此十望前四谛。前五通观四谛。谓一世俗者。观四谛法相。二观其性空。三通观性相无碍。四观性相各异。五观此四缘起集成。次四别观四谛。谓六七八九如次观苦集灭道。后一但观灭道。菩萨地因证佛智故。远公后五亦通观四谛。谓迷于四谛故为苦集。悟其四谛故成灭道。后一穷四谛缘起实性清净法界。成大乘道。亦有此理。四正释文文分为二。初列十名。后此菩萨下次第解释。于中略为二解。一依瑜伽。二依本论。今初瑜伽十句不显文词。而略所说义阙。其第十知菩萨地而亦有十句。文有三节。初三名为此说。谓是所为故。一依晓悟他故知俗谛。二依自内智知第一义。三依俱处所故知相谛。谓自相是俗共相是真。二体不分故名俱处。次今经两句。彼应有三名。由此说谓由三藏教之所说故。故云依于契经调伏本母名。由此说。经中分位差别应是调伏。知蕴界处义当本母。此中第十义当契经。三有四句名如此说。谓如四谛相各别知故。即依于现在众苦自性故知事谛。依于未来苦生因性。依于因尽彼尽无生性。依于修习彼断方便性。如次可知。二依本论者。摄十为七。初一为根未熟众生。谓未堪入大为说四谛十六行等。名知世谛。即四重二谛中。第三重内俗也。不同瑜伽通于大小及根生熟。二为根熟堪入大故。为说法空第一义谛。三为疑惑众生故知相谛。谓有闻第一义谛。犹豫不决。若是空耶则无因果。若是有耶云何言空。今明即俗自相是空。共相俱处无违。故名相谛。四为谬解迷惑深法众生故知差别。谓前缘二境故名为疑。今闻俱处便谓是一。名为谬解。今明体虽不异性相分位历然差别。五为离正念众生故知成立谛。谓既闻差别。谓皆有体名离正念。今明差别但是缘成无有自性。故云成立。随言显示故。论经名说成谛。六为正见众生知事等四谛。由无前疑执故名正见。可令知苦断集证灭修道。事即苦谛生即集因。无生是灭因亡曰尽。即尽智也。后果不起名为无生。即无生智也。若小乘说。现在惑亡说名为尽。利根之人保彼烦恼。当更不起名曰无生。此尽无生是其灭体。无学之智如是而知。意在取灭故为灭谛道。言无二者。论下重释云一行故。谓称灭而知故云一行。前列实法四谛明其所观。此中四谛明当如是观。七为大乘可化众生故。知菩萨地乃至如来智谛。谓先住大乘化令进故。言正觉一切相者。大乘要须于五明处善巧知故。菩萨地是因。言次第相续者。如从初地入二地。乃至十地入佛地大果也。以信解等者。为释外疑。六地已上乃至佛智。未曾证入彼云何知。故此释云。信解镜像观智力知非成就。智镜像即影像观。未得本质故第二利益众生勤方便胜中二。先总起悲观。二佛子下别起悲观。总中三。初结前。次如实下观过。后菩萨下起悲于观过中。先明非真。后诳惑下对人彰过。今初虚妄二字观内五蕴。谓妄想常等不相似无故虚。此明所取非真理无。不同情有故云不相似无也常作我想慢事故妄。此辨能取不实。非有计有常乐我净。皆名我想。非唯我见。我为本故独云我想也诈伪二字观外六尘。世法牵取愚夫故诈。此显能取迷真。谓由妄取令彼世法隐虚诈实使其贪取也。世法尽坏故伪。此明所取不实。世法相似相续似有义利。而实速灭无利故伪。后对人彰过者。上虚伪二境引心。总名为诳。妄诈二心迷境皆名为惑。论云。常等相。无非有似有故。虚事中意正取者。此解虚是诳义。谓令意正取故是诳也。又云。我想慢事正取故。妄事是患。此解妄是惑义。世法利尽故。诳事牵心。此解伪是诳义。世法愚痴凡夫牵取故。诈事相现。此解诈是惑义愚夫即是依彼正取我慢之人。三起慈悲者怜愍故。悲胜利益故。慈不住道行胜故云转增。皆言大者胜前地故。云光明者。救生方便智成故。转增光明。俱通慈悲。文有影略。转前慈愍分同诸佛。故名为生。第二别起悲观中二。先明化生愿。二如实观下明化他心。今初先牒前得是智力。近牒观有为远牒观诸谛。不舍众生牒前慈悲。后常求佛智正明起愿。愿救众生义故。二化心中二。先明大悲观。后佛子菩萨摩诃萨复作是念。此诸众生下。明大慈观。前中悲有二相。一如实观苦因缘集故。即知苦体性。二佛子至复作是念此诸凡夫下。观深重苦。人而多故即就人彰过。前中四。初总标二际。二知从下顺观二际。三虚妄下逆观二际。四若有下结如实知。今初前即过去后即未来。显无始终流转相故。二顺观中二。先明前际。后如前下类显后际。前中复二。先显缘集苦聚。后无我下显二空无我。今初无明有爱显流转因。能发能润此二为本故。生即是果故。涅槃云生死本际凡有二种。一者无明二者有爱。是二中间有生老死。今菩萨观此而起大悲亦同净名从痴有爱即我病生矣。然生果有三。一欲求众生故流转生死。欲贪即是受身本故。二妄梵行求众生故。于蕴宅不能动出。外道计我常住其中故。三有求众生故增长苦聚。三有皆苦故。后显空无我。及类显后际。并显可知。三逆观中顺即苦集。逆即道灭。虚妄断尽即是灭也。出离是道。四结如实知。即双结二际逆顺有无三义。一约凡夫。但有苦集而无灭道。二约菩萨顺有逆无。三双约凡圣。真灭本有道亦符之。妄苦本空集亦同尔。凡夫迷故不觉不知。菩萨正了名知如实。第二观深重苦者。无始随逐故深。种种苦事故重。文中二。初总标可愍不知本空故名愚痴。不知厌离故云无智。亦可俱通故为可愍。二有无数下释可愍所由。由迷二苦故初明深苦。不知故为可愍。后如是尽下明重苦不知。故为可愍于中二。初牒前诃后。二转更下正明重苦。于中三。初观生苦。机关苦事即是生苦。言机关者。显无我故。抽之则动息手便无。若造业因生生不息。随生死下明有集爱。于诸蕴下明离灭道。二不知下观老病死四大毒蛇。是不知病苦不能拔下。明具彼集。文有四句。一妄梵行求众生。不能拔出诸慢见箭。外道多起故。二欲求众生受欲者。不能息三毒火。三欲求众生行恶行者。不破无明。以见少利行大恶行。后受大苦故云黑闇。四有求众生。不竭爱欲大海。三有之爱广无边故。观如实中说彼三求。以为苦果。今为集者。三求皆能为集因而受果故。二文互举。次不求十力大圣导师。明远彼灭不向灭者故。入魔意下明远彼道。顺怨道故。三于生死下总结过患。举生死海总显于苦。觉观波涛总明有集。此中兼显死苦之义。略不明老。第二大慈观中二。初睹境兴慈。后佛子下广愿饶益。前中二。先睹境。后我今下兴慈。今初即睹前众生受深重苦。以为慈境。文中先总。无救下别。总中无父曰孤。明前无所恃。涂尽曰穷明后无所依。任重无替曰困常。受生死故。强力所逼曰迫业惑所陵故。后别中无救无依释上孤义。论云。谓现报已受不可救脱。当报因招无善为依。次无洲无舍释上穷义。溺于觉观波涛。不闻正法智洲为对治故。在于生死旷野不为善友慈舍庇故。次无导无目释上困义。离于寂静正。念思推究竟前导故。离于正见之明目故。既无导无目非困如何。次无明下释上迫义。无明者。无明住地旧烦恼故。黑闇者四住客尘故。常起邪念故。为其覆翳不闻正法。故为彼缠裹。二兴慈中独拔修善。令物得菩提涅槃之乐。第二广愿饶益。亦彰慈所为。文中二。先牒前总明。上来修善皆为救护。即是慈相。后利益下别显救护。有十种相。前二为救未来。后八通于现未。一住不善众生。令住善法利益。二住善法众生令得安乐果。谓成彼善故。三愍贫乏者与资生具。四修行多障者。令其成就。上二救顺缘不足苦。五世间系闭者令得解脱。下有五种令诸外道信解正法。谓六未信摄令正信。七令离无利勤苦。八疑惑众生疑除解净。九已住决定劝修三学。以调三业。十已住三学令得涅槃。上三即解行证。论意皆为外道理实后三兼通余类。上来不住。道行胜竟。自下大文第三明彼果胜。即不住道行胜之果。有四胜果。一摄巧德胜。二名为无厌足下修行胜。三佛子菩萨摩诃萨如是勤修下。教化众生胜。四佛子菩萨摩诃萨为利益下。起随顺世间智胜。四中初二自利。即所知法中智清净果。初自分后胜进。后二即利他勤方便果。前化他行。后化他智。今初摄功德中十句。初三摄闻胜。然有二义。一即三慧。如次配闻思修。二显二持。念即闻持智。及有趣即是义持。义有多种。略说二种善巧。谓智即法智胜。有趣即义智胜。然二释皆闻在初故。论名摄闻胜。次二摄戒胜。一忍辱柔和胜。即戒因成也。谓内怀惭愧不诳幽明。自护七支不招讥毁。故能持戒。二戒无缺胜即戒体成也。乃至命难不舍戒故。后五摄智胜。一者因缘集智。此知法相智。无因倒因名为非处。正因缘集名之为处。知处治于非处。故名觉者。二者证智知魔事对治。随识分别皆魔事故三知妄说智。异说对治。即知教智。正说为义句。邪说为非义句。邪正交杂拣邪得正。名善分别。四神力起用智。依定起通治邪依故。五化众生智。折伏摄受随世宜故。上五中前三自利。后二利他。第二修行胜。有十一句。前四自分。一增长因行集五度福故。二依止因行慧为所依故。此自利福智对。三化生不疲行。四令物证灭行。此二利他因果对。后七胜进。五起佛法行。六起净土行。此依正一对。七依佛法身起行相好法身故。八依佛所作起行。显三密用故。此二外相内密对。上四皆起菩提。九敬重法行。进依胜己故。上五自利。后二利他。十愿取有行。十一离小乘行。即显是拣非对。第三教化众生胜中二。初正明化生后佛子下。结行成益。今初分二。初总以四摄摄生。后示现色身下。别明四摄。文有八句。一示色身是同事摄。随顺众生应化自众故。二演说法即爱语摄。谛语法语为爱语性。一切种爱语中多约开演。论云为疑惑众生。即一切门中之语也。三开示下。皆利行摄。此句为于菩提无方便众生。示菩萨行。即利行自性。四于大乘疲倦众生。示佛威力。即一切利行未成令成故。五为乐世间众生著财位故。示其过患。明位大忧大财多祸多。六为不信大乘先未行胜。善赞如来智。七为无智外道示以神通。上三即难行利行。八总显一切门一切种利行。故云种种方便。然利行爱语亦可参用。由彼爱语示其所学。即为利行故。次下广明布施故。别中略无四摄。广义如瑜伽四十三辨。第二结行成益中。初结前。心恒下成益。趣佛智者。为化众生更求胜力。余文已作不退。未作增修。第四随顺世智胜者。明染障对治。染即烦恼障即所知。文分为三。初总标多门。二所谓下。别示其相。三及余下总结成益。二中显五明相故。大般若云。五地菩萨学五明故。即分为五。一文字算数。是其声明。通治懦智障。言文字者。名句文身。即声论中法施设建立故。算数即数建立故。又治取与生疑障。二图书至咸通达。即当因明。咸通达者。正是明义种种论者。言论尚论。诤论毁谤论。顺正论教道论等类非一故。地水火风即是诤论中摄。谓诸邪见计不同故。顺世外道。唯地为因。一切皆以微尘成故。水风二仙外道。以风水为因。世界水成故。风轮持故。事火外道以火为因。火成熟故。图书印玺即尚论。随世所闻故。又此图书亦正教量。即治所用事中忘障。论云。取与寄付。即事中障。闻法思义解中障。作不作已作未作应作不应作。皆业中障。印障亦是现量。又治所取物不守护障。玺即玉印。三又善下。即医方明。即四大不调。众生毒相病障对治故。善疗能断皆除断方便。断已不生故名为善癫至蛊毒病相病因。于中颠等内四大。鬼等外众生。蛊毒通二。有草毒蛇等毒故论经说。(咒药等即病因死因对治。即善方药摄。四文笔下。工巧明。文笔赞咏即书算计度。数印工业中书所摄故。韵属曰文。对词曰笔显德为赞。寄情曰咏。次歌至谈说即音乐工业。悉善其事通上二文。皆忧恼障对治。国城至其宜。即营造工业。草树华果亦兼营农工业。此即不喜乐障对治。金至示人。即生成工业系闭障对治。日月至无错谬。即占相工业。是所得报分过作恶因障对治。谓皆由前世恶因。感此凶吉等故。日月五星以为七曜及二十八宿并上知天文。地震即下知地理。夜梦至休咎。即中知人情。鸟鸣即察鸟情。亦是人情所感咸善无谬。总究上三才。五持戒下。内明治五种染。一持戒治破戒染。二入禅治贪欲染。三神通治邪归依染。四无量治妄行功德染。谓治杀生祀祠求梵福故。五四无色定。治妄修解脱染。上来所释多依本论及瑜伽十三四五。其中更有别理恐厌繁文。又论与经有不次者。但可以论就经。不可回经从论。第三总结成益者。此起世智具四种相。一异障中无障故。云但于众生不为损恼。事中不知名之为障。损恼生事复是事中异障。今无此捕猎等之异障。二与无过乐即为利益故。谓虽不恼令其染著。亦不为之。三发起清净即咸悉开示。谓能起助道之事。四所用清净。即渐令安住无上佛法。谓用此得净故。第二位果亦有三果。初调柔果亦四。一调柔行。二教智净。三别地行相。四结说地相。前中有法喻合。法中正起行内。又更闻法得陀罗尼者。论云。非得义持者。对胜显劣般若未现前故。所以得闻持者得二难故。一地初十平等心。难得能得故。二地中乐出世间智。现世间智。此不住道难得能得故。此之二难对劣显胜故。得闻持不同三地唯世间闻持。喻中真金砗磲磨莹者证智契如事为真金。教智光明能示现如事。犹彼砗磲。二佛子菩萨住此难胜下。教智净中日月等者论云。依阿含增长智慧光明胜前地智故。谓胜前地珠光。余文如前。第三重颂。二十二颂分三。初十七偈颂地行。次四颂地果。后一结说。初中又三。初五偈三句。颂胜慢对治。于中初四偈颂十平等。余颂如道行。第二了知下。六偈三句颂不住道。于中初两偈一句。颂所知法中智清净。后既观知下四偈半。颂教化众生勤方便。于中初一偈颂总观有为虚伪起慈悲二心。次一偈半颂悲观中观缘集苦。次一颂半颂观深重苦。后半颂大慈观。第三名为下。四偈半颂彼果胜中。初半偈颂摄功德胜。次一颂修行胜。于中如是一切为众生句。兼颂教化众生胜。后三颂起世智胜颂位果。三果可知五地竟

　　　　大方广佛华严经疏卷第三十八

　　　　大方广佛华严经疏卷第三十九（入第））三十七经

　　　　唐清凉山大华严寺沙门澄观撰

　　第六现前地。所以来者。已说诸谛相应慧。次说缘起流转止息相应慧。寄缘觉地故次来也。又四地出世未能随世。五地能随。而不能破染净之见。此地观察无染净法界破彼见故。故瑜伽云。前地虽能于生死涅槃弃舍。一向背趣作意。而未能于生死流转如实观察。又由于彼多生厌故。未能多住无相作意。为令此分得圆满。故精勤修习令得圆满。故次来也。名现前者。庄严论云。不住生死涅槃。观慧现前故。此约初住地。以前五地双观故今得现前。十住论云。降魔事已。菩萨道法皆现在前。亦约初说。瑜伽引深密云。现前观察诸行流转。又于无相多修作意。方得现前者。多修无相此约地初观十平等故。观察流转。此约地中已入地竟。方观缘起故。摄论云。由缘起智。能令般若波罗蜜多现在前故。此释正顺今经约地中说。无性释云。谓此地中住缘起智。由此智力。令无分别智而得现前。悟一切法无染无净。唯识同于摄论。上本分云。有间般若现前者。拣后地故。故所断障亦断染净。唯识名为粗相现行障。谓所知障中俱生一分。执有染净粗相现行。彼障六地无染净道。入六地时便能永断。以观十平等故。由斯六地。说断二愚及彼粗重。一现观察行流转愚。即是此中执有染者。诸行流转染分摄故。二相多现行愚。即是此中执有净相故相观多行。未能多时住无相观。初愚即执苦集。后愚即执灭道。本分名微细烦恼习者。执细染净即是烦恼。形于前地故说为微。唯识形后名为粗相。由断此愚便证无染净真如。谓此真如本性无染。亦不可说后方净故。摄论名为无染净法界。后成般若行。亦得自他相续无染净果。其揆一也。后正释文亦有三分。初赞请分九颂分二。前八颂半赞。后半颂请赞中分二。初一菩萨赞余诸天赞供。于中三。初一天众。次一天王。后五颂半天女。于中初三句集经者叙述。标赞佛果。佛语下正赞。此句赞教。次一偈赞理。次三偈赞行。于中初偈悲智无碍行。后二十度圆修行。本绝诸恶者。见恶可除非真持戒。善达性空即般若度。分别法即方便度。智力即二度。博济兼愿。后半结默。第二正说亦分为二。初地行后地果。前中同于前地亦有三分。一胜慢对治。二佛子至如是观已下。明不住道行胜。三佛子至以如是十种下。明彼果胜。亦初分即入心。后二即住心。住中前即摄正心住。后即摄善现行及随顺善根回向。至文当知。今且依论。然三分虽同而渐超胜。胜相云何。谓第四地说众生我慢解法慢治。第五地中说身净慢治。今第六地说取染净相慢治。所治渐细故曰胜也。所治既细。后二亦过染净慢者。前观四谛。苦集名染灭道为净。又十平等随顺如道。但约净说。染相未亡对染有净。亦名取净。今以十染净平等法而为能治。下观缘起。虽有染净悟空深故。不名取慢。今初胜慢治中分四。一牒前标后。二何等下。征列十心。三菩萨如是下。结其行能。四得明利下。辨行分齐。列中十句。初总余别。总云一切法者。论云。是十二入以三科中蕴不摄。无为处界摄尽。而处次于蕴。又名生门顺无生义。故偏举之。言无相者。论云。自性无相故。谓十二入缘成之相。有来即无。非推之使无。故云自性无也。故瑜伽云。由有胜义自性无相平等性故。亦同净名不念内外行于平等等。别中九句明。九种相皆自性无故论云。相分别对治有九种。谓体生等九。是其所治。无之一字是自性无。以为能治。论以初自性无贯下九句。故但显所治相之差别。一无体故平等者。论经云无想。论云。十二入自相想。谓内六根取外六尘之相。总名为想。即十二入之体故。今经云体想取像为体故。亦自性无故。经云无体故平等。下皆准此。上遣分别心。二生者念展转行相。谓诸入苦果虚妄分别为本故。三成者生展转行相。谓生即苦果从果起因。故云展转。上二遣染分依他。但举缘成已显无生无我义矣。四即遣净相。谓本来自净。非灭惑方净故平等。五遣分别相。谓道能分别拣择灭惑。若有分别则有戏论。今本无戏论故无分别。上二遣净分依他。六遣出没相。谓真如之性。在妄为没离垢为出。今妄体即真故无可舍。真体即空故无可取。七遣染相。即由上义染本寂静。即是真如无别真矣。上二遣圆成。即十二入之真性。八遣我非有相。此有二意。一类前释。谓有执言但我非有不无于事故云如幻等事有亦不实。二者此句遣无。由上以无遣有。恐便执无。故遣云如幻梦等。但无其实非是全无故。不应执我非有相。诸喻虽异大旨无殊。亦可。八喻别对前来总别八句。谓如幻无相故。如梦想现故。果生如影故。因成如响故。本净如水月不可取故。正智但是镜智现故。焰不可揽亦叵舍故。化无心现常寂然故。九遣成坏相。成即是有坏即是无。缘起为成无性为坏。缘成即无性故。有无不二。上之九句。初七以无遣有。次一以喻遣无。后一不二。遣俱则双非入中矣。又此不二则不坏有无。谓说空遣于有执。说有为遣空。迷有是不异空之有。空是不异有之空。无别空有而为二也。是遣俱句。又既不二。亦不坏有无。则不异无之有。是不有之有。不异有之无。是不无之无。则亦遣俱非。斯乃四句百非诸见皆绝。方为般若现前之因。第三结行入地。文有五句。一牒前所观十平等法。二自性清净者。远离前地染净慢垢。三随顺真如十平等法。四以无分别心无违所观。五由前四能得入六地。第四辨行分齐中二句得明利忍。对前显胜。未得无生对后彰劣。仁王经中说有五忍。谓伏信顺无生寂灭。前四各有下中上。地前得伏忍三品。九地如次配。次三忍十地及佛得寂灭忍。若璎珞中开出等觉。则亦有三品。今四五六皆得顺忍。此当上品治于细慢。故云明利。言随顺者。顺后无生忍故。然约实位。初地即得无生。今约寄位。当七八九。寄位何以有此不同。谓若约空无我理为无生者。即初地证如所以名得。今不得者有四义故。一约空理浅深。初地观法虚假破性显空。但名无我。今此地中破相趣寂但名平等。若约证实反望由来常寂。无相可生斯理转深故。七地方得。若约契本常寂斯理最妙故。十地后得。二就行分别。六地已前渐起诸行。谓初愿次戒等故名为生。七地已上念念顿起一切诸行。故云无生。三约空有二法。六地已前空有间起。名之为生。七地已上寂用双行。故名无生。四约修分别。行修未熟名之为生。行修纯熟名曰无生。此则七地已还未得无生故。经就八地方显无生。第二不住道行胜中分三。初总显心境。二作是念下。别明观相。三佛子菩萨至如是十种下。结成观名。今初有二。先如是观已结前。所以结者由前观察随顺。得至不住道故。后复以下正显文有四句。前三辨能观心。后一标所观境。前三皆悲后一是智。由此相导故名不住。故论结云不住生死涅槃故。今初三中为物观缘总称大悲。随观不同故分三别。一首者初义。先起大悲而观缘故。故论云不舍过去现在未来。大悲摄胜故。以虽同一切智观观三世流转。厌离有为而以大悲为先。故胜二乘。二增上者。论云一切法中智清净故。谓以道相智观。不唯但观三世而遍了诸法故。云一切法中以此导前。令悲增上故。下经云大悲转增。三满足者。论云一切种微细因缘集观故。谓以一切种智委照无遗。故名微细。三悲为次后后转深。智转胜故。据论现文。初则双明悲智。俱护烦恼小乘。后但唯语于智义当但护烦恼。既三俱称悲。即下三观则皆双护凡小。俱通二利皆双不住也。后句标所观者。前灭后生染生净灭故。第二别明观相即缘起观。然缘起深义佛教所宗。乘智阶差浅深多种。龙树云因缘有二。一内二外。外即水土谷芽等。内即十二因缘。今正辨内。然外由内变本末相收。即总含法界一大缘起。染净交彻义门非一。下当略示。今经文内略显十重。穷究性相以显无尽。非唯寄位同于二乘。言十重者。一有支相续。二摄归一心。三自业助成。四不相舍离。五三道不断。六三际轮回。七三苦集成。八因缘生灭。九生灭系缚。十随顺无所有尽。各有逆顺即成二十。故下结云。如是逆顺观察。逆即缘灭顺即缘生。此约逆顺生死流注。以为逆顺。若准对法第四。此中逆顺彼名染净。染净之中各有逆顺。则成四十至下当说。今以易故经中略无。但二十重论。主复以上三悲观门解此十重。则成六十。古人兼取彼果分中。三空观之。则有一百八十重。观于缘起。论三观者。一相谛差别观。二大悲随顺观。三一切相智观。初但观二谛有为无有我故。即大悲为首观也。二悲随物增。即大悲增上观。三即委悉穷究因缘性相诸门观故。即大悲满足观。初一下同二乘一切智也。次一自显菩萨道相智。后即上同诸佛一切种智故。涅槃云。十二因缘下智观故。得声闻菩提。中智观故得缘觉菩提。上智观故得菩萨菩提。上上智观故得佛菩提。初二菩提即初观意。余二各一可知。前约为物三皆称悲。今约观心三皆智观。是知三句各有悲智相导。融此三观唯在一心。甚深般若于是而现。然论三观。虽遍释经而与十门开合不等。初一切智观摄经十门。总为三段。一成答相差别。此摄十中初门。二第一义差别。摄经第二门中之半。三名世谛差别。摄余八门半。所以分三者。初一显妄我非有。后二显真俗非无。真辨缘性俗明缘相。义理周备故。第二大悲随顺观分十为四。一观众生愚痴颠倒。摄十门中第一门。二余处求解脱。摄第二门。三异道求解脱摄次四门。四求异解脱摄后四门。此之四观初一就情彰过。后三就法辨非。于中二。是所依理非对彼正理。名所取我以为余处。三是所依行法。非举其法非明其行失。后一明所求果。非以苦欲舍苦故。第三一切相智观。摄十为九。一染净分别观。摄初半门。二依止观。摄初门后半及第二门。三方便观。四因缘相观。五入谛观。六力无力信入依观。七增上慢非增上慢信入观。上五门如次各摄一门。八无始观摄八九二门。九种种观摄第十门。释相差别至文当知。然其三观俱通二利。若随相分别相谛观即自利次大悲观明其利他。一切相智通于二利。于中分别复各不同。前五自利次二利他。后二二利成熟。前五中初二通染净。一示染净相。二示染净依。后三惟观染。于中初二建立染法。一染法之因。二染法之缘。后一就染观过。次二利他中初一化凡后一化小。后二二利成熟中。初真谛观见法缘集无本性。故名为无始。后俗谛观但顺缘转。故云种种。已知大意。次正释文。依经十段而并以论三观次第释之。更无别理。经之十段。前五佛子次三复次。后二又字以为拣别。唯初门中中间有一佛子。今初有支相续门。先依相谛差别观。三段之中当成答相三字。即分为三。初至则无生处辨定无我。即论明成。谓双举解惑释成无我故。则知缘集但是妄我。二复作是念下。倒惑起缘。即论明答。谓对难释通无我义故。三后佛子迷真起妄缘相次第。即论明相。此三若望十门。皆显妄我非有。三自相望合之为二。前二显起因缘明缘无我。后一起缘次第明缘有相。经依此义中间加一佛子。皆有染净。今初成者将观缘起。先释成无我辨定所宗。一以贯诸则显十门皆成无我。此是正破我执习气。文中二句。初言世间受生皆由著我者。即反举惑情明我非理。但是苦集故。若离此著则无生处者。即顺举解心明理非我。是灭道故。此直顺经文。已无我义成矣。论经言受身处生者。以我执习气。但令自他差别故。论云。五道中所有生死差别。若五道差别自由业招耳。又论主反征。惑情显成无我。初征著我。明凡应同圣过。云若第一义中实有我相者。此按定所执著我之心。即是第一义智。此反以纵立。谓称实我知故。次云不应世间受身处生者。以理正征。谓若我是灭理著心是道。则凡应同圣得于涅槃。何以著我世间受生耶。此中应为立过云。若第一义中实有我者。凡应同圣为立宗。以有能证第一义中实我智故为出因。如诸生尽圣人为同喻。此则凡应同圣。凡既同圣即无凡夫。复成一过。次反征后句。明圣应同凡过云。又复若第一义中实有我相者。若离著我应常生世间。以不称实同于妄执。非第一义智故。此中应为立过云。以理实有我圣应同凡为宗。次圣证无我违理倒惑非圣智故为出因。如诸凡夫为同喻。此则结成圣应同凡过。圣既同凡则无圣人。复是一过。是以经云若离此著则无生处。则反显妄情定是过也。二过既成。则无我理昭然可见。第二倒惑起缘。即论明答。答外伏难故。两难二答。一执情征理难。情乖正理答。二常求下。执相征实难。相不依我答。今初难云。若实无我云何著我。如空中无人岂计有人。既著于我不著无我。明知有我。答云。由无智故于无我处执著于我。非由有我。如翳见空华岂空中有华。第二难云。若实无我。何以贪著于我世间受生为缘次第。明知有我。方得为缘次第生起。答云。正由无我计我痴爱为本。倒惑造业乃至老死何要我耶。答意正尔。就文分三。初明倒惑顺起染缘。二此因缘故下。正智逆观。结酬无我。三菩萨如是下。就人结观。今初。然十二支即为十二别。亦无间然。而诸论中多摄为四。一能引支。谓无明行能引识等五果种故。二所引支。谓识等五是前二支所引发故。三能生支。谓爱取有近生当来生老死故。四所生支。即生老死是爱取有近所生故。此约二世一重因果。明生引别。若依三世两重因果。则生引互通。今经并具。且依十二文分为五。初至有无辨无明支。无智是痴常求有无。即是有爱。然依三世。诸惑谢往总名无明。略举发润有支本故。若约二世。虽诸烦恼皆能发润。而发业位无明力增。故名无明。唯取能发正感后世善恶业者。以为其体。希常为有。于有乐事欲常住故。求断为无。于有苦事愿断灭故。次不正思惟至增长明行支。文有七句。初三行过。次三行体。后一结成。初云不正思惟者。是行俱无明。涅槃说此为无明因。亦无明摄。蹑前起后故因果互举。次句就人彰过。谓起妄行者必是凡夫。无明为因求有造业故。故初地云凡所作业皆颠倒相应。反示菩萨胜义。谓菩萨虽行于有起于善行。以明为因。不求有造不名妄行。下句就法彰过。论云。示于解脱处不正行故。若行涅槃路方为正道。次三句辨行体相。以三业相应思造三行故。谓由迷异熟愚违正信解。起感三涂恶业及人天别报苦业。皆名罪行。然别必兼总。唯感别报非行支故。由迷真实义愚。不知三界皆苦。妄谓为乐。起欲界善业名福行。八禅净业名不动行。后句结成行支。谓作已无悔积集增长。有迁流故。次于诸行下。明识支。谓既发行已由行熏心。令此本识能招当来生老死故。名之为种。若无行熏终不成种故。云于诸行中植心种字。即是所引识等五种。于一刹那为行所集。无有前后。约为异熟六根之种。名六处支。为异熟触受种名触受支。除本识种为识支体。及此三种诸余异熟蕴种。皆名色支故无前后。因位难知。但依当起分位。说五有殊。五不离心但名心种。又隐余四就现说故。然唯识论中。但识等种以为所引。而集论中说此识支。通于能引。正取业种为识支故。识种乃是名色支摄。缘起经说通能所引。业种识种俱名识故。识种但是名色所依。非名色故。不同集论。今经意同缘起经说。通取二故。双举行识论云此中起心种子者。示生老死体性者。谓未来二果。以此识种为亲因故。次有漏有取成上种义。谓行及识等名言种子。皆通无漏。今与三漏相应故名有支。如初地中。以欲等四流起心种故。有漏是爱有取是取。爱取润故能招后有。次复起下。辨名色支。初之二句文含二意。一者成上种义。由起生死心得种名。二者总标后义。现行名等皆生老死故。即同初地。于三界田中复生苦芽。所谓下。别亦有二意。一通约十二自此至生名色芽。是识生名色。二为显前来已具十因。则辨有支生于生死。名色居初次第辨耳。谓由前心等五种。有漏有取爱取润故。复起后有。是标有支生于二果。今别显有支之相故。唯识云。爱取合润能引业种及所引因。转名为有。俱能近有后有果故。瑜伽第十唯说业种名为有者。此能正感异熟果故。如后段说。三十八中复说。唯识等五名为有者。亲生当来识等五故。实则总有八支共立有名。唯除无明通有成九。今经复加无明。则通前十因共招二果。若以十二是前世二果。则一世中具十二。矣。且约有支文有六缘。一业为田。即是行种望所生果。但为增上缘故。二识为种。即是识等五种。为后生死作亲因故。如世种植依田肥瘦。然其菽麦随自种生。论总释云。随顺摄取罪福等行业为地故。此正明随顺。于爱摄前行识之种。而成有支也。三无明闇覆。论主取前经无明故。云前说无智闇障。无明覆蔽故。此则依于等能发起远为助故。亦是举于前世例今世故。准唯识意非前发业无明。即是覆业无明。亦是爱摄。即迷外增上果愚。又诸烦恼皆能润故。以约十因同一世故。四爱水为润。论主指前常求有无之爱。即是举例。亦即是前标中有漏。以前有爱无明摄故。五我慢溉灌者。即是取支。要数溉灌方生有芽。我语等取为我慢故。若悟无我容不生故。六见网增长亦是取支。见取摄故。我见为本诸见生故。令无漏法不能坏故。名之为网。论总释云。如是住如是生心者。总显生名色芽。由无明爱。令上识种安住业地。名色心生故。次却释我慢。彼经云我心溉灌。论云。我是我所我我想是慢者。谓我是我所释我字。以非但执我亦执行业。是我所修故。次我我想是慢者。释彼心字。心即想义。依我起于我想以陵他故。名之为慢。正同今经次释见网云。我生不生。生即是常不生是断。断常为本具足六十二见故。末句云如是种种诸见也。如初地中。始于无明终至识支。皆名邪见。然远公诸德皆云我我所者。受生之时。自见己身名之为我。见父母精血名为我所。又谓父母是我夫妻。当受生时与父母竞色。谓己诤得便起胜想。故名为慢。我生者。我唯此处生。不于余处生。此并通取中有求生之爱。于理无失。然上诸句。皆明能生生名色芽。即是所生当报五果。初结生蕴即是识支。今以前辨识种隐于余四。今辨现行略其总报所依。欲显识与名色次第相生义故。复欲显其通种现故。故有隐显。然名色等必有所依本识故。初地。云于三界田复生苦芽。所谓名色共生。论云共阿赖耶识生故。即此后文云。与识共生。次名色增下。辨六入等八支。如后段明。然此一段意。欲答于受生所以故。具出诸惑隐显等殊不在显相。显相在于后段。二约逆观结酬无我。初二句约生明无我。但由无明等集非由我集。又上句拣无因。下句拣邪因。后二句约灭明无我。刹那性灭无使之然。三就人结观。如是观者。即随顺缘起之理。第三迷真起妄缘相次第者。即论相差别也。论云。若因缘无我以何相住因缘集行。谓当相名住生后为行故。经意云。迷诸谛理起相集耳。然成答相三。通是有支相续。而两重缘相差别云何。略有五异。一前约妄我起缘。即迷我执。此约迷谛起缘即迷真实义。二前约缘起。此约缘次故。前通取十因。一处共起名色。此中一向单说次第。三前通三世二世。以许十因同一世故。义取亦通五世。此唯三世以名色等唯约现故。义取亦通一世。四前文欲明三世并备。于无明中说有爱故。于现在中说无明故。此中三世互有隐显。不许相通。五前为答难此为辨相。如论意故。有斯五异两处辨缘。共明相续总破痴倒故。但束为十门之一。文中亦二。初顺后逆。顺中初无明支。言于第一义不了者。然十二支。皆依真起无有自性故。下偈云观诸因缘实义空也。而无明最初亲迷谛理。而起于行。既横从空起不可复原故。令无明特受迷称。论经云。诸谛第一义者。即四谛也。故对法云。真实义愚者。谓迷四圣谛。所迷即是实义。能迷即愚。别有闇法名为无明。非但遮诠明无而已。二所作业果名。行者行支也。业即罪等三业。是彼无明所起果故。故偈。云所作思业愚痴果。而论云是中无明所作业果者。所谓名色者。此出果体。体谓行体即名色故。远公释论云。行有三业。意业为名身口为色故。婆沙云。名色有二。一方便名色。二报名色。若云名色缘识。即方便名色。若云识缘名色即报名色。今以行为方便名色。三行依止下识支。论云。于中识者彼依止故。彼即是行。此中语倒。应言依彼故。论经云。依行有初心识。谓由行熏心有当果种。乃至现行故。瑜伽云。因识为缘相续果识。前后次第。四与识下。名色支。初一识字即是现行识支。识为种边唯是赖耶。在现行位通于六识。今拣现非种故云共生四蕴识蕴已属所依识故。若言四蕴曰名。羯剌蓝等为色。则所依现行之识。亦唯赖耶。瑜伽云。俱有依根曰色等。无间依根曰名。则通五蕴为体。即四七日来根未满位。论云名色与识共生故者。此言拣滥。恐人误谓名共色生故。又云。识名色递相依故者。释前共义。谓识由名色得起。名色依识得存。如水与尘互相依持。以为泥团。亦如束芦。乃至命终相依而转故。上答文总名苦果。为名色芽五六处支。谓四七日后诸根满位。六处明盛。名增成意处色增成余五。俱舍云。从生眼等根三和前六处。前段为明意根本有。云成五根耳。俱舍第十一五果之中。前三胎内余二胎外。六触谓触对虽有三和。于三受因尚未了知。但能触对。七受支。分别三受领纳于触名触共生。此前四支唯约现行。八爱支。以三受中乐受缠绵希求。故云染著。即是中下品贪。此虽通缘内外二果。诸论多取缘外境爱增上果生。九取支。虽摄余惑而爱润胜故。说是爱增。然上二支通现及种。十有支。由四取心中所起诸业。故名有漏。此业亲能招当果。故名之为有。此约三世不同前段爱取合润业等名有。此前之业。已隔现行名色等故。十一生支。约增上缘云从业起。始从中有未衰变来。皆名为生。十二老死即诸衰变位名为蕴熟故。上二支体通五蕴。唯是现行欲令生厌。合五成二。以显三苦。老非定有附死立支别离等五。余时虽有死时多故。偏就死说。然此一段有支。亦通一生前后。建立余支可知。唯生一种通。取于前耳思之。后逆观中一结是苦树。谓无明行引识至受为苦芽。爱缘引受至有是守养。生老死为苦树。从芽守养是增长义。又于现法中。无明造业为小苦树。若爱取润则得增长。不润尚灭况更增耶。又初二为根。次二为身。次三为枝次三为华。后二为果。无我我所结成无我。无作无受结成于空。复作是念下。以我况法。结成胜义故。故瑜伽说。由十种相缘起甚深。六义依无常。一义依苦。一义依空。二义依无我。今初一从自种子亦待他缘。二从他亦待自。三俱从无作用。四此二因性非不是有。此四义即前段中。但因缘故集无有集者。五虽无始其相成就。而刹那灭。六虽刹那灭而似停住。此二即前任运而灭。亦无灭者。一义依苦者。一味苦相而似三相故。结云苦树。一义依空者。谓离有情作者受者。然似不离显现。即今无作无受。二义依无我者。一虽实无我似我相现。即今无我我所。二依胜义谛。虽不可说。而言诸法自性可说。即今复作是念已下。经文十义备矣。由前缘相皆是似义故。逆观中直显真实性相无碍。故为甚深缘起之观。正在于此。又无作作者。即显缘生非天人作。若佛出世若不出世。安住法性法住法界故。于此一观已为甚深。况加后二。二约大悲随顺观者。四观之中。此第一门即当第一愚痴颠倒观。论总释云。随所著处愚痴及颠倒。此事观故。谓十二因缘是所著处。痴迷性相倒执我所。下别释意。明痴随所迷立二颠倒。一从初至则无生处。明迷缘性之无我执我成倒。以著我故则世间生。明是颠倒。若离此著则无生处。反显此著必是颠倒。二复作下竟。初一门明愚缘相之缘生疑惑颠倒。谓无智故常求有无。滞断常之二涂故云疑惑。致缘相之相续明是颠倒。令菩萨顺彼众生愚倒之事。起悲观察名为事观。三约一切相智观。九观之中。此门摄第一观全。及第二之半。谓初成答二文名染净分别观。此有二意。一著我为染离我为净。二著我故。缘相生为染。离我故缘相灭为净。后相经文即属第二依止观。谓虽依第一义。以不知故即起诸缘。是为染依。见第一义诸缘则灭便为净依。相谛观中不知故成缘相。大悲观中不知便为颠倒。然上相续一门。经文无二随义分三。初明倒惑起缘。实无有我成一切智观。次顺痴倒事成道相智观。后委究解惑染净性相。成种智观。又初顺根本次顺后得。后即无碍。虽无我所不坏相故。而起大悲能所本空。悲而无著双穷性相。不滞自他。三观一心成无碍智。甚深般若宁不现前。一门尚然况加余九

　　　　大方广佛华严经疏卷第三十九

　　　　大方广佛华严经疏卷第四十

　　　　唐清凉山大华严寺沙门澄观撰

　　第二一心所摄门中。然此一门乃含多意。且分二别。一推末归本门。二如来于此下。本末依持门。今初依论三观。初约相谛。即当第二第一义谛观。论生起云。云何第一义差别如是证第一义则得解脱彼观故。此明修观所以。以第一义是缘生之性。若见缘性则脱缘缚。故修彼观。而论经虽云皆一心作意。取能作一心故云第一义观。论云。但是一心者。一切三界唯心转故。此言则总转者。起作义。亦转变义。然此一文诸教同引证成唯心。云何一心而作三界。略有三义。一二乘之人。谓有前境不了唯心。纵闻一心但谓真谛之一。或谓由心转变非皆是心。二异熟赖耶名为一心。拣无外境故说一心。三如来藏性清净一心理无二体。故说一心。此初一心菩萨不为此观。后二一心经意正明通于三观。约清净一心为第一观。通此二心为后二观。后二一心略如问明。广开有十。初之一门假说一心。谓实有外法但由心变动故。下之九门实唯一心。二相见俱存故说一心。此通八识及诸心所。并所变相分本影具足。由有支等熏习力故。变现三界依正等报。如摄大乘及唯识等诸论广说。三摄相归见故说一心。亦通王数。但所变相分无别种生。能见识生带彼影起。如解深密经。二十唯识。观所缘缘论。具说斯义。四摄数归王故说一心。唯通八识以彼心所依王无体亦心变故。如庄严论说。五以末归本故说一心。谓七转识皆是本识差别功能无别体故。楞伽云。藏识海常住境界风所动。种种诸识浪腾跃而转生。又云。譬如巨海浪无有若干相。诸识心如是异亦不可得。既云离水无别有浪。明离本识无别前七。六摄相归性故说一心。谓此八识皆无自体。唯如来藏平等显现余相皆尽。经云。一切众生即涅槃相等。楞伽云。不坏相有八无相亦无相。如是等文诚证非一。七性相俱融故说一心。谓如来藏举体随缘成办诸事。而其自性本不生灭。即此理事浑融无碍。是故一心。二谛皆无障碍。起信云。依一心法有二种门。乃至不相离故。又密严云。佛说如来藏以为阿赖耶及如金与指环喻等。又胜鬘云。自性清净心不染而染。难可了知。染而不染亦难可了知。皆明性净。随染举体成俗即生灭门。染性常净本来真净。即真如门。斯则即净之染不碍真而恒俗。即染之净不破俗而恒真。是故不碍一心双存二谛。深思有味。八融事相入故说一心。谓由心性圆融无碍以性成事。事亦镕融不相障碍。一八一切一中解无量等。一一尘内各见法界。天人修罗不离一尘。其文非一。九令事相即故说一心。谓依性之事事无别事。心性既无彼此之异事。亦一切即一。上文云。一即是多多即一等。十帝网无碍故说一心。谓一中有一切。彼一切中复有一切重重无尽。皆以心识如来藏性圆融无尽故。上之十门初一小教。次三涉权。次三就实。后三约圆中不共。若下同诸乘通十无碍。一部大宗非独此品随一一门成观各异。可以虚求。第二本末依持门。此下终于十门皆是世谛差别。缘相本寂但应观真。何以复观世谛差别。论云。随顺观世谛即入第一义故。俗为真诠了俗无性方见真耳。中论云。若不知世谛不得第一义。故此观有六。一何者。是染染依止观。即双辨能依所依摄此半门。二因观观染因故。摄次二门。三摄过观唯苦集故。四护过观护凡邪见故。五不厌厌观防小慢故。上三次第各摄一门。六深观显因缘之理妙过情取故。此摄后三门。六中初二建立染相。次一就染观过。次二正观防非。后一观行深极。今此半门。即染依止观因缘有分为染。而此染相依止一心故。论云。此是二谛差别。以纯真不生单妄不成一心之真杂染之俗。此二和合有因缘集。经中三。初总谓依一心分别十二。则十二为一心所持。而特言如来说者。一心顿具非佛不知故。谓显如来过去觉缘性已等相续起。展转传说故。次征意云。十二有支三世行列。前后引生。何以今说皆依一心。后释中论无别解。古来诸德。但云离本识心一切不成。而其释相经生越世。此虽不失依持之义未为得旨。今谓说主巧示非唯三世不离真心。今一念心顿具十二。弥显前后不离一心。此同俱舍第九明刹那十二因缘也。是以此一门中含多缘起。一含摄论二种缘起。彼第二云。若略说缘起有二。一分别自性缘起。谓依阿赖耶识诸法生起。即今一心依持。二分别爱非爱缘起。谓十二缘起。于善恶趣能分别爱非爱。种种自体为缘性故。即通今释文及前后九段。二含俱舍第九四种缘起。一者刹那。二者连缚。三者分位。四者远续。后三通余九门。此中正当第一。彼云。云何刹那。谓刹那顷由贪行杀等具有十二。彼广说相与此大同。故今不必依次。意显一心顿具。随事贪欲与心共生者。此则总指所行之事。贪事非一。随取一事于一念中则具十二。谓行此贪事必依心起。复了别前境故。心即识支。事是行者。贪事即是意业之行。若形身口亦是二行。不知贪过。能招于苦名于行迷惑。与无明及心共生是名色者。名色是总。为二所依名与共生故。晋经云。识所依处为名色故。俱舍云。识俱三蕴总称名色。意明。以受蕴自是受支故。名色增长是六处者。不生五识唯名十界。五识依生乃名十处。识依相显即是增长增长之言宜译为开显。俱舍云。住名色根说为六处。谓六根是别。以别依总开成于六。称住名色。贪必对境为触受必领触。贪即是爱名受无厌。爱摄不舍即是欲取。爱取润前六支成有故。但前诸有支生即是有义。有所起者。即前诸法起便是生义。生熟为老者。物生即异故。老坏为死者。刹那灭故。又依大乘当相坏故故经云。初生即有灭。不为愚者说故。此若不断则名连缚。十二支位五蕴皆名分位。即此顺后无始来有。名为远续。大小理通。或六八识异耳。非圣教量孰信斯旨。论主不解殆似疏遗。此文正辨同时异体十二有支。若同时同体亦具十二。谓迷第一义即是无明。有漏有取便名为行。体即是识亦即名色。即是意处对境名触。领境名受染境名爱。著境名取招报为有。体现名生即异灭为老死。以此十二有支约时通说。总有六种。一依五世说十二支。谓过去无明行复从过去。过去烦恼生此则烦恼生惑业。过去二因生现五果。则惑业生苦。若现生未来未来更生未来。则苦复生苦。此依三世推因征果假说有五。非约展转不堕无穷。二依三世。三依二世。四依一世前后建立并如初门中辨。五同时异体。六同时同体。即如此文。二约大悲随顺观中。即当第二余处求解脱。谓是凡夫愚痴颠倒。常应于阿赖耶识及阿陀那识中求解脱。及于余处我我所中。求解脱故。经明唯是一心。则心外无我法。当于一心中求。亦同净名诸佛解脱当于众生心行中求。言阿赖耶此云藏识。能藏一切杂染品法令不失故。我见爱等执藏以为自内我故。此名唯在异生有学。阿陀那者。此云执持。执持种子及色根故。此名通一切位。此二即心之别名。论主意明。心含染净故双举二名。释一心义。求义云何。若有我执成阿赖耶。若我执亡则舍赖耶名。唯阿陀那持无漏种。则妄心斯灭。真心显现故。下偈云。心若灭者。生死尽。即妄灭也。非心体灭。三约一切相智观。即当第二依止观。明此缘集依于二种。一依第一义已如前说。二依心识即是今文。前唯约净。此通染净依义如前。又前即依真起妄。此则显妄依真。第三自业助成中亦三。初约相谛观者。此下二门即当因观。因观有二。一他因观。二自因观。远公云。行望无明异故名为他因。从前无明生后无明。名为自因。他因小通自因有妨。以论云自因观者离前支无后支。经言无明因缘能生诸行故。今谓他因者。全赖前支生后支故。此拣自性故。大悲观中拣于冥性。一切相观名为方便。唯从无明生于行故。名为自因。此拣余因能生于行。亦犹于酪定从乳生。不从石出故。大悲观破于自在等因。一切相智显因缘相故。三观取意小异文旨大同。诸德不寻论文妄为异释。今此一门即他因观。经明各有二业。则一是自业。二是助成。而并云他者。特由无明迷于所缘方为行因。若了所缘宁起妄行。又初明自业显是他义。二明生后显是因义。余十一支仿此思准。然生起之因即增上缘。以缘名因从通义说。于四缘中诸支相望。增上定有故。缘起经及此文中。唯明有一。余之三缘有无不定。故略不明。谓爱望于取有望于生。有因缘义。以爱增为取识增为有故。若说识支是业种者。行望于识。亦作因缘。余支相望无因缘义。而集论说无明望行有因缘者。依无明时业习气说无明俱故。假说无明实是行种。瑜伽论说诸支相望无因缘者。依现爱取唯业有说。上四位相望明有因缘。初二定实。次一不定。后一假说。无明望行爱望于取。生望老死有余二缘。并以现行相望。无间引生故。行等思心可反缘故。有望于生受望于爱。无等无间有所缘缘。以种望现故。所生现行却缘种故。余支相望二俱非有。此中且依邻近顺次。不相杂乱。实缘起说。异此相望为缘不定。以其逆顺各有次第及超间故。为缘既多义不同。经约拣要从定有说。又约因言已含余三。其十二支各初自业。不异前之二门。论主唯解老死二业者。以此难故。举一例诸。然无明无因老死无果故。前十一各与后支为生起因。老死无果与谁为因。经文意显与无明为因。则无明非无因老死非无果故。云不觉知故。相续不绝不觉知者。即无明也。是以十二因缘犹如寻环如汲井轮。无有断绝。反显若能觉知则无复生死。论主总以二业为后生因。故云坏五阴身。能作后生因以不见知故。能作后生因。意明前阴但灭则后阴生故。初为因后意不知。即是无明。无明为因则十二支相续不绝。不见此意徒自云云。二约大悲随顺观。四观之中。此下四段明第三异道求解脱。论云。颠倒因有三种性因。自在因苦行因及无因。此有四因如次四门破之。前三是邪因故并云颠倒。一性即冥性。谓僧佉计此为所知因。谓知此冥性即得解脱故。前云异处求解脱显其理非此中。虽云所知意取行非。二即迦罗鸠驮计自在天。为所求因。谓自在天嗔众生受苦。自在天喜众生受乐。求其喜故。三删阇夜计苦行。为所修因。但修苦行以酬往业。则得解脱故。四无因。即阿耆多计众生不由因得。万法自然。若知此者便得解脱。众生于上邪因无因异道中求经。欲以正折邪故举四门。令于中求。不应于上邪见中求。此门即破冥性。谓因缘有支各二种业。而能生彼因缘事。不由冥性故。断前支缘则后支不续。一生之中便得解脱。汝之冥性纵八万劫知亦无脱期。三约一切相智观即当第三方便观。谓因缘有支各有二业为起后方便。若灭前前即不生后后。是解脱方便。第四不相舍离中。三门同前。初约相谛。即当自因观。自因之义已见上文。又论云。自因观者。无明等自生因观缘事故。谓离前支无后支故。如不离无明有行等。则无明唯是行自因也。以是自故令行不断。以是因故但云助成。若唯不离无明有行。则成太即。不应言无明缘行。若全离无明有行则成太离。无明则非行因故。论云。异则不成不即不离则名自因。亦二义成矣。故论主引中论偈云。众因缘生法是则不即因。亦复不异因。非断亦非常。初句泛举也次句以是所生非能生故。亦复不异因者。从于能生生所生故。非断亦非常者。不即故不常。不异故不断。又不即因故果不断因不常。不异因故果不常因不断。又以不即故因果俱不断。不异故因果俱不常。非无因常故。又亦反此。非相续常故。又以不离是不即故。即不常为不断思之。文中先顺后逆。顺中而论云。无明有二种。一子时。二果时。是中子时者。令行不断。有二种义故。缘事示现者。子是种子果是现行现行之果虽前已谢故不取之。种子续故令行不断。能助成行故取子时。亦可初起无明名之为子。迁至行时名之为果。由前等引之力令行不断。助成行故偏取子时。余十一支皆有二时。例此可了。后逆观。论云。先际后际灭中际亦无。是故不说者。十二因缘不出三际。过未既无中岂得有。是故不说有不断助成义。又不说者。灭则灭前诸义故。不假说子果等殊。二约大悲随顺观破颠倒因中。以自在天为众生因。今以无明等为行等因。尚不从于余支。岂得从乎自在。三约一切相智观。即当第四因缘相观。有支无作故者。既由前前令后后不断。助成后后。则后后无性。何有前前能作后后。即以无作为缘之相。是种智境。第五三道不断。一依论相谛中六观之内名摄过观。谓以三道摄十二支。则显有支但摄于苦因果过患业惑是因。苦即是果亦有顺逆。初顺观中文含二义。一约三世。则过去无明现在爱取名为烦恼。虽同烦恼过去迷于本际与无明名现在牵生后果由于爱取。从其本末隐显互彰。行有是业者。宿业名行。现业名有。虽同是业。过去已定当相名行。未来未有业能有之功能立称。现在五果未来二果。同皆是苦。现报已定当相受名。未来来起从过患立。若约二世前十同世。则烦恼有二能发能润。虽诸烦恼皆能发润。于发业位无明力增。润业受生。爱取力胜各偏受名。以无重发唯一无明数数溉灌。故分爱取。业亦有二。未润已润。未润名行初造作故。已润名有近生当有故。若总取识等种为所润。则亦苦摄故。唯识云。有支一分是业所摄。就苦七中五约种说。二约现行种位难知。依当果位别显为五。果位易了故。唯立二并如前说。三道皆言不断者。谓从三烦恼生于二业。从彼二业复生七苦。七复生三故如轮转。如净意菩萨十二因缘论广明。后前后际下逆观分二。初明对治断。谓断前际无明行及后际爱取有。则七苦不生。后如是。三道下。明自性断。故净意云。一切世间法唯因果无人。但从诸法空还生于空法。是则生灭因果。如二束芦互相依立。不能独成则知无性。二我俱空。二约大悲观中。即当破异道求中苦行因计。谓以业惑而为苦因。欲求脱苦当断业惑反修苦行。是起妄业。计苦行心即是烦恼。如是妄想宁是解脱乐因。三一切相智观中。即第五入谛观。三道苦集谛故。谓业惑皆集故。瑜伽云。生老死现法为苦。识等五当来为苦者。五约种说故。唯识云。十二皆苦谛摄。取蕴性故。五亦集谛业烦恼性故。此则业惑通于二谛。约其逆观即灭道谛。灭分别心亦即道故。又体三道即性净三德涅槃。佛性一实谛故。第六三际轮回。初约相谛名护过观。谓说三际护三过故。三际不同诸教三说。一依唯识合能所引开能所生故。前十现在后二未来。十因二果定不同世。因中前七与爱等三。或同或异。谓生报定同后报便异。若二三七各定同世。如是一重因果足显轮转及离断常。此则但以二世具十二支。不许三世两重因果。若尔云何三际。今之二果乃是前际十因之果。二依智论俱舍。生引俱开。初二过去次八现在。后二未来故成三世。现八之中前五是果。酬于过去。后三是因复招未来。则二重因果各具三道。可得抗行。三依此经意明三世故。开能所引为前中际。为遮前七定同世故。复示众明迷本际故。二属过去合能所生。总为后际。为遮爱等但是润故。示因招果。令厌因故以因从果。五属未来则能所引生。及所发润皆容互有。经无生死者。同许为果。略不明之论经具也。明文昭然。何为唯取二世不受三耶。已知大意。次正释文。文有顺逆顺中有二。先明一往三世。后于是下。明流转三世。今初云无明缘行是观过去者。观有二义。一观现在生是过去二因所作。二则知识等是彼过去当来之果。因果相属反覆相成。如是方名见过去因义能防三过。言识乃至受是观现在者。亦有二义。一观现在识等由过业得二。复知识等能得未来果报。以不得对治依起爱等故。现在目睹故。分两向明其二义。言爱乃至有是观未来者。此未来因决得来果。一往定故。二流转三世者。谓不得对治复有后世。于后世上转生后世。后后无穷已知三际。云何护过。谓外与内因缘之法。立三种过。一者一切身一时生过。何以故。无异因故。此过从前自因而生。谓既无自在等而为异因。唯无明行为识等因。行有多种。何以不得六道齐生。二者自业无受报过。何以故。无作者故。此过从于无作缘生。作者即我。三者失业过。何以故。未受果报业已谢故。此过从于无常缘生。此上辨过云何护耶。若见三际则能护之。然过去业有三种义故不得报。一未作二作已未润三得对治。今无明缘行则显已作。现识等五则显已润。已受爱取有。三则知未得对治。于已作业既有润未润。殊斯为异因。已润则受生报。未润则受后报。润未润殊。岂得六道一时齐受。此为异因何用自在。既自造异因自招二报。非他身受。何言自业无受报耶。假者自造何用我耶。若已作业不得对治。润则便生知业不失。因虽先灭势力续故。现见得报不可言失。三过度矣。后无明灭下逆观。即得对治义。此灭则彼灭。是观待断。又因观能灭拣自性灭故云观待。然十二缘三世并备。但随化迹隐显分三令知过去因招今苦器。今断爱等当果不生。则愚痴绝命于慧刃。爱水焦干于智火。高罗四开于六趣无生。超逸于八极矣。二约大悲随顺观。治异道求中。无因之见示三际因果。既先际二是中际五因。中际之三是后际二因。若无如是等事。众生亦无。斯因有矣。何得言无。三约一切相智中。当力无力信入依观。论云。先中后际化胜故。谓此三际为因义边皆名有力。为果义边名为无力。若约三世。前际于现五有力。于当二无力。中际爱等于当二有力。于现无力。以斯三际化彼凡夫。令信入依行。化中之胜。如是穷究为种智境。第七三苦聚集。初约相谛。即当六观之中第五不厌厌观。论云。厌种种微苦分别所有受皆是苦故。此约微细行苦。又云。及厌种种粗苦故。此约坏及苦。苦皆凡夫不厌菩萨厌故。又初微苦二乘不厌。菩萨亦厌。二乘虽知舍受。行苦不穷委细。有无量相及变易苦。故云不知。文中亦有顺逆。顺中从相增说以配三苦。前五迁流相显名为行苦。触受二支触对生苦。故云苦苦。余但坏乐故名坏苦。老死坏生亦名坏苦。若准瑜伽唯识。十二支全分皆行苦摄。有漏法故。十二支少分苦苦摄。十二支中各容有苦故。十一少分坏苦所摄。以老死位中多无乐受。依乐立坏所以言无。若约坏生如今经说。若依舍受以立行苦。则除老死。老死位中无容舍故。以此三苦从三受生。谓苦受生苦苦。乐受生坏苦舍受生行苦故。二苦皆言少分者。十二支中具三苦性。若是二苦必是行苦。故言全分。有是行苦而非二苦。又是二苦各不摄二故云少分。逆观可知。二约大悲随顺观。此下四段当第四求异解脱。谓不识真解脱求三界苦等为解脱。故名之求异真解脱者。有四种相。一离一切苦相。二无为相。三远离染相。四出世间相。此四即涅槃乐常净我故。涅槃云。于世间法自在远离名为我故。故下四段经。明其但有四妄而无四德。今此明其有苦无乐故。论云。彼行苦事随逐乃至无色有缚。彼计无色为涅槃者。岂非妄苦耶。三约一切相智。此当第七增上慢非增上慢信入观。不如实知微苦。我慢即增上慢。若知微苦非增上慢。不知令知名为信入。第八因缘生灭。亦名从缘无性。初约一切智观。此下三门皆明深观。谓四句求缘皆无有生。无生而生故曰深观。此门明不自生不他生。第九门明不共生。第十门明不无因生。释此四句略有二意。一破邪。二显理。理外妄计曰邪。邪亡则理显。理显则惑亡反覆相顺。然自他等四是计是依。不之一字是药是理。穷生之理不出自等。自等若无生将安寄。故以不不之则惑亡理显。然其所计略有三类。一者外道。谓冥性为自梵天为他。微尘和合为共。自然为无因。又此四计亦是僧佉卫世。若提子勒沙婆也。二小乘同类因为自。异熟因为他。俱有因为共。计无明支托虚而起。亦曰无因。上计亦通大乘执相之者三约大乘。果法为自众缘为他。合此为共离此为无因。又赖耶自种为自众缘为他。合此为共离此为无因。又法从真起为自。从妄起为他。合此为共离此为无因。所计虽众但显正理。诸计自妄。显理复二。一约无生以显深观。二约生无生无碍以显深观。先中略为二解。一约展转释法从缘故不自生。既无有自对谁说他。又一切法总为自故。又他望于他。亦是自故。既无有他故不他生。自他不立合谁为共。有因尚不生无因何得生。二约因缘形夺释。故对法云。自种有故不从他。待众缘故非自作。无作用故不共生。有功能故非无因。论解同此。若尔自种有故则是自生。岂曰无生。此乃假自破他非立于自。次句假他遣自。故中论云如诸法自性不在于缘中也。下二句例然。惟审详之。二约无碍者。但因缘生果各有二义。谓全有力全无力缘望于果。若全有力则因全无力。故云因不生缘生故。云不自生。二因望果全有力亦然。故云缘不生。自因生故。故不他生。三二力不俱故不共生。四二无力不俱故不无因。此复二义。一约用则力用交彻。有相入义。谓有力摄无力故。故十忍品云。菩萨善知缘起法。于一法中解众多。众多法中解了一等。二据体有空不空。有相即义。谓非但因力归缘。亦乃因体由缘而显。全摄同缘因如虚空故。上文云。一即是多多即一等。力无力必俱故。常相即入是为无尽。大缘起甚深之观。文中亦有顺逆。初顺观中。经云。无明缘行者牒也。无明因缘能生诸行者释也。论云。有分非他作自因生故。此以不他生释经因字。谓如行支唯从无明。故云自因。即上自因观也。二者非自作缘生故。此以不自生释经缘字。谓行支但假无明为缘。非有行自体。在无明中从自而生。即他因观。但取拣余不亲生故名因。显前非后疏故名缘。非谓四缘之因缘也。余并可知。二约大悲观。即异求中。计非想等以为涅槃。又计妙行为解脱者。非是常德但是生灭。故可悲之。三约一切相智观。此及后门名无始观。此有二意。一若约俗说。因缘为生灭之本。生死无际故因缘无始。二约真说。见法缘集无有本性可依故名无始。即净名云从无住本立一切法故。染净真性皆无始终。显染可除。但云无始余如别说。论云。中际因缘生故后际生。即举此第八门随顺缚故。即第九门。谓但一念从缘生即是不生。故无始也。不言初际生者。意显无初故。今不起妄即不生故。第九生灭系缚者。亦名似有若无。初一切智观中明不共生。文中三。初顺观。经中但明无明为缘缚行。令行系属无明。斯则缘生而为不共者。论云。非二作但随顺生故。无知者故。作时不住故。意谓但行顺无明。缘不得不生。互无知者。故非二作。若尔但随顺生即是共生。何要知者。故末句云。既从缘生则念念不住。谁为共耶。此同对法无作用故。又中论。云和合即无性。云何和合生。次无明灭下逆观。谓灭但灭于系缚。既无共生安有共灭。言有生灭皆是系缚。三类余可知。二约大悲观。谓彼外道异求非想天等。为解脱者。菩萨观之但是染缚。非是涅槃真净之德。三约一切相智观明无始观中。随顺缚故而生非有本也。第十无所有尽观。亦名泯同平等。三观之中。初一切智观。即深观中显非无因。经亦三节。初顺观中由行从无明缘生。缘生即无性故云随顺无所有。次逆观中。灭亦缘灭缘灭无灭。方顺尽灭之理。然论经顺观云。是随顺有者。显无性缘生故。不能不有。二经虽殊同明缘生故非无因。无因何失若无因生。生应常生非不生也。何以故。无定因故。此即纵破。亦可恒不生何以故。无因生故。此即夺其生义故无因生。非佛法所乐。以无因能生大邪见故。二约大悲随顺观。即求异解脱中。外道计非想无所有处等为涅槃。以顺有故。非是出世故。无我德而妄计解脱。故可悲之。三约一切相智观。当第九种种观。此即世谛观。由随顺有故。有欲色无色爱等之殊。故云种种。即真顺有未失顺无。上来别释十门竟。自下第三总结十名。既云逆顺观察。则前二门阙逆观者。乃文略耳。然此逆顺。若对法第四名为染净。染净中各有逆顺。论云。杂染逆顺故。清净逆顺故染中顺者。无明缘行等故。逆者。谓谁老死集乃至无明故。缘起经云。由谁有故而有老死。如是老死复由何缘。初句推因后句审因。清净逆顺者。无明灭则行灭顺也。由谁灭无故老死灭无逆也。今文略无。但约染净为逆顺。耳。言诸缘起者。十二非一曰诸。前前为缘令后后起。又由烦恼系缚。往诸趣中数数生起故名缘起。亦云缘生生即起义。亦约果说。余如瑜伽第九第十三十一九十三。唯识第八。上来多依此诸论解十名可知。然各摄三观体势星罗。今重以十门本意收摄初门。明染净因起。二明缘起本源。三因果有空。四相成无作。五陈其谛理。六力用交参。七穷苦慢除。八形夺无始。九有无无本。十真俗无违。复收十门不出五意。初门迷理成事。次门理事依持。次六成事义门。第九事理双泯。后一事理无碍。故唯四门不出事理。若从事理无碍交彻则涉入重重。若依事理逆顺双融。则真门寂寂。故法性缘起甚深甚深。即此因缘名因佛性观。缘之智即因因性。因因至果成菩提性。因性至果成涅槃性。因果无碍是缘起性。惟虚己而思之。自下大文第三佛子菩萨至以如是下。明彼果胜。亦前摄正心住。故知缘生此下。摄善现行故。三空等现前。依论云果者。有五种相。一得对治行胜及离障胜。二得修行胜。三得三昧胜。四得不坏心胜。五得自在力胜。各有佛子以为拣别。唯第二段有二佛子。初中分二。先明对治胜。后菩萨如是下。明离障胜。今初。即三解脱门。亦名三三昧。三昧即当体受名。解脱依他受称。此三能通涅槃解脱故名为门。文中二。初牒前后正显。今初意通五果。由前十观得此三空等果故。谓以三空观缘。得第一第三果。三悲观缘得第二第四果。三望于初。初是能治三是所成。四望于二。二是能修四是坚固。第五通从二观而生。亦可展转而生。由有治故离障。离障故行胜。有治故三昧胜。三昧胜故心不坏心。不坏故得自在也。二知无我下。正显三空。三空各有别显总结。初空门中别显有三。初三句明众生空。次自性空明法空。此上二句明二我体空。三无作受显二我作用空。由体空故。并不能作因受果。结云现前者。智与境冥故。二无相门中亦三。一者灭障即观诸有支。皆自性灭。谓若入空门不得空。亦不取空相则事已办。若见法先有后说为空。及取空相。非真知空故名为障。故修无相。了自性灭则不取空障。二所以不取者。得对治故。谓知空亦复空。名毕竟解脱。三既有能治治于所治。则念想不行。故云无有少法相生。能所斯寂则无相现前。三无愿门亦有三种相。一依止。谓依前入空无相方得无愿故。二体即无有愿求。不求三界等故。三胜即大悲化生胜二乘故。又上三空通缘诸法实相。观于世间即涅槃相故。亦不同二乘。余如智论二十二说。第二明离障胜中。先牒前修。由修得离故。初离三想是空门所离。次离有无想是无相门所离亦无愿门所离。不见有可求故。已知离障云何为胜。经中三句次第胜五四地。及此地方便故。谓于五地中以十平等深净心。远离四地身净我慢。此用深空灭离二我。故此胜也。二四地中。以道品治三地中正受出没等慢。此用空观以离作受故胜。三此地方便。但用十平等破显有无今此地满用深无相破遣有无。一切荡尽。故此胜也。第二大悲转增下。修行胜中二。先总明。修心悲增心中修故。是利他心为未满。菩提下。兼于自利。亦修所为。言悲增者。前观十平等已起三悲。今十门观缘。弥悲众生缠于妄法。后作是念下别显。于中二。先明修行。后而恒下。明修胜。今初又二。先发勇猛修行。谓励志始修故。后佛子下。明丈夫志修行。果决终成故。又初则悲智勇修。后则穷证性相。今初先智。后悲智中先知后厌。初中上二句明缘有合离。谓业惑相资有为方生。如无明缘行等。后二句明缘有具阙。集即是具。谓业惑随阙必不转生。如虽有行无爱润等。后我如是下厌。既知有为苦过必断和合集因。然为下。修悲益物不尽有为。二丈夫志修中。初厌相。见彼有为多过。是对碍法故厌之。后无有下。证性由了有为自性。同相本无生灭。便能灭于对碍而与理冥。第二修胜者。谓不住胜相现前故。有三种胜。一初二句明般若因胜。以是不住所以蹑前大智而起悲故。二即得下。般若体现胜。般若是通名无障碍智。是别称无碍佛智。虽未成就。今般若能照此智。此智前相名曰光明。光明即门也。三成就如是下。明般若用胜。亦是不住之相。谓上二句涉事不失理。故不住有为。后二句见理不坏事。故不住无为。即有为涅槃平等证故。以菩提下。不住所为智慧助道未满足故。不住有为功德助道未满足故。不住无为又俱未满故。俱不住。广如净名下卷。大品中亦云。菩萨念言。今是行时非证时故。即此所为亦是所以。第三明三昧胜中二。先明空定。后如是十无相下。例显余二。前中复二。先举十上首。后此菩萨下。总结多门。今初十中论分为四。一除第四前五名观。二以第四名不放逸。三以第七名得增上。四以余三名为因事。今初观是观解。前三就相观空。一入空者。是人空。亦是总句。二即法空。三即取前二空为第一义。观之亦空。后二就实观空。谓四观本识空。如来藏包含无外故云大空。五观七转识。不离如来藏和合而起。皆无自体故云合空。楞伽云。七识亦如是心俱和合生。又云。不坏相有八无相亦无相也。二不放逸者。依解起行行修究竟。故名第一。论云。分别善修行故。自分第一也。修行无厌足故。胜进第一也。三得增上者。因修成德功德起故。四因事者。依德起用故。有三种用。初一自利名智障净因事。谓分别是智障。今得如实空能净分别。后二利他。一教化众生因事。依空起悲故不舍离二愿。取有因事由得空故。故离染。随顺有故不离诸有。上依论解已为深妙又此十空。与涅槃经十一空多同少异。更依释之前八证实空。后二起用空。入空即彼内空外空内外十二入故。自性即性空。非今始无故。第一义空名义全同。第一空者。彼名空空。谓前空但空第一义。今明若有若无本来自空故。彼经云。是有是无是名空空。是是非是是是名空空。谓是非亦当体空故。如是空空。乃是二乘所迷没处。十地菩萨通达少分。故名第一。今亦约少分也。大空名同彼名般若波罗蜜。合即内外空也。合无合故起即有为空。八即无为空。如实即无为故。不舍等二名义俱别。若欲会者。九即无始空。无始不离生死而即空故。十即无所有空。谓离与不离皆无所有故。余结等可知。第四不坏心果。此下二段。亦即摄随顺坚固一切善根回向。此为进善后起大行。今初。不坏心者。由障灭行成。若智若悲皆不退坏。文有十句。初总余别。别有九种不坏。一信理决定。二行堪调柔。三不怖甚深。四自乘不退。五胜进无息。六泯绝自他。七利生无边。八上求地智。九巧化众生。亦可对前十三昧心以明不坏。恐厌繁文。九并坚固皆云不坏。十皆具足名悉圆满。第五自在力胜中二。初显其相。后佛子下结其分齐。前中十句。初总。不惧下别。总云此心者。此前十心顺佛菩提者。能深入趣向故。论云。得般若波罗蜜行力胜能深入故。则知此前十心皆是般若现前心也。别中九句。依上十不坏心而得自在趣向。一不惧异论即能伏他力。二上入智地名断疑力。得法空故。三自乘不动力。以离小故。四密处决信力。趣镜智故。此与前二前却者。此二相成故。五诸魔不坏力。以精进故。六治惑坚固力。住智明故。七遍治力。具三空故。处有不染故。八化生力即前第九方便相应。九智障净力。即前上求智。地前智居中导二悲故。此智居后。显悲智相异故。第二结中由般若现前故。顺忍明利。言第三者。三品忍中为最上故。第二位果中三果同前。就调柔中分四。初调柔行。二教智净。三别地行相。四结说地名。前中有法喻合。法中三。初炼行缘。次悉以下能炼行。于中闻已受持下是得义持。三昧慧光是所持义。随顺修行此句示现得义持因。因何事耶。谓因依前三昧胜故。得如实奢摩他等忆持不舍。正显能持。又得已下亦是所持。三经于下明所炼净转更明净者。解脱彼障故。又由前证得彼佛法藏义故。喻中真金喻证。亦喻信等。琉璃喻方便智。由方便智数磨。令出世证智发教智光转胜前也。合中方便慧即上不住道。合前琉璃。随逐观察合数磨莹。转更明净者。般若现前故。转复寂灭者。证智脱彼障故。二譬如月下明教智净。以月光宽大胜于前地。但取月轮为喻也。四种风轮者。出现品有能持等四种风轮。非今四轮。以彼不是坏散风故。有散坏风复无四种。未见经论不可定断。且就义释。即四时之风春曰和风。喻烦恼魔顺爱心故。夏曰炎风。喻于蕴魔多热恼故。秋曰凉风。亦曰金风。喻于死魔果熟收杀故。冬曰寒风。喻于天魔败藏人善故。行四魔行即是魔道。余文可知。摄报中言声闻难问无能屈者。已知二乘缘谛等故。第三重颂。二十二颂分三。初十七偈颂位行。次四颂位果。后一结说。前中三。初二颂一句颂胜慢对治。二有十偈三句。颂不住道行胜。三有四偈颂彼果胜。二中有三。初一句颂总显心境。次九偈一句颂别明观相。即为十段。第一有二偈半颂有支行列。二一偈颂摄归一心。既云心灭则生死尽。故知不可唯约真心。以真妄和合是说依心。即真之妄既灭。即妄之真不无故。起信云。但心相灭非心体灭。三一偈颂自业差别。四半偈颂不相舍离。五半偈颂三道不断。六一偈越颂第七三苦聚集。七一偈却颂第六三际轮环。八半偈越颂第九生灭系缚。九有半偈却颂因缘生灭。十有三句颂无所有尽观。第三十种下五句颂总结十名三如是下颂彼果胜中。初二颂对治胜。次一颂修行胜。次半偈颂三昧胜。后二句通颂后二胜。以义通故。位果等可知

　　　　大方广佛华严经疏卷第四十

