　　　　占察善恶业报经疏

　　　　隋　外国沙门　菩提登　译
　　　　古吴蕅益沙门　智旭　述

　　经文为三：从如是我闻，至是故我今令彼说之，是序段。从尔时坚净信菩萨既解佛意，至下卷及供养地藏菩萨摩诃萨，是正说段。从尔时佛告诸大众，至信受奉行，是流通段。

【如是我闻，一时婆伽婆一切智人，在王舍城耆阇崛山中。以神通力，示广博严净无碍道场，与无量无边诸大众俱，演说甚深根聚法门。】

　　如是者，指所闻法体，谓如于一实境界之是，无错谬也。我者，阿难分证法身般若解脱常乐我净之德，得八自在，非我非无我，随世假名而称我也。闻者，阿难了达根性声性识性，皆是一实境界，能所圆融，非闻非不闻而言闻也。一时者，圆感圆应，始终不出现前一念也。婆伽婆一切智人者，究竟圆证一实境界大觉世尊。由一切众生同分善根所感，各于心中所现之教主也。梵语婆伽婆，亦云薄伽梵，具六义故不翻。乃总众德至尚之名，谓如来永不系属诸烦恼故，具自在义。猛焰智火所烧炼故，具炽盛义。妙三十二大丈夫相八十种好所庄饰故，具端严义。一切殊胜功德圆满无不闻故，具名称义。一切世间亲近供养咸称赞故，具吉祥义。自利满足，常起方便，利益安乐一切有情无懈废故，具尊贵义。圆满一切种智萨婆若果。于一实境界若权若实，究尽明了，无有不知，无有不见，故名一切智人也。王舍城耆阇崛山者，王舍，梵称罗阅只伽罗，中天竺境，阿阇世王所都。耆阇崛，此翻灵鹫，离王舍城东北有三四里，此城此山，乃同居土一切众生共相识种所变器界，即是各各自第八识之相分境，更互为增上缘，更互为质为影，和合似一，而实各得其全以为依报，无杂无障碍也。一切智人亦在其中者，大慈悲力，应可化机，不离常寂光土，而垂凡圣同居秽土之相，秖此秽土，若在众生分中，则是有漏相分；若在诸佛分中，则是无漏相分也。以神通力示广博严净无碍道场者，秖此灵山，本是唯心所现，以心为体。心外无山，心广博故，山亦广博；心严净故，山亦严净；心无碍故，山亦无碍。广博是性量，量同虚空，离一切相故，是般若德；严净是性具，具无边德，即一切法故，是解脱德；无碍是性体，体融遮照，非空非有，不碍空有故，是法身德。法身即常，解脱即寂，般若即光，盖本是常寂光土，性德妙境。众生迷之而为同居秽土，于佛恒是广博严净无碍道场，修德满足，恒自受用，称性法乐，亦名上品实报净土。无示不示，今为一类众生，堪能返迷归悟，佛以神通之力，加被令见，则是不离同居，横睹他受用土，故名示也。神者，天然不测之体，即法身德。通者，照了无滞之慧，即般若德。力者，转变自在之能，即解脱德。由诸佛心内众生修德有功，故能感于众生心内之佛，为示妙境。由众生心内之佛性德圆证，故能应于诸佛心内众生令见道场。秖此道场，若在诸佛分中，则是无漏相分。若在众生分中，则是有漏相分也。是故同居秽土，众生本质恒是有漏。佛托众生有漏本质所变相分，恒是无漏。同能变识是无漏故，无碍道场。诸佛本质恒是无漏，众生托佛无漏本质所变相分，恒是有漏。同能变识是有漏故。离却佛及众生之心，则有漏无漏、若质若影皆不可得。故云：一切唯心，惟是一实境界也。与无量无边诸大众俱者，同闻众也。此诸大众，若已证同生性者，则与诸佛分同无漏。若犹在异生性者，则与众生同属有漏。应取圆住别地已上名同生性，若圆十信，别三贤，通八人以上，藏四果辟支，望偏真理，得名同生。望此一实，仍名为异生也。演说甚深根聚法门者，指所已说，梵文未来，据后文云六根聚修多罗，应如央掘经所明具足无减修，亦如普贤观经所明净六根法也。盖迷一实境界，幻成六根，随一一根，一切诸法无不趣之。眼为法界，具足出生十界百界千如三千性相无欠无余，耳鼻舌身意，亦复如是，故名根聚。秖此根聚，全揽一实境界而成，即复圆具一实境界全体大用，故名甚深，秖此甚深根聚，能生物解，任持自性，故名为法，即法能通，复名为门，由演此法，诚恐末世钝根不能信解，横于一实境界而起疑悔，所以坚净信菩萨重兴哀请，当知已得为发起序，例如欲说法华，先说无量义也。

【尔时，会中有菩萨，名坚净信，从座而起，整衣服，偏袒右肩，合掌白佛言：我今于此众中欲有所问，咨请世尊，愿垂听许。】

　　自于一实境界净信坚固，又能令他净信坚固，故名坚净信菩萨也。若分释者：正因名坚，缘因名净，了因名信。缘了二因，同依正因，不可破坏，故名坚净信也。偏袒右肩者，事释则是表于敬顺，理解则是表露善权。合掌白佛者，事释则是表于一心，理解则是权实吻合。独归大觉，咨请听许者。西国常仪，欲有所问，并须求听；不同此土，卤莽搪[抨-平+突]，绝无敬慎礼节也。

【佛言：善男子！随汝所问，便可说之。】

　　一切智人，有问必答。降佛以下，皆所不能。故舍利弗、富楼那等，有人问时，但云：我若知者，当随力答耳。

【坚净信菩萨言：如佛先说，若我去世，正法灭后，像法向尽，及入末世，如是之时，众生福薄，多诸衰恼，国土数乱，灾害频起，种种厄难，怖惧逼绕（一本作「扰」）。我诸弟子，失其善念，唯长贪嗔嫉妒我慢，设有像似行善法者，但求世间利养名称，以之为主，不能专心修出要法。尔时众生睹世灾乱，心常怯弱，忧畏己身及诸亲属，不得衣食充养躯命，以如此等众多障碍因缘故，于佛法中钝根少信，得道者极少；乃至渐渐于三乘中，信心成就者亦复甚鲜，所有修学世间禅定，发诸通业，自知宿命者，次转无有；如是于后入末法中经久，得道获信禅定通业等一切全无。】

　　福薄，是衰恼厄难之因。衰恼厄难，是失其善念之缘。失念，是长贪求利不修出要之因。不修出要，是怯弱钝根少信之缘。所以非但不能获一乘实道，亦复不能成三乘权信；非但不能修出世权实，亦复不能修世间禅定通业。所谓天人众减少，三恶道充满也。问：诸佛菩萨大慈、大悲、大愿、大力，何以不能救此末劫？答：譬如赫日当空，不能令覆盆之下蒙其光照。同在太虚空中，自成障隔，非赫日之咎也。一切众生，亦复如是。同在一实境界之中，自以无明虚幻覆障故，于广博严净无碍道场，妄见恼乱而生忧畏。即于如来所证刹那际三昧中，妄见迁流而为末世。今以慈悲愿力，请问方便，为其作增上缘。倘依此法，撤去无明覆盆，则睹自心本具太空佛日矣。

【我今为此未来恶世像法向尽，及末法中有微少善根者，请问如来，设何方便开示化导，令生信心，得除衰恼。以彼众生遭值恶时，多障碍故，退其善心；于世间出世间因果法中，数起疑惑，不能坚心专求善法。如是众生，可愍可救。世尊大慈，一切种智，愿兴方便而晓喻之，令离疑网，除诸障碍，信得增长，随于何乘，速获不退。】

　　善根深者，必于正法像法时世，早得度脱，不致遭值法尽及末世时。无善根者，纵令得遇正法像法，尚不见闻；况在末法，何由可度？今则正为有少善根，值障易退，故特求方便以愍救之也。由多障碍，故可愍；由有微少善根，故可救。大慈则兼愍一切，况有少善根者而不愍耶？种智则无法不知，况此虚妄疑网而难救耶？然苟无善根，则大慈虽愍而无由可救；苟非种智，则善根虽有而无由决疑。故知感应相关，各有全力，不出一念，仍非共生也。随于何乘者，为实施权，不得执一。速获不退者，开权显实，终无定三也。初述佛语致问竟。

【佛告坚净信言：善哉！善哉！快问斯事，深适我意。今此众中，有菩萨摩诃萨，名曰地藏。汝应以此事而请问之，彼当为汝建立方便，开示演说，诚汝所愿。】

　　一善哉：赞其快问斯事，下逗群机。一善哉：赞其深适我意，上契佛旨也。万法由之依持建立，故名曰地。多所容受而无积聚，故名曰藏。地即心地，能载能生；藏即性藏，可出（去声）可内（音纳）。无不从此法界流，名之为出；无不还归此法界，名之为内。又六根六尘六识，名为理藏；六度四等四摄三十七品，名为行藏，一一理藏各具行藏，则理名为地，行名为藏；一一行藏并证理藏，则行名为地，理名为藏。又惟是一实境界，约持载义，名之为地；约含容义，名之为藏。秖一心性体上，有此持载、含容二义。证此体用，名地藏也。又大集经，有日藏、月藏、须弥藏、虚空藏、天藏等诸大菩萨，各从所观境而立名。如观察虚空无边入三摩地，名虚空藏。今此菩萨，观地狱苦，发菩提心，证得地狱界之三德秘藏，能救十方大地狱苦，故名地藏。又如大集经中，海慧菩萨欲来，则众见大水盈满。虚空藏菩萨欲来，则大千世界忽皆不见。月藏菩萨欲来，则大众头上皆现半月。地藏菩萨欲来，则众会手中，各各现如意珠，雨宝放光，见十方土；又见身各地界增强，坚重难举。当知一切依正四大虚空山海日月，无非如来藏性一实境界。诸佛菩萨，随以一法为所观境，证得此法之实性已，即证一切法之实性，故一切法，皆趣此法，即以此法名之为藏也。诚如（编者注：依经文，「如」应为「汝」）所愿，诚者，实也；疑或作成，成者，满也。初问法竟。

【时坚净信菩萨复白佛言：如来世尊，无上大智，何意不说，乃欲令彼地藏菩萨而演说之。】

　　恐众有疑，故代腾请世尊，由此得发迹也。

【佛告坚净信：汝莫生高下想。】

　　众生不知本迹无定，则必以佛为高，菩萨为下，皆是妄想分别。由此分别，不入坚信法门，故寄坚净信以规一切也。

【此善男子，发心已来，过无量无边不可思议阿僧祇劫，久已能度萨婆若海，功德满足。但依本愿自在力故，权巧现化，影应十方。】

　　发心过无量阿僧祇劫，明其本因深也。度萨婆若功德满足，明其本果高也。权巧现化影应十方，明其迹用广大也。

【虽复普游一切刹土，常起功业，而于五浊恶世，化益（编者注：「益」一作「盖」）偏厚，亦依本愿力所熏习故，及因众生应受化业故也。彼从十一劫来，庄严此世界，成熟众生。是故在斯会中，身相端严，威德殊胜，唯除如来，无能过者。又于此世界所有化业，唯除遍吉，观世音等，诸大菩萨，皆不能及。以是菩萨本誓愿力，速满众生一切所求，能灭众生一切重罪，除诸障碍，现得安隐。】

　　虽复位高，仍须愿力熏习；虽有愿熏，又须应受化业。故唯识云：诸有情类，无始时来，种性法尔更相系属，或多属一，或一属多，故所化生，有共不共。不尔，多佛久住世间，各事劬劳，实为无益，一佛能益一切生故，当知佛能度脱一切众生，而终不能度无缘者，非虚语也。普游一切刹土常起功业，是无缘大慈，不舍一切也。而于五浊恶世化益偏厚，是同体大悲，尤悯刚强也。本愿力所熏习，谓往昔所发大愿，众生度尽，方证菩提，地狱未空，不取正觉也。众生应受化业，谓多劫曾结法缘，闻名睹影，易起信心，聆法蒙光，能获果证也。遍吉，亦名普贤；观世音，亦名观自在，此二菩萨，亦与此界有大因缘，故与地藏大士相同。余大菩萨，纵令位高慧胜，不让此三大士，而众生缘浅，故皆不能及其化益也。

【又是菩萨，名为善安慰说者，所谓巧说深法，能善开导初学发意求大乘者，令不怯弱。】

　　即指下文善巧说法，及进趣大乘方便，占察三种轮相法也。二别释竟。

【以如是等因缘，于此世界，众生渴仰，受化得度，是故我今令彼说之。】

　　渴仰，有世界益；受化，有为人对治益；得度，有第一义益。即是四悉檀因缘，故令说也。初序段竟。

【尔时，坚净信菩萨既解佛意已，寻即劝请地藏菩萨摩诃萨言：善哉！救世真士，善哉！大智开士，如我所问，恶世众生，以何方便而化导之，使离诸障，得坚固信。如来今者，为欲令汝说是方便，宜当知时，哀愍为说。】

　　救世真士，领佛所明悲愿胜也。大智开士，领佛所明慧辩胜也。余可知。

【尔时，地藏菩萨摩诃萨，语坚净信菩萨摩诃萨言：善男子！谛听，当为汝说。】

　　谛听，是诫辞。当说，是许辞也。听不审谛，则闻慧不生；闻慧不生，则思修无地，三慧是从凡入圣之阶梯，故须诫也。然坚净信，位非凡下，何须待诫，亦借此以诫一切耳。

【若佛灭后，恶世之中，诸有比丘、比丘尼、优婆塞、优婆夷，于世间、出世间因果法，未得决定信，不能修学无常想，苦想，无我想，不净想，成就现前。不能勤观四圣谛法，及十二因缘法。亦不勤观真如、实际、无生无灭等法。以不勤观如是法故，不能毕竟不作十恶根本过罪；于三宝功德种种境界，不能专信。于三乘中，皆无定向。】

　　世间因果，即苦集二谛，十二因缘流转门；出世因果，即灭道二谛，十二因缘还灭门。又修学无常等想，勤观四谛因缘真如实际等法，皆是出世之因。所观真如等法，及三宝功德，皆是出世之果。以要言之，秖是不能如实观察十界善恶业报耳。又不修学无常苦无我不净想，令其成就现前；不能勤观四圣谛法，则于声闻乘无决定向；不能勤观十二因缘，则于缘觉乘无决定向；不能勤观真如等法，则于菩萨乘无决定向，此皆真实义愚也。不能不作十恶过罪，乃异熟果愚也。由此二愚，不信三宝功德境界，所以名为末法恶世也。又无常等想，局在藏教，乃厌离之初门，四谛十二因缘，并通四教，如常所明。真如实际无生无灭，皆是一实境界异名，意在圆理，不妄名真，不异名如，不虚名实，本位名际，无始故无生，无终故无灭也。三宝功德种种境界，亦通四教，所谓住持三宝，胜义三宝，别相三宝，一体三宝，具如余处广明。

【如是等人，若有种种诸障碍事，增长忧虑，或疑或悔，于一切处，心不明了，多求多恼，众事牵缠，所作不定，思想绕（一本作「扰」）乱，废修道业。】

　　既无专信，又遇障缘，所以疑悔缠心，不能修道，须藉轮相以决疑也。初随机竟。

【有如是等障难事者，当用木轮相法，占察善恶宿世之业，现在苦乐吉凶等事。】

　　占察善恶，指第一轮相。占察宿世之业，指第二轮相。占察现在苦乐吉凶等事，指第三轮相也。

【缘合故有，缘尽则灭。业集随心，相现果起，不失不坏，相应不差。】

　　此明所立三种轮相，全依无性缘生、缘生无性之理而得成也。善恶业报，本是般若、解脱、法身三德秘藏，总名一实境界。由此真如无性，举体随缘，故染净迷悟之缘合时，便有十界善恶业报差别不同，所谓因缘和合，虚妄有生也。缘生之法，刹那不住，初生即有灭，不为愚者说，由诸凡愚不了无性，恒起生缘，妄见诸法相似相续，其实生已无间即灭，故云缘尽则灭，所谓因缘别离，虚妄名灭也。然缘生之法，虽即无性，而随心善恶念念相续，则十界之业随心积集，业既积集，便有相现；业相既现，果报必起；因果相酬，终不失坏。所谓无我无造无受者，善恶之业亦不亡。如响应声，如影随形，故相应不差也。

【如是谛占善恶业报，晓喻自心，于所疑事，以取决了。】

　　三种轮相，表示自心无性缘生善恶业报，故谛占之，便能晓喻自心以决疑也。初随机立法竟。

【若佛弟子，但当学习如此相法，至心归依，所观之事，无不成者。】

　　如此相法，依于无性缘生甚深道理，故当学习，不可妄生疑贰，故云至心归依也。

【不应弃舍如是之法，而返随逐世间卜筮种种占相吉凶等事，贪著乐习。若乐习者，深障圣道。】

　　世间卜筮等法，不知依于一实境界，不能表示无性缘生，不说一切皆自心现，故乐习者，深障圣道。以其或计邪因，或计无因，终不能知正因缘法故也。二略示劝诫竟。

【善男子！欲学木轮相者，先当刻木如小指许，使长短减于一寸正中，令其四面方平，自余向两头斜渐去之，仰手傍掷，令使易转，因是义故，说名为轮。】

　　共十九轮，皆用此式也，长可九分，方可三分，须用香木。

【又依此相，能破坏众生邪见疑网，转向正道，到安隐处，是故名轮。】

　　示正因缘，故破邪见，显示善恶业报差别，故坏疑网，令行八圣道中，得到涅槃最安隐处也。

【其轮相者，有三种差别，何等为三：一者轮相，能示宿世所作善恶业种差别，其轮有十。二者轮相，能示宿世集业久近，所作强弱大小差别，其轮有三。三者轮相，能示三世中受报差别，其轮有六。】

　　下文自解，不必先释。一之与二皆云宿世者，并约过去所熏种子，即以过去名为宿世，不必独指前生也。盖善恶现行，刹那即灭，所熏种子在藏识中，不失不坏。第一轮相，但观善恶种子有无。第二轮相，乃观善恶业力强弱也。第三遍示三世报者。如下文百六十数，明现在报。次十一数，明过去报。后十八数，明未来报也。初总示竟。

【若欲观宿世作善恶业差别者，当刻木为十轮，依此十轮，书记十善之名，一善主在一轮，于一面记；次以十恶书对十善，令使相当，亦各记在一面。】

　　每轮各有四面，一面书善，一面书恶，令使相对，则余两面皆空，故使善恶有现、有不现也。

【言十善者，则为一切众善根本，能摄一切诸余善法。言十恶者，亦为一切众恶根本，能摄一切诸余恶法。】

　　十善为众善根本者，果德万善，皆由十善而生也。能摄一切诸余善法者，不惟生一切善，亦即摄一切善更无余也。且如不杀，则有事不杀、理不杀等。乃至嗔痴亦然。故曰唯佛一人持净戒，其余皆名污戒者。十善为法界，一切法皆趣十善，是趣不过也。又散心十善，即波罗提木叉戒。定心十善，即禅戒。出世十善，即无漏戒。止一切恶，即律仪戒。具一切善，即摄善法戒。利一切众生，即饶益有情戒。戒为法界，一切法趣戒也。十恶为众恶根本者，一切恶业，身口七支摄无不尽，并由贪嗔痴三不善根而起。此三即摄一切根随烦恼，慢是贪摄；疑及五见，并属痴摄；忿恨恼嫉害，皆即嗔分。覆诳与谄，皆贪痴分；悭之与憍，皆即贪分；无惭无愧，并是痴摄。掉举放逸散乱，并等分摄。惛沈不信懈怠失念及不正知，并是痴摄。故云能摄一切诸余恶法也。问：若约圆融为语，则秖一善字，已摄百界千如皆尽；秖一恶字，亦摄百界千如皆尽。今既善恶对论，则无记品业，如何相摄？答：若欲摄者，则有覆无记，摄入恶品，是染污故；无覆无记，摄归善品，是白净故。今轮相意，则取能招乐异熟者，名为善种；能招苦异熟者，名为恶种。二种无记，但能招等流果，不招苦乐异熟，故以不现表之。又无漏善，能得离系，不感异熟，亦以不现表之。初正示轮相竟。

【若欲占此轮相者，先当学至心总礼十方一切诸佛，因即立愿，愿令十方一切众生，速疾皆得亲近供养，咨受正法；次应学至心敬礼十方一切法藏，因即立愿，愿令十方一切众生，速疾皆得受持读诵，如法修行，及为他说；次当学至心敬礼十方一切贤圣，因即立愿，愿令十方一切众生，速疾皆得亲近供养，发菩提心，至不退转；后应学至心礼我地藏菩萨摩诃萨，因即立愿，愿令十方一切众生，速得除灭恶业重罪，离诸障碍，资生众具，悉皆充足。】

　　至心礼佛法僧及我地藏，一一皆云学者，上则普缘十方三宝，下乃普为十方众生，即是悲智并运，须达一心无作四弘，故当学也。学此无作四弘，方名至心，有此至心，方成感应。何者？悟此现前一念心性，则为十方三宝及地藏尊；迷此现前一念心性，则为十方一切众生。迷悟总不离于一心，秖就一心而论迷悟，迷为无作苦集，如水成冰；悟为无作道灭，冰还成水。能觉名为佛，所觉名为法，能所不二名为僧。三宝是一切法依持，名为地。一切法总不出于三宝，名为藏。求契此理，名为至心敬礼；以此益他，名为因即立愿也。

【如是礼已，随所有香华等，当修供养。】

　　三宝离障清净，不受诸受，损之不嗔，供之不喜，而恶心毁谤，则自受其殃。如仰天唾，还坠己身。好心供养，则自取其福。如染香人，身有香气，故须修供养也。但云随所有者，有而不供，则为悭鄙；无而强营，则妨正业。故秖令随力随分。盖物无大小，大小由心，心大则少施亦福等虚空，心小则多施亦终成有漏。譬如满屋琉璃，不及摩尼一粒。所以贫士一灯，胜阇王之千炷。五茎莲供，超多劫之事檀。良以一切供物，皆是因缘生法，当体无不即空假中。达之则事随理遍，迷之则理被事局也。供必用香华者，香则然之而任运腾空，表无作善；华则散之而始周法界，表有作善。又香以表戒，华以表慧。现前一念心性，正理不动，本即那伽大定，戒慧二种共庄严之，即是缘了二因，助显正因一性也。

【修供养者，忆念一切佛法僧宝，体常遍满，无所不在。】

　　佛是能觉，法是所觉，僧是能所从来不二，此自心一体三宝也。彻证一体三宝者名为佛，诠显一体三宝者名为法，修行一体三宝者名为僧，此自心住持三宝也。此心无始无终，故常。此心无分无剂，故遍。此心无间无缺，故满。此心竖穷横遍莫载莫破，故无所不在。自心既常遍满无所不在，一切佛法僧宝皆以此心为体，则亦体常遍满无所不在矣。非由忆念使然，但以忆念而照了之。

【愿令以此香华，等同法性，普熏一切诸佛刹土，施作佛事。】

　　秖此一香一华，本从法性随缘显现，并具法性全体功能，非是少分，以法性本来无分剂故，不可割裂分剖故，若知香华本同法性之体，则必等同法性之用，故可普熏一切诸佛刹土，上供三宝；又可施作佛事，下度群生也。斯则性虽自尔，必须愿力方成称性之功。初称性总观竟。

【又念十方一切供具，无时不有；我今当以十方所有一切种种香华璎珞，幢幡宝盖，诸珍妙饰，种种音乐，灯明烛火，饮食衣服，卧具汤药，乃至尽十方所有一切种种庄严供养之具。】

　　问：十方供具，各有所属，若实用之，宁不犯盗？若不实用，何名供养？答：若约圆宗，则十方供具，并我一念心中所现之物。若约唯识，则是第八识上共相识种所变器界相分，今还用我自识相分，何名犯盗。如是了达唯识而修供养，即名真实法供。何名不实？若依真谛，则虽手执香华翘勤施供，亦岂有实用耶？夫心念五逆，虽不动身发口，亦必有罪；心念供养，虽不烧香散华，亦岂无福。况令于一念中想用十方供具，便可破我法二执，显同体慈悲，又不止于迷情空想而已，思之修之。

【忆想遥拟，普共众生奉献供养。常念一切世界中有修供养者，我今随喜。若未修供养者，愿得开导，令修供养。】

　　普共奉献供养，即遍现在；随喜已修供养，即遍过去；开导未修供养，即遍未来。所谓念念相续，无有间断，身语意业，无有疲厌也。初念供养具遍竟。

【又愿我身，速能遍至一切刹土，于一一佛法僧所，各以一切种庄严供养之具，共一切众生等持奉献。】

　　凡夫妄认四大为自身相，则逼局而不能遍。二乘妄计无常无我不净苦空，则趣寂而无可遍。今直观身性即是法性，法性遍故，身亦随遍也。夫一身所念供具，所同众生，已自竖穷横遍；况无尽身，各以无尽供养之具，各共一切无尽众生等持奉献，则岂不无杂无障碍耶。

【供养一切诸佛法身色身，舍利形像，浮图庙塔，一切佛事；供养一切所有法藏及说法处；供养一切贤圣僧众。】

　　法身者，所证之理也。色身者，自受用报，具不思议微妙色心，所谓究竟常住五蕴，举色以该心也。舍利者，化身所留之灵骨。形像者，肖彼化身之相好。浮图庙塔一切佛事者，供彼舍利形像之庄严。若达因缘生法即空假中，则一一舍利及形像等，三身宛然，四德无减，况复色身及法身耶。法僧可知。夫称性修观，则一香一华，已足遍供三宝，况尽十方所有供具以为供养，况复随喜开导一切众生咸修供养，况复我身遍至一切刹土，一一供具，各遍供养一切三宝，可谓重重无尽，无尽重重矣。初修供观竟。

【愿共一切众生，修行如是供养已，渐得成就六波罗蜜、四无量心。】

　　舍诸所有，即成就施；清净无染，即成就戒；心无嗔恼，即成就忍；离诸懈怠，即成就进；离杂乱垢，即成就禅；离诸暗蔽，即成就般若。令他得乐，即慈无量；令他离苦，即悲无量；庆他得乐，即喜无量；心常平等，无有怨亲，即舍无量。随一修供，即能成就此十法门，亦自圆摄一切二利功德。

【深知一切法本来寂静，无生无灭，一味平等，离念清净，毕竟圆满。】

　　本来寂静，无生无灭，一味平等，谓一切法即中，一切种智也。离念清净，谓一切法即空，一切智也。毕竟圆满，谓一切法即假，道种智也。一心三智，深知一切诸法无非三谛，自觉觉他，俱不出此妙观矣。二广修供养竟。

【又应别复系心供养我地藏菩萨摩诃萨，以（一本作「次」）当称名，若默诵念，一心告言：南无地藏菩萨摩诃萨。如是称名，满足至千。】

　　虽已普供三宝，而我地藏，正为行人决疑之主，故应系心别供也。称名须至千念者，令积善根，成机感故，亦表一念具千法故。

【经千念已，而作是言：地藏菩萨摩诃萨，大慈大悲，惟愿护念我，及一切众生，速除诸障，增长净信，令今所观称实相应。】

　　虽为自决所疑，必云及一切众生者，念念不忘众生，乃可扣感菩萨大慈悲也。

【作此语已，然后手执木轮，于净物上而傍掷之。】

　　初明依法自占竟。

【如是欲自观法。若欲观他，皆亦如是应知。】

　　初心之人，未知宿命，故须自观以决疑悔。未得他心道眼，故欲观他，亦须依前五法也。

【占其轮相者，随所现业，悉应一一谛观思验，或纯具十善，或纯具十恶，或善恶交杂，或纯善不具，或纯恶不具，如是业因，种类不同，习气果报，各各别异。如佛世尊余处广说。应当忆念思惟观察所现业种，与今世果报所经苦乐吉凶等事，及烦恼业习得相当者，名为相应；若不相当者，谓不至心，名虚谬也。】

　　所现业种，谓轮上所现或善或恶也。要与今世果报相当，或与烦恼业习相当，乃名相应；否则由不至心，故名虚谬。如现不杀，今应无病常寿，或有慈心；若现不盗，今应无所乏少，或常知足等。又如现杀，今应多病多恼，或常怀杀意；若复现盗，今应少财，或常失脱，或常怀盗意等。一一须自思验，不可尽述也。

【若占轮相，其善恶业俱不现者，此人已证无漏智心，专求出离，不复乐受世间果报，诸有漏业，展转微弱，更不增长，是故不现。】

　　无漏智心，谓初果八忍八智，通见地，别初住，圆初信，已断三界分别惑种，不复更造招后有业，纵有旧熏业种，渐就羸损，不增长也。或圆五品，圆伏烦恼，当舍同居秽土，生同居净，虽未证无漏智，亦可善恶两俱不现，以圆观力强故。

【又纯善不具，纯恶不具者，此二种人，善恶之业所有不现者，皆是微弱未能牵果，是故不现。】

　　善业种强，则能招乐异熟；恶业种强，则能招苦异熟。若微弱种，犹须待润，未即牵果，故不现也。准此则有覆无覆两种无记，不名善恶明矣。二详示占法竟。

【若当来世佛诸弟子，已占善恶果报得相应者，于五欲众具得称意时，勿当自纵以起放逸（诫也）。即应思念，由我宿世如是善业故，今获此报，我今乃可转更进修，不应休止（劝也）。若遭众厄种种衰恼不吉之事，绕乱忧怖，不称意时，应当甘受，无令疑悔，退修善业（诫也）。即当思念，但由我宿世造如是恶业故，今获此报，我今应当悔彼恶业，专修对治及修余善，无得止住懈怠放逸，转更增集种种苦聚（劝也）。是名占察初轮相法。】

　　此中共有两番诫劝：初番为称意者，诫勿放逸，劝更进修；次番为不称意者，诫勿退悔，劝修诸善也。初示第一轮相竟。

【善男子！若欲占察过去往昔集业久近，所作强弱，大小差别者。当复刻木为三轮，以身口意各主一轮，书字记之。又于轮正中一面，书一画令粗长，使彻畔。次第二面，书一画令细短，使不至畔。次第三面，作一傍刻如画，令其粗深。次第四面，亦作傍刻，令使细浅。当知善业庄严，犹如画饰；恶业衰害，犹如损刻。其画长大者，显示积善来久，行业猛利，所作增上；其画细短者，显示积善来近，始习基钝，所作微薄。其刻粗深者，显示习恶来久，所作增上，余殃亦厚；其刻细浅者，显示退善来近，始习恶法，所作之业，未至增上。或虽起重恶，已曾改悔，此谓小恶。】

　　大善、小善、大恶，各有二义。大善二者：一或积久，二或猛利增上。小善二者：一或未久，二或所作微薄。大恶二者：一或积久，二或所作增上也。小恶则有三义：一或未久，二或未至增上，三或已曾改悔，转重令轻也。大善大恶，能顺现受及与生受；小善小恶，能顺后受。或更润之，可顺生受；或更损之，可不定受。初轮相中所不现者，则是不定受业也。又凡无漏智起，则一切生受后受业种，皆可摧灭，惟除顺现受业，未能全灭，亦能转重令轻。

【善男子！若占初轮相者，但知宿世所造之业善恶差别，而不能知积习久近，所作之业强弱大小，是故须占第二轮相。】

　　初正示轮相竟。

【若占第二轮相者，当依初轮相中所现之业。若属身者，掷身轮相；若属口者，掷口轮相；若属意者，掷意轮相。不得以此三轮之相一掷通占。应当随业主念一一善恶，依所属轮，别掷占之。】

　　一一善恶，皆须主念别占。如身之善恶，若有三现，则须别掷三次；口四，意三，亦皆尔也。所不现者，则不须掷。

【复次，若占初轮相中，唯得身之善，于此第二轮相中得身恶者，谓无至心，不得相应，名虚谬也。又复不相应者，谓占初轮相中，得不杀业，及得偷盗业，意先主观不杀业，而于第二轮相中得身恶者，名不相应。复次，若观现在从生以来，不乐杀业，无造杀罪，但意主（欲观）杀业，而于此第二轮相中得身大恶者，谓名不相应。自余口意中业不相应义，亦如是应知。】

　　二详示占法竟。

【善男子！若未来世诸众生等，欲求度脱生老病死，始学发心修习禅定，无相智慧者，应当先观宿世所作恶业多少及以轻重。若恶业多厚者，不得即学禅定智慧，应当先修忏悔之法。所以者何？此人宿习恶心猛利故，于今现在必多造恶，毁犯重禁；以犯重禁故，若不忏悔令其清净，而修禅定智慧者，则多有障碍，不能克获，或失心错乱，或外邪所恼，或纳受邪法，增长恶见，是故当先修忏悔法。若戒根清净，及宿世重罪得微薄者，则离诸障。】

　　业性虽空，果报不失，故须熏习忏悔善力，令彼恶种展转微弱，更不增长，方堪修习禅慧，不遭邪虑也。

【善男子！欲修忏悔法者，当住静处，随力所能，庄严一室，内置佛事，及安经法，悬缯幡盖，】

　　密部坛仪，极令严饰，今但言随力所能者，曲为末世助缘缺乏之人也。佛事，即佛菩萨形像，或塑或画，皆无不可。经法，即指此经，或余大乘法宝，亦无不可。悬缯幡盖以为庄严，或锦或帛，或复纸素，并可随力也。

【求集香华，以修供养。】

　　准余行法，每时皆须烧香散华，如前所明观想法也。此逐文便，故在第二，准行次第，决在净三业后。

【澡浴身体，及洗衣服，勿令臭秽。】

　　此亦如余行法，每大便时，必换衣洗浴，浴竟，著清净衣，方可入坛行道也。

【于昼日分，在此室内，三时称名，一心敬礼过去七佛及五十三佛；次随十方面，一一总归，拟心遍礼一切诸佛所有色身、舍利形像、浮图庙塔、一切佛事；次复总礼十方三世所有诸佛。又当拟心遍礼十方一切法藏。次当拟心遍礼十方一切贤圣。然后更别称名礼我地藏菩萨摩诃萨。如是礼已，应当说所作罪，一心仰告，惟愿十方诸大慈尊，证知护念，我今忏悔，不复更造；愿我及一切众生，速得除灭无量劫来，十恶四重，五逆颠倒，谤毁三宝，一阐提罪。复应思惟，如是罪性，但从虚妄颠倒心起，无有定实而可得者，本唯空寂。愿一切众生速达心本，永灭罪根。】

　　说所作罪，谓今生所作一切恶业，或轮相中所现大恶，并须发露披陈也。此于逆生死流十心之中，由三种心，生五种心，并下劝请、随喜等，则共成十心也。由第一深信因果；第二生大惭愧；第三生大怖畏；故今说所作罪，即第四发露忏悔也；不复更造，即第五断相续心；愿我及一切众生速得除灭十恶四重等，即第六发菩提心，及第七翻昔重过；思惟罪性等，即第十今知空寂；下文劝请，即第九；念十方佛随喜，即第八随喜诸善；回向亦兼第六、第七并第十意也。过去恶业，若论现行，则刹那已灭，但所熏种子，藏在第八识中，由六七二识我执力故，念念资熏，令得增长。今之发露，正是破除我执前茅。如草木种子，潜在地中，必发芽茎。今既掘露，则自损坏。又旧种虽复发露，若不永断相续，则新熏种子，能与旧种互相资益，展转生长，无有已时；故须誓不更造。又向由我执，妄分我人，所作之罪，无不损恼同体众生。譬如一身之中，两手互伤，自遭痛苦。今破虚妄我执，故代众生普除众罪，终不如獐独跳也。又此罪性，但从虚妄颠倒心起，不在内外中间诸处；过去已灭，现在不住，未来未有，十方三世仔细推求，无有定实而可得者。如彼翳眼所见空华，华体本来惟是空寂，不达本空，增无明翳；念念观知本性空寂，不复瞪目分别空华。则翳病渐除，华亦渐减，乃至目劳既息，华相自亡。故云速达心本，永灭罪根也。观罪性空，名实相忏，名无生忏，亦名大庄严忏，即是唯心识观、真如实观，不可不知。

【次应复发劝请之愿，愿令十方一切菩萨，未成正觉者，愿速成正觉；若已成正觉者，愿常住在世，转正法轮，不入涅槃。】

　　劝请能灭魔障，故亦名悔，魔王波旬，于坐道场菩萨，每欲障令不得成道；于佛转法轮时，每欲兴心破坏；又每请佛速入涅槃。今劝请成道，劝久住世，劝转法轮，即翻破彼三种恶也。观心释者，菩萨是自心诸善心所，魔是自心诸恶心所，今令诸善心所与无漏慧相应，名为速成正觉；念念恒无间断，名为常住不灭；转化余心心所，名为转正法轮。

【次当复发随喜之愿，愿我及一切众生，毕竟永舍嫉妒之心，于三世中一切刹土，所有修学一切功德及成就者，悉皆随喜。】

　　随喜灭嫉妒障，故亦名悔。一切诸佛，三乘圣众，六道凡夫，并皆在我现前一念心中同一体性，本无彼此。由我执故，妄计自他而生嫉妒，今悔此过，深于一切凡圣平等起随喜心，则是揽法界善以为己善，其善乃大，岂必独自运心动身口业以为善哉。现见他人携灯，亦蒙其照；他人然香，亦被其熏；同体善根，分明若此，奈何痴障，不知承荷，反生嫉妒耶。若能随喜，则知诸佛菩萨所修善根，本与一切众生共之。我原有分，非俟强求。故大佛顶经云：十方如来所有功德，悉与此人，常与诸佛同生一处。无量功德，如恶叉聚，同处熏修，永无分散。又经言：菩萨若知诸佛所有功德即是己功德者，是为奇特之法。又经言：与一切菩萨同一善根藏。又大乘止观云：行者当知诸佛菩萨、二乘圣人、凡夫人天等所作功德，皆是己之功德，是故应当随喜。噫！可以悟矣。

【次当复发回向之愿，愿我所修一切功德，资益一切诸众生等，同趣佛智，至涅槃城。】

　　回向能灭著三有障，故亦名悔。资益一切，即回自向他；同趣佛智，即回因向果；至涅槃城，即回事向理也。回事向理，名为直心；回因向果，名为深心；回自向他，名大乘心。直心显断德法身，深心成智德般若，大乘心成恩德解脱，全性起修，全修在性，始终不离秘密藏矣。

【如是发回向愿已，复往余静室，端坐一心，若称诵，若默念我之名号。当减省睡眠，若惛盖多者，应于道场室中旋绕诵念。】

　　但令一心称诵默念名号者，正为恶业多厚，不可即修禅定智慧也。然而若坐若旋一心称念，即是真实禅定智慧方便，由我地藏万德洪名，诠召果上真实功德，能与众生作增上缘，令念念中灭罪除障故也。如法华及大佛顶经，皆云：持六十二忆恒河沙诸法王子名号，与持观世音一名功德，正等无异。又大乘十轮经云：假使有人，于其弥勒及妙吉祥并观自在、普贤之类，于百劫中至心归依，称名念诵，礼拜供养，求诸所愿，不如有人，于一食顷，至心归依称名念诵礼拜供养地藏菩萨，求诸所愿，速得满足。所以者何？如是大士，为欲成熟诸有情故，久修坚固大愿大悲，勇猛精进，过诸菩萨，是故汝等应当供养。今以二意释之，一者平等意趣，则六十二亿所证法性，与一大士所证平等；百劫至心所契法性，与一食顷所契平等。二者差别意趣，则此土众生，与六十二亿大士所有因缘，不若观音大士因缘最深，与观世音大士所有因缘又不若地藏大士因缘更深也。又所称之名，无论解与不解，本是一境三谛；能称之念，无论达与不达，本即一心三观。又所称之名虽即三谛，而历然分明，即不思议；假能称之念虽即三观，而觅不可得，即不思议空。能外无所，所外无能，双忘双照，即不思议中。又名因念有，念外无名，即是惟心识观。能念所念当体绝待，不生不灭，常住一心，即是真如实观。又一心即是禅定，称念即是智慧，圆教名字位人，虽已解了能称所称无非法界，犹有无始事障力强，须藉洪名以为系心之境，渐渐令除散昏二盖，正所谓系缘法界，一念法界者也，圆人受法，无法不圆，岂可藐视持名以为权浅行耶。初昼时佛事竟。

【次至夜分时，若有灯烛光明事者，亦应三时恭敬供养悔过发愿；若不能办光明事者，应当直在余静室中一心诵念。】

　　能办灯烛，则同日时行道，若不能办，但令一心持名，大慈大悲，曲为乏助缘者开此易行方便也。初明忏仪竟。

【日日如是行忏悔法，勿令懈废。若人宿世远有善基，暂时遇恶因缘而造恶法，罪障轻微，其心猛利，意力强者，经七日后，即得清净，除诸障碍；如是众生等，业有厚薄，诸根利钝，差别无量，或经二七日后而得清净；或经三七日；乃至或经七七日后而得清净；若过去现在，俱有增上种种重罪者，或经百日而得清净；或经二百日，乃至或经千日而得清净。若极钝根，罪障最重者，但当能发勇猛之心，不顾惜身命想，常勤称念，昼夜旋绕，减省睡眠，礼忏发愿，乐修供养，不懈不废，乃至失命，要不休退，如是精进，于千日中必获清净。】

　　独行则以得清净相为期，若十人结制，昼夜六时，则一七、三七或七七等，亦无不可，高明者自能酌之。二正示忏悔法竟。

【善男子！若欲得知清净相者，始从修行过七日后，当应日日于晨朝旦，以第二轮相具安手中，频三掷之，若身口意皆纯善者，名得清净。】

　　不论大善小善，但三掷俱善无恶，即名清净也。

【如是未来诸众生等，能修行忏悔者，从先过去久远以来，于佛法中，各曾习善，随其所修何等功德，业有厚薄种种别异，是故彼等得清净时，相亦不同。或有众生，得三业纯善时，即更得诸余好相；或有众生得三业善相时，于一日一夜中，复见光明遍满其室，或闻殊特异好香气，身意快然；或作善梦，梦见佛身来为作证，手摩其头，叹言善哉，汝今清净，我来证汝；或梦见菩萨身来为作证；或梦见佛形像放光而为作证。】

　　正得清净轮相，兼得种种感应，故是善根发现也。

【若人未得三业善相，但先见闻如此诸事者，则为虚妄诳惑诈伪，非善相也。】

　　轮相一法，乃地藏大士威神之所建立，依法而求，决无虚谬。既未获清净相，或先见光闻香，得奇好梦，总属魔事，不可被其诳惑也。初明相依轮显竟。

【若人曾有出世善基，摄心猛利者，我于尔时，随所应度而为现身，放大慈光，令彼安隐，离诸疑怖；或示神通种种变化，或复令彼自忆宿命所经之事所作善恶，或复随其所乐为说种种深要之法，彼人即时于所向乘得决定信，或渐证获沙门道果。复次，彼诸众生，若虽未能见我化身转变说法，但当学至心，使身口意得清净相已，我亦护念，令彼众生速得消灭种种障碍；天魔波旬，不来破坏；乃至九十五种外道邪师一切鬼神，亦不来乱。所有五盖，展转轻微，堪能修习诸禅智慧。】

　　或宜显应得益，或宜冥应得益，并由自善根力，并由菩萨知机妙智，苟能信此，则专心礼拜忏悔，复何疑哉。初明得禅慧竟。

【复次，若未来世诸众生等，虽不为求禅定智慧出要之道，但遭种种众厄，贫穷困苦，忧恼逼迫者，亦应恭敬礼拜供养，悔所作恶，恒常发愿，于一切时一切处，勤心称诵我之名号，令其至诚，亦当速脱种种衰恼，舍此命已，生于善处。】

　　纵不发心出世，亦令得世间益，所谓小草亦蒙润泽也。若依权教，则是为阐提人说十善法；若依实义，则是循循善诱，究竟亦令渐入佛道矣。

【复次，未来之时，若在家，若出家，诸众生等，欲求受清净妙戒，而先已作增上重罪，不得受者，亦当如上修忏悔法，令其至心，得身口意善相已，即应可受。】

　　在家或破终身五戒中四重，或破一日一夜八戒中四重，或破菩萨戒中十重，出家或破沙弥及尼戒中四重，或破式叉摩那法中四重，或破比丘及尼戒中四重，并名边罪，属重难摄，故名增上重罪。若依律藏，不许忏悔，不得重受一切戒品；若依梵网，须以得见好相为期。今依此经，则以得清净轮为期也。又七逆等，亦名增上重罪，虽梵网经，亦不许其受戒。若依此经，求得清净轮相，即应可受，尤为格外洪慈。

【若彼众生，欲习摩诃衍道，求受菩萨根本重戒，及愿总受在家出家一切禁戒，所谓摄律仪戒，摄善法戒，摄化众生戒，而不能得善好戒师，广解菩萨法藏，先修行者，应当至心于道场内，恭敬供养，仰告十方诸佛菩萨，请为师证，一心立愿，称辩戒相，先说十根本重戒，次当总举三种戒聚，自誓而受，此亦得戒。】

　　摩诃衍，此云大乘，欲行大乘菩萨之道，须受菩萨三聚净戒，即梵网十重四十八轻戒也。此菩萨戒，普通在家二众，出家五众，皆可受持，故名在家出家一切禁戒。若千里内有授戒师，理应从受；若无先解先修行者，便可自受。若先已作增上重罪，须求清净轮相，方可誓受。若今生无增上重罪，便可于道场内，请佛菩萨以为师证，自誓得戒。此同地持、璎珞二经，重在发菩提心；不同梵网，制令见好相也。

【复次，未来世诸众生等，欲求出家，及已出家，若不能得善好戒师及清净僧众，其心疑惑，不得如法受于禁戒者，但能学发无上道心，亦令身口意得清净已。其未出家者，应当剃发，被服法衣，如上立愿，自誓而受菩萨律仪三种戒聚，则名具获波罗提木叉出家之戒，名为比丘、比丘尼，即应推求声闻律藏，及菩萨所习摩德勒伽藏，受持读诵，观察修行。】

　　比丘、比丘尼戒，关系僧轮，至尊至贵，故虽无增上罪，亦须求得清净轮相，方可承当，不同菩萨戒也。又设有如法戒师僧众，而不从受，便自出家，则成盗法重难。今既僧轮久废，誓续住持，故须学发无上道心，方堪感得清净轮相。若依瑜伽论说，则像法既尽，便不复发无作律仪，彼是随情，今乃随智，无违妨也。摩德勒伽，此云智母，即是菩萨论藏，先求声闻律藏，次及菩萨论藏，则所重可知矣。

【若虽出家，而其年未满二十者，应当先誓愿受（菩萨）十根本戒，及受沙弥、沙弥尼所有别戒。既受戒已，亦名沙弥、沙弥尼，即应亲近供养给侍先旧出家学大乘心具受戒者，求为依止之师，请问教戒，修行威仪，如沙弥、沙弥尼法。】

　　虽得清净轮相，未满二十，尚不许即承当比丘，足显比丘戒之尊矣。先誓愿受十根本戒，及受沙弥、沙弥尼别戒，可见受菩萨戒，仍得誓为沙弥，岂沙弥等，不得先受菩萨戒耶。问：既有先旧大乘具受戒者，何不依之受戒，而乃自誓受耶？答：此有三意，一者或此先旧行头陀行，不肯度人。二者或此先旧未满十夏，未为和尚。三者或先求轮相时，未遇此人，得清净后，乃遇见之。

【若不能值如是之人，唯当亲近菩萨所修摩德勒伽藏，读诵思惟，观察修行，应勤供养佛法僧宝。】

　　未满二十，未成比丘，故但许学菩萨论藏，未许推求声闻律藏也。故知未受具人，辄先阅律，深为不可；已受具人，不学律藏，尤所不应。

【若沙弥尼年已十八者，亦当自誓受毗尼藏中式叉摩那六戒之法，及遍学比丘尼一切戒聚。其年若满二十时，乃可如上总受菩萨三种戒聚。】

　　佛因女人根钝，故沙弥尼年十八已，先令与其二年学戒，名为式叉摩那，此翻学戒女也。当其得清净相，已誓愿受菩萨十重及受沙弥尼戒，今年十八，则自加受式叉六戒，六戒在律藏中，不必预列，至年二十，乃受比丘尼戒。此比丘尼所有具戒，亦属菩萨三聚戒摄。菩萨毗尼，犹如大海，悉摄一切诸毗尼故，须于菩萨戒中，自辨七众差别，一一不得紊乱若此。

【然后得名比丘、比丘尼。】

　　此总结若男若女，设于年未满二十时，先得清净轮相，则男止名沙弥，女亦止名为沙弥尼，或名式叉摩那，至年二十，乃名比丘、比丘尼也。菩萨所示学戒法式，一遵律制如此，后之弘律学者，漠然不知，哀哉！哀哉！初明得竟。

【若彼众生，虽学忏悔，不能至心，不获善相者，设作受想，不名得戒。】

　　五众木叉，非依师僧如法受得，则须依于清净轮相乃得，不同菩萨戒品，但依菩提心得也。二明随求克获竟。

【尔时，坚净信菩萨摩诃萨问地藏菩萨摩诃萨言：所说至心者，差别有几种？何等至心，能获善相？地藏菩萨摩诃萨言：善男子！我所说至心者，略有二种。何等为二？一者初始学习求愿至心，二者摄意专精成就勇猛相应至心。得此第二至心者，能获善相。此第二至心，复有下中上三种差别，何等为三？一者一心，所谓系想不乱，心住了了。二者勇猛心，所谓专求不懈，不顾身命。三者深心，所谓与法相应，究竟不退。若人修习此忏悔法，乃至不得下至心者，终不能获清净善相，是名说占第二轮法。】

　　初始学习求愿至心，未离散动，未伏障种，乃名字初心，故未能获清净轮相。第二种中下至心者，即是摄意专精，能得欲界细住，或是初随喜品，或是名字后心，故亦可得清净轮相，多是冥益。中至心者，即是成就勇猛，须在观行后心，多分兼得诸余好相。上至心者，即是相应至心，须在相似初心，能感菩萨现身说法，故得究竟不退也。然应之冥显亦不须论，但必第三至心，方证不退。则前二种虽获善相，急须修行禅定智慧，令与二观相应可矣。不然，故业虽灭，新业还生，亦可惧也。二示第二轮相竟。

【善男子！若欲占察三世中受报差别者，当复刻木为六轮，于此六轮，以一二三，四五六，七八九，十十一十二，十三十四十五，十六十七十八等数，书字记之，一数主一面，各三面，令数次第不错不乱。】

　　轮各四面，今各书三数，则空一面不书，乃得有不现者也。以十八数次第书于六轮，不可错乱。

【当知如此诸数，皆从一数而起，以一为本。如是数相者，显示一切众生六根之聚，皆从如来藏自性清净心一实境界而起，依一实境界，以之为本。所谓依一实境界故，有彼无明。不了一法界，谬念思惟，现妄境界，分别取著，集业因缘，生眼耳鼻舌身意等六根，以依内六根故，对外色声香味触法等六尘，起眼耳鼻舌身意等六识，以依六识故，于色声香味触法中，起违想，顺想，非违非顺等想，生十八种受。】

　　诸数皆从一数而起者，单一则不成数，一与一为二，二与一为三，三与一为四，四与一为五，乃至展转无穷，无不从一起也。以一为本者，对一名二，而二之体，仍即是一。对二名三，而三之体，亦仍是一。对三名四，而四之体，亦仍是一。对四名五，而五之体，亦仍是一。乃至展转无穷，无不当位各仍是一也。如来藏自性清净心一实境界，以无二故，亦本非数。无明不了，谬念思惟，现妄境界，则成见相二分。譬如捏目，妄睹二月，所谓一与一为二，亦所谓无同异中，炽然成异也。谓二月妄，别立一月为真，所谓二与一为三，亦所谓异彼所异，因异立同也。真妄相对，既已成三，则必更立非真非妄，所谓三与一为四，亦所谓同异发明，因此复立无同无异也。谓四句可说皆妄，则必别立不可说句，所谓四与一为五，亦所谓如是扰乱，相待生劳也。从此遂至不可穷诘，何非从一而起乎？又只此无尽妄数，一一当位，体常是一，皆即如来藏自性清净心一实境界以为其体，更无别体，故云以一为本也。然无生而妄见有生，则一为生之始；无成而妄见有成，则六为成之始。儒者不了，谬云：天一生水，地六成之。不知吾心一念妄动，故不觉从一有五，非心外果有天也。又由吾心一念妄静与妄动合，故不觉遂成六根，非心外果有地也。何以言之，妄动者，即能分别之见分，所谓谬念思惟也。妄静者，即所取著之相分，所谓现妄境界也。思惟为能生，境界为能成，一得五而成六生水，即为耳根；二得五而成七生火，即为舌根；三得五而成八生木，即为眼根；四得五而成九生金，即为鼻根；五得五而成十生土，即为身根；总揽五根五尘以为相分，即为意根。六根顿成，实无次第先后，但依妄想，约数说耳。根尘相对而起六识，识之见分，还熏心种；识之相分，还熏色种。种恒生现，现恒熏种，由其集业有善、不善、非善不善三类差别，所熏种子至成熟位，报得现行六尘境界，各各有违有顺及非违顺。违名苦受，酬不善因；顺名乐受，酬彼善因；非违非顺名为舍受，酬彼非善不善无记之因。今以六轮表示六根六尘六识，以十八数表十八受，并从迷于一实境界而起，则知心外无法，不堕邪因及无因论；又显六根尘识及十八受，皆依一实境界，以之为本，则知全妄即真，可悟惟心及真如观矣。此中依文，似是先有一实境界，次有无明，次有妄境，次因集业方有六根，依根取尘方有六识，实则语不顿彰，说有先后，非果有次第也。设尔，则六根六识未起之前先有无明，此无明当与何等心王相应耶！今谓八识及诸心数之性，名为一实境界，无始以来从未悟故，名为根本无明。此根本无明，秖是第七识相应之微细法执及我执耳。因此法执、我执，方于第八识体，顿现根身器界；由根境为缘，方发六识现行；而其六识种子，并是无始本具，非后方生也。初正示轮相竟。

【若未来世佛诸弟子，于三世中所受果报，欲决疑意者，应当三掷此第三轮相，占计合数，依数观之，以定善恶。如是所观三世果报善恶之相，有一百八十九种。何等为一百八十九种：】

　　依轮三掷，总计共有一百八十九种差别，随其所现一种数相，用决果报善恶也。

【一者求上乘得不退，二者所求果现当证，三者求中乘得不退，四者求下乘得不退，五者求神通得成就，六者修四梵得成就（慈悲喜舍），七者修世禅得成就（根本四禅），八者所欲受得妙戒，九者所曾受得戒具，十者求上乘未住信，十一者求中乘未住信，十二者求下乘未住信，十三者所观人为善友，十四者随所闻是正法，十五者所观人为恶友，十六者随所闻非正教，十七者所观人有实德，十八者所观人无实德，十九者所观义不错谬，二十者所观义是错谬，二十一者有所诵不错谬，二十二者有所诵是错谬，二十三者所修行不错谬，二十四者所见闻是善相，二十五者有所证为真实，二十六者有所学是错谬，二十七者所见闻非善相，二十八者有所证非正法，二十九者有所获邪神持，三十者所能说邪智辩，三十一者所玄知非人力（谓妖鬼通，非道眼也），三十二者应先习观智道，三十三者应先习禅定道，三十四者观所学无障碍，三十五者观所学是所宜，三十六者观所学非所宜，三十七者观所学是宿习，三十八者观所学非宿习，三十九者观所学善增长，四十者观所学方便少，四十一者观所学无进趣，四十二者所求果现未得，四十三者求出家当得去，四十四者求闻法得教示，四十五者求经卷得读诵，四十六者观所作是魔事，四十七者观所作事成就，四十八者观所作事不成，四十九者求大富财盈满，五十者求官位当得获，五十一者求寿命得延年，五十二者求世仙当得获，五十三者观学问多所达，五十四者观学问少所达，五十五者求师友得如意，五十六者求弟子得如意，五十七者求父母得如意，五十八者求男女得如意，五十九者求妻妾得如意，六十者求同伴得如意，六十一者观所虑得和合，六十二者所观人心怀恚，六十三者求无恨得欢喜，六十四者求和合得如意，六十五者所观人心欢喜，六十六者所思人得会见，六十七者所思人不复会，六十八者所请唤得来集，六十九者所憎恶得离之，七十者所爱敬得近之，七十一者观欲聚得和集，七十二者观欲聚不和集，七十三者所请唤不得来，七十四者所期人必当至，七十五者所期人住不来，七十六者所观人得安吉，七十七者所观人不安吉，七十八者所观人已无身，七十九者所望见得睹之，八十者所求觅得见之，八十一者求所闻得吉语，八十二者所求见不如意，八十三者观所疑即为实，八十四者观所疑为不实，八十五者所观人不和合，八十六者求佛事当得获，八十七者求供具当得获，八十八者求资生得如意，八十九者求资生少得获，九十者有所求皆当得，九十一者有所求皆不得，九十二者有所求少得获，九十三者有所求得如意，九十四者有所求速当得，九十五者有所求久当得，九十六者有所求而损失，九十七者有所求得吉利，九十八者有所求而受苦，九十九者观所失求当得，一百者观所失求不得，一百一者观所失自还得，一百二者求离厄得脱难，一百三者求离病得除愈，一百四者观所去无障难，一百五者观所去有障难，一百六者观所住得安止，一百七者观所住不得安，一百八者所向处得安快，一百九者所向处有厄难，一百一十者所向处为魔网，一百一十一者所向处难开化，一百一十二者所向处可开化，一百一十三者所向处自获利，一百一十四者所游路无恼害，一百一十五者所游路有恼害，一百一十六者君民恶饥馑起，一百一十七者君民恶多疾疫，一百一十八者君民好国丰乐，一百一十九者君无道国灾乱，一百二十者君修德灾乱灭，一百二十一者君行恶国将破，一百二十二者君修善国还立，一百二十三者观所避得度难，一百二十四者观所避不脱难，一百二十五者所住处众安隐，一百二十六者所住处有障难，一百二十七者所依聚众不安，一百二十八者闲静处无诸难，一百二十九者观怪异无损害，一百三十者观怪异有损害，一百三十一者观怪异精进安，一百三十二者观所梦无损害，一百三十三者观所梦有损害，一百三十四者观所梦精进安，一百三十五者观所梦为吉利，一百三十六者观障乱速得离，一百三十七者观障难渐得离，一百三十八者观障乱不得离，一百三十九者观障乱一心除，一百四十者观所难速得脱，一百四十一者观所难久得脱，一百四十二者观所难受衰恼，一百四十三者观所难精进脱，一百四十四者观所难命当尽，一百四十五者观所患大不调，一百四十六者观所患非人恼，一百四十七者观所患合非人，一百四十八者观所患可疗治，一百四十九者观所患难疗治，一百五十者观所患精进差，一百五十一者观所患久长苦，一百五十二者观所患自当差，一百五十三者观所患向医堪能治，一百五十四者观所疗是对治，一百五十五者所服药当得力，一百五十六者观所患得除愈，一百五十七者所向医不能治，一百五十八者观所疗非对治，一百五十九者所服药不得力，一百六十者观所患命当尽，一百六十一者从地狱道中来，一百六十二者从畜生道中来，一百六十三者从饿鬼道中来，一百六十四者从阿修罗道中来，一百六十五者从人道中而来，一百六十六者从天道中而来，一百六十七者从在家中而来，一百六十八者从出家中而来，一百六十九者曾值佛供养来，一百七十者曾亲供养贤圣来，一百七十一者曾得闻深法来。一百七十二者舍身已入地狱，一百七十三者舍身已作畜生，一百七十四者舍身已作饿鬼，一百七十五者舍身已作阿修罗，一百七十六者舍身已生人道，一百七十七者舍身已为人王，一百七十八者舍身已生天道，一百七十九者舍身已为天王，一百八十者舍身已闻深法，一百八十一者舍身已得出家，一百八十二者舍身已值圣僧，一百八十三者舍身已生兜率天，一百八十四者舍身已生净佛国，一百八十五者舍身已寻见佛，一百八十六者舍身已住下乘，一百八十七者舍身已住中乘，一百八十八者舍身已获果证，一百八十九者舍身已住上乘。】

　　二详列竟。

【善男子！是名一百八十九种善恶果报差别之相。】

　　初明占竟。

【如此占法，随心所观主念之事，若数合与意相当者，无有乖错，若其所掷所合之数，数与心所观主念之事不相当者，谓不至心，名为虚谬，其有三掷而皆无所见者，此人则名已得无所有也。】

　　但能至心，无不相当，有不相当，秖因不至心耳。问：若是已得无所有人，岂有疑惑而待占耶？答：俱解脱人，得无生智，则不待占。慧解脱人，但得尽智，设遇障缘，仍能暂退，故须占察也。如佛在世，有一罗汉将证频退，至第七返，便自断命而入涅槃，佛亦不能劝谕令止。故知三世果报，虽皆虚妄，翳苟未尽，空华历然，执之则堕邪常，拨之则为断见，悟之则缘生无性，无性缘生，当下皆即事事无碍法界矣。初明自占竟。

【复次，善男子！若自发意，观于他人所受果报，事亦同尔。】

　　一切父母亲缘，师徒同学，若存若亡，欲知各各三世果报，皆可至心代为占察也。

【若有他人不能自占，而来求请欲使占者，应当筹量观察自心，不贪世间，内意清净，然后乃可如上归敬修行供养，至心发愿而为占察。不应贪求世间名利，如行师道，以自妨乱。】

　　如行师道，谓如世间卜相等师，行邪道也。邪人行正法，正法亦成邪故。

【若内心不清净者，设令占察而不相当，但为虚谬耳。】

　　既涉贪求，决无感应，大士所立妙法，断不可假借也。二详示占法竟。

【复次，若未来世诸众生等，一切所占，不获吉善，所求不得，种种忧虑，逼恼怖惧时，应当昼夜常勤诵念我之名字。若能至心者，所占则吉，所求皆获，现离衰恼。】

　　占虽不吉，若能至心称名，亦可转祸为福也。准此则所占虽吉，若恣情放逸，不更修善，亦当不久还受衰恼矣。噫！不依一实境界修二种观，证无生忍，宁免三世果报哉！初示占察法竟。

【尔时，坚净信菩萨摩诃萨问地藏菩萨摩诃萨言：云何开示求向大乘者进趣方便？】

　　上来已为末世钝根，巧设除疑转障之法，然而障转疑除之后，正可进趣大乘；欲趣大乘，必假方便，故今特问之也。

【地藏菩萨摩诃萨言：善男子！若有众生欲向大乘者，应当先知最初所行根本之业。其最初所行根本业者，所谓依止一实境界以修信解，因修信解力增长故，速疾得入菩萨种性。】

　　最初所行根本之业，即大佛顶经所谓最初方便也。一实境界，谓如来藏自性清净心，惟一实相，更无他物，即大佛顶经所谓阴入处界七大，本如来藏妙真如性也。依此不生不灭为本修因，然后圆成果地修证，中间永无诸委曲相，故能速入菩萨种性。

【所言一实境界者，谓众生心体，从本以来，不生不灭，自性清净，无障无碍，犹如虚空，离分别故。】

　　众生，指十法界一切有情也。十界众生，同一心体，迷之而为蜎飞蠕动，心体无减；悟之而为诸佛菩萨，心体无增。以一切十界，从来无有二心，惟是一心真体。又一一含生，即具心之全体，非是心之少分。良由心体绝待，不可割裂，无有方隅，不思议故。譬如日光，遍照一切隙中，一一隙中，皆见日之全体大用，非是日之少分。又一刹那中所见日光，即是恒古恒今日光，除此现前日光之外，更无过去未来日光。可别贮积何处。夫日光仅是色法，尚尔不可思议，况一心灵妙而不尔耶！又如人世岁朝，则普天下人同增一岁，秖一岁朝，人人各得其全，不可分此一岁以为多分，使天下人各得少分；又不可谓天下之人各增一岁，遂使共成多多岁朝。夫岁时仅是假法，尚尔不可思议，况一心实体而不尔耶。是故不论昏迷倒惑蠢动含灵，现前一念心体，无不从本以来，不生不灭，乃至离分别故；非待成佛之后，方证不生不灭乃至离分别也。从本不生不灭者，譬如翳目见空中华，华即是空，故有翳时，华本不生；纵翳尽时，华本不灭，以无实华可灭故也。众生于无生灭中，妄见生灭。生实不生，灭实不灭也。从本自性清净者，譬如烟雾腾于虚空，虚空之性原无垢染，众生于清净中，妄见垢染，垢染自性恒清净也。从本无障无碍者，譬如方圆器妄现方圆空，空体原无方圆。众生于无障碍体中，妄见障碍，障碍即无障碍也。犹如虚空离分别故者，譬如虚空，离四句，绝百非，不可谓有，不可谓无，无分际，无动摇，无形质，无方隅，无彼此，无内外，无生无灭，无垢无净，无在无不在，离诸戏论，不可分别，一切众生现前一念心性，亦如是也。此是直指现前一念昏迷倒惑心体本来如此，故云：一切众生，皆证圆觉。又云：如来成正觉时，悉见一切众生成正觉也。如此方是直指人心见性成佛，若离现前一念，别谈真心，何异离波觅水耶。

【平等普遍，无所不至，圆满十方，究竟一相，无二无别，不变不异，无增无减。】

　　此直指众生现前一念心体，从来竖穷横遍，不可区局也。现前一念，虽复觅之了不可得，而遍知一切根身器界，无有遗余。譬如眼光，晓了前境，其光圆满，得无憎爱。故云：平等普遍无所不至，圆满十方也。又知色之时，知非是色；知声之时，知非是声；知香之时，知非是香；知味之时，知非是味；知触之时，知非是触；知法之时，知非是法。故云究竟一相也。又色声香味触法，无是知者，无非知者，不可分析，不可指陈，故云无二无别也。又发白面皱，知体无皱；六尘迁灭，知体无迁，故云不迁不异也。又遍缘法界，知体不舒，清心户堂，知体不缩，故云无增无减也。

【以一切众生心，一切声闻、辟支佛心，一切菩萨心，一切诸佛心，皆同不生不灭，无染无净，真如相故。】

　　此直指现前一念心体，法尔具足十法界也。一切众生，即六凡法界，并声闻，辟支，菩萨，诸佛，如此十界，皆同现前一念不生不灭无染无净真如相故。除此现前一念心体之外，更无十法界心可得，是故若约诸佛，则余九界，皆是佛心中之九界，九界无非佛心所具；若约地狱，则余九界，亦皆地狱心中九界，九界无非地狱心中所具。中间八界，并可例知。譬如一室而有十灯，随一灯光，必能遍摄余九灯光，同为一光，互在互融也。又一界既具九界，则彼九界，法尔亦必还各互具，便是百界。每界各论十如，便是千如。约五阴实法，亦具千如，约众生假名，亦具千如。约依报国土，亦具千如。便是三千性相，总不离现前一念心体也。譬如一隙中之日光，顿摄日轮全体，则必遍摄百千隙中日轮全体同归此一隙中，亦必将彼一一隙中日轮所有遍照百千隙之功能，同归此一隙中。又必将彼过去未来一一刹那所有遍照遍在全体功能，并同归此一隙一刹那中，断断不可分剖，无有分剂故也。初显真竟。

【所以者何？一切有心起分别者，犹如幻化，无有真实，所谓识受想行，忆念缘虑觉知等法，种种心数，非青非黄，非赤非白，亦非杂色，无有长短方圆大小，乃至尽于十方虚空一切世界，求心形状，无一区分而可得者，但以众生无明痴暗熏习因缘，现妄境界，令生念著。所谓此心不能自知妄自谓有，起觉知想，计我我所，而实无有觉知之相，以此妄心毕竟无体，不可见故。】

　　识，即八识心王；受想，即遍行五数之二；行，即指余四十九心数法。此等心心数法，虽有忆念缘虑觉知，而非显色，故非青黄赤白杂色；亦非形色，故无长短方圆大小；亦非内外中间诸处，故无形状区分可得。是则但有觉知之名，实无觉知之相，毕竟无体，觅之了不可得。如波以水为体，别无自体也。大佛顶经七处征心，正欲显此妄心无体，若达无体，必不[忏-千+吴]认所推影子以为能推矣。

【若无觉知能分别者，则无十方三世一切境界差别之相。】

　　前云熏习因缘，现妄境界，是由心生故，种种法生也。又云令生念著，是由法生故，种种心生也。然境界犹似可以指陈，妄心毕竟觅不可得，是夺心不夺境也。今明由分别故，妄见境界差别。既无觉知能分别者，那有境界为所分别。如无眼见，那得有色；如无耳闻，那得有声，则是心境俱夺，五蕴皆空，非待灭而后空也。初会妄即空竟。

【以一切法，皆不能自有，但依妄心分别故有。所谓一切境界，各各不自念为有，知此为自，知彼为他，是故一切法不能自有，则无别异，唯依妄心，不知不了内自无故，谓有前外所知境界，妄生种种法想，谓有谓无，谓彼谓此，谓是谓非，谓好谓恶，乃至妄生无量无边法想。当如是知一切诸法，皆从妄想生，依妄心为本。】

　　不知不了内自无故者，谓妄认四大为自身相，妄认六尘缘影为自心相也。依此无内之内，虚妄分别无外之外，而生有无、彼此、是非、好恶，种种情。谓如是诸法，非实有生，但从妄想生耳。妄想尚不可得，况有所生法耶。但有假名境界而已。

【然此妄心无自相故，亦依境界而有，所谓缘念觉知前境界故，说名为心。】

　　此即所谓心本无生、因境有也，然虽说名为心，究竟觅之了不可得，以非显色形色，亦非内外中间故也，但有假名心、心数法而已。

【又此妄心，与前境界，虽俱相依，起无先后。而此妄心，能为一切境界源主。所以者何？谓依妄心不了法界一相故，说心有无明；依无明力因故，现妄境界；亦依无明灭故，一切境界灭。非依一切境界自不了故，说境界有无明；亦非依境界故，生于无明。以一切诸佛，于一切境界不生无明故。又复不依境界灭故，无明心灭，以一切境界，从本已来体性自灭，未曾有故。因如此义，是故但说一切诸法依心为本。】

　　前明境界依妄心有，则是心生法生，可名唯心；次明妄心依境界有，则是法生心生，似非唯心之义。今故合明虽俱相依，仍以心为主也。当知境界依妄心有，是自证分为增上缘，转成相分；妄心依境界有，是由相分为所缘缘，显示见分。见相二分，起必同时，故无先后。而此妄心，总摄见分及内二分，同名为心，但指相分以为境界，见、相俱依自证而起，是故离心无别境界，但说诸法皆依心也。问：既但唯心，何故台宗复云唯色唯香等耶？答：正以六尘相分，依自证起，体即是心，故唯色唯香，仍即唯心，不相违也。倘计色香别有自体，如何能使一切法趣，今依一心而有相、见，种种相、见，全体是心，故可互摄互入互遍互融耳。二会妄即假竟。

【当知一切诸法，悉名为心，以义、体不异，为心所摄故。】

　　义不异者，同是因缘生法，同皆即空即假即中也。体不异者，同以三德秘藏为体也。为心所摄者，见、相二分，皆依自证分起摄末归本，总名唯识。唯识即唯心也。

【又一切诸法，从心所起，与心作相，和合而有，共生共灭，同无有住。以一切境界，但随心所缘，念念相续故，而得住持，暂时为有。】

　　从心所起，即依自证分而起相分也。与心作相，即与见分为亲所缘缘也。和合而有，谓不可分别心境之际畔也。共生共灭，谓刹那无前后也。同无有住，谓心境无不初生即灭，终不迁至第二念也。第二念之心境，但与前念相似相续，所以似常似一，昧者不知，妄计为常一耳。初明体竟。

【如是所说心义者，有二种相，何等为二：一者心内相，二者心外相。心内相者，复有二种，云何为二：一者真，二者妄。】

　　上明众生心体，体无分别，量周横竖，具同十界，全妄即空假中，不可思议，那得论相，然以无相，无所不相，故得有二种相，当知二相即皆无相，所以名为相大也，心内相者，实非在内，但以自证分及证自证分，微妙幽密，不可见故，故名心之内相。心外相者，实非在外，但以相分及与见分，作用显然，世共许故，故名心之外相。内相外相，同名为心，则心外更无他物也。又于内相分真妄者，真即诸心心数四分所依理体，亦名实相，此真虽遍内外二相，以微密故，且名为内；妄即诸心心数各内二分，迷真而起，即以真如为体，无别自体，故名为妄，此妄亦无方隅分剂，以不可见，且名为内也。

【所言真者，谓心体本相，如如不异，清净圆满，无障无碍，微密难见，以遍一切处常恒不坏，建立生长一切法故。】

　　上明体中，则摄一切生灭同归真如，以真如外无生灭故。今明相中，则摄一切真如同归生灭，以生灭外无真如故。所言真者，犹起信论所言觉义也。心体本相者，即所谓离念相者，等虚空界，无所不遍，法界一相，故云如如不异清净圆满等也。秖此觉义，则能摄一切法，生一切法，故云建立生长一切法也。又如如不异，即性体；圆满难见，即性量；建立生长，即性具。

【所言妄者，谓起念分别觉知缘虑忆想等事，虽复相续，能生一切种种境界，而内虚伪，无有真实，不可见故。】

　　所言妄者，犹起信论所言不觉义也。起念即是业相，不觉心动，说名为业。即诸心心数，各有内二分也。分别觉知缘虑忆想，即能见相，诸心心数各有见分是也。所生一切境界，即境界相，诸心心数各有相分是也。而内虚伪无有真实者，依本觉故而有不觉，念无自相，不离本觉，若离觉性，则无不觉，故此不觉，别无真实自体可得见也。

【所言心外相者，谓一切诸法种种境界等，随有所念，境界现前，故知有内心及内心差别。】

　　随有所念，境界现前，即依自证分起相分也。故知有内心及内心差别，即由所缘相分，显示有能缘见分也。相分如镜像，见分如镜光，故名心之外相，非谓在心外也。自证分如镜面，证自证分如镜背，故名心之内相，非谓在心内也。譬如镜面镜背，以铜为体，别无自体，故名为妄；本觉真如，譬如镜铜，故名为真。以真收妄，则若背若面若光若像，无非是铜。即生灭门是真如门，依真起妄，则秖此一铜，为背为面为光为像，即真如门是生灭门，约相分别，则铜及背面皆属于体，故名内相；光之与像皆属于用，故名外相也。二别释竟。

【如是当知，内妄相者，为因为体；外妄相者，为果为用。依如此等义，是故我说一切诸法悉名为心。】

　　因果体用，统惟一心。心外无法，即显此心无外之相，名为相大也。

【又复当知，心外相者，如梦所见种种境界，唯心想作，无实外事。一切境界，悉亦如是，以皆依无明识梦所见，妄想作故。复次，应知内心念念不住故，所见所缘一切境界亦随心念念不住，所谓心生故种种法生，心灭故种种法灭。是生灭相，但有名字，实不可得。以心不往至于境界，境界亦不来至于心，如镜中像，无来无去。是故一切法，求生灭定相，了不可得。所谓一切法毕竟无体，本来常空，实不生灭故。】

　　一切众生，恒迷外相，不达惟心，所以更须会归一理也。如梦所见下，是立喻。一切境界下，是法合。复次应知下，重明境界实不生灭，心生故种种法生，则但是心生，非别有法而得生也。心灭故种种法灭，则但是心灭，非别有法而可灭也。故曰：诸法从本来，常自寂灭相。又曰：是法住法位，世间相常住。如镜中像，体秖是铜，生何曾生，灭何曾灭耶。

【如是一切法实不生灭者，则无一切境界差别之相，寂静一味，名为真如第一义谛自性清净心。彼自性清净心，湛然圆满，以无分别相故。】

　　假如眼所见之一色，鼻所嗅之一香，此色此香，实不生灭；既不生灭，则无差别，即是寂静一味，即是真如第一义谛，即自湛然圆满。故云：一色一香，无非中道也。中道体无分剂，扩同太空，故名性量，色香既尔，法法皆然。

【无分别相者，于一切处，无所不在。无所不在者，以能依持建立一切法故。】

　　假如一色一香，扩同太空，无分别相，则必无所不在，普能依持建立一切诸法。故云：一切法趣色，是趣不过；一切法趣香，是趣不过也。依持建立，故名性具，色香既尔，法法亦然。夫一切法实不生灭，则因缘即中；一切法无分别相，则因缘即空；一切法皆能依持建立一切诸法，则因缘即假。相分尚尔，况见分耶。况自证分、证自证分耶。诸心心数四分之相，同是一实境界之相明矣。二明相竟。

【复次，彼心名如来藏，所谓具足无量无边不可思议无漏清净功德之业。以诸佛法身，从无始本际来，无障无碍，自在不灭，一切现化，种种功业，恒常炽然，未曾休息。所谓遍一切世界，皆示作业，种种化益故。以一佛身，即是一切诸佛身；一切诸佛身，即是一佛身。所有作业，亦皆共一，所谓无分别相，不念彼此，平等无二，以依一法性而有作业，同自然化，体无别异故。】

　　彼心，正指众生现前一念心也。众生现前一念心体，具足无漏功德之业，即是平等无二如来之藏，诸佛证此以为法身，不过全证众生理本，此理从无始来，相本无障无碍，体本自在不灭，用本一切现化，非俟成佛，然后有也。但诸众生，虽即同共依此法性，由妄分别，妄念彼此，故于一体横计别异。诸佛已破我法二执，断无明源，证此一性，故遍一切十方三世，所示作业，种种化益，亦皆共一也。

【如是诸佛法身，遍一切处，圆满不动故，随诸众生死此生彼，恒为作依。】

　　众生心体，既即诸佛法身，法身遍满不动，当知即是众生心体遍满不动也。但众生在迷不觉，故约诸佛所证以显法身，秖此法身流转六道，名曰众生，设无诸佛法身以为所依，何处得有众生死此生彼。

【譬如虚空，悉能容受一切色像种种形类，以一切色像种种形类，皆依虚空而有建立生长，住虚空中，为虚空处所摄，以虚空为体，无有能出虚空界分者，当知色像之中，虚空之界不可毁灭，色像坏时，还归虚空，而虚空本界，无增无减，不动不变。】

　　此借虚空以喻诸佛法身，借彼色像形类以喻众生果报烦恼也。

【诸佛法身，亦复如是。悉能容受一切众生种种果报，以一切众生种种果报，皆依诸佛法身而有建立生长，住法身中，为法身处所摄，以法身为体，无有能出法身界分者；当知一切众生身中，诸佛法身亦不可毁灭。若烦恼断坏时，还归法身，而法身本界无增无减，不动不变。】

　　此以诸佛法身，合虚空喻；以众生果报，合彼色像形类喻也。依法身而建立生长，故名即假；为法身处所摄，故名即空；以法身为体，故名即中。众生身中法身不可毁灭，故原无减；烦恼断时，还归法身，故亦无增也。由烦恼故，妄于法身之中，见有种种果报。果报似动，而法身不动；果报似变，而法身不变。譬如翳目，见空中华。华相飞舞似动，而空本不动；华相生灭似变，而空本不变也。问曰：喻中既云色像坏时，还归虚空。今法合应云果报坏时，还归法身，胡乃云烦恼断坏耶！答曰：果报无体，全以法身为体。由烦恼故，不见果报体即法身，若断烦恼究竟尽时，便见身诸毛孔，量同虚空，遍含尘刹，不可思议，岂更有果报可坏，令其扩同顽空耶！问曰：设云果报坏时还归法身，亦有何过？答曰：有过，若烦恼未断，则果报坏时，复生异熟，何能证会法身。若烦恼断时，则幻化空身，本即法身，何俟更坏果报。问曰：此则法喻有不齐过？答曰：凡言喻者，秖是少分相似。如雪山喻象，岂可责其尾牙。满月喻面，岂可求其眉目。今以虚空而喻法身，岂可责其灵知寂照。当知众生现前一念心体，即是诸佛所证究竟法身。绝待真常，不可为喻。但由烦恼自覆，有而不知，故不得已，须设众喻，欲明举体随缘，则喻以如金铸十界像，仍恐迷者谓有造作，谓有分剂；欲明对至即现，则喻以如镜写妍丑容，仍恐迷者谓有彼此，谓有内外；欲明迷悟无性，则喻以空华起灭，冰水互成，仍恐迷者谓迷能生悟，悟亦生迷；欲明智断不坏，则喻以如金出矿，如木成灰，仍恐迷者谓一分是常，一分无常，所以一切言诠，皆不能及。譬如盲人欲辨乳色，闻鹤谓动，闻雪谓冷，闻粖为软，闻贝谓坚，种种忆想，终不能见乳之真色。圆觉经云：云驶月运，舟行岸移，未证无为而辨圆觉，彼圆觉性即同流转，此之谓也。今不得已，更助观心一释，令有智者，直下荐取，现前一念心体，悉能容受一切众生种种果报。以一切众生种种果报，皆依现前一念心体而有建立生长，住于现前一念心体之中，为现前一念心体所摄，以现前一念心体为体，无有能出现前一念心体界分者；当知一切众生身中现前一念心体，不可毁灭，若烦恼断坏时，还证现前一念心体，而现前一念心体本界，无增无减，不动不变，思之思之。问：若果报即是法身，不须灭者，则烦恼即是般若，亦何须断？答：若知烦恼即是般若，般若现前，无复烦恼，名烦恼灭，乃是非灭非不灭而论灭耳，岂真有烦恼实体而可灭耶？又问：若烦恼非灭非不灭而得论灭，则果报亦非灭非不灭，何不论灭？答：烦恼如形，果报如影；烦恼如声，果报如响；烦恼如目翳，果报如空华。故但论烦恼灭，不须更论果报灭也。问：以虚空喻诸佛法身，几义相似，几不相似？答：一无始终，二不生灭，三无处不遍，四包容无外，五无障无碍，六不可撮摩，此是似义。一虚空顽然，法身真觉；二虚空但名，法身有体；三虚空凝然不变，法身举体随缘；四虚空荡无一物，法身具无边德；五虚空与色为二，法身众生不二；六虚空但是心心数之相分，法身总摄心心数之四分，四分无非法身体故，此即不相似也。若能了达四分无非法身，则此虚空相分，亦即法身全体，非是法身少分，所以芥子中空，便同十方太空，便同十界众色，此岂烦恼情谓所计对色之空也哉。二就佛界明具九竟。

【但从无始世来，与无明心俱，痴暗因缘熏习力故，现妄境界。以依妄境界熏习因缘故，起妄相应心，计我我所，造集诸业，受生死苦，说彼法身名为众生。】

　　无明心者，依本觉故而有不觉，即根本住地无明，所谓界外同体惑也。由此根本无明痴心所故，令法身体，举体而为业相，即成诸心心数自证分及证自证分之内体也。痴暗因缘熏习力故，现妄境界者，即无明熏真如体，令彼心心数体，幻成见相二分也。依妄境界熏习因缘，乃至计我我所者，从根本无明法执，而起枝末无明我我所执，所谓界内见思惑也。造集诸业者，无明缘行，造于有漏善恶不动三种业也。受生死苦者，三界分段生死，乐是坏苦，苦是苦苦，不乐不苦是行苦也。即是法身流转六道，故名众生。设无法身，即无众生之名可得矣。

【若如是众生中，法身熏习而有力者，烦恼渐薄，能厌世间，求涅槃道，信归一实，修六波罗蜜等一切菩提分法，名为菩萨。若如是菩萨中，修行一切善法满足，究竟得离无明睡者，转名为佛。】

　　法身熏习者，即以本觉之性而为法身，由众生无不具此本觉性故，得受有漏闻思修等熏习，由熏习力为增上缘，资本觉性，令起无漏出世间智；更不资熏烦恼种子，故得烦恼渐薄；由烦恼薄，故能厌离世间虚伪果报。厌离虽同，发心有异。若其无始法执重者，则先求涅槃道；若其无始法执轻者，则能信归一实。若约发心差别，则求涅槃者，名为二乘；信一实者，乃名菩萨。若约究竟所行，则一是渐悟，一是顿悟，同名菩萨也。究竟离无明睡，即转名佛，设无众生，亦无菩萨、佛可得矣。初明迷悟差别竟。

【当知如是众生、菩萨、佛等，但依世间假名言说故，而有差别；而法身之体，毕竟平等，无有异相。】

　　法身喻如湿性，众生如冰，佛如纯水，二乘菩萨，如冰渐泮而未尽也。冰之湿性无减，水之湿性无增，故云毕竟平等。可谓但转其名无实性矣。二广释竟。

【善男子！是名略说一实境界义。】

　　合前心体心相及如来藏三义，乃可略显一实境界，以为进趣最初方便也。初示一实境界以开圆解竟。

【若欲依一实境界修信解者，应当学习二种观道，何等为二：一者唯心识观，二者真如实观。学唯心识观者，所谓于一切时一切处，随身口意有所作业，】

　　一切时，谓行住坐卧等时，一切处，谓见色闻声等处，随身口意有所作业，谓做作语言攀缘等业，以要言之，不出六行六境，一一无非所观境也。六行者，一行，二住，三坐，四卧，五语言，六做作。六境者，一见色，二闻声，三嗅香，四受味，五觉触，六知法。于此十二事中，并须修学唯心识观。

【悉当观察，知唯是心。乃至一切境界，若心住念，皆当察知，勿令使心无记攀缘，不自觉知。于念念间，悉应观察，随心有所缘念，还当使心随逐彼念，令心自知。知己内心自生想念，非一切境界有念有分别也。所谓内心自生长短好恶、是非得失、衰利有无等见，无量诸想。而一切境界，未曾有想，起于分别。当知一切境界自无分别想故，即自非长非短、非好非恶，乃至非有非无，离一切相，如是观察，一切法唯心想生。若使离心，则无一法一相而能自见有差别也。】

　　此唯心识观，乃是破法执之利刀，烧烦恼之猛焰，证涅槃之要津，成菩提之秘诀，至简至易，至妙至玄。子科有五，初云悉当观察知唯是心者，总示唯心止观门也。次云乃至一切讫不自觉知，示分别性观门也。心若住念于一切境，则成遍计所执，名分别性，今即察知，勿令无记攀缘不觉，故名为观此言无记，与三性中无记不同，三性中无记性者，于善不善不可记别，故名无记，今以唯心识观守记内心，名之为记。若复忘失唯心识观，妄想攀缘计有外境，名为无记也。三云于念念间讫令心自知，示分别性止门也。悉应观察，谓当观察知唯是心，正大乘止观所明强观诸法唯是心相，虚状无实也。还当使心随逐彼念令心自知者，正大乘止观所谓次第以后念破前念令知无实念也，然亦不可妄计前念为所观，后念为能观，以后念起时，前念已灭，不得成所观境，但借前念之非实，以知后念之本虚，仍是当念为能观，后念为所观，由此能观，令于所观不起实执耳。四云知已（「已」疑为「己」）内心讫起于分别，示依他性中观门也。内心自生想念，谓长谓短，谓好谓恶，谓是谓非，谓得谓失，谓衰谓利，谓有谓无，于依他起而成遍计，而诸境界，本无有念，亦无分别，不过皆是自心之相分耳。五云当知一切已下，示依他性中止门也。一切诸法，既唯自心相分，则有即非有，无生无灭，并不执此虚相矣。言一切境界即自非长非短等者，且如有境于此，短者视之，则以为长，境非长也。长者视之，则以为短。境非短也。喜者视之，则以为好，境非好也。厌者视之，则以为恶，境非恶也。同想视之，则以为是，境无是也。异想视之，则以为非，境无非也。虚妄摄受，则以为得，境非得也。虚妄分离，则以为失，境非失也。违其妄情，则以为衰，境非衰也。顺其妄情，则以为利，境非利也。计彼是实，则以为有，境非有也。计彼是虚，则以为无，境非无也。譬如同在一处，天见琉璃，鱼见窟宅，人见清水，鬼见脓血炭火，离彼四类有情心想，何尝别有法相可得。又如同一美女，有欲男子视之，以为妙好，等辈妒妇视之，以为怨家。鱼见之深入，鸟见之高飞，麋鹿见之决骤，不净观人视之，以为行厕。出世圣人视之，知其本空，入假菩萨视之，知其能为十界染净缘起，佛眼视之，知即法界实相，举此一法，总不出于十界各自心量心外无境，一切诸法，例皆可知，摄法归心，则心外无法，因缘即空也。心生想念，则法随心现，无量差别，因缘即假也。法唯心生，以心为体，非有非无，离一切相，本无差别，不生不灭，因缘即中也。若能念念如此观察，则何执不破，何惑不消，执破惑消，朗然大觉，方知诸法本来寂灭，不复更灭矣。

【常应如是守记内心，知唯妄念，无实境界，勿令休废，是名修学唯心识观。】

　　守者，不令驰散，即是定也。记者，恒令分明，即是慧也。内心者，不念前境，了知心外无法，故名为内，非枯守一腔之谓，不可不知。

【若心无记，不知自心念者，即谓有前境界，不名唯心识观。】

　　设有外境当情，即是慧心失照，不可不觉察也。初观境唯心竟。

【又守记内心者，则知贪想，嗔想，及愚痴邪见想；知善，知不善，知无记，知心劳虑种种诸苦。】

　　众生无始以来，由于自心所现境界不了知故，但能内（编者注：「内」一作「向」）外妄生分别，不能反观内自心相，今由善修唯心识观，知境唯心，心不外驰，故想起即知，不随想而漂堕也。贪嗔邪见，根本三毒，一起便知，知便不令相续，阿含经中所以贵知恶也。与信惭等善法相应，名之为善，与无惭等恶法相应，名为不善，俱不相应，名为无记。知此三性差别，则必能断不善无记，令其恒善。知心劳虑种种诸苦，则必能息虚妄尘劳，令证寂灭一心法界矣。

【若于坐时，随心所缘，念念观知唯心生灭。譬如水流灯焰，无暂时住。从是当得色寂三昧。】

　　前论修观，通一切时及一切处。今约入定，则四威仪中，坐为最胜也。知惟心生，则色本无生，知唯心灭，则色本无灭，故得色寂三昧，又心生灭相，譬如水流灯焰无暂时住，则刹那才生，无间即灭，无容从此转至余方，既无动转，心相本寂，心既本寂，色岂不然，观色唯心而悟本寂，故名色寂三昧，非谓色寂而心不寂也。得此三昧，是圆五品观行即佛。初正示观门竟。

【得此三昧已，次应学习信奢摩他观心，及信毗婆舍那观心。】

　　从事入理，名奢摩他，即一心三止也。从体起用，名毗婆舍那，即一心三观也。二皆名观心者，皆有智慧照了故也。皆言信者，指圆十信位中不二妙止观也。前于名字位中，修行唯心识观，而登五品色寂三昧，非无一心不二止观但以定慧未深，未得名信，今既得此色寂三昧，观行位极，故应学习信二观心，念念冥理，念念起用，令其平等正直，速登佛慧也。

【习信奢摩他观心者，思惟内心不可见相，圆满不动，无来无去，本性不生不灭，离分别故。】

　　修行唯心识观，已能了达实无外境，唯有内心，今即思惟此内心相，觅之了不可得，故不可见，是即空也横遍十方，故圆满不动，竖穷三际，故无来无去，是即假也。体即法身，法界常住，故本性不生不灭，离于分别，是即中也。一念内心，本是因缘生法，观其即空假中，无一事而非理，故名奢摩他观，此观遍能止息三惑，遍能停止三境，遍不分别止与不止，是故亦名一（编者注：「一」一作「三」）心妙止。

【习信毗婆舍那观心者，想见内外色，随心生，随心灭；乃至习想见佛色身，亦复如是，随心生，随心灭，如幻如化，如水中月，如镜中像。非心，不离心；非来，非不来；非去，非不去；非生，非不生；非作，非不作。】

　　先知境界唯心，又知此心即空假中，则无事而非理矣。事既即理，理能成事，故设欲想见内色生，则内色便随心生，设欲想见内色灭，则内色便随心灭，设欲想见外色生灭，亦复如是。具如八背舍八胜处十一切处所明也。所执受色，名为内色，不执受色，名为外色，背舍胜处及一切处，小乘修之，止名不坏法观，今以圆解修之，便成圆行也。乃至习想见佛色身者，观想三十二相，八十种好等事。中间超略余九法界，及与佛界依报眷属等想。故云乃至也，如此若自若他十界色像，无不随心而生，随心而灭，从体起用，转变自在，一一皆如幻化水月镜像，非有似有，有而非有也。巧术力故，种种变现，名之为幻，心是能幻，十法界色皆所幻也。神通力故，无而示有，名之为化，心是能化，十法界色皆所化也。此心如水，十界月影恒于中现，而非外来，此心如镜，十界形像对至即现，而无出入，心本无色，故十界色一一非心，由心有色，故十界色皆不离心，心外无色，故十界色皆悉非来，心生色生，故十界色皆非不来，色秖是心，故十界色皆悉非去，心灭色灭，故十界色皆非不去，有而不有，故十界色皆即非生，不有而有，故十界色皆非不生，缘起无性，故十界色皆即非作，无性缘起，故十界色皆非不作，即中之空假，名为非不来非不去非不生非不作，是心作十界色也。即空假之中，名为非来非去非生非作，是心是十界色也。随于背舍胜处及一切处乃至佛身观中，一一了达一心三观，故名毗婆舍那，此观遍能观穿三惑，遍能观达三谛，遍不分别观与不观，是故亦名一心妙观。二别示二观竟。

【善男子！若能习信此二观心者，速得趣会一乘之道，】

　　二观成胜进竟。

【当知如是唯心识观，名为最上智慧之门，所谓能令其心猛利，长信解力，疾入空义，得发无上大菩提心故。】

　　了知心外无法，而修一心圆顿止观，从五品位，增长信解而登六根净位，则得疾入第一义空，不堕凡夫及二乘地，任运三心圆发，入圆初住，名为无上大菩提心也。初释唯心识观竟。

【若学习真如实观者，思惟心性无生无灭，不住见闻觉知，永离一切分别之想。】

　　前依他性止门，已知一切法唯心想生，唯心生灭，无暂时住，今即因此而入真实性中观门，故云思惟心性无生无灭也。何者，不了法界，似有心生，生时觅之了不可得，则性即无生，既无有生。云何有灭？灭则无心，而心性非无，故无灭也。次入真实性中止门，故云不住见闻觉知，何者？心性虽无生灭，本非色声香味触法，如何可得见闻觉知，设有可见可闻可觉可知，便非心性，以心不自知心，心不自见心故，又复不得别认不可见闻觉知境界以为心性，故云永离一切分别之想。何者？心性虽复不可见闻觉知，而见闻觉知，体即是心，不可别唤不见不闻不觉不知境界以为心也。

【渐渐能过空处，识处，无少处，非想非非想处等定境界相，得相似空三昧。】

　　观行位中习此真如实观，直观心性，永离分别，则虽不学次第禅门，自渐能超四空定境，以彼四空定境，皆不能离分别想故，且如入空处定者，必先厌患色笼，修观破色，缘无边空而入于定，定心与彼空处相应，住此觉知，是分别想，非无分别也。次入识处定者，必先厌患虚空，舍空缘识而入于定，定心与彼识处相应，住此觉知，亦是分别，非无分别也。次入无少处定者，亦名无所有处，必先厌患于识，舍识缘无所有而入于定，定心与彼无所有处相应，住此觉知，亦是分别，非无分别也。次入非想非非想处定者，必先厌患无所有处，舍无所有想，缘非想非非想而入于定，定心与彼非想非非想处相应，住此微细觉知，犹复是分别想，非无分别，所以报尽还堕，不证真常也。今修真如实观，永离一切分别之想，所以观行位中，即已善超三有，而得相似空三昧门。

【得相似空三昧时，识想受行粗分别相不现在前。从此修学，为善知识大慈悲者守护长养，是故离诸障碍，勤修不废，展转能入心寂三昧。】

　　既登观行一品，即能圆伏五住烦恼，故心心数粗分别相不现在前，十方诸佛菩萨真善知识，同皆守护，令得长养，乃至能入心寂三昧，由观心性无生无灭而入三昧，故名心寂，心寂则色亦寂矣。初正示观门竟。

【得是三昧已，即复能入一行三昧。入是一行三昧已，见佛无数，发深广行心，住坚信位，所谓于奢摩他、毗婆舍那二种观道，决定信解，能决定向。】

　　心寂色寂，是五品之终，一行三昧，是十信之始，观行位极，相似解发，故云即复能入也。言一行者，圆信圆解，一行即一切行，一切行即一行，所谓系缘法界，一念法界，法界无外，更无余行，以即空故，名圆圣行，以即假故，名圆梵行及婴病行，以即中故，名圆天行，又事即理故，一心圆具圣梵天行，体即用故，一心圆兴婴儿病行。又入一行三昧，即前所明信奢摩他观心，见佛无数发深广行心，即前所明信毗婆舍那观心，由此一心圆顿止观，住六根净坚信位中，此但名为决定信解，决定能向一乘大菩提心，登圆住也。圆住以上，乃名真实奢摩他毗婆舍那道故。

【随所修学世间诸禅三昧之业，无所乐著。乃至遍修一切善根菩提分法，于生死中无所怯畏，不乐二乘。】

　　圆教坚信位人，仍有二种，一者直修顿观，中中流入，二者或修渐及不定两观，双照二边，虽照二边，恒契中道，故学世间禅三昧时，不同凡夫之著有，修出世间菩提分时，不同二乘之乐空也。二观成胜进竟。

【以依能习向二观心最妙巧便，众智所依，行根本故。】

　　明此真如实观，乃是能向奢摩他毗婆舍那二观心之最妙巧便，依此得成一心三智，故是众智所依，从此发生五行万行，故是行之根本也。二别释二观竟。

【复次，修学如上信解者，人有二种，何等为二：一者利根，二者钝根。其利根者，先已能知一切外诸境界，唯心所作，虚诳不实，如梦如幻等，决定无有疑虑，阴盖轻微，散乱心少，如是等人，即应学习真如实观。其钝根者，先未能知一切外诸境界，悉唯是心，虚诳不实故，染著情厚，盖障数起，心难调伏，应当先学唯心识观。】

　　虽依一实境界以修信解，并属圆教名字位人，而此圆人，仍有利钝，若久熏圆解，知境唯心，五浊习轻者，则阴盖轻微，散乱亦少，所以即可体达识心本寂，了知三千宛然即空假中，名为学习真如实观也。若初获圆闻，染情尚厚，五浊习重者，则盖障数起，心难调伏，所以必须照于起心变造十界，知其无不即空假中，名为先学唯心识观也。然钝根之人，不可即修真如实观，而利根之人，不妨亦修唯心识观，但以理摄事，则名真如实观，从事入理，则名唯心识观耳。设欲舍事观理，则既非唯心识观，又非真如实观，所以大乘止观，深诫初心之人，不可越前二性，径依第三性修，但可念念之中三番并学，资成第三番也。准此，则名字位中，止可先习唯心识观，以其未能不起九界心故，观行初品，便可随意修此二观，若起九界心时，则观唯识，若不起九界心时，则观真如，观唯识，则色寂而心亦寂，观真如，则心寂而色亦寂也。初正明二观竟。

【若人虽学如是信解，而善根业薄，未能进趣；诸恶烦恼，不得渐伏；其心疑怯，畏堕三恶道，生八难处，畏不常值佛菩萨等，不得供养听受正法；畏菩提行难可成就。有如此疑怖及种种障碍等者，】

　　虽学如是信解，谓依一实境界而学信解，亦即名字初心人也。净熏习浅，故善根业薄，染熏习厚，故烦恼不伏，此须四句料简，自有善根厚而烦恼薄者，如前即应学习真如实观者是也。自有善根厚而烦恼厚者，如前应当先学唯心识观者是也。若善根虽薄，烦恼亦薄者，事可两向，以烦恼薄故，可习真如实观，以善根薄故，或先学唯心识观也。今为善根薄而烦恼厚者，多疑多障，并不能即修唯心识观，须为别示善巧方便也。

【应于一切时一切处，常勤诵念我之名字。】

　　诸佛菩萨真实功德，通别名号，并由证真实性，称性所成缘起作用，能与众生作增上缘，众生不了，计有心外佛菩萨名，即为净分分别性摄，若知名号，是我自心所现相分，即为净分依他性摄，能于一切时处常勤诵念，勿令间断，则心不散乱，名为妙止，名号历然，名为妙观，便可助显唯心识观，兼有灭障胜功能矣。

【若得一心，善根增长，其意猛利。当观我法身，及一切诸佛法身，与己自身，体性平等，无二无别，不生不灭，常乐我净，功德圆满，是可归依。】

　　若得一心善根增长者，由前一切时处勤念称名，伏除昏散也。昏散既除，意即猛利，堪依一实境界以修信解，观察地藏大士，及一切诸佛，同皆证此现前一念自性清净心如来之藏以为法身，我身亦复全揽自性清净心如来之藏以为其体，迷悟虽殊，性恒平等，生佛唯此一心，故无二，不因迷悟而有隔异，故无别，无始成就，故不生，永永常住，故不灭，无对待，故常，无所受，故乐，无戏论，故我，无所离，故净，性具不可思议无漏清净之业究竟显发，故功德圆满，是则归依大士及佛，全即归依自心，故云自归依佛、自归依法、自归依僧也。除自法外，更于何处别有三宝可归依耶！一切归依三宝，无论达与不达，克实论之，皆是自归依耳。

【又复观察己身心相，无常，苦，无我，不净，如幻如化，是可厌离。】

　　现前一念心性，本与大士诸佛体同，而由无始迷惑，妄认四大为己身相，妄认六尘缘影为己心相，譬如弃海认沤，安得不于常住之中妄见无常，乐中受苦，自在性中，不得自在，清净性中妄成杂染。而此无常苦无我不净之妄身妄心，仍依现前一念心性而起，但如幻化，非别有实，何乃被此虚诳不实身心所惑，而起诸恶烦恼耶。修此厌离，对治分别染著，则能成就二种观道也。二示方便竟。

【若能修学如是观者，速得增长净信之心，所有诸障，渐渐损减。何以故？此人名为学习闻我名者，亦能学习闻十方诸佛名者；名为学至心礼拜供养我者，亦能学至心礼拜供养十方诸佛者；名为学闻大乘深经者；名为学执持书写供养恭敬大乘深经者；名为学受持读诵大乘深经者；名为学远离邪见，于深正义中不堕谤者；名为于究竟甚深第一实义中学信解者；名为能除诸罪障者；名为当得无量功德聚者。此人舍身，终不堕恶道、八难之处，还闻正法，习信修行，亦能随愿往生他方净佛国土。】

　　学如是观，双指法身及厌离观也，现前一念之心，即是依他起性；今观法身，则能显出依他性中圆成实性；复修厌离，则能除灭依他性中遍计执性。由显圆成，则净信增长；由除遍计，则诸障损减也。何以故下，叹其善学，盖我及十方诸佛，不过转灭依他中之遍计，令其净尽；转显依他中之圆成，令其满足，秖此所显圆成实性，名为一体三宝，亦名究竟甚深第一实义，何者？如如之理，名为法宝；如如之智，名为佛宝；理智不二，名为僧宝。满证一体三宝者，名为十方诸佛；分证一体三宝者，名为诸大菩萨；诠显一体三宝者，名为大乘深经；闻此一体三宝而不疑惑，名为闻慧；观察一体三宝而无滞碍，名为思慧；念念觉此一体三宝而无间断，名为修慧。今此行人，既能一心称名，观察法身，厌离妄执，则闻地藏洪名，即为遍闻十方佛名，礼拜供养地藏，即为遍礼遍供十方诸佛。可谓佛不说法，恒闻梵音；口无言声，遍诵众典；手不执卷，常演是经；心不思惟，普照法界矣。有何罪障而不除？有何功德而不满？有何恶趣门而不闭？有何净佛土而不生耶？初现离障缘竟。

【复次，若人欲生他方现在净国者，应当随彼世界佛之名字，专意诵念，一心不乱，如上观察者，决定得生彼佛净国，善根增长，速获不退。】

　　上文既明求离障缘者，修三方便，不惟现离诸障，兼能随愿往生。今更特明求生净土者，若能修三方便，不惟决生净土，亦能现获不退也。专意诵念彼佛名字，令离昏散，即名一心不乱，即是称名方便也。如上观察，即观法身及修厌离二方便也。具三方便，则舍身定生彼国，现在善根增长，速获不退，故知持名有大功德，不可视作浅近法门。

【当知如上一心系念思惟诸佛平等法身，一切善根中，其业最胜。所谓勤修习者，渐渐能向一行三昧，若到一行三昧者，则成广大微妙行心，名得相似无生法忍。】

　　依于一实境界以开圆解，知十方佛、我及众生，同一净心为体，是名一心。常勤称念佛之名字，是为系念。观于诸佛法身与己平等，是为思惟诸佛平等法身，此于一切善根，则为最胜。故阿弥陀经云：「不可以少善根福德因缘，得生彼国。」执持名号，一日乃至七日，一心不乱，即得往生。由此执持名号，即是多善根福德因缘故也。上明修二观者，须得色寂心寂三昧，方能入于一行三昧，今即以系念名字而当唯心识观；思惟法身而当真如实观；故即能向一行三昧也。了达一心而持名号，其功若此，奈何弗信。

【以能得闻我名字故，亦能得闻十方佛名字故；以能至心礼拜供养我故，亦能至心礼拜供养十方诸佛故。以能得闻大乘深经故，能执持书写供养恭敬大乘深经故，能受持读诵大乘深经故，能于究竟甚深第一实义中不生怖畏，远离诽谤，得正见心，能信解故，决定除灭诸罪障故，现证无量功德聚故。】

　　谓由圆闻、圆思、圆修，所以能到一行三昧也。闻我名，闻十方佛名，闻大乘深经，即名字位中闻慧也。至心礼拜供养我及诸佛，执持读诵大乘深经，不生怖畏，得正见心，即观行位中思慧也。决定除灭罪障，现证无量功德，即相似位中修慧也。

【所以者何？谓无分别菩提心，寂静智现，起发方便业种种愿行故，能闻我名者，谓得决定信利益行故，乃至一切所能者，皆得不退一乘因故。】

　　无分别菩提心，即信解一实境界之心也。寂静智现，即习信奢摩他观也。起发方便业种种愿行，即习信毗婆舍那观也。由得决定信利益行，方为能闻我名，由得不退一乘因，方为能至心礼拜等一切所能。初叹一心业胜竟。

【若杂乱垢心，虽复称诵我之名字，而不名为闻，以不能生决定信解，但获世间善报，不得广大深妙利益。】

　　不达心外无法，名之为杂。自心还取自心，名之为乱。妄起种种染著，名之为垢，所以虽复称诵，不得为闻。以未闻地藏二字之实义故，地即心地，藏即性藏，心性无二，安得有杂；既本无杂，何由有乱；既已无乱，何得有垢。今彼不达无二心性，所以本无杂乱垢中，妄成杂乱垢障，不闻地藏之圆名也。若于名字位中，圆闻一实境界而生于慧，则心无杂；随于观行位中，圆思唯识真如而生于慧，则心无乱；次于相似位中，圆修一行三昧而生于慧，则心无垢乃成决定信解也。然虽杂乱垢心称诵名字，亦获世间种种善报，所谓现离衰恼，后生人天，渐渐熏习，终成佛道，但现前不能即得广大深妙利益耳。

【如是杂乱垢心，随其所修一切诸善，皆不能得深大利益。】

　　意显若开圆解，则随所修善，皆得大益。所谓圆人受法，无法不圆也。二示二种观道以显圆行竟。

【善男子！当知如上勤心修学无相禅者，不久能获深大利益，渐次作佛。】

　　无相禅，即指依于一实境界所修唯识、真如二种观也。此二种观，无生死相，无涅槃相，故名无相。而悉具足止观定慧，故名为禅。梵语禅那，此翻静虑。静即止定，虑即观慧，亦即寂照之异名也。深大利益，意指功德庄严；渐次作佛，意指智慧庄严。又利益约忍，约无间道；作佛约智，约解脱道也。

【深大利益者，所谓得入坚信法位，成就信忍故；入坚修位，成就顺忍故；入正真位，成就无生忍故。】

　　十发趣心，名坚信忍；十长养心，名坚法忍；十金刚心，名坚修忍。今但合称为坚修位。体性十地，名无生忍。分证法身，名入菩萨正位也。然诸经明忍，开合多少不同，大小横竖亦异，今须略辩，以示方隅；复须以义定名，令其不滥，共为三意：一、列名，二、解释，三、结属。一列名者，或明二忍，谓一生忍，二法忍；或明三忍，如此文；或明四忍，谓一伏忍，二顺忍，三无生忍，四寂灭忍；或明五忍，谓加第二信忍；或明六忍，谓加第三和从忍。顺为第四也。二解释者：小乘以耐怨害为生忍，耐勤苦为法忍，非今所用。别教以地前名生忍则浅，地上名法忍则深，亦非所用。圆教明十界假名皆空故为生忍，十界实法皆空，故为法忍；圆观二空，无次第无浅深也。三忍者，别教则十信为信忍，三十心为顺忍，登地为无生忍。圆教则初后皆信实相，悉名信忍；初后皆与实相不相违背，悉名顺忍；初后皆不起二边心，悉名为无生忍也。四忍者，别教则以十信为伏忍，顺忍、无生忍如前说，妙觉名寂灭忍。圆教则从初心至金刚顶，皆悉圆伏五住，皆名伏忍。初后皆悉休息众行，通得名寂灭忍。顺及无生，例如前说也。五忍者，别教以十信初心为伏，后心为信，顺等如前，圆亦如前说也。六忍者，别教则分十住以为和从，十行十向为顺，圆教则始终不乖实相，悉得名和从也。三结属者，今经言局意圆，不论二忍三忍四忍五忍六忍，但取观行位中所有诸忍，束之以为信忍；相似位中所有诸忍，束之以为顺忍；分证乃至极位所有诸忍，束为无生忍也。

【又成就信忍者，能作如来种性故；成就顺忍者，能解如来行故；成就无生忍者，得如来业故。】

　　如来无漏智慧所依妙定，名之为忍。依于此忍，发一切智，作如来种，故名信忍。依于此忍，发道种智，解如来行，故名顺忍。依于此忍而发一切种智，得如来业，名无生忍。非横非竖，可横可竖，竖约三位，横约一心也。初释利益竟。

【渐次作佛者，略说有四种。何等为四？，一者，信满法故作佛。所谓依种性地，决定信诸法不生不灭，清净平等，无可愿求故。二者，解满法故作佛。所谓依解行地，深解法性，知如来业无造无作，于生死涅槃，不起二想，心无所怖故。三者，证满法故作佛。所谓依净心地，以得无分别寂静法智，及不思议自然之业，无求想故。四者，一切功德行满足故作佛。所谓依究竟菩萨地，能除一切诸障，无明梦尽故。】

　　满法，谓一实境界圆满无分别法也。信满法故，观行即佛；解满法故，相似即佛；证满法故，分证即佛；功德行满足故，究竟即佛。性恒平等，故皆名佛。修分明昧，故说有四。圆家之渐，渐无不圆。天台六即，盖本诸此，除慢除怯，尽美尽善之法门也。二别释竟。

【复次，当知，若修学世间有相禅者，有三种。何等为三？一者，无方便信解力故，贪受诸禅三昧功德而生憍慢，为禅所缚，退求世间。二者，无方便信解力故，依禅发起偏厌离行，怖怯生死，退堕二乘。三者，有方便信解力，所谓依止一实境界，习近奢摩他、毗婆舍那二种观道故，能信解一切法唯心想生，如梦如幻等，虽获世间诸禅功德，而不坚著，不复退求三有之果；又信知生死即涅槃故，亦不怖怯，退求二乘。】

　　上明修出世间无相禅者，速能成就三忍四佛；今简修学世间有相禅者，则有三种差别，欲人先学大乘进趣方便，依于一实境界而修信解，庶不[忏-千+吴]堕世间及二乘也。言有相者，即是十二门禅，所谓四禅、四等、四无色定，皆有境相可攀缘也。贪受诸禅而生憍慢，名增上慢，甫伏欲界思惑，仍起上界思惑，暂离欲缚，仍被禅缚，故遂违远菩提，退求世间色无色界果报乐也。依禅发起偏厌离行者，谓由证得初禅等故，定心观察三界过患，见生死苦，断烦恼集，欣涅槃灭，修永离道，不复发起大悲方便也。若依一实境界以为最初方便，习学奢摩他、毗婆舍那不二止观，则知一切诸法，唯心想生，皆如梦幻，当体不实，何容于此梦幻之法，而生坚著、生怖怯耶？是知无方便信解者，贪著诸禅，则成生死有相；依禅起厌，则成涅槃空相。若有方便信解者，游戏诸禅，禅不能缚，即生死之有；便是实相之有，深观涅槃，亦不取证，即涅槃之空，便是第一义空。实相之有，有无有相；第一义空，空无空相，一一皆成无相禅矣。

【如是修学一切诸禅三昧法者，当知有十种次第相门，具足摄取禅定之业，能令学者成就相应，不错不谬，何等为十：】

　　此明不论修学无相有相诸禅，并须知此十种相门，方能成就不错谬也。若不得此十门意者，世间初禅，尚难成就，况出世间上上禅耶？若得此十门意，则一切禅定之业，无不具足摄取成就。

【一者，摄念方便相；】

　　此如天台止观所明二十五前方便也，不论修学世、出世禅，并须具之。一、具五缘，二、诃五欲，三、弃五盖，四、调五事，五、行五法。幸自细简摩诃止观、禅波罗蜜等书。

【二者，欲住境界相；】

　　此是内方便之初门，谓或系缘止，或制心止，或体真止（编者注：原文为「正」，误。），必各各有所观境也。

【三者，初住境界，分明了了知出、知入相；】

　　此是内方便中初学安心法也。随所观境不令昏散，坐起则知出相，坐时则知入相。

【四者，善住境界得坚固相；】

　　此是内方便中已得安心法也。且如修安般者，则心善住于出入息；乃至修体真者，则心善住诸法空等。

【五者，所作思惟，方便勇猛转求进趣相；】

　　且如修安般者，已得欲界粗住，转求细住；乃至修体真者，历观诸法无不空也。

【六者，渐得调顺，称心喜乐，除疑惑信解，自安慰相；】

　　且如修安般者，证欲界定觉心明净，与定相应，定法持心，无分散意；乃至修体真者，了了信解诸法本空也。

【七者，克获胜进，意所专者，少分相应，觉知利益相；】

　　且如修安般者，从未到定，泯然虚豁，失于欲界之身，始证初禅八触，或动或痒，或凉或暖，或轻或重，或涩或滑，随发一触，则有十种善法功德相应俱起：一定，二空，三明净，四喜悦，五乐，六善心生，七知见明了，八无累解脱，九境界现前，十心调柔软，故云少分相应觉知利益相也；乃至修体真者，发得初禅，与法空理少得相应，觉知利益也。

【八者，转修增明，所习坚固，得胜功德，对治成就相；】

　　且如修安般者，已发初禅，五支成就，所谓一觉，二观，三喜，四乐，五一心支，不退不转，对治欲散，具足成就初禅功德；乃至修体真者，空理增明，断诸有结也。

【九者，随心有所念作，外现功业，如意相应，不错不谬相；】

　　且如证初禅者，能起二种变化，谓初禅化，欲界化；证二禅者，能起三化；证三禅者，能起四化；证四禅者，能起五化；共名十四变化；乃至证体真者，能起六神通也。

【十者，若更异修，依前所得而起方便，次第成就，出入随心，超越自在相；】

　　且如证初禅者，若更异修四禅、四等、四无色定，并及观练熏修一切诸禅，无不依于所得初禅而起方便，乃可次第成就；既成就已，乃能出入随心，既随心已；乃能超越自在。又如已证体真止者，或更异修方便随缘止，乃至息二边分别止，亦无不依于所得体真止而起方便，乃能次第成就，出入随心，超越自在也。

【是名十种次第相门，摄修禅定之业。】

　　纵令修学唯心识观真如实观出世无相禅者，亦必有此十种次第相门，方获成就，方与奢摩他、毗婆舍那恒得相应，思之思之。二示进趣义竟。

【尔时，坚净信菩萨摩诃萨问地藏菩萨摩诃萨言：汝云何巧说深法，能令众生得离怯弱？】

　　上虽开示一实境界彻底分明，犹恐愚钝众生，于空假中宛转相即之义未能信解，则不能修二种观道，故特问之。又由佛先叹其善安慰说故也。

【地藏菩萨摩诃萨言：善男子！当知初学发意，求向大乘，未得信心者，于无上道甚深之法，喜生疑怯，我尝以巧便，宣显实义而安慰之，令离怯弱，是故号我为善安慰说者。云何安慰？所谓钝根小心众生，闻无上道最胜最妙，意虽贪乐，发心愿向，而复思念求无上道者，要须积功广极，难行苦行，自度度他，劫数长远，于生死中久受勤苦，方乃得获，以是之故，心生怯弱。】

　　本为执性废修者，说此称性修行之法，是圆有门，而钝根闻之，则作三大阿僧祇劫苦行之解，又以小心而生怯弱也。

【我即为说真实之义，所谓一切诸法，本性自空，毕竟无我，无作无受，无自无他，无行无到，无有方所，亦无过去现在未来；乃至为说十八空等，无有生死涅槃一切诸法定实之相而可得者；又复为说一切诸法，如幻，如化，如水中月，如镜中像，如乾闼婆城，如空谷响，如阳光，如泡，如露，如灯，如目[目+壹]，如梦，如电，如云；烦恼生死，性甚微弱，易可令灭；又烦恼生死，毕竟无体，求不可得，本来不生，实更无灭；自性寂静，即是涅槃。】

　　此是善说第一义空以破有执，皆约圆教空门，仍复依三谛说。初云所谓一切诸法乃至而可得者，即圆真谛。次云又复为说乃至易可令灭，即圆俗谛。后云又烦恼生死乃至即是涅槃，是圆中谛也。初言一切诸法者，即十界百界千如假实国土等法也。本性自空者，缘生无性也。毕竟无我者，十界内外诸法，推求主宰实不可得也。无作无受者，无我故无作因受果之人也。无自无他者，既无我人，则不可分别自他也。无行无到，无有方所者，既无实迷，亦无实悟，无有此岸彼岸处所可分别也。亦无过去现在未来者，过去已灭，现在不住，未来未有，三世皆悉性空寂灭也。十八空者，空尚非一，那有十八？约十八境而显空理，名十八空。所谓一内空，二外空，三内外空，四空空，五大空，六第一义空，七有为空，八无为空，九毕竟空，十无始空，十一散空，十二性空，十三自相空，十四诸法空，十五不可得空，十六无法空，十七有法空，十八无法有法空也。生灭涅槃一切诸法，皆无定实之相，所谓性真常中，求于去来迷悟生死了无所得，此则一空一切空，假中皆空，依于圆融真谛说也。如幻如化等者，非有似有，有非实有，五住烦恼，二种生死，性皆微弱易灭，此则一假一切假，空中皆假，依于圆融俗谛说也。是中举十四喻，总是六喻、九喻、十喻出没开合有殊，而义并无增减。又虽并含空假中意，而皆对治实有法执，仍属空门。言阳光者，即是阳焰，亦名野马；灯焰喻其易灭，目[目+壹]妄见空华，电不久停，云易出没，余并可知。又五住烦恼，二种生死，即以一实境界法性为体，故毕竟别无自体可得，即是不生不灭寂静涅槃，此则一中一切中，空假皆中，依于圆融中谛说也。而亦对治实有法执，还属空门。

【如此所说，能破一切诸见，损自身心执著想故，得离怯弱。】

　　一切皆空，何所不破，涅槃尚空，况复身心情见；一切皆假，复何所不破，涅槃亦假，况复身心情见；一切非空非假，又何所不破，生死烦恼皆悉非空非假，更何得有身心情见。所以能破诸见，能损执著，令离佛道长远之怯弱也。初慰小心怯弱竟。

【复有众生，不解如来言说旨意故而生怯弱。当知如来言说旨意者，所谓如来（已能）见彼一实境界故，究竟得离生老病死众恶之法，证彼法身常恒清凉不变等无量功德聚，复能了了见一切众生身中，皆有如是真实微妙清净功德，而为无明闇染之所覆障，长夜恒受生老病死无量众苦。如来于此起大慈悲意，欲令一切众生离于众苦，同获法身第一义乐。而彼法身，是无分别离念之法。唯有能灭虚妄识想不起念者，乃所应得。但一切众生，常乐分别取著诸法，以颠倒妄想故而受生死。是故如来为欲令彼离于分别执著想故，说一切世间法，毕竟体空无所有；乃至一切出世间法，亦毕竟体空无所有。若广说者，如十八空。如是显示一切诸法，皆不离菩提体，菩提体者。非有非无，非非有，非非无，非有无俱；非一，非异，非非一，非非异，非一异俱，乃至毕竟无有一相而可得者，以离一切相故。离一切相者，所谓不可依言说取，以菩提法中，无有受言说者，及无能言说者故；又不可依心念知，以菩提法中，无有能取可取，无自无他，离分别相故。若有分别想者，则为虚伪，不名相应。】

　　见彼一实境界，证于中道实相体也。究竟得离生老病死，即证如实空义也。证彼无量功德，即证如实不空义也。自证三德秘藏，了知众生同具如是三德秘藏，故起大慈大悲，欲拔其苦，欲与其乐，为说毕竟第一义空，令彼得离分别执著，然所谓一切世间法、一切出世间法毕竟体空，无所有者，正以十界假实国土染净诸法，皆不离菩提体，所以别无自体，正显因缘所生，无不即中，而菩提体，即是一实境界第一义自性清净心如来之藏，此体本自非有非无乃至离分别相故也。言菩提体非有者，不同情计生死有故；言菩提体非无者，不同情计断灭无故；非非有非非无者，不堕双非戏论句故；非有无俱者，不堕双亦相违句故；非一者，不变随缘作种种故；非异者，随缘不变无二性故；非非一非非异者，离戏论句故；非一异俱者，离相违句故；乃至毕竟无有一相而可得者，不堕有无一异种种四句相故；言菩提体离一切相者，以不可依言说取，亦不可依心念知故；即是言语道断，心行处灭，方显菩提法体。此等开示，本依圆教非有非空门说，三谛皆悉非有非空，大部般若多明此义，昧者不知，故判作空宗耳。

【如是等说，钝根众生不能解者，谓无上道如来法身但唯空法，一向毕竟而无所有，其心怯弱，畏堕无所得中，或生断灭想，作增减见，转起诽谤，自轻轻他。】

　　遮遣情执，本为显示法性无分别体，而钝根随语谬解，一向谓空，或生恐畏，或计断灭，畏则作增见而转起诽谤，谓非佛说；计则作减见而自轻轻他，谓归断灭也。初明不解竟。

【我即为说如来法身，自性不空，有真实体，具足无量清净功业。从无始世来，自然圆满，非修非作。乃至一切众生身中，亦皆具足，不变不异，无增无减。】

　　此依圆教有门，直显法身中道之体，诸佛众生平等具足，非断灭也。

【如是等说，能除怯弱，是名安慰。】

　　二慰不解意旨竟。

【又复愚痴坚执众生，闻如是等说亦生怯弱，以取如来法身本来满足，非修非作相故，起无所得相而生怯弱，或计自然堕邪倒见。】

　　圆满菩提，归无所得；以无所得，则无所不得，故得大用现前，二利满足，而彼妄起无所得相，则以不可凑泊而生怯弱。又妄计生佛平等，不假修习，闻说淫怒痴性即是佛性，则恣行贪恚，无惭耻心；闻说幻化空身即是法身，则宝其臭秽，不复厌离；闻说地狱天宫皆为净土，则安此泥沙，不求出要。当今谈圆顿者，类皆堕此，亦可哀也。

【我即为说修行一切善法，增长满足，生如来色身，得无量功德清净果报。】

　　此依圆教全性起修之义，仍属有门，对治无所得见，并治自然邪倒见也。

【如此等说，令离怯弱，是名安慰。】

　　初示种种巧说竟。

【而我所说甚深之义，真实相应，无有诸过，以离相违说故。云何知离相违相？所谓如来法身中，虽复无有言说境界，离心想念，非空非不空，乃至无一切相，不可依言说示，而据世谛幻化因缘假名法中，相待相对，则可方便显示而说。以彼法身性实无分别，离自相，离他相，无空，无不空，乃至远离一切诸相故，说彼法体为毕竟空无所有，以离心分别（之时），想念则尽，（更）无一相而能自见自知为有，是故空义决定真实，相应不谬。】

　　此明如来藏如实空义，与彼藏体相应不谬也。

【复次，即彼空义中，以离分别妄想心念故，则尽毕竟无有一相而可空者，以唯有真实故，即为不空，所谓离识想故，无有一切虚伪之相，毕竟常恒，不变不异，以更无一相可坏可灭，离增减故，又彼无分别实体之处，从无始世来，具无量功德，自然之业，成就相应，不离不脱故，说为不空。】

　　此明如来藏如实不空义，正从如实空义而显，恒与无分别之藏体相应也。

【如是实体功德之聚，一切众生虽复有之，但为无明[目+壹]覆障故而不知见，不能克获功德利益，与无莫异，说名未有，以不知见彼法体，所有功德利益之业，非彼众生所能受用，不名属彼，唯依遍修一切善法，对治诸障，见彼法身，然后乃获功德利益，是故说修一切善法，生如来色身。】

　　此明如来藏所具性德，必藉修显，故名修得，亦不违平等体也。今更借喻以合明之。譬如室中，本无鬼魅蛇虫，但有金银珍宝，盲人不见，触彼珍宝而受毁伤，妄计蛇鬼，忧怖失措。今指蛇鬼本无，名为如实空义；珍宝本有，名为实不空义。须彼盲人去无明膜，开智慧眼，方能受用金银珍宝，名修得义。二乘信如来语，知无蛇鬼，不生恐怖，于空作证，如彼盲人兀然中坐，不触珍宝，故不能见不空义也。又如来色身，亦如乳中醍醐，尼拘律子中五丈树性，不可谓有，不可谓无，须藉因缘，然后得之。二释竟。

【善男子！如我所说甚深之义，决定真实离相违过，当如是知。】

　　正说段中，二演说竟。

【尔时，地藏菩萨摩诃萨说如此等殊胜方便深要法门时，有十万亿众生，发阿耨多罗三藐三菩提心，住坚信位；复有九万八千菩萨，得无生法忍。一切大众各以天妙香华供养于佛，及地藏菩萨摩诃萨。】

　　初开圆解，能知如来秘密之藏，名为发无上心；信解不动，名为坚信，观行佛也。证圆初住，名得无生法忍，分证佛也。天妙香华以为供养，表圆道无作缘了。二正说段竟。

【尔时，佛告诸大众言：汝等各各应当受持此法门，随所住处，广令流布，所以者何？如此法门，甚为难值，能大利益，若人得闻彼地藏菩萨摩诃萨名号，及信其所说者，当知是人速能得离一切所有诸障碍事，疾至无上道。】

　　汝等各各下，正劝受持广布，所以者何下，释成嘱劝意也。疾至无上道者，显是圆顿纯妙法门，不同方便权说。

【于是大众皆同发言：我当受持，流布世间，不敢令忘。尔时，坚净信菩萨摩诃萨白佛言：世尊，如是所说六根聚修多罗中，名何法门？此法真要，我当受持，令末世中普皆得闻。】

　　本是坚净信菩萨代为末世众生请问，所以还请结名受持，流通永久也。由结名故，则显真要，真是经体，要是经宗，宗体既明，方有力用也。

【佛告坚净信菩萨：此法门名为占察善恶业报；亦名消除诸障，增长净信；亦名开示求向大乘者进趣方便，显出甚深究竟实义；亦名善安慰说，令离怯弱，速入坚信决定法门。依如是名义，汝当受持。】

　　结此诸名，各有通别二义。通则一部圆诠，皆是占察善恶业报之义，略如玄义所明；又皆能除障增信，皆是开示大乘进趣方便，皆能显深实义，皆是善安慰说。别则指初示占察法，名为占察善恶业报，指彼第二轮中修忏悔法，名为消除诸障增长净信；指二示进趣义，名为开示求向大乘显出甚深究竟实义；指三示善巧说，名为善安慰说，令离怯弱。总此通别二义，皆令速入坚信决定法门也。又占察二字，约宗立名；善恶业报，约体立名；消除诸障，增长净信，约用立名；开示求向大乘者进趣方便，约宗立名；显出甚深究竟实义，约体立名；善安慰说，令离怯弱，约用立名；速入坚信决定法门，亦约用名，兼显圆顿大乘教相也。二结法名义竟。

【佛说此法门名已，一切大会，悉皆欢喜，信受奉行。】

　　三义故喜，如常可知。

　　　　跋语

　　忆辛未冬，寓北天目，有温陵徐雨海居士，法名弘铠，向予说此占察妙典，予乃倩人特往云栖请得书本，一展读之，悲欣交集。癸酉冬日，寓金庭西湖寺，依经立忏。乙亥夏初，寓武水智月庵，讲演分科。是时即有作疏之愿，病冗交沓，弗克如愿。屈指十五年来，梵网、佛顶、唯识、法华，皆已注释，独此夙愿，尚未填还，亦可叹也。今庚寅年，阅世已及五十二岁，百念灰尽，偶有同志数人，仍来结夏北天目之藏堂，究心毗尼。予念末世欲得净戒，舍此占察轮相之法，更无别途，爰命笔于六月朔日，成稿于十有四日。输一滴以益大海，捧一尘而培须弥，虽无补于高深，庶善钻于乳酪，公我同志，共享醍醐。前安居第四褒洒陀前一夜蕅益智旭阁笔故跋。

