
　　　　大般若波罗蜜多经　卷第四百一十五

　　　　　　大唐三藏法师玄奘奉　　诏译

　　　　第二分念住等品第十七之二

　　「复次，善现！菩萨摩诃萨大乘相者，谓四神足。云何为四？善现！若菩萨摩诃萨修行般若波罗蜜多时，以无所得而为方便，修欲三摩地断行成就神足，依离、依无染、依灭、回向舍，是为第一。若菩萨摩诃萨修行般若波罗蜜多时，以无所得而为方便，修勤三摩地断行成就神足，依离、依无染、依灭、回向舍，是为第二。若菩萨摩诃萨修行般若波罗蜜多时，以无所得而为方便，修心三摩地断行成就神足，依离、依无染、依灭、回向舍，是为第三。若菩萨摩诃萨修行般若波罗蜜多时，以无所得而为方便，修观三摩地断行成就神足，依离、依无染、依灭、回向舍，是为第四。善现当知！是为菩萨摩诃萨大乘相。
　　「复次，善现！菩萨摩诃萨大乘相者，谓五根。云何为五？善现！若菩萨摩诃萨修行般若波罗蜜多时，以无所得而为方便，所修信根、精进根、念根、定根、慧根。善现当知！是为菩萨摩诃萨大乘相。
　　「复次，善现！菩萨摩诃萨大乘相者，谓五力。云何为五？善现！若菩萨摩诃萨修行般若波罗蜜多时，以无所得而为方便，所修信力、精进力、念力、定力、慧力。善现当知！是为菩萨摩诃萨大乘相。
　　「复次，善现！菩萨摩诃萨大乘相者，谓七等觉支。云何为七？善现！若菩萨摩诃萨修行般若波罗蜜多时，以无所得而为方便，所修念等觉支、择法等觉支、精进等觉支、喜等觉支、轻安等觉支、定等觉支、舍等觉支，依离、依无染、依灭、回向舍。善现当知！是为菩萨摩诃萨大乘相。
　　「复次，善现！菩萨摩诃萨大乘相者，谓八圣道支。云何为八？善现！若菩萨摩诃萨修行般若波罗蜜多时，以无所得而为方便，所修正见、正思惟、正语、正业、正命、正精进、正念、正定，依离、依无染、依灭、回向舍。善现当知！是为菩萨摩诃萨大乘相。
　　「复次，善现！菩萨摩诃萨大乘相者，谓三三摩地。云何为三？善现！若菩萨摩诃萨修行般若波罗蜜多时，以无所得而为方便，观一切法自相皆空，其心安住，名空解脱门，亦名空三摩地，是为第一。若菩萨摩诃萨修行般若波罗蜜多时，以无所得而为方便，观一切法自相空故皆无有相，其心安住，名无相解脱门，亦名无相三摩地，是为第二。若菩萨摩诃萨修行般若波罗蜜多时，以无所得而为方便，观一切法自相空故皆无所愿，其心安住，名无愿解脱门，亦名（别本有一「为」字）无愿三摩地，是为第三。善现当知！是为菩萨摩诃萨大乘相。
　　「复次，善现！菩萨摩诃萨大乘相者，谓十一智。云何十一？谓法智、类智、他心智、世俗智、苦智、集智、灭智、道智、尽智、无生智、如说智。
　　「云何法智？善现！若智以无所得而为方便，知五蕴差别相，是为法智。
　　「云何类智？善现！若智以无所得而为方便，知眼乃至意、色乃至法皆是无常，是为类智。
　　「云何他心智？善现！若智以无所得而为方便，知他有情心、心所法无所疑滞，是为他心智。
　　「云何世俗智？善现！若智以无所得而为方便，知诸有情修行差别，是为世俗智。
　　「云何苦智？善现！若智以无所得而为方便，知苦应不生，是为苦智。
　　「云何集智？善现！若智以无所得而为方便，知集应永断，是为集智。
　　「云何灭智？善现！若智以无所得而为方便，知灭应作证，是为灭智。
　　「云何道智？善现！若智以无所得而为方便，知道应修习，是为道智。
　　「云何尽智？善现！若智以无所得而为方便，知贪、嗔、痴尽，是为尽智。
　　「云何无生智？善现！若智以无所得而为方便，知诸有趣永不复生，是为无生智。
　　「云何如说智？善现！如来所有一切相智，是为如说智。
　　「善现当知！是为菩萨摩诃萨大乘相。
　　「复次，善现！菩萨摩诃萨大乘相者，谓三根：一、未知当知根，二、已知根，三、具知根。
　　「云何未知当知根？善现！若诸有学补特伽罗，于诸圣谛未已现观，所有信根、精进根、念根、定根、慧根，是为未知当知根。
　　「云何已知根？善现！若诸有学补特伽罗，于诸圣谛已得现观，所有信根、精进根、念根、定根、慧根，是为已知根。
　　「云何具知根？善现！谓诸无学补特伽罗，若阿罗汉、若独觉、若已住十地菩萨摩诃萨、若诸如来应正等觉，所有信根、精进根、念根、定根、慧根，是为具知根。
　　「善现！若此三根，以无所得为方便者，当知是为菩萨摩诃萨大乘相。
　　「复次，善现！菩萨摩诃萨大乘相者，谓三三摩地。云何为三？一、有寻有伺三摩地。二、无寻唯伺三摩地。三、无寻无伺三摩地。
　　「云何有寻有伺三摩地？善现！若离欲恶不善法，有寻有伺离生喜乐，入初静虑具足住，是为有寻有伺三摩地。
　　「云何无寻唯伺三摩地？善现！若初静虑、第二静虑中间定，是为无寻唯伺三摩地。
　　「云何无寻无伺三摩地？善现！若第二静虑乃至非想非非想处定，是为无寻无伺三摩地。
　　「善现！若此三种，以无所得为方便者，当知是为菩萨摩诃萨大乘相。
　　「复次，善现！菩萨摩诃萨大乘相者，谓十随念。云何为十？谓佛随念、法随念、僧随念、戒随念、舍随念、天随念、寂静随念、入出息随念、身随念、死随念。善现！若此十种，以无所得为方便者，当知是为菩萨摩诃萨大乘相。
　　「复次，善现！菩萨摩诃萨大乘相者，谓四静虑、四无量、四无色定、八解脱、九次第定等所有善法，以无所得为方便者，当知是为菩萨摩诃萨大乘相。
　　「复次，善现！菩萨摩诃萨大乘相者，谓如来十力。云何为十？
　　「善现！若无所得而为方便，如实了知因果等法处非处相，是为第一。
　　「善现！若无所得而为方便，如实了知诸有情类过去、未来、现在种种诸业法受因果别相，是为第二。
　　「若无所得而为方便，如实了知世间非一种种界相，是为第三。
　　「若无所得而为方便，如实了知诸有情类非一胜解种种胜解，是为第四。
　　「若无所得而为方便，如实了知诸有情类诸根胜劣，是为第五。
　　「若无所得而为方便，如实了知遍行行相，是为第六。
　　「若无所得而为方便，如实了知诸有情类根、力、觉支、解脱、静虑、等持、等至、染净差别，是为第七。
　　「若无所得而为方便，如实了知诸有情类有无量种宿住差别，是为第八。
　　「若无所得而为方便，如实了知诸有情类有无量种死生差别，是为第九。
　　「若无所得而为方便，如实了知诸漏永尽，得无漏心解脱，得无漏慧解脱，于现法中自作证具足住，能正了知我生已尽、梵行已立、所作已办、不受后有，是为第十。
　　「善现当知！是为菩萨摩诃萨大乘相。
　　「复次，善现！菩萨摩诃萨大乘相者，谓四无所畏。云何为四？
　　「善现！若无所得而为方便，自称我是正等觉者，设有沙门、若婆罗门、若天魔梵、或余世间，依法立难及令忆念，言于是法非正等觉，我于彼难正见无因。以于彼难见无因故，得安隐住无怖无畏，自称我处大仙尊位，于大众中正师子吼转妙梵轮。其轮清净正真无上，一切沙门、若婆罗门、若天魔梵、或余世间，皆无有能如法转者。是为第一。
　　「善现！若无所得而为方便，自称我已永尽诸漏，设有沙门、若婆罗门、若天魔梵、或余世间，依法立难及令忆念，言如是漏未得永尽，我于彼难正见无因。以于彼难见无因故，得安隐住无怖无畏，自称我处大仙尊位，于大众中正师子吼转妙梵轮。其轮清净正真无上，一切沙门、若婆罗门、若天魔梵、或余世间，皆无有能如法转者。是为第二。
　　「善现！若无所得而为方便，为诸弟子说障道法，设有沙门、若婆罗门、若天魔梵、或余世间，依法立难及令忆念，言习此法不能障道，我于彼难正见无因。以于彼难见无因故，得安隐住无怖无畏，自称我处大仙尊位，于大众中正师子吼转妙梵轮。其轮清净正真无上，一切沙门、若婆罗门、若天魔梵、或余世间，皆无有能如法转者。是为第三。
　　「善现！若无所得而为方便，为诸弟子说尽苦道，设有沙门、若婆罗门、若天魔梵、或余世间，依法立难及令忆念，言修此道不能尽苦，我于彼难正见无因。以于彼难见无因故，得安隐住无怖无畏，自称我处大仙尊位，于大众中正师子吼转妙梵轮。其轮清净正真无上，一切沙门、若婆罗门、若天魔梵、或余世间，皆无有能如法转者。是为第四。
　　「善现当知！是为菩萨摩诃萨大乘相。
　　「复次，善现！菩萨摩诃萨大乘相者，谓四无碍解。云何为四？一、义无碍解。二、法无碍解。三、词无碍解。四辩无碍解。善现！如是四无碍解，若无所得而为方便，当知是为菩萨摩诃萨大乘相。
　　「复次，善现！菩萨摩诃萨大乘相者，谓十八佛不共法。云何十八？善现！谓诸如来、应、正等觉，常无误失，无卒暴音，无忘失念，无种种想，无不定心，无不择舍，志欲无退，精进无退，念无退，慧无退，解脱无退，解脱知见无退，一切身业智为前导随智而转，一切语业智为前导随智而转，一切意业智为前导随智而转，于过去世所起智见无著无碍，于未来世所起智见无著无碍，于现在世所起智见无著无碍。善现！如是十八佛不共法，无不皆以无所得为方便，当知是（别本有一「为」字）菩萨摩诃萨大乘相。
　　「复次，善现！菩萨摩诃萨大乘相者，谓陀罗尼门。何等陀罗尼门？谓字平等性、语平等性入诸字门。云何字平等性、语平等性入诸字门？
　　「善现！若菩萨摩诃萨修行般若波罗蜜多时，以无所得而为方便，入[(哀-口)@可]字门，悟一切法本不生故；入洛字门，悟一切法离尘垢故；入跛字门，悟一切法胜义教故；入者字门，悟一切法无死生故；入娜字门，悟一切法远离名相无得失故；入砢字门，悟一切法出世间故爱支条缘永被害故；入柁字门，悟一切法调伏寂静真如平等无分别故；入婆字门，悟一切法离缚解故；入荼字门，悟一切法离热矫秽得清净故；入沙字门，悟一切法无挂碍故；入缚字门，悟一切法语音道断故；入[多+页]字门，悟一切法真如不动故；入也字门，悟一切法如实不生故；入瑟吒字门，悟一切法制伏任持相不可得故；入迦字门，悟一切法作者不可得故；入娑字门，悟一切法时平等性不可得故；入磨字门，悟一切法我所执性不可得故；入伽字门，悟一切法行动取性不可得故；入他字门，悟一切法所依处性不可得故；入阇字门，悟一切法能所生起不可得故；入湿缚字门，悟一切法安隐之性不可得故；入达字门，悟一切法能持界性不可得故；入舍字门，悟一切法寂静性不可得故；入佉字门，悟一切法如虚空性不可得故；入羼字门，悟一切法穷尽性不可得故；入萨[多+页]字门，悟一切法任持处非处令不动转性不可得故；入若字门，悟一切法所了知性不可得故；入刺他字门，悟一切法执著义性不可得故；入阿（别本有作「呵」者）字门，悟一切法能为因性不可得故；入薄字门，悟一切法可破坏性不可得故；入缚字门，悟一切法欲乐覆性不可得故；入飒磨字门，悟一切法可忆念性不可得故；入嗑缚字门，悟一切法可呼召（别本有作「名」者）性不可得故；入蹉字门，悟一切法勇健性不可得故；入键（别本有作「搋」者）字门，悟一切法厚平等性不可得故；入搋（别本有作「拏」者）字门，悟一切法积集性不可得故；入拏字门，悟一切法离诸諠诤无往无来行住坐卧不可得故；入颇字门，悟一切法遍满果报不可得故；入塞迦字门，悟一切法聚积蕴性不可得故；入逸娑字门，悟一切法衰老性相不可得故；入酌字门，悟一切法聚集足迹不可得故；入吒字门，悟一切法相驱迫性不可得故；入择字门，悟一切法究竟处所不可得故。
　　「善现！此择字门是能悟入法空边际，除此诸字表诸法空更不可得。何以故？此诸字义，不可宣说，不可显示，不可书持，不可执取，不可观察，离诸相故。善现！譬如虚空是一切物所归趣处，此诸字门亦复如是，诸法空义皆入此门方得显了。
　　「善现！入此[(哀-口)@可]字等，名入诸字门。善现！诸菩萨摩诃萨若于如是入诸字门得善巧智，于诸言音所诠、所表皆无挂碍，于一切法平等空性尽能证持，于众言音咸得善巧。
　　「善现！若菩萨摩诃萨能听如是入诸字门印相、印句，闻已受持、读诵、通利、为他解说，不徇名誉利养恭敬，由此因缘得二十种功德胜利。云何二十？谓得强忆念，得胜惭愧，得坚固力，得法旨趣，得增上觉，得殊胜慧，得无碍辩，得总持门，得无疑惑，得违顺语不生恚爱，得无高下平等而住，得于有情言音善巧，得蕴善巧、界善巧、处善巧、谛善巧，得缘起善巧、因善巧、缘善巧、法善巧，得根胜劣智善巧、他心智善巧，得观星历善巧，得天耳智善巧、宿住随念智善巧、神境智善巧、死生智善巧，得漏尽智善巧，得说处非处智善巧，得往来智善巧、威仪路善巧。善现！是为得二十种功德胜利。
　　「善现！若菩萨摩诃萨修行般若波罗蜜多时，以无所得而为方便，所得如是陀罗尼门，当知是为菩萨摩诃萨大乘相。」

　　　　第二分修治地品第十八之一

　　「复次，善现！汝问『齐何当知菩萨摩诃萨发趣大乘？』者，若菩萨摩诃萨修行六种波罗蜜多时，从一地趣一地，齐此当知菩萨摩诃萨发趣大乘。
　　「云何菩萨摩诃萨修行般若波罗蜜多时，从一地趣一地？善现！若菩萨摩诃萨知一切法无所从来亦无所趣。何以故？善现！以一切法无去无来、无从无趣，由彼诸法无变坏故。善现！是菩萨摩诃萨于所从趣地不恃、不思惟，虽修治地业而不见彼地。是为菩萨摩诃萨修行六种波罗蜜多时，从一地趣一地。
　　「云何菩萨摩诃萨修治地业？善现！诸菩萨摩诃萨住初地时，应善修治十种胜业。云何为十？一者、以无所得而为方便，修治增上意乐业，利益事相不可得故。二者、以无所得而为方便，修治一切有情平等心业，一切有情不可得故。三者、以无所得而为方便，修治布施业，施者、受者及所施物不可得故。四者、以无所得而为方便，修治亲近善友业，于诸善友无执著故。五者、以无所得而为方便，修治求法业，诸所求法不可得故。六者、以无所得而为方便，修治常乐出家业，所弃舍家不可得故。七者、以无所得而为方便，修治爱乐佛身业，相随好因不可得故。八者、以无所得而为方便，修治开阐法教业，所分别法不可得故。九者、以无所得而为方便，修治破憍慢业，诸兴盛法不可得故。十者、以无所得而为方便，修治谛语业，一切语言不可得故。善现！诸菩萨摩诃萨住初地时，应善修治此十胜业。
　　「复次，善现！诸菩萨摩诃萨住第二地时，应于八法思惟修习令速圆满。云何为八？一者、清净尸罗。二者、知恩报恩。三者、住安忍力。四者、受胜欢喜。五者、不舍有情。六者、常起大悲。七者、于诸师长以敬信心，咨承供养如事诸佛。八者、勤求修习波罗蜜多。善现！诸菩萨摩诃萨住第二地时，于此八法应思应学令速圆满。
　　「复次，善现！诸菩萨摩诃萨住第三地时，应住五法。云何为五？一者、勤求多闻常无厌足，于所闻法不著文字。二者、以无染心常行法施，虽广开化而不自高。三者、为严净土植诸善根，虽用回向而不自举。四者、为化有情，虽不厌倦无边生死而不憍逸。五者、虽住惭愧而无所著。善现！诸菩萨摩诃萨住第三地时，应常安住如是五法。
　　「复次，善现！诸菩萨摩诃萨住第四地时，应于十法受持不舍。云何为十？一者、住阿练若常不舍离。二者、常好少欲。三者、常好喜足。四者、常不舍离杜多功德。五者、于诸学处常不弃舍。六者、于诸欲乐深生厌离。七者、常乐发起寂灭俱心。八者、舍一切物。九者、心不滞没。十者、于一切物常无顾恋。善现！诸菩萨摩诃萨住第四地时，于如是十法应受持不舍。
　　「复次，善现！诸菩萨摩诃萨住第五地时，应远离十法。云何为十？一者、应远离居家。二者、应远离苾刍尼。三者、应远离家悭。四者、应远离众会忿诤。五者、应远离自赞毁他。六者、应远离十不善业道。七者、应远离增上傲慢。八者、应远离颠倒。九者、应远离犹豫。十者、应远离贪、嗔、痴。善现！诸菩萨摩诃萨住第五地时，应常远离如是十法。
　　「复次，善现！诸菩萨摩诃萨住第六地时，应圆满六法。云何为六？所谓六种波罗蜜多，即是布施乃至般若。复应远离六法。云何为六？一者、声闻心。二者、独觉心。三者、热恼心。四者、见乞者来不喜愁戚心。五者、舍所有物追恋忧悔心。六者、于来求者方便矫诳心。善现！诸菩萨摩诃萨住第六地时，常应圆满前说六法，及应远离后说六法。
　　「复次，善现！诸菩萨摩诃萨住第七地时，应远离二十法。云何二十？一者、应远离我执乃至见者执。二者、应远离断执。三者、应远离常执。四者、应远离相（别本有一「想」字）执。五者、应远离见执。六者、应远离名色执。七者、应远离蕴执。八者、应远离处执。九者、应远离界执。十者、应远离谛执。十一者、应远离缘起执。十二者、应远离住著三界执。十三者、应远离一切法执。十四者、应远离于一切法如理不如理执。十五者、应远离依佛见执。十六者、应远离依法见执。十七者、应远离依僧见执。十八者、应远离依戒见执。十九者、应远离依空见执。二十者、应远离厌怖空性。
　　「复应圆满二十法。云何二十？一者、应圆满通达空。二者、应圆满证无相。三者、应圆满知无愿。四者、应圆满三轮清净。五者、应圆满悲愍有情及于有情无所执著。六者、应圆满一切法平等见及于此中无所执著。七者、应圆满一切有情平等见及于此中无所执著。八者、应圆满通达真实理趣及于此中无所执著。九者、应圆满无生忍智。十者、应圆满说一切法一相理趣。十一者、应圆满灭除分别。十二者、应圆满远离诸想。十三者、应圆满远离诸见。十四者、应圆满远离烦恼。十五者、应圆满止观地。十六者应圆满调伏心性。十七者、应圆满寂静心性。十八者、应圆满无碍智性。十九者、应圆满无所爱染。二十者、应圆满随心所欲往诸佛土于佛众会自现其身。
　　「善现！诸菩萨摩诃萨住第七地时，常应远离如前所说二十种法，及应圆满如后所说二十种法。
　　「复次，善现！诸菩萨摩诃萨住第八地时，应圆满四法。云何为四？一者、应圆满悟入一切有情心行。二者、应圆满游戏诸神通。三者、应圆满见诸佛土如其所见而自严净种种佛土。四者、应圆满承事供养诸佛世尊于如来身如实观察。善现！诸菩萨摩诃萨住第八地时，于此四法应勤圆满。
　　「复次，善现！诸菩萨摩诃萨住第九地时，应圆满四法。云何为四？一者、应圆满根胜劣智。二者、应圆满严净佛土。三者、应圆满如幻等持数入诸定。四者、应圆满随诸有情善根应熟故入诸有自现化生。善现！诸菩萨摩诃萨住第九地时，于此四法应勤圆满。
　　「复次，善现！诸菩萨摩诃萨住第十地时，应圆满十二法。云何十二？一者、应圆满摄受无边处所大愿随有所愿皆令证得。二者、应圆满随诸天龙及药叉等异类音智。三者、应圆满无碍辩说。四者、应圆满入胎具足。五者、应圆满出生具足。六者、应圆满家族具足。七者、应圆满种姓具足。八者、应圆满眷属具足。九者、应圆满生身具足。十者、应圆满出家具足。十一者、应圆满庄严菩提树具足。十二者、应圆满一切功德成办具足。善现！诸菩萨摩诃萨住第十地时，应勤圆满此十二法。善现当知！若菩萨摩诃萨住第十地已，与诸如来应言无别。
　　「云何菩萨摩诃萨以无所得而为方便，修治增上意乐业？善现！若菩萨摩诃萨以一切智智相应作意，修集一切殊胜善根，是为菩萨摩诃萨以无所得而为方便，修治增上意乐业。
　　「云何菩萨摩诃萨以无所得而为方便，修治一切有情平等心业？善现！若菩萨摩诃萨以一切智智相应作意，引发慈、悲、喜、舍四无量心，是为菩萨摩诃萨以无所得而为方便，修治一切有情平等心业。
　　「云何菩萨摩诃萨以无所得而为方便，修治布施业？善现！若菩萨摩诃萨于一切有情，无所分别而行布施，是为菩萨摩诃萨以无所得而为方便，修治布施业。
　　「云何菩萨摩诃萨以无所得而为方便，修治亲近善友业？善现！若菩萨摩诃萨见诸善友劝化有情，令其修习一切智智，即便亲近恭敬供养、尊重赞叹、咨受正法，昼夜承奉无懈倦心，是为菩萨摩诃萨以无所得而为方便，修治亲近善友业。
　　「云何菩萨摩诃萨以无所得而为方便，修治求法业？善现！若菩萨摩诃萨以一切智智相应作意，勤求如来无上正法，不堕声闻、独觉等地，是为菩萨摩诃萨以无所得而为方便，修治求法业。
　　「云何菩萨摩诃萨以无所得而为方便，修治常乐出家业？善现！若菩萨摩诃萨一切生处，恒厌居家諠杂迫迮犹如牢狱，常欣佛法清净出家，寂静无为如空无碍，是为菩萨摩诃萨以无所得而为方便，修治常乐出家业。
　　「云何菩萨摩诃萨以无所得而为方便，修治爱乐佛身业？善现！若菩萨摩诃萨才一睹见佛形相已，乃至证得一切智智，终不舍于念佛作意，是为菩萨摩诃萨以无所得而为方便，修治爱乐佛身业。
　　「云何菩萨摩诃萨以无所得而为方便，修治开阐法教业？善现！若菩萨摩诃萨于佛在世及涅槃后，为诸有情开阐法教，初中后善文义巧妙，纯一圆满清白梵行，所谓契经乃至论议，是为菩萨摩诃萨以无所得而为方便，修治开阐法教业。
　　「云何菩萨摩诃萨以无所得而为方便，修治破憍慢业？善现！若菩萨摩诃萨常怀谦（别本有作「谨」者）敬，伏憍慢心，由此不生下姓卑族，是为菩萨摩诃萨以无所得而为方便，修治破憍慢业。
　　「云何菩萨摩诃萨以无所得而为方便，修治谛语业？善现！若菩萨摩诃萨称知而说言行相符，是为菩萨摩诃萨以无所得而为方便，修治谛语业。
　　「善现！诸菩萨摩诃萨住初地时，应善修治此十胜业。
　　「云何菩萨摩诃萨清净尸罗？善现！若菩萨摩诃萨不起声闻、独觉作意，及余破戒障菩提法，是为菩萨摩诃萨清净尸罗。
　　「云何菩萨摩诃萨知恩报恩？善现！若菩萨摩诃萨行诸菩萨殊胜行时，得他小恩尚能重报，况大恩惠而当不酬！是为菩萨摩诃萨知恩报恩。
　　「云何菩萨摩诃萨安住（「安住」别本或作「住安」）忍力？善现！若菩萨摩诃萨一切有情设皆侵害，而能于彼无恚害心，是为菩萨摩诃萨住安忍力。
　　「云何菩萨摩诃萨受胜欢喜？善现！若菩萨摩诃萨见诸有情于三乘行已得成就深心欢喜，是为菩萨摩诃萨受胜欢喜。
　　「云何菩萨摩诃萨不舍有情？善现！若菩萨摩诃萨欲普拔济一切有情，是为菩萨摩诃萨不舍有情。
　　「云何菩萨摩诃萨常起大悲？善现！若菩萨摩诃萨行诸菩萨殊胜行时恒作是念：『我为饶益一一有情，假使各如无量无数殑伽沙劫，在大地狱受诸重苦，或烧、或煮、或斫、或截，若刺、若悬、若磨、若捣，受如是等无量苦事，乃至令彼诸有情类乘于佛乘而入圆寂，如是一切有情界尽，我大悲心曾无懈废。』是为菩萨摩诃萨常起大悲。
　　「云何菩萨摩诃萨于诸师长以敬信心，咨承供养如事诸佛？善现！若菩萨摩诃萨为求无上正等菩提，恭顺师长无所顾恋，是为菩萨摩诃萨于诸师长以敬信心，咨承供养如事诸佛。
　　「云何菩萨摩诃萨勤求修习波罗蜜多？善现！若菩萨摩诃萨（别本有一「普」字）于一切波罗蜜多，专心求学不顾余事，是为菩萨摩诃萨勤求修习波罗蜜多。
　　「善现！诸菩萨摩诃萨住第二地时，于此八法应思应学令速圆满。
　　「云何菩萨摩诃萨勤求多闻常无厌足，于所闻法不著文字？善现！若菩萨摩诃萨发勤精进，作是念言：『若此佛土、若十方界，一切如来、应、正等觉所说正法，我当听闻、受持、读诵、修学究竟令无所遗，而于其中不著文字。』是为菩萨摩诃萨勤求多闻常无厌足，于所闻法不著文字。
　　「云何菩萨摩诃萨以无染心常行法施，虽广开化而不自高？善现！若菩萨摩诃萨为诸有情宣说正法，尚不自为持此善根回向菩提，况求余事！虽多化导而不自恃，是为菩萨摩诃萨以无染心常行法施，虽广开化而不自高。
　　「云何菩萨摩诃萨为严净土植诸善根，虽用回向而不自举？善现！若菩萨摩诃萨勇猛精进修诸善根，为欲庄严诸佛净国及（别本有一「为」字）清净自他心土，虽为是事而不自高，是为菩萨摩诃萨为严净土植诸善根，虽用回向而不自举。
　　「云何菩萨摩诃萨为化有情，虽不厌倦无边生死而不憍逸？善现！若菩萨摩诃萨为欲成就一切有情，植诸善根严净佛土，乃至未满一切智智，虽受无边生死勤苦，而无厌倦亦不自高，是为菩萨摩诃萨为化有情，虽不厌倦无边生死而不憍逸。
　　「云何菩萨摩诃萨虽住惭愧而无所著？善现！若菩萨摩诃萨专求无上正等菩提，于诸声闻、独觉作意具惭愧故终不暂起，而于其中亦无所著，是为菩萨摩诃萨虽住惭愧而无所著。
　　「善现！诸菩萨摩诃萨住第三地时，应常安住如是五法。

　　大般若波罗蜜多经卷第四百一十五

