　　　　高王观音经注释

　　　　　清　悟静　注

　　　　西来妙诵序

　　盖闻，虞廷十六字，衍心法治统之传，太上五千言，阐道德神仙之旨。粤稽内典，悉寓真诠，溯三教之同源，惟经不易登群生于觉岸。在佛言慈，是以净域灵根，辩才无碍，梵宫秘笈，慧业微闻，用能广济度之梯楷，岂第结因缘于香火哉！今涵虚子，固玄下弟子也。兼修戒定之力，发生刊布之心，冀警劝乎同门，藉宣扬为程课。遂取贝叶心传之所秘藏，优婆夷塞之所受持，集以成书，寿诸世域。引枝寻源，资其发轫，如高王观世音经、般若波罗蜜多心经等品经咒综卷，录呈吕帝师牟尼文佛，阅定嘉之，命以西来妙谛，颜其帙。嗟乎释氏之教，已久晦矣！彼其七心多妄，四缚易婴，徒嫌凿柄之机锋，谁作当头之捧喝！而君独吹光藜火，披砾恒沙，思开清净之门，俾入毗卢之界，愿可云宏矣！顾说者谓，大藏琅函，遗编充栋；法门玉律，妙旨传灯；悟入无言，证成因果；菩提明镜，无相胥归；何必晨钟暮鼓，始勖虔修乎？抑知文字之益，所以辟真缄讽习之勤，所以袪欲障，兹虽仓分稊米，寔足囊括三乘，诚解研钻，何殊薪传衣钵。将使情田自获，性海无尘；胸罗卍字，皈命金天；三年面壁，大众到梅子熟时；一笑拈花，居士闻木樨香否；果识即心是佛，奚论无色非空，则不徒提畅宗风，而信已门开甘露，不有大觉入宝山，而手仍空，如是我闻，使顽石之头能点。

　　　　光绪戊寅岁夏同玄求是子谨序于武林蓼花仙馆退省室

　　　　佛说高王观世音经注释

○净口业真言

　　净者，洗涤而荡尽之。凡人造业，不外言行两端，口过尤为易犯，必净涤之，方可修真养性也。

【修利修利】

　　修者修持之谓，利者利己而兼利人也。两句复之重言，以申明之也。

【摩诃修利】

　　摩诃，大也。大有所修持，而后能利也。

【修修利】

　　愈修愈利也。

【萨婆诃】

　　萨者，见也。婆者，一切平等也。诃者，一切法无因寂静，无住清净，不生不灭之义。言佛力普照，无分贵贱智愚，尽致之清净不生不灭也。

○净身真言

　　身兼视听行动，言净身者，即非礼勿视、非礼勿听、非礼勿动之谓。独举言行两端，即谨言慎行也。

【修多利修多利】

　　修身之道多端，必多方修之，方能有益也。

【修摩利】

　　摩即摩诃也。言能修者，其利必大，与摩诃修利，句浅深有别。

【娑婆诃】

　　娑者，一切法平等。婆者，无言说义。诃者，一切法无因，寂静无住，清净不生不灭之义。言佛无言说，无分贵贱智愚，尽致之清净不生不灭也。

○安土地真言

　　人生履后土，而戴皇天，后土安，皇天亦安矣。人当谨言慎行，后必求可对天地而无愧。故净身后，必安土地。

【南无三满多没驮喃】

　　天地以一万二千年为一劫。自混沌后，空无所有。天开于子，地辟于丑，人生于寅。人物渐生而渐满，故云三满劫。交至酉戌亥，人物渐稀而渐少，故云三减劫。是谓没驮喃，没无也，驮载也，没驮喃者，言地无所载也。佛之修行，从三满劫，修至没驮喃，三减劫，方成大道。

○石亭和尚云：释迦修行，经三满劫。第一阿僧祇满劫，奉事宝相佛，至千佛等。第二满劫，承事燃灯佛，至千佛等。第三满劫，供养胜观佛及千佛等。一一无空过者。交至庄严减劫，利阎浮人寿八万四千岁，身长八丈，凡过百年，命减一岁，身减一寸。过千年，命减十岁，身减一尺。如是减至十岁，身存一尺，尽矣。于减劫中，度生无量，前三满劫，即是三增劫。凡过百年，身增一寸，命增一岁。至千年，身增一尺，命增十岁。如是增至八万四千岁，身增八丈。如是三满三减，为三大阿僧祇劫，释迦方称万德圆满。

【唵】

　　唵有二说：一指诸鬼神听，一指流注不生灭义。此应指不生灭义而言。

【度噜度噜】

　　噜者，合胎生、卵生、湿生、化生而言，言佛之普度一切也。

【地尾萨婆诃】

　　尾者，地之极边也。自中国蛮貊，至日月所照霜露所坠之地，皆是也。萨婆诃，已注上文。言佛法普照，无分东西南北、中夏夷狄，尽度之而致清净不生不灭也。

○上二句，合千古言，此句指天下言。通节总言遍古今、合天下，佛于其中，普度一切也。

【佛说高王观世音经】

　　观世音经众矣，而言高王观世音经者，以是经为高王国所传出，较西藏诸经，尤为可信。曰佛说者，以是经为观世音之所亲授，较他经为倍可珍也。

【观世音菩萨】

　　观世音者，观世间善恶因由也。菩之为言照，萨之为言见，观世间善恶因由，而照见之也。

【南无佛，南无法，南无僧】

　　南无者，归依也。佛家以佛法僧为三宝，佛即性之体，即儒家天命之谓性。南无佛者，明心见性。法即修行之道，即儒家率性之谓道。南无法者，修持而至于明心见性也。僧大众之谓，南无僧者，教大众修持，而归于心见性，即儒家修道之谓教也。

【佛国有缘，佛法相因。】

　　相因即归依也，言与佛国有缘者，方能归依佛法。

【常乐我静，有缘佛法。】

　　常者，终身如一日。静常作净观，下净光两字可见。所谓主静立人极也，不必专指清净寂灭说，终身能以主静为乐者，方谓有缘佛法。

【南无摩诃般若波罗蜜，是大神咒；南无摩诃般若波罗蜜，是大明咒；（编者注：此句原文无，现据别本补入。）南无摩诃般若波罗蜜，是无上咒；南无摩诃般若波罗蜜，是无等等咒】

　　波罗蜜者，彼岸也，彼岸即佛之明心见性地位。般若者，言有智慧，善破一切烦恼，转为妙用也。摩诃者，大也。波罗蜜者，有六：或布施、或持戒、或忍辱、或精进、或禅定、或智慧，各占六度之一；惟一般若，能破一切烦恼，则六度兼该，万行俱备，当下即具佛体。即儒家所云：「我欲仁斯仁至矣」之谓。俚语所云：「放下屠刀，立地成佛」是也。大神者，言其至神速也。大明者，言其至明亮也。无上者，言其无可加也。无等等者，言其莫与匹也。

○自始至此为一段。

○石亭和尚云：是大神咒者，能驱生死之魔。是大明咒者，能破长夜痴暗。是无上咒者，般若是最上发心，是法中王，所以无上也。是无等等咒者，般若是六度之第一义，无佛与之等齐也。

【南无净光秘密佛，法藏佛】

　　净光者，顶上净字说下，即波罗蜜也。净而日光，则知当作静字解。秘密对语言解说，言归依佛法者，不用语言解说，而使性光常静，方是佛藏正法。

【师子吼神足幽王佛】

　　师与狮通，释迦初生，自行七步，一手擎天，一手指地，张目四顾，如师子吼，以示上天下地，惟我独尊，而神足遍照幽冥也。

○石亭和尚云：神足通佛，得六通而成道。六通者，天眼通、天耳通、他心通、宿命通、漏尽通。神足通，即如意通。神足通者，于一刹那而到四天下也。幽王者，所处静寂而不动也。

【佛告须弥灯王佛、法护佛】

　　金刚经所载，如来告须菩提云：我于燃灯佛，师法无所得。盖佛法必心无所住，故告须菩提，法无所得，正所以护持佛法也。

【金刚藏师子游戏佛、宝胜佛、神通佛】

　　金刚藏所载，有色相有空相，所载庄严法像，变化神妙，皆如师子游戏于世也。世人以此谓佛之胜境，而宝贵之，其实不过佛之神通耳。

【药师琉璃光佛】

　　药以疗病为功，师以训导为能。琉璃者，借佛国帝青宝石，极其明净者，以喻佛身。言医治众生，必先性体极其光明也。

【普光功德山王佛】

　　佛居山中，而功德普遍十方，即儒家光被四表，格于上下也。

【善住功德宝王佛】

　　作善功德，住于一方也。

【过去七佛】

　　石亭和尚云：一梵语毗婆尸佛，华云智光圆满。二梵语尸弃佛，华云大智光也，即根本智。三梵语毗舍浮佛，华云遍一切自在。四梵语拘留孙佛，华云永断烦恼。五梵语拘那含牟尼佛，华云能仁寂默。以寂默故，不住生死；以能仁故，不住涅槃；悲智双运，利物无穷也。

○以上皆指修持已成者焉。

【未来贤劫千佛】

　　按三十佛国记所载：贤劫千佛名。千小儿生于恒水上流国，其母生一肉胎，掷之恒水，为他国王收养。后长大，甚勇健，所往征伐，无不摧服。次伐其所生本国，国王大忧。其母夫人，登城东高楼，语云：「汝是我子，何故作逆伦事？」始不信，后详言之，则放弓伏拜其母，而拜其父。世儒以佛为无父无君，故他佛出处皆不载，此独举之。

【千五百佛、万五千佛、五百化身佛、百亿金刚藏佛】

　　贤劫千佛佛名也，而以未来贯下者，皆以借喻未来修持者而言。

【定光佛】

　　即普光王如来也。此独举定光者，盖言定而后能静，无论过去未来，欲求静者，必先求定耳。通卷所称佛名，皆有至理，岂泛然杂举。

○净光秘密佛至此为一段。

【六方六佛名号】

　　此句即下文东南西北上下六句，总[曰/月]人生于东、长于南、成于西、归于北，魂升于天，魄降于地，故云六方。

【东方宝光月殿月妙尊音王佛】

　　宝光言性体之可宝也，月殿月之芽也，音影也。言人之始生性体之光，如月中之影，其体甚微，而实至尊至妙也。

【南方树根花王佛】

　　言有根者，自能发花也。

【西方皂王神通焰花王佛】

　　世间如一大染场，必神通广大，方能世焰不染也。

【北方月殿清净佛】

　　人之身后，归至清净，如月之晦也。

【上方无数精进宝首佛】

　　首元始也，清明之气上升，自能精进不已，而保其元善之初也。

【下方善寂月音王佛】

　　昏浊之气下降，如月中之影，尽归寂灭也。

【无量诸佛】

　　诸佛皆从无量劫修行而成。

【多宝佛】

　　言性体之可宝也。

【释迦牟尼佛】

　　释迦之义，云能仁；牟尼之义，云寂默。能仁者，即心性无边，含容一切；寂默者，即性体本寂，动静不干也。

【弥勒佛】

　　弥无不也，言性体上达无不勒住之，而不使下达也。

【阿閦佛】

　　閦初也，阿合乎人之始初也。

○石亭和尚云：阿閦不动常住法性，故亦此意。

【弥陀佛】

　　无量寿佛也。

○东南西北上下六句，言人人皆具佛性。下言有修持之功，所以成无量寿佛也。

○六方六合名号至此，又为一段。

【中央一切众生，在佛世界中者】

　　众生兼人物而言，自开辟至今，皆有佛持世，故云在佛世界中。

【行住于地上，及在虚空中，慈忧于一切众生，各令安稳休息】

　　言由定而静，方能安人安物也。

【昼夜修持，心常求诵此经，能灭生死苦，消伏于毒害】

　　伏即金刚经降伏其心之谓，毒害即杂、妄、恶诸念是也。佛与言求功名得功名，求富贵得富贵，求子息得子息，而此毒言生死毒害者，盖恐人之入于贪嗔痴耳。

【那摩（那摩与南无通）大明观世音、观明观世音、高明观世音、开明观世音、药王菩萨】

　　向称星宿光长者，持药普施众生，四百四病，无不除愈，即能灭生死苦也。

【药上菩萨】

　　药王菩萨之弟，即电光长者，曰：我兄但治身病，不医心病。即将两手擎药，施于众生，贪嗔痴病悉灭，菩提智慧即生，十恶化为十善，六尘化为六度，有著化为无住，即所谓消伏于毒害也。

【文殊师利菩萨】

　　文殊与世文迥异，道德足为人师，而有利济者也。

【普贤菩萨】

　　德无不遍曰普，佑上利下曰贤。

【虚空藏菩萨地藏菩萨】

　　指上天下地而言也。

【清凉宝山一万菩萨】

　　宝山，即方寸之谓，言此心清凉，则万事万念，皆能照见。或云清凉宝山，地藏王处，现在金陵。今指心言，恐未是。不知向称灵台方寸，灵台，即佛之灵台也。借以喻心清凉，宝山何必拟实看。

【普光王如来化胜菩萨】

　　如来者，如人之本来，即儒家复初之谓，言不失其初心者。其光普照一切，虽外缘千变万化，而自能胜之也。

○石亭和尚云：如来者，无所从来，亦无所去，故名如来。普光者，其光普照，而无些微逃遁也。

【念念诵此经】

　　念念者，言无一念夹杂之谓。

【七佛世尊即说咒曰】

　　七佛即过去七佛也。咒祝也，以是法而祝之，使从所祈也。咒或诸佛密语，出于心术妙用，冥加之功，不可得而思议。或鬼神主名，呼其主则妖魅窜伏。

【离波离波帝】

　　离去世上一切风波也。

【求诃求诃帝】

　　诃者，一切法无因，寂静无住，乃清净不生不灭之义也。

【陀罗尼帝】

　　华云总持，摧邪立正，殄恶生善，皆总而持之。

【尼诃啰帝】

　　将邪正善恶一切扫除也。

【毗离尼帝】

　　毗尼，即六度中之精进不已也。

【摩诃迦帝】

　　迦者，仁之体。摩诃迦帝，言仁体之广大也。

【真灵干帝】

　　真性之灵，与天合德，即上天之载，无声无臭也。

【娑婆诃】

　　娑者，无言说义。婆者，一切法平等。诃者，一切法无因，寂静无住，清净不生不灭之义。言佛无言说，致万古一切，悉致清净不生不灭也。

　　　　后跋

　　夫高王观世音经、般若多心经、大悲陀罗尼神咒、准提咒，传世最久，信奉持诵者广，而消愆获福者无穷，故灵验寔迹，载诸各经咒本者，不知凡几也。然虽有刊布或经本或咒图，未能汇辑，固属易于印送，究未成集阙然也。予素崇玄学，未谙禅修，先荷大士甄录，上智传派。复蒙佛恩授记，悟静颁名，沐圣德之栽培，愿涓涘之罔报，就于同善录中所辑禅宗经咒斋期，录出寿世，以便祟奉者朝夕捧持，不致卷轴纷纭。其灵验事实，同善录中，按篇俱在，兹不刊列，庶昭简捷。并倩同玄乐君石友，恭楷付梓，板储西湖昭庆慧空经房，印造流通，以广其传。

　　　　时光绪戊寅岁悟静周上智敬跋

