
　　　　大智度论卷第七十一
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释成办品第五十（经作大事起成办品）

　　﹝经﹞尔时，须菩提白佛言：「世尊！是深般若波罗蜜，为大事故起，不可思议事故起，不可称事故起，无有量事故起。世尊！是深般若波罗蜜，无等等事故起。」佛告须菩提：「如是！如是！深般若波罗蜜，为大事故起，乃至无等等事故起。何以故？般若波罗蜜中，含受五波罗蜜；般若波罗蜜中，含受内空，乃至无法有法空；含受四念处，乃至八圣道分；是深般若波罗蜜中，含受佛十力，乃至一切种智。譬如灌顶王，国土中尊。诸有官事，皆委大臣，国王安乐无事。如是，须菩提！所有声闻、辟支佛法，若菩萨法，若佛法，一切皆在般若波罗蜜中，般若波罗蜜能成办其事。以是故，须菩提！般若波罗蜜为大事故起，乃至无等等事故起。
　　复次，须菩提！是般若波罗蜜，不取色，不著色故，能成办；受、想、行、识不取、不著故，能成办；乃至一切种智不取、不著故，能成办。须陀洹果乃至阿罗汉果，辟支佛道乃至阿耨多罗三藐三菩提，不取、不著故，能成办。」须菩提白佛言：「云何色不取、不著故，般若波罗蜜能成办？云何受、想、行、识，乃至阿耨多罗三藐三菩提，不取、不著故，般若波罗蜜能成办？」佛告须菩提：「于汝意云何？颇见是色可取、可著不？」须菩提言：「不也！世尊！」「须菩提！于汝意云何？颇见受、想、行、识，乃至阿耨多罗三藐三菩提，可取、可著不？」须菩提言：「不也！世尊！」佛言：「善哉！善哉！须菩提！我亦不见是色可取、可著；不见故不取，不取故不著；我亦不见受、想、行、识，乃至阿耨多罗三藐三菩提，及一切种智可取、可著；不见故不取，不取故不著。须菩提！我亦不见佛法、如来法，自然人法，一切智人法可取、可著；不见故不取，不取故不著。以是故，须菩提！诸菩萨摩诃萨，色亦不应取，亦不应著；受、想、行、识，乃至佛法、如来法、自然人法、一切智人法，亦不应取，亦不应著。」
　　尔时，欲、色界诸天子白佛言：「世尊！是般若波罗蜜，甚深难见难解，不可思惟比类知，微妙善巧智慧寂灭者可知。能信是般若波罗蜜者，当知是菩萨多供养佛，多种善根，与善知识相随，能信解深般若波罗蜜。世尊！若三千大千世界中所有众生，皆作信行、法行人、八人，须陀洹、斯陀含、阿那含、阿罗汉、辟支佛，若智、若断，不如是菩萨一日行深般若波罗蜜，忍、欲思惟筹量。何以故？是信行、法行人、八人，须陀洹、斯陀含、阿那含、阿罗汉、辟支佛，若智、若断，即是菩萨摩诃萨无生法忍。」佛告欲、色界诸天子：「如是！如是！诸天子！若信行、法行人、八人，须陀洹，乃至阿罗汉、辟支佛，即是菩萨摩诃萨无生法忍。诸天子！若善男子、善女人，闻是深般若波罗蜜，书、受持，读诵、说，正忆念，是善男子、善女人，疾得涅槃，胜求声闻、辟支佛乘善男子、善女人，远离深般若波罗蜜，行余经，若一劫，若减一劫。何以故？是深般若波罗蜜中，广说上妙法，是信行、法行人、八人，须陀洹、斯陀含、阿那含、阿罗汉、辟支佛所应学；菩萨摩诃萨亦所应学，学已得阿耨多罗三藐三菩提。」是时，欲、色界诸天子俱发声言：「世尊！是深般若波罗蜜，名摩诃波罗蜜！世尊！是般若波罗蜜，名不可思议，不可称，无有量，无等等波罗蜜！信行、法行人、八人，学是深般若波罗蜜，得成就须陀洹、斯陀含、阿那含、阿罗汉、辟支佛；学是深般若波罗蜜，得成菩萨摩诃萨；是深般若波罗蜜中学，得阿耨多罗三藐三菩提。是深般若波罗蜜，亦不增，亦不减。」是时诸欲、色界天子，顶礼佛足，绕佛而去。去是不远，忽然不现，各还本处。
　　须菩提白佛言：「世尊！若菩萨摩诃萨，闻是般若波罗蜜，即时信解者，从何处终，来生是间？」佛告须菩提：「若菩萨摩诃萨，闻是深般若波罗蜜，即时信解，不没、不怯，不难、不疑、不悔，欢喜乐听；听已忆念，终不远离是深般若波罗蜜；若行、若住、若坐、若卧，终不废忘，常随法师。譬如新生犊子，不离其母；菩萨摩诃萨亦如是，为闻深般若波罗蜜故，终不远离法师，乃至得是深般若波罗蜜，口诵心解，正见通达。须菩提！当知是菩萨从人道中终，还生是间人中。何以故？是求佛道者，前世时闻深般若波罗蜜，书受、恭敬，尊重、赞叹，华香乃至幡盖供养。以是因缘故，人中命终，还生人中，闻是深般若波罗蜜，即时信解。」须菩提白佛言：「世尊！颇有菩萨摩诃萨，如是功德成就，他方世界供养诸佛，于彼命终来生是间，闻深般若波罗蜜，即时信解，书持、读诵，正忆念，有是者不？」佛言：「有！菩萨如是功德成就，他方世界供养诸佛，于彼命终，来生是间，闻是深般若波罗蜜，即时信解，书持、读诵、正忆念。何以故？是菩萨摩诃萨从他方诸佛所，闻是深般若波罗蜜，信解、书持，读诵、说，正忆念，于彼间终，来生此间，当知是人是先世功德成就。
　　复次，须菩提！有菩萨从弥勒菩萨摩诃萨，闻是深般若波罗蜜，以是善根因缘故，来生此间。须菩提！复有菩萨摩诃萨，前世时虽闻深般若波罗蜜，不问中事，来生人中，闻是深般若波罗蜜，心有疑悔难悟。须菩提！如是菩萨，当知先世虽闻是深般若波罗蜜，不问故今续生疑悔难悟。须菩提！若菩萨先世虽闻禅波罗蜜，不问中事，今世闻般若波罗蜜时，不问故续生疑悔。须菩提！若菩萨先世虽闻毗梨耶波罗蜜，不问中事，今世闻般若波罗蜜，不问故续复疑悔。须菩提！若菩萨先世虽闻羼提波罗蜜，不问中事，今世闻般若波罗蜜，不问故续复疑悔。须菩提！若菩萨先世虽闻尸罗波罗蜜，不问中事，今世闻般若波罗蜜，不问故续复疑悔。须菩提！若菩萨先世虽闻檀波罗蜜，不问中事，今世闻般若波罗蜜，不问故续复疑悔。
　　复次，须菩提！菩萨摩诃萨，先世虽闻内空、外空、内外空，乃至无法空、有法空，不问中事，来生人中，闻是深般若波罗蜜，不问故续复疑悔难悟。
　　复次，须菩提！菩萨摩诃萨，先世虽闻四念处，乃至八圣道分，四禅、四无量心、四无色定、五神通，佛十力、乃至一切种智，不问中事，来生人中，闻是深般若波罗蜜，不问故续复疑悔难悟。
　　复次，须菩提！菩萨摩诃萨，先世闻深般若波罗蜜，问中事而不行。舍身生时，闻是深般若波罗蜜，若一日、二日、三日、四日、五日者，其心坚固，无能坏者；若离所闻时便退失。何以故？先世闻是深般若波罗蜜时，虽问中事，不如说行。是人或时欲闻，或时不欲闻，心轻不固，志乱不定，譬如轻毛，随风东西。须菩提！当知是菩萨发意不久，不与善知识相随，不多供养诸佛；先世不书是深般若波罗蜜，不读、不诵，不正忆念，不学般若波罗蜜，不学禅波罗蜜，不学毗梨耶波罗蜜，不学羼提波罗蜜，不学尸罗波罗蜜，不学檀波罗蜜，不学内空乃至无法有法空，不学四念处乃至八圣道分，不学四禅、四无量心、五神通，佛十力、乃至不学一切种智。如是，须菩提！当知是菩萨摩诃萨，新发大乘意，少信少乐故，不能书是深般若波罗蜜，不能受持、读诵、说，正忆念。须菩提！若求佛道善男子、善女人，不书是深般若波罗蜜，不受持、读诵，不说，不正忆念，亦不为深般若波罗蜜所护，乃至不为一切种智所护；是人亦不如说行深般若波罗蜜，乃至不如说行一切种智，是人或堕二地，若声闻地，若辟支佛地。何以故？是善男子、善女人，不书是深般若波罗蜜，不读、不诵、不说，不正忆念，是人亦不为深般若波罗蜜所护；亦不如说行。以是故，是善男子、善女人，于二地中当堕一地。」

　　﹝论﹞问曰：上来数说是般若波罗蜜甚深因缘，今何以复重说？答曰：处处说甚深，多有所利益，凡人不知，谓为重说。譬如大国王未有嫡子，求祷神祇，积年无应。时王出行，夫人产子男，遣信告王：大夫人产男！王闻喜而不答，乃至十反。使者白王：向所白者，王不闻也！王曰：我即闻之，久来愿满故，喜心内悦，乐闻不已耳。即敕有司，赐此人百万两金，一语十万两。王闻使者言，语语中有利益，非重说，不知者谓为重。处处说甚深亦如是。佛与菩萨、须菩提，知大有利益。须菩提闻佛说深般若，不能得底，转觉甚深；听者处处闻甚深，得禅定、智慧利益等；凡夫人谓为重说。
　　复次，深浅无定，随众生，解者无深，不解者谓为深。般若波罗蜜，除佛无能遍知故，故言甚深。是故佛为众生故说甚深，无定甚深相。若定甚深，无人能行，是故言菩萨谓般若甚深，为不行般若波罗蜜。甚深因缘，所谓为大事故起，乃至无等等事故起。大事等义，如先说。此中佛自说大事等因缘，所谓般若波罗蜜，含受五波罗蜜等诸法。
　　问曰：五波罗蜜等各异相，云何言般若波罗蜜中含受？答曰：是中说经卷中含受。
　　复次，五波罗蜜等诸法，与般若波罗蜜和合，方便回向故，五波罗蜜等诸法得至佛道。灌顶王如佛，国事种种度众生法，大臣是般若波罗蜜。佛委仗般若波罗蜜，成办种种法故，安处禅定，快乐无事。又如欲除干薪草木，以火投中，则火力能烧令尽，人便无事。
　　复次，是般若波罗蜜，不取、不著色等诸法，故名含受。初染曰取，生爱曰著。须菩提问：云何般若为色等诸法，不取、不著故名含受？佛于四答中，以反问答。于汝意云何？以智慧眼见是色等法可取、可著不？须菩提意念：若智慧眼见空、无相、无作，无量、不可思议相，云何当答色等法定相可取、可著！佛可其所说，汝未得一切智，不见色等诸法；我一切智人，亦不见色等诸法；是故叹言善哉。
　　是时，诸天子赞叹般若波罗蜜，及行般若波罗蜜者，作是言：若三千大千世界中众生，皆作信行、法行，乃至辟支佛若智、若断。智者十智；断者二种断：有残断，无残断。学人有残断，无学人无残断。不如是菩萨一日行深般若波罗蜜，何以故？是诸贤圣智、断，皆是菩萨无生法忍。
　　问曰：若诸贤圣智、断，即是无生忍者，何以言不如？答曰：信行等人，无大悲，舍众生故不如。无方便力，不能于涅槃自反。譬如众水会恒河，俱入大海；欲入海时，水势凑急，众生在中，无能自反，唯有大力者乃能自出。
　　复次，诸余贤圣智、断成就，菩萨始得无生忍而力能过之，是故胜。智、断功德虽成就，不及菩萨初忍。譬如大臣，功业虽大，不及太子。
　　复次，暖、顶、忍法，是小乘初门；菩萨法忍，是大乘初门。声闻、辟支佛虽终成，尚不及菩萨初入道门，何况成佛！
　　问曰：声闻、辟支佛法，是小乘，菩萨是大乘，云何言二乘智、断即是菩萨无生忍？答曰：所缘同，如、法性、实际亦同，利钝智慧为异。又有无量功德，及大悲心守护故胜。余种种说，是赞般若波罗蜜。行般若波罗蜜人，有上、中、下。下者闻般若波罗蜜，直信听受，不问中义；中者既闻已，问义而不能行；上者闻解能行。下者虽得人身，闻般若疑悔难悟，根钝福薄故。中者得人身，闻般若，一心信乐，能知义趣；从一日至四、五日，心能坚固，过是已往，不能信乐；或欲闻、或不欲闻，以其宿世虽解义，不能行，根钝福薄故。上者得人身，闻般若，心即深解，信乐不舍，常随法师。上二种菩萨，不能得上地故，当堕二乘，不为般若所守护故。为更明了是事故，佛于后品中为作譬喻。如大海水中船破，若得所依则能渡，不得所依则不能渡。

　　　　释譬喻品第五十一

　　﹝经﹞佛告须菩提：「譬如大海中船破坏，其中人若不取木，不取器物，不取浮囊，不取死尸。须菩提！当知是人不到彼岸，没海中死。须菩提！若船破时，其中人取木、取器物、浮囊、死尸者，当知是人终不没死，安隐无碍，得到彼岸。须菩提！求佛道善男子、善女人，亦复如是。若但有信乐，不依深般若波罗蜜，不书、不读、不诵，不正忆念；不依禅波罗蜜、毗梨耶波罗蜜、羼提波罗蜜、尸罗波罗蜜、檀波罗蜜，不书、不读、不诵，不正忆念，乃至不依一切种智，不书、不读、不诵，不正忆念。须菩提！当知是善男子中道衰耗，是人未到一切种智，于声闻、辟支佛地取证。须菩提！若有求佛道善男子、善女人，为阿耨多罗三藐三菩提故，有信、有忍、有净心、有深心，有欲、有解、有舍、有精进，是人依深般若波罗蜜，书持、读诵、说，正忆念。是善男子、善女人，为阿耨多罗三藐三菩提故，有诸信、忍、净心、深心，欲、解、舍、精进，为深般若波罗蜜所护，乃至一切种智所护；为深般若波罗蜜守护故，乃至一切种智守护故，终不中道衰耗，过声闻、辟支佛地，能净佛世界、成就众生，当得阿耨多罗三藐三菩提。须菩提！譬如男子、女人，持坏瓶取水，当知是瓶不久烂坏。何以故？是瓶未熟故，还归于地。如是，须菩提！善男子、善女人，虽有为阿耨多罗三藐三菩提心，有信、有忍、有净心、有深心，有欲、有解、有舍、有精进，不为般若波罗蜜方便力所守护，不为禅波罗蜜、毗梨耶波罗蜜、羼提波罗蜜，尸罗波罗蜜、檀波罗蜜所守护，不为内空乃至无法有法空，四念处乃至八圣道分，佛十力乃至一切种智所守护。须菩提！当知是人中道衰耗，堕声闻、辟支佛地。须菩提！譬如男子、女人持熟瓶取水，若河、若井、若池、若泉，当知是瓶持水安隐。何以故？是瓶成熟故。如是，须菩提！善男子、善女人，求阿耨多罗三藐三菩提，有诸信、忍、净心、深心，欲、解、舍、精进，为般若波罗蜜方便力所护，为禅定、精进、忍、戒、施，乃至一切种智所护故。须菩提！当知是人不中道衰耗，过声闻、辟支佛地，能净佛世界、成就众生，得阿耨多罗三藐三菩提。须菩提！譬如大海边，船未庄治，便持财物著上。须菩提！当知是船中道坏没，船与财物各在一处；是贾客无方便力故，亡其重宝。如是，须菩提！是求佛道善男子、善女人，虽有为阿耨多罗三藐三菩提心，有信、忍、净心、深心，欲、解、舍、精进，不为般若波罗蜜方便力所守护，乃至不为一切种智所守护故，当知是人中道衰耗，失大珍宝。大珍宝者，所谓一切种智；衰耗者，堕声闻、辟支佛地。须菩提！譬如有人，有智方便，庄治海边大船，然后推著水中，持财物著上而去，当知是船不中道没坏，必得安隐到所至处。如是，须菩提！善男子、善女人为阿耨多罗三藐三菩提，有信、忍、净心、深心，欲、解、舍、精进，为般若波罗蜜方便力所护，为禅、精进、忍辱、戒、施，乃至一切种智所护故，当知是菩萨得到阿耨多罗三藐三菩提，不中道堕声闻、辟支佛地。须菩提！譬如有人年百二十岁，年耆根熟，又有风冷热病，若杂病。须菩提！于汝意云何？是人能从床起不？」须菩提言：「不能！」佛言：「是人或有能起者，云何？」须菩提言：「是人虽能起，不能远行，若十里，若二十里，以其老病故。」「如是，须菩提！善男子、善女人，虽有为阿耨多罗三藐三菩提心，有信、忍、净心、深心，欲、解、舍、精进，不为般若波罗蜜方便力所守护，乃至不为一切种智所守护故，当知是人中道堕声闻、辟支佛地。何以故？不为般若波罗蜜方便力所守护故。须菩提！如向老人百二十岁，年耆根熟，又有风冷热病，若杂病。是人欲起行，有两健人各扶一腋，语老人言：莫有所难，随所欲至，我等二人终不相舍。如是，须菩提！若善男子、善女人，为阿耨多罗三藐三菩提，有信、忍、净心、深心，欲、解、舍、精进，为般若波罗蜜方便力所护，乃至为一切种智所护，当知是人不中道堕声闻、辟支佛地，能到是处，所谓阿耨多罗三藐三菩提。」

　　﹝论﹞释曰：菩萨有二种：一者、得诸法实相；二者、虽未得实相，于佛道中有信、有忍，有净心、有深心，有欲、有解、有舍、有精进。信者，信罪福业因缘果报；信行六波罗蜜，得阿耨多罗三藐三菩提。有人虽信佛道，思惟筹量，心不能忍，是故说有忍。有人虽忍，邪疑未断故，心浊不净，是故说有净。有人虽信、忍、心净，而有浅有深，是故说深心。四事因缘故，一心欲得无上道，不欲余事，是故说有欲。了了决定，知无上道为大，世间余事为小，是故说有解。以欲、解定心故，舍财及舍诸恶心：悭、恚等烦恼，是故说舍。为舍故，常能精进。有如是等诸功德，若不得般若波罗蜜，若人身坏命终时，若恶知识沮坏，则失菩萨道。世间功德故，受世间果报，然后堕声闻、辟支佛地，不能至无上道。此中佛自说五譬喻；船是行者身，浮囊等物即是般若方便；瓶是菩萨道，般若方便是火。未与般若方便和合故，不能受持六波罗蜜功德水，至无上道。不补治船，是菩萨无方便。信等功德宝物，是五波罗蜜等诸善法船。船宝异处者，与本愿乖异，或受人天乐，或堕二乘。大利者，所谓一切智等佛法宝。老病人，是有信等功德菩萨，不断六十二邪见故名老，不断百八等诸烦恼故名病。从床起者，从三界床起，我当作佛。以邪见烦恼因缘故，不能成菩萨道。二人者，般若及方便。般若波罗蜜，能灭诸邪见烦恼戏论，将至毕竟空中；方便将出毕竟空。

　　﹝经﹞尔时，佛语须菩提言：「善哉！善哉！汝为诸菩萨摩诃萨问佛是事。须菩提！若有求佛道善男子、善女人，从初发意已来，以我我所心，布施、持戒、忍辱、精进、禅定、智慧；是善男子、善女人布施时，作是念：我是施主，我施是人，我施是物；我持戒，我修忍，我精进，我入禅，我修智慧；是善男子、善女人，念有是施，是我施，乃至念有是慧，是我慧。何以故？檀波罗蜜中无如是分别，远离此彼岸，是檀波罗蜜相。尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜中无如是分别。何以故？远离此彼岸，是般若波罗蜜相。是人不知此岸，不知彼岸；是人不为檀波罗蜜，乃至不为一切种智所护故，堕声闻、辟支佛地，不能到萨婆若。须菩提！云何求佛道人无方便？须菩提！求佛道人从初发心已来，无方便行布施、持戒、忍辱、精进、禅定、修智慧；是人作如是念：我布施，施是人，以是物施；我持戒、修忍、勤精进、入禅定、修智慧，如是修智慧；是人念有是施，是我施，以是施自高；念有是戒，是我戒，以是戒自高；念有是忍，是我忍，以是忍自高；念有是精进，是我精进，以是精进自高；念有是禅定，是我禅，以是禅自高；念有是慧，是我慧，以是慧自高。何以故？檀波罗蜜中无如是分别，远离此彼岸，是檀波罗蜜相；远离此彼岸，是尸罗波罗蜜相；远离此彼岸，是羼提波罗蜜相；远离此彼岸，是毗梨耶波罗蜜相；远离此彼岸，是禅波罗蜜相；远离此彼岸，是般若波罗蜜相。何以故？般若波罗蜜中，无如是忆念分别。是求佛道善男子、善女人，不知此岸，不知彼岸；是人不为檀波罗蜜所护，不为尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜所护，乃至不为一切种智所护故，或堕声闻道中，或堕辟支佛道中，不能得到萨婆若。如是，须菩提！菩萨摩诃萨，不为般若波罗蜜方便力所守护故，或堕声闻地，或堕辟支佛道中。须菩提！云何菩萨摩诃萨，为般若波罗蜜方便力所护故，不堕声闻、辟支佛道中，疾得阿耨多罗三藐三菩提？须菩提！菩萨从初已来，以方便力布施，无我、我所心布施，乃至无我、我所心修智慧；是人不作是念：我有是施，是我施，不以是施自高；乃至般若波罗蜜亦如是。是菩萨不念我布施，不念我施是人、用是物；不念我持戒，有是戒；不念我忍辱，有是忍辱；不念我精进，有是精进；不念我禅定，有是禅定；不念我修智慧，有是智慧。何以故？是檀波罗蜜中无如是分别，远离此彼岸是檀波罗蜜相；远离此彼岸，是尸罗波罗蜜相；远离此彼岸，是羼提波罗蜜相；远离此彼岸，是毗梨耶波罗蜜相；远离此彼岸，是禅波罗蜜相；远离此彼岸，是般若波罗蜜相。何以故？是般若波罗蜜中无如是分别。是菩萨摩诃萨知此岸，知彼岸；是人为檀波罗蜜所护，为尸罗波罗蜜所护，为羼提波罗蜜所护，为毗梨耶波罗蜜所护，为禅波罗蜜所护，为般若波罗蜜所护，乃至为一切种智所护故，不堕声闻、辟支佛地，得到萨婆若。如是，须菩提！菩萨摩诃萨为般若波罗蜜方便力所护故，不堕声闻、辟支佛地，疾得阿耨多罗三藐三菩提。」

　　﹝论﹞尔时，佛可须菩提意，更说失行因缘。菩萨虽行信等善法，亦不得无上道，所谓以我、我所心行六波罗蜜故。是中无分别此岸彼岸，以远离相是般若波罗蜜，而分别著行，是为失。上佛虽说无方便义，不说无方便名，欲令是事明了故，命须菩提：云何有方便、无方便？内无我我所心，外观一切法空，不取相，般若方便乃至一切种智守护菩萨故，名有方便。守护者，五波罗蜜边得功德力，般若波罗蜜边得智慧力，以二因缘故不失道。

　　　　释知识品第五十二（经作善知识品）

　　﹝经﹞尔时，须菩提白佛言：「世尊！新学菩萨摩诃萨，云何应学般若波罗蜜、禅波罗蜜、毗梨耶波罗蜜、羼提波罗蜜、尸罗波罗蜜、檀波罗蜜？」佛告须菩提：「新学菩萨摩诃萨，若欲学般若波罗蜜，禅、精进、忍、戒、檀波罗蜜，先当亲近供养善知识，能说是深般若波罗蜜者。是人作是教：汝善男子！所有布施，一切回向阿耨多罗三藐三菩提。善男子！所有持戒、忍辱、精进、禅定、智慧，一切回向阿耨多罗三藐三菩提。汝莫以色是阿耨多罗三藐三菩提，莫以受、想、行、识是阿耨多罗三藐三菩提；莫以檀波罗蜜是阿耨多罗三藐三菩提，莫以尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜是阿耨多罗三藐三菩提；莫以内空乃至无法有法空是阿耨多罗三藐三菩提；莫以四念处、四正勤、四如意足、五根、五力、七觉分、八圣道分是阿耨多罗三藐三菩提；莫以四禅、四无量心、四无色定、五神通是阿耨多罗三藐三菩提；莫以佛十力、乃至十八不共法是阿耨多罗三藐三菩提！所以者何？不取色，便得阿耨多罗三藐三菩提，不取受、想、行、识，便得阿耨多罗三藐三菩提；不取檀波罗蜜乃至般若波罗蜜，便得阿耨多罗三藐三菩提；不取内空乃至无法有法空，四念处乃至十八不共法，便得阿耨多罗三藐三菩提。善男子！行是深般若波罗蜜时，莫贪色！何以故？善男子！是色非可贪者；莫贪受、想、行、识！何以故？受、想、行、识非可贪者。善男子！莫贪檀波罗蜜、尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜！莫贪内空乃至无法有法空！莫贪四念处乃至八圣道分！莫贪四禅、四无量心、四无色定、五神通！莫贪佛十力、乃至一切种智！何以故？一切种智非可贪者。善男子！莫贪须陀洹果乃至阿罗汉果！莫贪辟支佛道！莫贪菩萨法位！莫贪阿耨多罗三藐三菩提！何以故？阿耨多罗三藐三菩提，非可贪者。所以者何？诸法自性空故。」

　　﹝论﹞问曰：须菩提问新学所行，佛何以乃答菩萨久行微妙事？所谓不取一切法，一切法性空故。答曰：诸法性空有二种：一者大菩萨所得；二者、小菩萨所学柔顺忍，以智慧发心。此中但说小菩萨所学空。
　　复次，有智慧气分，佛数为菩萨；若无者，虽久行余功德，不数为菩萨。譬如佛说声闻法中顶法相，于三宝中有少信，是名顶法；是信过暖法，修禅定生，以色界心得，于佛无碍解脱是为小，于凡人为大。如是，新发意菩萨得般若波罗蜜气味故，能受化，名为新学，过五波罗蜜功德，于凡夫为大，于佛为小。
　　复次，佛不直说诸法性空，先教供养亲近善知识，善知识为说五波罗蜜功德。善知识虽种种教化，佛但称其不坏法，所谓于色等诸法，不贪、不著、不取。譬如金翅鸟子始生，从一须弥至一须弥。菩萨亦如是，初学能生如是深智，何况久学？又如小火能烧，何况大者？菩萨亦如是，新学时能以般若转世间法，令毕竟空，烧诸烦恼，何况得力具足？

　　﹝经﹞须菩提白佛言：「世尊！诸菩萨摩诃萨能为难事，于一切性空法中，求阿耨多罗三藐三菩提，欲得阿耨多罗三藐三菩提！」佛言：「如是！如是！须菩提！菩萨摩诃萨能为难事，于一切性空法中，求阿耨多罗三藐三菩提，欲得阿耨多罗三藐三菩提。须菩提！诸菩萨摩诃萨，为安隐世间故，发阿耨多罗三藐三菩提心；为安乐世间故，为救世间故，为世间归故，为世间依处故，为世间洲故，为世间将导故，为世间究竟道故，为世间趣故，发阿耨多罗三藐三菩提心。须菩提！云何菩萨摩诃萨为安隐世间故，发阿耨多罗三藐三菩提心？须菩提！菩萨摩诃萨得阿耨多罗三藐三菩提时，拔出六道众生，著无畏岸涅槃处。须菩提！是为菩萨摩诃萨为安隐世间故，发阿耨多罗三藐三菩提心。云何菩萨摩诃萨为安乐世间故，发阿耨多罗三藐三菩提心？须菩提！菩萨摩诃萨得阿耨多罗三藐三菩提时，拔出众生种种忧苦愁恼，著无畏岸涅槃处。须菩提！是为菩萨摩诃萨为安乐世间故，发阿耨多罗三藐三菩提心。云何菩萨摩诃萨为救世间故，发阿耨多罗三藐三菩提心？须菩提！菩萨摩诃萨得阿耨多罗三藐三菩提时，救众生生死中种种苦，亦为断是苦故而为说法；众生闻法，渐以三乘而得度脱。须菩提！是为菩萨摩诃萨为救世间故，发阿耨多罗三藐三菩提心。云何菩萨摩诃萨为世间归故，发阿耨多罗三藐三菩提心？须菩提！菩萨摩诃萨得阿耨多罗三藐三菩提时，拔出众生生、老、病、死相，忧悲愁恼法，著无畏岸涅槃处。须菩提！是为菩萨摩诃萨为世间归故，发阿耨多罗三藐三菩提心。云何菩萨摩诃萨为世间依处故，发阿耨多罗三藐三菩提心？须菩提！菩萨摩诃萨得阿耨多罗三藐三菩提时，为众生说一切法无依处。须菩提！是为菩萨摩诃萨，为世间依处故，发阿耨多罗三藐三菩提心。」须菩提白佛言：「世尊！云何一切法无依处？」佛言：「色不相续即是色无生，色无生即是色不灭，色不灭即是色无依处，受、想、行、识，乃至一切种智，亦如是。须菩提！是为菩萨摩诃萨为世间依处故，发阿耨多罗三藐三菩提心。云何菩萨摩诃萨为世间究竟道故，发阿耨多罗三藐三菩提心？须菩提！若菩萨摩诃萨得阿耨多罗三藐三菩提时，为众生说如是法：色究竟相，非是色；受、想、行、识，乃至一切种智究竟相，非是一切种智。须菩提！如究竟相，一切法相亦如是。」须菩提言：「世尊！若一切法如究竟相者，诸菩萨摩诃萨，皆应行阿耨多罗三藐三菩提。何以故？世尊！色究竟相中无有分别，受、想、行、识究竟相中无有分别，乃至一切种智究竟相中无有分别，所谓是色，是受、想、行、识，乃至是一切种智。」佛告须菩提：「如是！如是！色究竟相中无有分别，受、想、行、识，乃至一切种智究竟相中无有分别，所谓是色，乃至是一切种智。须菩提！是为菩萨摩诃萨难事。如是观诸法寂灭相，而心不没、不怯。何以故？菩萨摩诃萨作是念：是诸深法，我应如是知，得阿耨多罗三藐三菩提；如是寂灭微妙法，当为众生说。是为菩萨摩诃萨为世间究竟道故，发阿耨多罗三藐三菩提心。云何菩萨摩诃萨为世间洲故，发阿耨多罗三藐三菩提心？须菩提！若江河、大海，四边水断，是为洲。须菩提！色亦如是，前后际断，受、想、行、识前后际断；乃至一切种智前后际断。以是前后际断故，一切法亦断。须菩提！是一切法前后际断故，即是寂灭，即是妙宝，所谓空无所得，爱尽无余、离欲涅槃。须菩提！菩萨摩诃萨得阿耨多罗三藐三菩提时，以寂灭微妙法为众生说。须菩提！是为菩萨摩诃萨为世间洲故，发阿耨多罗三藐三菩提心。云何菩萨摩诃萨为世间将导？故发阿耨多罗三藐三菩提心，须菩提！菩萨摩诃萨得阿耨多罗三藐三菩提时，为众生说色不生不灭，不垢不净；说受、想、行、识不生不灭，不垢不净；说十二处、十八界，四念处，乃至八圣道分，四禅、四无量心、四无色定、五神通不生不灭，不垢不净；说须陀洹果乃至阿罗汉果、辟支佛道，不生不灭，不垢不净；说佛十力乃至一切种智，不生不灭，不垢不净。须菩提！是为菩萨摩诃萨为世间将导故，发阿耨多罗三藐三菩提心。」

　　﹝论﹞释曰：须菩提发希有心，白佛言：诸菩萨未断烦恼，大悲未具，未得阿鞞跋致，知诸法本性空，而能发无上道心，是事甚难！佛可其言，如是！更赞菩萨希有因缘，所谓菩萨安隐世间故发心。安隐者，能破一切烦恼，究竟不变失。譬如良药能破病，不问甘苦，以能究竟除病安隐故。佛能使众生常安隐，不期一世二世。世间乐者，有法虽安隐而不乐，有法今世苦、后世乐。如服苦药，腹中安隐，口中不美，是故说，佛能与今世、后世乐。六道无常相故，非安隐，是故说，出六道名安隐，世间乐，著因缘故，久后必生忧恼，不名为乐；涅槃乐，始终无变故，说离忧苦为乐。救世间者，如人为怨贼所逐，若亲戚，若官力能救。众生亦如是，恶罪诸烦恼因缘，及魔民所逐，唯诸佛能说法救护。世间归者，如人遇暴风疾雨，必归房舍；世间种种邪见烦恼等，身心内外苦恼，老病死诸忧苦等，若归佛，佛以种种因缘，拔其忧悲苦恼。依处者，一切有为法，从和合因缘生故，无自力，不可依止。众生为苦所逼，来依止佛，佛为说无依止法；无依止法者是真实，所谓无余涅槃。色等五众灭，更不相续，不相续即是不生不灭，不生不灭即是毕竟空无依止处。
　　问曰：若无依止处，何以说依止？答曰：依止有二种：一者、以爱见等诸烦恼，依止有为法；二者、清净智慧，说依止涅槃。烦恼见故，说无依止。究竟道者，所谓诸法实相毕竟空。色等法，前际中无，后际中亦无，现在中亦无。凡夫人忆想分别，业果报诸情力故，有颠倒见；圣人以智慧眼观之，皆虚诳不实。如前后，中亦尔，若无先后，云何有中？能如是为众生说法，则安处众生于究竟第一道中。世间洲者，如洲四边无地，色等法亦如是，前后皆不可得。中间，如究竟道中破，入前后空故，中间亦空。水者，三漏、四流诸烦恼，及业果报中一切法，毕竟空无所取，所谓涅槃，是为洲。众生没在四流水中，佛以八正道船，引著涅槃洲上。如是种种因缘接度众生，名为将导。

　　﹝经﹞「云何菩萨摩诃萨为世间趣故，发阿耨多罗三藐三菩提心？须菩提！菩萨摩诃萨得阿耨多罗三藐三菩提时，为众生说色趣空，说受、想、行、识趣空，乃至说一切种智趣空。为众生说色非趣非不趣。何以故？是色空相，非趣非不趣；说受、想、行、识非趣非不趣。何以故？是受、想、行、识空相，非趣非不趣。乃至一切种智非趣非不趣。何以故？是一切种智空相，非趣非不趣。如是，须菩提！菩萨摩诃萨为世间趣故，发阿耨多罗三藐三菩提心。何以故？一切法趣空，是趣不过。何以故？空中趣非趣不可得故。须菩提！一切法趣无相，是趣不过。何以故？无相中趣非趣不可得故。须菩提！一切法趣无作，是趣不过。何以故？无作中趣非趣不可得故。须菩提！一切法趣无起，是趣不过。何以故？无起中趣非趣不可得故。须菩提！一切法趣无所有，不生不灭，不垢不净，是趣不过。何以故？无所有、不生不灭、不垢不净中，趣非趣不可得故。须菩提！一切法趣梦，是趣不过。何以故？梦中趣非趣不可得故。须菩提！一切法趣幻、趣响、趣影、趣化，是趣不过。何以故？是化等中趣非趣不可得故。须菩提！一切法趣无量无边，是趣不过。何以故？无量无边中，趣非趣不可得故。须菩提！一切法趣不与不取，是趣不过。何以故？不与不取中，趣非趣不可得故。须菩提！一切法趣不举不下，是趣不过。何以故？不举不下中，趣非趣不可得故。须菩提！一切法趣不增不减，是趣不过。何以故无增无减中，趣非趣不可得故。须菩提！一切法趣不来不去，是趣不过。何以故？不来不去中，趣非趣不可得故。须菩提！一切法趣不入不出，不合不散，不著不断，是趣不过。何以故？不著不断中，趣非趣不可得故。须菩提！一切法趣我、众生、寿命、人，起、使起者，作、使作者，知者、见者，是趣不过。何以故？我乃至知者、见者，毕竟不可得，何况有趣非趣？须菩提！一切法趣常，是趣不过。何以故？常毕竟不可得，云何当有趣非趣？须菩提！一切法趣乐、净、我，是趣不过。何以故？乐、净、我，毕竟不可得，云何当有趣非趣？须菩提！一切法趣无常、苦、不净、无我，是趣不过。何以故？无常、苦、不净、无我，毕竟不可得，云何当有趣非趣？须菩提！一切法趣欲事，是趣不过。何以故？欲事毕竟不可得，何况当有趣非趣？须菩提！一切法趣嗔事、痴事、见事，是趣不过。何以故？嗔事、痴事、见事毕竟不可得，何况当有趣非趣？须菩提！一切法趣如，是趣不过。何以故？如中无来无去故。须菩提！一切法趣法性、实际、不可思议性，是趣不过。何以故？法性、实际、不可思议性中无来无去故。须菩提！一切法趣平等，是趣不过。何以故？平等中趣非趣不可得故。须菩提！一切法趣不动相，是趣不过。何以故？不动相中趣非趣不可得故。须菩提！一切法趣色，是趣不过。何以故？色毕竟不可得故，云何当有趣非趣？须菩提！一切法趣受、想、行、识，是趣不过。何以故？受、想、行、识毕竟不可得，云何当有趣非趣？十二处、十八界亦如是。须菩提！一切法趣檀波罗蜜，是趣不过。何以故？檀毕竟不可得故，云何当有趣非趣？须菩提！一切法趣尸罗波罗蜜，是趣不过。何以故？尸罗毕竟不可得故，云何当有趣非趣？须菩提！一切法趣羼提波罗蜜，是趣不过。何以故？羼提毕竟不可得故，云何当有趣非趣？须菩提！一切法趣毗梨耶波罗蜜，是趣不过。何以故？毗梨耶毕竟不可得故，云何当有趣非趣？须菩提！一切法趣禅波罗蜜，是趣不过。何以故？禅毕竟不可得故，云何当有趣非趣？须菩提！一切法趣般若波罗蜜，是趣不过。何以故？般若毕竟不可得故，云何当有趣非趣？须菩提！一切法趣内空，是趣不过。何以故？内空毕竟不可得故，云何当有趣非趣？须菩提！一切法趣外空，是趣不过。何以故？外空毕竟不可得故，云何当有趣非趣？须菩提！一切法趣内外空，是趣不过。何以故？内外空毕竟不可得故，云何当有趣非趣？乃至一切法趣无法有法空，是趣不过。何以故？无法有法空毕竟不可得故，云何当有趣非趣？须菩提！一切法趣四念处乃至八圣道分，是趣不过。何以故？四念处乃至八圣道分毕竟不可得故，云何当有趣非趣？须菩提！一切法趣佛十力乃至一切种智，是趣不过。何以故？一切种智中，趣非趣不可得故。须菩提！一切法趣须陀洹果、斯陀含果、阿那含果、阿罗汉果、辟支佛道，是趣不过。何以故？须陀洹果乃至辟支佛道中，趣非趣不可得故。须菩提！一切法趣阿耨多罗三藐三菩提，是趣不过。何以故？阿耨多罗三藐三菩提中，趣非趣不可得故。须菩提！一切法趣须陀洹乃至佛，是趣不过。何以故？须陀洹乃至佛中，趣非趣不可得故。」须菩提白佛言：「世尊！是深般若波罗蜜，谁能信解者？」佛告须菩提：「有菩萨摩诃萨，先于诸佛所，久行六波罗蜜，善根纯熟，供养无数百千万亿诸佛，与善知识相随，是辈人能信解深般若波罗蜜。」须菩提白佛言：「世尊！能信解是深般若波罗蜜者，有何等性？何等相？何等貌？」佛言：「欲、嗔、痴断离，是性、相、貌。是菩萨摩诃萨，则能信解深般若波罗蜜。」

　　﹝论﹞问曰：上诸事中略说，今趣中何以广说？答曰：趣是乃至品竟，总上九事之会归，是故多说。
　　复次，安乐等及趣，皆同一义，俱出众生著涅槃故；若事事广说，则不可尽；趣最在后故广说，当知余者亦皆应广说。色等法趣空者，如虚空但有名而无法，色等法亦尔，终归于空，诸法究竟相必空故，余者皆虚妄。如人初虽有善言，久久乃知情实。色等诸法亦如是，入无余涅槃时，与虚空无异；当知先亦如是，但凡夫颠倒果报故见异。一切法无有过出空等诸相，如人欲出过虚空，不可得。我等十六名，皆因五众和合，假有此名，无有实法，云何当有趣非趣？若常、净、乐、我等四颠倒，破四圣行。如常等四法不可得，以颠倒故，色等诸法亦如是。如常等不可得，无常等从常等出故，亦不可得。是故说一切法趣常等，趣无常等。须菩提问佛：是法甚深微细，谁当信解者？佛答说：久行等因缘能信。更问：久行等人有何等相？佛答：是人离三毒心，亦不见是离，深入诸法实相故。
　　问曰：是人未得无生忍法，云何言断三毒？答曰：断有二种：一者、根本断，二者、薄少断；此中说薄少断。行者不分别是断、是烦恼，何以故？烦恼相颠倒不定故，烦恼即是断，是故言离。

　　　　释趣智品第五十三（经作趣一切智品）

　　﹝经﹞须菩提白佛言：「世尊！是诸菩萨摩诃萨，解深般若波罗蜜者，当趣何所？」佛告须菩提：「是菩萨摩诃萨解深般若波罗蜜，当趣一切种智。」须菩提白佛言：「世尊！是菩萨摩诃萨能趣一切种智者，是为一切众生所归趣，修般若波罗蜜故。世尊！修般若波罗蜜，即修一切诸法。世尊！无所修，是修般若波罗蜜；不受修、坏修，是修般若波罗蜜。」佛告须菩提：「何等法坏故，修般若波罗蜜为坏修？」「世尊！色坏故，般若波罗蜜为坏修；受、想、行、识，十二处、十八界坏故，般若波罗蜜为坏修。我乃至知者、见者坏故，般若波罗蜜为坏修。世尊！檀波罗蜜坏故，般若波罗蜜为坏修，乃至般若波罗蜜坏故，般若波罗蜜为坏修。内空乃至无法有法空，四念处乃至十八不共法，须陀洹果乃至一切种智坏故，般若波罗蜜为坏修。」佛言：「如是！如是！须菩提！色坏故，般若波罗蜜为坏修，乃至一切种智坏故，般若波罗蜜为坏修。」尔时，佛告须菩提：「是深般若波罗蜜中，阿鞞跋致菩萨摩诃萨应当验知！若菩萨摩诃萨，是深般若波罗蜜中不著，当知是阿鞞跋致；禅波罗蜜乃至檀波罗蜜中不著，四念处乃至一切种智中不著，当知是阿鞞跋致。」

　　﹝论﹞问曰：般若波罗蜜非趣非不趣，须菩提何以故，问行般若者趣至何处？又佛何以答趣萨婆若？答曰：外道言：诸法从因趣果，从先世入今世，从今世趣后世；破是常颠倒故，言无趣不趣。此中须菩提以无著心问，佛以无著心答。般若波罗蜜毕竟空，于诸法无障无碍，得无障无碍解脱故；无障无碍因果相似故，言解深般若者趣一切种智。须菩提言：菩萨知般若波罗蜜者，为一切众生所归趣，如子为苦恼所逼，则趣父母。
　　问曰：何以故但菩萨解深般若波罗蜜，为众生所归趣？答曰：菩萨于众生中大悲心故，常修习般若波罗蜜。以修故，能解一切诸法，皆入般若波罗蜜，是故修般若波罗蜜，即修一切法。般若无定实法可得故，经中说无所修是修般若波罗蜜。般若波罗蜜中，一切诸观有过故不受，是名不受修。坏修者，一切法无常散坏故，名坏修。可破坏法者，所谓色等乃至一切种智。佛可须菩提所说。上品未（「未」字，应作「末」字。）说阿鞞跋致菩萨性、相、貌，今应验试，知于深般若波罗蜜中著不？若著则非，若不著则是其相。行般若波罗蜜菩萨，有二种：一者、因般若波罗蜜，观一切法毕竟空，般若亦自空；二者、不能观般若亦空，是故经中试知著不。

　　﹝经﹞「若有阿鞞跋致菩萨摩诃萨，行深般若波罗蜜时，不以他人语为坚要，亦不随他教行。阿鞞跋致菩萨摩诃萨，不为欲心、嗔心、痴心所牵。若阿鞞跋致菩萨摩诃萨，不远离六波罗蜜。若阿鞞跋致菩萨摩诃萨，闻说深般若波罗蜜时，心不惊、不没、不怖、不畏、不悔，欢喜乐闻，受持、读诵、正忆念，如说行。须菩提！当知是菩萨先世已闻是深般若波罗蜜中事，已受持、读诵、说，正忆念。何以故？是菩萨摩诃萨有大威德故，闻是深般若波罗蜜，心不惊、不怖、不畏、不没、不悔，欢喜乐闻，受持、读诵，正忆念。」须菩提白佛言：「世尊！若菩萨摩诃萨闻深般若波罗蜜，不惊、不怖，乃至正忆念。世尊！是菩萨摩诃萨，云何行般若波罗蜜？」佛言：「随顺一切种智心，是菩萨摩诃萨，应如是行般若波罗蜜！」「世尊！云何名随顺一切种智心，是菩萨摩诃萨，应如是行般若波罗蜜？」佛言：「以空随顺，是为菩萨摩诃萨行深般若波罗蜜；以无相、无作、无所有，不生不灭、不垢不净随顺，是菩萨摩诃萨应如是行般若波罗蜜。以如梦、幻、焰、响、化随顺，是行般若波罗蜜。」须菩提白佛言：「佛说以空随顺，乃至如梦、如幻随顺，是行般若波罗蜜。世尊！是菩萨摩诃萨行何法？若色、若受、想、行、识，乃至一切种智？」佛告须菩提：「菩萨摩诃萨不行色，不行受、想、行、识，乃至不行一切种智。何以故？是菩萨行处，无作法，无坏法，无所从来，亦无所去，无住处；是法不可数，无有量，若无数无量，是法不可得；不可以色得，乃至不可以一切种智得。何以故？色即是萨婆若，萨婆若即是色，乃至一切种智即是萨婆若，萨婆若即是一切种智。色如相，乃至一切种智如相，皆是一如，无二无别。」

　　﹝论﹞释曰：阿鞞跋致菩萨所试事，于他语言中不生念，是中有实、不实。何以故？他人有二种：在家人著五欲乐，虚诳不净；出家外道著诸邪见不实。此等所说，皆无实事，是故不信。自得诸法实相故，乃至佛身来说破诸法实相者，亦不信。得无为法故，心则安重，不复移转。是菩萨虽未得佛道，贪欲等诸烦恼折薄故，不为所牵。心常不离六波罗蜜，知善法果报味故，心常爱乐，不离六波罗蜜。如是等种种因缘故，闻深般若，不怖、不畏，欢喜欲闻，读诵、问义、修习。如雷霆，小鸟则怖畏闷死，孔雀大鸟欢喜舞戏；般若波罗蜜亦如是，邪见凡夫，闻则恐怖，阿鞞跋致菩萨，闻则欢喜，心无厌足，是故说欢喜乐闻。是中佛说因缘：是菩萨于过去世，已闻深般若波罗蜜，多集诸福德智慧故，有大威德，有大威德故不怖畏。须菩提问：是菩萨闻深般若波罗蜜，虽不怖畏，是般若无定相，云何应行？佛言：随顺一切种智心。
　　问曰：是菩萨未得一切种智，云何能顺？答曰：是故说顺毕竟空心，则顺一切种智心，一切种智是寂灭相。佛后品中说：一切寂灭相，是一切种智，是故言顺毕竟空，则顺一切种智。无相、无作、虚空，无生无灭，无垢无净，如梦等，亦如是。尔时，须菩提问：顺毕竟空心，观何等法？佛答：不观色乃至一切种智。何以故？智慧欲求实事，色等有为作法皆虚妄，一切种智是实法。实法故过有为法，过有为法故说是法无作，无作者无坏法。无坏者，是法不从六波罗蜜来故，言无所从来；不入佛法中故，言无所去。有为虚诳故，不住；无为法中，无忆想分别故，亦不住。五众和合故，有六道数；坏五众相续故，则无数无量。无数无量故，则语言道断；语言道断故，不可以行色等诸法得。佛此中自说因缘：色等诸法即是萨婆若，萨婆若即是色等诸法。何以故？色等诸法如，即是萨婆若如，萨婆若如，即是色等诸法如。以是故说，是如无二无别。

