
　　　　大般若波罗蜜多经　卷第五百八十六

　　　　　　大唐三藏法师玄奘奉　　诏译

　　　　第十二净戒波罗蜜多分之三

　　「云何名为缘起善巧？谓诸菩萨如实了知所有因缘种种自相，如实了知所有等无间缘、所缘缘、增上缘及从诸缘所生诸法种种自相，如是名为缘起善巧。又诸菩萨如实了知所有因缘种种自相皆不可得，如实了知所有等无间缘、所缘缘、增上缘及从诸缘所生诸法种种自相皆不可得，如是名为缘起善巧。又诸菩萨如实了知所有因缘种种共相，如实了知所有等无间缘、所缘缘、增上缘及从诸缘所生诸法种种共相，如是名为缘起善巧。又诸菩萨如实了知所有因缘种种共相皆不可得，如实了知所有等无间缘、所缘缘、增上缘及从诸缘所生诸法种种共相皆不可得，如是名为缘起善巧。又诸菩萨如实了知所有因缘若常若无常皆不可得，如实了知所有等无间缘、所缘缘、增上缘及从诸缘所生诸法若常若无常皆不可得，如是名为缘起善巧。又诸菩萨如实了知所有因缘若乐若苦皆不可得，如实了知所有等无间缘、所缘缘、增上缘及从诸缘所生诸法若乐若苦皆不可得，如是名为缘起善巧。又诸菩萨如实了知所有因缘若我若无我皆不可得，如实了知所有等无间缘、所缘缘、增上缘及从诸缘所生诸法若我若无我皆不可得，如是名为缘起善巧。又诸菩萨如实了知所有因缘若净若不净皆不可得，如实了知所有等无间缘、所缘缘、增上缘及从诸缘所生诸法若净若不净皆不可得，如是名为缘起善巧。又诸菩萨如实了知所有因缘若空若不空皆不可得，如实了知所有等无间缘、所缘缘、增上缘及从诸缘所生诸法若空若不空皆不可得，如是名为缘起善巧。又诸菩萨如实了知所有因缘若有相若无相皆不可得，如实了知所有等无间缘、所缘缘、增上缘及从诸缘所生诸法若有相若无相皆不可得，如是名为缘起善巧。又诸菩萨如实了知所有因缘若有愿若无愿皆不可得，如实了知所有等无间缘、所缘缘、增上缘及从诸缘所生诸法若有愿若无愿皆不可得，如是名为缘起善巧。又诸菩萨如实了知所有因缘若寂静若不寂静皆不可得，如实了知所有等无间缘、所缘缘、增上缘及从诸缘所生诸法若寂静若不寂静皆不可得，如是名为缘起善巧。又诸菩萨如实了知所有因缘若远离若不远离皆不可得，如实了知所有等无间缘、所缘缘、增上缘及从诸缘所生诸法若远离若不远离皆不可得，如是名为缘起善巧。
　　「又诸菩萨如实了知所有无明种种自相，如实了知所有行、识、名色、六处、触、受、爱、取、有、生、老死种种自相，如是名为缘起善巧。又诸菩萨如实了知所有无明种种自相皆不可得，如实了知所有行、识、名色、六处、触、受、爱、取、有、生、老死种种自相皆不可得，如是名为缘起善巧。又诸菩萨如实了知所有无明种种共相，如实了知所有行、识、名色、六处、触、受、爱、取、有、生、老死种种共相，如是名为缘起善巧。又诸菩萨如实了知所有无明种种共相皆不可得，如实了知所有行、识、名色、六处、触、受、爱、取、有、生、老死种种共相皆不可得，如是名为缘起善巧。又诸菩萨如实了知所有无明若常若无常皆不可得，如实了知所有行、识、名色、六处、触、受、爱、取、有、生、老死若常若无常皆不可得，如是名为缘起善巧。又诸菩萨如实了知所有无明若乐若苦皆不可得，如实了知所有行、识、名色、六处、触、受、爱、取、有、生、老死若乐若苦皆不可得，如是名为缘起善巧。又诸菩萨如实了知所有无明若我若无我皆不可得，如实了知所有行、识、名色、六处、触、受、爱、取、有、生、老死若我若无我皆不可得，如是名为缘起善巧。又诸菩萨如实了知所有无明若净若不净皆不可得，如实了知所有行、识、名色、六处、触、受、爱、取、有、生、老死若净若不净皆不可得，如是名为缘起善巧。又诸菩萨如实了知所有无明若空若不空皆不可得，如实了知所有行、识、名色、六处、触、受、爱、取、有、生、老死若空若不空皆不可得，如是名为缘起善巧。又诸菩萨如实了知所有无明若有相若无相皆不可得，如实了知所有行、识、名色、六处、触、受、爱、取、有、生、老死若有相若无相皆不可得，如是名为缘起善巧。又诸菩萨如实了知所有无明若有愿若无愿皆不可得，如实了知所有行、识、名色、六处、触、受、爱、取、有、生、老死若有愿若无愿皆不可得，如是名为缘起善巧。又诸菩萨如实了知所有无明若寂静若不寂静皆不可得，如实了知所有行、识、名色、六处、触、受、爱、取、有、生、老死若寂静若不寂静皆不可得，如是名为缘起善巧。又诸菩萨如实了知所有无明若远离若不远离皆不可得，如实了知所有行、识、名色、六处、触、受、爱、取、有、生、老死若远离若不远离皆不可得，如是名为缘起善巧。
　　「云何名为是处非处善巧？谓诸菩萨如实了知所有是处种种自相，如实了知所有非处种种自相，如是名为是处非处善巧。又诸菩萨如实了知所有是处种种自相皆不可得，如实了知所有非处种种自相皆不可得，如是名为是处非处善巧。又诸菩萨如实了知所有是处种种共相，如实了知所有非处种种共相，如是名为是处非处善巧。又诸菩萨如实了知所有是处种种共相皆不可得，如实了知所有非处种种共相皆不可得，如是名为是处非处善巧。又诸菩萨如实了知所有是处若常若无常皆不可得，如实了知所有非处若常若无常皆不可得，如是名为是处非处善巧。又诸菩萨如实了知所有是处若乐若苦皆不可得，如实了知所有非处若乐若苦皆不可得，如是名为是处非处善巧。又诸菩萨如实了知所有是处若我若无我皆不可得，如实了知所有非处若我若无我皆不可得，如是名为是处非处善巧。又诸菩萨如实了知所有是处若净若不净皆不可得，如实了知所有非处若净若不净皆不可得，如是名为是处非处善巧。又诸菩萨如实了知所有是处若空若不空皆不可得，如实了知所有非处若空若不空皆不可得，如是名为是处非处善巧。又诸菩萨如实了知所有是处若有相若无相皆不可得，如实了知所有非处若有相若无相皆不可得，如是名为是处非处善巧。又诸菩萨如实了知所有是处若有愿若无愿皆不可得，如实了知所有非处若有愿若无愿皆不可得，如是名为是处非处善巧。又诸菩萨如实了知所有是处若寂静若不寂静皆不可得，如实了知所有非处若寂静若不寂静皆不可得，如是名为是处非处善巧。又诸菩萨如实了知所有是处若远离若不远离皆不可得，如实了知所有非处若远离若不远离皆不可得，如是名为是处非处善巧。
　　「如是菩萨于诸蕴等应修善巧，由善巧故，为诸有情如应说法，令永断灭有情想等。菩萨如是起殊胜心，为利自他修诸妙慧，一切皆用大悲为首，常能发起随顺回向一切智智相应之心，应知是名具戒菩萨，当知具足无上净戒。若诸菩萨欲求无上正等菩提，应勤修习布施、净戒、安忍、精进、静虑、般若波罗蜜多，回向趣求一切智智。若诸菩萨以此六种波罗蜜多，回向趣求一切智智，是诸菩萨由此净戒，普胜一切声闻、独觉。
　　「又，满慈子！初发无上正等觉心一菩萨戒，一切有情皆所成就十善业道，此戒于彼，百倍为胜，千倍为胜，乃至邬波尼杀昙倍亦复为胜。
　　「又，满慈子！假使世间一切有情，皆具成就十善业道；彼所有戒，于发无上正等觉心，诸菩萨众初发心时一菩萨戒，百分不及一，千分不及一，乃至邬波尼杀昙分亦不及一。
　　「又，满慈子！假使世间一切有情，皆具成就前五神通；彼所有戒，于发无上正等觉心诸菩萨众初发心时一菩萨戒，百分不及一，千分不及一，乃至邬波尼杀昙分亦不及一。
　　「又，满慈子！假使世间一切有情，皆具安住慈、悲、喜、舍；彼所有戒，于发无上正等觉心诸菩萨众初发心时一菩萨戒，百分不及一，千分不及一，乃至邬波尼杀昙分亦不及一。
　　「又，满慈子！假使世间一切有情，皆具成就随顺空忍；彼所有戒，于发无上正等觉心诸菩萨众初发心时一菩萨戒，百分不及一，千分不及一，乃至邬波尼杀昙分亦不及一。
　　「又，满慈子！假使世间一切有情，皆具成就顺无相忍；彼所有戒，于发无上正等觉心诸菩萨众初发心时一菩萨戒，百分不及一，千分不及一，乃至邬波尼杀昙分亦不及一。
　　「又，满慈子！假使世间一切有情，皆具成就顺无愿忍；彼所有戒，于发无上正等觉心诸菩萨众初发心时一菩萨戒，百分不及一，千分不及一，乃至邬波尼杀昙分亦不及一。
　　「又，满慈子！假使世间一切有情，皆具成就第八者法；彼所有戒，于发无上正等觉心诸菩萨众初发心时一菩萨戒，百分不及一，千分不及一，乃至邬波尼杀昙分亦不及一。」
　　尔时，满慈子白舍利子言：「我今欲问尊者第八所有义趣，颇见开许为我解释此义趣耶？」
　　舍利子言：「随意发问，我既闻已当为解释。」
　　满慈子言：「为即色蕴是第八耶？」
　　舍利子言：「不也！具寿！」
　　满慈子言：「为离色蕴有第八耶？」
　　舍利子言：「不也！具寿！」
　　满慈子言：「为即受、想、行、识蕴是第八耶？」
　　舍利子言：「不也！具寿！」
　　满慈子言：「为离受、想、行、识蕴有第八耶？」
　　舍利子言：「不也！具寿！」
　　满慈子言：「为即眼处是第八耶？」
　　舍利子言：「不也！具寿！」
　　满慈子言：「为离眼处有第八耶？」
　　舍利子言：「不也！具寿！」
　　满慈子言：「为即耳、鼻、舌、身、意处是第八耶？」
　　舍利子言：「不也！具寿！」
　　满慈子言：「为离耳、鼻、舌、身、意处有第八耶？」
　　舍利子言：「不也！具寿！」
　　满慈子言：「为即色处是第八耶？」
　　舍利子言：「不也！具寿！」
　　满慈子言：「为离色处有第八耶？」
　　舍利子言：「不也！具寿！」
　　满慈子言：「为即声、香、味、触、法处是第八耶？」
　　舍利子言：「不也！具寿！」
　　满慈子言：「为离声、香、味、触、法处有第八耶？」
　　舍利子言：「不也！具寿！」
　　满慈子言：「为即眼界是第八耶？」
　　舍利子言：「不也！具寿！」
　　满慈子言：「为离眼界有第八耶？」
　　舍利子言：「不也！具寿！」
　　满慈子言：「为即耳、鼻、舌、身、意界是第八耶？」
　　舍利子言：「不也！具寿！」
　　满慈子言：「为离耳、鼻、舌、身、意界有第八耶？」
　　舍利子言：「不也！具寿！」
　　满慈子言：「为即色界是第八耶？」
　　舍利子言：「不也！具寿！」
　　满慈子言：「为离色界有第八耶？」
　　舍利子言：「不也！具寿！」
　　满慈子言：「为即声、香、味、触、法界是第八耶？」
　　舍利子言：「不也！具寿！」
　　满慈子言：「为离声、香、味、触、法界有第八耶？」
　　舍利子言：「不也！具寿！」
　　满慈子言：「为即眼识界是第八耶？」
　　舍利子言：「不也！具寿！」
　　满慈子言：「为离眼识界有第八耶？」
　　舍利子言：「不也！具寿！」
　　满慈子言：「为即耳、鼻、舌、身、意识界是第八耶？」
　　舍利子言：「不也！具寿！」
　　满慈子言：「为离耳、鼻、舌、身、意识界有第八耶？」
　　舍利子言：「不也！具寿！」
　　满慈子言：「为即眼触是第八耶？」
　　舍利子言：「不也！具寿！」
　　满慈子言：「为离眼触有第八耶？」
　　舍利子言：「不也！具寿！」
　　满慈子言：「为即耳、鼻、舌、身、意触是第八耶？」
　　舍利子言：「不也！具寿！」
　　满慈子言：「为离耳、鼻、舌、身、意触有第八耶？」
　　舍利子言：「不也！具寿！」
　　满慈子言：「为即眼触为缘所生诸受是第八耶？」
　　舍利子言：「不也！具寿！」
　　满慈子言：「为离眼触为缘所生诸受有第八耶？」
　　舍利子言：「不也！具寿！」
　　满慈子言：「为即耳、鼻、舌、身、意触为缘所生诸受是第八耶？」
　　舍利子言：「不也！具寿！」
　　满慈子言：「为离耳、鼻、舌、身、意触为缘所生诸受有第八耶？」
　　舍利子言：「不也！具寿！」
　　满慈子言：「为即地界是第八耶？」
　　舍利子言：「不也！具寿！」
　　满慈子言：「为离地界有第八耶？」
　　舍利子言：「不也！具寿！」
　　满慈子言：「为即水、火、风、空、识界是第八耶？」
　　舍利子言：「不也！具寿！」
　　满慈子言：「为离水、火、风、空、识界有第八耶？」
　　舍利子言：「不也！具寿！」
　　满慈子言：「若尔，尊者说何等法名为第八？云何令我了知尊者所说义趣如理受持？」
　　舍利子言：「若于诸法平等性中，以如实智知平等性、证平等性，由此智故所作已息。我于此中不见第八，亦复不见知平等智，此中无我、无我所故，云何于中可相征诘？」
　　满慈子言：「云何尊者前后所说非互相违？谓前说言：『一切第八所有净戒，于发无上正等觉心诸菩萨众初发心时一菩萨戒，百分不及一，千分不及一，乃至邬波尼杀昙分亦不及一。』今复说言：『我于此中都不见有第八及智。』」
　　舍利子言：「我先所说，为初学者，不为已入平等性者；我先所说，欲使有情趣入正法，不为已入平等性者；我先所说，欲使有情知大乘行出过二（别本有作「三」者）乘，不说诸法平等实性；我先所说，欲使有情如实觉了佛乘、大乘净戒殊胜，故作是说：假使世间一切有情皆具成就第八者法，彼所有戒，于发无上正等觉心诸菩萨众初发心时一菩萨戒，百分不及一，千分不及一，乃至邬波尼杀昙分亦不及一。不说诸法平等实性离我、我所，何所相违？
　　「又，满慈子！一切预流、一来、不还及阿罗汉、独觉净戒，于发无上正等觉心诸菩萨众初发心时一菩萨戒，百分不及一，千分不及一，乃至邬波尼杀昙分亦不及一。
　　「具寿当知！诸有欲令声闻、独觉所有净戒胜菩萨戒，彼为欲令声闻、独觉所有净戒胜如来戒，当知彼类欲与如来共诤胜劣。譬如有人与王子诤，当知彼人欲与王诤；如是若有欲令声闻、独觉净戒胜菩萨戒，则为欲令声闻、独觉所有净戒胜如来戒，当知彼类欲与如来共诤胜劣。何以故？满慈子！诸菩萨法不可胜故，菩萨是真法王子故。
　　「又，满慈子！譬如有人无手无足，而作是说：『我能渡至大海彼岸。』彼有虚言而无实义，由增上慢作如是说。如是若有声闻、独觉作如是言：『我所有戒胜菩萨戒。』当知彼言都无实义。何以故？满慈子！菩萨功德如大海故。如彼愚人实无手足，而言：『我能越渡大海。』如是有趣二乘之人，实无菩萨殊胜功德，而言：『我胜菩萨净戒。』无有是处。何以故？满慈子！菩萨净戒无边际故。」
　　时，满慈子便问具寿舍利子言：「何缘故说菩萨净戒无边际耶？」
　　舍利子言：「菩萨净戒普能解脱无量有情犯戒恶故，普能安立无量有情清净戒故。」
　　时，满慈子复问具寿舍利子言：「尊者所说犯戒恶者是何增语？」
　　舍利子言：「我、我所执及余烦恼名犯戒恶，谓任持想、若我想、若有情想、若命者想、若生者想、若养者想、若士夫想、若补特伽罗想、若有想、若无想，如是诸想及余烦恼，是犯戒恶增语。所显菩萨净戒，普能解脱无量有情如是所说犯戒恶故，量无边际；又诸菩萨所有净戒，普能安立无量有情令住净戒，是故菩萨安住大乘所得净戒量无边际，声闻、独觉所不能及，普胜声闻、独觉净戒。又，满慈子！诸菩萨名普胜一切声闻、独觉，谓修净戒波罗蜜多，回向趣求一切智智。」
　　尔时，满慈子问舍利子言：「云何菩萨有漏净戒，能胜二乘无漏净戒？」
　　舍利子言：「声闻、独觉无漏净戒，唯求自利回向涅槃，菩萨净戒普为度脱无量有情，回向无上正等菩提，是故菩萨所有净戒，能胜二乘无漏净戒。
　　「又，满慈子！若诸菩萨心作分限饶益有情引发净戒，是诸菩萨所起净戒，不胜二乘无漏净戒，不名净戒波罗蜜多。然诸菩萨心无分限，普为度脱无量有情，求大菩提引发净戒，是故菩萨所起净戒，能胜二乘无漏净戒，名为净戒波罗蜜多。
　　「又，满慈子！如日轮出放大光明，萤火等光悉皆隐没；如是菩萨修行净戒波罗蜜多，回向趣求一切智智，普胜一切声闻、独觉回向涅槃所有净戒。
　　「又，满慈子！如月轮出放大光明，一切星光皆被映夺；如是菩萨修行净戒波罗蜜多，回向趣求一切智智，普胜一切声闻、独觉回向涅槃所有净戒。
　　「又，满慈子！若时菩萨随念如来，回向趣求一切智智，由起殊胜相应心力，引得净戒波罗蜜多，尔时名为行自行处，普胜一切声闻、独觉。」
　　时，满慈子便问具寿舍利子言：「若时菩萨不现发起一切智心，尔时菩萨为名何等？」
　　舍利子言：「若时菩萨不现发起一切智心，尔时菩萨名无记心相续而住，是时菩萨应知犹名具戒菩萨，于菩萨戒未名毁犯，不名弃舍菩萨净戒。若时菩萨不现发起一切智心，尔时菩萨回向声闻或独觉地，是时菩萨舍菩萨地失自行处。若诸菩萨随尔所时回向声闻或独觉地，是诸菩萨即尔所时于无上乘应知名死，虽非实死而得死名。如工幻师或彼弟子，执小儿手引上高梯，幻解身肢分分堕落；时彼眷属咸谓命终，伤叹悲号生大苦恼：『如何此子倏忽灭亡，我等亲族无由重见！』菩萨亦尔，舍大菩提退住声闻或独觉地，失一切智应知如死，如彼小儿虽不失命，而彼亲属起于死想。
　　「又，满慈子！于意云何？菩萨净戒与诸异生、声闻、独觉所有净戒有何差别？」
　　满慈子言：「如是诸戒真如法性实无差别。」
　　舍利子言：「如是诸戒真如法性虽无差别，而亦可说有差别相，此差别相应说云何？」
　　满慈子言：「如诸菩萨求证无上正等菩提，异生、声闻、独觉不尔；如是菩萨所有净戒，与彼诸戒说有差别。」
　　舍利子言：「由此菩萨所有净戒，胜诸异生、声闻、独觉所有净戒，谓菩萨戒回向趣求一切智智，名为净戒波罗蜜多，余戒不尔，是谓差别。何以故？满慈子！菩萨净戒普胜三千大千世界及余无量无边有情，除佛世尊所有净戒，于余净戒最胜第一。所以者何？菩萨净戒能引无量无边有情，解脱生死及诸恶趣。由此因缘，菩萨净戒于诸异生、声闻、独觉所有净戒为最为胜、为尊为高、为妙为微妙、为上为无上。
　　「又，满慈子！如雪山王具山王德，余山不具；若具德者得山王名，若不具德不立王号。如是菩萨所有净戒，回向无上正等菩提，不离趣求一切智智故，名净戒波罗蜜多；独觉、声闻、异生净戒不欲回向无上菩提，远离所求一切智智，不名净戒波罗蜜多。
　　「又，满慈子！诸菩萨众所有净戒，普胜异生、声闻、独觉所有净戒。」
　　时，满慈子便问具寿舍利子言：「何缘菩萨摩诃萨众所有净戒，普胜异生、声闻、独觉所有净戒？」
　　舍利子言：「菩萨净戒普为利乐一切有情，回向趣求一切智智，异生、声闻、独觉不尔，是故菩萨所有净戒，普胜异生、声闻、独觉所有净戒。」
　　时，满慈子便赞具寿舍利子言：「善哉！善哉！如是！如是！诚如所说。如是赞说菩萨净戒，令菩萨众转复精勤，受持菩萨所有净戒。尊者定应承佛神力说，诸菩萨所有净戒，普胜异生、声闻、独觉所有净戒。」
　　尔时，佛告阿难陀言：「汝应受持诸菩萨众所有净戒波罗蜜多相应法教，如舍利子与满慈子共所演说，如是演说定不虚妄。假使有取妙高山王，上升梵世投之于下；彼适投已，发诚谛言：『若菩萨戒普胜异生、声闻、独觉诸净戒者，令此山王虚空中住。』言已便住，必不堕落。何以故？阿难陀！诸菩萨戒，除如来戒，于余净戒若有漏、若无漏为最为胜、为尊为高、为妙为微妙、为上为无上。」
　　时，舍利子，佛神力故，便见东方有一佛土，去此佛土过百千界，其中如来现为无量人、天等众宣说正法。
　　尔时，佛告舍利子言：「汝见东方过百千界有一佛土，现有如来为无量众说正法不？」
　　舍利子言：「唯然！已见！未知彼界、彼佛何名？」
　　尔时，世尊告舍利子：「彼佛世界名曰明灯，其中如来、应、正等觉现说法者，号为月光。彼佛有一声闻弟子，名为有顶，神通第一，以神通力往余世界，右手拔取妙高山王，上升梵世投之于下；彼适投已发诚谛言：『若菩萨戒，除如来戒，于余净戒若有漏、若无漏为最为胜、为尊为高、为妙为微妙、为上为无上，如是所说不虚妄者，令此山王虚空中住。』言已便住更不复下。」
　　尔时，世尊告舍利子：「汝复见彼妙高山王住虚空中更不下不？」
　　时，舍利子白言：「已见！世尊！」
　　复告舍利子言：「今彼山王住虚空者，由依菩萨所有净戒，除如来戒，发诚谛言普胜异生、声闻等戒，是故我说决定不虚。彼佛众中声闻弟子，以神通力往余世界，右手拔取妙高山王，上升梵世投之于下，投已复发诚谛之言，言已山王住虚空者，为证我说定不虚妄。时，彼如来声闻弟子，依菩萨戒发诚谛言，令彼山王还住本处。」
　　时，舍利子见已赞言：「甚奇！世尊！所言诚谛。诸菩萨戒威力难思，一切世间无能及者。」
　　时，舍利子便白佛言：「若有欲胜菩萨戒者，当知彼欲胜如来戒。所以者何？除如来戒，定无能胜菩萨戒者。若修菩萨净戒圆满，即名如来、应、正等觉，是故菩萨戒不可胜。」
　　时，满慈子便问具寿舍利子言：「有退菩萨所有净戒岂难胜耶？」
　　舍利子言：「定无菩萨住菩萨心有退转者，若有退转便非菩萨。如善射师箭不中的，应知彼类非善射师；菩萨亦尔，若不能发一切智智相应之心，虽复勤修布施、净戒、安忍、精进、静虑、般若波罗蜜多，而不回向一切智智，当知彼非具戒菩萨。又，满慈子！若有菩萨修诸功德，不解云何菩萨回向一切智智？而缘声闻或独觉地所有功德，谓是所求一切智智。当知彼类犹得名为具戒菩萨。何以故？满慈子！彼无菩萨方便善巧，不解回向（别本有作「求」者）一切智智，缘二乘地所有功德，谓是所求一切智智，意乐不坏故，亦名为具戒菩萨。持菩萨戒由有回向一切智智（别本有作「心」者）故，得名为持菩萨戒，摄受净戒波罗蜜多。彼于后时若遇善友，能缘真实一切智智，回向无上正等菩提，定当证得一切智智。

　　大般若波罗蜜多经卷第五百八十六

