
　　　　大般若波罗蜜多经　卷第四百五十四

　　　　　　大唐三藏法师玄奘奉　　诏译

　　　　第二分增上慢品第六十之三

　　「复次，善现！于意云何？假使于此南赡部洲诸有情类皆得人身，得人身已发心修学诸菩萨行，皆证无上正等菩提。有善男子、善女人等尽其寿量以诸世间上妙乐具，供养恭敬、尊重赞叹此诸如来、应、正等觉，复持如是所集善根，与诸有情平等共有回向无上正等菩提。是善男子、善女人等由此因缘得福多不？」
　　善现对曰：「甚多！世尊！」
　　佛告善现：「若善男子、善女人等，于大众中宣说如是甚深般若波罗蜜多，施设建立分别开示令其易了，及住如是甚深般若波罗蜜多相应作意。此善男子、善女人等由是因缘所获功德，甚多于前无量无数。
　　「复次，善现！于意云何？如是乃至假使三千大千世界诸有情类皆得人身，得人身已发心修学诸菩萨行，皆证无上正等菩提。有善男子、善女人等尽其寿量，以诸世间上妙乐具，供养恭敬、尊重赞叹此诸如来、应、正等觉，复持如是所集善根，与诸有情平等共有回向无上正等菩提。是善男子、善女人等由此因缘得福多不？」
　　善现对曰：「甚多！世尊！」
　　佛告善现：「若善男子、善女人等，于大众中宣说如是甚深般若波罗蜜多，施设建立分别开示令其易了，及住如是甚深般若波罗蜜多相应作意，此善男子、善女人等由是因缘所获功德，甚多于前无量无数。
　　「复次，善现！于意云何？假使于此南赡部洲诸有情类，非前非后皆得人身。有善男子、善女人等，方便教导，皆令安住十善业道、或四静虑、或四无量、或四无色定、或五神通、或预流果、或一来果、或不还果、或阿罗汉果、或独觉菩提、或复无上正等菩提，复持如是教导善根，与诸有情平等共有回向无上正等菩提。是善男子、善女人等由此因缘得福多不？」
　　善现对曰：「甚多！世尊！」
　　佛告善现：「若善男子、善女人等，于大众中宣说如是甚深般若波罗蜜多，施设建立分别开示令其易了，及正安住一切智智相应作意。此善男子、善女人等由是因缘所获功德，甚多于前无量无数。
　　「复次，善现！于意云何？如是乃至假使三千大千世界诸有情类，非前非后皆得人身。有善男子、善女人等，方便教导皆令安住十善业道、或四静虑、或四无量、或四无色定、或五神通、或预流果、或一来果、或不还果、或阿罗汉果、或独觉菩提、或复无上正等菩提，复持如是教导善根，与诸有情平等共有回向无上正等菩提。是善男子、善女人等由此因缘得福多不？」
　　善现对曰：「甚多！世尊！」
　　佛告善现：「若善男子、善女人等，于大众中宣说如是甚深般若波罗蜜多，施设建立分别开示令其易了，及正安住一切智智相应作意。此善男子、善女人等由是因缘所获功德，甚多于前无量无数。
　　「善现！当知是菩萨摩诃萨，由此精进增上威力，到诸有情福田彼岸。所以者何？是菩萨摩诃萨于法精进增上威力，一切有情无能及者，唯除如来、应、正等觉。何以故？善现！是菩萨摩诃萨修行般若波罗蜜多，见诸有情无利乐者，起大慈心，非诸声闻、独觉所得；见诸有情有衰苦者，起大悲心，非诸声闻、独觉所得；见诸有情得利乐者，起大喜心，非诸声闻、独觉所得；见诸有情离性离相，起大舍心，非诸声闻、独觉所得。善现！是菩萨摩诃萨虽于有情平等发起大慈、大悲、大喜、大舍，而于一切无所执著，不同异生、声闻、独觉随有所得起执著心。
　　「善现！是菩萨摩诃萨虽于有情平等发起慈、悲、喜、舍，然与舍心非恒共住，常为饶益所化有情无暂舍故。善现！是菩萨摩诃萨修行般若波罗蜜多得大光明。谓得布施波罗蜜多大光明故，亦得净戒波罗蜜多大光明故，亦得安忍波罗蜜多大光明故，亦得精进波罗蜜多大光明故，亦得静虑波罗蜜多大光明故，亦得般若波罗蜜多大光明故。
　　「善现！是菩萨摩诃萨虽未证得一切智智，而于无上正等菩提得不退转故，至有情福田彼岸，堪受一切衣服、饮食、床座、医药诸资生具。善现！是菩萨摩诃萨恒住般若波罗蜜多相应作意故，能毕竟报施主恩，亦能亲近一切智智。是故，善现！若菩萨摩诃萨欲不虚受国王大臣及余有情所有信施，欲示有情真净道路，欲为有情作大明照，欲脱有情三界牢狱，欲施有情清净法眼，欲拔有情出生死海，欲与有情作大洲渚，欲惠有情究竟安乐，应常安住甚深般若波罗蜜多相应作意。
　　「善现！若菩萨摩诃萨能常安住甚深般若波罗蜜多相应作意，诸有所说皆说般若波罗蜜多相应之法，既说般若波罗蜜多相应法已，复能如理思惟般若波罗蜜多相应之法。善现！是菩萨摩诃萨恒住般若波罗蜜多相应作意，诸余作意于其中间无容暂起。
　　「善现！是菩萨摩诃萨昼夜精进，安住般若波罗蜜多相应作意无时暂舍。譬如有人先未曾有末尼珠宝，后时遇得，欢喜自庆，藏固不谨遇缘还失，生大愁忧常怀叹惜，未曾离念思当何计还得此珠。彼人由是相应作意，缘此宝珠不离心首。诸菩萨摩诃萨亦复如是，恒时安住甚深般若波罗蜜多相应作意。若离般若波罗蜜多相应作意，则为丧失一切智智相应作意。是故，善现！诸菩萨摩诃萨应常安住甚深般若波罗蜜多相应作意。若常安住甚深（别本有一「若」字）般若波罗蜜多相应作意，则不丧失一切智智相应作意。」
　　尔时，具寿善现白佛言：「世尊！一切作意自性皆空，一切作意自性皆离，诸法亦尔。于一切法皆自性空、自性离中，若菩萨摩诃萨、若般若波罗蜜多、若一切智智、若诸作意皆不可得，云何如来、应、正等觉劝诸菩萨摩诃萨众，不离般若波罗蜜多相应作意，亦令不离一切智智相应作意？」
　　佛告善现：「若菩萨摩诃萨知一切法、一切作意皆自性空，皆自性离。如是空、离，非声闻作，非独觉作，非菩萨作，非如来作，亦非余作。然一切法法定、法住、法性、法界、不虚妄性、不变异性、平等性、离生性、虚空界、真如、实际、不思议界，法尔常住。是菩萨摩诃萨即为不离甚深般若波罗蜜多相应作意，亦为不离一切智智相应作意。所以者何？甚深般若波罗蜜多、一切智智及诸作意皆自性空，皆自性离。如是空、离无增无减，能正通达名为不离。」
　　具寿善现复白佛言：「若深般若波罗蜜多亦自性空、自性离者，云何菩萨摩诃萨众修证般若波罗蜜多平等性已，便得无上正等菩提？」
　　佛告善现：「诸菩萨摩诃萨修证般若波罗蜜多平等性时，非诸佛法有增有减，亦非诸法法定、法住、法性、法界、不虚妄性、不变异性、平等性、离生性、虚空界、真如、实际、不思议界有增有减。何以故？甚深般若波罗蜜多非一、非二、非三、非四，亦非多故。善现！若菩萨摩诃萨闻说如是甚深般若波罗蜜多，其心不惊、不恐、不怖、不沈、不没、亦不生疑，是菩萨摩诃萨行深般若波罗蜜多已得究竟，安住菩萨不退转地，疾证无上正等菩提，普为有情作大饶益。」
　　尔时，具寿善现复白佛言：「世尊！为即深般若波罗蜜多空虚、非有、不自在性、不坚实性，能行深般若波罗蜜多不？」
　　「不尔！善现！」
　　「世尊！为离深般若波罗蜜多空虚、非有、不自在性、不坚实性有法可得，能行深般若波罗蜜多不？」
　　「不尔！善现！」
　　「世尊！为即深般若波罗蜜多，能行深般若波罗蜜多不？」
　　「不尔！善现！」
　　「世尊！为离深般若波罗蜜多有法可得，能行深般若波罗蜜多不？」
　　「不尔！善现！」
　　「世尊！为即空性能行空不？」
　　「不尔！善现！」
　　「世尊！为离空性有法可得能行空不？」
　　「不尔！善现！」
　　「世尊！为即色、受、想、行、识，能行深般若波罗蜜多不？」
　　「不尔！善现！」
　　「世尊！为离色、受、想、行、识有法可得，能行深般若波罗蜜多不？」
　　「不尔！善现！」
　　「世尊！为即眼处乃至意处，能行深般若波罗蜜多不？」
　　「不尔！善现！」
　　「世尊！为离眼处乃至意处有法可得，能行深般若波罗蜜多不？」
　　「不尔！善现！」
　　「世尊！为即色处乃至法处，能行深般若波罗蜜多不？」
　　「不尔！善现！」
　　「世尊！为离色处乃至法处有法可得，能行深般若波罗蜜多不？」
　　「不尔！善现！」
　　「世尊！为即眼界乃至意界，能行深般若波罗蜜多不？」
　　「不尔！善现！」
　　「世尊！为离眼界乃至意界有法可得，能行深般若波罗蜜多不？」
　　「不尔！善现！」
　　「世尊！为即色界乃至法界，能行深般若波罗蜜多不？」
　　「不尔！善现！」
　　「世尊！为离色界乃至法界有法可得，能行深般若波罗蜜多不？」
　　「不尔！善现！」
　　「世尊！为即眼识界乃至意识界，能行深般若波罗蜜多不？」
　　「不尔！善现！」
　　「世尊！为离眼识界乃至意识界有法可得，能行深般若波罗蜜多不？」
　　「不尔！善现！」
　　「世尊！为即眼触乃至意触，能行深般若波罗蜜多不？」
　　「不尔！善现！」
　　「世尊！为离眼触乃至意触有法可得，能行深般若波罗蜜多不？」
　　「不尔！善现！」
　　「世尊！为即眼触为缘所生诸受乃至意触为缘所生诸受，能行深般若波罗蜜多不？」
　　「不尔！善现！」
　　「世尊！为离眼触为缘所生诸受乃至意触为缘所生诸受有法可得，能行深般若波罗蜜多不？」
　　「不尔！善现！」
　　「世尊！为即地界乃至识界，能行深般若波罗蜜多不？」
　　「不尔！善现！」
　　「世尊！为离地界乃至识界有法可得，能行深般若波罗蜜多不？」
　　「不尔！善现！」
　　「世尊！为即因缘乃至增上缘，能行深般若波罗蜜多不？」
　　「不尔！善现！」
　　「世尊！为离因缘乃至增上缘有法可得，能行深般若波罗蜜多不？」
　　「不尔！善现！」
　　「世尊！为即无明乃至老死，能行深般若波罗蜜多不？」
　　「不尔！善现！」
　　「世尊！为离无明乃至老死有法可得，能行深般若波罗蜜多不？」
　　「不尔！善现！」
　　「世尊！为即布施波罗蜜多乃至般若波罗蜜多，能行深般若波罗蜜多不？」
　　「不尔！善现！」
　　「世尊！为离布施波罗蜜多乃至般若波罗蜜多有法可得，能行深般若波罗蜜多不？」
　　「不尔！善现！」
　　「世尊！为即内空乃至无性自性空，能行深般若波罗蜜多不？」
　　「不尔！善现！」
　　「世尊！为离内空乃至无性自性空有法可得，能行深般若波罗蜜多不？」
　　「不尔！善现！」
　　「世尊！为即真如乃至不思议界，能行深般若波罗蜜多不？」
　　「不尔！善现！」
　　「世尊！为离真如乃至不思议界有法可得，能行深般若波罗蜜多不？」
　　「不尔！善现！」
　　「世尊！为即苦、集、灭、道圣谛，能行深般若波罗蜜多不？」
　　「不尔：善现！」
　　「世尊！为离苦、集、灭、道圣谛有法可得，能行深般若波罗蜜多不？」
　　「不尔！善现！」
　　「世尊！为即四静虑、四无量、四无色定，能行深般若波罗蜜多不？」
　　「不尔！善现！」
　　「世尊！为离四静虑、四无量、四无色定有法可得，能行深般若波罗蜜多不？」
　　「不尔！善现！」
　　「世尊！为即八解脱乃至十遍处，能行深般若波罗蜜多不？」
　　「不尔！善现！」
　　「世尊！为离八解脱乃至十遍处有法可得，能行深般若波罗蜜多不？」
　　「不尔！善现！」
　　「世尊！为即四念住乃至八圣道支，能行深般若波罗蜜多不？」
　　「不尔！善现！」
　　「世尊！为离四念住乃至八圣道支有法可得，能行深般若波罗蜜多不？」
　　「不尔！善现！」
　　「世尊！为即空、无相、无愿解脱门，能行深般若波罗蜜多不？」
　　「不尔！善现！」
　　「世尊！为离空、无相、无愿解脱门有法可得，能行深般若波罗蜜多不？」
　　「不尔！善现！」
　　「世尊！为即净观地乃至如来地，能行深般若波罗蜜多不？」
　　「不尔！善现！」
　　「世尊！为离净观地乃至如来地有法可得，能行深般若波罗蜜多不？」
　　「不尔！善现！」
　　「世尊！为即极喜地乃至法云地，能行深般若波罗蜜多不？」
　　「不尔！善现！」
　　「世尊！为离极喜地乃至法云地有法可得，能行深般若波罗蜜多不？」
　　「不尔！善现！」
　　「世尊！为即一切陀罗尼门、三摩地门，能行深般若波罗蜜多不？」
　　「不尔！善现！」
　　「世尊！为离一切陀罗尼门、三摩地门有法可得，能行深般若波罗蜜多不？」
　　「不尔！善现！」
　　「世尊！为即五眼、六神通，能行深般若波罗蜜多不？」
　　「不尔！善现！」
　　「世尊！为离五眼、六神通有法可得，能行深般若波罗蜜多不？」
　　「不尔！善现！」
　　「世尊！为即如来十力乃至十八佛不共法，能行深般若波罗蜜多不？」
　　「不尔！善现！」
　　「世尊！为离如来十力乃至十八佛不共法有法可得，能行深般若波罗蜜多不？」
　　「不尔！善现！」
　　「世尊！为即三十二相、八十随好，能行深般若波罗蜜多不？」
　　「不尔！善现！」
　　「世尊！为离三十二相、八十随好有法可得，能行深般若波罗蜜多不？」
　　「不尔！善现！」
　　「世尊！为即无忘失法、恒住舍性，能行深般若波罗蜜多不？」
　　「不尔！善现！」
　　「世尊！为离无忘失法、恒住舍性有法可得，能行深般若波罗蜜多不？」
　　「不尔！善现！」
　　「世尊！为即预流果乃至独觉菩提，能行深般若波罗蜜多不？」
　　「不尔！善现！」
　　「世尊！为离预流果乃至独觉菩提有法可得，能行深般若波罗蜜多不？」
　　「不尔！善现！」
　　「世尊！为即一切菩萨摩诃萨行、诸佛无上正等菩提，能行深般若波罗蜜多不？」
　　「不尔！善现！」
　　「世尊！为离一切菩萨摩诃萨行、诸佛无上正等菩提有法可得，能行深般若波罗蜜多不？」
　　「不尔！善现！」
　　「世尊！为即一切智、道相智、一切相智，能行深般若波罗蜜多不？」
　　「不尔！善现！」
　　「世尊！为离一切智、道相智、一切相智有法可得，能行深般若波罗蜜多不？」
　　「不尔！善现！」
　　「世尊！为即色、受、想、行、识空虚、非有、不自在性、不坚实性，能行深般若波罗蜜多不？」
　　「不尔！善现！」
　　「世尊！为离色、受、想、行、识空虚、非有、不自在性、不坚实性有法可得，能行深般若波罗蜜多不？」
　　「不尔！善现！」
　　「世尊！如是乃至为即一切智、道相智、一切相智空虚、非有、不自在性、不坚实性，能行深般若波罗蜜多不？」
　　「不尔！善现！」
　　「世尊！为离一切智、道相智、一切相智空虚、非有、不自在性、不坚实性有法可得，能行深般若波罗蜜多不？」
　　「不尔！善现！」
　　「世尊！为即色、受、想、行、识真如、法界、法性、不虚妄性、不变异性、平等性、离生性、法定、法住、实际、虚空界、不思议界，能行深般若波罗蜜多不？」
　　「不尔！善现！」
　　「世尊！为离色、受、想、行、识真如、法界、法性、不虚妄性、不变异性、平等性、离生性、法定、法住、实际、虚空界、不思议界有法可得，能行深般若波罗蜜多不？」
　　「不尔！善现！」
　　「世尊！如是乃至为即一切智、道相智、一切相智真如、法界、法性、不虚妄性、不变异性、平等性、离生性、法定、法住、实际、虚空界、不思议界，能行深般若波罗蜜多不？」
　　「不尔！善现！」
　　「世尊！为离一切智、道相智、一切相智真如、法界、法性、不虚妄性、不变异性、平等性、离生性、法定、法住、实际、虚空界、不思议界有法可得，能行深般若波罗蜜多不？」
　　「不尔！善现！」
　　「世尊！若如是诸法皆不能行深般若波罗蜜多，诸菩萨摩诃萨云何能行深般若波罗蜜多？」
　　佛告善现：「于意云何？汝见有法能行深般若波罗蜜多不？」
　　善现对曰：「不也！世尊！」
　　佛告善现：「于意云何？汝见深般若波罗蜜多是菩萨摩诃萨所行处不？」
　　善现对曰：「不也！世尊！」
　　佛告善现：「于意云何？汝所不见法，是法可得不？」
　　善现对曰：「不也！世尊！」
　　佛告善现：「于意云何？不可得法有生灭不？」
　　善现对曰：「不也！世尊！」
　　佛告善现：「如汝所见诸法法性，即是菩萨摩诃萨众无生法忍。若菩萨摩诃萨成就如是无生法忍，便为诸佛授与无上正等菩提不退转记。是菩萨摩诃萨于佛十力、四无所畏、四无碍解、大慈、大悲、大喜、大舍及十八佛不共法等，无量无边殊胜功德，号能精进如实行者。若能如是精进修行，不得无上正等菩提、一切相智、大智、妙智，无有是处。所以者何？是菩萨摩诃萨既已证得无生法忍，乃至无上正等菩提，于所得法常无退减。」
　　具寿善现复白佛言：「世尊！诸菩萨摩诃萨为以一切法无生性，得佛无上正等菩提不退转记不？」
　　「不尔！善现！」
　　「世尊！诸菩萨摩诃萨为以一切法生性，得佛无上正等菩提不退转记不？」
　　「不尔！善现！」
　　「世尊！诸菩萨摩诃萨为以一切法生无生性，得佛无上正等菩提不退转记不？」
　　「不尔！善现！」
　　「世尊！诸菩萨摩诃萨为以一切法，非生非无生性，得佛无上正等菩提不退转记不？」
　　「不尔！善现！」
　　「世尊！若尔云何诸菩萨摩诃萨，得佛无上正等菩提不退转记？」
　　佛告善现：「于意云何？汝见有法能得佛无上正等菩提不退转记不？」
　　善现对曰：「不也！世尊！我不见有法能得佛无上正等菩提不退转记，亦不见法于佛无上正等菩提有能证者，证处、证时及由此证皆不可得。」
　　佛告善现：「如是！如是！如汝所说。善现！若菩萨摩诃萨于一切法无所得时，不作是念：『我于无上正等菩提当能证得，我用是法于如是时，于如是处，证得无上正等菩提。』所以者何？善现！诸菩萨摩诃萨修行如是甚深般若波罗蜜多，无如是等一切分别。何以故？善现！甚深般若波罗蜜多一切分别皆远离故。若起如是种种分别，非行般若波罗蜜多。」

　　　　第二分同学品第六十一之一

　　尔时天帝释白佛言：「世尊！如是般若波罗蜜多，极为甚深难见难觉，不可寻思过寻思境，微密聪敏智者所证，诸相分别毕竟离故。世尊！若善男子、善女人等，于此般若波罗蜜多甚深经典，常乐听闻、受持、读诵、究竟通利、如理思惟、依教修行、为他正说，乃至无上正等菩提，不杂诸余心、心所法，是善男子、善女人等非为成就少分善根，可于是中能办斯事。」
　　尔时，佛告天帝释言：「如是！如是！如汝所说。憍尸迦！若善男子、善女人等，于此般若波罗蜜多甚深经典，常乐听闻、受持、读诵、究竟通利、如理思惟、依教修行、为他正说，乃至无上正等菩提，不杂诸余心、心所法，是善男子、善女人等必定成就广大善根，当于是中能办斯事。憍尸迦！若善男子、善女人等，假使能劝此赡部洲乃至三千大千世界诸有情类，皆令受行十善业道、若四静虑、若四无量、若四无色定、若五神通等无量功德。有善男子、善女人等，于此般若波罗蜜多甚深经典，常乐听闻、受持、读诵、究竟通利、如理思惟、依教修行、为他正说，是善男子、善女人等所获功德，胜前福聚百倍、千倍乃至邬波尼杀昙倍。」
　　尔时，众中有一苾刍语天帝释言：「憍尸迦！若善男子、善女人等，于此般若波罗蜜多甚深经典摄心不乱，常乐听闻、受持、读诵、究竟通利、如理思惟、依教修行、为他正说，乃至无上正等菩提，不杂诸余心、心所法。是善男子、善女人等所获功德，胜赡部洲乃至三千大千世界诸有情类，皆共受行十善业道、若四静虑、若四无量、若四无色定、若五神通等无量功德。」
　　天帝释言：「是善男子、善女人等，初发一念一切相智相应心时所获功德，已胜一切满赡部洲乃至三千大千世界诸有情类，皆共受行十善业道、若四静虑、若四无量、若四无色定、若五神通等无量功德多百千倍。何况复能于此般若波罗蜜多甚深经典，摄心不乱，常乐听闻、受持、读诵、究竟通利、如理思惟、依教修行、为他正说，乃至无上正等菩提，不杂诸余心、心所法，所获功德不可校量。
　　「苾刍当知！是善男子、善女人等功德智慧，非但胜彼满赡部洲乃至三千大千世界诸有情类，皆共受行十善业道、四静虑等无量功德，亦胜一切世间天、人、阿素洛等所有功德。所以者何？是善男子、善女人等速证无上正等菩提，饶益有情无边际故。
　　「苾刍当知！是善男子、善女人等功德智慧，非但胜于世间天、人、阿素洛等所有功德，亦胜一切预流、一来、不还、阿罗汉、独觉所有功德。所以者何？是善男子、善女人等速证无上正等菩提，饶益有情无边际故。
　　「苾刍当知！是善男子、善女人等功德智慧，非但胜彼一切预流、一来、不还、阿罗汉、独觉所有功德，亦胜一切菩萨摩诃萨远离般若波罗蜜多方便善巧，修行布施、净戒、安忍、精进、静虑、波罗蜜多，安住内空乃至无性自性空，安住真如乃至不思议界，安住苦、集、灭、道圣谛，修行四静虑、四无量、四无色定，修行八解脱、八胜处、九次第定、十遍处，修行四念住乃至八圣道支，修行空、无相、无愿解脱门，修行极喜地乃至法云地，修行一切陀罗尼门、三摩地门，修行五眼、六神通，修行如来十力乃至十八佛不共法，修行无忘失法、恒住舍性，修行一切智、道相智、一切相智，修行顺逆十二缘起观，严净佛土、成熟有情，修诸菩萨摩诃萨行，及修无上正等觉者所有功德。何以故？是善男子、善女人等速证无上正等菩提，饶益有情无边际故。
　　「苾刍当知！是善男子、善女人等功德智慧，亦胜一切菩萨摩诃萨远离方便善巧，修行般若波罗蜜多者所有功德。何以故？是善男子、善女人等速证无上正等菩提，饶益有情无边际故。
　　「苾刍当知！是善男子、善女人等即是菩萨摩诃萨，是菩萨摩诃萨如说修行甚深般若波罗蜜多故，不为一切世间天、人、阿素洛等，及余菩萨、独觉、声闻之所胜伏，能绍一切智智种性令不断绝，常不远离诸佛菩萨真胜善友，不久当坐妙菩提座，降伏一切恶魔眷属，证得无上正等菩提，拔诸有情生老病死，令得究竟寂静安乐。
　　「苾刍当知！是菩萨摩诃萨如说修行甚深般若波罗蜜多故，常学菩萨摩诃萨众所应学法，不学声闻、及独觉等所应学法。
　　「苾刍当知！是菩萨摩诃萨修行如是甚深般若波罗蜜多，常学菩萨摩诃萨众所应学故，护世四王领己天众来到其所，供养恭敬、尊重赞叹，作如是言：『善哉！大士！当速精进学诸菩萨摩诃萨众所应学法，勿学声闻及独觉等所应学法，若如是学疾当安坐妙菩提座，证得无上正等菩提。如先如来、应、正等觉受四天王所奉四钵，汝亦当受，如昔护世四大天王奉上四钵，我亦当奉。』
　　「苾刍当知！是菩萨摩诃萨修行如是甚深般若波罗蜜多，常学菩萨摩诃萨众所应学故，我等天帝领己天众来到其所，供养恭敬、尊重赞叹，作如是言：『善哉！大士！当速精进修诸菩萨摩诃萨众所应学法，勿学声闻及独觉等所应学法，若如是学疾当安坐妙菩提座，证得无上正等菩提，转妙法轮度有情众。』
　　「苾刍当知！是菩萨摩诃萨修行如是甚深般若波罗蜜多，常（别本有作「当」者）学菩萨摩诃萨众所应学故，妙时分天子领时分天众来到其所，供养恭敬、尊重赞叹，作如是言：『善哉！大士！当速精进学诸菩萨摩诃萨众所应学法，勿学声闻及独觉等所应学法，若如是学疾当安坐妙菩提座，证得无上正等菩提，转妙法轮度有情众。』
　　「苾刍当知！是菩萨摩诃萨修行如是甚深般若波罗蜜多，常学菩萨摩诃萨众所应学故，妙喜足天子领喜足天众来到其所，供养恭敬、尊重赞叹，作如是言：『善哉！大士！当速精进学诸菩萨摩诃萨众所应学法，勿学声闻及独觉等所应学法，若如是学疾当安坐妙菩提座，证得无上正等菩提，转妙法轮度有情众。』
　　「苾刍当知！是菩萨摩诃萨修行如是甚深般若波罗蜜多，常学菩萨摩诃萨众所应学故，乐变化天子领乐变化天众来到其所，供养恭敬、尊重赞叹，作如是言：『善哉！大士！当速精进学诸菩萨摩诃萨众所应学法，勿学声闻及独觉等所应学法，若如是学疾当安坐妙菩提座，证得无上正等菩提，转妙法轮度有情众。』
　　「苾刍当知！是菩萨摩诃萨修行如是甚深般若波罗蜜多，常学菩萨摩诃萨众所应学故，妙自在天子领他化自在天众来到其所，供养恭敬、尊重赞叹，作如是言：『善哉！大士！当速精进学诸菩萨摩诃萨众所应学法，勿学声闻及独觉等所应学法，若如是学疾当安坐妙菩提座，证得无上正等菩提，转妙法轮度有情众。』
　　「苾刍当知！是菩萨摩诃萨修行如是甚深般若波罗蜜多，常学菩萨摩诃萨众所应学故，索诃界主大梵天王领梵众天、梵辅天、梵会天众来到其所，供养恭敬、尊重赞叹，作如是言：『善哉！大士！当速精进学诸菩萨摩诃萨众所应学法，勿学声闻及独觉等所应学法，若如是学疾当安坐妙菩提座，证得无上正等菩提，我当往诣菩提树下，殷勤请转无上法轮，利乐无边诸有情众。』
　　「苾刍当知！是菩萨摩诃萨修行如是甚深般若波罗蜜多，常学菩萨摩诃萨众所应学故，极光净天与光天、少光天、无量光天众来到其所，供养恭敬、尊重赞叹；遍净天与净天、少净天、无量净天众来到其所，供养恭敬、尊重赞叹；广果天与广天、少广天、无量广天众来到其所，供养恭敬、尊重赞叹；色究竟天与无烦天、无热天、善现天、善见天众来到其所，供养恭敬、尊重赞叹，各作是言：『善哉！大士！当速精进学诸菩萨摩诃萨众所应学法，勿学声闻及独觉等所应学法，若如是学疾当安坐妙菩提座，证得无上正等菩提，转妙法轮度有情众。』
　　「苾刍当知！是菩萨摩诃萨如说修行甚深般若波罗蜜多故，一切如来、应、正等觉及诸菩萨摩诃萨众并诸天、龙、阿素洛等，常随护念。由此因缘是菩萨摩诃萨，世间一切险难危厄、身心忧苦皆不能害。
　　「苾刍当知！是菩萨摩诃萨如说修行甚深般若波罗蜜多故，世间所有四大相违所起诸病，皆不侵恼。所谓眼病、耳病、鼻病、舌病、身病、诸肢节病，如是一切四百四病，皆于身中永无所有，唯除重业转现轻受。
　　「苾刍当知！是菩萨摩诃萨如说修行甚深般若波罗蜜多故，获如是等现世功德、后世功德无量无边，诸佛世尊能知见觉。」

　　大般若波罗蜜多经卷第四百五十四

