
　　　　大智度论卷第六十八
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释魔事品第四十六

　　﹝经﹞尔时，慧命须菩提白佛言：「世尊！是善男子、善女人，发阿耨多罗三藐三菩提心，行六波罗蜜，成就众生，净佛世界，佛已赞叹说其功德。世尊！云何善男子、善女人，求于佛道，生诸留难？」佛告须菩提：「乐说辩不即生，当知是菩萨魔事。」须菩提言：「世尊！何因缘故，乐说辩不即生，是菩萨魔事？」佛言：「有菩萨摩诃萨，行般若波罗蜜时，难具足六波罗蜜。以是因缘故，乐说辩不即生，是菩萨魔事。
　　复次，须菩提！乐说辩卒起，当知亦是菩萨魔事。」「世尊！何因缘故，乐说辩卒起，复是魔事？」佛言：「菩萨摩诃萨，行檀波罗蜜乃至般若波罗蜜，著乐说法。以是因缘故，乐说辩卒起，当知是菩萨魔事。
　　复次，须菩提！书是般若波罗蜜经时，偃蹇傲慢，当知是菩萨魔事。
　　复次，须菩提！书是经时，戏笑乱心，当知是菩萨魔事。
　　复次，须菩提！若书是经时，轻笑不敬，当知是菩萨魔事。
　　复次，须菩提！若书是经时，心乱不定，当知是菩萨魔事。
　　复次，须菩提！若书是经时，各各不和合，当知是菩萨魔事。
　　复次，须菩提！善男子、善女人作是念：我不得是经中滋味，便弃舍去，当知是菩萨魔事。
　　复次，须菩提！受持般若波罗蜜，读、诵、说，若正忆念时，偃蹇傲慢，当知是菩萨魔事。
　　复次，须菩提！若受持般若波罗蜜经，亲近、正忆念时，转相形笑，当知是菩萨魔事。
　　复次，须菩提！若受持般若波罗蜜经，读诵、正忆念，修行时，共相轻懱，当知是菩萨魔事。若受持般若波罗蜜，读诵乃至正忆念时，散乱心，当知是菩萨魔事。若受持般若波罗蜜，读诵乃至正忆念时，心不和合，当知是菩萨魔事。」须菩提白佛言：「世尊！世尊说善男子、善女人作是念：我不得经中滋味，便弃舍去，当知是菩萨魔事。世尊！何因缘故，菩萨不得经中滋味，便弃舍去？」佛言：「是菩萨摩诃萨，前世不久行般若波罗蜜、禅波罗蜜、毗梨耶波罗蜜、羼提波罗蜜、尸罗波罗蜜、檀波罗蜜，是人闻说是般若波罗蜜，便从座起，作是念言：我于般若波罗蜜中无记，心不清净，便从座起去，当知是菩萨魔事。」须菩提白佛言：「世尊！何因缘故不与授记，闻说是深般若波罗蜜时，便从座起去？」佛告须菩提：「若菩萨未入法位中，诸佛不与授阿耨多罗三藐三菩提记。
　　复次，须菩提！闻说般若波罗蜜时，菩萨作是念：我是中无名字，心不清净，当知是菩萨魔事。」须菩提言：「何因缘故，是深般若波罗蜜中，不说是菩萨名字？」佛言：「未受记菩萨，诸佛不说名字。
　　复次，须菩提！是菩萨摩诃萨作是念：是般若波罗蜜中，无我生处名字，若聚落、城邑，是人不欲听闻般若波罗蜜，便从会中起去。是人如所起念时，念念却一劫，甫当更勤精进，求阿耨多罗三藐三菩提。」

　　﹝论﹞释曰：一切有为法，各有增上。增上者共相违，相违即是怨贼。如水得增上力灭火，火得增上力则消水，乃至草木各有相害，何况众生！菩萨摩诃萨有大悲心，虽不与众生作怨，而众生与菩萨作怨；菩萨身有为法故，能作留难。佛上说菩萨功德，所谓诸佛、菩萨、诸天所护，而未说怨贼相。以佛怜愍故，先虽略说，今须菩提请，佛广说留难事。佛虽于一切众生、一切法心平等，以是菩萨能大利益世间，故说好丑相及利害，是道非道留难事。佛不令行人毁害留难者，但令觉知，不随其事。何者是怨贼？略说若众生法，非众生法，能沮坏菩萨无上道心。非众生者，若疾病、饥渴，寒热、推压，坠落等。众生者，魔及魔民、恶鬼，邪疑不信者，断善根者，定有所得者，实定分别诸法者，深著世间乐者，怨贼，官事，师子、虎狼，恶兽、毒虫等。众生贼，有二种，若内、若外。内者，自从心生，忧愁不得法味，生邪见、疑悔、不信等；外者，如上说。如是诸难事，佛总名为魔。魔有四种：烦恼魔，五众魔，死魔，天子魔。烦恼魔者，所谓百八烦恼等，分别八万四千诸烦恼。五众魔者，是烦恼业和合因缘，得是身：四大及四大造色眼根等色，是名色众；百八烦恼等诸受和合，名为受众；小、大、无量、无所有想，分别和合，名为想众；因好丑心，发能起贪欲、嗔恚等心，相应、不相应法，名为行众；六情、六尘和合，故生六识，是六识分别，和合无量无边心，是名识众。死魔者，无常因缘故，破相续五众寿命，尽离三法，识断寿故，名为死魔。天子魔者，欲界主，深著世间乐，用有所得故生邪见，憎嫉一切贤圣涅槃道法，是名天子魔。魔，秦言能夺命者。唯死魔实能夺命，余者亦能作夺命因缘，亦夺智慧命，是故名杀者。
　　问曰：一五众魔，摄三种魔，何以故别说四？答曰：实是一魔，分别其义，故有四。烦恼魔者，人因贪欲、嗔恚故死，亦能作夺命因缘，是近夺命因缘故别说。天子魔，杂福德业因缘故，力势大，邪见力故能夺慧命，亦能作死因缘，是故别说。无常死力大，一切无能免者，甚可畏厌故别说。
　　问曰：是魔何以恼乱行道者？答曰：先已广说，是品中皆有四种魔义，但随处说。
　　复次，三魔不相远离，若有五众，则有烦恼，有烦恼则天魔得其便，五众、烦恼和合故有天魔。是故须菩提问佛：上已赞叹说菩萨功德，今云何是菩萨魔事起？佛答：乐说辩不即生，是为魔事者；若菩萨摩诃萨怜愍众生故，高座说法，而乐说辩不生。听者忧愁，我等故来，而法师不说。或作是念：法师怖畏故不能说；或言不知故不说；或自惟过咎深重故不说；或谓不得供养故不肯说；或谓轻贱我等故不说；或串乐故不说。如是等种种因缘，听者心坏故，以不乐说名为魔事。
　　复次，是菩萨怜愍众生故，来欲说法，听者欲闻。法师心生欲说，而口不能言，现见是魔事；如魔入阿难心，佛三问而三不答。久乃说者，此中须菩提问世尊：何因缘故辩不即生？佛答：菩萨行六波罗蜜时，难具足六波罗蜜。所以者何？是人先世因缘故，钝根懈怠，魔得其便；不一心行六波罗蜜故，乐说辩不即生。
　　问曰：如乐说辩不即生是魔事，今乐说辩卒起，何以复是魔事？答曰：是法师爱法著法，求名声故，自恣乐说，无有义理，如逸马难制；又如大水暴涨，众秽浑杂。是故此中佛自说：菩萨行六波罗蜜，著乐说法，是为魔事。
　　复次，是般若波罗蜜，为破憍慢故出；而书是经者，生我心憍慢；憍慢故身亦高，所谓偃蹇傲慢，书是般若波罗蜜时，用轻心、嗔心、戏笑、不敬。
　　复次，是般若波罗蜜，若一心摄心，犹尚难得，何况散乱心书！书时从人口受，或写经卷，若一心和合则得；若授者不与，如是等种种因缘，是不和合。
　　复次，观看是般若经时，品品皆空，无可乐处。作是念：我于是经不得滋味！便弃舍去。般若波罗蜜，是一切诸乐根本，此人不得其味，是为魔事。
　　复次，受持、读诵、说，正忆念时：偃蹇，形笑，散乱心，不和合，如上说。共相轻懱者，从人受、读、诵，正忆念时，师徒互相轻贱；书写经时，但有舍去，无相轻贱，以是故无。
　　问曰：上事中，何以但问不得经中滋味，不问余者？答曰：般若波罗蜜，圣人所说，与凡人说异，是故凡夫人不得滋味。须菩提意谓：般若波罗蜜，是清净珍宝聚，能利益众生，无有过恶，是人云何不得滋味？佛答：是人先世不久行六波罗蜜故，菩萨信等五根薄故，不能信空、无相、无作，无依止法。娆乱心起，作是言：佛一切智，何以不与我授记？便舍去。余者易解，故不问。须菩提问：若尔者，何以故不与授记？佛是大悲，应当愍念，防护其心，不令堕恶！佛言：未入法位人，诸佛不与授记。所以者何？诸佛虽悉知众生久远事，为五通仙人及诸天，见人未有善行业因缘可授记，若为授记，轻佛不信。无有因缘，云何与授记？是故入法位者，与授记。是人名字及聚落处，亦如是。是人从座起去，随其起念多少，念念却一劫。偿罪毕，还得人身，甫当复尔所劫行。

　　﹝经﹞「复次，须菩提！菩萨学余经，弃舍般若波罗蜜，终不能至萨婆若。善男子、善女人，为舍其根而攀枝叶，当知亦是菩萨魔事。」须菩提白佛言：「世尊！何等是余经，善男子、善女人所学，不能至萨婆若？」佛言：「是声闻所应行经，所谓四念处、四正勤，四如意足、五根、五力、七觉分、八圣道分，空、无相、无作解脱门。善男子、善女人住是中，得须陀洹果、斯陀含果、阿那含果、阿罗汉果，是名声闻所行，不能至萨婆若。如是，善男子、善女人，舍般若波罗蜜，亲近是余经。何以故？须菩提！般若波罗蜜中，出生诸菩萨摩诃萨，成就世间、出世间法。须菩提！菩萨摩诃萨，学般若波罗蜜时，亦学世间、出世间法。须菩提！譬如狗不从大家求食，反从作务者索。如是，须菩提！当来世有善男子、善女人，弃深般若波罗蜜，而攀枝叶，声闻、辟支佛所应行经，当知是为菩萨魔事。须菩提！譬如有人，欲得见象，见已反观其迹。须菩提！于汝意云何？是人为黠不？」须菩提言：「为不黠。」佛言：「诸求佛道善男子、善女人，亦复如是，得深般若波罗蜜弃舍去，取声闻、辟支佛所应行经。须菩提！当知是为菩萨魔事。须菩提！譬如人欲见大海，反求牛迹水，作是念：大海水能与此等不？须菩提！于汝意云何？是人为黠不？」须菩提言：「为不黠。」佛言：「当来世有求佛道善男子、善女人，亦如是，得深般若波罗蜜弃舍去，取声闻、辟支佛所应行经。当知是亦菩萨摩诃萨魔事。须菩提！譬如工匠，若工匠弟子，欲拟作释提桓因胜殿，而揆则日月宫殿。须菩提！于汝意云何？是人为黠不？」须菩提言：「为不黠。」「如是，须菩提！当来世有薄福德善男子、善女人求佛道者，得是深般若波罗蜜弃舍去，于声闻、辟支佛所应行经中求萨婆若。须菩提！于汝意云何？是人为黠不？」须菩提言：「为不黠。」佛言：「当知亦是菩萨魔事。须菩提！譬如有人，欲见转轮圣王，见而不识，后见诸小国王，取其相貌，如是言：转轮圣王与此何异？须菩提！于汝意云何？是人为黠不？」须菩提言：「为不黠。」「须菩提！当来世有薄福德善男子、善女人求佛道者，得是深般若波罗蜜弃舍去，取声闻，辟支佛所应行经，持求萨婆若。须菩提！于汝意云何？是人为黠不？」须菩提言：「为不黠。」「当知是为菩萨魔事。须菩提！譬如饥人，得百味食弃舍去，反食六十日谷饭。须菩提！于汝意云何？是人为黠不？」须菩提言：「为不黠。」佛言：「当来世有求佛道善男子、善女人，得闻深般若波罗蜜弃舍去，取声闻、辟支佛所应行经，持求萨婆若。于汝意云何？是人为黠不？」须菩提言：「为不黠。」「当知是亦菩萨魔事。须菩提！譬如人得无价摩尼珠，反持比水精珠。须菩提！于汝意云何？是人为黠不？」须菩提言：「为不黠。」佛言：「当来世有求佛道善男子、善女人，得闻深般若波罗蜜弃舍去，取声闻、辟支佛所应行经，持求萨婆若，是人为黠不？」须菩提言：「为不黠。」「当知是亦菩萨魔事。」「复次，须菩提！求佛道善男子、善女人，书是深般若波罗蜜时，乐说不如法事，不得书成般若波罗蜜。所谓乐说色、声、香、味、触、法，乐说持戒、禅定、无色定，乐说檀波罗蜜乃至般若波罗蜜，乐说四念处乃至阿耨多罗三藐三菩提。何以故？须菩提！是般若波罗蜜中，无乐说相。须菩提！般若波罗蜜不可思议相，般若波罗蜜不生不灭相，般若波罗蜜不垢不净相，般若波罗蜜不乱不散相，般若波罗蜜无说无示相，般若波罗蜜无言无义相，般若波罗蜜无所得相。何以故？须菩提！般若波罗蜜中，无是诸法相。须菩提！若有善男子、善女人求菩萨道者，书是般若波罗蜜经时，以是诸法散乱心，当知是亦菩萨魔事。」须菩提白佛言：「世尊！是般若波罗蜜可书耶？」佛言：「不可书。何以故？般若波罗蜜，自性无故。禅波罗蜜、毗梨耶波罗蜜、羼提波罗蜜、尸罗波罗蜜、檀波罗蜜，乃至一切种智，自性无故。若自性无，是不名为性，无法不能书无法。须菩提！若求菩萨道善男子、善女人，作是念：无法是深般若波罗蜜，当知即是菩萨魔事。」「世尊！是求菩萨道善男子、善女人，用文字书般若波罗蜜，自念我书是般若波罗蜜，以字著般若波罗蜜，当知亦是菩萨魔事。何以故？世尊！是般若波罗蜜无文字，禅波罗蜜、毗梨耶波罗蜜、羼提波罗蜜、尸罗波罗蜜、檀波罗蜜无有文字。世尊！色无文字，受、想、行、识无文字，乃至一切种智无文字。世尊！若求菩萨道善男子、善女人，著无文字般若波罗蜜，乃至著无文字一切种智，当知亦是菩萨魔事。读诵、说，正忆念，如说修行，亦如是。」「复次，须菩提！求佛道善男子、善女人，书般若波罗蜜时，若国土念起，聚落念起，城邑念起，方念起，若闻谤毁其师念起，若念父母及兄弟、姊妹诸余亲里，若念贼，若念旃陀罗，若念众女，若念淫女，如是等种种诸余异念留难；恶魔复益其念，破坏书般若波罗蜜，破坏读诵、说，正忆念，如说修行。须菩提！当知是亦魔事。
　　复次，须菩提！求佛道善男子、善女人，得名誉、恭敬，布施供养，所谓衣服、饮食，卧床、疾药，种种乐具，善男子、善女人，书是般若波罗蜜经，受持、读诵乃至正忆念时，爱著是事，不得书成般若波罗蜜，乃至正忆念，当知是亦菩萨魔事。
　　复次，须菩提！求佛道善男子、善女人，书般若波罗蜜，乃至如说修行时，恶魔方便持诸余深经，与是菩萨摩诃萨；有方便者，不应贪著恶魔所与诸余深经。何以故？是经不能令人至萨婆若故。是中无方便菩萨摩诃萨，闻是诸余深经，便舍深般若波罗蜜。须菩提！我是般若波罗蜜中，广说诸菩萨摩诃萨方便道；诸菩萨摩诃萨，应当从是中求。须菩提！今善男子、善女人求菩萨道，舍是深般若波罗蜜，于魔所与声闻、辟支佛深经中求方便道，当知亦是菩萨魔事。」

　　﹝论﹞释曰：学余经，舍般若波罗蜜等；有人于声闻师僧中，受戒学法，初不闻般若波罗蜜；或时余处闻，深著先所学法，舍般若波罗蜜，于先所学法中求萨婆若。有声闻弟子，先得般若波罗蜜，不知义趣，不得滋味，以声闻经行菩萨道。有人是声闻弟子，得般若波罗蜜经，欲信受，余声闻人沮坏其心。语言：是经初后不相应，无有定相，汝宜舍之！声闻法中，何所不有？六足阿毗昙及其论议，分别诸法相，即是般若波罗蜜。八十部律，即是尸罗波罗蜜。阿毗昙中，分别诸禅、解脱、诸三昧等，是禅波罗蜜。三藏本生中，赞叹解脱，布施、忍辱、精进，即是三波罗蜜。如是等种种因缘，舍般若波罗蜜，于声闻经中求萨婆若。如人欲得坚实好木，舍其根茎而取枝叶，虽是木名而不中用。
　　复次，般若波罗蜜是三藏，根本得般若波罗蜜已，为度众生故说余事，是故名枝叶。
　　复次，声闻经中，虽说诸法实相而不了了，般若波罗蜜经中，分明显现，易见易得。如人攀缘枝叶则坠落，若捉茎干则坚固。若执声闻经，则堕小乘中；若持般若波罗蜜，易得无上道。是故说舍根茎，取枝叶。
　　问曰：三十七品、三解脱门，般若经中亦有，今何以故但名声闻、辟支佛经？答曰：摩诃衍中虽有是法，与毕竟空合，心无所著，以不舍萨婆若，大悲心，为一切众生故说；声闻经则不尔，为小乘证故。
　　复次，菩萨行般若波罗蜜故，能成就世间、出世间法；是故菩萨若求佛，应当学般若波罗蜜。譬如狗为主守备，应从主索食，而反于奴客求。菩萨亦如是，狗喻行者，般若波罗蜜喻主人；般若中有种种利益，而舍求余经。佛欲令分明易见，故说譬喻。象、大海、帝释殿，转轮圣王、无价宝，亦如是。
　　问曰：五欲生五盖，以五盖覆智慧故，不应乐说。何以故乐说余六波罗蜜，乃至无上道，而言不如法？答曰：不如法者，不如般若波罗蜜实相。般若波罗蜜实相中，无定相法，云何可乐说？若有定相，则心著乐说。诸佛及菩萨，以大悲心故，为众生说法，不著语言；用无所得法，示众生毕竟空相般若波罗蜜。是人书、读、诵等，以染著心取六尘相，乃至无上道，故言不如法。
　　问曰：若般若波罗蜜毕竟空，无所有法，不可书、读、诵等，如是，则不应有魔事？答曰：毕竟空无所有，亦非般若波罗蜜相。何以故是魔事？此中说：若是人知无所有，是般若波罗蜜相，即是魔事。若用文字书般若波罗蜜，自知我书般若波罗蜜，有此著心，即是魔事。若人知般若波罗蜜相，不以著心书、读、诵等，若有来破者，是为破般若波罗蜜。
　　复次，内有烦恼魔，外有天子魔，是二事因缘故，书般若波罗蜜，乃至修行时，坏般若波罗蜜。念起者，所谓念此国土不安隐，彼国土丰乐；聚落、城邑、方，亦如是。或闻谤毁其师，舍般若波罗蜜，欲助师除灭恶名；或闻父母疾病、官事；或念贼恐怖，欲发心诣余处；旃陀罗亦如是。与贼、旃陀罗共住，则发嗔恚；与众女、淫女共住故，淫欲心发。如是等种种因缘，破坏般若波罗蜜。菩萨觉知，当莫念莫说。或书般若波罗蜜时，钝根者于多恭敬供养事中爱著，自念我能书，能随行故；有是著，是利养即是魔事。或有利根者，魔或思惟：是菩萨不著世间乐，一心受般若波罗蜜，此人不可沮坏，我今当以声闻深经转其心，使成阿罗汉。佛言：声闻经虽深，不应贪著；譬如烧然金丸，色虽妙，不可捉。若菩萨无方便，不大利根，得是经欢喜，是空、无相、无作，尽苦本，何复过是！便舍般若波罗蜜，亦是魔事。何以故？此中佛说因缘，于般若波罗蜜中，广说诸菩萨摩诃萨方便道，所谓观声闻、辟支佛道而不证，以大悲心行三解脱门故。譬如人以酥和毒，毒势则歇，不能害人。般若亦如是，菩萨于般若中，求无上道易得；于余经则难，如但服毒；是故不应从声闻经中求菩萨道。

　　　　释两不和合品第四十七之上（经作两不和合过品）

　　﹝经﹞「复次，须菩提！听法人欲书、持般若波罗蜜，读诵、问义，正忆念；说法人懈惰，不欲为说；当知是菩萨摩诃萨魔事。须菩提！说法之人心不懈惰，欲令书、持般若波罗蜜；听法者不欲受之；二心不和，当知是为魔事。
　　复次，须菩提！听法人若欲书、持般若波罗蜜，读诵乃至正忆念；说法者欲至他方；当知是为魔事。须菩提！说法人欲令书、持般若波罗蜜；听法者欲至他方；二心不和，当知是为魔事。
　　复次，须菩提！说法人贵重布施，衣服、饮食，卧具、医药，资生之物；听法人少欲知足，行远离行，摄念精进，一心智慧；两不和合，不得书般若波罗蜜，受持、读诵、问义，正忆念，当知是为魔事。须菩提！说法人少欲知足，行远离行，摄念精进，一心智慧；听法者贵重布施，衣服、饮食，卧具、医药，资生之物；两不和合，不得书、持般若波罗蜜，读诵、问义，正忆念，当知是为魔事。
　　复次，须菩提！说法者，受十二头陀：一、作阿兰若；二、常乞食；三、纳衣；四、一坐食；五、节量食；六、中后不饮浆；七、冢间住；八、树下住；九、露地住；十、常坐不卧；十一、次第乞食；十二、但三衣。听法人不受十二头陀，不作阿兰若乃至不受但三衣；两不和合，不得书、持般若波罗蜜，读诵、问义，正忆念，当知是为魔事。须菩提！听法者，受十二头陀，作阿兰若乃至受但三衣；说法人不受十二头陀，不作阿兰若乃至不受但三衣；两不和合，不得书、持般若波罗蜜，读诵、问义，正忆念，当知是为魔事。」

　　﹝论﹞释曰：一切有为法，因缘和合故生，众缘离则无；譬如钻燧求火，有钻、有母，二事因缘得火。书写般若，乃至正忆念，亦如是，内外因缘和合故生，所谓师、弟子，同心同事故，乃得书成。是故佛告须菩提：听法人信等五善根发故，欲书、持般若，乃至正忆念；说法者五盖覆心故，不欲说。
　　问曰：若五盖覆心故不欲说，何以作师？答曰：是人著世间乐，不观空、无常，虽能心知口说，不能自行；弟子虽必（「必」字疑心之误）欲行而不能知故，更无余处，必咨此人。或时师悲心发故，欲令书、持般若；弟子信等五善根钝不发故，著世间乐故，不欲受书、持乃至正忆念。
　　问曰：若不欲受持，何以名听法者？答曰：少多听受、读诵，不能究竟成就故，但名听法。若二人善心共同，能得般若波罗蜜；若不同则不能得，是名魔事。内烦恼发，外天子魔作因缘，离是般若；菩萨应觉是魔事，防令不起。若自失，当具足；若弟子失，当教令得。
　　复次，师或慈悲心薄，舍弟子至他方；或不宜水土，四大不和；或善法无所增益；或水旱不适；或土地荒乱；如是，等种种因缘故至他方。弟子亦种种因缘，不能追随。贵重利养者，如上五盖覆心等。
　　复次，是二人皆有信、有戒，而一人以十二头陀庄严戒，一人不能。
　　问曰：一人何以故不能？答曰：佛所结戒，弟子受持。十二头陀不名为戒，能行则戒庄严；不能行，不犯戒。譬如布施，能行则得福，不能行者无罪；头陀亦如是，是故两不和合，则是魔事。十二头陀者，行者以居家多恼乱故，舍父母、妻子、眷属，出家行道；而师徒、同学，还相结著，心复娆乱；是故受阿兰若法，令身远离愦闹，住于空闲。远离者，最近三里，能远益善。得是身远离已，亦当令心远离五欲、五盖。若受请食，若众僧食，起诸漏因缘。所以者何？受请食者，若得，作是念：我是福德好人故得；若不得，则嫌恨请者，彼为无所别识，不应请者请，应请者不请；或自鄙薄，懊恼自责而生忧苦。是贪忧法，则能遮道。僧食者，入众中，当随众法，断事摈人，料理僧事，处分作使，心则散乱，妨废行道。有如是等恼乱事故，受常乞食法。好衣因缘故，四方追逐，堕邪命中。若受人好衣，则生亲著，若不亲著，檀越则恨；若僧中得衣，如上说众中之过。又好衣，是未得道者生贪著处。好衣因缘，招致贼难，或至夺命。有如是等患，故受弊纳衣法。行者作是念：求一食尚多有所妨，何况小食、中食、后食！若不自损，则失半日之功，不能一心行道。佛法为行道故，不为益身，如养马、养猪；是故断数数食，受一食法。有人虽一食，而贪心极啖，腹胀气塞，妨废行道，是故受节量食法。节量者，略说；随所能食，三分留一分，则身轻安隐，易消无患，于身无损，则行道无废。如经中舍利弗说：我若食五口六口，足之以水，则足支身。于秦人中食，可十口许。有人虽节量食，过中饮浆，则心生乐著：求种种浆，果浆、蜜浆等，求欲无厌，不能一心修习善法。如马不著辔勒，左右啖草，不肯进路；若著辔勒，则啖草意断，随人意去，是故受中后不饮浆。无常、空观，是入佛法初门，能厌离三界。冢间常有悲啼哭声，死尸狼藉，眼见无常，后或火烧，鸟兽所食，不久灭尽；因是尸观，一切法中易得无常相、空相。又冢间住，若见死尸臭烂不净，易得九想观，是离欲初门，是故受冢间住法。不净、无常等观已，得道事办，舍至树下；或未得道者，心则不大厌，取是相，树下思惟：如佛生时，成道时，转法轮时，般涅槃时，皆在树下。行者随诸佛法，常处树下。如是等因缘故，受树下坐法。行者或观树下如半舍无异，荫覆凉乐，又生爱著，我所住者好，彼树不如。如是等生漏故，至露地住。作是思惟：树下有二种过：一者、雨漏湿冷；二者、鸟屎污身，毒虫所住。有如是等过，空地则无此患。露地住，则著衣、脱衣，随意快乐；月光遍照，空中明净，心易入空三昧。身四仪中，坐为第一，食易消化，气息调和。求道者大事未办，诸烦恼贼常伺其便，不宜安卧；若行、若立，则心动难摄，亦不可久，故受常坐法。若欲睡时，胁不著席。行者不著于味，不轻众生，等心怜愍故，次第乞食；不择贫富故，受次第乞食法。行者少欲知足，衣趣盖形，不多不少故，受但三衣。白衣求乐故，多畜种种衣；或有外道苦行故，裸形无耻；是故佛弟子舍二边，处中道行。住处、食处常用故事多；衣不须日日求，故略说。是十二头陀，佛意：欲令弟子随道行，舍世乐故，赞十二头陀。是佛意，常以头陀为本，有因缘，不得已而听余事。如转法轮时，五比丘初得道，白佛言：我等著何等衣？佛言：应著纳衣。又受戒法，尽寿著纳衣，乞食，树下住，弊弃药。于古四圣种中，头陀即是三事。佛法唯以智慧为本，不以苦为先。是法皆助道、随道故，诸佛常赞叹。

