上一页 下一页

灵峰蕅益大师宗论卷第四之一
古歙门人成时编辑

【普说】
【祖堂幽栖寺丁亥除夕普说】
【歙西丰南仁义院普说】
【歙浦天马院普说】
【茶话】
【答卓左车茶话（原问博山启附）】
【示念佛法门】
【示念佛三昧】
【除夕答问】
【为大冶】
【辛卯除夕茶话】

【普说】

【祖堂幽栖寺丁亥除夕普说】

诸昆仲欲复本来面目。须破我法二执。欲破我法二执。先惩流俗知见。何谓流俗知见。今人一出家参学。便要做善知识。只此岂非我执。又或以律非教。以教斥禅。以禅藐教轻律。岂非法执。纵使和融。不互相非。亦罕兼善。且律师不问何等根性。概要人持律。法师不问何等根性。概要人听经。宗师不问何等根性。概要人参禅。岂非我法二执。殊不知禅教律三。皆如来随机所说。岂有死法。吾今为诸昆仲彻底说破。若真为生死持戒。持戒亦必悟道。真为生死听经。听经亦必悟道。真为生死参禅。参禅亦必悟道。真为生死营福。营福亦必悟道。专修一法亦悟道。互相助成亦悟道。以因地真正故也。若想做律师受戒。想做法师听经。想做宗师参禅。想有权势营福。则受戒听经参禅营福。必皆堕三恶趣。故智者大师云。为利名发菩提心。是三涂因。毫厘有差。天地悬隔。错认定盘星。醍醐成毒药。今受戒听经参禅营福之士。口中亦说真为生死。心中未知生死大苦。火烧眉毛。且图眼下。殊不知无始劫来。头出头没。枉受多少辛酸。卽今幸得人身。幸成僧相。亦经过多少艰苦。然犹未肎猛省发心。此与燕雀处堂何异。且如今夜腊月三十。古人以喻大命尽时。何等迫切。今人且欢呼茶饮。曾不思百岁光阴。尚存几许。岂不痛哉。予出家时。母舅谓曰。法师世谛流布。吾甥决不屑为。将必为善知识乎。予曰。法师是乌龟。善知识是忘八。总不堕此坑壍。舅曰。毕竟何为。予曰。佛且不为。况其他也。舅曰。旣尔何用出家。予曰。只要复我本来面目。舅乃叹善。嗟嗟。予初志若此。尚被虚名所害。不满本志。深以为耻。况初心便要做善知识者邪。假使做得一个世谛善知识。济甚么事。名利日重。正法日衰。坏周室者齐桓晋文耳。又吾眼见耳闻诸善知识。唯紫柏大师一人。已证无生。已得自在。其余大老。建丛席。立规条。广大周详。名满海内者。临命终时。俱未免牵缠系恋。反不若我憨翁大师。及幽溪师伯。 晚年一味默修。不管丛林中事。皆得脱然坐逝。又不若彼雪庭禅师。灵源法师。一生不拘小节。临终亦得潇然。故知门庭施设。不惟无益本分。正复萦绊杀人。吾憾障深力薄。戒品尚多缺略。持名犹属散心。然旣深知生死过患。故决不敢装模作样大胆欺心。今二年聚首。不久拟别。故尽力抖擞屎肠。为诸昆仲。作此最后警策。伏惟著眼珍重。

【歙西丰南仁义院普说】

诸仁者。生死事大。无常迅速。生不知所从来。死不知所从去。是分段生死苦。念念迁流。刹那不住。是变易生死苦。此二种苦。但是生死枝流。未是生死根源。如何是二种生死根源。不了一真法界。不觉念起。而有无明。妄于平等性中。分能分所。分色分心。分为无为。分漏无漏。分依正。分因果。分善恶。分苦乐。分内外。分大小。乃至种种虚妄分别。便是变易生死根源。不知一切法因缘无性。妄计我人众生寿者等种种知见。妄起贪嗔痴慢等种种烦恼。便是分段生死根源。此二种根源。总不离现前一念。虚妄无明。而虚妄无明。正眼观来。不在内。不在外。不在中闲。不在过去。不在现在。不在未来。非青黄赤白。非长短方圆。非声香味触法。非眼耳鼻舌身意。当下卽是真空实相。但由众生不了。自生迷倒。流转无穷。所以诸佛出现。祖师西来。直指人心。见性成佛。无非破此二种根源。秖如二祖见初祖云。我心未安。乞师安心。初祖云。将心来与汝安。二祖良久云。觅心了不可得。初祖云。与汝安心竟。只此觅心了不可得一语。大须著眼。莫似鹦鹉禅。但能学语。我且问你。旣了不可得。又谁为觅心者。且如现前此身。不出地水火风空识六界。身中坚相是地界。湿相是水界。暖相是火界。动相是风界。骨节毫窍及腑脏疎通处卽是空界。见闻觉知分别妄想是心识界。若谓坚相能觅心者。则大地皆能觅心。湿相能觅心者。江河海水皆能觅心。暖相能觅心者。灯灶火乃至劫火。皆能觅心。动相能觅心者。大小风乃至毗岚。亦能觅心。空界能觅心者。现前虚空亦能觅心。见闻觉知能觅心者。又唤甚么作见闻觉知。眼如葡桃朶。耳如新卷叶。鼻如双垂爪。舌如初偃月。身如腰鼓颡。都是色法。如何能见能闻能嗅能尝能觉。意如暗室见。昏扰扰相。自不明了。如何能知。见闻觉知旣不可得。安能觅心。如是地水火风空识六界。皆不能觅心。毕竟谁为能觅心者。若是个有血性的男子。到者里。分疏不下。体会不来。决要讨个分晓。拶到水穷山尽处。如铜墙铁壁相似。老鼠入牛角。直至没兴路头穷。向有意无意闲。忽然打失娘生鼻孔。方知能觅所觅。果然了不可得。方是宗门最初一步。若谓此外别有修行。便是天魔外道。若谓此后更无修行。便当朝打三千。暮打八百。贬向阿鼻地狱。何以故。如二祖半世弘法。将大法付与三祖后。更复混迹尘寰。滥同乞士。以自调心。咄。旣觅心了不可得。何故又说调心。终非二祖前后自语相违。当知此事。大不容易。沩山祖师云。此宗难得其妙。切须仔细用心。可中顿悟正因。便是出尘阶渐。生生若能不退。佛阶决定可期。古来宗匠。于此一大事因缘。何等慎重真切。岂似末世秽浊狂禅。才得一知半解。便向人前妄开大口。自诳诳他。坏我祖意。贻祸无穷。当知若从了不可得处安心。则更无一物可贪。卽是随顺修行施波罗蜜。更无一尘可染。卽是随顺修行戒波罗蜜。更无人我是非可论。卽是随顺修行忍波罗蜜。更无懈怠夹襍。卽是随顺修行精进波罗蜜。更无散乱妄想。卽是随顺修行禅波罗蜜。更无颠倒愚痴。卽是随顺修行般若波罗蜜。者个方是应无所住而生其心。除此心性法门外。何处有戒可持。有教可看。有禅可参。况如来所制大小律仪。皆为断除现在未来有漏。直下安心。本是至圆至顿。如来所说一代时教。皆是破除我法二执。直下安心。亦是至圆至顿。祖师千七百则公案。皆是随机设教。解黏去缚。斩破情关识锁。直下安心。亦是至圆至顿。若不能断有漏法。卽不知戒意。不能破我法二执。卽不知教意。不能斩破情关识锁。卽不知祖师西来意。旣不知戒意教意祖意。纵三千威仪。八万细行。性业遮业。悉皆清净。止是人天小果有漏之因。纵三藏十二部。无不淹贯。谈说五时八教权实本迹皆悉明了。止是贫人数他宝。身无半钱分。纵公案烂熟。机锋转语。颂古拈古。上堂普说等。一一来得。秖足长慢饰非。欺诳人天。皆所谓因地不真。果招纡曲。邪人说正法。正法亦成邪。故圆觉经云。末世众生。无令求悟。唯益多闻。增长我见。但当精勤降伏烦恼。未得令得。未证令证。此之谓也。诸仁者出生死事。大不容易。蕅益道人。二十四岁出家。真为生死大事。真不著一毫意见。真不用一点气魄。真不为一些名利。只因藏身不密。为一二道友所逼。功用未纯。流布太蚤。遂致三十年来。大为虚名所误。直至于今。发白面皱。生死大事。尚未了当。言之可羞。思之可痛。所以平生誓不敢称证称祖。犯大妄语。誓不敢摄受徒众。登坛传戒。迩来幷誓不应丛林请。开大法席。盖诚不肎自欺自误故也。今玄邃吴居士。普为缁素。特请开示超生脱死法门。蕅益自实未曾超生脱死。如何可开示人。然旣同在生死海中。幸于出生死法。颇知真正路头。故不妨与诸仁者平实商量最初一步。果欲超生脱死。第一不得意见卜度。第二不得气魄承当。第三不得襍名利心。适闽之南。适燕之北。路头一错。愈趋愈远。此实言言血泪。字字痛心。秖恐愁人莫向无愁说。说与无愁总不知耳。诸仁者还知愁么。佛言得人身者如爪上土。失人身者如大地土。一口气不来。便向驴胎马腹胡钻乱撞。动经千生百劫。得出头来。知是几时。况末世邪师说法如恒河沙。一盲引众盲。相牵入火坑。故永明大师云。无禅有净土。万修万人去。有禅无净土。十人九错路。我憨翁大师又云。今时若有禅无净。奚止十人九错。敢保十一个错在。此皆深慈大悲。真语实语。伏愿诸仁者。莫堕狂野覆辙。直须痛念无常。信愿念佛。求生净土。此生不向今生度。更向何生度此身。珍重。

【歙浦天马院普说】

华严经云。若人欲了知。三世一切佛。应观法界性。一切惟心造。金刚经云。一切有为法。如梦幻泡影。如露亦如电。应作如是观。当知二偈。旨趣无别。旣惟心造。皆是有为。旣惟有为。皆如梦幻。然有为有二。一有为有漏。卽六凡法界。二有为无漏。卽四圣法界。十界圣凡虽别。究竟皆惟心造。而有为有漏如梦幻。有为无漏顺法性故。非梦幻也。何谓六凡皆唯心造。若一念与上品十恶相应。则法界举体而为地狱。一念与中品十恶相应。法界举体为畜生。一念与下品十恶相应。法界举体为饿鬼。一念与下品十善相应。法界举体为修罗。一念与中品十善相应。法界举体为人道。一念与上品十善相应。法界举体为天道。此六道者。不但三涂。及下界人天。生死往还。如幻如梦。假饶非想非非想处。不免堕落空亡。皆如梦幻也。何谓四圣皆唯心造。若能知苦断集。慕灭修道。勤修戒定慧品。得证偏真涅槃。则法界举体而为声闻。能谛观流转还灭十二因缘。而得觉悟。则法界举体为独觉。能以先知觉后知。先觉觉后觉。广修六度万行。自利利他。则法界举体为菩萨。菩萨复有四种。若依生灭四谛。发四弘誓愿。三大阿僧祇劫。伏惑度生。卽是藏教菩萨。依无生四谛发四弘。先断正使。扶习润生。度如幻众。卽通教菩萨。依无量四谛发四弘。不但化度六凡出分段生死。兼度三乘权圣出变易生死。卽别教菩萨。若能彻悟现前一念心性。本自竖穷横遍。众生迷之举体为集苦。而此心不减。诸佛悟之举体为道灭。而此心不增。妙心虽同。迷悟悬隔。遂依无作四谛发无上菩提心。称性修行六度万行。自觉觉他。卽是圆教菩萨。此四种菩萨所修福智。便名有为无漏。况功行圆满。同归无上菩提。则法界举体而为四智菩提。无漏身土。尽未来际。利乐有情。岂可亦谓之如幻如梦乎。然四圣中。二乘虽出生死。但证偏真。不达心性全体。仅名有为无漏。诸佛菩萨。能证心性全体。故约全性起修。卽名有为无漏。可也。若约全修在性。卽名无为无漏。可也。金刚经如幻如梦者。为破凡外二乘我法二执言之。夫梦境虽空。而梦心卽是觉心。幻事虽虚。而幻本亦不全虚。泡虽无实。而非无水。影虽无实。而非无质。则知六凡生死往还。虽如幻梦。而佛性亦不断灭。但日用不知耳。菩萨了知现前一念心性。亘古亘今。本不生灭。上等诸佛。下等众生。虽欲不上求下化。不可得也。然虽发大菩提心。无始虚妄无明习重。观力轻微。恐易退转。必须将此圆解。专念阿弥陀佛。求生极乐世界。盖吾现前一念心性。旣本竖穷横遍。则本具无边刹海。于我心性无边刹海中。实有十万亿刹外之极乐世界。实有现在阿弥陀佛。先证心性。慈悲接引一切迷流。我今以此菩提心力。称彼名号。便与阿弥陀佛如空合空。水合水。故称名一声。卽一声一心不乱。称名十声。卽十声一心不乱。乃至称名七日。卽七日一心不乱。以正称名时。更无二心。更无可乱故也。或谓十恶五逆。临终十念。尚得往生。何必平日矻矻称名。此大不然。经云。十恶五逆得往生者。必过去曾种菩提种子。若无菩提种子。何能遇善友。纵遇善友劝发。亦何能顿生信愿。称念弘名邪。故凡修心净业之士。急须荐取妙心。发菩提愿。称念阿弥陀佛。虽不断惑。亦能带业往生。横超三界。乃不可思议法门。十方诸佛。以无量舌。无量音。叹此法门。犹莫能尽。应当谛信而力行之。今篁南圣河吴居士。与坚密法友。特为令先慈成净优婆夷。洪太孺人。请说法要。敬为拈出。

【茶话】

【答卓左车茶话（原问博山启附）】

（上堂则超佛越祖。接众则权引中下。此流俗宗匠。未悟心法者。所必堕之窠臼。致禅教律。及净土诸法。俱失纲宗。俱成实法。智者无所适从。愚人蔑弃一切。有自来也。佛言。若人专念弥陀佛。是名无上深妙禅。如今弄虚头逞精魂汉。一味胡言乱语。定不如真实参究念佛底人。寕为上上人拨无净土。令悟土卽心。不应为中下人收作权乘。破坏真法。况法王于法自在。随时应机。自无陈见。何必依他古宿。扬禅抑净。伏乞竖吹毛劔。击涂毒鼓。大转法轮。如何是念佛门中通身入理向上一路。直踏毗卢顶上行作略。如何是学人初下手时。便离四句绝百非念佛。如何是念佛人最后极则淆譌处脑后一锤。从来宗门语句。壁立万仞。一涉净土。定属廉纤。冀和尚将向来自性弥陀惟心净土等语。撇向一边。亲见如来境界。快说一番。震动大千世界。）
宗乘与净土。二俱胜妙法。众生根性异。不免随机说。向上一著。非净非禅。卽禅卽净。才言参究。已是曲为下根。果大丈夫。自应谛信是心作佛。是心是佛。设一念与佛有隔。不名念佛三昧。若念念与佛无闲。何劳更问阿谁。故参究谁字。与摄心数息等。皆非净土极则事也。净土极则事。无念外之佛。为念所念。无佛外之念。能念于佛。正下手时便不落四句百非。通身拶入。但见阿弥陀佛一毛孔光。卽见十方无量诸佛。但生西方极乐一佛国土。卽生十方诸佛净土。此是向上一路。若舍现前弥陀。别言自性弥陀。舍西方净土。别言惟心净土。此是淆譌公案。经云。三贤十圣住果报。惟佛一人居净土。此是脑后一锤。普贤十大愿王。导归极乐。谁敢收作权乘。忆佛念佛。不假方便。自得心开。谁谓定属廉纤。但能深信此门。依信立愿。依愿起行。则念念流出无量如来。徧坐十方微尘国土。转大法轮。照古照今。非为分外。何止震动大千世界而已。欲知纳僧家事。不妨借中峰一偈。通个消息。偈曰。禅外不曾谭净土。须知净土外无禅。两重公案都拈却。熊耳峰开五叶莲。

【示念佛法门】

念佛法门。别无奇特。只深信力行为要耳。佛云。若人但念弥陀佛。是名无上深妙禅。天台云。四种三昧。同名念佛。念佛三昧。三昧中王。云栖云。一句阿弥陀佛。该罗八教。圆摄五宗。可惜今人。将念佛看做浅近勾当。谓愚夫愚妇工夫。所以信旣不深。行亦不力。终日悠悠。净功莫克。设有巧设方便。欲深明此三昧者。动以参究谁字为向上。殊不知现前一念能念之心。本自离过绝非。不消作意离绝。卽现一句所念之佛。亦本自超情离计。何劳说妙谭玄。秖贵信得及。守得稳。直下念去。或昼夜十万。或五万三万。以决定不缺为准。毕此一生。誓无变改。若不得往生者。三世诸佛。便为诳语。一得往生。永无退转。种种法门。咸得现前。切忌今日张三。明日李四。遇教下人又思寻章摘句。遇宗门人。又思参究问答。遇持律人。又思搭衣用鉢。此则头头不了。帐帐不清。岂知念得阿弥陀佛熟。三藏十二部极则。教理都在里许。千七百公案向上机关亦在里许。三千威仪。八万细行。三聚净戒。亦在里许。真能念佛。放下身心世界。卽大布施。真能念佛。不复起贪嗔痴。卽大持戒。真能念佛。不计是非人我。卽大忍辱。真能念佛。不稍闲断夹襍。卽大精进。真能念佛。不复妄想驰逐。卽大禅定。真能念佛。不为他歧所惑。卽大智慧。试自简点。若身心世界。犹未放下。贪嗔痴念。犹自现起。是非人我。犹自挂怀。闲断夹襍。犹未除尽。妄想驰逐。犹未永灭。种种他歧。犹能惑志。便不为真念佛也。要到一心不乱境界。亦无他术。最初下手。须用数珠。记得分明。刻定课程。决定无缺。久久纯熟。不念自念。然后记数亦得。不记亦得。若初心便要说好看话。要不著相。要学圆融自在。总是信不深。行不力。饶你讲得十二分教。不得千七百转语。皆是生死岸边事。临命终时。决用不著珍重。

【示念佛三昧】

念佛三昧。名宝王三昧。三昧中王。凡偏圆权实种种三昧。无不从此三昧流出。无不还归此三昧门。盖至圆顿之要旨。亦三根普利之巧便也。众生心性。一而已矣。只此一心。法尔具真如生灭二门。正随缘而不变。名真如门。卽不变而随缘。名生灭门。依真如门说圆实教。依生灭门说偏权教。离真如无生灭。权是实家之权。故可为实施权。离生灭无真如。实是权家之实。故须开权显实。为实施权。有藏通别教之三。开权显实。统惟圆教之一。权实四教。无非念佛法门。所谓念自佛。念他佛。双念自他佛。约四教成十二种念佛三昧。又常行等四种三昧同名念佛。一一三昧。各具十二。则四十八种。复次念他佛者。或念相好。念法门。念实相。以例念自念双。亦可各三。广歴四三昧。四教则一百四十四种。一一种。复有无量境观差别。非言可宣。而持名一法。出佛说阿弥陀经。仍在前来种种三昧之外。观经云。汝若不能念彼佛者。应称无量寿佛名字是也。此持名法门。虽似曲为中下。仍复最顿最圆。盖所持之心。无论解与不解。当体无非一境三谛。能持之心。无论达与不达。当体无非一心三观。请尝言之。六字弥陀。为因名故名。为因心故名。为亦名亦心故名。为非名非心故名。若因名故名。名应自持。何待心持。又名能自持。与心何预。若因心故名。是心本有名。则不持时。名何不现。若亦名亦心故名。名能有名。何待于心。心能有名。何待于名。又此名字。谁半属名。谁半属心。且不持时。名中半名虽无。心中半名应在。离旣各无。合云何有。若非名非心故名。旣非名非心。何能更有弥陀名字。如此推名。名字性空。缘生幻有。一名字性。卽一切名字性。名字卽法界。中道实相。举一全收。无一法在名字外。所念境谛旣尔。能念观智。例此可知。复次束此境三。总名妙假。举正报该依报。举化主该徒众。举假名该实法。一句名号。三千歴然故。复次束此观三。总名为空。以觅心无朕故。复次名若是心。复何为名。名若非心。心何持名。心若是名。复何为心。心若非名。名何预心。于其中闲。无是非是。岂非卽中。虎溪云。境为妙假观为空。境观双亡卽是中。亡照何尝有先后。一心圆绝了无踪。此之谓也。悟此理而持名。则一称一念。顿圆无上菩提。纵未悟而捻珠记数。矻矻穷年。未尝不暗合道妙。全在妙境妙观之中。久久熏习。性德渐显。如染香人。身有香气。不假方便。自得心开。此莲宗诸祖。所以极力弘扬也。谁有智者。舍此别求歧径哉。

【除夕答问】

维那问。腊月三十日。请师直拈向上一著。答。本具现成。不从人得。西堂问。本具现成。因甚欲证而不能卽证。答。何劳欲证。良久曰。欲证者稀。乃曰。文殊起佛见法见。世尊贬向二铁围山。高峰云。今日有起佛见法见。便应合掌赞叹。何以故。时节若到。其理自彰。世尊贬文殊。为诫心外求佛法者。高峰赞二见。为劝甘弃佛法者。惟达心外别无佛法。方可炽然求于佛法。古人不著佛法僧求。如是而求。岂似今人。才说求佛求法。便昧性具之宗。才说无佛无法。便欲全废修证。偏邪之见。何预圆宗。众居士问。大慧答中庸首三句为三身。有过无过。答。宗眼圆通。随拈皆得。灼然无过。然是大慧之中庸。非子思之中庸也。进问。何故清凉国师。谓妄欲和融儒释者。应堕无闲。答。儒是世闲法。执同则谤出世法。所以犯堕。今禀华严事事无碍之宗。如徧行外道。同证解脱。又禀法华开显之旨。治世语言。皆顺正法。故无过也。惺谷禅师云。为门外人说同句。不同。彼必反生疑谤。为入门人说异句。不异。彼必狃于旧习。为升堂人说双亦句。令知差别源委。为入室人说双非句。粗言细语。同归第一义谛。儒释但假立名字。有何同异可论哉。进问。且如喜怒哀乐之未发谓之中。与一念未生。为同为别。答。若炽然喜怒哀乐时。仍是未发之中。可谓一念不生全体现。若离现前一念。别求一念未生前。谓是向上。全堕灭相法尘。当知念卽无念。故云未生。喜怒哀乐卽无喜怒哀乐。故云未发。恁么会得。方许说同。其或不然。四句俱谬。又问。菩提流支是大乘法师。何于达磨兴毒。答。南岳思大师亦受七毒。此皆二义。约实则权位大士。不达圆乘。如增上慢四众。打常不轻是也。约权则正显南岳达磨之妙。如调达真善知识是也。西堂问。旣云教外别传。何复云棱伽四卷可以印心。答。教外别传。卽教内真传。如因指见月。指非是月。不谓所指非月也。离经一字。卽同魔说。不以经卷印心。何名传佛心印。又吾宗乘妙处。夺情不夺法。执著文字。须云不立。若执不立。妙药反成大病。却是依文解义。三世祖冤。所以仍须以教印心也。凡看宗语。须具超方眼目。且如神秀偈。五祖教人礼拜持诵。依此修行。可作佛祖。六祖书偈。以鞵抹之云。亦未见性。人皆谓与夺互换。又诡护六祖。不知此时。佛法尚盛。人情尚湻。彼追逐者。皆英杰为法而然。绝非争虚名虚位。何必如兵不厌诈之局。贻羞法门哉。当知秀偈。虽涉渐修。千稳百当。祖偈。虽甚圆顿。毫厘有差。天地悬隔。得则直超。失则永坠。五祖赏则真赏。罚则真罚。非诡态也。且必密付信衣。遣令他去者。正欲与六祖。共扶圆门渐修之慧命。不忍使现在未来众生。误堕坑堑。乃为密护神秀。故致六祖僃受逋逃驱逐之苦。使一时表彰。分以半座。何得有此。岂五祖亦曾受金币故。法嗣不厌众心。六祖亦以荐书得法故。虽受源流。而心虚胆怯。不能登座挥尘哉。若能于语录看出文外之旨。亦能于千经万论看出文外之旨。便不是依文解义。亦复不离经论一字。如或不然。三藏十二部。千七百公案。皆标月指。认祖指为月。与认佛指为月。何以异哉。

【为大冶】

禅教律三。总非心外有法。是故分执之固谬也。合求之亦谬也。分执鬬诤滋生。合求泛滥无统。皆由不知痛为生死。直趋菩提。所以图名不图实。图枝末不图根本耳。夫禅教律。皆名也。真能自觉觉他。乃其实也。机锋转语。偈颂拈提。禅之枝末也。透脱识情。禅根本也。消文衍义。章句名相。教之枝末也。观心入证。教根本也。著衣持鉢。锡杖芒鞵。律之枝末也。断有漏法。律根本也。苟依禅透脱识情。何患不观心入证。断有漏法乎。苟依教观心入证。何患不断有漏法。透脱识情乎。苟依律断有漏法。何患不透脱识情。观心入证乎。不惟分无可分。亦且合无可合。分无可分。故古来大圣大贤。无不贯通三学者。合无可合。故古来真实知识。无不各专一门者。六祖南岳等。未尝为人授戒说经也。窥基长水等。未尝为人棒喝授戒也。道宣怀素等。未尝为人上堂讲经也。降自近代尊宿。亦有古风可仰。如寿昌禅师。深知教律之意。终不授戒说经。雪浪法师。深知禅律之意。终不提拈授戒。大会示权二律主。亦知禅教之意。终不谭宗说教。至紫柏大师。学淹三藏。果证无生。道高德厚。杲日丽天。乃一生绝不上堂。不讲经传戒。秖令人真参实究。深入经藏。誓持根本五戒而已。其视法门中事。何等尊重。岂似后人。茫无所知。肆无忌惮。敢于辄自上堂讲演传戒。如贱丈夫之登垄断。几何不以如来正法。为戏剧之具也。呜呼痛哉。江右大冶贤者。苦求一言。发明三学根源。予谓学人出门一步。先须痛绝眼前虚名小利。百年活计必当置身千古圣贤之列。誓就现前一念。识取三学真正血脉。仍向红炉烈焰中。千锤百炼勿为跃冶之金。然后晦迹韬光。向古庙香炉安身立命。毕志不起一念浮动心。直俟绝后再苏。譬如冷灰豆爆。无秋毫意必固我。方可作陶凡铸圣大冶矣。大众珍重。

【辛卯除夕茶话】

诸方茶话。多说向上事。朽旭不然。与诸友说家常受用耳。佛制比丘。行六和敬。所以僧伽。名和合众。身和同住。口和无诤。意和同悦。戒和同修。见和同解。利和同均。遵此六和。乃名僧宝。其要只一慈心也。佛告比丘。汝等应当身业行慈。口业行慈。意业行慈。当知慈能关闭诸恶趣门。普生无量众善。慈心之人。嗔者见之欢喜。怖者见之安隐。忧者见之开释。苦者见之悦乐。乃至鸟兽见之不生毒害恐布之心。试观魔亦现佛相好光明殊特。而令见者恍惚不安。以无慈心也。佛亦现明王相。忿怒威猛。而令见者拔罪生善。以有慈力也。朽旭生平。不曾为一人剃头。亦不曾为一人改名。凡同住者。十方彼此。法道为亲。情无适莫。但愿诸友。各修慈心三昧。不可随俗狥污。亦勿矫强立异。恪遵佛戒。痛革妄情。除得一分习气。是一分修行。融得一分偏私。是一分学问。朽旭德薄缘浅。誓不图热闹门庭。世谛流布。须各为大事。念报深恩。互相砥砺。力挽颓风。庶不辜同住一番。最后腊月三十日到来。保有真实受用。不至如落汤螃蟹也。珍重。

灵峰蕅益大师宗论卷第四之一

上一页 下一页