上一页 下一页

灵峰蕅益大师宗论卷第二之五
古歙门人成时编辑

【示王梦回名净醒】
【示范得先】
【示叶天纪】
【示巨方】
【示苍云】
【示朱震旸】
【示西池】
【示何德坤】
【示念佛社】
【示闵周挻】
【示闵大飞二则】
【示戒心】
【示吴景文】
【示如母】
【示用晦二则】
【示明记】
【示马太昭】
【示六正】
【示清源】
【示九牧法主】
【示吴允平】
【示吴劬庵】

【法语五】

【示王梦回名净醒】

心性意知梦具也。天地万物梦境也。古今治乱梦所幻现也。惟能做梦者。终日在梦。终日不坏。夫做梦者。不惟不可唤作古今治乱。天地万物。且不可唤作心性意知。通此者。通乎昼夜之道而知矣。

【示范得先】

惟得天下之最后者。能得天下之最先。惟知天下之最先者。能得天下之最后。故曰干知大始。坤作成物。岂自强载物有二体哉。颜子没。圣学亡。知行分张。朱陆竞异。参以功利之心。襍以人我之见。饰以掠虚捕影之禅。而天下无真儒矣。颜氏有不善。未尝不知。可谓知其最先。知之未尝复行。可谓得其最后。然孔子极力发明。惟不迁怒不贰过六字而已。无怒无过心之体。有怒有过意之动。知怒知过是良知。不迁不贰是格物。向此荐得。真得先矣。

【示叶天纪】

有心而后有天地万物。圣贤传授。不过以心印心。故曰人心惟危。道心惟微。惟精惟一。允执厥中。心岂有二哉。迷其本一。故人心惟危。如水成冰也。悟其无二。故道心惟微。如冰还成水也。返迷归悟。故名惟精。如汤消冰也。迷悟性空。故名惟一。如冰水同一湿性也。炽然迷悟。体元不属迷悟两端。故名厥中。卽惟一之体也。从迷得悟。一悟永不复迷。故名允执。卽惟精之功也。尧以此心学立其极。了知心外别无天地万物。所以天与之。人归之。草木瑞应之。梧桐纪闰。蓂荚纪月。岂离心性外别有感应乎哉。唐虞三代虽往。而吾人心性元未尝往。春秋之时有孔颜。六朝之末有王通。宋有陆象山。明有王文成。后之学者。苟契于心性之源。谓尧舜孔颜至今未亡可也。然尧舜孔颜不过达心外无法。故物格而良知自致。知至而意诚心正。修齐治平。不劳功力。何尝以八条目。三纲领。乱此一以贯之之传也。周濂溪发悟于东林总。欲剃落。总公嘱以扶植儒学。遂为宋儒鼻祖。吾于天纪。有厚望焉。

【示巨方】

天台接龙树闻知之传。阐鹫峰开显之妙。权实同彰。教观幷举。如三代礼乐。超卓万古。非汉唐襍霸襍夷之治。能仿佛万一也。后世逐流忘源。渐成繁芜。而矫枉过正者。又复束置高阁。适令诸侯之恶其害己者。益无忌惮。公然以疏抗经。祖抗佛。噫。可悲甚矣。妙峰老人。出月亭之门。而力弘台旨。绍觉老人。私读大觉遗籍。而徧演三宗。绍师襍无的传。妙师专传无尽师。于是世闲复知有台宗名字。逮今日又未免名盛实衰矣。予本宗门种草。因感法道陵夷。鉴近时禅病。思所以救疗之者。请决于佛。拈得依台宗注梵网阄。始肎究心三大五小。愧无实德。不克以身弘道。然于古之妙。今之弊。颇辨端的。盖台宗发源法华。法华开权显实。则无所不简。无所不收。今之弘台宗者。旣不能徧收禅律法相。又何以成绝待之妙。旣独负一台宗为胜。又岂不成对待之粗。是故台旣拒禅宗法相于山外。禅亦拒台于单传直指之外矣。夫拒台者。固不止于不知台者也。拒禅与法相者。又岂止于不知禅与法相而已哉。寕学圣人未至。不愿以一善成名。噫。果不以一善成名。圣人亦无不可学至之理矣。

【示苍云】

学道别无实法。变化气质。尅除习气而已。气质变。品格不期超而自超。习气除。佛法不求透而自透。金以炼而精。镜以磨而净也。今之学者吾惑焉。任卤莽之质而不知革。益骛外之习而不知返。投铅铁于真金。求斤两之多。不知其襍伪不堪也。用白墠涂镜。欲光明洁白。不知其埋没愈甚也。真有志圣贤佛祖之学。必先易众人所难。缓时流所急。师于古。不师于今。考于人。不信于意。说我过者如良医。誉我善者如鸩酒。千古道脉期我者。为明师良友。眼前活计诱我者。为恶友魔党。看一经思与身心当下相应。覩一事思与本分有何损益。见贤思齐。见不贤而内自省。是贤与不贤皆能益我矣。傥见善不能随喜修学。见恶轻慢毁侮。是善恶皆能损我矣。嗟嗟。善取益者。无往非益。甘自损者。无往非损。故曰智人治心不治境。愚人治境不治心。柰何不深思哉。予生过失最多。未能寡过。安能策人。然法友果能自策。予之过。卽法友药也。予惟实无片长。故无可自炫。今法友纵有长处。亦当学予之不炫。予自省。真不如一切人。故断不敢轻一切人。今法友纵胜一切人。亦断不可轻一切人。予惟无所不师。故无偏师。今法友纵偏师予。亦宜学予无所不师。至若专研教观。事忏摩。送想安养。不求名闻。不志利养。皆本分当然。无一可表异者。傥一念表异。只此一念。便与教观不相应。亦与忏摩不相应。安养不相应。亦是名根。亦是利薮。此予所以念念自讼。的知寡过之难。未审法友果能自讼。能寡过否也。呜呼。世衰道微。师资谊丧。相縻以名。相羁以势。谁复知有出生死成菩提事。口云为生死。培生死者有之。口云求菩提。背菩提者有之。总由不破我法二执故也。然此二执。潜伏藏识。游戏诸根。日夜流注。曾无闲断。舍此不究。而别究教观。舍此不忏。而别修忏摩。舍此不净。而别求净土。岂自觉觉他之道哉。

【示朱震旸】

金刚般若。不出应住降心二问。而非两事也。能降伏。则能如所教住。 住六尘。则为不降伏心。是故西土菩萨。以四心释降伏。义无不尽。一广大心。谓所缘境徧。不隔三界四生。降伏无始区局六尘之心。二第一心。谓所发誓深令得无余涅槃。降伏无始于下劣六尘喜足之心。三常心。谓众生卽自心。心外实无众生得灭度者。降伏无始于六尘隔越妄计彼我之心。四不颠倒心。谓达无我人众生寿者四相。降伏无始于虚妄六尘计我我所之心。当知念念与四心相应。卽为如所教住。傥一念住六尘。卽为非住。以色声香味触法区局不广大。下劣非第一。迁变非真常。颠倒非正智。故不住六尘。亦不住于不住。故云应无所住。而生其心。盖住六尘。固名凡夫外道。住于不住。秖名声闻缘觉。仍住出世微细法尘。不名真正无住。故亦为区局下劣迁变颠倒。而非广大第一真常正智。惟发阿耨多罗三藐三菩提心之大菩萨。了知现前一念心。本自广大第一真常本无颠倒。是以住于广大第一真常正智。而修六度万行。不同凡夫之住有。二乘之住空也。吾人见此。便可直下修行。傥起一念。若区局心。若下劣。若隔别。若颠倒心。卽以广大心第一常正智心而降伏之。亦复不取广大乃至正智之相。以四心本非色声香味触法境故。如此功夫。甚痛快。甚直捷。尽未来际如此应住。如此降伏。可谓以不生不灭为本修因。然后圆成果地修证者矣。

【示西池】

经云。得遇道。兴信心难。旣信心。发菩提心难。旣发心。无修无证难。嗟乎。此至言也。然不达无修无证之体。不名真菩提心。不发真菩提心。亦不名真信。信岂易言哉。马鸣立论。直名起信。三祖作铭。直名信心。不似后世。妄以信解修证。强分浅深次第也。西池贤者。同子妾女俱出家。昔庞居士。夫妇同居。男不婚。女不嫁。且云。但愿空诸所有。切勿实诸所无。其契无修无证之旨不甚明白邪。今近住戒。正无修无证妙法。傥不向此著眼。拟于何处觅玄。且如不杀杀业空。不偷盗业空。不淫相生业空。不妄语相恼业空。不饮酒痴暗业空。然不杀不取长寿报。不盗不取富饶报。不淫不取梵世报。不妄不取信重报。不饮不取聪利报。岂非但空所有不实所无之妙行乎。以此清净三业。普与众生同归寂光真性。岂非无修无证大菩提心乎。若不能于戒中彻见性修不二宗旨。何名真信。故三祖曰。信心不二。不二信心。言语道断。非去来今。马鸣曰。自心起信。还信自心也。

【示何德坤】

善学佛法者。不难通文难达义。不难达义难入理。又不难入理难忘情。夫情苟未忘。所入理决不莹彻。理不莹彻。所达义。决不无碍。义未无碍。所通文决非总持。是以性相分河。宗教别户。末法之蔽。非情为之累乎。然情非仅色声香味触法牵动六根已也。非仅富贵功名道德羁系生平已也。纵全体放下。浑身拶入。而学天台者。有天台当情。学贤首慈恩者。有贤首慈恩当情。参曹洞者。有曹洞当情。参临济者。有临济当情。一法当情。便成理障。理障则义局。义局则文脉死矣。文脉死尚不可为文宣子孙。况迦文真［胤-L］乎。故吾每谓真不负己灵者。须尽飜近时宗教窠臼。方可徧入古来宗教堂奥。夫堂奥岂有他哉。不过发明吾人本有心性而已。心性无法不具。无法不造。而所具所造一切诸法。皆悉无性。明此无性之法。一一皆非实我实法者。谓之慈恩宗。明此诸法无性。一一皆能徧具徧造者。谓之法性宗。直指现前妄法妄心。悉皆无性。令见性成佛者。谓之禅宗。是故临济痛快直捷。未尝不精微。曹洞精细严密。未尝不简切。唯识存依圆。未尝不破徧计。般若破情执。未尝不立谛理。护法明真如不受熏。未尝谓与诸法定异。马鸣明真如无明互熏。未尝谓其定一。乃至教乘。虽借语言。未尝不契实相之体。禅宗虽埽文字。未尝或堕暗证之愆。良由古人真能忘情。所以入理。今人多分泥理。所以添情也。

【示念佛社】

吾人从无始来。直至尽未来际。决无不起念时。纵心虑灰凝。入无想定。仍堕八万四千枯稿乱想。但念地狱则地狱界人。念饿鬼则饿鬼界人。乃至念佛。则为佛界人耳。此理至明。故宗镜云。一念相应一念佛。念念相应念念佛也。若更问念佛是谁。头上安头。骑驴觅驴。明眼为之喷饭。而近代无知狂悖之徒。反以话头为奇特。名号为寻常。弃如意珠王。竞取瓦砾。可哀矣。晟溪诸善友。独能结社念佛。尽一日中。出声一炷香。默持一炷香。循环无闲。必以一心不乱为期。此简巧之行。须深信勿疑。久久勿替。自当圆超五浊。圆净四土。更莫向含元殿里问长安也。

【示闵周挻】

信愿如目。众行如足。信愿如牛。众行如车。信愿如棋之有眼。众行如棋之有子。故信愿行三。虽缺一不可。而尤以信愿为主为导也。盖信愿旣专。凡种种诸善。皆净土资粮。纵万不幸。误作诸恶。诚心忏悔。断相续心。亦足为往生妙行。苟无信愿。则戒感人天。定感色无色界．慧尅二乘权果而已。

【示闵大飞二则】

佛法贵精不贵多。精贯多。多不能专精。故提纲挈领之道。不可不急讲也。纲领者。现前一念心性而已。心性不在内外中闲。不属过现未来。不可以色声香味触法求。不可以有无双亦双非取。心性旣尔。一切法性亦如是。故曰因缘所生法。卽空卽假卽中。中者性体。空者性量。假者性具也。迷此性量。名见思惑。迷此性具。名尘沙惑。迷此性体。名无明惑。三惑皆迷中翳妄。非有实体。故三观起。三惑随消。由吾人迷有厚薄。致如来教有顿渐。是知顿渐诸教。皆为了悟心性而设。若了心性。教纲在我不在佛矣。然须先破我法二执。是故唯识初二卷言之独详。学者果能随文会理。将无始名言。戏论我法习气。当下剗除则真空理显。此之空理不当有无。有无自尔。无者无彼徧计。有者有彼依圆。圆成实者。唯识实性。名中道第一义谛。依他起者。唯识假相。名为俗谛。此二皆非实我实法。但众生徧计执情名为我法。我法本空。名为真谛。三谛不一异。不纵横。真中为理如水。俗谛为事如波。藏通二教。仅诠真理。以六凡为俗。别圆二教。正诠中理。以十界为俗。先于现前一念心性。达三谛已。则知一代教法。或顿诠此心性。或渐诠此心性。或诠心性少分。或诠心性全体。不啻持一钥开众锁也。岂于千经万论兴望洋之叹哉。（其一）　般若非他。现前一念心性而已。心性本自竖穷横徧故广大。妄认四大为自身相。六尘缘影为自心相。则狭小矣。本自微妙寂绝故第一。妄贪三界有漏因果。二乘偏真因果。则下劣矣。本自生佛体同故常。亦名爱摄。妄计内外彼此不同。则厌怠矣。本离我法二执。故不颠倒。亦名正智。妄计我人众生寿者诸相。则颠倒矣。然虽迷此心性为狭小下劣厌怠颠倒。如水成冰。实广大第一爱摄正智之体。依然如故。毫无缺减。如冰之湿性。仍卽水之湿性。苟遇暖缘。未有不应念成水者也。故善学般若菩萨。莫贵观察现前一念心之实性。此心体本离过绝非。不堕诸数。至尊至贵。名实相般若。譬如金刚。为无价宝。此心觅之了不可得。灵明洞彻。泛应曲当。名观照般若。譬如金刚。坚利不坏。此心炳现根身器界。百界千如。森罗昭布。名文字般若。譬如金刚。普雨众宝。秖此一心。卽三般若。三世诸佛。不能增一丝毫。蜎飞蠕动。不能减一丝毫。但迷之举体为惑业苦三障。悟之举体为般若解脱法身三德。三德如水外无冰。故云三千果成。咸称常乐。三障如冰外无水。故云三千在理。同名无明。如此达得。则但有泮冰法。别无觅水法。有去翳法。无与明法。但愿空诸所有。切勿实诸所无。所以炽然诸恶莫作。众善奉行。乃至布施持戒。忍辱精进。修行五悔。习学诸禅。广学多闻。研究法义。皆泮冰去翳。空诸所有。至冰执尽消。幻翳尽去。所有尽空。适复本有一念心性之全体大用。而别无心外一法可得。故曰。入于如来妙庄严海。圆满菩提。归无所得。又曰。以无我人众生寿者。修一切善法。卽得阿耨多罗三藐三菩提。又曰。法法皆通。法法皆僃。而无一法可得。名最上乘。此卽金刚正印。佛祖传心要诀也。三藏十二部。千七百公案。乃至天台三大五小。皆发明此理而已。此理不明。徒学佛法。徒参公案。竟有何益。此理旣明。一切宗教皆吾心注脚。岂异说所能簧鼓。以此圆解。净除无始妄惑种子。若观行净。则同居土净。相似净。方便土净。分证净。实报土净。究竟净。寂光土净。故曰。随其心净。则佛土净。当知华藏庄严无边刹海。皆我净心所感依报。皆第八识所现相分。岂别有心外之土。又岂别有土外之心也。

【示戒心】

欲使悲智恒得相应。必须谛观现前一念。此一念心。不在内外中闲。不在去来现在。非青黄赤白。非长短方圆。欲言其有。毫无朕迹。欲言其无。不可断灭。三世诸佛所证。证此也。一切众生所迷。迷此也。证时不增。迷时不减。故曰。心佛众生。三无差别。然证虽不增。恒受法性真常之乐。为求此乐。故名为智。迷虽不减。枉受颠倒轮回之苦。为拔此苦。故名为悲。非大智不运大悲。非大悲不圆大智。一念观心。卽一念返迷归悟。念念观心。卽念念返迷归悟。返迷是卽智之悲。归悟是卽悲之智。卽智之悲。所以游行四方。卽悲之智。所以承事诸佛。佛及众生。总不出我现前一念心性。持戒者。莹治此也。作福者。庄严此也。忍辱者。体达此也。精进者。显发此也。坐禅者。映彻此也。看经者。照了此也。见佛菩萨善知识者。印契此也。立大愿行。尽未来际。度脱有情者。完满此也。观一念心中十界假名。而兴与拔。为平等生缘慈悲。观一念心中十界五阴而兴与拔。为平等法缘慈悲。观一念心中十界体性而兴与拔。为平等无缘慈悲。一切时中观心为主读诵了义大乘。而助显之。勤修种种福德而资发之。勿令此心堕在无记不善境界。勿贪世闲文字诗词而碍正法。勿逐悭贪嫉妒我慢鄙覆习气而自毁伤。日新其德以诣于成。一生如此。则生生亦复如是。得生净土。永无退转。百劫千生。大事因缘。只在现前一念。此念若正。无不是正。此念若邪。无不是邪也。

【示吴景文】

无法不从心造。无法不卽心具。识取自心。佛祖道尽矣。心造者。卽理恒事也。心具者。卽事恒理也。卽理而事。谓之百法。卽事而理。谓之大乘。百法是理家之事。全事卽理。故云一切法无我。无我卽二空真如。欲不谓之大乘。不可得也。大乘是事家之理。全理成事。故以止观所依等五番建立。摄尽三千性相。百界千如。欲不谓之百法。不可得也。故欲透唯识玄关。须善台衡宗旨。欲得台衡心髓。须从唯识入门。未有日用寻常分剂头数。尚未了了分明。而漫拟玄妙者。法华诸法如是相。如是性。乃至如是本末究竟等。相最在初。以其揽而可别故也。设现前心起之相。尚不知是王是所。是善不善。有覆无覆。于三量中为是何量。于三境中为缘何境。彼若性若体。乃至果报。何由洞然明白。设于事造一界十如。尚未能了。又何由卽事造而达理具之百界千如。又何由卽事造之理具。遂洞照了达卽理具之事造百界千如。呜呼。台衡心法不明久矣。彼盖不知智者净名疏。纯引天亲释义故也。疏流高丽。莫释世疑。而南岳大乘止观。亦约八识辨修证门。正谓舍现前王所。别无所观之境。所观旣无。能观安寄。辨境方可修行止观是台衡真正血脉。不同他宗泛论玄微。法尔之法。道不可离。彼拒法相于山外。不知会百川归大海者。误也。

【示如母】

道不在文字。亦不在离文字。执文字为道。讲师所以有说食数宝之讥也。执离文字为道。禅士所以有暗证生盲之祸也。达磨大师以心传心。必藉棱伽为印。诚恐离经一字。卽同魔说。智者大师九旬谈妙。随处结归止观。诚恐依文解义。反成佛冤。少室天台。本无两致。后世禅旣谤教。教亦谤禅。良可悲矣。予二十三岁。卽苦志参禅。今辄自称私淑天台者。深痛我禅门之病。非台宗不能救耳。柰何台家子孙。犹固拒我禅宗。岂智者大师本意哉。憾予为虚名所累。力用未充。不能彻救两家之失。但所得名字位中圆融佛眼。的可考古佛不谬。俟百世不惑。愿如母但学予解。勿学予之早为人师。庶法门有赖乎。

【示用晦二则】

弟之从予游。启之者松萝令师。成之者。如母乃兄也。令师谓弟堪作法厦一椽。盖谦词也。亦实语也。然材之大小何可定。虽有大木。匠人斫而小之。则不胜其任矣。拱把之桐梓。能善养之。则渐成合抱矣。今天下之匠。未有不以名利斫人者也。汝固能不受其斫。所以善自养者。不可不急讲也。曾子曰。士不可以不弘毅。任重而道远。夫法界含生为己任。任乃重矣。尽未来际无已时。时乃远矣。任虽重。不可他诿也。时虽远。不可中止也。知不可诿。不期弘而自弘。知不可止。不期毅而自毅。以此自养。虽天魔外道不能斫令小也。阴凉大树。深为弟望之。（其一）　法身之性。本无差别。佛异众生。修德有功而已。修德亦皆性具。众生日用不知者。痴爱异见。为之障也。欲彰修德。莫先除障。修德有二。一般若。二解脱。欲证般若。须勤闻思修三慧。欲证解脱。须勤施戒心三福。施除贫乏。得大助道。戒除垢染。成就法器。心除散乱。能引实慧。所以福慧二轮。不可暂废。废则法身流转五道。名曰众生矣。呜呼。末世求真修福慧者。厥唯艰哉。或师心任意。或纵恣宿习。或精勤不得其门。唐捐苦行。或知路不肎举足。坐待日暮。或甫欲入路。外魔内障。顺逆境缘。纷纷竞作。有志不展。可痛哭流涕者。不止一二事也。彼发心不真正。志愿不远大。誓力不勇猛者。俱不足论。且如朽人。二十四岁出家。父未葬。母乏养。毅然剃发染衣。作务云栖。坐禅双径。住静天台。心真正。志远大。誓勇猛。将出家。先发三愿。一未证无生法忍。不收徒众。二不登高座。三寕冻饿死。不诵经礼忏。及化缘以资身口。又发三拌。拌得饿死。拌得冻死。拌与人欺死。终不出一言理是非。竞得失。何况有报怨复仇之事。故数年行脚。不敢乱走一步。轻发一言。动大众念头。特因少年。稍通文墨。未几为道友所逼。辄为商究佛法。遂致虚名日彰。于三愿中违却不高座愿。又因初出家时。急要工夫成片。不曾依剃度师作务三年之训。始意工夫成片。仍可作务。岂料虚名所误。竟无处可讨务单。一蹉百蹉。福轮欠缺。三十年来。自利旣不究竟。利他又无所成。虽种种著述。仅与天下后世结般若缘。而重兴正法之志。付诸无可柰何矣。岂不大可恸哉。汝志兼修福。甚慊予愿。但汝资虽颖。质虽诚。志虽正。而禀气柔弱。短于人情世故。旣柔弱短智。莫若一笔句倒。作一痴呆汉好。若不能涉入。又不能句倒。反多一种。不觉福慧俱受伤矣。孔子谓邦家必达者贵质直好义。察言观色。此双修二轮之秘诀也。夫质直者。正念真如也。好义者。乐集功德也。二者皆以察言观色为进修方便。盖修此二轮。必须亲近知识。儒所谓亲仁也。必须随顺众生。儒所谓泛爱众也。夫亲爱之道。非察言观色。则我法炽然。我法炽然。不唯不能升堂入室。竭力尽诚。恐不至深获戾于仁众不止。良由智光未露。则福德全伤。福德全伤。则智种灭没。是修惑业。非修福慧也。汝欲修此观察妙法。请从一笔句倒始。内不见有我。则我无能。外不见有人。则人无过。一味痴呆。深自惭愧。劣智慢心。痛自改革。逮积福多。善根湻厚。只此疑呆汉子。却能如水之随处流行。泛应曲当。若坐立去来。悉不逆前人意。如须菩提是相似痴呆。亦相似察言观色。若观十法界众生。称汝名者之音。令彼前人悉得解脱。如观世音。是分真痴呆。亦分真察言观色。若外道婆罗门怀善恶心而来。莫不悦可其意。乃至随缘赴感靡不周。如释迦牟尼。则究竟痴呆。亦究竟察言观色。身证二严。号称两足。邦家必达。义极于此。呜呼。鸳鸯绣出从君看。不把金针度与人。梓匠轮舆。能与人规矩。不能使人巧。一个荔枝。壳剥了。核去了。放在你口里。只代咽不得。用晦其深思之。

【示明记】

佛法衰由出家人见地不明。见不明。又由因地不真。使发心真为生死大事。定知三界生死无不是苦。旣知三界总是苦谛。决不起三界内心。是谓断集知苦断集之智。便是道谛。更无二道。修道永断苦集便是灭谛。更无他灭。自苦如此。他苦亦然。故发誓云。众生无边誓愿度。自集应断他亦然。故发誓云。烦恼无尽誓愿断。自须修道他亦然。故发誓云。法门无量誓愿学。自期证灭他亦然。故发誓云。佛道无上誓愿成。此之谓因地真。见地自明白也。今人不然。才说为生死。便置法门于度外。惟思独善。才说为法门。便置生死于度外。惟竞世情。夫思独善者。不失为人天二乘种子。竞世情者。鲜不堕修罗魔外窠臼。撑法门者益多。而正法益坏。可胜悼哉。予别无长处。但深知菩提大心。决与为生死心不二。今特为汝彻底道破。能信此语。则念念与四谛四弘相应矣。

【示马太昭】

予向拈周易禅解。信无十一。疑逾十九。嗟嗟。我诚过矣。然察疑者之情。谓儒自儒。佛自佛。欲明佛理。佛经可解。何乱我儒宗。易果有禅乎。四大圣人岂无知者。易果无禅乎。尔何人斯。敢肆异说。噫。予是以笑而不答也。昔陆象山。始疑天地何所穷际。逮豁悟后。不过曰。东海有圣人出焉。此心同也。此理同也。南西北海有圣人出焉。此心此理。亦莫不然。更不复谈及天地。岂非以无穷无尽之天地。总不出此心此理。故不复生有边无边诸戏论哉。易曰。范围天地之化而不过。曲成万物而不遗。通乎昼夜之道而知。故神无方而易无体。夫易旣范围曲成矣。何无体。旣无体矣。以何物范围天地曲成万物。噫。试深思之。可谓易无禅邪。可谓圣人不知禅邪。且圣人明言。阴阳不测之谓神。又言神无方矣。后儒必以干阳配天配君。坤阴配地配臣。则广八卦所云。干为寒为冰为瘠马等。坤为吝啬为文为墨等。果何谓邪。圣人明言。易无体矣。后儒必以易定是易。尚不可推诸诗书礼乐。况可推三宝四谛十二因缘六度万行。是四圣之心邪。非四圣之心邪。至动莫若干。昼反奇。恐动或非动也。至静莫若坤。昼反偶。恐静或非静也。艮山兑泽。皆不动之物也。何得称咸也。巽风震雷。皆不停之象也。何反称恒也。坎中男也。何水至冷也。离中女也。何火至热也。水降灭火也。火然竭水也。何以称旣济也。水润得所也。火炎上而顺性也。何以称未济也。故曰。不可为典要。惟变所适。胡后儒之执为典要。不知变通也。马太昭。自幼畱心易学。独不以先入之言为主。客冬闻台宗一切皆权。一切皆实。一切皆亦权亦实。一切皆非权非实之语。方知周易亦权亦实。亦兼权实。亦非权实。又闻现前一念心性。不变随缘。随缘不变之妙。方知不易之为变易。变易之终不易。夫所谓不易者。惟无方无体故耳。使有方有体。则是器非道。何名神。何名易哉。又不达无方无体。不惟阴阳是器。太极亦器也。苟达无方无体。不惟太极非器。阴阳乃至万物亦非器也。周子曰。太极本无极也。亦可曰。阳本无阳也。阴本无阴也。八卦本无卦也。六爻本无爻也。故曰阴阳不测之谓神也。阴阳设有方体。安得名不测也。论云。诸法无自性。无他性。无共性。无无因性。无性亦无性。无性之性。乃名诸法实性。噫。此易邪。禅邪。亦易亦禅邪。非易非禅邪。居士必能默识之矣。

【示六正】

戒者佛身。律者佛行。禅者佛心。教者佛语。有身行。无心语。木偶傀儡而已。有心无身语。无主孤魂而已。有语无身心。风鸣谷响而已。又有身心无语。婴孩孺子而已。有身语无心。鹦鹉百舌而已。有心语无身行。癞人卖药而已。由是观之。三宗果可分乎。然自行断不可分。化他又不必合。迦叶未尝不持戒精严。愽通佛法也。以禅名。阿难未尝不深证六通。严持妙戒也。以教名。优波离。未尝不广解佛法。深入禅思也。以律名。又此土律师。如昙无谶等。何尝不僃禅教。法师如智者荆溪清凉等。何尝不僃禅律。禅师如六祖南岳百丈沩山等。何尝不僃教律。末世不求其实。求其名。识短智闇。志小虑近。旣乏大菩提种。又无真实为生死心。一味随波逐浪。争趋百年活计。做成一律师法师宗师。哄愚夫愚妇礼拜供养。苟且混过此生。岂复思有尘劫大事。其根稍利者。欲徧袭禅教律皮肤糟粕。妄谓能集大成。殊不知为三教帽子。反不如专一法者。尚有小受用也。呜呼。欲速则不达。见小利则大事不成。人之患在好为人师。眼前名闻利养。不啻白驹过隙。乃不能全体放下。深求出要。欺人只成自欺。吾所以目不忍见。耳不忍闻。惟毕命深山。早生净土耳。六正数千里来。求示三学不一不异之旨。必已知生死大事。的确可痛。律师法师禅师虚名。的确不出生死。反增长生死。从此便应埋头苦志。力学三法。一一彻其源底。勿更覆时辙哉。

【示清源】

乙酉。紫竹林颛愚大师。遣七人来学。清源容阇梨而为上首。丙戌。颛师逝。庚寅。紫竹林万白公去世。命延清源继主戒场。僧使捧缁素简至灵峰跪恳。予亦劝驾。清源痛哭。辞欲作他方萍梗。予及僧使。并鉴其诚不敢强。呜呼近世轻薄少年。毫无实德。好为人师。称律主法主宗主者徧域中。诳彼生盲以耳为目。如清源识法者惧。岂初生牛犊所能企哉。清源。充此不敢谬为人师一念。养至极纯粹。俾三学圆明。万行具足。发菩提心者。以未来际为一刹那。岂似短见人。惟图眼前活计。将来三涂剧苦。一总不顾。不亦大可哀哉。成佛作祖。堕坑落堑。所争只一念闲。故儒云。人心惟危。道心惟微。惟圣罔念作狂。惟狂克念作圣。欲知舜与跖之分无他。利与善之闲也。所以一般受戒学律。听教看经。参宗坐禅。但夹带利名心。便是三涂种子。但执著取相。便是人天魔外种子。但一味出离生死。便是二乘种子。但具真实自觉觉他心。便是菩萨种子。但从自觉圣趣。光明发辉。彻其源底。共回向净土。普与众生同登极乐。便是无上菩提种子。故曰一切法正。一切法邪。清源信此。但向现前一念讨取禅教律源头。不堕今时禅教律流弊。亦不因咽废饭。妄埽禅教律法门。则不负颛师命汝从予游之盛心矣。

【示九牧法主】

台宗云。研真断惑名之为学。真穷惑尽名为无学。儒者云。学问之道无他。求其放心而已。心者觅之了不可得而非无。竖穷横遍而非有。本离四句。如何可放。本无可放。如何可求。以不达离过绝非之体。妄认缘影。或肉团为心。如认一浮沤。弃百千大海。名之为放。若能四性四运推简此心。观其无生无住。名之为求。是故无生无住之体。究竟现前乃名真穷。肉团缘影之执。究竟荡尽。乃名惑尽。未登佛地。皆名学人。学不求心。徒增虚妄。千经万论。少室天台。真实指归。唯此一事而已。观此者。名观不思议境。发此者。名发真菩提心。安此者。名安圆顿止观。但向此中破一切惑。卽塞成通。自然道品调适。事理悉僃。不被名利所牵。得少为足。自当心心流入萨婆若海也。

【示吴允平】

佛祖心印。超情离见。不落窠臼。谓之向上一著。可心思拟议。道理凑泊。是向下非向上矣。般若如大火聚。四边皆不可触。触则被烧。分明不离教乘。教乘决收不得。故名教外别传。夫如来圣教。尚收不得。世闲典籍。可比况邪。堪嗟末季。正见衰微。每有窃据祖位妄称知识者。敢于诃诋佛言。偏欲牵合儒典。其诋佛言。是诸侯恶王制害已。而去其籍也。其牵儒典。是仪衍投时君之好。而以顺为正也。不思达磨以棱伽印心。五祖以金刚印心。安公读棱严悟道。普庵阅华严合论悟道。则佛言岂可诋乎。无心犹隔一重关。儒乃妄认六尘缘影为心。谓有存有亡。有在不在。何啻迷头认影。则世典可牵合乎。欲了当大事。须真参实悟。彻底打破情识意见道理窠臼。如大死再苏相似。又将了义大乘。一一印过。始不堕邪曲蹊径也。

【示吴劬庵】

五戒卽五常。不杀卽仁。不盗卽义。不邪淫卽礼。不妄言卽信。不饮酒卽智。所以在天为五星。在地为五岳。在时为五行。在人为五脏。天有五星。地有五岳。时有五行。方生育万物。人有五脏。方成立色体。然五常秪能为世闲圣贤。维世正法。而五戒则超生脱死。乃至成就无上菩提。以儒门但总明戒相。未的确全示戒体故也。何名戒体。谓吾人现前一念良知之心。觉了不迷为佛宝。佛者觉也。儒亦云明明德。而未知明德。卽现前一念本觉之体。明明德卽现前一念始觉之智。依于本觉而有始觉。以此始觉契乎本觉。始本不二名究竟觉。故此心性卽佛也。吾人现前一念所知之境为法宝。儒亦云。范围天地。曲成万物。而未显言。内而根身种子。外而山河国土。天地虚空。乃至百界千如。种种差别。皆是现前一念所现。故此心相。尽名法也。如此心外无境。境外无心。于其中闲。无是非是。心境和合。从来不二。名和合僧也。儒亦云。万物皆僃于我。而未了物我同源。故此三义。皆未的确。况圆显无剩哉。十方三世一切常住诸佛。无不彻证我一心三宝而成正觉。所说一切常住法藏。无不诠显我一心三宝而成真轨。所化一切常住圣贤。无不观察我一心三宝。而成二利。一心是理。常住是事。一心是性。常住是修。性修不二。理事不二。三宝圆显。的示知归。一心旣彰。五戒斯具。所谓现前一念。能缘一切正报。而悲愍仁慈卽是佛。所缘之正报卽是法。心境不二卽僧。故不杀。方为归依三宝也。现前一念。能缘一切依正。而奉公守义卽佛。所缘之依正卽法。心境不二卽僧。故不盗。方为归依三宝也。现前一念。能缘一切正报而清心寡欲卽佛。所缘卽法。不二卽僧。故不邪淫。方为归依三宝也。现前一念。能缘一切正报。而诚实无妄卽佛。所缘卽法。不二卽僧。故不妄语。方为归依三宝也。现前一念能缘一切旨酒。深恐昏迷卽佛。所缘酒卽法。不二卽僧。故不饮酒。方为归依三宝也。若以归望戒。三归为能持。五戒为所持。若以戒望归。三宝为所归。五戒为能归。念念之闲。圆显法身向上。如如不动。则端拱太平。若动著则祸生不测矣。蕅益道人。已为劬庵彻底拈示了也。还信否。信则稳步归舍。疑则一任别参。

灵峰蕅益大师宗论卷第二之五

上一页 下一页