
　　　　大般若波罗蜜多经　卷第四百三十八

　　　　　　大唐三藏法师玄奘奉　　诏译

　　　　第二分东北方品第四十三之一

　　时，天帝释作是念言：「若善男子、善女人等得闻般若波罗蜜多甚深经典法门名字，一经耳者，是善男子、善女人等已于过去无量如来、应、正等觉亲近供养、发弘誓愿、种诸善根，多善知识之所摄受，况能书写、受持、读诵、如理思惟、为他演说，或能随力如说修行！当知是人定于过去无量佛所亲近承事、供养恭敬、尊重赞叹、植众德本，曾闻般若波罗蜜多，闻已受持、思惟、读诵、为他演说、如教修行，或于此经能问能答，由斯福力今办是事。若善男子、善女人等，已曾供养无量如来、应、正等觉，功德纯净，闻是般若波罗蜜多，其心不惊不恐不怖，闻已信乐如说修行，当知是人曾于过去多百千劫，修习布施乃至般若波罗蜜多故，于今生能成此事。」
　　尔时，舍利子白佛言：「世尊！若善男子、善女人等闻此般若波罗蜜多甚深经中所有义趣，不惊不怖亦不生疑，闻已受持、思惟、读诵、书写、解说、如教修行，当知是人已于无上正等菩提得不退转。何以故？世尊！如是般若波罗蜜多义趣甚深极难信解，若于先世不久修习布施、净戒、安忍、精进、静虑、般若波罗蜜多，岂暂得闻即能信解！世尊！若善男子、善女人等，闻说如是甚深般若波罗蜜多毁訾诽谤，当知是人已于先世由贪、嗔、痴覆蔽心故，于此般若波罗蜜多甚深经典亦曾毁谤。何以故？世尊！如是痴人闻说般若波罗蜜多甚深义趣，由串习力不信不乐，心不清净。所以者何？如是痴人于过去世，未曾亲近诸佛菩萨及弟子众，未曾请问：云何应行布施波罗蜜多乃至般若波罗蜜多？云何应住内空乃至无性自性空？云何应修四念住乃至八圣道支？云何应学佛十力乃至十八佛不共法？故今闻说甚深般若波罗蜜多，毁訾诽谤不信不乐，心不清净。」
　　尔时，天帝释白佛言：「世尊！如是般若波罗蜜多义趣甚深极难信解，若善男子、善女人等未久信乐、修行布施波罗蜜多乃至般若波罗蜜多，未久信乐、安住内空乃至无性自性空，未久信乐、修习四念住乃至八圣道支，未久信乐、修习八解脱、九次第定、五神通，未久信乐、修学如来十力、四无所畏、四无碍解、大慈、大悲、大喜、大舍、十八佛不共法及余无量无边佛法，是善男子、善女人等闻此般若波罗蜜多甚深义趣，不能信解或生毁谤，未为希有。世尊！我今敬礼甚深般若波罗蜜多。世尊！我若敬礼甚深般若波罗蜜多，即为敬礼一切相智。」
　　尔时，佛告天帝释言：「如是！如是！如汝所说。敬礼般若波罗蜜多，即为敬礼一切相智。何以故？憍尸迦！一切如来、应、正等觉，若一切智、若道相智、若一切相智，皆从般若波罗蜜多而出生故。憍尸迦！若善男子、善女人等欲住如来一切相智，当住般若波罗蜜多；欲生如来一切智、道相智及余功德，当学般若波罗蜜多；欲得永断一切烦恼习气相续，当学般若波罗蜜多；欲证无上正等菩提，转妙法轮度有情类，当学般若波罗蜜多。憍尸迦！若善男子、善女人等欲得预流、一来、不还、阿罗汉果、独觉菩提，当学般若波罗蜜多。憍尸迦！若善男子、善女人等欲善安立声闻种性诸有情类于声闻乘，当学般若波罗蜜多；欲善安立独觉种性诸有情类于独觉乘，当学般若波罗蜜多；欲善安立大乘种性诸有情类于无上乘，令疾证得所求无上正等菩提，当学般若波罗蜜多。憍尸迦！若善男子、善女人等欲得三界最胜功德，当学般若波罗蜜多；欲伏一切黑闇朋党，当学般若波罗蜜多；欲善摄受诸苾刍众，当学般若波罗蜜多。」
　　尔时，天帝释白佛言：「世尊！诸菩萨摩诃萨修行般若波罗蜜多时，云何住色？云何住受、想、行、识？云何住眼乃至意？云何住色乃至法？云何住眼识乃至意识？云何住般若波罗蜜多乃至布施波罗蜜多？云何住内空乃至无性自性空？云何住四念住乃至八圣道支？云何住佛十力乃至十八佛不共法？世尊！诸菩萨摩诃萨修行般若波罗蜜多时，云何习色？云何习受、想、行、识？乃至云何习佛十力乃至习十八佛不共法？」
　　尔时，佛告天帝释言：「憍尸迦！善哉！善哉！汝于今者承佛神力，能问如来如是深义。谛听！谛听！善思念之！吾当为汝分别解说。
　　「憍尸迦！诸菩萨摩诃萨修行般若波罗蜜多时，若于色不住不习，是为住习色；若于受、想、行、识不住不习，是为住习受、想、行、识；若于眼乃至意不住不习，是为住习眼乃至意；若于色乃至法不住不习，是为住习色乃至法；若于眼识乃至意识不住不习，是为住习眼识乃至意识；若于般若波罗蜜多乃至布施波罗蜜多不住不习，是为住习般若波罗蜜多乃至布施波罗蜜多；若于内空乃至无性自性空不住不习，是为住习内空乃至无性自性空；若于四念住乃至八圣道支不住不习，是为住习四念住乃至八圣道支；若于佛十力乃至十八佛不共法不住不习，是为住习佛十力乃至十八佛不共法。何以故？憍尸迦！诸菩萨摩诃萨修行般若波罗蜜多时，于色不得可住可习，于受、想、行、识不得可住可习，乃至于佛十力不得可住、可习，乃至于十八佛不共法不得可住可习故。
　　「复次，憍尸迦！诸菩萨摩诃萨修行般若波罗蜜多时，若于色非住非不住、非习非不习，是为住习色；若于受、想、行、识非住非不住、非习非不习，是为住习受、想、行、识；若于眼乃至意非住非不住、非习非不习，是为住习眼乃至意；若于色乃至法非住非不住、非习非不习，是为住习色乃至法；若于眼识乃至意识非住非不住、非习非不习，是为住习眼识乃至意识；若于般若波罗蜜多乃至布施波罗蜜多非住非不住、非习非不习，是为住习般若波罗蜜多乃至布施波罗蜜多；若于内空乃至无性自性空非住非不住、非习非不习，是为住习内空乃至无性自性空；若于四念住乃至八圣道支非住非不住、非习非不习，是为住习四念住乃至八圣道支；若于佛十力乃至十八佛不共法非住非不住、非习非不习，是为住习佛十力乃至十八佛不共法。何以故？憍尸迦！诸菩萨摩诃萨修行般若波罗蜜多时，观色前际不可得、后际不可得、中际不可得，观受、想、行、识前际不可得、后际不可得、中际不可得，乃至观佛十力前际不可得、后际不可得、中际不可得，乃至观十八佛不共法前际不可得、后际不可得、中际不可得故。」
　　尔时，舍利子白佛言：「世尊！如是般若波罗蜜多最为甚深。」
　　佛言：「如是，舍利子！色真如甚深故，般若波罗蜜多最为甚深；受、想、行、识真如甚深故，般若波罗蜜多最为甚深；如是乃至十八佛不共法真如甚深故，般若波罗蜜多最为甚深。」
　　时，舍利子复白佛言：「世尊！如是般若波罗蜜多难可测量。」
　　佛言：「如是，舍利子！色真如难测量故，般若波罗蜜多难可测量；受、想、行、识真如难测量故，般若波罗蜜多难可测量；乃至十八佛不共法真如难测量故，般若波罗蜜多难可测量。」
　　时，舍利子复白佛言：「世尊！如是般若波罗蜜多最为无量。」
　　佛言：「如是，舍利子！色真如无量故，般若波罗蜜多亦无量；受、想、行、识真如无量故，般若波罗蜜多亦无量；乃至十八佛不共法真如无量故，般若波罗蜜多亦无量。
　　「舍利子！若菩萨摩诃萨修行般若波罗蜜多时，不行色甚深性，是行般若波罗蜜多，不行受、想、行、识甚深性，是行般若波罗蜜多；不行眼甚深性，是行般若波罗蜜多，乃至不行意甚深性，是行般若波罗蜜多；不行色甚深性，是行般若波罗蜜多，乃至不行法甚深性，是行般若波罗蜜多；不行眼识甚深性，是行般若波罗蜜多，乃至不行意识甚深性，是行般若波罗蜜多；不行般若波罗蜜多甚深性，是行般若波罗蜜多，乃至不行布施波罗蜜多甚深性，是行般若波罗蜜多；不行内空甚深性，是行般若波罗蜜多，乃至不行无性自性空甚深性，是行般若波罗蜜多；不行四念住甚深性，是行般若波罗蜜多，乃至不行八圣道支甚深性，是行般若波罗蜜多；不行佛十力甚深性，是行般若波罗蜜多，乃至不行十八佛不共法甚深性，是行般若波罗蜜多。何以故？舍利子！色甚深性即非色，受、想、行、识甚深性即非受、想、行、识，乃至十八佛不共法甚深性即非十八佛不共法故。
　　「复次，舍利子！若菩萨摩诃萨修行般若波罗蜜多时，不行色难测量性，是行般若波罗蜜多，不行受、想、行、识难测量性，是行般若波罗蜜多；不行眼难测量性，是行般若波罗蜜多，乃至不行意难测量性，是行般若波罗蜜多；不行色难测量性，是行般若波罗蜜多，乃至不行法难测量性，是行般若波罗蜜多；不行眼识难测量性，是行般若波罗蜜多，乃至不行意识难测量性，是行般若波罗蜜多；不行般若波罗蜜多难测量性，是行般若波罗蜜多，乃至不行布施波罗蜜多难测量性，是行般若波罗蜜多；不行内空难测量性，是行般若波罗蜜多，乃至不行无性自性空难测量性，是行般若波罗蜜多；不行四念住难测量性，是行般若波罗蜜多，乃至不行八圣道支难测量性，是行般若波罗蜜多；不行佛十力难测量性，是行般若波罗蜜多，乃至不行十八佛不共法难测量性，是行般若波罗蜜多。何以故？舍利子！色难测量性即非色，受、想、行、识难测量性即非受、想、行、识，乃至十八佛不共法难测量性即非十八佛不共法故。
　　「复次，舍利子！若菩萨摩诃萨修行般若波罗蜜多时，不行色无量性，是行般若波罗蜜多，不行受、想、行、识无量性，是行般若波罗蜜多；不行眼无量性，是行般若波罗蜜多，乃至不行意无量性，是行般若波罗蜜多；不行色无量性，是行般若波罗蜜多，乃至不行法无量性，是行般若波罗蜜多；不行眼识无量性，是行般若波罗蜜多，乃至不行意识无量性，是行般若波罗蜜多；不行般若波罗蜜多无量性，是行般若波罗蜜多，乃至不行布施波罗蜜多无量性，是行般若波罗蜜多；不行内空无量性，是行般若波罗蜜多，乃至不行无性自性空无量性，是行般若波罗蜜多；不行四念住无量性，是行般若波罗蜜多，乃至不行八圣道支无量性，是行般若波罗蜜多；不行佛十力无量性，是行般若波罗蜜多，乃至不行十八佛不共法无量性，是行般若波罗蜜多。何以故？舍利子！色无量性即非色，受、想、行、识无量性即非受、想、行、识，乃至十八佛不共法无量性即非十八佛不共法故。」
　　尔时，舍利子白佛言：「世尊！如是般若波罗蜜多既最甚深，难测无量难可信解，不应在彼新学大乘菩萨前说。忽（别本有作「勿」者）彼闻此甚深般若波罗蜜多，其心惊惶、恐怖、犹豫，不能信解。但应在彼不退转位菩萨前说，彼闻如是甚深般若波罗蜜多，心不惊惶、不恐、不怖亦不犹豫，闻已信解、受持、读诵、如理思惟、为他演说。」
　　尔时，天帝释问舍利子言：「大德！若有在彼新学大乘菩萨前说如是般若波罗蜜多有何过失？」
　　舍利子言：「憍尸迦！若有在彼新学大乘菩萨前说如是般若波罗蜜多，彼闻惊惶、恐怖、犹豫，不能信解或生毁谤，由斯造作增长能感堕恶趣业，没三恶趣久处生死，难证无上正等菩提，是故智者不应在彼新学大乘菩萨前说如是般若波罗蜜多。」
　　时，天帝释复问具寿舍利子言：「大德！颇有菩萨未受无上大菩提记，闻说如是甚深般若波罗蜜多，心不惊惶、不恐、不怖、不犹豫不？」
　　舍利子言：「有！憍尸迦！是菩萨摩诃萨不久当受大菩提记。憍尸迦！若菩萨摩诃萨闻说如是甚深般若波罗蜜多，心不惊惶、不恐、不怖亦不犹豫，当知是菩萨摩诃萨已受无上大菩提记。设未受者，不过一佛或二佛所，定当得受大菩提记。若不尔者，闻说如是甚深般若波罗蜜多，心定惊惶、恐怖、犹豫。」
　　尔时，佛告舍利子言：「如是！如是！如汝所说。舍利子！若菩萨摩诃萨久学大乘，久发大愿，久修六种波罗蜜多及余无量无边佛法，久于无量无边如来、应、正等觉供养恭敬、尊重赞叹，久事无量无边善友。由此因缘，闻说如是甚深般若波罗蜜多，心不惊惶、不恐、不怖亦不犹豫，闻已信解、受持、读诵、如理思惟、为他演说，或能书写、如说修行。」
　　尔时，舍利子白佛言：「世尊！我今乐说诸菩萨摩诃萨少分譬喻，唯愿世尊哀愍听许。」
　　佛告舍利子：「所乐说者，随汝意说。」
　　舍利子言：「世尊！如住菩萨乘诸善男子、善女人等，梦中修行般若、静虑、精进、安忍、净戒、布施波罗蜜多，安住内空乃至无性自性空，修行四念住乃至八圣道支，修行佛十力乃至十八佛不共法，修行一切智、道相智、一切相智，趣菩提树乃至安坐妙菩提座。当知是善男子、善女人等尚近无上正等菩提，况有菩萨摩诃萨为求无上正等菩提，觉时修行般若、静虑、精进、安忍、净戒、布施波罗蜜多，安住内空乃至无性自性空，修行四念住乃至八圣道支，修行佛十力乃至十八佛不共法，修行一切智、道相智、一切相智，而不速证所求无上正等菩提！世尊当知！是菩萨摩诃萨不久当趣菩提树下，不久当坐妙菩提座，证得无上正等菩提，转妙法轮利乐一切。世尊！若善男子、善女人等得闻如是甚深般若波罗蜜多，受持、读诵、精勤修学、如理思惟，当知是善男子、善女人等久学大乘善根成熟，供养诸佛，多事善友，植众德本，能成是事。
　　「世尊！若善男子、善女人等得闻如是甚深般若波罗蜜多，信解、受持、读诵、修习、如理思惟、为他演说，是善男子、善女人等或已得受大菩提记，或近当受大菩提记。世尊！是善男子、善女人等如住不退位菩萨摩诃萨，疾得无上正等菩提，由此得闻甚深般若波罗蜜多，能深信解、受持、读诵、如理思惟、随教修行、为他演说。
　　「世尊！譬如有人游涉旷野，经过险路百逾缮那，或二、或三、或四、五百，见诸城邑王都前相，谓放牧人园林田等，见诸相已便作是念：『城邑王都去此非远。』作是念已身意泰然，不畏恶兽、恶贼、饥渴。世尊：诸菩萨摩诃萨亦复如是，若得闻此甚深般若波罗蜜多，受持、读诵、如理思惟、深生信解，应知不久当得受记或已得受，速证无上正等菩提，是菩萨摩诃萨无堕声闻、独觉地畏。何以故？世尊！是菩萨摩诃萨已得见闻、恭敬供养甚深般若波罗蜜多无上菩提之前相故。」
　　尔时，佛告舍利子言：「如是！如是！如汝所说。汝承佛力，当复说之。」
　　时，舍利子复白佛言：「世尊！譬如有人欲观大海，渐次往趣经于多时不见山林，便作是念：『今睹此相大海非远。所以者何？夫近海岸地必渐下定无山林。』彼人尔时虽未见海，而见近相欢喜踊跃：『我速定当得见大海。』世尊！诸菩萨摩诃萨亦复如是，若得闻此甚深般若波罗蜜多，受持、读诵、如理思惟、深生信解，是菩萨摩诃萨虽未得佛现前授记：『汝于来世经尔许劫，若经百劫、若经千劫、若经百千劫，乃至若经百千俱胝那庾多劫，当得无上正等菩提。』而应自知受记非远。何以故？世尊！是菩萨摩诃萨已得见闻、恭敬供养、受持、读诵、如理思惟甚深般若波罗蜜多无上菩提之前相故。
　　「世尊！譬如春时花果树等，陈叶已落枝条滋润，众人见已咸作是言：『新花果叶当出不久。所以者何？此诸树等新花果叶先相现故。』赡部洲人男女大小，见此相已欢喜踊跃，皆作是言：『我等不久当得见此花果茂盛。』世尊！诸菩萨摩诃萨亦复如是，若得闻此甚深般若波罗蜜多，受持、读诵、如理思惟、深生信解、恭敬供养，当知宿世善根成熟，多供养佛，多事善友，不久当受无上正等大菩提记。世尊！是菩萨摩诃萨应作是念：『我先定有胜善根力，能引无上正等菩提故，今见闻、恭敬供养甚深般若波罗蜜多，受持、读诵、深生信解、如理思惟、随力修习。』
　　「世尊！今此会中有诸天子见过去佛说是法者，皆生欢喜咸共议言：『昔诸菩萨闻说如是甚深般若波罗蜜多便得受记，今诸菩萨既闻说此甚深般若波罗蜜多，不久定当受菩提记。』
　　「世尊！譬如女人怀孕渐久，其身转重动止不安，饮食睡眠悉皆减少，不喜多语厌常所作，受苦痛故众事顿息。有异母人见是相已，即知此女不久产生。世尊！诸菩萨摩诃萨亦复如是，宿种善根，多供养佛，久事善友，善根熟故，今得闻此甚深般若波罗蜜多，受持、读诵、如理思惟、深生信解、随力修习。世尊当知！是菩萨摩诃萨由此因缘，不久得受无上正等大菩提记。」
　　尔时，佛赞舍利子言：「善哉！善哉！汝善能说得闻如是甚深般若波罗蜜多，受持、读诵、如理思惟、深生信解菩萨譬喻，当知皆是佛威神力，令汝引发如是辩才。」
　　尔时，具寿善现白佛言：「世尊！甚奇！如来、应、正等觉善能摄受诸菩萨摩诃萨，善能付嘱诸菩萨摩诃萨。」
　　佛告善现：「如是！如是！如汝所说。何以故？善现！诸菩萨摩诃萨求趣无上正等菩提，为多有情得利乐故，怜愍饶益诸天人故。是诸菩萨摩诃萨众精勤修学菩萨行时，为欲饶益无量百千诸有情故，为欲摄受无量百千诸菩萨故，以四摄事而摄受之。何等为四？一者、布施。二者、爱语。三者、利行。四者、同事。是菩萨摩诃萨自正安住十善业道，亦安立他令勤修学十善业道；自入初静虑乃至非想非非想处，亦教他入初静虑乃至非想非非想处；自行布施，亦教他行布施；自行净戒，亦教他行净戒；自行安忍，亦教他行安忍；自行精进，亦教他行精进；自行静虑，亦教他行静虑；自行般若，亦教他行般若。是菩萨摩诃萨依止般若波罗蜜多方便善巧，虽教有情证预流果，而不自证；虽教有情证一来果，而不自证；虽教有情证不还果，而不自证；虽教有情证阿罗汉果，而不自证；虽教有情证独觉菩提，而不自证。是菩萨摩诃萨自修布施波罗蜜多乃至般若波罗蜜多，亦劝无量百千菩萨修行布施波罗蜜多乃至般若波罗蜜多；自住菩萨不退转地，亦劝无量百千菩萨令住菩萨不退转地；自勤精进严净佛土，亦劝无量百千菩萨令勤精进严净佛土；自勤精进成熟有情，亦劝无量百千菩萨令勤精进成熟有情；自勤发起菩萨神通，亦劝无量百千菩萨令勤发起菩萨神通；自勤严净陀罗尼门，亦劝无量百千菩萨令勤严净陀罗尼门；自勤严净三摩地门，亦劝无量百千菩萨令勤严净三摩地门；自能证得圆满辩才，亦劝无量百千菩萨令其证得圆满辩才；自能摄受圆满色身，亦劝无量百千菩萨令能摄受圆满色身；自能摄受圆满相好，亦劝无量百千菩萨令能摄受圆满相好；自能摄受圆满童真地，亦劝无量百千菩萨令能摄受圆满童真地。是菩萨摩诃萨自修四念住乃至八圣道支，亦劝彼修四念住乃至八圣道支；自住内空乃至无性自性空，亦劝彼住内空乃至无性自性空；自修佛十力乃至十八佛不共法，亦劝彼修佛十力乃至十八佛不共法；自修一切智、道相智、一切相智，亦劝彼修一切智、道相智、一切相智；自断一切烦恼习气相续，亦劝彼断一切烦恼习气相续；自证无上正等菩提转妙法轮利乐一切，亦劝彼证所求无上正等菩提作斯事业。」
　　具寿善现复白佛言：「甚奇！世尊！希有！善逝！是菩萨摩诃萨成就如是大功德聚，为欲饶益一切有情，修行如是甚深般若波罗蜜多，求证无上正等菩提，转妙法轮利乐一切。世尊！云何菩萨摩诃萨修行般若波罗蜜多令速圆满？」
　　佛告善现：「若菩萨摩诃萨修行般若波罗蜜多时，不见色若增若减，不见受、想、行、识若增若减；不见眼处若增若减，不见耳、鼻、舌、身、意处若增若减；不见色处若增若减，不见声、香、味、触、法处若增若减；不见眼界若增若减，不见耳、鼻、舌、身、意界若增若减；不见色界若增若减，不见声、香、味、触、法界若增若减；不见眼识界若增若减，不见耳、鼻、舌、身、意识界若增若减；不见眼触若增若减，不见耳、鼻、舌、身、意触若增若减；不见眼触为缘所生诸受若增若减，不见耳、鼻、舌、身、意触为缘所生诸受若增若减；不见布施波罗蜜多若增若减，不见净戒、安忍、精进、静虑、般若波罗蜜多若增若减；不见内空若增若减，不见外空、内外空、空空、大空、胜义空、有为空、无为空、毕竟空、无际空、散无散空、本性空、自共相空、一切法空、不可得空、无性空、自性空、无性自性空若增若减；不见四念住若增若减，不见四正断、四神足、五根、五力、七等觉支、八圣道支若增若减；乃至不见佛十力若增若减，不见四无所畏、四无碍解、大慈、大悲、大喜、大舍、十八佛不共法若增若减；不见一切陀罗尼门若增若减，不见一切三摩地门若增若减；不见一切智若增若减，不见道相智、一切相智若增若减，是菩萨摩诃萨修行般若波罗蜜多速得圆满。
　　「复次，善现！若菩萨摩诃萨修行般若波罗蜜多时，不见是法、不见（别本有一「是」字）非法，不见是过去、不见是未来、不见是现在，不见是善、不见是非善，不见是有记、不见是无记，不见是有为、不见是无为，不见是欲界、不见是色界、不见是无色界，不见是布施波罗蜜多乃至不见是般若波罗蜜多，不见是内空乃至不见是无性自性空，不见是四念住乃至不见是八圣道支，如是乃至不见是如来十力乃至不见是十八佛不共法，不见是一切陀罗尼门、不见是一切三摩地门，不见是一切智、不见是道相智、一切相智，是菩萨摩诃萨修行般若波罗蜜多速得圆满。何以故？善现！以一切法无性相故，无作用故，不可转故，虚妄、诳诈、不坚实、不自在故，无觉受故，离我、有情、命者、生者广说乃至知、见者故。」
　　尔时，具寿善现复白佛言：「世尊！如来所说不可思议。」
　　佛告善现：「如是！如是！如汝所说。如来所说不可思议。善现！色不可思议故，如来所说不可思议，受、想、行、识不可思议故，如来所说不可思议；眼处不可思议故，如来所说不可思议，耳、鼻、舌、身、意处不可思议故，如来所说不可思议；色处不可思议故，如来所说不可思议，声、香、味、触、法处不可思议故，如来所说不可思议；眼界不可思议故，如来所说不可思议，耳、鼻、舌、身、意界不可思议故，如来所说不可思议；色界不可思议故，如来所说不可思议，声、香、味、触、法界不可思议故，如来所说不可思议；眼识界不可思议故，如来所说不可思议，耳、鼻、舌、身、意识界不可思议故，如来所说不可思议；眼触不可思议故，如来所说不可思议，耳、鼻、舌、身、意触不可思议故，如来所说不可思议；眼触为缘所生诸受不可思议故，如来所说不可思议，耳、鼻、舌、身、意触为缘所生诸受不可思议故，如来所说不可思议；布施波罗蜜多不可思议故，如来所说不可思议，乃至般若波罗蜜多不可思议故，如来所说不可思议；内空不可思议故，如来所说不可思议，乃至无性自性空不可思议故，如来所说不可思议；四念住不可思议故，如来所说不可思议，乃至八圣道支不可思议故，如来所说不可思议；如是乃至佛十力不可思议故，如来所说不可思议，乃至十八佛不共法不可思议故，如来所说不可思议；一切陀罗尼门不可思议故，如来所说不可思议，一切三摩地门不可思议故，如来所说不可思议；一切智不可思议故，如来所说不可思议，道相智、一切相智不可思议故，如来所说不可思议。善现！若菩萨摩诃萨修行般若波罗蜜多时，如实了知色是不可思议，受、想、行、识是不可思议，乃至一切智是不可思议，道相智、一切相智是不可思议，是菩萨摩诃萨修行般若波罗蜜多速得圆满。
　　「复次，善现！若菩萨摩诃萨修行般若波罗蜜多时，于色不起若可思议若不可思议想，于受、想、行、识不起若可思议若不可思议想；于眼处不起若可思议若不可思议想，于耳、鼻、舌、身、意处不起若可思议若不可思议想；于色处不起若可思议若不可思议想，于声、香、味、触、法处不起若可思议若不可思议想；于眼界不起若可思议若不可思议想，于耳、鼻、舌、身、意界不起若可思议若不可思议想；于色界不起若可思议若不可思议想，于声、香、味、触、法界不起若可思议若不可思议想；于眼识界不起若可思议若不可思议想，于耳、鼻、舌、身、意识界不起若可思议若不可思议想；于眼触不起若可思议若不可思议想，于耳、鼻、舌、身、意触不起若可思议若不可思议想；于眼触为缘所生诸受不起若可思议若不可思议想，于耳、鼻、舌、身、意触为缘所生诸受不起若可思议若不可思议想；于布施波罗蜜多不起若可思议若不可思议想，乃至于般若波罗蜜多不起若可思议若不可思议想；于内空不起若可思议若不可思议想，乃至于无性自性空不起若可思议若不可思议想；于四念住不起若可思议若不可思议想，乃至于八圣道支不起若可思议若不可思议想；如是乃至于佛十力不起若可思议若不可思议想，乃至于十八佛不共法不起若可思议若不可思议想；于一切陀罗尼门不起若可思议若不可思议想，于一切三摩地门不起若可思议若不可思议想；于一切智不起若可思议若不可思议想，于道相智、一切相智不起若可思议若不可思议想，是菩萨摩诃萨修行般若波罗蜜多速得圆满。」

　　大般若波罗蜜多经卷第四百三十八

