
　　金刚直说　　　　　　　　　　　　东樵山人迹删鹫　　著

　　　　序

　　迈迈时运，凛凛其秋，大林落木，危绿飘丹，老景履霜，怵然兴慨，掩室避风，哀如充耳。俄而商飙逸响，众窍怒号，恍然有得。于前闻：三世诸佛，是传语人，触类旁通，传会其说。天何言哉？无故于太虚空中，发为天籁人籁地籁之声；佛何言哉？无故于大般若中，演作佛说法说僧说之教。皆传语也。我佛世尊，为一大事因缘，出现于世，直指人心，见性成佛，信口说出，三乘十二分教，五千四十八卷，一大藏经。无法可说，是犹天籁之传语也。奈诸菩萨，地有高下，悟有浅深，垂示方便，护念付嘱，大乘小乘，随机接引，必如其量满其愿而后已，虽云直指，早已曲矣，是犹地籁众窍之传语也。佛灭度后，义解者流，人各一师，师各一说，藏通别圆，判为四教，分门立户，合喙争鸣，是犹人籁比竹之传语也。自有比竹以来，天籁不可复闻矣。此金刚真经，佛与空生，于般若场中，啐喙同时，金针妙叶。正言之，复反言之，翻覆不已，不为异同；一言之，复再言之，絮叨不已，不为烦琐。唯之，不之，是之，即之，建扫不已，不为支离；或抑或扬，或印或破，酬唱不已，不为漫衍。无非因乎，众生根器之有胜劣，诸菩萨造就之有顿渐，而施之教，直指曲成，随缘善诱，是犹天籁之吹万不同，合于地籁之众窍，使其自已，咸其自取，三世诸佛，所以称为传语人者，以此之故。老病无聊，目诵心惟，于是乎有得。爰依经文，约略大义，著为直说，以示吾徒，非敢雷同于比竹也。不直则道不见，我且直之。

　　　　凡例六则

　　按经名金刚，表佛性也。金刚乃众宝之王，至坚至利，世界坏时，七宝俱坏，惟金刚宝伏藏秘密，不可破坏。此经乃法宝之王，佛性寓焉；器界坏时，经与佛性，常在法藏之中，亦坚固不可破坏也。注经者，无识佛性，许谈佛法；阅经者，自性佛性，非一非二，不可徒作文字领会，始与金刚指趣，少分相应云尔。
　　按此经，古本分作三十二分，各标题目，最初作俑于梁昭明太子，现受苦报。后来注疏，未及删去，分数割裂，经旨断续，文理互相乖违，血脉全无贯串，非佛意也。今注不敢效尤，删改前谬，合一经为一章，务令问答照应，机解融通，间于承接阖辟处，略为节段，庶令操觚者，便于注脚；阅经者，易于寓目耳。
　　按此经，旧本分作上下二卷，照前分数割截，十四分以前为上卷，十五分后为下卷，藏本因之，袭于前文，便于编帙，习焉不察耳。愚意倘须分卷，当从经首起，至果报亦不可思议止为一卷，自须菩提再请住心降心起，至末为二卷，于义甚当。盖经中立教，前为未悟菩萨而说，后为已悟菩萨而说，前浅后深，无妨经脉也。阙文以待知者。
　　按此经文，合作一卷，不分分数卷次者，止见近代憨祖决疑，独立一格，惟于经中，承接段落，不无可议，今注多从憨祖定本，段落少别。
　　按此经解注，诸家不一，细阅诠义，未免互相矛盾，少见贯通，往往问答重复，次第参错，观者易至望洋，近代憨祖决疑，拂去前文，别出一解，披卷燎然，一览洞达。愚意解因疑起，应先疑后决，空生未问，预出疑情，似未甚妥，今注多从憨本，拈出经文，前后承接，络绎不断，合一经为一章，似于佛心不大悖谬，识者教之。
　　按此经，不一家言，宗师提唱宗旨，教家牵引教相，各出所见，显露家风，究于金刚真谛，尚隔一层。今注不及宗语，不参教乘，务契佛心，直指见性而已，注中间或援引宗教，用资证据，亦造车合辙之解也。

　　　　宗　　旨

　　凡一经必有一经宗旨，此金刚般若波罗蜜经，当以无相为宗。经中提唱，所言四句偈者，凡十有四，确见指定无我相人相众生相寿者相，以此四句偈，为一经之宗旨也。诸家解注，多涉儱侗。历化宗师，不欲以实法与人，多从向上句，未后句，提唱宗纲，不肯说破。令初机禅人，从空摸索，向自己分中四句偈参取，直至山穷水尽时，忽然豁开金刚正眼，放出般若真光，原来四句偈，是我本来面目，无我人众生寿者等相。一部金刚经横说竖说，权说实说，无非欲人空却四相，收归自己般若分中。我人众生寿者诸相，如水中捉月，镜里寻头，了无可得。所以当日，天亲菩萨，升兜率宫，请益弥勒，如何是四句偈？弥勒云：无我相无人相无众生相无寿者相是也。此是慈氏婆心亲切，开口一句道破了。后来六祖大师，以摩诃般若波罗蜜为是。傅大士云：若论四句偈，应当不离心。从上圣贤，千言万语，无非欲人直下承当，识取无相真宗，一部金刚经顿成剩语。后来解经，不一家言，或以色见声求四句为偈，或以梦幻泡影四句为偈，未尝不是。当知经中二偈，不过欲人离却色相，一切有为法，识取无相之相，为真；有相之相，为幻尔！细绎此经，一经如一分，一分如一句，一句如一字，且道这一字，从何处下注脚耶？昔日赵州禅师，每遇学人入室，令参无字为话头。这一无字，函盖乾坤，森罗万象，识得金刚宗旨，参禅悟道，始有少分相应也。

　　　　教　　意

　　此经大意，专为初地圣贤，大心菩萨已悟未悟，著相修行，不达无相本体而发。非为一切凡外迷心邪见设也。经云：如来为发大乘者说，为发最上乘者说，两种圣贤，实非寻常可比，已于大乘最上乘发菩提大心矣。无奈人法二执，未能尽忘，四相未空，三心未了，未能降伏，未知住处；纵知住处，未免住在一处，不能无所住而生其心。世尊哀愍，为说是经。首令空生发问，会上弟子一千二百五十人，禅定如饮光，多闻如庆喜，神通智慧，说法第一，一切贤圣僧，弗与焉者，盖以是经，专为解空而发也。初地圣贤，大心菩萨，未得心空及第，往往向外驰求。其最上者，日以度生为念，必欲尽大地众生，度令成佛而后已，孜孜兀兀，尽人提撕警觉，止知有能度者属我，所度者属人，一切含灵众生，一切福德寿命，俱从人我起见。佛说此经，先从度生发端，良以法界众生，度脱不了。自性众生，总以无余涅槃而灭度之，收归四句偈中，千了万当，故云无有众生得灭度者。降伏其心，而使之住，莫先于此。心既住矣。不免住在一处。从众生起见，或布施求福，或礼拜供养求福，或庄严佛土以求福，一切有为法，无非著相修行，不若受持四句偈之为实相也。复次，住在一处，或证因果，或修六度，或开五眼，似有实相之可据。究竟不如我佛世尊，昔日在燃灯会所，亲受记莂，于法实无所得。到此地位，方称四相全空，万德庄严。视彼种种布施，种种供养，种种礼敬，种种建立修福，皆是有为之法，如梦幻泡影露电等耳。故云：为发大乘者说，为发最上乘者说。若为众生说，则教他布施，教他供养，教他礼拜庄严塔庙，以求福报，在所不免。四果六度，五眼等法门，非是若辈境界，无劳建扫矣。

　　　　经　　题

　　金刚表义也。西域有金刚宝，至坚至利，不可破坏，而能破坏一切物，故取此以喻般若真智，历劫不坏，能断一切烦恼也。金刚为般若之体，般若为金刚之用，体用合一，彼此同归，谓到彼岸。彼岸是觉地，此岸是迷津，众生汨没苦海，陷生死流不能自渡，金刚般若，如渡海之浮囊，中流之航筏，凭此得渡。佛说是经，欲人空却四相，无能度之我，无所度之人，无此岸之众生寿者，无彼岸之乐土福城，一大藏经，不离此义，故曰：经者，径也，直指人心见性成佛之径路也。

【如是我闻。一时，佛在舍卫国只树给孤独园，与大比丘众千二百五十人俱。尔时，世尊食时，著衣持钵，入舍卫大城乞食。于其城中，次第乞已，还至本处。饭食讫，收衣钵，洗足已，敷座而坐。】

　　初序所闻，次序其时，次序其主，次序其地，次序其众，乃从主位边，详序其日用寻常，著衣吃饭，行住坐卧，悉从般若光中，次第流出，四相销归无相，静观得之。以下问答经文，乃佛与空生，啐啄同时，眉毛厮结，四相平等，默契无相之宗。或未答而先问，或未问而先答，或随问随答，或即问即答，或离问离答，或非问非答，总是一期建立，一期扫荡，针芥相投，水乳和合。寓言之，不为泛；重言之，不为复；详言之，不为繁；约言之，不为略，合一经而为一句，摄有句而归无句，此金刚般若，法宝其光，所以照天照地也。

【时，长老须菩提在大众中即从座起，偏袒右肩，右膝著地，合掌恭敬而白佛言：「希有！世尊！如来善护念诸菩萨，善付嘱诸菩萨。世尊！善男子、善女人，发阿耨多罗三藐三菩提心，云何应住？云何降伏其心？」】

　　此空生礼敬赞佛，起经首问答之端也。世尊日用云为，一真如如，空却四相，任运随缘，无甚奇特。空生一见，便赞叹希有。于顶门上，别开一眼，与白毫相光，眉毛厮结。发端起问护念付嘱之佛慈，住心降心之佛教，此未答而先问也。佛于发大乘心，与发最上乘心者，如王子初生，先以四大海水，而灌沐之，是护念义。及其长大，付以家业，授以王位，仍以四大海水，灌其顶门，是付嘱义。初心菩萨，四相未空，二执未忘，譬如商贾居奇，过都越国，水宿山行，了无栖泊之处，良由驰逐之心未息也，故先问住，后问伏。

【佛言：「善哉，善哉。须菩提！如汝所说：如来善护念诸菩萨，善付嘱诸菩萨，汝今谛听！当为汝说：善男子、善女人，发阿耨多罗三藐三菩提心，应如是住，如是降伏其心。」「唯然。世尊！愿乐欲闻。」】

　　此随问随答也。谛听为说，授受常仪，如其所问而答之云：如是住，如是降伏其心。会得如是句，方知四句偈，俱从真如中来，不落有无，不涉知解，空生所以倾心信受，愿乐欲闻也。先发誓愿，心生喜乐，恳求所欲，得闻妙法也。

【佛告须菩提：「诸菩萨摩诃萨应如是住，如是降伏其心！所有一切众生之类：若卵生、若胎生、若湿生、若化生；若有色、若无色；若有想、若无想、若非有想非无想，我皆令入无余涅槃而灭度之。如是灭度无量无数无边众生，实无众生得灭度者。何以故？须菩提！若菩萨有我相、人相、众生相、寿者相，即非菩萨。】

　　此破诸菩萨度生之执。诸菩萨所以不能住心降心者，由于度生念切，多作痴想，发弘誓愿，众生无边誓愿度，舍己为人，思以藐然之我，置四生十类之中，人人普度，物物曲成，佛有三不能，尧舜其犹病诸。是故我佛立教，于众生无边誓愿度已，即收归自己分中云：自性众生誓愿度。盖以大地之众生，即自性之众生也。著相菩萨分而二之，实相菩萨合而一之。我能度自性之众生，则自性涅槃，无欠无剩，众生涅槃，亦复如是。此即儒教所谓致中和，天地位，万物育也。梵语涅槃，此云寂灭，寂是不动，灭是无生，能以寂灭而度众生，则六合一家，八荒一闼，天地与我同根，万物与我为一。无量无数无边众生，不出自性众生之中，无有众生而不灭度者，实无有众生得灭度者。识得自性众生，菩萨痴念，一期降伏矣。到此一句说明，我人众生寿者四相本空，无所则圣，有所则凡，菩萨者以智度人之名也。舍己从人，顾子失母，非大菩萨矣。故四句偈为金刚般若宗旨。

【「复次，须菩提！菩萨于法，应无所住，行于布施，所谓不住色布施，不住声香味触法布施。须菩提！菩萨应如是布施，不住于相。何以故？若菩萨不住相布施，其福德不可思量。须菩提！于意云何？东方虚空可思量不？」「不也，世尊！」「须菩提！南西北方四维上下虚空可思量不？」「不也，世尊！」「须菩提！菩萨无住相布施，福德亦复如是不可思量。须菩提！菩萨但应如所教住。】

　　此破诸菩萨住相布施求福之执。求造福修德之人，心存四相，住布施边，渐成窠臼，不能当下掀翻。必须不住四相而行布施，其福德不可思量也。复次须菩提者，再叙问答之词，呼空生而语之。菩萨于法，应无所住而行布施者，四相本无，三轮体空，不见有能施之我，不见有所施之人，不见有布施之众生，不见有功德之寿者，眼之于色，耳之于声，鼻之于嗅，舌之于味，身之于触，意之于法，一切不住，内净六根，外净六尘，大地众生，日扰扰于根尘器界之中，希求布施，其在我者，法住法位，寂然不动，感而遂通，不必尽人布施，而有过化存神之妙，无有一物，不得其所，是之谓不住相布施，福德不可思议也。复呼空生而征诘之，世界有相，故有四维上下，成住坏空等劫，如其无相，四维上下虚空无物，不可思量。空生遂于言下领解，信知无住相布施，所有功德，亦复如是，佛乃印可，一切菩萨皆应如所教而住也。

【「须菩提！于意云何？可以身相见如来不？」「不也，世尊！不可以身相得见如来。何以故？如来所说身相，即非身相。」佛告须菩提：「凡所有相，皆是虚妄。若见诸相非相，即见如来。」】

　　此因诸菩萨著相见佛，礼拜求福，不知旃檀金色之外，有个非相真佛，不可以著相见者。古德云：金佛不度炉，木佛不度火，泥佛不度水，真佛内里坐，经中所云非身相者，即真佛之谓也。诸菩萨认取四相，不识无相真空。故佛告须菩提，凡所有相，如我人众生等，皆是虚妄，纵饶勤参默观，能所未忘，犹是虚妄之见，若见诸相非相，方许亲见如来也。

【须菩提白佛言：「世尊！颇有众生，得闻如是言说章句，生实信不？」佛告须菩提：「莫作是说。如来灭后，后五百岁，有持戒修福者，于此章句能生信心，以此为实，当知是人不于一佛二佛三四五佛而种善根，巳于无量千万佛所种诸善根，闻是章句，乃至一念生净信者，须菩提！如来悉知悉见，是诸众生得如是无量福德。何以故？是诸众生无复我相、人相、众生相、寿者相。无法相，亦无非法相。何以故？是诸众生，若心取相，则为著我人众生寿者。若取法相，即著我人众生寿者。何以故？若取非法相，则著我人众生寿者，是故不应取法，不应取非法。以是义故，如来常说：汝等比丘，知我说法，如筏喻者，法尚应舍，何况非法。】

　　此反复问答，申言菩萨于四相之外，别生法执，取法相与非法相，究竟未解真空也。昔如来自言，吾住世四十九年，未曾说著一字。经云：知我说法如筏喻者，皆因初心菩萨，法执未忘，得闻如是言说章句，便生实信，从持戒修福起见，谛信受持，所种善根固因宿植，虽具实信，未为究竟，待闻是章句，乃至一念不生，而生净信者，福德无量也。所云实信者，取相也。持戒修福，种有漏因，纵饶历劫善根，从一佛至千万佛所修种得来，犹是人天福报，究竟所得，终有限量，不若一念净信之为胜也。一念则四相全空，净信则六尘不住，无有一法可得，是名真得。昔日傅大士，登坐讲经，抚案尺一声，便云讲经已竟，此是一念净信榜样，具佛知见，成佛知见，感应道交，说者听者，皆有无量福德，不可思议也。何以故下，是申明四句偈义，倘能空却四相，则法与非法，销归无有；反是，著相取相，便是法执，法与非法，皆所不应取著也。又恐法执菩萨，受持经典，依教奉行，如佛所说，不识佛心，殊不知佛所说法，称般若船，未渡迷津，必须船筏，既登彼岸，何用舟航。六祖云：迷时师渡，悟时自渡，得鱼忘筌，得兔忘蹄，通达法要者，当如是尔。识得四句偈，方可诵经阅藏也。

【「须菩提！于意云何？如来得阿耨多罗三藐三菩提耶？如来有所说法耶？」须菩提言：「如我解佛所说义，无有定法名阿耨多罗三藐三菩提，亦无有定法，如来可说。何以故？如来所说法，皆不可取、不可说、非法、非非法。所以者何？一切贤圣，皆以无为法而有差别。」】

　　承上文，申前法执之义，恐初心菩萨，坚执佛言，以为究竟，谓佛已得正等正觉矣，执为定法，遂成法执，故不待空生之问，先征诘之。空生果能解佛所说，无有定法，名为无上菩提者，亦无有定法之可说，何以故，如来说法，皆从般若光中流出，听者不可取，说者不可与。若诸众生，心取于相，即著四相；取于法相，与非法相，皆著四相，是法非法，皆非法故。未了人法二空，皆属有为之法，空此二执，方是无为。无为之法，无相之宗，如水传器，得之浅者，则为贤人；得之深者，则为圣人，虽有差别，实无差别，后篇四果圣贤，皆从无为法中，而有差别者。直至如来极果，四相全空，方称于法实无所得也。

【「须菩提！于意云何？若人满三千大千世界七宝，以用布施，是人所得福德，宁为多不？」须菩提言：「甚多，世尊！何以故？是福德，即非福德性，是故如来说福德多。」「若复有人，于此经中受持，乃至四句偈等，为他人说，其福胜彼。何以故？须菩提！一切诸佛，及诸佛阿耨多罗三藐三菩提法，皆从此经出。须菩提！所谓佛、法者，即非佛、法。】

　　承上文，再遣著相布施之执，谓住在六根六尘，分别我人众生寿者诸相，而行布施，是谓法执边事。以诸菩萨，多从求福恒情起见，倾财竭力，所有七宝，而行布施，充满三千大千世界之量，及三千大千世界众生，所得功德，宜与之等。不待空生致问，先征诘之。空生果能谛信，明知福德分中，有事有性，七宝布施，福德事也，事有多少，故如来说福德多；经中四句偈，为人演说，福德性也，性无增减，以法施彼，闻者听受，言下领悟，是能自尽其性。尽人之性者，此中福德，非大千七宝之所能及，故云胜彼。昔日达磨西来，直指人心，见性成佛，其对御云：事佛本无功德，不谓功德本无，乃是本性中，无有功德之相也。又呼空生以晓之云：经中四句偈所以胜于七宝者，盖以一切诸佛，无上正觉妙法，从此经出。为他解说，是以法施胜财施多多也。前以无相破住相之执，此以法施破财施之执，意旨不同。又恐诸菩萨，认取法施，为殊胜功德，故再语空生言，所谓佛法者，非真佛法，乃经中四句偈之佛法耳。要识佛法所在，吾教西来，不立文字，文字之法，乃众生法，所谓法法本无法，无法无非法，方是真佛法也。

【「须菩提！于意云何？须陀洹能作是念：『我得须陀洹果』不？」须菩提言：「不也，世尊！何以故？须陀洹，名为入流，而无所入，不入色声香味触法，是名须陀洹。」「须菩提！于意云何？斯陀含能作是念：『我得斯陀含果』不？」须菩提言：「不也，世尊！何以故？斯陀含名一往来，而实无往来，是名斯陀含。」「须菩提！于意云何？阿那含，能作是念：『我得阿那含果』不？」须菩提言：「不也，世尊！何以故？阿那含名为不来，而实无不来，是故名阿那含。」「须菩提！于意云何？阿罗汉能作是念：『我得阿罗汉道』不？」须菩提言：「不也，世尊！何以故？实无有法，名阿罗汉。世尊！若阿罗汉作是念：『我得阿罗汉道』，即为著我人众生寿者。世尊！佛说我得无诤三昧，人中最为第一，是第一离欲阿罗汉。世尊！我不作是念：『我是离欲阿罗汉』。世尊！我若作是念：『我得阿罗汉道』，世尊则不说须菩提是乐阿兰那行者！以须菩提实无所行，而名须菩提是乐阿兰那行。」佛告须菩提：「于意云何？如来昔在燃灯佛所，于法有所得不？」「世尊！如来在燃灯佛所，于法实无所得。」】

　　此承上文，所云一切圣贤，皆以无为法，而有差别，随机问答，渐次深入。初果二果三果四果所由分别名相，次第分疏。须陀洹，名为入流，谓初入其门得预圣人之流，能舍粗重烦恼，未能离细微烦恼者，是谓初果。斯陀含，名一往来，盖自观诸境，止有一生一灭，更无第二生灭，实无生灭可得，是谓第二果。阿那含者，名为不来，谓不来欲界受生，心无所得，实无不来之相，是谓第三果。阿罗汉者，此云无学，谓诸漏已尽，不须修习；虽有法，实无有法可得，是谓第四果。须菩提乃是四果圣贤，自呈见地。故云：阿罗汉不著四相，不作是念，自谓我得阿罗汉道也。忆承佛授记云：我得无诤三昧，人中第一，谓之离欲阿罗汉。我若于授记时，直下承当，自谓我是离欲阿罗汉，便是有所修行实法，世尊必定不与我授记：是乐寂静行者。四果圣贤于无为法而有差别如此，此尚属罗汉地位，迨至如来极果，斯为极则。当知，世尊当日从然灯佛所亲授记莂，味于无为法，实无所得，虽云授记，但印此心而已，非谓有可得之法，有可成之佛也。此破诸菩萨，心求证果，成佛授记之执。

【「须菩提！于意云何？菩萨庄严佛土不？」「不也，世尊！何以故？庄严佛土者，则非庄严，是名庄严。」「是故须菩提，诸菩萨摩诃萨，应如是生清净心，不应住色生心，不应住声香味触法生心，应无所住而生其心。】

　　此破住相庄严佛土之执，是义该管粗细。细为佛性自心上之万德庄严，不可以相求，不可以目睹，道是庄严，即非庄严，是则名为庄严者性分中自有之庄严也；粗如造寺建塔塑像书经等，一切有为法，道是庄严，即非庄严，必须能所两忘，乃名庄严也。如来垂问，空生解悟。当知佛土庄严，是清净心，无住相心。一有住著心，为外尘所缚，不能活泼自在，如朽木不复萌，死灰不复燃一般，自谓庄严，非真庄严也。应无所住而生其心，是金刚正眼涅槃妙心，直指单传，最亲最切句。昔日六祖从柴担上一闻便悟，入黄梅室，直下承当。凡属祖师门下，须从无住生心处讨个落著，不得作语言文字，拍盲承当，要与祖师西来意相应，方是庄严佛土也。按古作字，生心为性。性如流水，不生则竭；性如林木，不生则折；性如活火，不生则灭；性如月轮，不生则缺；天地之运，昼夜不停；万物之机，循环不息。为无所住，故无不生，自性如如，本无住著，本无生灭，识得无住生心，便是无生法忍也。

【「须菩提！譬如有人，身如须弥山王，于意云何？是身为大不？」须菩提言：「甚大，世尊！何以故？佛说非身，是名大身。」】

　　承上文庄严佛土而言，随机问答，悟得佛土庄严不著实相，不落大小。假令有人从相作观，由空入假，丈六金身，忽而大等须弥，犹是法执边事。何以故？清净法身无有大小。佛说非身，是真法身，故名为大身也。

【「须菩提！如恒河中所有沙数，如是沙等恒河，于意云何？是诸恒河沙宁为多不？」须菩提言：「甚多，世尊！但诸恒河尚多无数，何况其沙！」「须菩提！我今实言告汝：若有善男子、善女人，以七宝满尔所恒河沙数三千大千世界，以用布施，得福多不？」须菩提言：「甚多，世尊！」佛告须菩提：「若善男子、善女人，于此经中，乃至受持四句偈等，为他人说，而此福德胜前福德。】

　　此三破著相布施求福之执。由诸菩萨，皆以七宝布施，多者为胜。佛就空生发问，谓恒河最多，河中之沙，非计较算数之所能及，是为多不？空生随问随答，不容拟议。佛以宝喻沙，尽沙满界，用以布施，得福之多，自不容说。乃告之以受持经中四句偈，为人解说者，此以法施，彼以财施，福德殊胜，非恒河七宝之所能及也。受谓谛信领受，持谓持守遵行，非泛泛念诵之比；为他人说者，四相全空，不说而说，人法两忘，说而不说。我以不说说之，彼以不闻闻之，是名真解说，真福德也。

【「复次，须菩提！随说是经，乃至四句偈等，当知此处，一切世间、天、人、阿修罗，皆应供养，如佛塔庙，何况有人尽能受持读诵。须菩提！当知是人，成就最上第一希有之法，若是经典所在之处，则为有佛，若尊重弟子。」】

　　承上文，告空生言，闻说此经，至四句偈等，当生希有难遭之想。非但诸菩萨众，所当恭敬受持，世间天人，乃至阿修罗等皆当恭敬供养，如佛在塔在庙一般，法宝光明，照天照地，不可思议，何况盲（编者注：「盲」疑是「有」）人受持是经，行解相应，诵读是经，心口如一，如是之人，便能不离本处，成就第一希有之法，法法流通，不令断绝。经典所在，即佛所在。金刚会上，尊重弟子，如须菩提等，逼（编者注：「逼」疑是「遍」）塞虚空，无在无不在也。

【尔时，须菩提白佛言：「世尊！当何名此经？我等云何奉持？」佛告须菩提：「是经名为《金刚般若波罗蜜》，以是名字，汝当奉持。所以者何？须菩提！佛说般若波罗蜜，则非般若波罗蜜，是名般若波罗蜜。须菩提！于意云何？如来有所说法不？」须菩提白佛言：「世尊！如来无所说。」】

　　法会未毕，遽请经名，盖空生到此，已领妙悟，当中一问，截断众流，别通一路，结集前文，更进一解。学者当知，华屋之门，从此深入，未可得少为足也。奉持解义如上。所云佛说般若波罗蜜经云云者，谓是法亲出佛口，故云佛说；默传佛心，超出言外，虽有所得，实无可得，故云即非；即非即是，强与安名，故云是名。经题解说无容添足。出经名后，世尊说法已竟，却恐诸菩萨众，同时听受，领略粗旨，皆谓如来有所说法，故呼空生而征诘之。空生果能密望其旨，直下承当，一句道破，如来实无所说。何等直截！所是所说之法，能是能说之人，如来人法两空，能所双泯，岂复更有说法之相耶？到此方知黄面老子，婆心叨怛。

【「须菩提！于意云何？三千大千世界所有微尘，是为多不？」须菩提言：「甚多，世尊！」「须菩提！诸微尘，如来说非微尘，是名微尘。如来说：世界，非世界，是名世界。】

　　此承上文，无所说法，不是顽空。盖尘界销镕，合成一体；是非粉碎，摄入真空。青青翠竹，总是真如；郁郁黄花，无非般若。现大为小，微尘即界；现小为大，世界即尘。金刚全体，无处而非法身，般若真光，随在皆成法宝。是无所说，无非所说之法也。佛于□坐，一征一答，针芥相投，宫商妙[口+十]处，悟者方知。

【「须菩提！于意云何？可以三十二相见如来不？」「不也，世尊！不可以三十二相得见如来。何以故？如来说三十二相，即是非相，是名三十二相。」】

　　此承上文尘界销镕，是故法化如一，依正三身实相非有非无，奈诸菩萨众仰睹慈容，皆从三十二相起见，殊不知此乃色相如来耳。当知别有一个真性如来，非色非空，超然万象之表，无变无坏，消归四相之中，故云：是相即非相，识得非相，是名真相也。

【「须菩提！若有善男子、善女人，以恒河沙等身命布施；若复有人，于此经中，乃至受持四句偈等，为他人说，其福甚多！」】

　　四言福报，遣著相布施之执。前言七宝布施，是舍外物，向外驰求；此言身命布施，识破幻身，从幻作福，虽舍幻驱，究非实际也。须信受奉持四句偈，悟我人众生寿者，四相全无，三轮体空；为他人说，人法两忘，自他兼利，乃为究竟。其福甚多者，般若之福，遍及众生，不可思议也。

【尔时，须菩提，闻说是经，深解义趣，涕泪悲泣，而白佛言：「希有，世尊！佛说如是甚深经典，我从昔来所得慧眼，未曾得闻如是之经。世尊！若复有人得闻是经，信心清净，则生实相，当知是人，成就第一希有功德。世尊！是实相者，则是非相，是故如来说名实相。】

　　上文言其福甚多，此云第一希有功德，较前得福，实为希有也。空生得闻是经，悟入真空实相，非前福报之比，欢喜到极，转生悲泣，自幸闻法之深，转伤际遇之晚，不待征诘，而白佛言，悟后呈解也。空生已得慧眼，于有见真，未曾得闻是经，犹有空障，闻是经已，于空亦遣，了达中道，洞见实相。白世尊言：若复有人，闻我所闻，亦应得我所得，经中功德不求自至。遂于万象森罗诸相虚幻之中，指出实相，为一切功德根本，即自性也。自性若无，功德亦无，识得自性，功德本有。所谓实相者，乃是信心清净，妙湛总持，常空常寂，一大藏教归自性分中，无法可说，无佛可成，无生可度，是名实相成就第一希有功德也。经中所言，福德兼举，为中根人说耳。此独言功德者，是功成果满之候，福报不足道矣。坛经有功德在法身中，非在于福之语，正谓此也。
　　恐诸菩萨闻说实相，以为实有，著相求之，去道远矣。故空生再白佛言：所谓实相者，心如太虚，无相可求，故云即是非相。又恐闻说非相，舍实取空，认作龟毛兔角，不知本来实相，即是非相，非有非无非空非实，正如水中盐味，色里胶青，决定是有，不见其形，是故如来说名实相也。

【「世尊！我今得闻如是经典，信解受持不足为难，若当来世，后五百岁，其有众生，得闻是经，信解受持，是人则为第一希有。何以故？此人无我相、无人相、无众生相、无寿者相。所以者何？我相即是非相，人相、众生相、寿者相即是非相。何以故？离一切诸相，则名诸佛。」佛告须菩提：「如是！如是！若复有人，得闻是经，不惊、不怖、不畏，当知是人甚为希有。】

　　承上文第一希有功德，此但言希有，功德不足道矣。空生既悟之后，为众生说法，使同归于悟也。先陈我得闻是经典，信解受持，未足为难，愿与当来五百年，为一小劫，所有众生，同一信解，同一受持，乃为希有难得之缘。何以故？此信解受持之人，识得经中四句偈，即能空诸四相，我人众生寿者，道是无相，即是非相，二见俱离，与佛平等，故言即名是佛。佛乃印可。如是如是者，深契如来法要也。空生又恐后世众生，于大乘经典，河汉其言，望洋而退，信受奉持难得其人，良由众生心量狭劣，少见多怪，遇大而惊，逢高而怖，见难而畏，审能从闻入信，因信遣疑，安然不惊，怛然不怖，毅然不畏者，信受奉持，固为第一希有功德，当知是人，甚为希有，非功德之可比也。

【「何以故？须菩提！如来说：第一波罗蜜，即非第一波罗蜜，是名第一波罗蜜。】

　　此承上文，更进一解。上文空生闻经得悟，更发大愿，以此经偈，流通法界，直至五百年后众生，人各闻经，人各信解受持，空诸四相，不惊不怖不畏，此是空生一片婆心法施，最为极则。世尊呼而告之云：汝所法施，是第一究竟，当知一切众生，尽人有此一部真经，秘在如来藏中。悟则为佛，迷则众生。究竟无佛可成，无生所度，无法可施，无岸可到。佛说布施，是第一波罗蜜，即非第一波罗蜜，不过假借名字，使人识取彼岸，先登直到耳。按波罗蜜有十，一布施，二持戒，三忍辱，四精进，五禅定，六智慧，七慈，八悲，九方便，十不退，此云第一者，指布施言，前为求福说，此度生说。

【「须菩提！忍辱波罗蜜，如来说非忍辱波罗蜜，是名忍辱波罗蜜。】

　　承上文，身命布施，更进一解。前属布施分摄，此属忍辱者。盖舍身断命而行布施，是布施极则；不嗔不恚，不烦不恼，是忍辱极则，是能究竟到彼岸之人，当知更有向上一步，四相非有，三轮体空，无施者，无受施者，无辱可忍，无岸可登，方是极则之极则。故语空生云：如来说忍辱非忍辱，不过假借名言，使人承当耳。

【「何以故？须菩提！如我昔为歌利王割截身体，我于尔时，无我相、无人相、无众生相、无寿者相。何以故？我于往昔节节支解时，若有我相、人相、众生相、寿者相，应生嗔恨。须菩提！又念过去于五百世作忍辱仙人，于尔所世，无我相、无人相、无众生相、无寿者相。】

　　承上文忍辱言，世尊现身说法，向自己分中，拈出忍辱榜样，到此方是极则也。昔世尊五百世前作忍辱仙人，山中宴坐，遇歌利王出猎，王暂憩息，左右彩女，往见仙人围绕礼拜，王既觉知，大怒割截仙人肢体，仙人欢喜纳受，自发愿云：愿生生世世度王成佛。此便是身命布施，当节节支解时不生嗔恨，无甚奇特不过空诸所有，无受割截之我，无施割截之人，无业报之众生，无痴恋身令（编者注：「令」疑是「命」）之寿者；尚要解冤释结，度令成佛而后已，是能忍辱，而行布施也。念过去下，乃追述前因，为后人布施榜样耳。

【「是故须菩提！菩萨应离一切相，发阿耨多罗三藐三菩提心，不应住色生心，不应住声香味触法生心，应生无所住心。若心有住，即为非住。是故佛说：菩萨心不应住色布施。须菩提！菩萨为利益一切众生故，应如是布施。如来说：一切诸相，即是非相。又说：一切众生，即非众生。】

　　承上文，布施忍辱，离一切相而言，告须菩提，如来离相度生，诸菩萨亦应离一切相，发无上菩提心也。所云离相者，非是脱空之谓，谓于六尘扰扰，诸相交集中，万象森罗，一真独露，见色闻声不应住著，香味触法，亦复如是。前云应无所住而生其心者，境与心融；今云应生无所住心者，心随境化。若心有所住，便是不融不化，著意安排，即为非住矣。是故佛说菩萨度生真心，不应住在六尘边，而行布施。住相布施，利益有限；离相布施，利益无穷，故云应如是布施也。又恐菩萨从众生著相，认相为我，众生为人，相与众生，分而为二，故佛随建随扫，说是相即非相，说是众生即非众生；众生即相，相即众生也。

【「须菩提！如来是真语者、实语者、如语者、不诳语者、不异语者。须菩提！如来所得法，此法无实无虚。】

　　上文出经题后，佛为空生说法，深入一层，说到因果皆空时，却恐闻者，发起疑情，谓果空不必用因，因空不能得果；且因中行施，不住生心，则无实果可证矣。世尊不待请问，诫以勿疑，但当谛信。佛言真语无伪，实语无虚，如语无变，不诳语无欺，不异语无别，空生所闻之法，即如来所得之法，说实说虚，皆为戏论，不可妄起疑情也。

【「须菩提！若菩萨心住于法而行布施，如人入暗，则无所见；若菩萨心不住法而行布施，如人有目，日光明照，见种种色。须菩提！当来之世，若有善男子、善女人，能于此经受持读诵，则为如来以佛智慧，悉知是人，悉见是人，皆得成就无量无边功德。】

　　此语空生重申法施玄旨。以菩萨心化度众生者，心住于法而行布施，便成法执，而生法障，如入暗室，了无所见一般。若能不住于法，而行布施，豁开法眼，睹见法光，如有目人，见地分明，更藉日光，种种色相，照烛无遗。乃呼空生而付嘱之，受持此经，传与当来，尽人皆得受持读诵。其人智慧，入佛知见，如来智慧所照亦复如是，感应道交，悉知悉见，成就无量功德，不可思议。此无住相，而行布施之妙用也。

【「须菩提！若有善男子、善女人，初日分，以恒河沙等身布施，中日分，复以恒河沙等身布施，后日分，亦以恒河沙等身布施，如是无量百千万亿劫以身布施；若复有人，闻此经典，信心不逆，其福胜彼，何况书写、受持、读诵、为人解说。】

　　承上文，不住相布施而言，前浅后深。前经所说，不及时分，与等身分，此言一日三时，及恒河沙数等身分不及命根者，意此非前文身命布施之解，盖谓随时随地种种现身，历劫行施也。前经止云受持，此云信心不逆，是与般若契合，直至不疑之地，一心随顺，依教奉行，非徒受持而已也。书写受持为人解说，是从般若光中，流出语言文字，代佛宣扬，非徒纸上陈言，依文解义之可比，是能不住于法而行布施者，其福胜彼。谓般若经中，自然本具之福德，四句妙偈，包括恒沙身根器界一切众生，皆在如来福德之中，胜彼现身布施者相去远矣。

【「须菩提！以要言之，是经有不可思议、不可称量、无边功德。如来为发大乘者说，为发最上乘者说。若有人能受持读诵，广为人说，如来悉知是人，悉见是人，皆成就不可量、不可称、无有边、不可思议功德，如是人等，则为荷担如来阿耨多罗三藐三菩提。何以故？须菩提！若乐小法者，著我见、人见、众生见、寿者见，则于此经，不能听受读诵、为人解说。】

　　此要言一经旨趣，超出凡情世见之外，故不可思；超出语言文字之外，故不可议；超出算数计较之量，充满十方，遍周三界故无边。所云功德，即前不住相布施者是，此是佛法极则，非小根小器之人所能承当。如来特为菩萨乘、佛乘而说。能发大乘心者，即是菩萨。发最上乘心者，即同如来。无上法门，需人荷担。倘或畏大乐小，必不能堪任负荷。儒教所谓人能弘道，非道弘人，是也。乃复申言，受持读诵演说功德，具佛知见，当为如来之所护念付嘱，成就大功德藏，一肩负荷，无上菩提无有退屈。若是喜乐小法之人，自甘下劣，便著我见，分别彼己，便著人见，置四生于度外，期身命之延长，著众生寿者见。四见存于隐微，四相积为生灭，不能契此经旨，信受读诵，为人解说，如上所云也。

【「须菩提！在在处处，若有此经，一切世间、天、人、阿修罗，所应供养；当知此处，则为是塔，皆应恭敬，作礼围绕，以诸华香，而散其处。】

　　此赞般若法身常住。世人但知敬信法宝，殊不知法宝即是法身，三世诸佛，慧命所寄，一切众生，性命所关，在在处处有此法宝，在在处处有此法身，天人修罗同具同有，所当供养，如来灭度后遗下舍利真身，天上人间建塔庄严，实为恭敬，此经乃如来遗教，亲口亲言，非等闲文字之比，所当恭敬围绕散华香于其处者。恭敬表皈依，围绕表回向，散华香表一切功德，庄严佛土，处处皆然，无非般若也。

【「复次，须菩提！善男子、善女人，受持读诵此经，若为人轻贱，是人先世罪业，应堕恶道，以今世人轻贱故，先世罪业则为消灭，当得阿耨多罗三藐三菩提。】

　　此赞般若功德，有离障出缠之益。上明生善，今明灭恶。造作定业，不可逃避者，修般若因，前生罪业应堕三恶道者，乘般若力，转重为轻，不过余残宿报，定业难逃，为人轻贱；入般若门，宿生罪业即为消除，而得无上菩提也。置此论者，缘世间有信心行善，信经修性之人，现生轗轲，名位屈辱，衣食艰难，受人骂辱轻贱者，亦复不少。俗眼视之，便谓佛法无灵。不知此一轻贱，正是转因易果，直趋无上菩提时节，不可因此而退屈也。佛语空生，宣布此义。

【「须菩提！我念过去无量阿僧祇劫，于然灯佛前，得值八百四千万亿那由他诸佛，悉皆供养承事，无空过者；若复有人，于后末世，能受持读诵此经，所得功德，于我所供养诸佛功德，百分不及一，千万亿分、乃至算数譬喻所不能及。须菩提！若善男子、善女人，于后末世，有受持读诵此经，所得功德，我若具说者，或有人闻，心则狂乱，狐疑不信。须菩提！当知是经义不可思议，果报亦不可思议。」】

　　此是如来现身说法，极言般若胜因，非供养承事一切诸佛所及，自念我在过去无量劫，然灯佛前得值若干数万亿诸佛，悉皆供养承事，无唐捐者。此种功德，实非前文身命布施之比。若复有人，于末后世，称经功德，胜我供养承事功德，百不及一，乃至多数等分，所不能及者，盖谓无相功德胜有为法万万也。极言此经功德，不可思议如此。功德无尽，我说无尽，众生无尽，疑信无尽，如来随其根器而善导之。不可不说，不容尽说，所谓止止不须说，我法妙难思，一句道尽闻者易起疑情，心狂惑乱，反生诽谤，堕三恶道，利之适所以害之，起下文空生再问之意。

【尔时，须菩提白佛言：「世尊！善男子、善女人，发阿耨多罗三藐三菩提心，云何应住？云何降伏其心？」佛告须菩提：「善男子、善女人，发阿耨多罗三藐三菩提心者，当生如是心，我应灭度一切众生。灭度一切众生已，而无有一众生实灭度者。何以故？若菩萨有我相、人相、众生相、寿者相，则非菩萨。所以者何？须菩提！实无有法发阿耨多罗三藐三菩提心者。】

　　此节问答，颇涉重复。憨山决疑略云：初问应住降伏以来，通破凡夫修菩萨行者，所执之疑。当知我法二执，有粗有细，前破凡夫粗执，以所执五蕴色身为我执；执我所依为缘尘，六度之行，希求菩提者为法执。缘此二执，皆著相故，是故破初发心菩萨未悟般若之疑，但显下不见有众生可度也。此后乃破细微我法二执，是已悟般若之菩萨，但执有能证之智，为我；有所证之真如，为人；能证能悟，为众生；证悟未忘，潜续如命，为寿者，以此四相，最极微细，故为微细二执，所谓存我觉我也。故向下发挥，独标一我字，但破我执，上不见有佛果可求也。此与前问，问同意别，观者应知。
　　经中初问，云何应住，云何降伏其心者，谓初心菩萨、大心凡夫，始发度生之心，种种著相，依著自己五蕴色身修行，其所布施，执著六尘粗相而求福报；其所求菩提，执著化佛色相之身；其土，则众宝庄严之土。种种修行，皆不离相，去般若远矣。空生发问，被佛重重破斥，直至一切色相皆离，方契真如，般若实智。到此，空生已悟，大众疑消，经文不可思议已前，皆是此意也。
　　今此经文以下，乃是破已悟般若菩萨微细之执，四相皆细，到此，独标一我字为首，但云：我应灭度众生，再不复言及布施。是知已悟菩萨，功行已圆，惟有生、佛之见未泯耳。然此细智为我，又问应住降伏，似与前问同意何也。盖此菩萨，已离五蕴，但习气未忘，故于真如智中，亦求安住；且谓菩提有所住处，求而不得，致心不安，故问降伏。此求佛之心未安，以生佛之见未泯，不达平等一如之故。问同意别，故世尊破云：发菩提心者，当作如是观，我灭度一切众生已，实无有一众生得灭度者，良以众生，本自如如，不待更灭更度。若执有灭度，便著四相，非菩萨矣。此不见有众生可度也。生佛本来平等。众生既无可灭，此中实无有法可求菩提者，何以故？以众生本自寂灭，即是菩提，不得更求，此不见有佛果可求也。

【「须菩提！于意云何？如来于然灯佛所，有法得阿耨多罗三藐三菩提不？」「不也，世尊！如我解佛所说义，佛于然灯佛所，无有法得阿耨多罗三藐三菩提。」佛言：「如是，如是。须菩提！实无有法如来得阿耨多罗三藐三菩提。须菩提！若有法如来得阿耨多罗三藐三菩提者，然灯佛即不与我授记：『汝于来世，当得作佛，号释迦牟尼』。以实无有法得阿耨多罗三藐三菩提，是故然灯佛与我授记，作是言：『汝于来世，当得作佛，号释迦牟尼』。何以故？如来者，即诸法如义。若有人言：如来得阿耨多罗三藐三菩提。须菩提！实无有法，佛得阿耨多罗三藐三菩提。须菩提！如来所得阿耨多罗三藐三菩提，于是中无实无虚。是故如来说：一切法皆是佛法。须菩提！所言一切法者，即非一切法，是故名一切法。】

　　此承上文言，无上菩提，实无有法可得。佛呼空生而征诘之，昔从燃灯受记，尽人皆谓无上菩提，有法可得也。空生领悟，解佛所说妙义，信知无上菩提无法可得，是名真得。佛为印可。如是如是云者，盖谓实无有法可得，方是无上菩提极则。燃灯授记，当得成佛，以此之故。倘我于法，实有所得，不名如来，不蒙受记矣。反复申明无法可得之义，如来授记当作释迦牟尼者，以如来洪名，乃十号之一，如是诸法如义，谓真如性，无得无失，无去无来，故云如来。世尊成佛，燃灯授记，即是此义，非更有所得也。若复有人言，无上菩提实有所得，殊不知无有法可得者，是名真得；无实无虚，是名实无所得。如来所说一切法，正是无实无虚之妙谛，是法非法，皆名佛法。要而言之，名为佛法，即非佛法。古德云：用即知而常寂，不用即寂而常知，方契妙觉，是故名为一切法也。

【「须菩提！譬如人身长大。」须菩提言：「世尊！如来说：人身长大，则为非大身，是名大身。」「须菩提！菩萨亦如是。若作是言：『我当灭度无量众生』，即不名菩萨。何以故？须菩提！无有法名为菩萨。是故佛说一切法无我、无人、无众生、无寿者。须菩提！若菩萨作是言：『我当庄严佛土』，是不名菩萨。何以故？如来说：庄严佛土者，即非庄严，是名庄严。须菩提！若菩萨通达无我法者，如来说名真是菩萨。】

　　此借大身以喻法身，不可著相求也。如来征诘，空生领悟。大身之外，别有非身，非身者法身也。菩萨若存我执，我灭度众生，犹执认大身为我，不复知有真我，即不名之为菩萨也。何以故？实无有法，名为菩萨，无有大身，是名非身。法即非法，身即非身，相即非相，我人众生寿者，同归于无，岂复更有一法可得耶？又借佛土为喻，佛土者，心土也。佛土无相，云何庄严？若有可庄严者，便是有法可得，不名菩萨。当知如来所说庄严者，是庄严法身，非庄严大身。法身非身也，识得非身，是名庄严。通达无我之法，无有一法可得，是则名为真菩萨也。

【「须菩提！于意云何？如来有肉眼不？」「如是，世尊！如来有肉眼。」「须菩提！于意云何？如来有天眼不？」「如是，世尊！如来有天眼。」「须菩提！于意云何？如来有慧眼不？」「如是，世尊！如来有慧眼。」「须菩提！于意云何？如来有法眼不？」「如是，世尊！如来有法眼。」「须菩提！于意云何？如来有佛眼不？」「如是，世尊！如来有佛眼。」「须菩提！于意云何？如恒河中所有沙，佛说是沙不？」「如是，世尊！如来说是沙。」「须菩提！于意云何？如一恒河中所有沙，有如是沙等恒河，所有沙数，佛世界如是，宁为多不？」「甚多，世尊！」佛告须菩提：「尔所国土中，所有众生，若干种心，如来悉知。何以故？如来说：诸心皆为非心，是名为心。所以者何？须菩提！过去心不可得，现在心不可得，未来心不可得。】

　　此承上文，菩萨既悟之后，尚存人法细执，佛于诸相之中，独标一我，复于我相之中，表出法身，又曰非身。种种破除，无法可执。却恐菩萨深信无相之解，沉空滞寂，堕在空执，未免偏枯。故呼空生而征诘之，历举五眼，证明前解，即今青莲绀目，现在如来面上者，肉眼也。上见诸天，下澈十地者，天眼也。照见众生，根性深浅，识阴轮回者，慧眼也。照见法身，遍周法界，辨别一切有无空假者，法眼也。照见佛土，无边世界，放光普遍，破诸黑暗，圆满十方，无障无碍者，佛眼也。肉眼属如来报身，四种圣眼，属清净法身。法身无相，非藉报身，不能度人；圣眼无形，非藉肉眼，不能见物。若执定是无，便落空亡外道。故历举五眼，以征诘之。空生领悟，随机答问，不生知解。如来再以恒河沙为喻，空生信为甚多。乃晓之以众生心量，如来悉知悉见者，以有五眼之故。究竟众生心量，万别千差，尽属妄想，皆为非心，非心之心，即名为心。犹肉眼之眼，圣眼所寄，即名为眼也。又恐闻说诸心，谓有实心，更须破遣，过去已灭，现在虚妄，未来未起，三际推寻，求心了不可得，五眼所见，瞥地成空，有无俱遣矣。

【「须菩提！于意云何？若有人满三千大千世界七宝以用布施，是人以是因缘，得福多不？」「如是，世尊！此人以是因缘，得福甚多。」「须菩提！若福德有实，如来不说得福德多；以福德无故，如来说得福德多。】

　　经中屡言福报，此于菩萨既悟之后，似不须说，如来再三征诘者，却恐已悟菩萨，于人法细执之中，未忘修福之见，仍是法执边事，重重破遣。有者取相也，无者离相也。离相见性，性如虚空，其福无量，比前受持读诵解说，更深一层。

【「须菩提！于意云何？佛可以具足色身见不？」「不也，世尊！如来不应以具足色身见。何以故？如来说：具足色身，即非具足色身，是名具足色身。」「须菩提！于意云何？如来可以具足诸相见不？」「不也，世尊！如来不应以具足诸相见。何以故？如来说：诸相具足，即非具足，是名诸相具足。」】

　　上文扫除相见，不得取有，不得落空矣。却恐菩萨悟后起疑，谓布施福德乃成佛之因，故感具足庄严之果，今谓福德实无，是无因也；无佛可成，是无果也。即今现身如来，具足色相从何而有耶？故呼空生而征诘之，空生言下领悟，谓不应从色身诸相见如来者，盖以如来法身，具足三十二行，是故成此报身，具足三十二相，识得法身，便不应从报身上起见也。复自解悟如来所说具足色身者，无非赤肉团中，幻化之躯，当知中有一个无位真人，清净妙色之身，乃名法身。故云非具足色身，即非即是也。具足诸相，则八十种好，万德庄严，又不止于三十二相矣。复次征诘，空生领悟，一如前解，谓诸相具足，依旧报身边事，故云即非具足，离却诸相，不见如来，故云是名具足也。

【「须菩提！汝勿谓如来作是念，我当有所说法。莫作是念，何以故？若人言，如来有所说法，即为谤佛，不能解我所说故。须菩提！说法者，无法可说，是名说法。」】

　　承上文言，妙相无相，固非诸相可见。即今说法，亦是无说之说，非言说可求。语空生言，如来诸相非相，所固然也。即今说法，不得著相，勿谓如来起心作念，自言我当有所说法。说者不作此念，听受者亦不应作此念。若人从语生解，便谓如来有所说法，不是信佛，乃是谤佛。何以故？我所说法，不在言说。著相之人，但以言说为说，不能解我不说之说也。复告空生以晓之云：凡说法者，本无法可说，特为众生去除外妄而说，是以妄遣妄，非有真实，众生既悟，则不用此法矣。

【尔时，慧命须菩提白佛言：「世尊！颇有众生，于未来世，闻说是法，生信心不？」佛言：「须菩提！彼非众生，非不众生。何以故？须菩提！众生众生者，如来说非众生，是名众生。」须菩提白佛言：「世尊！佛得阿耨多罗三藐三菩提，为无所得耶？」佛言：「如是，如是。须菩提！我于阿耨多罗三藐三菩提乃至无有少法可得，是名阿耨多罗三藐三菩提。复次，须菩提！是法平等，无有高下，是名阿耨多罗三藐三菩提；以无我、无人、无众生、无寿者，修一切善法，则得阿耨多罗三藐三菩提。须菩提！所言善法者，如来说非善法，是名善法。】

　　承上文，无法可说，是名说法而言。空生妙悟法身，能信能受，能续佛慧命矣，尔时故称慧命须菩提。此示生法一如，无法可说，无众生可度也。空生领悟无法可说之旨，但恐未来众生，闻此妙法，未知能信受不？问佛，蒙答云：若作此解，便是众生佛法，分而为二矣。当知众生本如，与法平等，无有众生之相，故云彼非众生，但以真如随缘而成众生，故云非不众生。复语空生，发明其故，所谓众生者，谓我说一切法，为度一切生，既无一切生，即无一切法；法生众生，众生生法，是谓众生众生者，是故如来说非众生，是名众生也。
　　空生意谓，佛法因于众生，而后有法，既无所得矣。今佛所得无上菩提，是有耶？是无耶？佛决其无，故印可之，告空生言，无上菩提，我与众生，同具真性，本无得失，无所得固尔。即一切细微少许之法，皆无所得，是故名为无上菩提也。复告之言，所谓法者，乃是众生平等正觉之法，悟之为佛，无有高相；迷为众生，无有下相，故名为无上菩提也，若著我人众生寿者之相，则非平等矣。离却四相，修一切善法，则得无上菩提矣。善法者，即经文所谓布施供养礼敬严土等，皆名善法，亦名有为法，故云非善法，是名善法。

【「须菩提！若三千大千世界中所有诸须弥山王，如是等七宝聚，有人持用布施；若人以此《般若波罗蜜经》，乃至四句偈等，受持读诵、为他人说，于前福德百分不及一，百千万亿分，乃至算数譬喻所不能及。】

　　承上文云：善法既非，则宝聚布施亦非善法，惟般若功德，方称殊胜，盖以般若经中，四句偈等，乃是如来慧命所寄，众生迷悟所关，若受持读诵演说者，便能续佛慧命，能令众生背迷合觉，福德广大，比之宝聚布施，相去多多也。

【「须菩提！于意云何？汝等勿谓如来作是念，我当度众生。须菩提！莫作是念。何以故？实无有众生如来度者，若有众生如来度者，如来则有我人众生寿者。须菩提！如来说：有我者，则非有我，而凡夫之人以为有我。须菩提！凡夫者，如来说则非凡夫，是名凡夫。】

　　承上文云：经中四句偈为他人说，是为度生功德，恐人错解，谓如来有意于度生也。故呼空生而晓之言，勿谓如来作念度生，汝亦勿作此念，谓如来实有度生之相；若有众生为如来所度者，如来便有能度之我，有所度之人，人等众生，我为寿者，则非如来真我矣。如来说法，实非有我，而凡夫之人，自生人我，以为有我，遂疑如来亦复有我耳。要之是法平等，无有高下，悟则为圣，迷则为凡，说是凡夫，却非凡夫，而名之为凡夫者，平等性智无圣无凡也。

【「须菩提！于意云何？可以三十二相观如来不？」须菩提言：「如是！如是！以三十二相观如来。」佛言：「须菩提！若以三十二相观如来者，转轮圣王，即是如来。」须菩提白佛言：「世尊！如我解佛所说义，不应以三十二相观如来。」】

　　此遥承具足身相而言，三十二相即具足身相也。因上文度生之解，诚恐众生起疑，谓佛现身说法，不离报身。身属色相，法是音声，离却色声二者，从何说法？从何闻法耶？呼空生而征诘之，空生信能，言下领悟，不可以身相观如来也。佛再举转轮圣王以实之，盖以转轮圣王，亦具有此三十二相，犹是凡夫，唤作如来不得。空生再申前悟，如来不可以相观者，无相方是如来，不可以色见，不可以声音求也。

【尔时，世尊而说偈言：「若以色见我，以音声求我，是人行邪道，不能见如来。】

　　按经中四句偈，似指此四句而言，一经之中，无一偈字，今明明说偈，解当属此。要知此偈，即前文无我人众生寿者四句。前句是标出名相，此偈乃扫荡邪解。行邪行者，即著相众生，从色声边，横生人我等见，不见自性真如来，即不见现前说法如来也。味二我字，当识真我，即如来四德中，常乐我净之我。

【「须菩提！汝若作是念，如来不以具足相故，得阿耨多罗三藐三菩提。须菩提！莫作是念，如来不以具足相故，得阿耨多罗三藐三菩提。须菩提！汝若作是念，发阿耨多罗三藐三菩提心者，说诸法断灭。莫作是念！何以故？发阿耨多罗三藐三菩提心者，于法不说断灭相。】

　　前文说偈已，又恐诸菩萨，悟后起疑云：如来不可以色见，不可以声求，经中所言，如来得阿耨多罗三藐三菩提；离却色声，谁是得者？岂非断灭诸相，并无上菩提，同归断灭，乃是究竟耶？此语空生，总是反覆叮咛，不可作断灭会去。以具足相而得菩提，固然不是，不以具足相而得菩提，亦是断灭邪见。当知无上菩提本无断灭，说法度生，总是扫除四相，不曾教人，并无上菩提，同归断灭也。

【「须菩提！若菩萨以满恒河沙等世界七宝，持用布施；若复有人知一切法无我，得成于忍，此菩萨胜前菩萨所得功德。须菩提！以诸菩萨不受福德故。」须菩提白佛言：「世尊！云何菩萨不受福德？」「须菩提！菩萨所作福德，不应贪著，是故说不受福德。】

　　经中屡言福报，或浅或深，或粗或细，不一而足，总是如来善观众生心量。凡夫之人，固然著相求福；就是大心菩萨，未得悟入时，未免从法执上，频起福报之见；菩萨既悟之后，人法粗执已忘，尚存微细法执，未能尽化，孜孜汲汲，修行布施，又复劝人布施，犹有细微受福报之见在。故说经至此，重申明之，说一不受二字，盖谓福报若无，固无可受；福报若有，亦不容受。三轮体空，四相全无，了达一切诸法无我，成就无生法忍，一切福报，皆不可得，无有与者，亦无受者，世界空，七宝空，能施所施皆空，受与不受，皆不可得，到此方是福报极则，受持经偈，诵读演说，不消再说矣。空生又虑菩萨法执，如佛所说，不受功德，一切功德，尽舍尽弃，方成菩萨，是断绝世人作福之念矣。故有此问。如来晓之云：所言不受者，乃当作福之时，不起一念贪求著相之心，是名不受。即六祖所云：不思善，不思恶。初祖云：布施本无功德。皆此意也。

【「须菩提！若有人言：如来若来若去、若坐若卧，是人不解我所说义。何以故？如来者，无所从来，亦无所去，故名如来。】

　　承上文，不受功德，恐人起疑云：即今如来行住坐卧四威仪中，去来自在，岂不是纳受福德之人？故呼空生而晓之云：若作如是见解，便不解我前所说不受功德之义。盖谓之如来者，是诸法如义，虽云若来，无所从来；虽云若去，无所从去。无去不灭，无来不生，乃是自性真佛，无功德之可受也。

【「须菩提！若善男子、善女人，以三千大千世界碎为微尘，于意云何？是微尘众宁为多不？」须菩提言：「甚多，世尊！何以故？若是微尘众实有者，佛则不说是微尘众，所以者何？佛说：微尘众，则非微尘众，是名微尘众。世尊！如来所说三千大千世界，则非世界，是名世界。何以故？若世界实有者，即是一合相。如来说：一合相，即非一合相，是名一合相。」「须菩提！一合相者，即是不可说，但凡夫之人贪著其事。】

　　承上无所从来，无所从去，谓佛身充满于法界，随处和合。假如粉世界而作微尘，佛与尘合，而不为多，所谓合大于小也。聚微尘为世界，佛与界合，而不为大，所谓合小于大也。究竟如来实性，非一非二，无离无合，合于微尘中有界，合于世界，界中有尘，故云非微尘，非世界。合于微尘，尘中有佛，合于世界，界中有佛，故云是名微尘，是名世界。一者法身也。合者法界也。非实非虚，非有非无，若以为实有者，是法身合于法界，故云即是一合相；法界异于法身，故云：即非一合相；法身不离法界，故云是名一合相，究竟是与非，皆不可说，悟者得之，若是凡夫之人，未免贪著，执理碍事，执事碍理，所谓一合相者，落在事为边，贪恋执著，不得自在矣。佛语空生，反覆发明，解菩萨悟后，人法细微二执也。

【「须菩提！若人言：佛说我见、人见、众生见、寿者见。须菩提！于意云何？是人解我所说义不？不也，世尊！是人不解如来所说义。何以故？世尊说：我见、人见、众生见、寿者见，即非我见、人见、众生见、寿者见，是名我见、人见、众生见、寿者见。须菩提！发阿耨多罗三藐三菩提心者，于一切法，应如是知，如是见，如是信解，不生法相。须菩提！所言法相者，如来说即非法相，是名法相。】

　　遥承上文，若乐小法者，著我见人见众生见寿者见，更进一解，扫除细微法执知见也。前说小法，乃为乐小乘者说，见有五蕴色相之我，见有对我之人，见有无明烦恼之众生，见有留形住世之寿者，种种痴见，遂成种种著相，欲空诸相，先空诸见，方不堕于小乘凡夫也。说经至此，乃为大乘菩萨，已入悟门，不复更有我人生寿诸相，但于细微惑中，少存知见，见有已悟之我，同悟之人，未悟之众生，悟后接续慧命之寿者，此见尚存，真见便著，不能一超直入，直取菩提矣。故呼空生而诘之云：我前曾说我人等见，乃为乐小法者说，若人说我果有此说，是解我所说义不？空生领悟，信知是人，不解如来妙义，盖如来说法，随人根器利钝，而施法药，彼乐小法者，破其邪见，乃说诸见，所说诸见，是众生见，不是佛见。因众生之有邪见，是故随其所堕，而名之为我见人见众生见寿者见耳。若是大乘菩萨，既悟之后，发无上菩提心者，一切知见，即一切法，如是知，便是真知；如是见，便是真见；如是信解，便是深信解悟法门，不复更生法相，盖此法相，著于四相，便非法相；不著四相，乃名法相也。再语空生，当从诸见，而求真见。楞严经云：见见之时，见非是见，见犹离见，见不能及，是之谓真见也。

【「须菩提！若有人以满无量阿僧祇世界七宝持用布施，若有善男子、善女人，发菩提心者，持于此经，乃至四句偈等，受持读诵，为人演说，其福胜彼。云何为人演说，不取于相，如如不动。】

　　说经至此，复言布施，菩萨悟后，不受福德，受持经偈，为人演说，殊胜异常，惟演说妙义，非寻常名言章句，依文解义之比。盖谓演说真如，不取著外边语言文字之相，不动著中道如如之性，能阐扬佛心，续佛慧命，乃谓之演；语默一如，无法可说，炽然常说，乃谓之说。说经至此，一切语言文字，即真即幻，即幻即真，三乘十二分教，总是有为之法，故说偈以结之。

【「何以故？一切有为法，如梦幻泡影，如露亦如电，应作如是观。」】

　　何以故，佛自发挥言，何故为人演说，不取于相，如如不动乎？乃说偈言，一切佛法，皆有为法，虚妄不实。如梦者，寐时为有，寤后全无；如幻者，幻术而有，真实则无；如泡者，外边似有，中间实无；如影者，随光而有，光灭则无；如露者，依草而有，日现则无；如电者，先雷而有，雷后则无。如是观想非真，一切有为之法都无实相，一部真经，总在真如实相之中，说有说无，皆为戏论也。

【佛说是经已，长老须菩提及诸比丘、比丘尼、优婆塞、优婆夷、一切世间、天人、阿修罗，闻佛所说，皆大欢喜，信受奉行。】

　　此是结经常仪，所云皆大欢喜者，乃妙契于心，信之真，受之切，奉行不虚也。
4




