
　　　　大智度论卷第五
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释初品中摩诃萨埵

　　﹝经﹞摩诃萨埵。

　　﹝论﹞问曰：云何名摩诃萨埵？答曰：摩诃名大，萨埵名众生，或名勇心，此人心能为大事，不退不还大勇心故，名为摩诃萨埵。
　　复次，摩诃萨埵者，于多众生中最为上首故，名为摩诃萨埵。
　　复次，多众生中起大慈大悲，成立大乘，能行大道，得最大处故，名摩诃萨埵。
　　复次，大人相成就故，名摩诃萨埵。摩诃萨埵相者，如赞佛偈中说：
　　唯佛一人独第一，三界父母一切智，于一切等无与等，稽首世尊希有比！
　　凡人行惠为己利，求报以财而给施，佛大慈仁无此事，怨亲憎爱以等利！
　　复次，必能说法破一切众生及己身大邪见、大爱慢、大我心等诸烦恼故，名为摩诃萨埵。
　　复次，众生如大海，无初、无中、无后；有明知算师，于无量岁计算，不能尽竟。如佛语无尽意菩萨：譬如十方一切世界，乃至虚空边际，合为一水，令无数无量众生，共持一发取一渧而去，更有无央数众生，如前共持一发取一渧而去，如是令彼大水悉尽无余，众生故不尽。以是众生等无边、无量、不可数、不可思议，尽能救济，令离苦恼，著于无为安隐乐中。有此大心，欲度多众生故，名摩诃萨埵。如不可思议经中，沤舍那优婆夷语须达那菩萨言：诸菩萨摩诃萨辈，不为度一人故发，阿耨多罗三藐三菩提心，亦非为二、三乃至十人故，非百、非千、非万、非十万、非百万，非一亿十百千万乃至亿亿。非为阿由他亿众生故发心，非那由他亿，非阿耶陀众生故，非频婆罗，非歌歌罗，非阿歌罗，非簸婆罗，非摩婆罗，非波陀，非多婆，非鞞婆呵，非怖摩，非念摩，非阿婆迦，非摩伽婆，非毗罗伽，非僧伽摩，非毗萨罗，非谓阎婆，非鞞阇迦，非鞞卢呵，非鞞跋帝，非鞞迦多，非兜罗，非阿婆罗那，非他婆罗，非鞞婆那婆，非藐写，非钝那耶写，非醯婆罗，非鞞婆罗，非萨遮多，非阿跋伽陀，非鞞施陀，非泥婆罗，非醯梨浮陀，非波摩陀夜，非比初婆，非阿犁浮陀，非阿犁萨写，非醯云迦，非度于多，非呵楼那，非摩楼陀，非叉夜，非乌罗多，非末殊夜摩，非三摩陀，非毗摩陀，非波摩陀，非阿满陀罗，非婆满多罗，非摩多罗，非醯兜末多罗，非鞞摩多罗，非波罗多罗，非尸婆多罗，非醯罗，非为罗，非提罗，非忮罗，非翅罗，非尸罗，非斯罗，非波罗，非弥罗，非婆罗罗，非迷楼，非企卢，非摩屠罗，非三牟罗，非阿婆夜，非剑摩罗，非摩摩罗，非阿达多，非醯楼，非鞞楼婆，非迦罗跋，非呵婆跋，非鞞婆跋，非婆婆，非阿罗婆，非娑婆婆罗，非迷罗浮罗，非摩遮罗，非陀摩罗，非婆摩陀，非尼伽摩，非阿跋多，非泥提舍，非阿叉夜，非三浮陀，非婆摩摩，非阿婆陀，非沤波罗，非波头摩，非僧佉，非伽提，非沤波伽摩，非阿僧祇，非阿僧祇阿僧祇，非无量，非无量无量，非无边，非无边无边，非无等，非无等无等，非无数，非无数无数，非不可计，非不可计不可计，非不可思议，非不可思议不可思议，非不可说，非不可说不可说，非为一国土微尘等众生故发心，非为二、三至十百千万亿千万亿阿由他、那由他，乃至不可说不可说国土微尘等众生故发心。非为一阎浮提微尘等众生故发心，非为拘陀尼，郁怛罗越，弗婆提微尘等众生故发心。非为小千世界、中千世界、大千世界微尘等众生故发心，非为二、三至十百千万亿阿由他、那由他、乃至不可说不可说三千大千世界微尘等众生故发心。非为供养供给一佛故发心，乃至非为供养供给不可说不可说诸佛故发心；非为供养供给一国土微尘等诸佛故发心，乃至非为供养供给不可说不可说三千大千世界微尘等诸佛故发心。非为净一佛土故发心，乃至非为净不可说不可说三千大千世界微尘等佛土故发心。非为受持一佛法故发心，乃至非为受持不可说不可说三千大千世界微尘等佛法故发心。非为令一三千大千世界中佛种不断故发心，乃至非为令不可说不可说三千大千世界微尘等三千大千世界中佛种不断故发心。非为分别知一佛愿故发心，乃至非为分别知不可说不可说三千大千世界微尘等佛愿故发心。非为庄严一佛土故发心，乃至非为庄严不可说不可说三千大千世界微尘等佛土故发心。非为分别知一佛会弟子众故发心，乃至非为分别知不可说不可说三千大千世界微尘等佛会弟子众故发心。非为持一佛法轮故发心，乃至非为持不可说不可说三千大千世界微尘等佛法轮故发心。非为知一人诸心故，非为知一人诸根故，非为知一三千大千世界中诸劫次第相续故，非为分别断一人诸烦恼故发心；乃至非为分别断不可说不可说三千大千世界微尘等人诸烦恼故发心。是诸菩萨摩诃萨愿言：尽教化一切十方众生，尽供养供给一切十方诸佛，愿令一切十方诸佛土清净，心坚受持一切十方诸佛法，分别知一切诸佛土故，尽知一切诸佛弟子众故；分别知一切众生诸心故，知断一切众生诸烦恼故，尽知一切众生诸根故，诸菩萨发心住阿耨多罗三藐三菩提。如是等十门为首，乃至百千万亿阿僧祇门，是为道法门，菩萨应知、应入！略说如是诸菩萨实道。一切诸法皆入皆知，智慧知故，一切佛土菩萨道中庄严故。沤舍那言：善男子！我愿如是：自有世界已来一切众生尽清净，一切烦恼悉断。须达那言：是何解脱？沤舍那答言：是名无忧安隐幢。我知此一解脱门，不知诸菩萨大心如大海水，一切诸佛法能持能受。诸菩萨心不动，如须弥山；诸菩萨如药王，能除一切诸烦恼；诸菩萨如日，能除一切暗；诸菩萨如地，能含受一切众生；诸菩萨如风，能益一切众生；诸菩萨如火，能烧一切外道诸烦恼；诸菩萨如云，能雨法水；诸菩萨如月，福德光明能照一切；诸菩萨如释提桓因，守护一切众生。是菩萨道法甚深，我云何能尽知！以是诸菩萨生大愿，欲得大事，欲至大处故，名摩诃萨埵。
　　复次，是般若波罗蜜经中，摩诃萨埵相，佛自说如是如是相，是摩诃萨埵相。舍利弗、须菩提、富楼那等诸大弟子各各说。彼品，此中应广说。

　　　　释初品中菩萨功德

　　﹝经﹞皆得陀罗尼及诸三昧，行空、无相、无作，已得等忍。

　　﹝论﹞问曰：何以故以此三事次第赞菩萨摩诃萨？答曰：欲出诸菩萨实功德故，应赞则赞，应信则信；以一切众生所不能信甚深清净法赞菩萨。
　　复次，先说菩萨摩诃萨名字，未说所以为菩萨摩诃萨，以得诸陀罗尼，三昧及忍等诸功德故，名为菩萨摩诃萨。
　　问曰：已知次第义，何以名陀罗尼？云何陀罗尼？答曰：陀罗尼，秦言能持，或言能遮。能持者，集种种善法，能持令不散不失。譬如完器盛水，水不漏散。能遮者，恶不善根心生，能遮令不生；若欲作恶罪，持令不作，是名陀罗尼。是陀罗尼，或心相应，或心不相应；或有漏，或无漏；无色不可见无对；一持、一入、一阴摄；（法持法入行阴）九智知；（除尽智）一识识；（一意识）阿毗昙法陀罗尼义如是。
　　复次，得陀罗尼菩萨，一切所闻法，以念力故，能持不失。
　　复次，是陀罗尼法，常逐菩萨，譬如间日疟病；是陀罗尼不离菩萨，譬如鬼著；是陀罗尼常随菩萨，如善不善律仪。
　　复次，是陀罗尼持菩萨，不令堕二地坑。譬如慈父爱子，子欲堕坑，持令不堕。
　　复次，菩萨得陀罗尼力故，一切魔王、魔民、魔人无能动，无能破，无能胜。譬如须弥山，凡人口吹不能令动。
　　问曰：是陀罗尼有几种？答曰：是陀罗尼甚多。有闻持陀罗尼，得是陀罗尼者，一切语言诸法，耳所闻者，皆不忘失。复有分别知陀罗尼，得是陀罗尼者，诸众生、诸法，大小好丑，分别悉知。如偈说：
　　诸象马金，木石诸衣，男女及水，种种不同。
　　诸物名一，贵贱理殊，得此总持，悉能分别。
　　复有入音声陀罗尼，菩萨得此陀罗尼者，闻一切语言音，不喜不嗔。若一切众生如恒河沙等劫，恶言骂詈，心不憎恨。
　　问曰：菩萨诸漏未尽，云何能如恒河沙等劫忍此诸恶？答曰：我先言：得此陀罗尼力故能尔。
　　复次，是菩萨虽未尽漏，大智利根，能思惟除遣嗔心。作是念：若耳根不到声边，恶声著谁？又如骂声，闻便直过，若不分别，谁当嗔者？凡人心著吾我，分别是非而生恚恨。
　　复次，若人能知语言随生随灭，前后不俱，则无嗔恚。亦知诸法内无有主，谁骂谁嗔？若有人闻殊方异语，此言为好，彼以为恶，好恶无定，虽骂不嗔。若有人知语声无定，则无嗔喜。如亲爱骂之，虽骂不恨；非亲恶言，闻则生恚。如遭风雨，则入舍持盖；如地有刺，则著靴鞋；大寒然火，热时求水；如是诸患，但求遮法而不嗔之。骂詈诸恶，亦复如是，但以慈悲息此诸恶，不生嗔心。
　　复次，菩萨知诸法不生不灭，其性皆空。若人嗔恚骂詈，若打若杀，如梦如化，谁嗔谁骂？
　　复次，若有人如恒河沙等劫众生，赞叹供养，衣食、卧具、医药、华香、缨络，得忍菩萨其心不动，不喜不著。
　　问曰：已知菩萨种种不嗔因缘，未知实赞功德而亦不喜？答曰：知种种供养恭敬，是皆无常；今有因缘故，来赞叹供养；后更有异因缘则嗔恚，若打若杀，是故不喜。
　　复次，以我有功德智慧故，来赞叹供养，是为赞叹功德，非赞我也，我何以喜？
　　复次，是人自求果报故，于我所作因缘，供养我作功德。譬如人种榖，溉灌修理，地亦不喜。
　　复次，若人供养我，我若喜受者，我福则薄，于他亦少，是故不喜。
　　复次，菩萨观一切法如梦如响，谁赞谁喜？我于三界中未得脱，诸漏未尽，未得佛道，云何得赞而喜？若应喜者，唯佛一人；何以故？一切功德都已满故。是故菩萨得种种赞叹、供养、供给，心不生喜。如是等相，名为入音声陀罗尼。复有名寂灭陀罗尼，无边旋陀罗尼，随地观陀罗尼，威德陀罗尼，华严陀罗尼，净音陀罗尼，虚空藏陀罗尼，海藏陀罗尼，分别诸法地陀罗尼，明诸法义陀罗尼。如是等略说五百陀罗尼门，若广说则无量。以是故，言诸菩萨皆得陀罗尼。
　　诸三昧者，三三昧：空、无作、无相。有人言：观五阴无我、无我所，是名为空；住是空三昧，不为后世故起三毒，是名无作；缘离十相法：五尘、男、女、生、住、灭故，是名无相。有人言：住是三昧中，知一切诸法实相，所谓毕竟空，是名空三昧。知是空已无作，云何无作？不观诸法若空若不空，若有若无等。如佛说法句中偈：
　　见有则恐怖，见无亦恐怖；是故不著有，亦复不著无。
　　是名无作三昧。云何无相三昧？一切法无有相，一切法不受不著，是名无相三昧。如偈说：
　　言语已息，心行亦灭，不生不灭，如涅槃相。
　　复次，十八空，是名空三昧；种种（五道：生有、本有、死有、中有、业）有中心不求，是名无作三昧；一切诸相破坏不忆念，是名无相三昧。
　　问曰：有种种禅定法，何以故独称此三三昧？答曰：是三三昧中，思惟近涅槃故，令人心不高不下，平等不动，余处不尔。以是故，独称是三三昧。余定中或爱多，或慢多，或见多；是三三昧中第一实义实利，能得涅槃门。以是故，诸禅定法中，以是三定法为三解脱门。亦名为三三昧，是三三昧实三昧故，余定亦得名定。
　　复次，除四根本禅，从未到地乃至有顶地，名为定，亦名三昧，非禅；四禅亦名定，亦名禅，亦名三昧；诸余定亦名定，亦名三昧：如四无量、四辩、六通、八背舍、八胜处、九次第定、十一切处等诸定法。复有人言：一切三昧法有二十三种。有言：六十五种。有言：五百种。摩诃衍最大故，无量三昧，所谓遍法性庄严三昧，能照一切三世法三昧，不分别知观法性底三昧，入无底佛法三昧，如虚空无底无边照三昧，如来力行观三昧，佛无畏庄严力颦呻三昧，法性门旋藏三昧，一切世界无碍疾遍月三昧，遍庄严法云光三昧；菩萨得如是等无量三昧。
　　复次，般若波罗蜜摩诃衍义品中，略说则有一百八三昧：初名首楞严三昧，乃至虚空、不著不染三昧；广说则无量三昧。以是故，说诸菩萨得诸三昧，行空、无相、无作者。　　问曰：：前言菩萨得诸三昧，何以故复言行空、无相、无作？答曰：前说三昧名，未说相，今欲说相，是故言行空、无作、无相。若有人行空、无相、无作，是名得实相三昧。如偈说：
　　若持戒清净，是名实比丘；若有能观空，是名得三昧。
　　若有能精进，是名行道人；若有得涅槃，是名为实乐。
　　已得等忍者，
　　问曰：云何等？云何忍？答曰：有二种等：众生等，法等。忍亦二种：众生忍，法忍。云何众生等？一切众生中，等心、等念、等爱、等利，是名众生等。
　　问曰：慈悲力故，于一切众生中应等念，不应等观。何以故？菩萨行实道，不颠倒，如法相；云何于善人、不善人、大人、小人及畜生，一等观？不善人中实有不善相，善人中实有善相，大人、小人，人及畜生亦尔。如牛相牛中住，马相马中住，牛相非马中，马相非牛中，马不作牛故。众生各各相，云何一等观而不堕颠倒？答曰：若善相不善相是实，菩萨应堕颠倒；何以故？破诸法故。以诸法非实善相、非实不善相，非多相、非少相，非人、非畜生，非一、非异；以是故，汝难非也。如说诸法相偈：
　　不生不灭，不断不常，不一不异，不去不来；
　　因缘生法，灭诸戏论，佛能说是，我今当说。
　　复次，一切众生中，不著种种相，众生相，空相，一等无异；如是观，是名众生等。若人是中心等无碍，直入不退，是名得等忍。得等忍菩萨，于一切众生不嗔不恼，如慈母爱子。如偈说：
　　观声如呼响，身行如镜像；如此得观人，云何而不忍？
　　是名众生等忍。云何名法等忍？善法、不善法，有漏、无漏，有为、无为等法，如是诸法入不二法门，入实法相门，如是入竟。是中深入诸法实相时，心忍直入，无诤无碍，是名法等忍。如偈说：
　　诸法不生不灭，非不生非不灭，亦不生灭，非不生灭，亦非不生灭，非非不生灭。（此二行偈旧刻分开为四句）
　　已得解脱（于邪见得离故言解脱），空、非空（于空不取故言非）是等悉舍，灭诸戏论，言语道断，深入佛法，心通无碍，不动不退，名无生忍，是助佛道初门。以是故，说已得等忍。

　　﹝经﹞得无碍陀罗尼。

　　﹝论﹞问曰：前已说诸菩萨得陀罗尼，今何以复说得无碍陀罗尼？答曰：无碍陀罗尼最大故。如一切三昧中，三昧王三昧最大，如人中之王；如诸解脱中无碍解脱；如是一切诸陀罗尼中，无碍陀罗尼大，以是故重说。
　　复次，先说诸菩萨得陀罗尼，不知是何等陀罗尼。有小陀罗尼，如转轮圣王、仙人等所得；闻持陀罗尼，分别众生陀罗尼，归命救护不舍陀罗尼；如是等小陀罗尼，余人亦有。是无碍陀罗尼，外道、声闻、辟支佛、新学菩萨皆悉不得；唯无量福德智慧大力诸菩萨，独有是陀罗尼，以是故别说。
　　复次，是菩萨辈自利已具足，但欲益彼，说法教化无尽，以无碍陀罗尼为根本。以是故，诸菩萨常行无碍陀罗尼。

　　﹝经﹞悉是五通。

　　﹝论﹞如意、天眼、天耳、他心智、自识宿命。云何如意？如意通有三种：能到、转变、圣如意。能到有四种：一者、身能飞行，如鸟无碍；二者、移远令近，不往而到；三者、此没彼出；四者、一念能至。转变者，大能作小，小能作大，一能作多，多能作一，种种诸物皆能转变。外道辈转变，极久不过七日；诸佛及弟子转变自在，无有久近。圣如意者，外六尘中不可爱不净物，能观令净；可爱净物，能观令不净；是圣如意法，唯佛独有。是如意通，从四如意足生；是如意足通等，色缘故次第生，不可一时得。天眼通者，于眼得色界四大造清净色，是名天眼。天眼所见，自地及下地六道中众生诸物，若近若远，若粗若细诸色，无不能照。是天眼有二种：一者、从报得；二者、从修得。是五通中天眼从修得，非报得；何以故？常忆念种种光明得故。有人言：是诸菩萨辈得无生法忍力故，六道中不摄，但为教化众生故，以法身现于十方三界中；未得法身菩萨，或修得，或报得。
　　问曰：是诸菩萨功德，胜阿罗汉、辟支佛，何以故赞凡夫所共小功德天眼，不赞诸菩萨慧眼、法眼、佛眼？答曰：有三种天：一、假号天；二、生天；三、清净天。转轮圣王、诸余大王等，是名假号天；从四天王天，乃至有顶生处，是名生天；诸佛、法身菩萨、辟支佛、阿罗汉，是名清净天。是清净天修得天眼，是谓天眼通；佛、法身菩萨清净天眼，一切离欲五通凡夫所不能得；声闻、辟支佛亦所不得。所以者何？小阿罗汉小用心，见一千世界；大用心，见二千世界。大阿罗汉小用心，见二千世界；大用心，见三千大千世界。辟支佛亦尔。是名天眼通。云何名天耳通？于耳得色界四大造清净色，能闻一切声：天声、人声、三恶道声。云何得天耳通修得？常忆念种种声，是名天耳通。云何识宿命通？本事常忆念：日月年岁至胎中，乃至过去世中，一世、十世、百世、千万亿世，乃至大阿罗汉、辟支佛知八万大劫；诸大菩萨及佛知无量劫，是名识宿命通。云何名知他心通？知他心若有垢，若无垢；自观心生、住、灭时，常忆念故得。
　　复次，观他人喜相、嗔相、怖相、畏相，见此相已，然后知心，是为他心智初门。是五通略说。

　　﹝经﹞言必信受。

　　﹝论﹞天、人、龙、阿修罗等，及一切大人，皆信受其语，是不绮语报故。诸绮语报者，虽有实语，一切人皆不信受。如偈说：
　　有堕饿鬼中，火焰从口出，四向发大声，是为口过报！
　　虽复多闻见，在大众说法，以不诚信业，人皆不信受。
　　若欲广多闻，为人所信受，是故当至诚，不应作绮语！

　　﹝经﹞无复懈怠。

　　﹝论﹞懈怠，破在家人财利、福利，破出家人生天乐、涅槃乐。在家、出家名声俱灭，大失大贼，无过懈怠。如偈说：
　　懈怠没善心，痴暗破智明，妙愿皆为灭，大业亦已失！
　　以是故，说无复懈怠。

　　﹝经﹞已舍利养、名闻。

　　﹝论﹞是利养法如贼，坏功德本。譬如天雹，伤害五榖，利养、名闻亦复如是，坏功德苗，令不增长。如佛说譬喻：如毛绳缚人，断肤截骨；贪利养人断功德本，亦复如是。如偈说：
　　得入栴檀林，而但取其叶；既入七宝山，而更取水精；
　　有人入佛法，不求涅槃乐，反求利供养，是辈为自欺！
　　是故佛弟子，欲得甘露味，当弃舍杂毒，勤求涅槃乐！
　　譬如恶雹雨，伤害于五榖；若著利供养，破惭愧头陀。
　　今世烧善根，后世堕地狱；如提婆达多，为利养自没。
　　以是故，言已舍利养、名闻。

　　﹝经﹞说法无所悕望。

　　﹝论﹞大慈怜愍，为众说法，不为衣食、名声、势力故说；大慈悲故，心清净故，得无生法忍故。如偈说：
　　多闻辩慧巧言语，美说诸法转人心，自不如法行不正，譬如云雷而不雨。
　　博学多闻有智慧，讷口拙言无巧便，不能显发法宝藏，譬如无雷而小雨。
　　不广学问无智慧，不能说法无好行，是弊法师无惭愧，譬如小云无雷雨。
　　多闻广智美言语，巧说诸法转人心，行法心正无所畏，如大云雷澍洪雨。
　　法之大将持法镜，照明佛法智慧藏，持诵广宣振法铃，如海中船渡一切。
　　亦如蜂王集诸味，说如佛言随佛意，助佛明法度众生，如是法师甚难值！

　　﹝经﹞度甚深法忍。

　　﹝论﹞云何甚深法？十二因缘，是名甚深法。如佛告阿难：是十二因缘法甚深，难解难知！
　　复次，依过去，未来世生六十二邪见网永离，是名甚深法。如佛语比丘：凡夫无闻，若欲赞佛，所赞甚少，所谓若赞戒清净，若赞离诸欲。若能赞是甚深难解难知法，是为实赞佛。是中，梵网经应广说。
　　复次，三解脱门，是名甚深法。如佛说般若波罗蜜中，诸天赞言：世尊！是法甚深！佛言：甚深法者，空则是义，无作、无相则是义。
　　复次，解一切诸法相实，不可破不可动，是名甚深法。
　　复次，除内心想智力，但定心诸法清净实相中住。譬如热气盛，非黄见黄；心想智力故，于诸法转观，是名浅法。譬如人眼清净无热气，如实见黄是黄；如是除内心想智力，慧眼清净，见诸法实相。譬如真水精，黄物著中则随作黄色，青、赤、白色皆随色变。心亦如是，凡夫人内心想智力故，见诸法异相。观诸法实相，非空非不空，不有非不有；是法中深入不转，无所挂碍，是名度深法忍。度名得甚深法，具足满，无所碍，得度彼岸，是名为度。

　　﹝经﹞得无畏力。

　　﹝论﹞诸菩萨四无所畏力成就，
　　问曰：如菩萨所作未办，未得一切智，何以故说得四无所畏？答曰：无所畏有二种：菩萨无所畏，佛无所畏。是诸菩萨虽未得佛无所畏，得菩萨无所畏，是故名为得无畏力。
　　问曰：何等为菩萨四无所畏？答曰：一者、一切闻能持故，得诸陀罗尼故，常忆念不忘故，众中说法无所畏。二者、知一切众生欲解脱因缘，诸根利钝，随其所应而为说法故，菩萨在大众中说法无所畏。三者、不见若东方、南、西、北方，四维、上下，有来难问，令我不能如法答者：不见如是少许相故，于众中说法无所畏。四者一切众生听受问难；随意如法答，能巧断一切众生疑故。菩萨在大众中说法无所畏。

　　﹝经﹞过诸魔事。

　　﹝论﹞魔有四种：一者、烦恼魔；二者、阴魔；三者、死魔；四者、他化自在天子魔。是诸菩萨得菩萨道故，破烦恼魔；得法性身故，破阴魔；得道、得法性身故，破死魔；常一心故，一切处心不著故，入不动三昧故，破他化自在天子魔。以是故，说过诸魔事。
　　复次，是般若波罗蜜觉魔品中，佛自说魔业、魔事，是魔业、魔事尽已过故，是名已过魔事。
　　复次，除诸法实相，余残一切法，尽名为魔；如诸烦恼、结、使，欲、缚、取、缠，阴、界、入，魔王、魔民、魔人，如是等尽名为魔。
　　问曰：何处说欲缚等诸结使名魔？答曰：杂藏经中，佛说偈语魔王：
　　欲是汝初军，忧愁军第二，饥渴军第三，爱军在第四，
　　第五眠睡军，怖畏军第六，疑为第七军，含毒军第八，
　　第九军利养，著虚妄名闻，第十军自高，轻慢于他人。
　　汝军等如是，一切世间人，及诸一切天，无能破之者。
　　我以智慧箭，修定智慧力，摧破汝魔军，如坏瓶没水。
　　一心修智慧，以度于一切；我弟子精进，常念修智慧，
　　随顺如法行，必得至涅槃。汝虽不欲放，到汝不到处！
　　是时魔王闻，愁忧即灭去；是魔恶部党，亦复没不现！
　　是名诸结使魔。
　　问曰：五众、十八界、十二入，何处说是魔？答曰：莫拘罗山中，佛教弟子罗陀：色众是魔，受、想、行、识亦如是。
　　复次，若欲作未来世作色身，是为动处；若欲作无色身，是亦为动处；若欲作有想、无想、非有想非无想身，是为一切动处。动是魔缚，不动则不缚，从恶得脱。此中说众、界、入，是魔；自在天子魔，魔民、魔人即是魔，不须说。
　　问曰：何以名魔？答曰：夺慧命，坏道法功德善本，是故名为魔。诸外道人辈言：是名欲主，亦名华箭，亦名五箭，破种种善事。佛法中名为魔罗，是业是事，名为魔事。是何等魔事？如觉魔品中说。
　　复次，人展转世间受苦乐，结使因缘，亦魔王力因缘；是魔名诸佛怨仇，一切圣人贼，破一切逆流人事，不喜涅槃，是名魔。是魔有三事：戏笑语言，歌舞邪视，如是等从爱生；缚打鞭拷，刺割斫截，如是等从嗔生；炙身、自冻，拔发、自饿，入火、赴渊、投岩，如是等从愚痴生。又大过失不净，染著世间，皆是魔事。憎恶利益，不用涅槃及涅槃道，亦是魔事。没大苦海，不自觉知。如是等无量，皆是魔事。已弃已舍，是为过诸魔事。

　　﹝经﹞一切业障悉得解脱。

　　﹝论﹞一切恶业得解脱，是名业障得解脱，
　　问曰：若三种障：烦恼障、业障、报障；何以舍二障，但说业障？答曰：三障中业力最大故；积集诸业，乃至百千万劫中，不失、不烧、不坏，与果报合时不亡。是诸业能久住，和合时与果报；如榖草子在地中，得时节而生，不失不坏。是诸佛一切智，第一尊重，如须弥山王，尚不能转是诸业，何况凡人！如偈说：
　　生死轮载人，诸烦恼结业，大力自在转，无人能禁止。
　　先世业自作，转为种种形，业力为最大，世界中无比！
　　先世业自在，将人受果报，业力故轮转，生死海中回。
　　大海水干竭，须弥山地尽，先世因缘业，不烧亦不尽。
　　诸业久和集，造者自逐去，譬如债物主，追逐人不置。
　　是诸业果报，无有能转者，亦无逃避处，非求哀可免。
　　三界中众生，追之不暂离，如珂梨罗刺，是业佛所说。
　　如风不入实，水流不仰行，虚空不受害，无业亦如是。
　　诸业无量力，不逐非造者；果报时节来，不亡亦不失。
　　从地飞上天，从天入雪山，从雪山入海，一切处不离。
　　常恒随逐我，无一时相舍，直至无失时，如星流趣月。
　　以是故，说一切诸业障悉得解脱。

　　﹝经﹞巧说因缘法。

　　﹝论﹞十二因缘生法，种种法门能巧说烦恼、业、事，次第展转相续生，是名十二因缘。是中无明、爱、取三事，名烦恼；行、有二事，名业；余七分，名事。是十二因缘，初二过去世摄，后二未来世摄，中八现前世摄。是略说三事：烦恼，业，苦；是三事展转更互为因缘：是烦恼业因缘，业苦因缘，苦苦因缘，苦烦恼因缘，烦恼业因缘，业苦因缘，苦苦因缘，是名展转更互为因缘。过去世一切烦恼，是名无明。从无明生业，能作世界果，故名为行。从行生垢心，初身因，如犊子识母，自相识故，名为识。是识共生无色四阴，及是所住色，是名名色。是名色中生眼等六情，是名六入。情、尘、识合，是名为触。从触生受。受中心著，是名渴爱。渴爱因缘求，是名取。从取后世因业，是名有。从有还受后世五众，是名生。从生五众熟坏，是名老死。老死生忧、悲、哭、泣，种种愁恼，众苦和合集。若一心观诸法实相清净，则无明尽，无明尽故行尽，乃至众苦和合集皆尽。是十二因缘相，如是能方便不著邪见，为人演说，是名为巧。
　　复次，是十二因缘观中，断法爱，心不著，知实相，是名为巧。如说般若波罗蜜不可尽品中，佛告须菩提：痴如虚空不可尽，行如虚空不可尽，乃至众苦和合集如虚空不可尽。菩萨当作是知！作是知者，为舍痴际，应无所入。作是观十二因缘起者，则为坐道场，得萨婆若。

　　﹝经﹞从阿僧祇劫已来，发大誓愿。

　　﹝论﹞阿僧祇义，菩萨义品中已说。劫义，佛譬喻说：四十里石山，有长寿人百岁过，持细软衣一来拂拭，令是大石山尽，劫故未尽。四十里大城，满中芥子，不[既/木]令平；有长寿人百岁过，一来取一芥子，芥子尽，劫故不尽。菩萨如是无数劫，发大正愿度脱众生。愿名大心要誓，必度一切众生，断诸结使，成阿耨多罗三藐三菩提，是名为愿。

　　﹝经﹞颜色和悦，常先问讯，所语不粗。

　　﹝论﹞嗔恚本拔故，嫉妒除故，常修大慈、大悲、大喜、大舍故，四种邪语断故，得颜色和悦。如偈说：
　　若见乞道人，能以四种待；初见好眼视，迎逆敬问讯，
　　床座好供养，充满施所欲；布施心如是，佛道如在掌。
　　若能除四邪，口过妄语毒，两舌恶绮语，得大美果报。
　　善软人求道，欲度诸众生，除四邪口业，譬如马有辔！

　　﹝经﹞于大众中得无所畏。

　　﹝论﹞大德故，坚实功德智慧故，得最上辩陀罗尼故，于大众中得无所畏。如偈说：
　　内心智德薄，外善以美言；譬如竹无内，但示有其外。
　　内心智德厚，外善以法言；譬如妙金刚，中外力具足。
　　复次，无畏法成就故，端正、贵族、大力，持戒、禅定、智慧、语议等皆成就，是故无所畏。以是故，于大众中无所畏。如偈说：
　　少德无智慧，不应处高座，如豺见师子，窜伏不敢出。
　　大智无所畏，应处师子座，譬如师子吼，众兽皆怖畏！
　　无量无边智慧福德力集，故无所畏。如偈说：
　　若人灭众恶，乃至无小罪，如是大德人，无愿而不满。
　　是人大智慧，世界中无恼，是故如此人，生死涅槃一。
　　复次，独得菩萨无所畏故，如毗那婆那王经中说。菩萨独得四无所畏，如先说。

　　﹝经﹞无数亿劫说法巧出。

　　﹝论﹞不放逸等诸善根，自身好修。是诸菩萨，非一世、二、三世，乃至无量阿僧祇劫集功德智慧。如偈说：
　　为众生故发大心，若有不敬而慢者，其罪甚大不可说，何况而复加恶者！
　　复次，是菩萨无数无量劫中，修身、修戒、修心、修慧；生灭缚解中，自了了知诸法实相。有三种解：闻解，义解，得解。种种说法门中，无所挂碍，皆得说法方便、智慧波罗蜜。是诸菩萨所说，如圣人语，皆应信受。如偈说：
　　有慧无多闻，是不知实相；譬如大暗中，有目无所见。
　　多闻无智慧，亦不知实相；譬如大明中，有灯而无目。
　　多闻利智慧，是所说应受；无闻亦无智，是名人身牛。
　　问曰：应言无数亿劫巧说法，复何以言出？答曰：于无智人中，及弟子中说法易；若多闻利智善论议人中说法难。若小智法师，是中退缩；若大学多闻，问难中大胆欣豫，一切众中有大威德。如天会经中偈说：
　　面目齿光明，普照于大会；映夺诸天光，种种皆不现。
　　以是故，名为无数亿劫巧说法中能得出。

