
　　　　大般若波罗蜜多经　卷第五百五

　　　　　　大唐三藏法师玄奘奉　　诏译

　　　　第三分随喜回向品第九之二

　　尔时，天帝释白具寿善现言：「新学大乘诸菩萨摩诃萨闻如是法，其心将无惊恐疑惑？新学大乘诸菩萨摩诃萨，云何能以所修善根回向无上正等菩提？云何摄受随喜俱行诸福业事，回向无上正等菩提？」
　　时，具寿善现告天帝释言：「新学大乘诸菩萨摩诃萨，若修敬般若波罗蜜多广说乃至一切相智，以无所得而为方便及以无相而为方便，摄受般若波罗蜜多广说乃至一切相智。是菩萨摩诃萨由此因缘，能于般若波罗蜜多广说乃至一切相智自相空义多生胜解，常为善友之所摄受，如是善友以无量门巧妙文义，为其辩说甚深般若波罗蜜多广说乃至一切相智相应之法，以如是法教诫教授，令其乃至得入菩萨正性离生。未入菩萨正性离生，亦常不离甚深般若波罗蜜多广说乃至一切相智，亦为辩说诸恶魔事，令其闻已于诸魔事心无增减。何以故？诸恶魔事性无所有不可得故。亦以是法教诫教授，令其乃至得入菩萨正性离生，常不离佛，于诸佛所种诸善根，复由善根所摄受故，常生菩萨摩诃萨家，乃至无上正等菩提于诸善根常不远离。
　　「憍尸迦！新学大乘诸菩萨摩诃萨，若能如是以无所得而为方便，及以无相而为方便，摄诸功德，于诸功德多生胜解，常为善友之所摄受，闻如是法心不惊恐（别本有一「亦」字）无有疑惑。
　　「复次，憍尸迦！新学大乘诸菩萨摩诃萨，随所修集布施等六波罗蜜多广说乃至一切相智，皆应以无所得而为方便及以无相而为方便，与诸有情平等共有回向无上正等菩提。
　　「复次，憍尸迦！新学大乘诸菩萨摩诃萨普于十方无量无数无边世界一切如来、应、正等觉断诸有路、绝戏论道、弃诸重担、摧聚落刺、尽诸有结、具足正智、心善解脱、巧说法者，及彼弟子所成戒蕴、定蕴、慧蕴、解脱蕴、解脱知见蕴，及余所作种种功德，并于是处所种善根，谓刹帝利大族乃至居士大族等所种善根，若四大王众天乃至净居天等所种善根，如是一切合集称量现前发起；比余善根为最为胜、为尊为高、为妙为微妙、为上为无上、无等无等等随喜之心，复以如是随喜俱行诸福业事，与诸有情平等共有回向无上正等菩提。」
　　尔时，慈氏菩萨问具寿善现言：「新学大乘诸菩萨摩诃萨，若念如来及诸弟子所有功德，并人、天等所种善根，如是一切合集称量现前发起，比余善根为最胜等随喜之心，复以如是随喜善根与诸有情平等共有回向无上正等菩提，是菩萨摩诃萨云何不堕想、心、见倒？」
　　具寿善现答言：「大士！若菩萨摩诃萨于所念佛及诸弟子所有功德，不起诸佛及诸弟子、功德之想；于人、天等所种善根，不起善根、人、天等想；于所发起随喜回向大菩提心，亦复不起随喜回向菩提心想，是菩萨摩诃萨所起随喜回向之心，则不堕于想、心、见倒。若菩萨摩诃萨，于所念佛及诸弟子所有功德，取佛、弟子、功德之相；于人、天等所种善根，取彼善根、人、天等相；于所发起随喜回向大菩提心，取所发起随喜回向、菩提心相，是菩萨摩诃萨所起随喜回向之心，则便堕于想、心、见倒。
　　「复次，大士！若菩萨摩诃萨以如是心，念一切佛及诸弟子功德善根，正知此心尽灭离变非能随喜，正知彼法其性亦然非所随喜，又正了达能回向心法性亦尔非能回向，及正了达所回向法其性亦尔非所回向。若有能依如是所说随喜回向是正非邪，诸菩萨摩诃萨皆应如是随喜回向。
　　「复次，大士！若菩萨摩诃萨普于三世诸佛世尊，从初发心至得无上正等菩提乃至法灭，于其中间所有功德，若佛弟子及诸独觉依彼佛法所起善根，若诸异生闻彼说法所种善根，若诸龙、神、阿素洛等闻彼说法所种善根，若刹帝利大族乃至居士大族闻彼说法所种善根；若四大王众天乃至色究竟天闻彼说法所种善根，若善男子、善女人等闻彼说法发起（别本有作「趣」者）无上正等觉心，勤修种种诸菩萨行。如是一切合集称量现前发起比余善根为最胜等随喜之心，复以如是随喜善根与诸有情平等共有回向无上正等菩提。于如是时，若正解了诸能随喜回向之法尽灭离变，诸所随喜回向之法自性皆空，虽如是知而能随喜回向无上正等菩提。复于是时，若正解了都无有法可能随喜回向于法。何以故？以一切法自性皆空，空中都无能所随喜回向法故。虽如是知，而能随喜回向无上正等菩提。是菩萨摩诃萨若能如是随喜回向，修行般若波罗蜜多广说乃至一切相智，便能不堕想、心、见倒。所以者何？是菩萨摩诃萨于随喜心及所随喜功德善根不生执著，于回向心及所回向无上菩提亦不执著，由无执著不堕颠倒，如是菩萨所起随喜回向之心，名为无上随喜回向，远离一切虚妄分别。
　　「复次，大士！若菩萨摩诃萨于所修作诸福业事，如实了知离蕴、处、界，亦离般若波罗蜜多广说乃至一切相智，是菩萨摩诃萨于所修作诸福业事如是知已，能正随喜回向无上正等菩提。
　　「复次，大士！若菩萨摩诃萨，如实了知随喜俱行诸福业事远离随喜俱行诸福业事自性，诸佛世尊远离诸佛世尊自性，功德善根远离功德善根自性，声闻、独觉及诸异生远离声闻、独觉及诸异生自性，随喜回向大菩提心远离随喜回向大菩提心自性，菩萨摩诃萨远离菩萨摩诃萨自性，般若波罗蜜多乃至一切相智远离般若波罗蜜多乃至一切相智自性，一切菩萨摩诃萨行远离一切菩萨摩诃萨行自性，诸佛无上正等菩提远离诸佛无上正等菩提自性，是菩萨摩诃萨如是修行离性般若波罗蜜多，名真修行甚深般若波罗蜜多，能正随喜回向无上正等菩提。
　　「复次，大士！诸菩萨摩诃萨于已涅槃一切如来、应、正等觉及诸弟子功德善根，若欲发起随喜回向无上正等菩提心者，应作如是随喜回向，谓作是念：『如诸如来、应、正等觉及诸弟子皆已灭度，自性非有，功德善根亦复如是，我所发起随喜回向无上正等菩提之心及所回向无上菩提其性亦尔。』如是知已，于诸善根发生随喜回向无上正等菩提，便能不生想、心、见倒。若菩萨摩诃萨以取相为方便行深般若波罗蜜多，于已灭度诸佛世尊及诸弟子功德善根取相随喜回向无上正等菩提，是为非善随喜回向。以过去佛及诸弟子功德善根非相、无相所取境界，是菩萨摩诃萨以取相念发生随喜回向无上正等菩提，是故非善随喜回向，由斯便堕想、心、见倒。若菩萨摩诃萨不取相为方便行深般若波罗蜜多，于已灭度诸佛世尊及诸弟子功德善根，离相随喜回向无上正等菩提，是名为善随喜回向，由斯不堕想、心、见倒。」
　　尔时，慈氏菩萨问具寿善现言：「云何菩萨摩诃萨于诸如来、应、正等觉及弟子众功德善根随喜俱行福业事等皆不取相，而能随喜回向无上正等菩提？」
　　善现答言：「应知菩萨摩诃萨所学般若波罗蜜多，有如是等方便善巧，虽不取相而所作成，非离般若波罗蜜多有能正起随喜俱行诸福业事，回向无上正等菩提。是故菩萨摩诃萨众欲成所作，应学般若波罗蜜多。」
　　慈氏菩萨摩诃萨言：「大德善现！莫作是说。何以故？以甚深般若波罗蜜多中，诸佛世尊及弟子众并所成就功德善根皆无所有不可得故，所作随喜诸福业事发心回向无上菩提亦无所有不可得故。此中菩萨摩诃萨行深般若波罗蜜多时，应作是观：『过去诸佛及弟子众功德善根性皆已灭，所作随喜诸福业事、发心回向无上菩提性皆寂灭，我若于彼诸佛世尊及弟子众功德善根取相分别，及于所作随喜俱行诸福业事、发心回向无上菩提取相分别，以是取相分别方便发生随喜回向无上正等菩提，诸佛世尊皆所不许。所以者何？于已灭度诸佛世尊及弟子等取相分别，随喜回向无上菩提，是则名为大有所得。』是故菩萨摩诃萨众，欲于如来及诸弟子功德善根，正发随喜回向无上正等菩提，不应于中起有所得取相分别随喜回向，若于其中起有所得取相分别随喜回向，佛不说彼有大义利。何以故？如是随喜回向之心，妄想分别名杂毒故。如有饮食，虽具上妙色香美味，而杂毒药，愚人浅识贪取啖之，初虽适意欢喜快乐，而后食消倍受众苦，或便致死若近失命。如是一类补特伽罗不善受持、不善观察甚深般若波罗蜜多文句义理，不善读诵、不善通达甚深义趣，而告大乘种性者曰：『来！善男子！汝于三世诸佛世尊，从初发心至得无上正等菩提，转妙法轮度有情众，入无余依涅槃界已乃至法灭，于其中间若修般若波罗蜜多广说乃至一切相智已集、当集、现集善根，若成熟有情、严净佛土已集、当集、现集善根。若诸如来所有戒蕴、定蕴、慧蕴、解脱蕴、解脱知见蕴及余无量无边功德，若佛弟子一切有漏、无漏善根，若诸如来已、现、当记诸天、人等独觉菩提所有功德，若诸天、龙、阿素洛等已集、当集、现集善根，若善男子、善女人等于诸功德发生随喜回向善根。如是一切合集称量现前随喜，与诸有情平等共有回向无上正等菩提。』如是所说随喜回向，以有所得取相分别而为方便。譬如世间杂毒饮食初益后损，故此非善随喜回向。所以者何？以有所得取相分别发起随喜回向之心，有因、有缘、有作意、有戏论，不应般若波罗蜜多。彼杂毒故则为谤佛，不随佛教不随法说，菩萨种性补特伽罗不应随彼所说而学。
　　「是故，大德！应说云何住菩萨乘善男子等，应于三世十方诸佛及弟子等功德善根随喜回向？谓彼诸佛从初发心乃至法灭，于其中间若修般若波罗蜜多广说乃至一切相智集诸善根，如是乃至若善男子、善女人等于诸功德发生随喜回向善根，住菩萨乘诸善男子、善女人等云何于彼功德善根发生随喜回向无上正等菩提？」
　　具寿善现答慈氏菩萨言：「住菩萨乘诸善男子、善女人等行深般若波罗蜜多，欲不谤佛而发随喜回向心者，应作是念：『如诸如来无上佛智了达遍知功德善根有如是性、有如是相、有如是法而可随喜，我今亦应如是随喜。如诸如来无上佛智了达遍知应以如是诸福业事回向无上正等菩提，我今亦应如是回向。』住菩萨乘诸善男子、善女人等，于诸如来及弟子等功德善根，应作如是随喜回向，若作如是随喜回向则不谤佛，随佛所教，随法而说。是菩萨摩诃萨如是随喜回向之心，不杂众毒，能至究竟。
　　「复次，大士！住菩萨乘诸善男子、善女人等行深般若波罗蜜多，于诸如来及弟子等功德善根，应作如是随喜回向。如色等蕴，不堕三界非三世摄，随喜回向亦应如是。广说乃至如一切智、道相智、一切相智，不堕三界非三世摄，随喜回向亦应如是；如诸戒蕴、定蕴、慧蕴、解脱蕴、解脱知见蕴，不堕三界非三世摄，随喜回向亦应如是。所以者何？如彼诸法自性空故，不堕三界非三世摄，随喜回向亦复如是，谓诸如来自性空故，不堕三界非三世摄；诸佛功德自性空故，不堕三界非三世摄；声闻、独觉及人、天等自性空故，不堕三界非三世摄；彼诸善根自性空故，不堕三界非三世摄；于彼随喜自性空故，不堕三界非三世摄；所回向法自性空故，不堕三界非三世摄；能回向者自性空故，不堕三界非三世摄。若菩萨摩诃萨行深般若波罗蜜多时，如实了知五蕴等法不堕三界非三世摄，若不堕三界非三世摄，则不可以彼有相为方便、有所得为方便，发生随喜回向无上正等菩提。何以故？以蕴等法自性不生，若法不生则无所有，不可以彼无所有法随喜回向无所有故，是菩萨摩诃萨如是随喜回向无上正等菩提，不杂众毒能至究竟。住菩萨乘诸善男子、善女人等若以有相而为方便，或有所得而为方便，于诸如来及弟子等功德善根，发生随喜回向之心，当知是邪随喜回向，此邪随喜回向之心，诸佛世尊所不称赞。如是随喜回向之心非佛世尊所称赞故，不能圆满布施等六波罗蜜多，广说乃至不能圆满一切智、道相智、一切相智。由诸功德不圆满故，不能严净佛土、成熟有情，由不能严净佛土、成熟有情故，不证无上正等菩提。何以故？由彼所起随喜回向有相有得，杂众毒故。
　　「复次，大士！诸菩萨摩诃萨行深般若波罗蜜多时，应作是念：『如十方界一切如来、应、正等觉，如实通达功德善根有如是法，可依是法发生无倒随喜回向，我今亦应依如是法，发生随喜回向无上正等菩提。』是为正发随喜回向，由斯定证无上菩提，能尽未来度有情众。」
　　尔时，世尊赞善现言：「善哉！善哉！汝今已为一切菩萨摩诃萨等作大佛事，谓为菩萨摩诃萨等善说无倒随喜回向，如是所说随喜回向，以无相无得、无生无灭、无染无净、无性自性、自相性空而为方便，亦以真如、法界、法性广说乃至不思议界为方便故。
　　「善现当知！假使三千大千世界一切有情，皆得成就十善业道、四静虑、四无量、四无色定、五神通。于意云何？是诸有情福德多不？」
　　善现答言：「甚多！世尊！甚多！善逝！」
　　佛告善现：「若善男子、善女人等，于诸如来及弟子等功德善根起无染著随喜回向，所获功德甚多于前。善现当知！是善男子、善女人等所起如是随喜回向，于余善根为最为胜、为尊为高、为妙为微妙、为上为无上、无等无等等。
　　「复次，善现！假使三千大千世界一切有情，皆得预流、一来、不还、阿罗汉果、独觉菩提，有善男子、善女人等于彼预流乃至独觉，尽其形寿以诸供具而奉施之，供养恭敬、尊重赞叹。于意云何？是善男子、善女人等由此因缘得福多不？」
　　善现答言：「甚多！世尊！甚多！善逝！」
　　佛告善现：「若善男子、善女人等，于诸如来及弟子等功德善根，起无染著随喜回向，所获功德甚多于前。善现当知！是善男子、善女人等所起如是随喜回向，于余善根为最为胜乃至广说。
　　「复次，善现！假使三千大千世界一切有情皆趣无上正等菩提，设有十方各如殑伽沙等世界一切有情，一一于彼以诸供具而奉施之，经如殑伽沙等大劫，供养恭敬、尊重赞叹，于意云何？是诸有情由此因缘得福多不？」
　　善现答言：「甚多！世尊！甚多！善逝！如是福聚若有形色，十方各如殑伽沙界不能容受。」
　　佛告善现：「如是！如是！如汝所说。善现当知！若善男子、善女人等，于诸如来及弟子等功德善根，起无染著随喜回向，所获功德甚多于前。善现当知！是善男子、善女人等所起如是随喜回向，于余善根为最为胜乃至广说。善现当知！以前福聚比后功德，百分不及一，千分不及一，乃至邬波尼杀昙分亦不及一。所以者何？彼有情类十善业道、四静虑等，皆以有相及有所得为方便故。彼善男子、善女人等，以诸供具奉施预流乃至发趣大菩提者，亦以有相及有所得为方便故。」
　　尔时，四大天王各与眷属三万二千诸天子俱，顶礼佛足，合掌恭敬白言：「世尊！彼诸菩萨摩诃萨乃能发起如是广大随喜回向，谓彼菩萨摩诃萨方便善巧，以无相、无所得、无染著、无思作而为方便，于诸如来及弟子等功德善根发起无倒随喜回向，如是所起随喜回向，不堕二法、不二法中。」
　　时，天帝释及苏夜摩天子、珊睹史多天子、善变化天子、最自在天子，各与眷属无量百千诸天子俱，皆持种种天妙花鬘、涂散等香、衣服、璎珞、宝幢、幡盖、众妙、珍奇，奏天乐音，以供养佛。顶礼双足，合掌白言：「彼诸菩萨摩诃萨乃能发起如是广大随喜回向，谓彼菩萨摩诃萨方便善巧，以无相、无所得、无染著、无思作而为方便，于诸如来及弟子等功德善根，发起无倒随喜回向，如是所起随喜回向，不堕二法、不二法中。」
　　时，大梵天王及极光净天、遍净天、广果天、色究竟天，各与无量百千俱胝那庾多天众，前诣佛所顶礼双足，合掌恭敬俱发声言：「希有！世尊！彼诸菩萨摩诃萨为般若波罗蜜多方便善巧所摄受故，超胜于前无方便善巧、有相、有所得善男子等所修善根。」
　　尔时，佛告四大王众天乃至色究竟天等言：「假使三千大千世界一切有情皆趣无上正等菩提，普于过去未来现在十方世界一切如来从初发心乃至法住，于其中间所修布施波罗蜜多广说乃至一切相智相应善根，若诸弟子所有善根，若诸如是所有戒蕴、定蕴、慧蕴、解脱蕴、解脱知见蕴及余无量无边佛法，若诸如来所说正法，若依彼法修习施性、戒性、修性三福业事，若依彼法精勤修学，得预流果、一来、不还、阿罗汉果、独觉菩提，得入菩萨正性离生，若诸有情修布施、净戒、安忍、精进、静虑、般若等所引善根，如是一切合集称量，以有相、有所得、有染著、有思作、有二不二而为方便现前随喜，既随喜已回向无上正等菩提。
　　「有善男子、善女人等发趣无上正等菩提，普于过去未来现在十方世界一切如来从初发心乃至法住，于其中间所修布施波罗蜜多相应善根，广说乃至若诸有情修布施、净戒、安忍、精进、静虑、般若等所引善根，如是一切合集称量，以无相、无所得、无染著、无思作、无二不二而为方便现前随喜，既随喜已回向无上正等菩提。是善男子、善女人等随喜回向，于余善根为最为胜乃至广说，于前有情随喜回向百倍为胜，千倍为胜，乃至邬波尼杀昙倍亦最为胜。」
　　具寿善现前白佛言：「如佛所说，是善男子、善女人等随喜回向，于余善根为最为胜乃至广说。齐何说是随喜回向，于余善根为最胜等？」
　　佛告善现：「是善男子、善女人等，普于过去未来现在十方世界，一切如来、声闻、独觉、菩萨，及余一切有情诸善根等，不取不舍、不矜不蔑，非有所得、非无所得，达一切法无生无灭、无染无净、无增无减、无去无来、无集无散、无入无出，作如是念：『如三世法真如、法界广说乃至不思议界，我亦如是于诸善法以无所得而为方便随喜回向。』善现！齐是所起随喜回向，我说于余善根为最胜等，如是随喜回向胜余随喜回向百倍、千倍乃至邬波尼杀昙倍，是故我说如是所起随喜回向于余善根为最胜等。
　　「复次，善现！住菩萨乘诸善男子、善女人等，欲于三世十方如来从初发心乃至法住，于其中间所修布施乃至般若波罗蜜多相应善根，广说乃至无量无数无边佛法，若诸声闻、独觉、菩萨功德善根，若余有情所有施性、戒性、修性三福业事及余善根，如是一切合集称量，现前发起无倒随喜回向心者，应作是念：『色乃至识与解脱等，广说乃至一切相智与解脱等，戒蕴等五与解脱等，于一切法所起胜解与解脱等，三世诸佛与解脱等，三世诸法与解脱等，一切随喜及诸回向与解脱等，佛及弟子并诸独觉诸根熟变与解脱等，佛及弟子并诸独觉所得涅槃与解脱等，诸佛、菩萨、独觉、声闻诸法法性与解脱等，一切有情及一切法并彼法性与解脱等，如诸法性无缚无解、无染无净、无起无尽、无生无灭、无取无舍。我于如是功德善根现前随喜，持此善根与诸有情平等共有回向无上正等菩提，如是随喜回向非能随喜回向，无所随喜所回向故，如是所起随喜回向非转非息，无生灭故。』善现！是菩萨摩诃萨随喜回向，于余所起随喜回向，为最为胜乃至广说。若菩萨摩诃萨成就如是随喜回向，疾证无上正等菩提。
　　「复次，善现！若趣大乘诸善男子、善女人等，假使能于十方现在各如殑伽沙等世界一切如来及诸弟子，以有相有所得为方便，尽其形寿常以种种上妙供具供养恭敬、尊重赞叹。彼诸如来及弟子众般涅槃后，取设利罗以妙七宝造立高广诸窣堵波，昼夜精勤礼拜右绕，复以种种上妙花鬘乃至灯明供养恭敬、尊重赞叹。复以有相及有所得而为方便，勤修布施乃至般若及余善根。有善男子、善女人等发趣大乘，能以无相及无所得而为方便，修行六种波罗蜜多相应善根方便善巧，于余一切功德善根发生随喜，持此善根与诸有情平等共有回向无上正等菩提。是善男子、善女人等，由依般若波罗蜜多方便善巧随喜回向，胜前所说发趣大乘善男子等所作功德百倍、千倍乃至邬波尼杀昙倍。故说如是随喜回向，于余善根为最胜等。
　　「是故，善现！发趣大乘诸菩萨摩诃萨，应以无相及无所得而为方便，勤修布施乃至般若波罗蜜多相应善根，及依般若波罗蜜多方便善巧，于诸如来及弟子等功德善根，发生无倒随喜回向。若菩萨摩诃萨，能以无相及无所得而为方便随喜回向，是菩萨摩诃萨疾证无上正等菩提，能尽未来利乐一切。」

　　　　第三分地狱品第十之一

　　尔时，舍利子白佛言：「世尊！甚深般若波罗蜜多能作照明，毕竟净故；皆应敬礼，诸人、天等所钦重故、无所染著，世间诸法不能污故；远离一切三界翳眩，能除烦恼诸见闇故；最为上首，于一切种菩提分法极尊胜故；能作安隐，永断一切惊恐逼迫灾横事故；能施光明，摄受诸有情令得五眼故；能示中道，令失路者离二边故；善能发生一切智智，永断一切烦恼相续并习气故；是诸菩萨摩诃萨母，菩萨所修一切佛法从此生故，不生不灭自相空故；脱一切生死，非常非坏故；能为依怙，施诸有情诸法宝故；能成圆满如来十力，一切他论不能屈故；能转三转十二行相无上法轮，达一切法无转还故；能示诸法无倒，自性显了无性自性空故。世尊！诸有情类于此般若波罗蜜多，应云何住？」
　　尔时，佛告舍利子言：「诸有情类于此般若波罗蜜多，应如佛住，供养、礼敬、思惟般若波罗蜜多，应如供养、礼敬、思惟佛薄伽梵。何以故？舍利子！佛不异般若波罗蜜多，般若波罗蜜多不异佛，佛即是般若波罗蜜多，般若波罗蜜多即是佛。所以者何？诸佛、菩萨、独觉、声闻皆由般若波罗蜜多而得出现。一切世间十善业道、四静虑、四无量、四无色定、五神通，亦由般若波罗蜜多而得出现。一切布施波罗蜜多广说乃至一切相智，亦由般若波罗蜜多而得出现。」
　　时，天帝释窃作是念：「今舍利子以何因缘问佛斯事？」
　　时，舍利子知彼心念，便告之言：「憍尸迦！诸菩萨摩诃萨由此般若波罗蜜多所摄受故，方便善巧能于三世十方诸佛，从初发心乃至法住，于其中间所有功德；若诸声闻、独觉、菩萨、余有情类所有善根，如是一切，能以无相及无所得而为方便，合集称量现前随喜，既随喜已，与诸有情平等共有回向无上正等菩提，由此因缘故问斯事。
　　「复次，憍尸迦！诸菩萨摩诃萨所学般若波罗蜜多，超胜布施乃至静虑波罗蜜多无边倍数。如生盲人百千等众，无净眼者善引导之，犹尚不能近趣正道，况能远达丰乐大城！如是前五波罗蜜多诸生盲众，若无般若波罗蜜多净眼者导，尚不能趣菩萨正道，况能远达一切智城！
　　「复次，憍尸迦！布施等五波罗蜜多，要由般若波罗蜜多，名有目者。复由般若波罗蜜多之所摄受，名到彼岸。」
　　天帝释言：「岂不前五波罗蜜多亦互为首，摄受余五波罗蜜多令到彼岸？既尔何缘独赞般若超胜余五波罗蜜多？」
　　舍利子言：「天主所说理不应尔。所以者何？非由前五波罗蜜多为首，摄余令到彼岸；要由般若波罗蜜多具大势力方便善巧，摄受余五波罗蜜多，令无执著速到彼岸。是故般若波罗蜜多于前五种为最为胜、为尊为高、为妙为微妙、为上为无上、无等无等等。」
　　尔时，舍利子白佛言：「世尊！诸菩萨摩诃萨云何应引发般若波罗蜜多？」
　　佛告舍利子：「诸菩萨摩诃萨不为引发色故，应引发般若波罗蜜多；不为引发受、想、行、识故，应引发般若波罗蜜多；广说乃至不为引发一切智故，应引发般若波罗蜜多；不为引发道相智、一切相智故，应引发般若波罗蜜多；不为引发一切法故，应引发般若波罗蜜多。」
　　舍利子言：「云何菩萨摩诃萨不为引发色乃至一切法故，应引发般若波罗蜜多？」
　　佛告舍利子：「以色乃至一切法无作、无生、无得、无坏、无自性故，诸菩萨摩诃萨不为引发色乃至一切法故，应引发般若波罗蜜多。」
　　时，舍利子复白佛言：「诸菩萨摩诃萨如是引发般若波罗蜜多与何法合？」
　　佛告舍利子：「诸菩萨摩诃萨如是引发般若波罗蜜多，不与一切法合，由不合故得名般若波罗蜜多。」
　　舍利子言：「如是般若波罗蜜多，不与何等一切法合？」
　　世尊告曰：「如是般若波罗蜜多，不与善法合，不与非善法合；不与有罪法合，不与无罪法合；不与有漏法合，不与无漏法合；不与有为法合，不与无为法合；不与有染法合，不与无染法合；不与世间法合，不与出世法合；不与杂染法合，不与清净法合；不与生死法合，不与涅槃法合。何以故？舍利子！甚深般若波罗蜜多于一切法无所得故，不可说与如是法合。」
　　时，天帝释便白佛言：「甚深般若波罗蜜多，岂亦不与一切智合？」
　　佛言：「如是！如汝所说。甚深般若波罗蜜多，亦不说与一切智合，由此于彼无所得故。」
　　天帝释言：「云何般若波罗蜜多，于一切智无合无得？」
　　世尊告曰：「非深般若波罗蜜多，于一切智如名、如相、如所造作有合有得。」
　　天帝释言：「云何般若波罗蜜多，于一切智亦有合得？」
　　世尊告曰：「由深般若波罗蜜多，于一切智如名相等无受无取、无住无断、无执无舍，如是合得而无合得；于一切法亦复如是，如名相等无受无取、无住无断、无执无舍，如是合得而无合得。」
　　时，天帝释复白佛言：「甚奇！世尊！希有！善逝！如是般若波罗蜜多为一切法无生无灭、无作无成、无得无坏、无自性故，出现世间，虽有合得而无合得，如是理趣不可思议，唯佛世尊能觉能说。」
　　时，具寿善现白佛言：「世尊！若菩萨摩诃萨行深般若波罗蜜多时，起如是想：「甚深般若波罗蜜多，与一切法若合不合。』是菩萨摩诃萨俱舍、俱远甚深般若波罗蜜多。」
　　佛告善现：「复有因缘，诸菩萨摩诃萨舍、远般若波罗蜜多，谓彼修行甚深般若波罗蜜多时，起如是想：『甚深般若波罗蜜多，无所有、非真实，不坚固、不自在。』是菩萨摩诃萨舍、远般若波罗蜜多。」
　　尔时，善现复白佛言：「若菩萨摩诃萨信甚深般若波罗蜜多时，为不信何法？」
　　佛告善现：「若菩萨摩诃萨信甚深般若波罗蜜多时，则不信色，不信受、想、行、识，广说乃至不信一切智，不信道相智、一切相智。」
　　具寿善现复白佛言：「云何菩萨摩诃萨信甚深般若波罗蜜多时，则不信色，乃至不信一切相智？」
　　佛告善现：「诸菩萨摩诃萨行深般若波罗蜜多时，观一切色广说乃至一切相智不可得故，虽信般若波罗蜜多，而不信色广说乃至一切相智。如是，善现！诸菩萨摩诃萨信甚深般若波罗蜜多时，则不信色乃至不信一切相智。」

　　大般若波罗蜜多经卷第五百五

