
　　　　文殊师利所说般若波罗蜜经

　　　　　　　　梁扶南国三藏僧伽婆罗译

　　如是我闻。一时佛在舍卫国祇树给孤独园。与大比丘众一万人俱。及诸菩萨摩诃萨十万人俱。皆悉住于不退转地。久已供养无量诸佛。于诸佛所深种善根。成就众生净佛国土。得陀罗尼。获乐说辩才。成就智慧具足功德。以自在神通游诸佛世界。放无量光明说无尽妙法。教诸菩萨入一相门。得无所畏。善降众魔教化度脱外道邪见。若有众生乐声闻者说声闻乘。乐缘觉者说缘觉乘。乐世间者说世间乘。以布施持戒忍辱精进禅定智慧。摄诸众生。未度者度。未脱者脱。未安者安。未泥洹者令得泥洹。究竟菩萨所行。善入诸佛法藏。如是种种功德皆悉具足。其名曰文殊师利法王子菩萨。弥勒菩萨。普光明菩萨。不舍勇猛精进菩萨。药王菩萨。宝掌菩萨。宝印菩萨。月光菩萨。日净菩萨。大力菩萨。无量力菩萨。得勤精进菩萨。力幢相菩萨。法相菩萨。自在王菩萨。如是等菩萨摩诃萨十万人俱。并余天龙鬼神等一切大众。皆悉来集。
　　尔时世尊于中夜时放大光明。青黄赤白杂颇梨色。普照十方无量世界。一切众生触此光者。皆从卧起见此光明。皆得法喜。咸生疑惑。此光何来普遍世界。令诸众生得安隐乐。作是念已。于一一光复出大光明。照耀殊特胜于前光。如是展转乃至十重。一切菩萨及诸比丘比丘尼优婆塞优婆夷。天龙夜叉乾闼婆阿修罗迦楼罗紧那罗摩睺罗伽人非人等。咸皆踊跃得未曾有。各各思念必是如来放此光明。我等应当疾至佛所礼拜亲近恭敬如来。
　　是时文殊师利。及诸菩萨摩诃萨众遇此光者。欢喜踊跃充遍身心。各从住处到祇洹门。尔时舍利弗。大目揵连。富楼那弥多罗尼子。摩诃迦叶。摩诃迦旃延。摩诃俱絺罗。皆从住处到祇洹门。帝释四天王上至阿迦尼吒天。亦睹光明叹未曾有。与其眷属赍妙天花天香天乐天宝衣。一切皆悉到祇洹门。其余比丘比丘尼优婆塞优婆夷天龙八部。遇光欢喜皆来到门。
　　尔时世尊一切种智。知诸大众悉已在门外。从住处起出至门外。自铺法座结加趺坐。告舍利弗。汝今晨朝来门外乎。
　　舍利弗白佛言。世尊。文殊师利等菩萨摩诃萨。皆悉先至。
　　尔时世尊告文殊师利。汝于晨朝先至门乎。
　　文殊师利白佛言。如是世尊。我于中夜见大光明十重照耀。得未曾有心怀欢喜踊跃无量。故来礼拜亲近如来。并欲愿闻甘露妙法。
　　尔时世尊告文殊师利。汝今真实见如来乎。
　　文殊师利白佛言。世尊。如来法身本不可见。我为众生故来见佛。佛法身者不可思议。无相无形不来不去。非有非无非见非不见。如如实际不去不来。非无非非无非处非非处。非一非二。非净非垢不生不灭。我见如来亦复如是。
　　佛告文殊师利。汝今如是见如来乎。
　　文殊师利白佛言。世尊。我实无见亦无见相。
　　尔时舍利弗白文殊师利。我今不解汝之所说。云何如是见于如来。
　　文殊师利答舍利弗。大德舍利弗。我不如是见于如来。
　　舍利弗白文殊师利。如汝所说转不可解。
　　文殊师利答舍利弗。不可解者即般若波罗蜜。般若波罗蜜。非是可解非不可解。
　　舍利弗白文殊师利。汝于众生起慈悲心不。汝为众生行六波罗蜜不复为众生入涅槃不。
　　文殊师利答舍利弗。如汝所说。我为众生起慈悲心。行六波罗蜜。入于涅槃而众生实不可得。无相无形不增不减。舍利弗汝常作是念。一一世界有恒河沙等诸佛。住世恒河沙劫。说一一法。教化度脱恒河沙众生。一一众生皆得灭度。汝有如是念不。
　　舍利弗言。文殊师利。我常作是念。
　　文殊师利答舍利弗。如虚空无数众生亦无数。虚空不可度众生亦不可度。何以故。一切众生与虚空等。云何诸佛教化众生。
　　舍利弗言。若一切众生与虚空等。汝何故为众生说法令得菩提。
　　文殊师利答舍利弗。菩提者实不可得。我当说何法使众生得乎。何以故。舍利弗。菩提与众生不一不二。无异无为无名无相实无所有。
　　尔时世尊出大人相肉髻光明。殊特希有不可称说。入文殊师利菩萨摩诃萨法王子顶。还从顶出普照大众。照大众已乃遍十方一切世界。是时大众触此光明。身心快乐得未曾有。皆从座起瞻仰世尊及文殊师利。咸作是念。今日如来放此奇特微妙光明。入文殊师利法王子顶。还从顶出普照大众。照大众已乃遍十方。非无因缘必说妙法。我等但当勤修精进乐如说行。如是念已。各白佛言。世尊。如来今日放此光明。非无因缘必说妙法。我等渴仰乐如说行。如是白已默然而住。
　　尔时文殊师利白佛言。世尊。如来放光加我神力。此光希有非色非相。不去不来不动不静。非见非闻非觉非知。一切众生无所观见。无喜无畏无所分别。我当承佛圣旨说此光明令诸众生入无想慧。
　　尔时佛告文殊师利。善哉。善哉汝善快说。吾助汝喜。
　　文殊师利白佛言。世尊。此光明者是般若波罗蜜。般若波罗蜜者是如来。如来者是一切众生。世尊。我如是修般若波罗蜜。
　　尔时佛告文殊师利言。善男子。汝今如是说深般若波罗蜜。我今问汝。若有人问汝有几众生界。汝云何答。
　　文殊师利白佛言。世尊若人作如是问。我当答言。众生界数如如来界。
　　文殊师利。若复问汝众生界广狭云何。汝云何答。
　　文殊师利白佛言。世尊。若人作如是问。我当答言。如佛界广狭。
　　文殊师利。若复问汝众生界系在何处。当云何答。
　　世尊。我当答言。如如来系众生亦尔。
　　文殊师利。若复问汝众生界住在何处。当云何答。
　　世尊。我当答言。住涅槃界。
　　佛告文殊师利。汝如是修般若波罗蜜般若波罗蜜有住处不。
　　文殊师利白佛言。世尊。般若波罗蜜无有住处。
　　佛告文殊师利。若般若波罗蜜无住处者汝云何修。云何学。
　　文殊师利白佛言。世尊。若般若波罗蜜有住处者。则无修学。
　　佛告文殊师利。汝修般若时。有善根增减不。
　　文殊师利白佛言。世尊。无有善根可增可减。若有增减则非修般若波罗蜜。世尊。不为法增不为法减。是修般若波罗蜜。不断凡夫法不取如来法。是修般若波罗蜜。何以故。世尊般若波罗蜜。不为得法故修。不为不得法故修。不为修法故修。不为不修法故修。世尊。无得无舍。是修般若波罗蜜。何以故。不为生死过患。不为涅槃功德故世尊。若如是修般若波罗蜜。不取不受不舍不放。不增不减不起不灭故。世尊。若善男子善女人。作是思惟。此法上此法中此法下。非修般若波罗蜜。何以故。无上中下法故。世尊。我如是修般若波罗蜜。
　　佛告文殊师利。一切佛法非增上耶。
　　文殊师利白佛言。世尊。佛法菩萨法声闻法缘觉法乃至凡夫法皆不可得。何以故。毕竟空故。毕竟空中。无佛法凡夫法。凡夫法中无毕竟空。何以故。空不空不可得故。
　　佛告文殊师利。佛法无上不。
　　文殊师利白佛言世尊。无有一法如微尘许名为无上。何以故。檀波罗蜜檀波罗蜜空。乃至般若波罗蜜般若波罗蜜空。十力十力空。四无所畏十八不共法乃至萨婆若萨婆若空。空中无无上。无上中无空。空不空毕竟不可得故。世尊。不可思议法是般若波罗蜜。
　　佛告文殊师利。汝不思惟佛法耶。
　　文殊师利白佛言。世尊。我若思惟佛法我则见佛法无上。何以故。无上无故。世尊。五阴十二入十八界毕竟不可得。一切佛法亦不可得。不可得中无可得不可得故。世尊。般若波罗蜜中凡夫乃至佛。无法无非法。我当思惟何法。
　　佛言。善男子。若无思惟。汝不应说此凡夫法此缘觉法。乃至不应说此是佛法。何以故。不可得故。
　　世尊。我实不说凡夫法乃至佛法。何以故。不修般若波罗蜜故。
　　佛言。善男子。汝亦不应作如是意。此欲界此色界此无色界。何以故。不可得故。
　　世尊。欲界欲界性空。乃至无色界无色界性空。空中无说我亦无说。世尊。修般若波罗蜜。不见上不见不上。何以故。世尊。修般若波罗蜜。不取佛法不舍凡夫法。何以故。毕竟空中无取舍故。
　　佛告文殊师利。善哉善哉。汝能如是说深般若波罗蜜。此是菩萨摩诃萨印。文殊师利。若善男子善女人。非于千万佛所深种善根得闻此法。乃于无量无边佛所深种善根乃得闻此甚深般若波罗蜜不生怖畏。
　　文殊师利复白佛言。世尊。我承佛威神当更说甚深般若波罗蜜。
　　佛告文殊师利。善哉善哉。恣听汝说。
　　文殊师利白佛言。世尊。若不得法生是修般若波罗蜜。何以故。诸法无有生故。若不得法住是修般若波罗蜜。何以故。诸法如实故。若不得灭是修般若波罗蜜。何以故。诸法寂灭故。世尊。若不得色是修般若波罗蜜乃至不得识是修般若波罗蜜。何以故。一切诸法如幻如焰故。世尊。若不得眼是修般若波罗蜜。乃至不得意是修般若波罗蜜。若不得色乃至法。不得眼界色界眼识界。乃至不得法界意识界。是修般若波罗蜜。若不得欲界是修般若波罗蜜。乃至无色界亦如是。世尊。若不得檀波罗蜜。是修般若波罗蜜。乃至不得般若波罗蜜。是修般若波罗蜜。若不得佛十力四无所畏乃至十八不共法。是修般若波罗蜜。何以故。内空故。乃至无法有法空故。世尊。若得生住灭。非修般若波罗蜜。若得五阴十二入十八界。非修般若波罗蜜。若得欲界色界无色界。非修般若波罗蜜。若得檀乃至般若。若得佛十力乃至十八不共法。非修般若波罗蜜。何以故。以有得故。世尊。若善男子善女人。闻此甚深般若波罗蜜。不惊不疑不怖不退。当知是人久于先佛深种善根。
　　文殊师利复白佛言。世尊。若不见垢法净法不见生死果不见涅槃果。不见佛不见菩萨不见缘觉不见声闻不见凡夫。是修般若波罗蜜。何以故。一切诸法无垢无净。乃至无凡夫故。世尊。若见垢净乃至见凡夫。非修般若波罗蜜。世尊。若见垢法差别净法差别。乃至见佛差别。凡夫法差别。非修般若波罗蜜。何以故。般若波罗蜜无差别故。
　　佛告文殊师利。善哉善哉。是真修行般若波罗蜜。文殊师利。汝云何供养佛。
　　文殊师利白佛言。世尊。若幻人心数灭我则供养佛。
　　佛告文殊师利。汝不住佛法耶。
　　文殊白佛。佛无法可住。我云何住。
　　佛告文殊师利。若无法可得谁有佛法。
　　文殊白佛言。世尊。无有有佛法者。
　　佛告文殊师利。汝已到无所著乎。
　　文殊师利白佛。无著则无到。云何世尊问已到无著。
　　佛告文殊。汝住菩提不。
　　文殊白佛言。世尊。佛尚不住菩提。何况我当住菩提乎。
　　佛告文殊师利。汝何所依作如是说。
　　文殊师利白佛。我无所依作如是说。
　　佛告文殊。汝若无依为何所说。
　　文殊白佛。如是世尊。我无所说。何以故。一切诸法无名字故。
　　尔时长老舍利弗白佛言。世尊。若菩萨摩诃萨闻此深法。不惊疑怖畏。必定得近阿耨多罗三藐三菩提不。
　　尔时弥勒菩萨白佛言。世尊。若诸菩萨摩诃萨闻此深法。不惊疑怖畏。得近阿耨多罗三藐三菩提不。
　　尔时有天女名无缘。白佛言。世尊。若善男子善女人闻此深法。不惊疑怖畏。当得声闻法缘觉法菩萨法佛法不。
　　尔时佛告舍利弗。如是如是。舍利弗。若诸菩萨摩诃萨闻此深法。不惊疑怖畏。必定当得阿耨多罗三藐三菩提。是善男子善女人。当为大施主第一施主胜施主。当具足戒忍辱精进禅定智慧。当具诸功德成就相好。自不怖畏令人不怖畏。究竟般若波罗蜜。以不可得无相无为成就第一不可思议法故。
　　佛告文殊师利。汝何所见何所乐。求阿耨多罗三藐三菩提。
　　文殊师利白佛言。世尊。我无见无乐故求菩提。
　　佛告文殊师利。若无见无乐亦应无求。
　　文殊白佛。如是世尊。我实无求。何以故。若有求者是凡夫相。
　　佛告文殊师利。汝今真实不求菩提耶。
　　文殊白佛。我真实不求菩提。何以故。若求菩提是凡夫相。
　　佛告文殊师利。汝为定求为定不求。
　　文殊白佛。若言定求定不求。定求不求定。非求非不求。是凡夫相。何以故。菩提无住处故。
　　佛告文殊师利。善哉善哉。汝能如是说般若波罗蜜。汝先已于无量佛所。深种善根久修梵行。诸菩萨摩诃萨应如汝所说行。
　　文殊白佛。我不种善根不修梵行。何以故。我若种善根则一切众生亦种善根。我若修梵行则一切众生亦修梵行。何以故。一切众生则梵行相。
　　佛告文殊师利。汝何见何证说如是语。
　　文殊白佛。我无见无证亦无所说。世尊。我不见凡夫不见学不见无学。不见非学非无学。不见故不证。
　　尔时舍利弗白文殊师利。汝见佛不。
　　文殊答舍利弗。我尚不见声闻人。何况我当见佛。何以故。不见诸法故谓为菩萨。
　　舍利弗白文殊师利。汝今决定不见诸法耶。
　　文殊师利答舍利弗。大德大比丘。汝止不须复说。
　　舍利弗白文殊师利。谓为佛者是谁语言。
　　文殊师利答舍利弗。佛非佛不可得。无有言者无有说者。舍利弗。菩提者不可以言说。何况有佛可言可说。复次大德舍利弗。汝说佛者是谁语言。此语言不合不散。不生不灭不去不来。无有一法可与相应。无字无句。大德舍利弗欲见佛者当如是学。
　　尔时舍利弗白佛言。世尊此文殊师利所说。新发意菩萨所不能解。
　　文殊师利答舍利弗。如是如是。大德舍利弗。菩提非可解。新发意者云何当解。
　　舍利弗白文殊师利。诸佛如来不觉法界耶。
　　文殊师利答舍利弗。诸佛尚不可得。云何有佛觉法界。舍利弗。法界尚不可得。云何法界为诸佛所觉。舍利弗。法界者即是菩提。菩提者即是法界。何以故。诸法无界故。大德舍利弗。法界佛境界无有差别。无差别者即是无作。无作者即是无为。无为者即是无说。无说者即无所有。
　　舍利弗白文殊师利。一切法界及佛境界。悉无所有耶文殊师利答舍利弗。无有无不有。何以故。有及不有一相无相无一无二故。
　　舍利弗白文殊师利。如是学者当得菩提耶。
　　文殊师利答舍利弗。如是学无所学。不生善道不堕恶趣。不得菩提不入涅槃。何以故。舍利弗。般若波罗蜜毕竟空故。毕竟空中无一无二无三无四。无有去来不可思议。大德舍利弗。若言我得菩提是增上慢说。何以故。无得谓得故。如是增上慢人不堪受人信施。有信人不应供养。
　　舍利弗白文殊师利。汝何所依作如是说。
　　文殊师利答舍利弗。我无所依作如是说。何以故。般若波罗蜜与诸法等故。诸法无所依以平等故。
　　舍利弗白文殊师利。汝不以智慧除断烦恼耶。
　　文殊师利答舍利弗。汝是漏尽阿罗汉不。
　　舍利弗言。不也。
　　文殊师利言。我亦不以智慧除断烦恼。舍利弗言汝何所依作如是说。不怖不畏。
　　文殊师利言。我尚不可得。当有何我而生怖畏。
　　舍利弗言。善哉文殊师利。快说如是甚深般若波罗蜜。
　　尔时佛告文殊师利言。善男子。有菩萨摩诃萨住菩提心求无上菩提不。
　　文殊师利白佛言世尊。无菩萨住菩提心求无上菩提。何以故。菩提心不可得。无上菩提亦不可得。五无间罪是菩提性。无有菩萨起无间心求无间罪果。云何有菩萨住菩提心求无上菩提。菩提者是一切诸法。何以故。色非色不可得故。乃至识非识亦不可得。眼不可得乃至意不可得色不可得乃至法不可得眼界乃至法界亦不可得。生不可得乃至老死亦不可得。檀波罗蜜不可得。乃至般若波罗蜜亦不可得。佛十力不可得。乃至十八不共法亦不可得。菩提心无上菩提皆不可得。不可得中无可得不可得。是故世尊。无菩萨住菩提心求无上菩提者。
　　佛告文殊师利。汝意谓如来是汝师不。
　　文殊师利白佛言。我无有意谓佛是我师。何以故。世尊。我尚不可得。何况当有意谓佛是我师。
　　佛告文殊师利。汝于我有疑不。
　　文殊白佛言。世尊。我尚无决定。何况当有疑。何以故。先定后疑故。佛告文殊汝不定言如来生耶。
　　文殊白佛。如来若生法界亦应生。何以故。法界如来一相无二相。二相不可得故。文殊师利。汝信诸佛如来入涅槃不。
　　文殊言。一切诸佛即涅槃相。涅槃相者无入无不入。
　　佛告文殊师利。汝言诸佛有流转不。
　　文殊白佛言。世尊不流转尚不可得。何况流转当可得。
　　佛告文殊师利。如来无心。唯如来前可说此言或漏尽阿罗汉及不退菩萨前可说此言。若余人闻。此语则不生信起惊疑。何以故。此甚深般若波罗蜜。难信难解故。
　　文殊白佛言。世尊。复何等人能信此甚深法。
　　佛告文殊师利。一切凡夫能信此法。何以故。如来无心一切凡夫亦无心故。
　　文殊师利白佛言。世尊。何故作如是说法。新发意菩萨及阿罗汉咸皆有疑。愿闻解说。
　　佛告文殊。如实相法性法住法位实际中有佛有凡夫差别不。
　　文殊白佛言。不也世尊。
　　佛告文殊。若无差别何故生疑。
　　文殊白佛言。世尊无差别中有佛有凡夫不。
　　佛言有。何以故。佛与凡夫无二无差别。一相无相故。
　　佛告文殊。汝信如来于一切众生中最胜不。
　　文殊白佛言。世尊。我信如来于一切众生中最胜。世尊。若我信如来于一切众生中最胜。则如来成不最胜。
　　佛告文殊。汝信如来成就一切不可思议法不。
　　文殊师利白佛言。世尊。我信如来成就一切不可思议法。世尊。我若信如来成就一切不可思议法。如来则成可思议。
　　佛告文殊师利。汝信一切声闻是如来所教化不。
　　世尊。我信一切声闻是如来所教化。世尊。我若信一切声闻是如来所教化。则法界成可教化。
　　佛告文殊师利。汝信如来是无上福田不。
　　世尊。我信如来是无上福田。世尊。我若信如来是无上福田。如来则非福田。
　　佛告文殊师利。汝何所依作如是答我。
　　文殊白佛言。世尊。我无所依作如是答。世尊。无所依中无胜无不胜。无可思议无不可思议。无教化无不教化。无福田无非福田。
　　是时以佛神力地六种震动。一万六千比丘众。以无可取心得解脱七百比丘尼众。三千优婆塞四万优婆夷众。远尘离垢得法眼净。六万亿那由他诸天。远尘离垢得法眼净。
　　是时长老阿难即从座起。偏袒右肩右膝著地。合掌恭敬白佛言。世尊。何因何缘此地大动。
　　尔时佛告阿难。此说般若波罗蜜。往古诸佛皆于此处说此法。以是因缘故此地震动。
　　尔时长老舍利弗白佛言。世尊。此文殊师利所说不可思议。
　　尔时世尊告文殊师利。如舍利弗所说。此文殊师利所说不可思议。
　　尔时文殊师利白佛言。世尊。若不可思议则不可说。若可说则可思议。不可思议者无所有。彼一切声亦不可思议。不可思议者无声。
　　佛言。汝入不思议三昧耶。
　　文殊师利言。不也世尊。我即不思议。不见有心能思议者。云何而言入不思议三昧。我初发心欲入是定。而今思惟。实无心相而入三昧。如人学射久习则巧。后虽无心以久习故箭发皆中。我亦如是。初学不思议三昧系心一缘。若久习成就更无心想恒与定合。
　　舍利弗语文殊师利言。更有胜妙寂灭定不。
　　文殊师利言。若有不思议定者。汝可问言更有寂灭定不。如我意解。不可思议定尚不可得。云何问我寂灭定乎。
　　舍利弗言。不思议定不可得耶。
　　文殊师利言。思议定者是可得相。不可思议定者不可得相。一切众生实成就不可思议定。何以故。一切心相即非心故。是名不思议定。是故一切众生相及不思议三昧相。等无分别。
　　佛赞文殊师利言。善哉善哉。汝于诸佛。久殖善根净修梵行。乃能演说甚深三昧。汝今安住如是般若波罗蜜中。
　　文殊师利言。若我住般若波罗蜜中。能作是说。即是有想便住我想。若住有想我想中者。般若波罗蜜便有处所。般若波罗蜜若住于无。亦是我想亦名处所。离此二处住无所住。如诸佛住安处寂灭非思议境界。如是不思议。名般若波罗蜜住处。般若波罗蜜处。一切法无相。一切法无作。般若波罗蜜即不思议。不思议即法界。法界即无相。无相即不思议。不思议即般若波罗蜜。般若波罗蜜法界无二无别无二无别即法界。法界即无相。无相即般若波罗蜜界。般若波罗蜜界即不思议界。不思议界即无生无灭界。无生无灭界即不思议界。
　　文殊师利言。如来界及我界即不二相。如是修般若波罗蜜者。即不求菩提。何以故。菩提相离即般若波罗蜜故。世尊。若知我相而不可著。无知无著是佛所知。不可思议无知无著即佛所知。何以故。知体本性无所有相。云何能转法界。若知本性无体无著者。即名无物。若无有物是无处所无依无住无依无住即无生无灭。无生无灭即是有为功德。若如是知则无心想。无心想者云何当知。有为无为功德。无知即不思议。不思议者是佛所知。亦无取无不取不见三世去来等相。不取生灭及诸起作。亦不断不常。如是知者是名正智不思议智。如虚空无此无彼。不可比类。无好恶。无等等。无相无貌佛告文殊师利。若如是知名不退智。
　　文殊师利言。无作智名不退智。犹如金鋋先加捶打方知好恶。若不治打无能知者。不退智相亦复如是。要行境界。不念不著无起无作。具足不动不生不灭。尔乃显现。
　　尔时佛告文殊师利言。诸如来自说己智。谁当能信。
　　文殊言。如是智者非涅槃法非生死法。是寂灭行。不断贪欲嗔恚愚痴。亦非不断。何以故。无尽无灭。不离生死亦非不离。不离修道非不修道。作是解者名为正信。
　　佛告文殊师利言。善哉善哉。如汝所说。深解斯义。
　　尔时长老摩诃迦叶白佛言。世尊。未来世谁能信此深法。谁乐听此法。
　　佛告迦叶。即今日四众比丘比丘尼优婆塞优婆夷。于未来世能信此法。闻说此深般若波罗蜜。当知此法当求此法。迦叶譬如长者或长者子。已失一大宝珠价直亿万两金。大生忧恼。今更还得生大欢喜忧恼悉灭。如是迦叶。比丘比丘尼优婆塞优婆夷。于未来世闻此最深般若波罗蜜经。与般若相应。闻已生喜心得安乐。无复忧恼亦复如是。当作是言。我等今日得见如来供养如来。所以者何。以得闻此甚深微妙六波罗蜜故。迦叶。譬如三十三天见波利质多罗树初生疱时。作如是念。此疱不久必当开敷。如是迦叶。比丘比丘尼优婆塞优婆夷。闻此般若波罗蜜经心生欢喜。亦复如是。我于来世必得此法。迦叶。此深般若波罗蜜如来灭后。当住不灭处处流行。迦叶。以佛力故。未来世中若善男子善女人。当得此深般若波罗蜜。迦叶。如摩尼珠师见摩尼宝心生欢喜。不假思量即知真伪。何以故。以串见故。如是迦叶。若人闻此般若波罗蜜相应法。闻已欢喜生信乐心。当知此人先世已闻此般若波罗蜜从久远劫来已曾供养诸佛。
　　迦叶白佛言。世尊。此善男子善女人今闻此法。于未来世转复信解。
　　佛告摩诃迦叶。如是如是。如汝所说。
　　尔时文殊师利白佛言。世尊。此法无行无相。说此法者亦无行无相。云何世尊。说有行相。
　　佛告文殊师利。我本行。菩萨道时。修诸善根。欲住阿惟越致地。当学般若波罗蜜。欲成阿耨多罗三藐三菩提。当学般若波罗蜜。若善男子善女人欲解一切法相。欲知一切众生心界皆悉同等。当学般若波罗蜜。文殊师利欲学一切佛法具足无碍。当学般若波罗蜜。欲学一切佛成阿耨多罗三藐三菩提时相好威仪无量法式。当学般若波罗蜜。欲知一切佛不成阿耨多罗三藐三菩提一切法式及诸威仪当学般若波罗蜜。何以故。是空法中不见诸佛菩提等故。若善男子善女人。欲知如是等相无疑惑者。当学般若波罗蜜。何以故。般若波罗蜜。不见诸法若生若灭若垢若净。是故善男子善女人。应作如是学般若波罗蜜。欲知一切法无过去未来现在等相。当学般若波罗蜜。何以故。法界性相无去来现在故。欲知一切法同入法界心无挂碍。当学般若波罗蜜。欲得三转十二行法转亦自证知而不取著。当学般若波罗蜜。欲得慈心遍覆一切众生而无限齐亦不作念有众生相。当学般若波罗蜜。欲得于一切众生不起诤论亦复不取无诤论相。当学般若波罗蜜。欲知是处非处十力无畏住佛智慧得无碍辩。当学般若波罗蜜。
　　尔时文殊师利白佛言。世尊。我观正法。无为无相无得无利。无生无灭无去无来。无知者无见者无作者。不见般若波罗蜜。亦不见般若波罗蜜境界。非证非不证不作戏论无有分别。一切法无尽离尽。无凡夫法无声闻法无辟支佛法佛法。非得非不得。不舍生死不证涅槃。非思议非不思议。非作非不作。法相如是。不知云何当学般若波罗蜜。
　　尔时佛告文殊师利。若能如是知诸法相。是名学般若波罗蜜。菩萨摩诃萨若欲学菩提自在三昧。得是三昧已。照明一切甚深佛法及知一切诸佛名字。亦悉了达诸佛世界无有障碍。当如文殊所说般若波罗蜜中学。
　　文殊白佛言。世尊。何故名般若波罗蜜。
　　佛言般若波罗蜜无边无际无名无相非思量。无归依无洲渚无犯无福无晦无明。如法界无有分齐亦无限数是名般若波罗蜜。亦名菩萨摩诃萨行处。非行非不行处。悉入一乘名非行处。何以故。无念无作故。即是一切诸佛之母。一切诸佛所从生故。何以故。以无生故。是故文殊师利。若善男子善女人。欲行菩萨行具足诸波罗蜜。当修此般若波罗蜜。若欲得坐道场成无上菩提。当修此般若波罗蜜。若欲以大慈大悲遍覆一切众生。当修此般若波罗蜜。若欲起一切定方便。当修此般若波罗蜜。若欲得一切三摩跋提。当修此般若波罗蜜。何以故。诸三摩提无所为故。一切诸法无出离无出离处。若人欲随逐此语。当修般若波罗蜜。一切诸法如实不可得。若欲乐如是知。当修般若波罗蜜。一切众生为菩提故修菩提道。而实无众生亦无菩提。若人欲信乐此法。当修般若波罗蜜。何以故。一切诸法如实与菩提等如。非众生行不舍自性彼众生行是非行。彼非行是菩提。彼菩提是法界。若欲不著此法。当修般若波罗蜜。文殊师利。若比丘比丘尼优婆塞优婆夷。若受持般若波罗蜜一四句偈为他人说。我说此人得不堕法。何况如实修行。当知彼善男子善女人住佛境界。文殊师利。若善男子善女人。闻此甚深般若波罗蜜。不生怖畏。当知此人受佛法印。此法印者是佛所造是佛所贵。何以故。以此法印印无著法故。若善男子善女人。为此印所印。当知是人随菩萨乘决定不退。不堕声闻辟支佛地。
　　尔时释提桓因及诸天子。从三十三天。雨细末栴檀及细末金屑。又散郁波罗华钵头摩华拘物陀华分陀利华及曼陀罗华。以供养般若波罗蜜。供养已作如是言。我已供养无上无著最第一法。愿我来世更闻此深般若波罗蜜。若人已为此深般若波罗蜜印之所印。愿其未来复得听受。究竟成就萨婆若智。
　　尔时释提桓因白佛言。世尊。若善男子善女人。闻此般若波罗蜜一经于耳。我为增长佛法故。守护彼人。面百由旬不令非人得其便也。是善男子善女人。究竟当得阿耨多罗三藐三菩提。我当日日往到其所而设供养。
　　尔时佛告释提桓因。如是如是。憍尸迦。当知彼善男子善女人具足佛法。必定得至阿耨多罗三藐三菩提。
　　尔时文殊师利白佛言。唯愿世尊。以威神力持此般若波罗蜜久住于世。为欲饶益诸众生故。
　　文殊师利说此语时。以佛神力大地六种震动。尔时世尊即便微笑放大光明。遍照三千大千世界。以威神力持此般若波罗蜜令久住世。
　　尔时文殊师利复白佛言。世尊。放此光明是持般若波罗蜜相。
　　佛告文殊师利。如是当如是。文殊师利。我放此光明是持般若波罗蜜相。文殊师利。汝今当知知我已持此般若波罗蜜久住于世。若有人不轻毁此法不说其过。当知是人已为此深般若波罗蜜印之所印。是故文殊师利。我于久远安住此印。若人已为此印所印。当知是人不为魔王之所得便。
　　佛告帝释。汝当受持读诵此经广宣流布。使未来世诸善男子善女人得此法印。
　　复告阿难。汝亦受持读诵广为人说。
　　时天帝释及长老阿难白佛言。世尊。当何名此经。我等云何奉持。
　　佛言。此经名文殊师利所说。亦名般若波罗蜜。如是受持。善男子善女人于恒沙劫。以无价宝珠布施恒河沙等众生。众生受已悉发道心。是时施主随其所宜示教利喜。令得须陀洹果至阿罗汉果。是人所得功德宁为多不。
　　阿难白佛言。甚多世尊。
　　佛言。善男子。若人起一念心。信此般若波罗蜜经不诽谤者。比前功德。出过百倍千倍百千万亿倍。乃至算数譬喻所不能知何况具足受持读诵为人解说。是人所得功德无量无边。诸佛如来说不能尽。何以故。能生一切诸佛萨婆若故。若虚空有尽。则此经功德尽。若法性有尽。则此经功德尽。是故文殊师利。善男子善女人应勤行精进守护此经。此经能灭生死一切怖畏。能摧天魔所立胜幢。能将菩萨到涅槃果。示教训导离于二乘。
　　尔时帝释长老阿难俱白佛言。世尊。如是如是诚如佛言。我等当顶戴受持广宣流布。唯愿如来不以为虑。如是三白言。愿不为虑。我等当顶戴受持。
　　佛说此经竟。文殊师利等诸菩萨摩诃萨。舍利弗等比丘比丘尼优婆塞优婆夷。天龙夜叉乾闼婆阿修罗迦楼罗紧那罗摩睺罗伽人非人等一切大众。闻佛所说皆大欢喜。信受奉持。

　　　　文殊师利所说般若波罗蜜经
