
　　　　大智度论卷第七十四
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释转不退轮品第五十六之下

　　﹝经﹞「复次，须菩提！今当更说阿鞞跋致菩萨摩诃萨行、类、相貌，一心谛听！」佛告须菩提：「菩萨摩诃萨行般若波罗蜜，常不远离阿耨多罗三藐三菩提心故，不说五众事，不说十二入事，不说十八界事。何以故？常念观五众空相，十二入、十八界空相故。是菩萨摩诃萨不好说官事，何以故？是菩萨诸法空相中住，不见法若贵若贱。不好说贼事，何以故？诸法自相空故，不见若得若失。不好说军事，何以故？诸法自相空故，不见若多若少。不好说斗事，何以故？是菩萨摩诃萨住诸法如中，不见法若憎若爱。不好说妇女事，何以故？住诸法空中，不见好丑故。不好说聚落事，何以故？诸法自相空故，不见法若合若散。不好说城邑事，何以故？住诸法实际中，不见有胜有负。不好说国事，何以故？住实际中，不见法有所属有不属。不好说我事，何以故？法性中住，不见法是我是无我，乃至不见知者、见者。如是等，不说种种世间事，但好说般若波罗蜜，不远离萨婆若心。若行檀波罗蜜时，不为悭贪事；行尸罗波罗蜜时，不为破戒事；行羼提波罗蜜时，不为嗔诤事；行毗梨耶波罗蜜时，不为懈怠事；行禅波罗蜜时，不为散乱事；行般若波罗蜜时，不为愚痴事。是菩萨虽行一切法空，而乐法爱法。是菩萨虽行法性，常赞不坏法，而爱乐善知识，所谓诸佛及菩萨、声闻、辟支佛，诸能教化令乐住阿耨多罗三藐三菩提者。是人常愿欲见诸佛，闻在所处国土中有现在佛，随愿往生；如是心常昼夜行，所谓念佛心。如是，须菩提！阿鞞跋致菩萨摩诃萨，行初禅，乃至非有想非无想处，以方便力故，起欲界心，若众生能行十善道者，及现在有佛处在中生。如是行、类、相貌，当知是为阿鞞跋致菩萨摩诃萨。
　　复次，须菩提！阿鞞跋致菩萨摩诃萨，行般若波罗蜜时，住内空、外空，乃至无法有法空，住四念处，乃至空、无相、无作解脱门；于自地中了了知，不疑我是阿鞞跋致、非阿鞞跋致。何以故？乃至不见少许法于阿耨多罗三藐三菩提中，若转若不转。须菩提！譬如人得须陀洹果，住须陀洹地中，自了了知，终不疑不悔；阿鞞跋致菩萨摩诃萨亦如是，住阿鞞跋致地中，终不疑。住是地中，净佛世界，成就众生；种种魔事起，即时觉知，亦不随魔事，破坏魔事。须菩提！譬如有人作五逆罪，五逆罪心乃至死时常逐不舍，虽有异心不能障隔。须菩提！阿鞞跋致菩萨摩诃萨亦如是，自住其地，心常不动，一切世间天、人、阿修罗不能动转。何以故？是菩萨摩诃萨出一切世间天、人、阿修罗上，入正法位中，自证地中住；具足诸菩萨神通，能净佛世界，成就众生，从一佛界至一佛界，于十方佛所，植诸善根，亲近咨问诸佛。是菩萨如是住，种种魔事起，觉而不随；以方便力，处魔事著实际中，自证地中，不疑、不悔。何以故？实际中无疑相故，知是实际非一非二。以是因缘故，是人乃至转身终不向声闻、辟支佛地。是菩萨摩诃萨诸法自相空中，不见法若生若灭，若垢若净。须菩提！是菩萨摩诃萨乃至转身亦不疑我当得阿耨多罗三藐三菩提，若不得。何以故？须菩提！诸法自相空，即是阿耨多罗三藐三菩提。须菩提！是菩萨摩诃萨住自证地中，不随他语，无能坏者。何以故？是阿鞞跋致菩萨摩诃萨成就不动智慧故。须菩提！以是行、类、相貌，当知是阿鞞跋致菩萨摩诃萨。」
　　「复次，须菩提！是菩萨摩诃萨若恶魔作佛身来，语菩萨言：汝今于是间取阿罗汉道！汝亦无阿耨多罗三藐三菩提记，汝亦未得无生法忍，汝亦无是阿鞞跋致行、类、相貌，亦无是相得受阿耨多罗三藐三菩提记。须菩提！若菩萨摩诃萨闻是语，心不异、不没、不惊、不畏；是菩萨应自知，我必从诸佛受阿耨多罗三藐三菩提记。何以故？诸菩萨以是法受记，我亦有是法得受记。须菩提！若恶魔，若为魔所使，作佛形像来，与菩萨授声闻、辟支佛记。须菩提！是菩萨作是念：是恶魔若为魔所使，作佛形像来，诸佛不应教菩萨远离阿耨多罗三藐三菩提，教住声闻、辟支佛道。须菩提！以是行、类、相貌，当知是名阿鞞跋致相。
　　复次，须菩提！恶魔复作佛身来到菩萨所，作是言：汝所学经书，非佛所说，亦非声闻说，是魔所说。须菩提！是菩萨摩诃萨当作是知：是恶魔，若魔所使，教我远离阿耨多罗三藐三菩提。须菩提！当知是菩萨已为过去佛所授记，住阿鞞跋致地。何以故？诸菩萨所有阿鞞跋致行、类、相貌，是菩萨亦有是行、类、相貌，是名阿鞞跋致菩萨相。
　　复次，须菩提！阿鞞跋致菩萨摩诃萨，行般若波罗蜜时，为护持诸法故，不惜身命，何况余物！是菩萨护持法故，作是念：我不为护持一佛法，我为护持三世十方诸佛法故。须菩提！云何菩萨摩诃萨护持佛法故不惜身命？须菩提！如佛说一切诸法真空。是时，有愚痴人破坏不受，作是言：是非法，非善，非世尊教！须菩提！菩萨护持如是法故，不惜身命。菩萨亦应作是念：未来世诸佛，我亦在是数中，在中受记，是法亦是我法，以是故不惜身命。须菩提！菩萨见是利益故，护持是法，不惜身命。须菩提！以是行、类、相貌，知是阿鞞跋致相。」
　　「复次，须菩提！阿鞞跋致菩萨摩诃萨，闻佛说法，不疑、不悔，闻已受持，终不忘失。何以故？得陀罗尼故。」须菩提言：「世尊！得何等陀罗尼，闻佛所说诸经而不忘失？」佛告须菩提：「菩萨得闻持等陀罗尼故，佛说诸经，不忘、不失、不疑、不悔。」须菩提白佛言：「世尊！但闻佛说法不忘、不失、不疑、不悔；闻声闻、辟支佛说，天龙、鬼神、阿修罗、紧那罗、摩睺罗伽说，亦复不忘、不失、不疑、不悔耶？」佛告须菩提：「所有言说众事，得陀罗尼菩萨，皆不忘、不失，不疑、不悔。须菩提！如是行、类、相貌成就故，当知是阿鞞跋致菩萨摩诃萨。」

　　﹝论﹞释曰：佛更欲细说阿鞞跋致相故，告须菩提，一心谛听。是菩萨常不离阿耨多罗三藐三菩提，乐行毕竟空故，不喜说分别五众、十二入、十八界决定相。又不喜说国王等事。如余外道，受他供养，无正道故，虚妄染著，心解愁故，说国事，分别过去世诸王力势等乐；阿鞞跋致菩萨不说是事，见一切世间常为无常火烧，众生可愍，我未得佛道，我但应说度众生法，不应说余事。一切法毕竟空故，大小相不可得，贼等事亦如是。毕竟空，即是如、法性、实际。行六波罗蜜，不说六蔽。菩萨虽安住一切法空中，而乐法爱法。何以故？是菩萨不著是一切法空故。又我行次第法，禅定、智慧等，然后得一切法空；此空不可得口说而心著，是故先行次第法。
　　复次，法性中不分别诸法故，法性非破坏相；是菩萨不著法性，怜愍众生，为种种分别善不善法等，令众生得解。虽为众生如是说，亦常赞叹不坏法，引导众生令入法性中故。
　　复次，阿鞞跋致菩萨，更无亲善，但以诸佛及大菩萨，诸能赞叹诸实相法者为亲善。是人功德智慧大故，随意所往，若欲至诸佛世界，随意得生。是菩萨虽离欲得诸禅定，以方便力故，为众生生欲界有现在佛处。生欲界者，故为众生留爱慢分，不以此禅定果报生色、无色界；但以禅定柔和其心，不受其报。
　　复次，是菩萨安住内空等诸空中。安住者，深入通达，心无所著，故不生疑：我是阿鞞跋致、非阿鞞跋致。自心中深入智慧故，是名自地证。又是人不见一切法若转若不转，是故不生疑。疑，名取相有所得，如人夜见树杌，寻复生念，人形亦尔，便生疑心；若取此二相故名疑。菩萨行无相三昧故，于一切法中不取相，则无生疑处。此中佛说譬喻：如须陀洹从无始世来，未得是无漏智慧，三结断故，即自知得无漏法，于四谛中定心不疑，若苦若乐；阿鞞跋致亦如是，从无始世来，未得诸法实相，所谓阿鞞跋致地，得时亦不生疑。诸生疑者，见违失事，不如本所闻故；是菩萨于一切法毕竟空故，不得是不如所闻法，疑无住处故无疑。自知此是究竟道，不可论，不可破。住是地中，教化众生，净佛世界，亦能以方便力故，破种种魔事。是阿鞞跋致法常随逐菩萨，乃至成佛。此中佛说二譬喻：一者、须陀洹；二者、五逆。是二心厚重故不可却：须陀洹心，常不可却；五逆心，罪毕乃除。如人著衰，鬼常随逐，阿鞞跋致心，复过于是。阿鞞跋致心，一切无能动转者，种种苦事逼迫不能动；种种供养利乐因缘，不能令舍实相心及慈悲心。上来种种说阿鞞跋致相貌，今说其行事，所谓教化众生，净佛世界，从诸佛所新种善根，从一佛咨问诸佛诸深法要，及种种度众生门。十方种种魔事起而不随逐，以方便力，观是魔事；如佛法观诸魔身，如佛无异。所以者何？一切法及实际，同一相，所谓无相故。是人转身亦不向声闻、辟支佛地，何以故？是菩萨初得阿鞞跋致地时，知一切法实相空；转身，心亦不向二地，心不自疑，若得无上道，若不得。是菩萨世世无人能降伏破坏者。佛为验是菩萨故，作譬喻：若魔作佛身来，欲诳试是菩萨，语言：汝可今世取阿罗汉，汝无阿鞞跋致相可得佛道；无生法忍即是一切法，是中云何可得忍？若菩萨闻是，心不退没，是菩萨自知必从诸佛受记。何以故？我有无生法忍，闻是魔事，心不怖畏故。
　　复次，恶魔知是菩萨欢喜，与授声闻、辟支佛道记者，若今世得阿罗汉，后世得辟支佛；若菩萨不随此变化佛身语，觉知是魔、若魔所使。何以故？身是而言非。如试金钱，弹之声出，则知其真伪。若佛与菩萨授声闻、辟支佛记，终无是处！所以者何？诸佛种种方便，欲令一切人尽入佛道，云何引菩萨与声闻记？
　　复次，魔复化作佛身，语菩萨言：汝所行经书，尽是魔所说，是菩萨觉知是魔事，当知是菩萨已得受记，安住阿鞞跋致性中。
　　复次，阿鞞跋致菩萨，深爱乐法故，闻即心染，衣毛皆竖；念佛大悲，则欢喜悲泣；或于甚深法中生大欢喜，当知是阿鞞跋致。譬如大军，退败则怖懅迷闷，卧地似死；亲族见之，欲知活不，以杖鞭之，若瘾疹起者，则知必活。菩萨亦如是，皆是肉身，何以故知必能成佛？若闻说佛法，身中相现，衣毛为竖，颜色相异；余人闻不入心，则无异相，如死人无异。是菩萨深爱法故，能舍身为法：若佛、若佛弟子，于大会种种因缘，说诸法毕竟空；有一狂人，取音声名字相，著是毕竟空，出其过罪：若诸法尽毕竟空，则无佛、无法，无罪福业因缘，亦无修行精进，得道果报！如是等出无量过罪。阿鞞跋致菩萨，观察筹量，知说法者有无著心，随佛语怜愍故说；知狂人著语言取相，破是毕竟空。尔时，阿鞞跋致则没命佐助言：是狂人！是邪见人！自没邪见，亦多化众人，令堕邪见坏灭佛法。深怀嗔恨故，或自杀，或使弟子杀。尔时，菩萨若死事至，为佐助法故，不以怖畏而坏诸法性。此中佛说因缘，菩萨作是念：未来世佛，我亦在是数中，是法亦是我法；是我法故，不惜身命而守护之。作是思惟：我无量世中，为烦恼邪见故，丧身无数，今为十方三世诸佛法，佐助发起，若有益而死，胜无益而生。如是等为法故，不惜身命。
　　复次，是菩萨未成佛道，从佛闻甚深法，能尽受，不失信力故能受，闻持陀罗尼力故不失，断疑陀罗尼力故不疑。须菩提问：但闻佛语，能信持不疑，闻余语亦尔？佛言：一切有所说者皆能持，若二乘、天、龙等，所说有道理，能信持不疑；无道理者，持之无疑而不信。
　　复次，有人言：信是邪法，不疑不善是善。有人言：诸天、龙、二乘所说皆是佛法。以是阿鞞跋致相，闻则能持，无疑、无悔。是菩萨虽未作佛，于诸法实相中都无有疑。如是等行、类、相貌，是阿鞞跋致菩萨。
　　问曰：得何事来，名阿鞞跋致？答曰：阿毗昙毗婆沙中说：过三阿僧祇劫后，种三十二相因缘，从是已来，名阿鞞跋致。毗尼阿波陀那中说：从见然灯佛，以五茎华散佛，以发布地，佛为授阿鞞跋致记，飞腾虚空，以偈赞佛，从是已来，名阿鞞跋致。此般若波罗蜜中，若菩萨具足行六波罗蜜，得智慧方便力，不著是毕竟空波罗蜜。观一切法不生不灭，不增不减，不垢不净，不来不去，不一不异，不常不断，非有非无，如是等无量相待二法，因是智慧观，破一切生灭等无常相。先因无常等破常等倒，今亦舍无生无灭等，舍无常观等，于不生不灭亦不著，亦不堕空无所有中；亦知是不生不灭相，不得不著故，亦信用是不生不灭法。三世十方诸佛真智慧中，信力故通达无碍，是名菩萨得无生忍法，入菩萨位，名阿鞞跋致。是菩萨虽从初发心已来名阿鞞跋致；阿鞞跋致相未具足故，不与授记。何以故？外道圣人、诸天、小菩萨等，作此念：佛见是人有何等事而与授记？是人于佛道因缘中未住，云何与授记？是故佛未与授记。是菩萨有二种：一者、生死肉身；二者、法性生身。得无生忍法，断诸烦恼；舍是身后，得法性生身。肉身阿鞞跋致，亦有二种：有于佛前得授记；有不于佛前授记。若佛不在世时，得无生法忍，是不于佛前授记。
　　问曰：若尔者，有人读诵、说，正忆念，随顺无生法忍义，是人未得禅定，或生疑心，或为著心所牵，如是人比，是何等菩萨？为是阿鞞跋致不？答曰：是人不名为阿鞞跋致。阿鞞跋致菩萨，于甚深佛法中尚无疑，何况无生忍初法门！是未得阿鞞跋致者，有二种：一者、信少疑多；二者：疑少信多。信少疑多者，于读诵经人小胜；信多疑少者，若得禅定，即时得柔顺忍，未断法爱故，或生著心，或还退没。是人若常修习此柔顺忍，柔顺忍增长故断法爱，得无生忍，入菩萨位。略说阿鞞跋致相义。

　　　　释深奥品第五十七之上（经作灯炷深奥品）

　　﹝经﹞须菩提白佛言：「世尊！是阿鞞跋致菩萨摩诃萨大功德成就！世尊！是阿鞞跋致菩萨摩诃萨无量功德成就！无边功德成就！」佛告须菩提：「如是！如是！是阿鞞跋致菩萨摩诃萨大功德成就；是阿鞞跋致菩萨摩诃萨无量、无边功德成就。何以故？是阿鞞跋致菩萨摩诃萨得无量无边智慧，不与一切声闻、辟支佛共故。阿鞞跋致菩萨，住是智慧中，生四无碍智；得是四无碍智故，一切世间天及人无能穷尽。」须菩提白佛言：「世尊！佛能以如恒河沙等劫，叹说阿鞞跋致菩萨摩诃萨行、类、相貌。」须菩提言：「世尊！何等深奥处，阿鞞跋致菩萨摩诃萨住是中，行六波罗蜜时，具足四念处乃至具足一切种智？」佛赞须菩提言：「善哉！善哉！须菩提！汝为阿鞞跋致菩萨摩诃萨问是深奥处。须菩提！深奥处者，空是其义，无相、无作、无起、无生、无染、离、寂灭、如、法性、实际、涅槃。须菩提！如是等法，是为深奥义。」须菩提白佛言：「世尊！但空乃至涅槃是深奥，非一切法深奥耶？」佛言：「一切法亦是深奥义。须菩提！色亦深奥，受、想、行、识亦深奥；眼亦深奥乃至意，色乃至法，眼界乃至意识界，檀波罗蜜乃至般若波罗蜜，四念处乃至阿耨多罗三藐三菩提，亦深奥。」「世尊！云何色深奥，乃至阿耨多罗三藐三菩提亦深奥？」佛言：「色如深奥故，色深奥；受、想、行、识如，乃至阿耨多罗三藐三菩提如深奥故，阿耨多罗三藐三菩提深奥？」「世尊！云何色如深奥，乃至阿耨多罗三藐三菩提如深奥？」「须菩提！是色如，非是色，非离色；乃至识如，非是识，非离识；乃至阿耨多罗三藐三菩提如，非是阿耨多罗三藐三菩提，非离阿耨多罗三藐三菩提。」须菩提白佛言：「希有！世尊！微妙方便力故，令阿鞞跋致菩萨离色处涅槃，亦令离受、想、行、识处涅槃；亦令离一切法，若世间、若出世间，若有诤、若无诤，若有漏、若无漏法处涅槃。」佛言：「如是！如是！须菩提！佛以微妙方便力故，令阿鞞跋致菩萨离色处涅槃，乃至离有漏、无漏法处涅槃。」「须菩提！若菩萨摩诃萨，如是甚深法与般若波罗蜜相应，观察、筹量、思惟，作是念：我应如是行，如般若波罗蜜中教；我应如是学，如般若波罗蜜中说。须菩提！若是菩萨摩诃萨能如说行，如说学，如般若波罗蜜中观，具足勤精进，一念生时，当得无量无边阿僧祇福德，是菩萨摩诃萨超越无量劫，近阿耨多罗三藐三菩提；何况常行般若波罗蜜，应阿耨多罗三藐三菩提念！须菩提！譬如多淫欲人，与端正净洁女人共期，此女人限碍，不得时往。于须菩提意云何？是人所念，为在何处？」「世尊！是人念念常在彼女人所。恒作是念，忆想当来与共坐卧欢乐。」「须菩提！是人一日一夜为有几念生？」须菩提言：「世尊！是人一日一夜其念甚多！」佛告须菩提：「菩萨摩诃萨念般若波罗蜜，如般若波罗蜜中说，行是道，一念顷超越劫数，亦如彼人一日一夜心念之数。是菩萨摩诃萨行般若波罗蜜，远离众罪，所谓离阿耨多罗三藐三菩提罪。是菩萨摩诃萨行般若波罗蜜，一日所得善根功德，假令满如恒河沙等三千大千世界中余功德，犹亦不减；于余残功德，百分不及一分，千分千亿万分，乃至算数譬喻所不能及。」

　　﹝论﹞释曰：须菩提闻阿鞞跋致相时，具闻阿鞞跋致功德，心大欢喜。赞叹阿鞞跋致功德故，白佛言：世尊！阿鞞跋致成就大功德，成就无量、无边功德。佛可其所赞，更自说大功德等因缘：所谓阿鞞跋致菩萨得无量无边智慧，不与声闻、辟支佛共行者。要先知而后行，行已受其功德，以是故说功德因缘，由于智慧无量无边。智慧者，所谓般若波罗蜜。菩萨住是般若波罗蜜中，能生四无碍智：一切法实义中，智慧无碍无障；既知义无碍已，分别种种诸法名字，为说义故，是名法无碍；是名字要由言语，由语言故出是种种名字，是名辞无碍；得是法无碍及辞无碍故，便乐说诸法实义，是名乐说无碍。菩萨安住四无碍中，一切众生问难，无能穷尽，如大海水不可倾竭！须菩提闻佛上二品中，说阿鞞跋致具足相；入此品，佛方开四无碍门，更欲说阿鞞跋致相。是故须菩提赞佛：世尊智慧无量无边，阿鞞跋致功德亦无量无边；佛若恒河沙等劫乐说，乐说亦不可尽，阿鞞跋致相貌，亦不可尽。世尊！何等是阿鞞跋致深奥处？阿鞞跋致菩萨住是深奥处，能具足六波罗蜜，四念处，乃至一切种智。佛叹须菩提：善哉！汝能为阿鞞跋致菩萨问深奥义。佛语须菩提：空等乃至涅槃，是名深奥。
　　问曰：诸有法种种细分别，人不解故有深，空无所有，以何为深？答曰：非直口说名字故空，分别解诸有相，内不见有我，外不见定实法；得是空已，观一切法相皆是虚诳，有诸过罪；若灭诸相，更不作愿生三界。此空是得道空，非但口说，是故言深。
　　复次，空亦复空，若著是空，则有过失，是不名深。若空从破邪见有故出，是为深：若于空中，亦不著空故亦深。
　　复次，观五众生灭，破常颠倒；观毕竟空，破生灭。何以故？空中无无常、无生灭故。无生灭有二种：一者、邪见人谓世间常有故，无生灭；二者、破生灭故，言无生灭。此中破生灭，亦不著是不生不灭故，名为深。诸烦恼难除故，言离欲寂灭故深；错误易，真实难故。如、法性、实际为深涅槃，诸梵天等九十六种道所不能及，故深。
　　复次，涅槃中，一切得道人入者永不复出，故深。
　　问曰：此中说空等法深，是何等空？答曰：有人言：三三昧：空、无相、无作；心数法名为空，空故能观诸法空。有人言：外所缘色等诸法皆空，缘外空故，名为空三昧。此中佛说：不以空三昧故空，亦不以所缘外色等诸法故空。何以故？若外法不实空，以三昧力故空者，是虚妄不实。若缘外空故生三昧者，是亦不然！所以者何？若色等法实是空相，则不能生空三昧，若生空三昧则非是空。此中说，离是二边说中道，所谓诸法因缘和合生，是和合法，无有一定法故空。何以故？因缘生法无自性，无自性故即是毕竟空。是毕竟空，从本已来空，非佛所作，亦非余人所作，诸佛为可度众生故，说是毕竟空相。是空相，是一切诸法实体，不因内外有。是空相，有种种名字，所谓无相、无作、寂灭、离、涅槃等。须菩提知诸菩萨利根，深著涅槃，为是菩萨故问世尊：但涅槃甚深，诸法不甚深耶。佛答：正观色等一切法得涅槃，色等诸法因涅槃故甚深，是故经中说：色等如故甚深，色等如，即是正观。须菩提问：云何色等如故，色等法甚深？此中佛自说深因缘：所谓如非是色，非离色。譬如以泥为瓶，泥非即是瓶，不离泥有瓶，亦不得言无瓶。须菩提知是因缘法甚深，如大海无有底故，赞言：希有！世尊！佛以微妙方便力故，令菩萨离色等诸法，处于涅槃，亦不著涅槃，亦不住世间，是微妙方便。佛可其所说，赞叹菩萨行诸法实相，果报福德。告须菩提：如是甚深法与般若相应，观察、筹量等，一念生时，得无量无边阿僧祇福德。
　　问曰：二乘无漏法，尚无果报福德，何况大乘毕竟空，观法得无量福德！而福德从大慈悲愍众生故生，如罪亦由恼害众生故得。答曰：二乘无漏心中烦恼尽故，无果报福德；菩萨烦恼未尽故，应有福德果报。
　　复次，二乘于实际证故，烧尽诸功德；菩萨不证，更有生故，便有福德。
　　复次，人于实事错谬故福德少，正行实事故得福多。如施畜生得百倍，施恶人得千倍，施善人得十万倍，施离欲人得十亿万倍，施须陀洹等诸圣人得无量福。凡夫人虽离欲行慈悲心，不得实法相故，不得作无量福田；须陀洹虽未离欲，分别诸法实相故，福田无量。诸法实相，得有深浅，是故菩萨深入实相故，一念中福德无量无边。此中念念福德多故，说譬喻。众生心虽念念生灭，但相续生故，不觉随灭。淫欲人心深著所欲，不遂情故，心生忆念，取相种种分别不来因缘事：所谓彼女为心自悔不来？为人遮不来？如是等多生觉观心，是心易觉知故，以为譬喻。如是一念因缘，事超一劫；如人服软药，一岁乃瘥病，服大力药，一日能瘥。菩萨亦如是，行五波罗蜜久久乃成佛者，有行般若波罗蜜疾得成佛者。
　　复次，一日行般若波罗蜜功德，假令有形，取满如恒河沙等三千大千世界中，于一日中正功德体，犹故不减，于此福德百分不及一，乃至算数譬喻所不能及。

　　﹝经﹞「复次，须菩提！若菩萨摩诃萨远离般若波罗蜜，如恒河沙等劫布施三宝：佛宝、法宝、比丘僧宝。须菩提！于汝意云何？是菩萨摩诃萨以是因缘故，得福多不？」须菩提言：「世尊！甚多！无量无边阿僧祇。」佛告须菩提：「不如菩萨摩诃萨深般若波罗蜜中，一日如说修行得福多。何以故？般若波罗蜜，是诸菩萨摩诃萨道，乘是道，疾得阿耨多罗三藐三菩提。须菩提！若菩萨远离般若波罗蜜，如恒河沙劫供养须陀洹、斯陀含、阿那含、阿罗汉、辟支佛及诸佛，于须菩提意云何？是菩萨摩诃萨以是因缘故，得福多不？」须菩提言：「世尊！甚多！」佛言：「不如是菩萨摩诃萨深般若波罗蜜如说修行，一日得福多。何以故？菩萨摩诃萨行是般若波罗蜜，过一切声闻、辟支佛地，入菩萨位，渐渐得阿耨多罗三藐三菩提。须菩提！菩萨摩诃萨远离般若波罗蜜，如恒河沙劫，布施、持戒、忍辱、精进、禅定、智慧，于意云何？是人以是因缘故，得福多不？」须菩提言：「世尊！甚多！」佛言：不如是菩萨摩诃萨行般若波罗蜜如说修行，一日布施、持戒、忍辱、精进、禅定、智慧得福多。何以故？须菩提！般若波罗蜜，是菩萨摩诃萨母故，是般若波罗蜜能生诸菩萨摩诃萨。诸菩萨摩诃萨住般若波罗蜜中，能具足一切佛法。须菩提！若菩萨摩诃萨远离般若波罗蜜，如恒河沙劫寿行法施。须菩提！于汝意云何？是人得福多不？」须菩提言：「甚多！世尊！」佛言：「不如是善男子、善女人深般若波罗蜜如说修行，乃至一日法施得福多。何以故？须菩提！是菩萨摩诃萨不远离般若波罗蜜，则不远离一切种智，不远离一切种智，则不远离般若波罗蜜。以是故，须菩提！菩萨摩诃萨欲得阿耨多罗三藐三菩提，不当远离般若波罗蜜。须菩提！若菩萨摩诃萨如恒河沙劫远离般若波罗蜜，修行四念处乃至八圣道分，内空乃至一切种智。须菩提！于汝意云何？是善男子、善女人得福多不？」须菩提言：「世尊！甚多！」佛言：「不如是善男子、善女人深般若波罗蜜如说一日修行四念处，乃至一切种智得福多。何以故？须菩提！若菩萨摩诃萨不远离般若波罗蜜，于萨婆若转者，无有是处！须菩提！若菩萨摩诃萨远离般若波罗蜜，于萨婆若转，则有是处。须菩提！以是故，菩萨摩诃萨，常不应远离般若波罗蜜行。须菩提！若菩萨摩诃萨远离般若波罗蜜，如恒河沙劫寿财施、法施，及禅定福德，回向阿耨多罗三藐三菩提。于汝意云何？是人得福多不？」须菩提言：「世尊！甚多！甚多！」佛言：「不如是善男子、善女人深般若波罗蜜如说修行，乃至一日财施、法施、禅定福德，回向阿耨多罗三藐三菩提得福多。何以故？是第一回向，所谓般若波罗蜜回向；若远离般若波罗蜜回向，是不名回向。须菩提！以是故，菩萨摩诃萨欲得阿耨多罗三藐三菩提，应方便学般若波罗蜜回向。须菩提！若善男子、善女人远离般若波罗蜜，如恒河沙劫寿过去、未来、现在诸佛及弟子，善根和合，随喜回向阿耨多罗三藐三菩提。须菩提！于汝意云何？是人得福多不？」须菩提言：「世尊！甚多！」佛言：「不如是善男子、善女人深般若波罗蜜如说修行乃至一日，随喜善根回向是阿耨多罗三藐三菩提得福多。须菩提！以是故，菩萨摩诃萨欲得阿耨多罗三藐三菩提，应学般若波罗蜜中，方便回向阿耨多罗三藐三菩提。」须菩提白佛言：「世尊！如佛所说因缘起法，从妄想生非实，云何善男子、善女人得大福德？世尊！用是因缘起法，不应得正见，入法位，不应得须陀洹果，乃至不应得阿耨多罗三藐三菩提果。」佛告须菩提：「如是！如是！须菩提！用是因缘起法，不应得正见，入法位，乃至不应得阿耨多罗三藐三菩提。须菩提！行般若波罗蜜菩萨摩诃萨，知因缘起法亦空、无坚固，虚诳不实。何以故？须菩提！是菩萨摩诃萨善学内空，乃至善学无法有法空故。是菩萨摩诃萨住是十八空，种种观作法空，即不远离般若波罗蜜。若菩萨摩诃萨如是渐渐不远离般若波罗蜜，渐渐得无数无量无边福德。」须菩提白佛言：「世尊！无数、无量、无边，有何等异？」「须菩提！无数者，名不堕数中，若有为性中，若无为性中。无量者，量不可得，若过去，若未来，若现在。无边者，诸法边不可得。」须菩提言：「世尊！颇有色亦无数无量无边？颇有受、想、行、识亦无数无量无边？」「须菩提！有因缘色，亦无数无量无边，受、想、行、识亦无数无量无边？」「世尊！何等因缘故，色亦无数无量无边？受、想、行、识亦无数无量无边？」佛告须菩提：「色空故，无数无量无边；受、想、行、识空故，无数无量无边。」「世尊！但色空，受、想、行、识空，非一切法空耶？」「须菩提！我不说一切法空耶？」须菩提言：「世尊！说一切法空。世尊！诸法空，即是不可尽，无有数，无量、无边。世尊！空中数不可得，量不可得，边不可得。以是故，世尊！是不可尽，无数、无量、无边义，无有异。」佛告须菩提：「如是！如是！是法义无别异。须菩提！是法不可说，佛以方便力故分别说，所谓不可尽、无数、无量、无边、无著；空、无相、无作、无起，无生无灭，无染涅槃。佛种种因缘，以方便力说。」须菩提白佛言：「希有！世尊！诸法实相不可说，而佛以方便力说。世尊！如我解佛所说义，一切法亦不可说。」佛言：「如是！如是！须菩提！一切法不可说，一切法不可说相即是空，是空不可说。」「世尊！不可说义有增有减不？」佛言：「不也！须菩提！不可说义无增无减。」「世尊！若不可说义无增无减，檀波罗蜜亦当无增无减，乃至般若波罗蜜亦当无增无减；四念处乃至八圣道分，亦当无增无减；四禅、四无量心、四无色定、五神通、八背舍、八胜处、九次第定、佛十力、四无所畏、四无碍智、十八不共法，亦当无增无减。世尊！若菩萨摩诃萨六波罗蜜不增，乃至十八不共法不增者，云何菩萨摩诃萨得阿耨多罗三藐三菩提？」佛言：「如是！如是！须菩提！不可说义无增无减。菩萨摩诃萨习行般若波罗蜜，有方便力故，不作是念：我增般若波罗蜜，乃至增檀波罗蜜。当作是念：但名字故，名檀波罗蜜。是菩萨摩诃萨行檀波罗蜜时，是心及善根，如阿耨多罗三藐三菩提相回向；乃至行般若波罗蜜时，是心及善根，如阿耨多罗三藐三菩提相回向。」须菩提白佛言：「世尊！何等是阿耨多罗三藐三菩提？」佛言：「一切法如相，是名阿耨多罗三藐三菩提。」须菩提白佛言：「世尊！何等是一切法如相，是阿耨多罗三藐三菩提？」佛告须菩提：「色如相，受、想、行、识如相，乃至涅槃如相，是阿耨多罗三藐三菩提；是如相亦不增不减。须菩提！是菩萨摩诃萨不离般若波罗蜜，常观是如法，不见有增有减。以是因缘故，须菩提！不可说义无增无减，檀波罗蜜亦不增不减，乃至十八不共法亦不增不减。须菩提！菩萨摩诃萨以是不增不减法故，应般若波罗蜜行。」

　　﹝论﹞释曰：离般若波罗蜜，恒河沙劫供养三宝，不及一日行般若。又复有人住寿如恒河沙等劫供养须陀洹等，亦不及一日行般若。此中佛自说因缘：菩萨行般若，过二地，入菩萨位，成无上道。又复远离般若，恒河沙等劫行布施等六法，亦不及一日如所说住般若中，行布施等六法。是中说胜因缘：般若是诸佛母，住是般若中，能具足诸佛法。施财竟。若远离般若，如恒河沙等劫行法施，不及一日住般若中行法施。
　　复次，远离般若，用声闻、辟支佛法修行四念处如恒河沙等劫，不如一日如所说住般若中修四念处，乃至一切种智。此中自说胜因缘：所谓不离般若，于萨婆若转者，无有是处。
　　复次，菩萨离般若，如恒河沙等劫财施、法施，禅定生福德，回向无上道，不如一日应般若财施、法施，禅定生福德，回向无上道。何以故？般若波罗蜜无杂毒，正回向故。
　　复次，若菩萨离般若，寿如恒河沙劫等，十方三世诸佛功德，随喜回向无上道，不如一日应般若随喜回向。尔时，须菩提难佛：如佛说一切有为法，虚诳不实如幻，不能生正见，入正位，云何菩萨一日福德胜？佛可其言，如是！如是！有为法皆虚诳，不得以虚诳法入正位，得圣道。菩萨行般若波罗蜜时，所作福德，知皆虚诳，空无坚固，心不著是福德，是福德清净故，胜余福德。如金刚虽小，能摧破大山。此中佛说菩萨善巧：学十八空，虽观空而能行诸功德；虽知涅槃无上道，而怜愍众生故，修集福德；虽知一切法相不可说，而为众生种种方便说法；虽知法性中无有分别一相无相，而为众生分别是善是不善，是可行是不可行，是取是舍，是利是失等。若菩萨虽观毕竟空，而能起诸福德，是名不离般若波罗蜜行。若菩萨常不离般若波罗蜜，渐得无数、无量、无边功德，何以故？若菩萨初学般若时，烦恼力强，般若力弱；渐渐得般若力，断诸烦恼，灭诸戏论，是故得福德无数、无量、无边。无数、无量、无边义，佛自分别说。所谓无数者，不堕若有为性中，若无为性中。三世量不可得，故名无量。十方边亦不可得，故名无边。须菩提问佛：五众颇有因缘，亦无数无量无边耶？佛答：有，以五众空故，亦无数无量无边。须菩提问：世尊！但五众空，非一切法空耶？佛答：一切法空。须菩提言：是空法即不可尽，不可尽故即是无数，无数即是无量，无量即是无边；是故空中尽不可得故名无尽，数不可得故名无数，量不可得故名无量，边不可得故名无边。四事名虽异，义是一，所谓毕竟空。佛可其言，如是！更自说因缘：须菩提！是空法相不可说，若可说，不名为空。佛以大慈悲心怜愍众生故方便为说，强作名字语言，令众生得解。所谓空，或说不可尽、无数、无量、无边等。是实相不生不作故，说不尽。诸圣人得诸法实相，入无余涅槃时，不堕六道数；是实相法亦不堕有为、无为等诸法数中，是故说无数。量名，以智慧称量好丑多少大小是非等；诸法实相中，灭诸相故是故说无量。诸法实相不可量故，说无边。是实相法寂灭故，说无著。是实相法我我所定相不可得故，说空。空故无相，无相则无作无起。是法常住不坏故，无生无灭。是法能断三界染故，名无染。更不识烦恼业故，名涅槃。如是等有无量名字，种种因缘说是诸法实相。
　　尔时，须菩提白佛：希有！世尊！诸法实相虽不可说，而佛以方便力说！如我解佛义，非但实相不可说，一切诸法亦不可说。佛可其言而说因缘：一切法终归于空，归于空故不可说，不可说义即是无增无减。若一切法无增无减，六波罗蜜等诸善法，亦无增无减；若六波罗蜜善法不增者，云何得无上道？佛可其言，更为说因缘：法虽无增减，而可得无上道，所谓菩萨习行般若波罗蜜，方便力故，虽行檀波罗蜜诸助道法，我我所、憍慢断故，不作是念：我增长是六波罗蜜等法；不取内外诸法相，行是诸善法；如无上道相回向。须菩提问：何等是无上道？佛答：诸法如，即是无上道。须菩提问：何等是一切法？佛答：色等法，乃至涅槃。是诸法如、寂灭相，是无上道相。寂灭者，不增不减，不高不下，灭诸烦恼戏论，不动不坏，无所障碍。菩萨以般若波罗蜜方便力故，亦能令布施等如寂灭相。如是种种因缘，说无上道相。若菩萨常念无上道寂灭相，令一切法皆同寂灭相，亦观不可说义，所谓不增不减相；菩萨如是疾得无上道，以不增不减、不可得故。

