上一页 下一页

灵峰蕅益大师宗论卷第二之一
古歙门人成时编辑

【示印海方丈】
【示法源】
【示初平】
【示陈受之】
【示罗性严】
【示沈惊百】
【示沈清彦】
【示范明启】
【示王穉炎】
【示无云】
【示梦西】
【示方晖元】
【示摄三】
【示律堂大众】
【示存朴】
【示真学】
【示万韫玉】
【示王简在】
【示王心葵】
【示广戒】
【示慧含】
【示定西】
【示一念】
【示元白】
【示法雨】
【示西瞻】
【示费智澜】
【示慈门】
【示彭双泉】
【示象岩】
【示韫之】
【示阅藏四则】
【示朗融】
【示三止】
【示文约】
【示慧幢】
【示未能】
【示慈昱】
【示迦提】
【示乳生】
【示悬镜】

【法语一】

【示印海方丈】

先开见地。后可言修证。欲开见地。不得姑待异日。夫决择身心。无过师友商确。经论寻讨。今商确仅作言谈会寻讨仅作文字会。必待冷坐。方名工夫成片。纵得成片。动净依然两橛。况动旣不能随处体会。静又安保成片哉。真工夫不然。无论世法佛法。动静顺逆语默。但发慧眼。镕习气。磨砺身心。增益我所不到者。卽实工夫。只期本分相应。更无动静之别。傥不向本分会取。徒谢绝人事。枯守蒲团。敢保驴年无相应分。况尘缘无尽邪。应以猛切心治姑待心。常念时不待人。一蹉便成百蹉以殷重心治轻忽心。一言有益于己。便应著眼铭心。以深广心治将就心。期待誓同先哲。举措莫类时流。三若缺一。学道难矣。

【示法源】

念佛工夫。秖贵真实信心。第一要信我是未成之佛。弥陀是已成之佛。其体无二。次信娑婆的是苦。安养的可归。炽然欣厌。次信现前一举一动。皆可回向西方。若不回向。虽上品善。亦不往生。若知回向。虽误作恶行。速断相续心。起殷重忏悔。忏悔之力。亦能往生。况持戒修福。种种胜业。岂不足庄严净土。只为信力不深。胜业沦于有漏。又欲舍此别商。误之矣。但加真信。一切行履。更不须改也。

【示初平】

人知宗者佛心。教者佛语。不知戒者佛身也。卢舍那佛。以戒为体。恶无不止故净。善无不行故满。傥身旣不存。心将安寄。语将安宣。纵透千七百公案。通十二部了义。止成依草附木无主孤魂而已。

【示陈受之】

圣贤皆以同体大悲。为学问纲宗。儒谓万物皆僃于我。释谓心佛众生三无差别。推恻隐之心。可保四海。极大悲之量。徧周法界。故曰天地之大德曰生。傥杀戒不持。岂名一日克己复礼天下归仁乎。愿卽向儒门实究。必能奋然顿决于一日。位天地。育万物。取诸片念而有余矣。

【示罗性严】

剃发染衣。会有良时。归戒闻修。不劳诹日。非归戒无以为出要之本。非闻修无以开出要之门。佛法染神旣深。解脱机缘自凑。否则前牵后引。岁复一岁。净信初心。渐至牿亡。非丈夫所以自奋也。

【示沈惊百】

世出世固不可判作两橛。亦不可混作一事。盖儒佛下手同要归异。虽从真儒下手处下手。学道有基。不向真佛要归处要归。真性不显。东坡学佛。然后知儒。以宣圣出春秋世。众生根性机缘未熟。一往且就伦常指点。五乘格之。仅属人乘。闲露极谈。终不彰著。复被宋儒知见覆蔽。遂使道脉湮埋。非藉三藏十二部教。求开眼目。不唯负己灵。宣尼亦受屈多矣。

【示沈清彦】

人不知本地风光。天地万物俱成刍狗。位育事业。徒有虚名。凡夫如井蛙夏虫。岂信大海非诳。永劫不诬。欲入此信门。应观现前一念。前不得其始。后不得其终。现莫穷涯际。设追寻。绝无踪迹。言其无。不可断灭。禅家谓之净裸裸。赤洒洒。尚冤不少。况紫阳谓虚灵不昧。禀得于天。非戏论妄想邪。急从良师友。快读了义经。荐取本来面目。掀飜流俗知见。勉之。

【示范明启】

三宝深理。非庸儒所知。大智丈夫。乃能谛信。余少时亦拘虚于程朱。后广读内典。稍窥涯畔。莫穷源底。方知有真实心性之学。唯以超方眼。观究竟理庶不堕井蛙夏虫之诮也。
【示王穉炎】

喻义喻利。在心术不在形骸。果圣贤自期。功名亦道德之用。傥志在目前。不求上达。虽驾言理学。止富贵之媒而已。今以孝父母和兄弟致君泽民三种心。持准提呪。岂非大乘愿力。精勤一致。始终不渝。君子喻于义。利亦化为义矣。

【示无云】

举手低头。皆成佛道。开示悟入。妙在不别觅玄奥。无相不离有相。解脱不离文字。究竟不异初心。若以生灭心观一切法。设有一法过涅槃者。亦是生灭数。若以不生灭心会一切法。是法住法位。世闲相常住。岂得漫云塔是土木。经是纸墨邪。急荐取可也。
【示梦西】

欲坐断凡圣情解。顿明佛祖心源。不可丝毫夹襍。然所谓夹襍。正不在看经寻论。乃在世闲利名烦恼我慢悭嫉放不下。尝见主宗乘者动以经论为襍毒。反置习气于不诃。岂知古英杰凡情先尽。故但埽其圣解。今人浊智流转。不向痛处加锥。云何出得生死。且如婆子烧庵公案。须向自己脚跟下理会。可笑世人欲代转语。望婆子供养。面皮厚多少哉。须不欺心。的的覻破那僧及婆子落处。卽自己落处。便是出生死真实路头。切不可向解路卜度。失却自己鼻孔。其二六时中。用心方便。妙在从缘荐得。不宜固守枯寂。塞妙悟门。直拶碎虚空。再来理会。

【示方晖元】

浩然之气。人皆性具。虽云襍义所生。实非有生。但念念以圣贤自期。则本性日显。气自充矣。若一念馁。便名自弃。所贵豪杰之士。无待而兴也。

【示摄三】

听讲不得徒事口耳。先应谛思。佛为何事说经。我为何事学经。若知佛所为何事。则不耽著文言。若知我当为何事。则不贪逐名利。不逐名利。则杜外谤。不著文言。则善悟理。悟理则本立而道生。杜谤则德孚而物化。可以自利。可以利他。不然。学问愈多。去道愈远。学人愈盛。法门愈衰。师虫之记。良足畏也。

【示律堂大众】

流俗知见。不可入道。我慢习气。不可求道。未会先会。不可语道。宴安怠惰。不可学道。顾是惜非。不可谋道。自信己意。不可问道。舍动求静。不可养道。弃教参禅。不可得道。依文解义。不可会道。欲速喜近。不可悟道。隔小于大。不可见道。执秽为净。不可知道。厌常喜新。不可趋道。乐简畏繁。不可明道。将就苟且。不可修道。得少为足。不可证道。惟超群拔俗。谦己虚心。忍苦捍劳。亲近知识。触处体会。以教印心。广大悠久。事理双僃。栖神净域。履蹈典型。博通古今。特达勇锐。深心无极。誓穷法海源底。乃真实男子。出世丈夫。

【示存朴】

夫比丘者。体预僧宝之尊。职绍佛法之种。须超群拔俗。迥脱流俗知见。方无愧厥名。傥故辙不改。则一举一动。罪案如山。一旦业风吹去。袈裟下失却人身。苦中之苦。人闲五十年。四王天一昼夜。有何实法可恋。若不急寻出要。寕唯一错百错。尘沙劫数。未有了期。血性汉子。能勿悚然在念乎。

【示真学】

真学以解行双到为宗趣。非开解无以趋道。非力行无以证道。而解行又有大小渐顿不同。若但求一出生死法门自度脱者。小解小行也。若徧通一切法门自利利他者。大解大行也。若先解后行者。渐也。若知解行同时。随文入观。不离语言而得解脱者。顿也。如兵卒习一伎。可杀一贼。取一赏。糊数口。又市医仅知一方。可疗一病。取一直。资厥身。则声闻缘觉是也。若任大将。作大医者。必尽知韬略。徧达方味。然后向无不克。治无不验。圆顿行人。通达万法。圆悟一心。自行则无惑不破。化他则无机不接。今欲徧通一切法门。虽三藏十二部。言言互摄互融。然必得其要绪。方能势如破竹。为圣贤者。以六经为楷模。而通六经。必藉注疏开关［门@龠］。为佛祖者。以华严法华棱严唯识为司南。而通此诸典。又藉天台贤首慈恩为准绳。盖悉教网幽致。莫善玄义。而释签辅之。阐圆观真修。莫善止观。而辅行成之。极性体雄诠。莫善襍华。而疏钞悬谈悉之。辨法相差别。莫善唯识。而相宗八要佐之。然后融入宗镜。变极诸宗。并会归于净土。以此开解。卽以此成行。教观齐彰。禅净一致。远离担板之病。不堕数宝之讥。可谓庆快生平。卓绝千古者矣。

【示万韫玉】

受一非余。固为魔摄。无端泛涉。不入闻持。旣知心学渊源。工夫次第。则随阅一书。必彻头彻尾。巨细毕明。庶无择不精语不详之患。仍须舍尽旧时知见。方有格外新得。唯道集虚。虚乃心斋。傥陈见横于意中。一芥翳天。一尘覆地矣。

【示王简在】

有出格见地。方有千古品格。有千古品格。方有超方学问。有超方学问。方有盖世文章。今文章学问不从立品格始。品格不从开见地始。是之楚而北其辕也。呜呼。习俗移人。贤知不免。狃一时耳目。忘旷劫因缘。非以理夺情。以性违习。安能洞开见地。使文章事业。一以贯之也哉。

【示王心葵】

法华一经。殷勤称叹方便。须知有世闲方便。布施爱语。孝悌忠信等。是也。有出世闲方便。苦空无常。无我不净。数息因缘。远离知足等法门。是也。有出世上上方便。十波罗密。四摄四辩。八万四千三昧。总持等。是也。有不思议胜异方便。信自性中实有西方。现成佛道之弥陀如来。唯心中实有庄严之极乐世界。深心弘愿。决志求生。不唯上上方便。是其资粮。将世出世一切方便。无非往生左券。此法门中点铁成金手段。不歴僧祇。顿阶不退。名绝待妙法也。

【示广戒】

无量法门。不出三学。一往戒定属缘因。慧学为了因。实三学之中。三因圆具。又次第则因戒生定。因定发慧。后后胜前。推本则戒无定慧。犹尅善果。定慧无戒。必落魔邪。思之思之。

【示慧含】

习气不除。无出生死分。然习气熏染。非一朝一夕之故。不痛加锥拶。何由顿革。须猛念身世无常。幻缘虚假。人道难生。佛乘难遇。失此不求度脱。千生万劫何期。便将是非人我。体面界墙。身见慢幢。爱染情性。全体放下。不复踌躇。将如来出世要法。彻底承当。爱乐受持。精勤趋向。自然福慧增长。日造深微。而出要无奇。正在平常日用闲。切不可离事觅理。舍粗求精。厌动求静。喜顺恶逆。或钻他故纸。认指为月。或枯守蒲团。钉椿摇橹。此近世禅讲学人。膏肓痼疾。习气最恶毒者。设不深自省察。力加尅除。愈趋愈下。无救无归。当知此辈。若劣有微福必作魔家眷属。万行若荒。直感三涂剧苦。吾人暗识相传。长夜不晓。今得人身。不值正法。魔外充斥。无从问津。幸善根未绝。获闻遗教。何容更悠悠视作等闲生大惭愧。尝胆卧薪。念便应决断。想道不由别人也。

【示定西】

儒者民胞物与。尽此身命。尚不可不弘毅。况尘刹不隔毫端。十世不离当念者乎。夫真弘者。声闻缘觉。权乘果位。犹不足挂怀。安问世闲名利。真毅者。百劫千生。不生一念退失。安问现在境缘。今时释子。只图作宗法律师。设无出头一著。虽顿超佛地者。亦不顾矣。本发心。原非为菩提大道。旷劫远猷。故一受戒。兢兢鉢杖表相。一听讲。孜孜消文为事。一参禅。念念机锋是务。至应期禁足闭关等。皆百年活计。人世公案。本分事千万重矣。彼于微妙佛道。仅从经本上依稀闻解。未尝亲知灼见。终属半信半疑。于眼前活计。未尝谛观三界空苦无常。终觉放他不下。虽学成语。陵驾佛祖。实一时高兴。或初生牛犊不畏虎。或童竖戏剧自称天王。未尝以佛祖自期也。闲有发胜志者。不能到底唯为菩提一事。或被名利改节。虽云渐变初心。仍是因中夹带。不可不慎思而痛励也。

【示一念】

不可不趋向者。中行之道。不可稍夹带者。乡愿之心。然狂狷似与中行远。而实不远。乡愿似与中行近。而实天悬。良以学道所最严者。在毫厘心术之辨。佛法中。亦有狂狷中行乡愿。创自凡夫。始闻妙法。直下以诸佛自期。乃至权乘小道。亦所不愿。是名真狂。旣趋佛乘九界事业。皆所不屑。是名真狷。了达心佛众生。三无差别。以心卽佛故。上求无厌。与大智相应。以生同佛故。下化无疲。与大悲相应。念念悲智。随四悉檀。善自护。亦善护他。是名真实中行。傥名关未破。利锁未开。藉言弘法利生。止是眼前活计。一点偷心。万劫缠绕。纵透尽千七百公案。讲尽三乘十二分教。兴崇梵刹如给孤独园。广收徒众如无相好佛。无明业识不断。俱为自诳自欺。况一知半解。沾沾自足。是望乡愿为极果。仅成乡愿真因而已。

【示元白】

学道一要真为生死。二要具足刚骨。三要开发见识。无真实为生死心。饶你有志气力量。只作世闲豪杰。断不能为出世圣贤。无真实刚骨。饶你要出生死。决被情欲牵。熟境迷。利名移夺。魔患埋没去。无真正见识。饶你怖生死。勇猛直前。必被邪师恶友引诱。轻安少得萦惑。或堕光影门头。或坐知见窠臼。乃至或以味禅为功德。或以空寂为家乡。极胜亦流入二乘权曲境界。无由直趋菩提。良由众生心性虽与佛等。无始迷妄积习深厚。欲返本源殊非容易。果能念念观察世闲苦空无常无我不净。下从地狱。上至非非想。总非究竟安寕地。傥不誓求出要。三界流转。有甚了期。生不知来处。死不知去处。茫茫苦海。言之痛心。岂容为生死心不切。旣生死心切。视世闲一切事。那件出得生死。那件稍有真实。便痛发省悟。向千缠万绕中努力一踊。直得杀父淫母他家活计。将无始恩爱眼前活计。尽情割断。如悉达初出家卽誓云。设骸骨枯腐。不尽生老病死之源。终不返还。如此志气。方不被一切业境夺去。方名具大刚骨。旣离爱网专求出要。必应甄别邪正。洞明权实。了悟顿渐。若不遇真师匠。唯应读诵大乘。深求至理。不依文解义。不离经穿凿。法法会归自己。处处体认心性。自于真宗。渐堪趋入。傥遇明师良友。不问圣凡。但具正见知如来秘密藏者。卽可依之人。放下身心。不惜体面。不辞劳苦。不畏饥寒。乃至不吝身命。毕生服役。咨禀法要。自然福至心灵。感应交彻。如螟蛉克肖。时雨化生。以得亲近善知识故。则能亲近最上妙乘。以得习学上乘法故。则能出生广大圆满智慧。切莫高推圣境。自处凡愚。恋刹那幻境。忘旷劫远猷。自暴自弃。非才之罪也。重说偈曰。佛性众生性。一性无二性。迷之沈六道。悟之为三乘。迷虽无量惑。厥病唯有三。一者恋世闲。不知世闲苦。二者虽知苦。苟且自因循。三者虽勇猛。得少便为足。以此三病故。长夜在生死。或复出生死。亦堕权小乘。我依诸佛语。为设三妙药。一者怖生死。对治根本病。念念如救头。莫复存余想。二者奋刚勇。降伏爱见魔。五欲不能牵。八风不能动。三者开正见。远离诸邪曲。根选择圆通。现生成正觉。此三或自具。或复藉余缘。唯有明师友。名为真实救。策发生死心。锻炼纯刚骨。开示真实乘。令行称性修。修性不相离。斯名正觉印。迷性言修习。修堕有为功。废修谈法性。自然外道同。是故佛与祖。垂训咸双显。虽或性夺修。而非不修习。虽或不言性。而性在修中。性非修不显。修非性不立。但以生死心。勇孟不退心。广大弘远心。亲师习正法。必能亲悟入。知我言不诬。

【示法雨】

悲智相应。名菩提心。发此心已。方得无作戒。又须二六时。常自省察。念念相应。卽念念成佛。稍不合。便于菩萨戒得失意罪。在慎思而力行之。

【示西瞻】

有三障。能败戒德。使信心退没。一嗔恚。横于自他而恼害。二我慢。于诸僧宝而生轻忽。三懈怠。于诸妙法不肎学习。三法有一。牵入恶道。忘失信心。

【示费智澜】

学不难努力自修。难亲近知识。不难高谈名理。难实践躬行。盖单恃己灵。错修多端。尊师取友。熏习成性。空谈玄妙。画饼不益饥肠。尅实行持。触处无非缘了。愿以放生寡欲为要。长寿之因。养身之道。能达无缘大慈。成清净梵行。以此铭心。久久自成法种。

【示慈门】

达磨一宗。超情离见迥出格量。近世各立门庭。竞生窠臼。认话头为实法。以棒喝作家风。穿凿机缘。杜撰公案。谤讟古人。增长戏论。不唯承虚接响。且类优人俳说。言之可耻。思之可伤。唯憨翁具金刚眼。鉴时流弊。说方便语。作救病药。寕注经造论以触时讳。终不据曲盝木。弄鬼眼睛。使狂秽借口。噫。此大菩萨护法苦心也。开士侍大师。又游云门博山闲。夫识取纲宗。本无实法。药非定药。病非定病。善用诸方。短处皆成长。不善用大师。长处亦成短。学人不具参方眼。才除一病。一病旋生。须脱流俗窠臼。的向脚跟下打透。真禅真教真律。方不负为大师亲侍也。

【示彭双泉】

旣具生死心。参方眼。不可不及时努力。随事著眼。从缘荐取。夫本地风光。虽沉埋。而处处迸露。只为眼迟脚慢。错过多端。能向尘劳轻轻覻破。菩提涅槃。正在烦恼生死中全身显现。若的见菩提涅槃正因真性。便能称性起缘了二修。今于缘了二因。拈出最要二种。为出生死方便。一发菩提心。受菩萨戒。二炽然作福。于正因拈出最实一事。为归趋之方。所谓净土。以二要行。趋一实地。随观行浅深。任运净于四土。至三惑尽。二死亡。则究竟寂光上上品也。

【示象岩】

如来谓出家三种事业。坐禅。读诵。营众福业。随修一种。皆超生脱死。成就菩提。而修必随机。药病不投。徒增穴结。或一门到底。或展转助成。然自无道眼须善友教。如重病者。须信良医。若信己意。应服不服。应忌不忌。小疾尚致死。痼疾寕有瘳。今时丧心病狂无耻禅和。影响窃掠。听其言超佛祖之先。稽其行落狗彘之下。复有一辈怯弱之人。我相习气放不下。名利关锁打不开。希望讨一适性便宜的路头。不肎彻底向一门中透去。禅不禅。教不教。律不律。行门不行门。依稀仿佛。将就苟且。混过一生。毫无实益。百千万劫。依然还在生死。若的确求出生死证菩提。先将近时禅讲流弊。尽情识破。自己从来杜撰主意。尽情放舍。软暖习气。尽情打埽干净。梦幻身命。尽情拌得抛得。种种恶逆境界。尽情看作真实受益之处。名利声色。饮食衣服。赞誉供养。种种顺情境界。尽情看作毒药毒箭。能如此降伏。不坐一炷香。看一句经。保出生死有分。傥不痛处加锥。欲向法边起见。假饶坐断八万四千劫。通尽三藏十二部经。只好向无事中过日。一遇顺缘。依旧牵去。一遇逆缘。依旧打失。一不觉察。依旧落在无记。如何出得生死。到得西方。成无上菩提。圆觉经云。末世众生。无令求悟。唯益多闻。增长我见。但当精勤。降伏烦恼。须知坐禅。读诵。作福。皆可增长我见。可降伏烦恼。但审自己何事最切近。最对病根。今在汝数年作学问不成。一旦愿斋僧而就便。是夙缘有在。又身见重者。宜苦行消之。贪爱强者。宜苦境炼之。人我山高者。逆缘挫之。体面心重者。忍辱治之。一意向此门打彻。自能游戏百千三昧。通达无量法门。较枯守蒲团。咿唔章句。不可同劫语矣。

【示韫之】

讨究佛法。第一要务。诸佛所师。所谓法也。况弟子乎。虽胜义法性。贵在亲证。傥非黄卷赤牍。作标月指。示真实修行出要。何由得证胜义。试观外道。亦出家求出生死。不知正法。求升反坠。故不畱心教典。饶勇猛精进。定成魔外。脇尊八十出家。昼观三藏。夜习禅思。乃有济。有谬云。年少力强。宜习教典。年衰力弱。只堪念佛。岂年少不必念佛。年老不可习教。将谓如来教法。仅同举子业。博名利于半生者乎。一歴耳根。永为道种。大士所以舍全身求半偈也。今佛法流布。赖迦叶阿难二祖。彻底悲心。人皆视作等闲。殊不知恒沙世界。无量劫中。妙法名字不可得而闻也。

【示阅藏四则】

一须体如来说法本意。要人超生脱死。非为口耳活计。句句消归自心。如说修行。方不受说食数宝之诮【其一】。一学问之道。贵下学上达。所以如来施教。必有次第。今人空腹高心。但图圆顿之名。无力饮河。讵能吞海。必先阅律藏。稔知佛世芳规。深炼为僧要务。次阅四阿含。了正因缘境。为圆妙三观之本。次畱心台教。深知如来说法所以然之妙。及四悉檀巧被之致。然后将此法界匙钥。徧开不思议经论之锁。势如破竹矣【其二】。一阅律。首四分。次僧祇。次十诵。次根本。次五分。次及善见毗尼母等。诸家传受不同。各有源委线索。须细寻之。无执一非余。亦无犹豫两楹。在得意善用。大意如问辩所明。莫谓此小乘法不足久久畱心。当舍之别参上乘。是末世痴人邪慢恶见。牵人堕恶道深坑。不可信也【其三】。一大小经律论。虽字字明珠。言言见谛。然各就习气所重。对治所宜。或随时弊不同。救拯有异不妨摘出要语。期自利利他。如雪山无非药。采者期于对病。宝山无非宝。取之先择摩尼。只此成录。足验手眼【其四】。

【示朗融】

万法本融。由迷情执而成碍。如一指能蔽山岳。认沤必遗大海。不惟埋没己灵。亦冤屈六尘境界。讵思六尘。非能惑人。人自妄惑。根根幻驰。识识纷动。仔细推求。尘旣不居其咎。根亦岂职其愆。识寕独当其罪。三科分析。旣无真主。纵令共合。那有实法。而于此虚妄法中。著我著人。分取分舍。犹如捏目。乱华发生。更欲分别花相。妍丑大小。不益惑乎。惟将身心世界。全体放下。作一超方特达之观。譬如为天下者不顾家。则智眼昭明。一切境界。无非真实受用处矣。

【示三止】

惺惺寂寂是。无记寂寂非。寂寂惺惺是。妄想惺惺非。此四语。丛席争诵。然悟惺寂源头。方不堕守精魂窠臼。如儒亦言明镜止水。岂慎独便是奢摩他妙修行路邪。祖云。观者何人。心是何物。此二语。直得徧计妄想百襍粉碎。以此体真。以此方便随缘。以此息二边分别。一句中有三玄。一玄中具三要。唤甚磨作独。将谁去慎。不惟妄想无记无容身。惺寂亦幷无处著落。非惺非寂。是谓寂寂惺惺。惺惺寂寂。唤作不二。早已二也。况双修并运哉。悟此成修。是一心三止。

【示文约】

做工夫人。每被昏散所扰。久便退悔不知昏散根源。全由迷己作物。棱严经云。认悟中迷。晦昧为空。乃至昏扰扰相。以为心性。夫昏障慧。扰障定。定慧旣障。则睡眠与散乱襍呈。若欲去其根源。须识取心性本体。从来明静。诸佛证之为定慧。行人修之为止观。止观之功。全卽明静之体。惟静故明。惟明故静。旣非二致。岂有前后。但约对治法门。昏重者观起之。散多者止息之。然息散之止非无观。起昏之观非无止。止观不二。勤修不息。自然本体渐露。客尘渐销。者著工夫。大段闲断不得。性急不得。然欲除昏盖。直须打起精神。不可贪恋蒲团稳坐。欲除散乱。正不必厌恶妄想。直须覻破妄想无性。僧问岩头。起灭不停时如何咄。是谁起灭。此明心见性者第一先锋也。

【示慧幢】

予读子舆氏书。至舜尽事亲之道。而瞽瞍底豫。见圆顿观心要旨焉。夫父虽至顽。不可别觅他父。又不可如傲象之顺命为恶。现前介尔一念无明顽父。卽法性真父。顺无明流。造业流转。则是傲象。舍妄觅真。别观法性。又成背父逃逝。善恶稍殊。均为不孝。六道凡夫。顺无明而为恶者也。藏通别三种行人。舍无明逃逝者也。若知焚廪掩井之瞽瞍。卽允若底豫之瞽瞍。则必尽事亲之道于己躬。肎作顺逆两法以亏天性邪。所谓尽事亲之道者。亦只深信父实生我。除此父外。别无真父。然断不可从命为恶。须竭怨慕之诚以格之。则顽如瞽瞍。亦可回心。况未必如瞽瞍者哉。观心亦尔。深信现前一念。全体法界。离波觅水。终不可得。然断不可随其生灭。不事观察。须以不思议一心三观。深体达之。则恶无记心。尚成不思议境。况善心哉。知一念圆具三德。事理两重三千。互徧互融。深生信解。名为慕。此境不现。是止观力微。发勤精进。誓以十法成乘。名为怨。如此努力。钝逾般陀。发明有日。傥悠悠忽忽。纵利如蓝弗。敏过达多。无济也。

【示未能】

夫幻境侵夺。不惟顺流俗而俱化也。卽厌流俗而切思远离。亦名侵夺。以一切境界。全是无明变现。无明变现之性。全卽法性。由不达故。横生欣厌。趋无上菩提者。不得随顺幻境。亦不得厌离幻境。但了幻境卽法性。悲长夜之在迷。以悲迷故。起无作二誓。欲拔性德之苦。以了性故。起无作二誓。欲与性德之乐。发此心已。则一切不如法境界。触目警心。无非助发菩萨资粮。起信论云。菩萨见法欲灭。护正法故。发菩提心。有见众生苦。而发菩提心。正谓此也。

【示慈昱】

佛法大海。信为能入。智为能度。信如坚舟。智如柁师。余五度万行。皆舟中器具也。须时时念生死苦。警悟无常。不得沉迷五欲。执著世情。知世情定了我生死不得。五欲定牵入放逸坑。堕恶道苦。此生死长夜中真实信心。发此心已。急求智慧以为导师。第一亲近明师良友。第二读诵方等大乘。非明良决不能益我身心。非大乘决无有出世正楷。人有信心而无智慧。则能增长烦恼。有智慧而无信心。则能增长邪见。故知船及柁师。相须度险。缺一不可。况俱乏邪。

【示迦提】

法华妙旨。惟令众生开示悟入佛之知见。佛知见。现前一念心之实性是也。现前介尔一念。不自生。不他生。不共生。不无因生。未生无潜处。欲生无来处。正生无住处。生已无去处。心无心相。其性无生。无生故无住。无异无灭。无生住异灭。卽真法性。横遍竖穷。不可思议。若于此无相妙心。妄谓有心相可得。则佛知见便成众生知见。若卽妄相幻心。达其本非有相。则众生知见。便成佛之知见。心性旣举体全空。亦复卽假卽中。以三谛宛然。故三观法尔。以法尔之三观。照宛然之三谛。能所不二。境智互融。于此信解。名为随喜。解义观文。名读诵。转示他人。名讲说。歴事炼心。名兼修正修。有相无相二安乐行。一串穿却。秖贵笃信力行。别无奇巧方便也。

【示乳生】

夫置身海州。而伯牙善琴。其情移也。望似木鸡。而余鸡却走。其神全也。世闲小技。尚非聊尔。况学出世大道。仔肩如来正法者乎。圆顿十乘观法。必先以二十五前方便。所谓具五缘。诃五欲。弃五盖。调五事。修五法。就二十五事。各具表法。及观心法门。然后正助合行。事理双僃。足目并运。安隐入清凉池。后来只士讲徒。率情任意。逞一得之见。罔达大方轨则。以此蔑裂学问。求世伎术。戛戛乎难之。投足宗教两涂。思自利利他。诚奚望也。真正学人。必先移夙情。则神自全。情之所牵。虽万别千差。总不出色声香味触五种。神之所亏。虽受病不等。总不外贪嗔睡掉疑五种。急须诃弃。则圣贤可阶梯而至矣。

【示悬镜】

奋发之心。人皆有之。不能不藉于外缘。羞恶之心。人皆有之。不能不汨于恶习。呜呼。善友罕逢。恶缘偏盛。非咬钉嚼铁。刻骨镂心。何以自拔哉。

灵峰蕅益大师宗论卷第二之一

上一页 下一页