
　　　　大般若波罗蜜多经　卷第四百四十三

　　　　　　大唐三藏法师玄奘奉　　诏译

　　　　第二分示相品第四十七之二

　　尔时，佛告诸天众言：「如是！如是！如汝所说。诸天当知！一切法相如来如实觉为无相，谓变碍是色相，如来如实觉为无相；领纳是受相，如来如实觉为无相；取像是想相，如来如实觉为无相；造作是行相，如来如实觉为无相；了别是识相，如来如实觉为无相；苦恼聚是蕴相，如来如实觉为无相；生长门是处相，如来如实觉为无相；多毒害是界相，如来如实觉为无相；能惠舍是布施波罗蜜多相，如来如实觉为无相；无热恼是净戒波罗蜜多相，如来如实觉为无相；不忿恚是安忍波罗蜜多相，如来如实觉为无相；不可屈是精进波罗蜜多相，如来如实觉为无相；无散乱是静虑波罗蜜多相，如来如实觉为无相；无执著是般若波罗蜜多相，如来如实觉为无相；无所有是内空等相，如来如实觉为无相；不颠倒是真如等相，如来如实觉为无相；不虚妄是四圣谛相，如来如实觉为无相；无扰恼是四静虑相，如来如实觉为无相；无限碍是四无量相，如来如实觉为无相；无諠杂是四无色定相，如来如实觉为无相；无系缚是八解脱相，如来如实觉为无相；能制伏是八胜处相，如来如实觉为无相；能寂静是九次第定相，如来如实觉为无相；无边际是十遍处相，如来如实觉为无相；能出离是三十七菩提分法相，如来如实觉为无相；能远离是空解脱门相，如来如实觉为无相；无取著是无相解脱门相，如来如实觉为无相；无所求是无愿解脱门相，如来如实觉为无相；摄净位是三乘十地相，如来如实觉为无相；趣大觉是菩萨十地相，如来如实觉为无相；能观照是五眼相，如来如实觉为无相；无滞碍是六神通相，如来如实觉为无相；难屈伏是如来十力相，如来如实觉为无相；无怯惧是四无所畏相，如来如实觉为无相；无断绝是四无碍解相，如来如实觉为无相；与利乐是大慈相，如来如实觉为无相；拔衰苦是大悲相，如来如实觉为无相；庆善事是大喜相，如来如实觉为无相；弃杂秽是大舍相，如来如实觉为无相；余绝分是十八佛不共法相，如来如实觉为无相；能严饰是相好相，如来如实觉为无相；能忆念是无忘失法相，如来如实觉为无相；无所执是恒住舍性相，如来如实觉为无相；遍摄持是一切陀罗尼门相，如来如实觉为无相；遍摄受是一切三摩地门相，如来如实觉为无相；善受教是四沙门果相，如来如实觉为无相；自开悟是独觉菩提相，如来如实觉为无相；能办大事是一切菩萨摩诃萨行相，如来如实觉为无相；具大作用是诸佛无上正等菩提相，如来如实觉为无相；现正等觉是一切智相，如来如实觉为无相；极善通达是道相智相，如来如实觉为无相；现等别觉是一切相智相，如来如实觉为无相。
　　「诸天当知！一切如来、应、正等觉于如是等一切法相，皆能如实觉为无相，是故我说一切如来、应、正等觉智见无碍无与等者。」
　　尔时，世尊告具寿善现曰：「善现当知！甚深般若波罗蜜多是诸佛母，甚深般若波罗蜜多能示世间诸法实相，是故如来、应、正等觉依法而住，供养恭敬、尊重赞叹、摄受护持所依住法，此法即是甚深般若波罗蜜多。一切如来、应、正等觉无不依止甚深般若波罗蜜多，供养恭敬、尊重赞叹、摄受护持。何以故？善现！一切如来、应、正等觉，皆因如是甚深般若波罗蜜多而得生长。甚深般若波罗蜜多与诸如来、应、正等觉作所依处，能示世间诸法实相。
　　「善现当知！一切如来、应、正等觉是知恩者、能报恩者。善现！若有问言：『谁是知恩能报恩者？』应正答言：『佛是知恩能报恩者。』何以故？一切世间知恩、报恩无过佛故。」
　　时，具寿善现白佛言：「世尊！云何如来、应、正等觉知恩报恩？」
　　佛言：「善现！一切如来、应、正等觉乘如是乘行如是道，来至无上正等菩提，得菩提已，于一切时供养恭敬、尊重赞叹、摄受护持是乘、是道，常无暂废，此乘此道当知即是甚深般若波罗蜜多。善现！是名如来、应、正等觉知恩报恩。
　　「复次，善现！一切如来、应、正等觉无不皆依甚深般若波罗蜜多，觉一切法皆无作用，以能作者无所有故。一切如来、应、正等觉无不皆依甚深般若波罗蜜多，觉一切法无所成办，以诸形质不可得故。善现！以诸如来、应、正等觉知依如是甚深般若波罗蜜多，觉一切法皆无作用，无所成办，于一切时供养恭敬、尊重赞叹，摄受护持曾无间断，故名真实知恩报恩。
　　「复次，善现！一切如来、应、正等觉无不皆依甚深般若波罗蜜多，于一切法无作、无成、无生智转，复能知此无转因缘。是故，应知甚深般若波罗蜜多，能生如来、应、正等觉，亦能如实示世间相。」
　　尔时，具寿善现白佛言：「世尊！如来常说一切法性无生、无起、无知、无见，如何可说甚深般若波罗蜜多，能生如来、应、正等觉，能示世间诸法实相？」
　　佛告善现：「如是！如是！如汝所说。一切如来、应、正等觉说一切法无生、无起、无知、无见，依世俗说甚深般若波罗蜜多，能生如来、应、正等觉，亦能如实示世间相。」
　　时，具寿善现白佛言：「世尊！云何诸法无生、无起、无知、无见？」
　　佛言：「善现！以一切法空无所有，皆不自在、虚诳不坚故，一切法无生、无起、无知、无见。复次，善现！一切法性无所依止，无所系属，由此因缘，无生、无起、无知、无见。善现当知！甚深般若波罗蜜多虽生如来、应、正等觉，亦能示现世间实相，而无所生亦无所示。
　　「善现当知！甚深般若波罗蜜多，不见色故，名示色相；不见受、想、行、识故，名示受、想、行、识相。不见眼处故，名示眼处相；不见耳、鼻、舌、身、意处故，名示耳、鼻、舌、身、意处相。不见色处故，名示色处相；不见声、香、味、触、法处故，名示声、香、味、触、法处相。不见眼界故，名示眼界相；不见耳、鼻、舌、身、意界故，名示耳、鼻、舌、身、意界相。不见色界故，名示色界相；不见声、香、味、触、法界故，名示声、香、味、触、法界相。不见眼识界故，名示眼识界相；不见耳、鼻、舌、身、意识界故，名示耳、鼻、舌、身、意识界相。不见眼触故，名示眼触相；不见耳、鼻、舌、身、意触故，名示耳、鼻、舌、身、意触相。不见眼触为缘所生诸受故，名示眼触为缘所生诸受相；不见耳、鼻、舌、身、意触为缘所生诸受故，名示耳、鼻、舌、身、意触为缘所生诸受相。不见地界故，名示地界相；不见水、火、风、空、识界故，名示水、火、风、空、识界相。不见无明故，名示无明相；不见行识、名色、六处、触、受、爱、取、有、生、老死愁叹苦忧恼故，名示行乃至老死愁叹苦忧恼相。不见布施波罗蜜多故，名示布施波罗蜜多相；不见净戒、安忍、精进、静虑、般若波罗蜜多故，名示净戒乃至般若波罗蜜多相。不见内空故，名示内空相；不见外空、内外空、空空、大空、胜义空、有为空、无为空、毕竟空、无际空、散无散空、本性空、自共相空、一切法空、不可得空、无性空、自性空、无性自性空故，名示外空乃至无性自性空相。不见真如故，名示真如相；不见法界、法性、不虚妄性、不变异性、平等性、离生性、法定、法住、实际、虚空界、不思议界故，名示法界乃至不思议界相。不见苦圣谛故，名示苦圣谛相；不见集、灭、道圣谛故，名示集、灭、道圣谛相。不见四静虑故，名示四静虑相；不见四无量、四无色定故，名示四无量、四无色定相。不见八解脱故，名示八解脱相；不见八胜处、九次第定、十遍处故，名示八胜处、九次第定、十遍处相。不见四念住故，名示四念住相；不见四正断、四神足、五根、五力、七等觉支、八圣道支故，名示四正断乃至八圣道支相。不见空解脱门故，名示空解脱门相；不见无相、无愿解脱门故，名示无相、无愿解脱门相。不见三乘十地故，名示三乘十地相；不见菩萨十地故，名示菩萨十地相。不见五眼故，名示五眼相；不见六神通故，名示六神通相。不见如来十力故，名示如来十力相；不见四无所畏、四无碍解。大慈、大悲、大喜、大舍、十八佛不共法故，名示四无所畏乃至十八佛不共法相。不见三十二大士相故，名示三十二大士相（别本有一「相」字）；不见八十随好故，名示八十随好相。不见无忘失法故，名示无忘失法相；不见恒住舍性故，名示恒住舍性相。不见一切陀罗尼门故，名示一切陀罗尼门相；不见一切三摩地门故，名示一切三摩地门相。不见预流果故，名示预流果相；不见一来、不还、阿罗汉果、独觉菩提故，名示一来、不还、阿罗汉果、独觉菩提相。不见一切菩萨摩诃萨行故，名示一切菩萨摩诃萨行相；不见诸佛无上正等菩提故，名示诸佛无上正等菩提相。不见一切智故，名示一切智相；不见道相智、一切相智故，名示道相智、一切相智相。善现！由如是义，甚深般若波罗蜜多能示世间诸法实相，名如来母能生如来。」
　　尔时，具寿善现白佛言：「世尊！云何如是甚深般若波罗蜜多不见色故，名示色相；不见受、想、行、识故，名示受、想、行、识相？如是乃至不见一切智故，名示一切智相；不见道相智、一切相智故，名示道相智、一切相智相？」
　　佛告善现：「甚深般若波罗蜜多，由不缘色而生于识，是为不见色故，名示色相；不缘受、想、行、识而生于识，是为不见受、想、行、识故，名示受、想、行、识相。如是乃至由不缘一切智而生于识，是为不见一切智故，名示一切智相；不缘道相智、一切相智而生于识，是为不见道相智、一切相智故，名示道相智、一切相智相。善现！由如是义，甚深般若波罗蜜多能示世间诸法实相，名如来母能生如来。
　　「复次，善现！甚深般若波罗蜜多，能为如来显世间空故名如来母，能示如来世间实相。」
　　时，具寿善现白佛言：「世尊！云何如是甚深般若波罗蜜多，能为如来显世间空？」
　　佛言：「善现！甚深般若波罗蜜多，能为如来显色世间空，显受、想、行、识世间空；显眼处世间空，显耳、鼻、舌、身、意处世间空；显色处世间空，显声、香、味、触、法处世间空；显眼界世间空，显耳、鼻、舌、身、意界世间空；显色界世间空，显声、香、味、触、法界世间空；显眼识界世间空，显耳、鼻、舌、身、意识界世间空；显眼触世间空，显耳、鼻、舌、身、意触世间空；显眼触为缘所生诸受世间空，显耳、鼻、舌、身、意触为缘所生诸受世间空；显地界世间空，显水、火、风、空、识界世间空；显十二支缘起世间空；显我见为根本六十二见世间空；显十善业道世间空；显四静虑世间空，显四无量、四无色定、世间空；显布施波罗蜜多世间空，乃至显般若波罗蜜多世间空；显内空世间空，乃至显无性自性空世间空；显苦圣谛世间空，显集、灭、道圣谛世间空；显八解脱世间空，显八胜处、九次第定、十遍处世间空；显四念住世间空，乃至显八圣道支世间空；显空解脱门世间空，显无相、无愿解脱门世间空；显三乘十地世间空，显菩萨十地世间空；显五眼世间空，显六神通世间空；显佛十力世间空，乃至显十八佛不共法世间空；显三十二大士相世间空，显八十随好世间空；显无忘失法世间空，显恒住舍性世间空；显一切陀罗尼门世间空，显一切三摩地门世间空；显预流果世间空，乃至显独觉菩提世间空；显一切菩萨摩诃萨行世间空，显诸佛无上正等菩提世间空；显一切智世间空，显道相智、一切相智世间空。善现！由如是义，甚深般若波罗蜜多能示如来世间实相，名如来母能生如来。
　　「复次，善现！一切如来、应、正等觉依深般若波罗蜜多，能为世间显色世间空，显受、想、行识世间空，如是乃至显一切智世间空，显道相智、一切相智世间空，令诸世间受世间空、想世间空、思世间空、了世间空。善现！由如是义，甚深般若波罗蜜多，能示如来、应、正等觉世间实相，名如来母能生如来。
　　「复次，善现！甚深般若波罗蜜多，能使如来、应、正等觉见世间空。见何等世间空？谓见色世间空，见受、想、行、识世间空，如是乃至见一切智世间空，见道相智、一切相智世间空。善现！由如是义，甚深般若波罗蜜多，能示如来、应、正等觉世间实相，名如来母能生如来。
　　「复次，善现！甚深般若波罗蜜多，能示如来、应、正等觉世间不可思议相，名如来母能示如来世间实相。」
　　时，具寿善现白佛言：「世尊！云何如是甚深般若波罗蜜多，能示如来、应、正等觉世间不可思议相？」
　　佛言：「善现！甚深般若波罗蜜多，能示如来、应、正等觉色世间不可思议相，受、想、行、识世间不可思议相，如是乃至一切智世间不可思议相，道相智、一切相智世间不可思议相。善现！由如是义，甚深般若波罗蜜多，能示如来、应、正等觉世间实相，名如来母，能生如来。
　　「复次，善现！甚深般若波罗蜜多，能示如来、应、正等觉世间远离相，名如来母，能示如来世间实相。」
　　时，具寿善现白佛言：「世尊！云何如是甚深般若波罗蜜多，能示如来、应、正等觉世间远离相？」
　　佛言：「善现！甚深般若波罗蜜多，能示如来、应、正等觉色世间远离相，受、想、行、识世间远离相，如是乃至一切智世间远离相，道相智、一切相智世间远离相。善现！由如是义，甚深般若波罗蜜多，能示如来、应、正等觉世间实相，名如来母能生如来。
　　「复次，善现！甚深般若波罗蜜多，能示如来、应、正等觉世间寂静相，名如来母，能示如来世间实相。」
　　时，具寿善现白佛言：「世尊！云何如是甚深般若波罗蜜多，能示如来、应、正等觉世间寂静相？」
　　佛言：「善现！甚深般若波罗蜜多，能示如来、应、正等觉色世间寂静相，受、想、行、识世间寂静相，如是乃至一切智世间寂静相，道相智、一切相智世间寂静相。善现！由如是义，甚深般若波罗蜜多，能示如来、应、正等觉世间实相，名如来母能生如来。
　　「复次，善现！甚深般若波罗蜜多，能示如来、应、正等觉世间毕竟空相，名如来母，能示如来世间实相。」
　　时，具寿善现白佛言：「世尊！云何如是甚深般若波罗蜜多，能示如来、应、正等觉世间毕竟空相？」
　　佛言：「善现！甚深般若波罗蜜多，能示如来、应、正等觉色世间毕竟空相，受、想、行、识世间毕竟空相，如是乃至一切智世间毕竟空相，道相智、一切相智世间毕竟空相。善现！由如是义，甚深般若波罗蜜多，能示如来、应、正等觉世间实相，名如来母能生如来。
　　「复次，善现！甚深般若波罗蜜多，能示如来、应、正等觉世间无性空相，名如来母，能示如来世间实相。」
　　时，具寿善现白佛言：「世尊！云何如是甚深般若波罗蜜多，能示如来、应、正等觉世间无性空相？」
　　佛言：「善现！甚深般若波罗蜜多，能示如来、应、正等觉色世间无性空相，受、想、行、识世间无性空相，如是乃至一切智世间无性空相，道相智、一切相智世间无性空相。善现！由如是义，甚深般若波罗蜜多，能示如来、应、正等觉世间实相，名如来母能生如来。
　　「复次，善现！甚深般若波罗蜜多，能示如来、应、正等觉世间自性空相，名如来母，能示如来世间实相。」
　　时，具寿善现白佛言：「世尊！云何如是甚深般若波罗蜜多，能示如来、应、正等觉世间自性空相？」
　　佛言：「善现！甚深般若波罗蜜多，能示如来、应、正等觉色世间自性空相，受、想、行、识世间自性空相，如是乃至一切智世间自性空相，道相智、一切相智世间自性空相。善现！由如是义，甚深般若波罗蜜多，能示如来、应、正等觉世间实相，名如来母能生如来。
　　「复次，善现！甚深般若波罗蜜多，能示如来、应、正等觉世间无性自性空相，名如来母，能示如来世间实相。」
　　时，具寿善现白佛言：「世尊！云何如是甚深般若波罗蜜多，能示如来、应、正等觉世间无性自性空相？」
　　佛言：「善现！甚深般若波罗蜜多，能示如来、应、正等觉色世间无性自性空相，受、想、行、识世间无性自性空相，如是乃至一切智世间无性自性空相，道相智、一切相智世间无性自性空相。善现！由如是义，甚深般若波罗蜜多，能示如来、应、正等觉世间实相，名如来母能生如来。
　　「复次，善现！甚深般若波罗蜜多，能示如来、应、正等觉世间纯空相，名如来母，能示如来世间实相。」
　　时，具寿善现白佛言：「世尊！云何如是甚深般若波罗蜜多，能示如来、应、正等觉世间纯空相？」
　　佛言：「善现！甚深般若波罗蜜多，能示如来、应、正等觉色世间纯空相，受、想、行、识世间纯空相，如是乃至一切智世间纯空相，道相智、一切相智世间纯空相。善现！由如是义，甚深般若波罗蜜多，能示如来、应、正等觉世间实相，名如来母能生如来。
　　「复次，善现！甚深般若波罗蜜多，能示如来、应、正等觉世间无我相，名如来母，能示如来世间实相。」
　　时，具寿善现白佛言：「世尊！云何如是甚深般若波罗蜜多，能示如来、应、正等觉世间无我相？」
　　佛言：「善现！甚深般若波罗蜜多，能示如来、应、正等觉色世间无我相，受、想、行、识世间无我相，如是乃至一切智世间无我相，道相智、一切相智世间无我相。善现！由如是义，甚深般若波罗蜜多，能示如来、应、正等觉世间实相，名如来母能生如来。
　　「复次，善现！甚深般若波罗蜜多，能示如来、应、正等觉世间相者，谓令不起此世间想，亦令不起他世间想。所以者何？以一切法皆无所有实不可得，无可依彼起此世间、他世间想。」
　　尔时，具寿善现白佛言：「世尊！甚深般若波罗蜜多，为大事故出现世间，为不可思议事故出现世间，为不可称量事故出现世间，为无数量事故出现世间，为无等等事故出现世间。」
　　佛言：「善现！如是！如是！如汝所说。甚深般若波罗蜜多，为大事故出现世间，为不可思议事故出现世间，为不可称量事故出现世间，为无数量事故出现世间，为无等等事故出现世间。
　　「善现！云何如是甚深般若波罗蜜多，为大事故出现世间？善现！一切如来、应、正等觉，皆以救拔一切有情无时暂舍而为大事，甚深般若波罗蜜多，为此大事故出现世间。
　　「善现！云何如是甚深般若波罗蜜多，为不可思议事故出现世间？善现！一切如来、应、正等觉所有正等觉性、如来性、自然觉性、一切智性，皆不可思议，甚深般若波罗蜜多，为此不可思议事故出现世间。
　　「善现！云何如是甚深般若波罗蜜多，为不可称量事故出现世间？善现！一切如来、应、正等觉所有正等觉性、如来性、自然觉性、一切智性，定无有情有情数摄三界、五趣、四生摄者可能称量，甚深般若波罗蜜多，为此不可称量事故出现世间。
　　「善现！云何如是甚深般若波罗蜜多，为无数量事故出现世间？善现！一切如来、应、正等觉所有正等觉性、如来性、自然觉性、一切智性，定无有情有情数摄三界、五趣、四生摄者知其数量，甚深般若波罗蜜多，为此无数量事故出现世间。
　　「善现！云何如是甚深般若波罗蜜多，为无等等事故出现世间？善现！一切如来、应、正等觉，所有正等觉性、如来性、自然觉性、一切智性，一切世间有情及法，尚无等者，况有能过！甚深般若波罗蜜多，为此无等等事故出现世间。」
　　时，具寿善现复白佛言：「世尊！为但如来、应、正等觉所有正等觉性、如来性、自然觉性、一切智性不可思议、不可称量、无数量、无等等，为更有余法耶？」
　　佛言：「善现！非但如来、应、正等觉所有正等觉性、如来性、自然觉性、一切智性不可思议、不可称量、无数量、无等等，亦有余法不可思议、不可称量、无数量、无等等。善现！谓色亦不可思议、不可称量、无数量、无等等，受、想、行、识亦不可思议、不可称量、无数量、无等等。如是乃至一切智亦不可思议、不可称量、无数量、无等等，道相智、一切相智亦不可思议、不可称量、无数量、无等等。善现！一切法亦不可思议、不可称量、无数量、无等等。善现！于一切法真法性中，心及心所皆不可得。
　　「复次，善现！色不可施设不可思议、不可称量、无数量、无等等性，受、想、行、识亦不可施设不可思议、不可称量、无数量、无等等性，如是乃至一切智不可施设不可思议、不可称量、无数量、无等等性，道相智、一切相智亦不可施设不可思议、不可称量、无数量、无等等性。」
　　尔时，具寿善现白佛言：「世尊！何因缘故，色不可施设不可思议、不可称量、无数量、无等等性？受、想、行、识亦不可施设不可思议、不可称量、无数量、无等等性？如是乃至一切智不可施设不可思议、不可称量、无数量、无等等性，道相智、一切相智亦不可施设不可思议、不可称量、无数量、无等等性？」
　　佛言：「善现！色不可施设思议、称量、数量、平等不平等性故，受、想、行、识亦不可施设思议、称量、数量、平等不平等性故，如是乃至一切智不可施设思议、称量、数量、平等不平等性故，道相智、一切相智亦不可施设思议、称量、数量、平等不平等性故。」
　　时，具寿善现白佛言：「世尊！何因缘故，色不可施设思议、称量、数量、平等不平等性，受、想、行、识亦不可施设思议、称量、数量、平等不平等性，如是乃至一切智不可施设思议、称量、数量、平等不平等性，道相智、一切相智亦不可施设思议、称量、数量、平等不平等性？」
　　佛言：「善现！色自性不可思议、不可称量、无数量、无等等、无自性故，色不可施设思议、称量、数量、平等不平等性；受、想、行、识自性亦不可思议、不可称量、无数量、无等等、无自性故，受、想、行、识亦不可施设思议、称量、数量、平等不平等性。如是乃至一切智自性不可思议、不可称量、无数量、无等等、无自性故，一切智不可施设思议、称量、数量、平等不平等性；道相智、一切相智自性亦不可思议、不可称量、无数量、无等等、无自性故，道相智、一切相智亦不可施设思议、称量、数量、平等不平等性。
　　「复次，善现！色不可得故不可思议、不可称量、无数量、无等等，受、想、行、识亦不可得故不可思议、不可称量、无数量、无等等，如是乃至一切智不可得故不可思议、不可称量、无数量、无等等，道相智、一切相智亦不可得故不可思议、不可称量、无数量、无等等。」
　　时，具寿善现白佛言：「世尊！以何因缘色不可得故不可思议、不可称量、无数量、无等等，受、想、行、识亦不可得故不可思议、不可称量、无数量、无等等，如是乃至一切智不可得故不可思议、不可称量、无数量、无等等，道相智、一切相智亦不可得故不可思议、不可称量、无数量、无等等？」
　　佛言：「善现！色无限量故不可得，不可得故不可思议、不可称量、无数量、无等等；受、想、行、识亦无限量故不可得，不可得故不可思议、不可称量、无数量、无等等。如是乃至一切智无限量故不可得，不可得故不可思议、不可称量、无数量、无等等；道相智、一切相智亦无限量故不可得，不可得故不可思议、不可称量、无数量、无等等。」
　　时，具寿善现白佛言：「世尊！复何因缘色无限量故不可得，受、想、行、识亦无限量故不可得，如是乃至一切智无限量故不可得，道相智、一切相智亦无限量故不可得？」
　　佛言：「善现！色相不可思议、不可称量、无数量、无等等故无限量，受、想、行、识相亦不可思议、不可称量、无数量、无等等故无限量，如是乃至一切智相不可思议、不可称量、无数量、无等等故无限量，道相智、一切相智相亦不可思议、不可称量、无数量、无等等故无限量。
　　「复次，善现！于意云何？色不可思议、不可称量、无数量、无等等中，色可得不？受、想、行、识不可思议、不可称量、无数量、无等等中，受、想、行、识可得不？如是乃至一切智不可思议、不可称量、无数量、无等等中，一切智可得不？道相智、一切相智不可思议、不可称量、无数量、无等等中，道相智、一切相智可得不？」
　　善现对曰：「不也！世尊！不也！善逝！」
　　佛言：「善现！如是！如是！由此因缘，一切法皆不可思议、不可称量、无数量、无等等。善现！以一切法皆不可思议、不可称量、无数量、无等等故，一切如来、应、正等觉所有正等觉法、如来法、自然觉法、一切智法，亦不可思议、不可称量、无数量、无等等。善现！一切如来、应、正等觉所有正等觉法、如来法、自然觉法、一切智法皆不可思议，思议灭故；不可称量，称量灭故；无数量，数量灭故；无等等，等等灭故。善现！由此因缘，一切法亦不可思议、不可称量、无数量、无等等。
　　「善现！一切如来、应、正等觉所有正等觉法、如来法、自然觉法、一切智法皆不可思议，过思议故；不可称量，过称量故；无数量，过数量故；无等等，过等等故。善现！由此因缘，一切法亦不可思议、不可称量、无数量、无等等。
　　「善现！不可思议者但有不可思议增语，不可称量者但有不可称量增语，无数量者但有无数量增语，无等等者但有无等等增语。善现！由此因缘，一切如来、应、正等觉所有正等觉法、如来法、自然觉法、一切智法，皆不可思议、不可称量、无数量、无等等。
　　「善现！不可思议者，如虚空不可思议故；不可称量者，如虚空不可称量故；无数量者，如虚空无数量故；无等等者，如虚空无等等故。善现！由此因缘，一切如来、应、正等觉所有正等觉法、如来法、自然觉法、一切智法，皆不可思议、不可称量、无数量、无等等。
　　「善现！一切如来、应、正等觉所有正等觉法、如来法、自然觉法、一切智法，声闻、缘觉、世间天、人、阿素洛等，皆悉不能思议、称量、数量、等等。善现！由此因缘，一切如来、应、正等觉所有正等觉法、如来法、自然觉法、一切智法，皆不可思议、不可称量、无数量、无等等。」
　　佛说如是不可思议、不可称量、无数量、无等等品时，众中有五百苾刍，不受诸漏心得解脱。复有二百苾刍尼，皆不受诸漏心得解脱。复有六百邬波索迦于诸法中，远尘离垢生净法眼。复有三百邬波斯迦亦于诸法中，远尘离垢生净法眼。复有二千菩萨摩诃萨得无生法忍，于贤劫中当受佛记。

　　大般若波罗蜜多经卷第四百四十三

