　　　　占察善恶业报经玄义

　　蕅益沙门古吴　智旭　述

　　夫三界惟心，心外无法。理具事造，实非两重。但迷之则三障宛然，悟之则三德法尔。迷悟无性，随俗假名。真实指归，二而不二，不二而二。迷悟似分，迷既迷其所悟，悟即悟其所迷。此占察善恶业报经，乃指迷归悟之要津也。占察者，能观之智，善恶业报者，所观之境。能观无非一心三智，所观无非一境三谛。消除疑障，坚固净信，开示进趣方便，安慰令离怯弱，所以释迦大圣，劝当机而专请，地藏慈尊，乘悲愿而演说，事理双明，浅深同益。可谓照昏衢之宝炬，救痼疾之神丹。虽复去圣时遥，何幸妙诠犹在。钻仰既切，欲罢不能，蠡测管窥，用公同志，将疏经文，先明玄义：第一释名，第二显体，第三明宗，第四辨用，第五教相。
　　第一释名者。经题七字，六别一通。别七例中，今单从法，占察二字，约能观法；善恶业报四字，约所观法。释此能所二法，复有两番。初略，次广。初略释者，占以瞻视为义，察以详审为义，各有事理、事者。依于大士所示三种轮相，至诚掷视，名之为占；审谛观其相应与否，名之为察。或自除疑，或除他疑，但当学习此法，不得随逐世间卜筮法也。理者，依于大士所示一实境界，二种观道，如实正向，名之为占；依于大士所示巧说深法，离相违过，谛审思惟，名之为察。由是自善进趣，令他亦善进趣；自离怯弱，令他亦离怯弱，是名理占察也。善恶者，十善十恶，依身口意而名为业，业秖是思，由善恶思，发身口意种种事业，意兼惑业，身口唯业，今以第一轮相，占视善恶多少，察其相应与否。复以第二轮相，占视业力强弱，亦须察其相应与否。又以第三轮相，占视三世果报，亦须察其相应与否。具如经文广明。自身所有善恶业报，依此三种轮相而占察之。决了疑悔；为他亦然，故名占察善恶业报也。复次，有善恶惑，有善恶业，有善恶业所感果报。惑业果三，皆是因缘所生。凡属因缘生法，无不即空、假、中。今依一实境界，解了即空、假、中，名之为占，复依二种观道，证悟即空、假、中名之为察。或依进趣方便，知其即空、假、中，启迪正信，名之为占。复依巧说深法，悟其即空、假、中，永离怯弱，名之为察。故称占察善恶业报也。初略释竟。
　　次广释者：若依文便，应先释占察，后释善恶业报。然设无善恶业报，约何可论占察。今依此义，故先释善恶业报，后释占察也。先释善恶业报复为二：初分释，二合释。初中三，初释善恶，二释业，三释报。初释善恶为四，初约事局释，二约理通释，三结属十法界，四结成即空、假、中。
　　初约事局释者，性是清净调良，能为此世他世顺益，名之为善。性是染污粗戾，能为此世他世违损，名之为恶。即杀生、偷盗、邪淫，名身三恶；妄言、绮语、两舌、恶骂，名口四恶；贪欲、嗔恚、愚痴，名意三恶。不杀、不盗、不淫，名身三善；不妄、不绮、不离间、不粗犷，名口四善；不贪、不嗔、不痴，名意三善。故四十二章经云：如是十事，不顺圣道，名十恶行。是恶若止，名十善行耳。又十善各论止行，不杀不盗等，名为止善。慈悲放生，周给布施，修习梵行，说诚实言，说利义语，和合诤讼，柔软诱诲，常念喜舍，志存悲愍，了达事理，名为行善。故此经云：言十善者，则为一切众善根本，能摄一切诸余善法。言十恶者，亦为一切众恶根本，能摄一切诸余恶法也。初约事局释竟。
　　二约理通释者。先释恶，次释善，后明互融。先释恶者：有事恶，有理恶。事恶如前说。理恶者：外道计断计常，破坏因果，是杀俗谛；违背涅槃，不能证契，是杀真谛。见戒二取，心外著法，是偷盗。爱染见执及味禅等，是邪淫。实非出要，自言出要，是妄言。种种戏论，无真实义，是绮语。斗乱出世间法，是两舌。增长烦毒，是恶口。自谓真实，是贪。谓余虚妄，是嗔。不知出要，是痴。声闻缘觉永断生因，是杀俗谛。不知佛性，是杀中谛。妄取涅槃，是盗。证偏真理不能舍离，是淫。未得一切解脱，自谓解脱，是妄言。譬如空拳杨叶，无真实义，是绮语。分离生死涅槃，无二法性以为定二，是两舌。分别善恶有漏无漏等法，是恶口。著无为，是贪。厌有为，是嗔。不知平等法性，是痴。权教菩萨，入空时，杀俗谛。入假时，杀中谛。观中时，双杀二谛。誓取菩提，是盗。神通法爱，是淫。未证实相有所言说，是妄言。种种言说不契实义，是绮语。分别中边，是两舌。弹诃生死及二乘法，是恶口。似道法爱，是贪。舍离二边，是嗔。未照圆中，是痴。释恶竟。

　　次释善者：事善如前说。理善者：佛弟子离断常见，深信因果，是不杀俗谛；达一切法无我无我所，亦无实性，不杀真谛；知一切法皆是佛法，皆是实相，第一义谛。法界，法住，法位，真如，实际，如来藏性，平等圆融不可思议，不杀中谛了知心外无法可取，是不盗。无能无所，是不淫。四悉因缘如理诠说，是不妄。能令众生得于四益，是不绮。随顺事理，是不斗乱。悦可众心，是不粗恶。离似道爱，是不贪。不违三谛，是不嗔。了达三谛，是不痴。次释善竟。后明互融者：善恶名字，本无一定，故以名定义，万无一得。以义定名，万无一失。且如约事，则杀盗等为恶。不杀盗等为善。约理，则有漏事善事恶，总名为恶。无漏事理，乃名为善。又有漏善恶及偏真事理，总名为恶。入假事理，乃名为善，又有漏善恶及偏真事理，入假事理，总名为恶。入中事理，乃名为善。又但中事理，仍名为恶。圆中事理，乃名为善。是则事杀事盗等，唯得名恶，不得名善。圆中事理，唯得名善，不得名恶。若事不杀盗等乃至但中事理，亦得名善，亦得名恶。望前则皆名善，望后则皆名恶也。复有理恶：所谓弑无明父，害贪爱母，菩提无与者，然我取菩提。法喜为妻，空拳诱度，乃至大贪大嗔大痴法门，是则惟佛具足十恶。菩萨二乘，但有少分十恶，一切众生，唯能具足十善，更无少恶也。二约理通释竟。
　　三结属十法界者，又为三：初明十界，二明四教，三明六即。
　　初明十界者：地狱苦重，但具事理善恶种子，不起事理善恶现行。一分极苦鬼趣傍生亦尔，鬼畜二趣，亦具事理善恶种子，多起事恶现行，少起事善现行，未必能起理恶理善，慧力弱故。阿修罗趣，略同鬼畜，或得见佛闻法，能起理善，理善若起，如应摄入四圣界中。
　　人趣有二，若在北洲虽具一切种子，但起事善，不起事恶。亦复不起理恶理善。就事善中，但有旧医十善，不起三皈五戒八戒具戒诸善，以不闻佛法故。若在三洲，具能起于事理善恶，人中慧解极猛利故。若起理善，亦随摄入四圣界中。
　　天趣有四，一地居二天，谓四王，忉利。具起事理善恶，略与人同。但事善中，缺出家戒一事耳。二空居四天，谓夜摩，兜率，化乐，他化，不起杀盗邪淫三种事恶，犹有正淫未断，亦容起后七种事恶，亦能起事十善，但不起出家戒，亦能起于理善理恶。若起理善，亦随摄入四圣界中，三色界中。又分为二，一初禅天，犹有觉观语言，容起口妄意贪，梵于释子起谄诳故，不起其余事恶，得起一切理善理恶。若起理善，亦随摄入四圣界中。二禅以上，已离觉观，不起身口事恶，但起当地贪痴，及起理善理恶。若起理善，属四圣界也。四无色界，但有四蕴，无业果身，不起身口事善事恶，亦起当地贪痴，多起理恶，少起理善，一切菩萨不生彼故。
　　声闻缘觉，又分为三：一者见道，二者离欲，三者无学。初见道位，永断十种分别事恶，亦断外道杀俗杀真等理恶，而未能断正淫及贪嗔痴任运事恶，亦复全起声闻缘觉理恶。二离欲位，永断欲界十种事恶，未断色无色界任运贪痴事恶。三无学位，又分为二：一有余依地，永断三界事恶，全堕声闻缘觉理恶。二无余依地，若据权论，即是永入涅槃，无复事理善恶若现若种。若据实论，即是出生界外方便土中，但断界内事理善恶现种，仍复现行声闻缘觉理恶，或能起于菩萨佛界理善理恶，若起菩萨佛界善恶，如应摄入菩萨佛界也。
　　菩萨法界，复分为四：一三藏所明事六度菩萨，具足事理善恶种子，而弘誓力强，止观力弱，但能永断事恶现行，不能损害事恶种子，但能炽然修行事善，不能方便发起理善，于本教中，既不立修证地位，克实论之，犹属人天界耳。二通教菩萨，若在干慧性地，略同三藏，若八人见地发真，则永断凡外事理二恶，能起菩萨佛界事善及理善恶。三别教菩萨，十信位中，亦同三藏。十住已去，同前通教。或复胜之，可以意得。登地证道同圆，永断九界事理二恶，唯起佛界事理二善及佛理恶。四圆教菩萨，亦名菩萨。亦名为佛。五品位中，圆伏九界事理二恶，圆起佛界事善，而佛界理善理恶，犹未现起，十信位中，任运先断凡外事理二恶，亦断声闻缘觉理恶，相似起于佛界理善理恶，初住已去，圆断九界事理二恶，分证佛界理善理恶也。
　　佛界亦四：一藏教所明果佛，止能永断六凡事理二恶种子，圆满无漏事理二善，止能弑枝末无明父，害界内贪爱母，取一切智菩提，以真谛法喜为妻，说生生不可说法以诱婴儿，不舍三界有为福慧为大贪，不取三界见思因果为大嗔，不分别三界诸法为大痴耳。二通教所明果佛，因虽先断六凡事理二恶种子，至果满时，还与藏佛同也。但兼能说生不生不可说法以诱婴儿为小胜耳。三别教所明妙觉果佛，仅断十二品无明恶，仅分证圆中事理二善，仅分证大贪大嗔等恶，不得名究竟也。四圆教所明妙觉果佛，一切事理二恶，断无不尽，一切事理二善，修无不满，又究竟弑无明父，究竟害贪爱母，究竟取大菩提，无有遗余，究竟会合三谛法喜，无时暂舍，生生等四句皆不可说，而说四句，一切实，一切不实，一切亦实亦不实，一切非实非不实，诳诱十界婴儿，不舍一切法，不取一切法，不分别一切法，是谓究竟善究竟恶也。初明十界竟。
　　二明四教者，四教各论十界，而浅深通别有异，今应从浅辨深，束通从别。且如藏教，以凡外事理二恶为所治，以三乘四谛十二因缘六度为能治，凡外是六法界，四谛是声闻界，十二因缘是缘觉界，六度是菩萨界，三祇因满，得成正觉，即是佛界。而究其所诠，止是因缘生法一句。析法归空，断除我执，不知诸法当体即空，为化钝根，施此小法，若约菩萨，不出六凡，若约证真，唯归灰断，束通从别，判是声闻法也。
　　次明通教。亦以凡外事理二恶为所治，以共般若无生理观为能治，凡外是六法界，已办地是声闻界，辟支地是缘觉界，第九地即菩萨界，第十地即佛界。而究其所诠，止是即空一句。体法无性，断界内我法二执，不知诸法假名无量，虽为大乘初门，当教亦归灰断，束通从别，判是缘觉法也。
　　次明别教。以九界事理二恶为所治，以不共般若次第三观为能治，十信位中，仰信中道，用藏教析空观及六度事善，治凡外事理二恶。十住：用通教体空观及六度理善，断凡外事理二恶。十行：用入假观，治声闻缘觉理恶，遍能通达十界病之与药。十向：习中道观，治菩萨理恶。十地：断九界理恶，证佛界理善。而究其所诠，止是假名一句，缘理断九。不知诸法当体即中。虽云证道同圆，当教谈理不融，束通从别，判是菩萨法也。
　　次明圆教。以十界事理二恶为所治，即以十界事理二善为能治，亦得云以十界理善为所治。以十界理恶为能治。亦得云十界善恶皆是所治，十界善恶皆即能治。何以故三千在理？同名无明，能治性外，无别所治，如水成冰故。三千果成，咸称常乐，所治性别，无外能治，如冰还成水故。虽无能所，而能所宛然。以一心三观，圆治一切事恶理恶，圆显一切理善理恶。始从五品，终至妙觉。所断所显，略如前说，而究其所诠，明一切法皆是佛法，因缘即中。心佛众生，三无差别。说无分别法，随佛自意语，束通从别，判是佛界法也。二明四教竟。
　　三明六即者，圆教既明众生即佛，性德平等，若不了之，易起僭慢，故须以六位拣修。修虽分六，性恒平等，故六而常即，可祛退怯，性虽平等，修有逆顺，故即而常六，可除上慢也。理即惟逆，究竟惟顺，名字以去，望前名顺，望后名逆，又逆性则顺无明，顺性则逆无明，故逆名为恶，亦可名善，顺名为善，亦可名恶也。初理即者：且如举一善字。即具十界由其顺无明父，孝贪爱母，不敢盗取菩提，乖离法喜妻妾，不作佛法口业，不贪事理二善，不嗔见思烦恼，分明起惑造业，则为三涂法界，乃至不杀中谛，不取自心，不著似爱，不说不了义法，不贪权善，不嗔二边，了达三谛，则为佛界。又如举一恶字，亦具十界。由其杀生偷盗等十恶满足，则堕三涂法界。由其虽不起事恶，而有迷真理恶，则堕人天法界。虽无事恶及迷真恶，而有迷俗理恶，则堕二乘法界。虽无事恶及迷真迷俗理恶，而有迷中理恶，则堕菩萨法界。虽无事恶迷三谛恶，而具足弑无明父等恶，则堕佛界。是知善恶二名，各具十界，就一一界，无不即空、假、中，而六凡生盲，日用不知，二乘眇目，妄生取舍，菩萨隔罗谓在障外，故从地狱至别十向，终日在理，不得理用，皆名为理即佛，亦名理即十界，亦名理即善恶也。二名字即者。若闻圆顿妙诠，能解一切善恶，但有名字，一切十界，亦但名字，一一名字，即空、假、中，一名字中，通达一切名字，一切名字，通达秖一名字，非一非一切，而一切而一，故为名字即佛，亦为名字即十界，亦为名字即善恶也。三观行即者。依所解义而起如理作意，审谛思惟十界善恶，一一无非三德秘藏，故能圆伏五住，虽有烦恼，如无烦恼。虽有肉眼，名为佛眼。此是观行即佛，亦名观行即十界，观行即善恶也。四相似即者：由圆观力，相似断事理恶，生事理善，如钻木火，暖相先现，如消坚冰，渐令润湿，故名相似即佛，亦名相似即十界，相似即善恶也。五分证即者：，由圆观力，分破十界善恶上之三惑，分显十界善恶上之三德。如木出火，还烧于木。如冰成水，还泮余冰。故名分证即佛，亦名分证即十界，亦名分证即善恶也。六究竟即者：圆道满足，惑无不破，德无不显，如火出木尽，如冰尽水澄，故名究竟即佛，亦名究竟即十界，究竟即善恶，以十界善恶，本具三谛三德之理，至此方得毕显现故，非别有法可证可得，但全证得众生所迷本理而已，故云圆满菩提归无所得也。三结属十法界竟。
　　四结成即空、假、中者：上来所明事理善恶，该罗十界，遍摄四教，统括六即，则若理若事，若因若果，能诠所诠，性修药病，祗约善恶二字，收无不尽，是故若知善恶即空、假、中，则知一切诸法无不即空、假、中，圆融妙理，触处洞然。复为三意一约竖结，二约横结，三约一念非横非竖总结。一约竖结者：事善事恶及凡夫理恶，属六凡法界，为藏教所治，堕理即位中者，名世俗谛，所谓因缘所生法也。无漏事善，证真理善，属二乘法界，约藏通二教能治法门，拣之则为圆教理即，收之则同圆教相似即者：名为真谛，所谓我说即是空也。入假事理二善，属菩萨法界，约别教教道，拣之亦为理即，收之亦同相似者，名世出世如幻俗谛，所谓亦名为假名也。入中事理二善，及中道理恶，属佛法界，约圆教圆诠，始从名字，终讫究竟者，名为第一义谛，所谓亦名中道义也。二约横结者：四教所诠十界事理善恶，一一无非因缘生法，一一无不即空、假、中，何以言之，秖一法性，法尔具足十界善恶诸法种子，名之为因，随于迷悟染净等缘，造成十界善恶诸法差别，既此十界善恶，皆是因缘所生，则自他共离四句简责，定皆无性，无性故空，空则无性不碍缘生，一即一切，互摄互具，故名为假。无性缘生，缘生无性，法法罔非全体法性，法性之外，更无他物，泯绝内外空有对待，故名为中也。三约一念非横非竖总结者：上约竖结，则三谛分属十界。次约横结，则十界各有三谛。竖则为别，横则为并，并别横竖，那显至理。今明秖依现前一念而辨善恶，秖依一念事理善恶而分十界，秖依十界而明四教，秖依四教而辨六即。一念理无先后，那得名竖名别。一念体无彼此，那得名横名并。念体绝待，强名为中。一中则一切中。若横若竖，无不即中。中体离一切相，强名为空。一空则一切空，若横若竖，无不即空。中体具一切法，强名为假，一假则一切假，若横若竖，无不即假。经云：众生心体，从本以来，不生不灭，自性清净，无障无碍，犹如虚空，离分别故，此明一念心即中也。又云：平等普遍，无所不至，圆满十方，究竟一相，无二无别，不变不异，无增无减，此明一念心即空也。又云：以一切众生心，一切声闻辟支佛心，一切菩萨心，一切诸佛心，皆同不生不灭，无染寂静，真如相故，此明一念心即假也。又云：若无觉知能分别者，则无十方三世一切境界差别之相，此明一空一切空也。又云：以一切法皆不能自有，但依妄心分别故有，此明一假一切假也。又云：当知一切诸法，悉名为心，以义体不异，为心所摄故，此明一中一切中也。是故若能了达现前一念心法，则能遍达善恶十界四教六即皆非横竖，亦能遍照善恶十界四教六即若横若竖，可以意知，不可言尽也。初释善恶竟。
　　二释业亦为四：初释义，二辨类，三结属十法界，四结成即空、假、中。初释义者：业名事业，亦名所作，亦名为动，亦名构造，若约小乘，则但在意地，不得业名，动身发口，乃名为业。若约大乘，则一念甫动，便有业意。经云：众生于日夜中，念念造出种种五阴世间，国土世间，假名世间，此之谓也。
　　二辨类者：一恶业，二善业，又一有漏业，二无漏业。又四种分别：一有漏业，二无漏业，三亦有漏亦无漏业，四非有漏非无漏业。一恶业者：谓五逆、十恶、悭嫉、毁禁、散乱、恶慧、诸邪见业。二善业者：谓施戒禅慧等业。又有漏业者：谓十恶能招非福果报，十善能招福乐果报，四禅四定能招不动果报。无漏业者，出世圣人所修圣道，不感三界异熟果报，唯证清净离系妙果。又无漏有二：一者无为无漏，即所证真如，不名为业。二者有为无漏，即能证福智，福名助道，智名正道，福德智慧，皆名为业也。四种分别者：凡外善不善及不动业，名为有漏。二乘出生死业，名为无漏。菩萨度众生业，不取涅槃，名亦有漏。不染生死，名亦无漏。诸佛称性妙业，不同凡夫，名非有漏。不同二乘，名非无漏。或俗谛相应业，名有漏。真谛相应业，名无漏。中谛相应业，约双遮，名非漏无漏。约双照，名亦漏无漏也。摄四入二者：若约界内教意，则有漏但摄有漏，无漏具摄后三。若约界外教意，则有漏具摄前三，无漏但摄第四。若约别接通意，则有漏及双亦句，总名有漏，无漏及双非句，总名无漏也。更以善恶展转摄者，或十恶为恶，十善为善，或散皆为恶，定乃为善，或有漏皆恶，无漏为善。或有漏无漏皆恶，双照为善。或双照仍名为恶，双遮泯同实相为善。或双遮不即诸法为恶，双照无非实相为善，或一切皆名为恶。一切皆名为善，具如上文所明。又此诸善恶业，总分四类：一顺现受，二顺生受，三顺后受，四不定受。由其作时心有强软，境有高下，及由已润未润，已忏未忏，种种不同，故成四别也。二辨类竟。
　　三结属十法界者亦为三：初明十界，二明四教，三明六即。初明十界者：不论名善名恶名漏无漏乃至非漏非无漏业，但令念念之间，计著我人，专为名利，益己损他，不思反复，身口意业，纯随妄习。不信三宝，毁诸事戒，错[忏-千+吴]因果，杀害所尊，是名地狱业道。束为上品十恶。若念念之间，计著我人，专恣情欲，不知惭愧，盲无所晓，痴暗昏愚，多诸怨结，是名畜生业道。束为中品十恶。若念念之间，计著我人，悭贪嫉妒，不知植福，但积罪根，是名饿鬼业道。束为下品十恶。若念念之间，存谄诳心，无质直意，外施仁义，内计我人，种种所作，情存胜负，是名修罗业道。束为下品十善。若念念之间，畏我堕苦，节制五欲，秉心归戒，希求后有，是名人趣业道。束为中品十善。若念念之间，愿我未来恒受胜乐，广作众福，制止诸罪，乃至摄散入禅，诃色入空，是名天趣业道。束为上品十善。若念念之间，观察三界苦、空、无常、无我。依四念处，深信缘起，永断希求后有之心，唯志寂灭无为之乐，是名二乘业道。束为无漏上品十善。若念念之间，缘于苦集二谛而起大悲，缘于道灭二谛而起大慈，深观我、法二空，愍物昏迷种种方便，令其觉悟，遍十方界，无有分剂，尽未来时，无有疲厌，不求恩报，不图名称，不冀他知，不见能所，是名菩萨业道。束为亦漏无漏上品十善。若念念之间，观于诸法实相，即权而实，理事平等，即实而权，千如差别，寂而常用，万行云兴，用而常寂，一际无际，不作一想，不作一切想，而能了知一即一切，一切即一。微尘刹土，不隔毫端，十世古今，不离当念，身遍十方，而无合散。智入三世，而无往来，是名佛界业道。束为非漏非无漏上上品十善。亦名真中无漏上上品十善也。
　　二明四教者：六凡善恶，虽各三品，由有虚妄我执，同名有漏，皆为藏教所治。二乘无漏十善，若析知无我，则属藏教。若体知无我，则属通教。菩萨亦漏无漏十善，若缘生灭四谛而起慈悲，则属藏教。名为有漏，若缘无生四谛而起慈悲，则属通教。名为无漏，若缘无量四谛而起慈悲，则属别教。名为亦漏无漏，若缘无作四谛而起慈悲，则属圆教。约双遮论，名为非漏无漏，约双照论，亦可名为亦漏无漏也。佛界非漏无漏上上品十善者，正属圆教。以此圆解历一切法，令前三教乃至上品十恶，亦成非漏无漏上上品善。如一切草木，无不具火。一切坚冰，无不即水。故约义定名，则偏名非漏非无漏善，亦名真中无漏妙善。若欲随名立义，则既可名上上品善，亦可名上上品恶。如所云弑无明父等，又既可云无漏，亦可云有漏。以念念流出诸功德海，无已时故。既可云非漏无漏，亦可云亦漏无漏。以双照漏与无漏，一切法趣漏趣无漏故。
　　三明六即者，既依圆实称性而谈，一切诸法，无非佛法。上自佛界，下极泥犁，所有业性，罔非实相。狂慧不察，滥圣招尤。如闇中触宝，伤身失命。故须约修辨六，免堕重愆。虽复六位始终历然，于业理性仍无增减，故名为即也。理即业性者，秖是究竟业性。楞伽经云：如来藏是善不善因，能遍兴造一切趣生，但迷者不自知耳。知此业性，为名字即，观此业性，圆伏五住。为观行即，粗垢先落，六根清净，为相似即。于此业性开发真明，为分证即。穷此业性罄无不尽，为究竟即也。三结属十界竟。
　　四结成即空、假、中者：亦为三意。一约竖结，二约横结，三约一念非横非竖总结。一约竖结者：六界业道，因缘所生，结成世谛。二乘业道，因缘即空，结成真谛。菩萨业道，假名无量，结成俗谛。佛界业道，深达罪福实相，结成中谛也。二约横结者：十界业道，一一无非因缘所生，一一无不即空、假、中也。三约一念结者：只就现前一念，分别十界业道，那得名竖。十界业道，唯一念心，那得名横。不横不竖，横竖历然，统一法性，不可思议，无非法性，故即中。不横不竖，故即空。横竖历然，重重无尽，故即假也。二释业竟。
　　三释报亦为四：初释义，二辨类，三结属十界，四结成即空、假、中。初释义者，报是果报，对因名果，酬业名报，则果即是报。又约习因所感，名为习果。约报因所感，名为报果。则果属了种，报属缘种。又报义有二，一约引业所感，名为总报；二约满业所感，名为别报。总报名为真异熟果，属第八识；别报名为异熟生果，属前六识一分无覆无记，唯受苦乐。不起业者，当知总别二种，皆名果报。就此酬因所感果报心心所法，见分属心，酬于习因，属了因种，别名为果。相分属色，酬于报因，属缘因种，别名为报。故法华云：如是果如是报也。又见分即如是性，相分即如是相。二分所依内自证分，即如是体。举体成用，用无别体，故名不纵横不并别也。
　　二辨类者：十恶所招三涂果报，一向是苦，鬼畜二类，或有微乐。修罗人道，苦乐相兼。天道唯乐。又约五受分别，无间唯有苦受舍受。一分极苦鬼畜亦尔。有间得兼忧受，或有微喜微乐，鬼畜修罗人及欲天，并具五受。天与修罗战时，有忧苦故，然北洲人不计我所，无忧苦受。初禅出离忧根。二禅出离苦根。三禅出离喜根，唯有乐舍。四禅出离乐根。自此直至有顶，唯有舍受，此五皆是有漏受也。二乘寂灭为乐，出离五受，以无所受，名为正受，亦名为无漏受。菩萨不受二乘正受，出假神通以为法乐，名为亦漏亦无漏受，示受生死，故名亦漏，不染生死过患，故名亦无漏也。诸佛不受一切诸受。以无所受，恒受中道称性法乐，名为非漏非无漏受，不同四荣，故非漏，不同四枯，故非无漏也。摄四入二，例如前说。又不论五受漏与无漏四句分别，总以苦乐二字判之。收无不尽，当知苦乐，惟是自心分，别实无心外法也。何者？阿鼻极苦，举世共知。若住不可思议解脱菩萨，大悲游戏，代众生苦，则以为乐。故调达善知识云：此中如第三禅，岂实作逆罪者能得尔耶。夫蛆虫处厕，宛转出没，亦自谓乐。蝇向臭飞，蛾争赴火，狗啖粪秽，皆自谓乐。自人视之，不胜其苦。人间粗弊五尘，昏迷沉醉，诸天视之，犹如粪厕。欲天五尘，展转胜妙，色界视之，不啻鸩毒。梵天身相，光明炳然，空界厌之，谓如痈毒。四空寂定，自谓精微，罗汉视之，名为痴暗。声闻三昧，无漏无为，菩萨诃之，名为败种。大士神通，往来自在，诸佛视之，如童子戏。故知九界众生，皆是以苦为乐。所处愈下，所乐愈劣。自上视下，知彼所乐当体是苦。惟佛苦乐情尽，证苦法界及乐法界，惟一实相，无苦无乐，乃名大乐耳。今姑就九界情谓，则各以顺适身心，名为乐报。违损身心，名为苦报。此苦乐报，各从自类善恶业所招也。二辨类竟。
　　三结属十界，亦复为三：初明十界，二明四教，三明六即。初明十界者：地狱法界所有罪报，纯从上品十恶业招。摧折粗恶色心为体，重者在大地下，轻者在诸黑闇山间，惟苦无乐。畜生法界罪报，中品十恶业招。饿鬼法界罪报，下品十恶业招。并以弊陋色心为体，于中各有苦乐别报，三品九类不同，则是酬于满业，名异熟生，事非一概，不可具述。住通山间人世水陆空界，修罗法界，报居大海，受用似天为乐，三时刀仗为苦。人道法界，报在四洲，暂时五欲为乐，生老病死为苦。天道法界有三：一者欲界、二者色界、三无色界。欲界六天：一四天王天，或上品十善为因，或一日一夜八关戒斋等为因，或终身三归精持一不杀戒为因，报得殊胜色心，居在须弥山腹。二忉利天，或上品十善为因，或一日一夜八戒等为因，或终身三归精持不杀不盗二戒为因，报得殊胜色心，居在须弥山顶。此二皆以五欲自在为乐，修罗战斗及五衰相现为苦。三夜摩天，此云时分，或上品十善兼习坐禅为因，或一日一夜八戒等为因，或终身三归精持三戒为因，报得殊胜色心。离忉利天八万由旬，于虚空中有地如云，朗然安住。不假日月，身有光明，华开为昼，华合为夜。四兜率天，此云知足，或上品十善兼得细住为因，或一日一夜八戒等为因，或终身三归精持四戒为因，报得殊胜色心。离夜摩天十六万由旬，有地如云，空中安住。五化乐天，或上品十善兼得欲界禅定为因，或一日一夜八戒为因，报得殊胜色心。离兜率天三十二万由旬，有地如云，空中安住。六他化自在天，或上品十善兼得未到地定为因，或一日一夜八戒等为因，报得殊胜色心。离化乐天六十四万由旬，有地如云，空中安住，此四亦皆以五欲自在展转殊胜为乐，五衰相现为苦。色界共十八天，分为四禅：初禅三天：一梵众、二梵辅、三大梵。同以根本初禅五支功德为因，或以纯孝为因，或以深重惭愧为因，或以深重慈心为因，或以和合已破僧伽为因，报得清净色心。离他化天一百二十八万由旬，有地如云，空中安住，寿命尽一大劫，或亦有中夭者，离忧清净为乐，死时退堕为苦。二禅三天：一少光、二无量光，三光音。同以根本二禅四支功德为因，报得清净色心。离初禅天二百五十六万由旬，有地如云，空中安住，寿命尽八大劫，或亦有中夭者，离苦清净为乐，死时退堕为苦。三禅三天：一少净、二无量净、三遍净。同以根本三禅五支功德为因，报得清净色心。离二禅天五百一十二万由旬，有地如云，空中安住，寿命六十四劫，或亦有中夭者，离喜妙乐为乐，死时退堕为苦。四禅九天又分三类：一是凡夫、二是外道、三是不还圣者。凡夫三天：一福生、二福爱、三广果。同以根本四禅四支功德为因，报得寂静不动色心。离三禅天一千二十四万由旬，随身宫殿，在虚空中朗然安住。并无如云之地，故亦名无云天。寿命五百大劫，或亦有中夭者，舍念清净为乐，死时退堕为苦。外道一天，所谓无想，即以无想定而为因，报得寂静不动色心。生半劫后，前六转识悉皆不行，唯第七第八两识，相依俱转，第八能持色身久住，寿五百劫，或有中夭，死时决定退堕为苦，不还五天，一无烦，二无热，三善见，四善现，五色究竟，同以无漏夹熏四禅，资于故业为因，报得寂静不动色心。四禅凡夫所不能见，寿或千劫，乃至万劫，永无退堕为乐，未离三界为苦。无色界共有四天：一空处天，即以空定为因，寿二万劫。二识处天，即以识定为因，寿四万劫。三无所有处天，即以无所有定为因，寿六万劫。四非想非非想处天，即以非想非非想定为因，寿八万劫，灭色存心，但有微细受想行识，亦有中夭，同以出离色笼为乐，死时退堕为苦也。声闻法界，有四向四果：初果以生空无漏智种为因，闻思修慧熏习为缘，发得生空无分别智，顿断三界分别惑种，亲证一分生空所显真如，名为择灭无为，是离系果，其身仍在人中天上，当知此人天身，犹是有漏故业余报，非无漏报也。二果以重虑缘真为因，渐断欲界任运惑种九品之六，亲证六品择灭无为，其身亦在人中天上，亦是有漏故业招报。三果亦以重虑缘真为因，断尽欲界余三品惑，又证三品择灭无为其身亦在人中天上，亦是有漏故业招报，若舍欲界身已，报在初禅。仍是有漏故业招报。若断初禅惑已，报在二禅。若断二禅惑已，报在三禅。若断三禅惑已，报在四禅五不还天。若断四禅惑已，报在空处。若断空处惑已，报在识处。若断识处惑已，报在无所有处。若断无所有处惑已，报在非非想处。齐此名为阿那含果，皆是有漏故业招报，非无漏业报也。不论在人在天，若能进断非非想处九品思惑，名罗汉向，若已断尽非非想思，通证修道八十一品择灭无为，名罗汉果。尔时名住有余涅槃，其身仍在人中天上，此身亦是有漏故业余报。若人天身任运灭位，不复更受三界生身。尔时名住无余涅槃，若依权教，则永无报果。若依实说，则三界外有净土。声闻缘觉自谓入涅槃者，出生其中。受法性身，非分段生，当知即是方便有余国土，亦名三种意生身也。总论苦乐者：初果以永闭三恶道门为乐，未断欲爱为苦。二果以欲习渐薄为乐，未离欲系为苦。三果四向，以永不退还为乐，未离色无色系为苦。四果在有余位，以永断子缚为乐，未尽果缚为苦。在无依位，依权教说，则是永无苦乐。依实教说，则超出三界为乐，沈空滞寂为苦也。缘觉法界，不立分果，而有二类：一是缘觉种性，四生百劫种福修因，无漏根熟，人中得道，若遇佛世，入声闻数，亦名缘觉，遇无佛世，名独觉佛也。二是声闻初果第七生尽，受人间身，遇无佛世，亦名独觉也。有余无余二种苦乐，并同声闻中说，菩萨法界，须约四教分别，若三藏教菩萨，总未断惑但以四弘六度上上十善为因，感得人天殊胜色心妙报，不生三恶及无色界诸难处中。若通教菩萨，干慧性地，报同三藏菩萨。八人见地薄地，报同初果二果。离欲地，报同三果。已办地去，或智增上者，还同四果独觉有余无余论报苦乐，但彼生方便土，亦不沈空滞寂，秖是未证中道法性，未免变易生死为苦耳。或悲增上者，扶习润生，还来三界，示同六道果报苦乐，而非实是有漏苦乐，以其非业牵故。若别教菩萨，十信位中，亦同三藏菩萨。初住至第六住，亦同初二三果。七住已去乃至十向，亦约智悲分别登初地时，分证中道法身，恒居实报无障碍土，亦名分证常寂光土，乃至等觉，皆以中道果报为乐，无明变易未尽为苦。分形散影，遍诸世界六趣四生，及遍方便有余土中，示同六凡二圣种种苦乐，皆非实苦乐也。若圆教菩萨，五品位中，虽受人天报身，已能解了苦乐实性。即空、假、中。初信至六信，报或同于初二三果。而解永异。七信至十信，或在方便，报同通教智增，而解永异，或在同居，报同通教悲增，而解亦永异也。登初住时，分证如来一身无量身，恒居实报庄严净土，亦名分证寂光净土，乃至等觉，分形散影，遍下三土，示同九界苦乐，皆非实苦乐也。佛法界者，约教有四：藏教果佛，必是别地圆住化身，或是妙觉示现，假说生身是有漏报，乃是示同阿罗汉耳。通教佛地示居色究竟天，亦非三界实分段身，必是别地圆住化现，别教妙觉，坐莲华藏世界，亦是大机随力所见，秖是他受用报，托自受用而为本质，诸大菩萨，各自变为相分而自缘耳。圆教妙觉，性德究竟圆显，名为清净法身。所依法性，名为上上品常寂光净土。修德究竟满足，名为圆满报身，所依报境，名为上上品实报庄严净土。性修不二，依正不二，不二而二，说有法报依正差别之名，此是最胜无上报也。初明十界竟。
　　二明四教者：六凡法界有漏诸苦乐报，但为四教所治，并非四教所摄，而是因缘生法，得为藏教俗谛所诠，亦得通为四教所观之境。方便土中无漏苦乐之报，即是四教九人所感，谓藏教四果，辟支、通教已辨，辟支、菩萨、别教三贤，圆教十信也。实报无障碍土，即是别教十地等妙。圆教十住十行十向十地等觉所感，虽亦分证寂光，以理从事，总名实报。或约次第一心证入而分净秽，乃依教道假分别也。常寂光土，即是圆教妙觉所证。虽亦圆证上品实报，以事从理，总名寂光。或约分证究竟而分净秽，乃依别圆二种果头而分别耳。又藏教明六道果报，是实有苦谛，苦若灭者，则证真空。不说四圣亦有报也。通教明六道果报，是幻有苦谛。若达幻空，则无生死。亦不说有四圣报也。别教明六道果报，是分段生死。三乘果报，是变易生死。皆名苦谛，永断二死，证真中道，所证名为真如涅槃，能证名为四智菩提。大圆镜智相应心品，能现自受用身及土，能持圆满无漏种子，尽未来际，利乐有情，此则说有四圣果报。圆教明十界报法，一苦一切苦。而苦即法界，则一灭一切灭。乃是非报非不报而论十界报也。二明四教竟。
　　三明六即者：既依圆实称性而谈，则十法界苦乐诸报，一一无非实相法界，即空、假、中。诚恐狂惑无知，执秽为净，安其陋习，不求出离。譬如指冰即水，不求融泮，水还是冰，那可饮用。故以六义而拣逆顺，如冰虽以湿为性，而恒违湿性，确尔坚凝，理即位中，亦复如是。十界妙报，不识不知，昧为苦谛，一苦一切苦也。名字位中，顺修之始，了知十界报法，唯是一心。譬如坚冰，其实是水，终不弃冰而别求水。是为初识十界报法之名字也。观行位中，依名观察，了知十界报法，一一即空、假、中，圆伏三惑，如手执冰，知其润湿也。相似位中，深观十界报法，深信即空、假、中，如冰近暖，渐舍坚相也。分证位中，十界报法三谛理体，分分现前，如暖消冰，分分融泮，分分可饮用也。究竟位中，十界报法三谛妙理，无不圆显。如冰已尽，唯是一水，尽可饮用也。所以三千果成，咸称常乐。厕屋实成香殿，粪秽实成妙馔，恶声实成歌赞，毒药实成甘露，刀箭实成华缨。乃至我若向刀山，刀山自摧折，我若向火汤，火汤自消灭等。并是分证究竟位中真实受用，不过还证众生所迷报法之理体耳。岂藉作意神通力哉。三结属十界竟。
　　四结成即空、假、中。亦为三意：一约竖结、二约横结、三约一念非横非竖总结。一约竖结者：六凡有漏诸苦乐报，及有学无学诸余残报，并同居土中新悟无生法忍菩萨所有生身，亦是有漏故余残报，并属因缘生法一句，世俗谛摄。所以诸阿罗汉之十八界，唯后三界名为无漏，前十五界皆有漏也。依此亦说藏头果佛，及十地诸大菩萨，与罗汉同也。两教声闻缘觉，入涅槃界，出生方便土中受变易身，并通菩萨，别三十心，圆十信心，生方便土，所受变易五蕴十八界等，并属即空一句，真谛所摄。故称无漏，别地圆住，舍分段身，于实报土受果报身，及悲愿力，于十方界种种同居方便两土之中，现十界像，遍同苦乐，而非实苦实乐，乃至佛后得智，应现实报方便同居三土，遍示十法界像，并属即假一句，妙俗谛摄。故名亦漏亦无漏也。圆教妙觉，究竟圆证常寂光土三德秘藏微妙法身，及别十地，圆十住等，分证三德寂光身土，并属即中一句，中道第一义谛所摄。故名非漏非无漏也。二约横结者：不论有漏无漏，苦之与乐若实若权。但是十界所有依正二报，一一无非因缘所生，或是因缘所显，亦得名为因缘所生，既是因缘生法，则必法尔即空、假、中，更无一色一心而不即空、假、中者也。更细释者，同居依正二报，是界内因缘所生。有为有漏，乃苦无常无我不净之相，然此苦等诸相，无不即空、假、中。方便依正二报，非分段生，是界内因缘所显。无为无漏，乃苦无常无我不净之性。然此苦等诸性，亦无不即空、假、中。实报依正二报，是界外因缘所生有为无漏，乃常乐我净之相，然此常等之相，亦无不即空、假、中。寂光依正二报，是界外因缘所显，无为无漏，乃常乐我净之性，然此常等之性，亦无不即空、假、中。以体实故，名之为中。以离一切相故，复名为空。以即一切法故，复名不空也。若以寂光无为无漏，望彼方便无为无漏，则方便仍是有为有漏而已。三约一念结者：既秖就一念而辨善恶，秖就一念而辨诸业，则十界依正二报，亦何出于现前一念。一念本无前后，那得名竖。一念本无二体，那得名横。深观一念所具十界，依正非横非竖，则能双照横之与竖了了分明。而一一横竖，即非横竖。何者？十界报法，唯是一念。则非横非竖，一空一切空，不思议真谛也。一念具十界报，则非横而横。一念造十界报，则非竖而竖。一假一切假，不思议俗谛也。离一念外，别无所具所造十界报法可得。离十界报法外，别无能具能造一念可得。唯是实相，唯是法性，心佛众生，三无差别，非竖非不竖，非横非不横，离名绝相，亦无名相而可离绝，不思议中谛也。三释报竟。上来初分释善恶业报竟。
　　二合释者：复分为六，初约十如释，二约十二因缘释，三约四谛释，四约二谛释，五约三谛释，六约一谛释。初约十如释者：善恶即如是性，性以不改为义。善是调良清净为性，不可改而为恶，恶是粗戾染污为性，不可改而为善，十界各有种性也。业即如是相，举意动身发语有所表现，十界事业，览而可别也。性之与相，同依色心，色心即如是体也。此善恶业，各有力能，各有构造，即十界如是力如是作也。善恶约性，即十界如是因也。业既约相，即十界如是缘也。报指十界色心依正，即如是果如是报也。性相为本，果报为末，一空一切空，始终无性，故为空等。一假一切假，始终相在，睹本即能知末，睹末即能识本，故为假等。一中一切中，始终理同，所谓实相实性乃至实果实报，故为中等。语不顿彰，故空、假、中次第分别，实不纵横并别也。法华经云：唯佛与佛，乃能究尽诸法实相。所谓诸法如是相等。此经云：欲向大乘者，应当先知最初所行根本之业，所谓依止一实境界以修信解。一实境界，即是诸法实相，故得约十如释也。
　　二约十二因缘者：复有四意，一思议生灭因缘、二思议不生灭因缘、三不思议生灭因缘、四不思议不生灭因缘。今六凡善恶业报，是思议因缘生相。藏教二乘善恶业报，是思议因缘灭相。又六凡善恶业报即空，是思议因缘不生相。通教三乘善恶业报，是思议因缘不灭相。又九界善恶业报，是不思议因缘生相。佛界善恶业报，是不思议因缘灭相。又十界善恶业报无不即空、假、中，是不思议因缘不生灭相。何者？善恶秖是无明爱取三支。业秖是行有二支。报秖是识名色六入触受生老死七支。惑即般若了因佛性。业即解脱缘因佛性。苦即法身正因佛性。十二因缘名为佛性，故不思议不生灭也。
　　三约四谛，复有四意：一生灭四谛、二无生灭四谛、三无量四谛、四无作四谛。今六凡有漏善恶业，是生灭集谛，六凡有漏依正报，是生灭苦谛。二乘无漏善业及菩萨有漏善业，是生灭道谛。二乘及三藏佛子果缚尽，不受后有，是生灭灭谛。又六凡有漏善恶业即空，是无生灭集谛。六凡有漏依正报即空，是无生灭苦谛。此体空智及诸善业，是无生灭道谛。乃至涅槃亦如梦幻，是无生灭灭谛。又十界有漏无漏诸善恶业，是无量集谛。十界分段变易诸依正报，是无量苦谛。三止三观十波罗蜜五行万行亦漏无漏一切善业，是无量道谛。断十重障，证十真如，是无量灭谛。又十界善恶诸业不离一念，是无作集谛。十界依正诸报不离一念，是无作苦谛。达此一念心具心造，是无作道谛。诸法本来常寂灭相，不复更灭，是无作灭谛也。
　　四约二谛，复有七意：一藏教二谛，实有为俗，实有灭为真。二通教二谛，幻有为俗，幻有即空为真。三通含别二谛，幻有为俗，幻有即空不空为真。四通含圆二谛，幻有为俗，幻有即空不空一切法趣空不空为真。五别教二谛，幻有幻有即空皆名为俗，不有不空为真。六别含圆二谛，幻有幻有即空皆名为俗，不有不空一切法趣不有不空为真。七圆教二谛，幻有幻有即空不有不空皆名为俗，一切法趣有趣空趣不有不空为真。今约藏教，则六凡有漏善恶业报，是实有俗谛，此实有灭，无复三界善恶业报，乃会真谛。若依通教，则六凡有漏善恶业报，是幻有俗谛。此既如幻，即不可得空，名为真谛。又六凡有漏善恶业报，是幻有俗谛。此俗即真，依于真谛。得论四圣无漏善业果报，非复但空，即是通含别也。又六凡有漏善恶业报，是幻有俗谛。此俗即真，此真即是中道不空之体，具一切法，是为通含圆也。若依别教，则六凡有漏善恶业报，四圣无漏善业果报，俱是俗谛。中道理性，非凡非圣，为凡圣依，非漏无漏，为迷悟依，乃名真谛。又十界善恶业报，俱是俗谛。中道理性虽非凡圣及漏无漏，而具一切凡圣漏无漏法，名为真谛。是为别含圆也。若依圆教，则六凡之有，二乘之空，菩萨佛之不有不空，十界百界千如施设，俱是俗谛。秖此俗谛之中，随拈一法，无非法界。约有，则一切法趣有。百界千如之有，即六凡有。六凡善恶业报之有，即百界千如之有，亦即百界千如之空，亦即百界千如之不有不空。约空则一切法趣空，百界千如之空，即二乘空，二乘灰断之空，即百界千如之空，亦即百界千如之有，亦即百界千如之不有不空。约不有不空，则一切法趣不有不空，百界千如之不有不空，即菩萨佛之不有不空。菩萨佛中道善恶业报之不有不空，即百界千如之不有不空，亦即百界千如之有，亦即百界千如之空。宛转相即，无二无别，不二而二，说有二谛，二而不二，惟是一心，心外无法，千如宛然，千如体真，罔非实相，理具事造，无尽重重，虽互遍融，亦无所在（「在」一作「住」），是为不思议二谛也。
　　五约三谛，复有五意：一别入通三谛者，约通含别二谛。幻有为俗，幻有即空不空为真。今分此真谛以为两谛，空即是真，不空即中谛也。二圆入通三谛者：约通含圆二谛。幻有为俗，幻有即空不空，一切法趣空不空为真。今亦分此真谛以为两谛，一切趣空，是真，一切趣不空，是中也。三别三谛者，约别二谛。幻有幻有即空皆名为俗，不有不空为真。今分彼俗谛以为两谛，幻有是俗，幻有即空是真。指彼真谛以为中道，不有不空是中谛也。四圆入别三谛者：亦约别含圆二谛。幻有幻有即空皆名为俗。今仍分作真俗两谛，一切法趣不有不空为真，今指此圆真以为圆中也。五圆三谛者：六凡之俗，亦复即空、假、中，具一切法，二乘之真，亦复即空、假、中，具一切法，菩萨佛之中道，亦复即空、假、中，具一切法，三谛圆融，不可思议。即一而三，即三而一，非一非三，而三而一也。若别入通三谛，则六凡幻有善恶业报，是俗谛。幻有即空，是真谛。此空不空，本非烦恼生死，亦非菩提涅槃，而为烦恼菩提生死涅槃作所依持，不断不常，不空不有，是为中谛。若圆入通三谛，二谛同前。此空不空具一切法，是为中谛也。若别三谛者，六凡有漏善恶业报，是俗。四圣无漏唯善业报，是真。所依真如理性，非有非空，非漏无漏，是中谛也。若圆入别三谛者，二谛同前理性具足一切诸法，与前中异也。若圆三谛者，横竖自在，竖则六凡善恶业报之俗，亦空、假、中。二乘善恶业报之真，亦空、假、中。菩萨佛善恶业报之中，亦空、假、中。横则十界俱空，名为真谛。此真即俗即中，十界俱假，名为俗谛。此俗即中即真，十界俱非空假，名为中谛。此中即真即俗，秖是非横非竖说横竖耳。
　　六约一谛者，大经云：所言二谛，其实是一，方便说二。如醉未吐，见日月转，谓有转日及不转日，醒人但见不转，不见于转。如是十界善恶业报，皆由无明醉未吐故，妄见法性随缘流转，别立随缘不变以为真如。若佛眼观，无非实相。实相之外，更无余法。故此经名一实境界。即指十界善恶业报，当体唯一实谛。即是常住妙明不动周圆妙真如性。性真常中，求于去来迷悟生死了无所得。然随情说，则藏教以事外偏真为一实，通教以即事而真为一实，别教以真如不动为一实，惟圆教以法法无非中道为一实也。又既不见转，岂更对转而说不转。若立不转，便是与转为二，若作二解，便同醉人。是故诸谛皆不可说，言语道断故。若通作不可说者，生生不可说，则六凡善恶业报不可说也，生不生不可说，则二乘善恶业报不可说也。不生生不可说，则菩萨善恶业报不可说也。不生不生不可说，则佛界善恶业报不可说也。上来先释善恶业报竟。
　　后广释占察者：善恶业报，至理玄微，非智莫显，故须占察。约智占察，略有二十差别。一、世智，二、五停心、四念处、外凡智，三、暖顶忍世第一内凡智，四、四果无漏智，五、支佛无漏智，六、六度菩萨缘事智，七、三藏佛果一切智，八、体法声闻智，九、体法支佛智，十、体法菩萨入真方便智，十一、体法菩萨出假智，十二、通教佛地智，十三、别十信外凡智，十四、别住行向三十心内凡智，十五、别十地中道智，十六、别妙觉佛一切种智，十七、圆教五品外凡智，十八、圆教十信内凡智，十九、圆初住至等觉分证智，二十、圆妙觉佛究竟智。
　　（编者注：或漏「一」字）世智者：心行理外，邪计妄执，不能占察善恶报，不可信用。故此经云：不应弃舍如是之法，而返随逐世间卜筮种种占相吉凶等事。贪著乐习，若乐习者，深障圣道也。二、五停四念外凡智者：有定故言停，有慧故言观，观能翻邪，定能制乱。数息观治散心，不净观治贪心，慈悲观治嗔心，因缘观治邪见心，念佛观治障道罪。故名五停心观也。观身不净，观受是苦，观心无常，观法无我，是观苦谛上四智治于四倒。由此四观，令四倒不起，初翻四倒，未入圣理，故言外凡智也。此智能治六凡恶业，而于业报因缘，未能如实了知，犹须依三轮相以自决疑。三、内凡智者：缘四谛境，得相似解，能伏烦恼。譬如钻火，暖相先现。无漏智火所发前相，名为暖位，得色界定。谛解分明，如登山顶，四望皆见，名为顶位。若能亲近善友，闻随顺法，内心正观，信佛，信法，信僧，信谛，即住顶。若不如是，即顶退。尔时设有疑悔，亦须依轮占察，若入下忍，正观欲界四谛，色无色界四谛。次入中忍，唯观欲界苦谛，深生厌患。次入上忍，生世第一，则能无间发真，于声闻乘决定不退，不须轮相占察。若欲为人占察，未必有宿命天眼及他心智，仍须轮相也。四、四果无漏智者：初果八忍八智断见惑，永不复起三涂业报，亦不复招北洲无想黄门二根盲聋喑哑等报。二果三果重虑缘真，永断欲界善有漏报。四果永断三界业报，自无所占。若欲为他占察，或依神通道眼，或借轮相以决凡愚，亦无不可。五、支佛无漏智，出无佛世，未必用此轮相，但用神通化他，但能齐三界内，齐尔所劫，知彼善恶业报差别，而不能知界外及无量劫前后诸事。复不能知六道善恶业报即空，况知即假中耶。六、六度菩萨缘事智者：自发四弘，已得决定，不须占察。初僧祇中，未获五通，若欲为人，宜用轮相。二僧祇后，五通自在，不须轮相，能决众疑。亦止能知六道因缘生灭相耳。七、三藏佛果一切智者，本是别地圆住化现，故能遍知三界内外旷劫前后一切业报因缘。不用轮相，而不说是即空、假、中。八、体法声闻智者，已具六通，能知六道善恶业报，亦知即空。九、体法支佛智者，已侵习气，小胜声闻。十、体法菩萨入真方便智者，正达三界善恶业报一一即真。十一、体法菩萨出假智者，正能分别六道三乘病之与药，善决六道一切疑网。十二、通佛智者，亦是别地圆住化现，故能遍知一切善恶业报，不用轮相，而说即空，不说即假即中。十三、别十信外凡智者，信有果头真如实相，为求此理，起十信心，自无疑网，为他占察，顺（一本作「须」）依轮相。十四、别三十心内凡智者，十住正习入空，傍习假中，十行正习假，傍习中，十回向正习中，具足五通，自无疑悔，能决他疑，遍知十界善恶业报，而不能知一一即中。十五、别十地中道智者，既证实相，双照二边，任运寂而常照，初地一念照百世界，二地一念照千世界等。展转增胜，不可言尽。十六、别妙觉智者，坐华藏界，应法界机，妙观察智，横竖遍照，下地不能测其边际。十七、圆五品智者，具缚凡夫，能知如来秘密之藏，虽有肉眼，不（编者注：「不」一作「名」）为佛眼，自无疑网，不须轮相，为他决疑，亦须用之。又自行种种三昧，亦可依轮取决。如永明大师，已悟圆宗，仍作坐禅万善二阄，当知拈阄一法，出圆觉经。与今轮相，及灌顶神策经，同名正法。不比世间卜筮也。十八、圆十信内凡智者，六根清净，任运能决大千疑网，鉴十界机，无有错谬。十九、圆四十一分证智者，初住妙智，如初生月，光明已自遍照无余，况复渐增至十四夜。二十、圆妙觉佛究竟智者，譬如十五夜月，体相俱圆，法界洞明，横竖无余，竖则观彼久远，犹若今日，尽未来事，授记不谬。横则恒沙界外一滴之雨，尚知头数，松直棘曲，鹄白乌玄，皆了元由。以要言之，大圆镜智，无不顿印，平等性智，无不普入，妙观察智，洞了因缘，成所作智，一时普应，无分别，非不分别。无次第，非不次第。乃至十地所有智慧，比如来智，犹如阎浮提土，比大千土，不可思测，不可形容，是为究竟占察智也。今地藏大士，或是圆等觉智，或是圆妙觉智，本高迹下，不可测知。由与此土悲重缘深，是故释迦大圣，令坚净信请说此法。能令博地凡夫，依此顿除疑网。而又广明一实境界。详示二种观道，以为进趣方便。又复巧说深法，安慰群迷。真实相应，无相违过，则使名字初心，遍能占察十界善恶业报若事若理，罄无不尽，法门之妙，何以加（编者注：「加」疑是「如」）此。又复应知，善恶业报，即是境妙，占察，即是智妙。以智契境而修二观，即是行妙。成就信忍顺忍及无生忍，即是位妙。信满法故作佛，解满法故作佛，证满法故作佛，一切功德行满足故作佛。亦是位妙及三法妙，始终同住三德秘藏圆满法故，自住三德，寂而常照，有感必赴，即感应妙。又教众生修行忏悔，观察法身以为能感，若能至心，所占则吉，所求皆获。乃至能入一行三昧，见佛无数，皆感应妙。我于尔时，随所应度而为现身，或示神通种种变化，或复令彼自忆宿命，即神通妙。或复随其所乐，为说种种深要之法。乃至巧说深法，令离怯弱，即说法妙。众生闻法，除疑生信，即眷属妙。能获深大利益。渐次作佛，即功德利益妙。若识迹妙，本妙非遥，故佛叹云：此善男子，发心已来，过无量无边不可思议阿僧祇劫，久已能度萨婆若海，功德满足，但依本愿自在力故，权巧现化，影应十方，即是发迹显本意也。观心十妙者，现前一念，具足十界善恶业报，即境妙。以圆三慧而占察之，即智妙。依此一实境界而修二观，即行妙。信此自心，顺此自心，了此自心本自无生，即三忍位妙。始终不离自心秘藏，即三法妙。境智和合，即感应妙。智能转境，即神通妙。一念转教余心心所，即说法妙。余心心所随观而转，即眷属妙。始从名字，讫至究竟，即功德利益妙也。地藏大士，及释迦尊，由观心故，久成十妙。迹用广远，我今观心出此十妙，亦当尽未来际迹用无穷，即观心本妙也。释别名竟。次通名者，梵语修多罗，或修妒路，或修单兰，或素怛缆，秖是梵音轻重。有云无翻，含五义故。亦云有翻，一翻为经，二翻为契，三翻法本，四翻为线，五翻善语教。含五翻五，各具教行理三，具如法华玄义，兹不复述。今但约一题以明通别，占察是教。善恶业是行。报乃无记色心，是理，又占即是教，察即是行。善恶业报为所占察，即是理。以对经字，任运有通别意也。初释名竟。
　　第二显体者，体是主质，乃名下之所诠。经若无体，则邪倒无印，同于魔说。故须显一部之指归，明众义之都会。然此妙体，非但会之至难，亦乃说之不易。经云：如来法身，非空非不空，乃至无一切相。不可依言说示。法华云：是法不可示，言辞相寂灭。大经云：不生不生不可说。又云：有因缘故，亦可得说。此经亦云：而据世谛幻化因缘假名法中，相待相对，则可方便显示而说。今略开七条：一正显经体，二简伪滥，三一法异名，四入体之门，五遍为众经体，六遍为诸行体，七遍为一切法体。
　　一正显经体者，即是一实境界也。一切百界千如境界，皆依一实虚妄显现，而彼境界别无自体，惟以一实为体，故名一实境界。当知一实即诸法之实。如冰水之湿性，境界即诸法之权。如湿性之冰水，冰水虽别，湿性无二。境界虽别，一实无殊。故以一实境界为经正体。犹法华所云诸法实相也。法华开权显实故收诸法之权，而归实相之实。此经以实统权，故举一实之实，而摄境界之权。于十界中，唯取佛界所照善恶业报之性，此性不生不灭，圆满常住，离一切相，即一切法。于十如中，取如是体，四因缘中，取不思议不生不灭。十二支中，取苦即法身。四四谛中，但取无作。于无作中，唯取灭谛。七二谛中，取后五真谛。五三谛中，皆取中谛。诸一实谛中，取圆一实谛。诸不可说中，取不生不生不可说。于二十智中，取圆佛智。于三忍中，取无生忍。于四佛中，取功德行满佛。于三德中，取法身德。是故经云：应当先知最初所行根本之业，所谓依止一实境界以修信解。若无一实境界以为依止，如屋无空，无所容受。故释论云：若以无此空，一切无所依，为是义故，须显体也。
　　二简伪滥者，此一实境界，不同凡外所计世间诸法，不同邪禅所计空劫前事，向上一著，父母未生前面目，威音王那畔又那畔，不同小乘所证偏真，不同别教所明清净真如，亦非但依圆诠名字可得分别，惟依二种观道，能得色寂心寂二种三昧。复入一行三昧，乃住坚信，决定信解耳。
　　三一法异名者，或名法界、法住、法位、法性、真如、实际、本际、实相、如来藏性、庵摩罗识、唯识性、自性清净心、本源心地、正因佛性、菩提、涅槃、不可思议解脱、自觉圣智境界、无戏论、无颠倒、圆成实性、无漏界、清净法身，大圆镜智，中实理心，一切种智，不共般若，正遍知海，大佛顶、大方广、圆觉、妙觉、究竟觉等。皆是一实境界异名。但可意知，不可言尽也。
　　四入体之门者，一实境界，其理渊奥，如登绝壑，必假飞梯。欲契真源，要因教行，故以教行为门。若以教为门，教略有四，于一一教，各以四门诠理，共有十六教门。依一一门而修于观，复有十六行门。于教得悟，名为信行。于观得悟，名为法行。或教行相转，或教行相资，兹不备论，藏教四门通于一实。远而且拙，须待开显。通教四门通于一实，巧而仍远，亦须转接。别教四门通于一实，虽近而拙。圆教四门正通一实，方为巧直也。前三教各四门相，兹亦不论。略明圆教四门相者，一门即一切门，一切门即一门。非一非四，而论四一。如经云：如来法身中，虽复无有言说境界，离心想念，非空非不空，乃至无一切相，不可依言说示，亦可方便显示而说。以彼法身性，实无分别。离自相，离他相，无空，无不空。乃至远离一切诸相故，说彼法体为毕竟空无所有。以离心分别想念，则尽，无一相而能自见自知为有。是故空义决定真实相应不谬，此即圆教空门相。空即余三，不相违背也。又云：即彼空义中，以离分别妄想心念故，则尽毕竟无有一相而可空者，以唯有真实故，即为不空。所谓离识想故，无有一切虚伪之相，毕竟常恒不变不异，以更无一相可坏可灭。离增减故，又彼无分别实体之处。从无始世来，具无量功德自然之业，成就相应，不离不脱故，说为不空，此即圆教有门相。有即余三，不相违背也。又云：如是实体功德之聚，一切众生虽复有之，但为无明曀覆障故，而不知见，不能克获功德利益，与无莫异，说名未有，此即圆教亦有亦空门相，与余三门不相违也。又云：一切诸法皆不离菩提体，菩提体者，非有非无，乃至若有分别想者，则为虚伪，不名相应，此即圆教非有非空门相，与余三门不相违也。略示法行入门观者，如前所说四种门相，即是不思议境，上根观境，即能悟入，如或未悟，则应依境重发大菩提心，如此妙境，佛及众生与我平等，云何诸佛已悟？我与众生尚迷不觉，不得受用，哀伤哽恸而立四弘，便可悟入。如犹未悟，勤修学习信奢摩他观心及信毗婆舍那观心，则能豁然悟入。如犹未悟，仍以唯心识观破一切法即空、假、中，真如实观不住见闻觉知，永离一切分别之想，则当悟入。如犹未悟，当自节节简校通塞，依彼大士巧说深法而离怯弱，定可悟入。如犹未悟，勤修二观，观于身受心法，令知色心本寂，即是圆四念处。从此调适正勤、如意、根力、觉道而入圆三脱门，即是中根入道相也。如犹未悟，应于一切时一切处，常勤诵念地藏菩萨名字，当观地藏法身，及一切诸佛法身，与己自身，体性平等，无二无别，不生不灭，常乐我净，功德圆满，是可归依。又复观察己身心相，无常苦无我不净，如幻如化，是可厌离。乃至上卷所示修忏悔法，皆是对治助开之方便也。又经云：若人未得三业善相或见光明，闻异好香，梦佛菩萨放光作证，则为虚妄诳惑诈伪。及说三忍四佛差别之相，皆令行人明识次位，不生增上慢也。又于虚妄诳惑诈伪之相令勿取著，即是安忍，不乐世间诸禅三昧，亦复不乐二乘，即离法爱也。细简经文，十乘意足，虽不次第，幸可证明。当知离十乘法，别无入门观矣。
　　五遍为众经体者，此一实境界，乃千经万论之所同诠。华严非此，则无以显事事无碍法界。阿含非此，则无以显寂灭涅槃。方等非此，则无以显大乘法门。般若非此，则无以显一切种智。法华非此，则无以显一乘实相佛之知见。涅槃非此，则无以显常住佛性三德秘藏。是故一代时教，若半若满，若权若实，究竟皆以一实境界为体，究竟皆是指归一实境界而已。
　　六遍为诸行体者，复有三意：一泛论四教一十六门，各有信法两行，皆依一实境界而得成就。二别论依经立行，不出四种，所谓常行三昧，常坐三昧，半行半坐三昧，非行非坐三昧也。亦依一实境界以为其体，可以意知。三克论今经又二：初先明忏法，供养礼拜悔罪劝请随喜回向之后，或端坐称名，或旋绕诵念。则是非行非坐随自意三昧所摄。二别明二观，于一切时一切处，随身口意有所作业，悉当观察知唯是心等，则是历十二缘，并可修行二观，亦不拘行坐也。二种观道，正依一实境界以修信解，离此别无行体，不言可知，修供养时，即念一切三宝体常遍满无所不在，愿令以此香华等同法性，普熏一切诸佛刹土，施作佛事，乃至愿共一切众生修行如是供养已。渐得成就六波罗蜜，四无量心，深知一切法，本来寂静，无生无灭，一味平等。离念清净，毕竟圆满，岂非依一实境界而修供养行耶。又一心敬礼，拟心遍礼，设非依一实境界，何名一心，何能遍礼耶。又忏悔云：如是罪性，但从虚妄颠倒心起，无有定实而可得者，本唯空寂，愿一切众生速达心本，永灭罪根。乃至愿我所修一切功德，资益一切诸众生等，同趣佛智至涅槃城。岂非依一实境界而修五悔诸胜行耶。又第三轮相云：如此诸数，皆从一数而起，以一为本。如是数相者，显示一切众生六根之聚，皆从如来藏自性清净心一实境界而起，依一实境界，以之为本。岂非依一实境界而示三种轮相法耶。若不能知一实境界，则诸行皆悉徒施。是故经云：若杂乱垢心，虽复称诵我之名字，而不名为闻，以不能生决定信解，但获世间善报，不得广大深妙利益。如是杂乱垢心，随其所修一切诸善，皆不能得深大利益。当知未解一实境界，皆名杂乱垢心，若能解知一实境界，则惟是一实，无别境界，故无杂乱，自性清净，故无垢也。从名字无杂乱垢，乃至究竟无杂乱垢，皆依一实境界而有进趣，是故遍为诸行体也。
　　七遍为一切法体者。经云：依一实境界故，有彼无明。不了一法界，谬念思惟，现妄境界，乃至生起六根六尘六识，起违顺等十八种受。又云：以一切法皆不能自有，但依妄心分别故有。又云：当知一切诸法，悉名为心。以义体不异，为心所摄故。又云：一切法毕竟无体，本来常空，实不生灭，如是等文，皆明一实境界遍为一切法体。当知若所占察十界善恶业报，若能占察二十智品差别，一一皆以一实境界为体，离此一实境界，别无分毫能所可得。能所皆是一实境界，本非能所，不必扫除能所，方名无能所也。以能所本不可得，无可扫故，譬如捏目，妄见二月。二月本无，不可更灭。但有一月真耳。此体即是诸法之实，可尊可贵。此体穷尽诸法性相，无不彻底。此体遍能通达诸法，无有障碍。是故若识经，体，则识一切教体，一切行体，一切法体。即识一切教行法之宗用。以法身必具般若解脱故也。二显体竟。
　　第三明宗者：前虽显体，但是理性。理性平等，含生共有。虽复指冰即水，不复他求，欲得饮用，仍须融泮。又如虽有虚空，必须梁柱纲纪一屋，方得受用。此空（编者注：「空」疑是「屋」）若无栋宇，终被风日雨露所侵。一切众生，枉于法性空中受诸苦恼，亦复如是。故显体之后，即须明宗。宗者：修行之纲领，会体之急务也。提纲则众目齐张，挈领则襟袖毕至。如汤消冰，法性之水斯现。如栋成屋，秘藏之室可居。今经以二种观道为宗，一者唯心识观，二者真如实观。唯心识观者：知唯妄念，无实境界，念亦生灭，无暂时住，从是当得色寂三昧。真如实观者，思惟心性无生无灭，不住见闻觉知，永离一切分别之想，展转能入心寂三昧。夫一实境界，非色非心，无明不了，妄成二法，犹如捏目，妄见二月，依于妄心，分别妄色，由于妄色，显示妄心，故心与色为增上缘，色亦与心为所缘缘，若知色惟心现，心外无色，是为唯心识观，能得色寂三昧。色寂则心亦寂矣，若知心但有名，本无生灭，是为真如实观，能得心寂三昧。心寂则色亦寂矣。若知色心本寂，则是观行即佛，从此习信奢摩（编者注：此处疑漏一「他」字）观心，及信毗婆舍那观心，止观双运，能入一行三昧。见佛无数，发深广行心，住坚信位，则是相似即佛，乃至成就无生忍者，则是分证即佛，若除一切诸障，无明梦尽，则是究竟即佛，是知始从名字，终至究竟，唯依一实境界而修二观，唯依二观而证一实境界，可谓一乘因果，圆顿妙宗矣。三明宗竟。
　　第四辨用者：此经以灭罪除疑而为力用，由迷一实境界，起惑造业，感得劣报。由罪障故，妄于报法而起疑惑，由疑惑故，不能依于二种观道而灭幻罪。今为末世钝根，先示三种轮相，破坏众生邪见疑网，转向正道，到安隐处。复示修行忏悔方法，令其求得清净轮相，以为修习诸禅智慧之基。次又广明一实境界，以开圆解。正示二种观道，以勖圆行，开解则疑无不除，勖行则罪无不灭，所以三忍可阶，四佛可作也。又复善安慰说，令离怯弱。真实相应，离相违过，能令纤疑毕尽，进趣可期，可谓彻底慈悲，胜妙方便，救度末法沉沦，令坚大乘净信，是此经之大力用也。四辨用竟。
　　第五教相者：此是大乘方等教摄，引接三根，令归一实。兼令无志求出要者，亦能脱诸衰恼，生于善处，盖是无法不备，无机不收，所谓亦摄渐机一切群品，而正意则唯在圆顿也。五教相竟。
