
　　　　大般若波罗蜜多经　卷第四百六十一

　　　　　　大唐三藏法师玄奘奉　　诏译

　　　　第二分巧便品第六十八之二

　　尔时，具寿善现复白佛言：「世尊！佛说菩萨摩诃萨应于般若波罗蜜多常勤修学耶？」
　　佛告善现：「如是！如是！我说菩萨摩诃萨应于般若波罗蜜多常勤修学。善现！若菩萨摩诃萨欲于诸法得大自在，当学般若波罗蜜多。所以者何？甚深般若波罗蜜多具大势力，令诸菩萨摩诃萨众于一切法得自在故。善现当知！甚深般若波罗蜜多是诸善法所趣向门，譬如大海是一切水所趣向门。是故，善现！若声闻乘补特伽罗、若独觉乘补特伽罗、若菩萨乘补特伽罗，皆应于此甚深般若波罗蜜多常勤修学。
　　「善现！诸菩萨摩诃萨于此般若波罗蜜多勤修学时，应于布施波罗蜜多乃至静虑波罗蜜多亦常修学，应于内空乃至无性自性空亦常安住，应于真如乃至不思议界亦常安住，应于苦、集、灭、道圣谛亦常安住，应于四念住乃至八圣道支亦常修学，应于四静虑、四无量、四无色定亦常修学，应于八解脱乃至十遍处亦常修学，应于空、无相、无愿解脱门亦常修学，应于菩萨摩诃萨地亦常修学，应于一切陀罗尼门、三摩地门亦常修学，应于五眼、六神通亦常修学，应于如来十力乃至十八佛不共法亦常修学，应于无忘失法、恒住舍性亦常修学，应于一切智、道相智、一切相智亦常修学，应于一切菩萨摩诃萨行亦常修学，应于诸佛无上正等菩提亦常修学，应于一切智智亦常修学。
　　「善现！如善射人甲胄坚固、弓箭如意，不惧怨敌。诸菩萨摩诃萨亦复如是，摄受般若波罗蜜多方便善巧，备诸功德，一切魔军外道异论所不能屈。是故，善现！若菩萨摩诃萨欲疾证得一切智智，应勤修学甚深般若波罗蜜多。善现！若菩萨摩诃萨能于般若波罗蜜多常勤修学，便为十方无量、无数、无边世界诸佛世尊常共护念。」
　　具寿善现白言：「世尊！云何菩萨摩诃萨常勤修学甚深般若波罗蜜多，便为十方无量、无数、无边世界诸佛世尊常共护念？」
　　佛告善现：「若菩萨摩诃萨能于般若波罗蜜多常勤修学，则能修行布施波罗蜜多，乃至修行一切智智，由此十方无量、无数、无边世界诸佛世尊常共护念。」
　　具寿善现复白佛言：「是菩萨摩诃萨云何修行布施波罗蜜多，乃至修行一切智智，便为十方无量、无数、无边世界诸佛世尊常共护念？」
　　佛告善现：「是菩萨摩诃萨修行布施波罗蜜多时，观布施波罗蜜多不可得，乃至修行一切智智时，观一切智智不可得故，为十方无量、无数、无边世界诸佛世尊常共护念。
　　「复次，善现！如是十方无量、无数、无边世界诸佛世尊，如色不可得故常共护念是菩萨摩诃萨，如受、想、行、识不可得故常共护念是菩萨摩诃萨，乃至如一切智智不可得故常共护念是菩萨摩诃萨。
　　「复次，善现！如是十方无量、无数、无边世界诸佛世尊，不以色故常共护念是菩萨摩诃萨，不以受、想、行、识故常共护念是菩萨摩诃萨，乃至不以一切智智故常共护念是菩萨摩诃萨。」
　　具寿善现复白佛言：「诸菩萨摩诃萨虽多处学而无所学。」
　　佛告善现：「如是！如是！诸菩萨摩诃萨虽多处学而无所学。所以者何？实无有法可令菩萨摩诃萨众于中修学。」
　　具寿善现复白佛言：「世尊！为诸菩萨摩诃萨或略或广宣说六种波罗蜜多相应之法，若菩萨摩诃萨欲疾证得一切智智，于此六种波罗蜜多相应法教，若略若广皆应听闻、受持、读诵、究竟通利，既通利已如理思惟，既思惟已审正观察，正观察已，令心、心所于所缘相皆不复转。」
　　佛告善现：「如是！如是！如汝所说。复次，善现！诸菩萨摩诃萨于佛世尊所说六种波罗蜜多相应法教，若略若广勤修学时，应于诸法如实了知略广之相。」
　　具寿善现白言：「世尊！云何菩萨摩诃萨于一切法如实了知略广之相？」
　　佛告善现：「若菩萨摩诃萨如实了知色真如相，受、想、行、识真如相，如实了知眼处真如相，乃至意处真如相，如实了知色处真如相乃至法处真如相，如实了知眼界真如相乃至意界真如相，如实了知色界真如相乃至法界真如相，如实了知眼识界真如相乃至意识界真如相，如实了知眼触真如相乃至意触真如相，如实了知眼触为缘所生诸受真如相乃至意触为缘所生诸受真如相，如实了知地界真如相乃至识界真如相，如实了知因缘真如相乃至增上缘真如相，如实了知无明真如相乃至老死真如相，如实了知布施波罗蜜多真如相乃至般若波罗蜜多真如相，如实了知内空真如相乃至无性自性空真如相，如实了知苦圣谛真如相，集、灭、道圣谛真如相，如实了知四念住真如相乃至八圣道支真如相，如实了知四静虑真如相、四无量、四无色定真如相，如实了知八解脱真如相乃至十遍处真如相，如实了知空解脱门真如相、无相、无愿解脱门真如相，如实了知净观地真如相乃至如来地真如相，如实了知极喜地真如相乃至法云地真如相，如实了知一切陀罗尼门真如相、一切三摩地门真如相，如实了知五眼真如相、六神通真如相，如实了知如来十力真如相乃至十八佛不共法真如相，如实了知三十二大士相真如相、八十随好真如相，如实了知无忘失法真如相、恒住舍性真如相，如实了知一切智真如相、道相智、一切相智真如相，如实了知预流果真如相乃至独觉菩提真如相，如实了知一切菩萨摩诃萨行真如相、诸佛无上正等菩提真如相，如实了知一切智智真如相，是菩萨摩诃萨于一切法如实了知略广之相。」
　　具寿善现白言：「世尊！云何色真如相，受、想、行、识真如相，乃至云何一切智智真如相，诸菩萨摩诃萨如实了知而于中学，于一切法如实了知略广之相？」
　　佛告善现：「色真如无生无灭，亦无住异而可施设，是名色真如相；受、想、行、识真如无生无灭，亦无住异而可施设，是名受、想、行、识真如相；乃至一切智智真如无生无灭，亦无住异而可施设，是名一切智智真如相。诸菩萨摩诃萨如实了知当于中学，于一切法如实了知略广之相。
　　「复次，善现！若菩萨摩诃萨如实了知色实际相，受、想、行、识实际相，乃至如实了知一切智智实际相，是菩萨摩诃萨于一切法如实了知略广之相。」
　　具寿善现白言：「世尊！云何色实际相，受、想、行、识实际相，乃至云何一切智智实际相，诸菩萨摩诃萨如实了知而于中学，于一切法如实了知略广之相？」
　　佛告善现：「无色际是名色实际相，无受、想、行、识际是名受、想、行、识实际相，乃至无一切智智际，是名一切智智实际相。诸菩萨摩诃萨如实了知当于中学，于一切法如实了知略广之相。
　　「复次，善现！若菩萨摩诃萨如实了知色法界相，受、想、行、识法界相，乃至如实了知一切智智法界相，是菩萨摩诃萨于一切法如实了知略广之相。」
　　具寿善现白言：「世尊！云何色法界相，受、想、行、识法界相，乃至云何一切智智法界相，诸菩萨摩诃萨如实了知而于中学，于一切法如实了知略广之相？」
　　佛告善现：「色如虚空，无障无碍、无生无灭、无断无续而可施设，是名色法界相；受、想、行、识如虚空，无障无碍、无生无灭、无断无续而可施设，是名受、想、行、识法界相；乃至一切智智如虚空，无障无碍、无生无灭、无断无续而可施设，是名一切智智法界相。诸菩萨摩诃萨如实了知当于中学，于一切法如实了知略广之相。」
　　具寿善现白言：「世尊！诸菩萨摩诃萨复云何应知一切法略广之相？」
　　佛告善现：「若菩萨摩诃萨如实了知一切法不合不散，是菩萨摩诃萨应如是知一切法略广之相。」
　　具寿善现白言：「世尊！何等一切法不合不散？」
　　佛告善现：「色不合不散，受、想、行、识不合不散，眼处乃至意处不合不散，色处乃至法处不合不散，眼界乃至意界不合不散，色界乃至法界不合不散，眼识界乃至意识界不合不散，眼触乃至意触不合不散，眼触为缘所生诸受乃至意触为缘所生诸受不合不散，地界乃至识界不合不散，因缘乃至增上缘不合不散，无明乃至老死不合不散，贪欲、嗔恚、愚痴不合不散，欲界、色界、无色界不合不散，布施波罗蜜多乃至般若波罗蜜多不合不散，内空乃至无性自性空不合不散，真如乃至不思议界不合不散，苦、集、灭、道圣谛不合不散，四念住乃至八圣道支不合不散，四静虑、四无量、四无色定不合不散，八解脱乃至十遍处不合不散，空、无相、无愿解脱门不合不散，净观地乃至如来地不合不散，极喜地乃至法云地不合不散，一切陀罗尼门、三摩地门不合不散，五眼、六神通不合不散，如来十力乃至十八佛不共法不合不散，三十二大士相、八十随好不合不散，无忘失法、恒住舍性不合不散，一切智、道相智、一切相智不合不散，预流果乃至独觉菩提不合不散，一切菩萨摩诃萨行不合不散，诸佛无上正等菩提不合不散，一切智智不合不散，有为界不合不散，无为界不合不散。所以者何？如是诸法皆无自性，若无自性则无所有，若无所有则不可说有合有散，诸菩萨摩诃萨于一切法如是了知，则能了知略广之相。」
　　具寿善现白言：「世尊！如是名为略摄一切波罗蜜多，诸菩萨摩诃萨若于中学能多所作。世尊！如是略摄波罗蜜多，初修业菩萨摩诃萨于中应常修学，乃至住第十地菩萨摩诃萨亦于中应常修学。世尊！若菩萨摩诃萨学此略摄波罗蜜多，于一切法能如实知略广之相。」
　　佛告善现：「如是！如是！如汝所说。善现当知！如是略摄波罗蜜多法门，诸菩萨摩诃萨利根者能入，钝根者不能入，等引根者能入，非等引根者不能入，勤精进者能入，不勤精进者不能入，具正念者能入，不具正念者不能入，具妙慧者能入，具恶慧者不能入。善现！若菩萨摩诃萨欲住不退转地，当勤方便入此法门；若菩萨摩诃萨乃至欲住第十地，当勤方便入此法门；若菩萨摩诃萨乃至欲得一切智智，当勤方便入此法门。
　　「善现！若菩萨摩诃萨如此般若波罗蜜多所说而学，是菩萨摩诃萨则能随学布施波罗蜜多乃至般若波罗蜜多，亦能随学内空乃至无性自性空，亦能随学真如乃至不思议界，亦能随学苦、集、灭、道圣谛，亦能随学四念住乃至八圣道支，亦能随学四静虑、四无量、四无色定，亦能随学八解脱乃至十遍处，亦能随学空、无相、无愿解脱门，亦能随学诸菩萨地，亦能随学一切陀罗尼门、三摩地门，亦能随学五眼、六神通，亦能随学如来十力乃至十八佛不共法，亦能随学无忘失法、恒住舍性，亦能随学一切智、道相智、一切相智，亦能随学一切菩萨摩诃萨行，亦能随学诸佛无上正等菩提，亦能随学一切智智。
　　「善现！若菩萨摩诃萨如如依止甚深般若波罗蜜多所说而学，是菩萨摩诃萨如是如是转近所求一切智智。善现！若菩萨摩诃萨如此般若波罗蜜多所说而学，是菩萨摩诃萨所有业障及诸魔事随起即灭。是故，善现！若菩萨摩诃萨欲疾灭除一切业障及诸魔事，欲正摄受巧方便力，当学般若波罗蜜多。
　　「复次，善现！若时菩萨摩诃萨行此般若波罗蜜多，修此般若波罗蜜多，习此般若波罗蜜多，是时菩萨摩诃萨便为十方无量、无数、无边世界诸佛世尊现说法者常共护念。所以者何？善现！过去、未来、现在诸佛无不皆从甚深般若波罗蜜多而出现故。是故，善现！若菩萨摩诃萨能行般若波罗蜜多，当作是念：『过去未来现在诸佛所证得法，我亦当得如是。』善现！诸菩萨摩诃萨应勤修学甚深般若波罗蜜多，若勤修学甚深般若波罗蜜多，疾能证得一切智智。是故，善现！诸菩萨摩诃萨常应不舍甚深般若波罗蜜多相应作意，修行般若波罗蜜多。
　　「复次，善现！若菩萨摩诃萨于此般若波罗蜜多如实修行，经弹指顷，所获福聚其量甚多。假使有人教化三千大千世界一切有情，皆令安住布施、净戒、安忍、精进、静虑、般若，或令安住解脱及解脱知见，或令安住预流果乃至独觉菩提，是人虽得无量福聚，而犹不及如实修行甚深般若波罗蜜多经弹指顷所获福聚。何以故？善现！如是般若波罗蜜多，能生一切布施、净戒、安忍、精进、静虑、般若波罗蜜多，能生一切解脱及解脱知见，能生一切预流果乃至独觉菩提。现在十方无量、无数、无边世界诸佛世尊，无不皆由甚深般若波罗蜜多而得出现，过去未来诸佛亦尔。
　　「复次，善现！若菩萨摩诃萨能不远离甚深般若波罗蜜多相应作意，修行般若波罗蜜多，经须臾顷、或经半日、或经一日、或经半月、或经一月、或经一时、或经一岁、或经百岁，若复过此，是菩萨摩诃萨所获福聚其量甚多，胜教十方各如殑伽沙等世界一切有情，皆令安住布施、净戒、安忍、精进、静虑、般若，或令安住解脱及解脱知见，或令安住预流果乃至独觉菩提所获功德。所以者何？由此般若波罗蜜多，出生过去、未来、现在诸佛世尊，为诸有情如实施设布施、净戒、安忍、精进、静虑、般若波罗蜜多，如实施设解脱及解脱知见，如实施设预流果乃至独觉菩提，如实施设诸佛无上正等菩提故，此福聚胜过于彼。
　　「复次，善现！若菩萨摩诃萨如深般若波罗蜜多所说而住，当知是菩萨摩诃萨不复退转，常为诸佛之所护念，成就最胜方便善巧，已曾亲近供养无量百千俱胝那庾多佛，于诸佛所已种无量微妙善根，已为无量真善知识之所摄受，已久修习布施波罗蜜多乃至般若波罗蜜多，已久安住内空乃至无性自性空，已久安住真如乃至不思议界，已久安住苦、集、灭、道圣谛，已久修习四念住乃至八圣道支，已久修习四静虑、四无量、四无色定，已久修习八解脱乃至十遍处，已久修习空、无相、无愿解脱门，已久修习诸菩萨地，已久修习一切陀罗尼门、三摩地门，已久修习五眼、六神通，已久修习如来十力乃至十八佛不共法，已久修习一切智、道相智、一切相智，已久修习一切菩萨摩诃萨行，已久修习诸佛无上正等菩提，已久修习一切智智。当知是菩萨摩诃萨住童真地，一切所愿无不满足，常见诸佛无时暂舍，于诸善根恒不远离，常能成熟所化有情，常能严净所居佛土，从一佛国趣一佛国，供养恭敬、尊重赞叹诸佛世尊，听受修行无上乘法。当知是菩萨摩诃萨已得无断无尽辩才，已得微妙陀罗尼法成就最上微妙色身，已得诸佛授圆满记，于随所乐为度有情，受诸有身已得自在。
　　「当知是菩萨摩诃萨善入所缘、善入行相，善入字法、善入非字法，善入言说、善入不言说，善入一语、善入二语、善入多语，善入女语、善入男语、善入非女男语，善入过去时语、善入未来时语、善入现在时语，善入诸义、善入诸文，善入色、善入受、善入想、善入行、善入识，善入蕴、善入处、善入界，善入缘起、善入缘起支，善入世间、善入涅槃，善入法相，善入有为相、善入无为相、善入有为无为相，善入行相、善入非行相，善入相相、善入非相相，善入有性、善入非有性，善入自性、善入他性，善入合、善入离、善入合离，善入相应、善入不相应、善入相应不相应，善入真如、善入不虚妄性、善入不变异性、善入法性、善入法界、善入法定、善入法住，善入缘性、善入非缘性，善入诸圣谛，善入静虑、善入四无量、善入四无色定，善入六波罗蜜多，善入四念住乃至八圣道支，善入八解脱乃至十遍处，善入陀罗尼门、善入三摩地门，善入三解脱门，善入一切空性，善入五眼、善入六神通，善入如来十力乃至十八佛不共法，善入无忘失法、善入恒住舍性，善入一切智、善入道相智、善入一切相智，善入有为界、善入无为界，善入界、善入非界。
　　「善入色作意乃至识作意，善入眼处作意乃至意处作意，善入色处作意乃至法处作意，善入眼界作意乃至意界作意，善入色界作意乃至法界作意，善入眼识界作意乃至意识界作意，善入眼触作意乃至意触作意，善入眼触为缘所生诸受作意乃至意触为缘所生诸受作意，善入地界作意乃至识界作意，善入因缘作意乃至增上缘作意，善入无明作意乃至老死作意，善入布施波罗蜜多作意乃至般若波罗蜜多作意，善入内空作意乃至无性自性空作意，善入真如作意乃至不思议界作意，善入苦、集、灭、道圣谛作意，善入四念住作意乃至八圣道支作意，善入四静虑、四无量、四无色定作意，善入八解脱作意乃至十遍处作意，善入空、无相、无愿解脱门作意，善入净观地作意乃至如来地作意，善入极喜地作意乃至法云地作意，善入一切陀罗尼门、三摩地门作意，善入五眼、六神通作意，善入如来十力作意乃至十八佛不共法作意，善入三十二大士相、八十随好作意，善入无忘失法、恒住舍性作意，善入一切智、道相智、一切相智作意，善入预流果作意乃至独觉菩提作意，善入一切菩萨摩诃萨行作意，善入诸佛无上正等菩提作意，善入一切智智作意。
　　「善入色色相空，善入受、想、行、识受、想、行、识相空，如是乃至善入一切智智一切智智相空，善入轻安道、善入不轻安道，善入生、善入灭、善入住异，善入正见、善入邪见，善入见、善入非见，善入贪嗔痴、善入无贪无嗔无痴，善入一切见缠随眠结缚、善入一切见缠随眠结缚断，善入名、善入色、善入名色，善入所缘缘、善入增上缘、善入因缘、善入等无间缘，善入行、善入相，善入因、善入果，善入苦、集、灭、道，善入地狱及地狱道、善入傍生及傍生道、善入鬼界及鬼界道、善入人及人道、善入天及天道，善入预流、预流果、预流果道，善入一来、一来果、一来果道，善入不还、不还果、不还果道，善入阿罗汉、阿罗汉果、阿罗汉果道，善入独觉、独觉菩提、独觉菩提道，善入一切菩萨摩诃萨及一切菩萨摩诃萨行，善入一切如来应正等觉及诸佛无上正等菩提，善入一切智及一切智道，善入道相智及道相智道，善入一切相智及一切相智道，善入根、善入根圆满、善入根胜劣，善入慧、善入疾慧、善入利慧、善入速慧、善入力慧、善入达慧、善入广慧、善入深慧、善入大慧、善入无等慧、善入真实慧、善入珍宝慧，善入过去世、善入未来世、善入现在世，善入方便、善入愿（别本有作「顾」者）有情、善入意乐、善入增上意乐，善入文义相、善入诸圣法、善入安立三乘方便。善现！若菩萨摩诃萨行深般若波罗蜜多，引深般若波罗蜜多，修深般若波罗蜜多，得如是等种种胜利。」
　　尔时，具寿善现白佛言：「世尊！诸菩萨摩诃萨云何行深般若波罗蜜多？云何引深般若波罗蜜多？云何修深般若波罗蜜多？」
　　佛告善现：「诸菩萨摩诃萨应观色乃至识雕落故，破坏故，离散故，不自在故，不坚实故，性虚伪故，行深般若波罗蜜多。善现！汝问『诸菩萨摩诃萨云何引深般若波罗蜜多？』者，诸菩萨摩诃萨应如引虚空空引深般若波罗蜜多。善现！汝问『诸菩萨摩诃萨云何修深般若波罗蜜多？』者，诸菩萨摩诃萨应破坏诸法修深般若波罗蜜多。」
　　具寿善现复白佛言：「世尊！诸菩萨摩诃萨应经几时行深般若波罗蜜多，引深般若波罗蜜多，修深般若波罗蜜多？」
　　佛告善现：「诸菩萨摩诃萨应从初发心乃至安坐妙菩提座，行深般若波罗蜜多，引深般若波罗蜜多，修深般若波罗蜜多。」
　　具寿善现复白佛言：「世尊！诸菩萨摩诃萨应住何等心，无间行深般若波罗蜜多，引深般若波罗蜜多，修深般若波罗蜜多？」
　　佛告善现：「诸菩萨摩诃萨应从初发心乃至安坐妙菩提座，无容横起诸余作意，唯常安住一切智智相应作意，行深般若波罗蜜多，引深般若波罗蜜多，修深般若波罗蜜多。善现！是菩萨摩诃萨乃至能令心、心所法于境不转，乃得名为行深般若波罗蜜多，引深般若波罗蜜多，修深般若波罗蜜多。」
　　「世尊！诸菩萨摩诃萨行深般若波罗蜜多，引深般若波罗蜜多，修深般若波罗蜜多，当得一切智智不？」
　　「不尔！善现！」
　　「世尊！诸菩萨摩诃萨不行深般若波罗蜜多，不引深般若波罗蜜多，不修深般若波罗蜜多，当得一切智智不？」
　　「不尔！善现！」
　　「世尊！诸菩萨摩诃萨于深般若波罗蜜多亦行亦不行、亦引亦不引、亦修亦不修，当得一切智智不？」
　　「不尔！善现！」
　　「世尊！诸菩萨摩诃萨于深般若波罗蜜多非行非不行、非引非不引、非修非不修，当得一切智智不？」
　　「不尔！善现！」
　　「世尊！若尔诸菩萨摩诃萨云何当得一切智智？」
　　「善现！诸菩萨摩诃萨当得一切智智如真如。」
　　「世尊！云何真如？」
　　「善现！如实际。」
　　「世尊！云何实际？」
　　「善现！如法界。」
　　「世尊！云何法界？」
　　「善现！如我界、有情界、命者界、生者界、养者界、士夫界、补特伽罗界。」
　　「世尊！云何我界乃至补特伽罗界？」
　　「善现！于意云何？若我、若有情、若命者、若生者、若养者、若士夫、若补特伽罗为可得不？」
　　「不也！世尊！」
　　「善现！若我乃至补特伽罗既不可得，我当云何可施设我界乃至补特伽罗界？如是，善现！若菩萨摩诃萨不施设般若波罗蜜多，亦不施设一切智智，亦不施设一切法，是菩萨摩诃萨定当证得一切智智。」
　　具寿善现复白佛言：「为但般若波罗蜜多不可施设，为静虑波罗蜜多乃至布施波罗蜜多亦不可施设耶？」
　　佛告善现：「非但般若波罗蜜多不可施设，静虑波罗蜜多乃至布施波罗蜜多亦不可施设，若声闻法、若独觉法、若菩萨法、若如来法亦不可施设。善现！以要言之，一切法若有为若无为皆不可施设！」
　　具寿善现复白佛言：「若一切法皆不可施设，云何可施设是地狱、是傍生、是鬼界、是人、是天、是预流、是一来、是不还、是阿罗汉、是独觉、是菩萨、是如来、是一切法耶？」
　　佛告善现：「于意云何？有情施设及法施设实可得不？」
　　善现对曰：「不也！世尊！」
　　佛告善现：「若有情施设及法施设实不可得，我云何可施设是地狱、是傍生、是鬼界、是人、是天、是预流、是一来、是不还、是阿罗汉、是独觉、是菩萨、是如来、是一切法？如是，善现！诸菩萨摩诃萨行深般若波罗蜜多时，应学一切法皆不可施设而趣无上正等菩提。
　　具寿善现白言：「世尊！诸菩萨摩诃萨行深般若波罗蜜多时，岂不应于色学？岂不应于受、想、行、识学？如是乃至岂不应于一切智智学？」
　　佛告善现：「诸菩萨摩诃萨行深般若波罗蜜多时，应于色学不增不减，应于受、想、行、识学不增不减，如是乃至应于一切智智学不增不减。」
　　具寿善现白言：「世尊！诸菩萨摩诃萨行深般若波罗蜜多时，应云何于色学不增不减？应云何于受、想、行、识学不增不减？如是乃至应云何于一切智智学不增不减？」
　　佛告善现：「诸菩萨摩诃萨行深般若波罗蜜多时，以不生不灭故于色应学，以不生不灭故于受、想、行、识应学，如是乃至以不生不灭故于一切智智应学。」
　　具寿善现白言：「世尊！诸菩萨摩诃萨行深般若波罗蜜多时，应云何以不生不灭故于色学？应云何以不生不灭故于受、想、行、识学？如是乃至应云何以不生不灭故于一切智智学？」
　　佛告善现：「诸菩萨摩诃萨行深般若波罗蜜多时，应于色不起不作诸行若修若遣故学，应于受、想、行、识不起不作诸行若修若遣故学，如是乃至应于一切智智不起不作诸行若修若遣故学。」
　　具寿善现白言：「世尊！诸菩萨摩诃萨行深般若波罗蜜多时，应云何于色不起不作诸行若修若遣故学？应云何于受、想、行、识不起不作诸行若修若遣故学？如是乃至应云何于一切智智不起不作诸行若修若遣故学？」
　　佛告善现：「诸菩萨摩诃萨行深般若波罗蜜多时，应以观一切法自相皆空，于色不起不作诸行若修若遣故学；应以观一切法自相皆空，于受、想、行、识不起不作诸行若修若遣故学；如是乃至应以观一切法自相皆空，于一切智智不起不作诸行若修若遣故学。」

　　大般若波罗蜜多经卷第四百六十一

