
　　　　大般若波罗蜜多经　卷第三百八十三

　　　　　　大唐三藏法师玄奘奉　　诏译

　　　　初分诸功德相品第六十八之五

　　尔时，具寿善现白佛言：「世尊！若真法界、真如、实际无转越者，色与法界、真如、实际为有异不？受、想、行、识与法界、真如、实际为有异不？
　　「世尊！眼处与法界、真如、实际为有异不？耳、鼻、舌、身、意处与法界、真如、实际为有异不？
　　「世尊！色处与法界、真如、实际为有异不？声、香、味、触、法处与法界、真如、实际为有异不？
　　「世尊！眼界与法界、真如、实际为有异不？耳、鼻、舌、身、意界与法界、真如、实际为有异不？
　　「世尊！色界与法界、真如、实际为有异不？声、香、味、触、法界与法界、真如、实际为有异不？
　　「世尊！眼识界与法界、真如、实际为有异不？耳、鼻、舌、身、意识界与法界、真如、实际为有异不？
　　「世尊！眼触与法界、真如、实际为有异不？耳、鼻、舌、身、意触与法界、真如、实际为有异不？
　　「世尊！眼触为缘所生诸受与法界、真如、实际为有异不？耳、鼻、舌、身、意触为缘所生诸受与法界、真如、实际为有异不？
　　「世尊！地界与法界、真如、实际为有异不？水、火、风、空、识界与法界、真如、实际为有异不？
　　「世尊！因缘与法界、真如、实际为有异不？等无间缘、所缘缘、增上缘与法界、真如、实际为有异不？
　　「世尊！从诸缘所生法与法界、真如、实际为有异不？
　　「世尊！无明与法界、真如、实际为有异不？行、识、名色、六处、触、受、爱、取、有、生、老死愁叹苦忧恼与法界、真如、实际为有异不？
　　「世尊！布施波罗蜜多与法界、真如、实际为有异不？净戒、安忍、精进、静虑、般若波罗蜜多与法界、真如、实际为有异不？
　　「世尊！四静虑与法界、真如、实际为有异不？四无量、四无色定与法界、真如、实际为有异不？
　　「世尊！四念住与法界、真如、实际为有异不？四正断、四神足、五根、五力、七等觉支、八圣道支与法界、真如、实际为有异不？
　　「世尊！空解脱门与法界、真如、实际为有异不？无相、无愿解脱门与法界、真如、实际为有异不？
　　「世尊！内空与法界、真如、实际为有异不？外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空与法界、真如、实际为有异不？
　　「世尊！苦圣谛与法界、真如、实际为有异不？集、灭、道圣谛与法界、真如、实际为有异不？
　　「世尊！八解脱与法界、真如、实际为有异不？八胜处、九次第定、十遍处与法界、真如、实际为有异不？
　　「世尊！一切陀罗尼门与法界、真如、实际为有异不？一切三摩地门与法界、真如、实际为有异不？
　　「世尊！极喜地与法界、真如、实际为有异不？离垢地、发光地、焰慧地、极难胜地、现前地、远行地、不动地、善慧地、法云地与法界、真如、实际为有异不？
　　「世尊！五眼与法界、真如、实际为有异不？六神通与法界、真如、实际为有异不？
　　「世尊！佛十力与法界、真如、实际为有异不？四无所畏、四无碍解、十八佛不共法与法界、真如、实际为有异不？
　　「世尊！大慈与法界、真如、实际为有异不？大悲、大喜、大舍与法界、真如、实际为有异不？
　　「世尊！无忘失法与法界、真如、实际为有异不？恒住舍性与法界、真如、实际为有异不？
　　「世尊！一切智与法界、真如、实际为有异不？道相智、一切相智与法界、真如、实际为有异不？
　　「世尊！三十二大士相与法界、真如、实际为有异不？八十随好与法界、真如、实际为有异不？
　　「世尊！预流果与法界、真如、实际为有异不？一来、不还、阿罗汉果、独觉菩提与法界、真如、实际为有异不？
　　「世尊！一切菩萨摩诃萨行与法界、真如、实际为有异不？诸佛无上正等菩提与法界、真如、实际为有异不？
　　「世尊！世间法与法界、真如、实际为有异不？出世间法与法界、真如、实际为有异不？
　　「世尊！有漏法与法界、真如、实际为有异不？无漏法与法界、真如、实际为有异不？
　　「世尊！有为法与法界、真如、实际为有异不？无为法与法界、真如、实际为有异不？」
　　佛言：「不也！善现！色不异法界、真如、实际，受、想、行、识亦不异法界、真如、实际。
　　「善现！眼处不异法界、真如、实际，耳、鼻、舌、身、意处亦不异法界、真如、实际。
　　「善现！色处不异法界、真如、实际，声、香、味、触、法处亦不异法界、真如、实际。
　　「善现！眼界不异法界、真如、实际，耳、鼻、舌、身、意界亦不异法界、真如、实际。
　　「善现！色界不异法界、真如、实际，声、香、味、触、法界亦不异法界、真如、实际。
　　「善现！眼识界不异法界、真如、实际，耳、鼻、舌、身、意识界亦不异法界、真如、实际。
　　「善现！眼触不异法界、真如、实际，耳、鼻、舌、身、意触亦不异法界、真如、实际。
　　「善现！眼触为缘所生诸受不异法界、真如、实际，耳、鼻、舌、身、意触为缘所生诸受亦不异法界、真如、实际。
　　「善现！地界不异法界、真如、实际，水、火、风、空、识界亦不异法界、真如、实际。
　　「善现！因缘不异法界、真如、实际，等无间缘、所缘缘、增上缘亦不异法界、真如、实际。
　　「善现！从诸缘所生法不异法界、真如、实际。
　　「善现！无明不异法界、真如、实际，行、识、名色、六处、触、受、爱、取、有、生、老死愁叹苦忧恼亦不异法界、真如、实际。
　　「善现！布施波罗蜜多不异法界、真如、实际，净戒、安忍、精进、静虑、般若波罗蜜多亦不异法界、真如、实际。
　　「善现！四静虑不异法界、真如、实际，四无量、四无色定亦不异法界、真如、实际。
　　「善现！四念住不异法界、真如、实际，四正断、四神足、五根、五力、七等觉支、八圣道支亦不异法界、真如、实际。
　　「善现！空解脱门不异法界、真如、实际，无相、无愿解脱门亦不异法界、真如、实际。
　　「善现！内空不异法界、真如、实际，外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空亦不异法界、真如、实际。
　　「善现！苦圣谛不异法界、真如、实际，集、灭、道圣谛亦不异法界、真如、实际。
　　「善现！八解脱不异法界、真如、实际，八胜处、九次第定、十遍处亦不异法界、真如、实际。
　　「善现！一切陀罗尼门不异法界、真如、实际，一切三摩地门亦不异法界、真如、实际。
　　「善现！极喜地不异法界、真如、实际，离垢地、发光地、焰慧地、极难胜地、现前地、远行地、不动地、善慧地、法云地亦不异法界、真如、实际。
　　「善现！五眼不异法界、真如、实际，六神通亦不异法界、真如、实际。
　　「善现！佛十力不异法界、真如、实际，四无所畏、四无碍解、十八佛不共法亦不异法界、真如、实际。
　　「善现！大慈不异法界、真如、实际，大悲、大喜、大舍亦不异法界、真如、实际。
　　「善现！无忘失法不异法界、真如、实际，恒住舍性亦不异法界、真如、实际。
　　「善现！一切智不异法界、真如、实际，道相智、一切相智亦不异法界、真如、实际。
　　「善现！三十二大士相不异法界、真如、实际，八十随好亦不异法界、真如、实际。
　　「善现！预流果不异法界、真如、实际，一来、不还、阿罗汉果、独觉菩提亦不异法界、真如、实际。
　　「善现！一切菩萨摩诃萨行不异法界、真如、实际，诸佛无上正等菩提亦不异法界、真如、实际。
　　「善现！世间法不异法界、真如、实际，出世间法亦不异法界、真如、实际。
　　「善现！有漏法不异法界、真如、实际，无漏法亦不异法界、真如、实际。
　　「善现！有为法不异法界、真如、实际，无为法亦不异法界、真如、实际。」
　　时，具寿善现复白佛言：「世尊！若色不异法界、真如、实际，受、想、行、识亦不异法界、真如、实际；世尊！若眼处不异法界、真如、实际，耳、鼻、舌、身、意处亦不异法界、真如、实际；世尊！若色处不异法界、真如、实际，声、香、味、触、法处亦不异法界、真如、实际；世尊！若眼界不异法界、真如、实际，耳、鼻、舌、身、意界亦不异法界、真如、实际；世尊！若色界不异法界、真如、实际，声、香、味、触、法界亦不异法界、真如、实际；世尊！若眼识界不异法界、真如、实际，耳、鼻、舌、身、意识界亦不异法界、真如、实际；世尊！若眼触不异法界、真如、实际，耳、鼻、舌、身、意触亦不异法界、真如、实际；世尊！若眼触为缘所生诸受不异法界、真如、实际，耳、鼻、舌、身、意触为缘所生诸受亦不异法界、真如、实际；世尊！若地界不异法界、真如、实际，水、火、风、空、识界亦不异法界、真如、实际；世尊！若因缘不异法界、真如、实际，等无间缘、所缘缘、增上缘亦不异法界、真如、实际；世尊！若从诸缘所生法不异法界、真如、实际；世尊！若无明不异法界、真如、实际，行、识、名色、六处、触、受、爱、取、有、生、老死愁叹苦忧恼亦不异法界、真如、实际；世尊！若布施波罗蜜多不异法界、真如、实际，净戒、安忍、精进、静虑、般若波罗蜜多亦不异法界、真如、实际；世尊！若四静虑不异法界、真如、实际，四无量、四无色定亦不异法界、真如、实际；世尊！若四念住不异法界、真如、实际，四正断、四神足、五根、五力、七等觉支、八圣道支亦不异法界、真如、实际；世尊！若空解脱门不异法界、真如、实际，无相、无愿解脱门亦不异法界、真如、实际；世尊！若内空不异法界、真如、实际，外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空亦不异法界、真如、实际；世尊！若苦圣谛不异法界、真如、实际，集、灭、道圣谛亦不异法界、真如、实际；世尊！若八解脱不异法界、真如、实际，八胜处、九次第定、十遍处亦不异法界、真如、实际；世尊！若一切陀罗尼门不异法界、真如、实际，一切三摩地门亦不异法界、真如、实际；世尊！若极喜地不异法界、真如、实际，离垢地、发光地、焰慧地、极难胜地、现前地、远行地、不动地、善慧地、法云地亦不异法界、真如、实际；世尊！若五眼不异法界、真如、实际，六神通亦不异法界、真如、实际；世尊！若佛十力不异法界、真如、实际，四无所畏、四无碍解、十八佛不共法亦不异法界、真如、实际；世尊！若大慈不异法界、真如、实际，大悲、大喜、大舍亦不异法界、真如、实际；世尊！若无忘失法不异法界、真如、实际，恒住舍性亦不异法界、真如、实际；世尊！若一切智不异法界、真如、实际，道相智、一切相智亦不异法界、真如、实际；世尊！若三十二大士相不异法界、真如、实际，八十随好亦不异法界、真如、实际；世尊！若预流果不异法界、真如、实际，一来、不还、阿罗汉果、独觉菩提亦不异法界、真如、实际；世尊！若一切菩萨摩诃萨行不异法界、真如、实际，诸佛无上正等菩提亦不异法界、真如、实际；世尊！若世间法不异法界、真如、实际，出世间法亦不异法界、真如、实际；世尊！若有漏法不异法界、真如、实际，无漏法亦不异法界、真如、实际；世尊！若有为法不异法界、真如、实际，无为法亦不异法界、真如、实际者，云何世尊安立黑法感黑异熟，所谓地狱、傍生、鬼界？安立白法感白异熟，所谓人、天？安立黑白法感黑白异熟，所谓一分傍生、鬼界及一分人？安立非黑非白法感非黑非白异熟，所谓预流果、或一来果、或不还果、或阿罗汉果、或独觉菩提、或复无上正等菩提？」
　　佛言：「善现！依世俗谛，安立如是因果差别，不依胜义，胜义谛中不可说有因果差别。所以者何？善现！胜义谛中一切法性不可分别、无说无示，云何当有因果差别？
　　「善现！胜义谛中色无生无灭、无染无净，受、想、行、识亦无生无灭、无染无净，以毕竟空、无际空故。
　　「善现！胜义谛中眼处无生无灭、无染无净，耳、鼻、舌、身、意处亦无生无灭、无染无净，以毕竟空、无际空故。
　　「善现！胜义谛中色处无生无灭、无染无净，声、香、味、触、法处亦无生无灭、无染无净，以毕竟空、无际空故。
　　「善现！胜义谛中眼界无生无灭、无染无净，耳、鼻、舌、身、意界亦无生无灭、无染无净，以毕竟空、无际空故。
　　「善现！胜义谛中色界无生无灭、无染无净，声、香、味、触、法界亦无生无灭、无染无净，以毕竟空、无际空故。
　　「善现！胜义谛中眼识界无生无灭、无染无净，耳、鼻、舌、身、意识界亦无生无灭、无染无净，以毕竟空、无际空故。
　　「善现！胜义谛中眼触无生无灭、无染无净，耳、鼻、舌、身、意触亦无生无灭、无染无净，以毕竟空、无际空故。
　　「善现！胜义谛中眼触为缘所生诸受无生无灭、无染无净，耳、鼻、舌、身、意触为缘所生诸受亦无生无灭、无染无净，以毕竟空、无际空故。
　　「善现！胜义谛中地界无生无灭、无染无净，水、火、风、空、识界亦无生无灭、无染无净，以毕竟空、无际空故。
　　「善现！胜义谛中因缘无生无灭、无染无净，等无间缘、所缘缘、增上缘亦无生无灭、无染无净，以毕竟空、无际空故。
　　「善现！胜义谛中从诸缘所生法无生无灭、无染无净，以毕竟空、无际空故。
　　「善现！胜义谛中无明无生无灭、无染无净，行、识、名色、六处、触、受、爱、取、有、生、老死愁叹苦忧恼亦无生无灭、无染无净，以毕竟空、无际空故。
　　「善现！胜义谛中布施波罗蜜多无生无灭、无染无净，净戒、安忍、精进、静虑、般若波罗蜜多亦无生无灭、无染无净，以毕竟空、无际空故。
　　「善现！胜义谛中四静虑无生无灭、无染无净，四无量、四无色定亦无生无灭、无染无净，以毕竟空、无际空故。
　　「善现！胜义谛中四念住无生无灭、无染无净，四正断、四神足、五根、五力、七等觉支、八圣道支亦无生无灭、无染无净，以毕竟空、无际空故。
　　「善现！胜义谛中空解脱门无生无灭、无染无净，无相、无愿解脱门亦无生无灭、无染无净，以毕竟空、无际空故。
　　「善现！胜义谛中内空无生无灭、无染无净，外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空亦无生无灭、无染无净，以毕竟空、无际空故。
　　「善现！胜义谛中苦圣谛无生无灭、无染无净，集、灭、道圣谛亦无生无灭、无染无净，以毕竟空、无际空故。
　　「善现！胜义谛中八解脱无生无灭、无染无净，八胜处、九次第定、十遍处亦无生无灭、无染无净，以毕竟空、无际空故。
　　「善现！胜义谛中一切陀罗尼门无生无灭、无染无净，一切三摩地门亦无生无灭、无染无净，以毕竟空、无际空故。
　　「善现！胜义谛中极喜地无生无灭、无染无净，离垢地、发光地、焰慧地、极难胜地、现前地、远行地、不动地、善慧地、法云地亦无生无灭、无染无净，以毕竟空、无际空故。
　　「善现！胜义谛中五眼无生无灭、无染无净，六神通亦无生无灭、无染无净，以毕竟空、无际空故。
　　「善现！胜义谛中佛十力无生无灭、无染无净，四无所畏、四无碍解、十八佛不共法亦无生无灭、无染无净，以毕竟空、无际空故。
　　「善现！胜义谛中大慈无生无灭、无染无净，大悲、大喜、大舍亦无生无灭、无染无净，以毕竟空、无际空故。
　　「善现！胜义谛中无忘失法无生无灭、无染无净，恒住舍性亦无生无灭、无染无净，以毕竟空、无际空故。
　　「善现！胜义谛中一切智无生无灭、无染无净，道相智、一切相智亦无生无灭、无染无净，以毕竟空、无际空故。
　　「善现！胜义谛中三十二大士相无生无灭、无染无净，八十随好亦无生无灭、无染无净，以毕竟空、无际空故。
　　「善现！胜义谛中预流果无生无灭、无染无净，一来、不还、阿罗汉果、独觉菩提亦无生无灭、无染无净，以毕竟空、无际空故。
　　「善现！胜义谛中一切菩萨摩诃萨行无生无灭、无染无净，诸佛无上正等菩提亦无生无灭、无染无净，以毕竟空、无际空故。
　　「善现！胜义谛中世间法无生无灭、无染无净，出世间法亦无生无灭、无染无净，以毕竟空、无际空故。
　　「善现！胜义谛中有漏法无生无灭、无染无净，无漏法亦无生无灭、无染无净，以毕竟空、无际空故。
　　「善现！胜义谛中有为法无生无灭、无染无净，无为法亦无生无灭、无染无净，以毕竟空、无际空故。」
　　时，具寿善现复白佛言：「世尊！若依世俗谛故，安立因果差别，不依胜义谛者，则一切愚夫异生皆应有预流果、或应有一来果、或应有不还果、或应有阿罗汉果、或应有独觉菩提、或应有阿耨多罗三藐三菩提？」
　　佛告善现：「于汝意云何？一切愚夫异生为如实知世俗谛及胜义谛不？若如实知，彼应有预流果、或应有一来果、或应有不还果、或应有阿罗汉果、或应有独觉菩提、或应有阿耨多罗三藐三菩提。然诸愚夫异生不如实知世俗谛及胜义谛，无圣道、无修圣道，彼云何有圣果差别？唯诸圣者能如实知世俗谛及胜义谛，有圣道、有修圣道，是故得有圣果差别。」
　　具寿善现白佛言：「世尊！若修圣道，得圣果不？」
　　佛言：「不也！善现！非修圣道能得圣果，亦非不修圣道能得圣果，非离圣道能得圣果，亦非住圣道中能得圣果。何以故？善现！胜义谛中道及道果不可得故。如是，善现！菩萨摩诃萨行深般若波罗蜜多时，虽为有情安立圣果种种差别，而不分别如是圣果在有为界或无为界安立差别。」
　　尔时，具寿善现白佛言：「世尊！若不分别如是圣果在有为界或无为界安立差别，云何世尊说断三结名预流果，薄欲贪、嗔名一来果，断顺下分五结永尽名不还果，断顺上分五结永尽名阿罗汉果，令所有集法皆成灭法名独觉菩提，永断一切习气相续名为无上正等菩提？世尊！我云何知佛所说义，谓不分别如是圣果在有为界或无为界安立差别？」
　　佛告善现：「汝意云何？所说预流、一来、不还、阿罗汉果、独觉菩提、诸佛无上正等菩提，如是圣果为是有为、为是无为？」
　　善现答言：「如是圣果皆是无为，非是有为。」
　　佛告善现：「无为法中有分别不？」
　　善现答言：「不也！世尊！不也！善逝！」
　　佛告善现：「汝意云何？若善男子、善女人等，通达一切有为、无为皆同一相，所谓无相，是善男子、善女人等当于尔时，颇于诸法有所分别此是有为或无为不？」
　　善现答言：「不也！世尊！不也！善逝！」
　　佛告善现：「菩萨摩诃萨亦复如是，行深般若波罗蜜多时，虽为有情宣说诸法，而不分别所说法相，谓内空故、或外空故、或内外空故、或空空故、或大空故、或胜义空故、或有为空故、或无为空故、或毕竟空故、或无际空故、或散空故、或无变异空故、或本性空故、或自相空故、或共相空故、或一切法空故、或不可得空故、或无性空故、或自性空故、或无性自性空故。
　　「善现！是菩萨摩诃萨自于诸法无所执著，亦能教他于诸法中无所执著，谓于布施、净戒、安忍、精进、静虑、般若波罗蜜多，若于四静虑、四无量、四无色定，若于四念住、四正断、四神足、五根、五力、七等觉支、八圣道支，若于内空、外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，若于真如乃至不思议界，若于苦、集、灭、道圣谛，若于空、无相、无愿解脱门，若于八解脱、八胜处、九次第定、十遍处，若于一切陀罗尼门、三摩地门，若于菩萨十地，若于五眼、六神通，若于佛十力、四无所畏、四无碍解、大慈、大悲、大喜、大舍、十八佛不共法，若于无忘失法、恒住舍性，若于一切智、道相智、一切相智等皆无执著，无执著故于一切处皆得无碍。
　　「如诸如来、应、正等觉所变化者，虽行布施、净戒、安忍、精进、静虑、般若波罗蜜多，而于彼果不受不著，唯为有情般涅槃故；虽行四静虑、四无量、四无色定，而于彼果不受不著，唯为有情般涅槃故；虽行四念住、四正断、四神足、五根、五力、七等觉支、八圣道支，而于彼果不受不著，唯为有情般涅槃故；虽行内空、外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，而于彼果不受不著，唯为有情般涅槃故；虽行真如乃至不思议界，而于彼果不受不著，唯为有情般涅槃故；虽行苦、集、灭、道圣谛，而于彼果不受不著，唯为有情般涅槃故；虽行空、无相、无愿解脱门，而于彼果不受不著，唯为有情般涅槃故；虽行八解脱、八胜处、九次第定、十遍处，而于彼果不受不著，唯为有情般涅槃故；虽行一切陀罗尼门、一切三摩地门，而于彼果不受不著，唯为有情般涅槃故；虽行菩萨十地，而于彼果不受不著，唯为有情般涅槃故；虽行五眼、六神通，而于彼果不受不著，唯为有情般涅槃故；虽行佛十力、四无所畏、四无碍解、大慈、大悲、大喜、大舍、十八佛不共法，而于彼果不受不著，唯为有情般涅槃故；虽行无忘失法、恒住舍性，而于彼果不受不著，唯为有情般涅槃故；虽行一切智、道相智、一切相智等，而于彼果不受不著，唯为有情般涅槃故。善现！菩萨摩诃萨亦复如是，行深般若波罗蜜多时，于一切法若世间若出世间、若有漏若无漏、若有为若无为，皆无所住亦无所碍。何以故？善达诸法如实相故。」

　　　　初分诸法平等品第六十九之一

　　尔时，具寿善现白佛言：「世尊！云何菩萨摩诃萨行深般若波罗蜜多时，于一切法善达实相？」
　　佛言：「善现！如诸如来、应、正等觉所变化者，不行于贪，不行于嗔，不行于痴；不行于色，亦不行于受、想、行、识；不行于眼处，亦不行于耳、鼻、舌、身、意处；不行于色处，亦不行于声、香、味、触、法处；不行于眼界，亦不行于耳、鼻、舌、身、意界；不行于眼识界，亦不行于耳、鼻、舌、身、意识界；不行于眼触，亦不行于耳、鼻、舌、身、意触；不行于眼触为缘所生诸受，亦不行于耳、鼻、舌、身、意触为缘所生诸受；不行于地界，亦不行于水、火、风、空、识界；不行于因缘，亦不行于等无间缘、所缘缘、增上缘；不行于从诸缘所生法；不行于无明，亦不行于行、识、名色、六处、触、受、爱、取、有、生、老死愁叹苦忧恼；不行于布施波罗蜜多，亦不行于净戒、安忍、精进、静虑、般若波罗蜜多；不行于四静虑，亦不行于四无量、四无色定；不行于四念住，亦不行于四正断、四神足、五根、五力、七等觉支、八圣道支；不行于空解脱门，亦不行于无相、无愿解脱门；不行于内空，亦不行于外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空；不行于真如乃至不思议界；不行于苦圣谛，亦不行于集、灭、道圣谛；不行于八解脱，亦不行于八胜处、九次第定、十遍处；不行于一切陀罗尼门，亦不行于一切三摩地门；不行于极喜地，亦不行于离垢地、发光地、焰慧地、极难胜地、现前地、远行地、不动地、善慧地、法云地；不行于五眼，亦不行于六神通；不行于佛十力，亦不行于四无所畏、四无碍解、十八佛不共法；不行于大慈，亦不行于大悲、大喜、大舍；不行于无忘失法，亦不行于恒住舍性；不行于一切智，亦不行于道相智、一切相智；不行于三十二大士相，亦不行于八十随好；不行于预流果，亦不行于一来、不还、阿罗汉果、独觉菩提；不行于一切菩萨摩诃萨行，亦不行于诸佛无上正等菩提；不行于内法，亦不行于外法；不行于随眠，亦不行于缠；不行于世间法，亦不行于出世间法；不行于有漏法，亦不行于无漏法；不行于有为法，亦不行于无为法；不行于道，亦不行于道果。
　　「善现！菩萨摩诃萨行深般若波罗蜜多时亦复如是，于一切法都无所行，是为善达诸法实相，谓于法性无所分别。」
　　时，具寿善现复白佛言：「世尊！云何如来、应、正等觉所变化者现修圣道？」
　　佛告善现：「彼诸如来、应、正等觉所变化者，依修圣道不染不净，亦不轮回五趣生死。」
　　具寿善现复白佛言：「世尊！云何菩萨摩诃萨行深般若波罗蜜多时，通达诸法皆无实事？」
　　佛告善现：「于意云何？彼诸如来、应、正等觉所变化者为有实事，依斯实事有染有净，及有轮回五趣事不？」
　　善现答言：「不也！世尊！不也！善逝！非诸如来、应、正等觉所变化者有少实事，非依彼事有染有净，亦无轮回五趣生死。」
　　佛言：「善现！菩萨摩诃萨行深般若波罗蜜多时，于一切法善达实相亦复如是，通达诸法都无实事。」
　　尔时，具寿善现白佛言：「世尊！为一切色皆如化不？一切受、想、行、识亦如化不？一切眼处皆如化不？一切耳、鼻、舌、身、意处亦如化不？一切色处皆如化不？一切声、香、味、触、法处亦如化不？一切眼界皆如化不？一切耳、鼻、舌、身、意界亦如化不？一切色界皆如化不？一切声、香、味、触、法界亦如化不？一切眼识界皆如化不？一切耳、鼻、舌、身、意识界亦如化不？一切眼触皆如化不？一切耳、鼻、舌、身、意触亦如化不？一切眼触为缘所生诸受皆如化不？一切耳、鼻、舌、身、意触为缘所生诸受亦如化不？一切地界皆如化不？一切水、火、风、空、识界亦如化不？一切因缘皆如化不？一切等无间缘、所缘缘、增上缘亦如化不？一切从缘所生诸法皆如化不？一切无明皆如化不？一切行、识、名色、六处、触、受、爱、取、有、生、老死愁叹苦忧恼亦如化不？如是乃至一切世间法皆如化不？一切出世间（别本或无「间」字）法亦如化不？一切有漏法皆如化不？一切无漏法亦如化不？一切有为法皆如化不？一切无为法亦如化不？」
　　佛告善现：「如是！如是！如汝所说。一切法皆如化。」

　　大般若波罗蜜多经卷第三百八十三

