
　　　　大般若波罗蜜多经　卷第四十一

　　　　　　大唐三藏法师玄奘奉　　诏译

　　　　初分般若行相品第十之四

　　「舍利子！若菩萨摩诃萨有方便善巧修行般若波罗蜜多时，不行布施波罗蜜多，不行布施波罗蜜多相，是行般若波罗蜜多；不行净戒、安忍、精进、静虑、般若波罗蜜多，不行净戒、安忍、精进、静虑、般若波罗蜜多相，是行般若波罗蜜多。不行布施波罗蜜多常无常，不行布施波罗蜜多常无常相，是行般若波罗蜜多；不行净戒、安忍、精进、静虑、般若波罗蜜多常无常，不行净戒、安忍、精进、静虑、般若波罗蜜多常无常相，是行般若波罗蜜多。不行布施波罗蜜多乐苦，不行布施波罗蜜多乐苦相，是行般若波罗蜜多；不行净戒、安忍、精进、静虑、般若波罗蜜多乐苦，不行净戒、安忍、精进、静虑、般若波罗蜜多乐苦相，是行般若波罗蜜多。不行布施波罗蜜多我无我，不行布施波罗蜜多我无我相，是行般若波罗蜜多；不行净戒、安忍、精进、静虑、般若波罗蜜多我无我，不行净戒、安忍、精进、静虑、般若波罗蜜多我无我相，是行般若波罗蜜多。不行布施波罗蜜多净不净，不行布施波罗蜜多净不净相，是行般若波罗蜜多；不行净戒、安忍、精进、静虑、般若波罗蜜多净不净，不行净戒、安忍、精进、静虑、般若波罗蜜多净不净相，是行般若波罗蜜多。不行布施波罗蜜多空不空，不行布施波罗蜜多空不空相，是行般若波罗蜜多；不行净戒、安忍、精进、静虑、般若波罗蜜多空不空，不行净戒、安忍、精进、静虑、般若波罗蜜多空不空相，是行般若波罗蜜多。不行布施波罗蜜多无相有相，不行布施波罗蜜多无相有相相，是行般若波罗蜜多；不行净戒、安忍、精进、静虑、般若波罗蜜多无相有相，不行净戒、安忍、精进、静虑、般若波罗蜜多无相有相相，是行般若波罗蜜多。不行布施波罗蜜多无愿有愿，不行布施波罗蜜多无愿有愿相，是行般若波罗蜜多；不行净戒、安忍、精进、静虑、般若波罗蜜多无愿有愿，不行净戒、安忍、精进、静虑、般若波罗蜜多无愿有愿相，是行般若波罗蜜多。不行布施波罗蜜多寂静不寂静，不行布施波罗蜜多寂静不寂静相，是行般若波罗蜜多；不行净戒、安忍、精进、静虑、般若波罗蜜多寂静不寂静，不行净戒、安忍、精进、静虑、般若波罗蜜多寂静不寂静相，是行般若波罗蜜多。不行布施波罗蜜多远离不远离，不行布施波罗蜜多远离不远离相，是行般若波罗蜜多；不行净戒、安忍、精进、静虑、般若波罗蜜多远离不远离，不行净戒、安忍、精进、静虑、般若波罗蜜多远离不远离相，是行般若波罗蜜多。
　　「舍利子当知！是为菩萨摩诃萨有方便善巧修行般若波罗蜜多。何以故？舍利子！布施波罗蜜多布施波罗蜜多性空，净戒、安忍、精进、静虑、般若波罗蜜多净戒、安忍、精进、静虑、般若波罗蜜多性空。舍利子！是布施波罗蜜多非布施波罗蜜多空，是布施波罗蜜多空非布施波罗蜜多，布施波罗蜜多不离空，空不离布施波罗蜜多，布施波罗蜜多即是空，空即是布施波罗蜜多；净戒、安忍、精进、静虑、般若波罗蜜多亦复如是。
　　「舍利子！若菩萨摩诃萨有方便善巧修行般若波罗蜜多时，不行五眼，不行五眼相，是行般若波罗蜜多；不行六神通，不行六神通相，是行般若波罗蜜多。不行五眼常无常，不行五眼常无常相，是行般若波罗蜜多；不行六神通常无常，不行六神通常无常相，是行般若波罗蜜多。不行五眼乐苦，不行五眼乐苦相，是行般若波罗蜜多；不行六神通乐苦，不行六神通乐苦相，是行般若波罗蜜多。不行五眼我无我，不行五眼我无我相，是行般若波罗蜜多；不行六神通我无我，不行六神通我无我相，是行般若波罗蜜多。不行五眼净不净，不行五眼净不净相，是行般若波罗蜜多；不行六神通净不净，不行六神通净不净相，是行般若波罗蜜多。不行五眼空不空，不行五眼空不空相，是行般若波罗蜜多；不行六神通空不空，不行六神通空不空相，是行般若波罗蜜多。不行五眼无相有相，不行五眼无相有相相，是行般若波罗蜜多；不行六神通无相有相，不行六神通无相有相相，是行般若波罗蜜多。不行五眼无愿有愿，不行五眼无愿有愿相，是行般若波罗蜜多；不行六神通无愿有愿，不行六神通无愿有愿相，是行般若波罗蜜多。不行五眼寂静不寂静，不行五眼寂静不寂静相，是行般若波罗蜜多；不行六神通寂静不寂静，不行六神通寂静不寂静相，是行般若波罗蜜多。不行五眼远离不远离，不行五眼远离不远离相，是行般若波罗蜜多；不行六神通远离不远离，不行六神通远离不远离相，是行般若波罗蜜多。
　　「舍利子当知！是为菩萨摩诃萨有方便善巧修行般若波罗蜜多。何以故？舍利子！五眼五眼性空，六神通六神通性空。舍利子！是五眼非五眼空，是五眼空非五眼，五眼不离空，空不离五眼，五眼即是空，空即是五眼；六神通亦复如是。
　　「舍利子！若菩萨摩诃萨有方便善巧修行般若波罗蜜多时，不行佛十力，不行佛十力相，是行般若波罗蜜多；不行四无所畏、四无碍解、大慈、大悲、大喜、大舍、十八佛不共法、一切智、道相智、一切相智，不行四无所畏乃至一切相智相，是行般若波罗蜜多。不行佛十力常无常，不行佛十力常无常相，是行般若波罗蜜多；不行四无所畏、四无碍解、大慈、大悲、大喜、大舍、十八佛不共法、一切智、道相智、一切相智常无常，不行四无所畏乃至一切相智常无常相，是行般若波罗蜜多。不行佛十力乐苦，不行佛十力乐苦相，是行般若波罗蜜多；不行四无所畏、四无碍解、大慈、大悲、大喜、大舍、十八佛不共法、一切智、道相智、一切相智乐苦，不行四无所畏乃至一切相智乐苦相，是行般若波罗蜜多。不行佛十力我无我，不行佛十力我无我相，是行般若波罗蜜多；不行四无所畏、四无碍解、大慈、大悲、大喜、大舍、十八佛不共法、一切智、道相智、一切相智我无我，不行四无所畏乃至一切相智我无我相，是行般若波罗蜜多。不行佛十力净不净，不行佛十力净不净相，是行般若波罗蜜多；不行四无所畏、四无碍解、大慈、大悲、大喜、大舍、十八佛不共法、一切智、道相智、一切相智净不净，不行四无所畏乃至一切相智净不净相，是行般若波罗蜜多。不行佛十力空不空，不行佛十力空不空相，是行般若波罗蜜多；不行四无所畏、四无碍解、大慈、大悲、大喜、大舍、十八佛不共法、一切智、道相智、一切相智空不空，不行四无所畏乃至一切相智空不空相，是行般若波罗蜜多。不行佛十力无相有相，不行佛十力无相有相相，是行般若波罗蜜多；不行四无所畏、四无碍解、大慈、大悲、大喜、大舍、十八佛不共法、一切智、道相智、一切相智无相有相，不行四无所畏乃至一切相智无相有相相，是行般若波罗蜜多。不行佛十力无愿有愿，不行佛十力无愿有愿相，是行般若波罗蜜多；不行四无所畏、四无碍解、大慈、大悲、大喜、大舍、十八佛不共法、一切智、道相智、一切相智无愿有愿，不行四无所畏乃至一切相智无愿有愿相，是行般若波罗蜜多。不行佛十力寂静不寂静，不行佛十力寂静不寂静相，是行般若波罗蜜多；不行四无所畏、四无碍解、大慈、大悲、大喜、大舍、十八佛不共法、一切智、道相智、一切相智寂静不寂静，不行四无所畏乃至一切相智寂静不寂静相，是行般若波罗蜜多。不行佛十力远离不远离，不行佛十力远离不远离相，是行般若波罗蜜多；不行四无所畏、四无碍解、大慈、大悲、大喜、大舍、十八佛不共法、一切智、道相智、一切相智远离不远离，不行四无所畏乃至一切相智远离不远离相，是行般若波罗蜜多。
　　「舍利子当知！是为菩萨摩诃萨有方便善巧修行般若波罗蜜多。何以故？舍利子！佛十力佛十力性空，四无所畏、四无碍解、大慈、大悲、大喜、大舍、十八佛不共法、一切智、道相智、一切相智四无所畏乃至一切相智性空。舍利子！是佛十力非佛十力空，是佛十力空非佛十力，佛十力不离空，空不离佛十力，佛十力即是空，空即是佛十力；四无所畏乃至一切相智亦复如是。舍利子！如是菩萨摩诃萨，有方便善巧修行般若波罗蜜多，能得无上正等菩提。
　　「舍利子！是菩萨摩诃萨修行般若波罗蜜多时，于一切法不取有、不取非有、不取亦有亦非有、不取非有非非有，于不取亦不取。」
　　时，舍利子问善现言：「何因缘故，是菩萨摩诃萨修行般若波罗蜜多时，于一切法都无所取？」
　　善现答言：「由一切法自性不可得。何以故？一切法以无性为自性故。由此因缘，若菩萨摩诃萨修行般若波罗蜜多时，于一切法若取有、若取非有、若取亦有亦非有、若取非有非非有、若取不取，非行般若波罗蜜多。所以者何？以一切法都无自性不可取故。舍利子！是菩萨摩诃萨修行般若波罗蜜多时，于般若波罗蜜多不取行、不取不行、不取亦行亦不行、不取非行非不行，于不取亦不取。」
　　时，舍利子问善现言：「何因缘故，是菩萨摩诃萨修行般若波罗蜜多时，于般若波罗蜜多都无所取？」
　　善现答言：「由般若波罗蜜多自性不可得。何以故？般若波罗蜜多以无性为自性故。由此因缘，若菩萨摩诃萨修行般若波罗蜜多时，于般若波罗蜜多若取行、若取不行、若取亦行亦不行、若取非行非不行、若取不取，非行般若波罗蜜多。所以者何？以般若波罗蜜多都无自性不可取故。舍利子！是菩萨摩诃萨修行般若波罗蜜多时，于一切法及般若波罗蜜多都无所取、无所执著，是名菩萨摩诃萨于一切法无所取著三摩地。此三摩地微妙殊胜广大无量，能集无边无碍作用，不共一切声闻、独觉。舍利子！若菩萨摩诃萨于此三摩地恒住不舍，速证无上正等菩提。」
　　时，舍利子问善现言：「诸菩萨摩诃萨，为但于此一三摩地恒住不舍速证无上正等菩提，为更有余诸三摩地恒住不舍亦令菩萨摩诃萨速证无上正等菩提？」
　　善现答言：「非但于此一三摩地，更有所余诸三摩地诸菩萨摩诃萨恒住不舍，速证无上正等菩提。」
　　舍利子言：「何者是耶？」
　　善现答言：「所谓健行三摩地、宝印三摩地、狮子游戏三摩地、妙月三摩地、月幢相三摩地、一切法海三摩地、观顶三摩地、法界决定三摩地、决定幢相三摩地、金刚喻三摩地、入法印三摩地、三摩地王三摩地、善安住三摩地、善立定王三摩地、放光三摩地、无忘失三摩地、放光无忘失三摩地、精进力三摩地、庄严力三摩地、等涌三摩地、入一切言词决定三摩地、入一切名字决定三摩地、观方三摩地、总持印三摩地、诸法等趣海印三摩地、王印三摩地、遍覆虚空三摩地、金刚轮三摩地、三轮清净三摩地、无量光三摩地、无著无障三摩地、断诸法转三摩地、弃舍珍宝三摩地、遍照三摩地、不眴三摩地、无相住三摩地、不思惟三摩地、降伏四魔三摩地、无垢灯三摩地、无边光三摩地、发光三摩地、普照三摩地、净坚定三摩地、狮子奋迅三摩地、狮子频申三摩地、狮子欠呿三摩地、无垢光三摩地、妙乐三摩地、电灯三摩地、无尽三摩地、最胜幢相三摩地、帝相三摩地、顺明正流三摩地、具威光三摩地、离尽三摩地、不可动转三摩地、寂静三摩地、无瑕隙三摩地、日灯三摩地、月净三摩地、净眼三摩地、净光三摩地、月灯三摩地、发明三摩地、应作不应作三摩地、智相三摩地、金刚鬘三摩地、住心三摩地、普明三摩地、妙安立三摩地、宝积三摩地、妙法印三摩地、一切法性平等三摩地、弃舍尘爱三摩地、法涌圆满三摩地、入法顶三摩地、宝性三摩地、舍喧诤三摩地、飘散三摩地、分别法句三摩地、决定三摩地、无垢行三摩地、字平等相三摩地、离文字相三摩地、断所缘三摩地、无变异三摩地、无种类三摩地、入名相三摩地、无所作三摩地、入决定名三摩地、行无相三摩地、离翳闇三摩地、具行三摩地、不变动三摩地、度境界三摩地、集一切功德三摩地、无心住三摩地、决定住三摩地、净妙花三摩地、具觉支三摩地、无边辩三摩地、无边灯三摩地、无等等三摩地、超一切法三摩地、决判诸法三摩地、散疑三摩地、无所住三摩地、一相庄严三摩地、引发行相三摩地、一行相三摩地、离诸行相三摩地、妙行三摩地、达诸有底远离三摩地、入一切施设语言三摩地、坚固宝三摩地、于一切法无所取著三摩地、电焰庄严三摩地、除遣三摩地、无胜三摩地、法炬三摩地、慧灯三摩地、趣向不退转神通三摩地、解脱音声文字三摩地、炬炽法（别本有作「然」者）三摩地、严净相三摩地、无相三摩地、无浊忍相三摩地、具一切妙相三摩地、具总持三摩地、不喜一切苦乐三摩地、无尽行相三摩地、摄伏一切正邪性三摩地、断憎爱三摩地、离违顺三摩地、无垢明三摩地、极坚固三摩地、满月净光三摩地、大庄严三摩地、无热（别本有作「执」者）电光三摩地、能照一切世间三摩地、能救一切世间三摩地、定平等性三摩地、无尘有尘平等理趣三摩地、无诤有诤平等理趣三摩地、无巢穴无标帜无爱乐三摩地、决定安住真如三摩地、器中涌出三摩地、烧诸烦恼三摩地、大智慧炬三摩地、出生十力三摩地、开阐三摩地、坏身恶行三摩地、坏语恶行三摩地、坏意恶行三摩地、善观察三摩地、如虚空三摩地、无染著如虚空三摩地。
　　「舍利子！若菩萨摩诃萨于如是等诸三摩地恒住不舍，速证无上正等菩提。复有所余无量无数三摩地门、陀罗尼门，若菩萨摩诃萨能善修学，亦令速证阿耨多罗三藐三菩提。」
　　尔时，具寿善现承佛神力语舍利子言：「若菩萨摩诃萨住如是等三摩地者，当知已为过去诸佛之所授记，亦为现在十方诸佛之所授记。舍利子！是菩萨摩诃萨，虽住如是诸三摩地，而不见此诸三摩地，亦不著此诸三摩地，亦不念言：『我已入此诸三摩地，我今入此诸三摩地，我当入此诸三摩地，唯我能入非余所能。』彼如是等寻思分别，由斯定力皆不现行。」
　　时，舍利子问善现言：「为别实有菩萨摩诃萨住如是等诸三摩地，已为过去现在诸佛所授记耶？」
　　善现答言：「不也！舍利子！何以故？舍利子！般若波罗蜜多不异诸三摩地，诸三摩地不异般若波罗蜜多。菩萨摩诃萨不异般若波罗蜜多及三摩地，般若波罗蜜多及三摩地不异菩萨摩诃萨。般若波罗蜜多即是诸三摩地，诸三摩地即是般若波罗蜜多。菩萨摩诃萨即是般若波罗蜜多及三摩地，般若波罗蜜多及三摩地即是菩萨摩诃萨。所以者何？以一切法性平等故。」
　　舍利子言：「若一切法性平等者，此三摩地可示现不？」
　　善现答言：「不可示现。」
　　舍利子言：「是菩萨摩诃萨于此三摩地有想解不？」
　　善现答言：「彼无想解。」
　　舍利子言：「彼何故无想解？」
　　善现答言：「彼无分别故。」
　　舍利子言：「彼何故无分别？」
　　善现答言：「一切法性都无所有故，彼于定不起分别。由此因缘，是菩萨摩诃萨于一切法及三摩地俱无想解。何以故？以一切法及三摩地俱无所有，无所有中分别想解无由起故。」
　　时，薄伽梵赞善现言：「善哉！善哉！如汝所说。故我说汝住无诤定声闻众中最为第一，由斯我说与义相应。善现！菩萨摩诃萨欲学般若波罗蜜多应如是学，欲学静虑、精进、安忍、净戒、布施波罗蜜多应如是学。善现！菩萨摩诃萨欲学四静虑应如是学，欲学四无量、四无色定应如是学。善现！菩萨摩诃萨欲学四念住应如是学，欲学四正断、四神足、五根、五力、七等觉支、八圣道支应如是学。善现！菩萨摩诃萨欲学五眼应如是学，欲学六神通应如是学。善现！菩萨摩诃萨欲学佛十力应如是学，欲学四无所畏、四无碍解、大慈、大悲、大喜、大舍、十八佛不共法、一切智、道相智、一切相智应如是学。」
　　时，舍利子白佛言：「世尊！菩萨摩诃萨作如是学，为正学般若波罗蜜多，乃至为正学一切相智耶？」
　　佛告舍利子：「菩萨摩诃萨作如是学，为正学般若波罗蜜多，以无所得为方便故。乃至为正学一切相智，以无所得为方便故。」
　　时，舍利子复白佛言：「世尊！菩萨摩诃萨作如是学，以无所得为方便学般若波罗蜜多，乃至以无所得为方便学一切相智耶？」
　　佛告舍利子：「菩萨摩诃萨作如是学，以无所得为方便学般若波罗蜜多，乃至以无所得为方便学一切相智。」
　　舍利子言：「无所得者，为何等法不可得耶？」
　　佛言：「我不可得，毕竟净故；有情、命者、生者、养者、士夫、数取趣、意生、儒童、作者、使作者、起者、使起者、受者、使受者、知者、见者不可得，毕竟净故。色不可得，毕竟净故；受、想、行、识不可得，毕竟净故。眼处不可得，毕竟净故；耳、鼻、舌、身、意处不可得，毕竟净故。色处不可得，毕竟净故；声、香、味、触、法处不可得，毕竟净故。眼界、色界、眼识界及眼触、眼触为缘所生诸受不可得，毕竟净故；耳界、声界、耳识界及耳触、耳触为缘所生诸受不可得，毕竟净故；鼻界、香界、鼻识界及鼻触、鼻触为缘所生诸受不可得，毕竟净故；舌界、味界、舌识界及舌触、舌触为缘所生诸受不可得，毕竟净故；身界、触界、身识界及身触、身触为缘所生诸受不可得，毕竟净故；意界、法界、意识界及意触、意触为缘所生诸受不可得，毕竟净故。地界不可得，毕竟净故；水、火、风、空、识界不可得，毕竟净故。欲界不可得，毕竟净故；色、无色界不可得，毕竟净故。苦圣谛不可得，毕竟净故；集、灭、道圣谛不可得，毕竟净故。无明不可得，毕竟净故；行、识、名色、六处、触、受、爱、取、有、生、老死愁叹苦忧恼不可得，毕竟净故。四静虑不可得，毕竟净故；四无量、四无色定不可得，毕竟净故。四念住不可得，毕竟净故；四正断、四神足、五根、五力、七等觉支、八圣道支不可得，毕竟净故。布施波罗蜜多不可得，毕竟净故；净戒、安忍、精进、静虑、般若波罗蜜多不可得，毕竟净故。五眼不可得，毕竟净故；六神通不可得，毕竟净故。佛十力不可得，毕竟净故；四无所畏、四无碍解、大慈、大悲、大喜、大舍、十八佛不共法、一切智、道相智、一切相智不可得，毕竟净故。预流不可得，毕竟净故；一来、不还、阿罗汉不可得，毕竟净故。独觉不可得，毕竟净故；菩萨不可得，毕竟净故；如来不可得，毕竟净故。」
　　舍利子言：「世尊！所说毕竟净者是何等义？」
　　佛言：「诸法不出不生、不没不尽、无染无净、无得无为，如是名为毕竟净义。」
　　尔时，舍利子白佛言：「世尊！菩萨摩诃萨如是学时为学何法？」
　　佛告舍利子：「菩萨摩诃萨如是学时，于一切法都无所学。何以故？非一切法如是而有，如诸愚夫异生所执可于中学。」
　　舍利子言：「若尔诸法如何而有？」
　　佛言：「诸法如无所有如是而有，若于如是无所有法不能了达，说名无明。」
　　舍利子言：「何等法无所有，若不了达说名无明？」
　　佛言：「色无所有，受、想、行、识无所有，以内空故、外空故、内外空故、空空故、大空故、胜义空故、有为空故、无为空故、毕竟空故、无际空故、散空故、无变异空故、本性空故、自相空故、共相空故、一切法空故、不可得空故、无性空故、自性空故、无性自性空故。
　　「舍利子！眼处无所有，耳、鼻、舌、身、意处无所有，以内空故乃至无性自性空故。色处无所有，声、香、味、触、法处无所有，以内空故乃至无性自性空故。
　　「舍利子！眼界、色界、眼识界及眼触、眼触为缘所生诸受无所有，以内空故乃至无性自性空故；耳界、声界、耳识界及耳触、耳触为缘所生诸受无所有，以内空故乃至无性自性空故；鼻界、香界、鼻识界及鼻触、鼻触为缘所生诸受无所有，以内空故乃至无性自性空故；舌界、味界、舌识界及舌触、舌触为缘所生诸受无所有，以内空故乃至无性自性空故；身界、触界、身识界及身触、身触为缘所生诸受无所有，以内空故乃至无性自性空故；意界、法界、意识界及意触、意触为缘所生诸受无所有，以内空故乃至无性自性空故。
　　「舍利子！地界无所有，水、火、风、空、识界无所有，以内空故乃至无性自性空故。
　　「舍利子！欲界无所有，色、无色界无所有，以内空故乃至无性自性空故。
　　「舍利子！苦圣谛无所有，集、灭、道圣谛无所有，以内空故乃至无性自性空故。
　　「舍利子！无明无所有，行、识、名色、六处、触、受、爱、取、有、生、老死愁叹苦忧恼无所有，以内空故乃至无性自性空故。
　　「舍利子！贪、嗔、痴无所有，诸见趣无所有，以内空故乃至无性自性空故。
　　「舍利子！四静虑无所有，四无量、四无色定无所有，以内空故乃至无性自性空故。
　　「舍利子！四念住无所有，四正断、四神足、五根、五力、七等觉支、八圣道支无所有，以内空故乃至无性自性空故。
　　「舍利子！布施波罗蜜多无所有，净戒、安忍、精进、静虑、般若波罗蜜多无所有，以内空故乃至无性自性空故。
　　「舍利子！五眼无所有，六神通无所有，以内空故乃至无性自性空故。
　　「舍利子！佛十力无所有，四无所畏、四无碍解、大慈、大悲、大喜、大舍、十八佛不共法、一切智、道相智、一切相智无所有，以内空故乃至无性自性空故。
　　「舍利子！愚夫异生若于如是无所有法不能了达，说名无明。彼由无明及爱势力，分别执著断、常二边，由此不知不见诸法无所有性，分别诸法。由分别故，便执著色、受、想、行、识，乃至执著一切相智。由执著故，分别诸法无所有性，由此于法不知不见。」
　　舍利子言：「于何等法不知不见？」
　　佛言：「于色不知不见，于受、想、行、识不知不见，乃至于一切相智不知不见。由于诸法不知不见，堕于（别本有作「在」者）愚夫异生数中不能出离。」
　　舍利子言：「彼于何处不能出离？」
　　佛言：「彼于欲界不能出离，于色界不能出离，于无色界不能出离。由不（别本有一「能」字）出离，于声闻法不能成办，于独觉法不能成办，于菩萨法不能成办，于如来法不能成办，由不成办不能信受。」
　　舍利子言：「彼于何法不能信受？」
　　佛言：「彼于色空不能信受，于受、想、行、识空不能信受，乃至于一切相智空不能信受，由不信受则不能住。」
　　舍利子言：「于何等法彼不能住？」
　　佛言：「谓不能住四念住，不能住四正断、四神足、五根、五力、七等觉支、八圣道支。不能住布施波罗蜜多，不能住净戒、安忍、精进、静虑、般若波罗蜜多。不能住不退转地。不能住五眼，不能住六神通。不能住佛十力，不能住四无所畏、四无碍解、大慈、大悲、大喜、大舍、十八佛不共法、一切智、道相智、一切相智。由此故名愚夫异生，以于诸法执著有性。」
　　舍利子言：「彼于何法执著有性？」
　　佛言：「舍利子！彼于色执著有性，于受、想、行、识执著有性。
　　「舍利子！彼于眼处执著有性，于耳、鼻、舌、身、意处执著有性。于色处执著有性，于声、香、味、触、法处执著有性。
　　「舍利子！彼于眼界、色界、眼识界及眼触、眼触为缘所生诸受执著有性，于耳界、声界、耳识界及耳触、耳触为缘所生诸受执著有性，于鼻界、香界、鼻识界及鼻触、鼻触为缘所生诸受执著有性，于舌界、味界、舌识界及舌触、舌触为缘所生诸受执著有性，于身界、触界、身识界及身触、身触为缘所生诸受执著有性，于意界、法界、意识界及意触、意触为缘所生诸受执著有性。
　　「舍利子！彼于地界执著有性，于水、火、风、空、识界执著有性。
　　「舍利子！彼于欲界执著有性，于色、无色界执著有性。
　　「舍利子！彼于苦圣谛执著有性，于集、灭、道圣谛执著有性。
　　「舍利子！彼于无明执著有性，于行、识、名色、六处、触、受、爱、取、有、生、老死愁叹苦忧恼执著有性。
　　「舍利子！彼于贪、嗔、痴执著有性，于诸见趣执著有性。
　　「舍利子！彼于四静虑执著有性，于四无量、四无色定执著有性。
　　「舍利子！彼于四念住执著有性，于四正断、四神足、五根、五力、七等觉支、八圣道支执著有性。
　　「舍利子！彼于布施波罗蜜多执著有性，于净戒、安忍、精进、静虑、般若波罗蜜多执著有性。
　　「舍利子！彼于五眼执著有性，于六神通执著有性。
　　「舍利子！彼于佛十力执著有性，于四无所畏、四无碍解、大慈、大悲、大喜、大舍、十八佛不共法、一切智、道相智、一切相智执著有性。
　　「舍利子！愚夫异生以于诸法执著有性，于诸法空不能信受。由不信故，不能成办声闻、独觉、菩萨、如来所有圣法，故于圣法不能安住。是故，舍利子！诸菩萨摩诃萨欲学般若波罗蜜多，欲成办一切智、道相智、一切相智，当以无所得为方便如应而学。」
　　尔时，舍利子白佛言：「世尊！为有菩萨摩诃萨作如是学，非学般若波罗蜜多，不能成办一切智智不？」
　　佛告舍利子：「有菩萨摩诃萨作如是学，非学般若波罗蜜多，不能成办一切智智。」
　　舍利子言：「世尊！何缘有菩萨摩诃萨作如是学，非学般若波罗蜜多，不能成办一切智智？」
　　佛言：「舍利子！若菩萨摩诃萨无方便善巧，于般若波罗蜜多分别执著，于静虑、精进、安忍、净戒、布施波罗蜜多分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于色分别执著，于受、想、行、识分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于眼处分别执著，于耳、鼻、舌、身、意处分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于色处分别执著，于声、香、味、触、法处分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于眼界、色界、眼识界及眼触、眼触为缘所生诸受分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于耳界、声界、耳识界及耳触、耳触为缘所生诸受分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于鼻界、香界、鼻识界及鼻触、鼻触为缘所生诸受分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于舌界、味界、舌识界及舌触、舌触为缘所生诸受分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于身界、触界、身识界及身触、身触为缘所生诸受分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于意界、法界、意识界及意触、意触为缘所生诸受分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于地界分别执著，于水、火、风、空、识界分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于苦圣谛分别执著，于集、灭、道圣谛分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于无明分别执著，于行、识、名色、六处、触、受、爱、取、有、生、老死愁叹苦忧恼分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于四静虑分别执著，于四无量、四无色定分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于四念住分别执著，于四正断、四神足、五根、五力、七等觉支、八圣道支分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于五眼分别执著，于六神通分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！若菩萨摩诃萨无方便善巧，于佛十力分别执著，于四无所畏、四无碍解、大慈、大悲、大喜、大舍、十八佛不共法、一切智、道相智、一切相智分别执著，如是菩萨摩诃萨作如是学，非学般若波罗蜜多，不能成办一切智智。
　　「舍利子！以是因缘，有菩萨摩诃萨作如是学，非学般若波罗蜜多，不能成办一切智智。」
　　舍利子言：「如是菩萨摩诃萨作如是学，非学般若波罗蜜多，不能成办一切智智耶？」
　　佛言：「如是！菩萨摩诃萨作如是学，非学般若波罗蜜多，不能成办一切智智。」
　　时，舍利子复白佛言：「世尊！云何菩萨摩诃萨修行般若波罗蜜多时，是学般若波罗蜜多，则能成办一切智智？」
　　佛告舍利子：「若菩萨摩诃萨修行般若波罗蜜多时，不见般若波罗蜜多，乃至不见一切相智，是学般若波罗蜜多，则能成办一切智智。何以故？以无所得为方便故。」
　　舍利子言：「是菩萨摩诃萨于何法无所得为方便？」
　　佛言：「是菩萨摩诃萨于布施波罗蜜多无所得为方便，于净戒、安忍、精进、静虑、般若波罗蜜多无所得为方便，乃至于佛十力无所得为方便，于四无所畏、四无碍解、大慈、大悲、大喜、大舍、十八佛不共法、一切智、道相智、一切相智无所得为方便。」
　　舍利子言：「是菩萨摩诃萨修行般若波罗蜜多时，何故以无所得为方便？」
　　佛言：「是菩萨摩诃萨修行般若波罗蜜多时，以内空故无所得为方便，乃至以无性自性空故无所得为方便。舍利子！如是菩萨摩诃萨修行般若波罗蜜多时，是学般若波罗蜜多，则能成办一切智智。」

　　大般若波罗蜜多经卷第四十一

