
　　　　大智度论卷第四十七
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释摩诃衍品第十八之余

　　﹝经﹞「复次，须菩提！菩萨摩诃萨摩诃衍，所谓名首楞严三昧（一），宝印三昧（二），师子游戏三昧（三），妙月三昧（四），月幢相三昧（五）；出诸法三昧（六），观顶三昧（七），毕法性三昧（八），毕幢相三昧（九），金刚三昧（十）。入法印三昧（十一），三昧王安立三昧（十二），放光三昧（十三），力进三昧（十四），高出三昧（十五）；必入辩才三昧（十六），释名字三昧（十七），观方三昧（十八），陀罗尼印三昧（十九），无诳三昧（二十）。摄诸法海三昧（二十一），遍覆虚空三昧（二十二），金刚轮三昧（二十三），宝断三昧（二十四），能照三昧（二十五）；不求三昧（二十六），无住三昧（二十七），无心三昧（二十八），净灯三昧（二十九），无边明三昧（三十）。能作明三昧（三十一），普照明三昧（三十二），坚净诸三昧三昧（三十三），无垢明三昧（三十四），欢喜三昧（三十五）；电光三昧（三十六），无尽三昧（三十七），威德三昧（三十八），离尽三昧（三十九），不动三昧（四十）。不退三昧（四十一），日灯三昧（四十二），月净三昧（四十三），净明三昧（四十四），能作明三昧（四十五）；作行三昧（四十六），知相三昧（四十七），如金刚三昧（四十八），心住三昧（四十九），普明三昧（五十）。安立三昧（五十一），宝聚三昧（五十二），妙法印三昧（五十三），法等三昧（五十四），断喜三昧（五十五）；到法顶三昧（五十六），能散三昧（五十七），分别诸法句三昧（五十八），字等相三昧（五十九），离字三昧（六十）。断缘三昧（六十一），不坏三昧（六十二），无种相三昧（六十三），无处行三昧（六十四），离曚昧三昧（六十五）；无去三昧（六十六），不变异三昧（六十七），度缘三昧（六十八），集诸功德三昧（六十九），住无心三昧（七十）。净妙华三昧（七十一），觉意三昧（七十二），无量辩三昧（七十三），无等等三昧（七十四），度诸法三昧（七十五）；分别诸法三昧（七十六），散疑三昧（七十七），无住处三昧（七十八），一庄严三昧（七十九），生行三昧（八十）。一行三昧（八十一），不一行三昧（八十二），妙行三昧（八十三），达一切有底散三昧（八十四），入名语三昧（八十五）；离音声字语三昧（八十六），然炬三昧（八十七），净相三昧（八十八），破相三昧（八十九），一切种妙足三昧（九十）。不喜苦乐三昧（九十一），无尽相三昧（九十二），多陀罗尼三昧（九十三），摄诸邪正相三昧（九十四），灭憎爱三昧（九十五）；逆顺三昧（九十六），净光三昧（九十七），坚固三昧（九十八），满月净光三昧（九十九），大庄严三昧（一百）。能照一切世三昧（百一），三昧等三昧（百二），摄一切有诤无诤三昧（百三），不乐一切住处三昧（百四）；如住定三昧（百五），坏身衰三昧（百六），坏语如虚空三昧（百七），离著虚空不染三昧（百八）。（旧刻百八三昧无小注，今版例后诸波罗蜜品所加。）
　　云何名首楞严三昧？知诸三昧行处，是名首楞严三昧。云何名宝印三昧？住是三昧能印诸三昧，是名宝印三昧。云何名师子游戏三昧？住是三昧能游戏诸三昧中如师子是名师子游戏三昧。云何名妙月三昧？住是三昧能照诸三昧如净月，是名妙月三昧。云何名月幢相三昧？住是三昧能持诸三昧相，是名月幢相三昧。云何名出诸法三昧？住是三昧能出生诸三昧，是名出诸法三昧。云何名观顶三昧？住是三昧能观诸三昧顶，是名观顶三昧。云何名毕法性三昧？住是三昧决定知法性，是名毕法性三昧。云何名毕幢相三昧？住是三昧能持诸三昧幢，是名毕幢相三昧。云何名金刚三昧？住是三昧能破诸三昧，是名金刚三昧。
　　云何名入法印三昧？住是三昧入诸法印，是名入法印三昧。云何名三昧王安立三昧？住是三昧一切诸三昧中安立住如王，是名三昧王安立三昧。云何名放光三昧？住是三昧能放光照诸三昧，是名放光三昧。云何名力进三昧？住是三昧于诸三昧能作力势，是名力进三昧。云何名高出三昧？住是三昧能增长诸三昧，是名高出三昧。云何名必入辩才三昧？住是三昧能辩说诸三昧，是名必入辩才三昧。云何名释名字三昧？住是三昧能释诸三昧名字，是名释名字三昧。云何名观方三昧？住是三昧能观诸三昧方，是名观方三昧。云何名陀罗尼印三昧？住是三昧持诸三昧印，是名陀罗尼印三昧。云何名无诳三昧？住是三昧于诸三昧不欺诳，是名无诳三昧。
　　云何名摄诸法海三昧？住是三昧能摄诸三昧如大海水，是名摄诸法海三昧。云何名遍覆虚空三昧？住是三昧遍覆诸三昧如虚空，是名遍覆虚空三昧。云何名金刚轮三昧？住是三昧能持诸三昧分，是名金刚轮三昧。云何名宝断三昧？住是三昧断诸三昧烦恼垢，是名宝断三昧。云何名能照三昧？住是三昧能以光明显照诸三昧，是名能照三昧。云何名不求三昧？住是三昧无法可求，是名不求三昧。云何名无住三昧？住是三昧一切三昧中不见法住，是名无住三昧。云何名无心三昧？住是三昧心心数法不行，是名无心三昧。云何名净灯三昧？住是三昧于诸三昧中作明如灯，是名净灯三昧。云何名无边明三昧？住是三昧与诸三昧作无边明，是名无边明三昧。
　　云何名能作明三昧？住是三昧即时能为诸三昧作明，是名能作明三昧。云何名普照明三昧？住是三昧即能照诸三昧门，是名普照明三昧。云何名坚净诸三昧三昧？住是三昧能坚净诸三昧相，是名坚净诸三昧三昧。云何名无垢明三昧？住是三昧能除诸三昧垢，亦能照一切三昧，是名无垢明三昧。云何名欢喜三昧？住是三昧能受诸三昧喜，是名欢喜三昧。云何名电光三昧？住是三昧照诸三昧如电光，是名电光三昧。云何名无尽三昧？住是三昧于诸三昧不见尽，是名无尽三昧。云何名威德三昧？住是三昧于诸三昧威德照然，是名威德三昧。云何名离尽三昧？住是三昧不见诸三昧尽，是名离尽三昧。云何名不动三昧？住是三昧令诸三昧不动不戏，是名不动三昧。
　　云何名不退三昧？住是三昧能不见诸三昧退，是名不退三昧。云何名日灯三昧？住是三昧放光照诸三昧门，是名日灯三昧。云何名月净三昧？住是三昧能除诸三昧闇，是名月净三昧。云何名净明三昧？住是三昧于诸三昧得四无碍智，是名净明三昧。云何名能作明三昧？住是三昧于诸三昧门能作明，是名能作明三昧。云何名作行三昧？住是三昧能令诸三昧各有所作，是名作行三昧。云何名知相三昧？住是三昧见诸三昧知相，是名知相三昧。云何名如金刚三昧？住是三昧能贯达诸法，亦不见达，是名如金刚三昧。云何名心住三昧？住是三昧心不动不转不恼，亦不念有是心，是名心住三昧。云何名普明三昧？住是三昧普见诸三昧明，是名普明三昧。
　　云何名安立三昧？住是三昧于诸三昧安立不动，是名安立三昧。云何名宝聚三昧？住是三昧普见诸三昧如见宝聚，是名宝聚三昧。云何名妙法印三昧？住是三昧能印诸三昧，以无印印故，是名妙法印三昧。云何名法等三昧？住是三昧观诸法等、无法不等，是名法等三昧。云何名断喜三昧？住是三昧断一切法中喜，是名断喜三昧。云何名到法顶三昧？住是三昧灭诸法闇，亦在诸三昧上，是名到法顶三昧。云何名能散三昧？住是三昧中，能破散诸法，是名能散三昧。云何名分别诸法句三昧？住是三昧分别诸三昧诸法句，是名分别诸法句三昧。云何名字等相三昧？住是三昧得诸三昧字等，是名字等相三昧。云何名离字三昧？住是三昧诸三昧中乃至不见一字，是名离字三昧。
　　云何名断缘三昧？住是三昧断诸三昧缘，是名断缘三昧。云何名不坏三昧？住是三昧不得诸法变异，是名不坏三昧。云何名无种相三昧？住是三昧不见诸法种种，是名无种相三昧。云何名无处行三昧？住是三昧不见诸三昧处，是名无处行三昧。云何名离曚昧三昧？住是三昧离诸三昧微闇，是名离曚昧三昧。云何名无去三昧？住是三昧不见一切三昧去相，是名无去三昧。云何名不变异三昧？住是三昧不见诸三昧变异相，是名不变异三昧。云何名度缘三昧？住是三昧度一切三昧缘境界，是名度缘三昧。云何名集诸功德三昧？住是三昧集诸三昧功德，是名集诸功德三昧。云何名住无心三昧？住是三昧于诸三昧心不入，是名住无心三昧。云何名净妙华三昧？住是三昧令诸三昧得净妙如华，是名净妙华三昧。云何名觉意三昧？住是三昧诸三昧中得七觉分，是名觉意三昧。云何名无量辩三昧？住是三昧于诸法中得无量辩，是名无量辩三昧。云何名无等等三昧？住是三昧诸三昧中得无等等相，是名无等等三昧。云何名度诸法三昧？住是三昧度一切三昧界，是名度诸法三昧。云何名分别诸法三昧？住是三昧诸三昧及诸法分别见，是名分别诸法三昧。云何名散疑三昧？住是三昧得散诸法疑，是名散疑三昧。云何名无住处三昧？住是三昧不见诸法住处，是名无住处三昧。云何名一庄严三昧？住是三昧终不见诸法二相，是名一庄严三昧。云何名生行三昧？住是三昧不见诸行生，是名生行三昧。
　　云何名一行三昧？住是三昧不见诸三昧此岸、彼岸，是名一行三昧。云何名不一行三昧？住是三昧不见诸三昧一相，是名不一行三昧。云何名妙行三昧？住是三昧不见诸三昧二相，是名妙行三昧。云何名达一切有底散三昧？住是三昧入一切有，一切三昧智慧通达亦无所达，是名达一切有底散三昧。云何名入名语三昧？住是三昧入一切三昧名语，是名入名语三昧。云何名离音声字语三昧？住是三昧不见诸三昧音声字语，是名离音声字语三昧。云何名然炬三昧？住是三昧威德照明如炬，是名然炬三昧。云何名净相三昧？住是三昧净诸三昧相，是名净相三昧。云何名破相三昧？住是三昧不见诸三昧相，是名破相三昧。云何名一切种妙足三昧？住是三昧一切诸三昧种皆具足，是名一切种妙足三昧。云何名不喜苦乐三昧？住是三昧不见诸三昧苦乐，是名不喜苦乐三昧。云何名无尽相三昧？住是三昧不见诸三昧尽，是名无尽相三昧。云何名多陀罗尼三昧？住是三昧能持诸三昧，是名多陀罗尼三昧。云何名摄诸邪正相三昧？住是三昧于诸三昧不见邪正相，是名摄诸邪正相三昧。云何名灭憎爱三昧？住是三昧不见诸三昧憎爱，是名灭憎爱三昧。云何名逆顺三昧？住是三昧不见诸法诸三昧逆顺，是名逆顺三昧。云何名净光三昧？住是三昧不得诸三昧明垢，是名净光三昧。云何名坚固三昧？住是三昧不得诸三昧不坚固，是名坚固三昧。云何名满月净光三昧？住是三昧诸三昧满足如月十五日，是名满月净光三昧。云何名大庄严三昧？住是三昧大庄严成就诸三昧，是名大庄严三昧。
　　云何名能照一切世三昧？住是三昧诸三昧及一切法能照，是名能照一切世三昧。云何名三昧等三昧？住是三昧于诸三昧不见定乱相，是名三昧等三昧。云何名摄一切有诤无诤三昧？住是三昧能使诸三昧不分别有诤无诤，是名摄一切有诤无诤三昧。云何名不乐一切住处三昧？住是三昧不见诸三昧依处，是名不乐一切住处三昧。云何名如住定三昧？住是三昧不过诸三昧如相，是名如住定三昧。云何名坏身衰三昧？住是三昧不得身相，是名坏身衰三昧。云何名坏语如虚空三昧？住是三昧不见诸三昧语业如虚空，是名坏语如虚空三昧。云何名离著虚空不染三昧？住是三昧见诸法如虚空无碍，亦不染，是名离著虚空不染三昧。须菩提！是名菩萨摩诃萨摩诃衍。」

　　﹝论﹞释曰：上以十八空释般若波罗蜜，今以百八三昧释禅波罗蜜。百八三昧佛自说其义，是时人利根故，皆得信解。今则不然，论者重释其义，令得易解。首楞严三昧者，秦言健相分别，知诸三昧行相多少深浅，如大将知诸兵力多少。
　　复次，菩萨得是三昧，诸烦恼魔及魔人，无能坏者，譬如转轮圣王主兵宝将，所往至处无不降伏。宝印三昧者，能印诸三昧。于诸宝中，法宝是实宝，今世后世乃至涅槃，能为利益。如经中说：佛语比丘：为汝说法，所说法者，所谓法印；法印，即是宝印，宝印，即是解脱门。
　　复次，有人言：三法印名为宝印三昧：一切法无我，一切作法无常，寂灭涅槃；是三法印，一切人天无能如法坏者。入是三昧，能三种观诸法，是名宝印。
　　复次，般若波罗蜜是宝，是相应三昧名印，是名宝印。师子游戏三昧者，菩萨得是三昧，于一切三昧中，出入迟速，皆得自在。譬如众兽戏时，若见师子，率皆怖慑；师子戏时，自在无所畏难。
　　复次，师子戏时，于诸群兽，强者则杀，伏者则放；菩萨亦如是，得是三昧，于诸外道，强者破之，信者度之。
　　复次，师子游戏者，如初品中说：菩萨入是三昧中，地为六反震动；令一切十方世界地狱汤冷，盲者得视，聋者得听等。妙月三昧者，如月满清净，无诸翳障，能除夜闇；此三昧亦如是，菩萨入是三昧，能除诸法邪见，无明闇蔽等。月幢相者，如大军将以幢宝作月像，见此幢相，人皆随从；菩萨入是三昧中，诸法通达无碍，皆悉随从。出诸法三昧者，菩萨得是三昧，令诸三昧增长；譬如时雨，林木茂盛。观顶三昧者，入是三昧中，能遍见诸三昧；如住山顶，悉见众物。毕法性三昧者，法性无量无二，难可执持；入是三昧，必能得定相；譬如虚空无能住者，得神足力，则能处之。毕幢相三昧者，入是三昧，则于诸三昧最为尊长；譬如军将得幢，表其大相。金刚三昧者，譬如金刚。无物不陷；此三昧亦如是，于诸法无不通达，令诸三昧各得其用；如砗磲、玛瑙、琉璃，唯金刚能穿。
　　入法印三昧者，如人入安隐国，有印得入，无印不得入。菩萨得是三昧，能入诸法实相中，所谓诸法毕竟空。三昧王安立三昧者，譬如大王安住正殿，召诸群臣，皆悉从命；菩萨入三昧王，放大光明，请召十方，无不悉集；又遣化佛，遍至十方。安立者，譬如国王安处正殿，身心坦然，无所畏惧。放光三昧者，常修火一切入故。生神通力，随意放种种色光；随众生所乐，若热、若冷、若不热不冷。照诸三昧者，光明有二种：一者、色光；二者、智慧光。住是三昧中，照诸三昧，无有邪见、无明等。力进三昧者，先于诸法中，得信等五种力；然后于诸三昧中，得自在力。又虽住三昧，而常能神通变化，度诸众生。高出三昧者，菩萨入是三昧，所有福德智慧，皆悉增长；诸三昧性，从心而出。必入辩才三昧者，四无碍中，辞、辩相应三昧；菩萨得是三昧，悉知众生语言次第，及经书名字等，悉能分别无碍。释名字三昧者，诸法虽空，以名字辩诸法义，令人得解。观方三昧者，于十方众生，以慈悲怜愍，平等心观。
　　复次，方者，循道理名为得方；是三昧力故，于诸三昧得其道理，出入自在无碍。陀罗尼印三昧者，得是三昧者，能得分别诸三昧，皆有陀罗尼。无诳三昧者，有三昧生爱、恚、无明、邪见等，是三昧于诸三昧都无迷闷之事。
　　摄诸法海三昧者，知一切众流皆归于海，三乘法皆入是三昧中亦如是。又诸余三昧，皆入是三昧中；如四禅、四无色中摄诸解脱九次第等，皆入其中。遍覆虚空三昧者，是虚空无量无边，是三昧力，悉能遍覆虚空；或结跏趺坐，或放光明，或以音声充满其中。金刚轮三昧者，如真金刚轮，所往无碍；得是三昧者，于诸法中，所至无碍。
　　复次，能分别诸三昧分界，故名轮；轮，分界也。宝断三昧者，如有宝能净治诸宝；是三昧亦如是，能除诸三昧烦恼垢。五欲垢易遣，诸三昧垢难却。能照三昧者，得是三昧，能以十种智慧，照了诸法；譬如日出照阎浮提，事皆显了。不求三昧者，观诸法如幻化，三界爱断故，都无所求。无住三昧者，是三昧名无作三昧；住是三昧中，观诸法念念无常，无有住时。无心三昧者，即是灭尽定，或无想定。何以故？佛自说因缘：入是三昧中，诸心心数法不行。净灯三昧者，灯名智慧灯，诸烦恼名垢；离是垢，慧则清净。无边明三昧者，无边，名无量无数。明，有二种：一者、度众生故，身放光明；二者、分别诸法总相、别相故，智慧光明。得是三昧，能照十方无边世界，及无边诸法。
　　能作明三昧者，于诸法能为作明，如闇中然炬。普照明三昧者，如转轮圣王宝珠，于军众外，四边各照一由旬；菩萨得是三昧，普照诸法种种门。坚净诸三昧三昧者，菩萨得是三昧力故，令诸三昧清净坚牢。无垢明三昧者，三解脱门相应三昧；得是三昧，离一切三昧垢，离一切无明、爱等，亦能照一切诸三昧。欢喜三昧者，得是三昧，于法生欢喜乐。何者是？有人言：初禅是。如佛说有四修定：一者、修是三昧，得现在欢喜乐；二者、修定得知见，见众生生死；三者、修定得智慧分别；四者、修定得漏尽。
　　复次，得是三昧，生无量无边法欢喜乐。电光三昧者，如电暂现，行者得路；得是三昧者，无始世界来失道还得。无尽三昧者，得是三昧，灭诸法无常等相，即入不生不灭。威德三昧者，菩萨得是三昧，威德庄严。离尽三昧者，菩萨得是三昧，无量阿僧祇劫善本功德必得，果报不失故。不动三昧者，有人言：第四禅是不动；欲界中五欲故动，初禅中觉观故动，二禅中喜多故动，三禅中乐多故动，四禅离出入息，无诸动相故不动。有人言：四无色定是不动，离诸色故。有人言：灭尽定是不动，离心心数法故。有人言：知诸法实相，毕竟空智慧相应三昧故不动；得是三昧已，于一切三昧，一切法，都不戏论。
　　不退三昧者，住是三昧，不见诸三昧退。论者言：菩萨住是三昧常不退转，即是阿鞞跋致智慧相应三昧。不退者，不堕顶，如不堕顶义中说。日灯三昧者，得是三昧能照一切诸法种种门，及诸三昧；譬如日出能照一切阎浮提。月净三昧者，如月从十六日，渐减至三十日都尽；凡夫人亦如是，诸善功德渐渐减尽，堕三恶道。如月从一日渐渐增长，至十五日光明清净；菩萨亦如是，得是三昧，从发心来，世世渐增善根，乃至得无生法忍，受记，智慧清净，利益众生。又能破诸三昧中无明。净明三昧者，明名慧，垢为碍。得是三昧者，于诸法无障碍；以是故，佛于此说：住是三昧中，得四无碍智。
　　问曰：佛何以独于此中说四无碍智？答曰：于三昧中无觉观心，所可乐说，与定相违，是事为难！此三昧力故，得四无碍智。四无碍智义，如先说。能作明三昧者，明即是智慧，诸智慧中，般若智慧最第一；是般若相应三昧能作明。作行三昧者，得是三昧力，能发起先所得诸三昧。知相三昧者，得是三昧，见一切诸三昧中，有实智慧相。如金刚三昧者，得是三昧，以智慧能通达一切诸法，亦不见通达，用无所得故。
　　问曰：三种三昧，何以皆言金刚？答曰：初言金刚，中言金刚轮，后言如金刚。如金刚三昧，佛说能贯穿一切诸法，亦不见是金刚三昧能通达诸三昧。金刚轮三昧者，得是三昧，能持诸三昧轮。是皆佛自说义。论者言：如金刚三昧者，能破一切诸烦恼结使，无有遗余。譬如释提桓因，手执金刚破阿修罗军，即是学人末后心；从是心次第得三种菩提：声闻菩提，辟支佛菩提，佛无上菩提。金刚三昧者，能破一切诸法，入无余涅槃，更不受有；譬如真金刚，能破诸山，令灭尽无余。金刚轮者，此三昧能破一切诸法，无遮无碍；譬如金刚轮转时，无所不破，无所障碍。
　　复次，初金刚，二金刚轮，三如金刚，名字分别，佛说其义亦异；论者释其因缘亦异，不应致难。心住三昧者，心相轻疾，远逝无形，难制难持，常是动相，如猕猴子；又如掣电，亦如蛇舌。得是三昧故，能摄令住，乃至天欲心不动转，何况人欲！普明三昧者，得是三昧，于一切法见光明相，无黑闇想。如昼所见，夜亦如是；如见前，后亦尔；如见上，见下亦尔，心中无碍。修是三昧故，得天眼通，普见光明，了了无碍。善修是神通故，得成慧眼，普照诸法，所见无碍。
　　安立三昧者，得是三昧者，一切诸功德善法中，安立牢固；如须弥山在大海，安立不动。宝聚三昧者，得是三昧，所有国土，悉成七宝。
　　问曰：此是肉眼所见，禅定所见？答曰：天眼、肉眼皆能见，何以故？外六尘不定故；行者常修习禅定，是故能转本相。妙法印三昧者，妙法名诸佛菩萨深功德智慧；得是三昧，得诸深妙功德智慧。法等三昧者，等有二种：众生等，法等。法等相应三昧，名为法等。断喜三昧者，得是三昧，观诸法无常、苦、空、无我、不净等，心生厌离；十想中，一切世间不可乐想相应三昧。到法顶三昧者，法名菩萨法，所谓六波罗蜜，到般若波罗蜜中；得方便力，到法山顶。得是三昧，能住是法山顶，诸无明烦恼不能动摇。能散三昧者，得是三昧，能破散诸法；散空相应三昧是。分别诸法句三昧者，得是三昧，能分别一切诸法语言字句，为众生说辞无滞碍；乐说相应三昧是。字等相三昧者，得是三昧，观诸字诸语，皆悉平等；诃骂赞叹，无有憎爱。离字三昧者，得是三昧，不见字在义中，亦不见义在字中。
　　断缘三昧者，得是三昧，若内若外，乐中不生喜，苦中不生嗔，不苦不乐中，不生不知舍心。于此三受远离不著，心则归灭；心若灭，缘亦断。不坏三昧者，缘法性毕竟空相应三昧，戏论不能破，无常不能转，先已坏故。无种相三昧者，得是三昧，不见诸法种种相，但见一相，所谓无相。无处行三昧者，得是三昧，知三毒火然三界故，心不依止，涅槃毕竟空故，亦不依止。离曚昧三昧者，得是三昧，于诸三昧中，微翳无明等悉皆除尽。无去三昧者，得是三昧，不见一切法来去相。不变异三昧者，得是三昧，观一切诸法，因不变为果；如乳不变作酪，诸法皆住自相，不动故。度缘三昧者，得是三昧，于六尘中诸烦恼尽灭，度六尘大海；亦能过一切三昧缘生智慧。集诸功德三昧者，得是三昧，集诸功德，从信至智慧。初夜、后夜，修习不息；如日月运转，初不休息。住无心三昧者，入是三昧中，不随心但随智慧，至诸法实相中住。
　　净妙华三昧者，如树华敷开，令树严饰；得是三昧，诸三昧中，开诸功德华以自庄严。觉意三昧者，得是三昧，令诸三昧变成无漏，与七觉相应；譬如石汁一斤，能变千斤铜为金。无量辩三昧者，即是乐说辩。得是三昧力故，乃至乐说一句，无量劫而不穷尽。无等等三昧者，得是三昧，观一切众生皆如佛，观一切法皆同佛法；无等等般若波罗蜜相应是。度诸法三昧者，得是三昧，入三解脱门；过出三界，度三乘众生。分别诸法三昧者，即是分别慧相应三昧。得是三昧，分别诸法善、不善，有漏、无漏，有为、无为等相。散疑三昧者，有人言：即是见谛道中无相三昧；疑结，见谛智相应三昧断故。有人言：菩萨无生法忍相应三昧是；是时一切法中疑网悉断，见十方诸佛，得一切诸法实相。有人言：无碍解脱相应三昧是；诸佛得是三昧，已于诸法中无碍，无近无远，皆如观掌。无住处三昧者，即是无受智慧相应三昧。得是三昧，不见一切诸法定有住处。一庄严三昧者，得是三昧，观诸法皆一；或一切法有相故一，或一切法无故一，或一切法空故一，如是等无量皆一；以一相智慧，庄严是三昧故，言一庄严。生行三昧者，行名观，得是三昧，能观种种行相、入相、住相、出相。又是行皆空，亦不可见。
　　一行三昧者，是三昧常一行，毕竟空相应三昧中，更无余行次第；如无常行中次有苦行，苦行中次有无我行。又菩萨于是三昧，不见此岸，不见彼岸。诸三昧入相为此岸，出相为彼岸；初得相为此岸，灭相为彼岸。不一行三昧者，与上一行相违者是；所谓诸余观行。妙行三昧者，即是毕竟空相应三昧，乃至不见不二相，一切戏论不能破。达一切有底散三昧者，有名三有：底者，非有想非无想，以难到故名底。达者，以无漏智慧，乃至离非有想非无想入无余涅槃，三界五众散灭。
　　复次，菩萨得是不生不灭智慧，一切诸有，通达散坏，皆无所有。入名语三昧者，得是三昧，识一切众生，一切物，一切法名字，亦能以此名字语化人；一切语言，无不解了，皆有次第。离音声字语三昧者，得是三昧，观一切诸法，皆无音声语言，常寂灭相。然炬三昧者，如捉炬夜行，不堕险处；菩萨得是三昧，以智慧炬，于诸法中无错、无著。净相三昧者，得是三昧，能清净具足，庄严三十二相。又能如法观诸法总相、别相，亦能观诸法无相清净，所谓空、无相、无作，如相品中广说。破相三昧者，得是三昧，不见一切法相，何况诸三昧相！即是无相三昧。一切种妙足三昧者，得是三昧，以诸功德具足庄严，所谓好姓、好家、好身、好眷属，禅定、智慧，皆悉具足清净。
　　不喜苦乐三昧者，得是三昧，观世间乐，多过多患，虚妄颠倒，非可爱乐；观世间苦，如病如箭入身，心不喜乐。以一切法虚诳故，不求其乐，何以故？异时变为苦；乐尚不喜，何况于苦！无尽相三昧者，得是三昧，观一切法无坏无尽。
　　问曰：若尔者，云何不堕常边？答曰：如菩萨虽观无常，不堕灭中；若观不尽，不堕常中；此二相于诸法中皆不可得。有因缘故修行，所谓为罪福不失故言常，离著故言无常。陀罗尼三昧者，得是三昧力故，闻持等诸陀罗尼，皆自然得。摄诸邪正相三昧者，得是三昧，不见三聚众生，所谓正定、邪定、不定，都无所弃，一心摄取。又于诸法不见定正相，定邪相，诸法无定相故。灭憎爱三昧者，得是三昧，可喜法中不生爱，可恶法中不生嗔。逆顺三昧者，得是三昧，于诸法中逆顺自在；能破诸邪逆众生，能顺可化众生。又离著故，破一切法；善根增长故，成一切法；亦不见诸法逆顺，是事亦不见，以无所有故。净光三昧者，得是三昧，一切法中诸烦恼垢不可得；不可得故，诸三昧皆清净。坚固三昧者，有人言：金刚三昧是；坚固不坏故。有人言：金刚非，所以者何？金刚亦易破故；是诸法实相智相应三昧，不可破如虚空，以是故言牢固。满月净光三昧者，得是三昧，所言清净，无诸错谬；如秋时虚空清净，月满光明，凉爽可乐，无诸可恶。菩萨亦如是，修诸功德故，如月满；破无明黑故，净智光明具足；灭爱恚等火故，清凉功德具足；大利益众生故，可乐。大庄严三昧者，见十方如恒河沙等世界，以七宝华香庄严，佛处其中。如是等清净庄严，得是三昧故，一时庄严诸功德；又观此庄严，空无所有，心无所著。
　　能照一切世三昧者，得是三昧故，能照三种世间：众生世间，住处世间，五众世间。三昧等三昧者，得是三昧，观诸三昧皆一等，所谓摄心相。是三昧皆从因缘生，有为作法无深浅；得是三昧，皆悉平等，是名为等。与余法亦等无异，以是故义中说，一切法中定乱相不可得。摄一切有诤无诤三昧者，得是三昧，不见是法如是相，是法不如是相；不分别诸法有诤无诤，于一切法中通达无碍；于众生中亦无好丑诤论，但随众生心行而度脱之。得是三昧故，于诸三昧皆随顺不逆。不乐一切住处三昧者，得是三昧，不乐住世间，不乐住非世间。以世间无常过故不乐；非世间中无一切法，是大可畏处，不应生乐。如住定三昧者，得是三昧故，知一切法如实相，不见有法过是如者。如义，如先说。坏身衰三昧者，血肉、筋骨等和合故名为身，是身多患，常与饥、寒、冷、热等诤，是名身衰。得是三昧故，以智慧力，分分破坏身衰相，乃至不见不可得相。坏语如虚空三昧者，语名内有风发，触七处故有声，依声故有语。观如是语言因缘故，能坏语言，不生我相，及以爱憎。有人言：二禅无觉观，是坏语三昧，贤圣默然故。有人言：无色定三昧，彼中无身，离一切色故。有人言：但是诸菩萨三昧，能破先世结业因缘不净身而受法身，随可度众生，种种现形。离著虚空不染三昧者，菩萨行般若波罗蜜，观诸法毕竟空，不生不灭，如虚空无物可喻。钝根菩萨著此虚空，得此三昧故，离著虚空等诸法，亦不染著是三昧。如人没在泥中有人挽出，锁脚为奴；有三昧能离著虚空，而复著此三昧亦如是。今是三昧能离著空，空亦自离著。
　　问曰：佛多说诸三昧，汝何以但说诸法？答曰：佛多说果报，论者合因缘果报说。譬如人观身不净，得不净三昧；身是因缘，三昧是果。又如人观五众无常、苦、空等，得七觉意三昧，能生八圣道、四沙门果。
　　复次，佛应适众生故，但说一法；论者广说，分别诸事。譬如一切有漏，皆是苦因，而佛但说爱；一切烦恼灭，名灭谛，佛但说爱尽。是菩萨于诸观行中必不疑。于诸三昧未了故，佛但说三昧；论者说诸法，一切三昧皆已在中。是诸三昧末后，皆应言用无所得，以同般若故。如是等无量无边三昧和合，名为摩诃衍。

