
　　　　佛说佛母出生三法藏般若波罗蜜多经卷第十六

　　　　　　　　西天译经三藏朝奉大夫试光禄
　　　　　　　　卿传法大师赐紫臣施护奉诏译

　　　　不退转菩萨相品第十七

　　尔时，尊者须菩提白佛言：「世尊！不退转菩萨摩诃萨当有何相？我等云何而能识知是不退转者？」
　　佛告须菩提言：「汝今当知，不退转菩萨摩诃萨有种种相。须菩提！所有异生地、声闻地、缘觉地、菩萨地、如来地。如是诸地于真如中无二无别无疑无坏，菩萨从是真如入诸法性，虽入是法而亦于中不生分别，此是真如此真如相，出是如已设闻余法，亦复于中不疑不难不悔不没，无是法无非法。菩萨随诸法相入诸法性。须菩提！当知不退转菩萨摩诃萨于一切时诸所言说有义有利，而终不说无益语言，亦不观察他人美恶长短。须菩提！若有具足如是相者，是为不退转菩萨摩诃萨。
　　「复次，须菩提！当知彼不退转菩萨摩诃萨虽闻诸余沙门婆罗门外道等众所说语言，而不取为实知实见，是菩萨亦不礼事诸余天等，不以香华灯涂饮食衣服种种供具供养彼等，亦复于彼不生信敬。须菩提！若有具足如是相者，是为不退转菩萨摩诃萨。
　　「复次，须菩提！彼不退转菩萨摩诃萨，毕竟不堕诸恶趣中，不受女人之身，又须菩提！是菩萨于一切时常行十善道，所谓自不杀生，复教他人持不杀生。自不偷盗，复教他人持不偷盗。自不邪染，复教他人持不邪染。自不妄言，复教他人持不妄言。自不两舌，复教他人持不两舌。自不恶口，复教他人持不恶口。自不无义语，复教他人持不无义语。自不贪爱，复教他人持不贪爱。自不嗔恚，复教他人持不嗔恚。自不邪见，复教他人不起邪见。如是不退转菩萨摩诃萨自行十善道，复以此法广为他人如理表示如实教授，如所利益如理生喜。是菩萨于十善法坚固而行无所退失，于一切行一切种一切时一切处不生嗔恚心，乃至梦中亦行十善，而不暂起十不善行。须菩提！若有具足如是相者，是为不退转菩萨摩诃萨。
　　「复次，须菩提！彼不退转菩萨摩诃萨，随自所闻所得一切法门，即为一切众生如理宣说，令诸众生得大利乐。菩萨以是法施随诸众生心所乐欲，普令众生圆满意愿，菩萨自所得法与一切众生共之。须菩提！若有具足如是相者，是为不退转菩萨摩诃萨。
　　「复次，须菩提！彼不退转菩萨摩诃萨，闻甚深法不疑不悔心生信解，是菩萨于一切时语言柔和善顺少于惛沉睡眠，行住坐卧威仪具足，诸根调寂离诸动乱，行不卒疾平足履地，安详徐步视地而行，所向方处离诸过失。又须菩提！彼不退转菩萨摩诃萨，身所著衣及诸卧具，清净香洁无有垢秽，身得安隐离诸病恼。又人身中有八万户大小诸虫，菩萨身中无是诸虫。何以故？菩萨善根超出世间广大增长，随其善根所增长已，菩萨即得身清净，身既清净心亦清净。」
　　须菩提白佛言：「世尊！云何名为菩萨心清净？」
　　佛言：「须菩提！随其菩萨所有善根既增长已，即彼一切谄曲欺诳诸不善法而自销灭，以是灭故得心清净，由心清净故即能过于声闻缘觉之地。如是名为菩萨心清净。须菩提！若有具足如是相者，是为不退转菩萨摩诃萨。
　　「复次，须菩提！彼不退转菩萨摩诃萨，远离贪爱无悭嫉心，不求世间名闻利养，不乐多畜饮食衣服卧具医药及余资具，而但爱乐甚深正法，于深法门能一心听不生惊怖，智慧坚固谛信谛受，随所闻法皆与般若波罗蜜多相应，菩萨因般若波罗蜜多故，乃至世间一切种事，而不见有与般若波罗蜜多不相应者，皆悉安住实相法中。须菩提！若有具足如是相者，是为不退转菩萨摩诃萨。
　　「复次，须菩提！有诸恶魔来菩萨所，化作八大地狱，一一地狱，其中各有百千万数不退转菩萨，魔作是言：『汝今当知此诸菩萨皆是住不退转者，如来一一已为授记，今还生此大地狱中，汝今亦复如是住不退转地如来已为授记，汝亦当生此大地狱。汝今若能悔是心者，当得不堕地狱转生天上。须菩提！若菩萨闻是语已，心不动转即作是念，若不退转菩萨摩诃萨，堕地狱者无有是处，我今觉知斯为魔事。须菩提！若有具足如是相者，是为不退转菩萨摩诃萨。
　　「复次，须菩提！有诸恶魔化沙门相，来菩萨所作如是言：『汝先所闻可读诵者，皆不真实非佛所说，汝应悔舍勿复受持。汝今若能悔先所闻，我当常时来诣汝所，以我所闻共相习诵，我所闻者真是佛说。』若菩萨闻是说已心动转者，当知是菩萨未从诸佛得授阿耨多罗三藐三菩提记，未能安住不退转性，若有菩萨闻是说已，心不动转住法实相，不生不灭不起不作，其心坚固不随他语。譬如漏尽阿罗汉现前证法实相，不生不灭不起不作，不随他语不为恶魔所能动转。菩萨亦然，已得安住不退转者，不为声闻缘觉法门而能动转，终不取证声闻缘觉之果，决定趣求阿耨多罗三藐三菩提，成就一切智安住不退转性。须菩提！若有具足如是相者，是为不退转菩萨摩诃萨。
　　「复次，须菩提！有诸恶魔来菩萨所作如是言：『汝所修行是轮回行非菩萨行，汝今宜应于现生中尽苦边际取证涅槃，勿复于是生死法中受诸苦恼。汝今若不此生尽苦取涅槃乐，何能更受后世身耶？』须菩提！若菩萨闻是说已觉知魔事心无动转。其魔即时复作是言：『汝岂不见彼诸菩萨摩诃萨众，各各于其兢伽沙数劫中亲近诸佛，以其饮食衣服卧具医药，供养兢伽沙数诸佛世尊，于诸佛所修持梵行，敬事诸佛听受正法，为菩提故于诸佛所，请问菩萨所行道法，应云何住云何行云何学？随其所应诸佛为说，菩萨当如是住如是行如是学，是诸菩萨随诸佛教，如理修行求一切智。如是勤行尚不能得，况复汝今云何能得阿耨多罗三藐三菩提耶？』须菩提！若菩萨闻是说已，觉知魔事心无动转。其魔即时复化作彼诸苾刍众，住菩萨前魔作是言：『此等苾刍皆是漏尽阿罗汉，先发道意各各为求阿耨多罗三藐三菩提而不能得，今还取证如是阿罗汉果，况复汝今云何能得阿耨多罗三藐三菩提耶？』须菩提！是菩萨闻是说已无所动转不生异想，而能觉知斯为魔事。即作是念；『若菩萨摩诃萨随诸佛教如理修学如实安住，诸有所作应诸波罗蜜多，不离是道不离是念，若不得一切智者无有是处。』菩萨作是思惟已，其心决定转复坚固，而诸恶魔不得其便。是菩萨觉知如是诸魔事已，于彼所闻而无所失。须菩提！若有具足如是相者，是为不退转菩萨摩诃萨。
　　「复次，须菩提！彼不退转菩萨摩诃萨，于诸法中不作色想，不生色想。不作受想行识想，不生受想行识想。何以故？是菩萨了知诸法自相空故，于一切法毕竟无所得无作无生，于诸法中得无生忍。须菩提！若有具足如是相者，是为不退转菩萨摩诃萨。
　　「复次，须菩提！有诸恶魔化苾刍相，来菩萨所作如是言：『当知一切智同彼虚空，无所生无所成无所得法无所用法，无知者无证者无得法者无用法者，如是观一切智同虚空已，汝所趣求为无义利，若有人言得阿耨多罗三藐三菩提者，当知彼说是为魔事非佛所说。』须菩提！彼菩萨闻是说已即起是念，今此说者令我远离一切智果是为魔事。菩萨即时起坚固心无动心无坏心，彼诸魔众不得其便。须菩提！若有具足如是相者，是为不退转菩萨摩诃萨。
　　「复次，须菩提！彼不退转菩萨摩诃萨，为求一切智故，不随声闻缘觉地转。是菩萨若欲入初禅、二禅、三禅、四禅诸定，于是诸定心转调柔随意能入，虽入是诸定而不随禅生还取欲界法。须菩提！若有具足如是相者，是为不退转菩萨摩诃萨。
　　「复次，须菩提！彼不退转菩萨摩诃萨，不著世间名闻利养，亦不爱乐称扬赞叹。于诸众生心无恚碍，常于众生起利乐心，若来若去若动若止，心不散乱威仪具足，菩萨虽复在家不著诸欲，于诸欲境不生爱乐，设受诸欲常生怖畏。譬如有人经过险难多诸贼，盗于险难中虽有饮食常生怖畏，但念何时过斯险难？彼不退转菩萨摩诃萨亦复如是，虽复在家受诸欲境，而常觉知诸欲过失为众苦本，不生爱乐常所怖畏而生厌舍，不以邪命非法自活，宁失身命于诸众生而不损恼。何以故？在家菩萨是名正士，亦名大丈夫，亦名可爱士夫，亦名最上士夫，亦名善相士夫，亦名士夫中仙，亦名吉祥士夫，亦名士夫中众色莲华，亦名士夫中白莲华，亦名士夫正知者，亦名人中龙，亦名人中师子，亦名调御者。菩萨虽复在家而能成就种种功德，常乐利乐一切众生，菩萨以其般若波罗蜜多力故，获得一切胜相成就。须菩提！若有具足如是相者，是为不退转菩萨摩诃萨。
　　「复次，须菩提！彼不退转菩萨摩诃萨，于一切时有执金刚大药叉主常随卫护，不令非人伺得其便，是菩萨心不散乱威仪寂静，诸根具足无所缺减，人中牛王诸相圆满，修贤善行常行正法，不以世间邪幻咒术药草等事引接于人，不为他人占相所有若吉祥事不吉祥事，亦不与人占相世间男女生长如是相如是事若善若恶，亦复不于女人而生敬爱，常修净命不邪命活，远离一切斗战诤讼，不坏正见戒行具足，菩萨于诸恶法不自所作，不劝他作于一切时离诸过失。须菩提！若有具足如是相者，是为不退转菩萨摩诃萨。
　　「复次，须菩提！彼不退转菩萨摩诃萨，于一切时不说世间种种杂事，所谓不说王事，不说盗贼事，不说军众事，不说战阵事，不说国城聚落方处等事，不说父母亲族男女等事，不说园林台观池沼诸悦意事，不说龙神夜叉鬼魅非人等事，不说饮食衣服香华璎珞庄严等事，不说歌舞倡伎嬉戏等事，不说大海洲渚江河等事，不说诸异生事，菩萨不说如是世间种种杂事，但乐宣说蕴处界等与般若波罗蜜多相应诸法。常不离一切智如理作意，常乐正法不乐非法，乐和诤讼不乐谗谤，乐近善友不乐怨恶，乐说利益语，不说无义语，乐生他方清净佛刹，亲近诸佛如来瞻礼恭敬尊重供养，常得见佛不暂远离。须菩提！若有具足如是相者，是为不退转菩萨摩诃萨。
　　「复次，须菩提！当知不退转菩萨摩诃萨，多从欲界色界诸天命终，而来生此阎浮提中，当知是菩萨少生边地，设复生者亦在大国，明解世间经书伎术工巧等事无不通达。须菩提！若有具足如是相者，是为不退转菩萨摩诃萨。
　　「复次，须菩提！彼不退转菩萨摩诃萨，不自生疑，我是不退转者我非不退转者，菩萨于其自地所证法中决定无疑譬如须陀洹人于自地中证所得果决定无疑。须菩提！不退转菩萨摩诃萨亦复如是，自所证法已得安住决定不退无复生疑，随诸魔事悉能觉知，觉已不随。须菩提！又如有人造无间罪，常生疑惧乃至命尽，不能舍离如是罪心，彼不退转菩萨摩诃萨亦复如是，已得安住不退转性，于其自地所证法中，决定坚固无所退失，不为世间天人阿修罗等而能动转，随诸魔事悉能觉知，觉已不随，乃至转身亦复不疑更发声闻缘觉之心，乃至转身亦复不疑不得阿耨多罗三藐三菩提。何以故？菩萨已得不坏智已住不坏心故。又须菩提！若诸恶魔化作佛身，来菩萨所作如是言：『汝当取证阿罗汉果，何用勤求阿耨多罗三藐三菩提耶。何以故？诸求阿耨多罗三藐三菩提者有菩提相，汝今无如是相，唐设其功终不可得。』是菩萨闻作是说，若于自心有异转者，当知未从先佛如来应供正等正觉所而得授记，未能安住不退转性。须菩提！若菩萨闻作是说心无异转，即作是念，此为异相非佛所说，是佛说者应无有异，当知皆是彼恶魔众，化作佛身来住我前作如是说，意欲令我远离阿耨多罗三藐三菩提。菩萨作是念已，其魔即时伺不得便隐复魔身。须菩提当知，是菩萨已从先佛如来得授阿耨多罗三藐三菩提记，已能安住不退转性。
　　「复次，须菩提！彼不退转菩萨摩诃萨作是念，我常护持过去现在诸佛正法为菩提故，勤行精进为正法故，不惜身命以守护正法故，是即尊重恭敬诸佛法身。须菩提！是菩萨摩诃萨而不但护过去现在诸佛正法，亦护未来诸佛正法。何以故？彼菩萨作是念，我亦在于未来数中，亦当得授阿耨多罗三藐三菩提记，是故我当守护未来诸佛正法，纵经长时亦不懈怠，乃至不惜身命而不退转。须菩提！若有具足如是相者，是为不退转菩萨摩诃萨。
　　「复次，须菩提！彼不退转菩萨摩诃萨，得闻如来应供正等正觉宣说正法，随所闻已不疑不悔深生信解。」
　　须菩提白佛言：「世尊！彼菩萨摩诃萨但闻佛所说法不生疑悔，亦闻余法不疑悔耶？」
　　佛告须菩提言：「彼菩萨摩诃萨设闻声闻人所说诸法亦不疑悔。何以故？彼菩萨摩诃萨已得无生法忍，于一切法离诸疑悔，入诸法性住法平等。须菩提！若有具足如是相者，是为不退转菩萨摩诃萨。须菩提！若菩萨摩诃萨成就如是等种种相者，当知是菩萨佛所护念。先佛如来应供正等正觉已为授记，而能决定坚固安住不退转性。何以故？恶魔所作皆为异相，菩萨随诸异相悉能觉知，觉已不随，不为诸魔而能动转。须菩提！以是相故汝当识知，是为不退转菩萨摩诃萨。」

　　　　佛说佛母出生三法藏般若波罗蜜多经卷第十六

