
　　　　大般若波罗蜜多经　卷第五百六十二

　　　　　　大唐三藏法师玄奘奉　　诏译

　　　　第五分如来品第十五之二

　　尔时，欲界梵世天子，恭敬合掌俱白佛言：「如是般若波罗蜜多最为甚深极难信解，诸佛无上正等菩提，亦最甚深极难信得。」
　　尔时，佛告诸天子言：「如是！如是！如汝所说。」
　　具寿善现便白佛言：「如我解佛所说义者，无上菩提非难信得。何以故？以一切法毕竟空故，空中无法信证余法。所以者何？以一切法自性皆空，若为永断如是法故说如是法，此法亦空。由此因缘，于佛无上正等菩提，能证、所证、能知、所知一切空寂，是故无上正等菩提非难信解、非难证得，以一切法无不皆空，如是信知便证得故。」
　　佛告善现：「无上菩提能信证者不可得故，无上菩提非实有故，无积集故，说难信得。」
　　时，舍利子语善现言：「以一切法毕竟空故，无上菩提极难信得。所以者何？以一切法都无自性皆如虚空。譬如虚空不作是念：『我当信得无上菩提。』诸法亦尔，是故无上正等菩提极难信得。
　　「复次，善现！若佛菩提非难信得，则不应有如殑伽沙诸菩萨众发趣无上正等菩提后还退转，故佛菩提极难信得。」
　　善现对曰：「于意云何？色于菩提有退转不？」
　　舍利子言：「不也！善现！」
　　「受、想、行、识于菩提有退转不？」
　　舍利子言：「不也！善现！」
　　「离色，有法于菩提有退转不？」
　　舍利子言：「不也！善现！」
　　「离受、想、行、识，有法于菩提有退转不？」
　　舍利子言：「不也！善现！」
　　「色真如于菩提有退转不？」
　　舍利子言：「不也！善现！」
　　「受、想、行、识真如于菩提有退转不？」
　　舍利子言：「不也！善现！」
　　「离色真如，有法于菩提有退转不？」
　　舍利子言：「不也！善现！」
　　「离受、想、行、识真如，有法于菩提有退转不？」
　　舍利子言：「不也！善现！」
　　「真如于菩提有退转不？」
　　舍利子言：「不也！善现！」
　　「离真如于菩提有退转不？」
　　舍利子言：「不也！善现！」
　　时，具寿善现谓舍利子言：「若一切法谛故、住故，都无所有皆不可得，说何等法可于无上正等菩提而有退转？」
　　舍利子言：「如汝所说实无有法，亦无有情可于菩提说有退转。若尔，何故佛说三种住菩萨乘，但应说一，又不应立三乘有异，唯应有一正等觉乘。」
　　时，满慈子便白具寿舍利子言：「应问善现为许有一菩萨乘不？然后可难应无三乘建立差别，唯应有一正等觉乘。」
　　时，舍利子问善现言：「为许有一菩萨乘不？」
　　善现报言：「真如颇有三种菩萨及三乘耶？」
　　舍利子言：「不也！善现！」
　　「真如颇有一菩萨乘一佛乘不？」
　　舍利子言：「不也！善现！」
　　「真如颇有一法可见名一菩萨及一乘耶？」
　　舍利子言：「不也！善现！」
　　时，具寿善现谓舍利子言：「若一切法谛故、住故，都无所有皆不可得，菩萨三乘亦复如是，如何可责有一、有三。若诸菩萨闻说真如无差别相，不惊、不怖亦不沉没，是诸菩萨疾证菩提，定无退转。」
　　尔时，世尊赞善现曰：「善哉！善哉！汝今乃能为诸菩萨善说法要。汝之所说承佛威神，一切如来随喜汝说。若诸菩萨于法真如无差别相深生信解，闻说如是诸法真如，不惊、不怖亦不沉没，是诸菩萨疾证无上正等菩提，定无退转。」
　　时，舍利子便白佛言：「若诸菩萨成就此法，定证无上正等觉耶？」
　　尔时，佛告舍利子言：「如是！如是！是诸菩萨决定不堕声闻等地。」
　　尔时，善现便白佛言：「若诸菩萨欲证菩提，应云何住？应云何学？」
　　佛告善现：「若诸菩萨欲证菩提，于诸有情应平等住，谓于彼类应起等心、慈心、悲心、喜心、舍心、不异心、谦下心、利益心、安乐心、无嗔恼心、如父母心，亦以此心应与其语。善现当知！若诸菩萨欲证菩提，应如是住、应如是学。」

　　　　第五分不退品第十六

　　尔时，善现便白佛言：「我等当以何行、状、相知是不退转菩萨摩诃萨？」
　　佛告善现：「若诸菩萨能如实知异生、声闻、独觉、菩萨及如来地，虽说有异，而于诸法真如性中，无变异、无分别，皆无二、无二分。是诸菩萨虽实悟入诸法真如，而于真如无所分别；虽闻真如与一切法无二无别，而无疑滞；虽闻诸法种种异相，而于其中无所执著。是诸菩萨终不轻尔而发语言，诸有所说皆引义利，终不观他好恶长短，平等怜愍而为说法。若诸菩萨成就如是诸行、状、相，定于无上正等菩提不复退转。
　　「复次，善现！是诸菩萨不观外道沙门梵志形相言说，谓彼于法实知实见，或能施设正见法门，无有是处，终不礼敬外道天神，亦不供养而求胜福。
　　「复次，善现！是诸菩萨不堕恶趣，不受女身，亦不生于卑贱种族，除为度脱彼有情类示同类生方便摄受。
　　「复次，善现！是诸菩萨常乐受行十善业道，亦能方便劝他受行，乃至梦中亦无所犯。
　　「复次，善现！是诸菩萨诸所受持、思惟、读诵种种经典令极通利，皆为利乐一切有情。恒作是念：『我以此法为诸有情宣说开示，常（别本有作「当」者）令一切法愿满足。』复持如是法施善根，与诸有情平等共有回向所求一切智智。
　　「复次，善现！是诸菩萨于佛所说甚深法门，决定不生疑惑、犹豫，亦不迷闷，欢喜信受；诸所发言皆（别本有作「法」者）为饶益，知量而说言词柔软；寝寐轻少烦恼不行，入出往来心不迷谬；恒时安住正念正知，进止威仪亦复如是；诸所游履必观其地，安详系念正视而行，运动语言常无卒暴；诸所受用卧具、衣服皆常香洁无诸臭秽，亦无垢腻虮虱等虫；恒乐清闲常无疾病，身中无有八万户虫。所以者何？是诸菩萨善根增上出过世间，如如善根渐渐增长，如是如是身心清净。」
　　尔时，善现便白佛言：「是菩萨心云何清净？」
　　佛告善现：「是诸菩萨如如善根渐渐增长，如是如是心中一切谄曲矫诳皆永不行。由此因缘，一切烦恼及余不善皆永息灭，亦超声闻及独觉地，疾趣无上正等菩提，由此应知心常清净。
　　「复次，善现！是诸菩萨不重利养、不徇名誉，心离嫉悭、身无愆失，闻甚深法心不迷谬，智慧深固恭敬信受，随所听闻皆能会入甚深般若波罗蜜多，诸所造作世间事业亦依般若波罗蜜多方便善巧会入法性，不见一事出法性者，设有不与法性相应，亦能方便会入般若波罗蜜多甚深理趣，由斯不见出法性者。
　　「复次，善现！是诸菩萨设有恶魔现前化作八大地狱，一一狱中化作无量百千菩萨皆被猛焰交彻烧然，告菩萨言：『此诸菩萨皆由受得不退转记，故堕如是大地狱中，恒受如斯猛利大苦。汝等既受不退转记，当如此类受斯大苦。是故汝等应疾舍弃大菩提心，可脱斯苦当生天上或生人中，富贵自在受诸快乐。』时，诸菩萨见闻此事，其心不动亦不惊疑，但作是念：『若诸菩萨已受菩提不退转记，更堕恶趣受诸苦恼如愚异生，必无是处。今见闻者定是恶魔所作所说，皆非实有。』
　　「复次，善现！是诸菩萨设有恶魔作沙门像，来至其所说如是言：『汝先所闻、受持、读诵甚深般若波罗蜜多相应经典皆是邪说，应疾舍弃勿谓为真。汝等若能速疾舍弃，我当教汝真净佛法，令汝速证无上菩提。汝先所闻非真佛语，是文颂者虚诳撰集，我之所说是真佛语。』善现当知！若诸菩萨闻如是语心动惊疑，应知未受不退转记；若诸菩萨闻如是语心不惊疑，但随无作、无相、无生法性而住，应知已受不退转记，是诸菩萨诸有所作，不信他语，不随他教而便动转。如阿罗汉诸有所为，不信他语，现证法性无惑无疑，一切恶魔不能倾动，不退菩萨亦复如是，一切声闻、独觉、外道、诸恶魔等不能破坏，令于菩提而生退屈。
　　「复次，善现！是诸菩萨设有恶魔来诣其所，诈现亲友作如是言：『汝等所行是生死法非菩提行。汝等今应修尽苦道，速尽众苦得般涅槃，现在苦身尚应厌舍，况更乐受当来苦身！宜自审思舍先所信。』是诸菩萨闻彼语时心不惊疑，但作是念：『如是说者定是恶魔。』时，彼恶魔复语菩萨：『欲闻菩萨无益行耶？谓诸菩萨经如殑伽沙数大劫，以无量种上妙供具供养诸佛，复于殑伽沙等佛所修无量种难行梵行，亲近承事如殑伽沙诸佛世尊，请问无量无边菩萨所应修道云何应住？云何应行？云何应学？诸菩萨道，殑伽沙等诸佛世尊如所请问次第为说，彼诸菩萨如教而住、如教而行、如教而学，经无量劫尚不能证所求无上正等菩提，况今汝等可能证得！』是时，菩萨虽闻其言，而心不动亦无疑惑。
　　「时，彼恶魔复于是处，化作无量苾刍形像，告菩萨曰：『此诸苾刍皆于过去，经无数劫修无量种难行梵行，而不能得无上菩提，今皆退住阿罗汉果，云何汝等能证菩提？』是诸菩萨见闻此已，即作是念：『定是恶魔为扰乱我作如是事，定无菩萨修行般若波罗蜜多，至圆满位不证无上正等菩提，退住声闻、独觉等地。』复作是念：『若诸菩萨如佛所说修菩提行，不证无上正等菩提，必无是处，当知今者所见所闻，定是恶魔所作所说。』
　　「复次，善现！是诸菩萨设有恶魔作苾刍像，来至其所作如是言：『一切智智与虚空等，无性为性自相本空，诸法亦然都无所有，此中无法可名能证，亦无有法可名所证，证处、证时及由此证皆不可得。既一切法与虚空等，无性为性自相本空，汝等何缘唐受勤苦，求证无上正等菩提？汝先所闻诸菩萨众应求无上正等菩提，皆是魔说非真佛语。汝等应舍大菩提心，勿妄为他虚受勤苦。』是诸菩萨闻彼语时，能如实知：『是恶魔事欲退败我大菩提心，我今更应坚固其心，不应信受恶魔所说。』
　　「复次，善现！是诸菩萨若欲调心入四静虑，随意能入游观自在，为度有情还生欲界，虽生欲界而不染欲，亦不退失所修静虑。
　　「复次，善现！是诸菩萨不贵名声不著称誉，于有情类无恚恨心，常欲令其得胜利乐；往来入出无散乱心，进止威仪恒住正念；为有情故虽处居家，而于其中不生贪著；虽现受欲而常厌怖，如涉险路心恒惊恐；虽有所食惶惧不安，但念何时出斯险难；虽现受用种种珍财，而于其中不起贪爱；不以邪命非法自活，宁自殒殁不损于人。所以者何？是诸菩萨行深般若波罗蜜多，是人中尊、人中善士、人中龙象、人中莲花、人中调御、人中勇健，本为利乐一切有情，现处居家方便饶益，岂为自活侵损于人？所以者何？是诸菩萨甚深般若波罗蜜多方便善巧力所持故。
　　「复次，善现！是诸菩萨有执金刚药叉神主常随左右密为守护，不为一切人、非人等邪魅威力损害身心。由此因缘，是诸菩萨乃至无上正等菩提，身意泰然常不狂乱，具丈夫相诸根圆满，心行调善恒修净命，不行幻术、占相、吉凶、咒禁、鬼神、合和汤药、诱诳卑夫、结好贵人、侮傲圣贤、亲昵男女，不为名利自赞毁他，不以染心瞻顾戏笑，戒见清净志性淳质。
　　「复次，善现！是诸菩萨于诸世间文章技艺，虽得善巧而不爱著，达一切法不可得故，皆杂秽语邪命摄故；于诸世俗外道书论，虽亦善知而不乐著，达一切法本性空故。又诸世俗外道书论，所说理事多有增减，于菩萨道非随顺故。
　　「复次，善现！是诸菩萨复有所余诸行、状、相，吾当为汝分别解说。谓彼菩萨行深般若波罗蜜多，达诸法空，不乐观察论说众事、王事、贼事、军事、战事、城邑、聚落、象马车乘、衣服、饮食、卧具、花香、男女好丑、园林、池沼、山海等事，不乐观察论说药叉、罗刹娑等诸鬼神事，不乐观察论说街衢、市肆、楼阁、商贾等事，不乐观察论说歌舞、伎乐、俳优、戏谑等事，不乐观察论说洲渚、船[木+伐]、桥梁、珠宝等事，不乐观察论说星辰、寒热、风雨、吉凶等事，不乐观察论说种种法义相违、文颂等事，不乐观察论说异生、独觉、声闻相应之事，但乐观察论说般若波罗蜜多相应之事。是诸菩萨常不远离甚深般若波罗蜜多相应作意，常不远离一切智心，不好乖违、乐和诤讼，常悕（别本有作「希」者）正法、不爱非法，恒慕善友、不乐恶友，好出法言、离非法言，乐见如来、欣出家众；十方国土有佛世尊宣说法要，愿往生彼亲近供养听闻正法。是诸菩萨多从欲界、色界天殁，生赡部洲中国人趣，善于伎艺、咒术、经书、地理、天文及诸法义，或生边地大国大城，与诸有情作大饶益。
　　「复次，善现！是诸菩萨终不自疑，我为退转、为不退转？于自地法亦不生疑，为有、为无？于诸魔事善能觉了，如预流者于自地法终不生疑。设有恶魔，种种惑乱不能倾动。如有造作无间业者，彼无间心恒常随逐，乃至命尽不能舍离，设起余心不能遮伏，此诸菩萨亦复如是，不退转心恒常随逐，安住菩萨不退转地，世间天、人、阿素洛等不能动坏自所得法。于诸魔业善（别本有作「若」者）能觉知，所证法中常无疑惑，虽生他世亦不发起声闻、独觉相应之心，亦不自疑，我于来世能证无上佛菩提。不安住自地，不随他缘，于自地法无能坏者。
　　「所以者何？是诸菩萨成就无动无退转智，一切恶缘不能倾动，其心坚固逾于金刚。设有恶魔作佛形像，来至其所作如是言：『汝今应求阿罗汉果，永尽诸漏入般涅槃。汝未堪受大菩提记，亦未证得无生法忍。汝今未有不退转地诸行、状、相，如来不应授汝无上大菩提记。』是诸菩萨闻彼语时，心无变动亦不退没、无惊、无怖，但作是念：『此定恶魔或魔眷属化作佛像，来至我所作如是说，若真佛说不应有异。』若诸菩萨闻彼语时，能作如是观察忆念：『定是恶魔化为佛像，令我远离甚深般若，令我弃舍无上菩提，是故不应随彼所说。』时，魔惊怖即便隐没。是诸菩萨定已安住不退转地，过去诸佛久已授彼大菩提记。所以者何？是诸菩萨具不退地诸行、状、相，故能觉知恶魔事业，令彼隐没更不复现。
　　「复次，善现！是诸菩萨摄护正法不惜身命，况余珍财、朋友、眷属！为护正法勇猛精进，恒作是念：『如是正法即是诸佛清净法身，一切如来恭敬供养。我今摄护如是正法，即为摄护诸佛法身。』复作是念：『如是正法通属三世诸佛世尊，我亦堕在未来佛数。佛已授我大菩提记，诸佛正法即我所有，我今即为护自正法。我未来世得作佛时，亦为有情宣说此法。』是诸菩萨见斯义利，摄护如来所说正法、不惜身命、亲属、珍财，乃至菩提常无懈倦。
　　「复次，善现！是诸菩萨闻佛说法无惑无疑，闻已受持常不忘失。」
　　尔时，善现便白佛言：「是诸菩萨但闻佛语，无惑、无疑、常不忘失，为闻菩萨及声闻等所说正法，亦能如是。」
　　佛告善现：「是诸菩萨普闻一切有情言音、文字、义理皆能通达，无惑、无疑、常不忘失。所以者何？是诸菩萨于诸法中得无生忍，已善通达诸法实性，闻皆耳顺并无疑惑，又得闻持陀罗尼故，常能忆念终不忘失。善现当知！是为不退转菩萨摩诃萨诸行、状、相。」

　　　　第五分贪行品第十七之一

　　尔时，善现便白佛言：「希有！世尊！是诸菩萨成就如是大功德聚。世尊能如殑伽沙劫说不退转诸行、状、相，唯愿如来、应、正等觉复为宣说甚深般若波罗蜜多相应义处，令诸菩萨安住其中修菩提行疾得圆满！」
　　佛告善现：「善哉！善哉！汝今乃能问如是事。谛听！谛听！当为汝说。善现当知！甚深般若波罗蜜多相应义处，谓空、无相、无愿、无作、无生、无灭，非有寂静、离染、涅槃增语所显。」
　　具寿善现复白佛言：「为但此法名深般若波罗蜜多相应义处，为一切法皆得名为甚深般若波罗蜜多相应义处？」
　　佛告善现：「余一切法亦得名为甚深般若波罗蜜多相应义处。所以者何？谓一切色、受、想、行、识亦名甚深。
　　「善现！云何色乃至识亦名甚深？谓真如甚深故，色乃至识亦名甚深。复次，善现！若处无色名色甚深，广说乃至若处无识名识甚深。」
　　尔时，善现复白佛言：「希有！世尊！微妙方便遮遣五蕴显示涅槃。」
　　佛告善现：「如是！如是！若诸菩萨能于如是甚深般若波罗蜜多相应义处，审谛观察，作如是念：『我今应如甚深般若波罗蜜多所教而住，我今应如甚深般若波罗蜜多所说而学。』是诸菩萨由能如此依深般若波罗蜜多相应义处审谛观察，精进修行乃至一日，所获福聚无量无边。
　　「如贪行人复多寻伺，与他美女共为邀契，彼女限碍不获赴期，此人欲心炽盛流注。善现！于意云何？其人欲心于何处转？」
　　「世尊！此人欲心于女处转，谓作是念：『彼何当来共会，于此欢娱戏乐？』」
　　「善现！于意云何？其人昼夜几欲念生？」
　　「世尊！此人昼夜欲念甚多。」
　　佛告善现：「若诸菩萨依深般若波罗蜜多相应义处，审谛观察，精进修行乃至一日，所超生死流转劫数，与贪行人经一昼夜所起欲念其数量等。
　　「善现当知！是诸菩萨随依如是甚深般若波罗蜜多相应义处，审谛观察精进修行，随能解脱能碍无上正等菩提所有过失，是故菩萨依深般若波罗蜜多相应义处，审谛观察精进修行无懈倦者，疾证无上正等菩提。
　　「善现当知！若诸菩萨依深般若波罗蜜多相应义处，审谛观察精勤修行，经一昼夜，所获功德，胜诸菩萨离深般若波罗蜜多，经如殑伽沙数大劫布施功德无量无边。
　　「复次，善现！若诸菩萨依深般若波罗蜜多相应义处，审谛观察精进修行，经一昼夜，所获功德，胜诸菩萨离深般若波罗蜜多，经如殑伽沙数大劫，以诸供具供养预流、一来、不还、阿罗汉应果（「阿罗汉」别本或作「应果」）、独觉、菩萨、如来布施功德无量无边。
　　「复次，善现！若诸菩萨依深般若波罗蜜多所说而住，经一昼夜，精勤修学布施、净戒、安忍、精进、静虑、般若所获功德，胜诸菩萨离深般若波罗蜜多，经如殑伽沙数大劫，精勤修学布施、净戒、安忍、精进、静虑、般若所获功德无量无边。
　　「复次，善现！若诸菩萨依深般若波罗蜜多所说而住，经一昼夜，以微妙法施诸有情所获功德，胜诸菩萨离深般若波罗蜜多，经如殑伽沙数大劫，以微妙法施诸有情所获功德无量无边。
　　「复次，善现！若诸菩萨依深般若波罗蜜多所说而住，经一昼夜，修三十七菩提分法及余善根所获功德，胜诸菩萨离深般若波罗蜜多，经如殑伽沙数大劫，修三十七菩提分法及余善根所获功德无量无边。
　　「复次，善现！若诸菩萨依深般若波罗蜜多所说而住，经一昼夜，修行种种财施、法施，住空闲处系念思惟，先所修行种种福业回向无上正等菩提所获功德，胜诸菩萨离深般若波罗蜜多，经如殑伽沙数大劫，修行种种财施、法施，住空闲处系念思惟，先所修行种种福业回向无上正等菩提所获功德无量无边。
　　「复次，善现！若诸菩萨依深般若波罗蜜多所说而住，经一昼夜，普缘三世佛及弟子功德善根，和合称量现前随喜，回向无上正等菩提所获功德，胜诸菩萨离深般若波罗蜜多，经如殑伽沙数大劫，普缘三世佛及弟子功德善根，和合称量现前随喜，回向无上正等菩提所获功德无量无边。」
　　尔时，善现便白佛言：「如来常说诸行皆是分别所作、都非实有。以何因缘，此诸菩萨所获功德无量无边？」
　　佛告善现：「是诸菩萨行深般若波罗蜜多，亦常观察所作善事空无所有、虚妄不实，如如观察所作善事空无所有、虚妄不实，如是如是便能不离甚深般若波罗蜜多，如如不离甚深般若波罗蜜多，如是如是所获功德无量无边。」
　　具寿善现便白佛言：「无量、无边义有何别？」
　　佛告善现：「言无量者，谓于此中其量永息；言无边者，谓于是处数不可尽。」
　　具寿善现复白佛言：「颇有因缘，色乃至识亦无量无边耶？」
　　佛告善现：「亦有因缘，色乃至识无量无边。」
　　具寿善现复白佛言：「何因缘故，色乃至识无量无边？」
　　佛告善现：「色乃至识皆性空故无量无边。」
　　具寿善现复白佛言：「为但色、受、想、行、识空，为一切法皆悉空耶？」
　　佛告善现：「我说诸法无不皆空。」
　　具寿善现复白佛言：「无量无边是何增语？」
　　佛告善现：「无量无边是空、无相、无愿增语。」
　　具寿善现复白佛言：「无量无边为但是空、无相、无愿，为更有余义耶？」
　　佛告善现：「于意云何？我岂不说一切法门无不皆空？」
　　善现答言：「如来常说一切法门无不皆空。」
　　佛告善现：「空即无尽，空即无量，空即无边，空即余义。是故，善现！一切法门虽有种种言说差别而义无异。
　　「善现当知！诸法空理皆不可说，如来方便说为无尽，或说无量，或说无边，或说为空，或说无相，或说无愿，或说无作，或说无生，或说无灭，或说非有，或说寂静，或说离染，或说涅槃。诸如是等无量法门义实无异，皆是如来方便演说。」
　　尔时，善现便白佛言：「希有！世尊！方便善巧诸法实性皆不可说，而为有情方便显示。如我解佛所说义者，诸法实性皆不可说。」
　　佛告善现：「如是！如是！所以者何？一切法性皆毕竟空，无能宣说毕竟空者。」
　　具寿善现复白佛言：「不可说义有增减不？」
　　佛告善现：「不可说义无增无减。」
　　具寿善现复白佛言：「若不可说义无增无减者，即应布施乃至般若波罗蜜多亦无增减。若此六种波罗蜜多亦无增减，云何菩萨以无增减波罗蜜多，求证无上正等菩提，能近无上正等菩提？若诸菩萨增减六种波罗蜜多，便不能近无上菩提。」
　　佛告善现：「如是！如是！不可说义波罗蜜多皆无增减，然诸菩萨行深般若波罗蜜多方便善巧，不作是念：『如是六种波罗蜜多有增有减。』但作是念：『唯有名相（别本有作「想」者），谓为布施乃至般若波罗蜜多。』是诸菩萨修行布施乃至般若波罗蜜多，持此六种俱行作意，并依此起心及善根，与诸有情平等共有回向无上正等菩提。如佛无上正等菩提，微妙甚深而起回向，由此回向方便善巧增上势力，能证无上正等菩提。」
　　尔时，善现便白佛言：「何谓无上正等菩提？」
　　佛告善现：「诸法真如是谓无上正等菩提。善现当知！诸法真如无增减故，诸佛无上正等菩提亦无增减。若诸菩萨数多安住如是真如相应作意，便近无上正等菩提。如是，善现！不可说义虽无增减，而不退失真如作意；波罗蜜多虽无增减，而不退失所求无上正等菩提。若诸菩萨安住如是真如作意，修行六种波罗蜜多，便近无上正等菩提。」
　　具寿善现便白佛言：「是诸菩萨为初心起能近菩提，为后心起能近菩提？若初心起能近菩提，初心起时后心未起，无和合义；若后心起能近菩提，后心起时前心已灭，无和合义。如是前后心、心所法，进退推征无和合义，如何可得积集善根？若诸善根不可积集，云何菩萨能近菩提？」
　　佛告善现：「于意云何？如燃灯时，为初焰能燋炷，为后焰能燋炷？」
　　善现答言：「如我意解，非初焰能燋炷亦不离初焰，非后焰能燋炷亦不离后焰。」
　　佛告善现：「于意云何？炷为燋不？」
　　善现答言：「世间现见其炷实燋。」
　　佛告善现：「菩萨亦尔，非初心起能近菩提亦不离初心，非后心起能近菩提亦不离后心，而诸菩萨行深般若波罗蜜多方便善巧，令诸善根增长圆满能近菩提。」
　　具寿善现便白佛言：「如是缘起理趣甚深，非即前后诸心起故能近菩提，非离前后诸心起故能近菩提，而诸菩萨能近菩提。」
　　佛告善现：「于意云何？若心灭已，更可生不？」
　　善现对曰：「不也！世尊！是心已灭，不可更生。」
　　「于意云何？若心已生，有灭法不？」
　　「如是！世尊！若心已生，定有灭法。」
　　「于意云何？有灭法心，非当灭不？」
　　「不也！世尊！有灭法心，决定当灭。」
　　「于意云何？无灭法心，为可生不？」
　　「不也！世尊！无灭法心，无可生义。」
　　「于意云何？无生法心，为可灭不？」
　　「不也！世尊！无生法心，无可灭义。」
　　「于意云何？无生灭法，心为可生灭不？」
　　「不也！世尊！无生灭法，心无可生灭义。」
　　「于意云何？若法已灭，更可灭不？」
　　「不也！世尊！若法已灭，不可更灭。」
　　「于意云何？若法已生，更可生不？」
　　「不也！世尊！若法已生，不可更生。」
　　「于意云何？诸法实性，有生灭不？」
　　「不也！世尊！诸法实性无生无灭。」
　　「于意云何？心住为如心真如不？」
　　「如是！世尊！如心真如，心如是住。」
　　「于意云何？若心住如真如，是心为如真如、实际性常住不？」
　　「不也！世尊！是心非如真如、实际其性常住。」
　　「于意云何？诸法真如极甚深不？」
　　「如是！世尊！诸法真如极为甚深。」
　　「于意云何？即真如是心不？」
　　「不也！世尊！」
　　「于意云何？离真如有心不？」
　　「不也！世尊！」
　　「于意云何？即心是真如不？」
　　「不也！世尊！」
　　「于意云何？离心有真如不？」
　　「不也！世尊！」
　　「于意云何？真如为能见真如不？」
　　「不也！世尊！」
　　「于意云何？汝为见有实真如不？」
　　「不也！世尊！」
　　「于意云何？若诸菩萨能如是行，是行深般若波罗蜜多不？」
　　「如是！世尊！若诸菩萨能如是行，是行深般若波罗蜜多。」

　　大般若波罗蜜多经卷第五百六十二

